Rote Dela Alkitab

Rote Dela Bible

Huu Lamatualain sue-lai naseli' basa atahori sia raefafo' ia. Naeni de Ana denu Au, Ana isen ia, fo basa atahori mana ramahere neu Au nda saranggaa mia Lamatualain sa. No ta'o naa, ara hambu masod'a ndoo-tetu' nda etu ma nda basa sa ... Aionian Life!

The world’s first Holy Bible untranslation
Also known as the Purple Bible
100% Free to Copy and Print at AionianBible.org
Buy hardcopy print format

Publisher: Nainoia Inc
Copyright: CC Attribution ShareAlike 4.0, 2018-2024
Language: Rote Dela [ Dela–Oenale ] row
Formatted: ABCMS on 4/19/2024
Online: Read and TOR Anonymously
Download: This ePub, PDF, Study PDF, Data File, and Everything

Source: Unit Bahasa dan Budaya, Wycliffe Bible Translators, 2016
Source copyright: CC Attribution ShareAlike 4.0
Source version: 2/21/2024
Source text: https://ebible.org/details.php?id=row

We pray for a modern public domain translation in every language. Report concerns to Nainoia Inc. Volunteer help appreciated! Given to our family, friends, and fellowman for Christ’s victory of grace!

TOC

Preface

Dela–Oenale at www.AionianBible.org/Preface

The Holy Bible Aionian Edition® is the world’s first Bible un-translation! What is an un-translation? Bibles are translated into each of our languages from the original Hebrew, Aramaic, and Koine Greek. Occasionally, the best word translation cannot be found and these words are transliterated letter by letter. Four well known transliterations are Christ, baptism, angel, and apostle. The meaning is then preserved more accurately through context and a dictionary. The Aionian Bible un-translates and instead transliterates eleven additional Aionian Glossary words to help us better understand God’s love for individuals and all mankind, and the nature of afterlife destinies.

The first three words are aiōn, aiōnios, and aïdios, typically translated as eternal and also world or eon. The Aionian Bible is named after an alternative spelling of aiōnios. Consider that researchers question if aiōn and aiōnios actually mean eternal. Translating aiōn as eternal in Matthew 28:20 makes no sense, as all agree. The Greek word for eternal is aïdios, used in Romans 1:20 about God and in Jude 6 about demon imprisonment. Yet what about aiōnios in John 3:16? Certainly we do not question whether salvation is eternal! However, aiōnios means something much more wonderful than infinite time! Ancient Greeks used aiōn to mean eon or age. They also used the adjective aiōnios to mean entirety, such as complete or even consummate, but never infinite time. Read Dr. Heleen Keizer and Ramelli and Konstan for proofs. So aiōnios is the perfect description of God's Word which has everything we need for life and godliness! And the aiōnios life promised in John 3:16 is not simply a ticket to eternal life in the future, but the invitation through faith to the consummate life beginning now! Aiōnios life with Christ is Better than Forever.

The next seven words are Sheol, Hadēs, Geenna, Tartaroō, Abyssos, and Limnē Pyr. These words are often translated as Hell, the place of eternal punishment. However, Hell is ill-defined when compared with the Hebrew and Greek. For example, Sheol is the abode of deceased believers and unbelievers and should never be translated as Hell. Hadēs is a temporary place of punishment, Revelation 20:13-14. Geenna is the Valley of Hinnom, Jerusalem's refuse dump, a temporal judgment for sin. Tartaroō is a prison for demons, mentioned once in 2 Peter 2:4. Abyssos is a temporary prison for the Beast and Satan. Translators are also inconsistent because Hell is used by the King James Version fifty-four times, the New International Version fourteen times, and the World English Bible zero times. Finally, Limnē Pyr is the Lake of Fire, yet Matthew 25:41 explains that these fires are prepared for the Devil and his angels. So there is reason to review our conclusions about the destinies of redeemed mankind and fallen angels.

The eleventh word, eleēsē, reveals the grand conclusion of grace in Romans 11:32. Take the time to understand these eleven words. The original translation is unaltered and a note is added to 64 Old Testament and 200 New Testament verses. Also to help parallel study and Strong's Concordance use, apocryphal text is removed and most variant verse numbering is mapped to the English standard. The Aionian Bible republishes public domain and Creative Common Bible texts. We thank our sources at eBible.org, Crosswire.org, unbound.Biola.edu, Bible4U.net, and NHEB.net. The Aionian Bible is copyrighted with the Creative Commons Attribution No Derivative Works 4.0 license, allowing 100% freedom to copy and print, if respecting source text copyrights. Review the Reader's Guide, Project History, Maps, and Timelines. Read online with the Android and Apple App, also the TOR Network, and buy Bibles at Amazon.com and Lulu.com. Follow at Facebook/AionianBible, help Promote, and contact the Publisher. Why purple? King Jesus’ Word is royal… and purple is the color of royalty!

TOC / Download this ePub!

Aiōnios and Aïdios

Dela–Oenale at www.AionianBible.org/Aionios-and-Aidios

Life Time Entirety, A Study of AION by Heleen KeizerDr. Heleen Keizer wrote Life Time Entirety to explain the meaning of the Greek word aiōn. She begins, "The Greek word aiōn has a wide ranging meaning as well as a wide ranging history: it is most commonly translated as ‘eternity’ but has as its first meaning ‘life’ or ‘lifetime’; it has its place in Greek literature and philosophy, but also in the Greek Bible, where it represents the Hebrew word ‘olâm." Her 315 page PhD dissertation shows that the Greek word aiōn originally denotes life time, duration, or complete life, but not eternal. You can read her dissertation online or an abstract of her conclusions here.

Terms for Eternity Aionios and Aidios in Classical and Christian Texts by Ramelli and KonstanIlaria Ramelli and David Konstan wrote Terms for Eternity: Aionios and Aidios in Classical and Christian Texts, available at Amazon. This highly technical volume quotes hundreds of sources from classical literature, the Septuagint, early church fathers, and church fathers after Origen to determine the meaning and usage of Aiōnios and Aïdios. They conclude that Aïdios nearly always means eternal in the absolute sense. Aïdios is used twice in the Bible: Romans 1:20 concerning God and Jude 6 concerning the bonds on fallen angels. Aiōnios, however, has a range of meanings including life, age, generation, and eon. They argue that Aiōnios can also mean eternal, but only when God is the subject. Ramelli and Konstan concur with Keizer and conclude saying, "Needless to say, the ethical implications of this question are profound."

Every quest for the truth must have the wisdom to eliminate what we prefer to be true and also the courage to eliminate what we fear to be true in order to discover what Christ says is actually true.

TOC

Old Testament

Lamatualain oi basa se ma, Ana denu ate malida Nara mia sorga, fo reu ranea osi seri' rulu. Ara to'u tafa' mana mbila ona' ai, de lalaes neu-nema. Lamatualain denu se ena dala' rala neu, huu Ana nda nau atahori ra reu etu hau boa' mana fee se rasod'a rakandoo.
Dud'uit Fefeu' a 3:24

TOC

Dud'uit Fefeu' a 1

TOC , Chapter 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50

1 Fefeu na, Lamatualain na'adadad'i' lalai no raefafo' a. 2 Lele' naa, raefafo' a nda fe'e dad'i sa, ma basa' e fe'e runggu-rangga'. Fe'e aka' a, oe' ma ma'ahatu' a tatana nala e. Lamatualain Dula-dale Na laa-laa sia oe' ata. 3 Boe ma, Lamatualain ola' nae, “Manggarelo' dad'i.” Ana ola' basa ma, manggarelo' a dad'i tute' a. 4 Ana nita manggarelo' a ma, rala Na namaho'o, huu saa fo Eni tao' naa, malole'. Basa de, Ana tad'a manggarelo' mia hatu' a, de esa-esa' no fai na. 5 Ana bab'ae manggarelo' a ‘rerelo'’, ma hatu' a, ‘tetemba'’. Naa, fai kaesa na. 6 Basa ma, Lamatualain ola' selu' nae, “Mamana rou' sa dad'i, fo tad'a oe' a. Naa fo, hambu oe' sia ata', ma sia rae' boe.” Ana ola' basa ma, oe' a banggi neu rua tute' a. 8 Ana bab'ae oe' mana sia ata' a, ‘lalai’. Naa, fai karua na. 9 Basa ma, Lamatualain ola' selu' fai nae, “Oe mana sia rae' a musi na'ab'ue neu mamana' esa, fo hambu rae mad'a.” Ana ola' basa ma, rae mad'a a dad'i tute' a. 10 Ana bab'ae rae mad'a a, ‘mad'a ata’; ma oe mana ma'ab'ue' a, ‘tasi'’. Ana nita basa naa ra ma, rala Na namaho'o, huu saa fo Eni tao' naa ra, mema' malole'. 11 Boe ma, Lamatualain ola' selu' fai nae, “Hau-hau musi mori sia mad'a' ata. Musi hambu hau mab'oa', madeke', ma maroo mod'o'. Naa fo, hau ra esa-esa' mbule-b'oa na tungga mata na.” Ana ola' basa ma, basa hau ra dad'i tute' a. 12 Ma hau naa ra mbule-b'oa nara esa-esa' tungga mata na, losa rasofe mad'a' ata. Ana nita basa naa ra ma, rala Na namaho'o, huu saa fo Eni tao' naa ra, mema' malole'. 13 Naa, fai katelu na. 14 Boe ma, Lamatualain ola' selu' fai nae, “Sia ata' musi hambu manggarelo' mata'-mata' fo raronda neu raefafo' ia. Musi hambu mana fee manggarelo' neu fai rerelo', ma mana fee manggarelo' neu fai tetemba'. Basa naa ra, dad'i tatanda' fo bisa reken fai, too, no fula-fai.” Ana ola' basa ma, manggarelo' ra dad'i tute' a. 16 Ana tao manggarelo monae' mata' rua. Manggarelo monae' a naronda rerelo' ma manggarelo anadiki' a naronda tetemba'. Ana o tao nduu' ra boe. 17 Ma Ana ator basa naa ra sia lalai, fo raronda neu raefafo' a. 18 De ara fee manggarelo' neu rerelo' ma tetemba'. No ta'o naa, ara tad'a manggarelo' mia hatu' a. Ana nita basa naa ra ma, rala Na namaho'o, huu saa fo Eni tao' naa ra, mema' malole'. 19 Naa, fai kahaa na. 20 Basa ma, Lamatualain ola' selu' fai nae, “Banda mata'-mata' musi rasod'a sia oe' rala. Ma mbui' mata'-mata' musi ratambembele sia raefafo' ata.” 21 Boe ma Ana na'adadad'i' basa u'u mata'-mata' no banda monae' mana rasod'a sia oe'. Ana o na'adadad'i' mbui' mata'-mata' fo ratambembele sia lalai. Ana nita basa naa ra ma, rala Na namaho'o, huu saa fo Eni tao' naa ra, mema' malole'. 22 Basa ma Ana ola' fee papala-bab'anggi' neu basa banda ra nae, “U'u ra musi ramaheta, fo rasofe oe' a sia bee-b'ee. Ma mbui' ra o musi ramaheta boe.” 23 Naa, fai kalima na. 24 Basa ma, Lamatualain ola' selu' fai nae, “Banda mata'-mata' musi rasod'a sia mad'a' ata. Musi hambu banda ne'eb'oi', banda fui, ma banda mana nod'o' sia rae, esa-esa' no mata na.” Ana ola' basa ma, basa se dad'i tute' a. Ana nita basa se ma, rala Na namaho'o, huu saa fo Eni tao' naa ra, mema' malole'. 26 Basa ma Lamatualain ola' selu' fai nae, “Ima fo Ata tao atahori tungga ona' Hita boe. Naa fo, ara tao mata' neu u'u ra sia tasi, mbui' ra sia lalai, banda ne'eboi' ra, ma basa banda fea' mana masod'a sia raefafo' a.” 27 Boe ma Ana na'adadad'i' atahori ona' mata ao Na boe. Ana na'adadad'i' se, tou' no ina'. 28 Ma Ana ola' fee se papala-bab'anggi' nae, “Hei musi b'onggi mimihefu, fo misofe raefafo' ia, ma tao mata' neu e. Au o fee hei koasa fo tao mata' neu u'u ra, mbui' ra, ma basa banda mad'a' ata ra. 29 Rena malolole! Au fee hei nanaat mata'-mata' sia raefafo' ia. Au fee hau mab'oa', madeke', ma maroo mod'o' ra. 30 Au o fee basa hau mata'-mata', fo dad'i basa banda ra nanaat na. Nanaat soa' neu banda ne'eboi', banda fui, banda mana nod'o', ma mbui' ra.” Ana ola' basa ma, basa nanaat mata'-mata' dad'i tute' a. 31 Ana nita basa naa ra ma, rala Na namaho'o, huu saa fo Eni tao' naa ra, mema' malole'. Naa, fai kanee na.

Report Issue

Dud'uit Fefeu' a 2

TOC , Chapters

1 No dala' naa, Lamatualain tao lalai no raefafo', no basa isi-oe na. 2 Mbila' neu ma, ndaa no fai kahitu na, Ana hahae ao Na, huu tao nala basa' e ena. 3 No ta'o naa, Ana tao fai kahitu na dad'i fai monae' mia fai fea' ra, huu Ana tao basa ue-tatao Na ena, de fai kahitu na ma, Ana hahae ao Na. 4 Lamatualain na'adadad'i' lalai no raefafo' dud'ui na, ta'o a naa. Lele' LAMATUALAIN na'adadad'i' lalai no raefafo' a, 5 nda fe'e hambu hau-beb'a saa sa' boe, huu Ana nda fe'e na'onda' ud'an sa. Lele' naa, fe'e aka' a lume' a namasu mia rae fo na'ad'oe raefafo'. Ma nda fe'e hambu atahori fo tao osi sa. 7 Dei de LAMATUALAIN ha'i rae mbei, de tao dad'i atahori. Ana fuu ani-hahae' tungga mbana ndola na, ma atahori a nasod'a tute' a. 8 Basa ma, LAMATUALAIN tao osi esa mia rae Eden seri' rulu, de Ana fee atahori a leo sia naa. 9 Ana na'adadad'i' hau huu' malole' mata'-mata' sia osi a, fo atahori a naa no malad'a'. Ma Ana o tao hau huu' mata' rua sia osi a talad'a na. Mete ma atahori raa hau esa boa na, ara rasod'a rakandoo. Te mete ma ara raa hau esa ka boa na, ara rahine bee malole' ma bee de'ulaka'. 10 Hambu loe sa nandali mia osi a, de dea neu. Loe naa, masaranggaa' haa. 11 Rangga' kaesa na, naran Pison. Rangga' naa nandali rereo' rae Hawila. Sia naa, hambu lilo nae'. 12 Lilo naa ra meu'. Sia naa o hambu hau raa ma'ameni' ma fatu makahad'o'. 13 Rangga' karua na, naran Gihon. Rangga' naa nandali rereo' rae Kus. 14 Rangga' katelu na, naran Tigris. Rangga' ia, dad'i tad'a' sia rae Asyur seri' rulu. Ma rangga kahaa na, naran Efrat. 15 LAMATUALAIN fee atahori a leo sia Eden, fo tao mata' neu osi a. 16 Ma Ana parenda e nae, “Ho sud'i' a mua hau boa' saa mia basa hau huu' sia osi ia. 17 Te aka' na, afi mua hau boa' mia hau huu' mana fee nggo muhine bee malole' ma bee de'ulaka'. Mete ma mua, naa, mate nggo.” 18 Basa ma, LAMATUALAIN ola' selu' nae, “Nda malole' sa atahori ia nasod'a mesa' ne. De Au ae tao fee ne, nonoon esa fo ndaa no e.” 19 Lele' naa, LAMATUALAIN ao nala rae mbei, de tao banda ma mbui' mata'-mata'. Ana nendi se risi' atahori a, fo nanara se. Boe ma, atahori a nanara se, esa-esa' no nara na. Te ana nda fe'e hambu nonoon sa. 21 De LAMATUALAIN fee atahori a sunggu' nasambeta, de ha'i nala rui aiusu na esa. Dei de, Ana mbalu bali' bisu a. 22 Ma Ana tao rui' naa dad'i ina', de fee neu atahori a. 23 Atahori a nita ina' a ma, ana nae, “Ia dei, fo ndaa no au! Rui na o, ona' au rui ngga boe. Ma ao sisi na, ona' au ao sisi ngga. Huu eni dad'i mia tou', naa de au bab'ae e ‘ina'’.” 24 Huu naa, tou' musi lao hela ina-ama nara, fo nasod'a rala' esa no sao na, te ru'a se dad'i esa ena. 25 Lele' naa, ru'a se ma'ahola', te ara nda mae sa'.

Report Issue

Dud'uit Fefeu' a 3

TOC , Chapters

1 Mia basa banda fo LAMATUALAIN tao sia raefafo' ia, mengge a nahine pepeko-leleko' lena' basa e. Lao esa, hambu mengge sa natane ina' a nae, “Teb'e, do? Lamatualain ai hei nae, ‘Afi' mia hau boa' mana sia osi ia, to?’” 2 Ina' a nataa nae, “Hoko'! Hai bole mia! Te aka' a hau esa sia osi a talad'a na, Lamatualain ai hai fo afi' mia. Ana nae hai afi' mia, ma afi' nggama boa na, te hoko' naa, hai mate.” 4 Te mengge a nataa nae, “Weh! Naa, nda teb'e sa! Hei nda mate sa. 5 Lamatualain mema' ai ta'o naa, huu Ana bub'ulu' mete ma hei mia hau a boa na, naa, hei mihine bee malole' ma bee de'ulaka', ona' Eni boe.” 6 Boe ma, ina' a nita hau a malole na seli, no boa na ona' malad'a'. Ana d'ua nae, “Mete ma au ua boa' ia, ne'o au uhine.” Basa ma, ana etu boa' naa, de naa. Ma nendi fee sao na, de ana o naa boe. 7 Ara raa basa ma, aiboi' ma rahine rae sira ma'ahola'. Naa de, ara nato hau roo fo bab'ata ao nara. 8 B'ob'o na ma, ara rena LAMATUALAIN lao-lao' sia osi a. De ara keke mia hau sa dea', naa fo, LAMATUALAIN nda nita se sa. 9 Te LAMATUALAIN no'e tou' a nae, “Adam! Ho sia bee?” 10 Tou' a nataa nae, “Au rena hara Ma sia ia. Te au mae, huu au ma'ahola'. Naa de, au keke.” 11 Boe ma Lamatualain nae, “Seka nafad'e oi ho ma'ahola'? Ta'o bee? Ho mua hau boa' fo Au ai' a, to?” 12 Nataa nae, “Ina' ia, fo Lamatualain fee dad'i nonoo ngga, ana mana fee au hau boa' a, fo ua!” 13 Boe ma LAMATUALAIN ola' no ina' a nae, “Ho tao saa, ia?” Nataa nae, “Mengge a mana e'edik nala au! Naa de, au ua ma.” 14 Basa ma, LAMATUALAIN huku-doki mengge a nae, “Huu tatao ma, Au hukun nggo. Mia basa banda ra, aka' a mesa' nggo dai huku-doki' ia. Mia oras ia losa mate, nod'o mendi' a tenda ma, ma mua sia' a rae a. 15 Au tao nggo mo ina' ia bamusu' mikindoo' a. Hei ru'a nggi tititi-nonosi mara o, ta'o naa boe. Dei fo, tititi-nonosi mara ero atahori ra ei tingga nara. Te ina' a tititi-nonosi na esa, tutu nalutu langga ma.” 16 Basa ma, Lamatualain nafad'e ina' a nae, “Au fee nggo sususa' nae' lele' muiru, ma b'onggi no doid'oso' seli. Te ta'o naa o, ho fe'e hii-nau mo sao ma. Ma ana mana nauli nggo.” 17 Boe ma Lamatua' nafad'e tou' a nae, “Ho nda tungga Au parenda ngga sa, te tungga' a sao ma hihii na, de mua hau boa' fo Au ai' a. Naa de Au huku-doki' nggo boe. Ma Au o huku-doki rae a boe. Mia oras ia losa mate, ho musi tao ues nae' a'ali rae, fo fe'e hambu mua na. Naa fo, musod'a. 18 Ona' mae ho sela mata'-mata' o, aka' a duri-nggaut a mori. 19 De ho musi tao ues nae', fo rae a fee nggo mua. Ma mbusa ma musi nandali losa ho mate. Au tao nggo mia rae, de mete ma mate nggo, naa, dad'i bali' rae.” 20 Basa naa ma, Adam bab'ae sao na ‘Hawa’ (sosoa na ‘mana masod'a’), huu basa atahori masod'a' ra ina na, eni. 21 Boe ma LAMATUALAIN tao buas mia banda rou', de seluao neu se. 22 Basa ma LAMATUALAIN ola' nae, “Ia naa, atahori rahine bee malole' ma bee de'ulaka', ona' Hita boe. Afi' losa ara o raa boa' mia hau mana fee se rasod'a rakandoo.” 23 Naa de, Ana oi hendi' se mia osi Eden. Ara risi' mamana fea', de a'ali rae, fo rasod'a mia rae a. 24 Lamatualain oi basa se ma, Ana denu ate malida Nara mia sorga, fo reu ranea osi seri' rulu. Ara to'u tafa' mana mbila ona' ai, de lalaes neu-nema. Lamatualain denu se ena dala' rala neu, huu Ana nda nau atahori ra reu etu hau boa' mana fee se rasod'a rakandoo.

Report Issue

Dud'uit Fefeu' a 4

TOC , Chapters

1 Lao esa, Adam sunggu' no sao na Hawa, de ana nairu. Ana b'onggi ana tou' esa, ma nae, “Ana tou' esa dea nema ena, huu LAMATUALAIN tulu-fali au.” De bab'ae e, Kaen (sosoa na ‘dea nema’). 2 Basa ma, Hawa b'onggi selu' ana tou' esa, de bab'ae e Habel. Ru'a se ra'amoko ma, Habel dad'i manatad'a banda, ma Kaen tao osi. 3 Lao esa, Kaen nendi osi na mbule-b'oa na ruma, fee LAMATUALAIN. 4 Habel o nendi bib'i lombo nara, ana ulu nara. Ana mbau-hala se, ma nendi sisi malole' neu Lamatualain. Ma LAMATUALAIN rala Na namaho'o, huu Habel, ma tutunu-hohotu na. 5 Te Ana nda hii Kaen tutunu-hohotu na sa. Naa de, Kaen namanasa, de mata na ma'alasi. 6 Boe ma LAMATUALAIN ola' no Kaen nae, “Heh, Kaen! Ta'o bee de mumunasa, losa mata ma ma'alasi ta'o naa? 7 Mete ma ho tao malole', naa, Au simbo nggo no malole' boe. Te besa-b'esa! Mete ma ho tao de'ulaka', dei fo de'ulaka' a naa bali' nggo, ona' meo ob'o lafo. Dad'i mete ma hii mae tao de'ulaka', malole lena' nggari hendi leo!” 8 Lao esa, Kaen kokoe Habel nae, “Od'i'! Uma fo teu lao-lao' sia osi.” Ara losa naa, aiboi' ma, Kaen momoko nisa od'i na. 9 Basa ma LAMATUALAIN natane Kaen nae, “Heh, Kaen! Od'i ma saa bee?” Nataa nae, “Au nda bub'ulu' sa'! Mae au mana to'u ei na, do?” 10 Te Lamatualain ola' nae, “Ta'o bee de ho tao de'ulaka ta'o naa? Afi' mae ho bisa funi od'i ma raa na sia rae a, te Au ita basa ena! 11 Ia naa huku-doki' sae nala nggo. Lele' misa od'i ma, rae a musi nala raa na. De ia naa, rae a nda fee masod'a' neu nggo sa ena. 12 Mete ma ho tao osi, rae a nda fee mbule-b'oa' saa-saa sa' boe. Mia oras ia, ho koo-kale muu-uma ona' atahori mana to'a-taa' sangga masod'a' sia raefafo' ia.” 13 Te Kaen lab'an LAMATUALAIN nae, “Awii! Lamatualain, e! Ta'o bee de huku-doki au bera na seli, losa au nda lemba be'i sa! 14 Huu Lamatualain oi hendi au sia mamana' ia, dei fo au u'ud'ood'oo' mia Lamatualain. Au koo-kale sud'i' a bee uu. Ma sud'i' a se randaa ro au, naa, tati risa au.” 15 Te LAMATUALAIN nataa nae, “Nda ta'o naa sa! Seka tati nisa nggo, naa, Au huku-doki e bera na lena' lao hitu!” Dei de, LAMATUALAIN tao tatanda' neu Kaen, fo atahori rahine, rae nda bole tao risa e sa. 16 Basa ma, Kaen lao hela mamana' naa, fo neu na'ad'od'o' no LAMATUALAIN. Ana lao losa mamana' esa sia osi Eden seri' rulu, nara na Nod, sosoa na nae, ‘koo-kale’. Boe ma, ana leo sia naa. 17 Basa ma, Kaen sao, de sao na nairu. Ana b'onggi ana tou' esa, de bab'ae e, Henok. Kaen o nafefela kambo' esa, de bab'ae kambo' a Henok, tungga ana na nara na. 18 Henok ana na, Irad. Ma Irad ana na, Mehuyael. Mehuyael ana na, Metusael. Ma Metusael ana na, Lamek. 19 Lamek sao na rua. Esa naran Ada, ma esa naran Sila. 20 Ada ana ulu na, naran Yabal. Yabal tititi-nonosi nara, dad'i manatad'a. Ara rasod'a lali-lali', ma leo sia lalaat. 21 Yabal od'i na, naran Yubal. Yubal tititi-nonosi nara, mana ma'amina' lii-lii' mana pake sanar ona' a sasando, ma fuu ona' suling. 22 Ma Lamek sao na Sila b'onggi Tubal Kaen. Tubal Kaen tititi-nonosi nara mana tutu besi. Ara tao sud'i' a saa mata'-mata' mia besi ma riti. Tubal Kaen feto na, Na'ama. 23 Lao esa, Lamek nananaru ao na mia sao nara ru'a se mata nara nae, “Rena, e! Fa' ra monetena' esa tutu au, te au tao isa e. 24 Atahori mana tao nisa Kaen, hambu huku-doki' lao hitu. Te mete ma hambu mana nae nambed'a' rala' no au, ana hambu huku-doki' lao hitu nulu hitu.” 25 Adam sao na Hawa bonggi ana tou' esa fai. De ara bab'ae e, Set, huu Hawa nae, “Lamatualain fee ana' ia nggati Habel, fo Kaen tao nisa' a.” 26 D'oo-d'oo ma, Set hambu ana tou' esa, naran Enos. Lele' naa, atahori ra fe'e rahine LAMATUALAIN ena, ma be'utee neu E.

Report Issue

Dud'uit Fefeu' a 5

TOC , Chapters

1 Lele' Lamatualain na'adadad'i' atahori, Ana tao mata nara, ona' Eni mata na boe. Na'adadad'i' se, tou' no ina'. Ana no'e se, nae “atahori”, ma fee se papala-bab'anggi'. Atahori fefeu na, nara na, Adam. Ia, Adam tititi-nonosi nara: 3 Adam too natun esa telu nulu ma, ana hambu ana tou' esa, mata na ona' e boe. Ana bab'ae e, Set. 4 Basa ma, Adam fe'e nasod'a too natun falu, de hambu selu' ana tou' no ina' fai. 5 Ana too natun sio telu nulu ma, ana mate. 6 Set too natun esa lima ma, ana hambu ana tou' esa, naran Enos. 7 Basa ma, Set fe'e nasod'a too natun falu hitu, de hambu selu' ana tou' ma ina' fai. 8 Ana too natun sio sanahulu rua ma, ana mate. 9 Enos too sio nulu ma, ana hambu ana tou' esa, naran Kenan. 10 Basa ma, Enos fe'e nasod'a losa too natun falu sanahulu lima, de hambu selu' ana tou' ma ina' fai. 11 Ana too natun sio lima ma, ana mate. 12 Kenan too hitu nulu ma, ana hambu ana tou' esa, naran Mahalalel. 13 Basa ma, Kenan fe'e nasod'a losa too natun falu haa nulu, de hambu selu' ana tou' ma ina' fai. 14 Ana too natun sio sanahulu ma, ana mate. 15 Mahalalel too nee nulu lima ma, ana hambu ana tou' esa, naran Yared. 16 Basa ma, Mahalalel fe'e nasod'a losa too natun falu telu nulu, de hambu selu' ana tou' ma ina' fai. 17 Ana too natun falu sio nulu lima ma, ana mate. 18 Yared too natun esa nee nulu rua ma, ana hambu ana tou' esa, naran Henok. 19 Basa ma Yared fe'e nasod'a losa too natun falu, de hambu selu' ana tou' ma ina' fai. 20 Ana too natun sio nee nulu rua ma, ana mate. 21 Henok too nee nulu lima ma, ana hambu ana tou' esa, naran Metusalak. 22 Henok nasod'a rala' esa no Lamatualain losa too natun telu. De ana hambu selu' ana tou' ma ina' fai. 23 Ana nasod'a rala' esa nakandoo no Lamatualain. Ana too natun telu nee nulu lima ma, mopo e, huu Lamatualain so'u boti' e. 25 Metusalak too natun esa falu nulu hitu ma, ana hambu ana tou' esa, naran Lamek. 26 Basa ma, Metusalak fe'e nasod'a losa too natun hitu falu nulu rua, de hambu selu' ana tou' ma ina' fai. 27 Ana too natun sio nee nulu sio ma, ana mate. 28 Lamek too natun esa falu nulu rua ma, ana hambu ana tou' esa. 29 Ana nae, “Dei fo ana' ia tao namaho'o hita rala nara, mia ue-taos sofe' no doid'oso' sia rae fo Lamatualain huku-doki' a.” De ana bab'ae e, Noh (lii na nae' a ona' ded'eat esa, sosoa na nae, ‘nendi nemeho'ot’). 30 Basa ma, Lamek fe'e nasod'a losa too natun lima sio nulu lima, de hambu selu' ana tou' ma ina' fai. 31 Ana too natun hitu, hitu nulu hitu ma, ana mate. 32 Noh too natun lima ma, ana hambu ana tou' telu ena, nara nara, Sem, Yafet ma Ham.

Report Issue

Dud'uit Fefeu' a 6

TOC , Chapters

1 Lele' naa, atahori bau ramaheta. Ara rasod'a nggari-nggari sia bee-b'ee ndule raefafo' ia. Ara o b'onggi ana ina' ra boe. 2 Lamatua' ana tou nara rita atahori ra ana feto' nara meulau'. De reu sao ana feto fo sira hii' ra. 3 Boe ma LAMATUALAIN nae, “Au bengge' a o atahori mana rasod'a tao leli' ia ra. Dula-dale Ngga mana fee masod'a neu se, nda nau se rasod'a rakandoo sa ena. Ara musi mate. De mia ia, ara rasod'a losa' a too natun esa rua nulu.” 4 Lele' naa, ma fai ma'abui' ra, hambu atahori sele' sia raefafo' ena. Lamatualain ana tou nara sao atahori ra ana feto nara, de b'onggi atahori sele' naa ra. Ara dad'i malangga matati' ra, fo mana nenebebengga' sia dud'ui ma'ahulu na. 5 Lele' naa, LAMATUALAIN nita atahori sia raefafo' de'ulaka na naseli' ena. Rala nara du'a aka' a de'ulaka' rakandoo' a. 6 De LAMATUALAIN fale rala Na, huu na'adadad'i' se, ma fee se leo sia raefafo' ia ena. Naa, namera' rala Na seli. 7 Naa de, Ana ola' nae, “Dei fo Au tao ulutu atahori, fo Au u'udadad'i' sia raefafo' ia. Au o tao ulutu mbui' ra ro banda fea' ra, huu Au fale rala Ngga tao ala se ena.” 8 Aka' a Noh, tao namaho'o LAMATUALAIN rala Na. 9 Ia, Noh dud'ui na. Ana tou na telu, nara nara Sem, Yafet ma Ham. Noh nasod'a ndoos, nda tao de'ulaka' sa. Ana nasod'a deka no Lamatualain. Ma lele' naa, aka' a mesa' ne malole'. 11 Te Lamatualain nita atahori fea' ra, basa se de'ulaka'. Sia bee-b'ee atahori dala masod'a nara nda matetu' sa. Lamatualain nita atahori sia raefafo', aka' a de'ulaka' ra. 13 Boe ma Ana nafad'e Noh nae, “Sia bee-b'ee, Au ita aka' a atahori de'ulaka nara. De Au u'etu' ae tao ulutu raefafo' ia no basa isi-oe na. 14 Dad'i ta'o ia, Noh! Tao ofai esa mia hau manggatee'. Sia ofai naa rala, tao kama-kama. Basa naa, dud'u ofai a ma leli e no ter. 15 Tao ofai a nanaru na, meter natun esa telu nulu telu. Loloa na, meter rua nulu rua. Ma ata' neu a, meter sanahulu telu. 16 Tao ofai a ma mbuni'. Te hela mbuni na ona' a banggi rua meter esa mia ririndi na. Banggi ofai a neu tad'a' telu ma tao lelesu esa neu bob'oa na. 17 Musuned'a malolole! Dei fo Au u'onda' oe mandali' monae' fo tao nisa basa mana masod'a' sia raefafo' ia, losa nda hela saa sa' boe. 18 Te Au ae tao hehelu-fufuli' o nggo. Dei fo ofai rala muu mo sao ma, ana mara, ma ana feto feu mara. 19 Ho o musi ha'i mala basa banda ra pasan be'e esa', ma mendi se ofai rala neu, fo ara rasod'a ro nggo boe. Ha'i banda ne'eboi' ra, mbui' ra, ma banda mana nod'o' ra, fo basa se rasod'a. 21 Ho o musi mendi nanaat mata'-mata' nisi' ofai rala neu, soa' neu hei mo banda ra.” 22 Boe ma, Noh tao tungga basa Lamatulain parenda Na.

Report Issue

Dud'uit Fefeu' a 7

TOC , Chapters

1 Basa naa ma, LAMATUALAIN ola' no Noh nae, “Au mete neu bee-b'ee, aka' ho fo rala ma ndoos. Huu naa, mo sao-ana mara, ofai rala mi leo. 2 Mendi basa banda fo hei mia' ra, ma basa banda fo hei tao neu tutunu-hohotu' fee Au' ra, pasan hitu-hitu ofai rala neu. Mendi basa mbui' ra, pasan be'e hitu' boe. Te banda fea' ra naa, mendi pasan be'e esa' a. No ta'o naa, banda ma mbui' naa ra, dad'i fini, fo ara afi' mopo. 4 Musuned'a malolole e! Te hela' a fai hitu ena, Au u'onda' ud'an nda hahae sa, losa rerelo' fai haa nulu ma tetemba' fai haa nulu. Naa fo, mate basa mana masod'a' sia mad'a' ata, fo Au u'udadad'i' ala' ra.” 5 Boe ma, Noh tao tungga basa LAMATUALAIN parenda Na. 6 Noh too natun nee ma, oe' a lala nema. 7 Ana no sao na, ana nara, ma ana feto feu nara, ofai rala reu, fo rasod'a mia oe mandali monae' a. 8 Noh o tungga LAMATUALAIN parenda Na, de nendi basa mbui' mata'-mata' ma banda fea' ra, esa' no nonoo na, mae banda fo atahori raa' ra, ma banda fo atahori nda raa' ra sa. 10 Basa fai hitu ma, ud'an monae' mbo'a nema, fo nae tatana raefafo' a. 11 Noh too natun nee, fula rua, fai sanahulu hitu ma, oe monae' a nema! Ona' lalai a lelesu na nenesoi', de oe' a mbo'a rae neu. Ma basa oe mata' sia rae rala ra fanggi, de oe a nasapupura' dea neu. 12 Ud'an o nda hahae sa hatu'-rerelon, losa fai haa nulu. 13 Te fai' naa, Noh, no sao na, ma ana nara telu' se Sem, Yafet no Ham, ma ana feto feu nara, basa se ofai rala reu. 14 Ara rala reu ro banda mata-mata'. Naeni, banda ne'eboi', banda fui, banda mana nod'o', mbui' ra ma banda malid'a fea' ra. 15 Noh ofai rala neu no basa masod'a' ra pasan be'e esa', tungga Lamatualain parenda na. Basa se rala reu ma, LAMATUALAIN nggoe ofai a lelesu na. 17 Boe ma, ud'an monae' a nema nakandoo' a losa fai haa nulu, de oe mandali monae' a boe hene naru' ata neu, losa ofai a laa. Basa ma, oe' a hene nakandoo' a, losa tatana nala lete naru' ra. 20 Basa ma, oe' a hene nda naloe' sa, losa naru na meter hitu sia mbuku' ra ata. 21 No ta'o naa, basa mana masod'a' sia mad'a' ata ra, mate. Atahori, banda ne'eb'oi', banda fui, banda mana nod'o', ma mbui' ra, basa se mate. Aka' a Noh no basa mana sia ofai rala ra, rasod'a. 24 Oe' a nda re'e sa, losa fula lima.

Report Issue

Dud'uit Fefeu' a 8

TOC , Chapters

1 Te Lamatualain nda lilii' Noh se ro basa banda mana sia ofai a. Naa de, Ana fee anin fuu nare'e oe mandali' a. 2 Ana o tatana basa oe mata' sia raefafo' a, ma naloe' udan mia lalai a. 3 Boe ma oe' a namakura. Basa fula lima ma, oe' a nda naru' nae' sa ena. 4 Ndaa no fula ka hitu na, fai sanahulu hitu ma, ofai a hara sia lete' naru' sa ata, nara na Ararat. 5 Basa ma, oe' a re'e nakandoo. Fula ka sanahulu na, fai ka esa na ma, mbuku-lete' ra tonggo nara sou. 6 Seli fai haa nulu ma, Noh soi ofai a jandela na esa. 7 Ana mbo'i mbui kaa' esa. Mbui' naa natambele neu-nema losa oe mandali monae' a re'e teb'e ena. Ana nda bali' ofai neu sa. 8 Boe ma, Noh mbo'i mbui lunda esa, fo nae nahine oe' a re'e teb'e, do fe'e hoko'. 9 Te huu oe' a fe'e ndule raefafo', de mbui' a nda hambu mamana tetee' sa. De ana bali' ofai neu. Noh loo lima na, de simbo nala bali' mbui' a ofai rala neu. 10 Noh nahati fai hitu fai, dei de ana mbo'i selu' mbui' a. 11 B'ob'o naa ma, mbui' a bali' selu' nisi' Noh, nendi saitun roo' esa, fo ana fe'e bito nala naa. Dei de, Noh bub'ulu' oe' a meti teteb'es ena. 12 Ana nahati fai hitu fai, de mbo'i selu' mbui lunda a. Te ia naa, mbui' a nda bali' sa. 13 Noh too natun nee esa, ndaa no fai ka esa fula ka esa na ma, oe' a meti teb'e-teb'e' ena. Boe ma, Noh soi ofai a jandela na, de mete rereo' ma nita rae a mad'a ena. 14 Fula ka rua na, fai ka sanahulu hitu na ma, rae a mad'a teb'e-teb'e' ena. 15 Basa ma, Lamatualain ola' no Noh nae, 16 “Noh! Basa nggi onda mia ofai a leo. 17 Soi basa banda ra dea reu! Soi basa banda ne'eboi', banda fui, banda mana nod'o', no mbui' ra. Naa fo, basa se boe ramahefu, fo rasofe raefafo' ia.” 18 Basa de, Noh no sao na, ma ana nara, ma ana feto feu nara, dea reu mia ofai a. Basa banda ra o, dea reu, esa-esa' no nonoo na. 20 Basa naa ma, Noh lutu mbatu mei tutunu-hohotu' fee LAMATUALAIN. Noh ha'i nala banda be'e esa', mia basa banda fo bisa tao dad'i tutunu-hohotu'. Ana mbau hala se, ma tunu se sia mei tutunu-hohotu' a, fo dad'i tutunu-hohotu' fee LAMATUALAIN. 21 LAMATUALAIN hae nala tutunu-hohotu' a ma'afo meni na ma, rala Na namaho'o. De Ana du'a nae, “Mia fai' ia, Au nda afi' huku-doki raefafo' a huu atahori de'ulaka na sa. Ona' mae ara du'a aka' a de'ulaka' o, Au nda afi' tao ulutu basa masod'a ra sa, ona' Au tao' basa' a ena. 22 Mete ma raefafo' a fe'e sia, naa, fula-fai' ia ra basa se lao' rakandoo, tungga dala nara. Fula-fai sela-nggari' no fula-fai etu-oru', fula-fai ma'asufu' no fula-fai matob'i', fula-fai relo-ai no fula-fai ud'a-oe', ma rerelo' no tetemba', basa se lao tungga dala nara.”

Report Issue

Dud'uit Fefeu' a 9

TOC , Chapters

1 Basa naa ma, Lamatualain fee papala-bab'anggi' neu Noh no ana nara. Ana ola' nae, “Ama b'onggi nae-nae, fo misofe raefafo' a. 2 Dei fo basa banda fui ra, mbui' ra, ma u'u ra ramatau hei. Hei musi tao mata' neu se. 3 Hei bisa mia basa banda ra sisi na, ona' hei mia huu-huu' ra buna-b'oa na. Au fee basa ia ra neu nggi. 4 Aka' na, hei afi' mia sisi fe'e ma raa', huu banda hahae na sia raa na. 5 Au u'udadad'i' atahori ona' mata Ngga boe. Huu naa, de afi tao misa atahori. Mete ma hambu atahori, do banda, tao risa atahori, naa, musi tao misa se boe. Hohoro-lalane' ia, mia Au nema. 7 Hei musi b'onggi mimihefu, fo misofe bali' raefafo' ia.” 8 Basa ma, Lamatualain ola' selu' nae, 9 “Ia naa, Au ae tao hehelu-fufuli o hei, no hei tititi-nonosi mara boe. 10 Hehelu-fufuli' ia dai basa mana masod'a' ra, mana dea rema ro hei mia ofai rala. Naeni, basa banda ne'eboi', banda fui, ma mbui' ra. 11 Au hehelu ngga, ta'o ia: Au nda afi' fee oe mandali monae' sa ena, fo tao nisa basa mana masod'a' ra, ma nalutu basa raefafo' ia. 12 Au tao elus Ngga sia lalai, dad'i bukti fee nesenened'a' neu hehelu-fufuli Ngga nda mana nenene'etu' sa. Au helu-fuli ia, neu hei, ma basa mana masod'a ra, ma raefafo' ia. 14 Mete ma hambu lelee' sia lalai, ma elus a sou, naa, fee nesenened'a' neu Au hehelu-fufuli ngga ia, nae: oe mandali monae' nda afi' nalutu basa mana masod'a' ra sa ena. Au hehelu-fufuli ngga ia, nda nenene'etu' sa. Au helu-fuli ia, neu nggi, mo basa mana masod'a' ra.” 18 Noh ana nara mana dea rema mia ofai a, nara nara Sem, Yafet, ma Ham. (Ham naa, Kana'an ama na). 19 Basa atahori sia raefafo' tititi-nonosi nara lao' mia Noh ana ka telu nara naa ra. 20 Noh ia, atahori mana ue rae. Ana mana tao na'ahulu' osi anggor. 21 Lao esa, ana ninu anggor losa mafu nae'. De olu hendi bua-ba'u na, ma sunggu' lengga-loli no ma'ahola na mia lalaa na rala. 22 Ham nita ama na ma'ahola' ma, ana nela dea neu, nafad'e a'a na Sem no Yafet. 23 De ru'a se ha'i rala lafe esa, ma ndae dodoko neu aru nara. Dei de, ara lao rasad'ed'ea' lalaa' rala reu, de lu'umbanu rala ama na. No ta'o naa, ara nda rita ama na ma'ahola na sa. Basa de, ara dea reu. 24 Noh mamafu na nae mopo ma, ana bub'ulu' ana muri na tatao na. 25 Boe ma ana ola' nae, “He! Kana'an ama na! Au sumba-ndoon nggo! Dei fo ho dad'i ate sia a'a mara! 26 Au koa-kio LAMATUALAIN, huu Sem! Te Kana'an, dad'i Sem ate na. 27 Au hule-o'e fo Lamatualain naloa Yafet rae na; Ma tititi-nonosi nara rasod'a dame ro Sem tititi-nonosi nara. Te hela fo Kana'an dad'i Yafet ate na.” 28 Oe mandali monae' a basa ma, Noh fe'e nasod'a too natun telu lima nulu fai. 29 Ana too natun sio lima nulu ma, ana mate.

Report Issue

Dud'uit Fefeu' a 10

TOC , Chapters

1 Oe mandali monae' a basa ma, Noh ana nara hambu tititi-nonosi'. Ia, Sem, Yafet no Ham tititi-nonosi nara. 2 Yafet tititi-nonosi nara, Gomer, Magog, Madai, Yawan, Tubal, Mesek ma Tiras. Esa-esa' no ded'ea na, leo na, ma rae heheli na. Gomer tititi-nonosi nara, Askenas, Rifat ma Togarma. Yawan tititi-nonosi nara, Elisa, Tarsis, atahori Kitim ra, ma atahori Dodanim mana leo sia tasi suu nara. 6 Ham tititi-nonosi nara, Kus, Misraim, Put, ma Kana'an. 7 Kus tititi-nonosi nara, Seba, Hawila, Sabta, Raema ma Sabteka. Raema tititi-nonosi nara, Syeba ma Dedan. 8 Kus ana tou na, naran Nimrod. Nimrod, atahori manaseli', mana dad'i malangga matati fefeu na. 9 Nesi'et na lao' mia LAMATUALAIN, losa ana o dad'i mana sombu banda masi'et seli'. Naa de, atahori ra ola' rae, “Hule-hule' fo ho dad'i mana sombu banda masi'et, ona' Nimrod, fo mana hambu nesi'et na mia LAMATUALAIN.” 10 Fefeu na, Nimrod rae na mia Babel, Erek Akad, no Kalne. Basa mamana' naa ra, sia Sinear. 11 Mia naa, ana koasa Asyur boe. Basa ma, nafefela kambo' Niniwe, Rehobot-Ir, Kala, 12 ma Resen, mana sia Niniwe no Kala talad'a na. Basa naa ra, kambo monae'. 13 Misraim tititi-nonosi nara, atahori Ludim, atahori Anamim, atahori Lehabim, atahori Naftuhim, 14 atahori Patrisium, atahori Kasluhim, ma atahori Kaftorim. Atahori Kasluhim naa, atahori Filistin bei-ba'i nara. 15 Kana'an ana ulu na, naran Sid'on. Kana'an o dad'i bei-ba'i mia atahori Het, 16 atahori Yebusi, atahori Amori, atahori Girgasi, 17 atahori Hiwi, atahori Arki, atahori Sini, 18 atahori Arwadi, atahori Semari, ma atahori Hamati. Kana'an tititi-nonosi nara sea-saranggaa ra'adod'oo'. 19 Sira rae na, mia Sid'on nakandoo nisi' Gerar, losa Gasa. Ma mia Gasa, nisi' Sod'om, Gomora, Adma, ma Seboim, losa Lasa. 20 Basa se, Ham tititi-nonosi nara. Esa-esa' no ded'ea na, leo na, ma rae heheli na. 21 Yafet a'a na Sem, dad'i atahori Eber ra bei-ba'i nara. 22 Sem tititi-nonosi nara, Elam, Asyur, Arpaksad, Lud ma Aram. 23 Aram tititi-nonosi nara, atahori Us, atahori Hul, atahori Geter ma atahori Mas. 24 Arpaksad ana na, naran Sela. Ma Sela ana na, naran Eber. 25 Eber hambu ana tou' rua. Ulu ka, naran Pelek (sosoa na ‘banggi-b'anggi’), huu lele' naa, atahori ra leo banggi-b'anggi sia raefafo'. Muri ka, naran Yoktan. 26 Yoktan tititi-nonosi nara, Almodad, Selef, Hasar-Mawet, Yera, 27 Hadoram, Usal, Dikla, 28 Obal, Abimael, Syeba, 29 Ofir, Hawila, ma Yobab. Basa se, Yoktan tititi-nonosi nara. 30 Mamana leleo nara, mia Mesa, nakandoo losa Sefar, fo mamana mbuku-lete' seri' rulu. 31 Basa se, Sem tititi-nonosi nara. Esa-esa' no ded'ea na, leo na, ma rae heheli na. 32 Basa naa ra, Noh tititi-nonosi nara, esa-esa' no leo na. Oe mandali monae' basa ma, ara mana leo sea-saranggaa rasofe raefafo' ia.

Report Issue

Dud'uit Fefeu' a 11

TOC , Chapters

1 Ma'ahulu na, basa atahori sia raefafo' ia ola' rendi' a ded'eat esa' a. 2 Ruma sangga lali risi' seri' rulu, losa rae tetu' esa sia Sinear, de ara leo sia naa. 3 Basa se rala hara esa rae, “We! Toronoo' re! Ima fo tafefela nusa monae' esa. Ata musi tao fatu mbilas, fo lalangge losa manggatee. Basa fo ata lutu fatu mbilas naa ra no ter, fo tariri ume naru' esa, tonggo na losa lalai. Naa fo, ata hambu nara' ma dad'i leo monae' sa nda banggi-b'anggi' sa.” 5 Boe ma LAMATUALAIN nema mete sob'a nusa' naa, no ume naru' fo rafefela' a. 6 Ana ola' nae, “Basa atahori ia ra, leo esa, ma ded'eat esa. Saa fo ara tao' a ia, fe'e fefeu'. Mbila-fini esa', mete ma basa se ra'ab'ue reu esa ona' ia, naa, ara bisa tao sud'i a saa. 7 Malole lena' Hita onda fo tao se esa-esa' no ded'ea na, fo esa nda nahine esa ded'ea na sa' boe.” 8 Boe ma Lamatualain onda tao tasibu ded'ea nara. No ta'o naa, Ana tao atahori ra sea-saranggaa risi' basa mamana' sia raefafo' a. Ara o nda rafefela rakandoo nusa' naa sa' ena. 9 Naa de, ara bab'ae nusa' naa, Babel, (lii na nae' a ona' ded'eat esa, fo sosoa na ‘tab'anganga’), huu LAMATUALAIN tao tasib'u ded'ea nara, ma fee se sea-saranggaa sud'i' a bee reu sia raefafo' a. 10 Ia, Sem tititi-nonosi nara. Lele' oe mandali monae' a naloe' too rua ena, nandaa no Sem too natun esa ma, ana hambu ana tou' esa, naran Arpaksad. 11 Basa ma, Sem fe'e nasod'a too natun lima, de hambu selu' ana tou' ma ina' fai. 12 Arpaksad too telu nulu lima ma, ana hambu ana tou' esa, naran Sela. 13 Basa ma, Arpaksad fe'e nasod'a too natun haa telu, de hambu selu' ana tou' ma ina' fai. 14 Sela too telu nulu ma, ana hambu ana tou' esa, naran Eber. 15 Basa ma, Sela fe'e nasod'a too natun haa telu, de hambu selu' ana tou' ma ina' fai. 16 Eber too telu nulu haa ma, ana hambu ana tou' esa, naran Pelek. 17 Basa ma, Eber fe'e nasod'a selu' too natun haa telu nulu, de ana hambu selu' ana tou' ma ina' fai. 18 Pelek too telu nulu ma, ana hambu ana tou' esa, naran Rehu. 19 Basa ma, Pelek nasod'a selu' too natun rua sio, de hambu selu' ana tou' ma ina' fai. 20 Rehu too telu nulu rua ma, ana hambu ana tou' esa, naran Seruk. 21 Basa ma, Rehu fe'e nasod'a too natun rua hitu, de hambu selu' ana tou' ma ina' fai. 22 Seruk too telu nulu ma, ana hambu ana tou' esa, naran Nahor. 23 Basa ma, Seruk fe'e nasod'a selu' too natun rua, de hambu selu' ana tou' ma ina' fai. 24 Nahor too rua nulu sio ma, ana hambu ana tou' esa, naran Tera. 25 Basa ma, Nahor fe'e nasod'a selu' too natun esa sana hulu sio, de hambu selu' ana tou' ma ina' fai. 26 Tera too hitu nulu lena ma, ana hambu ana tou' telu ena, nara nara Abram, Nahor, ma Haran. 27 Ia, Tera tititi-nonosi nara. Tera ana nara, Abram, Nahor, ma Haran. Haran hambu ana tou' esa, naran Lot. 28 Haran mate mia kambo na, naran Ur, sia atahori Kasdim ra rae na. Ana mate te, ama na Tera fe'e masod'a'. 29 Abram sao na Sarai. Nahor sao nala Haran ana feto na, Milka. Haran o ma ana tou' esa, naran Yiska. 30 Te Sarai nda mana b'onggi' sa. 31 Lao esa, Tera nendi ana na Abram, ana feto feu na Sarai, ma umbu na Lot, de ara lao hela kambo Ur. Ara rae reu sia rae Kana'an, te losa kambo Haran ma, ara leo reu' a naa. 32 Tera too natun rua lima ma, ana mate sia naa.

Report Issue

Dud'uit Fefeu' a 12

TOC , Chapters

1 Lele' naa, LAMATUALAIN ola' no Abram nae, “Abram! Lao hela bob'onggi ma, ama ma ume na, ma kambo ma. Misi' mamana' esa, dei fo Au utud'u neu nggo. 2 Dei fo Au fee papala-bab'anggi' neu nggo. Tititi-nonosi mara, boe ramaheta, dad'i leo manaseli' losa atahori ra rahine nara ma. Ma ho dad'i papala-bab'anggi' soa' neu atahori fea'. 3 Dei fo Au fee papala-bab'anggi' neu atahori mana fee papala-bab'anggi' neu nggo. Te Au huku-doki atahori mana fee huku-doki' neu nggo. Rena malolole! Dei fo basa leo sia raefafo' hambu papala-bab'anggi' lao' mia nggo.” 4 Abram too hitu nulu lima ma, ana no sao na Sarai, ma od'i na anan Lot, ma basa hata-heto na, no basa atahori mana ue-tao nara fo ana hambu mia kambo Haran. Basa ma, ara lao hela Haran, de risi' mamana' fo LAMATUALAIN nafad'e neu e. Ara lao' rakandoo, losa mamana' esa, naran Kana'an. 6 Losa naa, Abram lao rereo' rae naa, losa deka no kambo' esa, naran Sikem. De ara leo ra'atataa' deka no hau huu ine' esa sia More. Lele' naa, atahori Kana'an ra fe'e leo sia naa. 7 LAMATUALAIN natud'u Aon neu Abram sia naa. Ana nae, “Au fee nusa' ia neu tititi-nonosi ma.” Basa ma Abram lutu mbatu mei tutunu-hohotu' soa' neu LAMATUALAIN, mana natud'u Aon sia naa. 8 Basa ma, Abram se lali risi' lete' sia ona, de leo ra'atataa' sia kambo Betel no kambo Ai talad'a nara. Ana o lutu mbatu mei tutunu-hohotu' esa, de be'utee neu LAMATUALAIN sia naa. 9 Basa naa ma, ana lali-lali' mamana', losa rae Negeb sia Kana'an seri' ona. 10 Fai' sa boe, ndoe-la'as manaseli' mia rae Kana'an. Naa de Abram se lao rakandoo risi' seri' ona, losa nusa Masir. Ara leo ra'atataa' sia naa. 11 Ara rae risi' nusa Masir rala reu ma, nafad'e sao na Sarai nae, “Sarai. Ho ia, meulau ma seli. 12 Te mete ma atahori Masir ra rita ho meulau ma ia, ara tao risa au, huu au ia, ho sao ma. No ta'o naa, ara sao rala nggo. 13 De malole lena', mufad'e se mae, au ia, ho a'a ma. Naa fo, ara nda tati-mbau risa au sa, te ara malole' ro au, huu ho.” 14 De Abram se losa Masir ma, atahori ra rita ina' a meulau na seli. 15 Pagau mane Masir ra rita e ma, ara koa ina' meulau na mia mane' a mata na. Basa ma, ara rendi e nisi' mane' a ume na. 16 De mane' a malolole no Abram, huu Sarai. Ana fee mud'a' Abram bib'i lombo, hiek, sapi, keledei, no banda onta. Ana o fee ate tou' ma ina' boe. 17 Te huu mane' a ha'i nala atahori sao na nisi' ume na, naa de LAMATUALAIN huku-doki mata'-mata' neu e no atahori nara. 18 Dei de mane' a no'e Abram ma natane nae, “Abram! Ho tao au ta'o bee ia? Saa de nda mufad'e mae, ina' ia, sao ma sa!? 19 Te mae od'i ma! Hela' a mbei na, au sao ala e! Sie, ha'i mendi e! Dinggo' hela mata ngga!” 20 Basa ma mane' a parenda pagau nara, fo oi hendi Abram, no sao na, ma sud'i' a saa nara mia nusa' naa.

Report Issue

Dud'uit Fefeu' a 13

TOC , Chapters

1 Basa ma, Abram lao hela Masir, de bali' nisi' rae Negeb. Neu no sao na, ma basa hata-heto na. Od'i na anan Lot o tungga e boe. 2 Abram ia, mamasu'in seli. Banda ne'eboi', lilo mbilas ma doi fula', nae na seli. 3 Mia Negeb ana lao lali-lali' de bali' nisi' kambo Betel no Ai talad'a na. Dalahulu na, ana leo mia naa. 4 Ana o lutu mbatu fatu dad'i mei tutunu-hohotu' boe. De be'utee neu LAMATUALAIN sia naa. 5 Lot, mana tungga no Abram, na'ena banda ne'eboi' nae', ma atahori mana tao ues o nae' boe. 6 Te mamana' naa nda loa', soa' neu Abram no Lot, no basa hata-heto nara fo rasod'a sa. De manatad'a nara rareresi, huu uru nda dai banda nara sa. (Lele' naa, atahori Kana'an ro atahori Feris o fe'e leo sia naa boe.) 8 De Abram nafad'e ana na nae, “Lot, e! Hita ia bob'onggi'. Afi' losa hita esa nda malole' no esa sa, huu atahori mana tao ues tara ratofa rakandoo' a. 9 Dad'i malole lena' ru'a nggita saranggaa. Mamana' ia loa', de mete ma hii mala rae seri' dii, naa au isi' seri' ona. Mete ma hii mala seri' ona, naa au isi' seri' dii.” 10 Boe ma Lot mete rereo', de nita babafa' loe Yordan oe na nae' losa kambo Soar. Mamana' naa ma'asufu' ona' LAMATUALAIN osi na, ma ona' rae Masir. (Lele' naa, LAMATUALAIN nda fe'e tao nalutu kambo Sod'om no Gomora sa. De rae naa fe'e malole'.) 11 Dad'i Lot hii nala basa rae sia babafa' loe Yorden. De ru'a se saranggaa ma, Lot nisi' seri' rulu. 12 Te Abram leo nahati rae Kana'an. Lot neu leo sia kambo-kambo' deka Sod'om sia babafa' Yarden. 13 Atahori Sod'om ra, de'ulaka nara seli ma nda nau rena LAMATUALAIN sa. 14 Lot no Abram saranggaa ma, LAMATUALAIN ola' no Abram nae, “Abram! Sob'a mete rereo' basa mamana' mia mamana' ho mumburi' sia' a. Mete malolole dea'-mata' ma dii-ona. 15 Basa rae fo mita' naa, dei fo Au fee neu nggo, mo tititi-nonosi mara, fo dad'i hata-heto ma losa doo na neu. 16 Dei fo Au fee tititi-nonosi mara ramaheta ona' sara'ae' sia tasi suu na, losa atahori nda reken rala se sa. 17 De ia naa, muu lao' rereo' rae a loa-naru na. Te dei fo, Au fee basa naa ra neu nggo!” 18 Basa ma, Abram se lali, reu leo bali' sia mamana' deka hau-hau huu ine' sia Mamre, deka kambo Hebron. Ana lutu mbatu mei tutunu-hohotu', de be'utee neu LAMATUALAIN sia naa.

Report Issue

Dud'uit Fefeu' a 14

TOC , Chapters

1 Lele' naa, hambu mane' haa ra'ab'ue. Naeni: Amrafel, mane nusa Sinear. Ariok, mane nusa Elasar. Kedarlaomer, mane nusa Elam. Ma Tideal, mane nusa Goyim. 2 Ma mane fea' lima o ra'ab'ue boe. Naeni: Bera, mane kota Sod'om. Birsa, mane kota Gomora. Sinab, mane nusa Adema. Semeber, mane nusa Seboim. Ma Bela, mane nusa Soar. Mane ka haa' ra ratati lab'an mane ka lima' ra. 3 Mane ka lima' ra ra'ab'ue ro sold'ad'u nara sia babafa' sa naran Sidim (fo ale' ia ara rae Tasi Mates). 4 Netati' naa, huu na ta'o ia: Ma'ahulu na, mane ka lima' ra ta'alok mane Kedarlaomer losa too sanahulu rua. Te too ka sanahulu telu na ma, ara lab'an e. 5 Maso' too ka sanahulu haa na ma, mane Kedarlaomer no nonoo mane ka telu' nara rema ro sold'ad'u nara. Ara ratati rakala' nusa' hira. Naeni: atahori Refaim sia nusa Asterot-Karnaim, atahori Susim sia nusa Ham, atahori Emim sia nusa Sawe-Kiryataim, 6 ma atahori Hori mana leo sia lete Seir losa nembe sara'ae' El Paran suu na. 7 Basa ma, ara bali' risi' En Mispat (fo ale' ia naran Kades). Ara tao ralutu atahori Amalek nusa na, ro atahori Amori mana leo nusa Haseson-Tamar. 8 Basa naa ma, mane ka lima' ra ator sold'ad'u nara sia babafa' Sidim, de ratati lab'an mane ka haa' ra. 10 Sia babafa' naa, hambu lifu ter roma' nae'. Lele' ara ratati ma, mane Sod'om no mane Gomora ma sold'ad'u nara rela. Ruma tud'a risi' lifu ter rala, ma ruma rela risi' lete'. 11 Mane ka haa' ra rasenggi' mane ka lima' ra, de rambas rala basa sud'i' a saa ma nanaat mia Sod'om no Gomora. Basa de, ara bali'. 12 Lele' naa, Abram ana na Lot leo sia Sod'om. De mane ka haa' ra to'u rendi Lot se, ma rambas rendi basa sud'i' a saa nara. 13 Te atahori esa sai, de neu nafad'e Abram, atahori Ibrani a. Hambu atahori Amori esa, naran Mamre. Abram leo deka sia Mamre hau-hau huu ine na. Mamre od'i na, Eskol no Aner. Sira, mana dad'i Abram partei na. 14 Abram rena oi atahori to'u rendi ana na ma, ana na'ab'ue nala atahori mana ratati rahine mia mana tao ues nara. Basa se atahori natun telu sanahulu falu. Ara reu oi mane ka haa' ra losa kambo Dan fo na'adoo' sia seri' dii. 15 Sia naa, Abram banggi atahori nara reu babanggi' hira. Tetemba na ma, reu sambu atahori naa ra. Te ruma rela, ma Abram se oi rakandoo se, losa kambo Hoba, sia kota Damsik seri' dii. 16 Basa naa ma, Abram ha'i nala bali' Lot, no atahori nara, ro basa sud'i' a saa nara, ma atahori fea' ra boe. 17 Abram bali' mia nakala' mane ka haa' ra ma, mane Sod'om nema soru e mia babafa' sa naran Sawe (fo atahori rae, Babafa Mane'). 18 Lele' naa, mane Salem a, naran Melkisedek. Ana o malangga agama mia Lamatualain mana sia Ata' a. Ana nendi fee Abram, roti no oe anggor. 19 Basa ma ana ola' fee Abram papala-bab'anggi' nae, “Hela fo Lamatualain mana sia Ata' a, ma mana tao lalai no raefafo' a, fee nggo papala-bab'anggi'. Koa-kio Lamatualain, mana fee nggo musenggi' musu mara.” Basa boe ma Abram fee Melkisedek babanggi' esa mia sanahulu, mia basa saa fo ana rambas nala bali' ra. 21 Boe ma, mane Sod'om sende' fee hadat neu Abram nae, “Ama Abram. Sud'i' a saa fo ama' rambas mia musu nggara, ama' hambu basa se. Te au o'e bali' aka' a atahori nggara.” 22 Abram nataa nae, “Au sumba endi' Lamatualain mana sia Ata' a, ma mana tao lalai no raefafo' a, 23 ae, au nda ha'i ala saa sa' boe mia ho sud'i' a saa mara. Mae ab'as ndoo' esa o, au nda ha'i sa. No ta'o naa, ho nda hambu ola' mae, ‘Abram namasu'i, huu au.’ 24 Au nda parlu saa sa' boe. Aka' a bee fo au atahori nggara pake' ra, naa mana basa' ena. Ma fee au nonoo ka telu ngga ia ra, Aner, Eskol no Mamre, ha'i rendi babanggi nara.”

Report Issue

Dud'uit Fefeu' a 15

TOC , Chapters

1 Basa ma, Lamatualain natud'u Aon neu Abram nae, “Abram! Afi' mumutau. Au usula'e nggo mia musu ma. Ma Au fee nggo hahambu' nae'.” 2 Te Abram nae, “Eee, Lamatualain. Ona' mae Lamatualain nae fee au nae' o, nda ngguna saa sa' boe. Huu au nda ma ana' fo fee au tititi-nonosi' sa. Dad'i hambu hata-heto' nae-nae tao neu saa? Ne'o aka' au ate ngga, Eliasar mia Damsik, hambu basa se.” 4 Te LAMATUALAIN nataa nae, “Nda ta'o naa sa! Te ho ana ma mana hambu hata-heto ma, nda ate a sa.” 5 Boe ma Ana no Abram dea neu, de nafad'e nae, “Mete lalai a dei. Mete sob'a nduu' ra. Ho reken mala se, do? Tititi-nonosi mara dei fo ramaheta ona' nduu' ra boe!” 6 Abram rena nala ma, ana simbo LAMATUALAIN o'ola na. De LAMATUALAIN uku nae, Abram rala ndos, huu namahere E. 7 LAMATUALAIN ola' tute nae, “Au ia, Lamatualain. Au mana o nggo lao hela kambo Ur sia atahori Kasdim rae na. Au mana fee rae ia dad'i hata-heto ma.” 8 Abram natane nae, “Dad'i ta'o bee LAMATUALAIN? Ta'o bee fo uhine ae rae ia dad'i au hata-heto ngga?” 9 Boe ma nataa nae, “Ta'o ia! Uma fo ata tao dala' esa dad'i hehelu-fufuli' neu Au o'ola Ngga fa' ra. De muu ha'i banda fee Au. Naeni, sapi ine sa, hiek ine sa, ma bib'i lombo mone sa. Basa se musi too be'e telu'. Boe ma mendi selu' mbui teu esa, no mbui lunda esa.” 10 Boe ma Abram neu ha'i basa banda naa ra. De ana sefa se reu be'e rua'. Ana mbed'a' sisi naa ra banggi rua neu rae, esa mbali esa, dad'i dala' rua. Te ana nda sefa mbui' ra sa. 11 Dei de mbui-mbui' mana naa sisi mburu' ra rema rae raa sisi naa ra. Te Abram oi hendi se. 12 Relo a nae mopo ma, Abram sunggu' nasambeta ma nalamein nae, ma'ahatu' a tatana nala e, losa namatau seli. 13 Ma Lamatualain nafad'e e nae, “Abram! Dei fo musod'a losa mumulasi mala seli, ma mate mo nemeho'ot, fo ra'oi nggo no malolole. Te tititi-nonosi mara dad'i atahori manatain sia atahori fea' nusa na. Dei fo atahori sia nusa' naa tao se dad'i ate, ma tuni-ndeni se losa too natun haa. Te Au huku-doki nusa' naa atahori nara. Basa fo Au o tititi-nonosi mara lao hela naa, ma rendi basa hata-heto nara. 16 Dei fo Au ulalao tititi-nonosi ka lima ma bali' ia rema. Ale' ia, atahori Amori ra leo sia rae ia. Atahori ia ra de'ulaka', te nda fe'e raseli' sa. Mete ma umbu-ana mara bali' ia rema, Au ae pake se fo hukun atahori Amori ra. Te lele' naa, de'ulaka nara raseli' ena.” 17 Tetemba na aiboi' ma, hura rae sa namasu, ma mbele sa mbila, ra'aunda' tungga sisi dala karua' ra talad'a na. 18 Lele' naa, LAMATUALAIN helu-fuli no Abram nae, “Au helu fee nusa' ia neu tititi-nonosi mara, mia loe Masir, losa loe Efrat, 19 ma atahori Keni, Kenas, Kadmon, 20 Het, Feris, Refaim, 21 Amori, Kana'an, Girgasi, ma Yebus rae nara.”

Report Issue

Dud'uit Fefeu' a 16

TOC , Chapters

1 Lele' naa, Abram bali' mia Masir, de leo sia Kana'an too sanahulu ena. Sao na Sarai, nda fe'e ma ana' sa. Te Sarai ma ate ina' mia Masir, naran Hagar. Lao esa ma, Sarai ola-ola' no Abram nae, “A'a! LAMATUALAIN babata mamana ana ngga ena. De malole lena', muu sunggu' mo ate ngga Hagar, fo ana b'onggi fee au.” Abram tungga sao na o'ola na boe. De Sarai fee Hagar dad'i Abram sao muri na. 4 Boe ma Abram neu sunggu' no Hagar, de nairu. Hagar bub'ulu' eni mairu' ma, ana koao, de naloe Sarai. 5 Boe ma Sarai ola' no Abram nae, “Au mana fee ate naa fo dad'i sao muri ma. Te ana bub'ulu' eni mairu', ma naloe-nad'ae au. Ia, ho sala ma! Hela fo LAMATUALAIN na'etu' hita ru'a nggita ded'ea na. Dei fo ho bub'ulu'!” 6 Abram nataa nae, “Ta'o ia! Ho ia, sao ulu ngga. Eni, sao muri' a. Dad'i mu'ena koasa neu e. Mae tao saa mbali e, sia' a nggo!” Boe ma Sarai tao suka-rangga' e, losa ana nela. 7 Hagar nela losa nembe sara'ae ma, LAMATUALAIN ate na esa mia sorga, hambu e deka no oe mata' sia dala' mana nisi' Sur. 8 Ana nae, “We! Hagar, Sarai ate na! Ta'o bee de ho sia ia? Mia bee uma ma mae bee muu?” Nataa nae, “Au lao hela nyora ngga.” 9 De LAMATUALAIN ate na kokoe nae, “Ta'o ia! Malole lena' bali' misi' nyora ma. Ana tao nggo ta'o bee o, simbo' a. 10 Afi' mumutau. Dei fo au tao tititi-nonosi ma ramaheta, losa atahori nda reken rala se sa. 11 Ho mairu' ena, de nda doo' sa te, b'onggi ana tou' esa. Musi bab'ae e Ismael (lii na nae' a ona' ded'ea fea' esa sosoa na ‘Lamatua' rena’), huu LAMATUALAIN rena harad'oi ma. 12 Ana' naa na'amoko nema, nasod'a na'ad'ood'o' no bob'onggi nara. Huu ana ona' ndara fui e, nda rena parenda' sa. Ana lab'an sud'i a se. Ma basa atahori lab'an bali' e.” 13 Hagar rena nala ma, ana ola' sia rala na nae, “Au ita LAMATUALAIN, mana mete-se'u ma nanea au.” De ana no'e Lamatualain, no nara' “Lamatualain mana fad'uli au.” 14 Naa de, atahori bab'ae oe mata' naa, naran, Beer Lahai Roi. Sosoa na oi, “Oe mata' mia Mana masod'a', ma Mana mete-se'u au.” Oe mata' naa, sia kambo Kades no kambo Beret talad'a na. Oe mata' naa fe'e sia, losa fai' ia. 15 Basa naa ma, Hagar bali', de b'onggi ana tou' esa. Abram bab'ae e Ismael. 16 Hagar b'onggi Ismael te, Abram too falu nulu nee ena.

Report Issue

Dud'uit Fefeu' a 17

TOC , Chapters

1 Abram too sio nulu sio ma, LAMATUALAIN natud'u Aon neu e nae, “Au ia, Lamatualain fo Mana Koasa. Ho musi tungga mukundoo Au hihii Ngga, ma musod'a no ndo-tetu'. 2 Au ae tao manggatee hehelu-fufuli' Ngga, fo tao tititi-nonosi mara ramaheta.” 3 Abram rena nala ma ana sende' lululangga na ma naloe langga na losa rae a. Lamatualain o ola' nakandoo nae, 4 “Au helu-fuli o nggo, ta'o ia: Dei fo ho dad'i leo nae' bei-ba'i nara. Naa de, nara ma nda afi' Abram sa (sosoa na ‘ama' nenenahine'’), te nara ma dad'i Abraham (sosoa na ‘nusa' nae' bei-ba'i nara’). 6 Dei fo Au tao tititi-nonosi' mara ramahefu-ramabela. Au ufefela leo nae' mia se, ma so'u mane' nae' mia tititi-nonosi naa ra. 7 Au to'u uhere' hehelu Ngga o nggo ma tititi-nonosi mara. Hehelu-fufuli' ia nda etu sa, huu Au ia, ho mo tititi-nonosi mara Lamatualain ma. 8 Basa rae Kana'an ia, Au fee neu nggo mo tititi-nonosi mara. Oras ia, ho numban a sia ia. Dei fo tititi-nonosi mara soa rae Kana'an ia losa doo na neu. Ma Au o dad'i sira Lamatualain na. 9 Te ho mo tititi-nonosi mara musi to'u mihere' hehelu-fufuli' ia losa babasa na. Basa tou' ra musi sunat. 11 Ia naa, ho musi muu sunat basa tou' mia fai be'e falu' ra. Ho bob'onggi ma, atahori mana tao ues ra, no ate fo hasa mia nusa fea', basa se musi sunat. Sunat ia, dad'i hita ru'a nggita bukti hehelu-fufuli' na sia hei ao mara. 14 Tou' bee nda sunat sa naa, ana nda maso' sia Au hehelu-fufuli Ngga rala, ma nda dad'i Au atahori Ngga sa.” 15 Basa de, Lamatualain ola' nakandoo nae, “Mia fai' ia, ho afi' mo'e sao ma, mae Sarai, te mae' a Sara. 16 Dei fo Au fee papala-bab'anggi' nae' neu Sara, fo ana bonggi fee nggo ana tou' esa. Teb'e! Dei fo Sara dad'i leo nae' bei-ba'i nara. Au o so'u mane' nae' mia tititi-nonosi na.” 17 Boe ma Abraham sende' lululangga na, ma be'utee losa rae a. Te ana mali sia rala na, ma du'a nae, “Tou lasi nae' too natun esa ona' au ia, fe'e hambu ana'? Ma Sara o lasi nae' too sio nulu naa, fe'e nae b'onggi ena?” 18 De ana nafad'e Lamatualain nae, “Lamatualain. Hela fo Ismael hambu au hata-heto ngga o, nda saa sa' boe.” 19 Te Lamatualain nataa nae, “Hoko'! Mete te sao ma Sara b'onggi ana tou' esa. Ho musi bab'ae naran, Isak. Au hehelu-fufuli Ngga tud'a neu e, no tititi-nonosi nara, losa doo na neu. 20 Te Au o rena saa fo mo'e fee Ismael. Naa de, Au o fee papala-bab'anggi' neu e, ma tao umuhefu-umubela tititi-nonosi nara boe. Dei fo hambu maneleo sanahulu rua mia tititi-nonosi nara. Ma tititi-nonosi nara dad'i leo esa manaseli'. 21 Ona' mae ta'o naa o, Au hehelu-fufuli Ngga ia fee neu ana ma Isak. To mana nema' ia, nandaa no lele' ia, Sara b'onggi e.” 22 Ola' basa ta'o naa ma, Lamatualain lao hela Abraham. 23 Fai' naa boe, Abraham tungga Lamatualain parenda Na, de ana sunat. Ana o sunat Ismael no basa tou' mana sia ume na ma basa ate tou' ra boe. Lele' naa, Abraham too sio nulu sio, ma Ismael too sanahulu telu.

Report Issue

Dud'uit Fefeu' a 18

TOC , Chapters

1 Lao esa, Abraham leo deka no hau ine' ra sia Mamre, LAMATUALAIN natud'u Ao na neu e sia naa. Dud'ui na ta'o ia: Fai' naa, mafeo' a seli, de Abraham endo' ha'i anin mia lalaat mata'. 2 Ana boti' mata na ma, nita atahori telu rambarii' sia naa. Boe ma, ana nela' soru se, de sende' lululangga na, 3 nae, “Ama nggare! Mete ma bisa na, ama' se tuli au lalaat ngga dei. Ona' mae minu aka' a oe hie' o, malole. 4 Ama' se hahae sia hau mafo' ia, dei fo au denu ana kara ha'i oe fo safe ei mara. 5 Ma au uu sad'ia nanaat fee ama' se, fo ma'adere bali', fo fe'e lao mikindoo na. Au umuho'o bisa uhao ama' se.” Ara rataa rae, “Malole. Makasi. Hai tuli.” 6 Abraham nela' nisi' lalaat, de nafad'e Sara nae, “Lailai! Ha'i mala tarigu malole' sak esa, fo tao roti.” 7 Basa ma nela' nisi' sapi nara, de pa'a nala sapi ana mbaruna' esa, ma denu ate na tati, de tunu-nasu e. 8 Boe ma ana neu ha'i susu, keju, ma sisi naa, de nendi fee fui' ra. Ara raa ma, ana nambarii' sia hau huu na, de mete-se'u se. 9 Boe ma ara ratane rae, “Abraham! Sao ma Sara, sia bee? Ana nataa nae, “Sia lalaat rala.” 10 Boe ma esa mia telu' se ola' nae, “To mana nema' ia, Au bali'. Lele' naa, sao ma Sara b'onggi ana tou' esa ena.” Ara ola' ta'o naa ma, Sara rena mia lelesu a seri'. 11 Lele' naa, Abraham no Sara lasi' ena, ma Sara o nda afi' hambu fula na sa ena. 12 Ana rena ara ola' ta'o naa ma, ana mali sia rala na, ma du'a nae, “Awe! Umulasi hela' a rui ngga ona' ia, ma sao ngga o mana masaloe' ena. Naa ta'o bee hai fe'e hii dad'i masao feu', fo sangga ana' fai?” 13 Basa de LAMATUALAIN natane Abraham nae, “Ta'o bee de Sara mali? Ana du'a nae saa fo Au ola' ia, nda dad'i sa, huu eni lasi' ena, do? 14 Au ia, LAMATUALAIN! Nda hambu saa fo Au nda tao ala' sa! Misined'a malolole, e! Mete ma Au bali' too mana nema' ia, Sara b'onggi ana tou' esa ena.” 15 Sara rena ta'o naa ma, namatau. De ana nafanii nae, “Au nda mali sa ma!” Te Lamatualain nataa nae, “Ho mali teb'e ma!” 16 Basa ma, fui' ka telu' ra rae risi' kambo' Sod'om, de Abraham no se losa dala' talad'a na. Mia naa, ara bisa rita Sod'om. 17 Basa ma LAMATUALAIN du'a sia rala na nae, “Au ae tao ulutu kambo Sod'om, te malole lena', Au dui Abraham, 18 huu tititi-nonosi nara boe ramaheta, ma dad'i leo manaseli'. Ma ana o dad'i papala-bab'anggi' soa' neu basa leo sia raefafo' a. 19 Au here ala e, fo nanori ana nara ro atahori fea' ra, fo tungga rakandoo LAMATUALAIN dala Na ma rasod'a no ndoo-tetu'. Mete ma ara tao ta'o naa, Au tao utetu hehelu-fufuli Ngga o Abraham.” 20 Boe ma LAMATUALAIN nafad'e Abraham nae, “Ta'o ia! Au rena atahori ra fale rala nara, huu atahori kambo Sod'om no Gomora de'ulaka nara, seli teb'e ena. 21 Naa de, Au onda, fo ita no mata Ngga, basa saa fo Au rena' a, teb'e, do, hoko'. Mete ma hoko', Au musi bub'ulu'.” 22 LAMATUALAIN fe'e ola' no Abraham ma, fui' ka rua' ra lao' rakandoo risi' Sod'om. 23 Abraham neu deka-deka no Lamatualain, de kokoe nae, “Ta'o bee? Ama' nae tao nalutu atahori malole' ro atahori de'ulaka' lao esa', do? 24 Mete ma hambu atahori malole' lima nulu sia kambo' naa, Ama' fe'e mae tao mulutu basa atahori ra, do? Do, Ama' nda tao mulutu kambo' naa sa, huu sira? 25 Ama' afi' tao ta'o naa! Afi' losa atahori malole' ra o mate boe, huu Ama' nae nalutu atahori de'ulaka' ra. Ama' dad'i mana ma'etu' sia lalai no raefafo' ia. Ama' o bub'ulu' naa nda matetu' sa.” 26 LAMATUALAIN nataa nae, “Mete ma Au hambu atahori malole' lima nulu sia Sod'om, Au nda hukun kambo' naa sa, huu sira.” 27 Boe ma Abraham ola' selu' nae, “Ama', o'e ambon, au ae ola' mbei fai. Au ia, atahori nggoa', nda uhine saa-saa sa' boe. 28 Ona' nda hambu atahori malole' losa lima nulu sa, te aka' a haa nulu lima, naa ta'o bee? Mete ma kuran atahori lima, naa Ama' fe'e mae tao mulutu kambo' naa, do?” Lamatualain nataa nae, “Mete ma Au hambu atahori malole' haa nulu lima sia naa, Au nda tao ulutu e sa.” 29 Abraham fe'e kokoe selu' nae, “Mete ma hambu aka' a atahori haa nulu, naa ta'o bee, Ama'?” Nataa nae, “Mete ma hambu atahori haa nulu, Au nda hukun se sa.” 30 Abraham kokoe nakandoo' a nae, “Ama' afi' mumunasa, te mete ma aka' a atahori malole' telu nulu a, naa ta'o bee?” Nataa nae, “Mete ma hambu telu nulu, Au nda hukun se sa.” 31 Basa ma Abraham naloe selu' nae, “Ama' afi' mumunasa, te au utane selu' mbei fai. Mete ma aka' a atahori rua nulu, naa ta'o bee?” Nataa nae, “Mete ma hambu atahori rua nulu, Au nda tao ulutu kambo' naa sa.” 32 Boe ma Abraham tatana o'ola na nae, “Ama'! Au ola' lao esa fai, te afi' mumunasa au, o! Mete ma aka' a atahori malole' sanahulu a, naa ta'o bee?” Nataa nae, “Mete ma hambu atahori malole' sanahulu sia naa, Au nda tao ulutu kambo' naa sa.” 33 LAMATUALAIN ola' basa ma, Ana lao nakandoo. Boe ma, Abraham bali'.

Report Issue

Dud'uit Fefeu' a 19

TOC , Chapters

1 Lamatualain fe'e ola' no Abraham ma, ate Na rua mia sorga risi' kota Sod'om. Ara losa naa te, relo a nae mopo ena. Lele' naa, Lot fe'e endo' sia kota a lelesu ine na. Nita atahori karua' ra ma, ana neu soru se. Ana sende' lululangga na ma be'utee mia mata nara. 2 Ma ana ola' nae, “Ama nggare! Ima tuli ume ngga dei. Safe ei mara, ma sunggu'. Mbila fefetu na fo, fe'e lao naa.” Te rataa rae, “Makasi. Afi' tao ia-naa! Hai sunggu' mii' a lenu loa' ia.” 3 Te Lot kokoe nakandoo' a, losa ara nau. Boe ma Lot se tunu roti, ma sad'ia mei fo raa ra'ab'ue. 4 Fui' ra nda fe'e sunggu' sa, te tou' Sod'om ra moko-anak, rema heo rala Lot ume na. 5 Ara rameli Lot rae, “He, Lot! Tou karua' fa' ra, sia bee? Fee se dea rema, te hai mae bod'e se!” 6 Boe ma Lot dea neu, ma ena lelesu a. 7 Ana ola' nae, “Toronoo' re! Afi' tao de'ulaka' neu fui' nggara. 8 Rena dei! Au ana feto nggara rua, fe'e feto ana' ra. Ona' bee naa, au fee se reu hei. Hei mae tao se ta'o bee o, naa sia' a hei e. Sad'i afi' tao saa-saa neu au fui' nggara boe. Huu tungga hita hadat na, au musi unea se malolole.” 9 Te atahori Sod'om ra rameli rae, “Ho afi' sambor! Ho, manatain! Ho atahori dea', nda mu'ena hak fad'uli hai sa. Dinggo' naa! Hoko' naa, hai tao nggo lena' atahori karua' naa ra!” Boe ma ara timba hendi Lot, de reu tara lelesu a, fo rae ralutu e. 10 Te atahori karua' ra soi lelesu ma loo lima nara de lea Lot ume rala neu. Basa ma, ara nggoe lelesu a, 11 ma tao rapoke' atahori Sod'om ra mata nara. Naa de, ara nggao-nggao lelesu a, te nda hambu sa. 12 Basa ma, fui' ka rua' naa ra ola' ro Lot rae, “Lot! LAMATUALAIN nahine kambo' ia de'ulaka na ena. Ana fee hai ima fo tao milutu e. Dad'i fe'e mu'ena od'i-a'a, ana tou', do ina', do ana mone feus, do sud'i a se sia kambo' ia, do hoko'? Mete ma, sia, muu mala se fo lao hela ia leo!” 14 De Lot neu nandaa no tou' rua mana rae dad'i ana mone feu nara. Nafad'e se nae, “Rena malolole! Hei lao hela kambo' ia leo, te LAMATUALAIN nae tao nalutu e!” Te ara rae Lot ola' andiao'. 15 Mbila fefetu na ma, Lamatualain ate karua' naa ra, ra'asusuu' Lot se lao hela Sod'om lai-lai. Ara rae, “Lot! Fela leo! Mendi sao ma, ma ana feto mara ru'a se, fo mela hela kambo' ia leo. Afi' losa hei mate hie' a, ma mimbilutu mo kambo' ia.” 16 Te Lot fe'e pale-pale. Tao-tao te LAMATUALAIN nae fee ne nasod'a. Naa de, fui' karua' ra to'u lima nara de nore Lot, ma sao na, ma ana feto nara ru'a se, de ro se lao hela kambo' naa. 17 Boe ma fui' esa parenda se nae, “Mela' lai-lai, fo sangga masod'a leo! Afi' mete dea'! Afi' hahae sia lololo'! Mela mikindoo misi' lete' naa, fo hei afi' mate!” 18 Te Lot nataa nae, “Aduu, ama'! Afi' ta'o naa! 19 Mema' ama' tulu-fali fee masod'a neu hai. Aka' a lete' naa, doo na seli! Se'u te hai nda fe'e losa naa sa, te de'ulaka' oi hambu hai sia' a dala' talad'a na ena. 20 Ama' mete dei. Hambu kambo ana' esa nda na'ad'oo' no ia sa. Kambo' naa nda nandaandaa sa. De mete ma ama' nau, naa hai mii sangga masod'a sia naa.” 21 Nataa nae, “Neu! Mii leo! Au nda tao ulutu kambo' naa sa. 22 Mela lai-lai mii leo! Mete ma hei nda fe'e losa naa sa naa, au nda bisa tao saa-saa sa' boe.” Eni' a lele' naa, atahori bab'ae kambo' naa naran Soar, sosoa na ‘anak’. 23 Relo a sangga tod'a ma, Lot se losa Soar. 24 Aiboi' ma, LAMATUALAIN mbori ai no baleran manahotu' mia lalai a nisi' Sod'om no Gomora. 25 LAMATUALAIN tao nalutu basa kambo' ra ma basa mana masod'a' sia mamana' naa. Basa atahori, banda, ro hau-beb'a ra nenehotu'. 26 Lot se rela ma, sao na mete dea'. Aiboi' ma, ana dad'i rii masi'. 27 Mbila fefetu anan ma, Abraham neu selu' mia mamana' fo afis sa ana nambarii' kokoe LAMATUALAIN. 28 Ana mete rae' neu nisi' Sod'om no Gomora no ndule lololo' a. Sia bee-b'ee masu' bub'ue-bub'ue' hene lalai neu. Ma ai a naa hendi basa' e. 29 Dad'i lele' Lamatualain tao nalutu mamana' a, nasaned'a hehelu Na neu Abraham. Naa de, Ana nore hendi Lot mia mamana nenehuku-doki' naa. 30 Basa naa ma, Lot namatau leo nakandoo sia kambo' Soar. Naa de, no ana feto nara ru'a se lali risi' lete' reu, de ara leo mia luat esa. 31 Lao esa, ana feto a'a ka ola' no od'i na nae, “Sia ia, nda hambu tou' esa sa' boe fo nema sao hita sa. Nda doo' sa te, ama' boe namalasi fo nda bisa hambu ana' sa ena. 32 De malole lena', ata fee ne ninu mafu, fo sunggu' to e. Naa fo, ata tute tititi-nonosi nara.” 33 Tetemba' naa, ara fee ama na ninu anggor de mafu. Boe ma ana a'a ka neu sunggu' no e. Te tou lasi' a mafu seli, de nda nita' nae eni tao sa no ana feto na sa' boe. 34 Mbila ma, a'a ka nafad'e od'i na nae, ‘Od'i'! Temba' a au sunggu' o ama' ena. Tetemba' ia, ho hahambu ma. Dei fo tamafu' ama' fai, fo muu sunggu' mo e. Naa fo, hita ru'a nggita hambu ana', fo tute tititi-nonosi nara.” 35 Tetemba na boe, ara tao ramafu' ama na. De ana feto muri ka neu sunggu' no e. Te toulasi' a mafu seli, de nda nita' nae eni tao sa no ana feto na sa' boe. 36 No ta'o naa, ru'a se rairu mia ama b'onggi na. 37 Boe ma a'a ka b'onggi ana tou' esa. Ana bab'ae e Moab (lii na ona' ded'ea Ibrani sa, sosoa na nae ‘nema mia ama'’). Ana dad'i atahori Moab ra bei-ba'i nara losa fai' ia. 38 Ma od'i a b'onggi tou' esa. Ana bab'ae e Ben Ami (sosoa na ‘mia au atahori ngga’). Ana dad'i atahori Amon ra bei-ba'i nara losa fai' ia.

Report Issue

Dud'uit Fefeu' a 20

TOC , Chapters

1 Basa ma, Abraham lali mia Mamre, nisi' rae Negeb seri' ona, de leo sia kambo Kades no Sur talad'a na. Te nda doo' sa ma, ana lali nisi' kambo Gerar fai. 2 Nafad'e atahori sia naa nae, Sara naa, eni od'i na. Naa de, Abimelek, mane Gerar a, denu atahori nara reu ro'e Sara, fo ro e nisi' ume panggat na. 3 Tetemba' esa, Lamatualain natud'u Aon neu mane' sia meit. Ana ola' nae, “Ho mae mate, ia ena! Huu ha'i mala atahori sao na.” 4 Te Abimelek naselu nae, “Lamatualain! Au nda fe'e kois ina' naa sa. Au nda sala sa. Abraham mana nae, ina' naa eni od'i na. Ma ina' naa o nataa ta'o naa boe. Naa de, au denu reu ha'i e no rala meu'. Dad'i Lamatualain afi' fee sala' neu au!” 6 Lamatualain nataa nae, “Mema' Au bub'ulu' rala ma ndos. Naa de, Au tao fo ho afi' kois ina' naa. Naa fo, ho nda tao sala' neu Au sa' boe. 7 Ia naa, haitua bali' ina' naa neu sao na. Eni, Au mana ola-ola Ngga. De mo'e fo ana hule-o'e fee nggo fo afi' mate. Te mete ma ho nda fee bali' ina' naa sa, musuned'a malolole! Te ho mo basa atahori mara, mate a ia ena.” 8 Mbila fefetu ana naa, mane' a no'e basa pagau nara, de dui meit na. Boe ma basa se ramatau. 9 Basa ma mane' a no'e Abraham, de natane nae, “Au tao sala' saa neu nggo, losa mu'usususa' au o manggarau nggara ta'o ia? Ho afi' tao dala de'ulaka' ona' ia. 10 Ho du'a saa, losa ho tao ta'o ia?” 11 Abraham nataa nae, “Ama mane'! Au du'a basa hei nda mihine Lamatualain sa. De ne'o ruma rae tao risa au, fo ha'i rala sao ngga. 12 Mema' au ola' teb'e, ae eni, au od'i ngga. Hai ru'a nggi ama' esa, te esa' ina na. Naa de, hai esa sao esa. 13 Dad'i lele' Lamatualain denu hai misi' mamana dod'oo', au ufad'e sao ngga ae, ‘Mete ma hai mii sia bee-b'ee, fo atahori ratane hai ru'a nggi ne'eb'ue ma, mete ma ho sue au, naa mutaa mae hita od'i-a'a.’” 14 Basa ma, mane Abimelek fee bali' Sara. Ana ola' no e nae, “Ia naa, au bae a'a ma doi fula' rifon esa, fo dad'i bukti oi, au nda tao sala' saa-saa o nggo sa' boe. Naa fo, basa atahori rahine boe!” Mane' a o ola' no Abraham nae, “Abraham! Au nusa ngga ia, nenesoi' soa neu nggo. Mae muu leo sia bee o, neu.” Ana fee Abraham sapi ma hiek-lombo. Ana o fee ate ina' ma tou' boe. 17 Fefeu na, LAMATUALAIN ena mamana ana' mia basa ina' mana sia Abimelek nusa na, huu ana rambas nala Abraham sao na. Ana fee bali' Sara nisi' sao na ma, Abraham hule-o'e, de Lamatualain soi bali' ina' ra mamana ana nara. De ara bisa b'onggi selu' fai.

Report Issue

Dud'uit Fefeu' a 21

TOC , Chapters

1 Basa ma, LAMATUALAIN fee papala-bab'anggi' neu Sara, tungga hehelu-fufuli Na. Abraham too natun esa ena ma, Sara nairu boe. Dai fai na ma, ana b'onggi ana tou' esa. Abraham bab'ae e, Isak (sosoa na ‘mali’). Sara o ola' nae, “Lamatualain tao au mali, te ia naa au umuho'o. Atahori ra du'a rae au nda hambu ana' sia fai lasi' ia sa. Tao-tao te, mae au sao ngga lasi' nae' ena o, au fe'e b'onggi fee ne. De ia naa, sud'i' a se rena dala' ia o, ara mali ro au.” Isak fai falu ma, Abraham sunat e, tungga Lamatualain parenda Na. 8 Basa ma, Isak boe na'amoko. Ara rae fila e ma, Abraham feta-dote monae'. 9 Lao esa, Sara nita Abraham sao muri na, Hagar, anan Ismael, aka' a na'asesenggo' Isak. De Sara ola' no sao na nae, “Oi hendi ate mana mia Masir no ana na! Au nda nau ate naa ana na simbo hata-heto saa-saa sa' boe. Aka' a ana ngga Isak, musi soa basa se.” 11 Abraham rena Sara ola' ta'o naa ma, dud'u'a na nda malole' sa, huu Ismael o eni anan boe. 12 Te Lamatualain ola' no e nae, “Bram! Ho afi' du'a sao muri ma no ana na. Tungga' a Sara hihii na, huu tititi-nonosi' fo Au helu-fuli' a, ho hambu mia' a Isak. 13 Te Au o fee papala-bab'anggi' neu sao muri ma ana na, huu eni o ho ana ma boe. Mete te tititi-nonosi na dad'i leo monae' sa' boe.” 14 Mbila fefetu anan ma, Abraham tao lepa-ngges fee Hagar, ma fee ne nasalili oe boto esa. De ana mbo'i ina' naa no anan Ismael lao. Ara lao rereo' rae rou' deka no Beer Syeba. 15 Oe nininu nara basa ma, Hagar lao hela ana na mia hau huu ana' esa mafo na. 16 Ana du'a sia rala na nae, “Au nda u'utataa' ita ana' ia mate sa.” Naa de, ana endo' na'ad'od'oo' mbei ma meter lima nulu mia ana' naa, de nggae ei-ei. 17 Lamatualain o rena Ismael hara ngganggaet na. Ate Na esa mia sorga no'e Hagar nae, “Hagar! Saa de ho susa ta'o ia? Afi' mumutau, te Lamatualain rena basa ana ma ngganggae na ena. 18 Ia naa, fela muu se'u ana ma, fo tao manggatee rala na. Dei fo Au tao tititi-nonosi na dad'i leo manaseli' esa.” 19 Boe ma Lamatualain tao nameu mata na, losa ana nita oe mata' esa. Ana nad'ai oe neu boto a, de neu fati ana na. 20 Basa naa ma, Ismael no ina na leo sia nembe sara'ae' Paran. Ana na'amoko nema ma, ana dad'i mana busu masi'et. Basa ma, ina na fee ne sao ina Masir esa. Basa ia ra dad'i, huu Lamatualain no Ismael. 22 Lele' naa, mane Abimelek, no malangga netati' na, naran Fikol, rema randaa ro Abraham. Mane' a ola' nae, “Abraham! Hai bub'ulu' Lamatualain no nggo. Naa de, ho tao saa naa, basa' e dad'i. 23 Dad'i ia naa, au o'e ho sumba sia Lamatualain mata Na, mae ho nda leleko' au ma umbu-ana nggara sa. Ona' au tao malole' neu nggo, de ho musi tao malole' neu au ma nusa ngga ia.” 24 Abraham nataa nae, “Malole! Au sumba.” 25 Te basa naa ma, Abraham nafad'e mane' a nae, “Ama mane' atahori nara rambas rala au oe mata ngga esa.” 26 Mane' a rena ta'o naa ma, nataa nae, “Waa! Au fe'e rena dala' ia naa. Saa de ama' nda nafad'e eni' a dalahulu na sa? Au nda bub'ulu' seka tao sa' boe.” 27 Basa ma, Abraham no Abimelek tao hehelu-fufuli'. De Abraham ha'i sapi no bib'i lombo fee mane' a. Ma ana humu selu' bib'i lombo tena' hitu fai. 29 Boe ma mane' a natane nae, “Saa de ho tao ta'o naa?” 30 Abraham nafad'e nae, “Ama mane' simbo bib'i lombo tena' ka hitu' ia ra, fo dad'i bukti ama mane' mutaa mae, au mana ali oe mata' ia.” 31 Huu ru'a se so'u susumba' sia naa, de ara bab'ae mamana' naa, Beer Syeba. Sosoa na ‘oe mata susumba'’. 32 Ara sumba basa ma, mane Abimelek no malangga netati na bali' risi' sira nusa na Filistin. 33 Basa de, Abraham sela hau tamareska esa sia Beer Syeba. Mia lele' naa, hau naa fee nesenened'a' neu Abraham oi, sia naa, eni be'utee neu LAMATUALAIN mana nasod'a losa doo na neu. 34 De Abraham numban doo' mia atahori Filistin ra nusa na.

Report Issue

Dud'uit Fefeu' a 22

TOC , Chapters

1 Nda doo' sa ma, Lamatualain sob'a Abraham, nae mete ana rena Eni, do hoko'. De Lamatualain no'e e nae, “Abraham!” Abraham nataa nae, “Ia, Lamatualain.” 2 Lamatualain denu e nae, “Rena malolole! Ha'i mala ana mone ise ma, fo ho sue' a. Mendi e nisi' rae Moria, fo tao e dad'i tutunu-hohotu' fee Au. Losa naa, dei fo Au fe'e utud'u ho mamana' sia lete' sa.” 3 Mbila fefetu anan ma, Abraham tati hau ai. Ana futu hau naa ra, de fua neu banda keledei. Boe ma, ana no Isak ma ate nara rua, lao risi' mamana' fo Lamatualain nafad'e basa neu e. 4 Ara lao-lao', boe ma finiesa na ma, Abraham nita mamana' naa mia dod'oo'. 5 Ana nafad'e ate karua' ra nae, “Hei ru'a nggi mihati ia dei, mo banda keledei ia. Au o ana ngga mii sia ata' naa dei, mae be'utee neu Lamatualain. Basa fo, hai bali' ia' ima fai.” 6 Boe ma Abraham ha'i hau ai tutunu-hohotu', de fua neu Isak aru na. Ana o nendi mema' dombe no hau ma ai. Ru'a se lao' data-data ma, 7 Isak no'e ama na nae, “Ama'!” Abraham nataa nae, “Ta'o bee, Isak?” Ana natane nae, “Ama'. Hita tae tunu tutunu-hohotu'. Hau sia ena, ma ai o sia boe. Te bib'i lombo ana' fo dad'i tutunu-hohotu' a sia bee?” 8 Abraham nataa nae, “Ana ngge! Dei fo Lamatualain mana fee nggita bib'i lombo ana' dad'i tutunu-hohotu'.” De ru'a se lao rakandoo. 9 Ara losa mamana' fo Lamatualain nafad'e basa' a ma, Abraham lutu mbatu mei tutunu-hohotu' a. Basa ma, ana na'alalangga hau ai neu ata'. De ana pa'a ana na, ma na'alelengga' e neu hau ai ra ata. 10 Boe ma ha'i nala dombe nae mbau nisa ana na. 11 Te aiboi' ma, LAMATUALAIN ate na mia sorga nameli mia lalai nae, “We! Bram! Helafi' dei!” Ana nataa nae, “Ta'o bee?” 12 Boe ma hara' naa nae, “Afi' tao misa ana' naa! Afi' tao saa-saa neu e boe! Ia naa, Au bub'ulu' teb'e-teb'e' ho tungga Au hihii Ngga, huu ho nau fee ana mone ise ma, fo dad'i tutunu-hohotu neu Lamatualain.” 13 Basa ma, Abraham nita bib'i lombo mone' esa sura na kad'o' sia hau ana' ra nggangge nara. Ana neu ha'i bib'i lombo naa, de tunu dad'i tutunu-hohotu' soa' neu Lamatualain, nggati ana na. 14 Naa de, Abraham bab'ae mamana' naa Yahova Yire, sosoa na ‘Dei fo, Lamatualain fee saa fo parlu' a.’ Losa ia, atahori o ola' rae, “Sia LAMATUALAIN lete na ata, dei fo Ana fee saa fo parlu' a.” 15 Basa ma Lamatualain ate Na nameli mia lalai nae, 16 “LAMATUALAIN nafad'e ao Na nae, ‘Au sumba endi' nara ngga, ta'o ia: Ho nau fee ana mone ise ma neu Au, fo dad'i tutunu-hohotu'. Naa de, 17 Au fee papala-bab'anggi' nae na seli neu nggo ma tititi-nonosi mara. Dei fo ara boe ramahefu-ramabela losa atahori nda reken rala se sa, ona' nduu' sia lalai, ma sara'ae' sia tasi suu na. Dei fo umbu-ana mara o rakala' musu nara boe. 18 Mia tititi-nonosi mara, basa leo mana sia raefafo' ia hambu papala-bab'anggi', huu ho tungga parenda Ngga ena.’” 19 Basa ma, Abraham no Isak onda bali' risi' ate ka rua' ra, de bali' Beer Syeba reu. Boe ma, Abraham se leo sia naa. 20 Lao esa, Abraham rena oi od'i na Nahor sao na Milka b'onggi ana nara ena. 21 Ana ulu' a, naran Us. Od'i na, naran Bus. Boe ma, Kemuel (ana dad'i Aram aman), 22 ma Kesed, Haso, Pildas, Yidlaf, no Betuel. 23 Betuel ia, Ribka aman. 24 Nahor o hambu selu' ana' mia sao tias na, naran Reuma. Ana b'onggi Teba, Gaham, Tahas, no Maaka.

Report Issue

Dud'uit Fefeu' a 23

TOC , Chapters

1 Sara too natun esa rua nulu hitu ma, ana mate. Lele' ana mate, Abraham se leo sia kambo Kiryat-Arba (naeni Hebron), sia rae Kana'an. Abraham nggae ei-ei ma be'e sao na mamate na. 3 Basa ma, ana neu nandaa no atahori Het ra, de ola' nae, 4 “Au ia numban sia hei talad'a mara. Au nda ma rae' fo u'oi sao ngga sa. Mete ma hei nau, naa fee au hasa hei rae ma mbei, fo au u'oi e sia naa.” 5 Ara rataa rae, 6 “Ta'o ia ama'! Mia doo na nema, hai tao ama' ona' atahori lasi' esa fo hai fee hadat. Dad'i ama' hii neu' ena, rae bee malole lena', nandaa no ama' hihii na. Hai simbo no malole', esa o nda ai sa' boe.” 7 Boe ma Abraham o be'utee fee hadat neu tenu rae' ra, atahori Het ra. 8 Ana nafad'e nae, “Mete ma hei simbo o'ola ngga fa' ra, naa, au o'e tulun hei ola' mo toulasi Sohar ana mone na, Efron. 9 Mo'e, mete ma ana nau seo luat na, naran Makpela, neu au, naa, hasa ala e. Luat naa, sia osi na suu na. Ana no'e feli na sud'i' a ba'u saa o, au bae. Au nau bae etu feli na sia basa hei mata mara, fo rae naa dad'i au ena ngga. Au ae tao rae naa, dad'i hai mamana rates ma.” 10 Lele' naa, Efron o endo' no atahori Het ra boe, de ana rena Abraham o'ola na. Ana nambarii' de nataa Abraham sia basa atahori lasi' ra mata nara nae, 11 “Afi' ta'o naa, ama'. Te ta'o ia. Au fee osi naa no luat Makpela neu ama'. Ama' muu mu'oi sao ma sia naa. Au fee rae naa neu ama' sia atahori nggara mata nara. Naa fo, basa se sakasii!” 12 Boe ma Abraham be'utee selu' sia atahori Het ra mata nara. 13 Ana ola' no Efron nae, “Naa o malole boe, te rena au dei. Au ae hasa etu rae naa, fo u'oi atahori nggara sia naa.” 14 Efron nataa nae, “Rae naa feli na aka' a doi fula' natun haa. Soa saa ru'a nggita taloe neu-nema aka' doi' mbei ana' naa? Ama' mu'oi sao ma sia naa leo.” 16 Abraham na'ahei' rae a feli na, tungga Efron o'ola na. Dad'i ana reken doi fula' natun haa, de bae neu Efron mia basa atahori Het ra mata na, fo ara dad'i sakasii. 17 No ta'o naa, Abraham hambu Efron rae na, dad'i eni ena na. Rae naa sia Makpela, deka no Mamre (naeni Hebron). Ana hasa etu rae naa no osi ma luat na, ma basa hau huu' ra. Basa lasi-lasi' atahori Het ra dad'i sakasii rae no isi na, Abraham ena na. Basa naa de, Abraham neu na'oi sao na sia luat naa, sia rae Kana'an. 20 No ta'o naa, osi no luat naa fo fe'esa'an na, atahori Het ra rae na, ia naa, dad'i Abraham ena na. De ana tao dad'i mamana rates.

Report Issue

Dud'uit Fefeu' a 24

TOC , Chapters

1 Abraham uanale na naru' losa namalasi nala seli. LAMATUALAIN nanea e malolole, ma fee ne nasod'a no mole dame. 2 Abraham ate nemehere na esa, tao mata' neu hata-heto nara. Lao esa, Abraham no'e e nae, “Rena malolole! Au o'e ho sumba mendi' LAMATUALAIN nara na. Lamatualain mana tao lalai no raefafo' a. Mae, ho afi' ha'i ina' mia atahori Kana'an ra, fo mu'usasao' no ana ngga Isak. 4 Musi muu sia au nusa ngga, sia au bob'onggi nggara. Sangga ana feto' esa sia naa, fo ta'asasao' no ana ngga.” 5 Basa de ate naa natane Abraham nae, “Malole, Ama'! Te mete ma ana feto' a nda nau nema sa, naa ta'o bee? Au musi o ama' anan fo sao sia naa, do, ta'o bee?” 6 Abraham nataa nae, “Musuned'a malolole! Mae ta'o bee o, afi' mo ana ngga naa neu! 7 Musuned'a te LAMATUALAIN mana to'u koasa sia lalai no raefafo' a, no au lao hela nusa ngga, de nendi au losa rae ia. Ana tao hehelu-fufuli' no au nae, ‘Dei fo Au fee basa rae ia neu tititi-nonosi ma.’ Dad'i afi' hia-bii! Muu neu' ena. Dei fo Lamatualain denu ate Na mia sorga nema soi dala' fee nggo, fo mundaa mo ana feto' mana nae dad'i ana ngga sao na. 8 Te mete ma ana feto' naa nda nau tungga nema sa, naa susumba' ia nda dai nggo sa. Mae ta'o bee o, afi' mo ana ngga naa neu.” 9 Boe ma, ate a sumba no Abraham, nae eni tao tungga basa Abraham hihii-nanau na. 10 Basa naa ma, ana here nala onta sanahulu, de no atahori nara fua sud'i a saa meulau' ra reu banda onta ra ata. De lao risi' Nahor kambo na sia Mesopotamia. 11 Neu mate'e na, ate a losa kambo' naa. Ana fee banda onta ra hahae deka oe mata' esa, sia kambo' a suu na. Lele' naa bob'o' ena, de ana feto' ra reu hando oe sia oe mata' a. 12 Boe ma ate a hule-o'e nae, “LAMATUALAIN, malangga ngga Abraham Lamatua na. Tulun soi dala', fo leleo-lalao ngga ia, hambu malole'. Mutud'u rala malole Ma neu malangga ngga, ma musuned'a hehelu-fufuli na neu au. Naa fo, undaa o ana feto' fo mana nae dad'i Isak sao na. 13 Lamatualain, au umburi' sia oe mata' suu na ia. Ana feto' mia kambo' ia ra rema hando oe sia ia. 14 Dad'i au o'e ta'o ia: Mete ma au ola' o ana feto' esa ae, ‘Ana feto' e! Mu'onda' hura oe ma fo au inu mbei dei.’ Mete ma nataa nae, ‘Ama' minu leo! Ma au o fee banda onta mara rinu boe.’ Naa, dad'i bukti, ana feto' naa Lamatualain dud'u basa dad'i Isak sao na! No ta'o naa, au uhine, Lamatualain mutud'u malole ma neu malangga ngga Abraham ena.” 15 Ana nda fe'e hule-o'e basa sa, te ana feto' esa naran, Ribka, nema. Eni, Abraham od'in Nahor no sao na Milka umbu na. Ribka ama na, naran Betuel. Ribka, meulau na seli, ma fe'e nda nasala' no tou' ra sa. Ana onda oe mata' neu, nad'ai hura oe na, de hene bali'. 17 Ribka losa ata' ma, Abraham ate na nela' neu. Ana no'e nae, “Ana feto'. Fee au inu mbei dei.” 18 Ana feto' a nataa nae, “Minu leo, to'o!” Ana na'onda' hura oe na lai-lai, de fee ate a ninu. 19 Ana ninu basa ma, ana feto' a nae, “Au hando oe fee to'o banda onta nara, fo rinu ra'abeta boe.” 20 Ana oni oe sisa' neu banda onta ra mamana nininu nara, ma nela' neu hando selu' oe sia oe mata' fo hani banda onta naa ra, losa ra'abeta. 21 Abraham ate na nambarii' hie-hie, mete namemeu ana feto' a tatao na. Ana dud'u'a nae, “Ana feto' ia, Lamatualain hii nala' a, do?” 22 Basa banda onta naa ra rinu losa ra'abeta. Boe ma ate a fee Ribka b'ua mafelit fo ana feto' ra biasa pake. Ana fee ndeli lilo' fo nato neu mbana na, ma kale lilo' pasan esa, fo olu neu lima nara. 23 Basa ma, ana natane nae, “Ana feto' e! Ho ama ma, nara na se? Mete ma nau, naa, au sunggu' sia ama ma ume na.” 24 Ana feto' a nataa nae, “Ama ngga, naran Betuel. Ba'i ngga, naran Nahor ma nene ngga, Milka. 25 Sia hai ume ma mamana susunggu' dai to'o se. Uru o nae' fee to'o se banda nara boe.” 26 Basa ma, ate a be'utee neu LAMATUALAIN, 27 de ola' nae, “Koa-kio Lamatua'! Lamatua' soi dala' fee au ena, de undaa o malangga ngga Abraham bob'onggi nara sia ia. No ta'o naa, Lamatua' mutud'u rala malole Ma neu malangga ngga Abraham, ma tao mutetu hehelu-fufuli na neu au.” 28 Basa ma, ana feto' a nela bali', de dui ume isi nara, basa saa fo mana dad'i' a. 29 Ribka naa na, naran Lab'an. Lele' ana nita bua mbilas ra ma rena Ribka dud'ui na ma, ana nela' lai-lai, neu nandaa no ate mana rii-rii no banda onta nara deka oe mata' a. 31 Lab'an ola' no e nae, “To'o! Lamatualain no to'o losa ia no masod'a' ena. Dad'i afi' mumburi' sia' a dea'! Uma tisi' hai ume ma. Hai sad'ia kama ena, ma nanaat fee to'o se banda onta nara o, nae' boe.” 32 Basa boe ma, Abraham ate na tungga Lab'an, de risi' Betuel ume na. Lab'an se tulun se ra'onda' sud'i' a saa ra mia banda onta ra. Ara fee banda onta ra uru, ma rendi oe fee ate a no atahori nara safe ei nara. 33 Ara tao nanaat neu mei ma, ate a nae, “Hita tae taa, te au ae ufad'e dudu'at esa dei.” Lab'an nataa nae, “Ola' leo, to'o.” 34 Ma ate a nae, “Au ia, hei ba'i ma Abraham ate na. 35 LAMATUALAIN fee papala-bab'anggi' nae' neu malangga ngga, de namasu'i seli. Lamatualain fee lilo mbilas, lilo fula', ate tou'-ina', ma banda nae'. Naeni: sapi, banda onta, keledai, ma hiek-lombo. 36 Au malangga ngga tou'-ina' ramalasi, dei de mama Sara b'onggi fee malangga ngga ana tou' esa. Dei fo, ana mana hambu basa Abraham hata-heto nara. 37 Lao esa, malangga ngga denu au sumba oi, ‘Ho afi' ha'i ana feto Kana'an, fo mu'usasao' no ana mone ngga Isak. 38 Te ho musi ha'i ana feto' mia bob'onggi nggara, dad'i eni sao na'.’ 39 Boe ma au utane malangga ngga ae, ‘Te mete ma ana feto' a nda nau tungga au sa naa, ta'o bee?’ 40 Ana nataa nae, ‘LAMATUALAIN fo au tungga hihii Na, dei fo denu ate Na mia sorga nema soi dala' fee nggo, fo hambu ana feto' mia au bob'onggi nggara, fo dad'i ana ngga sao na. 41 Te mete ma bob'onggi nggara nda simbo sa, ma nda nau mboi' ana feto' a nema sia ia sa, naa, susumba' naa nda dai nggo sa.’ 42 Dad'i losa oe mata' a ma, au hule-o'e sia rala ngga ae, ‘LAMATUALAIN, malangga ngga Abraham Lamatua na. Tulun soi dala', fo leleo-lalao ngga ia, hambu malole'. Naa fo, au undaa o ana feto' fo mana nae dad'i Isak sao na. 43 Lamatualain, au umburii' sia oe mata' ia suu na. Ana feto' mia kambo' ia ra rema hando oe sia ia. Dad'i au o'e ta'o ia: Mete ma au ola' o ana feto' esa ae, ‘Ana feto' e! Mu'onda' hura oe ma fo au inu mbei dei.’ 44 Mete ma ana nataa nae, ‘Ama' minu leo! Ma au o fee banda mara rinu boe.’ Naa, dad'i bukti, ana feto' naa Lamatualain dud'u basa dad'i Isak sao na! 45 Au nda fe'e hule-o'e basa sa, te Ribka nema nendi hura oe na, de hando oe sia oe mata' a. Ana hene ata neu ma, au o'e ae, ‘Ana feto' e. Fee au inu mbei dei.’ 46 Boe ma ana na'onda' hura oe na, de nae, ‘To'o e, minu leo! Au o hani to'o banda nara boe.’ De au inu ma banda onta ra o rinu boe. 47 Basa ma, utane e ae, ‘Ama ma, naran seka?’ Nataa nae, ‘Ama ngga, naran Betuel. Ba'i ngga, Nahor ma nene ngga, Milka.’ Boe ma au fee ne ndeli a ma kale ra. 48 Boe ma, au be'utee neu Lamatualain ae, ‘Koa-kio Lamatualain! Lamatualain soi dala' fee au, de undaa o malangga Abraham bob'onggi nara sia ia. Ma au o undaa o mana nae dad'i malangga soru' a sao na boe.’ 49 De ia naa, mete ma ama' se mae mitud'u susue' neu malangga ngga Abraham, naa, mifad'e au relo-relo. Mete ma hoko' o, mifad'e relo-relo boe. Naa fo au bub'ulu' musi tao saa.” 50 Ate a ola' basa ma, Lab'an no Betuel rataa rae, “Mete ma LAMATUALAIN tao nala ta'o naa, naa, hai mae saa fai. 51 Ribka sia ia, de mo e naa neu leo fo dad'i ba'i Abraham ana feto feu na, tungga saa fo LAMATUALAIN ator nala' a ena.” 52 Ate a rena nala ma, ana be'utee losa rae, fo no'e makasi neu LAMATUALAIN. 53 Basa ma, ana ha'i lilo mbilas ma lilo fula', ma bua-ba'u meulau' fo fee neu Ribka. Ana o fee sud'i a saa mafelit neu Ribka naa na no ina na boe. 54 Boe ma no atahori nara, endo' raa fefetas. Basa de, ara sunggu' sia naa. Mbila fefetu na, ara fela ma, ana nafad'e tenu ume' a nae, “Au o'e fo, nau naa, hai mae bali' leo misi' malangga ngga.” 55 Te Ribka naa na no ina na rae, “Hei halai bali' tao saa? Hela Ribka nahani no hai fai sanahulu dei ma. Basa' fo, mo e neu.” 56 Te nataa nae, “Aduu! Afi' ai au! LAMATUALAIN tulun au ena, de au undaa o mana nae dad'i malangga soru ngga sao na. De ina' se mbo'i hai, fo bali' mii mifad'e malangga dei.” 57 Ara rataa rae, “Ta'o ia! Ima fo tatane' a Ribka, eni hihii na, ta'o bee?” 58 Boe ma ara ro'e Ribka, de ratane rae, “Ribka! Ia sia' a nggo. Mae tungga mema' mo atahori ia ra leo, do ta'o bee?” Ana nataa nae, “Au nau.” 59 Boe ma, ara mbo'i Ribka, no ate inan mana mete-se'u e eni' a a'anan, fo reu ro Abraham ate nara. Ara ola' fee Ribka papala-bab'anggi' rae, “Ribka! Hai hule-hule' fo Lamatualain fee nggo b'onggi mumuhefu, fo tititi-nonosi mara dad'i rifo-rata'. Ma hai o hule-hule' fo tititi-nonosi mara rasenggi' musu nara!” 61 Basa naa ma, Ribka no ate ina nara ra'alilinu' bua-ba'u nara, de sae banda onta, fo lao ro Abraham ate nara. 62 Lele naa, Isak leo sia rae Negeb. Ana fe'e bali' mia oe mata' sia Beer Lahai Roi. 63 B'ob'ob'o' esa, ana dea neu lao-lao' hai' anin. Ana boti' mata na ma, nita banda onta ra rema. 64 Ribka nita Isak ma, ana onda lai-lai mia banda onta na. 65 Natane Abraham ate na nae, “To'o! Tou' mana lao' nema naa, seka?” Ate a nataa nae, “Naeni au malangga soru ngga.” Boe ma Ribka ha'i nala salenda na, de babata mata na. 66 Ara losa ma, ate a nafad'e basa' e neu Isak. 67 Boe ma Isak no Ribka risi' inan lalaat na rala, de ru'a se esa sao esa. Isak sue Ribka, naa de, ana nda afi' susa ina na mamaten sa ena.

Report Issue

Dud'uit Fefeu' a 25

TOC , Chapters

1 Abraham sao selu' ina' esa, naran Ketura. 2 De Ketura b'onggi fee ne, ana' nara nara: Simran, Yoksan, Medan, Midian, Isbak, ma Sua. 3 Yoksan ana nara, Seba no Dedan. Dedan tititi-nonosi nara, naeni atahori Asyur, atahori Letus, ma atahori Leum ra. 4 Midian ana nara, Efa, Efer, Henok, Abida ma Elda. Basa naa ra, Ketura tititi-nonosin. 5 Lele' Abraham fe'e masod'a', ana b'anggi fee sud'i a saa neu Hagar no Ketura ana nara. Ana denu se reu leo sia Kana'an seri' rulu, fo ra'ad'od'oo' ro anan Isak. Te basa hata-heto' ra, ana fee neu Isak. 7 Abraham too natun esa hitu nulu lima ma, ana mate. 9 Ana nara Isak no Ismael ra'oi e sia luat Makpela, deka no Mamre. Abraham hasa etu osi naa mia atahori Het esa, naran Efron, fo Sohar anan. Ma'ahulu na, ana na'oi Sara sia luat naa. 11 Abraham mate ma, Lamatualain fee papala-bab'anggi' neu Isak, de ana nasod'a no mole-dame. Lele' naa, ana leo deka oe mata', naran Beer Lahai Roi. 12 Ismael dud'ui na, ta'o ia. Eni ia, Abraham no sao tias na Hagar ana na. Ma Hagar ia, Sara ate na mia Masir. 13 Ismael ana nara tou' sanahulu rua. Nara nara batutungga' mia ulu' a losa od'i muri' a: Nebayot, Kedar, Adbeel, Mibsam, Misma, Duma, Masa, Hadad, Tema, Yetur, Nafis, ma Kedma. Ana' naa ra, dad'i bei-bai' mia leo sanahulu rua, esa-esa' no nusa na. Ara bab'ae nusa' naa ra, esa-esa tungga bei-ba'i' ra naran. 17 Ismael too natun esa telu nulu hitu ma, ana mate. 18 Te tititi-nonosi nara, esa namusu' no esa. Basa se leo saranggaa mia Hawila losa Syur, fo natoo no nusa Masir, nakandoo losa Asyur. 19 Abraham anan Isak dud'ui na, ta'o ia. 20 Isak too haa nulu ma, ana sao Ribka. Ribka ia, aman, Betuel. Ma naa na, Lab'an. Sira, atahori Aram, mia Padan Aram. 21 Huu Ribka nda hambu ana' sa, de Isak hule-o'e neu LAMATUALAIN no'e soi Ribka mamana ana na. Boe ma LAMATUALAIN rena hule-o'e na, de Ribka nairu. 22 Tao-tao te, ana nairu ana dua'. Ana kara ratimba-rasamba rakandoo' a sia inan ambu na. De Ribka natatane sia rala na nae, “Ta'o bee de ru'a se, ta'o ia, e?” De natane LAMATUALAIN. 23 LAMATUALAIN nataa nae, “Sia ambu ma rala, hambu nusa' rua. Dei fo ara ramusu' rakandoo' a. Mete te, muri' a ma'adere' lena' ulu' a. Ma a'a ka tao ues fee od'i' a.” 24 Fai na losa ma, Ribka b'onggi ana tou' rua. 25 A'a ka ao na mbilas, ma mafulu'. Naa de, ara bab'ae e, Esau (lii na ona' ded'ea fea' esa, sosoa na ‘mafulu'’). 26 Basa de, od'i na fe'e dea nema. Te ana to'u a'an ei tinggan. Naa de, ara bab'ae e, Yakob (lii na nae' a ona' ded'ea fea' esa, sosoa na ‘ei tingga'’). Lele' Ribka b'onggi ru'a se, Isak too nee nulu ena. 27 Ana karua' ra ra'amoko ma, Esau dad'i mana sombu banda fui. Ana hii' a leo sia lasi. Te Yakob, mana nenee' ma hii leo sia' a ume. 28 Isak hii naa sisi banda fui. Naa de, ana sue Esau nalena'. Te Ribka sue Yakob nalena'. 29 Lao esa, Yakob tao kua fufue mbilas ma, Esau fe'e sombu bali' naa. Ana bengge ma ndoe nala seli. 30 Nafad'e Yakob nae, “Od'i' e! Au ndoe ae mate ena. Fee au kua fufue mbilas mbei dei.” (Naa de, ara ro'e e rae, Edom. Lii na, nae' a ona' ded'eat esa, fo sosoa na ‘mbilas’.) 31 Boe ma Yakob nataa nae, “Malole, a'a. Te fee au hak ulu ma dei!” 32 Esau nataa nae, “Parsetan no hak ulu' naa! Soa e leo! Au ndoe ena! Sod'e mendi leo, te au ae ua.” 33 Te Yakob ola' fai nae, “A'a helafi' dei! A'a sumba dei mae, a'a fee au hak naa.” Boe ma Esau sumba. 34 Basa de, Yakob sod'e fee ne kua fufue no roti. Esau naa-ninu basa ma, ana fela lao. No tao naa, Esau fee hie' hendi hak ulu na.

Report Issue

Dud'uit Fefeu' a 26

TOC , Chapters

1 Lao esa, hambu ndoe-la'as manaseli' sia nusa' naa, ona' ndoe-la'as lele' Abraham fe'e masod'a'. Dad'i Isak neu no'e isin sia Abimelek, atahori Filistin ra mane na, fo eni bisa leo sia Gerar. 2 Ana tao ta'o naa, huu LAMATUALAIN natud'u Ao na neu e nae, “Afi' muu sia Masir. Dei fo Au utud'u nggo mamana fea'. 3 Mete ma ho leo manumban sia mamana' naa, naa, Au o nggo, ma fee nggo papala-bab'anggi' mata'-mata'. Au tao tititi-nonosi mara ramahefu, ona' nduu' sia lalai a. Au fee nggo mo tititi-nonosi mara mamana' ia no basa nusa nara. Mia tititi-nonosi mara, basa atahori raefafo' a hambu papala-bab'anggi'. No naa, Au tao utetu hehelu-fufuli ngga o amam Abraham. 5 Au tao basa ia ra, huu amam tungga hihii Ngga, parenda Ngga, ma dala Ngga.” 6 De Isak leo manumban sia Gerar. 7 Ribka, meulau na seli. Dad'i atahori sia naa ra rita e ma, ara ratatane e. Te Isak nataa nae, “Ribka ia, au od'i ngga.” Ana namatau mete ma eni nataa nae sao na, ne'o atahori ra tao risa e fo ha'i rala Ribka. 8 Isak leo dod'oo sia naa ena ma, lao esa mane' a nakaloloik mia jendela, ma nita Isak holu ma id'u Ribka. 9 Boe ma ana denu atahori ro'e Isak, de natane e nae, “Isak! Ina' naa, sao ma! Saa de mae, ho od'im?” Isak nataa nae, “Ta'o ia, ama'! Au umutau mete ma ae eni, au sao ngga, afi' losa atahori ra tao risa au.” 10 Mane' a nataa nae, “Mete ma atahori sia ia sunggu' ro sao ma naa, ho fee sala' neu hai! Ta'o bee de ho tao ta'o naa neu hai?” 11 Basa ma, Abimelek fee nesenened'a' neu rauinggu nara nae, “Misined'a malolole! Hei seka mimbirani ngganggu atahori ia, do sao na, naa, au hukun isa nggi.” 12 Lele' naa, Isak sela-nggari sia nusa' naa. Ana hambu bali' buna-b'oa na lao natun esa, huu LAMATUALAIN fee ne papala-bab'anggi'. 13 Ana bau namasu'i, losa namasu'i raranggi. 14 Sapi, bib'i, ma hiek nara, boe ramahefu. Ana mana tao ues nara o, hetar boe. De atahori Filistin ra rala nara mera mbali e. 15 Ma'ahulu naa, Isak aman Abraham se ali oe mata' nae'. Te ia naa, atahori Filistin ra mbori ra'ateme oe mata' ra no rae. 16 Boe ma mane Abimelek ola' no Isak nae, “Isak! Malole lena', ho lao hela nusa' ia leo. Te koasa ma lena' hai ena.” 17 Basa de, Isak lao hela naa, de neu leo bali' sia lololo' Gerar. 18 Ana ali bali' oe mata', fo ara tatana' ra. Ana bab'ae oe mata' ra, tungga nara-nara' fo ama na bab'ae nala' ra. 19 Isak ate nara ali oe mata' sia lololo' Gerar ma, ara ali dai oe a mata na, de nasapupura' dea neu. 20 Te Gerar manatad'a nara rareresi ro Isak manatad'a nara, huu oe mata' naa. Ara rae, “Ia hai oe ma!” Naa de, Isak bab'ae oe mata' naa Esek, sosoa na ‘rareresi’. 21 Basa ma, Isak atahori nara ali selu' oe mata' esa fai. Te ara rareresi fai, huu oe mata' naa. Naa de, Isak bab'ae oe mata' naa, Sitna, sosoa na ‘balab'an’. 22 Basa naa ma, ana lao hela mamana' naa, de ali selu' oe mata' fea' fai. Ia ma, ara nda rareresi sa. Naa de Isak bab'ae oe mata' naa, Rehobot, sosoa na ‘mamana loa'’. Ana ola' nae, “Ia naa, Lamatualain fee hita leo sia mamana loa'. Sia ia dei de, hita fe'e tamahefu naa.” 23 Mia naa, Isak se lao fo reu leo sia Beer Syeba. 24 Tetemba' naa, LAMATUALAIN natud'u Ao na neu e, ma ola' nae, “Isak! Au ia, ho ama ma Abraham Lamatualain na. Afi' mumutau, te Au unea nggo. Au fee nggo papala-bab'anggi'. Ma tititi-nonosi mara boe ramahefu. Au tao ta'o ia, huu hehelu-fufuli Ngga neu ama ma.” 25 Basa ma Isak lutu mbatu mei tutunu-hohotu' sia naa, de no'e makasi neu LAMATUALAIN. Ana leo sia naa, ma atahori nara ali oe fai. 26 Lele' naa, mane Abimelek nema mia Gerar. Ana nema no nonoo na Ahusat, ma malangga netati na, Fikol, fo randaa ro Isak. 27 Isak natane nae, “Ama mane'! Fe'esa'an, hei oi hendi hai ena. De ia naa, hei ima mae tao saa fai?” 28 Ara rataa rae, “Ta'o ia! Ia naa hai bub'ulu' mae, Lamatualain nanea nggo. Huu naa, hai du'a-du'a, malole' lena' ru'a nggita tao hehelu-fufuli' ta'o ia: Ho sumba mae, 29 hei nda tao de'ulaka' mbali hai sa, ona' hai o nda tao de'ulaka' mbali hei sa' boe. Mema' hai rala mara malole' mo hei. Naa de, fai mana neu' naa ra, hei lao mo mole-dame mia hai mbuku-kambo ma. Hai mihine teb'e-teb'e', LAMATUALAIN mana fee papala-bab'anggi' neu hei.” 30 Basa ma, Isak tao fefetas, de raa-rinu ra'ab'ue reu esa. 31 Mbila fefetu na ma, ara tao susumba'. Dei de Isak fee se bali' no mole-dame. 32 Fai' naa, Isak atahori mana tao ues nara rema rafad'e rae oe mata' fo sira ali' a, hambu oe' ena.” 33 De Isak bab'ae oe mata' naa, Syeba, sosoa na ‘susumba'’. Ara bab'ae kambo' naa Beer Syeba, losa fai' ia. 34 Esau too haa nulu ma, ana sao nala ana feto' rua mia leo Het. Esa, Beeri ana na, naran Yudit. Ma esa fai, Elon ana na, naran Basmat. 35 Ina' ka rua' naa ra, ra'asususa' Isak no Ribka rala nara.

Report Issue

Dud'uit Fefeu' a 27

TOC , Chapters

1 Isak namalasi ma, mata nara rangga, de no'e ana ulu na, fo ana sue naseli' a nae, “Sau e! Uma ia dei!” Esau nataa nae, “Ta'o bee, ama'?” 2 Isak nafad'e nae, “Ta'o ia! Au, lasi' ena. Nda bub'ulu' fai hira' naa au mate sa. 3 De ha'i tee-tande mara, fo muu sombu banda fui esa fee au dei. 4 Bali' naa, tunu-nasu malad'a-malad'a' tungga au hihii ngga, fo mendi nema. Ua basa fo, au fee nggo papala-bab'anggi'. Basa naa, fo au mate o, malole.” 5 Boe ma, Esau lao neu sombu banda. Te Ribka o rena Isak o'ola na boe. 6 De neu nafad'e Yakob nae, “We, Ako! Rena malolole! Fa' ra ama ma ola' no Esau ta'o ia: 7 ‘Muu sombu banda fui esa, fo tunu-nasu malad'a-malad'a' fee au. Mete ma au ua basa, dei fo au fee nggo papala-bab'anggi', sia LAMATUALAIN mata na.’ 8 De rena malolole, Ako! Tungga teb'e-teb'e' parenda ngga ia. 9 Oras ia, muu sia hita lalaet hiek-lombo na, fo hii mala hie tena mbaruna' rua. Mbau se fo ha'i mala sisi na, mendi fee au. Dei fo au tunu-nasu tungga ama ma hihii na. 10 Au tunu-nasu ala, naa, mendi fee ama ma fo ana naa. Basa fo, ana fee nggo papala-bab'anggi', dei fo ana fe'e mate na. No ta'o naa, ho mana hambu papala-bab'anggi' naa, te nda a'a ma sa.” 11 Boe ma Yakob ola' no ina na nae, “Te Ina' e! A'a Saul ao na mafulu', te au ao ngga manggamomou'! 12 Afi' losa ama' nafaroe ao ngga ma, ana nahine au e'edik e. Boe ma ana sumba-ndoon au!” 13 Ma ina na nataa nae, “Ako e! Afi' du'a sa' boe. Fee nema, dei fo au tao dalan! Mete ma amam sumba-ndoon nggo, dei fo au lemba-doi! De muu ha'i hiek leo.” 14 Dei de, Yakob neu humu nendi hiek ra, de ana mbau, ma nendi fee ina na. Ma Ribka tunu-nasu tungga Isak hihii na. 15 Ana o ha'i Esau bua-ba'u malole na, de fee Yakob pake. 16 Ma ana mboti Yakob lima na no nggara-bote na, nendi' hiek ka fulu na. 17 Ma ana fee Yakob nanaa malad'a' naa ra, no roti fo ana tao' a. 18 Boe ma Yakob nendi nanaat naa fee ama na. Ana ola' nae, “Ama ngge! Au uma ena.” Isak nataa nae, “Hee? Ho seka?” 19 Yakob nataa nae, “Au ia, ama' ana ulu na, Esau! Au tao tungga saa fo ama' denu fa' ra. Fela fo mua leo. Au nasu ala sisi fo sombu endi mia lasi a. Mua, fo basa na fee au papala-bab'anggi' leo!” 20 Ma Isak ola' nae, “Ho seli, o! Ho hambu banda fui lai-lai neu' ena!” Yakob nataa nae, “Au hambu lai-lai, huu LAMATUALAIN fo ama' be'utee neu' a, tulu-fali au.” 21 Boe ma Isak no'e Yakob nae, “Uma deka-deka, fo au ufuroe sob'a nggo! Ho ia, teb'e Esau, do?” 22 Yakob neu deka no ama na, de lasi' a nafaroe e. Ma ana ola' nae, “Hara' ia, ona' Yakob hara na! Te lima' ia, ona' Esau lima na.” 23 Isak nda nahine ana na Yakob sa, huu lima na mafulu' ona' a Esau. Ana nae fee papala-bab'anggi' neu Yakob ma, 24 natane selu' fai nae, “Ho ia, teb'e-teb'e' Esau, do?” Yakob nataa nae, “Teb'e ama'!” 25 Boe ma, Isak ola' nae, “Lo sisi naa nema, te au ae ua. Dei fo, fee nggo papala-bab'anggi'.” Yakob loo sisi a neu e, ma fee oe anggor fo ana ninu. 26 Basa ma, ama na ola' nae, “Ana ngge! Uma deka-deka sia ia, fo id'u au dei.” 27 Yakob neu deka-deka de id'u e, ma Isak hae nala Esau bua-ba'u na foo na. Basa de, ana ola' fee Yakob papala-bab'anggi' nae, “Ana ngga foo na, ona' nembe uru fo LAMATUALAIN pala-banggi'. 28 Au hule-o'e fo Lamatualain na'onda' dinis mia lalai a nema, fo tao osi-lutu mara dad'i meulau'! Fo Ana fee are nae-nae, ma boa anggor maisi sofe'. 29 Nusa' ra dad'i ho ate ma, ma leo ra, be'utee fee hadat neu nggo. Dei fo ho parenda basa toronoo mara, ma ara sende' lululangga nara neu nggo. Seka sumba-ndoon nggo, sira o hambu sumba-ndoon boe. Ma seka fee nggo papala-bab'anggi', sira o hambu papala-bab'anggi' boe.” 30 Isak fee basa papala-bab'anggi' ma, Yakob lao hela e. Boe ma, a'a na Esau bali' nendi banda fo sombu nala' a. 31 Ana tunu-nasu nala, de nendi fee ama na, ma ola' nae, “Ama ngge! Fela fo mua leo. Au tunu-nasu sisi fo sombu ala' a. Mua leo, fo basa naa, fee au papala-bab'anggi'.” 32 Isak rena nala ma, ana titindindi, de natane nae, “Hee! Ho se fai?” Esau nataa nae, “Au, Sau! Ana ulu ma.” 33 Boe ma Isak ngge'e-ngge'e. Natane nae, “Seka mana nendi sisi fa' ra? Au ua basa, de fee ne papala-bab'anggi' ena. Nda bisa lea bali' sa.” 34 Rena ama na ola' ta'o naa ma, Esau rala na mera, de nggae ma nggasi nahere' nae, “Adoo! Ama' e! Fee au papala-bab'anggi' boe!” 35 Te Isak nae, “Nesen. Od'im e'edik nala au ena, ma namana'o nendi papala-bab'anggim ena.” 36 Boe ma Esau ola' nae, “Ana e'edik nala au lao rua ena. Fefeu na, ana e'edik de ha'i nala hak ulu ngga. Ia naa, papala-bab'anggi ngga fai. Mema' naran ‘Yakob’ naa, nandaa, huu ana mana ma'edik. Ama' fe'e mu'ena papala-bab'anggi' fea' fee au, do?” 37 Boe ma Isak nataa nae, “Nesen. Au so'u e dad'i malanggam ena. Ma od'i-a'a nara, dad'i ate nara. Au fee ne are naen seli, ma boa anggor maisi sofe'. Dad'i ana ngge! Hela fe'e papala-bab'anggi' saa fai, fo fee nggo?” 38 Esau rena nala ma, ana aka' a suu-noki ama na nakandoo' a nae, “Ama' papala-bab'anggi ma aka' esa', do? Ama' fe'e bisa sangga fee au papala-bab'anggi fea'. Mae papala-bab'anggi anadiki' o, neu!” Boe ma ana nggae fai. 39 Boe ma, Isak nataa mbali e nae, “Ho masod'a ma na'adoo' mia osi meulau', te nda hambu dinis onda mia lalai fo na'ad'oe rae ma sa. 40 Ho fela-tafa ma mana fee nggo masod'a'. Te mae ta'o bee o, ho dad'i od'i ma ate na. Mete ma ho bisa lab'an e, naa, ho fe'e bisa nenembo'it mia liman.” 41 Esau namanasa Yakob seli, huu od'i na nalaka nala papala-bab'anggi na. Ana du'a nae, “Nda doo' sa te, ama ngga mate. De nehani dei. Basa bebe'e na fo, au isa e!” 42 Ribka rena nala Esau dud'u'a na ma, ana no'e Yakob nae, “Rena malolole! A'a ma na'ena dud'u'at nae balas rala mera na. Ana nae nisa nggo, de, mela lai-lai misi' to'o Lab'an ma sia Haran. 44 Muu leo dod'oo sia naa, losa a'a ma nda afi' namanasa sa ena. 45 Mete ma ana lilii' saa fo ho tao neu e, dei fo au denu atahori ro'e bali' nggo. Te au nda nau ana ngga ru'a se mopo sia fai esa rala sa.” 46 Basa ma, Ribka sangga dala fo Isak denu Yakob lao. Dad'i ana kokoe Isak nae, “A'a e! Au doa' o Esau sao nara atahori Het ia ra! Mete ma Yakob o sao ana feto Het boe, malole lena' au mate' a.”

Report Issue

Dud'uit Fefeu' a 28

TOC , Chapters

1 Boe ma Isak no'e Yakob, de fee ne papala-bab'anggi' ma denu e nae, “Rena malolole! Ho afi' sao ina Kana'an. 2 Te muu sia Padan Aram, sia ba'i Betuel ume na, fo sao mala to'o Lab'an ma ana feto na esa. 3 Au hule-o'e fo Lamatualain Mana Koasa fee nggo papala-bab'anggi', fo ho umbu-ana mara ramahefu, ma tititi-nonosi mara dad'i leo manaseli'. 4 Naa fo, Lamatualain hehelu-fufuli Na neu Abraham tud'a neu nggo, mo tititi-nonosi ma. Dei fo hambu mala rae fo Lamatualain helu-fuli fee neu Abraham a. 5 Isak ola' basa ma, ana mbo'i Yakob Padan Aram neu, nisi' to'o Lab'an no ba'i Betuel na umen. 6 Boe ma Esau rena oi Isak fee Yakob papala-bab'anggi', ma ai e fo afi' sao ina Kana'an. Ana o rena oi, ama na denu od'i na neu sao to'o na ana feto na esa sia Padan Aram 7 Yakob rena aman no inan parenda na, de lao Padan Aram neu. 8 Esau o bub'ulu' oi, ama na nda hii eni sao, atahori Kana'an ra sa. 9 De ana nisi' ama a'a na Ismael, de sao nala Ismael anan, naran Mahalat. Mahalat ia, Nebayot feton. 10 Lele' naa Yakob lao hela Beer Syeba, fo nae Haran neu. 11 Relo a mopo ma, ana losa mamana' esa, de sunggu' sia naa. Ana nae sunggu' ma, ha'i nala fatu esa, fo tao dad'i ainulu. 12 Tetemba' naa, ana nalamein nita e'eda' esa nambarii' sia rae ma tonggo na losa lalai. Lamatualain ate Nara mia sorga onda-hene e'eda' a. 13 Sia meit naa, Yakob nita LAMATUALAIN nambarii' sia bob'oa na, de ola' nae, “Au ia LAMATUALAIN, ho ba'i ma Abraham no Isak Lamatualain na. Dei fo Au fee rae ia neu nggo ma tititi-nonosi mara. 14 Mete te, tititi-nonosi mara ramahefu ona' afu. Ara sea-sarangganggaa bee-b'ee reu sia basa mamana'. Mia tititi-nonosi mara, basa nusa' sia raefafo' hambu papala-bab'anggi'. 15 Musuned'a malolole! Ho muu sia sud'i' a bee-b'ee o, Au unea nggo. Dei fo Au o bali' nggo misi' nusa' ia. Au nda hela mesa' nggo sa. Ma Au o tao utetu basa hehelu-fufuli' fo Au helu fee nggo' a.” 16 Yakob sunggu' fela ma nae, “Au fe'e uhine ae, LAMATUALAIN o sia ia boe!” 17 Ma ana namatau, de du'a nae, “We! Mamana' ia tao au ao fulu ngga tenggou. Mema' Lamatualain ume na sia ia! Ia, lelesu nisi' sorga neu.” 18 Mbila fefetu ana na, Yakob fela, ha'i nala fatu ainulu' a, de naririi e dad'i tatanda'. Ana mbori mina nisi' fatu a ata, de be'utee neu Lamatualain. 19 Ana bab'ae mamana' naa naran Betel, sosoa na nae ‘Lamatualain ume na’. (Ma'ahulu na, mamana' naa, naran Lus). 20 Boe ma Yakob sumba nae, “Mete ma Lamatualain no au, ma nanea au sia dala ngga, ma fee nanaat ma bua-ba'us, 21 losa au bali' no masod'a', naa, LAMATUALAIN dad'i au Lamatua ngga. 22 Fatu fo au uririi' ia, dad'i mamana be'utee' neu Lamatualain. Ma basa saa fo Ana fee au, dei fo au fee bali' babanggi' esa mia sanahulu.”

Report Issue

Dud'uit Fefeu' a 29

TOC , Chapters

1 Basa ma, Yakob lao nakandoo seri' rulu neu. 2 Fai' esa, ana nita oe mata' sa deka kambo' esa. Hiek-lombo nononggo' telu, nea-nea rae rinu sia naa. Te fatu monae' esa tatana oe mata' a. 3 Mia doo na, mete ma hiek-lombo basa se ra'ab'ue, dei fo manatad'a ra o'o dinggo' fatu a, fo hando oe fee se rinu. Basa fo, ara tatana bali' oe mata' a. 4 Yakob natane manatad'a ra nae, “Hei ma bee ima?” Ara rataa rae, “Hai, mia kambo Haran ia.” 5 Yakob natane selu' nae, “Mihine to'o Lab'an ngga, do? Eni, Nahor anan.” Ara rataa rae, “Hai mihine.” 6 Ma Yakob natane fai nae, “Ana malolole, do?” Ara rataa rae, “Tou lasi' a malolole. Sob'a mete dei. Naa, eni ana feto na, naran Rahel. Ana mboo nendi hiek-lombo nara rema rinu sia ia. De muhani e.” 7 Basa ma Yakob ola' nae, “Oras ia, fe'e rerelo'. Malole lena' banda bee ra'ab'ue sia ia ena, naa, hei fee se rinu leo. Basa fo, mboo mendi se nembe reu, fo raa selu uru.” 8 Te ara rareresi rae, “We, nda ta'o naa sa! Hai musi mihani manatad'a ra basa se mboo rendi banda ra ra'ab'ue sia ia dei, fo hai fe'e o'o dinggo' fatu a, fo hani se.” 9 Yakob fe'e ola-ola' no atahori ra ma, Rahel losa no ama na hiek-lombo nara. Eni mana biasa mboo banda naa ra. 10 Yakob nita Rahel ma hiek-lombo nara ma, ana neu o'o dinggo' oe mata' a tatana na. De hani to'o na banda nara. 11 Basa ma, ana neu holu-idu Rahel, ma nggae. 12 Ana dui Rahel nae, “Od'i! Au ia, ho ama ma od'i na Ribka anan.” Boe ma, Rahel nela bali' neu nafad'e ama na. 13 Lab'an rena Rahel dui so'al Yakob, eni od'i na Ribka anan ma, ana nela' neu soru e. Ara randaa ma, Lab'an holu ma idu e. Basa ma, no Yakob ume neu, de Yakob dui basa' e neu e. 14 Ma Lab'an ola' nae, “Mema' teb'e! Hita ru'a nggita bob'onggi'!” Yakob leo no se losa fula esa ena ma, 15 Lab'an ola' no e nae, “Ta'o ia, Ako! Au nda nau ho tao ues mud'a' sa, huu ru'a nggita bob'onggi'. Ho mo'e nggadi' ba'u sa?” 16 Lab'an ana feton rua. A'a ka, naran Lea, ma od'i ka, naran Rahel. 17 Lea, aka' mata deke na fo malole', te Rahel meulau na seli. 18 Yakob sue Rahel, de nataa Lab'an nae, “Au tao ues fee to'o too hitu, sad'i to'o fee au sao ala Rahel.” 19 Ma Lab'an nataa nae, “Au nau! Malole lena' au fee ne sao nggo, fo au bob'onggi ngga. Naa fo, atahori fea' afi' sao rala e. De leo sia' a ia, fo tao ues fee au.” 20 Boe ma Yakob tao ues too hitu, fo bisa sao Rahel. Huu ana sue Rahel seli, naa de, too hitu naa ra, ana med'a ona' fai hira' a. 21 Basa too hitu naa ra ma, Yakob fee nesenened'a' neu Lab'an nae, “To'o! Au tao ues fee to'o too hitu ena. De fee au sao Rahel leo.” 22 Boe ma, Lab'an lemba-d'od'e se, de narolo basa atahori sia nusa' naa. 23 Tetemba' naa, Lab'an nda fee Rahel sa, te ana fee Lea nisi' Yakob lalaat na rala. De Yakob sunggu' no e. Mbila fefetu na ma, Yakob fe'e bub'ulu' nae, eni sao Lea. De ana neu natane Lab'an nae, “Saa de to'o e'ed'ik au? Au tao ues too hitu, fo ae sao Rahel! Ta'o bee de nggati no Lea?” Ma Lab'an nataa nae, “Afi' mumunasa ta'o naa! Tungga hai adat ma, od'i' afi' sao na'ahulu' a'a'. Malole lena' ta'o ia! Muhani lemba-d'od'e' ia losa fai hitu basa dei. Basa fo, ho sao Rahel, sad'i ho tao ues fee au too hitu fai.” Boe ma Lab'an fee ate ina na, naran Silpa, fo dad'i Lea ate na. 28 Yakob o nau boe. Naa de, fefeta fai kahitu' a basa ma, Lab'an na'asasao' Rahel no Yakob. 29 Lab'an fee ate ina' na esa fai, naran Bilha, fo dad'i Rahel ate na. 30 Basa ma, Yakob sunggu' no Rahel. Ana sue Rahel lena' Lea, de tao ues selu' too hitu fee ama ari na. 31 LAMATUALAIN nahine Yakob sue Rahel lena' Lea. De Ana fee Lea b'onggi, te Rahel nda b'onggi sa. 32 Lea nairu, de b'onggi ana tou' esa. Ana nae, “LAMATUALAIN mema' nita au sususa ngga. Ia naa, sao ngga nau mete-se'u au, huu ana' ia.” Naa de, ana bab'ae ana' a, Ruben (lii na, nae' a ona' ded'eat esa fo sosoa na, ‘ana nita au sususa ngga ena’). 33 Basa ma, Lea nairu selu', de b'onggi ana tou' esa fai. Ana nae, “LAMATUALAIN rena au sao ngga nda tao mata' neu au sa. Naa de, Ana fee au ana' esa fai.” Naa de, ana bab'ae ana' naa, Simeon (sosoa na ‘atahori rena ena’). 34 Basa ma, Lea nairu selu', de b'onggi ana tou' esa fai. Ana nae, “No ana' ia, au ded'eat ngga basa ena. Au sao ngga musi nenepa'a' no au, huu au b'onggi fee ne ana tou' telu ena.” Naa de, ana bab'ae ana' naa, Lewi (sosoa na ‘nenepa'a'’). 35 Basa ma, Lea nairu fai, de b'onggi ana tou' esa. Ana nae, “Oe' ia, au ae koa-kio LAMATUALAIN!” Naa de, ana bab'ae ana' naa, Yahuda (sosoa na mbei ma ‘koa-kio’). Basa naa ma, Lea nda b'onggi sa ena.

Report Issue

Dud'uit Fefeu' a 30

TOC , Chapters

1 Te Rahel nda fe'e b'onggi sa. Naa de, ana horo-mbala a'a na. De ana ola' no sao na nae, “A'a! Fee au ana' dei! Mete ma hoko', malole lena', au mate' a.” 2 Boe ma, Yakob bua e nae, “Ho mae au ia, Lamatualain, fo bisa fee ho ana', do?” 3 Rahel ola' nae, “Ta'o ia! Malole lena', a'a ha'i mala ate ngga Bilha. Muu sunggu' mo e, fo ana b'onggi fee au ana'.” 4 Boe ma, ana fee Bilha neu Yakob, de ana sunggu' no e. 5 Bilha o nairu boe, de b'onggi ana tou' esa. 6 Rahel ola' nae, “Lamatualain rena au hule-o'e ngga. Naa de, Ana fee au ana tou' esa. Ana na'etu' au ded'ea ngga no ndoo-tetu'.” Rahel bab'ae ana' naa, Dan (sosoa na ‘ne'etu' ded'eat’). 7 Basa ma, Bilha nairu selu', de b'onggi ana tou' esa fai. 8 Rahel ola' nae, “Au ukusosoek o a'a ngga ena, ma au u'senggi' e.” Naa de, ana bab'ae ana' naa, Naftali (sosoa na ‘esa nda nau kala sa' boe’). 9 Lea du'a nae eni nda b'onggi sa ena ma, ana fee Yakob sao nala ate na Silpa. 10 Boe ma Silpa b'onggi ana tou' esa. 11 Lea ola' nae, “Au uanale ngga, malole ena.” Naa de, ana bab'ae ana' naa, Gad (sosoa na ‘uanale malole'’). 12 Basa ma, Silpa b'onggi ana tou' esa fai. 13 Lea ola' nae, “Weh! Ia naa, au fe'e umuho'o na! Mete te, basa ina' ra ola'-ola' rae, au onton seli.” Naa de, ana bab'ae ana' naa, Aser (sosoa na ‘nemeho'o’). 14 Lao esa, nandaa no fai etu-oru are ma, Ruben lao lasi neu, de nita hau mod'o sa bisa tao atahori hambu ana'. De ana nendi fee ina na Lea. Rahel nita ta'o naa ma, ana no'e Lea nae, “A'a e! Fee au mod'o fo Ruben nendi' a mbei dei.” 15 Te Lea nataa nae, “We! Ho ia, manaseli'! Rambas mala au sao ngga. Ia ma, ho mae rambas mala mod'o naa mia au ana ngga fai, do? Ho, nda mo mamaem sa!” Te Rahel ola' nae, “Ta'o ia, a'a. Mete ma au hambu mod'o na, tetemba' ia, muu sunggu' mo Ako.” Ma Lea nau boe. 16 B'ob'o na ma, Yakob bali' mia osi nema. Ma Lea neu nandaa no e, de ola' nae, “A'a! Tetemba' ia, a'a musi sunggu' mo au! Huu au bae basa a'a endi' ana ngga mod'o na ena.” De tetemba' na, Yakob sunggu' no Lea. 17 Boe ma Lamatualain rena Lea hule-o'e na. Ana nairu, de b'onggi ana tou' kaliman. 18 Ana nae, “Lamatualain bae basa au beb'engge ngga ena, huu au fee Silpa sao nala sao ngga.” Naa de, ana bab'ae ana' naa, Isaskar (sosoa na ‘bae beb'engge'’). 19 Basa ma Lea nairu selu', de b'onggi ana kanee na. 20 Ana ola' nae, “Lamatualain fee papala-bab'anggi' malole' neu au. De ia naa, au sao ngga musi fee hadat neu au, huu au b'onggi fee ne ana mone' nee ena.” Naa de, ana bab'ae ana' naa Sebulon (sosoa na ‘fee hadat’). 21 Lea o b'onggi ana ina' esa, de bab'ae e Dina. 22 Basa ma, Lamatualain nasaned'a Rahel, ma rena hule-o'e na. Naa de, Ana soi mamana ana na. 23 Boe ma, Rahel nairu, de b'onggi ana tou' esa. Ana nae, “Lamatualain nggari hendi au mamaet ngga ena.” 24 Ana ola' nae, “Au o'e fo Lamatualain fee selu' au ana tou' esa fai.” Naa de, ana bab'ae ana' naa, Yusuf (sosoa na ‘hule fo fee selu'’). 25 Rahel b'onggi Yusuf ma, Yakob ola' no Lab'an nae, “Ama'! Mete ma bisa, naa, au ae bali' isi' nusa ngga dei. 26 Fee au bali' o sao-ana ngga ra. Ama' bub'ulu' au tao ues nae' fee ama' ena, de au bae etu se ena. Huu naa, au hak se.” 27 Boe ma, ama ari na nataa nae, “Ana ngge! Rena dei. Au sangga basa uanale', de bub'ulu' ae Lamatualain fee papala-bab'anggi' neu au, huu ho. 28 De ia naa, ho mae mo'e ba'u sa o, au bae! Sad'i ho leo sia ia, ma tao ues mukundoo fee au.” 29 Ma Yakob nataa nae, “Ama' mita no mata ma, au tao ues no manggatee'. Naa de, banda mara boe ramaheta. 30 Lele' au nda fe'e uma sa, ama' su'i na nda nae' sa. Te ale' ia, ama' namasu'i ena. Lamatualain pala-banggi fee ama' ena, huu au ue-tatao ngga. Ia naa, au ae ue-tao fee sao-ana ngga ra.” 31 Te Lab'an natane nae, “Au musi bae ho ta'o bee?” Yakob nataa nae, “Ama' sud'i fee au saa-saa boe. Au u'uboi ukundoo banda mara, sad'i au bisa tao dala' esa. 32 Fee isin au fai' ia boe, uu sia ama' banda nara, fo hii ala hiek-lombo. Bee nda kokoto' sa, ma nda e'eta' sa, naa ra, ama' ena na. Te bee kokoto', ma e'eta', naa, au ena ngga. Ma au o ha'i ala basa lombo nggeo' ra. Basa naa ra, bae neu beb'engge ngga. 33 Sia fai ma'abui na, dei fo ama' nahine au ia ndoos, do hoko'. Sud'i a fai hira' ama' nema paresa' au banda nggara. Mete ma hambu hiek nda kokoto' sa, ldo nda e'eta' sa, do lombo muti', naa, ama' nahine au umuna'o banda mara.” 34 Boe ma Lab'an nau nae, “Malole! Ta'o naa leo.” 35 Fai' naa boe, Lab'an banggi fea banda kokoto', e'eta' ra, ma lombo nggeo' ra. Ana denu ana nara reu tao mata' neu banda naa ra. 36 Ma ara rendi se risi' mamana' esa dod'oo na lao ei' fai telu mia Yakob e. Ma Yakob fe'e na'ab'oi ama ari na hiek-lombo fea' nara. 37 Basa ma, Yakob tati nala hau mata' telu dana nara, de ana fina se dud'ui' ra. 38 Basa de, ana mbeda' hau naa ra, sia banda ra mamana nininu na. Banda ra hii' a rahoo sia mamana nininu' naa. 39 Banda naa ra rahoo sia hau mad'ud'ui' ra mata na, naa fo, ara b'onggi na ana nara fulu na kokoto' ma e'e'ta'. 40 Dad'i Lab'an banda nara, rae rahoo naa, Yakob fee se mbali banda kokoto' ma e'e'ta ra. De ana nara o kokoto' ma 'e'eta ra. Naa de, banda nara boe ramaheta. Basa de, ana tad'a fea se mia Lab'an banda nara. 41 Banda ma'adere' ra rahoo naa, Yakob tao hau mad'ud'ui' ra neu mata nara, sia mamana nininu na. 42 Te mete ma banda manamale' ra rahoo na, ana nda tao hau naa ra sa. Naa de, Lab'an hambu basa banda manamale' ra. Ma Yakob hambu basa banda ma'adere' ra. 43 No ta'o naa, Yakob namasu'i seli. Hiek-lombo, banda onta, keledei, no ate nara nae na seli.

Report Issue

Dud'uit Fefeu' a 31

TOC , Chapters

1 Lao esa, Yakob rena Lab'an ana nara ola-ola' rae, “Yakob namasu'i seli, huu ana ao nabasa' hita ama na hata-heto nara.” 2 Yakob o mete ama ari na matan nda matetu' sa ena, ma nda malole ona' fe'esa'an sa. 3 Basa ma, LAMATUALAIN ola' no Yakob nae, “Ia naa, fai na losa ena. Ho musi bali' misi' ina-ama mara. Dei fo Au o nggo.” 4 Basa naa ma, Yakob denu reu ro'e Rahel no Lea, fo reu randaa ro e sia moo' mamana banda ra. 5 Boe ma nafad'e se nae, “Fai ma'abui na ia, au mete hei ama ma mata na nasat, ma nda malole' no au sa ona' ma'ahulu na. Te Lamatualain fo ama ngga namahere' a, no au. 6 Hei ru'a nggi bub'ulu', doo basa ia, au tao ues ita' mamate ngga fee hei ama ma! 7 Te ona' naa o, ana e'edik au lao hetar ena. Ana nggati au beb'engge ngga losa lao sanahulu. Mae ona' naa o, Lamatualain nanea nahere' au. 8 Lele' hei ama ma ola' nae, ‘Banda kokoto' ra, seba neu ho,” boe ma, banda ra b'onggi na basa se kokoto'. Fai' ruma te, ana ola' fai nae, ‘Ia naa, banda e'e'ta ra dad'i ena ma,’ boe ma banda ra b'onggi na aka' a e'e'ta ra. 9 Lamatualain tao ta'o naa, fo Ana ha'i nala ama ma banda nara, fee neu au. 10 Lao esa, lele' banda ra fula-fai rahoo na, au ulumein, ae basa banda mone mana mahoo' ra, aka' a kokoto' ma e'eta'. 11 Au ulumein ona' a Lamatualain ate na mia sorga no'e au nae, ‘We! Yakob!’ De au utaa ae, ‘Ta'o bee, Lamatua'?’ 12 Ma ana nafad'e nae, ‘Mete dei! Basa banda mana mahoo' ra, aka' a kokoto' ma e'eta' ra. Au mana tao naa ra, huu Au ita Lab'an tatao na neu nggo. 13 Au ia, Lamatualain mana natud'u Ao na neu nggo mia Betel. Sia naa, ho muririi fatu, ma mbori mina neu ata, de be'utee neu Au. Boe ma ho tao hehelu-fufuli' mo Au sia naa. Ia naa, ho musi lao hela nusa' ia, fo bali' misi' ina-ama ma nusa na.’” 14 Boe ma Lea no Rahel rataa rae, “Neu! Hai tungga' a! Hai nda afi' mi'ena hata-heto' saa-saa mia ama Lab'an sa ena. 15 D'oo na basa ia, toulasi' a tao hai ona' a atahori fea'. Ana seo hendi hai ma naa hendi hai feli ma ena. 16 Basa hata-heto fo Lamatualain ha'i mia ama Lab'an, ia naa dad'i hita to tititi-nonosi' tara hata-heto na ena. De mete ma Lamatualain nae ta'o bee, naa, hai tungga' a!” 17 Basa naa ma, Yakob mbed'a'-nggao sud'i a saa nara, de nafufua' sao-ana nara reu banda onta ata. Ana o mboo nendi basa banda nara, ma nendi sud'i a saa nara fo ana hambu mia Padan Aram, fo bali' Kana'an reu. 19 Lele' naa, Lab'an neu nggute hiek-lombo ra fulu nara. De Rahel namana'o nendi ama na paton sosonggo na. 20 Basa ma, Yakob se lao nenee' a, nda rafad'e ama ari na sa. 21 Ana ha'i nendi basa hata-heto nara, ma lao haelalai tungga loe Efrat, mbali lete Gilead reu. 22 Seli fai telu ma, Lab'an hambu hara' oi, Yakob se rela ena. 23 Ana na'ab'ue atahori nara, de reu oi tungga ana mone feu na. Ara oi tungga se basa fai hitu, dei de hambu se mia lete-lete' mana sia Gilead. 24 Tetemba' naa, Lamatualain natud'u ao na neu Lab'an mia meit rala. Ana nae, “Lab'an! Mete ma ola' mo Yakob, naa, munea mulolole bafa ma.” 25 Tetemba' naa, Yakob naririi lalaat sia lete Gilead. Ma Lab'an se o raririi sira lalaat na nda na'ad'od'oo' no naa sa. 26 Basa ma, Lab'an nema nandaa no Yakob. Ana ola' nae, “He! Yakob! Ta'o bee de ho mela mendi au ana feto nggara neu' ena ta'o ia? Ona' a rambas mala se mia musu a. 27 Hie' o ho mela neenee' a, nda mutea au sa' boe! Ona' a ho mufad'e au no malolole na, au tao fefetas, fo ro hei mo lii-lii' ra, basa fo mbo'i hei lao. 28 Ho sala ma esa fai, ho nda fee au id'u umbu-ana nggara, dei fo mbo'i hei sa. Tatao ma ia, nggoa'! 29 Au bisa tao de'ulaka neu nggo no muda'! Te temba' a, Lamatualain, fo ama ma namahere' a, ai au nae, mete ma au ola' o nggo, naa, musi unea bafa ngga malolole. 30 Mema' ho mae lao o nda saa sa' boe, huu hii mae' a bali' ena. Te ta'o bee de ho fe'e mumuna'o mendi au paton sosonggo nggara?” 31 Yakob nataa nae, “To'o afi' mumunasa au! Au lao nenee na, huu umutau, afi' losa to'o ai hela ana nggara, naa, ta'o bee?” 32 Te Yakob nda nahine nae sao na Rahel ha'i nendi paton naa ra sa. De ana nae, “To'o! Paton naa ra sangga neu' ena! Mete ma hambu sia seka, naa, hukun misa e. Lengga-ofe basa e! Mete ma to'o hambu bua pusaka fea' mara, naa, ha'i mala bali' se. Hela fo basa atahori ia ra, dad'i sakasii.” 33 Boe ma Lab'an neu lengga-ofe esa-esa' lalaat na. Na'ahulu' mia Yakob lalaat na. Basa de, mia Lea lalaat na. Dei de ate ina karua' ra lalaat nara. Te nda nita paton na sa. Dei de, ana nisi' Rahel lalaat na. 34 Te Rahel funi paton naa ra sia banda onta lalakat na rae'. De ana endo' neu lalakat naa ata'. Lab'an lengga-ofe lutu'-lelo' sia Rahel lalaat na, te nda nita sa. 35 Ma Rahel ola' no ama na nae, “Ama' afi' mumunasa. Au nda umburii' ala sa, te au hambu hed'i ina'.” Boe ma Lab'an sangga fai, te nda nita paton naa ra sa. 36 Boe ma Yakob namanasa, de bua Lab'an nae, “Au tao sala' saa o to'o? De to'o nema oi tungga au, ona' au atahori de'ulaka'! 37 To'o lengga-ofe basa sud'i a saa ra ena. De to'o hambu saa? Tao sob'a se reu mata' ia fo basa nggita mete! Naa fo atahori ia ra ra'etu', sud'i' a saa ra, seka ena na. 38 Au dad'i to'o kuli na, too rua nulu ena. Au unea to'o banda nara, esa nda hendir sa' boe. Ma au nda ua esa sa' boe! 39 Mete ma banda fui ra tao risa to'o banda na esa, au nda ufad'e to'o sa, te au nggati. Ma mete ma atahori ramana'o to'o banda na, to'o fee au nggati, mae au nda sala sa o. 40 Rerelo' na, relo a haa au. Ma tetemba' na, au ma'arini huu ma'asufu' a. Au be'e nda sunggu' ala sa, huu unea to'o banda nara. 41 Mema' ta'o naa, losa too rua nulu. Au tao ues too sanahulu haa, de hambu to'o ana feto nara. Basa ma, tao ues too nee fai, de hambu banda nggara. Tao ues doo basa na, te to'o nggati na'amimina' au seseb'a ngga lao sanahulu. 42 Andi' a Lamatualain, fo ba'i Abraham no ba'i Isak ramahere' a. Ona' Ana nda nanea au sa, naa, to'o denu oi hendi au ena, no lima rou'. Te Lamatualain nda na'apopoke' mata Na neu au sususa ngga sa, ma Ana nita basa ue-taos nggara. Naa de, temba' a, Ana nema ai to'o.” 43 Lab'an rena Yakob ola' ta'o naa ma, ana nataa nae, “Ta'o ia! Ana ina karua' ra naa ra, au ana nggara. Ara b'onggi rala' ra, au umbu nggara. Basa banda ia ra, au ena nggara. Basa ho mita' ra, mema' au ena ngga. Te au ae tao saa? Au nda bisa ai se sa. 44 Malole lena', ru'a nggita tao hehelu-fufuli', fo tasod'a tungga e.” 45 Basa ma, Yakob ha'i fatu monae' esa, de naririi neu naa, dad'i tatanda'. 46 Ana o denu atahori nara, reu kumbu fatu, fo lutu mbatu. Basa ma, ara endo' raa deka fatu naa ra. 47 Lab'an bab'ae lutu mbatu naa, Yegar Sahaduta. Te Yakob bab'ae naran, Galeed. 48 Boe ma Lab'an nae, “Fatu nenelutu mbatu' ia dad'i sakasii fee ru'a nggita.” Naa de, mamana' naa, naran, Galeed. 49 Lab'an o bab'ae mamana' naa naran, Mispa (ona' ded'ea fea' esa, fo sosoa na ‘mamana nenea naru'’), huu ana ola' nae, “Dei fo LAMATUALAIN nanea ru'a nggita, fo mae hita esa na'adoo' no esa o, ata afi' lili' hehelu-fufuli' ia. 50 Mete ma ho tao de'ulaka' neu au ana ngga ia ra, do sao mo ina fea' fai, naa, au nda bub'ulu' sa. Te musuned'a! Lamatualain dad'i sakasii neu rua nggita. 51 Mete sob'a fatu mana ririi' ia, no fatu manalutu mbatu' ia. Musuned'a, fatu ia ra, o dad'i lalane'. Ho afi' lao seli fatu lalane' ia ra, fo tao de'ulaka' neu au. Ma au o afi' lao seli fatu ia ra, fo tao de'ulaka' neu nggo. 53 Hita tao hehelu-fufuli' ia, tendi' hita bei-ba'i nara Lamatualain na. Eni, ho ba'i ma Abraham, ma au ba'i ngga Nahor Lamatualain na. Dei fo Ana dad'i mana ma'etu' hita ded'ea na.” Yakob rena ta'o naa ma, ana so'u susumba', nendi' Lamatualain naran fo ama na Isak be'utee neu' a. 54 Basa naa ma, Yakob hala banda, de nendi dad'i tutunu-hohotu' fee Lamatualain sia lete' naa ata. Ana no'e basa atahori ra, de raa ra'ab'ue, ma be'e losa fefetun. 55 Mbila fefetu na ma, Lab'an neu holu-id'u basa umbu-ana nara. Ana ola' fee se papala-bab'anggi', de bali' nisi' nusa na.

Report Issue

Dud'uit Fefeu' a 32

TOC , Chapters

1 Basa ma, Yakob se lao' rakandoo. Ma Lamatualain ate nara mia sorga rema randaa ro e. 2 Ana nita se ma, ola' nae, “Ia, Lamatualain sold'ad'u nara mamana hahae ao nara!” Naa de, ana bab'ae mamana' naa Mahanaim (sosoa na ‘mamana hahae' rua’). 3 Basa naa ma, Yakob denu atahori nara hira, lao ra'ahulu' risi' nusa Edom (nara fea' na, Seir), fo rafad'e a'a na Esau rae, eni nae nema. 4 Yakob denu se nae, “Mi mifad'e au a'a ngga Esau ta'o ia: ‘Malangga Esau! Malangga ate na, od'i Yakob, fee dud'u'a-a'afi' neu malangga. Mia au lalao ngga dalahulu na, losa fai' ia, malangga ate na ia, leo sia to'o Lab'an ume na. 5 Ia naa, malangga ate na ia, na'ena sapi, keledei, hiek-lombo, ma ate tou' ma ina'. Au fee atahori ia ra ra'ahulu', fo rafad'e malangga, au u'uma ngga. Au o'e, malangga hii simbo hai no malole'.” Yakob denu basa ta'o naa ma, atahori naa ra lao. 6 Ara bali' risi' Yakob ma, rafad'e rae, “Hai mindaa mo ama' a'a na Esau ena. Ia naa, ana nema no tou' natun haa, fo rae randaa ro ama'.” 7 Yakob rena nala ma, tenda na rombe, huu namatau nala seli. De ana b'anggi atahori nara no banda nara, neu nononggo' rua. 8 Ana du'a nae, “Mete ma Esau nema namue mana sia mata' ra, naa, mana sia dea' ra bisa rela sangga masod'a.” 9 Basa ma, Yakob hule-o'e nae, “Lamatualain, e! Lamatualain fo au ba'i Abraham no ama Isak ngga be'utee' a. Rena au dei! Fai ma'ahulu na, Lamatualain denu au bali' uma sia bob'onggi nggara, sia nusa' ia. Ma Lamatualain o helu nae, dei fo Lamatualain tao natetu basa ia ra. 10 Au nda undaa sa te, Lamatualain sue au, ma mete-se'u au nakandoo' a. Ma'ahulu na, au nggani loe Yarden ia, au endi aka' a teteas. Te ia naa, au bali' uma endi atahori no banda nononggo' rua. 11 Au umutau, afi' losa a'a Esau nema namue fo tao nisa basa hai. De au o'e Lamatualain fee masod'a neu au, o basa sao-ana nggara, mia e. 12 Lamatualain o mana helu mae fee au papala-bab'anggi' nae-nae, ma tao tititi-nonosi nggara boe ramaheta, ona' a sara'ae sia tasi suu na, losa atahori nda ito-reken rala sa.” 13 Basa ma, Yakob sunggu' sia mamana' naa. Mbila fefetu na ma, ana ha'i banda nae fee a'a na Esau. 14 Ana tengga nala bib'i hiek ine natun rua, bib'i hiek mone rua nulu, bib'i lombo ine natun rua, bib'i lombo mone rua nulu, 15 banda onta ine telu nulu ro ana nara fe'e mana susu', sapi ine haa nulu, sapi mone sanahulu, keledei ine rua nulu, ma keledei mone sanahulu. 16 Ana banggi banda ra mata' esa-esa' no nononggo na. Ma ana fee nononggo' esa-esa' no manatad'a na. Ana nafad'e se nae, “Lao' mi'ihulu'. Dei fo au tungga dea'. Te hei musi minea fo nononggo' esa na'ad'oo' no esa.” 17 Ma Yakob parenda manatad'a mia nononggo' ma'ahulu' a nae, “Mete ma au a'a ngga Esau nandaa no nggo, ma natane nae, ‘Ho mae bee muu? Ho ia, seka ate na? Banda ia ra, seka ena nara?’ 18 naa, musi mutaa mae, ‘Banda ia ra, malangga ate na Yakob ena na. Ana haitua fee a'a na, Esau. Te ana fe'e tungga dea. 19 Yakob o fee parenda' ona' naa neu basa manatad'a fea' nara nae, “Mete ma mindaa mo a'a Esau, fee banda naa ra reu e, dei fo mifad'e mae au fe'e tungga dea'.” Ana du'a nae, mete ma fee basa banda naa ra reu Esau, naa, Esau rala na namaloa no e. 21 Dad'i ana haitua banda ra ra'ahulu', te tetemba' naa, ana fe'e nahani sia naa. 22 Tetemba' naa, Yakob fela, de na'ab'ue sao nara ru'a se, sao tias nara ru'a se, ma ana nara sanahulu esa. Ana denu se nggani ra'ahulu' risi' loe Yabok seri'. 23 Ara losa seri' ma, ana haitua basa hata-heto nara naa reu. 24 Te Yakob mesa' ne nahani sia naa. Boe ma, tou' esa nema, napote no e losa deka manggarelo. 25 Tou' a med'a nae' a kala ma, ana hemba Yakob so'e noo na, de rui bob'onggo na lao hela manggo na. 26 Boe ma, tou' a nae, “Mbo'i au, te mbeifen te, relo a tod'a ena.” Te Yakob nataa nae, “Ola' fee au papala-bab'anggi', dei fo au mbo'i nggo!” 27 Tou' a nataa nae, “Ho naram, seka?” Nataa nae, “Yakob.” 28 Te tou' a ola' nae, “Ho naram, nda Yakob sa ena. Mia lele' ia, atahori ro'e nggo rae Isra'el, huu mufetu mo atahori ma Lamatualain, losa musenggi' se.” (Nara' Isra'el sosoa na ‘mana napote no Lamatualain’.) 29 Ma Yakob nataa nae, “Ho naram, seka?” Te tou' a nae, “Mutane nara ngga, tao sa?” Boe ma ana ola' fee papala-bab'anggi' neu Yakob sia naa. 30 Boe ma Yakob ola' nae, “Au ita Lamatualain mata Na, te au fe'e masod'a'.” Huu naa, ana bab'ae mamana' naa Peniel, sosoan ‘Lamatualain mata na’. 31 Relo a tod'a ma, Yakob lao hela mamana' naa. Te ana lao' doka-doka, huu saka buku na nelasala. 32 Naa de losa fai ia, atahori Isra'el ra nda raa sisi banda saka buku' sa, huu Lamatualain poko nasala' ba'i Yakob saka buku na.

Report Issue

Dud'uit Fefeu' a 33

TOC , Chapters

1 Fai' naa, Yakob nita Esau nema no nononggo' atahori natun haa. Ma ana babanggi ana nara fee se esa-esa' risi' ina nara. 2 Ana fee sao tias nara ro ana nara lao risi' mata'. Basa de, Lea no ana nara, dei fo Rahel no anan Yusuf ra'abui oe-oe'. 3 Te Yakob lao na'ahulu' basa se. Ara rae deka ro a'a na ma, ana sende' lululangga na ma be'utee losa rae a, lao hitu. 4 Esau nita od'i na ma, ana nela' neu nandaa no e. Ana holu ma id'u e, ma ru'a se nggae. 5 Esau nita ina' naa ra ro ana nara, ma natane nae, “Basa atahori ia ra, seka?” Yakob nataa nae, “Naa ra, atahori fo Lamatualain fee au, a'a ate na.” 6 Basa naa ma, sao tias nara ro ana nara, rema raloe ao nara neu Esau. 7 Basa de, Lea no ana nara, rema raloe ao nara neu Esau. Mana ma'abui' a, Yusuf no ina na Rahel rema raloe ao nara neu Esau. 8 Boe ma Esau natane nae, “Banda nononggo' fo ho haitua' ra, masud na saa?” Yakob nataa nae, “Ta'o ia, a'a! Au fee basa naa ra neu a'a, naa fo a'a simbo au no rala teme ao'.” 9 Te Esau nataa nae, “Od'i'! Au su'i ngga o nae' boe. De afi' fee au saa' boe.” 10 Ma Yakob nataa nae, “A'a afi' ta'o naa! A'a musi simbo fo dad'i bukti a'a simbo au no lima rua'. Te, au ita a'a humek fa' ra ma, ona' au ita Lamatualain humek. 11 De au hule no hadat fo simbo au fefee ngga ia. Lamatualain malole na seli neu au, naa de Ana fee basa saa fo au parlu' ra.” Yakob kokoe nakandoo' a, de nau nda nau sa o, Esau simbo nala se. 12 Basa naa ma, Esau ola' nae, “Mete ma ta'o naa, naa, miote fo ata lao leo! Dei fo au o nggi.” 13 Te Yakob nataa nae, “Afi', a'a! A'a mete neu' ena. Ana' ra fe'e anadiki' ri, de nda fe'e lao' be'i sa. Ma banda mana b'onggi feu' ra o, nae'. Mete ma hita ta'asusuu' se lao' lai-lai, sia fai esa rala, naa, banda ra bisa mate basa se. 14 De malole lena' a'a se lao mi'ihulu'. Dei fo basa hai lao' koe-koe mi'ibuit. Losa naa fo, au eti se'u a'a sia Seir.” 15 Boe ma, Esau ola' fai nae, “Mete ma ta'o naa, naa, au lao hela atahori nggara ruma ro nggo fo ratud'u hei dala'.” Te Yakob nae, “Afi' tao ia-naa, a'a! Sad'i au bub'ulu' a'a simbo au ena, naa, au umuho'o.” 16 Esau rena nala ma, ana lao hela se, de bali' Seir neu. 17 Te Yakob lao Sukot neu. Sia naa, ana tao ume, ma lalaet fee banda nara. Naa de, ara bab'ae mamana' naa Sukot (sosoan ‘ume ne'etataa'’). 18 Neu mate'e na ma, Yakob se losa no masod'a' mia Padan Aram risi' kambo Sikem sia nusa Kana'an. Boe ma ara raririi lalaat, de leo deka kambo' naa. 19 Rae fo Yakob naririi lalaat naa, ana hasa na'etu' mia Hemor, Sikem aman. Ana bae no doi fula' natun esa. 20 Sia naa, ana lutu mbatu mei tutunu-hohotu'. Ana bab'ae mamana' naa El-Elohe-Isra'el. Sosoa na ‘Lamatualain naa, Isra'el Lamatualain na’.

Report Issue

Dud'uit Fefeu' a 34

TOC , Chapters

1 Lao esa, Yakob no Lea ana feto na, Dina, neu eko-da'i no ana feto mana sia nusa' naa. 2 Mane nusa' naa, naran Hemor, mia leo Hewi. Ana mone na, naran Sikem. Lao esa, Sikem nita Dina, de nela nendi e, ma parkosa e. 3 Sikem rala na hii Dina. De ana ola' malolole no Dina, naa fo Dina o simbo e boe. 4 Basa ma, Sikem nafad'e ama na nae, “Ama' e! Tulun muu mutane Dina fee au, fo au sao ala e.” 5 Lele naa, Yakob o rena atahori parkosa ana feto na, te ana hie-hie' a, nda tao saa sa' boe, huu ana mone nara ranea banda ra sia moo', de ana nahani losa basa se bali'. 6 Boe ma Sikem aman Hemor, nisi' Yakob, fo nae natane Dina. 7 Ru'a se ola-ola' ma, Yakob ana nara bali' mia moo' a. Ara rena oi Sikem parkosa sira feton Dina ma, rala nara mera, ma ramanasa seli. Ara rae, “Tataos mata' naa, nda nandaa sia Isra'el sa. Ata afi' simbo atahori mana tao de'ulaka' mata' naa.” 8 Ma Hemor kokoe Yakob nae, “Toronoo' Yakob! Ana ngga Sikem rala na hii toronoo' ana feto ma. De au o'e fo ana ngga sao nala e. 9 Mete ma nau naa, hita ana nara esa sao esa. Hei ana mone mara sao hai ana feto mara. Ma hai ana mone mara sao hei ana feto mara. 10 No ta'o naa, hei leo mi'ib'ue mo hai sia ia. Hei hii ao mara sud'i' a mae leo sia bee. Fo ama danggan, ma hambu su'i sia ia.” 11 Basa naa ma, Sikem ola' no Dina aman ma naa nara nae, “Hei mae mo'e saa o, au tungga' a. Hei mae mo'e doi tatana mamaet do, felis ba'u sa o, au b'ae. Sad'i fee au sao hei feto ma.” 13 Te Yakob ana nara bub'ulu' oi Sikem parkosa sira feto na Dina ena. De ara rataa e'edik Sikem no ama na Hemor, 14 rae, “Hai nda nau fee ne sao atahori nda mana sunat saa! Naa, na'amamae' hai! 15 Te dala malole na ta'o ia: Basa hei tou' musi sunat ona' hai dei. 16 Mete ma hei tao ta'o naa, dei fo hita esa sao esa. Ma hai o leo mo hei sia ia, fo hita dad'i leo esa. 17 Te mete ma hei nda tungga hai hihii mara sa, ma nda sunat sa, dei fo hai mo bali' hai feto ma, fo lao hela mamana' ia.” 18 Boe ma, Hemor no Sikem simbo o'ola nara no malole'. 19 Te Sikem nda afi' na'atataa' sa ena, huu ana hii Dina seli. Lele' naa, basa atahori sia nusa' naa fee hadat neu Sikem. 20 De Hemor no Sikem risi' lelesu ine' kambo', mamana nggero-furi ded'eat a, de reu ra'ab'ue ro basa atahori nusa' naa. Ara ola' rae, 21 “Toronoo nggare! Atahori Isra'el ra hii rasod'a no mole-dame ro hita. Dad'i fee se leo ra'ab'ue ro hita sia ia, huu nusa' ia loa' de dai basa hita. Ara o nau hita sao sira ana feto nara, ma sira o nau sao hita ana feto nara boe. 22 Te ara ro'e aka' a dala ana' esa, mia hita. Ara ro'e fo basa hita tou' ra musi sunat ona' sira boe. 23 Mete ma hita tasod'a ta'ab'ue ena, naa, banda no basa hata-heto nara o dad'i hita pusaka na boe. De malole lena' ata simbo hihii nara fo basa nggita sunat. Nau, do?” 24 Basa atahori mana ma'ab'ue' sia naa ra, tungga Hemor no Sikem o'ola na. De basa tou' sia nusa' naa sunat. 25 Fai ka telu na ma, lele' basa mana sunat ra bisu nara fe'e rambeta, Dina naa nara, Simeon no Lewi, lesu rala fela-tafa nara, ma maso' nenee risi' kambo' rala reu. De ara tao risa basa tou' ra. 26 Ara o risa Hemor no Sikem boe. Basa de, ro bali' Dina lao hela Sikem ume na. 27 Basa ma, Yakob ana nara ruma kambo' rala reu, de rambas rala kambo' naa sud'i' a saa nara. Ramanasa, huu atahori parkosa sira feto na sia naa. 28 Ara rambas rendi basa atahori ra saa-saa nara mia ume rala, ma mboo rendi basa banda mana mia moo' ra. 29 Ara o to'u rendi basa ina' ra ro ana nara, ma rambas rala nusa' naa bua-ba'u mafeli nara. 30 Yakob bub'ulu' ana nara tao ta'o naa ma, ana ola' no Simeon no Lewi nae, “Hei tao tatao nggoa' saa ia? Tao mi'isususa' au! Mete te, atahori Kana'an, atahori Peris, ma basa atahori ndule nusa' ia ra, ramanasa hita. Atahori naa ra, nae'. Te hita atahori nara, id'ak a. Mete ma ara taliono rema, naa, lutu-eto' nala basa hita ena.” 31 Ara rataa no nasat rae, “Ama' nau fo hai hela ara tao hai feto ma dad'i ina dala', do?”

Report Issue

Dud'uit Fefeu' a 35

TOC , Chapters

1 Basa naa ma, Lamatualain ola' no Yakob nae, “Au ia, Lamatualain fo mana utud'u ao ngga neu nggo, lele' mela hela a'a ma Esau. Ia naa, ho lali Betel muu leo. Losa naa, muririi mei tutunu-hohotu' fee Au. Ma leo muu naa leo.” 2 Basa ma, Yakob ola' no basa ume isi nara nae, “Ia naa, basa hita tae lao Betel teu. Ma'ahulu na, au mia sususa' rala, Lamatualain tulu-fali au mia naa. Au ae uririi mei tutunu-hohotu' sia naa. Dad'i ia naa, nggari hendi basa paton sosonggo' ra leo. Tao mimemeu ao mara, ma nggati bua-ba'u mara, te ata tae be'utee neu Lamatualain.” 4 Boe ma ara fee basa paton sosonggo' ma basa a'andiki' ra. De Yakob na'oi se sia hau huu ine' esa rae', deka kambo Sikem. 5 Yakob atahori nara lao mia Sikem ma, Lamatualain fee nemetaus neu atahori ndule nusa' naa ra, de ara nda rambarani tao de'ulaka Yakob se sa. 6 Naa de, Yakob no atahori nara, losa Betel sia rae Kana'an no masod'a'. (Fe'esa'an, Betel, naran Lus). 7 Losa naa ma, Yakob lutu mbatu mei tutunu-hohotu'. Ana bab'ae mamana' naa, El Betel, (sosoa na ‘Betel Lamatualain na’), huu ma'ahulu na Lamatualain natud'u Ao na neu e sia naa, lele' ana nela mia a'a na. 8 Deka no kambo Betel, hambu hau huu ine' esa atahori rae Alon Bakut. Sosoa na ‘hau ngganggaet’. Ara bab'ae ra'o naa, huu lele' Ribka ina mana o'o na, naran Debora, mate, ara ra'oi e sia hau huu' naa rae'. 9 Yakob bali' mia Padan Aram ma, Lamatualain natud'u Ao na fai, ma fee ne papala-bab'anggi'. 10 Lamatualain ola' nae, “Eni' a mia ia nema, nara ma, nda Yakob sa ena. Te, Au fee nara feu ma, naeni, Isra'el. 11 Au ia, Lamatualain mana Koasa. De b'onggi mumuhefu leo! Mete te, nusa-nusa' ra rema mia tititi-nonosi mara. Ma ho b'onggi mane-mane' ra. 12 Nusa' fo Au fee neu ba'i Abraham ma amam Isak, ia naa Au fee neu nggo mo tititi-nonosi mara.” 13 Lamatualain ola' basa ma, Yakob naririi rii fatu' esa sia naa, dad'i nesenened'a' neu Lamatualain hehelu-fufuli na. Boe ma, ana mbo'a oe anggor, no mina neu fatu a ata, de be'utee neu Lamatualain. 15 Ana bab'ae mamana' naa, Betel. 16 Basa naa ma, Yakob se lao hela Betel. Ara fe'e ra'ad'oo' ro Efrata (nara fea' na, Betlehem), te Rahel nae' a b'onggi ena. Te ana b'onggi susa. 17 Ana fe'e na'ananasa' ma, mana na'ab'ob'onggi' a nafad'e e nae, “Ina Rahel! Tao manggatetee rala ma, huu ina' hambu ana tou' esa fai!” 18 Rahel hahae na nae etu ma, ana bab'ae ana' naa, Ben-Oni, (sosoa na ‘ana doid'oso'’). Basa naa ma, ana mate boe. Te Yakob bab'ae ana' naa, Benyamin, (sosoa na ‘ana lima ona'’). 19 Basa ma, ara ra'oi Rahel sia dala' mana nae nisi' Efrata suu na (ia naa, Efrata naran Betlehem). 20 Boe ma Yakob naririi fatu rates esa sia naa. Rahel fatu rates na naa, fe'e sia ia, losa fai' ia. 21 Basa naa ma, Yakob lali-lali' nakandoo' a. Lao esa, ana naririi lalaat deka ume kanaru ine' sa, naran Eder. 22 Ara fe'e leo sia naa ma, Ruben sunggu' no ama na sao tias na, Bilha. Ma Yakob o bub'ulu' dala' naa boe. Yakob ana mone nara sanahulu rua. Naeni, 23 Lea ana nara, Ruben (fo Yakob ana ulu na), Simeon, Lewi, Yahuda, Isaskar, ma Sebulon. 24 Rahel ana nara, Yusuf ma Benyamin. 25 Rahel ate na Bilha ana nara, Dan ma Naftali. 26 Ma Lea ate na Silpa ana nara, Gad, ma Aser. Ara b'onggi basa ana' naa ra sia Padan Aram. 27 Basa naa ma, Yakob neu se'u ama na Isak sia Mamre deka kambo Kiriat Arba (ale' ia, naran Hebron). Ma'ahulu na, ba'i Abraham o leo sia naa boe. 28 Isak nasod'a losa too natun esa falu nulu ma, ana mate. De ana na Yakob no Esau ra'oi e.

Report Issue

Dud'uit Fefeu' a 36

TOC , Chapters

1 Ia ra, Esau tititi-nonosi nara. Esau nara fea na, Edom. 2 Ana sao ina Kana'an rua. Esa, atahori Het, naran Ada, fo Elon ana feto na. Ma esa, atahori Hewi, naran Oholibama. Ama na, naran Anah, no ba'i na, naran Sibeon. 3 Esau o sao nala Ismael ana feto na, naran Basmat. Basmat naa na, naran Nebayot. 4 Esau sao ulu na, Ada, b'onggi Elifas. Ma Basmat b'onggi Rehuel. 5 Ma Oholibama b'onggi Yeus, Yalam ma Kora. Ara b'onggi basa Esau ana nara mia Kana'an. 6 Lao esa, Esau lali nisi' nusa fea' esa, na'ad'od'oo' no Yakob. Ana nendi sao-ana nara, atahori mana tao ues nara, banda nara, ma basa su'i nara. 7 Ana saranggaa no Yakob, huu sira banda ma su'i nara nae'. De ara leo rakase'e sia nusa' naa. 8 Boe ma Esau (naeni Edom), neu leo sia lelete' Seir. 9 Ia ra, Esau tititi-nonosi nara, fo rae atahori Edom. Ara leo sia nusa lelete' sia Seir. 10 Esau sao na Ada, b'onggi ana mone' esa, naran Elifas. Elifas ana na tou' lima. Nara nara, Teman, Omar, Sefo, Gatam ma Kenas. Elifas sao tias na, naran Timna. Ana b'onggi ana tou' esa, naran Amalek. Esau sao na Basmat, b'onggi ana mone' esa, naran Rehuel. Rehuel ana na tou' haa. Nara nara, Nahat, Sera, Syama, ma Misa. 14 Esau sao na Oholibama, fo Anah anan ma Sibeon umbun, b'onggi ana tou' telu. Nara nara, Yeus, Yalam, ma Kora. 15 Esau umbu-ana nara ra'abab'anggi dad'i leo nae'. Esa-esa' no mane leo na. Esau ana ulun Elifas ana nara, dad'i mane leo Teman, mane leo Omar, mane leo Sefo, mane leo Kenas, mane leo Kora, mane leo Gatam, ma mane leo Amalek. Basa se, Esau no sao na Ada tititi-nonosi nara. 17 Esau ana na Rehuel ana nara, dad'i mane leo Nahat, mane leo Sera, mane leo Syama, ma mane leo Misa. Basa se, Esau no sao na Basmat tititi-nonosi nara. 18 Esau no sao na Oholibama ana nara, dad'i mane leo Yeus, mane leo Yalam, ma mane leo Kora. 19 Basa leo naa ra, Esau tititi-nonosi nara. 20 Sia mamana' naa o, hambu atahori Hori esa, naran Seir. Ana nara ra'ab'ab'anggi dad'i leo nae'. Esa-esa' no mane leo na. Ana nara dad'i mane leo Lotan, mane leo Sobal, mane leo Sibeon, mane leo Anah, mane leo Dison, mane leo Eser, ma mane leo Disan. 22 Lotan ana na, Hori ma Heman. (Lotan feto na, Timna). 23 Sobal ana nara, Alwan, Manahat, Ebal, Sefo, ma Onam. 24 Sibeon ana nara, Aya ma Anah. Anah, mana nita oe mata matobi' sia nembe sara'ae, lele' ana tad'a aman keledei nara. 25 Anah ana feto na, Oholibama. Ana mone na, Dison. Dison ana nara, Hemdan, Esban, Yitran, ma Keran. 27 Eser ana nara, Bilhan, Sa'awan, ma Akan. 28 Dison ana nara, Us ma Aran. 29 Dad'i basa mane leo atahori Hori ra, naeni, Lotan, Sobal, Sibeon, Anah, Dison, Eser, ma Disan. Basa se leo sia rae Seir. 31 Lele' nusa Isra'el nda fe'e hambu mane' sa, te sia rae Edom hambu mane' ena. Nara nara matutungga', ta'o ia: 32 Ara so'u Beor anan Bela, dad'i mane' sia nusa Dinhaba. 33 Bela mate ma, Yobab dad'i mane', nggati e. Ama na, naran Sera mia kambo Bosra. 34 Yobab mate ma, Husam dad'i mane', nggati e. Husam, mia atahori Teman ra nusa na. 35 Husam mate ma, Hadad dad'i mane', nggati e. Ama na, naran Bedad mia kambo Awit. (Eni, mana nasenggi' atahori Midian lele' ratati mia Moab.) 36 Hadad mate ma, Samla dad'i mane', nggati e. Samla, mia kambo Masreka. 37 Samla mate ma, Saul dad'i mane', nggati e. Saul, mia kambo Rehobot sia loe suu na. 38 Saul mate ma, Ba'al-Hanan dad'i mane', nggati e. Ama na, naran Akbor. 39 Ba'al-Hanan mate ma, Hadar dad'i mane', nggati e. Hadar, mia kambo Pau. Sao na, naran Mehetabel. Mehetabel ama na, naran Matret. Ma ba'i na, naran Mesahab. 40 Dad'i basa mane leo mana mia Esau se, naeni: Timna, Alwa, Yetet, Oholibama, Ela, Pinon, Kenas, Teman, Mibsar, Magdiel, ma Iram. Esa-esa' bab'ae nusa na tungga naran. Dad'i basa naa ra, Esau tititi-nonosi nara, atahori Edom ra, dud'ui na.

Report Issue

Dud'uit Fefeu' a 37

TOC , Chapters

1 Ia, Yakob se dud'ui na. Lele' naa, Yakob neu leo bali' sia rae Kana'an, fo ma'ahulu na, aman Isak mamana leleon. 2 Lele' naa, Yakob anan esa mia sao na Rahel, naran Yusuf. Ana too sanahulu hitu ma, no a'a nara reu ranea hiek-lombo ra. A'a nara, ana' mia Yakob sao nara, Bilha ma Silpa. Te Yusuf ia, mana nendi-nendi' ded'eat fee ama na, so'al a'a nara. 3 Bonggi Yusuf te, Yakob lasi' ena. Naa de ana sue Yusuf lena' ana na laen ra. Lao esa, Yakob soo bad'u naru meulau' esa, fee Yusuf. 4 A'a nara rahine ama na sue Yusuf lena', de ramanasa e seli. Ara nda nau ola-ola' malolole ro e sa ena. 5 Tetemba' esa ma, Yusuf nalamein. De nafad'e meit naa neu a'a nara nae, “We! Hei rena dei! Au ulumein ae basa nggita pa'a are-nggandum sia osi rala. Au are ngga nambarii' ndos. Te hei are mara rambarii' ndule' au are ngga, ma be'utee neu are ngga.” A'a nara rena rala ma, ramanasa e. 8 Boe ma ara ai Yusuf rae, “Woi! Mbei ma ho mae dad'i hai malangga mana parenda ma, do?” Ara ramanasa e seli, huu nafad'e meit naa. 9 Basa naa ma, Yusuf nalamein selu' fai. De ana nafad'e a'a nara nae, “We! Au ulumein fai. Au ita relo, fulan, ma nduu' sanahulu esa. Basa se be'utee malolole neu au.” 10 Yusuf dui basa meit naa neu aman no a'a nara ma, aman ai e nae, “Meit saa ka naa! Ho du'a mae au, o inam, ma a'a mara ima id'u ei ma, do? Ho seli, ma!” 11 De Yusuf a'a nara rambed'a' rala' ro e. Te aman dud'u'a meit naa nakandoo' a. 12 Fai' esa ma, Yusuf a'a nara rendi ama na hiek-lombo nara losa deka no kambo Sikem. 13 Nda doo' sa ma, ama na nae, “Yusuf e! A'a mara ranea hiek-lombo deka no Sikem. De muote fo muu se'u se dei.” Yusuf nataa nae, “Malole ama'.” 14 Boe ma ama na nae, “Muu dei, fo se'u a'a mara ro hiek-lombo nggara. Ara ona bee naa, bali' mufad'e au.” Boe ma, Yusuf lao hela rae Hebron moo na, de nakandoo Sikem neu. 15 Losa naa, de sangga se ndule moo' a. Basa ma, nandaa no atahori esa. De atahori naa natane e nae, “Ho sangga saa?’. 16 Yusuf nataa nae, “To'o. Au sangga a'a nggara. Ara mboo hiek-lombo sangga uru deka-deka ia. To'o nita se boe, do?” 17 Nafad'e nae, “Ara nda sia ia sa. Oi rae reu sia deka-deka kambo Dotan.” Boe ma, Yusuf neu tungga a'a nara, losa nita se sia Dotan. 18 Yusuf fe'e sia dod'oo', te ara rita e ena. Boe ma ara ma'ira' rae tao risa e. 19 Esa nafad'e esa nae, “Mete dei. Malangga meit a nema ena! 20 Ata tao tisa e leo, do? Basa fo honda hendi' e nisi' oe mates rala neu. Dei fo tafad'e ama' tae banda fui ra raa hendi e. Basa fo ata mete meit nara, ta'o bee!” 21 Rena nala naa ma, a'a Ruben na sangga dala' fo nae fee ne nasod'a. De ana ai od'i nara nae, “We! Ata afi' tao tisa e! 22 Malole lena' ata tumbu' e nisi' oe mates ia rala. Sia ia mamana ma'abambi', de atahori nda rahine sa. Sad'i afi' tasai' raa na.” Ana ola' ta'o naa, huu ana nae mbo'i Yusuf, fo denu e bali'. 23 Yusuf losa boe ma, a'a nara to'u rala e, de sid'a hendi bad'u naru meulau na. 24 Basa ma, ara lea dud'ui e, de timba e oe mates rala neu. 25 Basa boe ma ara bali' reu raa. Ara fe'e raa, aiboi' ma, rita nononggo' esa nema. Nononggo' naa, banda onta nara fua bua danggan, ona' hau ma'ameni', bumbu-bumbu, ma mod'o mata'-mata'. Tao-tao te nononggo' naa atahori Ismael mia kambo Gilead rae lao' doo' reu sia Masir. 26 Basa ma, Yahuda nafad'e od'i-a'a nara nae, “Weh! Malole lena' ta'o ia. Afi' tisa e. Hita hambu saa, boe? Mae ona bee o, nda ta'afuni' tala raa na sa. 27 Malole lena' seo hendi' e neu atahori Ismael ra. Mae tao ta'o bee mbali e o, eni, hita od'i b'onggi na. De afi' ta'ahina' e!” Boe ma, basa se tungga o'ola na. 28 Basa naa ma, nandaa no atahori mana danggan naa ra tungga naa, Yusuf a'a nara lea e mia oe rala. De ara seo e neu atahori Ismael ra, no feli na doi fula' rua nulu. Basa ma, ara rendi Yusuf Masir neu. 29 Ara seo Yusuf, te Ruben nda bub'ulu' sa. Lele' ana bali' nisi' oe mata' a neu, ana nggengger nala seli, huu Yusuf nese ena. De ana sisid'a bua na sia ao na, huu ralan susa nala seli. 30 Boe ma ana bali' nisi' od'i nara nae, “Aweee! Ana' a nese ia ena. Ia naa, au ae tao ta'o bee fai?” 31 Basa ma ara hala hiek esa, de ha'i Yusuf bad'u meulau na, de boro' e neu raa'. 32 Ha'i rala bad'u fo aka' raa' naa, de rendi fee ama na, ma rafad'e rae, “Ama'! Hai here mala bad'u ia. Mete sob'a. Afi' losa od'i Yusuf ena na.” 33 Yakob mete bad'u a ma, nahine neu' ena. Nataa nae, “Aweee! Mema' ia au ana ngga bad'u na. Mita' mae banda fui ra raa e sia bee ena. Aweee! Au ana ngga mate ena!” 34 Basa naa ma, Yakob sisid'a bad'u na, de olu karon abas, huu ana susa nala seli. Boe ma ana nggaee nakandondoo' a anan doo na seli. 35 Basa ana tou' ma ana ina nara rema radadale, te nda rala e sa. Ana nae, “Hoko'! Au susa losa mate. Au nda bisa lilii' ana' ia sa.” De Yakob susa nakandoo' a, huu nasaned'a anan Yusuf mana mate' a. < Sheol h7585 > 36 Lele' Yakob fe'e susa ta'o naa, te atahori danggan naa ra losa Masir ena. De reu seo Yusuf neu malangga esa, naran Potifar. Eni, mane Masir a malangga nanea na.

Report Issue

Dud'uit Fefeu' a 38

TOC , Chapters

1 Basa naa ma, Yahuda lao hela od'i-a'a nara, de leo no nonoo na Hira sia kambo Adulam. 2 Sia naa, hambu ama' esa, atahori Kana'an, naran Sua. Yahuda hii Sua ana feto na esa, de ru'a se sao. De ana b'onggi ana tou' hira matutungga'. 3 Ana ka esa na, ara bab'ae e, Er. 4 Boe ma karua na, ara bab'ae e, Onan. 5 Ma katelu na, naran Sela. Bonggi Sela ma, ara lali risi' kambo fea', naran Kesib. 6 Ana kaesa na, Er, na'amoko boe, Yahuda neu natane fee ne ana feto' esa, naran Tamar. De ru'a se sao. 7 Te Er naa, de'ulaka na seli. Naa de, Lamatualain hukun nisa e. De ana mate nda hela ana' sa. 8 Basa ma, Yahuda denu ana karua na nae, “Onan! A'a ma mate ena, te nda ma ana' sa. De ia naa, tungga atahori lasi' ra, musi nggati a'a ma fo sao mala sao na. Fo fee a'a ma tititi-nonosi'.” 9 Onan nahine adat naa ena. Te ana nda nau fee tititi-nonosi' neu a'a na Er sa. De mete ma ana sunggu' no Tamar, naa, ana nggari hendi fini a, naa fo Tamar nda b'onggi sa. 10 Onan tatao na ta'o naa, tao fee Lamatualain namanasa seli. Naa de Lamatualain o hukun nisa e boe. 11 Huu Yahuda ana nara ru'a se mana sao Tamar mate ena, de ana namatau. Ana du'a, afi' losa ana muri na Sela sao nala Tamar, ma ana o mate boe. Naa de, nafad'e ana feto feu na Tamar nae, “Ana ngge. Malole lena' bali' misi' ina-ama mara leo. Dei fo ana ngga Sela na'amoko fo, bali' uma sao mala e.” Boe ma Tamar bali'. 12 Nda doo sa ma, Yahuda sao na mate. De ana susa losa fai sususa' basa. Basa naa ma, ana no'e nonoo na naran Hira, de ru'a se kambo Timna reu. Sia naa, atahori ra ra'ab'ue nggute bib'i lombo fulu', fo seo. 13 Boe ma atahori rafad'e Tamar rae, “Ama ari ma, Timna neu tungga fefetas nggute bib'i lombo fulu'.” 14 Lele' naa, Yahuda ana muri na Sela na'amoko ena. Te Tamar nahine nae ama ari na nda nau fee eni sao nala Sela sa. Boe ma Tamar sangga dala' fo no'e hak na. De ana olu hendi bua ina-falu na, ma nggati bua meulau'. Ana lalaa langgan ma mboti matan nendi' lafe ana'. De neu endo' sia kambo Enaim lelesu ine na, sia dala' nisi' Timna neu. 15 Lele' Yahuda tungga lelesu ine' a, nita ina' esa. Nae ne'o ina dala', huu Tamar koao no bua-ba'u na, ma mboti mata na. 16 Yahuda nda bub'ulu' nae, naa eni ana feto feu na sa. Dad'i ana neu deka-deka ina' naa, de natane nae, “We! Mete ma au o ho naa, mo'e ba'u sa?” Tamar nataa nae, “Neu. Mia' a ama' hihii na.” 17 Yahuda naloe nae, “Ona bee, au fee hiek esa, do?” Tamar naselu nae, “Malole, Ama'. Sad'i fee au to'u saa dad'i neu nemehere' dei. Losa sud'i' a fai hira' ama' haitua hiek a nema.” 18 Boe ma Yahuda natane nae, “Au fee saa dad'i neu nemehere'?” Tamar nataa nae, “Ama' fee hela cap fo mana doko-doko', no tali na sia boto ma. Ma lao hela teteas boe.” Rena ta'o naa, ma Yahuda fee basa saa naa ra neu e. De ru'a se reu sunggu' ra'ab'ue. Basa ma, Tamar bali'. Ana olu hendi bua-ba'u meulau na no lafe ana' naa, de pake bali' bua-ba'u ina falu na. Nda bub'ulu' sa te, Tamar nairu. 20 Nda doo sa fai, Yahuda no'e tulun nonoo na Hira nae, “Mendi hiek ia fee ina dala' sia Enaim dei, fo ha'i mala bali' au sud'i a saa ngga fo ana to'u a.” Hira neu losa naa ma, natane neu nema, te nda nandaa no ina' naa sa. 21 Boe ma natane atahori mana sia naa ra nae, “We! Hei mita ina dala' fo la'efa naa ana endo' sia lelesu ine' ia, do? Ana sia bee?” Te rataa rae, “Ama', ina dala' nese ia.” 22 De Hira bali' nisi' Yahuda neu. Nafad'e nae, “Au nda undaa o ina' naa sa. Au sangga-sangga, te atahori rae, ina dala' nese naa.” 23 Yahuda nataa nae, “Hela sud'i a saa naa ra, fo ana soa se. Sad'i atahori afi' tao ra'amamae' hita. Au ae bae, te nda tandaa to e sa na.” 24 Seli fula telu ma, atahori reu rafad'e Yahuda rae, “Ana feto feu ma Tamar tao ao na dad'i ina dala'. De ia naa ana nairu ena.” Rena ta'o naa, ma Yahuda namanasa seli. De ana parenda atahori nara nae, “Mi lea mo ina' naa nema, fo lalangge e horis!” 25 De reu lea rendi Tamar. Te ana ha'i cap no teteas a. Boe ma ana denu rafad'e ama ari na nae, “Ama', tulun paresa' sud'i a saa ia ra dei. Tenu-ena' cap ma teteas ia, tao au uiru.” 26 Nita sud'i a saa naa ra, ma Yahuda nahine neu' ena, nae eni ena na. De nafad'e nae, “Mema'! Ina' naa nda sala sa. Mana sala' a, au. Matetu na, au musi u'usasao' e no ana ngga Sela. Te huu au nda nau sa. Mbo'i e neu!” Boe ma, Yahuda nda na'ab'ue no Tamar sa ena. 27 Tamar fula-fai bob'onggi na losa ma, ana b'onggi ana d'ua'. 28 Lele' ana b'onggi, ana' esa lima na na'ahulu' dea nema. De mana na'ab'ob'onggi' a pa'a aba mbilas neu lima na. Ana nae, “Ia, kaesa na.” 29 Te ana' naa lea bali' lima na. De nonoo na dea nema na'ahulu'. Mana na'ab'ob'onggi' a nafad'e neu ana' naa nae, “We! Ho mema' ma'adere' o. Naa de, mukuseseti mu'uhulu' dea muu!” Ara bab'ae ana' naa, Peres (sosoa na, ‘naseseti dea nema’). 30 Dei de, od'i na mana pa'a aba mbilas a dea nema. Ara bab'ae e, Sera (sosoa na, ‘mbila raraa’).

Report Issue

Dud'uit Fefeu' a 39

TOC , Chapters

1 Lele' naa, atahori Ismael ra ro Yusuf Masir neu. Sia naa, hambu malangga esa, nara na Potifar. Eni, malangga mia basa sold'ad'u mana manea sia mane Masir ume panggat na. Potifar hasa nala Yusuf mia mana danggan ra, fo dad'i ate sia ume na. Sia naa, LAMATUALAIN tulu-fali Yusuf, de ue-tatao nara basa se dad'i no malole'. 3 Malangga na nita e tao ues malole na seli, ma nahine teb'e nae LAMATUALAIN tulu-fali Yusuf. 4 Naa de malangga na hii ma namahere e. De ana so'u e dad'i mandor sia umen. Ana fee ne tao mata' neu umen ma basa hata-heton. 5 Huu Yusuf leo sia naa, de Lamatualain o fee papala-bab'anggi' neu malangga, atahori Masir naa. Ume isi nara, hata-heto na, osi na, no ue-tatao na o dad'i malole'. 6 Huu Potifar mete Yusuf tao mata' neu basa ue-tataos ra no malole', naa de ana nda afi' du'a saa sa' boe, nahine' a naa' a. Lele' naa, Yusuf ia meulau na seli. 7 Ana nda fe'e leo doo' sia naa sa te, Potifar sao na nau no e. Boe ma ana kokoe Yusuf fo nae sunggu' no e. 8 Te Yusuf nda nau sa. De nataa nae, “Afi' ta'o naa, ina'! Te malangga ngga Potifar fee au koasa fo tao mata' neu basa ue-tataos ra. 9 Sia ume ia, nda hambu atahori sa to'u koasa lena' au sa. Malangga fee au koasa basa ume isi' a, aka' a ina' fo hoko'. Ta'o bee de au tao de'ulaka' ona' naa. Naa o au lab'an Lamatualain hihiin.” 10 Te mae ona' naa o, tungga fai, malangga sao na aka' kokoe nakandoo' a. Te Yusuf nda tao afi' neu e sa. 11 Lao esa ma, Yusuf ume rala neu, de nae mete ues nara. Fai' naa, atahori nese ume. 12 Boe ma malangga sao na nema lea Yusuf bad'u na, de nae, “Uma leo! Ia naa hela' a hita ru'a nggita ena. Uma leo fo teu sunggu'.” Te Yusuf nda nau sa. De ana nalelea, sambe bad'u na lufa hendi' e. Boe ma ana nela dea neu. Te ina' naa fe'e to'u nahere' bad'u a. 13 Ana nita Yusuf nela hela bad'u na ma, 14 ana no'e atahori mana tao ues nara, de nafad'e nae, “We! Ima mita dei. Fa' ra tou Ibrani naa, maso' au kama ngga. Ana nae parkosa au, te au nggasi uhere'. Mete sie, ana hela bad'u na, de nela dea neu. Au sao ngga nendi atahori ia nda malole' sa de tao na'amamae' a hita!” 16 Boe ma ana to'u bad'u naa losa sao na bali'. 17 Sao na bali' ma, ana dui nae, “A'a e! Atahori Ibrani fo a'a no' a, fa' ra ana mia au kama ngga rala, nae parkosa au. 18 Te au randu uhere' o'e atahori ra. De ana nela, lao hela bad'u na.” 19 Rena sao na dui ta'o naa, boe ma Potifar namanasa seli. 20 Ana denu reu to'u Yusuf, de tao e nisi' mane' a bui na rala. 21 Te LAMATUALAIN nda lilii' Yusuf sa. De Ana tulun e, losa malangga bui a o hii Yusuf, 22 ma namahere e boe. De ana fee ne tao mata' neu basa atahori bui ra, ma basa ue-tataos sia naa ra. 23 Huu naa, malangga nda tao mata' neu saa-saa sia bui rala sa ena. LAMATUALAIN tulu-fali Yusuf nakandoo' a, de basa ue-tataos ra dad'i no malole'.

Report Issue

Dud'uit Fefeu' a 40

TOC , Chapters

1 Sia bui naa, hambu atahori rua. Ma'ahulu na, ru'a se malangga tao mata' sia mane Masir ume panggat na. Esa tao mata' neu mane' a nininu na, ma esa tao mata' neu mane' a roti na. Lao esa ara tao rasala' mane' a. Mane' a namanasa, de tao se bui rala reu. De ru'a se leo mamana' sa ro Yusuf. 4 Boe ma, malangga bui a parenda Yusuf tao mata' neu ru'a se. Ara leo sia naa losa too esa do rua. 5 Tetemba' esa, ru'a se ralamein. Esa-esa' no meit na. Meit naa ra esa' no sosoa na. 6 Mbila' neu ma, Yusuf nema, nita ru'a se mata nara susa. 7 Ana natane se nae, “Ta'o bee de mata mara nda matetu' sa?” 8 Ara rataa rae, “Temba' a hai milimein, te hai nda bub'ulu' sosoa na sa.” Boe ma Yusuf ola' nae, “Nda hambu atahori esa nahine meit ra sosoa na sa, aka' a Lamatualain. Hei dui sob'a dei. Dei fo au sangga sosoa na mia Lamatualain.” 9 Basa naa ma, atahori mana tao mata' neu mane' a nininu na, dui nae, “Ta'o ia. Sia meit ngga, au ita hau huu' anggor esa, 10 nasaranggaa telu. Hau huu' naa naroo neu' ena, nabuna, ma naboa latu nggingginu'. 11 Basa ma ita, au to'u mane' a nggala nininu na. Boe ma au ha'i boa anggor de e'ee oe na nisi' mane' a nggala na. Basa de, au loo fee mane' a fo ninu.” 12 Rena ta'o naa, boe ma Yusuf nafad'e nae, “Ama'. Meit naa sosoa na ta'o ia: masaranggaa' telu naa, sosoa na fai telu. 13 Sia' a fai telu rala ia, mane' a fee ama' kalua mia bui ia. Basa naa ana so'u bali' ama', fo tao mata' selu' neu nininu na ona' ma'ahulu na. 14 Mete ma ama' uanale ma ta'o naa, naa, afi' lilii' au o! Mete ma ama' sue au, tulun mufad'e mane' a, fo ana tao au dea' uu mia mamana' ia dei. 15 Te tungga matetu' na, ara ha'i ra'asususa' au mia atahori Ibrani ra kambo na. Sia ia, au nda tao de'ulaka' saa sa' boe. Tao-tao te, ara tao au bui rala uu ena, ona' au, atahori de'ulaka'. 16 Atahori mana tao roti a rena nala meit a sosoa na meulaun ta'o naa ma, ana dui Yusuf nae, “Od'i' e. Au o ulumein ta'o ia: au suu boa telu. 17 Sia boa ata ka, hambu mane' a kokis na mata'-mata'. Te mbui' ra rema de raa hendi basa se, mia langga ngga ata.” 18 Yusuf rena nala ma, nataa nae, “Ama' meit na, sosoa na ta'o ia: boa ka telu' naa ra, sosoa na fai telu. 19 Sia' a fai telu rala ia, mane' a denu atahori rema tati hendi ama' langga na. De ara londa ama' ao na neu rii. Boe ma mbui' ra rema bid'o rabasa ama' ao sisi na.” 20 Seli fai telu ma, nandaa no mane' a fai bob'onggi na, ana tao fefeta monae' fee basa pagau nara. Ana parenda se reu kalua pagau karua' ra dea reu. 21 Basa ma, ana so'u bali' pagau mana tao mata' neu mane' a nininu na, neu bali' panggat fefeu na, fo ana tao mata' bali' neu mane' a nininu na. 22 Te pagau mana tao mata' neu mane' a roti na, ara londa risa e, ona' a Yusuf o'ola na. 23 Te pagau mana tao mata' nininu' a, nda nasaned'a Yusuf sa. Ana lilii' hendi e.

Report Issue

Dud'uit Fefeu' a 41

TOC , Chapters

1 Seli too rua ma, mane Masir a nalamein nae, eni nambari sia loe Nil suu na. 2 Aiboi' ma, nita sapi mbaruna hitu. Rou nara manggadidila'. Ara dea reu mia loe a, de raa uru sia naa. 3 Boe ma, sapi hitu fai, dea reu mia loe a. Ao nara nggoda' ra. Ara rambarii' deka ro sapi maao ka hitu' ra. 4 Basa ma, sapi nggoda ka hitu' ra od'o hendi sapi maao' ra. Boe ma mane' a nggengger de fela. 5 Nda doo' sa ma, ana sunggu' selu' fai, de nalamein. Nita are mbule maisi' hitu dea rema mia are huu meulau' esa. 6 Basa ma, nita selu', are mbule laka' hitu, loe-lesu rae reu, dai ani matob'i'. 7 Boe ma basa are mbule laka' ra od'o hendi are mbule maisi ka hitu' ra. Basa naa ma, mane' a fela. Dei de ana nahine, eni nalamein fai. 8 Fefetu anan ma, mane' a named'a nda malole' sa. De ana parenda atahori ra reu ro'e basa mana tiroura ra ma atahori mahine' sia Masir ra. Basa de ana dui meit na neu se, te nda hambu esa nahine meit na sosoa na sa. 9 Basa ma, pagau mana tao mata' neu mane' a nininu na, nasaned'a Yusuf. De nafad'e mane' a nae, “Ama mane'. Au musi utaa sala. 10 Ma'ahulu naa, ama' namanasa au, o nonoo ngga, de tao hai bui rala mi. 11 Tetemba' esa ma, hai ru'a nggi milimein. Esa-esa' no meit na, ma meit naa ra, esa-esa' no sosoa na. 12 Sia bui rala o hambu atahori Ibrani esa fe'e soru'. Malangga bui a so'u e dad'i malangga mana tao mata' sia bui. Hai dui meit mara neu e. Boe ma ana nafad'e meit naa ra sosoa na. 13 De ama mane' so'u bali' au. Te nonoo ngga naa, nenehukun mate. De basa naa ra, ona' atahori Ibrani naa o'ola na!” 14 Mane' a rena nala ma, ana denu atahori lai-lai reu ha'i Yusuf mia bui a. De Yusuf neu eu timi fulu na, tao ao na meu'-meu', ma nggati bua-ba'u na, fo neu nandaa no mane' a. 15 Ana losa, boe ma mane' a ola' nae, “Ta'o ia. Au ulumein, te nda hambu atahori esa nahine meit naa sosoa na sa. Te atahori rafad'e au rae, ho mala'.” 16 Boe ma Yusuf nataa nae, “Ama mane'. Au o nda ala' saa sa' boe. Aka' a Lamatualain mana nala' teb'e meit ma sosoa na. Ana nau nafad'e dala malole' neu ama mane'.” 17 Boe ma, mane' a dui nae, “Sia meit ngga, au umburi' sia loe Nil suu na. 18 Hambu sapi maao' hitu, rou nara manggadidila'. Ara dea rema mia loe a, de raa uru mia loe suu na. 19 Basa ma sapi fea' hitu rema. Te sapi naa ra nggoda rui'. Sia rae Masir ia, au nda fe'e ita sapi nggoda' ona' naa sa! 20 De au titindindi' a. Huu aiboi' ma, sapi nggoda kahitu' ra, od'o hendi sapi maao kahitu' ra. 21 Ara od'o basa ma, ao nara nggoda' fe'e na ena. Boe ma au fela boe. 22 Basa ma, au sunggu' selu', de ulumein fai. Ita are mbule maisi' hitu, dea rema mia are hau' esa. 23 Boe ma, ita are mbule' laka' hitu, loe-lesu rae reu, dai ani matob'i'. 24 Boe ma are mbule laka' ra, od'o hendi are mbule maisi ka hitu' ra. Ma au fela boe. Au dui meit naa ra reu atahori mahine' ra. Te nda hambu esa nahine sosoa na sa' boe.” 25 Dei de Yusuf nafad'e nae, “Ama mane'. Meit ka rua' naa ra sosoa na aka' esa. Lamatualain nafad'e mema' ama mane', saa fo Eni nae tao. 26 Meit naa ra sosoa na ta'o ia: sapi ka hitu maao' naa ra, ma are mbule maisi ka hitu' naa ra, naeni fula-fai betas too hitu. Sosoa nara aka' esa' a. 27 Boe ma, sapi nggoda kahitu' ra, ma are mbule laka kahitu' naa ra, fula-fai ndoe-la'as too hitu. 28 No ta'o naa, Lamatualain nafad'e mema' saa fo Eni nae tao' a. Naa, ona' au ola' fa' ra. 29 Dei fo hita hambu fula-fai betas too hitu ndule mamana' sia nusa Masir ia. 30 Basa fo hita hambu fula-fai ndoe-la'as too hitu. Fula-fai ndoe-la'as naa manaseli', losa nda hambu nanaat sia nusa' ia sa. Basa atahori ndoe rala seli, de nda afi' rasaned'a fula-fai betas naa sa ena. 32 Dad'i ama mane' nalamein lao rua naa ra, sosoa na nae, Lamatualain nafad'e mema' saa fo Eni nae tao' naa. Nda doo sa te, ara sangga rae dad'i ena. 33 Huu naa, au o'e ta'o ia: malole lena' ama mane' sangga atahori mahine' esa mana tao mata' nala' no malole'. Fo so'u e fo tao malolole nusa' ia. 34 Fula-fai betas too hitu naa, malole lena' ama mane' so'u atahori fea' fai, fo rad'uru nanaat lena', fo banggi neu lima ma mbeda' babanggi' esa. 35 Ara musi tungga ama mane' parenda na, fo reu ha'i are mia basa kambo' sia Masir. Fo ara mbeda' are sia soka-pole' ra fo nenea malolole. 36 Fo too hitu ndoe-la'as losa, te, hita fe'e ta'ena nanaat. Naa fo nda hambu atahori mate ndoes sa.” 37 Mane' no pagau monae' ra rena Yusuf o'ola na ma, ara tungga e. 38 Mane' a ola' nae, “Lamatualain Dula-dalen koasa na, sia Yusuf. Naa de, hita nda bisa hambu atahori fea' lena' e sa.” 39 Mane' a ola' no Yusuf nae, “Lamatualain nafad'e basa ia neu nggo. Ia naa, hai fe'e bub'ulu' ho mahine'. Ma ho dud'u'a ma lena' basa atahori. 40 Naa de, ia naa au so'u nggo dad'i fetor ngga. Dei fo basa rauinggu nggara tungga parenda ma. Te aka' a au fo lena' nggo.” 41 Basa naa ma, mane' a olu hendi ndeli stempel na, de olu neu Yusuf lima u'u na. Boe ma ola' nae, “No ndeli ia, au so'u nggo dad'i fetor ngga sia basa nusa Masir ia.” Boe ma ana olu bad'u naru meulau' esa neu Yusuf, ma bo'oli rante lilo' neu boto na. 43 Ma ana fee kareta ndara karua na neu Yusuf fo sae. Atahori rela ra'ahulu' reu mata' ma nggasi rasafafali rae, “We! Soi dala' o! Fee hadat! Fetor nema tungga ia.” No ta'o naa, mane' a so'u Yusuf dad'i fetor sia nusa Masir. 44 Basa naa ma, mane' a ola' no Yusuf nae, “Ta'o ia. Ho bub'ulu' au ia mane'. Te au ufad'e basa atahori sia Masir ia ae, mete ma ho nda munggolo' sa naa, ara nda bole tao saa sa' boe.” 45 Basa naa ma, mane' a bab'ae Yusuf Safnat Panea, tungga atahori Masir ra naran. Ana na'asasao' Yusuf no ina' esa, naran Asnat. Yusuf ama ari na, naran Potifera. Eni mana tao mata' neu agama sia kambo On. No ta'o naa, Yusuf dad'i atahori monae' sia nusa Masir. 46 Lele' mane' a so'u Yusuf, ana too telu nulu ena. Basa ma, ana neu lao ndule basa mamana' sia nusa Masir. 47 Sia too hitu fula-fai betas naa, osi ra nanaat nara nae na seli. 48 Yusuf denu rad'uru nanaat lena' ra, de mbeda' se. Are mia mamana deka kambo' bee naa, mbeda' se sia soka-pole' sia kambo' naa. 49 Are fo ana nad'uru' naa, nae na seli. Ona' saraae' sia tasi suu na, de nda hambu atahori uku rala sa ena. 50 Fula-fai ndoe-la'as nda fe'e losa sa te, Yusuf sao na Asnat b'onggi ana tou' rua. 51 Yusuf ola' nae, “Lamatualain tao au lilii' doid'oso ngga lele' au lao hela ama ngga ume na.” Naa de ana bab'ae ana ulu na Manase (lii na na'e a ona' ded'ea fea', fo sosoa na ‘lilii'’). 52 Ana hambu ana karua na, boe ma ola' fai nae, “Au hambu doid'oso' nae' sia mamana' ia. Te Lamatualain fee papala-bab'anggi', ma au hambu ana' sia ia.” De ana bab'ae ana' naa Efraim (sosoa na ‘hambu ana'’). 53 Fula-fai betas too hita a basa ma, 54 fula-fai ndoe-la'as too hita losa, nandaa no saa fo Yusuf nafad'e ma'ahulu na. Sia mamana fea', atahori ndoe, te basa mamana' sia Masir, hambu nanaat. 55 D'oo-d'oo ma, atahori Masir ra o ndoe boe. De ara reu ro'e nanaat sia mane' a. Boe ma ana denu se risi' Yusuf, fo tungga' a Yusuf parenda na. 56 Te ndoe-la'as manaseli', de basa atahori sia Masir o ndoe boe. Dei de, Yusuf sefi soka-pole' ra de seo are fee atahori Masir ra. 57 Basa naa ma, atahori ra mia bee-b'ee rema hasa nanaat mia Yusuf sia Masir. Huu ndoe-la'as manaseli'.

Report Issue

Dud'uit Fefeu' a 42

TOC , Chapters

1 Lele' naa, Yusuf ama na Yakob rena atahori rafad'e oi hambu are sia Masir. De ana ola-ola' no ana nara nae, “Ana nggare! Ta'o bee de hei endo' ona' nggoa ra ta'o naa! 2 Au rena oi hambu nanaat sia Masir. Malole lena' mi hasa sia naa dei, fo ata afi' mate ndoes.” 3 De Yusuf a'a ka sanahulu nara, raote rae reu hasa nanaat sia Masir. 4 Te Yakob nda nau mbo'i Yusuf od'i muri na Benyamin fo neu no se sa. Ana du'a, “Afi' losa ana' a hambu sususa' fai!” 5 Dad'i, huu atahori sia bee-b'ee rena oi hambu nanaat sia Masir, naa de ara reu hasa sia naa. Fula-fai ndoes o losa rae Kana'an. De Yakob ana nara o reu hasa sia naa boe. 6 Lele' naa, Yusuf dad'i fetor sia Masir. Mete ma atahori rema mia bee-b'ee hasa are, Yusuf mana seo neu se. Naeni de, lele' a'a nara losa, ara reu sende' lululangga nara fee hadat neu e, losa langga nara dai rae a. 7 Lele' nita se, ana nahine mema'. Te Yusuf tao ao na ona' atahori Masir, de ara nda rahine e sa. Ana natane se no deres nae, “Hei ia, mia bee ima?” Rataa rae, “Hai mia Kana'an. Hai ima mae hasa nanaat sia ama fetor.” 9 Boe ma Yusuf nasaned'a meit na. De ana na'atatau' se nae, “Au nda umuhere sa! Ne'o basa hei ia ra mana maku-ma'u. Hei ima mae mihine nusa Masir rahasia na, fo mitati mo hai.” 10 Te rataa rae, “Hoko', ama'! Hai ama' atahori dedenu na. Teb'e-teb'e' hai ima mae hasa nanaat. 11 Basa hai ama' esa. Hai nda maku-ma'u sa, ama'! Hai atahori malole'.” 12 Te Yusuf ola' nahere' nae, “He! Ombo koson! Afi' peko-lelelo' au. Mema' hei ia ra, mana maku-ma'u'. Hei ima mae mihine nusa' ia rahasia nara!” 13 Ara rahara rae, “Hoko', ama'! Hai ama' dedenu na. Hai ima mia rae Kana'an. Hai od'i-a'a atahori sanahulu rua. Basa hai ama esa. Hai od'i muri ma leo nahani no hai ama ma, ma esa nese ena.” 14 Yusuf nataa se nae, “Hoko'! Saa fo au ola' fa' ra, teb'e! Hei ia ra mema' mana maku-ma'u'. 15 De hei musi fee bukti dei, fo au uhine hei o'ola ma naa, mema' teb'e, do hoko'. Au sumba! Mete ma hei od'i muri ma nda nema sia ia sa, hei nda lao hela nusa' ia sa! 16 Dad'i hei tengga atahori sa fo neu nala hei od'i muri ma ia nema. Ma hela hei ruma. Au ae ita hei o'ola ma naa, teb'e do hoko'. Mete ma hoko', hei mema' mana maku-ma'u.” 17 Boe ma Yusuf denu tao se bui rala reu fai telu. 18 Fai ka telu na boe, Yusuf neu ola' no se sia bui a nae, “Au ia, umutau neu Lamatualain ma tungga hiihii-nanau Na. Au nau mbo'i hei, naa fo misod'a. Te hambu dala' esa. 19 Mete ma hei ola' no matetu' na, hei musi fee bukti neu au dei. Eni dala na ta'o ia: au tao esa sia bui rala. Ruma' bali' fo mendi nanaat fee ume isi mara. Te ara rahani hei ena. 20 Basa naa, mendi od'i ma nema, fo dad'i bukti hei atahori malole'. Fo au afi' hukun isa hei.” Rena ta'o naa, ma ra'ahei'. 21 De ara esa ola' no esa rae, “Ia naa hita hambu bala-b'ae' mia hita tatao na, fo hita tao neu hita od'i na. Hita tita ana doid'oso nala seli. Ana no'e tulun te, hita nda tao-afi' sa. Naa de, ia naa hita doid'oso ona' ia ena.” 22 Boe ma Ruben fee nesenened'a' neu se nae, “We, od'i' re! Ma'ahulu na, au ai hei ena, fo afi' tao saa-saa neu ana' naa boe, to? Te hei nda tao-afi' neu au o'ola ngga sa. Naa de, ia naa hita lemba Yusuf raa na ena.” 23 Ara ola-ola' ta'o naa, te nda rahine rae Yusuf nahine sira ded'ea na sa. Huu, Yusuf ola-ola' no se nendi' ded'ea Masir, dei fo mana ola-ola' na ola' nisi' ded'ea Ibrani. 24 Rena ara ola-ola' ta'o naa, Yusuf fela hela se, de neu nggae mia mamana fea'. Ana nggae basa dei de, bali' nisi' se. De ana denu ara futu Simeon mia od'i-a'a nara mata na. 25 Basa naa ma, Yusuf parenda pagau nara, fo ombo are nisi' a'a nara karon nara. Ma tao bali' doi nara risi' karon nara rala. Ana o denu tao fee se lepa-ngges. De pagau nara tao tungga Yusuf parenda na. 26 Basa de, Yusuf a'a nara rafufua' karon are ra risi' kaledei ata. De ara lao bali'. 27 Mia dala' talad'a na, ara hahae. Boe ma, esa sefi karon tali na, fo nae fee keledei na naa. Te nita doi na sia are ata. 28 Ana nggengger nala seli. Boe ma ana randu a'a nara nae, “Awiii! Mete dei! Hita soe ena. Ara tao bali' au doi ngga sia karon rala.” Ara rita ta'o naa ma, bingun ma ramatau. De ara ola-ola' rae, “Lamatualain tao sa neu hita fai ia?” 29 Basa naa ma, ara lao rakandoo. Losa Kana'an ma, ara dui ama na, basa saa mana dad'i neu se. 30 Rafad'e rae, “Ama' e! Fetor Masir a, manaseli'. O'ola na nda no hadat sa. Ana napepenggo hai oi, hai mana maku-ma'u nusa' naa. 31 Te hai mitaa mae, “Hoko'! Hai ola' no matetu'. Hai ia ra nda mana maku-ma'u sa. 32 Hai atahori malole'. Basa hai, od'i-a'a atahori sanahulu rua mia ama' esa. Te esa mate ena, ma muri' a leo no hai ama ma sia Kana'an.’ 33 Boe ma, fetor a nae, ‘Au ae sob'a, hei ia ra ndos do hoko'! Hei esa musi leo sia ia. Ruma bali' mendi are fee ume isi mara, fo ara afi' mate ndoes. 34 Basa naa, hei musi mendi od'i ma dei. No ta'o naa, dei fo au bub'ulu' hei ia ra nda mana maku-ma'u sa, te mema' hei atahori ndos. Boe ma, au mbo'i hei torono ma mia bui a. Ma mbo'i hei, fo sud'i' a bee mii, sia nusa' ia.’” 35 D'ui basa ma, ara bonggar karon nara isi na. Aiboi' ma rita doi nara, fe'e sia karon rala. De Yakob no ana nara ramatau rae mate. 36 Basa naa ma, Yakob ola' no se nae, “Hei ia ra tao mimopo' ana nggara. Yusuf nese ena. Simeon o nese boe. Ia naa hei mae mendi Benyamin fai, do? Hei ia ra teb'e-teb'e' mae tao doid'oso au, ma!” 37 Boe ma Ruben ola' no ama na nae, “Ama' e! Fee Benyamin neu au. Au unea e. Au helu, dei fo au endi bali' e nisi' ama'. Te mete ma hoko', tao misa ana mone karua nggara.” 38 Te Yakob ola' nae, “Hoko'! Hei nda bole mo Benyamin sa. A'a na Yusuf mate ena. Hela' a mesa' ne. Mete ma ana ta'o esa sia dala', naa, hei tao au susa sambe mate.” < Sheol h7585 >

Report Issue

Dud'uit Fefeu' a 43

TOC , Chapters

1 Lele' naa, ndoes-la'as sia Kana'an boe fua. 2 Yakob no ume isi nara rabasa' hendi nanaat fo ma'ahulu na, ana nara rendi mia Masir. Boe ma ana nafad'e se nae, “Ana nggare. Malole lena' hei bali' Masir mii, fo hasa selu' nanaat fee hita dei.” 3 Te Yahuda nataa nae, “Ama'! Fai' naa, fetor naa fee nesenened'a' neu hai nae, mete ma hai nda mo ama' ana muri ma sa, naa, hai afi' mitud'u mata mara neu e. 4 De ama' musi mbo'i od'i Benyamin, fo tungga hai dei. Naa fo hai fe'e mii hasa nanaat fee ama'. 5 Te mete ma ama' nda fee Benyamin neu sa, naa, hai o nda mi sa' boe. Te atahori Masir naa ola' ta'o naa ena naa.” 6 Boe ma Yakob ai se nae, “Ta'o bee de hei mifad'e atahori naa, mae hei od'i ma fe'e hela esa fai. Hei sangga mi'isususa' a au!” 7 Te ara kokoe rae, “Ama' e! Atahori naa aka' natane nakandoo' a, fo nae bub'ulu' hita bob'onggi' nara. Ana natane nae, ‘Ta'o bee? Hei ama ma fe'e masod'a', do? Hei fe'e ma od'i tou' fai, do?’ De hai fe'e mae saa fai!’ Naa de hai o ola' no matetu' boe. Te se nita' nae ana nae denu hai mendi od'i' neu sia naa?” 8 Boe ma Yahuda ola' selu' nae, “Ama'! Mbo'i ana' naa neu no hai leo. Au helu, mete ma dad'i saa-saa neu e, naa, au nggati ala e. Mete ma au nda o bali' e masod'a' neu ama' sa, naa, ama' fua sala' neu au losa mate. Dad'i ama' mbo'i ana' naa leo, te hai mae lao ia ena. Malole lena' hai mi lai-lai, fo ata afi' mate ndoes. 10 Sob'a hai nda mihani doo na basa ia sa, naa hai bali' lao rua ena.” 11 Boe ma ama na nae, “Mete ma ta'o naa, naa, hei tao ta'o ia. Mendi hita rae na buna-b'oa malole na, ona' a oni oe', bumbu-bumbu, hau ma'ameni' raa na, mod'o salap, kanari no hau deke' lain ra. Mendi basa se fee neu fetor Masir a, fo mae ia hita lepa-ngges na. 12 Hei o mendi doi' dedesi na lao rua, huu hei musi fee bali' doi' fo hei hambu mia karon mara fai' naa. Mbei ma atahori naa ra mbed'a' rasala'. 13 Mo hei od'i ma boe, te bali' lai-lai e. 14 Au hule-hule' fo Lamatualain Koasa mana Seli' na, tao fetor a kasian hei. Naa fo ana nau fee bali' Benyamin no Simeon, fo basa hei bali'. Te, mete ma ana nggara mopo se, naa, au lemba sususa' naa sambe mate.” 15 Basa naa de, ara reu raduru lepa-ngges ma ha'i doi', fo rendi Masir neu. De ara lao ro Benyamin. Ara losa naa de, reu risi' Yusuf. 16 Yusuf nita Benyamin no a'a nara ma, ana denu malangga mana tao ues nae, “We! Mo atahori ia ra risi' ume ngga. Mi tati sapi esa, fo nasu malad'a-malad'a'. Te dei fo, ara raa reorendu' ro au.” 17 Boe ma, malangga mana tao ues tao tungga Yusuf parenda na. De ana no se risi' Yusuf ume na. 18 Ara lao boe ma, a'a nara ramatau rala seli. Sia dala' talad'a na ara ola-ola' rae, “We! Ta'o bee de ana denu ro hita tisi' ia. Se'u-se'u te nae tao na'asususa' hita, huu doi' fo ara tao bali' sia hita karon na ma'ahulu na. Ara ro hita ia tema, fo aiboi' ma, to'u hita, fo tao dad'i ate na. Ma rambas rala hita keledei nara.” 19 Naa de, deka-deka Yusuf ume na ma, ara ola' ro malangga mana tao ues a rae, 20 “Ama! Hai mo'e ma'af, te ma'ahulu na hai ima hasa nanaat sia ia ena boe. 21 Hai bali' kambo' mi, de hai hahae mia dala'. Mae sunggu' ma, hai sefi karon fo mae hani banda ra. Naa te hai hambu bali' esa-esa' doi' are mara, mia karon rala. Hai nda mihine seka mana tao neu naa sa. De ia naa, hai mendi bali' basa doi' naa ra. Dad'i ama' afi' mumunasa o. Hela fo ama' nahine, ia naa hai o mendi doi' lena' fo mae hasa selu' nanaat feu'.” 23 Basa ma, malangga mana tao ues' a nataa nae, “Hei nene' a. Afi' mimitau. Mbei ma hei Lamatualain ma, mana fee nggi papala-bab'anggi' sia karon naa ra. Fai' naa, au simbo ala basa hei doi ma ena. Hei nda mihuta saa sa' boe!” Boe ma ana mbo'i Simeon neu se. 24 De basa se risi' Yusuf ume na rala. Malangga mana tao ues a fee se oe safe ei nara. Ana o hani keledei nara boe. 25 Boe ma, nafad'e nae, “Dei fo hei mia reorendu' mo malangga.” Ara fe'e rahati Yusuf nenema na ma, ara ha'i mema' lepa-ngges nara. 26 Yusuf losa boe, basa se sende' lululangga nara sia mata na. Dei de, ara fee lepa-ngges ra reu e. 27 Yusuf natane se nae, “Ta'o bee? Basa hei malolole, do? Hei ama ma lasi' naa, ona' bee? Ana malole, do?” 28 Rataa rae, “Ama' ate lasi ma, fo hai ama b'onggi ma, malolole.” Basa de, ara be'utee fee hadat neu e. 29 Yusuf mete ndule basa se, de nita od'i na Benyamin. Ana nae, “Ooo! Ia eni, hei od'i muri ma fo hei dui fai' naa, do?” Boe ma ana ola' no Benyamin nae, “Ana ngge! Au hule-hule' fo Lamatualain pala-banggi fee nggo papala-bab'anggi' nae'.” 30 Nita Benyamin ma, Yusuf nae' a natud'u susue na ena. Huu ana sue od'i na nae na seli. Ana nda nae' a na'atataa' nala rala na sa ena. De ana lai-lai lao hela se, nisi' kama na rala. Ana nggae mesu'ud'u-faruka sia naa. 31 Nggae basa, dei de neu narou mata na. Ana na'amamate' rala na, de neu nandaa no se fai. Basa de, ana denu pagau nara reu ralalau mei a. 32 Ara tao fee Yusuf naa mia mei mesa' ne. Odi-a'a nara raa sia mei fea'. Atahori Masir mana tao ues nara raa sia mei fea' boe, huu atahori Masir ra melumud'u raa ra'ab'ue ro atahori Ibrani ra. 33 Malangga mana tao ues a fee Yusuf od'i-a'a nara endo' matambambali' ro e. Ana fee se endo' teri-teri tungga sira too nara, mia a'a' losa od'i muri' a. Rita ta'o naa ma, titindindi. 34 Yusuf denu pagau nara ha'i nanaat fee od'i-a'a nara mia mei na. Basa se simbo ona-ona esa'. Te ara tao fee Benyamin, lena' a'a nara lao lima. De basa se raa-rinu losa ra'abeta.

Report Issue

Dud'uit Fefeu' a 44

TOC , Chapters

1 Ara raa basa ma, Yusuf na'au'utu' malangga mana tao ues na nae, “We! Muu ombo are neu atahori ia ra karon nara losa sofe se. Ma tao bali' doi nara nisi' esa-esa' karon na rala. 2 Boe ma ha'i mala au mok lilo fula ngga, fo tao nisi' ana muri' a karon na.” De ana neu tao tungga Yusuf parenda na. 3 Mbila fefetu ana na, Yusuf mbo'i se lao bali' rendi nanaat no keledei nara. 4 Ara nda fe'e ra'adoo' kambo' sa ma, Yusuf nafad'e malangga mana tao ues na nae, “Muu tungga atahori naa ra lai-lai. Mete ma hambu se, naa, mufad'e ma'o ia: ‘Ta'o bee de rala mara de'ulaka' mbali toulasi' a? Losa hei balas malole na mo de'ulaka' ta'o ia. 5 Ta'o bee de loi mendi malangga mok lilo fula na? Hei nda bub'ulu' sa, do? Naa nda aka' a mok nininu' sa. Ana o sangga atahori uanale nara nendi' mok naa. Naa mok mahine'! Hei tatao mara ia, de'ulaka na seli ma!’” 6 Basa de, malangga mana tao ues neu tungga de hambu se. Ana nafad'e se, tungga Yusuf o'ola na. 7 Ara rataa rae, “Ama' masud na ta'o bee ia? Hai sumba. Hai nda tao de'ulaka' ta'o naa sa. 8 Ama' bub'ulu', to? Doi-doi' mana mia karon rala fai' naa, hai fee bali' neu ama', to? De ta'o bee de hai loi malangga lilo fula na mia umen fai. Hoko' o! 9 Ama' paresa' neu' ena. Hambu sia seka karon na, naa hukun misa e leo. Ma hai ruma dad'i ate ma.” 10 Malangga mana tao ues a nae, “Hoko'! Ta'o ia. Mete ma hambu mok sia seka, naa, ana dad'i au ate ngga. Ruma bali'.” 11 Boe ma ara ra'onda' karon naa ra lai-lai, de sefi se. 12 Malangga mana tao ues a paresa' lutu-lelo' karon naa ra esa-esa', mia a'a ka karon na, losa od'i' a ena na. De ana hambu mok lilo fula' mia Benyamin karon na. 13 Boe ma Benyamin a'a nara rala nara rambalulutu. De ara fua bali' karon naa ra keledei ata reu, ma bali' kambo reu. 14 Losa Yusuf ume na boe, ana fe'e sia naa. De ara sende' lululangga nara neu mata na. 15 Yusuf bua se nae, “He! Ta'o bee de hei tao ona' ia neu au. Hei nda mihine mae atahori monaen ona' au ia, sangga atahori rahasia na endi' mahine' naa sa, do?” 16 Yahuda nataa nae, “Awi! Lamatualain natud'u hai sala mara ena. Hai mae saa fai, ama'? Hai mae misila'e ao ma, ona' bee fai. Mete ma ama' nae hela hai od'i muri ma ia, naa, malole lena' ama' hela basa hai. Ha'i mala basa hai dad'i ate ma.” 17 Yusuf nataa nae, “Hoko'! Hambu mok a sia seka e, na eni mana dad'i au ate ngga. Hei ruma, nenembo'it. Bali' misi' ama ma leo!” 18 Yahuda neu deka-deka no Yusuf, de ola' nae, “Ama fetor! Au bub'ulu' ama' koasa na ona' mane' a boe. Huu naa, de afi' mumunasa au dei. Au o'e ola-ola' mbei o ama'. 19 Ma'ahulu na ama' natane hai mae, ‘Hai ama ma no od'i ma esa fe'e sia, do?’ 20 Hai mitaa mae, ‘Hai ama ma lasi' ena. Boe ma od'i muri ma, esa. Lele' b'onggi e, hai ama ma lasi' ena. A'a b'onggi na esa' a, te ana nese ena. Ru'a se ina na mate ena. De ia naa, hela' a mesa' ne. Naa de, hai ama ma sue nala e seli.’ 21 Basa de, ama' denu hai mo e, fo mita e. 22 Te hai mitaa mae, ana' naa nda lao hela ama na sa. Mete ma ana lao hela e, naa, hai ama ma mate, neu' ena. 23 Boe ma ama' nataa nae, ‘Mete ma hei nda mendi od'i ma sa, naa, hei nda bisa mita mata ngga sa ena.’ 24 Basa de hai bali'. Mifad'e basa ama' o'ola na neu hai ama ma. 25 D'oo-d'oo ma, hai nanaa mara basa boe. De hai ama ma denu ima hasa selu' nanaat fai. 26 Hai mitaa selu' mae, ‘Ama' e! Hai nda mi sia naa sa. Te fetor a, nafad'e ena, mete ma hai nda mo od'i muri' a sa, naa, hai sud'i mindaa mo e. Dad'i hai od'i muri ma musi tungga, dei fo hai fe'e lao naa.’ 27 Hai ama ma ola' fai nae, ‘Hei bub'ulu', to? Au sao ngga Rahel, ana na aka' rua' a. 28 Ana ulu' a nese ena. Banda fui ra raa hendi ena. Naa de, losa fai' ia au nda undaa o e sa. 29 Mete ma hei ha'i mala ana muri' ia mia au fai, boe ma ana ta'o esa naa, hei boe tao mi'isususa' au lasi' ia, de au mate neu' ena.’ < Sheol h7585 > 31 De ona' naa, ama fetor. Mete ma au bali' isi' ama ngga, nda o bali' od'i muri' ia sa, naa, hai ama ma mate neu' ena, huu rala na esa no ana' naa. Ana namalasi seli ena, naa de mete ma hai boe tao mi'isususa' e, naa, ana mate neu' ena. < Sheol h7585 > 32 Boe ma au o helu ama ngga, au mana o bali' ana' naa. Au helu ae, mete ma nda o bali' ana' ia sa, naa au tanggon sala' losa mate. 33 Dad'i au o'e ta'o ia, ama': Au leo uhati' a ia nggati e, fo dad'i ama' ate na. Hela e bali' no a'a nara. 34 Mete ma ana' naa nda tungga sa, naa, au o nda bali' saa boe. Au nda nau ita ama ngga doid'oso losa mate sa.”

Report Issue

Dud'uit Fefeu' a 45

TOC , Chapters

1 Yusuf rena nala Yahuda o'ola na, rala na noe rau-rau nda na'atataa' sia pagau nara mata nara sa. De ana denu se dea reu, fo hela mesa' ne no od'i-a'a nara. Ana nae nafad'e eni ia, seka. 2 Paggau nara basa se dea reu, ma Yusuf nggae nahere', losa atahori Masir mana sia kama a dea', rena. Ma atahori mana sia mane' a ume na, o rena boe. 3 Basa de, Yusuf nafad'e relo-relo od'i-a'a nara nae, “We! Od'i-a'a re. Au ia Yusuf, hei toronoo ma. Ama' fe'e masod'a', to?” Od'i-a'a nara rena ta'o naa ma, ramatau rala seli, losa nda ola-ola' rala saa sa' boe. 4 Boe ma Yusuf no'e se nae, “We! Ima deka-deka ia dei.” Ara reu deka Yusuf. Ma ana ola' selu' nae, “Au ia Yusuf, fo ma'ahulu na hei seo neu atahori Masir ra. 5 Hei mema' seo hendi au ena. Te afi' mimitau, ma afi' mireresi esa fee sala' neu esa fai. Matetu na, Lamatualain mana no au ia uma u'uhulu' mia hei e. Ona' naa, Ana fee masod'a' neu atahori nae' huu au. Fo ara afi' mate ndoes. 6 Ndoe-la'as fe'e lao' too rua ia. Fe'e hela too lima fai. Atahori nda a'ali rae sa, nda sela nggari sa, de nda hambu mbule-b'oa' saa sa' boe. 7 No dala' fo hita nda tahine' sa ia, Lamatualain no au u'uhulu' hei. Naa fo hambu ruma mia hei ma umbu-ana mara, rasod'a. 8 Matetu na, nda hei tatao ma de au sia ia sa, te Lamatualain tatao Na. Naa de au dad'i fetor sia Masir ia. De au dad'i malangga mana tao ues sia mane' a ume panggat na. Nda hambu atahori lena' au sa. 9 De ia naa, hei bali' lai-lai leo, fo mifad'e au o'ola ngga ia neu ama' mae, ‘Ama' ana na Yusuf fe'e masod'a'. Ana dad'i atahori malangga sia Masir. Ana no'e ama' Masir neu lai-lai. 10 Dei fo ama' leo sia Masir sia mamana esa naran Gosen, deka no e. Mamana' naa malole' ma loa'. De ama' bisa na'aboi bib'i lombo mara sia naa, ma basa hiek no sapi ra. Ana o no'e fo ama' muu mo umbu-ana mara, ume isi mara, no basa hata-heto mara fo leo sia' a naa. 11 Mete ma ama' sia Gosen, naa, ana na'aboi ama' sia naa. Ndoe-la'as fe'e too lima fai. Dei fo ana tao fo ama' no bob'onggi' mara, basa banda ra nda kuran saa sa' boe.’” 12 Yusuf nafad'e basa boe, ana ola' fai nae, “Ia naa, hei mita ena, to? Ma ho, Benyamin, mita, to? Au ia, mema' Yusuf. 13 De mifad'e hita ama na mae, au koasa ngga monae' sia Masir. Boe ma dui basa-b'asa saa fo hei mita' ia neu ama'. Basa fo, mo ama' lai-lai ia nema leo!” 14 Basa boe ma, ana holu od'i na Benyamin, de rua se nggae. 15 Ana o holu od'i-a'a nara, de id'u se esa-esa'. Dei de, ara fe'e ola-ola' ro e. 16 Basa naa ma, mane' a no basa pagau nara rena Yusuf od'i-a'a nara rema, de basa se ramaho'o. 17 De mane' a ola' no Yusuf nae, “Yusuf, e! Mufad'e od'i-a'a mara fo ara fua are nara reu keledei leo, fo rendi Kana'an neu. 18 Denu se rema ro ama ma, no basa bob'onggi nara, fo ara lali ia rema leo. Dei fo fee se rae meulau' sia Masir, fo ara rasod'a sia naa, ma raa rae minan. 19 Boe ma nafad'e se, fo rendi mema' kareta hira mia ia, fo fua neu anadiki' ra ro ama ma. 20 Afi' du'a mendi basa hata-heto' ra, te basa malole' mana sia Masir ia, dei fo sira hambu se.” 21 Mane' a ola' basa ma, Yusuf fee se kareta hira ma lepa-ngges, tungga mane' a parenda na. De od'i-a'a nara ra'alilinu' fo bali' tungga mane' a parenda na. 22 Yusuf o fee se, bua-ba'us feu' pasan be'e esa'. Te ana fee Benyamin doi fula' natun telu, ma bua feu' pasan lima. 23 Ana haitua fee ama na sud'i a saa meulau' mia Masir, de fua neu kaledei mone sanahulu. Ana o fee selu', are, roti, ma nanaat mata'-mata', sia keledei ine sanahulu fai, fo dad'i lepa-ngges bali' Masir rema. 24 Basa ma, ana fee se bali', ma nafad'e se nae, “Hei afi' mireresi sia dala' e!” 25 Boe ma ara lao bali' risi' ama na sia Kana'an. 26 Losa naa ma, rafad'e ama na rae, “Ama' e! Ana ma Yusuf fe'e masod'a'. Ana dad'i atahori monae', de parenda sia Masir!” Yakob rena ma, ana titindindi, de nda namahere o'ola nara sa. 27 Te ara rafad'e basa Yusuf o'ola na ma, Yakob nita kareta fo Yusuf haitua nema nae fua no e nisi' Masir, dei de fe'e namahere na. 28 Ana ola' nae, “Awi! Au ana ngga fe'e masod'a' o! Ta'o naa dei de au fe'e umuho'o na. Au musi uu se'u-ita dei, dei fo au fe'e mate no malole'.”

Report Issue

Dud'uit Fefeu' a 46

TOC , Chapters

1 Basa naa ma, Yakob na'alilinu' sud'i' a saa nara, de lao hela Kana'an. Losa kambo Berseba, ana hala banda tao tutunu-hohotu' fee Lamatualain, fo mia dalahulu na aman Isak namahere' a. 2 Tetemba' sa, nalamein. Sia meit naa, ana rena Lamatualain no'e nae, “Wei! Yakob! Yakob! Fela fo rena dei!” Boe ma ana nataa nae, “Ta'o bee?” 3 Lamatualain nae, “Au ia, Lamatualain fo ama ma namahere mia ma'ahulu na. Afi' mumutau Masir muu. Te dei fo Au tao tititi-nonosi mara dad'i leo monae' sia naa. 4 Au o nggo Masir muu boe. Ma dei fo Au o bali' tititi-nonosi mara risi' Kana'an fai. Lele' ho mate, naa, ana ma Yusuf sia bob'oa ma.” 5 De Yakob no ana nara lao hela kambo Berseba. Ara fua e, no sao-ana nara, reu kareta fo mane Masir haitua' ra. 6 Ara rendi hata-heto nara, ma basa banda mana dad'i sira ena na mia Kana'an. No ta'o naa, Yakob no ana mone nara, ana feton, ma basa umbu nara ma sufe nara, lao Masir reu. 8 Yakob no bob'onggi nara mana lao Masir reu, naeni: Ruben, ana ulu' a, 9 no ana nara Henok, Palu, Hesron, ma Karmi. 10 Simeon, no ana nara Yemuel, Yamin, Ohad, Yakin, ma Sohar. No Saul, fo Simeon ana na mia sao ina Kana'an. 11 Lewi, no ana nara Gerson, Kehat, ma Merari. 12 Yahuda, no ana nara Sela, Peres ma Sera. Yahuda ana fea' na, Er ma Onan, mate se mia Kana'an. Ana o no Peres ana nara Hesron ma Hamul. 13 Isaskar, no ana nara Tola, Pua, Ayub, ma Simron. 14 Sebulon, no ana nara Sered, Elon, ma Yahleel. 15 Basa se, Yakob no Lea ana nara. Ara b'onggi se mia Mesopotamia. Ara o ma ana ina' esa, nara na Dina. Dad'i Yakob no Lea tititi-nonosi nara, basa se atahori telu nulu telu. 16 Boe ma, Yakob ana nara mia sao esa fai, naeni: Gad no ana nara Sifion, Hagi, Suni, Esbon, Eri, Arodi, ma Areli. 17 Aser, no ana nara Yimna, Yiswa, Yiswi, Beria, no feto na, naran Sera. Ma Beria ana nara Heber no Malkiel. 18 Basa se, atahori sanahulu nee. Sira, Yakob no sao na Silpa umbu-ana nara. Silpa naa, ate fo Lab'an fee neu anan Lea, Yakob sao ulu na. 19 Boe ma, hambu Yakob sao fea' na fai, naran Rahel. Ana b'onggi ana' rua, nara nara Yusuf no Benyamin. 20 Lele' naa, Yusuf sao nala Asnat mia Masir. Ama ari na, malangga agama sia kambo' On, naran Potifera. Yusuf no Asnat ana nara, Efraim no Manase. 21 Benyamin o tungga Masir neu no ana nara Bela, Beker, Asibel, Gera, Naaman, Ehi, Ros, Mupim, Hupim, ma Ared. 22 De Yakob no sao na Rahel tititi-nonosi na, atahori sanahulu haa. 23 Yakob sao na fe'e esa fai, naran Bilha. Ana nara, Dan no Naftali. Dan o tungga Masir neu no ana na Husim. 24 Ma Naftali no ana nara Yasel, Guni, Yeser ma Silem. 25 Yakob no Bilha tititi-nonosi na, atahori hitu. Bilha naa, Rahel ate na fo ana hambu ma ama na Lab'an. 26 Dad'i Yakob tititi-nonosi nara fo mana risi' Masir reu a, atahori nee nulu nee. Nda fe'e ana mone-ana feto feu nara sa. 27 Tamba Yusuf no ana na rua fo b'onggi se sia Masir, de reken naa Yakob no basa bob'onggi nara mana leo sia Masir, atahori hitu nulu. 28 Ara rae deka Masir ma, Yakob denu ana na Yahuda lao' na'ahulu', neu no'e Yusuf, nema nandaa no e sia Gosen. Ara losa Gosen boe ma, 29 Yusuf sae kareta na, de neu nandaa no aman sia naa. Ara randaa ma, Yusuf holu aman, de nggae doo na seli. 30 Yakob ola' no Yusuf nae, “Ana Yusuf e! Ia naa, au ita nggo ena. Ma bub'ulu' ho fe'e masod'a'. Naa de, mae au mate oras ia o, malole.” 31 Basa de, Yusuf nafad'e basa od'i-a'a nara nae, “Au musi uu ufad'e mane' a, ae bob'onggi nggara rema mia Kana'an. 32 Dei fo au ufad'e ae hei ia, atahori mana ma'aboi bib'i lombo ma sapi. Naa de hei mendi banda ma hata-heto' mara mia Kana'an. 33 Mete ma mane' a no'e hei, ma natane ue-tatao mara saa, 34 na mitaa mae, basa hai mana mi'iboi banda mia anadiki' ima, ona' hei bei-ba'i mara boe. No naa, dei fo ana fee hei leo sia Gosen.” Yusuf nafad'e ta'o naa, huu atahori Masir ra melumud'u, leo ra'ab'ue ro atahori manatad'a ra.

Report Issue

Dud'uit Fefeu' a 47

TOC , Chapters

1 Basa ma, Yusuf no toronoo nara lima reu risi' mane' a. Ana nafad'e nae, “Ama mane'! Au ama ngga no od'i-a'a nggara rema mia Kana'an ena. Ara rema rendi banda hiek-lombo, sapi, ma sud'i' a saa nara. Basa se sia Gosen ena.” 3 Boe ma mane' a natane nae, “Hei ue-tatao ma saa?” Rataa rae, “Hai manatad'a ona' hai bei-ba'i mara. 4 Ale' ia, sia rae Kana'an ndoe-la'as naseli' de nda hambu nanaat ma uru sa ena. Naa de, hai ima sia nusa' ia fo leo mi'itataa'. Hai o mendi banda mara boe. De hai mae mo'e ama mane', fo leo sia Gosen, fo mi'iboi banda ra sia naa.” 5 Boe ma mane' a nafad'e hihii-nanau na neu Yusuf nae, “Ia naa, ama ma no od'i-a'a mara sia ia ena. 6 De ara bole tao nusa' ia ona' sira nusa na. Au uhine ngga, Gosen naa, mamana malole' sia nusa' ia. De malole lena' ara leo sia' a naa leo. Ma mete ma sira rahine tao-mata' neu banda no malole', naa, ona' bee na ara tao-mata' neu banda nggara sia naa boe.” 7 Basa naa ma, Yusuf natud'u ama na neu mane' a. De Yakob hule-o'e neu Lamatualain, no'e papala-bab'anggi' fee mane' a. 8 Basa naa ma, mane' a natane e nae, “Ama' too hira ena?” 9 Yakob nataa nae, “Au usod'a too natun esa telu nulu ena, te au nda leo sia mamana' esa' a sa. Au bei-ba'i nggara o ona' naa boe. Te au too ngga mema' e'eku' lena' se. Ma sofe' no doid'oso'.” 10 Basa de Yakob natea mane' a. Ana nda fe'e lao sa, te ana no'e Lamatualain fee papala-bab'anggi' neu mane' a fai. 11 Yusuf tungga mane' a o'ola na, de natud'u mamana' fee se sia Gosen. Mamana' naa malole'. (Dei de ara bab'ae mamana' naa ‘Rameses’.) Basa de Yusuf ama na no odi-a'a nara leo rakandoo sia naa. 12 Yusuf o banggi-b'ae nanaat fee ama na, odi-a'a nara, ro basa sao-ana nara, tungga sira ume isi nara ded'esi nara. 13 Lele' naa, ndoe-la'as manaseli', de sia bee-b'ee nanaat nese. Mia Masir losa Kana'an atahori ra masaloe ena. Ara nda tao rala saa-saa sa' boe, huu ndoe rita' a mamate nara. 14 Naa de, atahori mia basa mamana' sia Masir no Kana'an, rema hasa nanaat sia Yusuf. Ana naduru doi' ra, de neu mbed'a sia mane' a ume na. 15 D'oo-d'oo ma, atahori Masir ro Kana'an ra doi nara basa se ena. De ara nda hasa rala nanaat sa ena. Ara risi' Yusuf, ma ro'e rae, “Ama fetor e! Fee hai nanaat dei, fo hai afi' mate ndoes. Te basa hai doi mara ena.” 16 Yusuf nataa nae, “Mete ma mema' hei doi' nese ena, naa, ta'o ia: fee banda mara fo nggati no nanaat.” 17 De ara fee banda nara reu Yusuf, fo nggati no nanaat. Ara fee ndara, hiek-lombo, sapi no keledei nara. No ta'o naa, ara rasod'a too' naa, huu Yusuf tao ta'o naa. 18 Manafali ma, ara rema risi' Yusuf rae, “Ama fetor e! Hai ola' no matetu'. Hai doi ma no banda mara, ama' nggati mala basa se ena. Nda afi' hela saa sa' boe. Hela' a hai ao ma no rae ma. 19 Dad'i afi' hela hai mate. Mete ma hai mate, seka mana tao mata' neu rae ra? Malole lena', ama fetor ha'i mala hai dad'i ate. Ha'i mala hai rae ma dad'i ama' ena na boe. Ma fee fini-ngges fo hai sela fee ama'. Hai bebengge ma, no rae a, ama' nggati no nanaat. Sad'i hai afi' mate!” 20 Huu ndoe-la'as boe fua, naa de basa atahori Masir ra seo hendi' rae nara. De Yusuf hasa nala basa rae sia Masir, dad'i mane' a enan. 21 Naa de, basa rauinggu Masir ra dad'i mane' a ate na. 22 Te mia basa e, Yusuf nda hasa malangga agama ra rae na sa, huu mane' a fee se nanaat nakandoo' a. Naa de, ara nda parlu seo rae nara sa. 23 Lele' naa, Yusuf ola' no manggaraun nara nae, “Ia naa hei dad'i mane' a ate na. Basa hei rae ma, au hasa ala fee mane' a ena. De mala fini-ngges ia ra, fo mii sela neu rae ra leo. 24 Dei fo oru naa, banggi neu lima. Babanggi' esa mendi fee neu mane' a. Hela babanggi' haa, hei tao neu fini, ma mo ume isi mara mia.” 25 Ara rataa rae, “Ama' fee masod'a' nema hai. Huu naa, hai mo'e makasi. Hai mae dad'i mane' a ate nara.” 26 Yusuf tao hohoro-lalane' naa dad'i adat sia Masir. Mia basa are fo manggaraun ra oru, ara banggi neu lima. Babanggi' esa fee neu mane' a. Ma babanggi' haa, ara soa. Aka' a malangga agama ra rae nara, mane' a nda hasa sa. Adat naa, fe'e sia losa fai' ia. 27 Eni' a lele' naa, atahori Isra'el ra leo rakandoo sia Masir, sia rae Gosen. Ara ramasu'i, ma tititi-nonosi nara boe ramaheta. 28 Yakob fe'e nasod'a too sanahulu hitu fai sia Masir. De ana too natun esa haa nulu hitu. 29 Fai mamate na deka-deka boe, ana no'e Yusuf de nafad'e nae, “Ana Usu e! Au du'a-du'a na nda doo sa ena, Lamatualain no'e bali' au. Dad'i au o'e, mete ma sue au, naa, te'a fo afi' mu'oi au sia rae Masir ia. 30 Musi mendi bali' au ao sisi ngga, nisi' bei-ba'i tara mamana na. Mu'oi au sia naa, huu naa, au hiihii ngga.” Yusuf nataa nae, “Malole, ama'! Mete ma ama' nau ta'o naa, naa, au tungga' a.” 31 Yakob ola' selu' nae, “Te, mete ma ta'o naa, naa, oras ia ho te'a dei, mae ho tungga ama' hihiin.” De Yusuf te'a tungga Yakob o'ola na. Basa naa ma, Yakob sende' lululangga na neu koi ata de hule-o'e no'e makasi neu Lamatualain.

Report Issue

Dud'uit Fefeu' a 48

TOC , Chapters

1 Nda doo' sa ma, atahori rema rafad'e Yusuf rae ama na namahed'i. De no ana nara ru'a se, Manase ma Efraim, reu se'u ba'i Yakob na. 2 Yakob rena Yusuf se rema ma, ana na'amamate' ao na endo' sia koi. 3 Ana nafad'e Yusuf nae, “Ana Usu e! Lamatualain koasa manaseli na, natud'u Ao na nema au mia kambo Lus sia rae Kana'an. Sia naa, Ana helu au, 4 nae, ‘Dei fo au fee umbu-ana mara ramaheta, fo tititi-nonosi mara dad'i leo monae'. Ma nusa' ia, Au fee neu tititi-nonosi mara, fo dad'i sira hata-heto na losa ndu'u-d'oo na neu.’ 5 De ia naa, ana ma Efraim no Manase, hak nara ta'o ia: au uma sia Masir ia, ru'a se au umbu nggara. Mae ona' naa o, ia naa, au tao se dad'i ana nggara, ona' a Ruben ma Simeon. 6 Te mete ma ho hambu ana' fai, naa ho ana mara. Au nda tao se ona' au ana nggara sa. De ara simbo hata-heto' mia a'a nara Manase no Efraim. 7 Au tao ta'o naa, fo musuned'a ina ma Rahel. Lele' hai bali' mia Mesopotamia misi' Kana'an, ina ma b'onggi de mate mia dala' talad'a na deka kambo Efrata sia rae Kana'an. Lele' naa, au susa ala seli. De au u'oi e sia dala' suu na nae nisi' kambo Efrata.” (Kambo' naa ale' ia, ara bab'ae e, Betlehem.) 8 Yakob ola' basa ma, ana boti' mata na, nita Yusuf ana nara sia naa. Natane Yusuf nae, “We! Seka ana nara ia ra?” 9 Yusuf nataa nae, “Ana' ia ra, Lamatualain fee au sia Masir ia.” Yakob ola' nae, “Mete ma ta'o naa, naa mo se deka ro au, fo au hule-o'e Lamatualain fee papala-bab'anggi' neu se.” 10 Yakob lasi' ena, de mata nara poke ena. Naa de ana nda nita malole sa. Yusuf no ana nara, deka ro Yakob, de ana holu ma idu se. 11 Ana ola' no Yusuf nae, “D'oo basa ia, au du'a na, nda undaa o nggo sa ena. Te ia naa, Lamatualain tao lena' naa fai, sambe au o fe'e ita ana mara.” 12 Basa naa ma, Yusuf na'ad'od'oo' ana nara mia Yakob, de sende' lululangga na ma be'utee losa rae, mia ama na matan. 13 Basa boe ma Yusuf fela. No'e nala ana nara de fee se rambarii' deka ro aman. Ana ulu na, Manase, neu Yakob bob'oa onan, ma ana ka rua na, Efraim, neu Yakob bob'oa diin. 14 Yakob loo lima na fo hule-o'e fee se, te ana lali lima ona na neu Efraim langga na, ma lima dii na neu Manase langga na. 15 Ana hule-o'e no'e Lamatualain pala-banggi fee Yusuf nae, “Ho ba'i Isak ma no ama na Abraham, ru'a se tungga Lamatualain hiihii-nanau na. Lamatualain o na'aboi au mia fe'e soru ngga losa oras ia. 16 Ana mbo'i au mia basa de'ulaka' ra. De au o o'e fo Ana pala banggi fee ana' ia ra ro tititi-nonosi nara. Boe ma, mete ma ara hule-oe neu Lamatualain, ara afi' lilii' ingga ba'i Abraham, ba'i Isak, ma au nara ngga. Fo tititi-nonosi nara boe ramaheta, dad'i leo monae' sia raefafo' ia.” 17 Yusuf nita aman tao lima ona na neu Efraim langga na, de ana to'u aman lima na, ma lali nisi' Manase langga na. 18 Nafad'e ama na nae, “Ama' e! Afi' tao ta'o naa. Te Efraim od'i'. Eni nda ana ulu' sa. Ama' musi tao lima ona ma sia Manase langga na ata. Huu naa, ana ulu' a hak na.” 19 Te ama na Yakob nda nau sa. Ola' nae, “Ana ngge. Au mema' uhine. Te dei fo Manase dad'i manaseli', ma tititi-nonosi nara o ramaheta losa dad'i leo monae'. Te od'i na Efraim, dei fo lena' e fai. Tititi-nonosi nara, nae na seli losa ara dad'i leo hetar manaseli' fai.” 20 De ana nafad'e ana karu'a' ra nae, “Dei fo mete ma atahori Isra'el ro'e Lamatualain pala banggi fee atahori, ara ingga hei ru'a nggi nara mara boe. Ara ro'e rae, ‘Hule-hule' a Lamatualain pala banggi fee nggo, ona' a Ana fee Efraim no Manase.’” No ta'o naa, Yakob ingga Efraim naran na'ahulu' a'an Manase naran. 21 Boe ma Yakob nafad'e Yusuf nae, “Ana ngge! Nda doo' sa, te au mate. Te dei fo Lamatualain tulu-fali hei, ma no bali' hei misi' bei-ba'i' mara nusa na. 22 Te ia naa, au fee nggo lena' od'i-a'a mara. Au fee selu' nggo mbuku' sia rae Kana'an fo dalahulu na au ha'i mia atahori Amori lele' utati o se.”

Report Issue

Dud'uit Fefeu' a 49

TOC , Chapters

1 Basa naa ma, Yakob denu ro'e basa ana nara. Ara rema ma, nafad'e nae, “Ana nggare! Ima mi'ib'ue deka mo au dei. Au ae ufad'e hei esa-esa' dala masod'a na sia fai ma'abui na.” 2 Basa ma Yakob nafad'e mema' ana nara nae, “Ta'o ia! Yakob ana nara! Ima, mimbirii' rereo' au. Rena ama ma Isra'el o'ola' na. 3 Ruben! Ho ia, au ana ulu ngga! Au teteas ngga, ma lima ona ngga. Atahori fee hadat lena' neu nggo. 4 Te rala ma nda matetu' sa, nda mita' mae hihii-nanau ma bee sa boe, ona' tasi' ree na neu-nema. Aiboi' ma, muu sunggu' mo sao ngga Bilha, de munggenggeo ama ma koi na. Naa de, ho panggat a'a ma mopo e. 5 Simeon ma Lewi! Hei ru'a nggi ona esa', huu ama aka' mae mitati, tao mi'isususa' atahori. 6 Hei ma'ahe tati mi'etu' sapi ra ei ua nara, fo ara sorereo reu' a mamana nara. Hei de'ulaka mara fai, hei miminasa seli ma henggu nisi mara, losa misa atahori ra. Naa de, au nda nau rena hei o'ola mara sa. Au o nda nau sambor o hei ded'ea ma sa. 7 De ia naa, au sumba-ndoo nasaborii mara, huu naseli' ena. Ma nasa mara nda mi'ena sue-lai' mbei sa boe. Dei fo mesa' nggi lemba-d'oi de'ulaka mara naa. Lamatualain mbia-nggari tititi-nonosi mara, fo ara leo nggari-nggari sud'i' a bee reu sia rae Isra'el. 8 Yahuda! Nara ma sosoa na nae ‘koa-kio’. Dei fo od'i-a'a mara koa ma fee hadat neu nggo. Boe ma ho tuni-ndeni musu mara, losa ara nda boti' rala langga nara sa. 9 Ho ona' a meoaku manaseli', sangga nanaat ao ma. Meoaku mone lea ao na fo nae sunggu', ma nda hambu atahori rambarani reti ngganggu sa. Meoaku ine nanea ana na, ma nda hambu atahori rambarani reti ngganggu sa. Atahori o ramatau nggo, de nda rambarani tao mata'-mata' neu nggo sa. 10 Dei fo ho ia, to'u parenda'. Tititi-nonosi mara boe o to'u parenda' tungga-tungga, losa esa mana naena hak manaseli' endo' to'u parenda' naa. Basa leo ra ramahere ma rena e. 11 Dei fo musod'a no nemeho'ot. Hii saa, naa, aka' a sia. Mae tao saa o, dad'i' a. Banda mara, no osi ra mbule-b'oa nara o nae na seli, losa le'a-nggari. 12 Ho nana-nininu mara, malad'a-malad'a', nda basa-b'asa sa. 13 Sebulon! Ho rae-oe mara loa na seli, deka no' a tasi', natoo' no kota Sid'on. Ofai mia bee-b'ee rema nggari nafu' no leo nenee sia namo ma. 14 Isaskar! Ho ia, ona' banda keledei ma'adere', huu langga fatu ma nda nenelab'an sa. Mete ma keledei lu'u sia dala' talad'a na, esa o nda bisa nafefela' e sa, fo lao' nakandoo fai. Mete ma keledei nita kambo malole' sia seri' na, naa, nda denu sa o, lemba nala ne'efufuan fo lao neu' ena. Ho, ona' naa boe. 16 Dan! Nara ma sosoa na ‘mana nggero’. Ho ia, mo tititi-nonosi mara, dei fo mi'etu' Isra'el ra ded'ea nda misila'e esa sa' boe. 17 Ho ia ona' mengge mana sunggu' sia dala' suu na. Mete ma atahori sae ndara tungga naa, aiboi' na, mengge a ero ndara ei na, de atahori naa tud'a. Ho o mu'utetee hahambu', naa mata muu. 18 LAMATUALAIN! Au hule-hule' fo fee masod'a' neu basa hai. 19 Gad! Nara ma lii na nae' a ona' a ‘netati’. Dei fo mana rambok ra ratati ro nggo, te mutati musenggi' se. 20 Aser! Dei fo osi mara mbule-b'oa nara malole na seli. Losa ho bisa tao kokis mata'-mata', fo mane' ra rema hasa sia nggo. 21 Naftali! Ho ia, ona' banda rusa ine mana nela fui', huu nda hambu atahori ralalao nggo sa. Ho o b'onggi mala ana mara aka' a meulau' ra. 22 Yusuf! Ho ona' hau huu mana malongge' nasod'a deka no oe mata'. Ho d'ana mara nama risi' lutu naru'. 23 Hambu atahori fua rala mera nara neu nggo, ona' musu a busu nggo. 24 Te Lamatualain fo au umuhere' a, tulu-fali nggo. Ana tao lima ma ma'adere', fo busu lab'an bali' se. Mae mia d'oo-d'oo' o, ho musenggi' se, huu Lamatualain tulun nggo. Koasa Na mema' manaseli' teb'e. De au umuhena E, huu Ana mana nanea au. 25 Dei fo Ana nanea nggo. Ana fee nggo papala-bab'anggi' mia lalai ma raefafo'. Ana o fee papala-bab'anggi' fo b'onggi ana' ao meulau' hetar. 26 Mbuku-lete' ra nda mopo sa. Ma au papala-bab'anggi ngga ia, nae' lena' basa papala-bab'anggi mia mbuku-lete' ra! Basa papala-bab'anggi' ia ra, mbori-mbo'a neu nggo, huu ho manaseli' lena' od'i-a'a mara. 27 Benyamin! Mbarani ma ona' busa fui mana ndoe'. Fe'e fefetu', ana neu sombu nala nanaat na ena. Te mete ma tetemba', ana neu babanggi sisa-sisa nara, fee ana nara. Tititi-nonosi mara o manaseli' ona' naa boe!” 28 No ta'o naa, Yakob nafad'e mema' ana nara dala masod'a nara sia fai ma'abui na, esa-esa' no tititi-nonosi na. Basa se mana ra'onda' leo Isra'el kasanahulu rua' ra. 29 Basa boe ma, Yakob no'e ana nara fo helu nae, “Nda doo' sa te, au mate. Mete ma au mate, naa hei musi mi'oi au sia Ba'i Abraham rates na. Rates naa sia luat, deka no kambo Makpela no Mamre sia rae Kana'an. Ma'ahulu na, Ba'i Abraham hasa luat naa no osi fo tao neu mamana rates. Ana hasa etu mia atahori Het, naran Efron. 31 Sia naa ra'oi hita ba'i Abraham no bei Sara, ma ama ngga Isak no ina ngga Ribka. Dad'i hei musi mi'oi au sia naa, sia sao ngga Lea bob'oa na. 32 De hei afi' lilii' mi'oi au sia luat fo ba'i Abraham hasa nala' naa.” 33 Yakob ola' basa ma, ana sunggu' bali neu koi, ma mate e boe.

Report Issue

Dud'uit Fefeu' a 50

TOC , Chapters

1 Ama na mate ma, Yusuf holu nala e, de nggae ei-ei. Ana id'u ama na nasafafali. 2 Basa naa ma, Yusuf parenda mana tao mata' mamates ra tao mod'o neu e, fo ao sisi na afi' ma'afoo. 3 Basa boe ma, ara linuafi mamates a losa fai haa nulu, tungga sira hadat na. Basa atahori Masir ra o nggae Yakob mamate na losa fai hitu nulu. Ona' sira atahori monaen na mate. 4 Basa fai kahitu nulu na boe, Yusuf nafad'e pagau nara nae, “Rena! Mendi hara' ia, mi mifad'e mane' a ma'o ia: 5 ‘Ama ngga nae mate ma, ana no'e au u'oi e sia rae Kana'an. Dad'i au o'e mane' fee au uu u'oi ama ngga dei. Basa' fo au bali' ia uma.’” 6 Mane' a nataa nae, “Mete ma ho helu ama ma ta'o naa ena, muu mu'oi e sia naa leo.” 7 Boe ma Yusuf neu na'oi ama na. Atahori nae' o tungga e boe. Mane' a pagau nara, ma basa atahori monae' Masir ra. 8 Yusuf od'i-a'a nara, ro basa atahori mana tao ues nara o reu ra'oi Yakob boe. Mana mahani sia Gosen, aka' a sao nara ro anadiki' ra ma banda nara. 9 Sold'ad'u nae' o tungga boe. Ruma ro kareta, ma ruma sae ndara. Huu mana tungga ra, nae na seli, naa de nononggo mana tungga' lao' ro mamates a narun seli. 10 Basa se lao losa loe Yordan seri' sia mamana' esa naran Atad. Atahori biasa poko are sia naa. Yusuf se nggae ei-ei ama na mamate na ma bebe'ek tetemba' hitu fai sia naa. 11 Atahori Kana'an sia naa rita se susa ona' naa ma, ara ola' rae, “Wei! Mita dei. Atahori Masir ra be'e mamates nara no sususa' seli o. Ara nggae mata' naa.” Naa de ara bab'ae mamana' naa, Abel-Misraim. Sosoa na ‘atahori Masir sususa na’. 12 Basa ma, Yakob ana nara tao tungga sira helu-fuli na. 13 Ara rendi Yakob ao sisi na, de ra'oi sia luat deka kambo Makpela no Mamre. Ma'ahulu na, Abraham hasa mamana' naa mia atahori Het, naran Efron, de tao dad'i mamana rates. 14 Yusuf na'oi basa ama na ma, no od'i-a'a nara bali' Masir reu. Basa atahori mana tungga reu ra'oi' ra o bali' boe. 15 Ara losa Masir boe ma, Yusuf a'a nara ramatau. Huu ama na nese ena, de ara ola-ola' rae, “Wei! Hei du'a dei! Mete ma Yusuf fe'e mbed'a' nasat no nggita, fo nae balas hita de'ulaka' na neu e, naa ta'o bee? 16 Ara rala hara' sa fo fee hara' neu Yusuf rae: “Ama fetor. Hai fe'e misined'a lele' hita ama na fe'e masod'a na, ana denu hai 17 mifad'e ama' mae, ‘Usu musi fee ambon neu a'a nara salan. Huu ma'ahulu na ara tao de'ulaka' neu e.’ Hai o misined'a hita ama na namahere neu Lamatualain mia ma'ahulu na. Naa de, hai, fo Lamatualain ate nara, ima mo'e ambon, huu basa hai tao sala' neu ama' ena.” Yusuf rena ta'o naa ma, ana nggae. 18 Boe ma a'a nara rema mata nara ma sende' lululangga nara, de ola' rae, “Ama', tao hai dad'i ate ma.” 19 Yusuf nafad'e se nae, “A'a nggare! Sud'i mimitau fai! Aka' a Lamatualain ma hak fo huku-doki atahori. Te au ia, hoko'. 20 Ma'ahulu na, mema' hei mala hara' fo tao de'ulaka' neu au. Te Lamatualain nggati hei dud'u'a de'ulaka ma, dad'i malole'. Naa de, Ana so'u au dad'i atahori monae', fo atahori nae' hambu masod'a'. 21 Dad'i ia naa, au ufad'e nggi fo sud'i mimitau fai. Au helu dei fo au mete-se'u nggi, mo basa ana mara.” Yusuf o'ola na naa, tao mangatetee a'a nara ralan. 22 Basa naa ma, Yusuf leo nakandoo sia Masir no od'i-a'a nara. Ana nasod'a losa too natun esa sanahulu. 23 Ana fe'e nita Efraim sufe nara. Ma ana o na'aboi Manase umbu nara, naeni Makir ana nara. 24 Yusuf nafad'e a'a nara nae, “A'a nggare! Au du'a-du'a na, fai mamate ngga deka ena. Te au umuhere, Lamatualain na'aboi hei. Dei fo, Ana no nggi lao hela nusa' ia, ma nalalao nggi bali' misi' nusa' fo Ana helu-fuli fee ba'i Abraham, ba'i Isak no ama Yakob.” 25 Boe ma Yusuf no'e od'i-a'a nara te'a nae, “Hei musi te'a neu au. Mete ma losa fai na Lamatualain no bali' nggi misi' nusa' naa, naa hei o mo bali' ao sisi ngga.” 26 Yusuf too natun esa sanahulu ma, ana mate sia Masir. Boe ma ara tao mod'o neu ao sisi na, de tao e kopa na rala neu.

Report Issue

New Testament

[Lele' naa, Yesus hule-o'e nae, “Ama'! Fe ambon neu atahori ia ra sala nara, te ara nda rahine saa fo ara tao' ia sa.”] Basa ma, sold'ad'u ra lea lot fo rae rahine seka mana hambu Yesus b'adu narun.
Lukas 23:34

TOC

Mateos 1

TOC , Chapter 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28

1 Susura ia dui soal Yesus Kristus, Atahori fo Lamatualain helu-fuli mema' eni' a ma'ahulun fo nae haitua nema' a. Eni, mane Daud no ba'i Abraham tititi-nonosin. Reken mia ba'i Abraham losa mane Daud, hambu bei-ba'i' sanahulu haa. Bei-ba'i' naa ra tutungga nara, ta'o ia: Abraham anan Isak, Isak anan Yakob Yakob anan Yahuda no od'i-a'a nara, 3 Yahuda anan Peres no Sera (sira inan, naran Tamar), Peres anan Hesron, Hesron anan Ram, 4 Ram anan Aminadab, Aminadab anan Nahason, Nahason anan Salmon, 5 Salmon anan Boas (Eni inan naran Rahab), Boas anan Obet (eni inan, naran Rut), Obet anan Isai, 6 Isai anan Daud. Mia Daud losa lele' atahori Isra'el ra nenenggari' risi' Babel, hambu bei-ba'i' sanahulu haa fai, naeni: Daud anan Soleman (eni inan naa, fe'esa'an Uria saon). Soleman anan Rehabeam, Rehabeam anan Abia, Abia anan Asaf, Asaf anan Yosafat, Yosafat anan Yoram, Yoram anan Usia, Usia anan Yotam, Yotam anan Ahas, Ahas anan Heskia, Heskia anan Manase Manase anan Amos, Amos anan Yosias, Yosias anan Yekonya no od'i nara lele' ara nenenggari' mia Babel. 12 Lele' ara nenenggari' mia Babel losa Yesus, hambu bei-ba'i' sanahulu haa fai, naeni: Yekonya anan Sealtiel, Sealtiel anan Serubabel, Serubabel anan Abihut, Abihut anan Elyakim, Elyakim anan Asor, Asor anan Sadok, Sadok anan Akim, Akim anan Eliut, Eliut anan Eliasar, Eliasar anan Matan, Matan anan Yakob, ma Yakob anan Yusuf. Yusuf ia, sao Maria. Maria mana bonggi Yesus Kristus. 17 Dad'i eni' a mia Abraham losa Daud, hambu bei-ba'i' sanahulu haa; mia Daud losa ara nenenggari' risi' Babel hambu bei-ba'i' sanahulu haa; boe ma mia Babel losa bonggi Kristus, hambu bei-ba'i' sanahulu haa boe. 18 Maria bonggi Yesus naa, dud'uin ta'o ia: Maria no Yusuf nenehengge-nee basa' ena. Ru'a se nda fe'e sunggu' ra'ab'ue ona' masao' ra sa, te tao-tao te Maria nairu mia Lamatualain Dula-d'ale Meumaren ena. 19 Lele' Yusuf nahine, boe ma ana nae no'e na'etu' sira ru'a se ne'eb'ue nara. Te ana nda nau tao na'amamae' Maria sia atahori hetar matan sa, huu ralan meumare'. De ana nae na'etu' no neenee' a. 20 Boe ma tetemba' sa, lele' ana fe'e du'a neu-nema, ma nalamein. Sia meit naa, nita Lamatualain aten mia sorga nema nafad'e nae, “Wee, Yusuf! Ho ia, mane Daud tititi-nonosin. Afi' mumutau sao mala Maria. Te ana' mana sia tein rala naa, mia Lamatualain Dula-dalen. 21 Dei fo, Maria bonggi ana tou' esa. Ho musi bab'ae naran, Yesus, te dei fo Eni mana fee masoi-masod'a' neu Lamatualain atahori nara mia sala-kilu nara.” 22 Dei fo dala' ia dad'i ta'o naa, huu Lamatualain nafad'e basa eni' a lele ulu' a. Ana pake mana ola-olan Yesaya de sura' nae, 23 “Hei rena, o! Hambu ana feto' sa fe'e nda sao sa, te tao-tao te mairu' ena. De ana bonggi Ana tou' sa. Ara bab'ae naran, Imanuel.” (Sia ded'ea Ibrani, ‘Imanuel’ sosoan: Lamatualain na'ab'ue no nggita.) 24 Yusuf nalamein basa, boe ma ana fela. Ma ana tungga Lamatualain hehelu-fufulin neu' ena. Ana ha'i nala Maria dad'i saon, 25 te ana nda sunggu' no Maria sa losa ana bonggi. Ana bonggi basa ma, Yusuf bab'ae ana' naa naran, Yesus.

Report Issue

Mateos 2

TOC , Chapters

1 Lele' bonggi Yesus mia kambo Betlehem sia profinsi Yudea, mane Herodes to'u parenda'. Lele' naa, hambu atahori hira mia mamana dod'oo' sia langgan rulu rema risi' kota Yerusalem. Sira, atahori mana rahine mete nduu'. 2 Lele' ara losa Yerusalem, ara ratatane reu-rema rae, “Atahori Yahudi ra manen fo fe'e neneb'onggi' a, sia bee, e? Hai mita nduu' sa sia langgan rulu, mana fee tatanda' nae, bonggi E ena. Naeni de hai ima mae be'utee neu E.” 3 Lele' mane Herodes rena o'ola nara, ma ralan liuali. Naa de basa atahori sia Yerusalem ra o ramed'a ta'o naa boe. 4 Basa ma, mane Herodes na'ab'ue nala basa malangga agama Yahudi ra ro meser agama ra, de natane se nae, “Hei mifad'e sob'a au dei! Kristus fo, Lamatualain helu-fuli mema' a, neneb'onggi' sia bee, e?” 5 Ma rataa rae, “Sia kambo Betlehem, sia profinsi Yudea, ama mane'. Huu Lamatua' mana ola-olan Mika sura' mema' mia dalahulun ta'o ia: 6 ‘We, hei atahori Betlehem, mana sia profinsi Yudea re. Afi' du'a mae, hei kambom naa, kambo ana' nda na'ena sosoa-ndandaa' sa. Huu dei fo hambu atahori moko-monaen sa mia naa nema. Dei fo Ana dad'i manatad'a soa' neu Au atahori Isra'el ngga ra.’” 7 Rena basa ta'o naa ma, mane Herodes no'e nee-nee nala atahori mana mete rahine nduu' ra. De natane se, sira rita nduu' naa sou sia lalai a eni bees. Ma ara rafad'e e. 8 Boe ma ana denu se Betlehem reu. Nafad'e se nae, “Mii sangga rereo' Ana' naa sia naa. Mete ma hei mindaa mo E, na, bali' ima mifad'e au. Huu au ae uu be'utee neu E boe. 9 Ara rena basa mane' a o'olan, ma ara reu boe. Tao-tao te, ara rita nduu' fo dalahulun rita mia seri' rulu a. Nduu' a sou mia mata nara, ma ana lao' de losa Ana' a mamana leleon, ma naloe'. 10 Rita ta'o naa, ma ramaho'o rala seli. 11 Basa de ara ume rala reu, ma rita Ana' a no maman Maria. De sende' lululangga nara be'utee neu E. Boe ma ara buka mbomboti sud'i' a saa mafelit nara, fo fee neu Ana' a. Ara fee lilo, kemenyan, no hau raa ma'ameni'. 12 Nda doo' sa ma, ara hambu meit mia Lamatualain oi, “Ama afi' bali' misi' mane Herodes fai.” Naa de ara bali risi' kambo nara tungga dala' laen. 13 Lele' atahori mana mete rahine nduu' ra lao bali', boe ma Lamatualain aten esa mia sorga nema nafad'e neu Yusuf sia meit na, nae “Wae, Yusuf! Fela lailai! Ha'i mala Ana' naa no maman fo mela nusa Masir mi. Leo mihati naa losa fai' bee fo Au ufad'e nggi fo ama bali' na dei fo ama bali', te mane Herodes sangga nae nisa Ana' naa!” 14 Basa ma Yusuf fela. Boe ma ana nendi saon no Ana' naa tetemba', de rela nusa Masir reu. 15 Ara leo mia naa losa Herodes mate. No ta'o naa Lamatualain o'olan dad'i, ona' mana ola-olan Hosea nafad'e mema' eni' a mia lele ulu' a nae, “Au o'e bali' Ana Ngga, fo lao hela Masir.” 16 Lele' mane Herodes nahine nae, atahori mana mete rahine nduu' ra leleko' e, ma ana namanasa seli. De ana parenda sold'ad'u nara nae, “Mii sia kambo Betlehem ma kambo-kambo mana deka naa ra. Tao misa basa ana diki tou ana', mana to be'e rua' fo rae neu.” Herodes parenda ta'o naa, huu ana nasaned'a atahori mahine' ra dud'uin. Ana reken eni' a ara rita nduu' a sou fefeun mia lalai a. 17 Basa dala' ia ra dad'i, tungga saa fo Lamatualain mana ola-olan Yeremia sura mema' mia lele ulu' a nae, 18 “Rena atahori nggae ei-ei sia kota Rama. Rahel nggae ei-ei, huu basa ana nara mate ena. Ana nda nau atahori reu kokoe e sa. huu basa ana nara nese ena.” 19 Dod'oo ma mane Herodes mate. Lele' naa Yusuf se fe'e sia Masir. Boe ma Lamatualain aten esa mia sorga, nema natud'u matan neu e mia meit. 20 Ate a nafad'e nae, “Wae, Yusuf! Fela leo! Mo bali' Ana' naa no maman, Isra'el reu. Te atahori fo mana nae tao nisa Ana' naa mate ena.” 21 Rena ta'o naa ma Yusuf fela. De ana no bali' se nusa Isra'el reu. 22 Te lele' ana rena nae, mane Herodes anan Arkalaus to'u parenda' sia profinsi Yudea, boe ma namatau bali' naa neu. Basa ma Lamatualain parenda e sia meit sa fai nae, “Yusuf, afi' leo sia Yudea.” Naeni de ana neu leo sia profinsi Galilea, 23 sia kambo' sa naran Nasaret. No ta'o naa, Lamatualain o'olan, dad'i teb'e-teb'e' ena, tungga saa fo mana ola-ola nara sura' mema' rae, “Dei fo ara ro'e E rae, Atahori Nasaret.”

Report Issue

Mateos 3

TOC , Chapters

1 Lele' Yesus na'amoko boe ma, Yohanis Mana Sarani' a mulai nanori atahori ra sia mamana' na'adoo' no kambo', sia profinsi Yudea. 2 Ana nafad'e nae, “Toronoo susue ngga ra e! Ama musi mitaa ma lao hela basa sala-kilu mara, fo bali' misi' Lamatualain leo. Te ale' ia basa atahori bisa maso' dad'i Lamatualain atahorin.” 3 Dalahulun Lamatualain mana ola-olan esa, naran Yesaya sura so'al Yohanis ena nae, “Dei fo hambu atahori nameli sia mamana mana na'adoo no kambo' nae, ‘Basa atahori rahehere tao ralole dala', fo soru Lamatualain neneman! Tao mitetu dala' fee neu E!” 4 Yohanis ia dala masod'an ona' Lamatua' mana ola-ola dalahulu nara. Eni bua-baun, tao mia banda onta fulun. Bob'orin, tao mia banda rou' a. Ma nanaa-nininun, lamat no oni lasi oe'. 5 Lele' naa atahori hetar rema rae randaa ro Yohanis. Ara rema mia Yerusalem, ma mia basa profinsi Yudea isin. Ara o rema mia kambo-kambo' fo badeka ro loe Yarden. 6 Ara buka rala nara ma rataa basa sala-kilu nara, basa ma Yohanis sarani se mia loe Yarden. 7 Lele' naa, atahori mia partei Farisi ma partei agama Saduki ra o rema risi' mamana' fo Yohanis sarani' a. Te lele' ana nita se ma, ana bua se nae, “heh! Ama ona' mengge mana peko-leleko'! Dei fo Lamatualain huku-d'oki nggi huu tatao-nono'i de'ulaka mara. Wae! Afi' du'a mae hei bisa mela mia Lamatua' huku-d'okin 8 De malole lena' bali' misi' Lamatualain, ma lao hela basa sala-kilu mara. Basa na, tao dala-dala malole' ra, ona' hau huu' mana nab'oa boa malole'. 9 Afi' du'a mae hei hambu masod'a' ena huu hei, ba'i Abraham tititi-nonosin. Mimihere au! Huu Lamatualain bisa tao fatu ra dad'i ba'i Abraham tititi-nonosin. 10 Besa-b'esa e! Te hambu atahori to'u ta'a fo rahehere rae ungga hendi basa hau huu' nda mana rab'oa malole' ra sa. Ungga basa na, Ana nggari hendi se ai rala reu. 11 Ale' ia au sarani nggi endi' oe, fo dad'i tatanda' oi, hei hiru' misid'ea hela sala-kilu mara ena. Te dei fo Atahori sa manaseli' lena' au nae nema. Dad'i aka' ded'enun o au nda undandaa sa. Dei fo Ana tao nasofe rala mara nendi' Lamatua' Dula-dale Meumaren. Ana o tao nggi dad'i meumare' boe, ona' atahori hotu manggarau' rendi' ai. 12 Huu Ana to'u nala lala'o esa isi' sia rala, fo nae tai hendi eto' mia isi' ra. Basa fo Ana oni isi' ra risi' soka' rala reu, ma Ana nggari hendi eto' ra risi' ai mana mbila' nda mana basa' sa. 13 Lele' naa, Yesus onda nema mia Galilea nisi' loe Yarden. Ana nema no'e Yohanis Sarani Eni, 14 te Yohanis nda nau sa. Ana nareresi nae, “Ta'o bee fo au musi sarani Lamatua'? Nda tabalek sa, do? Lamatua' mana musi sarani au dei. Te au parlu naa!” 15 Te Yesus nataa nae, “Nda saa sa boe. Hela fo oras ia, a'a sarani Au. No ta'o naa hita tungga Lamatualain hihii-nanaun.” Rena na'o naa ma Yohanis nataa nae, “Sia' a Lamatua'.” Boe ma ana sarani Yesus. 16 Sarani basa ma, Yesus dea nema mia loe a. Aiboi' ma, lalai a sii. Ma Ana nita Lamatualain Dula-dalen onda nema neu E, ona' mbui lunda tee neu E. 17 Boe ma ara rena Lamatualain haran mia lalai a nae, “Eni ia, Au Ana susue ngga. Ana tao namaho'o Rala ngga nakandoo' a.”

Report Issue

Mateos 4

TOC , Chapters

1 Basa ma, Lamatualain Dula-dalen no Yesus nisi' mamana rou', fo nitu ra malangga monae' na sob'a-d'ou E. 2 Boe ma Ana puasa sia naa rerelo' fai 40 ma tetemba' fai 40. Basa boe ma, Ana ndoe nala seli. 3 Lele' Ana ndoe nala seli ma, nitu ra malangga monae na neu sob'a-d'ou E nae, “Ho ia, teb'e-teb'e' Lamatualain Anan, to? Mete ma teb'e, na, parenda fatu ia ra dad'i nanaat leo.” 4 Te Yesus nataa nae, “Nenesura' sia Lamatualain Susura Meumaren nae: ‘Atahori nda rasod'a mia' a nanaat sa. Te ara o musi rena Lamatualain Ded'ea-o'olan, ma tao tungga Hihii-nanaun.’” 5 Boe ma, nitu a nendi Yesus nisi' kota Yerusalem, Lamatua' kota meumaren a. Ma no Yesus hene risi' Ume Hule-o'e Huu' mamana narun. 6 Boe ma nitu a nae, “Mete ma mema' teb'e-teb'e' Lamatualain Anan, na, sob'a boke rae muu leo. Huu nenesura' sia Lamatualain Susura Meumaren oi, ‘Dei fo Lamatualain parenda aten mia sorga ra, fo ranea nggo.’ Sia Lamatualain Susura Meumaren nenesura' oi, ‘Dei fo ara ratanee nggo rendi' lima nara, naa fo eim nda na'atunu dai fatu sa boe.’” 7 Te Yesus nataa nae, “Nenesura' sia Lamatualain Susura Meumaren boe oi, ‘Lamatualain naa, Lamatuam. Naeni de afi' sob'a-dou E.’” 8 Boe ma nitu a no Yesus nisi' lete naru' sa ata. De natud'u basa nusa' ra sia raefafo' ia, ro basa manaseli nara. 9 Natud'u basa naa ra ma, nitu a nafad'e nae, “Sad'i sende' lululangga ma neu au, dei fo au fee basa-b'asa ia ra reu Nggo.” 10 Te Yesus ola' mbali e nae, “Hee, nitu! Dinggo' hela mamana' ia! Te Lamatualain Susura Meumaren nae, ‘Ho musi be'utee neu Lamatualain, Ma musi tao-ues fee neu E.’” 11 Rena ta'o naa ma, nitu a lao hela Yesus. Te Lamatualain aten mia sorga ra reu tao mata' neu E. 12 Lele' naa, mane Herodes tao Yohanis mana sarani' a bui rala neu. Lele' Yesus rena nala, boe ma Ana lao bali' Galilea neu. 13 Ana neu sia kambon Nasaret, boe ma lao nakandoo de leo sia kambo Kapernaum. Kambo' naa sia dano Galilea suun, sia Sebulon no Naftali raen. 14 No ta'o naa, Ana tao tungga saa fo Lamatualain mana ola-olan Yesaya sura' mema' ena nae, 15 “Sebulon no Naftali raen mana deka sia dano Galilea, sia loe Yarden bob'oan. Atahori nda Yahudi ra sa leo sia naa. 16 Masod'a nara sia ma'ahatu' a te ia na ara sia Manggarelo' a ena. Huu Manggarelo' a naronda neu basa atahori nda mana fe'e rahine Lamatualain sa. 17 Eni' a lele' naa, boe ma Yesus nanori atahori nae, “Ama musi misidea ma lao hela sala-kilu mara, fo misod'a no meumare' leo! Huu ia na basa atahori bisa dad'i Lamatualain atahorin ena.” 18 Fai' sa, Yesus lao' tungga dano Galilea suun. Ana nandaa no atahori rua od'i-a'a'. Esa naran Simon, te atahori ro'e na rae, Petrus. No od'in naran Anderias. Ara dala u'u mia dano, huu ru'a se mana tasi ra. 19 Boe ma Yesus no'e se nae, “Wae, ima tungga Au leo! Hei mana dolu u'u, te ia na Au ae unori nggi, fo ama dad'i mana sangga ao samana'.” 20 Rena basa ma, ru'a se lao hela dala nara, de tungga Yesus neu' ena. 21 Basa ma, Yesus lao nakandoo mbei fai, boe ma nita Sabadeus ana nara. A'a ka naran Yakobis, no od'in naran Yohanis. Ru'a se ralolole pu'a nara sia ofa' rala ro sira aman. Boe ma Yesus no'e ru'a se fo tungga E. 22 Ara rena rala ma, lao hela sira aman no ofa' a, de tungga Yesus neu' ena. 23 Boe ma, Yesus se lao-lao' ndule profinsi Galilea, fo ranori sia atahori Yahudi ra ume hule-o'e nara. Nanori Lamatualain Hara-lii Malolen, boe ma nafad'e tao ta'o bee fo atahori nau tungga Lamatualain parendan. Boe ma Ana o na'ahahai' basa atahori mia hed'is mata'-mata'. 24 Nda doo sa ma, hara' so'al Yesus tataon naa, nened'ui-b'engga' ndule basa profinsi Siria. Basa ma, atahori rendi atahori mamahed'i' mata'-mata' reu E. Ara o rendi atahori nitu tao' ra, mulu bib'i', ma mana mamalu'u' ra. De Ana na'ahahai' basa se. 25 Lele' naa, atahori hetar rema tungga E. Ara rema mia profinsi Galilea, ma mia rae Kota Sanahulu, fo ara ro'e rae, Dekapolis. Ruma fai rema mia kota Yerusalem, mia profinsi Yudea, ma mia loe Yarden bob'oan.

Report Issue

Mateos 5

TOC , Chapters

1 Lele' Yesus nita atahori hetar rema tungga E, ma Ana hene nisi' lete ana' sa, de endo' neu naa. Ana mana tungga nara fo tengga nala' ra, rema deka-deka fo rena E. 2 Boe ma Ana mulai nanori se nae, 3 “Atahori mana tud'a-loloe' ma du'a rae sira parlu Lamatua', ara onton, te aka' Lamatualain mesa' ne, sira Mane malolen. 4 Atahori mana ramed'a susa-sona' ra onton, huu Lamatualain mesa' ne mana tao se ramaho'o. 5 Atahori anak ra onton, huu dei fo ara simbo basa papala-bab'anggi' fo Lamatualain helu-fuli' a. 6 Atahori mana nau tungga Lamatualain dala ndoo-tetun ra onton, huu dei fo Ana tao fee se ramed'a dai. 7 Atahori mana ratud'u rala kasian ra onton, huu dei fo Lamatualain kasian se boe. 8 Atahori rala meumare' ra onton, huu dei fo sira hambu rita Lamatualain. 9 Atahori mana tao mole-d'ame ra onton, huu dei fo Lamatualain nae, ‘Sira, Au ana nggara.’ 10 Atahori mana nenetao doid'oso' huu tungga Lamatualain, ara onton, te aka' Lamatua' mesa' ne, sira Mane malolen. 11 Mete ma atahori laen tao doid'oso nggi huu ama tungga Au, ama hambu hahambu' boe. Mete ma ara ola' de'ulaka nggi, ma dui-b'engga peko-leleko' tao ma'afoo nara mara, na ama o hambu hahambu' boe. 12 Ona' mae ta'o naa o, ama musi tao ao mara ramaho'o ma rala mara ma'ahee' a, huu Lamatualain sad'ia bala-b'ae bab'anggi mara naen seli sia sorga. Te misined'a, e! Nda aka' hei hambu doid'oso' ona' naa sa, te dalahulun atahori ra o tao dala de'ulaka' ona' naa neu Lamatualain mana ola-ola nara boe.” 13 “Mete ma tae tao nanaat malad'a', na, ata parlu tao masi' neu dei. Ona' naa boe atahori mana rasod'a sia raefafo' ia, ara parlu nggi. Te mete ma masi' a, mami ena, na, sosoan saa fai? Nggari hendi sia dala' fo nenetab'u-roroo'. 14 Hei o musi misod'a ona' lambu a, fo atahori hetar rita no malole'. Ama musi mbila manggarelo', ona' kota mana sia lete' ata, fo atahori mete rita. 15 Atahori mana nambila' lambu te'oek, nda tao lambu a neu hura rae a rala sa. Te ara mbed'a' lambu a sia mamana naru', fo naronda neu basa ume rala. 16 Ama o musi misod'a ona' naa boe. Ama musi mironda, fo atahori laen rita masod'a malole mara boe. Rita ta'o naa dei fo ara koa-kio Lamatualain rae, ‘Wee! Hei Amam sia sorga, manaseli', o!’” 17 “Ama afi' du'a mae, Au raefafo' uma ia, fo ae umopo' hendi Lamatualain hohoro-lalanen fo Ana fee neu ba'i Musa. Boe ma afi' mae Au nda tao afi' neu saa fo Lamatualain mana ola-ola nara ola' mema' eni' a lele ulu' a. Huu Au uma ia, ae tao basa' e dad'i ona' basa dala' fo ara ola' mema' a. 18 Huu naa de, rena malolole, e! Lalai no raefafo' nda fe'e bisa rambalulutu sa, mete ma basa e nda fe'e dad'i tungga Lamatualain hohoro-lalane nara sa. Mae aka' titi' do koma esa o nda bisa neneose hendi' sa. 19 Mia basa Lamatua' atahori nara, mete ma ruma ralena-langga Lamatualain hohoro-lalanen, huu ana du'a nae, ‘Hee! Hohoro-lalane' ia, anad'iki' a, nda na'ena sosoan saa sa boe!’ Basa ma ana nanori ona' naa fee neu atahori laen, dei fo Lamatualain sia sorga tao e dad'i' a anad'iki'. Te, atahori mana tao tungga basa Lamatualain hohoro-lalanen, ma ana nanori ona' naa neu atahori laen, dei fo Lamatualain tao eni dad'i atahori mana na'ena ngguna. 20 Mimihere Au! Mete ma hei nda misod'a ndoo-tetu' malole lena' meser agama ro atahori partei Farisi ra sa, na, hei nda bisa dad'i Lamatualain atahorin sa. 21 “Hei bub'ulu' ba'i Musa hohoro-lalanen fo ana nafad'e mema' neu bei-ba'i tara nae, ‘Afi' misa atahori, te se nisa atahori, dei fo ana hambu huku-d'oki'.’ 22 Te Au ae ufad'e ta'o ia: esa afi' miminasa esa, te seka namanasa toronoon, dei fo nenehuku-d'oki'. Atahori mana namue toronoon nae, ‘Nggoa ma ona' ee!’ Dei fo atahori naa musi neu nataa sia lasi-lasi agama ra matan. Boe ma atahori mana bua toronoon nae, ‘Nggoa' e!, dei fo nenehuku-d'oki' sia ai naraka. < Geenna g1067 > 23 Dad'i mete ma mae mendi tutunu-hohotum neu Lamatualain, te musuned'a, toronoom fe'e namanasa nggo, 24 na, afi' mbeda' tutunu-hohotum dei. Muu dame mo toronoom dei, dei fo fe'e na muu mbeda' tutunu-hohotum fee neu Lamatualain. 25 Mete ma hambu atahori rae tao ded'eat ro nggo, na malole lena' muu dame lai-lai mo e leo. Mete ma hoko', naa, dei fo atahori naa no nggo muu mutaa sia mana nggero-furi' a. Basa fo mana nggero-furi' a fee nggo misi' polisi, boe ma ara tao nggo bui rala muu. 26 Au ola' ia teb'e-teb'e'! Dei fo leo mukundoo sia bui rala losa bae basa hutam dei.” 27 “Hei bub'ulu' ba'i Musa hohoro-lalanen nae, ‘Afi' hohongge.’ 28 Te Au ae ufad'e ta'o ia: atahori boti' matan fo mete ina' sa, ma ralan hii nae sunggu' na'ab'ue no e, na, tou' naa hohongge no ina' naa sia ralan ena. 29 Mete ma tao sala' mendi' mata onam, na, ed'o hendi' e. Huu malole lena' sorga muu mendi' a matam seri, afi' losa ara nggari nggo misi' ai naraka muu mendi matam ru'a se. < Geenna g1067 > 30 Ma mete ma tao sala' mendi' lima onam, na, nggero hendi e. Te malole lena' sorga rala muu mendi' a limam seri, te afi' losa ara nggari nggo misi' ai naraka no limam ru'a se.” < Geenna g1067 > 31 “Hei bub'ulu' ba'i Musa hohoro-lalanen nae, ‘Atahori mahela' no saon, na, ana musi fee susura mahela' neu ina' a.’ 32 Te Au ufad'e ta'o ia: mete ma hambu atahori mahela' no saon, tao-tao te saon nda hohongge, sa, ma ina' naa sao selu', na, ona' sao ulun tao e hohongge. Ma mete ma hambu tou' sa sao nala ina' mana hela hendi' sa, na, ru'a se o hohongge boe. 33 “Hei bub'ulu' ba'i Musa hohoro-lalanen fo ana nafad'e neu bei-ba'i tara nae, ‘Mete ma ho helu-fuli pake sumba mendi' Lamatualain naran, na, ho nenepa'a' mo hehelu-fufuli' naa ena.’ 34 Te Au ufad'e ta'o ia: mete ma helu-fuli', na, afi' pake susumba'. Afi' sumba mendi' sorga naran, huu sorga naa, Lamatualain mamana leleon. 35 Afi' sumba mendi' raefafo' naran, huu raefafo' naa Lamatualain ei tatab'un boe. Boe ma afi' sumba mendi' Yerusalem naran, huu Yerusalem naa o, Mane Monae' a kotan boe. 36 Afi' sumba mendi' langga mara. Te hei nda mi'ena koasa fo parenda langga fulu mara esa fo dad'i nggeo' do muti' sa boe. 37 Dad'i mete ma ama mae helu-fuli' mae, iya, na, mifad'e mae, ‘iya’. Do mete ma hoko' naa, mae ‘Hoko'’. Mete ma hei ola' lena' naa fai, na, naa na'oka sia nitu ra ena. 38 “Hei bub'ulu' ba'i Musa hohoro-lalanen nae, ‘Mete ma hambu atahori tao ralutu matam, na, bala-b'ae tao mulutu matan boe. Ma mete ma hambu atahori tao ra'ou' nisim, na, tao mu'ou' nisin boe.’ 39 Te Au ae ufad'e ta'o ia: afi' bala-b'ae de'ulaka' no de'ulaka'. Mete ma atahori mbasa nasum seri, na, hela fo ana mbasa selu' nasum seri fai. 40 Mete ma hambu atahori rae rad'ed'ea ro nggo, fo rae ha'i rala bad'um, na, fee jeket ma neu boe. 41 Mete ma hambu sold'ad'u esa na'asusuu' nggo lao' ma lemba mendi sud'i' a saan dod'oon kilo esa, na, lemba mendi e dod'oon kilo rua leo. 42 Mete ma hambu atahori ro'e saa mia nggo, na, fee neu leo. Ma mete ma hambu atahori rae pindan sud'i' a saa ma, na, fee neu' ena. 43 “Hei rena atahori rae, ‘Sue toronoo mara, ma binci atahori mana binci nggo.’ 44 Te Au ufad'e ta'o ia: musi sue atahori mana binci nggo. Ma mo'e Lamatua' fee papala-bab'anggi' neu atahori mana tao doid'oso nggo. 45 Mete ma tao ta'o naa, na, mutud'u mae, ho ia Amam mana sia sorga anan. Huu Ana tao relo a naronda fee neu atahori malole' ma fee neu atahori de'ulaka ra boe. Ana o na'onda' ud'an fee neu atahori mana tungga parendan na'ab'ue no atahori mana lab'an parendan boe. 46 Dad'i mete ma sue aka' atahori mana sue nggo, na, du'a mae Lamatualain musi bala-b'ae nggo papala-bab'anggi' do? Hoko'! Te atahori de'ulaka' o sue nonoo mana sue sira boe. 47 Dad'i mete ma ho fee sod'a-mole' neu' a nonoom, na, lenan saa? Te atahori nda mana ramahere neu Lamatualain sa o tao ona' naa boe. 48 Dad'i musuned'a, e! Amam mana sia sorga sue basa atahori. Dad'i musi tao tungga ta'o naa boe.

Report Issue

Mateos 6

TOC , Chapters

1 Yesus nanori nakandoo nae, “Misined'a, e! Afi' tungga-tungga' a agama hohoro-lalanen fo atahori koa-bob'o'u nggi. Te mete ma ama tao ta'o naa, na, hei Amam mana sia sorga nda fee nggi bala-b'ae' saa sa boe. 2 Mete ma hei nau tulu-fali atahori mana kasian ra, na, afi' mii bengga leli sia bee bee. Te mete ma hei tao ta'o naa, na, hei ona' atahori mana ola' laen, tao laen. Ara hii' a lao-lao' risi' ume hule-o'e huu' a fo atahori koa se oi, ‘Wei, atahori ia ra, seli teb'e, o!’ Au ola' no matetu'! Te no' a koaot ona' naa, ara simbo sira hahambun ena. 3 Dad'i mete ma hei mae tulu-fali atahori mana kasian ra, na, afi' mifad'e see-see boe e! 4 No ta'o naa, atahori sia raefafo' ia nda rahine sa. Te hei Amam sia sorga nahine saa fo ama tao nee-nee' naa. Dei fo Ana bala-b'ae nggi no papala-bab'anggi' naen seli.” 5 “Lele' ama hule-o'e, na, afi' tao aom ona' atahori mana ola' laen, te tao laen. Ara hii' a reu lao-lao' sia dala rarame' a, ma rambarii' sia ume hule-o'e' rala, fo atahori hetar rita ma koa-koa' se rae, ‘Wue! Sira ia, atahori meumare', o!’ Te rena, e! Te mete ma ara simbo kokoa' naa, na, ara simbo rala hahambu nara ena. 6 Te ama afi' ta'o naa. Mete ma mae hule-o'e, na, kama rala mii fo ena lelesu a. Ma hule-o'e neenee neu Amam. Mae atahori nda rita nggi sa o, Amam nita nggi. Dei fo Ana bala-b'ae fee nggi papala-bab'anggi' naen seli. 7 Mete ma ama hule-o'e, naa, afi' ola le'u-lolo neu nema. Te atahori nda mana rahine Lamatualain sa o hule-o'e rahine ona' naa boe. Ara du'a rae, mete ma hule-o'e loa-naru' ona' naa, na Lamatualain hii' a rena ma nataa se. 8 Afi' tao tungga ona' se, e! Te mae ama nda fe'e mo'e saa mbali Ama' sia sorga sa o, Ana bub'ulu' mema' hei parlu ma ena. 9 Dad'i mete ma hule-o'e, na, hule-o'e ona' ia: ‘Ama' sia sorga! Ama' naram meumare' manaseli' Hela fo basa atahori so'u rananaru Ama' naram manaseli' a. 10 Ama' dad'i mane' soa' neu basa atahori! Hela neu fo basa atahori tao tungga Ama' parendan sia raefafo' ia, ona' basa mana sia sorga ra tao tungga Ama' parendan sia sorga. 11 Ama' tulun pala-banggi fee hai nanaat manad'ai' tungga-tungga fai. 12 Hai mo'e Ama' fee ambon neu basa hai sala-kilu' mara, ona' hai fee ambon neu atahori mana tao sala' neu hai boe. 13 Ama', munea hai fo hai afi' tao de'ulaka'. Ma mbo'i hendi hai mia nitu a koasan. [Te Ama', Mane' mana koasa ma manaseli' Ama' mana to'u parenda' mukundoo' a. Hai hule-o'em ba'u a naa ena, Ama'. Amin.]’ 14 Te rena, e! Mete ma ama fee ambon neu atahori salan, dei fo Amam sia sorga o fee ambon neu sala-kilu mara boe 15 Te mete ma ama nda nau fee ambon neu atahori salan, dei fo Ama' sia sorga o, nda nau fee ambon neu sala mara sa boe. 16 “Mete ma ama hule-o'e no puasa, na, afi' tao mata masaloe' ona' atahori mana ola' laen te tao laen. Huu ara tao ta'o naa fo atahori koa se rae, ‘Wue! Sira ia, atahori meumare', o!’ Te rena, e! No koaot naa, ara simbo rala hahambu nara ena. 17 Te mete ma ama puasa, na, safe mata mara meu'-meu', ma sau langga mara malolole! 18 Dad'i dei fo atahori rita nggi o, nda rahine rae, ama puasa sa. Te hei Amam bub'ulu'. Dei fo Ana bala-b'ae fee nggi no papala-bab'anggi' naen seli.” 19 “Afi' tao ues nggate-nggate fo mi'id'uru hata-heto' nae-nae sia raefafo' ia. Te dei fo fufu' no rurutu' tao nalutu se. Ma na'o ra rema bonggar fo ha'i rendi se. 20 Te malole lena' ama nggate-nggate tao ues mi'id'uru hata-heto nae-nae sia sorga. Te sia naa fufu' no rurutu' a nda tao nalutu se sa. Na'o ra o nda reu bonggar fo ha'i rendi se sa boe. 21 Hei mbed'a' hata-heto mara sia bee, na, ne'o rala mara sia naa boe.” 22 “Atahori matan, ona' lambu mana naronda sia ralan rala. Mete ma matan manggarelo', na, ana tungga dala masod'a malole', ona' atahori mana lao' sia manggarelo' a. 23 Te mete ma matan mana malaafu', na, ana nda tungga dala malole' a sa, ona' atahori mana lao' hama-hama sia ma'ahatu' a. Dad'i mete ma manggarelo' mana sia rala mara dad'i ma'ahatu ena, na, hei o misod'a sia ma'ahatu manaseli' a boe.” 24 “Atahori sa nda bisa tao ues teb'e-teb'e' fee neu malangga rua lao esa' sa, huu dei fo ana hii malangga esa lena' malangga laen. Boe ma ana bisa tungga malanggan esa, ma nda taoafi' neu malanggan esa ka sa. Huu naa, de nda bisa ola' mae, ‘Lamatua' naa, au Lamatua ngga,’ mete ma tao doi' a dad'i lamatua ma. 25 Naeni de Au ufad'e ta'o ia: afi' du'a doa' mae, au usod'a ta'o bee, au ae ua saa, inu saa, pake-nggao saa? Hei du'a mae masod'a' naa, aka' nanaa-nininu' a, do? Boe ma aom naa, aka' pake-nggao' a, do? Nda ta'o naa sa. 26 Mete sob'a mbui mana ratambele sia lalai a. Ara nda sela-nggari ma etu-oru fo mbed'a nanaat sia soka-pole' ra sa. Te hei Amam sia sorga na'ab'oi se nakandoo' a. Ana o bisa na'ab'oi nala nggi lena' se fai. Dad'i du'a malolole dei. Te Ana nile nggi, lena' mbui' naa ra. 27 Mete ma atahori rambarii' sia tiroao fo lole-lau aon, na, ana bisa tao namanaru aon, do? Nda bisa sa! 28 Mete ma hoko', na, ta'o bee de ama fe'e du'a doa' bua-lo'as fai? Mii se'u mita buna bakung sia moo-loa'. Ara nda pod'e' ab'as, ma tenu-lolo teme' sa. 29 Te rena malolole, o! Mane Soleman bua-ba'un meulau manaseli na o, nda naseli' buna' naa ra meulaun sa. 30 Lamatualain tao mata' neu buna' mana nasod'a aka' fai' ia, te mbila' neu ana mate fo atahori nggari e ai rala neu. Mete ma Ana tao ta'o naa, dei fo Ana pake-nggao nggi lena' buna' naa ra. De saa de ama nda mimihere teb'e-teb'e' neu E sa? 31 Dad'i ama sud'i boe du'a doa' mae, ‘Ata taa saa?’ do, ‘Tinu saa?’ do, ‘Pake-nggao saa? 32 Atahori nda mana ramahere neu Lamatualain sa, ara tao ues rita' mamate nara fo nau hambu basa naa ra. Te ama afi' ta'o naa, huu hei Amam sia sorga bub'ulu' basa saa fo ama parlu' a ena. 33 Te aka' na hei musi milalao ue-tataos Na no teb'e-teb'e' dei, boe ma musi tungga parendan, dei fo Ana fee selu' basa saa fo ama parlu' ra. 34 Dad'i afi' du'a doa' saa fo ama parlu mlbila. Te fai esa na no eni sususan. Fai' ia sususan dai ena.”

Report Issue

Mateos 7

TOC , Chapters

1 “Ama afi' fua sala' neu atahori, fo Lamatua' afi fee sala' neu nggi. 2 Ama nile atahori ta'o bee, na, dei fo Lamatualain o nile nggi ona' naa boe. Ama uku-uli atahori laen salan ta'o bee, na, dei fo Lamatualain o uku-uli nggi ta'o naa boe. 3 Te hii' a mete atahori sala anak na, te sala monaem, ho nda mita sa. Mae sala' nese. Naa ona' mita afu d'eke' sa sia nonoom matan. Tao-tao te b'alok monae' a bambi nala matam, te nda med'a sa. 4 Ta'o bee fo mbarani ola' mae, ‘Toronoo'! Uma fo au ose hendi afu mia mata dekem dei.’ Tao-tao te nda mita balok mana bambi nala matam sa. 5 Wae! Mema' ho, atahori mana dea-rala' teb'e! Nggari hendi balok a mia matam dei, na fo mete mita no malole, fo ose hendi afu deke bib'ia ana' mia nonoom matan. 6 Afi' minori dala meumare' so'al Lamatua' fee mana ma'a'e'ei' ra. Huu ara ona' busa de'ulaka dei fo heo' bali' rema fo ero nggi. Nggoa nara ona' fafi ra. Mete ma atahori fee rante mafelit, na, ana nda taoafi' sa! Huu ana nahine' a tab'u-roroo' a.” 7 “Mete ma ama hule-o'e, na mo'e mikindoo' mbali Lamatua' dei fo Ana fee. Mete ma sangga mikindoo' a; dei fo Ana natud'u dala'. Mete ma mimeli mikindoo' a; na dei fo Ana soi lelesu a. 8 Te basa atahori mana ro'e rakandoo' a mbali Lamatua', na dei fo ara simbo. Mana sangga nakandoo' a dei fo hambu, Mana nameli nakandoo' a, na dei fo Ana soi lelesu a. 9 Ama du'a sob'a! Mete ma hambu ana' sa no'e roti, ne'o aman nda fee ne fatu sa, to? 10 Do mete ma anan no'e u'u, na aman nda fee ne mengge sa! 11 Hei Amam mana sia sorga, mema' malolen seli. De atahori fo de'ulaka' mata' ona' hei ia ra o, hii' a fee sud'i' a malole neu ana mara, na, saa fai hei Amam! Dei fo Ana fee saa fo ama mo'e' a. 12 Dad'i saa fo nau atahori tao neu nggo, na, musi tao ta'o naa neu e boe. Huu ia, netehuu' mia basa ba'i Musa no Lamatualain mana ola-ola nara ranori eni' a lele ulu' a.” 13 “Mete ma atahori sa nae sorga neu, na ana musi lao' tungga lelesu makab'ia'. Te hambu dala muda' no lelesu loa', fo atahori hetar hii tungga' a. Te besa-b'esa, o! Huu dala' mana ona' naa nendi atahori naraka reu, fo saranggaa mia Lamatua'. 14 Atahori mana nae sorga neu musi tungga dala doid'oso' ma lelesu makab'ia'. Ona' mae aka' atahori hid'a' a lao' sia naa o, dala makab'ia' ona' naa nendi atahori nisi' Lamatua'.” 15 “Besa-b'esa mo mana pepeko-leleko' mana so'u ao nara rae, sira Lamatua' mana ola-olan. Huu ara tao ao nara malole' ona' bib'i lombo a. Tao-tao te sira de'ulaka', ona' busa fui mana nema naa bib'i lombo. 16 Ta'o bee fo bisa mihine atahori mana peko-leleko' ona' naa? Mete sia' a tatao-nono'i nara. Ona' atahori mete boa', fo rahine boa' naa huun. Boa malole', nda kalua mia hau hu nda malole' sa. 17 Huu hau malole' nab'oa boa malole' boe. Te hau hu nda malole' sa nab'oa boa nda malole' sa boe. 18 Nda hambu hau hu malole' fo nab'oa' boa nda malole' sa. Ma nda hambu hau huu nda malole' sa nab'oa boa malole'. 19 Hau hu mana nab'oa nda malole' a sa, dei fo ara rema ungga e fo nggari e ai rala neu. 20 Ona' naa boe neu mana ola-ola' pepeko-leleko' ra. Ama mihine se mia sira tatao-nono'i nara.” 21 “Dei fo hambu atahori ro'e Au rae, ‘Lamatua'!’ Te ara ola' sia' a bafa nara. Dei fo Lamatualain sia sorga timba hendi se. Huu, aka' atahori mana tungga teb'e-teb'e' Eni hihii-nanaun, Ana simbo nala se dad'i atahorin. 22 Dei fo lele' fai matete'en, atahori hetar rataa rae, Au ia sira Lamatuan. Ara kokoe Au rae, ‘Lamatua', e! Hai mii dui-b'engga Nenori ma. Hai use-oi nitu ra mendi' Naram. Ma hai tao manadad'i' mata'-mata' mendi' koasa Ma.’ 23 Mae ara aka' kokoe Au ta'o naa o, dei fo Au ufad'e se ae, ‘Hei ia ra, seka? Au nda uhine nggi sa, huu ama nda misod'a tungga Lamatua' hihii-nanaun sa. Dad'i dinggo' hela ia leo!’” 24 “Atahori mana nema rena Au, fo tao tungga Au o'ola ngga, eni ona' atahori mahine', mana naririi umen sia fatu netehuu' ata. 25 Dod'oo ma ud'an monae' a nggangga losa oe' a lala. Ma sanggu anin o nema uli-fae ume naa. Te ume naa nda foi sa, huu neneneririi' sia fatu netehuu' manggatee' a ata. 26 Atahori mana nema rena Au, te nda tao tungga o'ola ngga sa, eni ona' atahori nggoa' mana naririi umen sia sara'ae' ata. 27 Dod'oo ma ud'a monae' a nggangga nema losa oe a lala. Ma sanggu anin o nema uli-fae ume a boe. Ma ume a foi hendi' e losa nambalulutu.” 28 Yesus ola' na'o naa ma, basa atahori mana rena nenorin ra titindindii' a, 29 huu Ana nahine teb'e-teb'e' nenori' naa isin. Dala nenorin, nda ona' sira meser agama nara ranorin sa.

Report Issue

Mateos 8

TOC , Chapters

1 Yesus onda nema mia lete' a, ma atahori hetar nonggo-nonggo reu tungga E. 2 Aib'oi' ma, atahori hed'i kusta esa neu nisi' E. Ana sende' lululanggan de no'e tulun Yesus nae, “Papa, e! Tulun au dei! Mete ma Papa nau, na, Papa bisa mu'uhahai' hed'i ngga ia, naa fo atahori sud'i boe melumud'u au fai, ma au o bisa uu hule-o'e sia ume nggarei' rala.” 3 Rena ona' naa, ma Yesus loo liman, kois atahori kusta, ma ola' nae, “Au nau! Hai leon!” Aib'oi' ma, atahori naa hed'is na mopo neu' ena. 4 De Yesus ola' no e nae, “Musuned'a, e! Ho hai ena, te afi' mufad'e esa boe. Musi tungga ba'i Musa hohoro-lalanen dei. Dad'i muu sia malangga agama, fo ana paresa' aom dei, naa fo ana nahine hed'is ma mopo teb'e ena, do fe'e hoko'. Basa na musi muu fee tutunu-hohotu' dad'i tanda makasi, fo basa atahori bub'ulu' rae, ho hai teb'e ena.” 5 Basa naa ma, Yesus neu sia Kambo Kapernaum. Sia naa, malangga sold'ad'u Roma esa nema no'e tulu-fali' nae, 6 “Papa, e! Au ana mana tao ues ngga esa namahed'i sia ume. Ana nda fela nala mia koi a sa, huu ana namahed'i nita' mamaten.” 7 Yesus nataa nae, “Malole! Dei fo Au eti fo tao uhai' e.” 8 Te malangga nae, “Papa afi' bengge-b'engge muu fai, huu Au nda undandaa simbo Papa sia ume ngga sa. Sad'i Papa ola' mia ia nema, na au ana mana tao ues ngga, hai neu' ena. 9 Au uhine dala' ia, huu au malangga nggara ra'ena koasa parenda au. Ma au o u'ena koasa fo parenda sold'ad'u nggara boe. Mete ma au parenda sold'ad'u ngga ae, ‘Muu sia naa!’ na, ana neu. Mete ma au ae, ‘Ia uma!’ na, ana nema. Ma mete ma au denu ana mana tao ues ra ae, ‘Ue-tao ia!’ na, ana tao ta'o naa. Dad'i sad'i Papa ola', na, au ana mana tao ues ngga, hai neu' ena. 10 Yesus rena nala ona' naa, ma Ana heran. Ana ola' neu atahori hetar mana tungga Eni nae, “Heran, e! Doon basa ia te, Au nda fe'e undaa o atahori Yahudi esa sa boe nemehere seli ona' atahori Roma ia sa! 11 Rena, e! Te dei fo hambu atahori fui' hetar ona' atahori Roma ia rema mia seri' rulu ma mia seri' muri, fo endo' raa fefetas ra'ab'ue ro ba'i Abraham, ba'i Isak, ma Yakob sia Lamatualain umen sia sorga. 12 Ona' mae Lamatua' pili atahori Yahudi fo dad'i atahorin ena o, te hambu atahori hetar nda taoafi' neu E sa. Dei fo Ana timba hendi se risi' mamana ma'ahatu kib'u-kib'u' a. Sia naa ara nggae eiei ma doid'oso rita' mamate nara.” 13 Ola' basa ona' naa ma, Yesus ola' neu malangga sold'ad'u a nae, “Pak bali' leo. Te ana mana tao ues ma hai ena, ona' Pak nemeheren.” Nandaa no lele' naa o, ana' naa hai neu' ena boe. 14 Lao esa ma, Yesus neu nisi' Petrus umen. Ana nita Petrus ina arin sunggu' sia koi a, mana mera mafeo-matob'i'. 15 Yesus to'u liman, ma mafeo-matob'i' a mopo neu' ena mia ina lasi' a. Basa ma ana fela de neu lole-lau fee Yesus se. 16 Lele' relo a soko ma, atahori ra rema rendi atahori nitu tao' ra. Ma Yesus parenda nitu ra nae, “He, nitu! Dinggo' hela atahori ia ra leo!” Boe ma nitu ra rela reu' ena. Ana o tao nahai' basa atahori mamahed'i' ra. 17 Ana tao basa ia ra, tungga saa fo Lamatualain mana ola-olan Yesaya sura' mema' nae, “Ana na'ahahai' hed'i-nggarau tara. Ma Ana tanggon doid'oso tara.” 18 Basa naa ma, Yesus nita atahori hetar rema rereo' rala E. Boe ma Ana denu ana mana tungga nara nae, “Ima ata lea laar fo lao tisi' dano seri'.” 19 Boe ma meser agama sa nema de ola' nae, “Ama Meser! Ama' neu sud'i' a sia bee o, au nau tungga ukundoo o Ama'!” 20 Te Yesus nataa nae, “Malole, boe! Te musuned'a ta'o ia. Basa atahori ro banda ra ra'ena mamana leleo-lulu'u'. Busa fui a bali' nisi' ndolan. Mbui' ra bali' risi' nduna nara. Te Au, Atahori Teteb'es ia, nda u'ena ume fo bali' uu sa. Mamana' fo ndae langga ngga o, Au nda ma'ena' sa boe.” 21 Basa ma atahori sa fai, mana tungga' no E, nema no'e nae, “Papa! Au ae tungga Papa boe, te au bali' fo mete-se'u ala ina-ama nggara dei. Mete ma ama ngga mate ena, na, dei fo au tungga.” 22 Te Yesus ola' nae, “‘Ta'o ia! Hela neu fo atahori nda mana namahere neu Lamatualain sa, mete se'u atahori mana mate nara. Te mete ma mae tungga Au, na, musi tungga no teb'e-teb'e'!” 23 Basa naa ma, Yesus hene ofa' ata neu, no ana mana tungga nara. 24 Lele' ara lea laar de lao risi' dano a seri', boe ma Ana sunggu'. Nda doo ' sa ma, sanggu-anin fela boe. Ree ra po'a ofa', ma oe' a ofa' rala neu. 25 Ara Rita ona' naa, ma ana mana tungga nara rafefela E rae, “Papa! Papa, e! Fela fo tulun tao musod'a nggita dei! Te tae' a tena ena!” 26 Boe ma Yesus nataa nae, “Woi, ta'o bee de hei mimitau? Hei nda mimihere Au sa, do?” Boe ma Ana fela. Basa de Ana ai sanggu-anin ma ree ra nae, “Miloe' leo!” Boe ma ree ra no sanggu-anin lino' neu' ena. 27 Boe ma Yesus ana mana tungga nara heran. Ara rae, “Awii! Eni ia, seka, e? Ta'o bee de Ana parenda anin no ree ra de ara tungga Hihii-nanaun?” 28 Nda doo' sa ma, ara losa dano a seri', sia atahori Gadara ra nusan. Sia naa hambu atahori nitu tao' rua leo sia lua fatu' atahori mates ra mamanan. Ru'a se de'ulaka nara seli, losa nda hambu atahori esa nambarani lao' sia naa sa boe. Ara rita Yesus nema ma, 29 ara nggasi rae, “Woi, Lamatualain Anan! Ta'o bee de uma ngganggu hai? Eni fain nda fe'e losa sa, te mae tao doid'oso hai ena.” 30 Hambu fafi hetar soso'a rae a sangga nanaat deka-deka naa. 31 Boe ma nitu ra ro'e Yesus rae, “Mete ma mae oi hai, na denu hai misi' a fafi naa ra!” 32 Boe ma Yesus parenda se nae, “Mii leo!” Boe ma nitu ra rela lao hela atahori ka rua' ra, de risi' fafi ra. Boe ma fafi ra rela leli onda tungga lete' a suun de dano rala reu. Boe ma tena hendi basa se de mate. 33 Mete rita ta'o naa ma, mana manea fafi ra rela bali' kambo' reu, de dui basa-b'asa' e. 34 Rena rala dud'ui nara, ma atahori hetar reu sia mamana' naa. Ara randaa ro Yesus, ma ara kokoe Yesus fo lao hela mamana' naa leo.

Report Issue

Mateos 9

TOC , Chapters

1 Basa naa ma, Yesus se hene bali' ofa' rala reu, de lea laar risi' dano seri' reu, losa Eni nusan. 2 Sia naa atahori ndoro rendi nonoon esa mamalu'u' nisi' Yesus matan. Nita ta'o naa ma, Yesus bub'ulu' ara ramahere Eni rae, Eni bisa tao nahai' sira nonoon. Boe ma Ana ola' neu atahori mamalu'u' a nae, “Ana, ngge! Tao manggatetee ralam dei! Te Au fee ambon neu basa sala mara ena.” 3 Te hambu meser agama Yahudi hira sia naa, rena Yesus o'olan. Ma ara ramanasa neu' ena. Boe ma ara ola-ola' rae, “Atahori ia nambarani ola' ta'o naa, o! Aka' Lamatualain mana fee ambon neu atahori salan. Te atahori ia o'olan, tao aon ona' Lamatualain. Ana na'amuti!” 4 Te Yesus bub'ulu' rala nara. Basa ma Ana ola' nae, “Ta'o bee de ama du'a mae, Au, ola' u'umuti? 5 Be muda' lena'? Mete ma Au ufad'e atahori mamalu'u' ia ae, ‘Sala-kilum hambu ambon ena,’ do, Au ae, ‘Fela leo, fo bali'.’ 6 Mete ma ana fela neu' ena, ama fe'e mita bukti mae, Au ia, Atahori Matetu' a. Huu Au u'ena hak fee ambon neu atahori sala-kilun.” Boe ma Yesus parenda atahori mamalu'u' a nae, “Fela leo! So'u-boti' rad'at ma fo lao bali' leo!” 7 Boe ma, atahori mamalu'u' a fela, de lao bali'. 8 Rita ona' naa ma, basa atahori ra titindindi. De ara so'u rananaru Lamatualain naran rae, “Lamatualain manaseli', o! Ana fee koasa monae' ona' ia neu atahori.” 9 Basa ma, Yesus lao mia naa, ma nita atahori mana ed'a bea esa sia ume bea a. Naran, Mateos. Yesus no'e nala e nae, “Uma tungga Au!” Rena nala ma, Mateos fela de tungga neu' ena. 10 Basa ma, Mateos no'e Yesus se reu raa sia umen. Ana o no'e nonoo mana 'ed'a bea nara ro fui' laen ra, fo atahori du'a rae atahori de'ulaka' ra, fo rema raa ra'ab'ue ro se. 11 Te hambu atahori partei Farisi hira o, rema ramue mbali Yesus ana mana tungga nara rae, “Ta'o bee de hei meser ma endo' naa na'ab'ue no atahori nda mana laku-laku' ra sa, ona' mana ed'a bea ra, ro nonoo atahori de'ulaka nara?” 12 Te Yesus nafad'e se nae, “Atahori mamahed'i' ra mema' parlu doter. Te atahori nda mamahed'i' ra sa, nda parlu sa. 13 Malole lena' ama bali' fo paresa' malolole Lamatualain Ded'ea-o'olan, fo lele ulu' a Ana denu mana ola-olan Hosea sura nae, ‘Au hihii ngga, naeni, Au atahori ngga esa sue esa ratud'u susue-lalai'. Mete ma ara nda tao ta'o naa sa, na, banda tutunu-hohotu' fo rendi fee Au' a, nda na'ena sosoa' sa.’ Naa Lamatualain nafad'e ena. Huu naa, Au nda uma mete-se'u atahori mana du'a rae sira ndoo-tetu' sa, te uma mete-se'u atahori mana rahine rae sira masala-kilu'.” 14 Basa ma, Yohanis Mana Sarani' a, ana mana tungga nara rema risi' Yesus. Ara ratane rae, “Hai mana tungga Yohanis, biasa puasa. Atahori Farisi ra puasa boe. Te ta'o bee de Ama' ana mana tungga mara aka' raa-rinu rakandoo' a? Saa de ara nda puasa sa?” 15 Te Yesus nataa se, nendi' nekendandaa' nae, “Ta'o ia: mete ma hambu fefeta kakab'i', fui' ra nda puasa sa, te raa ra'ab'eta. Mete ma tou' a lemba-dod'en fe'e sia naa, ne'o basa se raa ra'ab'ue reu esa. Te dei fo lao esa, mete ma atahori laen to'u rendi tou' a lemba-dod'en, na nonoon ra susa, dei fo oras naa ara puasa. 16 Atahori nda ha'i teme feu' mbei, fo tanda neu bad'u mbara manaside' sa. Huu mete ma safe bad'u a, na teme feu' a kurulululu. No ta'o naa, bad'u nenetanda' a boe sika na'ad'ua'. 17 Ona' naa boe, atahori nda oni tua feu' neu mba'o mboko' sa. Te hoko' na mba'o a fanggi neu' ena, ma nosi hendi' tua' a. Dad'i tua feu' musi oni neu mba'o feu' boe, naa fo ru'a se ra'atataa' no malole'!” [De Yesus nanori se nae Eni nenorin, feu'. De afi' ne'eb'ue no nenori mbaraa'.] 18 Lele' Yesus fe'e ola' no Yohanis ana mana tungga nara, malangga ume hule-o'e' esa nema nandaa no Yesus. Atahori naa sende' lululanggan neu Yesus matan, de no'e nae, “Ama' e! Tulun dei! Te au ana feto ngga fe'e mate ena na. Ama' nema fo tao limam neu e dei, fo ana nasod'a bali'.” 19 Yesus rena nala ma, no ana mana tungga nara tungga tute' a atahori naa. 20 Sia dala' talad'an, ma ina' esa lao tungga no se. Ana mbo'a-mbo'a' a raa' nda naloe' no matetu' sa too sanahulu rua ena. Ana du'a sia ralan nae, “Sad'i au nggama Yesus bad'un, na, au hai neu' ena.” Naa de ana neu nggama Yesus bad'un suun. 22 Yesus med'a, de Ana heo' dean de mete ina' naa. Boe ma, Ana ola' nae, “Ana ngge! Tao manggatee ralam. Te, huu mumuhere teb'e-teb'e' neu Au, naa de ho hai.” Lele' naa, ina' naa hai neu' ena boe. 23 Boe ma Yesus se lao rakandoo risi' malangga ume hule-o'e' a umen. Losa naa ma, Ana rala neu ma nita mana ma'amina' lilii sususa', ma atahori hetar nggae ei-ei. 24 Te Yesus nafad'e se nae, “Sud'i nggae, fo ama bali' leo! Huu ana' ia nda mate sa. Ana sunggu' a.” Te ara mali penggo bafa nara mbali Yesus. 25 Te basa ma, basa atahori ra lao dea reu. Boe ma Yesus nisi' ana' a kaman rala neu, de to'u nala liman. Boe ma ana' a nasod'a neu' ena. 26 Atahori rita ona' naa, boe ma ara dui-b'engga ndule basa mamana', saa fo Yesus tao' naa. 27 Boe ma Yesus lao nakandoo. Mia dala' talad'an, atahori poke' rua matutungga' ro Yesus. Ara nggasi rae, “Mane Daud tititi-nonosin, e! Kasian hai dei!” 28 Yesus ume rala neu, boe ma atahori poke ka rua' ra rema risi' Yesus. De natane se nae, “Hei mimihere teb'e-teb'e' mae Au u'ena koasa fo tao nggi mita bali'?” Boe ma rataa rae, “Awii! Ama' afi' mutane fai, te hai mimihere Ama' teb'e-teb'e'.” 29 Yesus rena nala boe ma, Ana nggama mata nara, de ola' nae, “Mete ma ta'o naa, na, dad'i tungga hei nemehere mara!” 30 Yesus ola' basa boe ma, ara rita neu' ena. Te Yesus fee nesenened'a' neu se nae, “Misined'a, e! Afi' mifad'e neu atahori esa boe so'al saa mana dad'i' ia!” 31 Te ara nda ra'atataa' rala ao nara sa. De ara lao' ndule mamana' dui-b'engga saa fo Yesus tao' a. 32 Atahori poke' ka rua' ra dea reu boe ma, atahori ra rendi atahori laen esa nisi' Yesus. Atahori naa nda ola' nala' sa, huu nitu a tao e. 33 Yesus nita ta'o naa ma, Ana parenda nitu a lao hela atahori naa. Nitu a lao hela e ma, atahori naa ola' nala' neu' ena. Basa atahori hetar sia na titindindii' a. Ara rae, “Awii! Hita atahori Yahudi nda fe'e tita ona' ia sa!” 34 Te atahori Farisi ra nda nau sa. Ara ola' rae, “Weh! Nitu ra malanggan fee koasa fo Ana use-oi hendi nitu ra.” 35 Basa ma Yesus neu ndule kota ma kambo' hetar, fo nanori sia ume hule-o'e' ra. Ana nanori atahori Lamatualain Hara-lii Malolen, ma tao ta'o bee fo ara dad'i atahorin. Ana o tao nahai' basa hed'is mata'-mata'. 36 Yesus nita atahori hetar naa ra ma, Ana kasian se, huu nda rita' rae tao ta'o bee sa boe. Nda hambu esa nasala'e se sa boe, de ara ona' bib'i lombo nda ra'ena manatad'a' sa. 37 De Yesus ola' no ana mana tungga nara nae, “Atahori ia ra, ona' osi a buna-b'oan. Buna-b'oan nae', te mana tao ues ra nda dai, fo etu-'oru rala basa buna-b'oan, fo mbed'a neu soka-pole'. 38 Huu na, ama musi mo'e sia Tenu osi' a, fo Ana haitua atahori mana tao ues, fo reu ra'ad'uru rala buna-b'oan.”

Report Issue

Mateos 10

TOC , Chapters

1 Basa naa ma, Yesus no'e ana mana tungga nara fo rema ra'ab'ue. Boe ma Ana fee se koasa fo reu use-oi nitu hetar ma tao ra'ahahai' atahori mamahed'i' mata'-mata'. 2 Ana mana tunggan ka sanahulu rua' fo Ana denu' ra nara nara, naeni: Ka esan, naran Simon (fo ro'e na rae, ‘Petrus’) boe ma od'in, naran Anderias, ma, Yakobis, no od'in, naran Yohanis (ru'a se, Sabadeus ana nara) 3 Boe ma Filipus, no Bartolomeos. Ma Tomas, no Mateos (mana ed'a bea). Yakobis (Alpius anan), no Tadius. 4 Simon (mana tungga partei Selot), boe ma Yudas Iskariot (dei fo mana seo hendi Yesus). 5 Basa naa ma, Yesus denu ana mana tungga atahori ka sanahulu rua' ra, Ana parenda se nae, “Au denu nggi mii sia hita atahori Yahudi nara, huu hetar mia hita atahori nara nda tungga Lamatua' dalan no matetu' sa. Ara ona', bib'i lombo mana mopo' ra. Huu naa, ama afi' mii sia atahori nda Yahudi ra sa ma atahori Samaria ra. 7 Mii mifad'e hita atahori Isra'el nara mae, ‘Fai na losa de basa atahori bisa dad'i Lamatualain atahorin ena.’ 8 Mii tao mi'ihahai' atahori mamahed'i' ra, mii tao misod'a bali' atahori mates ra, tao mi'ihahai' atahori mamahed'i kusta, ma use-oi hendi nitu ra. Lamatua' pala-banggi fee nggi naen seli ena, te Ana nda no'e bali' saa sa boe. Dad'i ia naa ama musi mii fo pala-banggi nae' fee neu atahori laen fai, aka' naa afi' mo'e bali' saa-saa sia se boe. 9 Ama lao' rou-rou, e. Nda parlu mendi doi' sa, 10 lepa-ngges, bua-ba'u seluao', sapatu, do teteas. Huu atahori mana tao ues, nandaa hambu eni hahambun fo nasod'a. 11 Mete ma misi' kota esa, do, kambo' esa, na, ama sangga atahori mana naena rala malole' mana nau simbo nggi. Fo leo sia naa, losa ama lao hela mamana' naa. 12 Mete ma misi' atahori sa umen, na, ola' mae, ‘Sod'a-mole'! Lamatua' fee nggi papala-bab'anggi'.’ 13 Mete ma atahori sia ume a simbo nggi no malole', ama mo'e fo Lamatua' fee se papala-bab'anggi'. Te mete ma ara nda simbo nggi sa, na, Lamatua' o nda fee se papala-bab'anggi' sa boe. Te papala-bab'anggi' bali' neti nggi. 14 Mete ma atahori nda nau rena nggi sa, na, lao hela ume naa, do, kota naa, basa naa nggafur hendi afu sia ei mara, fo dad'i tatanda' oi, ara nda nau rena saa, de, ara lemba-d'oi ao nara 15 Mete ma losa fai nggero-furi' fo Lamatualain huku-d'oki atahori sia raefafo', na huku-doki' soa' neu atahori nda mana nau simbo nggi sa, beran lena' huku-doki' neu Sod'om no Gomora fo de'ulaka nara manaseli' a. Te misined'a, e! Te dei fo Ana natud'a huku-doki' beran seli soa' neu atahori nda mana nau simbo nggi sa!” 16 “Misined'a, e! Te Au denu nggi ia, ona' Au fee bib'i lombo nisi' busa fui de'ulaka' a talad'an. Huu naa, ama musi pake dud'u'at ona' mengge mahine'. Boe ma rala mara musi ndoos ona' mbui lunda nda mana sangga dala deulaka' sa. 17 Te besa-besa, o! Dei fo atahori tao doid'oso nggi. Dei fo ara nore nggi misi' mamana nggero ded'eat agama. Ma dei fo ara filo nggi sia ume hule-o'e nara. 18 Dei fo ara nore nggi mii mitaa sia hofernor no mane' a, huu ama tungga Au. Te ama musi pake kaka'e' naa fo mifad'e Hara-lii Malole ngga neu se. No ta'o naa, atahori nda mana rahine Lamatua' sa o, hambu rena so'al Au boe. 19 Te mete ma atahori nore rendi nggi ona' naa, na, afi' mimitau mae, ‘Dei fo au ola' ae saa?” Do, ‘Dei fo, au utaa ae, saa?’ Sudi boe dud'u'a ta'o naa, huu losa fain, dei fo hei Amam sia sorga nafad'e saa fo ama musi ola'. 20 Lele' naa, saa fo ama ola' naa, nda mia' a hei e sa, te Dula-dalen nafad'e nggi saa fo ama ola' a. 21 Hei mete neu' ena, te dei fo sia ume sa rala, mete ma hambu atahori ramahere Au, dei fo toronoo nara sangga dala' fo fee atahori tao risa e. Ma mete ma ana' sa namahere, dei fo aman tao nisa e. Mete ma ama' no ina' sa ramahere, dei fo ana bonggin tao nisa se. 22 Mete te, dei fo basa atahori binci nggi seli, huu ama tungga Au. Te, atahori mana na'atataa' nakandoo losa bab'asan, dei fo Lamatualain fee ne masoi-masod'a'. 23 Mete ma atahori tao doid'oso nggi sia kota esa, na, mela misi' kota laen. Teb'e! Au ia, Atahori Matetu' a. Dei fo ama nda fe'e lao ndule basa kota Isra'el sa, te Au bali' uma ena. 24 Atahori ra biasa fee had'a-hormat neu meser esa, lena' ana ded'enu nara. Ma atahori fee had'a-hormat neu malangga esa, lena' ana mana tao ues nara. 25 Mete ma ana ded'enu' esa nanori fo mahinen ona' meser na, ana nae naa dai ena. Ma mete ma ana mana tao ues naa nanori fo mahinen ona' malanggan, na, ana o nae naa dai ena boe. Dad'i misined'a, e! Mete ma atahori ro'e tenu ume' a ena rae, ‘Ho ia, Balsebul, naeni nitu ra malanggan!’ Na, tantu ume isi nara o hambu nara' nda malole' lena' sa fai.” 26 “Dad'i ama afi' mimitau atahori mana lab'an nggi. Te saa fo atahori tao ra'afuni', dei fo basa atahori rita boe. 27 Saa fo Au unori neu mesa' nggi, dei fo ama musi mii mifad'e neu basa atahori. Boe ma saa fo Au ufad'e neenee, dei fo ama musi mii mifad'e ndule basa mamana' ra. 28 Afi' mimitau atahori, te ara bisa ramate' atahori, te nda bisa tao ralutu atahori ao samana nara sa. Naa de, ama musi mimitau Lamatualain, huu na'ena koasa fo nggari atahori ao sisin no samanan nisi' tasi ai mana mbila roroo nakandoo' a. < Geenna g1067 > 29 Dad'i tao manggatetee rala mara. Atahori seo mbui randak sia pasar felin mbei' a. Te nda hambu esa tud'a fo mate sa boe, mete ma Amam mana sia sorga nda nau sa. 30 Hei Amam sia sorga o tao mata' neu nggi losa dala-dala ana diki' ra. Langga fulu mara dedesi nara o, Ana nahine ena. 31 De ama afi' mimitau! Huu Lamatualain nilei nggi mafeli' lena' basa mbui randak ra.” 32 Basa ma Yesus ola' fai nae, ta'o ia, “Atahori mana nambarani nataa sia atahori matan sia raefafo' ia nae eni nahine Au, dei fo Au o utaa sia Ama Ngga matan sia sorga ae, ‘Eni ia, Au atahori ngga.’ 33 Te atahori mana nafanii Au sia atahori matan nae, eni nda nahine Au sa, dei fo Au o ufad'e Ama ngga sia sorga ae, ‘Au nda uhine atahori ia sa.’” 34 “Hei afi' du'a mae, Au uma endi sod'a-mole' sia raefafo' ia. Te Au uma tao atahori esa balab'an no esa. 35 Au raefafo' uma ia, tungga saa fo Lamatua' mana ola-ola nara ola' mema' rae, ‘Dei fo ana tou' lab'an aman, ana ina' lab'an inan, ma ana feto feus lab'an ina arin, 36 Te ume isi' ra esa musu no esa.’ 37 De atahori mana nae tungga Au teb'e-teb'e', musi sue Au lena' basa e; lena' ina-aman ma lena' ana nara. Te hoko' na, atahori naa nda nandaa dad'i Au atahori ngga sa. 38 Huu atahori mana nae tungga Au, te nda nau lemba susa-sona' sa, na nda nandaa dad'i Au atahori ngga sa. 39 Atahori mana sad'ia mate huu ana tungga Au, dei fo ana hambu nasod'a nakandoo no Lamatua'. Te atahori mana nau' a nasod'a soa' neu' a aon, dei fo masod'an, mopo hendi' e neu' ena!” 40 “Atahori mana simbo nggi no malole', eni o simbo Au boe. Ma atahori mana simbo Au, ana o simbo Lamatualain mana denu Au' a. 41 Atahori mana simbo Lamatualain mana ola-olan, huu ana ola' so'al Lamatua', dei fo Lamatua' bala-b'ae e ona' Ana bala-b'ae mana ola-olan esa. Boe ma atahori mana simbo atahori rala ndoos esa, huu atahori naa tungga teb'e-teb'e' Lamatua' hihii-nanaun, dei fo Lamatua' bala-b'ae e ona' Ana bala-b'ae atahori rala ndoos esa. 42 Atahori mana simbo ana diki ana' esa huu ana tungga Au, dei fo Lamatua' bala-b'ae e. Mae atahori fee aka' oe nggalas esa o, Lamatualain nda lilii' e sa.”

Report Issue

Mateos 11

TOC , Chapters

1 Lele' Yesus helu-fuli basa neu ana mana tungga ka sanahulu rua nara, boe ma Ana neu ndule kambo-kambo' sia nusa' naa, de nanori atahori ma nafad'e Lamatualain Hara-lii Malaolen. 2 Lele' naa, Yohanis sia bui rala ena. Lele' ana rena basa saa fo Yesus tao' ra, ma ana denu ana mana tungga nara reu ratane Yesus rae, 3 “Lamatualain helu-fuli mema' eni' a lele ulu' a nae, Eni nae haitua Kristus nema fo fee masod'a' neu hita atahori Yahudi. Ama' ia, Kristus, do? Do, hai musi mihani atahori laen fai? Boe ma reu ratane Yesus. 4 Rena ta'o naa, ma Yesus nataa nae, “Hei rena ma mita no ao mara ena. De bali', fo mifad'e A'a Yohanis mae, basa' e dad'i ona' saa fo Lamatualain mana ola-olan Yesaya sura' hela ena, nae. 5 Atahori poke', nita bali'. Atahori mamalu'u', fela fo lao'. Atahori mamahed'i kusta, meu neu' ena. Atahori mbake', rena bali' boe. Atahori mates, nasod'a bali' Atahori mana tud'a-loloe' ra, rena Hara-lii Malole'. 6 Dad'i ta'o ia: mii mifad'e a'a Yohanis, mae ana onton mete ma ana namahere nakandoo neu Au. Huu dei fo Lamatualain fee papala-bab'anggi' neu atahori mana namahere teb'e-teb'e' neu Au!” 7 Lele' Yohanis ana mana tungga nara bali', boe ma Yesus ola' no atahori hetar so'al Yohanis nae, “Lele' hei mii sangga Yohanis sia mamana ma'afuni' naa, hei du'a mae mindaa mo atahori mata' ona' bee? Ne'o hei nda mindaa mo atahori mana male-male', ona' oo mana uli-fae' tungga anin sa to? 8 Ma ne'o hei nda mita atahori mana pake bua-ba'u mafelit sa, huu atahori mata' naa leo sia' a mane' umen! 9 Dad'i hei mita atahori mata' bee sia naa? Hei du'a na hei mii sangga Lamatualain mana ola-ola nara? Teb'e! Te eni, mana ola-ola manaseli' nenenefad'e mema' ena. 10 Huu Lamatualain Susura Meumaren sura mema' so'al Yohanis nae, ‘Rena! Au denu atahori ngga, fo neu soi dala' fee neu Nggo.’ 11 Rena malolole, o! Sia raefafo' ia, nda hambu atahori esa, manaseli' lena' Yohanis sa. Te mia basa atahori mana nataa Lamatualain ona' Mane', atahori mana ma'ab'uit a manaseli' lena' Yohanis ena. 12 Eni' a mia Yohanis so'u ue-tataos na losa ia nema, atahori hetar dad'i Lamatualain atahorin ena. Te ruma du'a sala, de ratati fo ra'asusuu' atahori maso' dad'i Lamatualain atahorin. Ma ruma ratati lab'an Lamatualain atahorin boe. 13 Losa Yohanis Mana Sarani' a neneman, hita atahori Yahudi biasa tasod'a tungga ba'i Musa no Lamatualain mana ola-olan hohoro-lalanen. 14 Dad'i mimihere neu' a Au leo! Yohanis naa, naeni Elia fo Lamatualain mana ola-olan nafad'e mema' neneman ena. 15 Dad'i mana nau nahine musi rena malolole, o! 16 Au ae fee nekendandaa' fo ama bub'ulu', atahori ale' ia ra, atahori mata' saa. Huu sira, ona' ana diki' mana nggua-nggua sia pasar. Ara aka' eki-randu ro nonoon nara rae, 17 ‘Woi! hai fuu mindaa sulin, te hei nda lendo mimiho'o sa. Ma hai sod'a sosod'a sususa', te hei nda nggae sa.’ 18 Hei ia ona' ana diki' ra mana nda ramed'a rae dai ena sa. Lele' Yohanis nema, ana hii' a puasa, ma nda ninu anggor sa. Te atahori cap e rae, ‘Nitu tao'!’ 19 Te Au ale' ia, Au, Atahori Tebe-teb'e, uma ena. Au nda puasa sa, ma Au inu anggor. Te atahori cap Au rae, ‘Eni, mema' atahori mana bare-na'o! Mamafun seli boe! Ana neu na'ab'ue no mana ed'a bea ra! Partei sa no atahori nda papake' ra sa! Nda nahine aon sa ena! Te ama mete neu' ena e, Au o'ola ngga ia, e! Lamatua' mahinen nenenita' sia atahori nara masod'a nara.” 20 Basa ma, Lamatua' Yesus ai atahori mana leo sia kambo' hira. Ana tao manadad'i' hetar lena' sia naa ena, te ara nda nau lao hela sala-kilu nara fo tungga bali' Lamatua' dala masod'a ndoo-tetun sa. 21 Yesus ai se nae, “Hei atahori Korasin ma atahori Betsaida ra! Besa-b'esa e! Dei fo ama hambu sosoe'! Au tao manadad'i' mata'-mata' sia mata mara ena, te ama nda nau mimihere Lamatualain sa. Te hei ia ra, atahori Yahudi, fo mana mitaa mae hei mihine Lamatua'. Te ona' saa-saa manadad'i' fo Au tao sia kambo mara, dad'i na'ahulu' sia nusa de'ulaka' ona' kota Tirus no kota Sid'on dei na, ne'o doo basa ia ena atahori sia naa ra doa' mema', ma lao hela sala-kilu nara fo tungga Lamatua'. Ma ne'o ara pake bua-ba'u sususa' ena, ma tao afu sia langga nara fo dad'i tatanda' oi, sira fale rala nara mia sala-kilu nara. Tao-tao te atahori Tirus ro atahori Sid'on ia, nda atahori Yahudi mana rataa rae, sira rahine Lamatua'. 22 Teb'e! Dei fo hei mete neu' ena! Mete ma Lamatua' na'etu' basa atahori ded'eat nara, na, atahori Tirus ro atahori Sid'on ra huku-doki' nara nggafat lena' hei huku-doki mara. 23 Hei atahori Kapernaum! Besa-b'esa, e! Ama afi' du'a mae, dei fo Lamatua' so'u nggi sorga mii. Hoko' o! Dei fo Lamatua' nggari hendi nggi misi' naraka rala mii! Ona' manadad'i' fo Au tao sia kambo mara dad'i na'ahulu' sia nusa de'ulaka' ona' kota Sod'om, ne'o Lamatualain nda parlu tao nalutu nusa de'ulaka' naa sa. Te mete ma atahori Sod'om ra rita manadad'i naa ra, ne'o ara lao hela de'ulaka nara ena. < Hadēs g86 > 24 Teb'e! Dei fo ama mete neu' ena! Mete ma Lamatua' na'etu' basa atahori ra ded'eat nara, na, atahori Sod'om ra huku-doki nara fe'e nggafat lena' hei huku-doki mara!” 25 Ola' basa ma, Yesus hule-o'e nae, “Ama'! Ama' mana dad'i Malangga sia lalai no raefafo'. Au o'e makasi nae-nae, huu Ama' tatana mala ndoo-tetu' a mia atahori mana tao ao nara ona' atahori mahine', ma mana koao' ra. Te Ama' soi basa dala' naa ra fee neu atahori ana diki' ra, ma atahori mana maloe-mad'ae rala nara. 26 Teb'e, Ama'! Huu naa mana tao Ama' ralan namaho'o!” 27 Hule-oe' basa ona' naa, ma Yesus nafad'e atahori sia naa ra nae, “Rena malolole, o! Au Ama ngga sia sorga fee basa koasa neu Au. Mana nahine Au no malole, naeni aka' Ama ngga. Ma mana nahine Ama ngga no malole', naeni aka' Ama' Anan, naeni Au. Ma Au pili atahori laen ra, fo rafad'e neu se, naa fo ara rahine E no malole. 28 Basa hei mana bengge tao ues mita' mamate mara, ima tungga Au! Basa hei mana lemba-misaa bera', ima misi' Au ia! Ima hahae ao mara. 29 Mete ma ama simbo Au nenori ngga fo lao' mi'ib'ue mo Au, na, hita ia ra ona' sapi mana hohombu' rua lea ra'ab'ue tali hohombu' sa. Hu Au ia, rala malole', ma Au ia, rala maloe-mad'ae'. Mete ma hei tungga Au, na, ama dad'i ma'ad'ere bali'. 30 Huu Au nenori ngga naa, nda susa sa. ma Au parenda ngga, nda namab'era sa.”

Report Issue

Mateos 12

TOC , Chapters

1 Lao esa, nandaa no atahori Yahudi ra fai hahae tao ues na, Yesus no ana mana tungga nara lao' tungga atahori osin. Ana mana tungga nara ndoe, de ara etu rala are nggandum mbule' de raa lao-lao'. 2 Sia naa, hambu atahori hira mia partei agama Farisi fe'e to'u rahere' adat Yahudi. Rita Yesus ana mana tungga nara tao ta'o naa, ma ara ai E rae, “Ana mana tungga mara etu are nggandum nandaa no fai hahae tao ues! Afi' ta'o naa! Te naa nalena-langga neu hita hohoro lalanen.” 3 Te Yesus nataa nae, “Ta'o bee, o! Hei nda misined'a ba'i Daud dud'uit na sa, do? Ba'i Daud no ana mana tungga nara ndoe de tei nara rad'iro-d'oro huu ndoe rala seli. Boe ma ana nisi' Lamatualain Lalaa hule-o'en rala, de ha'i roti fo malangga agama ra fee neu Lamatua' ena, fo ara raa. Tao-tao te aka' malangga agama ra bole raa roti naa. Atahori laen nda bole raa sa. Basa de ba'i Daud se raa, te atahori nda rae ara sala sa. Hei ona' nda baca mihine Lamatualain Susura Meumaren sa! 5 Te sia naa o nenesura' so'al malangga agama ra tao ues mete-se'u sia ume hule-o'e, nandaa no fai hahae tao ues. Te ara nda hambu sala' saa sa boe. 6 Rena, o! Dalahulun, ume hule-o'e na pantin, te ale' ia hambu dala' sa pantin lena', naeni, Au, Atahori Matetu' ia. 7 Sia Lamatualain Susura Meumaren, Lamatualain nae, ‘Au hihii-nanau ngga ta'o ia: Au atahori nggara musi ratud'u susue' esa no esa. Mete ma ara nda tao ta'o naa sa, na, banda tutunu-hohotu' fo ara rendi fee Au' naa, nda na'ena sosoa-ndandaa' saa sa boe.’ Na, mete ma ama mihine malolole Lamatua' o'olan, ne'o ama nda fee sala' neu ana mana tungga ngga ra sa. Te ara nda tao sala saa sa boe! 8 Te Au ia, Atahori Matetu' a. Au u'ena hak u'etu' ae, atahori bole tao saa nandaa no fai hahae tao ues.” 9 Basa naa ma Yesus lao hela mamana' naa, de nisi' sira ume hule-o'en. 10 Sia naa, hambu tou' esa liman seri ma'amate'. Atahori Farisi naa ra rae sangga dala' fo fee sala' neu Yesus, mete ma Ana tao nahai' atahori naa, nandaa no fai hahae tao ues. De ara ratane rae, “Tungga hita agaman hohoro-lalanen, atahori bole tao nahai' atahori nandaa no fai hahae tao ues, do hoko'?” 11 De Yesus nataa nae, “Mete ma atahori sa bib'in esa tud'a ndola' rala neu, nandaa no fai hahae tao ues, ne'o tenu bib'i' a neu o'o bib'i a dea neu, to? 12 Naa! Lamatua' sue atahori lena' tenu bib'i' a sue bib'in. Huu naa, atahori bole tao dala malole' nandaa no fai hahae tao ues.” 13 Boe ma Ana ola' no atahori lima ma'amate seseri' naa nae, “A'a, e! Loo limam nema!” Boe ma ana loo lima ma'amate seseri' naa, boe ma liman hai neu' ena, ona' liman seri' a. 14 Rita ta'o naa ma, atahori Farisi ra ramue. De ara fela lao hela ume hule-o'e a, boe ma ara reu rala rala' sa rae, “Ata musi sangga dala' fo tisa E!” 15 Te Yesus bub'ulu' dud'u'a de'ulaka nara, naa de Ana lao nisi' mamana' laen. Atahori hetar tungga E, ma Ana tao nahai' basa atahori mamahed'i' ra 16 Te Ana ai se nae, “Ama afi' mifad'e atahori laen so'al Au.” 17 Ana tao ta'o naa tungga saa fo Lamatualain nafad'e neu mana ola-olan Yesaya nae, 18 “Mete dei! Eni ia, Au Atahori ded'enu ngga fo tengga ala' a ena. Au sue E, ma Au umuho'o ukundoo o E. Dei fo Au fee Dula-dale ngga neu E, fo neu nanori atahori sia basa nusa' ra so'al Au dala masod'a ndoos ngga. 19 Ana nda to'o tendan sa. Ana nda so'u-so'u aon sa. 20 Ralan malole'. Ana nda na'asususa' atahori sa. Ana nda helu tiku hau mana nae'a tiku sa. Ana nda fuu nisa lambu ana' mana nae'a mate sa. Ana nanori atahori nakandoo' a, losa dod'oo ma basa nusa' ra rahine de tungga Lamatua' dala masod'a ndoo-tetun boe. 21 Dei fo atahori mia basa nusa' ra ramahere neu E, huu rahine rae Eni, seka.” 22 Lao esa, atahori ra rendi atahori nitu tao' esa nisi' Yesus. Atahori naa matan poke' ma nda ola' nala sa. Boe ma Yesus oi hendi nitu de na'ahahai' e. Boe ma, atahori naa nita ma ola' neu' ena. 23 Rita ta'o naa, ma basa atahori titindindi' a. Ara ola-ola' rae, “Mbei ma Eni ia, Daud tititi-nonosin, fo Lamatua' mana ola-ola nara sura' mema' mia lele ulu' a. Eni ia, ne'o Atahori fo hita nea-nea' a!” 24 Te lele' atahori Farisi ra rena rala, ma ara nda simbo sa. Boe ma ara ola-ola' rae, “Woe! Atahori ia bisa oi hendi nitu, huu nitu ra malanggan Balsebul mana fee E koasa.” 25 Te Yesus nahine atahori Farisi ra o'olan. Boe ma nafad'e se nae, “Hei o'olam naa, nda na'ena sosoa-ndandaa' sa! Mete ma sia nusa' esa, rauinggu nara rafetu-raparu, ta'o bee fo nusa' naa na'atataa'! Ona' naa boe mete ma atahori sia kota esa, do sia ume sa rala, esa natofa no esa, ne'o ara sea-saranggaa losa rambalulutu, o! 26 Dad'i mete ma nitu ra bamusu' ma esa oi esa, na, sira malanggan nda to'u parenda' doo-doo sa ena! 27 Misined'a, e! Hei atahori mara o oi rahine nitu ra boe. Ara oi rendi' nitu a koasan, do? Hoko'! Dad'i ama afi' ola' leli mae, Au oi nitu ra endi' nitu a koasan. Dei fo hei atahori mara ra'etu' ao nara rae, saa fo ama rundu' a, nda teb'e sa. 28 Te mete ma Au teb'e-teb'e' oi nitu endi' koasa mia Lamatua' Dulad'alen, na natud'u nae, Lamatua' mema' Mane' mana sia hei mata mara ena. 29 Mete ma atahori rae rema ramana'o sud'i' a saa sia atahori ma'ad'ere' sa umen, na, ana musi futu-pa'a nahere' atahori naa dei. Dei fo, ana namana'o nala atahori naa sud'i' a saa nara. 30 Misined'a malolole! Te atahori nda mana partei no Au sa, bamusu' no Au. No atahori nda mana tao afi' neu Au ue-tatao ngga sa, ana tao' a nemue-neanggi'. 31 Dad'i rena malolole Au o'ola ngga ia! Lamatualain sad'ia fee ambon neu atahori sala-kilu nara ena. Ma mete ma atahori ola' nda malole so'al atahori laen, na, Lamatualain fe'e sad'ia fee ambon neu e. Te mete ma atahori nambarani ola' nda malole' so'al Lamatualain Dula-dale Meumaren, na Lamatualain nda fee ambon neu sala-kilun sa. 32 Mete ma atahori ola' de'ulaka' so'al Au, Atahori Teb'e'-teb'e' ia, Lamatua' sad'ia fee ambon neu e. Te mete ma atahori ola' na'amuti-na'amuu lab'an Lamatua' Dulad'ale Meumaren, na, Lamatualain nda fee ambon neu salan naa sa losa fai matete'en!” < aiōn g165 > 33 Basa ma Yesus ola' nakandoo neu atahori Farisi ra nae, “Dud'u'a malolole! Hau hu malole' nab'oa boa malole'. Te hau hu nda malole' a sa nab'oa boa nda malole' sa, Hu mia hau a boan, atahori bisa bub'ulu' rae, hau huu' na, malole' do hoko'. 34 Te hei ia ra ona' mengge mana peko-leleko'! Ama nda bisa ola' dala-dala malole' ra sa. Huu saa nenembeda' sia atahori ralan, na, ana kalua tungga bafan. 35 Atahori malole', tantu ola' dala malole', huu hambu dala-dala malole' nenembeda' sia ralan. Te atahori de'ulaka', ola' a de'ulaka', hu hambu dala-dala de'ulaka' nenembeda' sia ralan. 36 Mimihere neu Au! Te dei fo losa fai matete'en, Lamatualain paresa' basa atahori tatao-nono'in. Lele' naa, atahori esa-esa' musi nataa eni ded'ea-o'olan mana nda ma ngguna' a sa. 37 Dad'i ma'ab'eb'esa, e! Te dei fo Lamatualain timba-tai ded'ea-o'ola mara, no na'etu' nae, ama hambu huku-doki' do hoko'.” 38 Rena Yesus ola' na'o naa ma, hambu meser agama hira ro atahori Farisi ra ro'e mbali E rae, “Ama Meser! Hai mae mita Ama' tao manadad'i', fo dad'i bukti oi, Ama' koasan teb'e-teb'e' mia Lamatualain.” 39 Te Yesus bua se nae, “Wuih! Hei atahori ale' ia, nda nau tao rerena' neu Lamatua' sa! Ama mihine' a tao de'ulaka'! Mae ama mo'e manadad'i' o, Au nda fee sa. Huu fe'esa'an Lamatua' fee manadad'i' nendi' mana ola-olan Yunus. Naa dai ena! 40 Yunus leo rerelo' telu, ma tetemba' telu mia u'u monae' a ambun rala. Au o ona' naa boe, Atahori Teteb'es ia. dei fo Au leo rerelo' telu, ma tetemba' telu sia lua fatu', atahori mates ra mamanan. 41 Dei fo sia fai matete'en, mete ma Lamatua' dad'i mana nggero-furi, na, atahori Niniwe ra rambarii' dad'i sakasii fo rundu nggi rae, ‘Basa hei ia, nggoa'!’ Fe'esa'an, atahori Niniwe ra rena Lamatua' mana ola-olan Yunus, de ara doa' ma lao hela sala-kilu nara. Te hei hoko'. Tao-tao te, ale' ia hambu Atahori sia hei talad'a mara manaseli' lena Yunus, naeni Au ia. Te ama nda nau tao afi' neu Au mbei sa boe. 42 Dei fo sia fai matete'en, mete ma Lamatua' dad'i mana nggero-furi, na, ina mane Seba mia seri' ona o, nambarii dad'i sakasii. Ana dud'u fo rundu basa mana masod'a ale' ia nae, ‘Basa hei ia ra, nggoa', e!’ Fe'esa'an, ina mane' a nema mia dod'oo fo nita no mata aon mane Soleman mahinen. Tao-tao te, ale' ia hambu Atahori sia talad'a mara manaseli' lena' mane Soleman, naeni Au ia. Te ama nda tao afi' mbei neu Au sa boe.” 43 “Mete ma nitu neneoi hendi' mia atahori esa, nitu a neu nisi' mamana rou' fo sangga mamana hahae'. Te ana nda hambu mamana malole' sa. 44 Boe ma ana dud'u'a nae, “Hee! Nda hambu mamana' sa, de malole lena' au bali' isi' atahori fo fe'esa'an au leo mia' a.’ Basa ma ana bali', ma nita mamana' naa, meu' ma nene tao malole' ena. 45 Boe ma nitu naa neu no'e nonoon hitu, de'ulaka nara seli lena' e fai. Boe ma basa se reu leo sia atahori naa, ma ara poko-paru randaa e. Dad'i ale' ia, atahori naa masod'an de'ulakan seli. Ona' naa boe, atahori sia fai-fai ma'ab'ui' ia ra.” 46 Lele' naa, Yesus fe'e ola' no atahori hetar. Boe ma maman no od'i nara rema rae randaa ro E. Ara riirii mia ume dea' de denu atahori reu ro'e E. 47 Boe ma atahori reu rafad'e rae, “Ama', e! Ama' maman no od'i mara sia dean. Ara rae randaa ro Ama'.” 48 De Yesus nataa nae, “Au mama ngga, seka? Ma Au toronoo ngga, seka?” 49 Boe ma Ana dud'u atahori mana tungga E, de nafad'e nae, “Mete, huu ia ra Au mama ngga ma toronoo ngga ra. 50 Huu atahori mana tao tungga Au Ama ngga sia sorga hihii-nanaun, sira Au bob'onggi matetu nggara.”

Report Issue

Mateos 13

TOC , Chapters

1 Fai' naa boe Yesus kalua mia ume naa, de neu endo' sia dano Galilea suun. 2 Boe ma atahori hetar reu heo rala E. Ma Ana hene neu endo' sia ofa' sa ata mananafu' sia naa, de nanori. Basa atahori mana sia mad'a ata rena E. 3 Ana nanori se nae' nendi' nekendandaa' hetar. Ana dui nae, “Hambu atahori mana ue-rae sa neu sia osin, de nggari fini. 4 Lele' ana nggari fini ra, hambu ruma tud'a sia dala'. Boe ma mbui' ra rema de bito rendi basa fini ra. 5 Te fini ruma tud'a sia rae fatu-fatu'. Fini a nanumbu losa' a, huu rae isi' mbei' a. 6 Te reo-rendu ma, numbu' ra male de meto hendi se. Huu oka nara nda maso' losa rae rala sa. 7 Hambu fini ruma fai tud'a sia uru manggou'. Boe ma uru manggou' a hapi nisa numbu' naa ra. 8 Te hambu fini ruma tud'a sia rae isi'. Fini naa ra ranumbu, ma ra'amoko losa rab'oa. Ruma fee bali' buna-b'oa nara ded'esin lao telu nulu, ruma losa nee nulu, ma ruma losa natun esa. 9 Seka ma ndiki', na, rena malolole, o!” 10 Basa ma Yesus ana mana tungga nara rema de ratane E rae, “Ta'o bee de Pak nanori atahori hetar naa ra mendi' nekandandaa'?” 11 Boe ma Yesus nataa nae, “Huu Lamatualain nau fee nggi mihine parendan, naa de Au ufad'e mema' nekendandaa' ia sosoan. Te mete ma atahori laen, na, Au unori endi' a nekendandaa'. 12 Huu atahori mana nahine Lamatua' hihii-nanaun, dei fo Lamatua' fee ne bau nahine. Te atahori nda mana nau tao afi' neu Lamatua' hihii-nanaun sa, dei fo Lamatua' fee ne lili hendi saa fo ana nahine' a. 13 Au unori se endi' a nekendandaa' a, huu: ‘Ara rita ena, te nda rahine sa. Ara rena ena, te nda tao afi' sa.’ 14 Ara ona' atahori fo Lamatualain mana ola-olan Yesaya sura' nae, ‘Dei fo ama rena, te ama nda nau mihine sai-sai sa. Dei fo ama mita, te ama nda nau bub'ulu' saa fo manadad'i' naa sa. 15 Huu atahori ia ra rala nara manggatee' ara ra'ambambake' ndiki nara, ara ra'apopoke' mata nara. Dad'i hela neu fo ndiki nara mbake ta'o' a naa leo, ma hela neu fo, mata nara poke ta'o' a naa leo. Hela neu fo Au sud'i boe tao malole se, huu ara nda nau tao afi' neu Au sa.’ 16 Te hei ia ra, nenefee papala-bab'anggi', o! Huu ama mita no mata mara ena, ma ama rena no ndiki mara ena. 17 Mimihere Au! Fe'esa'an Lamatua' mana ola-olan no atahori rala ndoos ra nau rae rita saa fo hei mita' ia, te ara nda bisa sa. Ara o nau rena saa fo ama rena' a, te ara nda bisa sa.” 18 Ola' basa ma, Yesus nafad'e se nae, ‘Dad'i ia na ama rena nekendandaa' ia sosoan. 19 Fini mana tud'a sia dala' a, naeni atahori mana rena Hara-lii' so'al Lamatualain to'u parenda', te ana nda nahine no matetu' sa. Basa ma nitu ra malanggan nema rambas nendi Hara-lii' naa mia atahori naa ralan. 20 Fini mana tud'a sia rae fatu-fatu' a, naeni atahori mana rena Lamatua' Hara-liin, ma ana simbo no rala nemeho'ot. 21 Te Hara-lii' naa ra nda ra'oka sa. Naa de nda nenembeda' doo' sia atahori naa ralan sa. De lele' atahori laen tao ra'asususa' e huu simbo Hara-lii' naa ra, ma ana nggari hendi se neu' ena. 22 No fini mana tud'a sia uru manggou' a talad'an, ona' atahori mana rena Hara-lii' naa. Te ana seb'o-mue no' a ue-tataos mata'-mata' fo nasod'a no' a lole-lad'a' ra. De basa ue-tataos naa ra, seti hendi Hara-lii' naa mia ralan, de nda na'ena ngguna saa sa ena boe. < aiōn g165 > 23 Te fini mana tud'a sia rae isi' a, ona' atahori mana pasa ndikin fo simbo Hara-lii' naa, ma tungga Lamatua' hihii-nanaun. Boe ma ana tao' a dala-dala malole', ona' fini mana mab'oa' a. Hambu ruma raboa ded'esin lao telu nulu, ma ruma lao nee nulu, ma ruma lao natun esa.” 24 Yesus nafad'e selu' nekendandaa' esa fai nae, “Lamatualain to'u parenda' naa, ona' atahori esa nggari fini malole' sia osin. 25 Temba neu ma, basa atahori mana sunggu masambeta' ra. Boe ma atahori de'ulaka nema, de nggari uru fui deke' ra risi' osi a. 26 Lele' osi a nab'una-nab'oa, ma atahori mana tao ues nara rita uru fui a mori bela' no are nggandum sia naa. 27 Boe ma reu rafad'e tenu osi' a rae, ‘Papa! Fai' naa hita sela fini malole' sia papa osin, to? Ta'o bee de uru a nae' boe?’ 28 Malangga nataa nae, “Naa, atahori de'ulaka' ue-tataon.’ Boe ma mana tao ues nara ola' rae, ‘Papa, hai mii miue hendi uru a, do?’ 29 Te nataa nae, ‘Afi'! Lele' hei miue uru a, ne'o hita sela-nggari malole nara nenelea hendi' boe. 30 Hela se mori bela' losa fula-fai etu-oru' a losa. Lele' naa, dei fo au ufad'e atahori mana tao ues ra ae, “Ama mi'id'uru mi'ihulu' uru fui ra dei. Ma futu se mbumbutu-mbumbutu', fo ded'ee hendi se. Basa naa mid'ud'uru buna-b'oa malole' ra, fo mbed'a' nisi' soka-pole' rala.”’” 31 Basa ma, Yesus ola' fai nae, “Au fee selu' nekendandaa' esa fai, fo ama bisa mihine ta'o bee fo Lamatualain dad'i Mane' soa' neu atahori hetar. Fefeun atahori nara ona' deke anadiki' sa fo atahori sela sia osin rala. 32 Mae deke' naa, anadiki' seli, te mete ma mori nema, na, dad'i hau huu ine monae' sia osi. Sambe mbui' ra rema randuna sia dana nara.” 33 Yesus fee selu' nekendandaa' esa fai nae, “Lamatualain atahorin, ona' bib'it roti fo ina' sa ha'i fo sambor no tarigu sak esa. Boe ma roti a reis losa na'amoko, huu bib'it roti mbei ana' naa.” 34 Yesus nanori atahori hetar nendi' dud'uit mata' hetar. Ana ola' nendi' a nekendandaa'. 35 Ana nanori ta'o naa tungga saa fo Lamatualain mana ola-olan sura' mema' ena nae, “Dei fo Au unori endi' nekendandaa'. Dei fo Au ufad'e dala-dala' fo atahori nda fe'e rene rita sa, eni' a mia Lamatualain tao raefafo' ia losa ia nema.” 36 Basa ma, Yesus lao hela atahori hetar naa ra, de bali' ume neu. Boe ma ana mana tungga nara rema, de ro'e tulun sia E rae, “Ama' Tulun mufad'e hai nekendandaa' so'al uru mana moriao' a sosoan dei!” 37 Boe ma Yesus nataa nae, “Atahori mana nggari fini malole' naa, naeni Au, Atahori Matetu' ia. 38 Ma osi naa, naeni raefafo' ia. Fini malole' naa, naeni atahori mana dad'i Lamatualain bob'onggin ena. No uru mana mori ao' naa, naeni nitu ra malanggan atahori nara. 39 Boe ma, atahori de'ulaka' mana nema nggari fini uru naa, naeni nitu ra malangga monaen. Ma fai etu-oru' naa, naeni fai matete'en. Atahori mana etu-oru buna-b'oa' naa, naeni Lamatualain ate nara mia sorga. < aiōn g165 > 40 Lele' fai matete'en, ara rad'uru rala uru ra fo hotu hendi se. < aiōn g165 > 41 Huu Au, Atahori Matetu' ia, dei fo haitua ate mana sia sorga rema. Dei fo ara reu rad'uru basa atahori nda mana tungga Lamatua' parendan sa. Ma ara reu rad'uru rala basa atahori mana neu kokoe-nanasi atahori laen ra, fo ara nda tungga Lamatua' parendan sa. 42 Dei fo ara mbia hendi basa atahori de'ulaka' ra risi' ai naraka rala reu, ona' uru nenehotu hendi' naa. Sia naa, dei fo ara fe'e na ramed'a doid'oso' rita' mamate nara, ma nggae eiei nda raloe' sa. 43 Te atahori mana nasod'a no ndoos tungga Lamatualain hihii-nanaun, dei fo ara leo rakandoo ro Ama Mane' sia sorga. Sia naa, ara raronda ona' relo a. Naa! Atahori mana nau nahine Au, pasa ndikim malolole, o!” 44 Yesus fee selu' nekendandaa' esa fai nae, “Atahori mana nau nahine so'al Lamatua' to'u parendan, ona' atahori mana nau hambu sud'i'-saa mafelit, fo atahori funi' mia rae rala. Atahori naa nema ali, ma ana hambu sudi'-saa naa ra sia naa, naa de namaho'o nala seli. Basa ma, ana nasambombori bali' sudi'-saa naa. Boe ma ana bali' lailai, de neu seo hendi basa hata-heton. De ana neu hasa nala rae naa, fo eni bisa hambu sud'i-saa mafelit naa.” 45 Yesus fee selu' nekendandaa' fai nae, “Atahori mana nae nahine Lamatua' to'u parendan naa, ona' atahori mana danggan esa nau hambu mutiara mafelit. De ana sangga-sangga' mutiara fo nae hasa. 46 Lele' ana hambu mutiara sa meulaun seli, ma ana bali' neu' ena, de neu seo hendi basa hata-heton. Basa ma ana neu hasa mutiara naa, fo eni bisa hambu e.” 47 Yesus fee selu' nekendandaa' nae, “Lamatualain to'u parendan, ona' mana pu'a ra reu mbo'i pu'at esa sia dano. Boe ma pu'at naa hambu u'u mata'-mata'. 48 Lele' pu'at naa sofe' no u'u, ma mana pu'a ra reu ha'i rala se, fo rendi dano suun neu. Boe ma ara endo' de raisi u'u mia pu'at. U'u malole' ra, ara tao nisi' rela rala neu. Te u'u nda malole' sa na ara nggari hendi se. 49 Ona' naa boe, neu fai matete'en. Dei fo Lamatualain ate nara rema mia sorga, fo bingga-banggi atahori de'ulaka' mia atahori rala ndoos ra. < aiōn g165 > 50 Dei fo ara nggari basa atahori de'ulaka ra ai naraka rala reu. Dei fo ara ramed'a doid'oso' manaseli' sia naa, ma nggae eiei nda raloe' sa,” 51 Ola' basa ta'o naa, ma Yesus natane se nae, “Hei mihine basa saa fo Au ola' fa' ia ra, do? Ara rataa rae, “Mihine, Lamatua'!” 52 Boe ma Yesus nataa bali' se nae, “Malole! Huu meser agama esa-esa' mana teb'e-teb'e' nanori Lamatualain Ded'ea-o'olan fo mana sura' eni' mia dalahulun, ma to'u nahere' Au nenori ngga oras ia, na, ana ona' tenu ume' sa soa' a soi nggud'an, fo natud'u hata-heto mbaran, na'ab'ue no hata-heto feun.” 53 Lele' Yesus nanori basa atahori nendi' nekendandaa' ma, Ana lao hela mamana' naa, 54 de lao nisi' kambon. Sia naa, Ana ume hule-o'e' rala neu de nanori atahori ra. Basa atahori mana rena E, titindindii' a. Ara ola-ola' rae, “Awii! Atahori ia mahinen dei! Ana neu nanori mia bee ia? Ta'o bee de Ana tao nala' manadad'i' naa ra? 55 Tao-tao te Eni tukan hau a Anan. Hita tahine malole' inan Maria; ma od'i nara, naeni Yakobis, Yusuf, Yudas no Simon. 56 Hita o tahine feto nara boe, huu basa nggita leo sia kambo' sa na! Dad'i Ana hambu mahine' naa, mia bee nema fai? Boe ma Ana hambu koasa manaseli' naa, mia seka fai?” 57 Naa de ara ramanasa losa nda nau rae rena E sa ena. Te Yesus nafad'e nae, “Mema' teb'e! Sia mamana' laen, atahori ra hii' a fee had'a-hormat neu Lamatualain mana ola-ola nara. Te sia kambon ma ume isi nara, atahori ra nda nau fee had'a-hormat neu e sa.” 58 Huu rala nara manggatee' de ara nda nau ramahere Yesus sa, naa de Ana nda tao manadad'i hetar sia naa sa.

Report Issue

Mateos 14

TOC , Chapters

1 Lele' naa, mane Herodes to'u parenda' sia propinsi Galilea. Ana o rena hara' mata'-mata' so'al Yesus. 2 Ana nafad'e penggau nara nae, “Yesus ia, ne'o Yohanis Mana Sarani' fo fe'esa'an au denu nggero rala langgan. Ia na ana nasod'a bali' ena, o! Naa de na'ena koasa fo tao manadad'i' naa ra.” 3 Mane Herodes ola' ta'o naa, huu dalahulun ana nad'ed'ea no Yohanis, losa ana humu ma tao Yohanis bui rala neu. Ded'eat naa dud'uin ta'o ia: mane Herodes sao nala od'in Filipus saon, naran Herodias. Tao-tao te Filipus no Herodias nda fe'e mahela' sa. 4 Naeni de Yohanis ai nasafafali nae, “Ama mane' afi' ha'i mala od'i ma saon. Te naa mulena-langga hita hohoro-lalane adat Yahudi na!” 5 Te Herodes nda nau rena e sa, boe ma sao nala Herodias neu' ena. Herodes nae' a doo be' fo tati nisa Yohanis mana Sarani' a. Te ana namatau atahori hetar, huu ramahere rae, Yohanis naa, Lamatualain mana ola-olan. Naa de ana denu atahorin, fo tao Yohanis bui rala neu. 6 Te doo-doo ma, Herodes tao fefeta fai bob'onggin. Lele' naa, ina mane Herodias ana feton neu lendo mbali fui' ra. Lelendon malolen seli, de tao Herodes ralan ma'ahee nala seli. 7 Lendo basa ma, Herodes no'e ana feto' naa nae, “Mae mo'e saa sia au, na, mufad'e leo! Te dei fo au fee nggo. Au to'u uhere' hehelu-fufuli ngga ia. Ma au sumba endi' Lamatualain naran.” 8 Rena mane' a o'olan ma, ana feto' a inan ira e. Naa de ana neu no'e nae, “Ama'! Au o'e Yohanis Mana Sarani' a langgan. Tao neu dulan rala, fo mendi fee neu au.” 9 Rena nala ana feto' a no'e ta'o naa ma, Herodes ralan susa. Te ana nda bisa lea bali' susumban sa, huu basa fui' ra rena ena na. Naa de ana tungga' a ana feto' a hihii-nanaun. 10 Boe ma ana parenda atahori reu nggero rala Yohanis langgan, mia bui rala. 11 Ara nggero rala Yohanis langgan, ma tao neu dulan rala, de reu fee neu ana feto' a. Ana simbo nala dulan ma, ana o'o nendi e fee neu inan. 12 Lele' Yohanis ana mana tungga nara rena oi ara nggero rendi langgan, ma ara reu ha'i rendi ao sisin, de reu ra'oi e. Basa de ara reu rafad'e Yesus. 13 Lele' Yesus rena nala hara' so'al Yohanis, ma Ana no ana mana tungga nara rae lao hela mamana' naa boe. Ma Ara sae ofa' de rae reu risi' mamana rou' fo hahae ao nara. Te atahori hetar rita Yesus se ofan tungga-tungga' a dano suun. De ara lao hela kambon nara, ma lao' lai-lai tungga dala mad'a' ata. Naeni de ara losa mamana' naa ra'ahulu' Yesus se. 14 Lele' Ana onda mia ofa', ma Ana nita atahori hetar rahani E. De Ana tud'a kasian mbali se. Ma Ana tao nahai' atahori mamahed'i' ra. 15 Bob'o' neu ma, Ana mana tungga nara reu rafad'e rae, “Ama', e! Malole lena' Ama' denu basa atahori ia ra, reu hasa nanaat sia kambo-kambo' mana deka-deka ia. Te bob'o' ena na! Sia ia nda hambu nanaat saa sa boe.” 16 Te Yesus nataa nae, “Afi'! Hei mihao se.” 17 Te ara rataa rae, “Awii, Ama', e! Hai nda mi'ena saa-saa fo mihao neu atahori desi basa ia ra sa. Hai mae tao ta'o bee? Te aka' roti bala' lima, ma u'u rua' a na!” 18 Te Yesus ola' nae, “Naa malole ena. Mendi nema leo!” 19 Boe ma Ana denu basa atahori ra endo' ra'ab'ub'ue reu uru ata. Basa ma, Ana ha'i nala roti bue' lima, ma u'u ka rua' ra. Boe ma Ana oro'a mbali lalai a de no'e makasi neu Lamatualain. Basa ma, Ana bab'anggi roti naa ra, de loo fee neu ana mana tungga nara, fo reu banggi fee neu basa atahori naa ra 20 De basa se raa losa ra'abeta. Raa basa ma, ara kumbu rala nanaa sisa' ra, boa sanahulu rua. 21 Basa atahori mana raa' ra, mbei ma tou' rifon lima. Nda fe'e reken ina' ra ro anad'iki' ra sa. 22 Basa se raa basa ma, Yesus denu ana mana tungga nara reu sae ofa' fo lao ra'ahulu' risi' dano a seri. Te Ana fe'e nahati sia naa, fo denu basa atahori naa ra bali'. 23 Lele' basa se bali', ma Yesus hene nisi' lete' esa, de hule-o'e. Losa temba, te mesa' ne fe'e sia naa. 24 Lele' naa, ana mana tungga nara ofan losa dano a talad'an ena. Te ara sefe rita' mamate nara, huu ofa' lab'an ani mata', ma ree monae' ra mbembesi' se. 25 Deka manggarelo ma, Yesus neu tungga se boe. Te Ana lao' sia oe' ata. 26 Rita ta'o naa ma, ana mana tungga nara nggengger. Ara ola' ramatatau rae, “He'e o! Maro sa sini!” 27 Te Yesus ola' no se nae, Woe! Ama afi' mimitau! Te Au ia Yesus! Sub'a-sub'a leo!” 28 Petrus rena ta'o naa ma nataa nae, “Mete ma teb'e-teb'e' Yesus, na, denu au lao' sia oe' ata fo naa eti.” 29 Boe ma Yesus nataa nae, “Neu! Uma leo!” Boe ma Petrus onda mia ofa' de lao' nisi' Yesus tungga oe' ata. 30 Te lele' Pertus med'a nae hambu sanggu anin, ma namatau nala seli. Ana nae' a tena ena, ma randu nae, “Aduu, Lamatua', e! Tulun fee au usod'a dei!” 31 Boe ma Yesus loo Liman lailai de to'u nala e. Ana ola' nae, “Awe, Petrus, e! Ta'o bee de ralam nab'ab'anggi? Nda mumuhere teb'e Au sa do?” 32 Basa ma, ru'a se ofa' rala reu. Boe ma anin o naloe' neu' ena. 33 Rita ta'o naa, ma ana mana tungga nara so'u kokoa-kikio' neu E rae, “Awii! Ama' ia, mema' teb'e-teb'e' Lamatualain Anan!” 34 Lele' ara losa dano a seri' ma, ara onda risi' kambo Genesaret dano suun. 35 Lele' ara onda, ma atahori hetar rahine se neu' ena. De ara rameli rae, “We! Yesus nema ena, o!” Ara rela' reu rafad'e ndule kambo', ma atahori rendi basa atahori mamahed'i' ra. 36 Ara ro'e rae sad'i sira nggama' a bad'un. Huu ara du'a rae, “Sad'i atahori mamahed'i' ra nggama rala Yesus bad'un suun, ne'o ara hai reu' ena.” De basa atahori mamahed'i' mana nggama bad'u narun, hai reu' ena.

Report Issue

Mateos 15

TOC , Chapters

1 Lele' esa, hambu atahori Farisi ro meser agama nononggo' sa rema mia Yerusalem fo randaa ro Yesus. 2 Atahori Farisi ra to'u rahere' sira adat Yahudin. Lele' ara rena rae, Yesus ana mana tungga nara raa na nda safe lima nara tungga adat hihii-nanaun sa, ma ramanasa. Boe ma ara rema de fee sala' neu Yesus rae, “Ta'o bee de ana mana tungga mara raa, te nda safe lima nara sa? Naa nalena-langga mbali bei-ba'i tara adat na!” 3 Te Yesus nataa nae, “Mema' hei atahori mana ola' laen ma tao laen! Ama mihine milena-langga neu Lamatualain parendan, fo tungga' a bei-ba'i mara adat na. 4 Huu Lamatualain parenda ena nae, ‘Fee had'a-hormat neu ina-ama mara,’ Ma selu' fai nae, ‘Mete ma atahori sa rarai-oole inan no aman, na, musi hukun misa e.” 5 Lamatualain nanori ta'o naa, te hei minori laen fai. Ama mae, ‘Atahori sa nda parlu tulu-fali ina-aman nendi' sud'i' a saa nara, ita' mae ara doid'oso rala seli o, mete ma ana helu-fuli basa nae fee sud'i' a saa naa ra neu Lamatua' ena. Te no hei nenorim ta'o naa, hei nggari hendi Lamatualain parendan, ma nggati no hei parendam. 7 Naa de, Au ae hei ia ra, atahori mana ola' laen, te tao laen! Naa nandaa no Lamatua' mana ola-olan Yesaya sura' mema' so'al hei mia lele ulu' a! Huu Lamatua' denu e sura' nae, 8 ‘Hambu atahori koa-bo'u Au, sia' a bafan, te nda no ralan sa. 9 Mae ara tao ta'o naa o, parsuma' a. Ara nda tungga Au sa. Ara nda ranori Lamatualain nenorin sa, te ranori atahori nenorin.’” 10 Basa naa ma, Yesus no'e atahori laen sia naa de nanori se nae, “Pasa ndiki mara malolole, fo bisa mihine! 11 Saa mana maso' nisi' atahori bafan rala neu, naa nda tao nanggenggeo atahori sa. Te saa mana kalua mia atahori bafan, naa mana tao nanggenggeo atahori.” 12 Basa ma, Yesus ana mana tungga nara rema rafad'e E rae, “Ama' bub'ulu', do? Atahori Farisi ra rala nara mera rena Ama' o'olan.” 13 Te Yesus nataa nae, “Dei fo Ama ngga sia sorga nore hendi atahori nda mana nanori tungga Eni hihii-nanaun sa. Naa ona' atahori nore hendi saa mana mori' fo ana nda hii' ra sa. 14 Dad'i afi' taoafi' neu atahori Farisi naa ra! Te ara, ona' atahori poke' natud'u dala' fee atahori poke'. Dei fo ara tud'a ndola' rala reu ona esa'.” 15 Basa ma Petrus ola' nae, “Ama', tulun mufad'e hai nekendandaa' naa sosoan dei!” 16 Yesus nataa nae, “Naa! Hei nda fe'e mihine sa? 17 Sosoan ta'o ia: saa fo ata taa, maso' sia bafa tara, nakandoo tei tara rala, basa fo bali' dea neu nisi' mamana mbia dea'. 18 Te saa mana kalua mia bafa', naa mana tao nanggenggeo atahori, losa Lamatualain o melumud'u e, ma nda nau simbo e sa. 19 Huu Dala de'ulaka' nae' lao' mia atahori ralan! Ona' a: dud'u'a de'ulaka', risa atahori, hohongge, nda fe'e sao sa te tao sala', ramana'o, sakasii peko-leleko', ma ola' ra'amuti-ra'amu atahori naran. 20 Basa naa ra, mana tao atahori ra ranggenggeo. Te mete ma atahori raa-rinu nda pake safe lima nara tungga adat hihii-nanaun sa, na, naa nda dad'i so'al sa.” 21 Basa ma Yesus lao hela mamana' naa, de neu nisi' mamana' mana deka no kota Tirus ma kota Sid'on. 22 Sia naa hambu ina' sa lao' mia mamana' naa. Eni nda atahori Yahudi sa. Lele' ana rena Yesus sia naa, ana nema no'e no teb'e-teb'e nae, “Mane Daud tititi-nonosin, e! Sue au dei! Te nitu tao au ana feto ngga. Awee, kasian, e! Te ana doid'oso ena.” 23 Te Yesus nenee' a, nda nataa nae saa sa boe. Boe ma Ana mana tungga nara rema rafad'e rae, “‘Ama', ina' ia aka' nameli tao tasibu' a. Malole lena' Ama' mbuu hendi e mia ia leo!” 24 Boe ma Yesus nataa nae, “Lamatualain denu Au uma fo tulu-fali hita atahori Yahudi nara, huu ara lao sala ena, ona' bib'i lombo mana tara-koo' ena. Ana nda denu Au uu tulu-fali atahori fea' ra sa.” 25 Te ina' naa nema deka-deka no Yesus. Ana sende' lululanggan ma no'e nae, “Papa, e! Tulun au dei.” 26 Te Yesus nggari ded'eat nae, “Nda nandaa sa ha'i nanaat mia ana kara fo nggari fee busa ra.” [No masud ma'afuni' nae, Yesus musi tulu-fali na'ahulu' atahori Yahudi nara, dei fo tulu-fali atahori fea' ra.] 27 Te ina' naa nataa nae, “Teb'e, Ama', e! Te busa ra nahani sia mei a filenggan. Ara o ra saa mana tud'a' mia ana kara pinggan boe.” [No masud na nae, Lele' ana kara raa, busa o hambu naa boe. Ona' mae Yesus tulu-fali atahori nara o, Eni musi mete-se'u atahori fea' ra boe.] 28 Yesus rena na'o naa, ma nafad'e nae, “Awii! Mama mumuhere teb'e neu Au, o! Dad'i mama bali' leo, te saa fo mo'e' naa, dad'i ena!” Basa ma ana bali', te mema' anan hai ena. 29 Basa naa ma, Yesus no ana mana tungga nara lao hela mamana' naa, boe ma lao tungga-tungga' a dano Galilea suun. Basa ma ara hene risi' lete' sa, de Yesus endo' nanori se. 30 Boe ma atahori hetar rema risi' E. Ara rendi atahori doka', atahori poke', atahori mamalu'u', atahori nda mana bale nala' sa, ma atahori mamahed'i' laen ra boe. Ara ra'e'endo atahori mamahed'i' ra deka Yesus ein. Boe ma Ana na'ahahai' se, 31 Rita ta'o naa, ma atahori hetar titindindii' a. Ara ola' rae, “We! Manaseli', o! Atahori doka' o bisa lao' no malole. Atahori poke' o, rita bali'. Atahori mamalu'u' o, lao' boe. Ma atahori nda mana bale nala' sa o, bisa bale boe! Ia tantu Lamatualain mana tao. Eni ia, bei-ba'i tara be'utee neu E eni' a lele ulu' a.” 32 Basa fai hira boe ma, Yesus no'e nala ana mana tungga nara de nae, “Au kasian neu atahori ia ra ena. Ruma mia dod'oo' rema, boe ma ra'ab'ue fai telu ena, losa nanaat nara basa ena. Malole lena' ara afi' bali' ro tei rou'. Afi' losa ara masaloe sia dala' talad'an.” 33 Ma Yesus ana mana tungga nara rataa rae, “Ama'! Ia mamana rou' na'ad'od'o' no kambo'. De hita nda bisa tahao tala atahori desi basa ia ra sa.” 34 Ma Yesus natane se nae, “Hei roti mara, ba'u bee?” Ara rataa rae, “Hitu' a! No u'u mbei!” 35 Basa ma Yesus denu basa atahori ra endo' reu rae a. 36 Boe ma Ana ha'i nala roti bue kahitu' no u'u ra, de no'e makasi mbali Lamatualain. Ana bib'ib'i se, de Ana fee neu ana mana tungga nara, fo reu banggi fee neu basa atahori naa ra. 37 De basa se raa losa ra'abeta. Basa de, rad'uru rala nanaa lena' ra, sofe boa hitu. 38 Basa atahori mana raa' ra, mbei ma hambu tou' rifon ha. Nda fe'e reken ina' ra ro ana diki' ra sa. 39 Basa naa dei de, Yesus denu atahori naa ra bali'. Boe ma Ana sae ofa' de lao risi' mamana Magadan.

Report Issue

Mateos 16

TOC , Chapters

1 Lao esa, hambu atahori Farisi hira ro atahori Saduki rema risi' Yesus. Ara rae raselu-bale ro Yesus, fo rae ra'atutuda' E. Huu naa, ara ro'e rae, “Pak! Tulun mutud'u manadad'i' mata' esa dei, fo dad'i bukti oi, Pak hambu koasa mia Lamatualain ena.” 2 Te Yesus nataa nae, “Mete ma relo mopo ma lalai dulan mbilas, na, hei mihine, mae ‘Mbila na nda ud'a sa.’ 3 Mete ma relo boti' ata nema no lele nggeo', hei mihine mae, ‘Fai' ia nae ud'a.’ Naa, mete ma hei bisa mihine fula-fai ra nenendin, na, ta'o bee de hei nda mihine lele' ra nenendin sa? 4 Wou! Ale' ia hei atahori, mihine tao' a de'ulaka'! Hei nda tao afi' neu Lamatua' sa! Mae hei mo'e manadad'i' ra o, Au nda fee sa. Huu ma'ahulun Lamatua' fee manadad'i' nendi' mana ola-olan Yunus. Dad'i naa dai ena!” Yesus ola' basa, ma Ana lao hela se. 5 Lele' Yesus se losa dano a talad'an, deid'e ana mana tungga nara rasaned'a rae, sira lili' rendi roti soa' neu sira lepa-ngges na. 6 Rena ara ola' ra'o na, ma Ana nafad'e nae, “Hei musi besa-b'esa mbali atahori Farisi ro atahori Saduki ra bib'it roti na e.” 7 Rena ta'o naa, ma ana mana tungga nara bingun. Ara ola-ola' rae, “Toulasi' a ola' saa ia? Mbei ma Ana ola ta'o naa, huu ata nda tendi roti sa, do?” 8 Te Yesus nahine dud'u'a nara. Basa ma, Ana ola' nae, “Weh! Hei ia ra seli teb'e ma! Ta'o bee de hei ola' so'al roti! Hei kuran mimihere neu Au, do? 9 Hei nda fe'e mihine Au koasa ngga sa, do? Te fai' na Au bib'ibi roti b'ue' lima fo fee atahori rifon lima raa, hei kumbu mala lena nara boa hira? 10 Boe ma ta'o bee fai roti hitu fo Au banggi fee neu atahori rifon ka ha' ra? Hei kumbu mala lena nara boa hira fai? 11 Ta'o bee de fa' ra ama nda mihine Au o'ola ngga sa? Au nda ola' so'al roti sa. Au ae fee nesenened'a' neu nggi, ama besa-b'esa mo atahori Farisi ma Saduki ra nenori nara. Te nenori nara kokoe-nanasi rala atahori hetar, ona' bib'it roti tao neu roti fo hene na'amoko.” 12 Yesus ola' ta'o naa, deid'e ara rahine rae, Ana nda ola' so'al roti sa. Te Ana ola' so'al atahori Farisi ro atahori Saduki ra nenori nara. 13 Basa ma, Yesus se lao' reu sia mamana' mana deka' no kota Kaisarea Filipi. Sia dala' talad'an, Ana natane se nae, “Tungga atahori o'olan, ara rae, Au, naeni Atahori Matetu' ia, seka?” 14 Ara rataa rae, “Hambu ruma rae Ama' ia, Yohanis Mana Sarani' a nasod'a bali' ena. Laen fai rae, mbei ma Ama' ia, ba'i Elia. Laen ra fai oi, ba'i Yeremia. Mete ma hoko' na, Lamatualain mana ola-ola' laen dalahulun.” 15 Boe ma Yesus natane selu' se fai nae, “Mete ma tungga hei, na, Au ia, seka?” 16 Boe ma Simon nataa nae, “Ama' ia, Kristus, naeni Atahori fo dalahulun Lamatualain helu-fuli nae haitua nema' a! Ma Ama' ia, Lamatualain mana nasod'a nakandoo' a Anan. 17 Yesus nae, “Simon, Yunus anan, e! Ho ia, nenefee papala-bab'anggi', o! Huu atahori nda rafad'e nggo hal ia sa. Te Au Ama ngga sia sorga mana nafad'e. 18 Rena, e! Ale' ia Au bab'ae naram ‘Petrus’. Nara' naa sosoan naeni, fatu. Huu nemeherem manggatee' ona' fatu, dei fo dad'i netehuu' fee neu Au atahori mamahere ngga ra. Mae ara nenepoko-paru' losa mate boe o, ara ra'atataa' rakandoo' a. < Hadēs g86 > 19 Dei fo Au fee nggo hak, fo mete-se'u atahori ra, ona' ho to'u lelesu sorga nggoen. Huu saa fo ho ena-ai sia raefafo' ia, Lamatua' ena-ai sia sorga ena. Ma saa fo ho fee isin sia raefafo' ia, Lamatua' fee isin sia sorga ena.” 20 Ola' basa ta'o naa, ma Yesus na'angge se fo afi' rafad'e esa-esa boe rae Eni ia, Kristus. 21 Eni' a lele' naa, Yesus nafad'e neu ana mana tungga nara nae, “Au musi uu isi' kota Yerusalem. Te dei fo sia naa, Au hambu doid'oso' naen seli mia lasi-lasi adat, ma malangga agama Yahudi ra malangga nara, ro basa meser agama ra. Dei fo ara tao risa Au, te finiesan ma Au usod'a bali'.” 22 Yesus nafad'e ta'o naa ma, Petrus nore nala E nisi' bob'oan de ai nae, “Ama' afi' ola' ta'o naa! Ne'o Lamatualain nda hela neu ta'o naa sa!” 23 Te Petrus o'olan, nda tungga Lamatua' hihii-nanaun sa. Naa de Yesus heo' mbali e de ai e nae, “Hee! Dinggo' hela mamana' ia! Naa, nitu ra malanggan o'olan! Afi' bab'aa Au! Ho du'a tungga' a atahori hihii-nanaun, te nda tungga Lamatua' hihii-nanaun sa!” 24 Basa boe ma Yesus nanori ana mana tungga nara nae, “Atahori mana nau tungga Au, eni musi na'atataa' nakandoo tungga-tungga fai! Eni musi lilii' hendi hihii-nanaun, fo tungga' a Lamatua' hihii-nanaun. Mae atahori rae tao risa e o, eni musi tungga nakandoo' a, ona' atahori lemba eni hau ngganggen fo neu mate. 25 Huu atahori mana sad'ia mate huu eni tungga Au, dei fo ana hambu nasod'a nakandoo no Lamatua'. Te atahori mana nasod'a soa' neu' a aon, dei fo masod'an, sambu-lalo neu' ena! 26 Rena, e! Mete ma hambu basa hata-heto raefafo' ia, te Lamatualain nda simbo nggo sa, na, hahambun sa? Mae lemba mendi basa raefafo' isin o, ho nda bisa soi mala ao samanam sa! 27 Au ufad'e basa dala' ia ra neu nggi, huu Au ia, Atahori Matetu' a. Dei fo Au onda bali' uma endi' Ama ngga koasa manaselin, o ana ded'enu nara mia sorga. Lele' naa, dei fo Au bala-b'ae atahori tungga saa fo ana tao' a. 28 Misined'a malolole, e! Mia basa hei ia, dei fo hambu atahori hira nda mate sa, losa fai' bee fo ara rita Au, Atahori Matetu' a, dad'i Mane' mana to'u parenda'.”

Report Issue

Mateos 17

TOC , Chapters

1 Seli fai nee ma, Yesus no'e Petrus, Yakobis no od'in Yohanis, fo reu ramalolo' hene risi' lete' naru' sa ata, fo mesa' se sia naa. 2 Losa ata ma, rita Yesus dad'i laen. Matan naronda ona' relo, no buan dad'i muti makahahad'o'. 3 Aib'oi' ma, ara rita Ana ola-ola' no ba'i Musa no ba'i Elia. 4 Boe ma Petrus bingun de ola' nae, “Ama'! Hai ma'ahe sia ia ena, o! De malole lena' ata tao lalaat telu. Esa fee neu Ama', esa fee neu ba'i Musa, ma esa fai fee neu ba'i Elia.” 5 Lele Petrus fe'e ola' ta'o naa, aib'oi' ma lelee maronda' a onda de tatana nala se. Boe ma ara titindindi rena hara' sa nea nema mia lele' a rala nae, “Rena, o! Yesus ia, Au Ana susue ngga. Ana tao rala ngga namaho'o nakandoo' a. Rena malolole neu E, e!” 6 Rena rala ta'o naa, ma ana mana tungga nara ramatau rae mate, de ra'aloli ra'atotono'. 7 Te Yesus nema keis se, ma Ana nae, “We! Ama fela leo. Afi' mimitau!” 8 Basa ma ara boti' mata nara, te nda rita esa sa boe. Aka' Yesus sia naa. 9 Basa ma, ara onda mia lete' naa. Boe ma Yesus na'angge se nae, “Saa fo fa' ra hei mita' naa, afi' mifad'e esa boe, e! Te Au, Atahori Matetu' ia, musi mate dei. Dei fo Au usod'a bali' ena dei, fo ama fe'e na bole mifad'e atahori ena.” 10 Boe ma ara ratane E rae, “Ama' ia, mema' Kristus, te ba'i Elia sia bee? Huu meser agama ra ranori rae, ba'i Elia musi nema dei, fo Kristus fe'e nema na. Te tungga Ama', na ta'o bee?” 11 Yesus nataa nae, “Mema' teb'e. Ba'i Elia musi nema dei, fo soi dala' fee neu Kristus. 12 Te rena malolole, e! Ba'i Elia nema ena, te atahori nda rahine sa. Ara tao ra'asusa' e, tungga hihii nara. Dei fo ara tao Au, Atahori Matetu' ia ona' naa boe.” 13 Rena basa ta'o naa, dei de ara bub'ulu' rae, ba'i Elia fo Yesus ola' naa, naeni Yohanis mana sarani' a. 14 Lele' Yesus se bali', ara randaa ro atahori hetar rahani se ena. Boe ma papa esa neu sende' lululanggan no'e tulun mbali E, 15 nae, “Papa! Kasian au ana ngga dei! Te ana namahed'i mulu bibi', ana doid'oso nala seli. Mete ma hed'is na losa, na, ana aka' tuda' oe rala neu, hoko' na ai rala neu. Tulun dei, Papa, e! 16 Au endi e nisi' Papa ana mana tungga mara ena, te ara nda bisa ra'ahahai' rala e sa.” 17 Rena ta'o naa, ma Yesus namanasa atahori mana ramahere no rala seseri' nae, “Hee'! Hei ia ra seli teb'e! Au unori usufafali nggi ena, te ama nda mihine malolole sa. Ma ama nda mimihere teb'e-teb'e' neu Au sa! Au musi u'utataa' o nggi losa fai hira' fai? Mo ana' naa ia nema!” 18 Ara ro ana' naa, ma Ana oi hendi nitu mia ana' naa. Basa ma, nitu a lao hela ana' naa, ma ana hai neu' ena. 19 Basa de, lele' Yesus mesa' ne no ana mana tungga nara, ara ratane E rae, “Ama'! Ta'o bee de fa' ra hai nda bisa oi hendi nitu naa sa?” 20 Yesus nataa bali' nae, “Ama nda bisa oi hendi nitu naa sa, huu nda mimihere teb'e sa na. Misined'a, e! Mete ma hei mimihere teb'e-teb'e' neu Au, ita' aka' mbei ana' a o, ona' deke anad'iki' sa o, ama bisa parenda lete' sa mae, ‘Hee, lete'! Lali naa muu!’ Ne'o ana lali. Dad'i hei bisa tao mala sud'i' a saa, sad'i ama mimihere teb'e-teb'e' neu Lamatua'. 21 [Te rena, e! Nitu mata' ia ra mema' de'ulaka'. Mete ma ama nda hule-o'e ma puasa fo mo'e tulu-fali' neu Lamatua' sa, na, ama nda bisa oi nitu mata' naa ra sa.”] 22 Lao esa ma, Yesus no ana mana tungga nara ra'ab'ue sia profinsi Galilea. Ana nafad'e se nae, “Nda do' sa ena, te ara rae seo Au neu atahori fea' ra. 23 Basa ma ara tao risa Au, Atahori Matetu' ia. Mema' Au mate, te fini esan ma, Au usod'a bali'.” Ana mana tungga nara susa rala seli, huu rena Ana ola na'o naa. 24 Lele' Yesus no ana mana tungga nara reu risi' kambo Kapernaum, boe ma mana ed'a bea ra, ratane Petrus rae, “Hei Meser ma bae ume hule-o'e' a bea na, do hoko'?” 25 Boe ma Petrus nataa nae, “Bae, e!” Lele' ana bali', ma Yesus nafad'e na'ahulu' neu e nae, “We, Simon! Du'a sob'a dei. Mane-mane' sia raefafo' ia ha'i bea mia seka? Mia ana nara do, mia atahori fea'? 26 Petrus nataa nae, “‘Mia atahori fea'!” Yesus ola' selu' fai nae, “Mete ma ta'o naa, na mane' a anan afi' bae, to? 27 Ona' naa boe no ume Hule-O'e Huu' a bea na. Te, hita afi' tao mana ed'a bea ra ramanasa. Dad'i malole lena' muu dolu u'u sia dano a. Mala u'u ka esan, na, fingga bafan. Dei fo hambu doi fula' esa sia naa. Muu bae ru'a nggita bea na mendi' doi' naa. Te naa dai soa' neu ru'a nggita ena.”

Report Issue

Mateos 18

TOC , Chapters

1 Lele' naa, Yesus ana mana tungga nara reu ratane mbali E rae, “Ama'! Seka monae' lena' mia basa Lamatualain atahori nara?” 2 Boe ma Yesus no'e nala anad'iki' sa, de naririi e neu talad'a nara. 3 Basa ma Ana ola' nae, “Rena malolole! Atahori mana nau maso' dad'i Lamatua' atahorin, ana musi ub'a dud'u'an dei, fo dad'i ona' anad'iki' nda mana nahine so'u-so'u' aon sa. 4 Huu atahori mana maloe-mad'ae rala' ona' anad'iki' ia, eni atahori monae' lena' sia Lamatua' matan. 5 Boe ma atahori mana simbo atahori anak ona' anad'iki' ia, huu namahere neu Au, na, atahori naa simbo Au ena.” 6 Basa ma Yesus nafad'e se fai nae, “Mete ma hambu atahori tao anad'iki' esa tungga dala sala', losa ana nda namahere Au sa ena, na besa-b'esa, o! Malole lena' atahori pa'a fatu monae' sa, neu boton, fo ne'etetena' e tasi rala neu. 7 Raefafo' ia mema' mamana de'ulaka', huu hambu dala' hetar mana tao atahori tud'a sala' rala reu. Te atahori mana hambu sosoe' seli, naeni atahori mana tao atahori laen tud'a sala'. 8 Mete ma tao sala' mendi' limam, do, eim, na, nggero hendi e! Huu malole lena' sorga muu mendi' a limam seri, do, eim seri, afi' losa ara nggari nggo misi' ai naraka rala muu mo limam ma eim ru'a se. < aiōnios g166 > 9 Mete ma, tao sala' mendi' matam, na ed'o hendi e! Huu malole lena' maso' sorga muu mo matam esa' a, afi' losa ara nggari nggo misi' ai naraka muu mo matam ru'a se.” < Geenna g1067 > 10 Yesus ola' fai nae, “Besa-b'esa, o! Afi' losa hei miloe-mid'ae anad'iki' ona' ia. Huu Lamatua' aten mana sia sorga ranea se. Ma ate naa ra sud'i a reu fain sa, fo rafad'e so'al atahori ia ra dala nara neu Lamatualain mana sia sorga. 11 Ama du'a malolole, te Au ae fee nekendandaa' ta'o ia: hambu atahori sa bib'i lombon natun esa. Fai' sa ma, hambu bib'i lombo sa lao leli, tungga' a dalan. Naa, ama du'a mae manatad'a a musi tao saa? Ne'o Ana lao hela bib'i lombon ka 99 nara sia lete' fo neu sangga bib'i lombo ka esa' mana mopo' naa. Mete ma ana hambu bali' ena, na ana namaho'o mete bib'i lombo ka esa' fo ana nita bali' naa lena mia bib'i lombo ka 99 fo nda mana mopo' ra sa. [Au, Atahori Matetu' ia, uma fo ae fee masod'a' neu atahori mana lao leli' mia dala ndo-tetu' a.] 14 Dad'i mae aka' anad'iki' sa mopo o, Au Ama ngga sia sorga nda namaho'o sa.” 15 Yesus ola' fai nae, “Mete ma toronoom atahori mamahere' ra tao sala' neu nggo, na, musi muu mundaa mo e. Mete ma aka' ru'a nggi, dei fo fe'e mufad'e salan. Mete ma ana rena o'olam, na, hei ru'a nggi malole bali' ena. 16 Te mete ma ana nda nau rena nggo sa, na, muu mo'e mala nonoom atahori esa do rua fo mimilolo' mii. Mii mindaa mo atahori naa, fo ola' mo e fai. Huu sia Lamatua' susura Meumaren nenesura' oi, ‘Sia ded'eat esa, musi hambu sakasii rua do telu mana ola' ona esa', dei fo fe'e na simbo ded'ea-o'ola nara.’ 17 Te mete ma ana nda fe'e nau rena o'ola mara sa, na, mii mifad'e jama'at. Mete ma ana o nda fe'e nau simbo no malole' jama'at ra o'olan, sa, na, du'a mae ana ona' atahori nda fe'e nahine Lamatua' sa. Mete ma hoko', du'a mae de'ulakan ona' mana ed'a b'ea ra. 18 Misined'a malolole Au o'ola ngga ia, e! Saa fo hei ena-ai sia raefafo' ia, naa Lamatua' ena-ai sia sorga ena. Ma saa fo hei fee isin sia raefafo' ia, naa Lamatua' fee isin sia sorga ena boe. 19 Ma Au ufad'e selu' ae, mete ma hambu atahori rua sia hei hule-o'e no rala' esa, dei fo Au Ama ngga sia sorga fee se saa fo ara ro'e' a. 20 Mete ma hambu atahori rua do telu ra'ab'ue fo hule-o'e reu esa, huu sira, Au atahori nggara, na, Au o sia talad'a nara boe.” 21 Basa naa ma, Petrus nema natane Yesus nae, “Papa, au ae utane mbei. Mete ma toronoo ngga atahori mamahere' tao sala' nasafafali mbali au, na, au musi fee ambon neu e lao hira? Lao hitu, do?” 22 Boe ma Yesus nataa nae, “Hoko'! Musi fee ambon neu e losa hitu lao hitu nulu, losa nda bisa ito reken mala sa ena. 23 Ama musi tao tungga ta'o naa, huu Lamatualain ona' mane' esa mana ito-reken pagau nara huta-buku nara. 24 Lele' Ana ito-reken ma, ana denu atahorin esa neu no'e pagawen esa mana nahuta doi' mbali e, losa juta-juta. 25 Te pagawe a nda bae nala huta-bukun sa. Dad'i mane' a parenda nae, ‘Mii seo atahori ia no basa sao ana nara, fo ara dad'i ate. Boe ma seo mibasa' hata-heto nara, fo bae neu huta-buku nara.’ 26 Rena ta'o naa, ma pagawe naa naloe aon de sende' lululanggan neu mane' a matan, de kokoe e nae, ‘Aduu! Ama', e! Ama mane' tulun fee fai mbei neu au dei do! Dei fo au fee bali' basa huta nggara.’ 27 Mane' a rena nala ona' naa ma, ana kasian e. Boe ma ana nggaris mema' hendi basa pagau naa huta nara. Boe ma ana mbo'i hendi pagawe naa. 28 Te lele' pagawe naa dea neu, ma nandaa no nonoon esa nahuta e doi' mbei. Boe ma ana to'u nala nonoon, de mese nggara boten ma bua e nae, ‘Weh! Fai' ia bae huta ma leo!’ 29 Nonoon rena nala ona' naa ma, ana naloe aon fo sende' lululanggan de kokoe e nae, ‘Aduu! toronoo', e! Tulun fee fai mbei nema au dei! Dei fo au bae huta ngga.’ 30 Te pagawe naa nae, ‘Nda bisa sa! Aka' fai' ia musi bae!’ Basa ma ana nendi nonoon bui rala neu, losa ana bae nabasa' hutan. 31 Lele' mane' a pagawe laen nara rita saa fo manadad'i' naa, ma rala nara susa. De basa ma reu rafad'e neu mane' a. 32 Mane' a rena nala ona' naa ma, ana no'e pagawe naa, de ola' nae, ‘Hee, atahori de'ulaka'! Huu mo'e Au kasian nggo, naa de au nggaris hendi basa huta-buku mara. 33 Te ta'o bee de nda mu'ena kasian neu nonoom sa, ona' au kasian neu nggo ena to?’ 34 Mane' a namue, losa ana denu atahori tao e b'ui rala neu, fo ara poko-paru e, losa ana bae nabasa' huta-buku nara.” 35 Boe ma Yesus nate'e dud'uit na, ma nafad'e nae, “Naa, Au Ama ngga sia sorga boe o ito-reken ona' naa boe. Dei fo Ana hukun nggi, mete ma ama nda lilii' teb'e-teb'e hendi' hei toronoo atahori mamahere mara sala-kilu nara sa.”

Report Issue

Mateos 19

TOC , Chapters

1 Yesus nanori basa naa ra ma, Ana lao hela Galilea de nisi' profinsi Yudea sia Loe Yarden bob'oan. 2 Atahori hetar tungga E, ma Ana na'ahahai' atahori hed'is mana sia naa ra. 3 Hambu atahori Farisi hira rema rae te'e-sii ratud'a' E. Ara ratane rae, “Ama'! Tungga hita hohoro-lalane agaman, mete ma tou' sa sao ena na, ana bole hela hendi saon nendi' sud'i' a dala' sa, do? Do ta'o bee?” 4 Te Ana nataa nae, “Hei ia ra, atahori mahine' agama. Te ta'o bee de ama nda mihine Lamatualain Susura Meumaren isin sa? Sia Dud'ui Fefeu'a, nenesura' oi, ‘Lamatualain na'ad'ad'ad'i' atahori, tou' no ina'.’ 5 Boe ma nenesura' fai nae, ‘Huu naa, tou' musi lao hela ina-ama nara, fo neu nasod'a rala' sa no saon, huu ru'a se dad'i reu esa ena.’ 6 Huu naa, de mete ma Lamatualain tao nala ru'a se dad'i esa ena, na, atahori afi' fee se mahela' fai!” 7 Rena Yesus ola na'o naa ma, atahori Farisi ra ratane fai rae, “Mete ma ta'o naa, na, ta'o bee de ba'i Musa nae, atahori bole mahela', sad'i ana fee susura mahela' neu saon dei?” 8 Boe ma Yesus nataa fai nae, “Ba'i Musa hela bei-ba'i mara mahela' ro saon nara, huu, langga fatu nara ona' nggi boe! Te lele' Lamatualain na'adadad'i raefafo' ia, Masud na nda ta'o naa sa. 9 Naa de Au ufad'e, e! Mete ma ina' hohongge na'ahulu' na tou' a bole mahela'. Te mete ma ina' nda hohongge sa, te tou' a hela hendi ina' a, ma sao selu' ina' laen, na, tou' a o hohongge ena boe!” 10 Rena Ana ola' na'o naa, ma ana mana tungga nara ola' rae, “Mete ma ta'o naa na malole lena' afi' sao.” 11 Boe ma Yesus nataa nae, “Nda basa atahori simbo Au o'ola ngga ia sa. Aka' atahori fo Lamatualain dud'u mema' a. 12 Hambu atahori nda sao sa, huu ao-sisin nenendin tao e nda bisa sao sa. Hambu fai nda sao sa, huu atahori tao ra'amate ua sasao nara. Boe ma hambu o, ara nda rae sao sa, huu ana nae'a nalalao Lamatualain ue-tataon. Atahori mana bisa nahine nenori' ia, na, hela e simbo.” 13 Lele' naa, atahori o'o ro ana nara risi' Yesus, fo Ana lalaa liman ma ola' papala-bab'anggi' fee se. Te ana mana tungga nara ra'angge atahori naa ra. 14 Ma Yesus namanasa se nae, “Hela ana diki ra rema risi' Au! Afi' ne'engge se! Te atahori mana ona' ana diki' ia ra, naeni Lamatualain atahori nara.” 15 Basa ma Ana lalaa liman neu ana diki' ra, de no'e Lamatualain fee se papala-bab'anggi'. Basa naa ma, Ana lao hela mamana' naa. 16 Lao esa ma, hambu atahori rema ratane Yesus rae, “Ama meser! Au musi tao malole' ta'o bee, fo uhine teb'e ae, au bisa maso sorga? Te au nau usod'a u'ub'ue ukundoo o Lamatualain.” < aiōnios g166 > 17 Boe ma Ana nataa nae, “Ta'o bee de mutane Au so'al saa fo malole'? Aka' Lamatualain fo malole'. Mete ma mae musod'a mo E, naa, musod'a tungga parendan.” 18 Atahori naa natane fai nae, “Parenda' bee ka?” Boe ma Yesus nataa nae, “Afi' misa atahori; afi' hohongge; afi' mumuna'o; afi' dad'i sakasii peko-leleko'; 19 fee hada-hormat neu ina-ama mara; ma sue toronoo odi-a'a mara ona' ho sue aom boe.” 20 Atahori naa nataa nae, “Naa, basa parenda' naa ra, au tao ena. Fe'e kuran saa fai?” 21 Yesus rena ta'o naa, ma nae, “Naa! Mete ma mae tungga basa Lamatua' hihii-nanaun, na, bali' fo seo hendi basa hata-hetom. Fo muu bab'anggi doi nara neu atahori mana to'a-ta' ra. Huu dei fo Lamatualain bala-b'ae fee nggo hata-heto' nae' sia sorga. Basa' fo, bali' uma tungga Au.” 22 Rena ta'o naa, ma atahori naa bali' no rala sususa', huu su'in naen seli. 23 Basa ma Yesus ola' no ana mana tungga nara nae, “Mimihere Au, te atahori mamasu'i' a susa' fo ana maso' sorga. 24 Eni sususan, ona' banda onta monae', maso' nisi' lalaet na tungga sosoot ndolan.” 25 Rena ta'o naa ma, ana mana tungga nara titindindi. Boe ma rataa rae, “Mete ma ta'o naa, na, seka bisa maso' sorga?” 26 Ana mete ma'ab'eb'esa se, ma Ana ola' nae, “Mete ma atahori mana tao, mema' nda bisa sa. Te mete ma Lamatualain mana tao, na, basa' e bisa dad'i!” 27 Boe ma Petrus fee nesenened'a' nae, “Ama'! Hai lao hela basa hata-heto mara ena, de tungga Ama'. Te hai hambu saa?” 28 Ana nataa nae, “Mimihere Au! Dei fo lele' Lamatualain tao nafefeu bali' basa' e, Au, Atahori Matetu' ia, endo' sia kad'era parenda monae' a. Lele' naa, hei mana tungga Au ra, endo' sia kad'era parenda' ka sanahulu rua' ra ata, fo dad'i mana nggero so'a' neu hita leo Isra'el ka sanahulu rua tara. 29 Atahori mana lao hela umen, odi-a'an, ina-aman, ana nara, osi-lutun, fo tungga Au, dei fo ana simbo bali' losa lao natun esa. Ma mete ma raefafo' ia nate'e, na, ana hambu nasod'a nakandoo no Lamatua'. < aiōnios g166 > 30 De misined'a, e! Tungga Lamatualain dud'u'an, atahori hetar mana tao rananaru ao nara, sira ia ra, atahori anad'iki manaseli'. Te atahori mana raloe ao nara dad'i anad'iki manaseli', tungga Lamatua' dud'u'an, naa, sira ia ra, atahori moko-monaen.”

Report Issue

Mateos 20

TOC , Chapters

1 Basa naa ma, Yesus nanori nae, “Lamatualain toto'u parendan, ona' nekendandaa' ia: hambu tenu osi' esa fe'e fefetu ana' lii' nee te ana lao, neu sangga atahori fo tao ues sia osi anggor na. 2 Ana hambu atahori mana tao ues, boe ma ara rala hara' esa de tao ues fai sa na, seseb'an, doi fula' esa, tungga felin. Ra'ahei' basa ma, ana denu se reu tao ues sia osin rala. 3 Lii' sio fefetun ma, ana lao pasar neu. Sia naa nita atahori hira mana endo' hie-hie' a. 4 Boe ma ana nafad'e se nae, ‘We a'a nggara e! Hei nau tao ues sia au osi ngga, do? Dei fo au bae nggi tungga ndandaan.’ Rena rala ta'o naa ma, ara ra'ahei' neu' ena, de reu ue-tao. 5 Lii' sanahulu rua reorendun no lii' telu bob'on, tenu osi' a lao hela umen, de neu sangga selu' mana tao ues fai. 6 Mbei ma lii' lima bob'on, ma tenu osi' a lao fai. Ana mete neu-nema ma, fe'e hambu atahori mana bakarii' hie-hie' a. Boe ma natane se nae, ‘Ta'o bee de ama ririi hie-hie' a mia fefetun losa bob'on, nda tao saa sa boe?’ 7 Atahori naa ra rataa rae, ‘Ama' e! Nda hambu atahori fee hai ue-tataos sa.’ Basa ma, tenu osi' a nae, ‘Mete ma ta'o naa, naa, ama mii tao ues sia osi ngga leo!’ 8 Losa jam hahae tao ues ma, tenu osi' a no'e ded'enun de nae, ‘Mo'e atahori mana tao ues ra, fo bae esa-esa' nggadi nara leo. Mulai mia atahori mana maso tao ues ma'ab'uit a losa mana tao ues fefeun.’ 9 De ded'enun no'e atahori mana tao ues mia lii' lima bob'on. Ana fee se esa na simbo doi fula' esa. 10 Basa ma, ded'enun no'e atahori mana tao ues laen ra, losa atahori mana tao ues eni' a lii' nee fefetun. Mana tao ues mia fefetun du'a rae, ne'o sira simbo nae' lena mana tao ues mia lii' lima bob'on. Tao-tao te, ara o simbo doi fula' be'e esa' boe. 11 Simbo ona' naa ma, ara ramue tenu osi' a rae, 12 ‘Awe'! Nda bisa ta'o ia sa, malangga! Sira mana rema ma'abuit ra, tao ues aka' lii' esa' a. Te hai mana maso' tao ues eni' a fefetu anan ia, tao ues mita' mamate mara losa mbusar nandali! Te ta'o bee de malangga bae hai ona' naa ra boe?’ 13 Boe ma tenu osi' a nataa neu esa nae, ‘A'a, e! Au nda laka a'a sa. Huu a'a na'ahei' tao ues fai sa naa, eni bab'aen doi fula' esa. Teb'e, to? Dad'i au b'ae tungga hita o'olan, to? 14 Malole lena', a'a simbo doi bab'aem fo bali' leo. Mete ma au ae fee atahori mana rema tao ues ra'abuit a'a naa bab'aen ona' saa fo au fee a'a boe, na, au hihii-nanau ngga. 15 Ne'o au bisa pake-nggao doi ngga tungga hihii ngga. Ta'o bee de a'a namanasa au huu u'ena rala malole'?’ 16 Ona' naa boe, lele' Lamatualain dad'i Mane' soa' neu atahori ra, Ana bala-b'ae atahori ra tungga hihii-nanaun. De atahori mana nema na'ab'uit, dei fo ana simbo bab'anggin ona' atahori mana nema na'ahulu'a boe. Boe ma atahori mana nema na'ahulu' a, dei fo ana simbo bab'anggin ona' atahori mana nema na'ab'uit a boe. 17 Basa naa ma, Yesus se lao risi' Yerusalem reu. Sia dala' talad'an, Ana no'e ana mana tungga nara mesa' se fo ra'ab'ue ro E. Dei de nafad'e selu' nae, 18 “Hei rena, e! Ia naa hita tae Yerusalem teu. Te sia naa ara seo hendi Au, Atahori Matetu' a, neu malangga agama Yahudi ra malangga nara ro meser agama ra. Basa fo ara ra'etu' hukun risa Au. 19 Boe ma ara fee Au neu atahori laen nda mana rahine Lamatualain sa. Basa ma ara ola' ra'amamae' Au. Ma ara filo ralutu ao ngga. Dei de, ara tao risa Au sia hau nggangge' a. Mema' teb'e Au mate. Te fini esan boe ma Au usod'a bali'.” 20 Basa naa ma, Sabadeus saon no ana nara Yakobis no Yohanis reu risi' Yesus. Ma ana sende' lululanggan ma fee had'a-hormat fo kokoe Yesus. 21 Boe ma Yesus natane nae, “Mama, mae parlu saa? Boe ma mama naa nafad'e nae, “Ta'o ia, Ama'! Au o'e, mete ma Ama' endo' to'u parenda', na, Ama' so'u ana nggara ru'a se, fo ara o to'u parenda' tungga ra'ab'ue ro Nggo boe. Au o'e fo Ama' mu'e'endo esa neu bob'oa onam, ma esa neu bob'oa diim.” 22 Yesus rena ana no'e ona' naa ma, nafad'e neu Yakobis no Yohanis nae, “Hei nda mihine saa fo ama mo'e' a sa. Te dei fo Au hambu doid'oso' nae'. De ta'o bee? Se'u te hei du'a mae hei o bisa lemba doid'oso' naa mi'ib'ue mo Au, do? Ru'a se rataa randaa rae, “Hai bisa, Ama', e!” 23 Basa ma Ana nataa fai nae, “Mema', dei fo hei o doid'oso ona' Au boe. Te dei fo seka mana endo' sia Au bob'oa ona ngga no dii ngga, Au nda u'etu' naa sa. Lamatualain mana na'ena hak na'etu' naa. Lamatualain na'etu' mema', seka mana endo' sia mamana' naa ena.” 24 Lele' ana mana tungga ka sanahulu' ra rena ru'a se ro'e ta'o naa, ma, ramanasa. 25 Te Yesus no'e nala basa se, ma nafad'e nae, “Ta'o ia! Hei bub'ulu' ena, to? Atahori moko-monaen mana to'u parenda' ra biasa tuni-ndeni rauinggu nara, de nda tao rala saa sa boe. Ma malangga-malangga mia nusa' fo nda mana rahine Lamatualain sa, ara parenda ra'alelena', de rauinggu nara nda boti' rala langga nara sa. 26 De ama sud'i boe tao ta'o naa! Mia hei, seka nae dad'i atahori moko-monaen, ana musi dad'i ona' ate fo mete-se'u atahori laen. 27 Boe ma seka nau dad'i malangga, ana musi tao aon ona' ate. 28 Rena, e! Au o ona' naa boe. Au, Atahori Matetu' ia, uma fo mete-se'u atahori. Au nda uma fo atahori mete-se'u Au sa. Huu Au uma fee masod'a ngga teme-teme, fo tefa-soi neu atahori hetar sala-kilu nara.” 29 Basa naa ma, Yesus see lao rakandoo. Lele' ara lao hela kota Yeriko, hambu atahori hetar tungga se boe. 30 Sia naa, atahori poke' rua endo' sia dala' suun. Lele' ara rena rae, mana tungga naa, naeni Yesus mia Nasaret, ma ara randu, rahere' rae, “Papa! Daud tititi-nononosin, e! Hai mihani Papa doon seli ena! Kasian hai dei!” 31 Rena ara rameli ra'o naa, ma atahori ra'anggee rae, “Hee! Ama nenee!” Te ara bau rameli rahere' lena' fai rae, “Papa, e! Daud tititi-nononosin, e! Kasian hai dei!” 32 Lele' Ana rena ra'o naa, ma Ana nambarii' de natane se nae, “Hei nau Au tao saa fee nggi?” 33 Ara rataa rae, “Papa, e! Tulun fo hai mete mita dei!” 34 Rena ara ola' ta'o naa, ma Ana kasian se. De Ana nggama mata nara, ma ara mete rita neu' ena boe. Basa naa ma, ara lao tungga E.

Report Issue

Mateos 21

TOC , Chapters

1 Basa naa ma, Yesus se lao rakandoo losa kambo' sa naran Betfage, sia lete Saitun sun. Kambo' naa deka no kota Yerusalem ena. Ara hahae mbei sia naa. Boe ma Ana denu mana tungga nara atahori rua reu ra'ahulu' 2 Ana parenda se nae, “Ru'a nggi kambo' naa mii. Mete ma hei rala mii, dei fo ama mita banda keledei ine no anan esa, nenepa'a' sia naa. Hei mii sefi hendi tali nara fo lea mendi fee Au. 3 Te mete ma atahori ratane nggi rae, ‘Ta'o bee de hei lea mendi atahori banda keled'ein?’ Naa, ama mitaa mae, ‘Lamatua' nae pake. Mete ma Ana pake basa naa, dei fo haitua bali' neu' ena.’ 4 Basa ia musi dad'i, tungga saa fo Lamatualain mana ola-olan sura mema' ena oi, 5 ‘Wae, hei atahori Yerusalem ra e! Ima, mete ia dei! Te hei Mane ma nema ena. Ana nema no rala naloe-ned'ae'. Ana nema sae keled'ei ana'.’” 6 Basa ma ana ded'enu nara reu, de tao tungga basa saa fo Yesus helu-fuli neu se. 7 Ara lea rendi keledei ine no anan fee neu Yesus. Ara bela lafe nara, de Ana sae fo nae kota Yerusalem rala neu. 8 Lele' ara rae kota rala reu boe, atahori hetar ha'i lafe ma salendan nara, de bela neu dala'. Hambu ruma reu tati palma roon de bela neu dala' talad'an. No ta'o naa, ara tao tatanda' rae, sira soru E ona' atahori moko-monaen. 9 Boe ma atahori ruma lao' ra'ahulu' Yesus, ma ruma tungga-tungga dea. Ara randu randaa rae, “Hosana! Hai koa-kio Lamatualain! Huu Daud tititi-nononosin nema ena! Hosana! Hai koa-kio Lamatualain! Huu Lamatua' denu Atahori ia nema ena. Hosana! Hai koa-kio Lamatualain! Huu Lamatua' endo' parenda mema' sia lalai mamana naru' ata!” 10 Lele' Yesus Yerusalem rala neu no rarame' naa, ma basa kota isin dea reu ratatane rae, “Awii! Mana nema' ia, seka?” 11 Atahori hetar rataa rae, “Eni ia, Lamatualain mana ola-olan. Naran Yesus, atahori Nasaret, mia profinsi Galilea,” 12 Basa ma Yesus se lao rakandoo, de lao risi' Lamatualain Ume Hule-o'e Huu na rala reu. Sia Ume Hule-o'e' a sod'an, atahori tao dad'i neu pasar de raseo' mbui lunda fo atahori tao rendi' neu tutunu-hohotu' soa' neu hule-o'e' a. Yesus nita ta'o naa ma, neu oi hendi se dea reu. Ana mbesi' le'a-nggari hendi mei-mei fo ara tukar rendi' neu doi', ma mbesi' na'alelengga' banggu fo ara raseo' rendi' neu mbui' ra. 13 Boe ma Ana nafad'e se nae, “Lamatualain mana ola-olan sura' hela oi, ‘Au ufefela Ume ia fo atahori rema hule-o'e sia ia.’ Lamatua' masud na ta'o naa, te hei tao Ume ia dad'i rambok ra mamana ne'eb'uen!” 14 Basa ma atahori poke' no atahori keko' ra rema risi' Yesus sia Lamatualain Ume Hule-o'e na. Boe ma Ana na'ahahai' basa se. 15 Malangga agama Yahudi ra malangga nara ro meser agama ra o sia naa boe. Lele' ara rita Yesus tao ona' naa ma, ara ramanasa. Lelenan fai, lele' ara rena ana kara randu ona esa' sia Ume Hule-o'e a rae, Hosana! Hai koa-kio Lamatualain! Huu mane Daud tititi-nonosin nema ena!” 16 Basa naa ma, malangga ra rafad'e Yesus rae, “Weh! Ho rena ana' naa ra o'ola nara, do? Naa nda ndaa sa!” Te Yesus nataa se nae, “Hei, Au rena. Te ta'o bee? Hei nda fe'e baca mita Lamatualain Susura Meumaren so'al ana mana koa-kio Lamatualain sa, do? Sia naa nenesura' oi, ‘Lamatualain sad'ia mema' ana mana bonggi feu' no anad'iki', fo ara koa-kio E.’” 17 Basa ma, Yesus se lao hela kota naa, de reu sunggu' sia kambo Betania. 18 Mbila' neu fe'e fefetu anan, ma Yesus se lao fai risi' kota Yerusalem rala reu. Te sia dala' talad'an ma, Ana ndoe. 19 Ana nita hau huu' sa sia dala' suun fo atahori biasa ra boan. Dad'i Ana neu deka-deka hau huu' naa, nae mete sob'a mab'oa', do hoko'. Te lele' Ana losa hau huu' naa, nda nita boa' esa saa boe, te nita' a roon. Boe ma Ana ola' neu hau huu' naa nae, “Huu nda mub'oa fee Au sa, de sud'i mub'oa leo!” Ana ola' basa ma, hau huu' naa o meto neu' ena boe. < aiōn g165 > 20 Ana mana tungga nara rita ona' naa ma, ara nggengger. Ara ratane rae, “Ta'o bee de hie-hie' ma hau huu' ia meto neu' ena? 21 Boe ma Ana nataa nae, “Rena malolole, e! Mete ma hei mimihere teb'e-teb'e' neu Lamatua', ma rala mara nda bab'anggi mbei sa boe, na hei bisa tao mala' ona' Au tao ala' ra ena. Hei o bisa tao mala' lena' naa fai. Ona' a: Hei bisa parenda mala lete' sa lali' tasi neu. Ne'o Lamatualain fee lete' naa lali neu' ena, sad'i hei mimihere teb'e-teb'e' neu E! 22 Huu basa dala' fo hei mo'e sia Lamatualain, dei fo ama simbo, sad'i mimihere teb'e-teb'e' neu e.” 23 Basa ma Yesus se lao rakandoo. Losa Yerusalem, ara rala reu risi Ume Hule-o'e Huu' a sod'an fai. Lele' Ana nanori Lamatualain dala masod'an, ma malangga agama Yahudi ra malangga nara, ro lasi-lasi adat ra reu ratane E rae, “Afis a seka mana denu nggo uma tao kaco mia ia? Seka mana fee nggo hak naa?” 24 Te Ana nahine ara sangga dala' fo rae ra'atutud'a' E. De Ana nataa mbali se nae, “Au o ae utane nggi. Hei mitaa Au dei, dei fo Au utaa nggi boe. 25 Au ae utane ta'o ia: Basa hei mihine Yohanis, mana sarani' naa, to? Naa, seka mana fee ne hak fo sarani atahori? Lamatualain do, atahori?” Boe ma ara du'a reu-rema, ma rala hara' rae, “Awe'! Hita nenete'e-sii ia, ma! Huu mete ma hita tataa tae, “Lamatualain mana fee ne hak’, dei fo Ana nataa nae, ‘Mete ma ta'o naa, na ta'o bee de hei nda mimihere Yohanis sa?’ 26 Te hita o nda bisa ola' tae, ‘Atahori mana fee ne hak’, te dei fo basa atahori ra ramue nggita. Huu ara ramahere rae, Yohanis naa, Lamatualain mana ola-olan.” 27 Naeni de rataa Yesus rae, “Hai nda mihine sa.” Boe ma Yesus nataa se nae, “Naa! Mete ma ta'o naa, na Au o nda parlu ufad'e ae seka mana fee hak naa neu Au sa boe.” 28 Yesus ola' nakandoo no malangga naa ra nae, “Hei du'a ta'o bee so'al nekendandaa' ia? Hambu ama' esa no anan tou' rua. Ana denu ana ulun nae, ‘Ana ngge! Fai' ia, muu tao ues sia osi a dei.’ 29 Te ana' naa nataa nae, ‘Eeh! Au nda uu sa.’ Te nda doo' sa ma ana fale ralan, de neu. 30 Basa ma, ama' naa denu ana karuan nae, ‘Ana ngge! Fai' ia, muu tao ues sia osi a dei.’ Boe ma ana' naa nataa nae, ‘Ia ama'. Dei fo au uu.’ Tao-tao te ana nda neu sa.” 31 Yesus dui basa ma, natane se nae, “Naa, Au ae utane ta'o ia: mia ana karua' naa ra, bee ka mana tao tungga aman parendan?” Boe ma ara rataa rae, “Ana ulu' a!” Basa de Ana ola' nae, “Hei. Te rena malolole, huu Au ola' matetu'. Atahori fo hei cap mae atahori nda papake' ra sa, ona' mana ed'a bea, ma ina dala' ra, dei fo ara maso' ra'ahulu' nggi risi Lamatualain umen rala. Huu hei aka' mi'ihei-mi'ihuu' neu Lamatua', te nda tao tungga Hihii-nanaun sa. 32 Fe'esa'an, Yohanis mana sarani' a nanori neu nggi dala' ta'o bee fo ama bisa misod'a no ndoo-tetu'. Te hei nda nau mimihere e sa. Tao-tao te, lele' atahori nda papake' ra sa rena Yohanis, ara lao hela sala-kilu nara, de tungga nenori-nefad'en. Hei o mita atahori naa ra ramahere Yohanis te hei nda nau mimihere e sa, fo miloe' mia sala-kilu mara, fo tungga Lamatualain hihii-nanaun. 33 Basa naa ma, Yesus dui nekendandaa' esa fai nae, “Hambu tenu rae' esa neu tao osi feu', fo nae sela hau anggor sia raen mbei. Boe ma ana lutu-mbaa rereo' e. Boe ma ana tao bak fo nae ee boa anggor oen. Boe ma naririi mamana nanea naru' esa. Basa ma ana fee atahori tao osin, fo ara banggi buna-b'oan neu rua ro eni. Boe ma ana lao nusa dea' neu. 34 Losa fula-fai seu anggor boan, ma tenu osi' a denu ana mana tungga nara reu sia mana tao osi a, fo ro'e eni hahambun. 35 Te mana tao osi ra nda tao afi' mbali ana mana tungga nara sa. Ruma hambu lima-ei', ruma nenetati nisa', ma ruma nenehonda-mbia' no fatu. 36 Te tenu osi' a denu selu' ana mana tungga nara nononggo' esa hetar lena' fefeun. Te mana tao osi ra tao de'ulaka ona' naa neu basa se boe. 37 Doo-doo ma, tenu osi' a denu ana bonggin. Huu ana du'a nae, ‘Mete ma au haitua ana bonggi ngga, ne'o ara simbo no malole, ma rena e.’ 38 Te lele' mana tao osi ra rita anan, ma ara ola-ola' rae, ‘We, hei mete dei! Tou lasi' a haitua ana bonggin. Eni mana simbo basa toulasi' a hata-heton. De ima fo ata tao tisa E leo, naa fo ata hambu osi ia.’ 39 Boe ma ara to'u rala ana' naa, de lea rendi e nisi' osi a dea' fo tao risa e.” 40 Yesus dui basa ma, natane se nae, “Naa, Au ae utane ta'o ia: mete ma tenu' osi' a bali' ana tao ta'o bee mbali mana tao osi ra?” 41 Basa ma, atahori Yahudi ra malangga nara rataa rae, “Ne'o ana tao nisa basa atahori de'ulaka' naa ra. Basa naa, ana fee osi a neu atahori fea' ra tao, fo nandaa no fula-fain, na banggi buna-b'oan.” 42 Basa de Yesus ola' no se nae, “Mbei ma hei nda baca mita sia Lamatualain Susura Meumaren oi, ‘Hambu fatu esa mana tati fatu ra nggari hendi ena, te ia na fatu naa dad'i neu ume a fatu netehun! Lamatualain mana tengga nala, ma na'e'endo fatu naa. Naa de ata tita e malolen seli!’” 43 Basa ma Yesus tute o'olan nae, “Dad'i ama du'a matalolole, e. Dalahulun, Lamatua' tengga hita atahori Yahudi ra ia, fo dad'i atahorin. Te huu hei nda nau tao afi' neu Au sa, dei fo Lamatua' tengga atahori fea' ra. Huu aka' atahori mana nasod'a tungga Eni Hihii-nanaun bisa dad'i Eni atahorin. 44 [Au ufad'e relo-relo ena. Au ia, naeni fatu netehuu' naa. Atahori mana tud'a neu fatu ia, ne'o atahori naa nambalulutu. Ma mete ma fatu naa tud'a dai atahori, ne'o atahori naa dad'i afu neu 'ena.]” 45 Lele' malangga agama Yahudi ra malangga nara ro atahori Farisi ra rena Yesus dui ta'o naa, ma ara rahine rae, Ana ola' naa neu sira. Sira ona' atahori mana tao osi naa ra, ma mana tati fatu mana nggari hendi fatu netehuu' naa. 46 De ramanasa seli. Basa ma, ara sangga dala' fo rae humu E. Te ramatau atahori hetar huu ara rae Yesus naa, Lamatualain mana ola-olan. Naeni de ara nda rambarani tao saa-saa neu E sa boe.

Report Issue

Mateos 22

TOC , Chapters

1 Basa ma Yesus ola' no se fai nendi' nekendandaa' nae, 2 “Lamatualain to'u parendan naa, ona' mane' sa tao fefeta kakab'i' fee ana toun. 3 Lele' ara sad'ia rala fefetas ma, ana denu ate nara reu rafad'e atahori nene nerolo' ra oi, ‘Ima, te fefetas sangga nae mulai ena.’ Te atahori naa ra nda nau rema sa. 4 Basa ma, ate ra bali' reu rafad'e mane' a. Mane' a rena nala ma ana denu aten laen fai nae, ‘Hei mii mifad'e atahori naa ra, fo rema leo, te fefetas nenesad'ia' ena. Au tati sapi a ena, ma tunu-nasu ala e malad'an seli. Denu se rema raa fefetas leo, huu basa' e nenesad'ia' ena.’ 5 Ate naa ra reu rafad'e ra'o naa. Te atahori nene nerolo' ra nda nau taoafi' sa. Ruma osi rala reu, ruma reu sia mamana tao ue-osan nara, 6 ma ruma to'u rala mane' a ate nara, de poko-paru se losa ara mate. 7 Rena ona' naa ma, mane' a namanasa nala seli. Basa ma, ana denu sold'ad'u nara reu tati risa atahori mana tati risa ate nara. Basa de, sold'ad'u ra hotu-lalangge hendi nusa' naa losa taa no rae a. 8 Basa ma, mane' a no'e nala ate laen nara de nafad'e se nae, “Fefeta kakab'i' a nenesad'ia' ena, te atahori fo au urolo' ra, nda randaa tungga au fefeta ngga sa. 9 Ia na, ama mii sia dala rarame' fo mindaa mo sud'i' a se, na mo'e mendi se.’ 10 Basa de, ate naa ra lao reu sia dala rarame' ra. Ara randaa ro atahori hetar mia naa, de ro se risi' fefeta kakab'i' a. Hambu atahori malole' ma atahori nda malole' ra sa rema tao rasofe mamana fefetas a. 11 Basa ma, mane' a nisi mamana fefetas rala neu de mete rereo' fui' ra. Ma ana nita atahori esa nda pake bu'a-ba'u fefetas sa. 12 Boe ma mane' a natane nae, ‘Hee, toronoo'! saa de misi' mamana' ia, na nda pake bua-ba'u fefetas saa?’ Te atahori naa titindindii ona' nggoa' e. 13 Boe ma mane' a parenda ana mana tungga nara nae, pa'a atahori ia ei-lima nara, fo to'u nggari e dea neu. Hela e nggae ma doid'oso sia mamana ma'ahatu' naa.’ 14 Ona' naa boe, Lamatualain narolo atahori hetar, te tengga nala aka' id'a' dad'i neu Eni atahorin.’ 15 Atahori Farisi ra rena rala Yesus ola' na'o naa, ma rala hara' fo rae te'e-sii ma fua sala' neu E. 16 Basa ma ara denu ana mana tungga nara reu ro atahori mia Herodes partei politik na, fo reu raselu-bale ro Yesus. Ara koa-bo'u Yesus rae, “Ama Meser! Hai mihine Ama' ralan ndoos. Ama' nda mana peko-leleko' ma nda pili-tad'a sa. Ama' aka' nanori Lamatualain Hara-liin no matetu'. 17 De ia na, hai mae mitane dala' sa. Tungga hita atoran agama Yahudi na, ata musi bae bea neu mana parenda Roma manen, do afi'?” 18 Te Yesus nahine ara rae te'e-sii E, fo Ana ola' lab'an mana parenda Roma. Boe ma Ana nataa nae, “Mema' hei atahori mana dea-rala'! Ta'o bee de hei mae te'e-sii Au mendi' so'al naa? 19 Mitud'u sob'a Au doi fula' sa fo atahori bae rendi' neu bea!” Boe ma ara ratud'u doi fula' neu E. 20 Basa ma, Ana natane se nae, “Ia seka mata-aon ia? Ma ia seka naran ia?” 21 Ara rataa rae, “Naa keser, mana parenda Roma mane monaen.” Boe ma Yesus nafad'e se nae, “Naa! Mete ma ta'o naa, hei fee neu mana parenda, saa fo mana parenda hak na. Ma fee neu Lamatualain saa fo Lamatualain hak na.” 22 Rena Ana nataa na'o naa, ma basa se titindindii, huu Ana ola' naa ndaa na. Naa de ara nda te'e-sii rala E sa. Boe ma ara lao hela E. 23 Sia naa hambu atahori mia partei Saduki boe. Atahori mia partei Saduki ia, nanori nae, atahori mates ra nda rasod'a bali' sa. Fai' naa, ara rae sangga dala' fo te'e-sii Yesus. Naeni de ara rema raselu-bale ro E rae, 24 “Ama Meser! Ba'i Musa sura' hela fee hai, adat ia, nae: mete ma tou' esa mate hela saon, te nda ma ana' sa, na, tou' naa od'in musi sao nala ina falu naa, naa fo ana bonggi fee a'an mana mate' a tititi-nonosi'. 25 Mema', fe'esa'an ba'i Musa nanori ta'o naa, te ia na hai mae mitane ta'o ia: hambu tou' hitu od'i-a'a bonggi'. Ulu' ka sao, te mate, nda ma ana' sa. Boe ma od'in mana tungga e, sao nala ina falu naa. 26 Nda doo' sa ma ana mate fai, ma nda ma ana' sa. Ona' naa boe od'in ka telun, ana sao nala ina falu naa, te basa ma mate fai, te nda ma ana' sa. Ona' naa rakandondoo' a losa od'in muri' a mate, nda lao hela ana' sa. 27 Basa ma, ina falu a mate. 28 Naa! Hai mae mitane ta'o ia: Ina' naa sao nala tou' hitu ena. Mete ma neu matete'en, Lamatua' nafefela bali' atahori mana mate' ra na, ina' ia dad'i tou' bee ka saon?” 29 Basa ma, Yesus nataa nae, “Mete ma hei mitane ta'o naa, na, hei sala nae' ena ma! Huu hei nda mihine Lamatualain Susuran liin sa. Ma nda mihine koasa manaselin sa! 30 Matetun, ta'o ia. Ne'o, mete ma Lamatualain nafefela bali' atahori mana mate' ra, ara esa nda sao esa sa ena, ona' ate nara mana sia sorga ra. 31 Boe ma Au ae ola' so'al atahori mana mate' ra rasod'a bali', do hoko'. Sia ba'i Musa susuran ra nened'ui' oi hau huu ana' nene tunu-hotu' te nda kad'e hendi e sa. Mia dud'uit naa, hita tahine tae, atahori mana mate' ra bisa rasod'a bali' boe. Huu Lamatualain nafad'e ba'i Musa mia naa nae, 32 ‘Au ia, bei-ba'i mara Lamatualain na. Naeni ba'i Abraham, ba'i Isak, ma ba'i Yakob. Basa se be'utee neu Au rakandoo losa ia nema.’ Naa! Hita tahine tae, lele' Lamatua' ola' na'o naa, te basa ba'i' naa ra mate se doo' ena. Huu Lamatualain nae Eni fe'e dad'i nakandoo sira Lamatuan. Naeni de ata tahine tae, ao samana nara rasod'a rakandoo, mae ara mate doo' ena. De mae atahori mate o, ana nasod'a bali'. Huu aka' atahori masod'a' be'utee neu Lamatualain, nda atahori mates ra sa to?!” 33 Rena Yesus nanori na'o naa, ma atahori Saduki ra nda rita' rae bale saa sa ena boe. Te atahori hetar naa ra titindindii de ola' rae, “Awii! Atahori ia nenorin manaseli' teb'e, o!” 34 Lele' atahori Farisi ra rena rae, Yesus nasenggi' atahori Saduki ra, ma ara ra'ab'ue reu esa de rae ratane rasafafali E. 35 Sira mana mahine agaman esa nae te'e-sii sob'a Yesus nae, 36 “Ama Meser! Au ae utane ta'o ia: hita adat na hohoro-lalanen, no agama parendan ra, hetar. Mia basa parenda' fo mana mia ba'i Musa naa, bee ka manaseli' lena'?” 37 Boe ma Ana nataa nae, “Parenda' fo manaseli' sia Lamatualain Susura Meumaren nae, ta'o ia: ‘Lamatualain naa, hei Lamatuam. De ama musi sue lena' e mia basa' e. Huu naa, hei musi hii E mikindoo' a, ma mihine E, ma manggate tao ues tungga Hihii-nanaun.’ 38 Parenda' naa, pantin ma manaseli'! 39 Boe ma parenda' ka ruan, na'o ia: Musi sue atahori laen ra, ona' ho sue aom boe.’ 40 Parenda' rua ra ia ra, naeni huu' mia basa ba'i Musa hohoro-lalanen no Lamatualain mana dui-b'engga nara nenorin. Ne'o atahori nda tungga parenda' laen ra sa, mete ma ana nda fe'e tungga na'ahulu' parenda' karua' ia ra sa.” 41 Lele' atahori Farisi ra fe'e ra'ab'ue sia naa, ma Yesus natane bali' se nae, 42 “Mia lele ulu' a Lamatualain helu haitua Kristus fo fee masoi-masod'a' neu atahori nara. De tungga hei dud'u'a mara, Kristus naa, seka tititi-nonosin?” Boe ma ara rataa rae, “Eni, mane Daud tititi-nonosin.” 43 Yesus ola' selu' nae, “Mete ma ta'o naa, naa, ta'o bee de Lamatualain Dula-dale Meumaren nafad'e neu mane Daud fo no'e Kristus nae, ‘Lamatua’? Te Daud sura' ena nae, 44 ‘Lamatualain nafad'e au Lamatua ngga ena nae, “Uma fo endo' sia bob'oa ona ngga, sia mamana nene fee had'a-hormat ia. Huu dei fo Au tao musu mara, losa ara raloe ao nara neu nggo.’” 45 Naa! Mia susura naa, hita tahine tae, mane Daud o no'e Kristus nae, ‘Lamatua'’. Dad'i mete ma atahori rae Kristus naa, aka' mane Daud tititi-nonosin, naa fe'e nda dai sa! Huu Eni o Mane Daud Lamatuan boe!” 46 Rena Yesus ola na'o naa ma, atahori Farisi ra hie-hie reu' ena, nda hambu atahori esa saa sa boe bisa nataa nasafali Yesus sa ena. Naa de eni' a mia fai' naa ma, ara ramatau ratane ena, ma nda rambarani sob'a te'e-sii E sa ena.

Report Issue

Mateos 23

TOC , Chapters

1 Basa ma Yesus nanori ana mana tungga nara, ro atahori hetar mana tungga se. 2 Ana nafad'e nae, “Meser agama ra ro atahori Farisi ra to'u hak fo ranori ba'i Musa hohoro-lalane nara. 3 Huu naa, hei musi rena se ma tungga nenori nara. Te afi' tungga saa fo ara tao' ra, huu ara nda tao tungga sira nenori nara sa. 4 Ara ra'asusuu' atahori fo lemba-doi agama hohoro-lalane mambera nara. Te sira mesa' se nda nau tulu-fali atahori fo tao tungga hohoro-lalane' naa sa. 5 Basa saa fo ara tao' a, ara tao fo atahori koa-bo'u se. Ona' a: saa esa isi na Lamatualain Hara-liin fo atahori rea sia langga nara, ma feo sia lima nara. Te ara bau tao ra'amoko sira enan. Ma ara o tao rananaru lena' tali' mana sia bad'u naru nara suun, fo mana fee nesenened'a' neu se so'al Lamatua' Hara-liin. Ara tao ta'o naa, fo atahori koa-bo'u se rae, ‘We! Naa ra dei, atahori meumare' re, o!’ 6 Mete ma ara ume hule-o'e' rala reu, do tungga fefetas, ara sangga' a mamana e'endo meulau', fo atahori hetar rita se. 7 Mete ma ara reu sia pasar, na, ara o hii' a simbo hada-hormat. Ara hii' a fo atahori be'utee mbali se oi, “Ama meser nenefee had'a-hormat.’ 8 Te ama afi' tungga naa ra dalan! Atahori afi' ro'e nggi rae, ‘ama meser’, huu hei meser ma aka' esa' a. Boe ma basa hei ia ra, bob'onggi' sa. 9 Afi' minanaru atahori sia raefafo' ia mae, ‘ama'’, te hei Amam sia sorga aka' esa' a. 10 Atahori ra o afi' ro'e nggi na rae, ‘lamatua'’, te huu hei Lamatuam aka' esa' a, naeni Au ia, fo Lamatualain helu-fuli nae haitua nema eni' a mia lele ulu' a ena. 11 Naa de Au ufad'e nggi fo afi' minanaru ao mara ona' atahori mana hii' a sangga had'a-hormat. Hei seka mae dad'i atahori moko-monaen, ana musi dad'i ona' ate fo mete-se'u atahori laen ra. 12 Te atahori mana so'u nanaru aon, ne'o Lamatua' na'atutud'a' E. Te atahori mana tao aon ona' ana diki' e, dei fo Lamatua' so'u nanaru e.” 13 Basa ma, Yesus ola' selu' nae, “Hee, hei meser agama ma atahori Farisi re! Mema' hei, atahori mana dea-rala'! Dei fo ama hambu sosoe', huu hei nda nau maso' misi' Lamatua' parendan fo mimihere Au sa, naeni Atahori fo Lamatualain helu-fuli nae haitua nema' a. De'ulakan lena' fai, hei mii mi'ingge mala atahori mana nau maso' nisi' Lamatua' parendan fo ara nda ramahere neu Au sa. 14 [Hee, hei meser agama ma atahori Farisi ra! Mema hei, atahori mana dea-rala'! Dei fo ama hambu sosoe', huu hei aka' peko-leleko' ina-falu ra, ma besla mala ume nara. Te sia atahori hetar matan, hei mi'ifuni' de'ulaka mara, ma mimbirii' hule-o'e doo' fo atahori rae hei rala mara meumare'. Te dei fo Lamatualain hukun nggi beran seli.] 15 Hee, meser agama ma atahori Farisi re! Mema' hei, atahori mana dea-rala'! Dei fo ama hambu sosoe' huu hei sae ofa' sud'i a bee mi, ma onda-hene lete' o, mae sangga aka' atahori esa' a, fo ana tungga hei partei agama ma. Te mete ma ana tungga ena, na, hei tao masod'an dad'i de'ulakan lena' fai, losa ana hambu hukun sia naraka beran lena' lao rua mia hei e. < Geenna g1067 > 16 Weh, Hei rala mara poke' re ena, te ta'o bee de hei fe'e mae mitud'u dala' fee neu atahori laen fai? Ne'o ama hambu sosoe' huu ama minori leli mae, ‘Mete ma atahori rae so'u hehelu-fufuli' rendi' susumba' ma ingga Ume Hule-o'e Huu' a, na, atahori naa nda nenepa'a' no hehelu-fufuli' naa sa. Te mete ma ana so'u hehelu-fufuli' nendi susumba ma ingga lilo mbilas mana sia Ume Hule-o'e' a, na, eni fe'e nenepa'a' no hehelu-fufuli' naa ena.’ 17 Hei ria ra atahori nggoa mate'e re! Ne'o hei mae Lamatua' nae lilo mbilas pantin lena', Eni Ume Hule-o'e Huu' na do? Hoko'! Te ume naa, mana tao lilo mbilas naa ra dad'i meumare'! 18 Hei o minori leli mae, ‘Mete ma atahori so'u hehelu-fufuli' no susumba' ingga nendi' mei tutunu-hohotu' mana sia Ume Hule-o'e Huu' a, na, atahori nda nenepa'a' no hehelu-fufulin naa sa. Te mete ma ana so'u hehelu-fufuli' no susumba' ingga nendi tutunu-hohotu' mana sia mei ata, na, eni fe'e na nenepa'a no hehelu-fufulin naa ena.’ 19 Hei ia ra, teb'e-teb'e' poke' re ena. Mema' mei tutunu-hohotu' naa, pantin lena' tutunu-hohotu' mana sia mei ata. Huu mei naa, mana tao tutunu-hohotu nara dad'i meumare' soa' neu Lamatualain. 20 Huu naa, mete ma atahori sumba ma ingga mei tutunu-hohotu', na, malole lena' ingga mei a no basa saa mana sia mei ata boe. 21 Ma mete ma atahori sumba no ingga Ume Hule-o'e Huu' a, na, malole lena' ingga lao esa' Ume Hule-o'e' a no Lamatualain naran boe. Huu Ana leo sia naa. 22 Ma mete ma atahori sumba ma ingga sorga, na, naa o, ona' ana ingga lao esa' Lamatualain kad'era parendan no naran ena, huu Ana mana endo' to'u parenda' sia naa. 23 Hee, hei meser agama ma atahori Farisi re! Mema' hei, atahori mana dea-rala' ra! Dei fo ama hambu sosoe', huu hei mihine bareken fo fee neu Lamatua' bab'anggi' esa mia bab'anggi ka sanahulu' ra. Hei aka' bareken basa-b'asa' e, losa bumbu-dai mana mia osi o, hei reken mates boe. Ona' a hei reken lutu'-lelo', dare, adas ma'ameni', ma jintan deke'. Tao-tao te ama lilii' hendi Lamatualain hohoro-lalanen pantin manaseli' nara! Hei misod'a nda no ndoo-tetu' sa. Hei nda sue atahori mana tud'a-loloe' ra sa. Hei nda misod'a mikindoo tungga Lamatua' hihii-nanaun sa. Malole lena', ama tao tungga basa naa ra dei, dei fo ama mii bareken bumbu-dai, fo mae fee neu Lamatua'. 24 Hei rala mara poke' re ena, te ta'o bee fo mae mii mitud'u dala' neu atahori fai? Hei tao hohoro-lalane' losa lutu'-lelo' fo denu atahori laen ra tungga, te Lamatua' hohoro-lalanen pantin manaseli' nara, hei nda tungga sa. Ona' hei paresa' lutu'-lelo' fo sula hendi mbene mumuu' mia hei oe nininum. Te banda monae' ona' amba, na hei od'o hendi e teme-teme! 25 Hee, hei meser agama ma atahori Farisi re! Mema' hei, atahori mana dea-rala'! Dei fo ama hambu sosoe', huu hei safe mala pingga'-manggo ra losa rakahahad'o', te naa aka' sia' a dea'. Tao-tao te sia rala' manggenggeo' a mamafafau' no nggeo' lao mia nana'o mara ma bare-na'o mara. 26 Weh! Atahori Farisi poke-laka' re! Safe mi'ihulu' pingga'-manggo mara rala nara dei! No ta'o naa, dea nara o dad'i meu' boe! 27 Hee, hei meser agama no atahori Farisi re! Mema' hei, atahori mana dea-rala'! Dei fo hei hambu sosoe', huu hei ia ona' rates mana dama muti'. Atahori mete rita dean meulaun seli. Te ralan na, sofe' no atahori mates ra rui nara, ma basa mana ma'afo mburu' ra. 28 Hei o ona' naa boe! Hei hii' a tao ao mara ona' atahori meumare' re. Atahori ra mete nggi ta'i dea' na, hei ona' atahori rala ndoos. Tao-tao te rala mara, sofe' no dala de'ulaka'. Huu hei ola' laen, te tao laen, ma lilii' hendi Lamatualain parenda nara. 29 Hee, hei meser agama ma atahori Farisi re! Mema' hei, atahori mana dea-rala'! Dei fo ama hambu sosoe'! Ama tao rates monae-monae' fee Lamatualain mana dui-b'engga nara, ma paroon malole-malole' atahori malole' ra rates nara. 30 Te hei mae, ‘Ona' hita tasod'a lele' esa to bei-ba'i tara, ne'o ata nda tungga tao tisa Lamatualain mana dui-b'engga nara sa.’ 31 No naa, hei mikimbembela tatao-nono'i mara mae, hei o, de'ulaka' ona' bei-ba'i mara boe. 32 Dad'i malole lena', hei tao de'ulaka' ona' naa losa bab'asan, tungga bei-ba'i mara sala-kilu nara! 33 Hei ia ra teb'e-teb'e' de'ulaka mara ona' mengge maraso'. Se'u te hei mae Lamatualain nda hukun nggi sa? Afi' mimihena! Ne'o Ana nggari nggi misi' ai naraka rala mii! < Geenna g1067 > 34 Rena, e! Dei fo Au haitua fee nggi mana dui-b'engga nggara, fo ara ranori ma ratud'u nggi Lamatua' dala masod'a ndoo-tetun. Te ne'o ama tao misa ruma, ma mbaku misa ruma sia hau nggangge'. Hei o li'u ruma sia ume hule-o'e', ma hei poko-paru ruma losa ara rela mia kota esa risi' kota laen. 35 Fe'e fai dalahulun hei bei-ba'i mara tao risa Habel. Tao-tao te eni, atahori rala ndoos. Hei be'i-ba'i mara tao risa atahori rala ndoos ra, rakandoo' a mia tititi-nonosi' esa losa tititi-nonosi' laen. Losa nala Sakaria, naeni Barakia anan. Ara tao risa e mia Ume Hule-o'e Huu' a sod'an deka no mei tutunu-hohotu' a. Huu hei tungga b'ei-ba'i mara de'ulaka nara naa, naa de hei musi lemba-doi basa atahori rala ndoos ra raa nara. 36 Mema' teb'e! Te hei fo fe'e sia lele' ia, dei fo nenehukun, huu dala-dala de'ulaka' ra fo hei bei-ba'i mara tao mia lele ulu' a.” 37 “Hei atahori Yerusalem re! Hei mana aka' tao misa Lamatualain mana dui-b'engga nara, ma mbia misa ded'enu nara fo mana rema tulu-fali hei' ra. Au aka' kokoe usufafali nggi fo ima misi' Au, ona' manu ine a nae nasarorombo nala ana nara sia lid'an rala. Te hei nda nau sa. 38 Huu naa, Lamatua' nda tao afi' neu ume mara sa ena. Ma mbila do fini esa' te rou' ena. 39 Rena malolole, e! Huu hei nda afi' mita Au sa ena, losa lele' hei mitaa mae, ‘Hita to'e fo Lamatualain fee papala-bab'anggi' fee neu Atahori ia, huu Lamatua' mana denu E.’ Hei mitaa ona' naa, dei fo hei fe'e na mete-mita Au fai.”

Report Issue

Mateos 24

TOC , Chapters

1 Basa naa ma, Yesus nae lao hela Ume Hule-o'e Huu' a. Lele' Ana lao dea neu, ma ana mana tungga nara reu ratud'u Ume Hule-o'e Huu' naa meulaun. 2 Te Ana nataa nae, “Ume ia mema' meulau'! Te rena, e! Nda doo' sa te, ara ndefa' hendi basa fatu ia ra.” 3 Basa ma, Yesus lao neu endo' sia lete Saitun. Boe ma ana mana tungga nara rema fo rae ola-ola' mesa' se ro E rae, “Ama'! Sob'a mufad'e selu' Ama' o'olan fa' ra dei. Ama' neneman naa dad'i fai hira', e? Boe ma tatandan saa e? Boe ma raefafo' a netete'en ta'o bee?” < aiōn g165 > 4 Basa ma Yesus nataa nae, “Minea aom matalolole, o! Fo ama afi' nene pepeko-leleko'. 5 Te dei fo atahori mata'-mata' rema to'o tendan nae, ‘Au ia, Kristus, Atahori fo Lamatualain helu-fuli mia lele ulu' a.’ No ta'o naa, ara peko-leleko' atahori hetar. 6 Mete ma hei mita atahori ratati, do ama rena hara' rae, netatis sia bee-b'ee, na, ama afi' mimitau. Te dala' mata' naa, musi dad'i. Te fai netete'en nda fe'e losa sa. 7 Dei fo leo esa natati lab'an leo laen. Nusa monae' esa natati lab'an nusa' laen. Rae nanggenggo sia bee-b'ee. Boe ma fula-fai ndoes, manaseli' boe! 8 Te basa naa ra, fe'e tatanda' fefeun mana nafad'e oi, fai matete'en deka-deka ena. Naa ona' ina mairu' nae bonggi, de ana med'a nambetan, huu fula-fai bob'onggin deka-deka ena. 9 Dad'i hei musi minea aom ma'ab'eb'esa, e! Te dei fo ara tao nggi doid'oso ma tao risa nggi. Dei fo atahori mia basa nusa' ra ramanasa nggi seli, huu hei tungga Au. 10 Lele' naa, atahori hetar rasad'ea ma nda nau ramahere neu Au sa ena. Esa namanasa esa, ma esa seo esa. 11 Dei fo hambu mana peko-leleko' ra rae sira, Lamatua' mana ola-olan. Ma atahori hetar ramahere se. 12 Dei fo bau namad'oo na atahori deulaka nara bau ramanae, losa esa nda sue-lai esa sa ena. 13 Te atahori mana ma'atataa' losa mate, Dei fo Lamatualain fee ne masod'a'. 14 Huu atahori musi dui-b'engga Lamatualain Hara-lii Malolen, losa ndule raefafo' ia, naa fo basa atahori rahine Lamatua' dala ndoo-tetun. Basa naa fo fai matete'en fe'e losa ena na.” 15 Yesus ola' nakandoo nae, “Lamatualain mana ola-olan Daniel sura' so'al atahori esa de'ulakan manaseli'. Dei fo ana nema neu nambarii' sia mamana meumare manaseli' sia Lamatualain Ume Hule-o'e Huu' na. No ta'o naa ana tao nanggenggeo mamana' naa. Naa de Lamatua lao nasad'ea hela mamana' naa. Naa! Mete ma hei mita ona' naa ena, besa-b'esa, o! (Seka baca susura ia, musi nahine malolole!) 16 Te naa dad'i tanda oi, fai-fai susa-sona' sia lelesu mata' ena. Mete ma mita ona' naa, na, atahori sia profinsi Yudea fela fo mela lete' ata mii leo. 17 Mete ma hambu ruma lao hela ume ena, afi' sud'i bali' mii ha'i sud'i' a saa ra fai. Mela' lai-lai leo, fo afi hambu sosoe'. 18 Atahori mana sia osi rala, afi' sud'i bali' fo ha'i teme nelusa' fai. Mela mikindoo leo! 19 Kasian seli neu ina mairu' ra, ro ina mana rasusu ana mana bonggi feu' ra. Te ara nda rela' haelai rala sa. 20 De malole lena' hei hule-o'e fo mo'e sosoe' naa afi' dad'i sia fai ud'an, do sia fai hahae tao ues. 21 Huu fai' naa susa-sonan seli! Eni' a mia Lamatualain na'adad'i' raefafo' ia losa nala fai' ia, atahori nda fe'e rita sususa' manaseli' mata' naa sa. Boe ma atahori o nda rita selu' sususa' mata' naa sa ena. 22 Te hei onton monae', huu Lamatualin na'a'e'eku fai' naa. Mete ma hoko', na, nda hambu atahori esa saa sa boe na'atataa' nasod'a. Huu, Lamatualain sue atahori fo Ana pili nala' ra, naa de Ana na'a'e'eku fai-fai susa-sona' ra. 23 Dei fo mete ma fai' naa losa, hei rena atahori rae, ‘Mete dei! Kristus sia ia!’ Boe ma atahori laen fai rae, ‘Kristus sia naa!’ Te ama afi' mimihere, e! 24 Te dei fo atahori rema fo to'o tendan nae, ‘Au ia, Kristus!’ Ma laen ra fai rae, ‘Au ia, Lamatualain mana ola-olan.’ Dei fo ara tao manadad'i' mata'-mata' rendi' nitu a koasan fo peko-leleko' atahori. Ara sob'a-sob'a fo Lamatualain atahori nara nenepeko-leleko'! 25 De ama musi minea ao mara malolole, e! Fai susa-sona' naa' ra nda fe'e losa sa, te Au fee nesenened'a' neu nggi ena, o! 26 Mete ma atahori rafad'e nggi rae, ‘Kristus sia rae moo loa' naa!’ Na, ama afi' naa mii. Ma, mete ma hambu fai rae, ‘Kristus sia ume ia rala!’, na, ama afi' mimihere neu pepeko-leleko nara. 27 Huu Au ia, Atahori Matetu' a. Dei fo mete ma Au bali' raefafo' uma, basa atahori mete rita Au, ona' atahori rita ndelas makahahad'o' mana naronda mia seri' rulu nisi' seri' muri. 28 Mete ma Au bali' uma, dei fo hei bub'ulu' Au sia bee. Ona' atahori rahine, rae mete ma mbui kaa' mana naa mburu' a heo sia mamana' bee, na, sia naa hambu mana mburu' a boe.” 29 Basa ma Yesus ola' fai, de nafad'e ana mana tungga nara nae, “Mete ma fai susa-sona' naa ra basa ena, ‘Dei fo relo dad'i hatu', fulan o nda naronda sa boe. Nduu' ra tud'a mia lalai, ma basa koasa mana sia lalai ra ranggenggo.’ 30 Basa naa ma, basa atahori ra o rita tanda sia lalai ata oi, Atahori Matetu' a nae bali' nema ena. Rita ona' naa, ma basa atahori sia raefafo' ia ramatau losa ara nggae. Te dei fo Au onda uma o lelee', fo ara fe'e rita basa Au koasa ngga ma manaseli ngga. 31 Boe ma Au pake ma'oa mana nalii nahere' fo parenda Lamatualain aten mana sia sorga reu ra'ab'ue basa atahori fo Au tengga ala mia ndule raefafo' ia, mia relo a mamana tod'an losa relo a mamana mopon; mia dii losa ona.” 32 “Au ha'i conto ona' hau huu'. Mete ma roon huni ena, naa natud'u oi, fai matob'i' deka-deka losa ena. 33 Ona' naa boe, mete ma hei mita fai susa-sona' nema, ona' Au ufad'e fa' ra naa, naa natud'u oi, Au deka-deka' uma ena. 34 De ia na, rena malolole! Mia basa atahori masod'a' lele' ia, dei fo ruma nda fe'e mate sa, te fai sususa' naa ra losa ena. 35 Ona' mae lalai no raefafo' ia sambu-lalo, te Au Hara-Lii ngga ia na'atataa' losa bab'asan. 36 “Nda hambu atahori rahine rae fai hira' na Au uma sa boe. Lamatualain aten mana sia sorga ra o, nda rahine sa boe. Au o, nda uhine sa boe. Aka' Au Ama ngga nahine. 37 Te Au ia, Atahori Matetu' a. Dei fo mete ma Au bali' uma, naa ona' lele ulu' a lele' Noh fe'e masod'a'. 38 Oe mandali monae' a nda fe'e nema sa, te atahori raa-rinu malad'a-malad'a' ma sao rame-rame ona biasan. Ara tao ta'o naa rakandoo' a, losa Noh hene ofai monae' rala neu. 39 Te lele' oe mandali monae' a nema nandali nendi se, dei de ara fe'e na nggengger, ma fe'e rahine saa manadad'i' naa. Ona' naa boe no Au u'uma ngga. 40 Lele' naa, mete ma atahori rua tao ues sia osi rala, aib'oi' te, Lamatualain so'u nendi esa, ma Ana lao hela esa. 41 Mete ma ina' rua mbau are, aib'oi' te, Lamatualain so'u nendi esa, ma Ana lao hela esa. 42 Huu naa, hei o musi minea hatu'-rerelon, te ama nda bub'ulu' fai hira' na hei Lamatuam nema sa. 43 Dud'u'a malolole, e! Mete ma tenu ume' a bub'ulu' nae temba na na'o ra rema, na tantu ana nanea nakandoo' a, fo na'o ra afi' umen rala reu. 44 Dad'i hei o musi mihehere. Huu aib'oi' te Au uma ena!” 45 Basa ma Yesus ola' selu' fai nae, “Hei musi dad'i ona' atahori ded'enu' ra fo tungga mikindoo' a malangga hihii-nanaun. Te mete ma malangga nae lao neu sia mamana dod'oo' na, ana so'u atahori ded'enu' mata' naa ra, fo mete-se'u ume isi nara nanaa-nininu nara. 46 Mete ma malangga bali' ma nita atahori ded'enu nara tao ue-tataos nara no malole', tantu ana namaho'o no atahori naa. 47 Mimihere neu Au, te dei fo malangga fee koasa neu ded'enu nara fo mete-se'u basa hata-heto nara. 48 Te mete ma atahori ded'enu' ra de'ulaka', na tantu ana ola' sia ralan nae, 49 ‘Malole! Malangga lao ona' ia na, seka bub'ulu' fai hira' fo ana bali', o!’ Du'a ta'o naa ma, ana poko-paru nonoon mana tao ues laen ra. Boe ma ana endo' naa-ninu malad'a-malad'a' na'ab'ue no mana mafu' ra. 50 Ma nda bub'ulu' sa te, aib'oi' ma malangga naa bali' boe. 51 Boe ma malangga naa tao doid'oso e nda fefeet sa, basa de piru hendi e dea neu, fo leo na'ab'ue no atahori mana dea-rala' ra. Sia mamana' naa, basa se nggae eiei huu ara doid'oso' rita mamate nara.”

Report Issue

Mateos 25

TOC , Chapters

1 Basa ma, Yesus tute o'olan so'al Lamatualain parendan, nae “Hei musi mihehere fo soru Au u'uma ngga, ona' nekendandaa ia. Ta'o ia: lao esa, hambu ana feto' atahori sanahulu lao' tetemba' ma rendi sira lambu ana nara, fo reu soru pangantin tou' a sia nonoon umen. 2 Te mia ina ka sanahulu' naa ra, hambu lima nggoa', ma lima mahine'. 3 Nggoa' kalima' ra, lilii' rendi mina lena'. 4 Te mahine' kalima' ra rendi mema' ena. 5 Losa ume naa te, pangantin tou' a nda fe'e nema sa. Dod'oo ma ana feto' naa ra nduar, de ara sunggu' rasambeta'. 6 Tao-tao te neofaa banggi rua ma, ara rena atahori rameli rae, ‘Woi! Pangantin tou' a losa ena! Ima fo ata teu soru e leo!’ 7 Rena ta'o naa, ma ana feto' ra fela randaa. De reu raote lambu ana' ra. 8 Ma ana feto nggoa' ra ola' ro nonoo nara rae, ‘We, toronoo' re! tulun banggi fee hai mina mbei dei, te hai lambu mara rae' a mate ena!’ 9 Te ana feto mahine' ra rataa rae, ‘Awe'! Afi' miminasa, te nda bisa sa, o. Huu hai mina ma ia nda dai basa hita sa! Malole lena' mii hasa sia kios.’ 10 Boe ma ara lao reu hasa mina. Te lele' ara dea reu ma, pangantin a losa boe. De ana feto mahine' ra tungga rala reu risi' mamana kakab'i' a, ra'ab'ue ro pangantin ra ma basa fui' ra. Basa se rala ume rala ma, atahori ena lelesu a. 11 Basa ma, ana feto nggoa' ra o rema boe. Ara rameli de kokoe rae, ‘Papa! Papa, e! Tulun soi lelesu a dei!’ 12 Te pangantin a nataa nae, ‘Weh, nda bisa sa, o. Te au nda uhine nggi sa!’ 13 Huu naa, hei musi mihehere fo minea mikindoo'a, huu hei nda bub'ulu' Au u'uma ngga lele' bee sa boe, do lii' hira sa boe.” 14 Basa ma Yesus tute selu' nekendandaa' esa fai nae, “Mete ma Au lao hela nggi ena, na, ama musi tao ues malole' fee Au, ona' nekendandaa' ia. Ta'o ia: Malangga esa nae lao mamana' dod'oo' neu. Lele' ana naote nala nae lao, ana no'e nala ded'enu' nara, basa ma ana parenda se nae, ‘Ama pake doi' ia ra dad'i poko'. Dei fo mete ma au bali', ama musi mifad'e au, hei hambu buna' ba'u sa.’ 15 Basa de ana fee ded'enu ka esan doi mbilas saku lima, fo ana na'ab'ub'una' doi' naa. Boe ma, ana fee ded'enu ka ruan doi' saku rua, ma ded'enu ka telun doi' saku esa, tungga esa-esa' beb'e'in. Basa ma ana lao dod'oo' neu. 16 Simbo rala doi' ra, ma ded'enu ka esan lao de neu danggan. Nda doo sa ma, ana hambu doi buna' saku lima fai. 17 Ona' naa boe, ded'enu ka ruan. Ana hambu doi buna' saku rua fai. 18 Te ded'enu' ka telun mana simbo doi' saku esa, ana neu ali ndola' sia rae a, de susuu malanggan doin naa. 19 Dod'oo ma, malangga a bali'. De ana na'ab'ue ded'enu nara de paresa' doin fo ara ra'ab'ub'una' naa. 20 Atahori ka esan rala neu de fee doi' saku sanahulu, de nae, ‘Malangga! Doi ma sia. Fai' naa malangga fee au doi' saku lima. Te ia na, au hambu buna' saku lima fai. 21 Rena nala ma, malangga namaho'o. Ana nafad'e nae, ‘Malole! Ho ia, ded'enu malole'. Mae au nese ia o, ho tao ues no manggatee' ma tungga mukundoo' a au parenda ngga. Huu mete-se'u muhine dala ana diki' ona' ia ena, de dei fo au so'u nggo fo mete-se'u dala monae' ra. Dei fo au tao fefetas fo basa nggita tamaho'o teu esa.’ 22 Basa ma, ded'enu ka ruan nema fai de fee doi saku ha neu malangga, ma nae, ‘Malangga! Dalahulun malangga fee au, doi' saku rua. Mita neu' ena, au hambu doi buna' saku rua fai.’ 23 Malangga o namaho'o boe. Ana nafad'e nae, ‘Malole! Ho ia, ded'enu malole'. Ho tao ues no manggatee', ma mae au nese ia o, tungga mukundoo' a au parenda ngga. Huu mete-se'u muhine dala ana d'iki' ona' ia, dei fo au so'u nggo fo mete se'u dala' monae' lena' fai. Dei fo au tao fefetas fo basa nggita tamaho'o teu esa.’ 24 Boe ma, ded'enu ka telun nema fai. Ma ana nafad'e nae, ‘Malangga, o! Au bub'ulu' malangga ia atahori rala manggatee'. Huu malangga ha'i saa fo atahori laen tao, ma etu mala saa fo atahori laen sela-nggari. 25 Au umutau, afi' losa doi' ia ra mopo hendi se, te doi ma saku ka esa' ia fe'e teme'!’ 26 Rena nala ma, malangga bua kakaso' e nae, ‘Ho ia ded'enu de'ulaka' ma mana mbera-mbike'! Mete ma bub'ulu' mae, au ha'i ala saa fo atahori laen tao, ma etu ala saa fo atahori laen sela nggari, 27 na ta'o bee de nda muu mbed'a' doi ngga sia bank sa? Fo hela au bali', na, au hambu bali' bunan mbei, boe o neu!’ 28 Basa ma, malangga denu ded'enun laen ra nae, ‘Ha'i mala doi' naa ra sia e, fo fee neu ded'enu' mana hambu doi buna' saku lima' naa. 29 Te atahori mana tao mata' malole' neu saa fo ana to'u ena, dei fo ana hambu nae' lena' fai. Te atahori fo nda nau tao-mata' neu saa fo ana to'u naa sa, dei fo ara ha'i rala bali' basa se mia e. 30 To'u mala ded'enu' nda mana na'ena ngguna-bara saa-saa ia. Lea roroso fo nggari e dea neu. Hela e nggae eiei ma doid'oso sia mamana ma'ahatu' naa!’” 31 Basa ma Yesus ola' nakandoo nae, “Au, Atahori Matetu' ia, dei fo onda bali' uma endi' Ama ngga koasa manaselin, uma o ate mana mia sorga Nara. Basa fo Au endo' sia kad'era parenda mana seli' ngga, fo paresa' basa atahori masod'a nara. 32 Dei fo basa atahori mana rasod'a mia raefafo', rema randaa ro Au. Dei fo Au bingga-banggi se, ona manatad'a bingga-banggi bib'i lombo no bib'i hiek fo dad'i nononggo' rua. 33 Atahori mana nasod'a tungga Lamatualain hihii-nanaun, Au tao e sia Au bob'oa ona ngga. Te laen ra, Au tao se sia bob'oa dii ngga. 34 Lele' naa, Au to'u parenda' ona' mane'. Dei fo Au ufad'e atahori mana sia bob'oa ona ngga ae, ‘Hei ia mana simbo papala-bab'anggi' mia Au Ama ngga. Ima misi' ume mana nenesad'ia mema' fee neu nggi eni' a mia fefeun. 35 Au urolo nggi, huu fe'esa'an lele' Au ndoe, hei mana fee Au ua. Lele' Au u'umad'a, hei mana fee Au inu. Au uma ona' atahori fui', te hei mana simbo Au sia ume mara. 36 Au nda u'ena bua-lo'as sa, te hei mana fee Au bua-lo'as. Au umuhed'i, te hei ima tao mata' neu Au. Au sia bui rala, te hei ima se'u Au.’ 37 Rena ona' naa, dei fo atahori rala ndoos sia Au bob'oa ona ngga naa, rataa bali', rae. ‘Papa, ia ta'o bee ia ena? Papa nae, Papa ndoe, de hai mihao nggo. Papa na'amad'a, de hai o fee nggo minu. 38 Papa ona' atahori fui', de hai simbo nggo misi' hai umem. Papa nda na'ena bua-ba'us saa, de hai fee. 39 Papa mumuhed'i, de hai tao mata' neu nggo. Papa sia bui rala, de hai mii tulu fali nggo. Te eni bees hai tao dala' ona' naa?’ 40 Dei fo Au utaa se ae, ‘Mimihere Au! Huu lele' hei tao dala' ona' naa neu Au atahori ngga ra, mae tao fee neu atahori mana tud'a-loloe' ra o, na, hei tao fee neu Au ena!’ 41 Boe ma Au ufad'e neu atahori mana sia bob'oa dii ngga ae, ‘Hee, atahori de'ulaka ra e! Lamatualain sumba-doon nggi. Dinggo' hela ia! Dei fo Au denu atahori reu piru hendi' nggi misi' ai naraka mana mbila roo-roo' nda mana mate' sa. Huu Lamatualain sad'ia mema' mamana huku-dokin, fee neu nitu ra, ro malangga monaen. < aiōnios g166 > 42 Au mbuu hendi nggi, huu lele' Au ndoe, hei nda fee Au ua sa. Lele' Au u'umad'a, hei nda fee Au inu sa. 43 Au uma ona' atahori fui', te ama nda simbo au sia hei umem sa. Au nda u'ena bua-ba'us sa, te hei nda fee Au bua-ba'us sa. Au umuhed'i, te ama nda ima taomata' neu Au sa. Au sia bui rala, te hei nda ima tulu-fali Au sa.’ 44 Rena ona' naa, dei fo atahori de'ulaka' ra rataa rae, ‘Papa, ia ta'o bee ena ia? Papa nae Papa ndoe, te hai nda fee nanaat sa. Papa na'amad'a, te hai nda fee nggo minu sa. Papa ona' atahori fui', te hai nda simbo sia hai umem sa. Papa nda na'ena bua-ba'us sa, te hai nda fee sa. Papa namahed'i, te hai nda mii tao-mata' sa. Papa sia bui rala, te hai nda mii tulu-fali sa. Te eni bee se hai tao Papa ona' naa?’ 45 Dei fo Au utaa se ae, ‘Mimihere Au! Te lele' hei nda tulu-fali atahori mana tud'a-loloe' ra sa, naa, ona' hei nda tulu-fali Au sa boe.’ 46 Basa naa ma, atahori de'ulaka' ra hambu doid'oso rakandoo' a losa doo ndu'u doon neu. Te atahori rala ndoos ra hambu masoi-masod'a' rakandoo ro Lamatualain losa doo ndu'u doon neu.” < aiōnios g166 >

Report Issue

Mateos 26

TOC , Chapters

1 Lele' Yesus nanori nate'e basa dala' naa ra, ma Ana nafad'e ana mana tungga nara nae, 2 “Hei bub'ulu' ena, fai rua fai te hita fai malolen, naeni, Fefeta Paska. Lele' naa, dei fo hambu atahori mana seo Au, Atahori Matetu' ia. Basa de ara mbaku risa Au sia hau nggangge'.” 3 Fai' naa, malangga agama Yahudi malangga nara ro lasi-lasi adat ra ra'ab'ue sia Kayafas umen. Kayafas naa, naeni malangga agama Yahudi malangga moko-monae na. 4 Ara sangga dala' fo rae humu Yesus no nee-nee, fo rae risa E. 5 Te ara rala hara' rae, “Helafi' dei! Ata afi' humu E lai-lai' huu fai-fai malole' sangga losa ena. Afi' losa atahori hetar mana hii E, fela ramue.” 6 Sia Kambo Betania, hambu atahori esa, naran Simon. Fe'esa'an, atahori melumud'u e, huu ana namahed'i kusta. Te ia na, ana hai ena. Lele' fai malole ra nda fe'e losa sa, ma Yesus se reu raa mia Simon umen. 7 Lele' ara raa, ma ina' esa nema nandaa no Yesus. Ana to'u boto esa, tao mia fatu mafelit. Boto a isin mina ma'ameni mafelit. Basa ma, ina' a poko tiku boto a tatanan. De ana mbori na'andandali' mina naa mbei-mbei neu Yesus langgan, fo dad'i bukti eni fee had'a-hormat neu E. 8 Te lele' Yesus ana mana tungga nara rita ina' a tao ta'o naa, ma ramanasa, de ara ola-ola' rae, “Hee! Afi' nggari hendi mina ma'ameni' mafelit naa neu' ena! 9 Malole lena' eni seo mina naa! Fo doin, bab'anggi fee neu atahori mana to'a-taa' ra!” 10 Te Yesus nahine dud'u'a nara, de Ana ola' nae, “Hei afi' tao mi'isususa' ina' ia! Hela neu leo! Te saa fo ana tao neu Au' ia malole'. 11 Te atahori mana to'a-taa' ra sia hei talad'am mara rakandoo' a. Te nda doo sa ena, te Au ia, nda u'ub'ue o nggi sa ena. 12 Ma ina' ia mbori mina ia, ana sad'ia Au ao ngga ona' ana rambe mema' Au ao sisi mana mate ngga. Huu Au masod'a ngga nda doo' sa ena. 13 Misined'a matalolole, o! Sia bee-b'ee Lamatualain Dud'ui malolen nene dui-b'engga' ndule raefafo' ia, ne'o ara o dui ina' ia malolen! Naa fo basa atahori rasaned'a e.” 14 Hambu atahori esa mia Yesus ana mana tungga ka sanahulu rua nara, naran Yudas Iskariot. Fai' naa boe o, ana lao neu sangga malangga agama Yahudi ra malangga nara, fo nae fee hendi Yesus neu se. 15 Losa se ma, ana natane nae, “Ama' re! Mete ma au tulun humu Yesus fee neu nggi, naa, hei fee au saa?” Boe ma rataa rae, “Mete ma nau seo E neu hai naa, hai bae.” Basa ma, ara reken rala doi fula' telu nulu de fee neu Yudas. 16 Basa ma, Yudas lao dea neu, ma ana sangga dala' fo nae fee Yesus neu se. 17 Tungga too, atahori Yahudi ra fai malole' nara doon fai hitu. Ara ro'e fai malole naa ra rae, ‘Fefeta Roti nda pake bib'it sa’. Lele' ara sad'ia rae feta ma, Yesus ana mana tungga nara rema ratane E rae, “Ama'! Tetemba' ia hita musi mulai tao fai malole tara. Dad'i Ama' nau hai mi mbau bib'i Lombo, ma mii sad'ia mamana' feta Paska sia bee?” 18 Boe ma Ana nataa nae, “Ama kota rala mii, dei fo hei mindaa mo ama' sa. Mifad'e mbali e ma'o ia, ‘A'a, e! Ama Meser med'a-med'a na nda doo' sa te Eni mate ena. De Ana no'e mamana' sia a'a umen, fo Ana tao fefeta Paska no ana mana tungga nara.’” 19 Rena ta'o naa ma, ana mana tungga nara reu tao tungga o'olan. De ara lole-lau nanaat fefeta Paska sia naa. 20 Tetemban ma, Yesus no ana mana tungga ka sanahulu rua nara endo' ra fefetas. 21 Lele' ara raa ma, Ana ola' nae, “Hei rena, e! Hambu esa mia hei, dei fo mana seo hendi Au neu atahori fea' ra.” 22 Rena rala ma, rala nara susa. Boe ma esa-esa' natane Yesus nae, “Atahori fo Ama' ola' naa, nda au sa to?” 23 Boe ma Ana nataa nae, “Atahori fo mana boro' rotin nandaa no Au nisi' manggo a rala, dei fo ana mana seo hendi Au. 24 Misined'a, e! Au, atahori Teb'e-Teb'e' ia, musi mate ona' ara sura' mema' sia Lamatualain Susura Meumaren. Te besa-b'esa! Atahori mana nae seo hendi Au na, dei fo ana lemba-nasaa sosoen! Malole lena' maman nda bonggi e sa!” 25 Basa naa ma, Yudas o tungga natane nae, “Ne'o atahori fo Ama' ola' na, nda au sa, to?” Boe ma Yesus nataa nae, “Mema' mesa' nggo mana ma'o naa ena. Te seka fai?” 26 Lele' ara fe'e ra ma, Yesus ha'i roti bala' esa, de no'e makasi mbali Lamatualain. Basa de Ana bib'ib'i roti a, ma ola' nae, “Roti ia, Au ao ngga. Ama ha'i fo mia leo!” 27 Basa naa ma, Ana ha'i nala nggalas esa anggor sofe, de no'e makasi mbali Lamatualain. Basa ma Ana loo neu ana mana tungga nara, ma ola' nae, “Basa nggi ha'i fo minu leo. 28 Huu anggor ia, Au raa ngga. Dei fo Au mate, na raa ngga nandali fo fee masod'a' neu atahori hetar mia sala-kilu nara. Raa' ia dad'i tanda nesenened'a' oi, saa fo Lamatualain helu-fuli' a, ia na dad'i ena. Naa, ha'i fo minu leo! 29 Te rena malolole! Eni' a mia tetemba' ia, Au nda inu anggor sa ena. Dei fo mete ma Ama ngga endo' to'u parenda' sia sorga, fo Au fe'e inu o nggi fai.” 30 Basa ma, ara sod'a sosod'at esa de koa-kio Lamatualain. Ma, tetemba naa boe o, ara lao risi' lete Saitun. 31 Lele' ara lao-lao' ma, Yesus nafad'e ana mana tungga nara nae, “Dei fo tetemba' ia na, basa hei mela hela Au. Te ara sura' mema' sia Lamatualain Susura Meumaren oi, ‘Dei fo Lamatualain tao nisa manatad'a a, ma bib'i lombo nara rela sea-saranggaa.’ 32 Mema' au mate. Te dei fo Au usod'a bali', na Au uu uhani nggi sia profinsi Galilea. 33 Te Petrus nareresi nae, “Ama'! Ona' mae atahori laen ra basa se rela hela Ama', te au nda ela hela nggo sa!” 34 Boe ma Yesus nataa nae, “Teb'e ta'o naa do Petrus? Mumuhere neu Au! Tetemba' ia, manu nda fe'e ko'okee sa, te ho ola' lao telu ena mae, nda muhine Au sa!” 35 Te Petrus nareresi nae, “Hoko', Ama'! Mete ma Ama' mate, na au mate o nggo boe. Huu au nda ela hela Ama' sa!” Petrus nonoon laen ra o esa-esa' ra'o naa boe. 36 Basa ma Yesus se lao rakandoo sia lete Saitun, losa osi esa naran Getsemani. Sia naa Ana ola' no ana mana tungga nara nae, “Ama endo' tahan sia ia dei, te Au ae uu hule-o'e sia naa.” 37 Te Ana no'e nala Petrus, Yakobis, no Yohanis, fo telu' se reu ramalolo' ro E. Eni' a mia lele' naa, ma ralan susa nala seli ma nda fefeet sa. 38 Ara fe'e lao' rala mbei, te Ana nafad'e se nae, “Au rala ngga susa nala seli! Au med'a ona' Au ae' a mate! Ama endo' be'e minea mo au sia ia dei.” 39 Basa de ana mata neu na'ad'od'oo' mbei, ma Ana sende' lululanggan de hule-o'e nae, “Ama bo'i! Mete ma Ama' na'ahei', na, Au afi' lemba-doi doid'oso' ia. Te afi' tungga Au hihii Ngga; tungga' a Ama' hihiin.” 40 Hule-o'e basa, ma Ana bali' nisi' ana mana tungga ka telu' ra. Te mana sunggu masambeta' ra. De Ana fafae se ma ola' no Petrus nae, “He, Petrus! Saa de hei sunggu'? Au mia naa losa' a, te ama nda be'e minea mo Au mbei sa boe do! 41 Kukur mimeu mata mara dei. Basa' fo fela minea mo Au! Huu mema' hei rala mara mae tao malole', aka' na ao sisi mara nda be'i sa. Dad'i malole lena' ama hule-o'e fo mete ma hambu sosoba-dod'ou', na bisa mi'itata'. 42 Basa de Ana neu hule-o'e fai nae, “Ama'! Mete ma Au musi lemba doid'oso' ia, na, tungga' a Ama' hihii-nanaun.” 43 Hule-o'e basa ma, Ana bali' nema nisi' ana mana tungga ka telu' ra. Te ara sunggu' bali' fai, huu ara nduar rala seli na. 44 Boe ma Ana lao hela se, de bali' neu hule-o'e lao esa fai'. Ana no'e selu' Aman, fo afi' fee Eni lemba-nasaa doid'oso' naa, te tungga neu aka' Ama' hihii-nanaun. 45 Hule-o'e basa ma, Ana bali' neu de fafae Ana mana tungga nara nae, “Hei fe'e sunggu mikindoo, do? Fela leo! Te atahori mana nae seo Au, Atahori Matetu' ia, sangga losa ena. Lele' ia, ara rae humu Au, fo fee neu atahori de'ulaka' ra liman. 46 Weh! Fela leo! Milaa mata mara fo mete sob'a sia naa dei! Te atahori mana seo Au a, nema ena.” 47 Lele' Yesus fe'e ola-ola' ta'o naa, ma Yudas nema no atahori nononggo' sa. Ara rema rendi fela tafa' no hau e'etu', fo rae humu E. Ara tao ta'o naa, tungga malangga agama Yahudi ra malangga monaen ma lasi-lasi adat ra parendan. 48 Yudas nafad'e mema' se nae, “hei mete malolole, e! Atahori fo au id'u' a, hei to'u E leo! Te Eni, atahori fo hei sangga' a! 49 Lele' ara losa Yesus, boe ma Yudas neu nisi' Yesus matan, de nae, “Sod'a-mole', Ama Meser!” Boe ma Yudas holu ma id'u E. 50 Boe ma Yesus natane mbali e nae, “Hee, Yudas! U'uma ma, no masud ia, do?” Boe ma, atahori naa ra mata reu, fo rae humu E. 51 Ma nda bub'ulu' sa te, Yesus atahorin esa lesu tafa' na de, soe na'etu' atahori esa ndiki roon. (Atahori mana hambu bisu naa, naeni malangga agama Yahudi ra malangga monaen atahori ded'enun.) 52 Nita ta'o naa ma, Yesus nafad'e nae, “Doso' bali' tafa ma neu ngguman. Huu atahori mana nasod'a na'amimina' tafa', dei fo ana o mate no tafa' boe. 53 Nda muhine sa, do? Au bisa o'e Ama ngga fo Ana haitua ana mana tunggan rifon-rifon sia sorga, fo rema tulu-fali Au. 54 Te ona' leo. Hela fo atahori ia ra humu rala Au. Te basa saa fo nenesura' mema' sia Lamatualain Susura Meumaren so'al Au, musi dad'i.” 55 Boe ma Yesus ola' neu atahori hetar mana rema humu E nae, “Weh! Hei mae Au ia, atahori de'ulaka', do? Ta'o bee de ama ima mae humu Au mendi' tafa' no hau e'etu'? Tao-tao te, tungga-tungga fai Au unori nggi sia Lamatualain Ume Hule-o'e Huu na, te nda hambu atahori esa tao saa-saa mbali Au sa boe. 56 Te hela neu! Ima, to'u mala Au leo! Te basa ia nenesura' mema' eni' a lele ulu' a sia Lamatualain Susura Meumaren.” Rita ta'o naa ma, Yesus ana mana tungga nara ramatau rala seli. Boe ma ara fela rela hela Lamatua'. 57 Basa ma, atahori humu rala Yesus de ro E nisi' Malangga agama Yahudi ra malangga monaen, Kayafas, umen, huu atahori moko-monaen ra ra'ab'ue sia naa ena. Naeni, malangga agama Yahudi ra malangga monae na, meser agama ra, ro lasi-lasi ad'at ra. 58 Lele' ara to'u ro E, ma Petrus lao' na'ab'ab'ambi' aon tungga-tungga dea', losa malangga monae' a umen. Petrus o rala neu nisi' nembeleon, de tungga endo' na'ab'ue no atahori mana sia naa ra. Huu ana nae nahine saa fo ne'o dad'i. 59 Sia ume naa rala, malangga agama Yahudi ra malangga nara ra'ab'ue ro basa atahori mana ma'etu' ded'eat agama ra. Ara rae sangga bukti ma sangga dala' rae ra'etu' hukun risa Yesus. 60 Te mae ara sangga bukti rendi' sakasii leleko' hetar o, ara nda hambu bukti saa-saa sa boe. Dei de ara hambu mana sakasii atahori rua. 61 Atahori ka rua' naa ra sakasii rae, “Hai rena mita atahori ia ola' nae, ‘Dei fo Au ofe hendi Ume Hule-o'e Huu' a. Te Au ufefela bali' e, sia' a fai telu rala.’” 62 Basa ma, malangga agama Yahudi malangga monaen nambarii' sia basa atahori mana endo' sia naa ra mata nara. Boe ma natane Yesus nae, “Ho rena atahori nae' fua sala' neu nggo. Te, ta'o bee de nenee' a?” 63 Te Yesus nda nataa saa-saa sa boe. Boe ma malangga monae' a natane fai nae, “Au ae utane ia fai! Te musi mutaa no matetu' ona' mutaa neu Lamatualain mana masod'a sia sorga. Hambu atahori rae, Ho ia, Kristus, Lamatualain Anan fo Ana helu-fuli mia lele ulu' a. Naa teb'e, do? 64 Basa boe ma, Yesus nataa nae, “Mema' teb'e, ona' pak o'olan. Te musuned'a, e! Dei fo basa nggi mita Au, Atahori Matetu' ia. Dei fo Au endo' sia sorga sia Lamatualain bob'oa onan, fo to'u parenda' u'ub'ue o E mana koasa manaseli' a. Basa naa dei fo, Au onda bali' uma o lelee' a.” 65 Rena Ana ola' na'o naa, ma malangga monae' a namanasa seli, losa ana sii nasika' hendi bad'u narun. Ma randu nahere' neu basa atahori mana endo' sia naa ra nae, “Woe! Hita nda parlu sangga sakasii sa ena! Hei rena o'olan no ndiki mara ena to. Ana so'u Aon dad'i Lamatualain Anan ena. Ia ne'emutis! Basa hei bub'ulu' mae, tungga hita atoran agama na, mete ma hambu atahori tao aon ona' Lamatua', na, atahori naa musi mate! 66 Dad'i ia na, tae ta'etu', ta'o bee?” Boe ma basa se randu rahere' rae, “Atahori ia mema' sala teb'e ena! Dad'i Ana musi nenehukun mate!” 67 Basa ma, hambu atahori hira mata reu de puras miru neu Yesus. Ma ara poko-paru ra'amimina' ma mbasa E. 68 Basa ma ara ra'a'e'ei' E rae, “Weh! Ho ia, Kristus, to? Mufad'e sob'a dei! Seka mana tutu nggo?” 69 Lele' naa, Petrus tungga de fe'e endo' sia ume a nembeloan. Boe ma ate ina' esa neu de ola' mbali e nae, “Fa'ra, ho o uma mu'ub'ue mo Yesus, atahori Nasaret naa, to?” 70 Te ana nafanii sia atahori hetar matan nae, “Hoko'! Ta'o bee de mutane ta'o naa! Au nda uhine atahori naa sa, ma.” 71 Basa ma, Petrus dea neu de nambarii' sia lelesu ine' mata'. Boe ma, ina' laen sa fai nita e sia naa. Boe ma, ana nafad'e neu atahori mana sia naa ra nae, “We, fa' ra au ita atahori ia nema no Yesus, atahori Nasaret naa.” 72 Boe ma Petrus namue nae, “Mbei ma ho mulu' do! Au nda uhine atahori naa, sa ma! Au sumba!” 73 Nda doo sa fai ma, atahori laen mana sia naa ra ola' ro e fai rae, “Hee! Ho afi' ombo-koson fai mae, ho nda mu'ub'ue mo atahori naa sa! Huu hai rena ded'ea ma naa, ona' atahori Galilea ra boe!” 74 Te ana rarai-o'ole, ma lab'an nae, “Weh! Au sumba endi' Lamatualain naran, te au nda uhine Atahori ia sa!” Ana ola' ta'o naa, boe ma manu a ko'okee boe. 75 Rena manu ko'okee ma, Petrus nasaned'a Yesus ded'ean fa' ra nae, “Manu nda fe'e ko'okee sa te, ho mutaa mae nda muhine Au sa lao telu ena.” Nasaned'a nala ta'o naa ma, ana lao dea' neu de nggae mesu'ud'u.

Report Issue

Mateos 27

TOC , Chapters

1 Fefetu anan, basa atahori mana nggero ded'eat agama naa, rala hara' sa, fo rae tao risa Yesus. 2 Huu naa, ara pa'a rendi E neu nataa hofernor Pilatus. Huu ara nau' a hofernor Pilatus hukun nisa Yesus. 3 Lele' Yudas bub'ulu' oi, Yesus nene hukun mate ma, ana fale ralan, huu eni mana seo hendi Yesus. Basa ma ana bali' nisi' malangga agama Yahudi ra malangga nara, ro lasi-lasi adat ra, fo fee bali' doi fula ka telu nulu nara. 4 Ana nafad'e nae, “Au sala ena, huu au fee hendi atahori nda mana na'ena sala' saa sa boe.” Te ara rataa rae, “Weh! Hai nda bub'ulu' mo nggo saa ena! Mesa' nggo musi lemba-musaa sala' naa.” 5 Basa ma Yudas mbia hendi doi' ra risi' Ume Hule-o'e Huu' a. De lao dea neu londa aon losa ana mate. 6 Boe ma malangga agama Yahudi ra malangga nara reu tengga rala doi' fo Yudas nggari hendi' naa ra. Ara ola-ola' rae, “Ata afi' tao bali' doi' ia ra risi' peti doi' rala neu, te doi' ia manggenggeo'. 7 Dad'i malole lena' teu hasa rae ombat esa sia mana tao hura' ra. Mete ma atahori fea' ra mate, ma atahori nda rahine e sa, na, ata ta'oi e sia naa.” 8 Basa ma ara pake doi' naa ra, de reu hasa rendi' neu rae. Naa de losa fai' ia, atahori ro'e rae naa oi, “Rae raa'’. 9 No ta'o naa, ara tungga Lamatua' mana ola-olan Yermia nafad'e mema' nae, “Ara pake doi fula' telu nulu fo hasa rae. Ara pake doi' naa ra, huu doi' naa dai bae neu atahori sa felin, tungga saa fo atahori Isra'el ra ra'etu' mema' ena. 10 Rae naa ara hasa mia mana tao hura', tungga Lamatualain parendan neu au.” 11 Lele' naa atahori to'u rendi Yesus nisi' hofernor, boe ma ana naselu bale no Yesus nae, “Ta'o bee e? Ho ia, teb'e-teb'e' atahori Yahudi ra, Manen do?” Ana nataa nae, “Teb'e. Pak ola' naa nda ena.” 12 Te lele' malangga agama Yahudi ra malangga nara ro lasi-lasi adat ra fua sala' hetar neu Yesus. Ana nda nataa saa sa boe. 13 Basa ma hofernor natane mbali E nae, “Nda rena o'olan nara sa do? Ara fee sala' hetar neu Nggo. Te ta'o bee de nda muselu sa boe?!” 14 Te Ana nda nataa mbei sa boe, losa hofernor a o ndindii' a boe. 15 Tungga too, mete ma atahori Yahudi ra tao fefeta Paska, na, Hofernor a biasa mboi atahori bui esa fee neu se tungga sira hihiin. 16 Lele naa, atahori bui esa, naran Barabas. Basa atahori rahine e, huu de'ulakan seli. 17 Fai' naa o, atahori hetar reu risi' hofernor fo ro'e ana mbo'i hendi atahori bui esa ona' biasan. Boe ma Pilatus natane se nae, “Malole! Te au mbo'i seka? Sia ia Barabas, ma Yesus fo atahori ro'e rae, Yesus, Kristus. Au mbo'i seka? Hei pili.” 18 (Hofernor ola' na'o naa, te ana bub'ulu' malangga agama Yahudi ra malangga nara rendi Yesus fee neu eni, huu mburuoe' seli ro E.) 19 Lele' hofernor fe'e paresa' ded'eat naa, ma saon haitua hara' fee neu e nae, “Ama', e! Besa-besa o te Yesus nda naena sala' saa sa boe. Huu Yesus, de temba' au ulumein nda malole' sa. Losa lele' ia boe o au fe'e med'a na nda malole' sa.” 20 Te malangga agama Yahudi ra malangga nara ro lasi-lasi ad'at ra aka' tusu-hai atahori hetar naa ra, fo ro'e hofernor mbo'i Barabas, ma hukun risa Yesus. 21 Basa de natane selu' se fai nae, “Mia atahori ka rua' ia ra, au mbo'i seka?” Ma basa se rataa randaa rae, “Barabas! Mbo'i Barabas!” 22 Basa ma natane se nae, “Mete ma ta'o naa, na, au tao Yesus ia ta'o bee, fo atahori ro'e rae, Kristus?” Boe ma basa se nggasi randaa rae, “Mbaku misa Yesus sia hau nggangge' a!” 23 Hofernor natane fai nae, “Te Yesus salan saa? Au paresa' Yesus ena, te nda hambu salan saa sa boe!” Te basa se nggasi rahere' fai rae, “Tao misa E! Mbaku E neu hau nggangge' a leo!” 24 Nda doo' sa ma, ana nahine nae, eni nda bisa tao saa sa ena, huu basa atahori naa ra rae ramue ena. Naa de ana ha'i oe de safe liman sia mata nara, de nafad'e nae, “Au nda lemba-doi atahori ia mamaten sa! Hei mana lemba-doi!” 25 Boe ma basa atahori naa ra nggasi rataa rae, “Hei, hela neu! Hela fo hai mo hai umbu ana mara lemba-doi mala raa na!” 26 Rena ona' naa, ma ana oi, “Neu.” Boe ma ana mbo'i Barabas, tungga hihii nara. Ma ana parenda atahori mana ranea' ra, fo reu li'u Yesus rendi' ue. Li'u basa, boe ma sold'ad'u ra ro Yesus, de rae reu mbaku risa E sia hau nggangge' a. 27 Basa naa ma, sold'ad'u ra lea ro Yesus nisi' sira ume nenean nembeleon. Sia naa, ro'e rala nonoo nara batalion esa. 28 Boe ma ara fee Yesus pake bad'u naru' dula mbila roroo' esa. 29 Boe ma, ara ha'i rala hau manggou' a longgen de hano e dad'i solo'. De ara ndeni solo mahinat naa neu Yesus langgan, de ra'amimina' ona' ara rae so'u mane feu' rendi' solo panggat. Boe ma ara fee Yesus to'u hau esa sia lima onan, ona' tetea parenda'. Basa ma ara sende' lululangga nara mbali Yesus, ma ra'ae'ei' E rae, “Had'a-hormat atahori Yahudi ra manen.” 30 Boe ma ara puras miru neu Yesus, ma ha'i teteas mia liman, de ded'eu ra'amimina' neu Yesus langgan. 31 Ara ra'a'e'ei' basa Yesus, ma ara olu hendi bad'u naru' a. De ara olu bali' Yesus bua-ba'u na. Basa ma, ara ro Yesus kalua mia kota Yerusalem, fo reu mbaku Yesus sia hau nggangge' losa mate. 32 Lele' ara lea rendi Yesus, losa dala' talad'an ma randaa ro atahori Kirene sa nae kota rala neu. Naran Simon. Ara ra'asusuu' e nasaa nggati Yesus hau ngganggen. 33 Basa ma ara losa mamana' sa, naran Golgota. (Sia ded'ea Aram, sosoan nae, “Mamana langga rui'.”) 34 Sia naa ara rae fee Yesus ninu anggor mana sambor no mod'o mana meru', naa fo Ana bisa na'atataa' mambeta' a. Yesus sob'a nala mbei ma, Ana timba hendi e. 35 Basa ma ara mbaku E sia hau nggangge'. Boe ma sold'ad'u ra lea lot fo rae rahine seka mana hambu bua-ba'un. 36 Basa ma ara endo' ranea E sia naa. 37 Ara sura' sia papa' sa rae, “IA YESUS, ATAHORI YAHUDI RA MANEN” Boe ma ara mbaku papa' neu Yesus Langgan ata', de rafad'e saa de ara hukun risa Lamatua' Yesus. 38 Sia naa, ara o mbaku risa atahori na'o rua boe. Esa sia Yesus bob'oa onan; ma esa sia bob'oa diin. 39 Basa atahori mana lao tungga naa, mete E. Boe ma ara penggo-ule bafa nara ma ra'a'e'ei E. 40 Ara eki-randu E rae, “Hoi! Ho mae, Ho bisa ofe hendi Lamatualain Ume Hule-o'e Huu na, basa fo mufefela bali' e sia aka' fai telu, rala, to? Mete ma teb'e'-teb'e' Ho Lamatualain Anan, na, sob'a mbo'i hendi Aom fo onda mia hau naa ata.” 41 Malangga agama Yahudi ra malangga nara, meser agama ra, ro lasi-lasi adat ra o ra'ae'ei' E ona' naa boe rae, 42 “Ana fee atahori laen rasod'a ena, te Ana nda tao nasod'a nala aon sa, o. Ana nae, Eni atahori Isra'el ra Manen! Mete ma ta'o naa na malole lena' Ana onda mia hau nggangge' a leo. Mete ma tita ta'o naa, fo ata fe'e tamahere E Ena. 43 Mete ma teb'e-teb'e' Eni Lamatualain Anan, Hela neu fo ‘Ana namahena neu Lamatualain. Dad'i mete ma Lamatua' hii E, hela neu fo Lamatua' mana fee E masod'a.’” 44 Na'o karua' ra o ra'ae'ei' E ona' naa boe. 45 Basa naa ma, ma'ahatu' a tatana nala mamana' naa mia reorendun losa lii' telu bob'on. 46 Nandaa no lii' telu bob'on ma, Yesus nggasi nendi' ded'ea Aram nae, “Eli-Eli! Lama sabaktani?” (Sosoan oi, “Au Lamatua ngga! Au Lamatualain ngga, e! Ta'o bee de Ama' musud'ea lao hela Au ta'o ia?”) 47 Hambu atahori hira deka-deka sia naa rena haran. Boe ma ara rae, “Hoi! Hei rena dei. Ana no'e Elia, Lamatua' mana ola-ola ma'ahulun!’ 48 Basa ma atahori sa nela-nela' neu ha'i nala lombu de boro' neu anggor ma'ei' a. Boe ma ana doso' te a tonggo na neu lombu a, de loo neu Yesus nud'un fo Ana musi. 49 Te atahori ruma fai ola' rae, “Tahani dei fo ata mete sob'a, Elia nau nema fee masod'a' neu E, do hoko'?” 50 Basa ma Yesus nggasi nahere' selu', ma etu hahaen boe. 51 Sia Ume Hule-O'e Huu' a, hambu teme bab'a monae loa' sa doko-doko bambi Lamatualain Kama Meumare manaseli' Na. Lele' Yesus hahaen etu boe, ma teme bab'a' a sika hendi neu rua, mia ata' losa rae' neu. Boe ma rae a nanggenggo losa fatu monae' ra senggi. 52 Rates ra o tabuka boe. Boe ma Lamatualain tao nasod'a bali atahori mana mate nara ruma. 53 Lele' Yesus nasod'a bali', ma ara dea rema mia rates ra, de maso' risi' Yerusalem. Atahori hetar rita se mia naa. 54 Sia Golgota, malangga no ana mana tungga nara ranea Yesus hau nggangge na. Lele' ara rita raefafo' nanggenggo, no basa manadad'i' ra, boe ma ara ramatau rae mate. Ara ola-ola' rae, “Awi! atahori ia, mema' teb'e-teb'e' Lamatualain Anan. 55 Sia naa boe o hambu mama hira, mana rita Yesus mamaten mia' a dod'oo'. Ara tungga E eni' a mia Galilea, te sira mana mete-se'u E eni' a dalahulun. 56 Mia mama naa ra, Maria mia Kambu Magdala, Maria esa fai (naeni Yakobis no Yusuf maman), Ma Sabadius saon (naeni Yakobis no Yohanis maman). 57 Sia naa hambu atahori mamasu'i esa naran Yusuf mia kambo Arimatea. Ana tungga Lamatua' Yesus nenorin doo' ena. Yesus mamaten naa, nandaa no hari Lima. Mbila' neu nandaa no atahori Yahudi ra fai hule-o'en. Naa de lele' relo a nae mopo ma, Yusuf sangga dala' fo nae na'onda' mema' Yesus ao sisin mia hau nggangge' a. 58 Boe ma ana neu nisi' hofernor Pilatus, de no'e Yesus ao sisin. Boe ma hofernor o parenda fo ara fee Yesus ao sisin neu Yusuf. 59 Ma Yusuf o Golgota neu boe. Ana na'onda' Yesus ao sisin mia hau nggangge' a. De ana mboti nalolole Yesus ao sisin nendi' teme feu mafelit. 60 Lele' naa, atahori fe'e na paa basa ndola' sa sia lete fatu', fo tao mema' rates fee Yusuf no bob'onggi nara. De Yusuf se o'o Yesus ao sisin reu tao nisi' ndola' naa rala. Boe ma, ara lolir rala fatu monae' sa, de reu tatana malolole ndola' naa. Basa ma, Yusuf se bali'. 61 Lele' naa, Maria mia Magdala no Maria laen o, tungga losa naa boe. Ara nggua-nggua mbali ndola' naa. 62 Mbila' neu ma, nandaa no atahori Yahudi ra fai hahae tao ues na. Boe ma malangga agama Yahudi ra malangga nara ro atahori Farisi ra reu randaa ro hofernor. 63 Ara rafad'e rae, “Ama' Hofernor, hai misined'a lele' mana peko-leleko' a fe'e masod'an, ana parna nafad'e na'o ia: ‘Mema' Au mate, te finiesan na, Au usod'a bali'.’ 64 Huu naa, ama' tulun denu sold'ad'u ra ranea malolole rates a losa nala fai ka telun. No ta'o naa, ana mana tungga nara nda bisa ramana'o rala ao sisin, fo leleko' atahori rae, Ana nasod'a bali' ena sa. Huu mete ma ara leleko' ta'o naa, naa de'ulaka nara lena' fe'esa'an sira leleko nara, lele' ara rafad'e oi Eni, naa Kristus.” 65 Rena ta'o naa, ma hofernor nataa nae, “Malole' boe! Te hei o mi'ena atahori mana manea' boe. Malole lena' denu se, fo reu ranea matalolole mamana' naa.” 66 Basa ma ara reu sia mamana' naa, de roo sira atahori mana manea nara.” Losa naa, ara segel risa fatu neu rates lelesun. Boe ma ara denu atahori naa ra ranea rakandoo mamana' naa, fo atahori fea' ra afi' rema ramana'o aosisi' naa.

Report Issue

Mateos 28

TOC , Chapters

1 Basa ma nggarei fefetun, ma Maria mia Magdala no Maria laen a, reu se'u rates a. 2 Ab'oi' ma, raefafo' nanggenggo seli, huu Lamatualain aten esa mia sorga onda nema, ma neu lolir hendi fatu monae' mana tatana neu rates bafan. Basa ma ana endo' neu fatu naa ata. 3 Ate naa matan naronda ona' ndelas, ma bua-ba'u nara muti fuufuu'. 4 Atahori mana manea' ra ramatau rae mate, losa ara foti ngge'e-ngge'e, ma nda ra'aunda' sa ona' atahori mates ra. 5 Boe ma ate mana mia sorga, nafad'e neu mama ra nae, “Ama afi' mimitau! Au bub'ulu' hei ima sangga Yesus, Atahori fo ara mbaku risa E mia hau nggangge' a. 6 Te Ana nda sia ia sa ena. Ana nasod'a bali' ena, ona' Ana ola' basa mema' a ena. De rala ima fo mete mata' mamana' fo ara mbed'a' ao sisin. Mamana' naa rou' ena! 7 Naa, ia naa ama bali' lai-lai leo! Mii mifad'e ana mana tungga nara mae, Yesus nasod'a bali' ena. Ana lao na'ahulu' Galilea neu ena. Ara musi reu randaa roo E sia naa, ona' fe'esa'an Ana helu-fuli mema' neu se. Mimihere leo. Bali' mii mifad'e malolole saa fo au ola' ia' a!” 8 Boe ma mama ra rela dea reu lao hela mamana' naa. Ara ramatau, te aka' na ramaho'o. Ara bali' halalai rendi hara' fee neu ana mana tungga nara. 9 Te losa dala' talad'an, aib'oi' ma Yesus nema nandaa no se. Ana ola' nae, “Sod'a-mole'” Rita ona' naa, ma ara rema deka-deka de holu ei nara, ma be'utee mbali E. 10 Boe ma Ana ola' nae, “Afi' mimitau, e! Mii mifad'e Au ana mana tungga nggara, fo reu rahani Au sia Galilea.” 11 Lele' mama ra fe'e sia dala' talad'an, ma atahori mana manea ra bali' kota reu, Ara reu rendi hara' neu malangga agama Yahudi ra malangga nara so'al basa saa mana dad'i' ra. 12 Boe ma malangga sangga dala' ro lasi-lasi adat ra, fo osu mana manea ra rendi' doi' nae', fo ara tatana bafa nara. 13 Malangga naa ra rafad'e rae, “Ta'o ia. Mete ma atahori ratane, na, hei musi mitaa mae, tetemba' naa, hei mana sunggu' masambeta'. Tao-tao te ana mana tungga nara rema ramana'o rendi ao sisin. 14 Ma mete ma ama hofernor rena ded'eat ia, na, ama afi' mimitau, te dei fo hai mana bale mo toulasi' a.” 15 Boe ma atahori mana manea ra ha'i rala doi' ra, Ara tao tungga malangga ra hihii-nanau nara. Naa de losa fain ia atahori Yahudi ra fe'e ramahere dud'ui peko-leleko' naa. 16 Rena basa mama ra dud'uin, ma Yesus ana mana tungga ka sanahulu esa nara, reu risi' profinsi Galilea fo randaa ro E sia lete' sa, tungga hehelu-fufulin. 17 Lele' ara rita E sia naa, ma ara be'utee neu E. Mae ta'o naa o, fe'e hambu ruma rala nara banggi-b'anggi'. 18 Boe ma Ana neu deka-deka no se, de ola' nae, “Lamatualain fee Au koasa ena, fo parenda basa mana sia sorga, ma basa mana sia raefafo' ia ra. 19 Dad'i hei mii sia bee-b'ee, na, hei musi dui-b'engga Au Dud'ui Malole ngga neu basa nusa' ra. Hei musi minori se malolole, naa fo ara dad'i Au ana ded'enu ngga. Ma musi sarani se fo dad'i tatanda' oi, ara ra'ab'ue reu esa ro Ama', ma Anan, boe ma Dula-dale Meumaren 20 Ma nenori se fo ara tao tungga basa parenda' fo Au ufad'e basa neu nggi ena. Misined'a, e! Au sia hei talad'a mara ukundoo' a, losa raefafo' ia sambulalo.” < aiōn g165 >

Report Issue

Markus 1

TOC , Chapter 2 3 4 5 6 7 8 9 10 11 12 13 14 15 16

1 Dud'ui malole' ia, Lamatualain Ana na dud'ui na. Nara na, Yesus Kristus. Lamatualain dudu basa E mia doo na neu. Dud'ui fefeu na ta'o ia: 2 Yesus nda fe'e tao Eni tatao na sa, te Lamatualain denu atahori sa nara na Yohanis. Yohanis musi neu soi dala' fee neu Yesus nenema na. Te fai dalahulu naa, Lamatualain pake mana dui-b'engga na esa, nara na Ba'i Yesaya fo sura' mema' nae: “Rena o! Au denu Au atahori ngga, fo neu soi dala' fee neu Nggo. 3 Atahori naa neu nisi' mamana' fo atahori nese, fo nameli nae: ‘Basa atahori ralole' dala', fo simbo Lamatua' nenema na! Ratetu dala', fo simbo E.’” 4 Atahori bab'ae Yohanis, Mana Sarani. Ana leo sia mamana ma'afuni'. Bua-ba'u na tao mia onta fulu na. B'ob'ori na tao mia banda rou a. Nanaa na, lamat no oni oe'. (Yohanis masod'a na ia, ona' a Ba'i Elia dalahulu naa). Lele' naa, atahori mia kota Yerusalem, no propinsi Yudea isi nara, rema randaa ro Yohanis sia mamana na. Ara rema rae rita Yohanis ma rae rena nenori na. Ana nafad'e nae, “Musi mitaa sala-singgo mara, fo Lamatualain ose hendi basa sala' mara. Basa naa, hei musi sarani dei, fo tao tanda oi hei malole mo Lamatualain ena.” Basa ma, ara rataa sala-singgo nara, de ana sarani se sia loe Yordan. 7 Ana nafad'e na'o ia, “Dei fo hambu atahori sa mana seli' lena' au nae nema. Mae dad'i aka' a eni dedenu na o, au nda undaa sa. 8 Au aka' a sarani hei pake oe, te dei fo Ana tao lena' au, ma Ana tao nasofe hei rala mara no Lamatua' Dula-Dale Meumare Na.” 9 Lele' naa, Yesus nema mia kambo Nasaret nisi' Galilea, de nandaa no Yohanis. De Yohanis sarani E mia loe Yordan. 10 Yesus dea neu mia oe a, ngegger ma, lalai a sii. Basa ma Lamatualain Dula-Dale na, sama ona' mbui lunda onda neu E. 11 Boe ma rena Lamatualain hara na mia lalai a oi, “Ho ia, Au Ana susue ngga. Ho tao mumuho'o Au mukundo'a.” 12 Basa ma, Lamatua' Dula-Dale na nore nendi Yesus nisi' mamana rou' ma'afuni'. 13 Ana leo mia mamana' naa fai haa nulu no banda fui ra. Sia naa, malangga nitu ra nema sob'a Yesus fo tungga e, te nda nala E sa. Basa ma, Lamatualain ate nara mia sorga rema tao mata' neu Eni. 14 Ara tao Yohanis Mana Sarani' a bui rala neu, te Yesus nisi' propinsi Galilea, de bengga Lamatualain Hara-lii Malole na sia naa. 15 Ana ola' nae, “Rena o! Ia naa, Lamatua' fai Na losa ena! Ia naa, basa atahori rahine rae Lamatualain to'u parenda'. Naa de hei musi miloe' mia sala-singgo mara! Basa fo, tungga Lamatualain Hara-lii Malole' na leon.” 16 Fai' esa, Yesus lao' tungga dano Galilea suu na. Ana mete-nita atahori esa nara na Simon, no od'i na, Anderias. Ru'a se dala u'u. Naa sira ue nara fai-fai esa. 17 Yesus no'e se nae, “Ima fo tungga Au leo! Hei biasa sangga u'u, te ia naa Au ae tao hei dad'i mana sangga ao samana'. 18 Rena rala boe ma, ru'a se lao hela dala, de reu tungga E. 19 Basa ma, Yesus lao' nakandoo mbei fai, Ana mete-nita Sabadius ana nara. A'a ka, nara na Yakobis, no od'i na Yohanis. Ru'a se ralole pu'at sia ofa' rala. 20 Yesus no'e ru'a se nae, “Ima fo tungga Au.” De ru'a se lao hela sira papa na, no mana tulu-fali nara sia ofa' ata. De ara reu tungga E. 21 Basa ma, Yesus no atahori kahaa' ra, losa kambo Kapernaum. Losa atahori Yahudi fai hule-o'e na, Yesus nisi' ume hule-o'e, de nanori mia naa. 22 Rena Eni o'ola na, basa atahori ra ndii-ndii' a, huu Eni nahine teb'e nenori' naa isi na. Naa, fea no atahori Yahudi meser nara. 23 Lele' naa, hambu atahori nitu tao' a sia ume naa rala, nameli nae, 24 “Woi! Yesus, atahori Nasaret! Mae tao saa mo hai? Uma mae tao mulutu hai, do? Hai mihine Ho. Ho ia, atahori fo dalahulu naa Lamatualain helu nae haitua nema. Ho ia, atahori nda ma sala' sa.” 25 Te Yesus nae, “Soo bafa ma! Lao hela atahori naa!” 26 Nitu ra tao atahori naa ao na ndundulea nahere', de lao hela e no randu nahere'. 27 Basa atahori mana sia ume hule-o'e rala titindindii. De basa se ola-ola' rae, “We! Ia, saa ia! Ana parenda nitu ra dea reu, boe ma ara tungga hihii Na. Ia nenori feu', do? Tou Lasi' a o'ola na, seli!” 28 Boe ma atahori aka' dui-b'engga mia kambo' nisi' kambo' sia propensi Galilea. 29 Ara lao hela ume hule-o'e, de Yesus nisi' Simon no Anderias umen. Yakobis no Yohanis reu ro se. 30 Simon ina ari na mera mafeo-matob'i, de ana sunggu' mia koi a. Yesus se maso' ume na, boe ma atahori rema rafad'e rae, “Ina lasi' a mera mafeo-matob'i.” 31 Yesus neu se'u ina lasi' a, to'u lima na, de nafefela e. Memera na hai neu' ena. Ina lasi' a dea neu tao mata' neu se. 32 Relo a loe-loe boe, atahori ra rendi atahori mamahed'i ra, ro atahori nitu tao' ra. Ara risi' Yesus ro'e tulu-fali'. 33 Losa basa kambo isi' a, rema tesa sia ume mata na. 34 Hed'i nara mata'-mata', te Yesus na'ahahai' se. Ana o oi hendi nitu ra. Te Ana nda fee se ka'e rala fo ola' sa, huu ara rahine Eni ena. 35 Mbila deka manggarelo, fe'e ma'ahatu', Yesus fela lao nisi' mamana rou esa, de ola-ola' no Lamatualain. 36 Simon se fela, nda rita Yesus sa, de ara reu sangga E. 37 Randaa ro E, de rafad'e rae, “Papa, atahori nae' sangga Papa.” 38 Te Ana nataa nae, “Naa malole. Te lao tisi' kambo laen dei, mana deka ia, fo Au ae ufad'e Hara-lii Malole' neu se. Huu naa, Au uma.” 39 Basa boe, ara lao rereo' propinsi Galilea, de Yesus dui-b'engga Hara-lii Malole' sia sira ume-ume hule-o'e na. Ma Ana oi hendi nitur mia atahori ra. 40 Lele' naa, hambu atahori hed'i kusta esa, nema nisi' Yesus. De ana sende' lululangga na no'e tulu-fali' neu E nae, “Papa e! Tulu-fali au dei! Au bub'ulu' Papa bisa na'ahahai' au hed'i ngga ia. Sad'i Papa nau.” 41 Yesus kasian atahori naa, de loo lima na to'u nala e, ma nae, “Mema', Au nau! Ho hai leon!” 42 Nggengger ma, atahori naa hed'i na mopo, de ana hai neu' ena. 43 Yesus denu atahori naa bali', de nafad'e mbali e nae, 44 ‘Musuned'a matalolole! Ho hai ena, te afi' mufad'e esa-esa boe! Musi tungga Ba'i Musa parenda na dei. Misi' malangga agama, fo ana paresa' ao ma, fo se'u hed'i ma hai teb'e, do hoko'. No musi fee tutunu-hohotu' dad'i makasi, fo basa atahori ra bub'ulu' ho hai ena.” 45 Te atahori naa lao, ma neu dui sud'i' a sia bee-b'ee. Huu naa, atahori nae' rae randaa ro Yesus, de ana nae' a nda natud'u mata na sia kambo' naa sa. Ana leo sia' a mamana-mamana rou sia kambo dea'. Te mia bee-b'ee, atahori nonggo rema, rae randaa ro E.

Report Issue

Markus 2

TOC , Chapters

1 Sod'a' fai hira boe ma, Yesus se reu selu' risi' Kapernaum. De atahori ra rafad'e sia bee-b'ee oi Ana sia ume ena. 2 Huu naa, atahori rema mia bee-b'ee. Rakaseseti rakase'e sia ume rala, losa dea boe. De Yesus nanori se Lamatualain hihii-nanau na. 3 Ana fe'e ola-ola' boe ma, atahori haa ndoro rendi atahori mamalu'u esa nisi' Yesus. 4 Te huu atahori nae na seli, de ara nda bisa rendi atahori naa losa mata na sa. De ara hene risi' ume mbuni na, no ofe mbuni na nandaa no Yesus fafo na. Boe ma ara raonda' e no nenei na. 5 Nita se boe, nahine sira ramahere teb'e-teb'e' neu Eni. Boe ma Ana nafad'e atahori mamalu'u nae, “Ana ngga e! Au fee ambon sala ma ena!” 6 Te sia naa, hambu atahori meser agama Yahudi hira nggua-nggua. Rena Yesus o'ola na, ramed'a nda malole' sia rala nara sa. 7 De ara ola' rae, “Te atahori ia nambarani ola' ta'o naa! Aka' Lamatualain bisa fee ambon neu atahori sala nara. Te atahori ia o'ola na, sama ona' Eni, Lamatualain. Ana na'amuti ma!” 8 Te Yesus bub'ulu' mema' rala nara ena. De Ana ola' nae, “Hei afi' d'ua ta'o naa! 9 Bee ka muda' lena'? Mete ma Au ufad'e mbali atahori mamalu'u ia ae, ‘Ho sala ma hambu ambon’, hei nda bub'ulu' dad'i ta'o naa, do hoko'. Te mete ma Au ufad'e ae, ‘Fela leon! Ha'i ho nenei ma fo bali'.’ Mete ma ana fela neu' ena, hei fe'e se'u-mita bukti mae Au u'ena koasa fee ambon neu atahori sala nara. Huu, Au ia, teb'e-teb'e Atahori Matetu' a.” Boe ma Ana nafad'e atahori mamalu'u naa nae, 11 “Rena e! Ia naa ho hai ena! Fela, ha'i nenei ma, fo bali' leon.” 12 Rena ta'o naa, nggengger ma ana fela. De ha'i nenei na, lao dea neu. Atahori mana sia naa ra rita no mata nara. Basa se titindindii, de oi, “Awi! Hita fe'e tita ona' ia! Lamatualain mema' mana seli!” 13 Basa ma, Yesus se reu selu' risi' dano Galilea suu na. Atahori nae' rema sangga e, de nafad'e se Lamatualain hihii-nanaun. 14 Sa naa, atahori esa nara na Lewi, Alfeus ana na. Ue-tatao na ed'a bea fee mana parenda. Yesus lao' tungga naa, ma nita Lewi. De nafad'e nae, “Wei! Uma tungga Au!” Rena na'o naa boe, Lewi fela tungga E. 15 Basa boe, Yesus se endo' raa mia Lewi ume na, ro nono mana ed'a bea ra. Hambu atahori fea' fo atahori Yahudi ra rae atahori nda malole' sa, raa ro sira. Atahori naa ra, nae' hii rena Yesus. 16 Lele' naa, meser agama mia partei Farisi hira, rita Yesus endo' naa no mana ed'a bea ra, ma atahori fo sira rae nda malole' ra sa. De ratane mana tungga nara rae, “Ta'o bee de hei Meser ma endo' naa no atahori mana ed'a bea ra, ma atahori nda malole' naa ra sa?” 17 Yesus rena, boe ma nataa nae, “Atahori mamahed'i' parlu doter, te atahori malole' ra hoko'. Au uma tao mata neu atahori nda malole' ra sa. Te nda uma tao mata neu atahori mana named'a ao na malole' sa. 18 Lao esa, atahori partei agama Farisi ra puasa. Ara rita Yohanis Mana Sarani a mana tungga nara o puasa. Te Yesus ana mana tungga nara nda puasa sa. Ara rema randaa ro Yesus de ratane rae, “Papa. Hai puasa. Yohanis atahori nara puasa boe. Te, ta'o bee de Papa ana mana tungga mara nda puasa sa?” 19 Yesus nataa nae, “Hei bub'ulu' ena, mete ma fefeta kakab'i, fui' ra nda puasa sa, te raa ra'ab'eta. Mete ma tou' a fe'e sia naa, basa se raa rab'ue. 20 Te mete ma atahori fea' lea rendi tou' a, nono nara susa, dei fo ara puasa.” 21 Boe, Yesus ola' nekendandaa' esa nae, “Atahori nda tanda teme feu' neu bad'u mbaraa' sa. Te mete ma safe, teme feu a, kukundu tao naside' selu' bad'u mbaraa' a. 22 Ona' naa boe, atahori nda ombo tua feu' neu mba'o mboko' sa. Te mete ma mba'o a fanggi, tua' a nandali hendi e. De tua feu' musi ombo neu mba'o feu'.” Ona' naa, Yesus nanori se nae Eni nenori na feu', de afi' nebali no atahori Farisi ra nenori mbaraa' na. 23 Lao esa, nandaa no atahori Yahudi fai hule-o'e na, Yesus se lao' tungga osi. Boe ma mana tungga nara etu are gandum, de raa. 24 Te atahori Farisi ra mete-rita, de rafad'e Yesus rae, “Ta'o bee de mana tungga mara langgar hita atoran agama na? Ara etu are gandum nandaa no fai hahae ao'! Hei afi' tao ta'o naa!” 25 Nataa nae, “Ta'o bee o? Hei nda misined'a Ba'i Daud dud'ui na sa. Lele' naa tou lasi Abiatar dad'i sira malangga agama na. Ba'i Daud no mana tungga nara ndoe rala seli. Boe ma ara risi' Lamatualain lalaa hule-o'e na rala, de ha'i roti fo malangga agama ra fee basa neu Lamatua'. Tao-tao te aka' a malangga agama ra bole raa, te atahori fea' ra hoko'. Te Ba'i Daud se raa, nda hambu atahori fee sala' neu se sa.” 27 Yesus nafad'e selu' nae, “Lamatualain tao fai hahae ao' fo tulu-fali hita atahori a. Te Ana nda tao hita atahori fo tungga fai hahae ao' a atoran na sa. 28 Au ia, teb'e-teb'e Atahori Matetu' a. Au u'ena hak fo ae atahori bole, do nda bole tao saa-saa nandaa no fai hahae ao' sa.”

Report Issue

Markus 3

TOC , Chapters

1 Basa naa boe, Yesus se bali' risi' ume hule-o'e. Sa naa Ana nita atahori esa lima na seri ma'amate'. 2 Sa naa o hambu atahori hira mana sangga-sangga dala' fo fee sala' neu Yesus. De ara memete', fo rae rahine Ana nae na'ahahai' atahori nandaa no fai hahae ao', do hoko'. 3 Yesus no'e atahori naa nae, “Uma misi' ia.” 4 Boe ma natane basa atahori naa ra nae, “Tungga hita atoran agama na, saa fo hita bole tao nandaa no fai hahae ao'? Hita tao malole', do afi'? Hita tao tahai' atahori, do tao tisa e?” Te basa se nenee' a. 5 Boe ma Yesus namanasa no rala na susa nala seli, huu sira tao fad'uli lena' neu sira atoran na, te nda tao fad'uli neu atahori fo lima ma'amate' seseri' naa sa. De Ana nakarereluk se'u rereo' se, ma nafad'e atahori naa nae, “Loo lima ma!” Atahori naa loo lima na, nggengger ma, lima na hai. 6 De atahori Farisi ra lao hela ume hule-o'e naa. Ara ra'ab'ue ro atahori partei Herodes ra, fo sangga dala' rae risa Yesus. 7 Lao esa, Yesus no mana tungga nara dinggo' risi' dano Galilea suu na. Atahori nae' rena basa saa fo Eni tao, de rema mia bee-b'ee. Atahori naa ra rema mia propensi Galilea, Yudea, Idumea, kota Yerusalem, Sid'on, Tirus, boe ma loe Yordan bob'oa rulu na. Basa se rae randaa ro E. 9 Huu atahori nara nae', Yesus denu mana tungga nara fo sad'ia fee ofa' esa. Ana nae ola' sia ofa' ata, fo basa se hambu rena, ma afi' rakaseseti ro E. 10 Fe'e sa' a naa, Eni na'ahahai' atahori hed'is nae'. Naa de, ia naa basa atahori hed'is ra rema rakaseseti rae nggama Eni. 11 Atahori nitu maso' ra rita E, boe ma ra'aloli mia mata na. Basa ma, rataa rae, “Ho ia mema' Lamatualain Ana na.” 12 Te Ana na'angge nahere' neu se nae, “Hei afi' mifad'e atahori mae Au ia, seka!” 13 Basa ma Yesus hene nisi' lete' esa ata. Ana no'e nala atahori hira ndaa no rala na. Boe ma ara rema risi' Eni. 14 Ana tengga nala atahori sanahulu rua, ma nafad'e se nae, “Hei tungga Au, mi dui-b'engga Lamatualain Dud'ui Malole na neu basa atahori. 15 Au fee koasa neu hei, fo oi nitu mia atahori ra.” 16 Atahori naa ra, nara-nara ona' ia: Simon (fo Yesus bab'ae nara na Petrus), Yakobis Yohanis, (Yakobis no od'i na Yohanis ia, ru'a se, Sabadius ana na. Yesus bab'ae ru'a se nara na ‘Boanerges’, sosoa na ‘ona' ndukurulu.’) Anderias, Felipus, Bartolomeos, Mateos, Tomas, Yakobis (Alpius ana na), Tadius, Simon (mana tungga partei poletik Selot), no Yud'as Iskariot (eni mana seo Yesus). 20 Basa naa ma, Yesus no mana tungga nara onda bali' mia lete' a. De Yesus no mana tungga nara ume rala reu, atahori nae' rema heo rala se, losa nda ka'e raa sa. 21 Rita ta'o naa boe, atahori rae, “Mita dei! Ana lili' fad'uli ao na.” B'ob'onggi nara rena atahori ola' ta'o naa, de rae ro bali' E. 22 Lele' naa meser agama ra mia Yerusalem rema rafad'e atahori sia naa rae, “We! Hei afi' tungga-tungga' Yesus. Ana oi nitu ra ta'o na, huu hambu koasa mia malangga nitu ra, fo rae Baalsebul.” 23 Yesus rena ta'o naa boe, no'e basa se de nafad'e nae, “Nda maso' dud'u'at sa! Ta'o bee de malangga nitu ra oi bali' mana tungga nara! 24 Mete ma sia nusa' esa, manggarau nara ramusu' na, malangga nda hambu saa sa boe! 25 Do, mete ma ume isi' esa rarau ao' na, ara sea-sarangganggaa! 26 Ona' naa boe, nitu ra esa musu esa na, ara sea-sarangganggaa, ma rambalulutu! 27 Musened'a! Mete ma atahori esa nae nema namana'o buas sia ma'adere' esa ume na, ana musi pa'a mates atahori naa dei. Dei fo ana namana'o. 28 De Au ufad'e hei: Lamatualain nau fee ambon neu atahori sala nara. Mete ma atahori sa na'amuti atahori laen, Lamatualain fe'e fee ambon sala na. 29 Te mete ma atahori sa na'amuti Dula-Dale Meumare' a, Lamatualain nda fee ambon neu sala na sa, losa rae-fafo' a noe!” < aiōn g165, aiōnios g166 > 30 Yesus na'o naa, huu ara fee sala' neu E rae, “Nitu ra dai E!” 31 Basa ma, Yesus mama na no od'i nara risi' ume naa, rae randaa ro E. Sa naa rambarii' sia' a ume dea', de denu atahori reu ro'e. 32 Lele' naa, Yesus nggua-nggua ola' no atahori nae'. Ma atahori rema rafad'e rae, “Papa! Papa mama na no od'i mara sia dea'. Ara rae randaa ro Papa.” 33 Boe ma Yesus nataa nae, “Au mama ngga no toronoo nggara seka?” 34 Basa ma Ana mete atahori mana endo' rereo' E. De ola' nae, “Basa hei, Au mama ngga no toronoo nggara. 35 Huu atahori mana tungga Lamatualain hihii-nanau na, sira teb'e-teb'e' Au bob'onggi nggara.”

Report Issue

Markus 4

TOC , Chapters

1 Lao esa, Yesus se reu selu' sia dano Galilea. Atahori nae' rema heo rala E. Basa ma Ana hene neu endo' nisi' ofa' sa ata mana nafu' sia naa, de nanori. Basa atahori mana sia mad'a' ata ra, rena E. 2 Ana nanori nae' neu se nendi' nekendandaa' nae, 3 “Rena matalolole! Atahori sa neu nggari fini sia osi na. 4 Fini naa ra, ruma tud'a sia dala ata. De mbui' ra rema bito hendi basa fini ra. 5 Fini ruma tud'a sia rae fatu-fatu'. Ara mori halalai, te huu rae a ni'is, 6 relo a boti' boe, numbu' naa ra male meto hendi se. Huu oka nara nda maso' losa rala sa. 7 Fini ruma tud'a sia unu hau ana'. Boe ma unu hau ana' a hapi nisa numbu' naa ra, de nda bisa mori sa. 8 Fini ruma tud'a sia rae isi' a. De ranumbu, ra'amoko, rabuna, no rab'oa. Ruma rab'oa telu nulu, ruma nee nulu, ma ruma losa natun esa. 9 Se mandiki', rena matalolole!’ 10 Lele' Yesus mesa' ne, mana tungga kasanahulu rua' ra, ro atahori laen ba'ub'e mana rena basa Eni nenori na, ara rema randaa ro E. Ara ro'e Eni nafad'e nekendandaa' naa sosoa na. 11 Boe ma Yesus nataa nae, ‘Huu hei mae mihine teb'e-teb'e' Lamatualain parenda na, de Au ufad'e mema' nekendandaa' naa sosoa na. Te mete ma atahori laen naa, Au unori no' a nekendandaa'. 12 Te mia dalahulu na Lamatualain mana dui-b'engga nara sura' hela atahori naa ra had'a' nara rae, ‘Sira rita ena, te nda nau rahine sa. Sira rena ena, te nda nau bub'ulu' sa. Hela fo afi' ramahere Lamatualain, fo Lamatualain afi' parlu fee ambon neu sala nara.” 13 Basa naa boe, Yesus nafad'e se nekendandaa' naa sosoa na nae, “Wei! Mete ma hei nda fe'e mihine nekendandaa' ia sosoa na sa, ta'o bee fo hei bisa mihine nekendandaa' laen sosoa na? 14 De eni sosoa na, ta'o ia: Atahori mana nggari fini naa, eni ona' a atahori mana dui-b'engga Lamatualain Hara-lii na. 15 Fini mana tud'a sia dala' ata losa mbui' ra bito hendi, ona' atahori mana rena Lamatualain hara-lii na. Te nda doo sa' ma, malanga nitu ra nema de ha'i nendi hara-lii naa mia atahori naa rala na. 16 Fini mana tud'a sia rae fafatu' naa, ona' atahori mana rena ma simbo nala hara-lii naa no rala nemeho'ot. 17 Te hara-lii naa nda na'oka sa. Naa de ana nda nenembed'a doo' sia atahori rala na sa. Mete ma atahori laen na'asususa' e, ana mbo'i hendi e neu' ena. 18 Fini mana tud'a sia unu hau ana' a, ona' atahori mana rena nala hara-lii naa. 19 Te ana aka' tasib'u no tataos mata'-mata', fo namasu'i. Tataos naa ra seti hendi hara-lii mia rala na, de nda nendi papake' sa. < aiōn g165 > 20 Fini mana tud'a sia rae isi' a, ona' a atahori mana rena no simbo nala hara-lii naa, ma tungga Lamatua' hihii na. Ana tao saa-saa aka' malole', ona' a fini mana maboa'. Hambu ruma boa' telunulu, ruma neenulu, ma ruma losa natun esa.” 21 Yesus ola' nakandoo mia ofa' ata. Ana fee selu' nekendandaa' esa nae, “Ta'o bee! Atahori pake lambu, basa ma tatana sia boa rala? Do mbed'a e sia mamana susunggu' a rae'? Hoko', to? Mete ma tao ta'o naa, nda manggarelo' sa' ena. Atahori musi tao lambu neu mamana naru' fo manggarelo'. 22 De saa fo ma'afuni' ale' ia, dei fo nene nita'. Saa fo atahori nda rahine ale' ia sa, dei fo rahine. 23 Seka mandiki', rena matalolole.” 24 Basa ma Ana ola' selu' nae, “D'ua matalolole Au nenori ngga ia! Mete ma hei uku atahori laen tatao na, atahori o uku hei tata'o ma ona' naa boe. Lamatualain o uku hei tatao ma boe. Te Eni u'uku na, bera na lena'. 25 Atahori mana rae sangga Lamatualain hihii-nanau na, ana tamba mahine. Te atahori mana nda nau fad'uli Lamatualain hihii-nanau na sa, ana tamba namanggoa. 26 Basa naa ma Yesus ola' selu' nae, “Lamatualain nusa'-namo na ona' a fini fo atahori nggari sia osi na. 27 Mae atahori naa bali', sunggu'-fela, nda nasaned'a fini naa sa ena, te fini naa nanumbu ma na'amoko nakandoo' a. 28 Fini naa nasod'a ao na sia rae a, de nadana, nabuna, losa naisi. 29 Mete ma namatasa na, tenu osi' a nahine' a nema oru'. Lamatualain nusa'-namo na ona' a naa boe. Basa naa ra, Lamatualain mana tao, nda atahori mana tao sa.” 30 Basa naa ma, Yesus ola' selu' nae, “Au fee selu' nekendandaa' esa fo hei mihine Lamatualain atahori nara. Fefeu na hid'a' a, te bau doo', sira bau ramaheta. 31 Fefeu na, sira ona' a deke anahiki'. 32 Mete ma sela tala e naa, ana nasod'a dad'i hau huu ine'. Mbui ra rema sangga mafo' fo randuna sia ata'.” 33 Ta'o naa Yesus nanori se, nandaa no sisimbo nara. 34 Mete ma nanori atahori nae', ana pake' a nekendandaa'. Te mete ma no mana tungga nara, Ana nafad'e nekendandaa' no sosoa na. 35 Bob'o naa, Yesus fe'e sia ofa' ata'. De Ana no'e mana tungga nara nae, “Ima tisi' seri' naa.” 36 Basa ma ara sae ofa' ro Yesus. De ara lea laa lao hela atahori ra sia naa. Te ruma sae tungga ofa' laen. 37 Fai' naa, Yesus sunggu' nasambeta ndae langga na neu ainulu a mia ofa' dea'. Nda doo' sa' boe, sanggu anin losa. Ree ra po'a oe a maso' nisi' ofa' rala, losa nae' a sofe. De mana tungga nara ramatau. Ara fafae rae, “Papa! Fela dei! Hita tae molo ena! Papa nda nau hita tasod'a sa, do?” 39 Ana fela de ai anin naa nae, “Muloe'!” Ana o parenda dano a nae, “Mu'umate leon!” Anin naa naloe' ma dano a na'amate neu' ena. 40 Basa ma Yesus natane se nae, “Saa de hei mimitau? Hei nda mimihere Au sa, do?” 41 Basa se ramatau ma titindindii, de ola' rae, “Ia, seka e? Losa anin no ree ra rena E!”

Report Issue

Markus 5

TOC , Chapters

1 Basa naa ma, Yesus no mana tungga nara losa dano Galilea seri', sia mamana' esa nara na Gerasa. 2 Sa naa hambu atahori tou' esa, nitu ra tao e losa namulu. Ana leo sia rates ra. Hatu'-rerelon ana koo-koo rereo' mbuku-mbuku' sa naa ra no ma'ahola'. Nameli nakandoo' a. Ana tutu tao nabisu' ao na no fatu. Huu ma'adere na seli, naa de nda hambu atahori bisa pa'a nala e sa, mae no rante besi. Atahori ra pa'a rasafafali ei-lima nara no rante besi, te na'etu' rante a. Yesus se rae onda mia ofa a boe, atahori mulu' naa mete-nita se ma d'oo'-d'oo'. Ana kalua mia rates, nela nisi' Yesus, de sende' lululangga na neu mata Na. 7 Yesus mete-nita e boe, Ana ola' nae “Woi! Nitu de'ulaka'! Lao hela atahori ia!” Basa ma, atahori naa randu nahere' nae, “Woi! Ho mae tao saa mbali au! Au bub'ulu' Ho ia, Yesus, Lamatualain fo mana koasa Ana na. Au o'e fo Ho nda tao doid'oso neu au sa!” 9 Boe ma Yesus natane mbali e oi, “Ho nara ma, seka?” Atahori naa nataa nae, “Au nara ngga Legion, sosoa na hetar, huu hai nitu nae' seli!” 10 Basa ma nitu ra pake atahori naa fo no'e Yesus afi' denu sira lao hela nusa' naa. 11 Deka mia naa, hambu atahori ranea fafi lalaet esa. Mbei ma fafi rifon rua. Ara soso'a sia mbuku' a suu na. 12 Nitu ra ro'e Yesus oi, “Denu hai fo maso' misi' fafi naa ra. 13 Rena ta'o naa, Yesus nau. Nitu naa ra, rela lao hela atahori naa risi' fafi ra. Fafi rifon rua naa ra, onda leli mia mbuku suu na, risi' dano rala. De basa se mate, tena sia naa. 14 Rita ta'o na boe, atahori mana ranea fafi ra, rela' reu rafad'e rereo' basa atahori sia kambo-kambo' ra. Atahori nae' rema nau rita saa mana dad'i' naa. 15 Ara rema randaa ro Yesus, ma rita atahori nitu tao' a endo' sia naa. Eni dud'u'a na malole bali', no pake bali' bua-ba'us ena. Rita ta'o naa boe, atahori naa ra basa se ramatau, huu ara rahine mana oi hendi nitu ra mia atahori naa, mema' mana seli. 16 Atahori mana rita no mata nara dui atahori mulu' naa hahai na, ma fafi mana mate tena hendi' ra. 17 Boe ma atahori kambo-kambo' naa ra rema ro'e fo Yesus lao hela sira mamana na. 18 Yesus nae hene nisi' ofa' ata', boe ma atahori nitu tao' a nema, nae “Papa e, fee au tungga boe. 19 Te Yesus nda nau sa. Ana nafad'e nae, “Malole lena' ho bali' fo mufad'e basa bob'onggi mara saa fo Lamatualain tao fee ho ena. Muu mufad'e mae Lamatualain sue ho.” 20 Basa ma, atahori naa bali' de neu rereo' nusa' esa no kambo' sanahulu fo sira ro'e rae ‘Dekapolis’. Eni dui saa fo Yesus tao basa neu e. Basa atahori mana rena dud'uit naa, ara titindindii. 21 Basa ma, Yesus se lea laa bali' risi' dano a seri'. Ara onda mia ofa', atahori nae' rema heo rala E. 22 Sa naa atahori sa, nara na Yairus. Eni malangga ume hule-o'e sia nusa' naa. Ana nita Yesus, ma sende' lululangga na neu mata na, 23 de no'e nae, “Papa! Au ana feto ngga fe'e too sanahulu rua, mera nae a mate. Papa tulun nema fo mu'uhahai' e dei.” 24 Boe ma Yesus tungga Yairus, de nisi' ume na. Ara lao boe ma, atahori nae' tungga Eni losa rakaseseti dii-ona'. 25 Sia atahori naa ra talad'an na, ina' esa hambu fulan na nda nate'e malole sa losa too sanahulu rua. 26 Ana fee basa doi na no hata-heto na fo bae neu dokter ra. Te nda hambu esa na'ahahai' nala e sa. Hed'i na foe nakandoo' a. 27 Ina' naa rena dud'uit nae' so'al Yesus. De ana sususi sia atahori nae' talad'an naa, fo nae deka-deka Yesus dea na. Ana d'ua nae, “Sad'i au kois bad'u na, au hai!” Ana kois bad'u na boe, nggengger ma, hed'i na naloe' ena. Ana med'a, eni hai teb'e ena. 30 Nandaa no lele' naa, Yesus med'a koasa kalua mia E. Ana heo' dea' de se'u atahori naa ra. Ana natane nae, “Seka kois Au bad'u ngga?” 31 Mana tungga nara rataa rae, “Papa se'u neu' ena. Atahori nae' rakaseseti basa ia naa. Papa fe'e mutane mae, ‘Seka kois bad'u ma?’” 32 Te Yesus mete rereo', fo nae sangga tiro, seka kois Eni. 33 Rena Yesus natane ta'o naa boe, ina' naa namatau seli. Ana sende' lululangga na neu mata na, de nataa nae, “Papa! Au mana kois Papa bad'u na.” 34 Ana nataa e oi, “Huu mama namahere teb'e-teb'e' Au, naa de mama hai ena. Ia naa, mama bali' no nemeho'ot ena.” 35 Ana fe'e ola-ola' ta'o naa, atahori sa nema mia Yairus ume na, de nafad'e nae, “Kasian! Ana' a mate ena. De ona' ne'e-beb'engge' Papa Meser fali. Afi' neu fali.” 36 Te Yesus nda fad'uli atahori naa o'ola na sa. Nafad'e Yairus nae, “Ho ona' mumutau! Mumuhere neu a Lamatua'.” 37 Boe ma Yesus lao hela mana tungga laen nara. Ana no Petrus, Yakobis no od'i na Yohanis, de ara lao rakandoo. 38 Losa Yairus ume na, ara rita atahori nae' selu-sole ma rena se nggae ei-ei. 39 Yesus maso' rala neu, de natane mbali se nae, “Saa de hei nggae ta'o ia? Ana' ia nda mate sa. Ana sunggu' a.” 40 Ara rena E, ma basa se mali. Te Ana denu basa se dea reu. Ana no'e ana' na papa na no mama na, no mana tungga nara atahori telu, de ara risi' ana a kama na. 41 Yesus to'u ana' lima na, ma ola' ded'ea Aram nae, “Talitakum”! Sosoa na nae, “Ana' feto'! Fela leon!” 42 Nggengger ma, ana feto' naa fela, de lao'. Yesus denu mama na nae, “Fee ne naa leon!” Basa atahori mana rita mana d'ad'i' naa, ara titindindii. Te Yesus ira se nae, “Afi' mifad'e see-see mae Au tao usod'a bali' e!”

Report Issue

Markus 6

TOC , Chapters

1 Basa ma, Yesus no mana tungga nara bali' risi' Eni kambo Nasaret na. 2 Basa ma, nandaa no atahori Yahudi fai hule-o'e na, Yesus nisi' ume hule-o'e, de nanori. Fai' naa atahori nae' reu hule-o'e. Rena nenori na, ara titindindii, de rae, “Atahori ia mahine na dei! Eni o na'ena koasa! Saa de Ana tao ta'o naa? 3 Eni aka' a tukan hau. Hita tahine mama na Maria; no od'i nara, Yakobis, Yoses, Yud'as ma Simon. Eni ma feto' boe. Hita kambo' esa na!” Naa de, rala nara mera ma nda nau rena E sa. 4 Te Yesus nafad'e nae, “Mema' teb'e! Sia kambo' laen, atahori fee hadat neu Lamatualain dedenu na lena' sia sira kambo na.” 5 Te atahori naa ra rala manggatee na seli, de nda nau ramahere Yesus sa. Naa de, Ana titindindii ma nda pake koasa na sia naa sa. Ana na'ahahai' aka' a atahori esa-rua' a. 6 Basa ma, Yesus lao' ndule kambo mana deka' ra, fo nanori Lamatualain hihii-nanau na. 7 Ana no'e mana tungga nara sanahulu rua de denu se lao' rua-rua' reu bengga Lamatualain Hara-lii Malole na. Ana o fee se koasa fo oi nitu ra. 8 Ana parenda se nae, “Afi' mendi nae-nae sia dala' a. Ona' mendi lepa-ngges, doi' ma kapi'. Pake a buas, laopei, ma mendi teteas. 10 Mete ma atahori simbo hei sia ume na, hei musi leo sia naa losa hei lao. 11 Te mete ma losa mamana' esa, atahori naa ra nda simbo sa, ma nda rena hei sa, lao hela naa. Boe ma mifad'e se mae, “Hei nda nau rena sa, de lemba-misaa ao mara!” 12 Basa ma, reu bengga Hara-lii Malole' a, neu atahori ra rae, ara musi doa' tao sala'. 13 Mana tungga nara o oi nitu ra, ma tao mina neu atahori hed'is langga nara, de ra'ahahai se. 14 Lele' naa, atahori rahine Yesus sia bee-b'ee. Dud'uit koasa na, Mane Herodes o rena boe. Hambu atahori rae, “Yohanis Mana Sarani a, nasod'a bali' sia Yesus ao na! Naa de, Ana tao mana dad'i naa ra.” 15 Te atahori ruma rae, “Hoko'! Yesus ia, Elia nasod'a bali' sia ao na. Do Lamatualain mana dui-b'engga nara ruma mia doo na neu.” 16 Mane Herodes rena ara ola' ta'o naa boe, nataa nae, “Ia, Yohanis Mana Sarani fo au denu nggero rala langga na. Ia naa nasod'a bali' ena!” 17 Mane Herodes denu ta'o naa, huu nad'ed'ea no Yohanis. Dud'ui naa ta'o ia: Mane Herodes nae sao nala od'i na Filipus sao na, nara na Herodias. Te huu Filipus no Herodias nda fe'e mahela' sa. Naa de, Yohanis ai nasafafali nae, “Papa Mane' afi' sao mala od'i ma sao na. Te sala no hita adat Yahudi na!” Te ona' o Herodes sao nala e. Basa ma, ana denu humu Yohanis de tao bui rala neu. 19 Yohanis ai nasafafali, naa de ina' a nambed'a rala' ma nae tao nisa e. Te nda fe'e ka'e nala sa, huu Herodes tao e sia bui rala, 20 ma denu sold'ad'u ra ranea rahere' e. Mema' Herodes hia Yohanis, ma nahine nae eni Lamatualain dedenu na. Eni o atahori malole'. Herodes hii rena Yohanis o'ola na, te lao-lao esa naa, ana rasa nda malole sa' boe. 21 Fai' esa, ina Herodias ka'e nala fo balas rala mera na. Fai' naa, ara tao Mane Herodes fai bob'onggi na. Ro'e malangga ra rema boe. Mana nema' ra, mana parenda ra, malangga sold'ad'u ra, ro lasi adat Galilea ra'. 22 Sia fefetas naa talad'a na, ina Herodias ana feto na lendo. Lelendo na, meulau na seli, tao namaho'o Herodes no fui' ra. Herodes no'e nala e, de nafad'e nae, “Mae mo'e saa na, mufad'e leo! Te au fee. 23 Mae mo'e banggi rua nusa' ia o, au fee. Au sumba endi' Lamatualain nara Na!” 24 Basa naa, ana feto naa neu natane mama na nae, “Mama! Au o'e saa sia papa?” Mama na nataa nae, “Naaa! Mo'e Yohanis langga na.” 25 Ana feto na, neu de nae, “Papa! Au o'e Yohanis langga na, tao sia dulang rala, fo mendi fee au oras ia!” 26 Mane Herodes rena ma fale rala na. Ana nda bisa lea bali' susumba na sa, huu atahori rena ena. 27 De ana parenda malangga sold'ad'u a neu nggero Yohanis langga na mia bui rala. 28 Ara nggero rala Yohanis langga na, ma tao neu dulang rala, de fee neu ana feto' naa. Simbo nala dulang boe, ana o'o nendi fee neu mama na. 29 Yohanis mana tungga nara rena boe ma, reu o'o rendi ao sisi na, de ra'oi e. Ba'u naa, Yohanis mamate na, dud'uit na. 30 Lao esa, mana tungga naa ra bali' reu ro Yesus. Rafad'e saa fo sira tao ma ranori. 31 Lele' naa, atahori nae' reu-rema sangga Yesus. Naa de, Ana no mana tungga nara nda raa rala sa. De nafad'e se nae, “Ima teu sangga mamana rou', fo hita hahae tala mbei dei.” 32 De basa se risi' ofa' rala, reu sangga mamana rou'. 33 Te atahori nae' naa ra rita Yesus se ofa na, de reu tungga dano a suu na. Ara lao hela kambo' tungga dala mad'a' ata, de losa ra'ahulu' Yesus se. 34 Yesus onda mia ofa', nita atahori nae' rahani Eni ena. Ana tud'a kasian se, huu sira nda rita' rae tao saa sa' boe, ona' bib'i lombo nda ra'ena manatad'a sa. De nanori se Lamatualain hihii-nanau na 35 mia fefetun losa bob'o'. Mana tungga nara rafad'e rae, “Papa! Malole lena' denu atahori ia ra reu hasa nanaat sia kambo mana deka ia ra. B'ob'o' ena te nanaat nese.” 37 Yesus nataa nae “Afi'! Hei fee se nanaat.” Te ratane bali' rae, “Awe! Mete ma hai mihao atahori ia ra, hai musi pake doi' nae na seli. Ba'u atahori sa nggadi na fula falu! Mab'ee hai hambu doi' ba'u naa?” 38 Te Yesus nataa nae, “Mitane se mae, mendi lepa-ngges boe.” Reu ratane, de bali' rafad'e rae, “Hambu roti bue' lima, no u'u rua.” 39 Basa ma Yesus denu basa atahori naa ra endo' ra'ab'ub'ue sia uru ata. 40 Ara reu endo' ra'ab'ue. De hambu atahori natun-natun, ma ruma lima nulu-lima nulu. 41 Yesus ha'i nala roti kalima', ma u'u karua' ra. Ana oro'a no'e makasi mbali Lamatualain. Basa ma, Ana bib'ib'i roti naa ra, de soro fee mana tungga nara, denu se reu banggi fee atahori ra. U'u karua' ra o, banggi fee se boe. 42 Basa se raa ra'ab'eta. 43 Basa boe, mana tungga nara rad'uru nanaa lena' ra, sofe boa sanahulu rua. 44 Mbeima sira atahori rifon lima. Naa aka' a tou' mana naa' ra. Nda fe'e ingga ina' ra ro anahiki' ra sa. 45 Basa naa ma, Yesus denu mana tungga nara sae ofa' ra'ahulu' risi' kambo Betsaida sia dano seri'. Te Eni fe'e nahati sia naa, fo denu atahori naa ra bali'. 46 Ara bali' boe, Ana hene mbuku' esa de hule-o'e. 47 Fai a hatu' dei de Ana onda bali'. Nita mana tungga nara ofa na losa dano a talad'a na. Ara sefe rae mate, huu ofa' lab'an anin. Deka manggarelo, Yesus tungga se. Ana lao' sia oe' ata. Sangga seli ofa a, ara rita E. Ara nggengger. De ratane rae, “He! Saa ia? Nitu, do?” Te Yesus ola' nggero nae, “Afi' mimitau! Ia Au.” 51 Ana hene ofa' ata neu, ma anin naa naloe'. Mana tungga nara titindindii. 52 Sira fe'e rita Yesus pake koasa na fo nahao atahori rifon lima lena'. Te nda fe'e rahine teb'e-teb'e' koasa na sa, huu sira rala nara manggatee'. 53 Losa dano a seri' boe, ara nafu mia nusa Genesaret dano suu na. 54 Ara onda mia ofa a, atahori nae' rita se. Rameli rae, “We! Yesus nema ena!” 55 Basa se rela' reu rafad'e ndule kambo', de atahori ra o'o rendi atahori mamahed'i' ra. Sad'i sira rena Yesus sia mamana' esa, ara nonggo-nonggo rendi atahori mamahed'i', de ralololi se sia rae loa'. Ara d'ua rae, “Sad'i atahori hed'is naa ra kois dai Yesus bad'u Na suu na, sira hai reu' ena.” Kois ta'o naa, ma ara hai tute' a.

Report Issue

Markus 7

TOC , Chapters

1 Hambu atahori Farisi ro meser agama bub'ue' esa rema mia Yerusalem, fo randaa ro Yesus. 2 Atahori Farisi naa ra to'u rahere' sira adat Yahudi na. Ona' a, mete ma atahori rae raa, musi safe lima na tungga adat hihii-nanau na. Mete ma bali' mia pasar, sira musi rariu dei. Losa-losa sira bua dapu na boe o, ona' a hura', pingga', nggalas, ceret, basa se musi safe tungga adat hihii na, dei fo pake raa. Mete ma hambu atahori Yahudi laen nda tungga adat naa sa, atahori Farisi ra ramanasa. Naa de, lele' ara mete-rita Yesus mana tungga nara raa nda safe lima nara tungga adat hihii na, ara ramanasa. Basa ma ara rema fee sala' neu Yesus rae, “Saa de mana tungga mara raa, nda safe lima nara sa? Naa, sira lab'an basa hita adat na mia bei-ba'i tara!” 6 Te Yesus nataa nae, “Hei ia ra mema' atahori mana o'ola' laen, tao laen! Mia dalahulu naa Ba'i Yesaya sura' hela Lamatualain hara-lii na oi, ‘Atahori ia ra koa-kio Au, no aka' bafa a, te nda no rala nara sa. Sira tao ta'o naa, o parsuma a. Sira nda fad'uli Au hihii ngga sa, te sira tungga aka' a atahori hihii na. Hei ona' naa boe. 8 Hei lao hela Lamatualain hihii na, fo tungga atahori adat na. Hei mema' mahine mara seli tao ona' a naa! 10 Lele ulu' a Ba'i Musa nafad'e Lamatualain parenda na nae, ‘Fee hadat neu hei papa-mama mara.’ Ma oi, ‘Mete ma atahori se rarai eni papa-mama na, musi hukun misa e.’ 11 Lamatualain nanori ta'o naa, te hei minori fea. Hei mae, ‘Mete ma atahori helu basa fee buas esa neu Lamatualain, mae eni papa-mama na doid'oso rae mate o, te buas naa nda bole pake tulu-fali neu se sa, huu helu basa fee neu Lamatualain ena.’ 13 Naa de, Au ufad'e basa fa' ra, hei nggari Lamatualain hihii na, de nggati no atoran feu'. Hei nggati basa atoran nae' ta'o naa ena.” 14 Basa ma, Yesus no'e atahori laen sia naa, de nae, “Pasa ndiki mara dei, fo mihine. 15 Saa fo maso' nisi' tei' a rala, naa nda tao nanggenggeo atahori sa. Te saa fo kalua dea neu, naa mana tao nanggenggeo. 16 [Seka mandiki', rena matalolole o!”] 17 Basa ma Yesus no mana tungga nara lao hela atahori ra, de maso' risi' ume sa rala. Boe ma mana tungga nara ratane nekendandaa' naa sosoa na. 18 Yesus nataa nae, “Hei o nda mihine sa, do? Sosoa na ta'o ia: saa fo atahori raa, naa malole'. Te saa fo kalua, naa nda malole' sa. 19 Saa fo hita taa, maso' nisi' tei tara, basa naa kalua selu' fali. (Lamatua' Yesus hihii na oi atahori bole raa sud'i' saa. Nda ena-ai sa.) 20 Saa fo kalua mia atahori rala na, naa fo tao nanggenggeo losa Lamatualain melu-mud'u eni, boe ma nda nau na'ab'ue no e sa. 21 Ded'ea de'ulaka' nae' kalua mia atahori rala nara! Sama ona' dud'u'a de'ulaka, hohongge, nemena'o, tisa atahori, 22 bare-na'o, de'ulaka', leleko', tungga hihii na, dale lole', ola' natud'a atahori, koao, nda nahine hadat sa, ma langga fatu. 23 Basa de'ulaka' naa ra, kalua mia atahori rala nara. Naa, mana tao nalutu se. Lamatualain melu-mud'u se bee.” 24 Basa boe, Yesus se lao hela mamana' naa, de risi' kambo' esa nara na Tirus. Losa naa, ara maso' risi' ume esa, huu Yesus nda nau atahori bub'ulu' Eni sia naa sa. Te Eni nda bisa keke sa. 25 Sa naa hambu mama esa nda atahori Yahudi sa. B'onggi eni mia Fenesia sia propensi Siria. Ana rena Yesus nema, ana neu no'e Yesus fo oi hendi nitu mia ana feto na. 27 Te Yesus nggari ded'eat nae, “Ana' ra musi raa ra'ahulu', dei fo nggari lena na neu busa!” (No hihii ma'afuni', Yesus musi tulu-fali Eni atahori Yahudi nara dei, dei fo bisa tulu-fali atahori fea' ra). 28 Te mama naa naselu nae, “Teb'e, Papa! Te busa sia mei a rae', naa nanaat mana tud'a mia ana' a pinggan.” (No hihii' na, lele' ana' ra raa, busa o hambu naa boe. Mae Yesus tulu-fali Eni atahori nara, Eni o musi mete atahori fea' ra boe.) 29 Rena ta'o naa, Yesus nafad'e nae, “Wei! Mama ola' ndaa lao esa'! De mama bali' leo, te nitu a lao hela mama ana na ena.” 30 Basa ma, mama naa bali'. Losa ume, ana na mana sunggu masambeta'. Nitu a mema' lao hela e. 31 Basa ma, Yesus lao hela kambo Tirus, tungga dala tasi suu na seli kambo Sid'on. Mia naa, ara lao rakandoo losa dano Galilea. Basa ma ara lao risi' nusa' esa no kambo' sanahulu fo ro'e rae ‘Dekapolis’. 32 Sa naa hambu atahori esa mab'ob'e' ma mbake'. Nono nara rendi e nisi' Yesus. Ara ro'e Yesus tao lima neu langga na fo nahai e. 33 Boe ma Yesus lao hela atahori nae' naa ra, de mesa' ne neu no atahori naa. Yesus mbau lima u'u na neu atahori naa ndiki na ru'a se rala. Basa ma, Ana tao miru neu lima u'u na, de nggama atahori naa maa na. 34 Ana oro'a mbali lalai ata, lea hahae naru', basa ma parenda nae, “Efata” (sosoa na oi “Tabuka leon!”) 35 Ana ola' ta'o naa, boe ma atahori naa ndiki na rena neu' ena. Ma maa bara'ai' na, banggana'u neu' ena, losa ana ola' malole. 36 Basa ma, ru'a se bali' risi' atahori nae' naa ra. Yesus ai se nae, “Rena! Hei afi' mifad'e atahori mae, Au uhai' atahori ia ena.” Mae Yesus ena-ai se, te ara dui sia bee-b'ee. 37 Atahori mana rena dud'uit naa ra, ndindii' a. De ara ola-ola' rae, “Mana seli! Atahori ia tao basa e, dad'i malole. Atahori mbake' rena. Atahori mab'ob'e' ola-ola'.”

Report Issue

Markus 8

TOC , Chapters

1 Lao esa, atahori nae' rema ra'ab'ue, fo rena Yesus. Ara tungga E fai telu ena, naa de, sira nanaa na basa. Boe ma Yesus no'e nala mana tungga nara, de nafad'e nae, “Au sue atahori ia ra. Hambu ruma mana nema' mia dod'oo', naa te, ara ra'ab'ue fai telu ena losa nanaat nara basa ena. Malole lena' ara afi' bali' no tei rou'. Afi' losa ara masaloe sia dala' talad'an.” 4 Yesus mana tungga nara rataa oi, “Papa. Mamana' ia na'ad'oo no kambo' a. De nda bisa hita fee atahori nae' ia ra raa sa!” 5 Te Yesus natane se, oi “Hei roti ma hira?” Rataa rae, “Papa. Hai mbed'a hela aka' roti bue' hitu.” 6 Basa ma, Yesus denu atahori naa ra endo' reu rae a. Ana ha'i nala roti bue' hitu naa ra, de no'e makasi neu Lamatualain. Ana bib'ib'i roti naa ra, de fee neu mana tungga nara, fo reu babanggi fee neu basa atahori naa ra. 7 Sira o hambu u'u hira boe. Basa ma Yesus no'e makasi selu' neu Lamatualain soa' neu u'u naa ra. Basa ma Ana denu selu' mana tungga nara, fo babanggi fee atahori naa ra fali. 8 Basa se mbeima atahori rifon haa. Ara raa losa ra'ab'eta. Basa ma, mana tungga nara reu raduru nanaa sisa' ra, sofe boa monae' hitu. Basa naa de, Yesus denu se bali'. 10 Ara bali', boe ma Yesus no mana tungga nara hene risi' ofa' rala, de lao risi' mamana' esa, nara na Dalmanuta. 11 Yesus se losa Dalmanuta, boe ma atahori b'a'ub'e mia partei Farisi rema randaa ro E. Ara raselu bale ro E fo rae ra'atutud'a E. Ara ro'e E rae, “Papa! Mutud'u mana dad'i fo dad'i tatanda oi Papa mema' hambu koasa mia Lamatualain.” 12 Yesus lea hahae naru' nae, “Mete ma Au rena hei ola' ta'o naa na, Au fale-rala ngga! Saa de hei mo'e mana dad'i ra? Afi' ta'o naa! Mema' Au bisa tao mana dad'i ra, te Au nda nau utud'u hei sa.” 13 Basa naa boe, Yesus lao hela se de hene bali' ofa' rala neu, no mana tungga nara. Boe ma ara lao risi' dano a seri'. 14 Yesus se losa dano a talad'an na, dei de mana tungga nara rasaned'a oi sira lili' rendi lepa-ngges. Sira rendi aka' roti bue' esa. 15 Rena se ola' roti, Yesus nae, “Hei musi besa-b'esa! Afi' losa mane Herodes a no atahori Farisi ra kokoe-nanasi de'ulaka' na dai hei. Sira kokoe-nanasi na ona' bibit roti.” 16 Rena Ana na'o naa, mana tungga nara bingun. Ara ola-ola' rae, “Tou lasi' a ola' saa ia? Mbei ma Ana ola' ta'o naa, huu hita nda tendi roti sa.” 17 Te Yesus nahine sira dud'u'a na. De Ana ola' nae, “Saa de hei ola' aka' a roti a! Hei nda mihine Au o'ola ngga sa, do? Hei uta mara mema' mbakat seli! 18 Hei mita no mata mara, te nda mihine sosoa na sa. Ona' a nda mita sa! Hei rena no hei ndiki mara, te nda mihine saa-saa sa' bee. Ona' a hei nda rena mihine sa! Hei lili' hendi 19 roti bue' lima fo Au bib'ib'i se, de nahao atahori rifon lima naa ra sa, do? Lele' naa hei miduru mala roti a lena naa, boa hira?” Rataa rae, “Boa sanahulu rua, Papa.” 20 Yesus natane selu' nae, “Hei fe'e misined'a fai' naa fo Au bib'ib'i roti bue kahitu ra, de fee atahori rifon haa raa, do? Hei miduru mala lena naa ra, boa hira?” Rataa rae, “Boa manae' hitu, Papa!” 21 Boe ma Yesus nae, “Mema' teb'e! Hei mita no mata mara, te saa de hei nda fe'e mihine Au koasa ngga mia bee nema sa?” 22 Basa ma, Yesus se losa kambo Betsaida. Sa naa atahori ra rendi atahori poke' sa nisi Yesus. Ara ro'e Yesus kois na'ahahai' atahori poke' naa. 23 De Yesus to'u nala atahori naa lima na ma nendi e nisi' kambo' a dea'. Ana pupu miru neu atahori naa mata na, basa ma nggama matan. Natane nae, “Ta'o bee? Ho mita ena, do?” 24 Atahori naa boti' mata na, de mete dii-ona. Nataa nae, “Ia! Au ita atahori lao-lao'. Te ona' a hau huu ra lao'!” 25 Yesus tao selu' lima na neu atahori naa matan. Boe ma atahori naa mete selu', naa-naa te mata na nita teb'e ena. Ia naa eni nita no manggarelo' ena. 26 Boe ma Yesus denu atahori naa bali', ma fee nesened'a' neu e, nae “Bali' leo, te muu tungga dala' laen! Afi' heo' bali' misi' Betsaida.” 27 Basa naa ma, Yesus se lao rereo' kambo-kambo' sia Kaisaria Filipi. Mia dala' talad'an Yesus natane mbali se nae, “Mete ma tungga atahori ra dud'ui na, ara rae Au ia, seka?” 28 Rataa E rae, “Atahori ruma rae, ‘Yohanis Mana Sarani.’ Ruma rae, ‘Ba'i Elia’, Lamatualain mana dui-b'engga na mia fai dalahulu naa. Ruma rae, Papa ia, esa mia Lamatualain mana dui-b'engga laen nara.” 29 Boe ma Yesus natane selu' nae, “Te hei mae Au ia, seka?” Petrus nataa nae, “Papa ia, Kristus, atahori fo Lamatualain dudu basa mia dalahulu naa neu.” 30 Te Yesus na'anggee se nae, “Hei afi' mifad'e atahori esa boe!” 31 Basa ma Yesus nafad'e mana tungga nara, nae “Au ia, teb'e-teb'e' Atahori Matetu' a. Dei fo Au doid'oso' nae', huu lasi adat, malangga agama, ro meser agama ra basa se nda simbo Au sa. Ara risa Au, te finiesa na boe ma, Au usod'a bali'.” 32 Yesus nafad'e relo-relo ta'o naa, te Petrus nore nala E nisi' suu', de ai nae, “Papa afi' ola' ta'o naa! Au nda hela fee se lima nara dai Papa sa.” 33 Te Petrus ola' ta'o naa, nda tungga Lamatualain hihii na sa. Yesus heo' dea na mete mana tungga laen nara. Ana ai Petrus nae, “He! Naa, malangga nitu ra ded'ea na! Dinggo' naa! Ho dud'u'a aka' a atahori hihii na, te nda Lamatualain hihii na sa!” 34 Basa ma Yesus no'e atahori laen ra, fo rema ra'ab'ue ro mana tungga nara. Basa ma nanori se nae, “Se nae tungga Au, eni musi na'atataa' nakandoo tungga fai! Eni musi lili' hendi hihii-nanau na, fo tungga aka' Lamatualain hihii na. Mae atahori rae tao risa eni o, eni musi tungga nakandoo, ona' a atahori lemba hau nggangge na fo neu mate. 35 Atahori mana nae d'ua' a eni masod'a na, eni masod'a na mopo e! Te atahori mana sad'ia mate, huu tungga Au no dui-b'engga Lamatualain Hara-lii Malole na, eni hambu masod'a' nakandoo no Lamatualain. 36 Rena! Mae ho hambu basa raefafo' a isi na, te Lamatualain nda simbo nggo sa na, ho hambu saa? 37 Mae ho lemba mendi raefafo' a isi na boe o, nda bisa nggati ao samana ma sa! 38 Musuned'a e! Atahori sia raefafo' ale' ia de'ulaka na mata'-mata'. Ara nda hii tungga Lamatualain sa. De see mae tungga Au, ma mae to'u Au nanori ngga, Au o mae utaa eni sia Lamatualain mata na. Te Au, teb'e-teb'e' Atahori' Matetu' ia, dei fo Au bali' mia sorga uma. Lamatualain ate nara mia sorga rema ro Au. Hai onda mia sorga mo Ama' koasa monae na, dei fo atahori ra rahine rae Au ia, seka.

Report Issue

Markus 9

TOC , Chapters

1 Hei afi' lili' Au o'ola ngga ia. Hambu mia basa hei ia ra, ruma nda fe'e mate sa, dei fo rita Lamatualain parenda no koasa monae na. 2 Basa fai nee boe, Yesus no'e Petrus, Yakobis, ma Yohanis, de hene risi' mbuku naru' sa atahori nese na. Losa ata ma, rita Yesus dad'i laen. 3 Eni bad'u na dad'i muti makahahad'o. Sia raefafo' ia nda hambu saa fo muti' lena' Eni bad'u na sa. 4 Aiboi' ma, rita Yesus ola-ola' no Ba'i Elia ma Ba'i Musa. 5 Petrus se ramatau rae mate. Petrus o bingun, losa ana ola' leli. Nafad'e Yesus nae, “Papa! Hita malole' sia ia, e! Dad'i malole lena' hita tao lala' telu. Fee esa neu Papa, esa neu Ba'i Musa, ma esa neu Ba'i Elia.” 7 Basa naa ma, lelee' a onda nema, de tatana nala se. Boe ma rena hara' mia lelee' a nae, “Rena! Yesus ia, Au Ana susue ngga. Hei rena matalolole neu E!” 8 Petrus se rena hara' na, ara mete rereo' te nda rita atahori laen sa, aka' a Yesus mesa' ne. 9 Basa naa, Yesus no mana tungga nara onda mia lete' naa. Yesus ai se nae, “Saa fo hei fe'e mita fa' ra, hei afi' mifad'e atahori esa boe. Au ia, teb'e-teb'e' Atahori Matetu' a. Au musi mate dei. Basa fo, Au usod'a bali', dei fo hei bole mifad'e atahori ra.” 10 Ara to'u rahere' Yesus hehelu-fufuli na, de nda rafad'e atahori sa. Te telu' se, esa natane esa rae, “Eni dud'u'a na saa, losa nae Eni nasod'a bali' mia mamate na? Ta'o bee, e?” 11 Boe ma, ratane E rae, “Meser agama ra rae ‘Ba'i Elia musi nema dei, dei fo Kristus nema.’ Te tungga Papa, naa ta'o bee?” 12 Yesus nataa nae, “Mema' teb'e. Ba'i Elia musi nema dei, fo soi dala' fee neu Kristus, atahori fo Lamatualain dudu basa mia dalahulu naa neu. Te ta'o bee? Hei nda fe'e mihine saa fo ara sura' sia Lamatualain susura na soa' neu Atahori Matetu' naa? Ara sura' mema', rae mete ma Eni nema ena, atahori ra'asususa' E, losa tao risa E. 13 Hei musi pasa ndiki mara matalole! Ba'i Elia naa mema' nema ena. Ma atahori ra'asususa' e, tungga sira hihii na. Naa o nandaa no saa fo ba'i-ba'i ra sura' hela mema' mia doo na neu.” 14 Yesus no mana tungga katelu nara, randaa bali' ro mana tungga laen nara, ma rita atahori nae' ra'ab'ub'ue. Ara rema rita Yesus mana tungga laen nara rareresi ro meser agama ra. 15 Atahori nae' naa ra mete-rita Yesus, ara nggengger, te rae Ana fe'e sia lete' ata. De ara rela' reu randaa ro E. 16 Yesus natane mbali se nae, “Hei mireresi saa sia ia?” 17 Te atahori esa nema nae, “Papa, rena dei! Au o ana tou ngga. Ana nabob'e' nda ola-ola' nala sa, huu nitu a tao e. Au o'e Papa na'ahahai' e dei. 18 Mete ma nitu a maso' e, ana mbembesi' ao na neu rae a. Boe ma bafa na lua fufure', ma ale nisi na. Boe ma ao na o bara'ai ona' hau a. Au o'e Papa mana tungga nara, fo oi hendi nitu a. Te ara nda bisa saa-saa sa bee.” 19 Rena ta'o naa, Yesus bua se nae, “He! Hei seli teb'e! Au unori hei bali-bali', ona' o hei nda mihine sa. Ma nda mimihere teb'e-teb'e' neu Au sa! Au musi fee tembo neu hei losa bee fai! Mendi ana' naa nisi' ia!” 20 De o'o rendi e nisi' Yesus. Nitu a mete-nita Yesus, boe ma ana mbesi' hendi ana' a losa na'aloli lololir neu rae a ma bafa na nafufure. 21 Basa boe ma, Yesus natane ana' a papa na nae, “Ho ana ma dad'i ta'o ia mia lele' bee?” Papa na nataa nae, “Mia ana diki na.” 22 Nitu a nae nisa e doo ena. Ana tao hendi ana ngga ia bali-bali' ai rala neu, ma na'atetena' e oe rala neu boe. De Papa tulun dei! Mete ma bisa, Papa sue hai na, mu'uhahai' e dei.” 23 Yesus nataa nae, “Ta'o bee de ho mae ‘mete ma bisa’? Au mema' bisa tao basa-b'asa' e, sad'i atahori ramahere dei!” 24 Basa boe ma, tou lasi' a nataa no nae' a nggaee oi, “Papa! Mema' au umuhere ena. De tulun au fo nemehere ngga boe tamba manggate!” 25 Lele' naa, Yesus nita atahori nae' rema rakaseseti sia naa. Boe ma Ana parenda nitu a nae, “He! Nitu de'ulaka! Lao hela ana ia leo fo ana rena, ma ola-ola' nala'. Ho afi' maso' selu' misi' e fai!” 26 Rena Yesus ola' na'o naa boe, nitu a nggasi nahere'. Ana tao ana' naa na'aloli ndundulea dei, de ana lao hela e. Boe ma ana' naa ona' a mates e. De atahori mana sa naa ra rae, “Naa, maten!” 27 Te Yesus to'u nala ana' lima na, de nafefela e. Boe ma ana fela neu' ena. 28 Basa naa, de Yesus no mana tungga nara lao hela mamana' naa, de risi' ume sa rala. Sia naa ratane Yesus rae, “Papa! Ta'o bee de hai nda bisa oi nitu naa sa?” 29 Yesus nafad'e se nae, “Rena matalolole! Nitu ra mema' de'ulaka'. De mete ma hei nda hule-o'e mo'e tulun neu Lamatualain sa, hei nda bisa oi nitu ona' naa sa.” 30 Basa ma Yesus no mana tungga nara lao hela mamana' naa, de risi' propinsi Galilea. Lele' naa, Yesus nda nau atahori rahine Eni sia naa sa, 31 huu Ana nae nanori a mana tungga nara. Ana nafad'e se nae, “Nda doo sa' te, ara seo hendi Au neu atahori fea'. Dei fo ara risa Au, Atahori Matetu' ia. Mema' Au mate, te finiesa na, Au usod'a bali'.” 32 Yesus nafad'e na'o naa, ma mana tungga nara bingun. Te ara nda rambarani ratane selu' Yesus o'ola na sosoa na sa. 33 Basa naa ma, Yesus se lao' losa Kapernaum. Ara risi' ume rala, boe ma Yesus natane se nae, “Fa'ra hei mireresi saa mia dala'?” 34 Te huu, nda hambu esa nambarani nataa sa bee, te mia dala' talad'an ara rasimbo bafa' rae seka monae' sia basa-b'asa sira. 35 Basa ma Yesus endo' de nanori se nae, “Seka nae dad'i atahori monae', eni masod'a' na musi ona' a ate fo tulu-fali basa atahori. 36 Basa boe ma, Yesus o'o nala ana diki' esa mia naa, de bali' nisi' talad'a nara. Ana ola' nae, 37 ‘Seka tungga Au fo simbo atahori anadiki' ona' ana' ia, naa sosoa na eni simbo Au ena. Ana o simbo Au Papa ngga mana denu Au isi' raefafo' ia.” 38 Basa naa boe, Yesus mana tungga na Yohanis, kalaak nae, “Papa! Lao esa, hai mita atahori sa pake Papa nara na oi nitu. Te hai mi'inggee e, huu eni nda hita atahori na sa.” 39 Boe ma Yesus nataa nae, “He! Afi' mi'inggee e. Te seka pake Au nara ngga fo tao mana dad'i, eni nda ola' tao Au nara ngga ma'afoo sa. 40 Mete ma eni nda lab'an hita sa, sosoa na, eni o hita atahori na boe. 41 Misined'a matalolole o! Mete ma hambu atahori rahine rae hei tungga Kristus, boe ma ana tulun hei, Lamatualain nda lili' atahori naa bebengge na sa. Mae ana fee aka' a oe muti' nggalas esa o, Lamatualain nda lili' e sa.” 42 Basa boe ma, Yesus nafad'e selu' se nae, “Mete ma atahori sa kokoe ana diki' esa fo tungga dala masala' losa ana' naa nda namahere Au sa na, besa-b'esa o! Malole lena' atahori naa ha'i nala fatu monae' esa, pa'a neu lesu ai na, ma na'atetena' ao na nisi' tasi' a talad'a na. 43 Mete ma ho tao sala' mendi' lima ma na, tati hendi' e! Malole lena' sorga muu mendi' lima seseri' a. Afi' losa ara nggari nggo misi' ai naraka mo lima ma ru'a se. < Geenna g1067 > 44 [Naraka naa, mema' mamana doid'oso'. Ai a nda mate sa, no ula-ula sia naa ra nda hahae tao ma'afoo' sa.] 45 Mete ma ho tao sala' mendi' ei ma na, tati hendi e. Malole lena' sorga muu mendi' ei seseri'. Afi' losa ara nggari nggo misi' ai naraka mo ei ma ru'a se. < Geenna g1067 > 46 [Naraka naa, mema' mamana doid'oso'. Ai a nda mate sa, no ula-ula sia naa ra nda hahae tao ma'afoo' sa.] 47 Mete ma ho tao sala' mendi mata ma na, ed'o nggari hendi e! Malole lena' sorga muu mendi mata seseri'. Afi' losa ara nggari nggo misi' ai naraka mo mata ma ru'a se. < Geenna g1067 > 48 ‘Naraka naa, mema' mamana doid'oso'. Ai a nda mate sa, no ula-ula sia naa ra nda hahae tao ma'afoo' sa.’ 49 Au nanori ngga ia, mema' bera na seli. De seka nae tungga Au, musi na'atataa' tungga nakandoo, ona' sisi fo atahori tao masi', de pangga neu ai, fo sisi naa na'atataa doo'. 50 Masi' a mafeli'. Hita pake fo tao nanaat a malad'a'. Te mete ma masi'a nda masi sa na, eni soa' neu saa fai? Hita nggari hendi' e. Hei o musi dad'i ona' masi', fo misod'a sue-lai mo basa atahori. De hei musi miloe' mireresi seka monae' ma seka anadiki'!”

Report Issue

Markus 10

TOC , Chapters

1 Basa boe, Yesus se risi' propensi Yudea, ma mamana-mamana' laen sia loe Yordan bob'oa rulu na. Mia bee-b'ee atahori nae' rema heo rala E. Ona' a biasa, Yesus nanori se. 2 Hambu atahori Farisi hira rema rae tao ra'atutud'a E. Ratane rae, “Tungga hita atoran agama na naa, mete ma tou' sao ena, bole mahela', do hoko'?” 3 Yesus nataa se nae, “Misined'a dei! Atoran sasaot fo Ba'i Musa fee hela neu hita nae ta'o bee?” 4 Rataa rae, “Ba'i Musa atoran na nae, tou' bole mahela', sad'i fee susura mahela' neu sao na dei.” 5 Yesus naselu nae, “He! Rena dei! Huu hei langga fatu mara, naa de Ba'i Musa sura' ta'o naa! 6 Afi' hei lili' dud'ui fefeu na, lele' Lamatualain tao lalai no raefafo'! Nene sura' hela nae, “Lamatualain tao atahori, tou' no ina'. 7 Naa de, tou' a lao hela papa-mama na, neu nasod'a rala' esa no sao na, 8 huu ru'a se dad'i esa ena.’ 9 Mete ma Lamatualain, tao nala sira ru'a se dad'i esa ena, atahori afi' fee se mahela' fai!” 10 Basa boe ma, Yesus no mana tungga nara risi' ume sa rala. Sia naa ratane Yesus nenori na fa' ra. 11 De nataa nae, “Seka hela hendi' sao na, basa ma ana sao selu', naa hohongge ena! 12 Ina' o ona' naa boe! Mete ma ana hela hendi sao na, basa ma sao selu' fai, naa hohongge boe! 13 Lele' esa, atahori ra rendi ana nara risi' Yesus, ro'e fee se papala-bab'anggi. Te Yesus mana tungga nara ai atahori naa ra. 14 Yesus mete-nita ta'o naa, namanasa mana tungga nara nae, “Hela ana' naa ra rema risi' Au! Afi' mi'inggee! Te atahori ona' sira ia ra, Lamatualain atahori nara. 15 Misined'a matalolole! Seka nau nema nandaa no Lamatualain, ana musi hii E, sama ona' ana' hii papa-mama na. Mete ma nda ta'o naa sa, ana nda nandaa dad'i Lamatualain atahori na sa.” 16 Basa boe ma, Yesus holu nala ana' naa ra, tao lima na neu esa-esa', de fee se papala-bab'anggi. 17 Yesus se rae lao boe, atahori mamasui' esa nela-nela' nema nae nandaa no E. Ana sende' lululangga na neu Yesus mata na, ma natane nae, “Papa Meser nene fehadat! Au ae utane mbei. Ta'o ia, Papa. Au musi tao ta'o bee, fo uhine teb'e' au maso' sorga fo usod'a o Lamatualain? < aiōnios g166 > 18 Yesus nataa nae, “Ta'o bee de ho mae Au, ‘nene fehadat’!? Nda hambu atahori esa nene fehadat, aka' a Lamatualain. 19 Ho muhine, Lamatualain parenda na ma fai ma'ahulu naa nae, ‘Afi' misa atahori; Afi' hohongge; Afi' mumuna'o; Afi' dad'i sakasii leleko'; Afi' laka atahori fo ha'i mala sud'i' saa nara; Ma fee had'at neu ho papa-mama ma.’” 20 Atahori na nataa nae, “Teb'e, Papa Meser! Mia au soru ngga, au tungga basa parenda' naa ra ena.” 21 Yesus kasian atahori naa, de nafad'e nae, “Teb'e! Te fe'e hela dala' esa. Ia naa bali' fo seo hendi basa su'i mara. Basa naa, muu babanggi doi' nara fee atahori to'ata' ra. Dei fo uma tungga Au leo. Te Lamatualain pala-ba'e fee ho su'i-betas sia sorga!” 22 Atahori naa rena Yesus o'ola na ta'o naa, rala na nambalulutu. Ana bali' no rala sususa', huu eni su'i' na nae'. 23 Boe ma Yesus mete neu-nema, ma ola' no mana tungga nara nae, “Rena e! Atahori mamasui' a mema' susa lao esa' nisi' sorga! 24 Rena ta'o naa boe, mana tungga nara bingun. Te Yesus ola' selu' nae, “Rena matalolole! Mae dad'i Lamatualain atahori na, susa lao esa'! Afi' d'ua mae naa muda'. 25 Atahori mamasui' a nisi' sorga dad'i Lamatualain atahori na, sususa na ona' a banda onta monae' esa nisi' lalae na tungga sosoot a ndola na.” 26 Yesus ola ta'o naa, tao se bau bingun, de ratane rae, “Mete ma mema' ta'o naa, seka bisa hambu masod'a?” 27 Yesus mete esa-esa, boe ma nafad'e nae, “Atahori mema' nda bisa tao sa. Te afi' lili'! Lamatualain bisa tao basa' e!” 28 Basa boe ma, Petrus ola' nae, “Papa. Hai lao hela basa saa-saa mara ena fo tungga Papa. Te hai hambu saa?” 30 Yesus nataa nae, “Au ufad'e hei ta'o ia! Seka tungga Au, ma lao hela papa-mama nara, od'i-a'a nara, ana nara, osi na, ue-tatao na, no ume isi nara, fo neu bengga Lamatualain Hara-lii Malole na neu atahori sia bee-b'ee, eni simbo bali' buna-b'oa' lao natun esa. Basa saa fo eni lao hela' nara, eni simbo bali' lena' naa. Te atahori tao e doid'oso', huu eni tungga Au. Te mete ma raefafo' ia natete'e, eni nasod'a nakandoo no Lamatualain. Naa, eni bala'-bae na! < aiōn g165, aiōnios g166 > 31 Misined'a e! See na'amoko ao na, tungga Lamatualain dud'u'a na, atahori naa atahori anadiki' seli. Te seka naloe ao na, tungga Lamatualain dud'u'a na, eni atahori monae'.” 32 Lele' naa, Yesus se lao risi' Yerusalem. Yesus lao' na'ahulu', ma mana tungga nara ro atahori laen nara ra'abuit. Sira rasaned'a saa fo Ana ola' dalahulu naa nae, atahori rae risa Eni sia Yerusalem. Naa de, ara dad'i bingun boe ramatau. Rena ta'o naa, Yesus no'e nala mana tungga nara, de nafad'e selu' saa fo atahori rae tao neu Eni sia Yerusalem. 33 Ana ola' nae, “Rena o! Ia naa, hita tae Yerusalem teu. Au ia, Atahori Matetu' a. Losa naa, ara seo Au neu malangga agama ro meser agama ra. Basa ma ara hukun risa Au. Boe ma ara mbo'i nggari hendi Au neu atahori laen mana nda rahine Lamatualain sa. 34 Basa ma ara ola' ra'amamae' Au. Ara puras miru neu Au. Ara filo ralulutu Au ao ngga. Basa dei de, ara risa Au. Mema' Au mate teb'e. Te finiesa na ma, Au usod'a bali'.” 35 Basa boe, Yakobis no Yohanis, Sabadius ana nara, rema risi' Yesus. Ara ro'e Yesus rae, “Papa Meser! Hai parlu.” 36 Yesus natane se nae, “Hei parlu saa?” 37 Rataa rae, “Ta'o ia, Papa! Mete ma Papa endo' to'u parenda' ena, hai mo'e Papa na'e'endo' hai, esa sia Papa bob'oa ona ma, esa sia bob'oa dii ma. Fo hai o to'u parenda'.” 38 Yesus nataa nae, “Hei ru'a nggi nda mihine saa fo hei mo'e sa. Te Au hambu doid'oso' nae'. De ta'o bee? Hei d'ua mae hei o bisa lemba doid'oso' naa mo Au losa mate, do?” 39 Rataa rae, “Hai bisa, Papa!” Yesus ola' a selu' no se nae, “Mema' hei bisa lemba doid'oso' naa, ona' Au boe. 40 Te seka endo' sia Au bob'oa dii-ona ngga, naa Au nda u'etu' sa. Naa, Lamatualain mana na'etu'. Ana na'etu' basa ena, seka-seka mana endo' sia mamana' naa.” 41 Lele' mana tungga laen nara rena Yakobis no Yohanis ro'e ta'o naa ma, ramanasa. 42 Basa ma Yesus no'e nala basa se, de nae, “Hei mihine ena, to? Atahori monae' mana to'u parenda' ra aka' a tuni-ndeni manggarau nara, losa ara nda bisa ra'alalau' saa sa bee. Boe ma malangga nusa' fo nda rahine Lamatualain sa, ara parenda' ra'a'lelena', losa manggarau nara nda bisa boti' langga nara sa. 43 Te hei afi' tao ta'o naa! Seka mia hei ia ra, nae dad'i neu atahori monae', eni musi dad'i ona' mana tulu-fali fo tao mata' neu atahori laen. 44 Seka nae dad'i neu malangga, eni musi dad'i ona' ate. 45 Te Au ia, teb'e-teb'e Atahori Matetu' a. Au nda uma fo atahori tao mata' neu Au sa. Te Au uma fo tao mata' neu atahori nae'. Au uma fee masod'a ngga teme-teme fo mbo'i hendi atahori nae' mia sira sala nara.” 46 Yesus no mana tungga nara losa kambo Yeriko. Lele' ara rae lao rakandoo, boe ma atahori nae na seli tungga se. Sia naa o hambu atahori poke' esa endo' hule-hule' sia dala' a bife na. Nara na Bartimeos, Papa Timeos ana na. 47 Ana rena nae mana tungga naa, Yesus mia Nasaret, boe ma ana nggasi nahere' nae, “Yesus! Daud tititi-nonosi na, ee! Hai nea-nea Papa doo ena! Sue-lai au dei!” 48 Rena ana nggasi na'o naa, boe ma atahori ra ai e rae, “He! Nee-nee!” Te ana nggasi nahere' selu' fai nae, “Yesus! Daud tititi-nonosi na, ee! Sue-lai au dei!” 49 Boe ma Yesus nambarii'. Ana denu nae, “Mo e nema!” Ara reu, de rae, “Mumuho'o leo! Te Papa Meser no'e nggo. De uma leo!” 50 Rena ta'o naa, Bartimeos piru hendi lafe na, boe ma ana nambarii' haelalai, de neu nandaa no Yesus. 51 Yesus natane e nae, “Ho nau saa?” Nataa nae, “Papa, e! Au o'e fo au bisa ita.” 52 Yesus nafad'e selu' e nae, “Huu ho mumuhere mae Au bisa u'uhahai' nggo, lele' ia o, ho hai boe! Muu leo!” Boe ma mata na nita neu' ena, de ana neu namalolo' no Yesus.

Report Issue

Markus 11

TOC , Chapters

1 Lele' ara deka ro kota Yerusalem, ara losa kambo' rua, nara na Betfage no Betania, sia Lete' Saitun suu na. Mia naa Yesus se rahani mbei'. De Ana haitua mana tungga na rua lao ra'ahulu'. 2 Ana denu nae, “Hei ru'a nggi mi'ihulu' misi' kambo' naa. Mete ma hei losa, hei mita keledei ana' esa, mana pa'a' sia naa. Atahori nda fe'e sae rita e sa. Hei mi sefi hendi tali na fo lea mendi e nema. 3 Te mete ma atahori ratane hei rae, ‘Ta'o bee de hei sefi mendi keledei naa?’ hei musi mitaa mae, ‘Lamatua' nae pake. Mete ma pake basa na, Ana fee bali' e'.’” 4 Basa ma, atahori karua' ra reu, boe ma rita keledei ana' nene pa'a' sia ume sa mata' sia dala' a bob'oa na. Ara sefi rendi e. 5 Te atahori mana sia nara, ratane rae, “He! Ta'o bee de hei sefi mendi atahori keledei naa?” 6 Rataa rae, “Hai Lamatua ma nae pake. Mete ma Ana pake basa, hai mendi bali' e.” Boe ma atahori naa ra lao hela se nore rendi keledei a. 7 Ara nore rendi nisi' Yesus. Basa de, ara laka' lafe nara neu keledei a, de Yesus sae. 8 Lele' ara rae losa kota rala, atahori nae' ha'i rala lafe nara, de bela neu dala'. Hambu ruma reu tati hau palam roo' mia dala' bife na, de bela neu dala' talad'an. Ara tao ta'o naa, fo dad'i tatanda' rae sira simbo Lamatua' Yesus no had'at. Ona' a sira simbo atahori monae nara boe. 9 Boe ma atahori ruma lao ra'ahulu' Yesus, no ruma ra'ab'uit. De ara eki randu rae, “Hosana! Hai koa-kio Lamatualain! Lamatualain na'onda' pala-banggi fee atahori mana nema pake Lamatualain nara na, huu Lamatualain mana denu E! 10 Hosana! Hai koa-kio Lamatualain! Huu Lamatualain nae nafefela bali' Mane Daud parenda na! Hosana! Hai koa-kio Lamatualain! Huu Lamatualain endo' parenda mema' ena, sia lalai naru ata!” 11 Losa kota rala, Yesus se reu risi' Ume Hule-o'e Huu' nembeleo na. Yesus mete matalolole ndule basa mamana' naa. Te na'e a hatu' ena, de ara lao bali' risi' kambo Betania. 12 Mbila fefetu na, ara lao hela Betania de bali' risi' kota Yerusalem. Mia dala' talad'an, Yesus named'a ndoe. 13 Ana nita hau huu' esa mia dala' bife na. Atahori biasa raa boa na. De Yesus neu deka-deka hau huu naa, nae mete sob'a hambu boa', do hoko'. Losa hau huu' naa, Ana nda nita saa-saa sa' bee. Te mema' nda fai nab'oa na sa. Ana fe'e nae naroo naa. 14 Boe ma Yesus ola' fee hau huu' naa nae, “Ho nda fee boa ma neu Au sa, de mia fai' ia, ho nda bisa fee boa ma neu atahori laen sa!” Mana tungga nara rena Ana ola' nahere' ta'o naa. < aiōn g165 > 15 Basa ma ara lao rakandoo, losa Yerusalem, boe ma Yesus neu selu' nisi' Ume Hule-o'e Huu na. Sia Ume Hule-o'e a nembeleo na, atahori tao dad'i pasar, fo raseo' mbui lunda fo atahori tao neu tutunu-hohotu'. Nita ta'o naa boe, Yesus neu oi hendi se. Ana timba lenggu-babara hendi mei-mei fo ara pake tukar doi', ma timba hendi banggu-banggu fo ara pake raseo' neu mbui' ra. 16 Ana o na'angge basa atahori fo nda bole ha'i rendi sira saa-saa nara fo lao nggero tungga nembeleo naa sa. 17 Boe ma Ana nanori se nae, “Hei mihine mema' saa fo Lamatualain mana dui-b'engga nara sura' hela rae, ‘Au ufefela Au Ume ngga ia fo atahori mia basa nusa' ra rema hule-o'e sia ia.’ Te hei tao mala Ume ia dad'i neu na'o ra mamana ne'eb'ue na!” 18 Lele' malangga agama ra ro meser agama ra rena Yesus tao ta'o naa ena, ara ramanasa E, de sangga dala' fo rae risa E. Te ara o hia boe, huu atahori nae' hii a rena nanori na. 19 Lele' relo a nae mopo, boe ma Yesus se lao hela kota Yerusalem, de bali' reu sunggu' sia kambo Betania. 20 Mbila fefetu ana na ma, Yesus se bali' risi' Yerusalem. Mia dala' talad'an ara tungga bali' hau afis a. Mana tungga nara kakaler, huu hau naa mate meto losa oka-oka na. Boe ma Petrus nasaned'a Yesus o'ola naa afis a. Nafad'e nae, “Papa! Mete dei! Hau fo afis a Papa ndoondoon a, mate ena!” 22 Yesus nataa nae, “Mema' teb'e! Sad'i hei mimihere Lamatualain ta'o naa boe. 23 Mete ma hei mimihere teb'e-teb'e', hei bisa denu lete' esa lali tasi' rala neu. Boe ma Lamatualain fee lete' naa lali, sad'i hei afi' mimihere mo rala mana banggi'! Hei musi mimihere teb'e-teb'e' neu Lamatualain. 24 Afi' lili'! Sad'i hei mimihere teb'e-teb'e' Lamatualain bisa fee saa fo hei mo'e, naa, Ana fee hei! 25 Te mete ma hei hule-o'e, te hei esa rala na nda malole' no atahori laen sa, eni musi malolole no atahori naa dei. Ta'o naa, dei fo hei Papa ma sia sorga nau tao nameu hei sala mara. 26 [Mete ma hei esa mimbed'a rala', no nda nau fee ambon neu atahori sa, hei Papa ma sia sorga boe o nda fee ambon neu hei sala mara sa.”] 27 Basa boe ma, ara lao' rakandoo. Losa Yerusalem, ara maso' bali' risi' Ume Hule-o'e Huu' a. Lele' ara maso' losa nembeleon naa, malangga agama ra ro meser agama ra rema, 28 de ratane Yesus rae, “Seka denu Nggo uma mumue mia ia afis a? Seka fee Nggo hak!” 29 Te Yesus nahine sira sangga dala' fo rae ra'atutud'a E. Basa ma Ana nataa nae, “Au o ae utane hei bee. Hei mitaa Au, dei fo Au utaa hei. 30 Au utane ta'o ia: Basa hei mihine Yohanis, Mana Sarani' naa, do? Seka denu e fo sarani atahori? Lamatualain, do atahori?” 31 Boe ma ara dud'u'a neu-nema, no rala' esa rae, “Awe! Dai hita ena! Mete ma hita tataa tae, ‘Lamatualain mana denu’, naa, Ana nataa nae, ‘Mete ma ta'o naa, saa de hei nda mimihere Yohanis sa!’ 32 Te hita o nda bisa tae ‘atahori mana denu’ sa. Te basa atahori ra ramue. Huu ara ramahere rae Yohanis naa, Lamatualain mana dui-b'engga na.” 33 Basa de rataa rae, “Hai nda mihine sa!” Boe ma Yesus nataa bali' nae, “Mete ma ta'o naa, Au o nda nau ufad'e seka mana denu Au sa bee.”

Report Issue

Markus 12

TOC , Chapters

1 Basa naa, Yesus ola' selu' no malangga agama Yahudi ra no meser agama ra. Ana fee nekendandaa' nae, “Hambu atahori esa nae tao osi anggor sa sia rae na. Ana lutu-mbaa rereo', ma nafefela mamana nenea' naru' esa, de sela hau anggor. Ana o tao bak fo nae natanee boa anggor oe na. Basa boe ma, ana fee osi naa neu atahori laen mete-se'u, fo banggi hasil na. De ana lao tute' nusa lain neu. 2 Losa fai etu boa anggor boe ma, tenu osi a denu ate na esa neu nisi' atahori mana tao osi ra, fo no'e eni hahambu na. 3 Losa naa, mana mete-se'u osi ra to'u rala e, de popoko. Basa ma ara denu e bali' no lima rou'. 4 Basa ma tenu osi a haitua ate na esa fali. Te mana mete-se'u osi ra popoko langga na losa hina'-hina', ma ra'amamae' e, de oi hendi. 5 Basa naa, tenu osi a haitua selu' ate na esa fai. Te ara risa e. Mae ara tao ta'o bee o, tenu osi a haitua nakandoo a ate nara. Te mana mete-se'u osi ra popoko ruma, ma risa ruma. 6 Ia naa hela aka' a atahori esa ena. Naa eni tenu osi a ana mone susue na. Huu nda hambu dala' laen selu' sa, de ana haitua ana' naa. Ana d'ua nae, ‘Mete ma au haitua ana ngga, ara simbo no malolole, boe ma ara rena e. 7 De ana haitua ana na neu sia naa. Te mana mete-se'u osi ra rita ana naa nema, boe ma ara ola-ola' rae, “Wei! Mete dei! Tou lasi' a haitua ana na nema mata na! Mete ma tou lasi' a mate, eni ia mana simbo nala basa hata-heto naa ra. Ima hita tisa e, fo hita soa hata-heto na ia ra! 8 Basa ma ara humu e, de risa e. Ara mbia hendi ao sisi na nisi' osi dea'. Dud'ui na losa' a naa.” 9 Yesus dui basa boe ma, natane atahori monae' ra nae, “Tungga hei dud'u'a mara, tenu osi a nae tao ta'o bee neu mana mete-se'u osi ra? Tungga Au, ana nema fo nisa basa se. Basa naa, ana fee osi anggor na neu atahori laen mete-se'u. 10 Basa hita se'u-tita sia Lamatualain susura' na nae, ‘Hambu fatu esa fo tukan ra nggari hendi. Te ia naa, fatu naa dad'i neu fatu lalaka'. 11 Lamatualain tengga nala, boe ma na'e'endo' fatu naa. Naa de, hita tita eni malole na seli!’” 12 Atahori monae' ra rahine neu' ena rae, Yesus nggari ded'eat naa neu se pake nekendandaa'. Ara ona' mana mete-se'u osi naa ra. Basa boe ma ara ator dala' fo rae humu Yesus. Te ara hia atahori nae' mana hii rena Yesus nenori na. De ara lao hela E. 13 Basa ma, atahori Yahudi moko-monae naa ra, denu atahori Farisi b'a'ub'e, ro atahori mia Herodes partei nara, reu raselu bale ro Yesus, fo rae ra'atutud'a E. 14 Boe ma ara rema raselu' bale ro Yesus rae, “Papa Meser! Basa hai mihine mae Papa rala na tetu', ma Papa nda pepeko-leleko' sa. Papa mete aka' atahori rala nara. Papa o nafad'e Lamatualain hihii-nanau na no relo-relo, huu Papa nda mete mata' sa. Ia naa, hai mae mitane dala' esa. Tungga hita atoran agama Yahudi na, hita musi bae bea neu mana parenda Roma, do afi'?” 15 Te Yesus nahine sira rae te'e-sii E, fo ola' lab'an mana parenda Roma. De nataa nahere' nae, “Ta'o bee de hei mae mi'itutud'a Au no dala' naa! Fee doi fula' esa, fo Au mete sob'a dei!” 16 Boe ma ara loo fee doi fula' esa. Yesus ha'i nala, de se'u namemeu' doi' naa. Boe ma natane mbali se nae, “Ia, seka mata na? Ia, seka nara na?” Rataa rae, “Naa, mana parenda Roma Mane Monae na!” 17 Boe ma Yesus nae, “Mete ma ta'o naa, fee mana parenda saa fo mana parenda ena na. Ma fee Lamatualain saa fo Lamatualain ena na.” Rena nataa na'o naa, boe ma basa se ndii-ndii' a, te Ana nataa ndaa. Naa de, ara nda bisa te'e-sii rala E sa. 18 Hambu partei agama laen esa, fo atahori rae partei Saduki. Ara ranori rae atahori mates nda bisa rasod'a bali' sa. Lao esa, atahori Saduki hira rema rae hengge Yesus. 19 Ara ola' ro Yesus rae, “Papa Meser! Ba'i Musa sura' hela fee hai, adat ia nae: Mete ma tou' esa mate hela sao na, ma ana' nese, tou' naa od'i na musi sao nala ina falu na, fo hela fee tititi-nonosi' neu a'a mana mate na. 20 Mema' Musa nanori ta'o naa. Te hai mae mitane ta'o ia. Hambu tou' hitu od'i-a'a. A'a ka sao na'ahulu'. Basa ma ana mate, te nda ma ana' sa. 21 Boe ma od'i mana tungga eni a, sao bali' ina falu naa. Nda doo sa ma, ana mate, nda hambu ana' sa. Ona' naa od'i ka telu na, sao bali' no ina falu naa, te ana mate, ma ana' nese. 22 Ta'o naa nekendoo' a losa od'i muri na o mate. Basa boe ma, ina falu naa mate. 23 Ia naa hai mae mitane ta'o ia: Ina' naa sao tou' hitu ena! Te mete ma raefafo'a natete'e fo Lamatualain fee atahori mates ra rasod'a bali', ina' naa dad'i seka sao na mia tou' kahitu' naa ra?” 24 Basa ma Yesus nataa nae, “Mete ma hei mitane ta'o naa, naa hei nda mihine Lamatualain susura' na isi na sa. Hei o nda mihine Lamatualain koasa na sa. De hei ia ra seli teb'e ma! 25 Rena, e! Ta'o ia! Sia sorga, nda hambu masao' sa. Basa atahori mates fo Lamatua' fee rasod'a bali' ra, nda hambu rasao selu' sa ena. Ona' naa boe o Lamatualain ate nara sia sorga nda sao sa' bee. 26 Au o ufad'e atahori mates ra, ara rasod'a bali', do hoko'. Sia Ba'i Musa susura na ana sura' nae hau ana' mana lalangge' te nda kad'e sa. Hei misined'a dud'uit naa, do hoko'? Lele' ai a mbila mia hau naa, Lamatualain nafad'e Musa nae, ‘Au ia ho ba'i mara Lamatualain na. Naa, eni Ba'i Abraham, Ba'i Isak, ma Ba'i Yakob. Basa sira be'utee neu Au losa ia neme. 27 Hita tahine tae ba'i naa ra, mate doo ena. Te huu Lamatualain nafad'e nae Eni fe'e dad'i neu sira Lamatua' na. Mema' atahori mana be'utee neu Lamatualain, atahori masod'a', nda atahori mates sa. Naa de, hita tahine tae ara rasod'a bali' ena. De mae atahori mate ena o, ara rasod'a bali'. De mete ma hei to'u mikindoo neu nenori' a nae, atahori mates ra nda rasod'a bali' sa, hei mema' talalu sala ena!” 28 Lele' naa, meser agama esa rena Yesus ola-ola' no atahori partei Saduki ra. Meser agama naa d'ua nae Yesus nataa sira no malole'. Basa ma ana natane Yesus nae, “Papa! Au ae utane ta'o ia: Hita parenda adat no parenda agama na, nae na seli. Mia basa se, bee ka lena'?” 29 Yesus nataa nae, “Ba'i Musa sura' hela Lamatualain parenda mana seli' na, nae ta'o ia: ‘Basa atahori sia Isra'el! Rena matalolole! Lamatualain mema' hita Lamatua' na no hita malangga na! Nda hambu laen sa, aka' a Eni! 30 De hita musi sue-lai E lena' basa e. Hita musi hii E nakandoo' a, tahine E, ma manggate tungga hihii-nanau na. 31 Ma parenda' karua naa nae ta'o ia: ‘Hita musi sue atahori, ona' a hita sue hita ao na boe.’ Parenda karua' ia ra mana seli'. Nda hambu parenda' laen mana lena' mia parenda karua ia ra sa.” 32 Basa ma, meser agama ra ola' selu' ro Yesus rae, “Mema'! Papa nafad'e naa, teb'e'. Lamatualain dad'i hita malangga na, ma nda hambu Lamatua' laen sa ena. 33 Hita musi sue Eni lena' basa e, losa hita hii eni, tahine eni, ma manggate tungga hihii-nanau na. Hita o musi sue atahori, ona' a hita sue ao tara. Hita bisa tungga parenda lain ra, te mete ma hita tungga parenda karua' naa ra, Lamatualain namaho'o lena'. Hita bisa fee banda tutunu-hohotu' a, do tutunu-hohotu' laen, te mete ma hita tungga parenda karua' naa ra, Ana namaho'o lena'.” 34 Rena nataa na'o naa, Yesus d'ua nae meser agama ia nahine no malole' ena. De Yesus nae, “Ho mae' a dad'i Lamatualain atahorin.” Basa naa, nda hambu atahori laen rambarani raselu-bale ro Yesus, huu nda hambu atahori rasenggi' E sa ena. 35 Lele' Yesus fe'e nanori atahori ra sia Ume Hule-o'e Huu' a, natane se nae, “Tungga hei dud'u'a ma, naa ta'o bee? Meser agama ra ranori rae Kristus naa, atahori fo Lamatualain dudu basa mia fai ma'ahulu na. Tungga sira, Eni aka' a Mane Daud a tititi-nonosi na. Te naa nda teb'e sa. 36 Fai ma'ahulu na Lamatualain Dula-Dale Meumare' na pake Daud fo sura' nae, ‘Lamatualain nafad'e basa neu au malangga ngga nae, “Uma endo' muu mamana malole' sia Au bob'oa ona ngga. Dei fo Au tao musu mara losa ara ta'alok neu nggo.’” 37 Mia naa nema hita hambu tahine tae mane Daud no'e Kristus, nae ‘Malangga’. Sosoa na, mete ma atahori rae Kristus aka' a mane Daud tititi-nonosi na, naa nda fe'e dai sa! Huu Eni o dad'i Mane Daud malangga na boe! Yesus ola' ta'o naa ma, atahori nae' hii rena E. 38 Ana nafad'e selu' se nae, “Hei musi besa-b'esa mbali meser agama ra. Ara hii' a pake sira bad'u naru nara, lao-lao reu randaa ro atahori nae', fo ara rae, ‘We! Sira atahori moko, o!’ 39 Mete ma risi' ume hule-o'e a, do tungga fefetas, ara sangga mamana e'endo' malole', fo atahori nae' rita se. 40 De besa-b'esa! Te ara boe o hii a peko-lelelo' ina falu ra, fo lea rala basa ume nara. Sia atahori nae' mata na, ara tatana de'ulaka nara, ma rambarii' hule-o'e doo na seli. Sira hii' a fo atahori rafad'e rae sira rala nara meu'. Te dei fo Lamatualain fee huku-doki' monae' neu se.” 41 Basa naa, Yesus neu endo' mbali, peti kolete a mia Ume Hule-o'e Huu' a. Ana mete atahori ra rema mbed'a doi kolete neu peti kolete a rala. Ana nita atahori mamasu'i-ma'ena' ra rema mbed'a doi kolete nae' nisi' peti rala neu. 42 Basa ma, ina falu mana tud'a-loloe' esa o nema tungga hule-o'e. Ana mbed'a doi' sen rua nisi' peti a. Doi' naa, feli na mbei' na sala. 43 Basa ma Yesus kaper mana tungga nara nae, “Hei mete matalolole ina falu mana tud'a-loloe' naa. Ana fee aka' doi' sen rua' a, te ana fee nalena' basa atahori ra. 44 Atahori laen ra basa se fee doi kolete mia sira doi sisa nara. Te ina falu ia, fee nabasa' doi nara reu Lamatualain. Nda hela mbei sa bee.”

Report Issue

Markus 13

TOC , Chapters

1 Basa ma, Yesus no mana tungga nara rae lao hela Ume Hule-o'e Huu' a. Ara kalua, ma mana tungga na esa dudu ume hule-o'e naa, de nafad'e nae, “Papa, e! Mete dei! Ume ia meulau na seli! Ara dama fatu monae' nara malole na seli! 2 Te Yesus nataa nae, “Ume ia mema' malole'! Nda doo sa' te, atahori rasea' hendi fatu ia ra.” 3 Basa boe ma, Yesus se lao risi' Lete Saitun, de endo' mbali Ume Hule-o'e Huu' a. Basa ma, mana tungga nara haa rema ola-ola' ro mesa' ne. Sira ia ra, Petrus, Yakobis, Yohanis, ma Anderias. 4 Ratane rae, “Papa! Sob'a mufad'e selu' o'ola ma fa' ra. Fai hira' fo fai na losa? No tatanda nara, ona' bee'?” 5 Basa ma Yesus nataa nae, “Sad'i hei minea matalolole! Fo afi' edi rala hei. 6 Te atahori mata'-mata' rema to'o tenda nara rae, ‘Au ia, Kristus, atahori fo Lamatualain helu-fuli mia fai ma'ahulu na!’ Boe ma ara ed'i rala atahori nae'. 7 Mete ma hei mita atahori ratati, do hei rena siu' rae, hambu netati' sia bee-b'ee na, hei afi' mimitau. Te mana ona' naa ka, musi dad'i dei. Te huu fai matete'e na, nda fe'e losa sa. 8 Lele' naa, leo esa natati no leo laen. Nusa esa natati lab'an no nusa' laen. Hambu rae a nanggenggo sia bee-b'ee. Ndoe-la'as o sia bee-b'ee. Basa tatanda ia ra, ona' ina' mana fe'e named'a nae b'onggi. 9 De hei musi minea matalolole! Te ara rema humu rala hei fo ro hei misi' mamana nggenggero agama. Ma ara poko-paru hei sia ume-ume hule-o'e rala. Ara o pa'a rendi hei misi' atahori mana to'u koasa, huu hei tungga Au. Sia naa hei ka'e mala fo mifad'e Au dala malole ngga neu se. 10 Te Lamatualain atahori nara musi reu rafad'e ra'ahulu' Au Hara-lii Malole ngga neu basa leo sia raefafo' ia, dei fo fai matete'e na losa. 11 Misined'a! Mete ma ara pa'a rendi hei misi' mamana nggenggero a, hei afi' mimitau mae, ‘Au ola' ta'o bee? Au utaa ae saa?’ Mete ma fai naa losa ena, hei ola' tungga saa fo Lamatualain Dula-Dale Meumare' na nafad'e hei. 12 Sia ume sa rala, mete ma hambu atahori ramahere Au, od'i-a'a nara mesa' se sangga dala' fo risa e. Mete ma ana' a namahere, ama na mesa' ne nisa e. Mete ma papa no mama ramahere, ana nara tao risa se. 13 Atahori ra ramanasa hei, huu mimihere Au. Te seka na'atataa' losa basa, dei fo Lamatualain fee ne masod'a.” 14 Yesus ola' nakandoo nae, “Atahori esa nae nema. Eni de'ulaka na seli. Ana nambarii' sia mamana' meumare sia Ume Hule-o'e Huu' a. Ana nda nandaa no manana' naa sa, losa eni tao melu-mud'u. Naa de, Lamatualain hiru' nasadea hela mamana' naa. Mete ma hei mita ta'o naa, besa-b'esa! (Seka mana baca ia, musi besa-b'esa o!) Naa dad'i netud'u' nae fai-fai sususa' a losa lelesu a bafa na ena. Mete ma mita ta'o naa ena, atahori sia propinsi Yudea, fela mela misi' lete' a leo. 15 Musti mela' lai-lai, fo afi' doid'oso. Mete ma kalua hela ume ena, afi' bali' ha'i bua-lo'as fai. 16 Atahori mana sia osi a, afi' bali' ha'i lafe fai. Te mela mikindoo leo. 17 Kasian lena' ina mairu', no mama mana rasusu ana diki mana mbila' ra. Te sira nda bisa rela' haelai sa. 18 De malole lena' hei hule-o'e fo mo'e dala de'ulaka' naa, afi' tud'a nandaa no fai ud'an. 19 Te fai' naa, sususa na seli! Eni' a mia Lamatualain tao raefafo' losa ia, atahori-atahori nda fe'e hambu rita sususa monae' mata' naa sa' bee. De atahori nda rita selu' sususa' mata' naa sa' ena. 20 Mete ma Lamatualain nda na'a'e'eku fai naa sa, nda hambu atahori esa o na'atataa' nasod'a sa' bee. Te huu Lamatualain sue atahori fo Ana tengga nala' ra, naa de Ana na'a'e'eku fai susa-sona' naa ra. 21 Mete ma fai naa losa, hei rena atahori rae, ‘Mete dei! Kristus sia ia!’ Te atahori fe'a ra rae, ‘Kristus sia naa!’ Te hei ona' rena e! 22 Te hambu atahori kalua fo to'o tenda nara rae, ‘Au ia, Kristus!’ Ruma fali rae, ‘Au ia, Lamatualain mana dui-b'engga na.’ Ara ratud'u mana dad'i mata'-mata' pake nitu a koasa na, fo ara peko-leleko' atahori. Ara sob'a-sob'a Lamatualain atahori nara fo ed'i rala se! 23 De hei musi minea matalolole! Fai sususa' naa ra nda fe'e losa sa, te Au fee hela nesenened'a' neu hei! 24 Basa ma Yesus tute nafad'e mbali mana tungga nara nae, “Mete ma fai' sususa' naa ra basa, ‘Relo a dad'i ma'ahatu'. Fulan o nda manggarelo' sa' ena. 25 Nduu' ra tud'a mia lalai a, no basa koasa sia lalai a dad'i sea-sasara'! 26 Basa naa, dei fo basa atahori mete-rita Au, Atahori Matetu' ia. Te Au onda mia lalai a o lelee' fo basa atahori ra rita Au koasa ngga, ma mandete-masa'a ngga! 27 Basa naa, Au denu Lamatualain ate nara mia sorga reu ra'ab'ue atahori fo Au tengga ala' ra mia raefafo'a suu na, mia rulu losa muri, mia dii losa ona. 28 Yesus ola' nakandoo nae, “Au ha'i nekendandaa' mia hau. Mete ma roo na sangga fula, naa tatanda' fai matob'i' a deka-deka nema. 29 Ta'o naa boe, mete ma hei mita fai-fai sususa' naa nema, naa tatanda Au deka-deka uma. 30 Rena matalolole! Mia basa atahori mana masod'a' lele' ia, hambu ruma nda fe'e mate sa, te fai sususa' naa nema ena. 31 Mae lalai no raefafo' a mopo, te Au o'ola ngga ia nda basa sai-sai sa. 32 Yesus o ola' nae, “Nda hambu atahori esa fo bub'ulu' fai' bee no lele' bee Au uma bali' sa. Lamatualain ate nara sia sorga, o nda rahine sa. Au ia o, nda uhine sa. Aka' a Au Ama ngga nahine. 33 Naa de, hei musi minea matalolole, te hei nda bub'ulu' fai' bee Au bali' sa. 34 Nda doo sa' te, Au lao hela hei, te Au heo' bali'. Ona' atahori mana lao hela ume na, fo lao nisi' mamana dod'oo'. Ana denu mana tungga nara fo tao malolole ume naa. Boe ma ana banggi fee se esa-esa' no ue-tatao na. Ana parenda mana manea lelesu a, fo nanea matalolole, losa eni bali'. 35 Hei o musi minea hatu'-rerelon, te hei nda bub'ulu' fain saa tenu ume' a nema sa. Bali' bob'o' do, fai banggi rua' do, relo mamatetu' do, relo a tod'a saa. Hei nda bub'ulu' fain saa sa' boe. 36 Afi' losa ana nema aiboi', te hambu hei sunggu' masambeta'. 37 De saa' fo Au ufad'e hei ia, Au o ufad'e basa atahori fea' ra ae, ‘Hei musi minea matalolole fo simbo Au nenema ngga.’” (Losa naa, Lamatua' Yesus naloe' ola-ola' no mana tungga nara mia Lete Saitun.)

Report Issue

Markus 14

TOC , Chapters

1 Basa ma, malangga agama Yahudi ra fe'e sangga dala' fo humu Yesus no nee-nee, te ara rae risa E. Ara rae, ‘Nehati dei! Te fai-fai malole a deka ena. Hita afi' humu E dei, afi' losa atahori ramue.” Ara ola-ola' ta'o naa, huu hela fe'e fai rua fali, te atahori Yahudi fai malole nara, fo ara bab'ae, rae ‘Fai Paska’ no ‘Fefeta roti nda tao bibit sa’. Sia fai malole' naa ra, ara rasaned'a fai ma'ahulu naa, lele' sira bei-ba'i nara lao hela nusa Masir. 3 Sia kambo Betania, hambu atahori esa, nara na Simon. Ma'ahulu na, eni namahed'i kusta. Te ia naa, ana hai ena. Fai malole ra nda fe'e losa sa, Yesus se reu raa mia Simon ume na. Lele' ara raa, ina' esa maso' rala neu. Ana to'u boto fatu' esa. Isi na mina ma'ameni' mafelit. Basa ma, ina' a helu-tiku boto' a tatana na. De ana mbo'a nandali mbei-mbei neu Yesus langga na, fo fee had'at neu E. 4 Te hambu atahori laen hira tungga raa sia naa boe. Rita ina' a tao ta'o naa, ara ramanasa, de ola' koao rae, “Hmm! Ina saa a ia! Ana mbo'a hendi parsuma' a mina ma'ameni mafelit a! 5 Malole lena' seo, fo banggi doi naa ra, neu mana to'ata' ra! 6 Te Yesus naselu nae, “Hei ona' mi'isususa' ina' ia! Hela neu! Au umuho'o, huu ana mbo'a mina ma'ameni' ia neu langga ngga. 7 Atahori mana to'ata' ra ra'ab'ue ro hei rakandoo a. De hei bisa tulun se sud'i' a lele' bee. Te nda doo sa' ena, Au nda u'ub'ue o hei sa. 8 Au masod'a ngga nda doo sa' ena. No mbo'a mina ia a, ina' ia sad'ia mema' au ao ngga, soa neu au fai na'oi ngga. 9 Misined'a matalolole! Sia bee atahori dui-b'engga' Lamatualain Hara-lii Malole na, sa naa o ara dui-b'engga ina' ia tatao malole na, fo basa atahori rasaned'a e. 10 Boe ma Yesus mana tungga kasanahulu rua nara esa, nara na Yud'as Iskariot, neu sangga malangga agama Yahudi ra, fo seo Yesus neu se. Nandaa no se, ma nafad'e dud'u'a na. 11 Lele' ara rena boe, ramaho'o seli. Ara helu rae, “Mete ma ho seo Yesus na, hai bae.” Boe ma Yud'as dea neu, sangga dala' fo fee Yesus neu se. 12 Fai' naa, fai kaesa' mia atahori Yahudi fai malole na. No fai naa, ara tunu roti nda tao bibit sa, ma mbau bib'i lombo. Lele' naa, Yesus mana tungga nara rema ratane E rae, “Papa! Fai' ia, hita fai malole Paska. De Papa nau hai mi sad'ia nanaat sia ume bee?” 13 Basa ma, Yesus denu mana tungga nara rua nae, “Hei mi mi'ihulu' misi' kota. Sia naa hei mindaa mo tou' esa, nasaa oe nggusi esa. Hei tungga e leo. 14 Mete ma ana ume rala neu, hei tungga e. Mifad'e tenu ume' a mae, ‘Papa! Hai papa meser ma no'e kama esa fo tao fefeta Paska no mana tungga nara. 15 Dei fo ana natud'u' kama loa' esa sia tad'a' ata ka. Ana sad'ia nala kama ena. Hela' a hei sad'ia nanaat.” 16 Boe ma ru'a se lao kota reu. Sia naa, randaa ro saa fo Yesus nafad'e se. Ara sad'ia basa' e, fo sira raa fefeta Paska sia naa. De ru'a se reu ro'e Yesus no mana tungga laen ra. 17 Relo a mopo boe, Yesus no mana tungga kasanahulu rua nara lao reu. 18 Basa ma ara endo', de raa ra'ab'ue. Ara raa boe, Yesus ola' nae, “Rena, e! Esa mia hei, nau seo Au neu atahori laen ra.” 19 Rena ta'o naa, rala nara mera. Esa-esa natane Yesus nae, “Nda au sa, to?” 20 De Yesus nataa nae, “Atahori mana boro' roti nisi' manggo a rala na'ab'ue no Au, naa eni mana seo Au. 21 Misined'a e! Au ia, Atahori Matetu'. Au musi mate ona' ara sura' mema' sia Lamatualain susura na. Te, besa-b'esa! Atahori mana seo Au, ana lemba huku-doki na! Malole lena', mama na afi' b'onggi e! 22 Lele' ara fe'e raa, Yesus ha'i nala roti bue' esa, de no'e makasi neu Lamatualain. Ana bib'ib'i roti a, de soro fee mana tungga nara, ma nafad'e nae, “Roti ia, Au ao ngga. Ha'i, fo mia leo.” 23 Basa ma, Ana ha'i nala oe anggor nggalas esa. Ana no'e makasi neu Lamatualain, de loo nggalas naa neu mana tungga nara fo rinu. 24 Nafad'e nae, “Oe anggor ia, Au raa ngga. Raa' ia nandali fo fee masod'a' neu atahori nae'. Raa' ia o dad'i nesened'a' nae, “Saa fo Lamatualain helu, mema' dad'i ena. Ha'i, fo minu leo. 25 Rena! Au nda inu selu' oe anggor sa, losa Ama ngga sia sorga endo' parenda.” 26 Basa boe ma, ara sod'a sosod'at esa fo koa-kio Lamatualain. Basa ma ara dea reu de lao risi' Lete Saitun. 27 Ara lao' boe ma, Yesus nafad'e mema' nae, “Tetemba' ia, basa hei mela hela Au. Te ara sura' mema' sia Lamatualain susura' na nae, ‘Lamatualain nisa manatad'a, de bib'i lombo nara rela sea-saranggaa.’ 28 Au mema' mate. Te lele' Au usod'a bali' naa, Au lao u'uhulu' hei isi' propensi Galilea.” 29 Rena Yesus ola ta'o naa, Petrus nda nau sa, de nae, “Papa! Mae atahori laen ra basa se rela hela Papa o, te au hoko'!” 30 Yesus nataa nae, “Petrus! Musuned'a, e! Tetemba' ia, manu ra nda fe'e ko'o-kee lao rua sa, te ho ola' lao telu mae ho nda muhine Au sa! 31 Te Petrus nataa selu' fai nae, “Hoko', Papa! Mete ma Papa mate, au o mate tungga boe. Te au nda ela hela Papa sa!” Petrus nono nara o, basa se ra'o naa boe. 32 Basa naa, Yesus se lao' rakandoo losa osi esa sia Lete Saitun, nara na ‘Getsemani’. Boe ma Yesus nafad'e mbali se nae, “Hei endo' mihani ia. Au ae uu hule-o'e sia naa.” 33 Boe ma Yesus no'e Petrus, Yakobis, ma Yohanis, fo reu ra'ab'ue ro E. Mia fai' naa, Yesus rala na named'a susa no nda malolole' sa. 34 Ana nafad'e se nae, “Au rala ngga susa nala seli! Au med'a na ona' a Au ae mate. Hei endo' minea sia ia.” 35 Basa ma Ana lao na'ad'oo' mbei. Boe ma sende' lululangga na neu rae a, de hule-o'e nae, “Papa e! Mete ma Papa hii naa, afi' fee Au lemba doid'oso' naa losa mate. Au bub'ulu' mema' ae, nda hambu sa fo Papa nda bisa tao sa. Mete ma bisa, Papa na'ad'od'oo hendi doid'oso' ia mia Au. Te afi' tungga Au hihii ngga; tungga aka' a Papa hihii na.” 37 Basa ma, Ana bali' nisi' mana tungga katelu nara, te ara sunggu' rasambeta ena. Ana fafae se, de ola' no Petrus nae, “He! Petrus! Ho sunggu', do? Au ma naa nda doo sa, te hei nda bisa minea mbei sa' boe! 38 Ose mumeu mata ma dei, fo fela munea mo Au! Hei rala mara mema' d'ua tao malole', te huu au sisi mara nda be'i sa. De malole lena' hei hule-o'e, fo mete ma hambu sosob'a-d'od'ou' naa, hei nda tud'a sa.” 39 Basa ma Yesus neu hule-o'e selu' lao esa fai. Ana no'e selu' neu Lamatualain, fo afi' fee Eni lemba doid'oso' naa. 40 Basa ma Ana bali' nisi' mana tungga katelu nara. Te ara sunggu' bali' fai, te mata nara nduar seli. Basa ma Ana fafae selu' se, te ara nda rita' rae rataa saa mbali E sa' boe. 41 Basa naa, Yesus lao hela se, de neu hule-o'e lao katelu na. Basa ma, Ana bali' de fafae se nae, “Hei fe'e sunggu' fai, do? Dai ena! Fela leo! Te atahori mana nae seo Au, Atahori Matetu' ia, ana deka ena. Ia naa, ara rae humu Au ena, fo fee neu atahori de'ulaka ra lima na. 42 Fela leo! Milaa mata mara fo mete sob'a sia naa dei! Atahori mana nae seo Au a, nema ena. Ima fo teu tandaa to se! 43 Lele' Yesus fe'e ola' na'o naa, aiboi' ma, Yud'as nema no atahori nae'. Ara rema rendi tafa' no hau e'etu', fo rae humu Yesus. Ara tao ta'o naa, tungga parenda' mia malangga agama Yahudi ra, meser agama ra, ro lasi adat ra. 44 Yud'as nafad'e mema' neu se nae, “Mete malolole! Seka fo au id'u e, hei humu mala E leo! Atahori fo hei sangga a, naa Eni ena! 45 Yud'as se losa naa ma, ana neu nandaa no Yesus. Natea nae, “Papa Meser!” De ana holu ma id'u E. 46 Boe ma, atahori nae' mata reu, de humu rala Yesus. 47 Te Yesus atahori na esa lesu nala tafa na, de soe atahori esa ndiki roo na. Atahori ma'ahina' naa, malangga manae agama Yahudi aten. 48 Basa ma Yesus ola' no atahori mana rema humu E nae, “Ta'o bee? Hei mae Au ia atahori de'ulaka', do? De hei ima humu Au mendi tafa' no hau e'etu'! 49 Tungga fai, Au unori hei sia Ume Hule-o'e Huu' a, te nda hambu atahori esa fo nema humu Au sa' bee. Humu Au leo! Te ara sura' mema' ta'o naa mia fai ma'ahulu na sia Lamatualain susura' na. 50 Lele' naa, Yesus mana tungga nara ramatau seli. De rela hela mesa' ne. 51 Sia naa o hambu atahori soru esa tungga-tungga Yesus dea na. Ana mboti ao na nendi' teme' e'etu' esa. Atahori ra o rae humu e boe, 52 te ara to'u rala aka' a eni teme na. De ana nela no ma'ahola na, huu namatau nae mate na. 53 Basa ma, ara to'u rendi Yesus nisi' malangga manae agama Yahudi umen. Sia naa, atahori moko ra ra'ab'ue ena. Ia eni, malangga agama ra, meser agama ra, ro lasi adat ra. 54 Lele' ara to'u rendi Yesus, Petrus na'afuni' tungga-tungga dea', losa malangga manae agama Yahudi ume na. Ana o nisi' nembeleo na rala, de endo' no atahori mana dara ai ra. 55 Sia ume naa rala, malangga agama ra ola-ola' ro atahori mana endo' sia mamana nggengero agama. Basa se sangga dala' fo rae fee sala' neu Yesus, fo rae hukun risa e. Te ara nda hambu dala' saa-saa sa' bee. 56 Boe ma ara ro'e rala sakasii nae' fo rae ra'atutud'a Yesus. Te sira ded'ea ola na, esa nda nandaa no esa sa' bee. 57 Boe ma hambu sakasii hira fela rambarii', de ola' peko-leleko' rae, 58 “Hai rena atahori ia ola' nae, ‘Au ndefa' hendi Ume Hule-o'e Huu' a fo atahori rafafela rendi' lima'. Finiesa na ma, Au ufefela bali' e, te nda pake atahori liman sa. 59 Te sira o'ola nara boe, esa nda nandaa no esa sa' bee. 60 Basa ma malangga manae agama Yahudi, fela nambarii' mia atahori mata nara mana endo' mia mamana nggengero' naa. Ana natane Yesus nae, “Atahori nae' kalaak ho ena. Te, saa de ho nee-nee' a?” 61 Yesus nda ola' saa-saa sa' boe. Basa ma malangga manae' a natane selu' nae, “Mutaa dei! Mema' Ho ia, teb'e-teb'e' Kristus, Lamatualain Ana na fo Ana helu-fuli mia ma'ahulu na, do?” 62 Yesus nataa nae, “Mema' teb'e! Au ia eni. Basa fo hei mete-mita Au, Atahori Matetu' ia, endo' sia sorga sia Lamatualain bob'oa ona na. Lamatualain naa, koasa na mana seli'! Au o E mi'ib'ue to'u parenda'! Basa naa boe, Au onda mia sorga o lelee' a. 63 Rena Yesus ola' na'o naa ma, malangga manae' a namanasa, losa ana sid'a nalutu bad'u naru na. Basa ma ana nafad'e atahori mana endo' sia mamana nggengero naa nae, “Hita nda parlu sangga sakasii selu' sa! 64 Hei rena no ndiki mara, Eni mesa' ne ola' na'o naa, to? Ana so'u ao na dad'i Lamatualain Ana na. Ia ne'emutis! Tungga atoran agama, mete ma atahori tao ao na ona' Lamatualain, atahori naa musi mate! De ia naa, hei mae nggero ta'o bee? Boe ma basa se nggero rae, “Atahori ia mema' sala ena! De ana musi hambu hukun mate!” 65 Basa ma atahori b'a'ub'e mata reu puras miru neu Yesus. Ara mboti rala mata na, de tutu E. Basa ma ratane rae, “Mete ma ho mu'ena koasa naa, rai sob'a. Seka tutu Nggo?” Basa ma ara parenda atahori mana manea Ume Hule-o'e Huu' a, fo rema ro Yesus. Ara ro Yesus neu, no mbasa ra'amimina' E. 66 Lele' naa, Petrus fe'e endo' sia nembeleo naa. Sia naa o hambu malangga manae agama Yahudi ate ina na esa. Ana nema nita Petrus dara ai. Ana mete namemeu mata na, ma ola' nae, “Fa'ra, ho o tungga mu'ub'ue mo Yesus, atahori Nasaret naa. Ia, to?” 68 Te Petrus nataa nae, “Hoko'! Ta'o bee de mutane ta'o naa! Au nda uhine Eni sa.” Basa naa ma, Petrus kalua neu nambarii' sia lelesu ine' a. Nandaa no lele' naa ma, manu a ko'o-kee boe. 69 Basa ma, ina' a nita selu' Petrus. De nafad'e atahori mana sia naa ra nae, “Atahori ia, esa mia sira!” 70 Te Petrus nareresi nae, “Se'ute ho mulu'! Au nda uhine atahori naa sa, ma!” Nda doo sa' fali ma, atahori fea' ra ola' selu' neu Petrus rae, “He! Ho fe'e pepeko' mae ho nda mu'ub'ue mo atahori naa ra sa!? Wei! Basa hei, atahori Galilea, to?” 71 Te Petrus lab'an selu' nae, “We! Au sumba! Au nda uhine atahori naa sa! 72 Nandaa no ana ola' na'o naa ma, manu a ko'o-kee lao rua boe. Petrus nasaned'a Yesus ded'ea na fa' ra nae, “Manu a nda fe'e ko'o-kee lao rua sa, te ho mufunii Au lao telu ena.” Nasaned'a nala ta'o naa boe ma, ana nggae ei-ei.

Report Issue

Markus 15

TOC , Chapters

1 Fe'e fefetu ana' na, basa atahori sia mamana nggengero naa, ma'ira' fo rae risa Yesus. Basa ma ara pa'a ro E neu nandaa no Hofernor Pilatus. 2 Losa hofernor, ana natane Yesus nae, “Ta'o bee? Ho ia, teb'e-teb'e atahori Yahudi Mane na, do?” Yesus nataa nae, “Teb'e! Papa hofernor ola' ndaa.” 3 Basa ma malangga agama ra ola' ro hofernor rae, “Atahori ia tao sala' nda mbei-mbei' a sa!” Boe ma ara rafad'e sala nara, esa-esa'. 4 Basa ma hofernor natane selu' Yesus nae, “Ho nda rena o'ola nara sa, do? Ara fee sala' nae-nae neu Nggo. Sob'a mutaa dei!” 5 Te Yesus nda nataa saa-saa sa bee, losa hofernor a ndii-ndii' a, de kakaus langga na. 6 Tungga too, nandaa no atahori Yahudi ra fefeta Paska na, hofernor mbo'i hendi atahori bui esa. 7 Lele' naa, atahori bui esa, nara na Barabas. Fai ma'ahulu na, ara humu e de tao e bui rala neu, huu ana lab'an mana parenda Roma ra, ma nisa atahori boe. 8 Fefeta Paska deka-deka ena, naa de atahori nae' risi' Hofernor Pilatus, de rameli rae, “Papa Hofernor! Fai Paska nema ena! Meta ma bisa, Papa Hofernor tulun mbo'i atahori bui sa sama ona' biasa!” 9 Basa ma hofernor naselu nae, “Au mbo'i see? Mete ma Au mbo'i hendi atahori Yahudi mane na naa, hei nau, do?” 10 Hofernor ola' ta'o naa, tao-tao te ana nahine malangga agama ra ro Yesus nisi' eni, huu ara nda hii E sa, ma rambed'a rala' ro E. 11 Te, malangga agama ra dudunggu-mbau atahori naa ra, de basa se ro'e mbali hofernor rae, “Hai nda nau mbo'i Yesus sa! Mbo'i hendi' a Barabas!” 12 Basa ma Hofernor natane selu' nae, “Mete ma ta'o naa, au musi tao saa mbali Yesus, fo ara ro'e rae, ‘Mane Yahudi’?” 13 Boe ma basa se rameli randaa rae, “Tao misa E! Mbaku E neu hau nggangge' a!” 14 Basa ma hofernor natane nae, “Te Ana sala saa? Au paresa' basa ena, te au nda hambu sala na saa-saa sa' boe!” Te basa se randu' rahere' selu' rae, “Tao tisa E! Mbaku E neu hau nggangge' a leo!” 15 Hofernor nae tao namaho'o' atahori naa ra rala nara, naa de, ana mbo'i hendi Barabas, tungga hihii-nanau nara. Basa ma ana parenda atahori mana manea' ra, fo reu filo Yesus rendi' ue. Filo basa ma, sold'ad'u ra ha'i rendi E, de reu mbaku risa E sia hau nggangge' a. 16 Basa ma, sold'ad'u ra nore rendi Yesus nisi' sira nembeleo monae na. Sia naa, ara ro'e rala sira nono nara nononggo esa. 17 Boe ma ara fee Yesus pake bad'u naru' esa dula na mbila-maranggeo' ona' a mane' biasa pake. Basa ma, ha'i rala hau manggou' a dana na de hano neu solo'. Boe ma ara ndeni solo manggou' a neu Yesus langga na, de tao ra'amimina' ona' a sira rae so'u mane feu' pake solo panggat. 18 Boe ma, basa se fee had'at ne'emimina' neu E rae, “Sod'a' Papa Mane Yahudi'!” 19 Boe ma ara be'utee e'edik fee had'at neu Yesus. Ma ara puras miru bali-bali' neu mata na. Basa ma, ara hemba rasafafali E no hau. 20 Ara ra'amimina' basa E, boe ma olu hendi bad'u naru' a, de olu bali' bad'u na. Ara rendi E lao hela kota Yerusalem, de reu mbaku E sia hau nggangge' a losa mate. 21 Lele' ara lao hela Yerusalem, randaa ro atahori esa mia dala' talad'an. Ana fe'e nema mia kota Kirene. Nara na Simon, Aleksander no Rufus papa na. Ana nae nisi' Yerusalem, te sold'ad'u ra to'u rala e, de ra'asusu'e lemba Yesus hau nggangge na. 22 Ara rendi Yesus losa mamana' esa, nara na Golgota. Sosoa na nae, ‘mamana langga rui'’. 23 Sia naa, ara rae fee Yesus ninu oe anggor ma'ei' sambor no mod'o, fo Ana na'atataa' nembeta na. Te Yesus nda nau ninu sa. 24 Basa de, ara mbaku ra'alelengga' Yesus mia hau nggangge' a. Boe ma ara raririi hau naa, nandaa no li' sio fefetu na. Boe ma sold'ad'u ra lea lot fo rae rahine seka hambu Yesus bad'u na. 26 Basa ma ara sura' sia papa' esa rae, “Ia, Atahori Yahudi Mane na.” De ara mbaku neu Yesus langga na ata'. No dala' naa, rafad'e saa de sira hukun Yesus. 27 Sia naa o, ara mbaku risa atahori na'o rua. Esa sia Yesus bob'oa ona na, ma esa sia bob'oa dii na. 28 [No ta'o naa, mema' ara tungga Lamatualain susura' na nae, “Ara tao E, ona' a atahori de'ulaka'.”] 29 Basa atahori mana lao' tungga naa, rita Yesus mana mbaku' sia hau nggangge'. Boe ma ara kakaler langga nara de ola' raneneut Yesus rae, “Hoi! Ho mae, Ho bisa ndefa' Ume Hule-o'e Huu' a. Basa fo mufefela bali' sia fai telu rala, to? 30 Sob'a Ho onda mia hau nggangge' a, fo mbo'i hendi ao ma leo! Mete ma ta'o naa, dei fo hai mimihere mae, Ho mema' Lamatualain Ana na.” 31 Atahori Yahudi malangga agama ra, ma meser agama ra raneneut Yesus rae, “Ana tao nasod'a atahori laen, te nda nasod'a nala ao na sa! 32 Eni nafad'e Ao na nae ‘Kristus’, ia eni atahori fo Lamatualain helu mema' mia ma'ahulu na. Atahori laen rae, ia Eni atahori Isra'el mane na. Mete ma teb'e ta'o naa, hela Eni onda mia hau nggangge' a fo hita tita dei. Naa, dei fo hita tamahere E.” Atahori karua' mana mbaku' ra'ab'ue ro Yesus sia hau nggangge' a, ara o raneneut boe. 33 Basa naa ma, ma'ahatu' a tatana nala mamana' naa mia reorendu' losa li' telu bob'on. 34 Li' telu bob'on boe ma, Yesus nameli no ded'ea Aram nae, “Eloi! Eloi! Lama sabaktani?” sosoa na nae, “Au Lamatualain ngga! Au Lamatualain ngga e! Ta'o bee de Papa hiru' musudea hela Au ta'o ia?” 35 Hambu atahori hira deka-deka sia naa rena Yesus hara na. Boe ma rae, “Hoi! Rena dei. Ana no'e Elia, Lamatualain mana dui-b'engga ma'ahulu na!” 36 Basa ma atahori esa nela-nela' neu ha'i lolombu', de dombo neu oe anggor ma'ei' a rala. Boe ma ana dunggu lolombu naa neu teteas tonggo na, de deta neu Yesus nud'u na fo Ana musi. Basa ma, atahori naa ola' nae, “Mihati fo mete sob'a! Se bub'ulu' mbei fo Elia nema na onda' E mia hau nggangge' a.” 37 Basa ma Yesus nameli selu' fai, boe ma Ana mate. 38 Sia Ume Hule-o'e Huu' a, hambu teme pepele monae' esa mana londa' babata Lamatualain kama meumare na. Etu Yesus hahaen na, boe ma teme pepele naa sika banggi neu rua, mia ata losa rae'. 39 Sia Golgota, hambu malangga sold'ad'u' esa nambarii' deka Yesus hau nggangge na. Lele' ana nita Yesus mamate na, ana nggengger nae, “Awi! Atahori ia, mema' teb'e-teb'e' Lamatualain Ana na, o!” 40 Hambu ina' b'a'ub'e rita Yesus mamate na mia a dod'oo'. Ma'ahulu na ara tao mata' neu Yesus se mia Galilea. Ina' naa ra, Salome, Maria mia kambo' Magdala, ma Maria esa fali (Yakobis soru' a no Yoses mama na). 42 Basa ma, hambu atahori esa sangga dala' fo naonda' Yesus ao sisi na mia hau nggangge' a. Atahori naa, nara na Yusuf. Ana mia kota Arimatea. Eni o mana nggero-furi sia mamana nggenggero' agama Yahudi' a. Rala na malole'. Eni o nahani Lamatualain parenda na nema. Yesus mamate na, nandaa no hari lima. De mbila' neu ma, nandaa no atahori Yahudi fai hule-o'e na. Naa de, Yusuf nda nau nahati losa mbila' fo fe'e naonda' Yesus ao sisi na. De ana nambararani rala na, fo neu no'e Yesus ao sisi na mbali Hofernor Pilatus. 44 Hofernor rena Yusuf no'e ta'o naa, ana titindindii. Basa ma nae, “Awi! Atahori naa mate haelai! Au ae ne'oko nda dad'i ta'o naa sa!” Boe ma ana denu atahori reu ro'e malangga sold'ad'u' a, de natane nae, “Ta'o bee, e! Yesus mate ena, do fe'e hoko'?” 45 Malangga sold'ad'u' a nataa nae, “Ana mema' mate fa' ra, Papa.” Hofernor rena ta'o naa, boe ma nanggolo' Yusuf fo neu ha'i Yesus ao sisi na. 46 Basa de Yusuf lao Golgota neu, de naonda' Yesus ao sisi na mia hau nggangge' a. Ana mboti malolole no teme feu mafelit. Lele' naa, ara fe'e paa basa rates sa sia mbuku fatu'. Boe ma Yusuf se o'o rala Yesus ao sisi na, de tao rates rala neu. Boe ma ara lolir rala fatu bebela' monae' esa, de tatana ralolole neu rates a bafa na. Boe ma Yusuf se bali'. 47 Lele' naa, Maria mia Magdala no Maria laen (Yoses mama na), ara tungga losa naa. Ru'a se mete fo rasaned'a matalolole mamana' fo ara tao Yesus ao sisi na.

Report Issue

Markus 16

TOC , Chapters

1 Mbila', fo hari anam, atahori Yahudi fai hule-o'e na. Relo a tena, boe ma Maria mia kambo Magdala, Maria laen naa (Yakobis mama na) ma Salome, reu hasa mina ma'ameni', fo mbila' rae bibirus neu Yesus ao sisi na, tungga sira adat na. 2 Basa ma nggarei fefetu na, telu' se risi' rates. 3 Mia dala' talad'an ara ola-ola' rae, “Wei! Seka bisa tulun o'o hendi fatu monae' mia rates a bafa na? Hita telu ia ra nda be'i sa, te fatu a monae' na seli! Te ara losa naa, rita fatu a fali' hendi ena.” 5 Basa ma rates rala reu. Te ara nggengger, huu mete-rita atahori soru' esa endo' sia sira bob'oa ona nara, pake bua muti makahahad'o'. 6 Boe ma atahori soru' naa nafad'e se nae, “We! Afi' mimitau! Au bub'ulu' hei ima mae sangga Yesus mia Nasaret. Ara risa E sia hau nggangge' a. Te Ana nda sia ia sa, huu nasod'a bali' ena. Ima fo mete neu' ena mamana' fo ara tao ao sisa na. Rou' ena. 7 Hei bali' lai-lai! Mifad'e Petrus se mae, Yesus nasod'a bali' ena. Ana lao na'ahulu' nisi' Galilea. Basa fo hei mindaa mo E sia naa, ona' a mia fai ma'ahulu na, ana nafad'e basa neu hei ena. Hei bali' leo!” 8 Ina' ra rita mamana' a rou' ma, ara nggengger. Boe ma rela dea reu, de ara bali' lai-lai. Te ara nda rafad'e esa-esa mia dala' a sa' boe, huu ramatau rae mate. 9 < note: The most reliable and earliest manuscripts do not include Mark 16:9-20. > Nggarei fefetu ana na, Yesus natud'u mata na na'ahulu' neu Maria mana mia Magdala, fo ma'ahulu na Ana oi hendi nitu hitu mia ao na. 10 Maria nita Yesus boe ma, ana bali' neu nafad'e basa atahori fo fai ma'ahulu naa tungga Yesus. Ara fe'e ra'ab'ub'ue no rala sususa' ma luu oe nara tud'a, huu rasaned'a Yesus mamate na. 11 Maria nafad'e se nae, “Ta'o bee de hei fe'e susa? Afi' susa fai, te Yesus nasod'a bali' ena! Fa'ra, au fe'e undaa o E!” Te basa se rataa rae, “We! Ho leleko'!” 12 Basa ma, Yesus mana tungga na rua lao' risi' kambo' esa. Mia dala' talad'an, Yesus natud'u mata na neu se, te Yesus mata na dad'i laen. Te dod'oo' ma, ara rahine E. 13 Basa ma ru'a se bali' reu rafad'e nono nara rae, “We! Rena dei! Fa'ra, hai mindaa mo Yesus mia dala'! Te rataa rae, “We! Afi' leleko' ta'o naa! 14 Basa boe ma, Yesus nandaa no mana tungga kasanahulu esa nara, lele' ara endo' raa. Ana natea se nae, “We! Hei langga fatu mara! Atahori rafad'e hei rae, sira rita Au no sira mata nara o, te hei nda nau mimihere sa! Hei mae, ara leleko'! Ia naa, mete neu' ena. Au mema' mate, te usod'a bali' ena! 15 Mi rereo' raefafo' ia, fo dui-b'engga neu basa atahori, Au Dud'ui Malole ngga. 16 Seka namahere Au, no hambu sarani, Lamatualain o fee masod'a' neu e, fo ana leo no Lamatualain sia sorga. Te seka nda namahere sa, dei fo ana hambu huhuku', boe ma Lamatualain timba hendi e fo ana leo nakandoo sia dea'. 17 Atahori mana ramahere Au, ara tao mana dad'i mata'-mata', fo basa atahori rahine rae, sira koasa na, mema' mia Lamatualain. Ara o bisa oi nitu ra pake Au nara ngga. Ma Lamatualain fee se ola' rendi' ded'eat laen fo sira nda rahine sa. 18 Mete ma sira to'u mengge maraso', do ara rinu raso, ara nda hambu de'ulaka' sa. Ma mete ma ara nggama liman nara reu atahori mamahed'i' a langga na, atahori naa hai.” 19 Yesus ola-ola' basa no mana tungga nara, boe ma Lamatualain so'u E sorga neu. Sa naa, Ana dad'i Lamatualain lima ona na, de ru'a se endo' parenda ra'ab'ue. 20 Basa ma, mana tungga nara tungga parenda na. Ara reu sia bee-b'ee de rafad'e basa atahori, Yesus Dud'ui Malole na. Boe ma Lamatualain fee se koasa fo ara tao basa mana dad'i ra fo Yesus nafad'e lele' naa ra. Basa ma atahori nae' ramahere Yesus, huu rahine rae mema' dud'ui malole' naa, teb'e. Lele' ina katelu' ra losa Petrus se, boe ma rafad'e basa-b'asa se saa fo atahori soru' a ola' mia rates fa' ra. Basa boe ma, Yesus mesa' ne parenda mana tungga nara, fo reu rafad'e Dud'ui Malole na neu basa mamana' ra, losa raefafo' suu nara. Dud'ui Malole ia natud'u dala' fo Lamatualain fee masod'a neu atahori mia sira sala-kilu nara, fo rasod'a rakandoo ro E. Dud'ui malole ia, mema' teb'e lao esa'. Naa de, ana na'atataa' nakandoo losa doo na neu.]

Report Issue

Lukas 1

TOC , Chapter 2 3 4 5 6 7 8 9 10 11 12 13 14 15 16 17 18 19 20 21 22 23 24

1 Ama Teofilus nene fee had'at. Sod'a-mole'. Atahori hetar sob'a sura' dud'uit so'al dala' mana dad'i' sia hai talad'a mara ena. Ara sura' dud'uit ra, rendi' dud'uit mana nened'ui' neu-nema mia hai, nisi' hai ma sia hai eni' a dalahulun, fo hai bub'ulu' mia Lamatua' Yesus atahori mana tungga nara, ma mia atahori fea' mana rita no mata nara. Basa dud'uit naa ra, ndaa no Lamatualain hehelu-fufulin eni' fai dalahulun. Dad'i au paresa' lutu'-lelo' basa dala' naa ra, eni' a mia teteri-netehun. Dei de au u'etu' fo sura' basa naa ra no malole tungga tutute nara. No ta'o naa, ama' bisa bub'ulu' no matetu' saa mana dad'i' ena. 4 Ma ama' o mumuhere, saa fo atahori ra d'ui' naa, nda dud'ui peko-leleko' sa. Basa naa ra, teb'e-teb'e' dad'i! 5 Dud'uit ia teteri-netehun ta'o ia: lelee' mane Herodes to'u parenda' sia propinsi Yudea, hambu atahori sa, naran Sakaria. Eni, malangga agama Yahudi esa. Boe ma eni o, esa mia ba'i Abia nononggo' malangga agaman. Sakaria saon, naran Elisabet. Eni o tititi-nonosi' mia malangga agama ra, huu eni ia, ba'i Musa a'an Harun tititi-nonosin. 6 Ru'a se rasod'a ndoos tungga basa Lamatualain parendan ma hohoro-lalane nara. Atahori fee had'at neu se boe. 7 Ru'a se lasi' ena, te nda ma ana' sa, huu Elisabet mamana anan ma'ateme'. 8 Lao esa, Sakaria no nononggon Abia hambu bab'anggi tao ues sia Ume Hule-o'e Huu' sia kota Yerusalem. 9 Tungga sira had'at na, malangga agama naa ra lea lot, fo rahine seka mana hambu bab'anggi' nisi' kama Meumare' sia Ume Hule-o'e Huu' a. Sia naa, atahori naa musi ded'e hau ma'ameni' sia Lamatualain matan. Fai' naa, lot tud'a neu Sakaria. 10 Boe ma ana rala neu. Lele' ana hotu hau ma'ameni' mia kama rala, atahori hetar hule-o'e sia ume sod'an. 11 Aiboi' ma, Lamatualain aten esa mia sorga, nambarii' sia mamana ded'e hau ma'ameni' bob'oa onan. 12 Nita ta'o naa, ma Sakaria namatau nae mate, de nda nita' nae tao saa sa boe. 13 Te ate mana mia sorga ola' nae, “Sakaria! Afi' mumutau e! Huu Lamatualain rena hule-o'em ena. Dad'i dei fo saom b'onggi fee nggo ana tou' sa. Musi bab'ae naran, Yohanis. 14 Dei fo atahori hetar ramaho'o ro nggi, huu hei hambu ana' ena. Dei fo ana' ia tao ralam namaho'o. 15 Lamatua' Dula-dale Meumaren koasan na'ab'ue no e, eni' a maman nairu e. Ana musi naluli basa nininu' mana nendi mamafut. Lele' na'amoko dei fo Lamatualain, pake e dad'i atahori moko-monaen. 16 Dei fo ana kokoe atahori Isra'el hetar fo tungga bali' sira Lamatuan, naeni Lamatualain. 17 Ndolu-had'an ma koasan ona' ba'i Elia, naeni Lamatua' mana ola-olan eni' a mia dalahulun. Ana nema na'ahulu' hita Lamatuan. Ana tao ama-ina' ra rala nara sue bali' ana nara. Ma atahori mana lao hela Lamatua' ena o, ana ub'a rala nara fo ara tungga bali' Lamatua' hihii-nanaun. No ta'o naa, ana tao atahori ra sad'ia rala nara fo simbo Lamatua' neneman.” 18 Te Sakaria natane bali' ate a nae, “Bisa ta'o naa, do?! Au 'o sao ngga lasi' ona' ia ena! Ta'o bee fo au uhine basa ia ra bisa dad'i?” 19 Boe ma, ate a nataa nae, “Ta'o ia! Au Gabriel, Lamatulain dedenun. Ana mana denu au uma, ufad'e hara-lii malolen neu nggo. 20 Te nda nau mumuhere o'ola ngga sa. Dad'i tatanda' fo mo'e' a ta'o ia! Maa ma na'a'e'eku ma nda ola' mala sa eni' a mia oras ia, losa hambu mala ana' naa. Dei fo mete neu' ena. Saa fo au ola' ia dei fo dad'i, nandaa no fain.” 21 Atahori hetar mana hule-o'e sia dea' ra, du'a-du'a' a, huu Sakaria nda nau kalua-kalua sa. 22 Lele' ana dea nema, ana nda ola' nala sa ena. Boe ma ana lalaes mbali se, ma rahine boe rae, Lamatua' natud'u e manadad'i manaseli' sa mia Kama Meumare Manaseli' a. 23 Ue-taos nara basa, boe ma Sakaria bali' ume neu. 24 Nda doo' sa ma Elisabet nairu. Boe ma ana kama aon sia' a ume losa fula lima. Ana ola' nae, “Koa-kio Lamatua'! Mate'en ma Lamatua' natud'u rala malolen neu au ena. Mete ma au hambu tititi-nonosi' ena, atahori nda ra'amamae' au sa ena.” 26 Lele' Elisabet ambun fula nee, boe ma Lamatualain haitua aten mia sorga, nisi' kambo' sa sia profinsi Galilea, naran Nasaret. Ate a naran, Gabriel. 27 Sia Nasaret hambu ana feto' sa, naran Maria. Maria tunangan no tou' sa, naran Yusuf. Yusuf naa, mane Daud tititi-nonosin. Gabriel neu nandaa no Maria. 28 Ana natud'u aon neu ana feto' a, ma nae, “Sod'a-mole', ana feto! Lamatualain pili nala nggo, fo nae tao d'ala malole' sa fee nggo. Lamatualain na'ab'ue no nggo, Maria.” 29 Maria rena nala naa, ma ana tintindindi no ate a o'olan. Ana nda nahine naa sosoan saa sa boe. 30 Boe ma ate a ola selu' nae, “Maria! Afi' mumutau. Te Lamatualain sangga nae natud'u rala malolen neu nggo. 31 Nda doo sa te, muiru ena, Ma, dei fo b'onggi ana tou' sa. Ho musi babae naran, Yesus. 32 Dei fo Ana dad'i Atahori monae'. Dei fo Lamatua' no'e E nae, ‘Eni, Au Ana heheli ngga.’ Naeni, Lamatualain manaseli' a anan. Dei fo Lamatualain so'u E fo to'u parenda', ona' ba'in, mane Daud. 33 Dei fo Eni mana to'u parenda' nakandoo' a neu atahori Isra'el ra. Huu parendan nda mana basa' sa. < aiōn g165 > 34 Te Maria natane Gabriel nae, “Au, nda fe'e sunggu o tou esa sa boe! Ta'o bee fo au bisa uiru?” 35 Ma Gabriel nataa nae, “Ta'o ia! Dei fo Lamatua' Dula-dale Meumaren nema nisi' nggo. Ma Lamatualain Manaseli' a koasan mboti nala nggo. No ta'o naa, Ana', dei fo b'onggi mala' naa, teb'e-teb'e meumare'. Huu Eni, Lamatualain Anan. 36 Afi' titindindi! Te bob'onggi ma esa, naran Elisabet, nairu ena boe. Atahori rae ana nda bisa b'onggi' sa, huu namalasi ena. Tao-tao te ia na ambun fula nee ena. 37 Huu, soa' neu Lamatualain, basa' e bisa dad'i!” 38 Boe ma Maria nataa nae, “Malole. Au ia Lamatualain aten. Hela neu fo basa e dad'i tungga o'olam naa. Au sad'ia tungga a Lamatua' hihii-nanaun.” Basa ma ate mana mia sorga lao hela e. 39 Seli fai hira ma, Maria lao halalai mia Nasaret nisi' Zakaria kambon propinsi Yudea mamana mbuku lete'. Losa naa ma, ana maso' tute' nisi' Sakaria umen rala. Ma ana fee hara sod'a-mole' neu Elisabet. 41 Lele' Elisabet rena Maria haran ma, anadiki' a natingga-nasamba sia Elisabet ambun rala. Ma Lamatua' Dula-dale Meumaren maso' nisi' Elisabet boe. 42 Boe ma ana ola' nae, “Maria! Dei fo atahori ra so'u rananaru naram lena' basa ina' sia raefafo' ia! Ma atahori o so'u rananaru Ana' mana sia ambum rala boe! 43 Au o nene nenanaru boe, huu Lamatua ngga maman nema nandaa no au. 44 Lele' rala uma fee hara sod'a-mole' neu au, ma ana ngga natingga-nasamba tute' sia ambu ngga huu namaho'o. 45 Lamatualain natud'u rala malolen neu nggo, huu mumuhere mae, Ana nae tao tungga hehelu-fufulin.” 46 Maria ola' nae, “Mia au rala ngga, au so'u unanaru Lamatua' 47 Au rala ngga namaho'o, huu Lamatualain fee au masod'a'! 48 Ana tao mata' neu au, atahori dedenun nda mana na'ena sosoa-ndandaa' ia sa. Mia lele' ia basa atahori rae au ia, ina uanale malole', 49 huu Lamatua' tao dala manaseli' ra fee au. Eni, mana koasa manaseli' no Meumaren manaseli'. 50 Lamatualain aka' natud'u rala susuen neu basa atahori mana fee had'a-hormat ma be'utee neu E. mia tititi nonosi' sa losa tititi nonosi' laen. 51 Ana pake koasan, fo tao atahori mana koao' ra ramue-raanggi'. 52 Ana na'atutud'a' atahori mana to'u koasa ra, huu sira rananaru ao nara. Te Ana so'u nananaru atahori mana maloe-mad'ae rala nara. 53 Ana nahao atahori mana ndoe' ra losa ra'abeta, te Ana oi hendi atahori mamasu'i ra lao ro lima rou' 54 Ana tulu-fali atahori Isra'el nara, ma aka' natud'u rala susuen neu se. 55 Dalahulun, Ana tao hehelu-fufuli' no bei-ba'i tara, naeni, ba'i Abraham no basa tititi-nonosi nara. Losa fai' ia hehelu-fufuli' naa fe'e nenepa'a' nakandoo.” < aiōn g165 > 56 Basa de, Maria leo no Elisabet losa fula telu. Dei de ana bali' nisi' umen sia Nasaret. 57 Lele' fain losa ma, Elisabet b'onggi ana tou' sa. 58 Hara' naa nened'ui-b'engga' losa bob'onggin ma basa kambo isi' ra oi, Lamatualain natud'u rala malolen ma fee Elisabet ana' sa. Ma basa se o ramaho'o boe. 59 Ana' naa fai falu ma, ara sunat e tungga atahori Yahudi ra ad'at na. Ara rae bab'ae naran, Sakaria, tungga aman naran. 60 Te inan nda nau sa nae, “Nda ta'o naa sa! Naran, musi Yohanis!” 61 Te rataa rae, “Saa de nau' a naran Yohanis? Sia hei bob'onggi mara nda hambu esa naran ona' naa sa boe!” 62 Boe ma ara laes Sakaria, fo rae rahine nae bab'ae ana' a naran neu se. 63 Sakaria laes no'e fatu lei. Ara fee, de ana sura' nae, “Naran Yohanis!” Boe ma basa atahori ra titindindii. 64 Aiboi' ma, Sakaria maa ma'a'e'ekun, banggana'u neu' ena. Boe ma ana so'u koa-kio Lamatualain. 65 Basa atahori mana leo deka naa ra, ramatau ma heran. Boe ma dud'uit naa nenedui', losa basa atahori sia lete-lete' propinsi Yudea ra o bub'ulu' boe. 66 Atahori mana rena dud'uit naa, d'u'a-d'u'a rae, “Lamatualain koasan mema' no ana' ia, De na'amoko nema na, ana dad'i atahori ona' beek o?” 67 Basa ma, Lamatua' Dula-dale Meumaren maso' nisi' Sakaria. Naa de ana ola' nae, 68 Koa-kio Lamatua', atahori Isra'el Lamatuan! Huu nema de tefa-soi nala atahori nara ena, naa fo ara afi' ona' ate fai. 69 Lamatua' so'u nala Atahori sa koasan manaseli', fo ana fee masod'a' neu nggita. Eni ia, lao' mia mane Daud tititi-nonosin. 70 Lamatua' helu basa ia ra eni' a lele ulu' a, pake Eni mana ola-ola nara fo rala nara mana ma'atataa' ra. < aiōn g165 > 71 Ia naa nae mbo'i nggita mia musu tara, ma atahori mana rala nara mera ro nggita. 72 Ana natud'u rala malolen neu bei-ba'i tara, huu aka' nasaned'a hehelu-fufulin neu se, fo Ana henggenee no ba'i Abraham a. 74 Ana mbo'i' nggita mia musu tara ena, fo ata bisa be'utee neu E, ma sud'i tamatau fai. 75 Ana mbo'i' nggita ena, fo tasod'a takandoo no ndoo-tetu' ma meumare' sia matan. 76 Yohanis! Ho ia, au ana ngga. Dei fo atahori rahine nggo rae, ho Lamatualain manaseli' a mana ola-olan. Dei fo muu mufad'e atahori ra, fo ara simbo no malole Lamatua' neneman. 77 Dei fo muu mutud'u dala' neu Lamatua' atahori nara, fo bisa rahine rae, sira o bisa hambu masoi-masod'a' boe, huu Lamatua' fee ambon neu sala-kilu nara ena. 78 Huu Lamatua' ralan b'anggana'us ma sue-lai nggita, naa de Ana fee selu' nggita kaka'e feu', ona' fai feu' nendi manggarelo feu'. Hita mana leo-lao sia ma'ahatu' a ma tamatau mate, huu nda fe'e malole to Lamatua' sa, dei fo hambu manggarelo' fo nalalao nggita tisi' d'ala mole-d'ame'.” 80 Basa boe ma, Yohanis boe na'amoko. Lamatua' Dula-dalen tao e ma'adere. Na'amoko nema, boe ma neu leo sia mamana rou', losa ana so'u ue-tataos na fee atahori Isra'el ra.

Report Issue

Lukas 2

TOC , Chapters

1 Lao esa, lele' Kirenius dad'i malangga mana parenda sia Siria, ma mane monae', naran Agustus, fee parenda' nae, “Basa atahori mana sia manaparenda Roma koasan musi bali' kambon fo tungga sensus!” Naa fefeun fo manaparenda Roma reken rauinggu nara. 3 Dad'i basa atahori bali' kambon fo tungga sensus. 4 Lele' naa, Yusuf leo sia kambo Nazaret sia propinsi Galilea. Ana nae la'e ana feto' sa, naran Maria, de mana henggene basa' ena. Maria ia, mairu' ena. Yusuf naa, mane Daud tititi-nonosin, de musi bali' risi' Betlehem kota Daud sia propinsi Yudea fo tungga sensus. Naa de ru'a se lao kota Betlehem reu. 6 Lele' ara losa naa ena, Maria fula-fai bob'onggin nae losa boe. 7 Te sia naa, ara nda hambu kama sia ume seseba' sa. De ara risi' lalaet bib'i rala. Boe ma ana b'onggi Ana ulun, tou'. Boe ma ara ralusa E rendi' teme', ma rasusunggu sia ha'o rala. 8 Tetemba' naa, hambu manatad'a hira be'e ranea bib'i lombo nara sia lenu' sia kota a dea'. 9 Aiboi' ma, ara rita Lamatualain aten mia sorga. Boe ma Lamatua' manggarelon naronda rereo' se, de ramatau rae mate. 10 Ma ate naa nafad'e nae, “Ama afi' mimitau dei! Rena malolole, e! Huu Au uma ufad'e hara-lii malole' sa neu nggi. Basa mana rena hara-lii' ia, ramaho'o. 11 Hara-lii malole' ia liin ta'o ia: Fai' ia ina' sa b'onggi Kristus, sia Betlehem, mane Daud kotan. Kristus naa, Atahori fo Lamatualain helu-fuli eni' a ma'ahulun. Lamatua' haitua E nema fo soi-tefa atahori sala-kilu nara! Eni ia, dei fo atahori ro'e rae, ‘Lamatua'’, huu Eni mana parenda basa' e! 12 Dei fo hei mihine E ta'o ia: hei mindaa Anadiki' sa neneb'onggi feu' mana nelusa' no teme'. Ana sunggu' sia ha'o rala.” 13 Ana ola' basa ma, aiboi' te, Lamatualain aten hetar mia sorga rema ra'ab'ue ro E. Boe ma ara koa-kio Lamatualain ma sod'a rae, 14 “Hai so'u minanaru Lamatualain naran! Eni mana endo' parenda sia lalai narun manaseli' a. Lamatualain nae fee d'ame neu atahori sia raefafo', naa tao ralan namaho'o!’. 15 Basa de, Lamatua' ate nara bali' sorga reu. Boe ma manatad'a naa ra ola-ola' rae, “We! Ata Betlehem teu se'u tita Ana' naa dei! Huu Lamatua' fee hara' neu nggita ena.” 16 Boe ma ara lao lai-lai Betlehem reu. De ara randaa ro Maria no Yusuf. Ara o rita Anadiki mana b'onggi feu' a mana sunggu' sia ha'o rala. 17 Lele' ara rita Ana' a, ma ara dui rae, “Fa'ra Lamatualain ate nara mia sorga rafad'e hai so'al Ana' ia ena!” Boe ma ara du'i lutu'-lelo' losa basa. 18 Basa atahori mana rena manatad'a ra dud'ui nara, mbomboo' a. 19 Te Maria mbed'a' basa mana dad'i' naa sia ralan. Ma ana d'u'a-d'u'a sangga nahine dala' naa sosoan. 20 Basa de, manatad'a ra bali' risi' bib'i lombo nara. Ma ara so'u rananaru Lamatualain naran. Ro'e makasi neu E, huu saa fo ara rena ma rita' naa, teb'e ona saa fo Lamatua' aten nafad'e' a. 21 Fai falu, ma ara sunat anadiki' a, tungga ba'i Musa hohoro-lalanen. De ina-ama nara bab'ae naran ‘Yesus’. Nara' naa, ate mana mia sorga nafad'e neu se ena, lele' inan nda fe'e nairu E sa. 22 Hambu hohoro-lalane' sa mia ba'i Musa nae, ina mana b'onggi basa fai haa nulu musi neu tao tungga ad'at nameu-ao' sia Ume Hule-o'e Huu' a. Naa fo ara bisa maso' ume hule-o'e' a rala reu ona' biasa. Naa de, Yusuf no Maria Yerusalem reu, fo tao tungga ad'at naa. Ma ara rendi sira Ana mana b'onggi feun nisi' Ume Hule-o'e Huu' a, fo fee ne dad'i Lamatua' enan. 23 Ara tungga Lamatua' hohoro-lalanen mana nae, “Sud'i' a ina' se b'onggi ana ulun, mete ma tou', na, musi fee ana' naa dad'i Lamatua' enan.” 24 Tungga Lamatua' hohoro-lalanen, mete ma fee ana' naa neu Lamatua', ama-ina nara musi fee tutunu-hohotu' mbui teu pasan esa, do mbui lunda manda' rua. Naa de Yusuf no Maria o tao tungga hohoro-lalane' naa. 25 Lele' naa, hambu tou lasi' sa, naran Simeon, leo sia kota Yerusalem. Eni, Atahori rala ndoos ma ralan hii Lamatua'. Lamatua' Dula-dale Meumaren nafad'e neu e nae, hela ana nita Kristus, dei fo ana fe'e maten. Kristus naa, mana fee masod'a' neu atahori Isra'el ra. 27 Lele' naa, Lamatua' Dula-dalen nendi Simeon nisi' Ume Hule-o'e Huu' a. Naa nandaa no Yesus ama-ina nara ro E nisi' naa, fo fee ne dad'i Lamatua' enan. 28 Nita Ana' a ma, tou lasi' Simeon o'o nala E, ma so'u koa-kio' neu Lamatualain nae, 29 “Koa-kio Lamatua'! Lamatua' tao tungga hehelu-fufulin neu au ena. Dad'i ia naa, Lamatua' bisa mbo'i au ena, naa fo au mate no malole', 30 Huu au ita Atahori fo Lamatua' haitua' a ena, fo fee ambon neu hai sala-kilu mara! 31 Lamatua' nae pake Ana' ia fo fee masod'a' neu basa nusa' ra. 32 Dei fo Ana ona' ronda' fo mana nendi had'a-hormat neu Lamatua' atahori Isra'el nara. Ana o ona' manggarelo' a, fo mana matud'u Lamatua' d'alan. fee basa nusa fea' ra.” 33 Rena ta'o naa, ma Yusuf no Maria heran bali-bali' neu saa fo tou lasi' a ola' so'al sira Anan. 34 Basa de, Simeon ola' papala-bab'anggi' fee se. Boe ma ana nafad'e Maria nae, “Yesus maman e! Dei fo atahori hetar sia Isra'el nda simbo mama Anan ia sa. Te tatao-nono'i nara mbali E, dei fo ratuda' bali' se. Mama Anan ia, o tao fee atahori hetar rala nara ramaho'o. 35 No ta'o naa, dei fo Lamatua' soi natud'u atahori ra rala-d'ud'u'a nara. Te ho, Maria, dei fo hambu doid'oso' naen seli, ona' fela tafa' nenembau' nisi' tenda boam rala.” 36 Sia Ume Hule-o'e Huu' a o hambu bei' sa, naran Hana. Ana too falu nulu haa ena. Aman, naran Fanuel, mia leo Aser. Ana sao too hitu, boe ma saon mate hela e. Bei Hana Ia, Lamatualain mana ola-olan. Ue-tataon, naeni hule-o'e ma puasa sia Ume Hule-o'e Huu' a, fo be'utee neu Lamatualain hatu'-rerelon. 38 Lele' Simeon ola' no Yusuf ma Maria, Hana o neu deka-deka boe. De ana rena se, ma ana so'u kokoa-kikio' neu Lamatualain. Basa ma ana ola' so'al Yesus neu basa atahori mana rahani Mane' fo Lamatua' helu nae haitua nema fo mbo'i atahori Isra'el ra. 39 Lele' Yusuf no Maria tao tungga ba'i Musa hohoro-lalane nara sia kota Yerusalem ena, boe ma ara bali' risi' sira kambon Nasaret sia propinsi Galilea. 40 Boe ma Yesus boe na'amoko. Ana boe ma'adere', boe nahine, ma nahine dala' nae' sosoa-ndandaa nara. Lamatualain o natud'u rala malolen neu E. 41 Tungga too, Yusuf no Maria reu raa fefeta Paska sia Kota Yerusalem. 42 Lele' Yesus too sanahulu rua, ara reu risi' Yerusalem fo tungga fefetas ona biasa na. 43 Lele' fai-fai Paska basa ena, boe ma Yusuf no Maria lao bali' Nasaret reu ramalolo' ro atahori hetar mana rae bali' Galilea reu. Te nda bub'ulu' rae, Yesus fe'e sia Yerusalem sa. Ara rae ne'o Ana lao namalolo' no nonoo nara. Te, losa bob'o' ena, nda rita E sa. Boe ma ara sangga E reu-rema sia bob'onggi nara ma nonoo nara. 45 Huu nda hambu randa ro E sa, de ara lao bali' Yerusalem reu, fo sangga E sia naa. 46 Losa naa, ara sangga E losa fai telu, dei de hambu E mia Ume Hule-o'e Huu' a rala. Ana endo' naselu-bale no meser agama Yahudi ra. 47 Basa atahori mana rena se mbombo' a, huu Ana nahine teb'e-teb'e' Lamatualain Hara-liin sosoa-ndandan, ma Ana nataa netane nara no malole'. 48 Rita ta'o naa ma, ina-ama nara titindindi' a. Boe ma inan nae, “Yesus! Ta'o bee de tao hai susa ona' ia? Au o ama ma susa-susa sangga rereo' Nggo. 49 Te Yesus nataa nae, “Ta'o bee de papa no mama susa-susa sangga Au? B'ub'ulu' ena, to? Au hambu ue-taos sia Ama Ngga Umen.” 50 Te ara nda rahine Yesus o'olan no matetu' sa. 51 Boe ma basa se bali' Nasaret reu. Yesus tungga ina-aman parenda nara. Ma inan mbeda' basa dala' naa ra sia ralan. 52 Ma Yesus boe na'amoko ma, boe nahine basa d'ala malole' ra. Lamatualain ma atahori o sue E boe.

Report Issue

Lukas 3

TOC , Chapters

1 Lele' naa, Tiberius dad'i keser mana to'u parenda' sia Roma, too sanahulu lima ena. Pontius Pilatus dad'i hofernor sia propensi Yudea. Herodes dad'i hofernor sia propensi Galilea. Herodes a'an Filipus, dad'i hofernor sia propensi Iturea no propensi Trakonitis. Boe ma Lisanias dad'i hofernor sia propensi Abilene. Lele' naa Hanas no Kayafas dad'i malangga monae' agama Yahudi sia kota Yerusalem. Lele' naa o, Yohanis, Sakaria anan, leo sia mamana rou' fo na'ad'o' mia kambo'. Sia naa, Lamatua' fee hara-liin neu e. 3 Yohanis rena nala, ma ana lao nisi' basa kambo' mana deka no loe Yarden, de nafad'e atahori ra nae, “Hei musi mitaa ma lao hela basa sala mara, fo Lamatualain fee ambon neu sala-kilu mara naa ra. Hei o musi sarani dei, fo dad'i tanda oi, hei malole mo Lamatua' ena.” 4 Dalahulun, Lamatua' mana ola-olan ba'i Yesaya sura' so'al Yohanis nae, “Hambu atahori sia mamana rou' nggasi nae, Basa atahori mihehere tao mitetu dala', fo simbo Lamatua' neneman! Tao mitetu dala' fo soru E. 5 Mbori misofe ndola roma'. Poko mitetu lete' ra. Tao mindoo d'ala penggo' ra, tao mimilenu d'ala fatu-fatu' ra. 6 Naa fo atahori mia basa nusa' ra bisa bub'ulu' rae, Lamatua' nae fee atahori rasod'a mia sala-kilu nara.’” 7 Atahori hetar rema mia sud'i' a bee fo ro'e Yohanis sarani se. Te ana bua se nae, “Weh! Hei mana peko-leleko'! Hei ona' mengge maraso' a! Afi' du'a mae hei nenembo'it mia Lamatua' huku-dokin no'a leleko' miloe' tao sala! Hoko'! Nda doo' sa ena, Lamatua' fee huku-doki' neu basa atahori nda mana d'oa' tao sala' no matetu' sa. 8 Hei afi' du'a mae, ‘Au ia nda hambu huku-doki' sa, huu au ba'i Abraham tititi-nonosin.’ Hambu sia bee ta'o naa? Naa nda tulun hei sa, huu nda bisa tao nggi dad'i atahori meumare' sa. Lamatua' bisa tao fatu ia ra dad'i ba'i Abaraham tititi-nonosin. Au ufad'e, e! Mitud'u no hei tatao-nonoim mara, mae hei misid'ea lao hela sala mara, ma tungga bali' neu Lamatua' ena. 9 Hei musi tao d'ala malole'. Mete ma hoko', dod'oo fa te hei hambu Lamatua' huku-doki mamberan, ona' atahori ungga hendi hau huu' rendi' ta'a. Mete ma hau huu' sa nda na'ena buna-b'oa malole' sa, na, nda ma ngguna' sa! De malole lena' ungga hendi e, fo tao ai rala neu.” 10 Basa ma, atahori naa ra ratane Yohanis rae, “Dad'i hai musi tao sa?” 11 Boe ma ana nataa nae, “Mete ma mi'ena bad'u rua, na, fee esa neu atahori nda ma bad'u' sa. Mete ma mi'ena nanaat, na, banggi fee atahori nda mana na'ena nanaat sa.” 12 Basa ma, mana ed'a bea ra rema ro'e Yohanis sarani se. Ara ratane rae, “Papa meser! Hai musi tao ta'o bee?” 13 Ana nataa nae, “Hei aka' peko-leleko'. Te ia na hei musi ue-tao no ndoo-tetu'. Afi mo'e bea lena'-lena' mia mana parenda ra atoran. Hela rauinggu ra bae bea tungga atoran.” 14 Hambu sold'ad'u hira o mia naa boe. Ara ratane Yohanis rae, “hai ta'o bee? Hai musi tao sa?” Basa ma nataa nae, “Afi mia mate' atahori ra doin, tungga hihii mara. Ma afi' fua sala' leli neu atahori. Hei musi mimiho'o-mitid'ale mo nggad'i mara.” 15 Rena o'olan ma, basa atahori ra esa keis esa ma utu-utu rae, “Awee! Mbei ma Yohanis ia, Kristus, fo Lamatua' helu basa nae haitua nema eni' a dalahulun!” 16 Te Yohanis ai se nae, “Rena malolole! Dei fo hambu atahori sa manaseli' lena au nae nema. Ona' mae dad'i' a ded'enun o, au nda undandaa sa. Au sarani hei no' a oe, te dei fo Ana tao lena' au, Ana tao nasofe rala mara no Lamatua' Dula-dale Meumaren. Dei fo Ana tao nameu nggi, ona' atahori hotu manggarau' rendi' ai. 17 Ana huku-doki atahori mana tao sala' ra, ona' atahori mana tao mole' sa nalaid'i are-gandum d'eke'. Basa ma ana oni are-gandum d'eke meu' nisi' soka-pole' rala neu, ma hotu hendi manggenggeo' ra. Ona' naa boe, dei fo Kristus huku-doki atahori mana tao sala' ra, ma nggari se risi' ai mbila' nda mana mama'etu' a sa. 18 No ta'o naa, Yohanis fee nesenened'a' mata-mata' neu atahori, ma nafad'e se Lamatua' Hara-lii Malolen. 19 Lele' naa, Yohanis o ola' relo-relo Herodes tataon. Eni salan ta'o ia: Herodes naa, hofernor sia propensi Galilea. Salan naen seli ena. Salan esa, naeni: Ana lea nala od'in saon, naran Herodias. Naa te, odin fe'e masod'a', ma nda fe'e mahela' no Herodias sa. Herodes masod'an fo nda matetu' naa sa, tao Yohanis ai e no relo-relo, de Herodes nda hii e sa. Basa ma Herodes to'u nala e, de nggari e bui rala neu. 21 Dalahulun, lele' ara nda fe'e humu Yohanes sa, ana sarani atahori hetar. Ma Ana o sarani Yesus boe. Basa naa ma Yesus hule-o'e ma lalai a sii. 22 Boe ma Lamatua' Dula-dale Meumaren onda neu E. Dula-dale' a mata aon ona' mbui lunda. Boe ma hara' mia lalai nae, “Ho ia, Au Ana susue ngga. Ho tao mumuho'o Au mukundoo' a.” 23 Lele' Yesus mulai nafad'e atahori Lamatua' dala masod'an, mbeima Ana too telu nulu ena. Atahori rahine rae, Yesus naa, Yusuf Anan. Yusuf bei-ba'i nara, ona' ia: Yusuf aman, Eli. 24 Eli aman, Matat. Matat aman, Lewi. Lewi aman, Melki. Melki aman Yanai. Yanai aman, Yusuf. 25 Yusuf aman, Matatias. Matatias aman, Amos. Amos aman, Nahum. Nahum aman, Hesli. Hesli aman, Nagai. 26 Nagai aman, Maat. Maat aman, Matatias. Matatias aman, Semein. Semein aman, Yosek. Yosek aman, Yoda. 27 Yoda aman, Yohanan. Yohanan aman, Resa. Resa aman, Serubabel. Serubabel aman, Sealtiel. Sealtiel aman, Neri. 28 Neri aman, Melki. Melki aman, Ad'i. Ad'i aman, Kosam. Kosam aman, Elmadam. Elmadam aman, Er. 29 Er aman, Yosua. Yosua aman, Elieser. Elieser aman, Yorim. Yorim aman, Matat. Matat aman, Lewi. 30 Lewi aman, Simeon. Simeon aman, Yehuda. Yehuda aman, Yusuf. Yusuf aman, Yonam. Yonam aman, Elyakim. 31 Elyakim aman, Melea. Melea aman, Mena. Mena aman, Matata. Matata aman, Natan. Natan aman, Daud. 32 Daud aman, Isai. Isai aman, Obet. Obet aman, Boas. Boas aman, Salmon. Salmon aman, Nahason. 33 Nahason aman, Aminadab. Aminadab aman, Admin. Admin aman, Arni. Arni aman, Hesron. Hesron aman, Peres. Peres aman, Yahuda. 34 Yahuda aman, Yakob. Yakob aman, Isak. Isak aman, Abraham. Abraham aman, Tera. Tera aman, Nahor. 35 Nahor aman, Seruk. Seruk aman, Rehu. Rehu aman, Pelek. Pelek aman, Eber. Eber aman, Sela. 36 Sela aman, Kenan. Kenan aman, Arpaksad. Arpaksad aman, Sem. Sem aman, Noh. Noh aman, Lamek. 37 Lamek aman Metusalak. Metusalak aman, Henok. Henok aman Yared. Yared aman, Mahalalel. Mahalalel aman, Kenan. 38 Kenan aman, Enos. Enos aman, Set. Set aman Adam. Adam naa, Lamatualain ana na'adadad'in.

Report Issue

Lukas 4

TOC , Chapters

1 Lele' Yohanis sarani basa Yesus, boe ma Yesus lao hela loe Yarden. Lamatua' Dula-dale Meumaren na'ab'ue no E. Basa ma Dula-dale' no E nisi' mamana rou' sa. 2 Yesus leo mia naa losa fai haa nulu. Lele' naa, Ana o nda naa saa-saa sa boe, losa ana ndoe nala seli'. Boe ma, nitu ra malanggan nema sob'a-dou E. 3 Ana ola' neu Yesus nae, “Mete ma mema' Ho Lamatualain Anan, na mu'ena koasa. De denu fatu ia ra dad'i roti, fo mua se.” 4 Te Yesus nataa nae, “Hoko'! Nda bub'ulu' sa, do? Nenesura' sia Lamatualain Susura Meumaren oi, ‘Atahori nda rasod'a mia' a nanaat sa!’” 5 Basa ma, nitu ra malanggan no E nisi' mamana naru' sa, ma natud'u neu E basa mana parenda sia raefafo' no manaseli nara. Boe ma ana kokoe Yesus nae, “Basa manaparenda ra ro koasa nara, ma manaseli nara, au ena ngga ra. De au u'ena hak ae fee neu sud'i' a se fo au hii. 7 Au ae fee basa se neu Nggo. Aka' musi tao dala' sa dei, dei fo au fee Nggo. Mud'a hie' a! Ho be'utee neu au. Aka' naa ena!” 8 Te Yesus nataa nasafali nae, “Hambu sia bee ta'o naa? Te sia Lamatualain Susura Meumaren nenesura' oi, ‘Ho musi be'utee neu' a Lamatualain. Ma musi tao-ues fee neu E.” 9 Basa ma, nitu ra malanggan no Yesus nisi' kota Yerusalem. Losa naa, ana nendi Yesus nisi' Ume Hule-o'e Huu' a ata-ata'. Ma ana nae, “Mete ma mema' Ho Lamatualain Anan, na, boke rae Muu leo! 10 Te nenesura' sia Lamatualain susura Meumaren oi, ‘Dei fo Lamatualain denu ate nara mia sorga, ranea nggo. 11 Dei fo ara rema nggaso Nggo, fo Ei mara nda dai rae sa.’” 12 Te Yesus nataa nae, “Afi' sob'a-dou Au. Te nenesura' sia Lamatualain susura Meumaren oi, Afi' sob'a-d'ou Lamatualain!’” 13 Nitu ra malanggan sob'a Yesus no dala' mata'-mata', te nda nala E sa. De ana lao hela Yesus, fo nahani kaka'e malole'. 14 Basa ma, Yesus bali' fai nisi' propensi Galilea, huu Lamatua' Dula-dalen fee koasa neu E. Nda doo' sa ma, atahori sia mamana' naa ra, mulai rahine Naran boe. 15 Ana nanori sia atahori Yahudi ra ume hule-o'en sia bee-b'ee. Boe ma atahori ra koa E rae, “Yesus naa, Atahori manaseli', o.” 16 Lao esa, Yesus nema nisi' kambon Nasaret. Nandaa no atahori Yahudi ra fai hule-o'en, naeni ‘fai nggarei’, Ana nisi' ume hule-o'e' rala neu, ona biasa na. Basa ma Ana nambarii' fo nae baca mia Lamatualain Susura Meumaren. 17 Boe ma ara loo fee ne ba'i Yesaya susuran. Ana nakambembela e, ma sangga tatad'a', de baca nae, 18 “Lamatualain Dula-dalen koasan sia Au. Naa de Ana dud'u Au, fo ufad'e Lamatua' Hara-lii Malolen neu atahori mana tud'a-loloe' ra. Ana denu Au ena, fo ufad'e ae, dei fo mana sia b'ui ra, nenembo'it; dei fo poke' ra, rita bali'; dei fo nenetuni-ndeni' ra, rasod'a no nenembo'it 19 Te ia na, Lamatua' fain losa ena, fo fee masod'a' neu Atahori nara.” 20 Yesus baca basa susura naa, ma Ana lulu bali' de loo neu mana to'u nggarei' a, ma Ana endo'. Basa atahori mana sia ume hule-o'e' rala ra mete rahere' E. 21 Basa de Ana nafad'e se nae, “Saa fo hei rena mia Lamatualain Susura Meumaren fa' ra, ia na dad'i ena!” 22 Boe ma atahori mana sia naa ra ola' so'u-so'u' Yesus rae, “Awii! Saa fo Ana ola' fa' ra naa, malolen seli! Te Eni ia, Usu Anan, to! Ta'o bee de ta'o ia?” 23 Boe ma Yesus nafad'e se nae, “Tantu basa nggi mihine ded'eat mana oi, “We, doter! Tao muhai' aom dei!” Hei mae mi'itutud'a Au mendi' ded'eat naa. Hei mae, ‘Ta'o bee de nda tao manad'ad'i manaseli' esa fee hai sia ia sa, ona' Ho tao mia kota Kapernaum naa?’ 24 Matetun ta'o ia: Atahori nda nau simbo Lamatua' mana ola-ola nara sia kambo nara sa. 25 Ha'i conto mia Lamatua' mana ola-olan, ba'i Elia. Lao esa, ud'an nda nema sa too telu fula nee ena. Lele' naa, hambu ina falu hetar sia Isra'el. Te Lamatua' nda denu Elia fo tulu-fali se sia Isra'el sa. Lamatua' denu e nisi' aka' ina falu sa sia kambo Sarfat deka no kota Sid'on. Tao-tao te ina lasi' a nda atahori Yahudi sa. Te namahere neu Lamatualain koasan. 27 Ha'i conto laen fai mia Lamatua' mana ola-olan Elisa. Lele' naa, hambu atahori Yahudi hetar ramahed'i kusta sia Isra'el. Te Lamatua' nda na'ahahai' se sa. Lamatua' denu Elisa na'ahahai' aka' atahori kusta esa, naran Na'aman. Tao-tao te, eni, atahori Siria, nda atahori Yahudi sa. Te namahere Lamatualain koasan.” 28 Lele' ara rena Yesus ola' ta'o naa, ma basa se ramanasa E seli. 29 Boe ma basa se fela randaa, ma mbuu hendi E mia ume hule-o'e' naa. Boe ma ara lea rendi E nisi' mbia tonggon sia kambo' a suun, fo rae timba hendi E nisi' ndola' rala neu. 30 Te Ana sususi tungga atahori hetar talad'an, de lao hela se. 31 Basa naa ma, Yesus onda nisi' kota Kapernaum sia dano Galilea suun. Tungga-tungga fai hule-o'e', Ana nanori atahori sia ume hule-o'e' rala. 32 Atahori ra titindindi rena o'olan, huu Ana nahine teb'e nenori' naa isin. 33 Lao esa, Lele' Yesus nanori sia ume hule-o'e' rala, hambu atahori nitu dai' sa nameli nahere' nae, 34 “Woi! Yesus, atahori Nasaret! Ho mae tao saa neu hai! Uma mae tao mulutu hai, do? Hai mihine Nggo. Ho ia, Atahori Meumare' fo fe'esa'an Lamatualain helu nae haitua nema' a.” 35 Te Yesus bua e nae, “Nee-nee! Kalua mia atahori naa!” Aiboi' ma, nitu naa mbesi' atahori naa neu rae a sia atahori ra talad'an nara. Mbesi' basa, ma nitu a lao hela atahori naa, ma nda tao nambeta aon sa. 36 Atahori ra mbombo' a rae, “Seli, e! Atahori ia o'olan, na'ena koasa manaseli'! Losa nitu ra o tungga parendan de lao hela atahori ra!” 37 Basa de, dud'uit so'al Yesus mulai nened'ui-b'engga' sia basa nusa' naa. 38 Lele' ara kalua mia ume hule-o'e' naa ma Yesus lao nisi' Simon umen. Simon ina arin namahed'i mafeo-matob'i', de aon natob'i roroo'. Boe ma ara ro'e Yesus rae, “Ama'! Tulun mu'uhahai' ina lasi' a dei!” 39 Yesus neu ririi neu koi a suu na, de oi mafeo-matob'i' a dea neu mia ina lasi' a. Hatemata' naa boe ma, mafeo-matob'i' a mopo neu' ena. Boe ma ana fela neu' ena de neu lole-lau nanaat fee se. 40 B'ob'o' naa, relo a nae mopo ma, atahori ra rendi basa atahori mamahed'i' ra risi' Yesus. Hed'i nara mata'-mata'. Boe ma Ana ndae liman neu atahori mamahed'i' ra, de tao nahai' basa se. 41 Mia atahori mamahed'i' naa ra, hambu nitu tao' hira boe. De Yesus parenda nitu ra dea reu mia atahori naa ra. Ara dea reu ma rameli rae, “Ho ia, Lamatualain Anan!” Te huu nitu naa ra rahine rae, Eni, Kristus, fo Lamatualain helu basa mia dalahulun nae haitua nema' a. Naa de, Yesus ai se fo afi' ola' saa boe so'al Eni. 42 Mbila deka manggarelo ma Yesus fela de nisi' mamana rou' sa sia kota dea'. Atahori ra sangga E sia bee-b'ee. Lele' rita E, ma ara aka' kokoe E rae, “Ama' leo mo hai! Afi' misi' mamana' laen!” 43 Te Ana nataa nae, “Au o musi uu sia kambo' laen ra, fo uu dui-b'engga Hara-lii Malole' so'al Lamatualain parendan. Huu Lamatua' denu Au ulalao ue-taos naa.” 44 Boe ma Ana lao' mia kambo' esa nisi' kambo' laen fo nanori sia ume-ume hule-o'e' sia propensi Yudea.

Report Issue

Lukas 5

TOC , Chapters

1 Lao esa, Yesus nanori atahori ra sia d'ano Galilea suun. Atahori hetar rema rae rena Lamatualain Hara-liin. Losa ara rakaseseti heo rala Yesus. 2 Deka naa, hambu manatasi ra raisi pu'a nara sia mad'a' ata. Boe ma Yesus nita ofa rou' rua mananafu' sia naa. 3 Ofa' naa ra Simon enan esa. Boe ma Yesus hene nisi' Simon ofan, ma no'e e tola ofa' nisi' oe roma' mbei. Basa ma Ana endo' nanori atahori hetar naa ra. 4 Ana nanori basa, ma ola' neu Simon nae, “Simon! Misi' mamana roma' mbei fo nggari pu'at sia naa. Te dei fo hei hambu u'u hetar.” 5 Te Simon nataa nae, “Papa dei! Hai pu'a tetemba' sa teme-ao, te nda mala u'u boa' esa sa boe! Te huu Papa ma'o naa ena, de, au u'onda' sob'a.” 6 Boe ma ara ra'onda' pu'at. Lele' rae lea bali' ata neu, pu'at a sofe' no' a u'u, losa pu'at a sii mbei ena. 7 Boe ma Simon randu nonoon mana sia ofa' laen fo rema tulun se. De ara ao u'u ofa' rala reu, de ofa karua' naa ra sofe' ro'a u'u, de rae' a molo. 8 Simon nonoo manatasi nara, Yakobis no Yohanis, naeni Sabadeus ana nara, ara o sia naa boe. Ara o titindindi' a, huu rala u'u hetar seli. Lele' Simon Petrus nita saa mana dad'i' naa, ma ana sende' lululanggan sia Yesus matan nae, “Au ia, atahori mana tao sala-kilu' naen seli ena. Dad'i malole lena' Lamatua' afi' deka-deka mo au fai.” Te Yesus nataa nae, “Simon! Afi' du'a nae-nae dala' naa, huu Au ae pake nggi. Hei ia, biasa sangga u'u. Te ia na Au unori nggi sangga atahori fo tungga Au.” 11 Basa ma ara lea tute' ofa nara mad'a' ata reu. Boe ma ara lao hela basa saa-saa nara, fo tungga Yesus. 12 Sia kambo' sa, Yesus nandaa no atahori sa hed'i kusta ndule ao na. Lele' ana nita Yesus, boe ma neu sende' lululanggan ma be'utee sia matan losa rae a. Boe ma nae, “Ama', e! Tulun au dei! Au bub'ulu', Ama' bisa mu'uhahai' hed'i ngga ia. Sad'i Ama' nau. Naa fo atahori sud'i boe melumud'u au fai.” 13 Boe ma Yesus loo liman de nggama e. Boe ma ola' nae, “Au nau! Hai leon! Ola' basa ma, hed'i kusta mop'o neu' ena mia atahori naa aon. 14 Boe ma Yesus ola' fee nesenened'a' neu e nae, “Musuned'a malolole! Ho hai ena, te afi' mufad'e esa boe! Ho musi tungga ba'i Musa parendan dei. Dad'i muu sia malangga agama leo, fo ana paresa' ao ma, naa fo ana nahine hed'is ma hai teb'e ena, do hoko'. Basa na, ho musi mendi tutunu-hohotu' mo'e makasi, fo basa atahori bub'ulu' oi, ho hai teb'e ena.” 15 Mae Yesus ai o, nda doo sa ma dud'uit so'al koasa Na naa, nened'ui-b'engga' sia bee-b'ee. Dad'i atahori ra aka' nonggo-nonggo rema rae rena E nanori se. Boe ma Ana na'ahahai' atahori hetar mia hed'is mata'-mata' 16 Te Yesus o hii dinggo' Aon mia atahori hetar, fo neu hule-o'e sia mamana rou'. 17 Lao esa, Yesus nanori atahori sia ume sa. Lele' naa hambu atahori mia partei agama Farisi ro meser agama hira, rema rena E. Ara rema mia kambo-kambo' sia propensi Galilea, propensi Yudea, ma kota Yerusalem. Lamatualain fee koasa neu Yesus fo na'ahahai' atahori mamahed'i' ra. 18 Lele' naa, hambu atahori hira ndoro rendi atahori mamalu'u sa sia rad'at sa ata. Ara sangga dala' fo ro atahori mamalu'u' naa nisi' Yesus fo na'ahahai' e. Te ume naa sofe' no atahori ena, de ra'asusuu' rala reu, te nda bisa sa. Naa de, ara rendi atahori mamalu'u' a ume ata neu. Boe ma ara ofe randola ume a sinin, de ra'onda' atahori mamalu'u' mana sia rad'at ata naa. Ara ra'onda' e, nisi' atahori hetar talad'an nara, nandaa no Yesus matan. 20 Yesus nita ma nahine nae, ara ramahere Eni bisa na'ahahai' sira nonoon. Boe ma Ana ola' neu atahori mamalu'u' naa nae, “Ana, ngge! Au fee ambon neu sala mara ena.” 21 Rena Yesus ola' na'o naa, boe ma atahori Farisi ro meser agama ra mulai ratatane rae, “He'e! Aka' Lamatualain mesa' ne na'ena hak fee ambon neu atahori sala-kilu nara. Te eni ia, seka, de tao aon ona' Lamatualain! Ia, ne'emutis!” 22 Te Yesus bub'ulu' rala nara. De Ana ola' nae, “Ta'o bee de hei du'a mae Au ia, ola' ne'emutis? 23 Au ia, Atahori Matetu' a. Au u'ena hak fee ambon neu atahori sala-kilu nara. Mete ma Au ufad'e' a atahori mamalu'u' ia ae, ‘Au fee ambon neu sala mara ena’, hei nda mita Au koasa ngga saa sia raefafo' ia sa. Te mete ma Au ae, ‘Fela leo! Ha'i mala rad'at ma fo bali'.’ Mete ma ana fela neu' ena, hei fe'e mita koasa Ngga. Naa de, Au ae u'uhahai' atahori mamalu'u' ia, naa fo hei o bub'ulu', Au u'ena hak fee ambon neu atahori sala-kilun.” Boe ma Ana heo' mbali atahori mamalu'u' a, de ola' nae, “Mumburi' leo! Ha'i mala rad'at ma, fo lao bali' ume muu!” 25 Aiboi' ma, atahori naa fela nambarii' sia atahori hetar mata nara, de ha'i nala rad'at na. Boe ma ana lao bali' no koa-kio Lamatualain. 26 Rita ta'o naa ma basa atahori mbo-mbo' a. Boe ma ara so'u rananaru Lamatualain naran rae, “Lamatualain manaseli', o! Fai' ia, hita tita d'ala manaseli' no mata ao tara ena!” 27 Nda doo sa ma, Yesus dea nema mia ume naa, ma nita atahori mana ed'a bea sa endo' sia mamana ed'a bea na. Atahori naa naran Lewi. Boe ma Yesus no'e nae, “Uma tungga Au!” 28 Lewi rena nala, ma ana fela neu' ena, lao hela basa-b'asa' e sia naa, de neu tungga Yesus. 29 Basa ma, Lewi tao fefetas fo no'e Yesus neu sia umen. Ana o no'e nonoo mana ed'a bea nara, ro fui' ra, fo rema ra fefetas. 30 Te hambu atahori partei agama Farisi hira, ro meser agama ra, o'ola' Yesus ana ded'enu nara rae, “Ta'o bee de hei endo' mia mo atahori nda papake' ra sa, ona' mana ed'a bea ro atahori nda malolole' naa ra sa? Atahori malole' afi' mi'ib'ue mo atahori mata' naa ra!” 31 Te Yesus nafad'e se nae, “Atahori mamahed'i' mema' parlu doter. Te atahori nda mamahed'i' ra sa, nda parlu sa. 32 Au uma fo mete-se'u atahori nda malole' ra sa. Te nda uma fo mete-se'u atahori mana du'a rae sira aon ndoo-tetu' ena.” 33 Basa ma, atahori mia partei agama Farisi ro meser agama ra o'ola' mbali Yesus rae, “Ta'o ia, Ama'! Yohanis Mana Sarani' a ana mana tungga nara puasa ma hule-o'e rakandoo' a. Atahori Farisi ra ana mana tungga nara o tao ona' naa boe. Te ta'o bee de Ama' ana mana tungga mara aka' raa rinu rakandoo' a? Ara nda puasa rita sa, do? 34 Te Yesus ola' no se nendi' nekendandaa' nae, “Mema' hei bub'ulu' ena, mete ma hambu feta kakab'i', mana neu fefetas ra nda puasa sa, te raa-rinu ra'abeta. Mete ma tou' mana masao feu' a fe'e sia naa, na tantu basa se raa-rinu ra'ab'ue. 35 Te dei fo lao esa, mete ma atahori fea' to'u rendi tou mana sao feu' a, na nonoo nara susa, fo ara fe'e puasa ena.” 36 Basa ma, Yesus nafad'e nekendandaa' esa fai nae, “Nda hambu atahori ha'i teme feu' e'etu' esa, fo tanda neu bad'u mbara manasika' sa. Te mete ma safe bad'u a, na teme feu' naa kukundu ma bad'u a boe sika. 37 Ona' naa boe atahori nda oni tua feu' nisi' sambat mana mboko' sa. Te mete ma sambat fanggi e, na tua' nandali hendi e. Dad'i tua feu' musi oni neu sambat feu' boe. [No ta'o naa, Yesus nanori se nae, Eni nenori feun, afi' ne'eb'ue no atahori Farisi ra nenori mbaran.] 39 Atahori mana ninu nita oe anggor mbaraa' ena, nda hii ninu anggor feu' sa. Huu nahine nae, “Anggor mana nenembed'a mbaraa' naa, malad'an seli!”

Report Issue

Lukas 6

TOC , Chapters

1 Lao esa, nandaa no atahori Yahudi ra fai hahae tao ues na, Yesus no mana tungga nara lao' tungga atahori osin. Boe ma ana mana tungga nara oru are-gandum mbule', mana sia mata nara. Basa ma raisi de raa. 2 Sia naa, hambu atahori hira mia partei Farisi to'u rahere' hohoro-lalane adat Yahudi. Rita Yesus ana mana tungga nara tao ta'o naa, boe ma ara o'ola' E rae, “Ta'o bee de Ana mana tungga mara ralena-langga hai hohoro-lalane agama ma? Ara tao ues nandaa no fai hahae ao'! Mete se sini nae! Ara oru are-gandum. Afi' ta'o naa!’. 3 Te Yesus ola' nae, “Ona bee, ee? Hei nda misined'a ba'i Daud dud'uit na sa do? Ba'i Daud no ana mana tungga nara ambu nara korororo' huu ndoe rala seli ena. Boe ma ara risi' lala hule-o'e' rala reu, de ha'i roti fo malangga agama ra fee neu Lamatua' ena, de raa. Tao-tao te aka' malangga agama ra fo bole raa roti naa. Atahori laen hoko'. Ba'i Daud se raa, te nda hambu atahori fee sala' neu se sa. Hei ona' nda baca mita Lamatualain Susura Meumaren sa! 5 Pasa ndiki mara fo rena malolole! Au ia, Atahori Matetu' a. Au u'ena hak u'etu', atahori bisa tao saa, nandaa no fai hahae tao ues.” 6 Fai' sa, nandaa no fai hahae tao ues esa fai, Yesus neu nanori mia ume hule-o'e'. Sia naa, hambu tou' sa liman seri ma'amate'. 7 Sia naa o, hambu meser agama hira ro atahori mia partei agama Farisi mana sangga slak fo rae ra'atutuda' Yesus. De ara mamaku' a mete ma Ana nae tao nahai' atahori lima ma'amate seseri' a, nandaa no fai hahae tao ues. No ta'o naa, ara ratud'u salan sia naa neu' a ena. 8 Te Yesus nahine masud nara ena. Naa de Ana no'e atahori lima ma'amate seseri' a nae, “A'a, e! Uma mumburii' sia talad'a' ia, dei!” Boe ma ana neu nambarii' mema'. 9 Basa ma Yesus natane atahori naa ra nae, “Au utane sob'a nggi, dei. Tungga hita hohoro-lalane agaman, hita bisa tao saa nandaa no fai hahae tao ues? Hita tao malole' do, tao de'ulaka'? Ata fee masod'a' neu atahori, do tao nembelulutu masod'a nara?” 10 Boe ma Yesus mete rereo' se, de Ana ola' no atahori lima mana ma'amate seseri' a nae, “Loo limam!” Ana o loo, ma liman hai neu' ena boe. 11 Rita ta'o naa, ma Yesus musu nara ramanasa seli. De ara ator dala' rae, “Ata musi sangga dala' laen, fo ta'atutud'a' E!” 12 Nda do' sa fai, ma Yesus nisi' lete' sa de hule-o'e. Ana hule-o'e tetemba' sa temeao sia naa. 13 Mbila fefetu anan, ma Ana no'e nala ana mana tungga nara. Mia basa se, Ana tengga nala atahori sanahulu rua dad'i neu ded'enun. Atahori fo Ana tengga' ra, naeni: 14 Simon (fo Yesus no'e nae ‘Petrus’), Anderias (Simon od'in), Yakobis, Yohanis (Yakobis od'in), Filipus Bartolomeos, 15 Mateos, Tomas, Yakobis (Alpius anan), Simon (mana tungga partei poletik Selot), 16 Yudas (Yakobis anan), ma Yudas Iskariot (mana seo hendi Yesus). 17 Lele' onda mia lete' a, Yesus no ana mana tungga nara rambarii' mia rae tetu'. Sia naa o, atahori hetar ra'ab'ue. Ara, rema mia profinsi Yudea, mia kota Yerusalem, mia Tirus no Sid'on, kota karua' ia ra sia tasi suun. 18 Ara rema rae rena Yesus, ma hambu ruma rae ro'e E fo Ana na'ahahai' atahori mamahed'i ra. Boe ma Ana tao nahai' se. Ana o na'ahahai' atahori nitu tao' ra, ma use-oi nitu mia atahori naa ra. 19 Basa atahori rae nggama E, huu mete ma ara nggama dai E, na, hambu koasa kalua mia E fo tao nahai' se. 20 Basa ma Yesus heo' mbali ana ded'enu nara, de nanori nae, “Atahori mana tud'a-loloe' re! Hei onton, huu Lamatualain mesa' ne, hei Mane malolem. 21 Atahori mana ndoe' re! Hei onton, huu dei fo Lamatualain fee nggi mi'ibeta. Atahori mana nggae luu-mbinu no rala susa' re! Hei onton, huu, dei fo rala mara ramaho'o. 22 Atahori mana hambu doid'oso' huu tungga Au, Atahori Matetu' ia! Hei onton, huu dei fo Lamatua' bala-b'ae nggi sia sorga. Ona' mae atahori mburu-oe' ro nggi, do tao ma'afoo nara malole mara, ma tab'u-roroo nggi do, use-oi nggi ona' atahori de'ulaka' o, hei onton, huu dei fo Lamatua' nasaned'a nggi sia sorga. De mete ma atahori tao ra'asususa' nggi ta'o naa, o, tao rala mara ramaho'o a! No ma'ahee! Afi heran, te atahori mana tao ra'asususa' hei ale' ia, bei-ba'i nara mana tao doid'oso Lamatualain mana ola-ola ma'ahulu nara. De mete ma hei hambu sususa' mata' naa, tao rala mara mimiho'o, huu dei fo Lamatua' bala-b'ae nggii naen seli sia sorga. 24 Te atahori mamasu'i re! Hei soe, huu hei masod'a nemeho'ot ma, losa' ia ena. 25 Atahori ma'abeta' re! Hei soe, huu dei fo hei hambu fai ndoes manaseli' Atahori mana kid'o-ked'e leli' re! Hei soe, huu susa-sona' a nema tao nggi nggae luu-mbinu. 26 Atahori mana ma'ahe had'a-hormat re! Hei soe, huu ma'ahulun bei-ba'i mara, koa-bo'u mana ola-ola' ombo-koson ra! 27 Boe ma Yesus ola' nakandoo nae, “Pasa ndikim fo rena malolole! Musi sue musu mara, ma tao d'ala malole' neu atahori mana mburu-oe' ro nggo. 28 Hule-o'e mo'e Lamatualain tao d'ala malole' fee neu atahori mana sumba-ndon nggo. Ma mo'e Ana tao d'ala malole' fee neu atahori mana fua sala' mata-mata' neu nggo. 29 Mete ma atahori mbasa nasum seri, na, soro fo ana mbasa nasum seri fai. Mete ma hambu atahori rambas nala bad'u matob'im, na, fee bad'um neu e boe. 30 Mete ma hambu atahori ro'e sud'i' a sa ma esa, na, fee neu' ena. Boe ma mete ma ana ha'i nendi saa ma esa, na, hela neu fo ana hambu e leo. Afi' muu mo'e bali' e fai! 31 Musi tao atahori ra, ona' saa fo ho mae fee se tao neu nggo boe. 32 Ho hii' a mutud'u susue' neu atahori mara. Naa malole'. Te naa, lenan, sa? Huu atahori de'ulaka' ra o sue atahori nara boe! 33 Mete ma tao' a malole' neu aka' atahori mana tao malole' neu nggo, naa lenan saa? Huu atahori de'ulaka' ra o bala-b'ae malole' no malole' ta'o naa boe. 34 Mete ma ho fee pindan doi ma neu aka' atahori mana bisa fee bali', na, naa lenan sa? Huu atahori de'ulaka ra o fee pindan doi nara reu atahori fea' ra boe, sad'i mbila do fini esan, na, ara simbo bali' manadai'. 35 Te manaselin, ta'o ia: Sue musu mara! Ma tao d'ala malole' fee se. Saa fo ara parlu, na, fee pindan. Afi' d'u'a-d'u'a' mae, ara fee bali', do hoko'. No ta'o naa, dei fo Lamatualain bala-b'ae bali' nggo. Boe ma dad'i muu Lamatualain Mana Seli' anan. Huu masod'am ona' Amam mana hii' a tao malole' fee atahori de'ulaka' ra. Ana o tao malole' neu atahori mana nda rahine ro'e makasi sa. 36 Dad'i musi mutud'u susue' neu atahori, ona' Amam mana sia sorga natud'u susue' neu nggo. 37 Yesus nanori nakandoo nae, “Afi' nile leli atahori, fo atahori afi' nile leli nggo boe. Afi' fua sala' neu atahori, fo atahori afi' fua sala' neu nggo boe. Fee ambon neu atahori sala nara, naa fo ara o fee ambon neu sala mara boe. 38 Mete ma ho fee atahori saa fo ara parlu, na, dei fo ho o simbo boe. Huu dei fo Lamatua' mete-se'u nggo fo simbo nae' lena' fai. Naa ona' atahori ombo fufue naen seli nisi' balek u'uku' rala neu, de nggonggonggar e ma ndeni e, fo ombo nesofe selu' e losa mbori rae neu. Ho simbo' a nanaen ona' naa boe. Mete ma ho fee mbei' a, na ho simbo b'ali' mbei' a boe. Te mete ma ho fee nae' na, ho o simbo bali' nanaen seli boe.” 39 Yesus o nanori nendi' nekendandaa' boe. Ana dui nae, “Atahori poke' nda bisa natud'u dala' fee atahori poke' sa. Te hoko' naa ru'a se tud'a ndola' rala reu! 40 Ana sakola' nda mahine' lena' meser na sa! Te mete ma ana tungga malolole meser na nenorin, ana bisa dad'i ona' meser na boe. 41 Ho hii' a mete ma'abebesa atahori sala ana nara. Te sala monaem na, nda mae naa sala' sa. Naa ona' ho mita rae deke' sa sia atahori matan. Tao-tao te balok monae' sa natab'a' sia mata ma, te nda med'a sa! 42 Ta'o bee de mumburani ola' mae, “Toronoo'! Uma fo au nggue hendi rae deke' sia matam dei.” Tao-tao te nda mita saa-saa sa boe, huu hambu balok natab'a sia matam naa! Woe! Mema' ho, atahori mana dea-rala' teb'e! Ha'i hendi balok naa mia matam dei. Dei fo fe'e mita, fo tulun nggue hendi rae deke' sia nonoom matan.” 43 Yesus fee selu' nekendandaa' sa nae, “Hau huu malole', nda bisa nab'oa b'oa nda malole' sa. Boe ma hau huu nda malole' sa, nda bisa nab'oa b'oa malole' sa. 44 Atahori rahine rae hau huu' sa malole' do hoko', mia hau naa b'oa nara. Basa atahori bub'ulu' rae, atahori nda seu jambu b'oa', do anggor boa' mia hau huu manggou' sa. 45 Ona' naa boe atahori rala meumare', ana tao d'ala malole'. Te atahori rala manggenggeo', ana tao d'ala de'ulaka'. Huu atahori ded'ea-o'olan, natud'u eni dud'u'an.” 46 Basa ma Yesus tute o'olan fai nae, “Hei aka' mo'e Au mikindoo' a mae, ‘Malangga’. Te ta'o bee de hei nda nau tungga Au o'ola ngga sa? 47 Atahori mana rema rena Au, ma tao tungga o'ola Ngga, eni, ona' 48 atahori mana nae tao ume manggatee'. Ana ali malolole na'ahulu' fanderen ndolan sia rae isi' losa hambu fatu manggatee'. Basa de ana tao fanderen sia fatu naa ata, dei de fe'e naririi ume a. Mete ma oe mandali' a nandali nema o, ume naa nda nanggongga' sa, huu fanderen na manggatee'. 49 Te atahori mana rena no rala banggi-b'anggi' ma nda tungga Au o'ola ngga sa, eni ona' atahori mana naririi umen, te nae sad'i dad'i. Ana nda tao fanderen sa, te d'ama ume a sia' a rae isi' sia loe suun. De lele' oe mandali' a nandali nema ma, nandali nendi ume a!”

Report Issue

Lukas 7

TOC , Chapters

1 Yesus nanori basa ma Ana lao bali' kota Kapernaum neu. 2 Sia naa hambu malangga sold'ad'u Roma esa. Ana na'ena ana mana tao ues esa, dad'i eni ana nemeheren. Ana mana tao ues naa, namahed'i nae' a mate. 3 Lele' malangga rena so'al Yesus, boe ma ana haitua atahori lasi' Yahudi hira naa reu ro'e Yesus nema fo tao nahai' ana mana tao ues naa. 4 Ara kokoe Yesus, fo mete ma nau, na, Ana tungga no se fo na'ahahai' atahori naa. Ara kokoe E rae, “Ama'! Atahori Roma ia, atahori malole'! Eni nandaa Ama' tulu-fali e. 5 Te huu ana naririi ume hule-o'e' sa fee hai, huu ana sue hai atahori Yahudi ra.” 6 Boe ma Yesus tungga no se. Ara nda fe'e losa ume sa, te malangga denu nonoon nendi hara' neu Yesus nae, “Papa afi' bengge-b'engge uma fai, huu au nda undandaa simbo Papa sia ume ngga sa. 7 Boe ma au nda undandaa uma undaa o Papa sa. Mema' Papa na'ena koasa. Dad'i sad'i Papa ola' mia' a naa o, ana mana tao ues ngga hai neu' ena. Au uhine dala' ia, huu au malangga ngga na'ena koasa fo parenda au. Ma au o u'ena koasa fo parenda sold'ad'u nggara. Mete ma au parenda ana mana tungga ngga ae, ‘Misi' naa!’ Ana neu. Mete ma au ae, ‘Ia uma!’ na ana nema. No mete ma au parenda ana mana tao ues ngga ae, ‘Tao ues ia!’ ana tao ta'o naa. Dad'i sad'i Papa ola' a, na ana mana tao ues ngga ia, hai neu' ena.” 9 Rena ta'o naa ma Yesus heran. Ana heo' d'ean mbali atahori hetar mana tungga E. Boe ma Ana “Ola' nae! Doon basa ia ena, te Au nda fe'e undaa o atahori Yahudi esa sa boe, nemeheren ona' atahori Roma ia!” 10 Dad'i Yesus lao' losa' a naa. Basa ma, malangga nonoo nara lao bali'. Ara losa malangga umen, ma rita ana' naa hai ena. 11 Mbila' neu, ma Yesus no ana mana tungga nara lao risi' kambo' sa, naran Nain. Atahori hetar lao' ra'ab'ue ro se. 12 Lele' ara rae deka ro lelesu maso' kambo' a, atahori nononggo' sa rae dea reu ra'oi mamates. Mana mate' naa, ina falu sa ana mone isen. 13 Lele' Yesus nita ina falu naa, ma ralan tud'a kasian. Boe ma Ana ola' no ina falu a nae, “Mama! D'ai ena, sud'i nggae!” 14 Boe ma Yesus neu deka-deka, ma kois rad'at mamates naa. Boe ma atahori mana lemba rad'at a, hahae tahan. Boe ma Yesus ola' neu atahori mates a nae, “Ana mone' e! Fela leo!” 15 Boe ma, ana' a nasod'a bali', ma fela nggua-nggua neu' ena. Boe ma ana ola-ola' no basa atahori mana ririi ndule e. Basa ma Yesus nafad'e neu ina' naa nae, “Mama! Anam sie.” 16 Basa atahori mana sia naa ra, ramatau rae mate! Boe ma ara koa-kio Lamatualain rae, “Lamatualain denu mana ola-olan manaseli' sa fee nema hita!” Hambu laen fai rae, “Lamatualain nema sia hita talad'an ena, de natud'u rala malolen ena!” 17 Boe ma dud'uit naa nened'ui-b'engga' sia bee-b'ee sia propensi Yudea, losa nusa' laen boe. 18 Yohanis Mana Sarani' a ana mana tungga nara rena basa saa fo Lamatua' Yesus tao' ra ena. Dad'i ara reu dui neu Yohanis sia b'ui rala. Boe ma ana denu atahori rua reu risi Yesus fo ratane E rae, “Ama' ia, teb'e-teb'e' Kristus, fo hai mihani' a, do? Do hai musi mihani atahori laen fai?” De ara randaa ro Yesus, ma ratane ta'o naa. 21 Lele' mana nendi hara' ra mia naa, Yesus na'ahahai' atahori hetar mia hed'i-nggarau nara mata'-mata'. Ma Ana oi nitu mia atahori nitu dai' ra. Ana o tao nahai' atahori poke' ra fo rita bali'. 22 Basa ma Yesus nafad'e Yohanis ana ded'enu nara nae, “Ama bali' mii mifad'e a'a Yohanis, basa-b'asa saa fo hei rena ma mita' a, ona' Lamatualain mana ola-olan Yesaya sura' nae, ‘Atahori poke', nita bali'. Atahori mamalu'u', fela lao-lao'. Atahori hed'i kusta, dad'i mamalelenu'. Atahori mbake', bisa rena. Atahori mates, rasod'a bali'. Atahori manatud'a-loloe', rena Hara-lii Malole'.” 23 Bali' mii mifad'e a'a Yohanis mae, ‘Atahori nda mana mae simbo Au sa, dei fo ara onton teb'e.’” 24 Lele' Yohanis ana mana tungga nara bali' boe, ma Yesus ola' no atahori nae' naa ra so'al Yohanis nae, “Lele' hei mii sangga Yohanis sia mamana ma'afuni' naa, hei du'a mae hei mii mindaa mo atahori ona' beek? Hei nda d'ua mae mii mindaa mo atahori mana male-ma'a' ona' hau oo neneuli-fae' tungga anin sa! 25 Hei nda du'a mae mii mindaa mo atahori mana pake bua-ba'u mafelit sa, huu atahori mata' naa leo sia' a ume mane'! 26 Dad'i hei mii mindaa mo see sia naa? Hei du'a mae mii mindaa mo Lamatualain mana ola-olan, do? Teb'e! Te eni naa, mana ola-ola' manaseli' teb'e. 27 Huu sia Susura Meumare' nenesura' mema' Yohanis d'alan oi, ‘Rena! Au denu atahori ngga, fo neu soi dala' fee nggo.’ 28 Sia raefafo' ia, nda hambu atahori esa saa boe, manaseli' lena' Yohanis. Te sia Lamatua' mamana parendan, atahori mana ma'ab'uit a o manaseli' lena' Yohanis.” 29 Atahori mana rena Yesus o'olan, rahine rae, Lamatua' d'alan naa, d'ala masod'a ndoo-tetu'. Mana ed'a bea ra o rahine boe. Huu fe'esa'an Yohanis sarani se, ma nanori se ena. 30 Te atahori mia partei agama Farisi ma mana mahine hukun Yahudi ra, nda nau tungga Lamatualain hihii-nanaun sa ena. Naa de, ara nda ro'e Yohanis sarani se sa. 31 Boe ma Yesus natane nae, “Au ae u'usasama' atahori lele' ia ra ro saa e? Atahori mata' saa ra ia ra? 32 Ara ona' ana-ana mana endo-endo' sia pasar. Ara soa randu ma unggu-remu rae, ‘Hai fuu suling rame-rame, te hei nda lendo-foti ma'ahee sa. Boe ma hai sod'a sosod'a be'e mamates, te hei nda nggae sa.’ 33 Huu Yohanis mana sarani' a nda ninu anggor, ma ana hii' a puasa, na, hei mo'e e mae, ‘Nitu dai'!’ 34 Te ia na Au, Atahori Matetu' a, inu anggor ma ua roti ona' biasa. Boe ma, hei mo'e Au mae, ‘Eni ia, mana bare-tasa'! Ma mana mafu' seli! Neu na'ab'ue no mana ed'a bea ra! Eko-da'i no atahori nda papake' ra sa. Ana nda ma had'at sa. 35 Te ama mete' a, Au ded'ea ngga ia! Atahori mana bub'ulu' no matetu', ara tungga Lamatua' hihii-nanaun.” 36 Sia kota naa, hambu atahori Farisi sa, naran Simon. Lao esa, ana no'e Yesus se reu raa sia umen. Yesus se simbo rala hara' ma reu fo endo rae raa. 37 Lele' naa, ina manendit sa rena oi, Yesus naa sia naa. Ma ana rala neu, de to'u nendi mina ma'ameni' mafelit boto sa. 38 Ana nema tungga dea' deka no Yesus. De sende' lululanggan sia Yesus ein. Ma ana nggae losa luun titi dai Yesus ein. Ana seka Yesus ein nendi' langga fulun, ma id'u nasafafali Yesus ein. Basa ma ana mbori mina ma'ameni' naa neu Yesus ein. 39 Simon, nahine ina' naa leleo-lalaon. Naa de ana du'a sia ralan nae, “Ia dad'i bukti Yesus ia, nda Lamatualain mana ola-olan sa! Mete ma teb'e-teb'e Lamatualain mana haitua E, naa Yesus bub'ulu', ina' mana kois Eni a, ina manendit. Lamatualain mana ola-ola nara nda ona' E sa, huu atahori meumare' nda deka-deka ro atahori manggenggeo' ra sa!” 40 Te Yesus nahine Simon dud'u'an. Boe ma Ana nae, “A'a Simon! Ta'o ia, a'a. Au ae ufad'e nggo dala' sa.” Boe ma Simon nataa nae, “Neu! Ama Meser, ola' leo.” 41 De Yesus fee nekendandaa' sa nae, “Atahori sa hii' a fee atahori pindan doi na. Lao esa ana fee atahori rua pindan doin. Ana fee esa doi fula' natun lima; ma esa ka aka' lima nulu' a. 42 Te losa fain, ru'a se nda fee rala bali' d'oi' naa ra sa. Boe ma atahori mana fee doi' naa, kasian ru'a se. Naa de ana mbo'i ru'a se mia huta nara. Dad'i tungga a'a Mon dud'u'an, atahori karua' mana pindan d'oi' naa ra, bee ka sue lena' atahori mana hii' a fee pindan d'oi' a?” 43 Simon nataa neu' ena nae, “Ne'o mana nahuta nae' a!” Yesus nataa nae, “Teb'e a'a!” 44 Boe ma Ana mete mbali ina' a, ma ola' neu Simon nae, “Sob'a a'a Simon mete ina' ia. Lele' Au uma isi' a'a umen rala, a'a nda ha'i hela oe fo safe ei ngga tungga hita adat na sa. Te ina' ia na'adoe ei ngga nendi' luu-oen, basa ma seka namad'a' nendi' langga fulun. 45 Boe ma faa' ra, lele' soru Au isi' a'a Mon umem rala, a'a Simon nda id'u Au, tungga hita adat na sa. Te eni' a Au isi' ume ia rala, ina' ia nda naloe' id'u ei ngga sa. 46 A'a Simon o lilii' adat fo mbori mina neu fui' ra langgan. Lele' Au rala uma faa' ra, ina' ia mbori mina ma'ameni mafelit neu ei ngga. 47 A'a Simon rena malolole dei! Ina' ia salan mema' nae'. Te Lamatua' fee ambon neu basa sala nara ena, huu ana natud'u susuen ma rala makasin nae-nae neu Au. Te atahori mana named'a aon nda mana tao sala' nae' sa, ana o named'a nae eni nda parlu hambu ambon nae' sa. Naa de ana nda nahine susue', ma nda namaho'o nahine no'e makasi mbali Lamatua' sa.” 48 Basa ma Yesus ola' neu ina' naa nae, “Au fee ambon neu sala mara ena!” 49 Atahori mana endo' raa ra'ab'ue, ara utu-utu rae, Aweee! Ana du'a nae, Eni seka ia?! Nambarani fee ambon neu atahori salan, o! Tao-tao te aka' Lamatualain mesa' ne mana na'ena hak fee ambon neu atahori sala nara! Cih!” 50 Te Yesus nafad'e neu ina' naa nae, “Huu mumuhere Au ena, naa de Lamatualain fee nggo masod'a' ena. Bali' leo mo sod'a-mole'!”

Report Issue

Lukas 8

TOC , Chapters

1 Nda doo' sa ma, Yesus no ana ded'enun kasanahulu rua nara, reu lao' ndule kota-kota ma kambo-kambo' sia naa. Ana lao' nafad'e atahori so'al Lamatualain parendan. Naa dad'i hara-lii malole' neu se. 2 Sia nononggo' naa, hambu ina' ruma tungga boe. Ina' ia ra, ruma parna ramahed'i mata'-mata', ma ruma nitu tao' boe. Te Yesus tao nahai' basa se ena. Ona' Maria mia kambo Magdala. Fe'esa'an Yesus oi hendi nitu hitu mia e. 3 Susana no mama Yohana o tungga boe. Mama Yohana ia, ama Kusa saon. Kusa ia, malangga mana nanalalau sia mane Herodes ume panggat na. Fe'e hambu ina' hetar mana lao' roo Yesus se. Ina' ia ra tanggon Yesus se do'i d'ala nara. 4 Lao esa, atahori rema mia kambo' hetar fo sangga Yesus. Lele' atahori ra ra'ab'ue ena, ma Ana dui se nekendandaa' sa nae, 5 “Hambu atahori mana ue rae sa neu nggari fini sia osin. Fini ruma tud'a sia dala'. Lele' atahori lao' sia naa, ara tatab'u fini ra. Basa ma mbui' ra rema de b'id'o-raa hendi basa se. 6 Fini ruma tud'a sia rae fatu'. Fini ra ranumbu boe, te male hendi se, huu oe mbei' a. 7 Fini ruma tud'a sia mamana d'uri nggaut. De lele' fini ra ranumbu boe, d'uri nggaut hapi nisa se. 8 Te fini ruma fai, tud'a sia rae isi malole'. Ara ranumbu, ma ra'amoko losa rab'oa. Fini naa ra fee bali' buna-b'oa' lao natun sa.” D'ui basa ta'o naa, ma Yesus nate'e nekendandaa' naa, ma nafad'e nae, “Hei mana pasa ndiki mara, ama du'a malolole!” 9 Basa ma, Yesus ana ded'enu nara ratane nekekendandaa' a sosoan. 10 Ana nataa nae, “Ta'o ia! Huu hei tungga teb'e-teb'e' Lamatualain hihii-nanaun ena, naa de Au ufad'e relo-relo fo ama bub'ulu', Lamatua' nae parenda atahori nara ta'o bee. Te atahori fea' ra nda nau tao-afi' neu Lamatua' hihii-nanaun sa. Naeni de Au unori se endi' nekendandaa'. Huu Lamatua' mana ola-ola nara sura' mema' so'al atahori ia ra nae, “Ara rita ena, te nda nau rahine sa. Ara rena ena, te nda nau bub'ulu' sa.” 11 Boe ma Yesus nafad'e nekendandaa' naa sosoan, nae “Fini naa, naeni Lamatualain Ded'ea-o'olan. 12 Fini mana tud'a sia dala' a, naeni atahori mana rena Lamatua' Ded'ea o'olan, te basa ma nitur malanggan nema rambas nendi Ded'ea O'ola' ra mia rala nara. No ta'o naa, ara nda ramahere Lamatua', ma nda hambu masod'a' sa. 13 Fini mana tud'a sia rae fatu' a, naeni atahori mana rena Lamatua' Ded'ea-o'olan no nemeho'ot. Te oka nara nda roma' rala reu sa. Ara mulai ramahere, te mete ma hambu sususa', ara tud'a neu' ena. 14 Fini mana tud'a sia mamana d'uri-nggaut naa, naeni atahori mana rena ma simbo Lamatua' Ded'ea-o'olan. Te nda doo' sa ma, ara lilii' hendi Ded'ea-o'ola' naa ra, huu ara hii' a seb'o-mue ro ue-tatao nara, hata-heto' mata'-mata', ma hii' a rasod'a no nemeho'ot' a. Naa de, nemehere nara, nda na'ena buna-b'oa' saa-saa sa boe. 15 Te fini mana tud'a sia rae isi malole' naa, naeni atahori rala ndoos no malole'. Lele' ara rena Lamatualain Ded'ea-o'olan, ara mbed'a' malolole sia rala nara. No ta'o naa, ramahere rakandoo, ma tao d'ala malole' nae'.” 16 Basa ma Yesus ola' selu' nae, “Nda hambu atahori rambila' lambu tii'oek, basa na tatana hura rae neu e sa. Boe ma nda hambu atahori mbed'a' lambu nisi' koi a rae' sa. Mete ma tao ta'o naa, na, atahori nda rita rondan sa ena. Lambu mana na'ena ngguna', naeni mana mbed'a' sia mamana naru' ata, naa fo rondan fee manggarelo' neu atahori mana rala rema. 17 Ia naa basa mana ma'afuni' ra, dei fo nenenita'. Boe ma basa saa fo atahori nda rahine lele' ia sa, dei fo ara hambu rahine boe. 18 Dad'i hei musi du'a malolole dala' ia ra. Atahori mana nau sangga nahine teb'e-teb'e' Lamatua' hihii-nanaun, ana boe nahine. Te atahori fo nda mana taoafi' neu Lamatua' hihii-nanaun sa ana boe namanggoa. 19 Lao esa, Yesus seb'o-mue no atahori hetar. Boe ma maman no od'i nara rema rae randaa ro E. Te ara nda bisa deka-deka ro E sa, huu atahori naen seli. 20 Boe ma hambu atahori sa neu nafad'e Yesus nae, “Ama'! Mamam no od'i mara sia d'ean. Ara rae randaa ro Ama'.” 21 Boe ma Ana nataa nae, “Ia! Te ta'o ia. Mama ngga ma toronoo matetu nggara, naeni atahori mana rena ma tao tungga Lamatualain Ded'ea-o'olan.” 22 Lao esa, Yesus no'e ana mana tungga nara nae, “Lao teu sae ofa', fo tisi' d'ano seri',” Boe ma ara sae ofa' sa, de ara lao. 23 Lele' ara lao, ma Yesus sunggu'. Nda doo' sa ma, sanggu anin losa. Ma ree po'a ofa' rala neu, de rae' a molo. 24 Ana mana tungga nara rita ta'o naa ma, ara fafae Yesus rae, “Papa! Papa, e! Fela fo tulun dei! Hita tae' a molo mate ia ena!” Boe ma Yesus o fela boe. De Ana ai anin no ree a nae, “Muloe' leo!” Boe ma ree no anin o namalino neu' ena. 25 Basa ma Ana b'ua ana mana tungga nara nae, “Ta'o bee de hei nda fe'e mimihere Au sa?” Ara ramatau ma heran. Boe ma esa natane esa nae, “Awii! Yesus ia, seka? Ta'o bee de Ana bisa parenda ree-anin, fo tungga hihii-nanaun e?” 26 Nda doo' sa ma, Yesus se losa nusa Gerasa, sia dano Galilea seri'. 27 Sia naa, hambu atahori sa nitu ra tao e doo' ena. Ana nda ma ume' sa, de ana leo sia' a rates. Fais-fais na ana lao' neu-nema no ma'aholan. Huu nitu ra parenda e rakandondoo' a. Atahori pa'a e rasafafali rendi' rante ma kale besi' ena, te ana na'etu' hendi se. Boe ma nitu ra aka' ra'asusuu' e fo nela nisi' mamana rou'. Lele' Yesus se onda mia ofa' ma, atahori mulu' naa neu nisi' Yesus. Atahori naa nggasi, ma natud'a aon sia Yesus ein. Boe ma Yesus parenda nae, “Woi, nitu! Kalua mia atahori ia!” Boe ma atahori mulu' naa nggasi nae, “Woi afi' ngganggu au! Huu au uhine nggo, Yesus, Lamatualain manaseli' a Anan! Afi' tao doid'oso au!” 30 Yesus natane e nae, “Naram seka?” Boe ma nitu naa nataa nae, “Legion, huu hai hetar, ona sold'ad'u rifon-rifon.” Ana na'o naa, huu nitu hetar leo sia aon rala. 31 Nitu ra ro'e rakandoo' a mbali Yesus fo afi' fee sira risi' Ndola Doid'oso' a, naeni koasa de'ulaka' ra mamanan. < Abyssos g12 > 32 Te deka-deka sia naa, hambu fafi nononggo monae' esa soso'a rae fo sangga nanaat sia lete' a suun. De nitu ra ro'e Yesus rae, “Denu hai misi' fafi naa ra rala!” Boe ma Yesus na'ahei'. 33 Basa ma, nitu ra lao hela tou' naa, de risi' fafi naa ra rala. Basa fafi ra ramulu, de rela' mia lete' naa, ma boke risi' dano rala reu. De basa se mate rasamele. 34 Mana manea fafi ra rita ta'o naa ma rela reu dui basa' e ndule kambo-kambo' mana sia naa ra. 35 Rena rala dud'uit naa, ma atahori hetar reu risi' mamana' naa. Ara rae rita mata' saa mana dad'i' ena. Losa naa, ma rita atahori nitu d'ai' a endo' sub'a-sub'a deka Yesus ein. Ana pake bua-ba'us ena, ma mulun mopo ena. Rita ta'o naa, ma basa se ramatau 36 Basa ma atahori mana rita mana dad'i' naa ra, dui atahori mana rema feu' ra so'al ta'o bee de atahori mulu' naa hai. 37 Boe ma basa atahori Gerasa mana leo sia mamana' naa, ro'e mbali Yesus fo Ana lao hela se, huu basa se ramatau rae mate. Boe ma Yesus se hene ofa' neu, de bali' risi' dano Galilea seri' reu. 38 Te atahori faa' ra mana nenembo'i' mia nitu ra, aka' no'e mbali Yesus nae, “Ama'! Au tungga 'o nggo boe!” Te Yesus nataa nae, 39 “Ta'o ia! Malole lena' bali' misi' bob'onggi mara, fo dui se Lamatualain malolen, fo Ana tao fee nggo' a.” Basa ma, atahori naa lao' rereo' kota naa, ma dui neu basa atahori so'al Yesus tao nahai' eni. 40 Basa ma Yesus se lao risi d'ano Galilea seri'. Lele' ara onda mia ofa', atahori hetar nea-nea' E ena. Ara reu rakarumbu rae soru E. 41 Sia naa o, hambu atahori esa, naran Yairus. Eni, malangga ume hule-o'e sia kota naa. Anan, aka' esa' a; ana feto', too sanahulu rua ena. Ana feto' naa namahed'i nae', de nae' a mate. Lele' Yairus nita Lamatua' Yesus nema, ana neu sende' lululanggan sia Yesus matan. Ana no'e Yesus neu sia umen, fo tulu-fali ana feton. Lele' Yesus na'ahei' boe, ma ara lao risi' Yairus umen. Atahori hetar o rae tungga boe de raote de reu. Naa de ara lao' rakaseseti. 43 Hambu ina' sa o tungga no se boe. Ana namahed'i mbo'a raa' nda naloe' b'atuu sa, doo na too sanahulu rua ena. Ana nab'asa' d'oin no hata-heton ena, huu b'ae neu d'oter ra. Te nda hambu esa bisa tao nahai' e sa boe. Hed'i na naa, aka' mesu-fela nakandoo' a. 44 De ana neu deka-deka neu Yesus dean. Boe ma ana kois Yesus bad'un suun. Lele' ana kois basa boe ma, hed'i mbo'a-mbo'a raa na naloe' neu' ena boe. 45 Aboi' ma Yesus nambarii', de natane nae, “Seka mana kois Au?” Te atahori esa o nda nataa sa boe. De Petrus nae, “Malangga, dei! Te atahori hetar rakaseseti ona' ia! Ne'o mana ratimba mia d'ea' rema.” 46 Te Yesus ola' no e nae, “Hoko'! Au med'a koasa kalua mia Au e. Dad'i Au uhine atahori esa sangaja kois Au.” 47 Lele' naa ina' a nahine nae eni nda na'afuni' nala sa, boe ma namatau seli. Ana ngge'e-ngge'e, de sende' lululanggan neu Yesus matan. De ana dui saa manadad'i neu e sia basa atahori hetar matan. Boe ma nafad'e nae, eni kois Yesus boe ma, eni hai neu' ena. 48 Boe ma Yesus ola' no e nae, “Feto ngge! Ho hai, huu mumuhere Au. Bali' mo sod'a-mole' ena!” 49 Lele' Yesus fe'e ola' no ina' naa, ma Yairus atahorin esa nema nafad'e nae, “Aduu, Ama', e! Ama' anan nese ena! Ana mate ena, dad'i sud'i boe ne'eb'eb'engge' Ama Meser fai.” 50 Te lele' Yesus rena atahori naa dud'uin, boe ma Ana ola' no Yairus nae, “A'a! Sub'a-sub'a' a! Afi' d'u'a-d'u'a! Mumuhere neu' a Lamatualain. Mana fee masod'a' neu a'a anan.” 51 Lele' ara losa Yairus umen, atahori sofe ume ena. Ara nggae ei-ei. Boe ma Yesus ai se nae, “Ama sud'i boe nggae fai! Ana' ia nda mate sa. Ana sunggu' a!” Te atahori ra mali rapepenggo bafa nara neu E, huu sira rita no mata nara ana' a etu hahaen. Basa ma Yesus no'e ana' a ama-ina nara, Petrus, Yohanis, no Yakobis, rala reu ro E. Laen ra Ana denu rahani sia' a d'ea'. 54 Ara rala reu, boe ma Yesus to'u ana' a liman, de no'e nae, “Nona, e! Fela leo!” 55 Aib'oi' ma, ana' naa nasod'a bali', de fela neu' ena. De Yesus denu ana feto' naa maman nae, “‘Fee ana' ia naa leo!” 56 Ana' a ina-ama nara heran rala seli. Te Yesus fee nesened'a' neu se, fo afi' dui-b'engga dala' ia neu atahori ra.

Report Issue

Lukas 9

TOC , Chapters

1 Lao esa, Yesus na'ab'ue ana ded'enun atahori sanahulu rua. Boe ma Ana fee se koasa fo reu oi nitur ra, ma tao rahai' atahori mamahed'i' mata'-mata'. 2 Ana denu se, fo reu rafad'e atahori so'al Lamatualain to'u parenda'. Ana o denu se fo reu tao rahai' atahori mamahed'i' sia bee-b'ee. 3 Te Ana nafad'e se nae, “Misined'a malolole! Afi' mendi saa-saa boe sia dala'. Mendi' a bad'u sia' ao mara. Afi' mendi teteas, do tas, do lepa-ngges, ma d'oi'. Afi' mendi bad'u seluao' boe! 4 Mete ma hei misi' kambo' sa, ma hambu atahori nau simbo nggi, na, mii leo sia ume nara. Afi' heheli ume. Leo mikindoo sia naa, losa hei lao hela kambo' naa. 5 Mete ma misi' kambo' sa, ma atahori sia kambo' naa, nda nau simbo ma nda rena nggi sa, na, so'u ei mara fo lao hela se leo. Mete ma hei lao hela mamana' naa, na, tao tungga had'at fo henda' hendi afu mia ei mara. Mifad'e se mae, ‘Hei nda nau rena sa, na, hela neu fo hei lemba-misaa ao mara!’” 6 Basa ma, ana ded'enu' ra lao mia kambo' risi kambo'. Ara reu rafad'e Lamatualain Hara-lii Malolen neu atahori ra. Ma ara tao rahai' atahori mamahed'i' ra boe. 7 Lele' naa, Mane Herodes Antipas rena dud'uit mata'-mata' so'al Yesus. Ana rena dud'uit naa ra, ma ana bingun, huu hambu atahori hira rafad'e rae, “Yesus naa, naeni Yohanis Mana Sarani' a nasod'a bali' ena.” 8 Hambu ruma fai rafad'e rae, “Eni ia, ba'i Elia mana nasod'a bali' ena.” Hambu ruma fai rae, “Eni ia, esa mia Lamatua' mana ola-olan laen ra eni' a dalahulun.” 9 Te Herodes nasaned'a nae, “Fai' naa, au mana denu tati etu Yohanis langgan. Ana nasod'a bali', do saa? Te ia, seka fai?” Boe ma ana sangga dala' fo nae nandaa mata' no Yesus. 10 Lao esa, Yesus ana ded'enun fo ana d'enu' ra, bali' fo ra'ab'ue ro E fai. Ara rafad'e neu E basa saa fo sira tao' ra ena. Basa ma Yesus se lao' nee-nee risi' mamana' sa deka no kambo Betsaida, fo reu hahae ao nara sia naa. 11 Te atahori hetar rahine Yesus se rae reu sia bee, de ara tungga E. Dad'i Yesus simbo se no malole', ma tao nahai' basa atahori mamahed'i ra, ma dui se so'al Lamatualain to'u parenda'. 12 B'ob'on ma, Ana ded'enu kasanahulu rua' ra, roe mbali Yesus rae, “Malole lena' Ama' denu atahori ia ra risi' kambo' mana deka-deka ia ra, fo sangga nanaat ao nara. Ma hela neu fo ara sangga mamana susunggu'. Huu mamana rou' ona' ia, ta'o bee fo ara hambu raa?” 13 Te Yesus nataa nae, “Ta'o ia! Hela fo hei mana mihao se!” Te ara rareresi rae, “Awe', Ama' dei! Nda bisa ta'o naa sa ma? Atahori ia ra, rifon lima lena'! Naa fe'e aka' tou' ra, nda fe'e reken ina' ra ro ana ka ra sa! Ma hai roti ma aka' b'ue' lima' a, ma u'u boa' rua' a. Mete ma Ama' nau hai mihao atahori ia ra, na, ta'o bee fo hai bisa hasa nanaat nae' fee se?!” Boe ma Yesus denu se nae, “D'enu atahori ia ra endo' ra'ab'ue reu mamana' sa na lima nulu-lima nulu'.” 15 Boe ma reu ator se endo' ta'o naa. 16 Lele' ara endo' rala ma, Yesus ha'i nala roti b'ue ka lima' ma u'u boa' ka rua' naa ra. De Ana oro'a lalai ata neu, ma hule-o'e no'e makasi. Basa de Ana bib'ib'i roti no u'u ra, de loo fee neu ana ded'enu nara fo reu bab'anggi fee neu atahori naa ra. 17 Basa se raa losa ra'ab'eta. Basa de, ara rad'uru rala nanaa lena' ra, sofe boa sanahulu rua. 18 Lao esa, Yesus mesa' ne hule-o'e sia mamana' sa. Basa ma, ana ded'enu nara ra'ab'ue ro E. Hule-o'e basa ma, Ana natane se nae, “Hei rena-rena' atahori ola-ola' rae, Au ia, seka? 19 Ara rataa rae, “Ruma rae Ama' ia, Yohanis Mana Sarani' a. Laen ra rae, mbei ma Ama' ia, ba'i Elia. Hoko' na, esa mia Lamatualain mana ola-olan ma'ahulun nasod'a bali' ena.” 20 Boe ma Yesus natane se fai nae, “Mete ma tungga hei, na, hei mae Au ia, se?” Basa ma Petrus nataa nae, “Ama' ia, Kristus, naeni Atahori fo Lamatualain dud'u mema' eni' a dalahulun!” 21 Basa ma Yesus na'angge se nae afi' mifad'e neu see-see boe mae, Au ia, Kristus. 22 Basa ma, Yesus ola' selu nae, “Au ia, Atahori Matetu' a. Au musi lemba doid'oso beran mata'-mata'. Dei fo atahori Yahudi ra lasi-lasi ad'at, ma malangga agama nara, ro meser agama ra nda nau simbo rae, Au ia, Kristus. Basa fo ara risa Au. Mema' Au mate, te finiesan ma, Au usod'a bali'!” 23 Basa ma, Ana nafad'e atahori hetar nae, “Atahori mana nae tungga Au, na, musi na'atataa' tungga nakandoo fais-fais. Ana musi mbo'i hendi hihii-nanaun. Musi tungga nakandoo' a, ona' mae atahori ra rae tao risa e, ona' atahori rasaa hau ngganggen fo neu nisi' eni mamana mamates na. 24 Te atahori mana nahehere mate huu tungga Au, dei fo ana hambu masod'a' nakandoo no Lamatua'. Te atahori fo nau nasod'a soa' neu aka' aon, dei fo ana saranggaa no Lamatualain. 25 Mete ma atahori sa hambu basa raefafo' no isi oen, te Lamatualain nda simbo e sa, na, ana hambu onton saa? 26 Au ia, Atahori Matetu' a. Dad'i atahori mana mae tungga Au, ma mae to'u nenori ngga, dei fo Au o mae utaa e sia Lamatualain matan lele' Au bali' mia sorga uma. Huu dei fo Au onda uma o Ama ngga koasa manaselin, o basa ate nara mia sorga ra. 27 Au ufad'e teb'e-teb'e' neu nggi. Hambu hira mia hei mana sia ia ra, dei fo rita rala Lamatua' to'u parenda', fo ara fe'e mate na.” 28 Basa fai kafalun, ma Yesus no'e no Petrus, Yohanis ma Yakobis reu sia lete' esa fo hule-o'e. 29 Lele' Yesus hule-o'e, boe ma mata-aon dad'i laen, ma bua-ba'u nara dad'i muti makahahad'o'. 30 Aib'oi' ma, atahori rua rema boe. Ru'a se, naeni ba'i Musa no ba'i Elia. Boe ma ara ola-ola' ro Yesus. 31 Ara o randela-rasa'a. Telu' se ola-ola' so'al Yesus mamaten sia Yerusalem. 32 Lele' naa, Petrus no nonoon karua' ra nduar kau-kau de ara sunggu'. Lele' ara fela, boe ma rita Yesus nambarii' no atahori rua. Ara o rita Yesus naronda manggarelo' boe. 33 Lele' ba'i Musa no ba'i Elia rae lao, ma Petrus bingun, nda nita' nae tao saa sa boe. Boe ma ana ola' leli nae, “Papa! Sia ia malole', o! Dad'i malole lena' hai miririi lalaa' telu. Esa fee neu Papa, esa fee neu ba'i Musa, ma esa fai fee neu ba'i Elia.” 34 Te lele' ana fe'e ola-ola' ta'o naa, ma lelee bub'ue' sa nema tatana nala se. Boe ma Petrus se ramatau. 35 Boe ma ara rena hara' sa mia lelee' naa nae, “Ia, Au Ana ngga fo Au pili mema' a! Ana ola', na, rena malolole neu E!” 36 Ola' basa ma, Petrus se rita aka' Yesus mesa' ne. Telu' se nee-nee' a ma nda dui neu esa sa boe, saa fo sira rita' naa. Doo-doo dei de ara fe'e dui neu atahori laen. 37 Mbila' neu ma, Lele' Yesus no Petrus se onda mia lete' naa, atahori hetar rema randaa ro Yesus. 38 Boe ma atahori sa nameli mbali E nae, “Ama Meser, e! Tulun se'u ana mone ise ngga dei! 39 Te nitu aka' to'u nala e, fo tao e nggasi aiboi'-aiboi', ma mbembesi' e losa fufure' lua mia b'afan. Nitu naa o, aka' momoko e, ma neu kakaur e nakandoo' a. 40 Au o'e tulun Ama' ana ded'enun nara fo oi hendi nitu naa, te ara nda bole e sa!” 41 Rena ta'o naa, ma Yesus b'ua basa se nae, “Woi! Hei nda mimihere mae Lamatua' bisa tao nahai' nala atahori, sa do? Hei ia ra, mema' atahori nda mana mihine misod'a tungga d'ala ndoos sa! Au musi u'ub'ue o hei losa fai hira' fai, dei fo hei nau mimihere neu Au? Au musi u'utataa' o hei losa fai' bee fai!?” Basa ma Ana ola' no ama' naa nae, “Mo anam ia nema leo!” 42 Lele' ara roo ana' naa nisi' Yesus, boe ma nitu a rupa ana' naa neu rae a, ma mbembesi' na'amimina' e. Te Yesus parenda nitu a fo lao hela ana' naa, boe ma ana' naa hai neu' ena. Basa de Yesus fee ana' naa neu aman. 43 Atahori mana rita Lamatua' koasa manaselin naa, basa se titindindii. Lele' basa atahori ra fe'e ola-ola' so'al manad'ad'i' fo Yesus tao' ra, Ana nafad'e ana ded'enun nara nae, 44 “Misined'a malolole o'ola ngga ia! Nda doo' sa te, atahori rae seo hendi Au, Atahori Matetu' ia. Ara fee Au isi' atahori d'ea' ra.” 45 Te ana ded'enun nara titindindii' a. Ara nda rahine dud'u'an sa. Ara o ramatau ratane naa sosoan saa. 46 Lao esa, Yesus ana ded'enun nara rareresi seka mia sira e dei fo mana dad'i malangga. 47 Te Yesus bub'ulu' saa fo rareresi' a. Boe ma Ana no'e anadiki' sa, de fee ne nambarii' neu bob'oan. 48 Basa ma nafad'e se nae, “Rena malolole! Atahori mana tungga Au fo mete-se'u atahori anadiki' ona' ana' ia, naa sosoan, eni mete-se'u Au. Ma eni o mete-se'u Ama Ngga sia sorga mana denu Au raefafo' uma. Hambu atahori nae' hii' a raloe-rad'ae se. Ona' atahori mana tud'a-loloe', atahori manasusa', atahori nda papake' ra sa, atahori mana soe', ma atahori anak ra. Naa! Atahori mana hii' a mete-se'u atahori mata' naa ra, Lamatualain du'a nae sira manaseli' ra.” 49 Basa ma Yohanis nafad'e Yesus nae, “Papa! Lao esa, hai mita atahori sa oi nitur nendi' Papa naran. Dad'i hai 'ai fo afi' ingga-ingga' Papa naran, huu eni nda hita atahorin sa.” 50 Te Yesus nataa nae, “Afi'! Huu atahori nda mana lab'an hita sa, eni hita nonoon.” 51 Yesus bub'ulu' nae, Eni fai hehene sorga neu deka-deka ena. Boe ma Ana na'etu' fo lao kota Yerusalem neu. 52 Ana denu atahori lao ra'ahulu' se, naa fo ara ralalau hela nanaa-nininu'. Boe ma ara risi' kambo' sa sia propensi Samaria de rae ralalau mamana leleo'. 53 Te atahori Samaria naa ra nda nau simbo Yesus se sa, huu Ana nae lao neu hule-o'e neu Lamatualain sia kota Yerusalem. 54 Lele' Yakobis no Yohanis rena atahori Samaria ra tatao nara, ma ara kokoe Yesus rae, “Papa! Ta'o bee, ata to'e Lamatualain na'onda' ai mia lalai nema naa hendi basa se?” 55 Te Yesus mete mbali ru'a se, ma ai nae, “Sud'i boe du'a ta'o naa fai.” 56 Basa ma ara lao rakandoo risi' kambo' laen. 57 Lele' ara fe'e lao-lao', hambu atahori sa ola' no Yesus nae, “Ama'! Ama' neu sia bee o, au nau tungga ukundoo o Ama'!” 58 Te Yesus nataa nae, “Malole, boe! Te musuned'a ta'o ia. Basa atahori ro banda ra esa' no mamana lu'u-leleon. Busa fui bali' nisi' ndolan. Mbui' b'ali' nisi' ndunan. Te Au, Atahori Matetu' ia, nda maume' fo bali' uu sa. Mamana' fo ndae langga' o, nese boe.” 59 Lao esa, Yesus no'e atahori laen sa nae, “Uma tungga Au, fo dad'i atahori ngga.” Atahori naa nataa nae, “Neu! Te ta'o ia, Lamatua'. Hela fo au bali' mete-se'u ala ina-ama nggara dei. Mete ma ama ngga mate ena, dei fo au fe'e tungga na.” 60 Te Yesus nafad'e neu e nae, “Ta'o ia! Hela fo atahori nda mana ramahere neu Lamatua' sa, ralalau sira atahori mates nara. Te hei mana mimihere neu Lamatua', hei ue-tataos mara mii mifad'e so'al Lamatualain to'u parenda'.” 61 Hambu atahori sa fai nae, “Malole boe, Lamatua'! Au ae tungga Lamatua' ukundoo. Te fee kaka'e' fo uu id'u ala bob'onggi nggara, dei fo au bali' uma tungga Lamatua'.” 62 Te Yesus nafad'e neu e nae, “Ta'o ia! Mete ma atahori tatati rala osi nara, basa ma ara mbute-mue ro' a ue-tatao laen ra losa ara lilii' sela, na, osi naa nda dad'i sa. Ona' naa boe atahori mana na'etu' nae tungga Au, te aka' nasaned'a masod'a ma'ahulun. Atahori mata' naa nda na'ena ngguna dad'i atahori mana ue-tao sia Lamatualain parendan sa.

Report Issue

Lukas 10

TOC , Chapters

1 Basa ma, Yesus pili nala ana ded'enun laen atahori hitu nulu rua. Basa de Ana b'anggi se atahori rua-rua', fo reu ra'ahulu' E sia mamana-mamana' fo nae neu' a. 2 Ana denu se nae, “Hambu atahori hetar ona' are mbule manahuni' ena. Hela' a tenu osi' a haitua atahori mana tao ues nara rema etu-oru. Dad'i hei musi hule-o'e mo'e Lamatualain haitua selu' mana tao ues nara fo ra'ab'ue rala atahori mana nae tungga Au ra. Huu, atahori mana nae tungga Au ra, hetar. Te atahori mana tao ues ra hid'a' a. 3 Ia naa ama lao' leo! Au denu nggi mii sia atahori hetar. Te misined'a ta'o ia. Hei ona' bib'i lombo ana rala malole', mana neu sia busa fui de'ulaka' ra talad'an. 4 Ama afi' mendi d'oi', do tas b'ua-ba'us, do laopei lena' sia dala'. Afi ngganggari fai parsuma' a, huu aka' mitea atahori sia dala'. 5 Mete ma hei misi' kambo' sa, afi' lali-lali' mia ume sa misi' ume laen. Mete ma atahori simbo hei no malole' sia ume sa, na, mihani sia naa leo, losa hei lao hela kambo' naa. Mete ma hei misi' ume sa, hei musi mo'e fo Lamatualain fee papala-bab'anggi' neu atahori sia ume naa. Mete ma tenu ume' a simbo nggi no malolole, dei fo Lamatua' natud'u rala malolen neu ume isi' naa ra. Te mete ma ara nda nau simbo nggi sa, na, hela neu fo Lamatua' natud'u rala malolen neu aka' mesa' nggi. Mete ma hei misi' ume sa, do, kambo' sa, na, mia-minu sud'i' a saa fo ara fee' ra. Simbo no rala nemeho'ot, te nandaa ara fee nggi ta'o naa fo nggati mbusa-titi mara. 9 Tao mihai' sira atahori mamahed'i' nara. Boe ma mifad'e se mae, ‘Lamatualain to'u parendan deka ena!’ 10 Te dei fo hambu kambo' ruma atahori nara nda nau simbo nggi sa. Mete ma ara tao ta'o naa mbali nggi, na, mii mimbirii' sia kambo' a d'alan fo ola' mae, 11 ‘Rena malolole! Hai ima mendi Lamatua' Hara-liin neu nggi, te hei nda nau mbei-mbei sa boe. Dad'i ia naa hai henda' hendi kambo' ia afun sia hai ei mara, fo dad'i bukti oi, dei fo hei lemba-misaa ao mara! Te misined'a malolole! Lamatualain to'u parendan deka ena!’ 12 Hei bub'ulu' kota Sod'om de'ulakan, to? Au ufad'e, e! Dei fo nandaa no fai netete'en, Lamatua' fee huhuku-d'od'oki' neu atahori nda mana simbo hei' ra sa, beran lena' atahori Sod'om ra!” 13 Yesus ola' selu' fai nae, “Hei mana sia kambo Korasin ma kambo Betsaida ra, ama besa-b'esa! Sosoe' dai nggi ena! Au tao manadad'i' mata'-mata' sia mata mara ena, te hei nda nau mimihere Lamatua' sa. Tao-tao te, hei ia ra, atahori Yahudi mana mitaa mae hei mihine E. Te ona' manadad'i' fo Au tao sia hei kambom dad'i sia kota Tirus no Sid'on, ne'o doo basa ia de atahori sia naa ra d'oa' mema' ena, ma lao hela basa sala-kilu nara fo tungga Lamatua' ena. Ne'o ara pake bua-ba'u sususa', ma mbori afu neu langga nara fo dad'i bukti rae, sira fale ralan nara mia sala-kilu nara. Tao-tao te atahori Tirus ro Sid'on ia ra, nda atahori Yahudi mana rataa rae sira rahine Lamatua'. 14 Teb'e! Hei mete neu' ena! Mete ma Lamatua' na'etu' basa atahori ded'ea nara, atahori Tirus ro Sid'on ra huhuku-d'od'oki nara fe'e nggafat lena' hei huhuku-dod'oki mara. 15 Besa-b'esa hei atahori kambo Kapernaum! Ama afi' du'a mae, dei fo Lamatua' so'u b'oti' nggi sorga mii. Hoko'! Dei fo Lamatua' mbia nggi naraka rala mii! < Hadēs g86 > 16 Misined'a malolole! Atahori mana rena hei, ona' ara rena neu Au boe. Ma atahori nda mana nau rena hei sa, ona' ara nda nau rena Au sa boe. Lena' fai, atahori nda mana nau rena Au sa, ona' ara nda nau rena Lamatualain sa, mana denu Au raefafo' uma.” 17 Lele' ded'enu kahitu nulu rua ra bali' rema, rala nara ramaho'o. Boe ma rafad'e neu Yesus rae, “Awii! Manaseli' teb'e! Lele' hai oi nitu ra mendi' Ama' naran, nitu ra rena hai boe, de rela neu' ena! Manaseli' teb'e!” 18 Boe ma Yesus nataa se nae, “Teb'e! Lele' hei tao ta'o naa, Au ita Lamatualain mbia hendi nitu ra no malanggan mia lalai, ona' ndelas nakahahad'o' dii-ona' mia lalai! 19 Misined'a, e! Nitur malanggan naa, hita musun. Eni o ma koasa boe! Te Au o fee nggi koasa fo misenggi' koasan. Mete ma hei tab'u mala mengge maraso', do ura', na, hei nda ta'o bee sa boe. Nda hambu saa bisa tao nasoe' nggi sa. 20 Hei rala mara ma'ahee, huu nitu ra rena nggi. Malole boe, te naa fe'e d'ala anadiki'! Malole lena' rala mara ma'ahee, huu Lamatua' sura' nala nara mara fo dad'i rauinggun mana maso' sorga.” 21 Lele' naa, Lamatua' Dula-dale Meumaren tao Yesus ralan namaho'o. De Ana koa-kio Lamatualain nae, “Ama'! Ama' mana dad'i Malangga Monae' sia lalai no raefafo'. Au o'e makasi nae-nae, huu Ama' bab'ata mala basa dala' ra mia atahori mana tao aon ona' mahine' ma mana koao' ra. Te Ama' mutud'u basa dala' ia ra neu anadiki ra ma neu atahori mana maloe-mad'ae rala' ra. Teb'e, Ama'! Huu naa mana tao Ama' ralan namaho'o!” 22 Basa ma Yesus nafad'e atahori hetar nae, “Rena o! Ama ngga sia sorga fee basa koasa neu Au ena. Mana nahine teb'e nae, Au ia, seka, naeni aka' Ama'. Ma mana nahine teb'e nae, Ama' naa, seka, aka' Ama' Anan, naeni Au. Ma atahori laen fo Au pili ala ae ufad'e se, fo ara o rahine E boe.” 23 Basa de Yesus heo' mbali ana ded'enun nara, de nafad'e neu' a mesa' se nae, “Hei onton teb'e, huu mita Lamatua' koasan ena. 24 Mane-mane' ro mana ola-ola ma'ahulu' ra rae rita saa fo hei mita' a ena, te ara nda bisa rita sa. Ara o hii rae rena saa fo hei hambu rena' a, te ara nda hambu rena sa.” 25 Lao esa, hambu atahori Yahudi mahine hukun esa, nambarii' nae na'atutud'a' Yesus. Ana natane nae, “Ama Meser! Tulun mufad'e dei! Au musi tao saa, fo ona bee naa au uhine hambu usod'a ukundoo o Lamatua' sia sorga?” < aiōnios g166 > 26 Yesus nataa nae, “Ba'i Musa sura' saa so'al dala' ia ra? Tungga dud'u'am na ta'o bee?” 27 Atahori naa nataa nae, “Ana sura' nae: ‘Ho musi sue Lamatualain, ho Lamatua ma, lena basa' e. Huu naa, ho ralam musi hii mukundoo E, manggate fo tungga hihii-nanaun, ma muhine E.’ Ma nenesura' oi, ‘Ho musi sue toronoom ona' ho sue aom boe.’” 28 Yesus nataa nae, “Teb'e! Mete ma ho tao tungga tao naa, na, musod'a mo Lamatua' mukundondo' a.” 29 Te atahori naa nae tao aon ona' atahori malole'. Boe ma natane Yesus nae, “Te, au ‘toronoo’ nggara, seka ra?” 30 Boe ma Yesus nataa nae, “Ta'o ia! Au ae ufad'e nekendandaa' esa. Dei fo mufad'e, bee ka teb'e-teb'e' ‘toronoo'’. D'ud'uin ta'o ia: Hambu atahori Yahudi esa mia kota Yerusalem, onda nisi' Yeriko neu. Te aib'oi' ma, hambu mana rambok ra rema rambok e. Ara momoko e, basa ma rambas rala d'oi' ma basa b'ua-ba'u nara. Boe ma ara nggari hendi e nisi' dala' suun, de lao hela e neu naa. Atahori naa nae' a mate ena. 31 Te dod'oo ma, malangga agama Yahudi sa lao' tungga naa boe. Te lele' ana nita atahori ma'ahina' mana lengga-lengga sia dala' suun, ana nda nambarii' fo tulu-fali atahori naa sa, te ana d'inggo' nisi' dala' suun seri de lao nakandoo. 32 Nda doo' sa ma, atahori laen sa nema tungga naa fai. Eni, atahori mia leo Lewi mana ue-tao sia Lamatualain Ume Hule-o'e Huu na. Lele' ana nita atahori na sia dala' suun, ana neu deka-deka de mete' a, te nda tulu-fali e sa, ma dinggo' nisi' dala' suun seri de lao nakandoo. 33 Nda doo' sa fai ma, atahori sa mia kambo Samaria tungga naa no banda keledei nara. Basa nggita bub'ulu' tae, atahori Yahudi ra raloe-rad'ae atahori Samaria ra. Te, lele' atahori Samaria a nita atahori mana nenerambo' naa, ma ana kasian e. Ana neu deka-deka fo nae tulu-fali atahori naa. Ana ombo oe anggor de safe nameu hina' ra, ma tao mina neu se. Basa ma ana mbalu malolole e, de o'o e keledei ata neu. Boe ma no atahori naa losa kota. Ana fee atahori naa leo sia ume seseb'a', ma mete-se'u e no malole'. 35 Mbila' neu ma, atahori Samaria naa neu fee na'ahulu' doi fula' rua neu tenu ume' a, de nafad'e nae, ‘Mala d'oi' ia fo mete-se'u neu atahori mamahed'i' a losa ana hai. Mete ma nda dai sa, na, tulun mete-se'u mendi' doi ma fo au uma fai, fo fee bali' ama' d'oin.’” 36 Yesus nekendandan losa' a naa ena. Basa ma Ana natane mana mahine hukun a nae, “Tungga dud'u'am na, bee ka teb'e-tebe' ‘toronoo',’ soa' neu atahori nenerambo' faa' ra?” 37 Atahori naa nataa nae, “Se fai, ne'o atahori mana tud'a kasian neu e,” Yesus nae, “Teb'e, a'a! Bali' leo, fo tao tungga,” 38 Basa ma, Yesus no ana ded'enun nara lao rakandoo risi' Yerusalem. Ara tuli mia kambo' sa. Sia naa hambu toronoo od'i-a'a' rua, nara nara Marta ma Maria. Marta no'e fo Yesus se leo sia eni umen. De ara leo ra'atataa' sia naa. Lele' Yesus endo' nanori atahori ra, Marta mbute-mue no nanaa-nininu' sia dapu rala. Te od'in Maria, endo' deka-deka sia Yesus ein, fo rena o'olan. Nda doo' sa, ma ‘Marta rala neu de o'ola' neu Yesus nae, “Ama', e! Ta'o bee, o! Au mbute-mue ulalau nanaa-nininu' ita' mamate ngga, te od'i ngga endo' te'e-te'e sia ia. Tulun dei! Denu e tulun au mbei sia dapu rala.” 41 Te Lamatua' Yesus nataa nae, “Marta, Marta. Ho ia, mbute-mue mo'a dud'u'a-afi' mata'-mata'. 42 Malole boe, te lele' ia hambu dala' nggunan nae' lena'. Maria endo' rena Au Ded'ea o'ola ngga, na, ana pili nala malole' a ena. Huu atahori nda bisa ha'i rala Ded'ea-o'ola ngga ia mia e sa.”

Report Issue

Lukas 11

TOC , Chapters

1 Lao esa, Yesus neu hule-o'e. Ana hule-o'e basa ma, ana dedenun esa nema no'e mbali E nae, “Papa! Yohanis mana sarani' a nanori ana ded'enu nara ena, fo hule-o'e rahine. Hai o mo'e fo Papa munori hai dei!” 2 Ma Yesus nae, “Malole boe! Hule-o'e ta'o ia: ‘Ama! Ama' naran meumare' seli. Hela fo atahori so'u rananaru Ama' naram manaseli' naa. Hela fo Ama', dad'i Mane' neu basa atahori. 3 Ama' pala-banggi fee hai nanaat manad'ai' tungga-tungga fai. 4 Hai mo'e fo Ama' lilii' hendi hai sala-kilu mara, ona' hai o lilii' atahori sala-kilun fo ara tao neu hai. Ama' munea hai fo hai afi' tao de'ulaka'.” 5 Basa de Yesus nanori selu' se so'al d'ala hule-o'e'. Ana fee nekendandaa' nae, “Ona' neofa ma hambu nonoom esa mia dod'oo' nema nae numban sia ume ma. Te nda mu'ena saa fo fee ne naa sa boe. Boe ma, muu sia nonoom laen umen, fo aka' mo'e mia d'ea' mae, ‘A'a, e! Fee au roti b'ue' telu dei! Huu au hambu fui' sia ume, te au nda u'ena saa sa boe! A'a, tulun dei! B'ue telu' a! Dei fo au nggati!” 7 Ne'o nonoom nataa nggo nae, ‘Te a'a fai, o! Atahori mana sunggu' masambeta' ra o, a'a nema ngganggu fai! Lelesu ra mana nggoe nisa' ena, ia! Ana kara mana sunggu' masambeta' ena. Afi' mumunasa, e! Te fai' ruma dei, a'a!’ 8 Mae ona' naa o, musuned'a malolole. Ita' mae atahori naa nda fela fo fee nggo sa o, huu ho eni nonoon, de mete ma aka' mo'e mukundondo' a na, dei fo ana fela fo fee nggo. 9 Ona' naa boe, no hule-o'e' a. Mo'e mukundondo' a neu Lamatua'; dei fo Ana fee. Sangga mukundoo' a; dei fo Ana natud'u dala'. Mumeli mukundoo' a; dei fo Ana soi lelesu a. 10 Huu basa atahori mana ro'e rakandoo' a neu Lamatualain, dei fo ara simbo. Mana sangga nakandoo' ra, dei fo ara hambu. Mana nameli nakandoo' ra, dei fo Ana soi lelesu a. 11 Hei du'a sob'a! Hambu sia bee, ama' sa, mete ma anan no'e u'u, na, ana fee ne mengge? 12 Do, mete ma anan no'e manutelo', na, ana fee ura'? Nda bisa ta'o naa sa, to? 13 Atahori mema' de'ulaka'. Te hei Amam sia sorga, Netehun malole' teb'e. Dad'i mete ma atahori de'ulaka' ona' hei, te hii fee sud'i' saa malole' neu ana mara, saa fai Ama'! Ana nda fee' a saa fo hei parlu' a, te lena' naa fai, Ana fee Dula-d'ale Meumaren neu atahori mana no'e mbali E.” 14 Lao esa, Yesus oi nitur mia atahori esa nda mana b'ale nala' sa. Oi basa ma, atahori naa ola' nala' neu' ena. Atahori mana sia naa ra heran bali-bali'. 15 Te hambu ruma rae, “Mema', Ana bisa oi nitur! Huu Ana hambu koasa mia nitu ra malanggan, naeni Balsebul.” 16 Atahori laen ra rae sob'a Yesus. De ara ro'e fo Ana tao selu' manadad'i' esa fai fo natud'u neu sira oi, Eni koasan mema' mia Lamatua'. 17 Te Yesus nahine dud'u'a de'ulaka nara ena. Boe ma Ana ola' nae, “Mete ma sia nusa monae' sa, rauinggu nara ratofa, ne'o nusa monae' naa nambalutu. Ona' naa boe, mete ma sia ume sa rala, ume isi nara aka' rareresi esa no esa, na, ne'o ume-loo naa nda dad'i malole' sa ena! 18 Dad'i mete ma nitu ra aka' ratofa, ma esa oi esa, na, sira malanggan nda hambu to'u parenda' doo' sa ena! De nda maso' dud'u'at sa, mete ma hei mae Au oi nitur endi' nitur koasan! 19 Misined'a, e! Hei atahori mara o oi rahine nitu ra boe. Ara oi rendi' nitur koasan do? Hoko', to! Dad'i ama afi' ola' leli' mae, Au oi nitu ra endi' nitur koasan. Dei fo atahori mara ra'etu' rae, saa fo hei mifad'e' naa, sala. 20 Te mete ma Au oi nitu ra endi' Lamatualain koasan, naa natud'u oi, Lamatua' parendan sia hei mata mara ena. Sia, te hei ona' nda bub'ulu' sa. 21 Mete ma atahori ma'ad'ere' sa to'u sisiro dii-ona', fo nanea malolole umen, ne'o eni sud'i' a saa nara nda mopo sa. 22 Te dei fo hambu atahori ma'ad'ere' lena' e fai, nema tao nasenggi' e, ma rambas nala atahori naa sisiro nara. Basa ma, ana amba-ao nendi basa atahori naa hata-heto nara de neu bab'anggi fee ana dedenun nara. D'oo basa ia ena atahori ma'ad'ere' kaesan namahere sisiron. Te ia naa ana nda namahena sisiron sa ena. 23 Misined'a malolole! Atahori nda mana na'ab'ue no Au sa, eni, lab'an Au. Boe ma atahori nda mana tulun Au sia ue-tataos nggara sa, na, atahori naa kai-baa' a.” 24 Yesus ola' selu' nae, “Mete ma hita oi hendi nitu mia atahori sa, ana nisi' mamana rou' fo sangga mamana hahae'. Huu ana nda hambu mamana' sa, boe ma ana du'a nae, ‘Hee! Nda hambu mamana' sa, de malole lena' au heo' bali' isi' atahori dalahulun.’ 25 Basa ma ana bali', te neu hambu mamana' naa, meu' ma nene mbeda-nggao malole' ena. 26 Boe ma nitu a neu no'e nonoon hitu fai, de'ulaka nara lena e fai, de basa se reu leo sia atahori naa. De ale' ia atahori naa masod'an boe hambu sosoe'.” 27 Lele' Yesus fe'e ola-ola' no atahori nae' naa ra, hambu ina' sa nameli sia naa nae, “Mama ma uanalen malole', huu ana mana b'onggi ma nasusu Nggo!” 28 Yesus nataa nae, “Teb'e, mama! Te mana hambu uanale malole' lena', naeni atahori mana pasa ndikin fo rena Lamatualain Ded'ea-o'olan, ma tao tungga!” 29 Lele' Yesus fe'e ola-ola', atahori hetar heo rala E. Boe ma Ana ola' nae, “Atahori ale' ia ra rahine tao' a de'ulaka' ra. Ara aka' ro'e fo Au tao manadad'i manaseli' fee se, fo rahine Au ia, teb'e-teb'e' Lamatua' atahorin. Tao-tao te fe'esa'an Lamatua' tao manadad'i manaseli' fee se nendi' mana ola-olan Yunus. Naa dai ena! 30 Ma'ahulun, Yunus nafad'e atahori kota Niniwe nae, ara musi d'oa' dei. Naa, saa mana dad'i neu Yunus lele' naa, dad'i bukti fee neu se oi, Lamatualain mana denu e. Au, Atahori Matetu' ia, o ta'o naa boe. Au uma ufad'e nggi, fo ama musi d'oa' dei. Ma saa mana nae dad'i sia Au, dad'i bukti fee atahori oras ia oi, mema' Lamatualain mana denu Au. 31 Dei fo sia fai matete'en, mete ma Lamatua' dad'i mana Ma'etu' ded'eat, dei fo ina mane' mana nema mia ona nema, nasod'a bali', fo nambarii' dad'i sakasii. Ana dud'u fo fua sala' neu basa hei mana masod'a' oras ia nae, ‘Basa hei ia ra, nggoa'!’ Fe'esa'an ina mane' naa nema mia dod'oo' fo nita no matan mane Soleman mahinen. Tao-tao te, ia naa hambu Atahori sia talad'am mara, manaseli' lena' mane Soleman. Te hei nda nau tao-afi' mbei neu E sa boe. 32 Nda aka' mesa' ne sa! Dei fo atahori mia Niniwe ra o fela rambarii' fo dud'u hei mana fe'e masod'a' oras ia rae, ‘Basa hei, nggoa' ra!’ Ara ola' ta'o naa, huu fai' naa, lele' Yunus neu nafad'e Lamatua' hihii-nanaun, ma ara d'oa' reu' ena. Tao-tao te, oras ia Atahori manaseli' lena' Yunus, sia hei talad'am, te hei nda d'oa' sa boe!” 33 Yesus tute selu' o'olan nae, “Atahori rambila' lambu tiioek, boe ma mbed'a' e sia mamana naru' ata, fo ana tao manggarelo kama naa fee neu basa atahori mana rala reu. Nda hambu atahori rambila' lambu, basa ma tatana e rendi' b'oa, fo funi e. Naa nda na'ena ngguna' saa sa boe. 34 Hei mata mara o ona' lambu boe. Ana tao manggarelo hei rala mara. Mete ma mata' a ma'ahatu', na atahori mete basa' e no rala de'ulaka'. Te mete ma mata' a manggarelo', na atahori mete basa' e no rala malole'. 35 Tao malolole fo manggarelo' mana sia rala mara, dad'i manggarelo' seli, ona' relo a rondan. Ronda' mana sia ralam naa, afi' ona' fulan rondan, fo tita' a salao'. 36 Mete ma rala mara manggarelo', losa nda hambu sosod'a' esa ma'ahatu' sa boe, na basa masod'a mara manggarelo', ona' lambu monae' fee manggarelo' neu masod'a mara”. 37 Yesus ola' basa ma, atahori esa mia partei agama Farisi ra no'e E fo nema naa sia umen. Losa naa ma, Yesus ume rala neu de neu endo' sia mei nanaa' a. 38 Tenu ume' a ndindi' a mete Yesus endo' naa, te nda safe liman na'ahulu' tungga atahori Farisi ra hohoro-lalanen sa. 39 Basa ma Yesus nafad'e e nae, “Hei atahori Farisi ra manaseli'! Hei to'u mihere' hei agamam hohoro-lalanen! Hei misined'a safe mimeu' a pingga' ma nggalas ra dean na losa nakahahad'ok, te nda misined'a tao mimeu rala manggenggeo mara, mana de'ulaka' ma bare-na'o seli. 40 Manggonggoa', e! Afi' lilii'. Lamatualain mana tao dea' ma rala' boe. 41 Te malole lena', hei fee atahori mana to'a-taa' ra mia saa fo hei enam, naa fo hei bisa meumare' sia Lamatua' matan. 42 Hei atahori Farisi ra! Dei fo hei hambu sosoe'! So'al fee Lamatua' bab'anggi esa mia bab'anggi' sanahulu, hei reken no matetu' basa' e, anak-moko. Losa hei b'umbu huu ana' mia osi o, hei reken mates! Te hei nda taoafi' neu saa fo nggunan seli sa. So'al susue' neu Lamatualain, ma dala ndoo-tetu' a, hei lilii' hendi se neu' ena! Mema' hita musi fee takandoo neu Lamatua', Eni hahambun, te afi' lilii' hendi dala-dala' fo nggunan lena' ra. 43 Dei fo hei hambu sosoe'! Huu hei hii' a sangga mamana meulau' sia ume hule-o'e', ma hii' a sangga had'a-hormat sia atahori hetar matan. 44 Dei fo hei hambu sosoe'! Hei ona' rates, rae na tetu' ena. Atahori lao' sia naa, te nda rahine rae, sia naa hambu rates sa, huu sia rates ata rae a meu', te sia ralan ma'afo mburu. Tao-tao te, tungga hita ad'at na, atahori mana tab'u rates tao nanggenggeo aon, de nda nandaa ume hule-o'e' rala neu sa. Hei atahori Farisi ra ona' rates naa boe! Sia dea' hei meu mara seli. Te rala mara sofe' no manamburu'.” 45 Hambu mahine hukun Yahudi esa sia naa, nggaso Yesus o'olan nae, “Ama Meser! Ama' ded'ea-o'olam faa' ra naa, dai hai boe!” 46 Yesus nataa e nae, “Teb'e! Hei mana mihine hukun Yahudi re, hela fo ama hambu sosoe' boe! Hei nda tulufali atahori ma tao minggafa masod'a nara sa, te ama boe tao mi'isususa' se no agamam hohoro-lalane mamab'era mara. Ma fee se lemba hei hohoro-lalane mata'-mata' mara. Te hei nda tulun lemba sob'a mamab'era' naa no lima u'u mara esa sa boe! 47 Dei fo hei hambu sususa'! Huu hei mbute-mue mifefela rii fatu' fee Lamatua' mana ola-ola dalahulu nara fo fee had'a-hormat neu se. Tao-tao te, hei bei-ba'i mara mana tao risa mana ola-ola' naa ra! 48 Hei o ei' esa mo bei-ba'i mara boe. Ara nda simbo Lamatua' mana ola-ola nara, ma tao risa se. Basa ma hei lutu-mbatu rates fee mana ola-ola' ra, fo dad'i bukti oi, hei o tungga bei-ba'i mara boe. 49 Huu naa, Lamatualain fo mana nahine basa' e, ola' nita nae, ‘Dei fo Au denu mana ola-ola ngga ra ro dedenu' laen ra fo reu sia atahori Isra'el ra. Basa ma, atahori naa ra tao doid'oso ruma, ma tao risa ruma.’ 50 Atahori mana rasod'a ale' ia, musi lemba-d'oi atahori mana tao risa Lamatua' mana ola-ola nara. Naa reken mia Lamatua' tao raefafo' ia, eni' a Habel mamaten, losa ma'ab'ui oe-oe' a, Sakaria. Eni ia, fo risa sia mei tutunu-hohotu' a no Kama Meumare' a talad'an, sia Lamatualain Ume Hule-o'e Huu' na. Hei o lemba mala huhuku-dod'oki nara boe! 52 Hei mana mihine hukun Yahudi ra e! Dei fo ama hambu sosoe'! Huu hei mana to'u nggoe' fo soi lelesu fo atahori hambu rahine malolole Lamatualain hihii-nanaun. Te hei nda maso' naa mii sa. De'ulakan lena' fai, hei b'ambi mala atahori, fo ara nda bisa maso' naa reu sa!” 53 Lele' Yesus ola' basa ma, meser agama ro atahori Farisi ra ramue E. Eni' a lele' naa, ara aka' ratane mata'-mata' fo rae te'e-sii ra'atutud'a' E. Ara sangga dala' rakandondoo' a fo tao nemuet ro E.

Report Issue

Lukas 12

TOC , Chapters

1 Lele' naa, hambu atahori rifon hira rema rae rena Yesus. Ara lao' rakaseseti ma heo rala E. Boe ma Ana ola' na'ahulu' no ana ded'enu nara nae, “Minea ao mara fo afi' tunga atahori Farisi ra mana d'ea-rala nara. Huu ara hii' a ola' laen, ma tao laen. 2 Ara tao ao nara ona' atahori malole', te dei fo sira mana d'ea-rala nara nenenita'. Huu basa mana ne'efuni' ale' ia, dei fo nenenita'. 3 Saa fo hei ola' funi-funi' lele' ia, dei fo atahori rena relo-relo. Saa fo hei utu-utu sia kama rala o, dei fo atahori ola' rahere' sia atahori hetar matan.” 4 Yesus ola' selu' nae, Ana nggare! Afi' mimitau mete ma atahori rae tao risa nggi. Huu ara bisa risa' a hei ao-sisim, te nda bisa tao saa-saa mbali samanam sa boe. 5 Au ae ufad'e ae, hei musi mimitau seka. Hei musi mimitau Lamatualain. Huu Eni bisa tao nisa nggi, ma mbia nggi misi' naraka rala mii. De Eni ia, fo hei musi mimitau teb'e-teb'e'. < Geenna g1067 > 6 Ama du'a sob'a, mbui lutuk felin ba'u saa? Nda mafelit sa, to?! Mbui' lima na sen rua, to? Mae ta'o naa o Lamatualain nda lilii' hela esa sa boe. 7 Ona' naa boe, Lamatua' taomata' neu nggi. Ana nahine teb'e langga fulu' hira sia langga mara. Dad'i ama afi', mimitau, huu Lamatua' nile hei lena' mbui lutuk hetar naa ra.” 8 Basa ma, Yesus ola' fai no Ana ded'enun nae, “Pasa ndiki mara malolole! Mete ma hambu atahori nambarani nataa Au sia atahori hetar matan sia raefafo' ia, dei fo Au o utaa e sia Lamatualain ana dedenu nara matan sia sorga ae, eni, Au atahori ngga. 9 Te mete ma hambu atahori ola' sia atahori matan nae, eni nda nahine Au sa, dei fo Au o, ola' sia Lamatualain ate nara matan sia sorga ae, Au o nda uhine e sa boe. 10 Au ia, Atahori Matetu' a. Mete ma hambu atahori ola' tao ma'afo Nara malole ngga, na, Lamatualain fe'e nau fee ambon neu salan. Te mete ma ana ola' tao ma'afo Lamatua' Dula-d'ale Meumaren nara malolen, Lamatualain nda fee ambon neu salan sa. 11 Mete ma atahori ro nggi misi' mamana ne'etu' ded'ea-o'ola' agama, fo, misi' atahori mana to'u parenda ra, huu hei mimihere Au, na afi' mimitau so'al hei mae misila'e ao mara ta'o bee. 12 Huu lele' naa o, Lamatualain Dula-d'ale Meumaren nanori nggi ded'ea-o'ola' nandaa no saa, fo hei parlu mitaa neu se.” 13 Basa naa ma, esa mia atahori hetar naa ra natane Yesus nae, “Ama Meser! Tulun denu a'a ngga fo b'anggi no au hai amam hata-heton dei.” 14 Te Yesus nataa e nae, “Wah! Seka mana so'u Au dad'i mana ma'etu hei ru'a nggi ded'e'at ma mata' naa?” 15 Basa ma Yesus ola' neu atahori hetar naa ra nae, “Hei musi besa-b'esa fo afi' misuu-miseti. Huu hata-heto' nae' nda bisa tao nggi misod'a no mole-d'ame sa.” 16 Boe ma, Ana dui nekendandaa' sa nae, “Hambu atahori mamasu'i' sa, osin hambu buna-b'oa' naen seli. 17 Losa nggud'an nara sofe nenedidina', de nda nita' nae tao ta'o bee sa boe. 18 De ana du'a nae, ‘Au ae tao ta'o' a ia! Au ofe hendi nggud'an mbaraa' a, fo tao u'umoko e, fo au mbed'a' osi ngga buna-b'oa nara ma basa hata-heto nggara sia naa. 19 Mete ma ta'o naa ena, na au ola' mbali ao ngga ae, ‘We! nggud'an sofe ena! Nanaat dai ua losa too-too ena. De mua-minu malalad'a ma mumuho'o peped'os ei ma leo!” 20 Te huu Lamatualain nafad'e neu e nae, ‘Woi! Nggoa ma, dei! Tetemba' ia boe, mate nggo. Naa, seka mana hambu basa nggud'an ma isi-oen?’ 21 Dad'i ta'o ia! Atahori bisa ra'ad'uru hata-heto' nae-nae sia raefafo' ia soa' neu aon, huu sia Lamatualain dud'u'an, eni, hata-taa', huu nda malole' no Lamatua' sa.” 22 Basa ma Yesus nanori selu' ana dedenu nara nae, “Ama afi' mbute-mue mo masod'a mara fai-fai esa, so'al mae mia saa do pake saa. 23 Huu hita masod'an ia, lena' mia saa fo hita taa' a, ma saa fo hita pake' a. 24 Mete sob'a mbui kaa' ra! Ara nda sela sa, nda etu-oru sa, nda ra'ena nggud'an fo mbed'a' nanaat sa, te Lamatualain na'ab'oi se. Mete ma ta'o naa, na, Ana o bisa na'ab'oi nggi boe. Huu Ana nile hei lena' mbui' naa ra. 25 Mete ma atahori rambarii' sia tiroao a matan, fo barias aon, na, ana bisa tao namad'oo fula-fai masod'an, do? Hoko'! 26 Dad'i mete ma soa' a mbute-mue mo d'ala anak naa ra, nda nendi fee nggo saa sa boe, na, saa de hei fe'e mae mbute-mue mo d'ala monae' ra fai? Naa, onton na saa? 27 Mete sob'a b'una lasi ra. Ara nda tao osi-lutu sa, ma nda tenu-lolo sa. Te mane Soleman b'ua-ba'u meulaun o, nda malole' lena' buna lasi a meulaun sa. 28 Huu Lamatualain na'aboi uru ana' fo nda na'ena sosoa' sa, mana nasod'a fai' ia, ma mbila' neu na mate, fo atahori nggari nisi' ai rala. Mete ma ta'o naa, na, Ana o bisa na'aboi hei fo mana mafeli' lena' uru ana'. Dad'i, ta'o bee de hei nda mimihena teb'e-teb'e' neu E sa? 29 Ona' naa boe, hei sud'i dud'u'a d'ala nanaa-nininu' fai. Te dei fo Lamatua' mana ator. 30 Atahori nda mana namahena neu Lamatua' sa, ara ue-tao rita' mamate nara tao basa dala' naa ra. Te ama afi' ta'o naa, huu hei Amam sia sorga nahine basa saa fo hei parlu' ra ena. 31 Mete ma hei milalao Lamatualain ue-tataos nara ra'ahulu', na, dei fo Ana o fee ia ra neu hei boe.” 32 Basa ma Yesus ola selu' nae, “Hei ona' bib'i lombo nononggo ana' sa nda be'i saa sa boe. Te afi' mimitau! Huu Ama ma sia sorga, Mane Monae'. Saa fo Eni enan, Ana namaho'o fee neu ana susue nara. 33 Dad'i mii seo hendi sud'i' a saa mara, basa na bab'anggi doi nara fee neu atahori mana to'a-taa' ra. No ta'o naa hei mbed'a' su'it sia sorga. Na'o ra nda reu ramana'o rala se sa, ma mba'i ra o nda ra'aninisi ralutu hendi se sa. 34 Misined'a malolole! Hei hata-heto mara sia bee na, rala mara o sia naa boe.” 35 Yesus ola' selu' fai nae, “Hei musi mihehere fo ue-tao fee Lamatua' hatu'-rerelon. Ona' ana dedenu' mana be'e nahani tenu ume' a bali' ume nema mia fefeta kakab'i'. Mete ma malangga ded'eu lelesu a, na, ana bisa soi lai-lai. 37 Mete ma malangga nema hambu atahori mana tao ues nara rahani ta'o naa, na ara onton. Huu dei fo malangga natud'u rala malolen neu se. Ana pake bua-ba'us ona' atahori mana tao ues nara, fo neu nahao se nanaa malad'a'. 38 Atahori mana tao-ues ra mema' onton huu ara tao-mata' neu malangga no malole. Mae malangga sud'i' a nema fai' ba'u saa, neofa' do deka manggarelo o, ara rahehere rakandoo' a. 39 D'u'a malolole! Mete ma hambu tenu ume' nahine teb'e fai' ba'u saa na'o ra rae rema, ne'o ana nda fee kaka'e fo na'o ra bonggar umen sa. 40 Dad'i hei musi mihehere mikindoo' a, huu nda hambu atahori rahine teb'e fai hira' Atahori Matetu' a nae nema sa.” 41 Basa ma, Petrus natane Yesus nae, “Ama Meser! Ama' nekendandaan faa' ra naa, dai aka' hai, do dai basa atahori?” 42 Ma Yesus nataa nae, “Nekendandaa' naa dai basa atahori mana tao ona' malangga mana tao-ues mahine' a, mana na'tataa' no malanggan. Dei fo malanggan so'u e fo bab'anggi nanaat fee atahori mana tao-ues laen ra. Mete ma ana manggate tao tungga ue-tataon ta'o naa, mae malanggan nema sud'i' a fain sa o, ana tao-tao' a ue-tataon no teb'e-teb'e'. De ana onton, huu dei fo malanggan so'u e fo mete-se'u basa hata-heto nara. 45 Te soe neu e mete ma malangga mana tao-ues dud'u'a nae, ‘Eh! Ne'o toulasi' a fe'e doo fo ana nema.’ Boe ma ana poko-paru atahori mana tao-ues laen ra, tou' ma ina' ra. Boe ma ana endo' naa-ninu ma'ahee losa mafu. 46 Te fai' sa ma, lele' malangga mana tao-ues a nda med'a nala sa, aiboi' ma malangga a bali'. Lele' malangga bub'ulu dala' naa ra, ma ana poko-paru e tute' a, de oi hendi e, fo hambu nala bala-b'aen ona' atahori nda mana ra'atataa' tungga malangga hihii-nanaun sa. 47 Huu atahori mana tao-ues mana nahine malangga hihii-nanaun, te nda nahehere tao tungga sa, do, nda nau tao tungga sa, dei fo nenehuku-doki' b'eran seli. 48 Te atahori mana tao ues mana ue-tao leli huu nda nahine malangga hihii-nanaun sa, dei fo hambu huku-doki' nggafat. Atahori mana simbo naen seli, eni bab'ala-babaen o nae' boe. Atahori mana simbo ue-tataos monae', lemba-nesaan o nae' boe.” 49 Yesus tute o'olan nae, “Au uma fo saranggaa hendi atahori nggara mia atahori laen ra sia raefafo' ia. Naa, ona' atahori hotu manggarau' rendi' ai mbila'. Au hihii ngga ai a mulai mbila sia bee-b'ee ena. 50 Te huu Au musi lemba-d'oi u'uhulu' doid'oso' manaseli' dei, naa fo teb'e-teb'e' Au doid'oso losa ue-tatao Ngga basa. 51 Hei du'a mae Au uma endi mole-d'ame' nisi' raefafo' ia, do? Hoko'! Au uma tao atahori ra ratofa rasimbo' bafa', ma tao fee atahori ra sea-saranggaa huu nenori Ngga. 52 Mia lele' ia od'i-a'a toronoo b'onggi' ra o sea-saranggaa. Sia ume sa, telu lab'an rua, do rua lab'an telu. 53 Ama bonggi' lab'an ana bonggi'; ana bonggi' lab'an ama bonggi'. Ina bonggi' lab'an ana bonggi'; ana bonggi' lab'an ina bonggi'. Ina ari' lab'an ana arin; ana ari' lab'an ina arin.” 54 Boe ma Yesus ola' no atahori hetar naa ra nae, “Mete ma hei mita lelee fau' sou sia muri, hei mae, ‘ia, nenendin ud'an nae nema ena.’ Mema' teb'e ta'o naa. 55 Mete ma ani onas fuu nema, hei mae, ‘ia, nenendin fai' ia matob'i' seli.’ Mema' teb'e ta'o naa. 56 Woi! Hei atahori mana d'ea-rala' mana ola' laen na tao laen re! Hei mi'indandaa' mihine fula-fai tungga lalai no raefafo' ia nenendin. Te ta'o bee de hei nda nau mihine Lamatualain hihii-nanaun lele' ia sa?” 57 Yesus ola' selu' nae, “Mete ma hei mid'ed'ea na, ta'o bee de hei nda mi'etu' aom mae bee teb'e sa! Malole lena' d'ame dei! Afi' losa hei losa mana nggero-furi' a matan, ma ana na'etu' tao nggi bui rala mii. 59 Huu mete ma ta'o naa, ne'o hei nda bisa dea mii sa losa b'ae mibasa' huta-buku' fo mana nggero a na'etu basa' a.”

Report Issue

Lukas 13

TOC , Chapters

1 Lele' naa, hambu atahori rafad'e Yesus oi, hofernor Pilatus nisa atahori Yahudi hira mia Galilea, lele' ara rendi tutunu-hohotu' nisi' Ume Hule-o'e Huu' a sia Yerusalem. 2 Rena ta'o naa, ma Yesus natane se nae, “Tungga hei, na, atahori nenetao nisa' naa ra, sala nara monae' lena basa atahori Galilea laen ra, do? Naa de ara nenehuku-doki', do? 3 Hoko'! Te mete ma hei nda lao hela masod'a de'ulaka' mara sa, fo tungga bali' Lamatua' hihii-nanaun, na, dei fo hei o mimbilutu ona' se boe. 4 Ma atahori ka sanahulu falu' mana mate nenetendes manara mana ndefa' sia Siloam fai' naa, ara ona' bee? Sala nara monae' lena' basa atahori laen mana sia Yerusalem, do? 5 Hoko'! Te mete ma hei nda lao hela hei leleo-lalao mana tao leli mara sa, fo tungga bali' Lamatua' d'ala ndoo-tetun, na, dei fo hei o mimbilulutu ona' se boe.” 6 Basa ma, Yesus fee nekendandaa' esa nae, “Hambu atahori sa sela hau huu mab'oa' sa sia osin. Ana aka' nema nado' e fo nae nahine nab'oa ena, do hoko'. Te hau naa, nda fe'e nab'oa sa. 7 Basa ma, ana denu mana manea osi a nae, “Too telu ia ena, au uma usufafali sangga hau ia b'oan. Te au nda hambu saa sa boe. De ungga hendi e leo, huu hau huu' ia nala' a mamana'.’ 8 Te mana tao osi a nataa nae, ‘Ama' afi' mumunasa. Fee hau huu' ia too esa fai. Hela fo au sasaro ndule e, basa fo mbori pupuk neu e, naa fo ana sengga bali' 9 Mete ma too mana nema' ma hau huu' ia nab'oa, na, malole. Te mete ma hoko', na, ungga hendi e leo.’” 10 Lao esa, nandaa no atahori Yahudi ra fai hule-o'en, Yesus neu nanori sia ume hule-o'e'. 11 Sia naa hambu ina' sa ruku too sanahulu falu ena, huu nitu ra tataon. Ana nda nambarii' nala tetu' sa. 12 Yesus nita ina' naa ma, Ana no'e nala e, de ola' nae, “Mama! Ia naa mama hai ena.” 13 Boe ma Yesus nggama liman neu ina' a. Aib'oi' ma, ina' a nggarasan tetu' neu' ena. Boe ma ana no'e makasi, no koa-kio Lamatualain. 14 Te malangga ume hule-o'e' a namanasa, huu Yesus tao nahai' atahori nandaa no fai hule-o'e'. Boe ma ana nafad'e neu atahori hetar naa ra nae, “Sia nggarei sa rala hambu fai nee fo tao ue-osa'. De malole lena' atahori hed'is ra rema sia fai-fai tao ue-osa' ra, fo sangga atahori ra'ahahai' se. Afi' rema sia fai hule-o'e'!” 15 Te Yesus nataa e nae, “Hee! Atahori mana d'ea-rala'. Sia fai hule-o'e' o hei tao ue-osa' boe, to?! Huu hei o mii mbo'i sapi ma keledei mara fo fee se rinu, to?! 16 Mama ia, ba'i Abraham tititi-nonosin, ona' hita' boe. Nitu ra malanggan pa'a nala e too sanahulu falu ena. De mete ma Au mbo'i e nandaa no fai hule-o'e', na, sala do?” 17 Rena ta'o naa, ma Yesus musu nara mae. Te atahori nae' naa ra ramaho'o ro Eni ue-tatao meulaun. 18 Boe ma Yesus ola' selu' fai nae, “Au u'usasama' Lamatua' atahori nara ona' saa, e? 19 Fefeun sira hida' a, te dod'oo ma ara boe ramaheta. Fefeun ara ona' fini deke' anadiki'. Atahori sela sia osi. Basa ma ana mori de dad'i hau huu ine', Ma mbui' ra rema randuna sia d'ana nara.” 20 Basa de Yesus ola' fai nae, “Au u'usasama' Lamatua' atahori nara no saa fai, e? 21 Ana ona' bib'it roti fo ina' ra sambor no tarigu saku rua, fo tao roti nae'. Boe ma tarigu hene monaen seli, huu bib'it mbei anak naa. Lamatua' atahori nara pangaru nara boe namanae ona' naa boe. 22 Basa naa ma, Yesus se lao risi' kota Yerusalem. Ana tuli tungga-tungga dala', sia kota ma kambo' fo nanori atahori ra. 23 Mia mamana' sa, hambu atahori sa natane E nae, “Ama Meser! Mbei ma aka' atahori hid'a' a hambu masod'a', do?” 24 Ana nataa nae, “Sorga lelesun anad'iki' ana' a. De mihehere ei mara fo rala mii tungga naa. Huu hambu atahori hetar rae sob'a rala reu, te nda rala sa. 25 Mete ma tenu ume' a nggoe lelesu a, dei fo mimbirii' sia' a d'ea' fo ded'eu lelesu a, ma mimeli mo'e tulu-fali', mae ‘Papa! Soi lelesu a d'ei!’ Te dei fo Ana nataa nae, ‘Hei seka, ra? Au nda uhine nggi sa!’ 26 Boe ma hei mae, ‘Ta'o bee de papa nda muhine hai sa? Hai mana endo' mia-minu mo papa. Ma papa biasa munori hai sia okofo' ra boe.’ 27 Dei fo nataa nae, ‘Au ufad'e faa' ra, Au nda uhine hei sa! Hei ia ra, atahori mana tao' a de'ulaka' ra. D'inggo' hela ia!” 28 Basa dei fo, lele' Lamatualain na'etu basa atahori ded'eat nara, hei nggae eiei ma henggu nisi mara. Huu hei mita ba'i Abraham, ba'i Isak, ba'i Yakob ro Lamatualin mana ola-ola nara basa se endo' maso' risi' sorga ena. Te hei neneoi hendi' sia' a d'ea'. 29 Dei fo atahori rema mia ndule raefafo' suun, mia rulu losa muri, mia d'ii losa ona, fo endo' raa ra'ab'ue sia Lamatualain ume manen. 30 Misined'a malolole basa ia ra: mete ma Lamatua' na'etu' basa atahori ra ded'ea nara, hambu atahori fo ma'ahulun atahori rae ne'o eni atahori anak, te ana hambu had'a-hormat monae'. Boe ma hambu atahori fo ma'ahulun atahori rae, eni atahori monae', tao-tao te Lamatua' nae eni atahori anak.” 31 Lele' naa, hambu atahori Farisi hira rema randaa ro Yesus, de rafad'e rae, “Malole lena', Ama Meser mu'ud'od'oo' misi' mamana' laen, huu mane Herodes nae tao nisa Ama'.” 32 Boe ma Yesus nataa nae, “Hee! Tou lasi' naa ona' busa fui e! Mii mifad'e e mae, ‘Au oi nitu ra ma u'uhahai' atahori mamahed'i' ra fai' ia ma mbila. Fini esa' fo Au ue-tatao ngga basa.’ Ona' mae ta'o bee o, Au fe'e ae ue-tao selu' mbei fai sia lalao ngga isi' Yerusalem, Huu atahori Yerusalem naa ra, mana hii' a tao risa Lamatualain mana ola-ola nara. 34 Aduu, atahori Yerusalem ra, e! Hei ia ra aka' misa Lamatualain mana ola-ola nara, ma honda-mbia misa ded'enu' fo mana rae rema ratud'u dala' fee nggi. Lao hetar, Au ae u'ub'ue ma unea nggi fo mbambi ala nggi mia de'ulaka' ra, ona manu ine nasala'e nala ana nara sia lid'an rala. Te huu hei nda nau sa. 35 Ia naa, Lamatua' nda tao afi' neu ume hule-o'em sa ena. De mbila do finiesa' te rou' ena. Dei fo hei nda afi' mita Au sa ena, losa mitaa mae, ‘Lamatualain fee papala-bab'anggi' neu atahori mana nendi Lamatua' naran, huu Lamatua' denu E ena!’”

Report Issue

Lukas 14

TOC , Chapters

1 Lao esa, nandaa no fai hule-o'e', atahori partei agama Farisi ra malanggan esa no'e Yesus fo nema naa sia umen. Ana endo' naa-ninu, ma hambu atahori maku-ma'u E fo rae rita Ana nae tao saa nandaa no fai hule-o'e'. 2 Lele' naa, hambu atahori esa mamahed'i ao ma'asofe' endo' sia naa boe. 3 Boe ma, Yesus natane mahine hukun Yahudi ma atahori Farisi mana endo raa-rinu sia naa nae, “Tungga ba'i Musa hohoro-lalanen, bisa tao nahai' atahori hed'is, nandaa no fai hule-o'e', do hoko'?” 4 Te nda hambu esa nahara sa boe. Boe ma Yesus kois atahori mamahed'i' a, de hai neu' ena. Basa ma Yesus denu e bali'. 5 Basa naa ma, Yesus natane se fai nae, “Mete ma hambu anadiki' sa tud'a oe rala neu, nandaa no fai hule-o'e', hei mii nore bali' e d'ean, do hoko'? Mete ma sapi a tud'a rala neu, na hei hela e, do, lea hendi e d'ean? Ne'o hei lea hendi e d'ean. De naa sosoan nae, hei o tao ues ena boe, to!” 6 Rena Yesus ola' ta'o naa, te nda hambu atahori esa bisa nataa E sa boe. 7 Lele' naa, Yesus memete' atahori mana rema raa sia ume fefetas a. Hambu atahori hetar pili mamana' sia mata', fo reu endo' sia naa. Nita ta'o naa, boe ma Ana ola' nae, 8 Besa-b'esa, o! Mete ma atahori rarolo nggi misi' fefeta kakab'i', na, afi' mii endo sia ataori moko-monaen ra mamanan. Huu afi' losa tenu fefetas narolo fui' manaseli' lena' nggo. 9 Mete ma ta'o naa, tenu fefetas ne'o nema ola' no nggo nae, ‘Afi' mumunasa, e! Ama' tulun lali misi' dea' naa dei, huu au sad'ia hela kad'era ia fee neu atahori moko monaen ra.’ Boe ma ho fela hela kad'era naa no mamaet, de muu endo' sia seku d'ea'. 10 Dad'i mete ma hambu nerolot, na, muu endo' sia kad'era mana seku sia dea'. Dei fo mete ma tenu fefetas nita nggo, na neti no'e nae, ‘Eh, Ama'! La'i fo endo' sia mata' ia.’ No ta'o naa hei hambu had'a-hormat sia atahori fui' ra matan nara. 11 Huu atahori mana so'u-so'u' aon, dei fo Lamatua' na'atutud'a' e. Te atahori mana tao aon ona' anad'iki, dei fo Lamatua' so'u nanaru e.” 12 Basa naa ma, Yesus ola' no tenu ume' a nae, “Fai' ruma, mete ma ama' tao fefetas, na, afi' murolo' a bob'onggim no nonoom atahori mamasu'i' ra! Te ne'o ara bisa rarolo bali' nggo fai! 13 De mete ma ama' feta-d'ote, na, murolo atahori hata-taa', ei do'o', keko-luku', ma atahori poke' ra. 14 Huu ne'o ara nda bisa bala-b'ae rala nggo sa. Te mete ma ama' murolo se, Lamatualain mana bala-b'ae. Dei fo mete ma nafefela bali' atahori mamahere' mia mamates ena, Ana nda lilii' ama' malolem sa.” 15 Rena ta'o naa ma, hambu atahori sa mana endo' no Yesus ola' nae, “Atahori mana onton seli naeni atahori mana raa ra'ab'ue sia Lamatualain ume manen, o!” 16 Yesus nataa e nae, “Au dui ta'o ia: Hambu atahori sa tao fefeta ine'. Boe ma ana narolo atahori hetar. 17 Lele' ara sad'ia rala fefetas ena ma, ana denu atahori ded'enun, neu no'e atahori mana hambu nerolot' ra nae, ‘La'i, te fefetas sangga mulai ena.’ 18 Te basa se sangga dala' mata'-mata' naa fo ara nda reu sa. Esa b'ale nae, ‘Waa! Au fe'e hasa ala osi sa, de au musi uu mete sob'a e dei. Afi' mumunasa o! Huu au nda bisa uu sa.’ 19 Hambu esa fai nae, ‘Au fe'e hasa ala sapi hohombu mole' pasan lima. Au ae uu sob'a sud'i se, de afi' mumunasa, o! 20 Esa fai nae, ‘Au fe'e sao ena, de nda bisa uu sa.’ 21 Basa ma, atahori ded'enu' a bali' de nafad'e tenu fefetas a. Rena nala ma, tenu fefetas namanasa seli. Boe ma ana parenda atahori ded'enu' a nae, ‘Mete ma ta'o naa, lao muu leo lai-lai! Muu sia basa okofo' ma d'ala kabia' ra sia kota, fo murolo mendi basa atahori hata-taa' ra, ei do'o, poke', ma keko-luku' ra.’ 22 Rena ta'o naa ma, atahori d'ede'nu' a neu narolo atahori ra. De ana bali' ma nafad'e nae, ‘Ama'! Basa se rema ena, te mamana rou' fe'e hetar.’ 23 Boe ma tenu fefetas nae, ‘Mete ma ta'o naa, muu selu' fai sia kambo-kambo' sia kota d'ea', losa osi-lutu ra. Kokoe sud'i' a se, fo mo se rema, sad'i tao sofe mamana fefetas ia. 24 Rena, e! Atahori nda mana simbo nerolo ngga naa, ara nda ramed'a rita fefetas ia nanaat nara malad'an mbei sa boe!’” 25 Basa naa ma, Yesus se lao rakandoo risi' Yerusalem. Atahori hetar tungga E. De Ana mbali se, ma Ana ola' nae, 26 “‘Atahori mana teb'e-teb'e' nau tungga Au, ana musi sue Au lena' basa e: lena' ina-ama nara, lena' sao-ana nara, lena' od'i-a'a nara, lelenan fai eni aon. Mete ma hoko', atahori naa, nda nandaa dad'i Au ana mana tungga ngga sa. 27 Te atahori mana nda nau lemba doid'oso' sa, huu ana tungga Au, ana nda nandaa dad'i Au atahori ngga sa. Atahori mana nae dad'i Au atahori ngga, ona' mae atahori rae tao risa e o, ana lemba nakandoo doid'oson. 28 Dad'i mete ma mae tungga Au, na, du'a malolole dei. Ona' atahori rae rafefela Ume dek. Ana musi reken lutu'-lelo' na'ahulu' dei, ume nala d'oi' ba'u saa. Afi' losa d'oi' nda dai sa. 29 Huu mete ma nda ito-reken lutu'-lelo' sa na, afi' losa fe'e tao' a ume a netehun, te d'oi' basa ena. Ma atahori ra mali ra'amamae' e, 30 rae, ‘Hei mita atahori naa dei! Ana fe'e tao' a ume netehun, nda fe'e saa sa boe, te d'oin basa ena.’ 31 Conto Laen fai, naeni so'al netati'. Mane mana nae natati musi endo' no nonoon nara fo ola-ola' ra'ahulu' dei' Mete ma na'ena a sold'ad'u atahori rifon sanahulu' a, na musi timba-tai eni bisa nasenggi' musu, atahori rifon ruanulu, do hoko'? 32 Mete ma timba-tai basa, ma du'a nae ne'o eni nda nasenggi' sa, na, malole lena', lele' musu a fe'e sia dod'oo', te ana haitua mema' ded'enu' fo ola' d'ame. 33 Ona' naa boe, atahori mana nae tungga Au. Eni musi du'a neu-nema malolole, nae eni nahehere lao hela basa' e, do hoko'? Mete ma hoko', atahori naa nda nandaa dad'i ana ded'enu Ngga sa.” 34 Yesus tute selu' ded'ea-o'olan no conto laen fai nae, “Masi' naa, malole'. Hita pake fo tao malad'a nanaat. Te mete ma masi' a nda masi sa ena, na nggunan sa fai? Hita nda bisa pake e fo tao malad'a nanaat sa ena. Tae tao dad'i pupuk o, nda bisa sa ena. Hita nggari hendi e neu' ena. Dad'i hei o musi dad'i ona' masi' a, fo misod'a sue-lai basa atahori. Seka ma ndiki', na, rena malolole, o!”

Report Issue

Lukas 15

TOC , Chapters

1 Lele' naa, atahori mana ed'a b'ea ma atahori nda papake' laen ra sa, aka' rema risi' Yesus fo rae rena E. Te atahori Yahudi ra rae fee se atahori nda malole' sa. 2 Atahori Farisi ro meser agama Yahudi ra rita ta'o naa ma unggu-remu rae, “Ciih! Atahori ia na'ab'ue no atahori nda papake' ra sa. Lena' fai Ana endo' naa no se boe!” 3 Yesus rena ta'o naa ma, Ana dui fee se nekendandaa' nae, 4 “Mete ma mia hei ia hambu atahori sa na'ena bib'i lombo natun esa. Boe ma mopo hendi esa. Oras ia atahori naa musi tao sa? Ne'o ana lao hela bib'i lombo ka sio nulu sio' ra reu lenu' sa, ma neu sangga losa ana nita bali' bib'i lombo mana mopo' a. 5 Lele' ana nita bali' bib'i lombo naa, ma nasaa nendi bali' e no nemeho'ot. 6 Losa ume, ma ana no'e nala nonoon nara, de nafad'e se nae, ‘Wae! Hei ima mimiho'o mo au dei! Huu au ita bali' bib'i lombo mana mopo' ngga ena.’ 7 Naa, sia sorga o ona' naa boe. mete ma hambu atahori mana tao sala' sa d'oa' ena, fo bali' nisi' Lamatua', na basa mana sia sorga ra ramaho'o. Ara romaho'o lena' huu atahori esa mana bali nisi' Lamatua, mia atahori ka sionulu sio' fo mana rasod'a no ndoo-tetu', ma nda lao' sala dala' sa.” 8 Boe ma Yesus dui nekendandaa' esa fai nae, “Hambu mama esa na'ena doi fula' sanahulu. Te, mopo hendi esa. Oras ia, ana nae tao saa o? Ne'o ana neu nambila' lambu fo d'elo sia bee-b'ee, ma ngganggai ume a losa mamana makabia' ra, fo sangga d'oi' naa no malolole. 9 Lele' ana nita bali' d'oi' naa ma, ana neu no'e atahori ume titia nara, de nafad'e nae, Woi! ima fo mimiho'o mo au dei! Huu au ita bali' doi mana mopo ngga ena!’ 10 Sia sorga o ona' naa boe. Mete ma hambu atahori mana tao sala' sa d'oa', de bali' nisi' Lamatua', na, basa ded'enu' sia sorga ramaho'o seli boe.” 11 Yesus tute o'olan nendi' nekendandaa' laen esa fai nae, “Hambu ama' sa no anan tou' rua. 12 Lao esa, ana murin nafad'e aman nae, ‘Ama' e! Banggi fee au hata-heto' ra leo! Boe ma aman bab'anggi hata-heto' ra fee neu ru'a se. 13 Nda doo' sa ma, ana muri' a seo hendi ena nara. De ana mboti b'ua-ba'u nara, boe ma lao nisi' nusa dod'oo'. Sia naa, ana ngganggari doi nara no nesod'at sosoa ao'. 14 Lele' doi nara basa ma, ndoe-la'as manaseli' dai nusa' naa, de ana o nasod'a to'a-taa nala seli. 15 Boe ma neu sangga ues. Atahori sa sia nusa' naa simbo e de denu e hani fafi nara. 16 Huu ana' naa nda nabe'i ndondoen sa ena, de ana nae naa fafi ra nanaat na. Huu nda hambu atahori esa fee ne nanaat sa boe. 17 Dod'oo ma ana du'a neu-nema nae, ‘Sia ama ngga umen, basa atahori mana tao-ues ra hambu raa losa ra'ab'eta. Te au sia ia ae' a mate ndoes ena. 18 Malole lena', au bali' isi' ama ngga. Fo ufad'e ae, “Ama'! Au tao sala monae' ena neu Lamatua' ma ama' boe. 19 Au nda undandaa dad'i ama' anan sa ena. Sad'i ama' simbo au dad'i ate sia ama' umen, o naa malole boe!’” 20 Ana du'a nala ta'o naa ma, fela de bali' nisi' aman umen. Fe'e sia dod'oo' te toulasi' a nita e, ma tud'a kasian mbali e. Ana onda mia umen de nela-nela' neu soru anan mana bali' a. De ana holu ma id'u e. 21 Boe ma ana' a ola' no aman nae, ‘Ama'! Au tao sala monae' neu Lamatua' ma ama'. Au nda undandaa dad'i anam sa ena.’ 22 Te aman parenda tute' atahori mana tao ues nara nae, ‘Woi! Lailai, e! Mii ha'i mendi bad'u meulau' seli a! fo fee ne pake. Olu ndeli neu lima u'un, ma sapatu neu ei nara. 23 Mii lea mala sapi mbaruna' naa fo tati, te hita tae feta-dote teu esa. 24 Huu ana ngga ia ona' mana mate' ena, te ia naa ana nasod'a bali' ena. Ana mopo, te ia naa au hambu bali' e ena.’ Ola' basa ta'o naa ma, ara feta-d'ote boe. 25 Lele' naa, ana ulu' a nese ume, huu ana neu tao ues sia osi rala. Lele' ana bali' ma, fe'e sia dod'oo' te ana rena atahori ra'amina' lii-lii' ma lendo-foti. 26 Boe ma ana no'e nala mana tao ues esa, de natane nae, ‘Woi! Tao rarame' saa ia?’ 27 Atahori mana tao ues a nataa nae, ‘Malangga od'i ma nema ena. Dad'i ama', denu tati sapi fo tao fefeta monae', huu anan bali' no sod'a'.’ 28 Rena ta'o naa, ma ana ulu' a namanasa. Ana nda nau ume rala neu sa ena. Boe ma aman nema de kokoe e ume rala neu. 29 Te ana namue nae, ‘Ama'! D'u'a sob'a dei! D'oon basa ia au tao ues ita' mamate ngga ona' ate fee ama'. Au nda ulena-langga neu ama' hihii-nanaun sa. Ona' naa o, ama' nda fe'e fee mita au hie ana' esa fo tao fefetas umuho'o o nonoo nggara sa boe. 30 Tao-tao te ama' ana mana ngganggari hata-heto' a, neu na'amina' no ina' ra de nabasa' ama' d'oin. Ana bali' nema ma, ama' tati sapi malolen seli de tao fefeta monae' fee ne.’ 31 Te aman nataa nae, ‘Ana susue ngge! Rena malolole! Leo mo au doo basa ia ena. Basa saa fo ama' enan, naa ra o ho enam boe. 32 Te oras ia hita musi feta-d'ote tamaho'o, huu od'im ia. Fe'esa'an, ona' ana mate ena, te ia naa nasod'a bali' ena. Ana mopo ena, te ia naa hambu bali' e ena.’”

Report Issue

Lukas 16

TOC , Chapters

1 Basa ma, Yesus dui selu' nekendandaa' esa fee neu ana ded'enu nara nae, “Hambu atahori mamasu'i' esa fee ue-tataos neu atahori mana dad'i eni malangga mana tao ues na. Te dod'oo ma malangga rena mbasi' nae, malangga mana tao-ues naa nae pod'e-pad'i na'arurunggi' e. 2 Dad'i ana no'e malangga mana tao-ues, de nafad'e nae, ‘Ho ia, ta'o bee? Au rena nggo aka' pod'e-pad'i' au hata-heto ngga. De ia naa muu sura' ue-tataom ra fo au paresa' dei. Te basa na, au ae nda pake nggo sa ena.’ 3 Rena ta'o naa ma, malangga mana tao ues du'a neu-nema nae, ‘Au soe ena! Oras ia au ae tao saa? Tatati rae o, au nda b'e'i sa. Dad'i mana hule-hule' o, au mae. 4 Mete ma au nda tao ues sia ia sa, au musi sangga dala', fo ona bee na atahori laen ra nau simbo au.’ 5 Huu naa, ana no'e nala basa atahori mana rahuta malangga a. De natane atahori ka esan nae, ‘Wae! Muhuta ba'u saa neu malangga ngga?’ 6 Atahori naa nataa nae, ‘Au uhuta mina saitun liter rifon haa.’ Boe ma malangga mana tao ues a nae, ‘Teb'e. Ho susura hutam sie. Ia naa sika hendi leo, basa na endo' fo sura' lai-lai susura huta feu' fai mae, ho muhuta liter rifon rua' a.’ 7 Basa de neu natane atahori karuan nae, “Muhuta malangga ngga ba'u saa fai?’ Ma nataa nae, ‘Au uhuta are karon rifon esa.’ De malangga mana tao ues a denu e nae, ‘Sika hendi susura huta' mbaraa' naa leo, fo sura' feu' mae, karon natun falu' a.’ 8 Ana tao ta'o naa, losa malanggan bub'ulu' tataon. Te malangga musi nataa nae malangga mana tao-ues de'ulaka' ia mema' masi'et. Naa! Au ufad'e nekendandaa' ia fo mihine mae, mete ma na'asasama' no atahori mamahere', atahori nda mamahere' sa mema' masi'et lena' sia rau-inggu ra talad'a nara ale' ia. < aiōn g165 > 9 Dad'i hei du'a sob'a. Ona' mae atahori raefafo' tao manggenggeo' rendi' hata-heto nara, te malole lena' pake hata-heto raefafo mara fo tulu-fali atahori. No ta'o naa, hei o hambu toronoo' hetar. Mae hata-heto' naa basa, te dei fo Lamatua' sad'ia hela mamana' fee nggi sia sorga. < aiōnios g166 > 10 Mete ma atahori tao d'ala ana' ra tungga ndoon, na, ana o tao d'ala monae' ra tungga ndoon boe. Te mete ma atahori pode-pad'i ro d'ala ana' ra, na, ana pode-pad'i no dala' monae ra boe. 11 Mete ma atahori nda ramahere hei lole-lau hata-heto biasa no dala-dala anak ra sia raefafo' ia, ona' bee fo Lamatua' namahere nggi sia d'ala monae' fai? 12 Mete ma hei nda bisa mete-se'u atahori laen hata-heton sa, na, seka mbarani fee hei hata-heto'? 13 Mana ded'enu' esa nda bisa rena malangga rua sa. Huu dei fo ralan mburu-oe' no esa, ma sue esa. Ana na'atataa' no esa, te nda tao afi' neu esa ka sa. Hei ona' naa boe, atahori nda bisa sue Lamatualain ma sue d'oi' sa. 14 Lele' naa, hambu atahori Farisi hira tungga rena Yesus o'olan naa. De ara raneneut E, huu ara d'ale d'oi'. 15 Te Yesus nataa nae, “Wei! Mae hei tao mimeu ao mara sia atahori mata nara, te Lamatualain nahine rala mara de'ulaka'. Hambu dala' nae' fo atahori so'u rananaru, tao-tao te Lamatualain nae naa ra d'ala de'ulaka', de melumud'u se. 16 Losa Yohanis Mana Sarani' neneman, hita atahori Yahudi tasod'a tungga ba'i Musa no Lamatua' mana ola-ola nara hohoro-lalanen. Te ia naa Lamatua' Hara-Lii malolen nened'ui-b'engga' sia bee-b'ee ena. Atahori hetar sangga dala' rakandoo' a fo masod'a nara tungga Lamatua' hihii-nanaun. 17 Mae lalai no raefafo' sambulalo o, Lamatualain hohoro-lalanen mbei o nda mopo sa boe, titi'-koma sa boe o nda mopo sa! 18 Atahori mana mahela' no saon, basa ma sao selu' no ina' laen, ana hohongge. Boe ma seka sao no ina' fo mana mahela' no saon, ana o hohongge boe.” 19 Yesus dui selu' nekendandaa' sa nae, “Hambu atahori mamasu'i' sa. Ana hii' a pake b'ua-ba'u meulau' nenetao' mia teme meulau'. Hatu'-rerelon naa-ninu malad'a-malad'a', ma ma'ahee' a sosoa aon. 20 Sia naa hambu atahori mana tud'a-loloe' sa, Naran Lasarus. Aon sofe' no bisu ma'afo'. Fai-fai esa na nonoo nara ro e nisi' atahori mamasu'i' a umen lesu matan. 21 Ana hii nae naa atahori mamasu'i' a nanaa sisa nara, te ana nda hambu saa sa boe. Aka' busa ra reu dad'alo bisu nara nanan. 22 Basa ma, Lasarus mate, de Lamatualain ate nara mia sorga rema ha'i rendi e, de rae'endo e sia ba'i Abraham bob'oan. Nda doo' sa ma atahori mamasu'i' a o mate boe, de atahori ra ra'oi e. 23 Ana nda sorga neu sa, te ana maso' naraka neu, na'ab'ue no atahori mana mate' hetar. Sia naa ana hambu huku-doki' ma d'oidoso' nakandoo' a. Lao esa, ana boti' matan ma nita Lasarus endo' namaho'o sia ba'i Abraham bob'oan. < Hadēs g86 > 24 Boe ma ana randu nahere' nae, ‘Ba'i Abraham, e! Kasian au dei! Denu Lasarus d'ombo lima u'un neu oe, fo sad'i nema tao na'ad'oe maa tonggo ngga o malole. Huu au doid'oso ae' a mate ena sia naraka ia!’ 25 Te Abraham nataa nae, ‘Naa! Ana ngge! Musuned'a malolole d'ei. Fai' naa, lele' musod'a sia raefafo', hambu mala basa malole' ra. Te Lasarus hambu aka' sususa' a. Dad'i ia naa Lamatua' fee ne namaho'o sia ia, ma doid'oso muu naa. 26 Lelenan fai, mia ho e nisi' ia nema, Lamatua' tad'a hita no ndola roma', de atahori sia ia nda bisa naa reu sa, ma atahori sia naa nda bisa ia rema sa.’ 27 Boe ma atahori mamasu'i' a no'e nae, ‘Mete ma ta'o naa, na, ba'i' tulun denu Lasarus neu sia ama ngga umen d'ei. 28 Huu sia naa fe'e hela od'i tou nggara atahori lima. Denu Lasarus neu nafad'e se, fo ara bali' risi' Lamatua, naa fo ara mate, na, ara afi risi' mamana doid'oso' ia.’ 29 Te Abraham nataa nae, ‘Lamatualain fee se ba'i Musa ma mana ola-ola' ra susura nara ena. Od'i mara bisa baca rasafafali se, fo ara rahine Lamatua' hihii-nanaun.’ 30 Te atahori mamasu'i' a nareresi nae, ‘Ba'i Abraham, e! Naa nda fe'e dai sa, huu ara nda tao-afi' neu Lamatua' Hara-Liin sa! Musi hambu atahori mates ra dea rema mia rates fo reu rafad'e se, fo ara fe'e rae rena ena, fo ramahere ma doa'.’ 31 Te Abraham nataa nae, ‘Mete ma ara nda nau rena ba'i Musa no Lamatua' mana ola-ola nara ded'ea-o'olan nara sa, na, mae atahori mana mate' ra dea rema mia rates fo reu ola' ro se o, ara nda rena sa boe.’”

Report Issue

Lukas 17

TOC , Chapters

1 Yesus nafad'e ana ded'enu nara nae, “Lao hetar atahori tud'a sala', huu atahori laen tatao-nono'i nara. Te atahori mana pode-edo', ara soe rala seli. 2 Mete ma atahori pode-ed'o' losa tao anadiki' sa tud'a sala', dei fo Lamatualain fee huku-doki' beran seli neu e. Malole lena' pa'a fatu monae' sa neu b'oton, fo nggari e tasi rala neu. 3 De minea ao mara malolole fo ama afi' tao atahori tud'a sala'! Te mete ma toronom tao sala', na, ai e. Mete ma ana d'oa', de nema no'e ambon, na, sud'i musuned'a salan fai. 4 Mete ma toronoom esa tao sala' lao hitu sia fai' sa rala, boe ma ana d'oa', ma nema lao hitu fo no'e ambon, na, ho musi lilii' hendi salan lao hitu.” 5 Fai' sa, Yesus ana ded'enu nara rema randaa ro E de ro'e rae, “Ama Meser! Hai nemehere mara nda mahere' sa. De tulun tao nehere hai nemehere, mara dei.” 6 Boe ma Yesus nataa nae, “Mete ma hei mimihere neu Lamatualain koasan, mae anak o, hei parenda hau huu ine' ia mae, ‘Nenelea' fo lali tasi muu!’ Dei fo hau huu ine' naa o tungga hei parendam neu' ena boe.” 7 Basa ma Yesus ola' fai nae, “Ha'i conto. Hambu ate mana tatati rae sia osi, ma nanea bib'i lombo sia moo' a. Basa ues ra ma, ate a bali' ume neu. Ne'o malanggan nda ola' no e nae, ‘Uma fo ru'a nggita taa ta'ab'ue leo!’ 8 Hoko'! Tungga matetun, malangga a denu e nae, ‘Muu lole-lau mei a fee au dei. Basa' fo, muu mua-minu sia dea'.’ 9 Mete ma ate a tao tungga malanggan hihii-nanaun, ne'o hei mae malangga no'e makasi mbali e, do? Hoko'! 10 Hei ona' naa boe. Mete ma hei ue-tao basa saa fo Lamatua' parenda' a ena, na, hei ola' mae, ‘Hai atahori ded'enu' a, hai nda sangga kokoa' sa. Hai milalao' a hai ue-tataos mara.’” 11 Lele' Yesus se lao risi' Yerusalem, ara losa propensi Galilea no propensi Samaria rae toor na. 12 Lele' ara rae risi' kambo' esa sia naa, hambu atahori kusta sanahulu rema rae randaa ro Yesus. Ara rambarii' mia' a dod'oo'. 13 Boe ma nggasi randaa rae, “Yesus! Lamatua'! Kasian hai dei!” 14 Lele' Yesus nita se, ma, Ana denu nae, “Mii mitud'u ao mara reu malangga agama dei, fo ara paresa' rae, Hei kusta ma hai ena, do fe'e hoko'.” Rena ta'o naa ma, ara lao. Te sia d'ala talad'an, aiboi' ma, basa se hai reu' ena. 15 Ara lao rakandoo no nemehoot. Te hambu esa bali' nisi' Yesus. Ana nggasi nae, “Koa-kio Lamatua'! Huu au hai ena!” 16 Boe ma ana sende' lululanggan de no'e makasi nae' mbali Yesus. (Tao-tao te eni nda atahori Yahudi sa. Eni atahori Samaria mana rad'ed'ea rakandoo' a ro atahori Yahudi ra.) 17 Boe ma Yesus natane atahori mana tungga E nae, “Ta'o bee, e? Fa'ra Au u'uhahai' atahori kusta sanahulu, to? Atahori sio sia bee? 18 Ta'o bee de aka' atahori fea' ia bali' nema fo no'e makasi neu Lamatualain, ma so'u koa-kio' neu E?” 19 Boe ma Ana nafad'e atahori naa nae, “Ho malole ena huu mumuhere teb'e-teb'e' neu Au. De fela fo bali' mo masoi-masod'a'. 20 Fai' sa, atahori Farisi hira rema ratane Yesus rae, “Ama Meser! Mufad'e d'ei! Fai hira' fo Lamatualain nalalao parendan?” Ma Yesus nataa nae, “Ta'o ia! Afi' du'a mae Lamatua' nalalao parendan nendi' tanda mata'-mata' sia raefafo' ia fo atahori bisa rita no mata nara. Atahori nda hambu b'uti fo rae, ‘Mete ia d'ei! Huu Lamatualain nalalao parendan sia ia!’, do ‘Hambu sia naa!’ Hoko'! Te Ana nalalao parendan sia talad'a mara sia atahori ra rala nara.” 22 Basa ma Yesus nafad'e ana ded'enu nara nae, “Nda doo sa te Au, Atahori Matetu' ia, nda u'ub'ue o hei sa ena. Dei fo sia fai sususa' ra, hei hii mae doo bee fo mita Au bali' uma. Te Au nda fe'e uma sa. 23 Mete ma atahori rema rafad'e nggi rae, ‘Kristus sia ia!’ do, ‘Kristus sia naa!’ na, ama afi' mi'ibeb'engge' ao mara fo sangga mii-ima, huu o'ola nara, peko-leleko'. 24 Te mete ma Atahori Matetu' a bali' nema, tatandan manggarelo' ena, ona' ndelas naronda fo tao lalai dad'i manggarelo' mia suu' seri nisi suu' seri neu. 25 Te huu Ana musi lemba-d'oi doid'oso' mata'-mata' dei. Ma atahori lele' ia, nda nau rena ma nda nau simbo E sa. 26 Te dei fo lele' Ana nae bali' nema, atahori ra rasod'a ro' a de'ulaka' ona' biasa, ona' Noh lelen. 27 Lele' naa, ara raa-rinu, tao feta-dote kakab'i', losa fai' lele' Noh maso' nisi' ofan rala. Te atahori naa ra o nda nau rena sa boe. Basa ma, aiboi' neu' ena te, oe monae' nandali nema de tao nalutu basa se. 28 Naa o ona' atahori mana rasod'a de'ulaka' sia Lot lelen. Lele' naa, ara raa-rinu, raseo-rahasa', tao osi-lutu, rafefela ume, ma rasod'a de'ulaka' ona' biasa. 29 Te atahori ra nda nau rena sa. Basa ma, fefetu' naa, lele' Lot nela hela kota Sod'om, aiboi' ma ud'a ai-baleran onda nema mia lalai de lalangge hendi basa se. 30 Dad'i hei musi besa-b'esa, e! Afi losa lele' Atahori Matetu' a nae bali' nema, te atahori ra rasod'a biasa-biasa' a. Huu aiboi' ma Ana losa boe. 31 Fai' naa, atahori mana sia ume nembeleon, na, sud'i ume rala mii fo lolelau fai. Atahori mana tao ues sia osi, afi bali' ume mii ha'i sud'i' a saa mara fai. 32 Misined'a saa mana dad'i neu Lot saon mia lele ulu' a. Ana mate, huu nasaned'a sud'i' a saa nara sia ume. 33 Atahori nda mana nau tungga Au sa huu sue' a aon, dei fo masod'an parsuma' a. Te atahori mana nau tungga Au losa ana fee masod'an huu sue Au, dei fo ana hambu masoi-masod'a', ma nasod'a nakandoo no Lamatualain. 34 Au ufad'e mema! Lele' Atahori Matetu' a bali' nema, mete ma hambu atahori rua sunggu' sia mamana' sa, aiboi' ma Lamatua' so'u nendi esa, ma lao hela esa. 35 Mete ma hambu ina' rua mbau are ra'ab'ue, dei fo Lamatua' so'u nendi esa, te lao hela esa. 36 [Mete ma hambu atahori rua tao ues ra'ab'ue sia osi, dei fo Lamatua' so'u nendi esa, ma lao hela esa.]” 37 Yesus ana ded'enu nara rena rala ta'o naa, ma ratane E rae, “Ama Meser! Dei fo basa naa ra dad'i sia bee?” Ma Yesus nggari ded'eat nae, ‘Ta'o ia. Mete ma hei mita mbui kaa' ra ratambele ra'ab'ue risi' bee, hei bub'ulu naa dad'i tanda oi, ara raa mana mburu' sia mamana' naa ena.” [Naa sosoa ma'afunin nae, dei fo lele' Kristus bali' nema, tatanda nara manggarelo' ena, mete ma atahori baca rahine.]

Report Issue

Lukas 18

TOC , Chapters

1 Lao esa, Yesus nanori ana ded'enu nara nendi' nekendandaa', fo ara hule-o'e, nda nama'etu sa, no nda male-ma'a sa. Ara musi ramahere rakandoo neu Lamatua'. 2 D'ud'uin ta'o ia: “Sia kota esa hambu mana nggero-furi' sa nda mana tao-afi' neu Lamatualain sa. Ana nda tao-afi' neu esa sa boe. 3 Sia naa o hambu ina falu sa aka' neu no'e mana nggero-furi' a nae, ‘Ama' mana nggero-furi'! Mu'etu' ded'ea ngga no matetu', o!’ 4 Fefeun mana nggero-furi' a nda tao-afi' neu ina falu a sa. Te dod'oo ma ana bengge rena e ena. Boe ma ana dud'u'a nae, ‘Mema' au ia nda tao-afi' neu Lamatualain sa, lelenan fai neu atahori. 5 Te ina falu ia tao langga ngga nambeta ena. Huu naa, malole lena' au u'etu' ded'eat na no ndoos. Hoko' na, ana aka' nema tao na'ab'eb'engge' au nakandondoo' a.’ 6 Naa, hei d'ua sob'a mana nggero-furi' d'eulaka' naa o'olan. 7 Mete ma dod'oo ma ana tulu-fali ina falu a, na, Lamatualain o nau tulu-fali atahori mana hule-o'e hatu'-rerelon fo no'e tulu-fali' sia E. Te Lamatua' nda mana e'o-lali fai a sa. 8 Ana na'etu' ded'eat nara lai-lai, Naa de Au ae utane ta'o ia: mete ma Au, atahori Teb'e-Teb'e' ia, bali' uma ena, ne'o Au fe'e hambu undaa o atahori mamahere' sia raefafo' do hoko'?” 9 Yesus dui selu' nekendandaa' sa, so'al atahori mana hii nananaru aon ma naloe-nad'ae atahori laen ra. Ana dui nae, 10 “Hambu ama' rua reu hule-o'e sia Ume Hule-o'e Huu' a. Esa, atahori mia partei agama Farisi; esa fai, mana ed'a bea. [Atahori Yahudi ra rae atahori Farisi ra, atahori meumare'. Ma ara rae mana ed'a bea ra atahori nda malole' ra sa.] 11 Losa ume hule-o'e' ma, atahori Farisi a nambarii' mesa' ne ma hule-o'e nae, ‘Makasi Lamatua', huu au ia, atahori malole'. Au nda de'ulaka' ona' atahori laen ra sa. Au nda dad'i na'o sa. Au nda mana usuu-useti' sa. Au nda mana hohongge' sa. Makasi, Lamatua', huu au o nda de'ulaka' ona' mana ed'a bea ia sa. 12 Au manggate puasa nggarei sa na lao rua. Ma au endi bab'anggi' esa mia sanahulu mia basa saa fo au hambu' a.’ Atahori Farisi naa hule-o'e ta'o naa. 13 Te mana ed'a bea a nambarii' na'ad'od'oo' sia dea-dea'. Ana nda nambarani boti' matan fo mete ata' neu sa. Ana hule-o'e no be'utee langgan ma rala mambalulutu' nae, O, Lamatualain. Kasian au, atahori mana masala-singgo' ia! Fee ambon neu au d'ei!’ 14 Naa, lele' atahori karua' naa ra lao bali' ume reu, mae bee ka malole' no Lamatualain? Atahori Farisi mana koao' a do, atahori mana ed'a bea? Tantu Ana simbo no malole' mana ed'a bea, mana naloe-nad'ae ralan. Ma Ana nda tao-afi' neu atahori Farisi a sa. Huu Lamatualain na'atutud'a' atahori mana koao' ma nananaru atahori mana naloe-nad'ae ralan.” 15 Lao esa, atahori ra o'o ro anadiki' ra reu Yesus, fo Ana ndae liman neu se ma ola' fee se papala-bab'anggi'. Yesus ana ded'enu nara rita ta'o naa, ma ara ai atahori naa ra. 16 Te Yesus simbo nala anadiki' mana rema risi' E. Basa ma ana ai ana ded'enun nara nae, “Hela fo anadiki' naa ra rema risi' Au. Ama afi' ai se. Misined'a malolole! Huu atahori mana nae dad'i Lamatualain atahorin, ana musi namahena neu' a Lamatualain, ona anadiki' namahena neu ina-ama nara.” 18 Lao esa, hambu atahori Yahudi ra malanggan esa neu natane Yesus nae, “Ama Meser nenefee had'a-hormat! Au musi tao ta'o bee fo uhine ae bisa maso' sorga uu fo usod'a ukundoo o Lamatualain?” < aiōnios g166 > 19 Boe ma Yesus nataa nae, “Ta'o bee de mo'e mae, ‘Mana nenefee had'a-hormat’? Aka' esa' a nenefee had'a-hormat, naeni Lamatualain. 20 Naa! Ho bub'ulu' ena, to, Lamatualain hohoro-lalanen mia fai dalahulun, oi: Afi' hohongge; afi' tati-mbau misa atahori; Afi' mimina'o; Afi dad'i sakasii peko-leleko'; ma fee had'a-hormat neu ina-ama mara.” 21 Atahori naa nataa nae, “Teb'e, Ama'! Au tungga hohoro-lalane' naa ra eni' a a'ana ngga.” 22 Rena ta'o naa ma, Yesus nae, “Malole! Te fe'e hela dala' esa fai. Naeni, bali' fo muu seo hendi basa hata-heto mara. Basa naa, muu bab'anggi d'oi' naa ra reu atahori mana tud'a-loloe' ra. Dei fo bali' uma fo tungga Au leo. Te dei fo Lamatualain bala-b'ae fee nggo hata-heto' sia sorga.” 23 Atahori naa rena ta'o naa, ma ralan susa, huu su'in naen seli. 24 Yesus mete ana lao' no rala nambalulutu, ma Ana nafad'e ana ded'enun nara nae, “Atahori mamasu'i' mema' susa seli maso' sorga neu. 25 Hita ta'asasama' no dala' laen fai. Mema' b'anda onta monae' a nda bisa lalaet rala neu tungga sosoot ndolan sa. Ona' naa boe atahori mana namahena' a hata-heton, te nda namahena neu Lamatua' sa, ana o nda bisa maso' sorga rala neu sa boe. 26 Atahori mana rena Yesus ola' ta'o naa, ratane E rae, “Mete ma mema' atahori mamasu'i' susa ta'o naa, na, atahori mata' bee mana hambu masoi-masod'a'?” 27 Yesus nataa nae, “Soa' neu atahori, mema' dala' hetar nda bisa dad'i sa. Te soa' neu Lamatualain basa' e bisa dad'i.” 28 Boe ma Petrus ola' nae, “Ama'! Hai lao hela basa hata-heto mara ena, fo tungga Ama'. Te dei fo hai hambu saa?” 29 Yesus nataa nae, “Petrus! Rena malolole! Atahori mana lao hela umen, saon, odi-a'a nara, ama-ina nara, do ana nara, huu nalalao Lamatualain ue-tataos nara, 30 dei fo ana simbo bali' nae' lena' sia raefafo' ia. Ma mete ma raefafo' ia nate'e ena, ana o hambu nasod'a nakandoo no Lamatualain.” < aiōn g165, aiōnios g166 > 31 Yesus no ana ded'enun atahori kasanahulu rua ra fo neu ola' mesa' ne no se nae, “Basa hei bub'ulu' mae, ia naa hita lao tisi' kota Yerusalem ena. Losa naa, basa dala' fo Lamatua' mana ola-ola nara sura' fe'esa'an so'al Atahori Matetu' naa, dei fo dad'i ona' saa mana nenesura' hela' ena. 32 Dei fo ara fee Au neu atahori dea' mana nda ramahere neu Lamatualain sa. Boe ma ara raneneut Au, ra'amamae' Au no mata'-mata', puras miru neu Au, 33 filo Au, basa ma tao risa Au. Te fai katelun, ma Au usod'a bali'.” 34 Rena Yesus ola' ta'o naa ma, ana ded'enu nara bingun, huu ara nda fe'e rahine ded'ea-o'ola' naa sosoan sa. 35 Lele' Yesus se rae losa kota Yeriko, hambu atahori poke' sa endo' hule-hule' sia dala' suun. 36 Lele' ana rena atahori hetar tungga naa ma, ana natane nae, “We! Saa sia ia?” 37 Boe ma atahori rafad'e rae, “Yesus, mia Nasaret, lao' tungga ia.” 38 Atahori poke' naa rena nala ma, ana nggasi nahere' nae, “Yesus! Mane Daud tititi-nonosin, e! Sue au d'ei!” 39 Atahori mana lao' sia Yesus matan ai e rae nee-nee. Te ana boe nggasi nahere' nae, “Mane Daud tititi-nonosin, e! Kasian au d'ei!” 40 Lele' Yesus rena ta'o naa, ma Ana nambarii'. Ma Ana denu atahori reu rala atahori poke' a. Losa matan ma, Yesus natane e nae, 41 Ho nau Au tao saa fee nggo?” Ana nataa nae, “Ama'! Au o'e fo fee au bisa mete ita.” 42 Yesus nataa e nae, “Malole' boe. Huu mumuhere mae, Au bisa tao uhai' nggo, de ia naa ho bisa mita ena.” 43 Aib'oi' ma, atahori poke' a nita neu' ena. Boe ma ana tungga Yesus no koa-kio Lamatualain. Basa atahori mana rita ta'o naa, o koa-kio neu Lamatua' boe.

Report Issue

Lukas 19

TOC , Chapters

1 Basa ma Yesus se maso' tungga kota Yeriko, fo rae lao rakandoo. 2 Sia naa hambu malangga mana ed'a bea esa fee mana parenda Roma, naran Sakeos. Sakeos ia, atahori mamasu'i'. 3 Lele' ana rena Yesus se rae tungga naa, ma ana nae nita Yesus, te ana nda nita no malole' sa, huu Sakeos boboku' ma atahori hetar heo rala Yesus. 4 Naa de ana nela-nela' na'ahulu', de hene nisi' hau huu' sa sia dala' suun, fo Yesus nae tungga' naa. 5 Losa hau huu' a rae', ma Yesus mete ata'. Ma Ana no'e Sakeos nae, “Sakeos! Uma, onda leo! Lai-lai, te fai' ia au ae numban sia ume ma.” 6 Sakeos heran bali-bali'. Boe ma ana onda lai-lai, de no Yesus nisi' ume na. Ralan namaho'o nae mate. 7 Te atahori hetar ramue rae, “Cih! Sakeos ia, atahori nda malole' sa! Basa atahori rahine, naa boe! Ta'o bee de Yesus neu numban sia umen?!” 8 Losa umen ma, Sakeos nambarii' sia Yesus matan de, ola nae, “Ama Meser! Eni' a mia fai' ia au b'anggi basa hata-heto ngga neu rua, fo fee bab'anggi' sa neu atahori mana to'a-taa' ra. Mete ma au parna ed'a bea ulena', au bae bali' neu se ded'esin lao haa.” 9 Yesus nataa nae, “Malole. Fai' ia Lamatualain fee masoi-masod'a' neu nggo mo basa bob'onggi mara, huu mumuhere neu Lamatua' ona' ba'i Abraham. 10 Te Lamatualain denu Au dad'i Atahori Matetu' a sia raefafo'. Au uma fo sangga atahori mana dinggo' mia Lamatua' d'alan ena, fo fee se masoi-masod'a'.” 11 Lele' naa, hambu atahori hetar reu rena Yesus. Ara rae d'eka-d'eka kota Yerusalem ena. Ara rae ne'o Ana nae nalalao Lamatualain parendan sia naa, ona' mane' sa. Boe ma Yesus dui se nekendandaa' esa fai, 12 nae, “Hambu atahori moko-monaen esa. Ana nae lao nusa d'ea' neu, fo ara so'u e dad'i mane'. Basa fo ana fe'e bali' fo dad'i mane' sia nusan. 13 Lele' ana nahehere nae lao, ana no'e nala atahori mana tao ues nara atahori sanahulu, de fee se esa na doi lilo' esa. Ana parenda nae, ‘Hei pake d'oi' ia dad'i neu poko'. Te dei fo au bali', na ama mifad'e au hahambu mara ba'u saa.’ Basa ma ana lao boe. 14 Te rauinggu nara mburu-oe' ro e. De ara haitua ded'enu' ra naa reu fo rafad'e rae, ‘Hai nda nau atahori ia to'u parenda' neu hai sa.’ 15 Mae ona' naa o, ara so'u e sia naa. Basa de ana bali'. Losa umen boe, ana no'e nala mana tao ues nara atahori sanahulu' ra, de natane se nae, ‘Hei hambu b'una' ba'u saa mia doi lilo' fo au fee neu nggi' a? 16 Atahori mana tao-ues kaesan nafad'e nae, ‘Ama mane'! Au hambu b'una' lao sanahulu mia doi poko' fo au simbo' a!’ 17 Boe ma mane' a nafad'e e nae, ‘Malole! Ho ia, atahori mana tao ues malole'. Huu au bisa umuhere nggo sia d'ala anadiki' ra, de ia naa au so'u nggo fo parenda kota sanahulu.’ 18 Boe ma, atahori mana tao ues karuan, nafad'e nae, ‘Ama mane'! Au hambu b'una' doi lilo' lima mia doi poko' fo au simbo' a.’ 19 Boe ma, mane' a koa e nae, ‘Malole'! Mete ma ta'o naa, au so'u nggo fo parenda kota lima. 20 Te atahori mana tao ues katelun nendi bali' doi lilo' a. Ma nafad'e nae, ‘Ia malangga d'oin! Au mboti e, de funi e malolole fo afi' mopo e. 21 Au tao ta'o naa, huu au umutau. Au bub'ulu' ama' ia atahori mana laka-ese'. Huu ama' hii ha'i saa fo ama' nda enan sa, ma etu mala saa fo ama' nda sela sa.’ 22 Mane' a rena nala ma, ana bua e nae, ‘Ho ia, nda mana nenori' sa! O'olam huku-doki bali' ao ma. Ho mae au ia atahori mana laka-ese', fo ha'i saa fo nda au ena ngga sa, ma ha'i saa fo au nda sela sa. 23 Mete ma ta'o naa, na, ta'o bee de ho nda muu mbed'a' d'oi' ia sia bank sa? Naa fo lele' au bali', au hambu b'unan. Ita' mbei' a o malole.’ 24 Boe ma, mane' a denu atahori laen sia naa ra, nae ‘Ha'i mala d'oin, fo fee neu atahori mana tao ues mana hambu b'una' lao sanahulu faa' ra.’ 25 Te ara nda nau sa rae, ‘Ama'! Atahori naa hambu dai ena. Ta'o bee de mae ha'i mia atahori mana hambu mbei' a, fo fee selu' neu e fai?’ 26 Te mane' a nataa nae, ‘D'u'a malolole! Huu atahori mana nahine tao mata' neu saa fo atahori ramahere neu e, dei fo ana hambu selu'. Te atahori mana mbera tao mata', dei fo ara ha'i rala basa enan. 27 Naa! Ia naa. Mii humu mala musu nggara mana nda hii au dad'i mane' sia ia sa. Mendi se ia rema. Basa fo tao misa basa se sia au mata ngga. Mii leo!’” 28 Yesus dui basa ma, ara lao rakandoo risi' Yerusalem. Yesus lao' mia mata'. 29 Lele' rae deka-deka ro kambo' rua, naeni Betfage no Betania, mana deka no lete Saitun suun, ma Ana denu ana ded'enun rua lao' ra'ahulu'. 30 Ana denu se nae, “Ru'a nggi mii sia kambo' mana sia mata' naa. Dei fo ama mita b'anda keledei ana' sa nenepa'a' sia naa. Atahori nda fe'e sae rita e sa. Ama sefi papa'an fo lea mendi e ia nema. 31 Te mete ma hambu ruma ratane, rae ‘Saa de hei sefi keledei a talin?’ na, mifad'e se mae, ‘Hai Lamatuam nae pake.” 32 Basa de, ru'a se reu, ma rita keledei ana', ona' Yesus o'olan. 33 Lele' ara sefi keledei ana' a talin, ma tenu'ena' a natane se nae, “Saa de hei sefi b'anda ia?” 34 Boe ma rataa rae, “Hai Lamatuam nae pake.” 35 Tenu'ena' a na'ahei', de ru'a se lea rendi keledei ana' a nisi' Yesus. Ara ndae lafe nara nae' neu keledei a nggarasan, de ara o'o Yesus ata neu. 36 Atahori hetar o ha'i lafe no salendang nara, de bela neu dala', fo soru Yesus ona' simbo atahori moko-monaen ra. 37 Lele' Ana nae onda mia lete Saitun, ma atahori hetar ro Ana d'ede'nun nara, eki-randu koa-kio Lamatualain, huu basa koasa manadad'i' fo sira rita' ra. 38 Ara eki-randu rae, “Ia Eni, Mane' fo Lamatualain denu nema' a! Lamatualain fee papala-bab'anggi' neu E! Ia naa, atahori bisa d'ame ro Lamatua' sia sorga ena. Koa-kio Lamatua' mana endo' parenda sia lalai nanarun seli.” 39 Te hambu atahori Farisi hira sia atahori naa ra talad'an nara. Ara rafad'e Yesus rae, “Ama Meser! Ai se fo ara afi' randu ta'o naa, huu ia seli teb'e ena ma!” 40 Te Yesus nataa nae, “Hee! Au ufad'e mema'! Mete ma atahori ia ra ra'ateme bafa nara, dei fo fatu ra koa-kio Lamatua'!” 41 Lele' ara d'eka-d'eka rae Yerusalem rala reu, Yesus nita kota naa, ma Ana nggae, 42 nae, “Aduu, Atahori Yerusalem, e! Au nau fo fai' ia hei simbo mole-d'ame' fo Au endi' ia. Te huu hei nda tao-afi' neu Lamatua' sa, de ia naa bab'anggo ena. Mole-d'ame' naa na'ad'od'oo' mia nggi ena. 43 Dei fo musu mara mbori rae ndule kota a tembok na, basa ma ara rala reti ratati ro nggi. 44 Ara ndefa' hendi hei kota ma na'abebela' neu rae a, ma reti tao risa nggi mo basa ana mara. Ara nda hela fatu esa nambarii' sa boe, huu Lamatua' nema ena fo nae fee masoi-masod'a' neu nggi, te hei nda mihine E sa!” 45 Basa ma Yesus maso' nisi' Ume Hule-o'e Huu' a rala. Sia ume sod'an, atahori tao dad'i pasar fo seo b'anda tutunu-hohotu'. Yesus nita ma Ana oi hendi se mia naa. 46 Ana b'ua se nae, “Lamatualain mana ola-ola nara sura' mema' rae, ‘Au ufefela Ume ia, fo basa atahori rema hule-o'e sia ia.’ Te hei tao e dad'i rambok ra mamana ne'eb'uen.” 47 Basa ma, tungga' fai Yesus nisi' Ume Hule-o'e Huu' a fo nanori sia naa. Te malangga agama Yahudi ra malangga nara, ma meser agama ro lasi-lasi adat Yahudi ra sangga dala' rae tao risa E 48 Te ara nda hambu dala' sa, huu atahori hetar ramaho'o rena Yesus o'olan.

Report Issue

Lukas 20

TOC , Chapters

1 Lao esa, Yesus neu nisi' Ume Hule-o'e Huu' a, de nanori Lamatua' Hara-lii Malolen sia ume sod'an. Ma malangga agama Yahudi ra malangga nara, meser agama ra, ro lasi-lasi adat ra rema raselu-bale ro E. 2 Ara ratane rae, “Seka fee hak neu Nggo de afis tao kaco mia ia? Mufad'e sob'a dei!” 3 Boe ma Yesus nataa nae, “Au o ae utane dala' esa boe, dei fo Au utaa nggi. 4 Ta'o ia: hei mihine Yohanis Mana Sarani' a, to? Seka fee e koasa fo sarani atahori? Lamatualain do, atahori?” 5 Boe ma esa-esa' fee dud'u'at ma ola-ola' rae, “Awee! Da'i hita ena ma. Mete ma tae, ‘Lamatualain mana denu’, dei fo Ana nataa nae, ‘Mete ma ta'o naa, na ta'o bee de hei nda mimihere Yohanis sa?’ 6 Te hita o nda bisa tae, ‘atahori denu’ sa, te hoko' naa atahori ha'i fatu fo mbia risa nggita. Huu ara ramahere rae, Yohanis naa, Lamatualain mana ola-olan.” 7 Boe ma rataa Yesus rae, “Hai nda mihine sa.” 8 Ma Yesus nafad'e nae, “Mete ma ta'o naa, na Au o nda nau ufad'e seka mana denu Au sa boe.” 9 Basa ma, Yesus dui atahori hetar naa ra, nekendandaa' esa fai nae, “Hambu atahori esa mana sela osi anggor. Ana fee osin neu atahori ue-tao e, fo basa na ara banggi buna-b'oan. Boe ma ana lali nusa dea' neu de leo doo' sia naa. 10 Losa fula-fai etu anggor b'oan ma tenu osi' a denu atahori mana tao ues na esa neu simbo bab'anggin mia mana tao osi naa ra. Te mana tao osi ra popoko atahori mana tao ues naa, de oi e bali' no lima rou'. 11 Basa ma, tenu osi' a haitua selu' atahori mana tao ues na esa neu fai. Te mana tao osi ra popoko ma tao ra'amamae' e. Basa ma ara oi bali' e no lima rou'. 12 Boe ma tenu osi' a haitua selu' atahori mana tao ues katelun neu fai, te ara popoko ra'ahina' e ma nggari e dea neu. 13 Boe ma tenu osi' a dud'u'a nae, ‘Au musi tao ta'o bee fai? Malole lena' au haitua ana susue ngga. Ne'o ara simbo e ma fee had'a-hormat neu e.’ De ana haitua ana b'onggin neu. 14 Te lele' mana tao osi ra rita e, ma ara ola-ola' rae, ‘Woi, mete d'ei! Te lasi' a haitua ana b'onggin nema ena. Ana mana simbo basa aman hata-heto nara. Dad'i ima fo ata tao tisa e leo.’ Hela fo ata soa osi a. 15 Lele' ana' losa ma, ara lea dud'ui e dea neu mia osi a, basa de ara tao risa e. Naa! Au ae utane, ta'o ia: hei du'a na tenu osi' a nae tao mana tao osi ra ta'o bee? 16 Tungga Au, na ana nema tao nisa basa se, basa ma, ana fee atahori laen ra tao osi a.” Lele' atahori naa ra rena Yesus ola' ta'o naa ma, ara rataa rae, “Mete ma bisa na, Lamatualain afi' huku-doki hai ta'o naa!” 17 Basa ma Yesus mete na'atetee' se, de natane nae, “Mete ma nda dad'i fee huku-doki' ta'o naa sa, na, saa de Lamatua' mana ola-ola nara sura' ta'o ia: ‘Hambu fatu esa fo tukan ra nggari hendi ena, te ia naa dad'i rii-ine' a fatu netehun?’ 18 Atahori mana na'atunu sia fatu naa, tantu nambalutu, huu hambu huku-doki'. Ma mete ma fatu a tud'a dai atahori, ana o nambalutu eto-eto' boe, huu hambu huku-doki' a.” 19 Lele' meser agama ra ro malangga agama ra malanggan rena dud'uit naa, ara bub'ulu' rae, Yesus ola' nekendandaa' naa neu se. Sira ona' mana tao osi ra. De ara ramanasa rala seli. Boe ma ara sangga dala' fo rae humu E. Te ara ramahia atahori hetar mana hii rena Yesus nenorin. De ara lao hela E neu naa. 20 Basa naa ma, Yesus musu nara maku-ma'u E. Ara sangga mana maku' mana bisa tao aon nara ona' atahori malole', fo reu ra'ahehengge Yesus. Ara rae' a do bee fo Yesus ola' lab'an mana parenda Roma ra, fo reu kalak neu hofernor, naa fo ara denu atahori reu humu Yesus. 21 Boe ma ara haitua mana maku-ma'u' ra reu raselu-bale ro Yesus rae, Ama Meser! Hai bub'ulu' Ama' rala ndoos. Ama' nda mana peko-leleko' sa, ma nda mana mete mata' sa. Ama' munori' a Lamatualain Ded'ea-o'olan no matetu' 22 De ia naa hai mae mitane dala' esa: tungga hai agama Yahudi hohoro-lalanen, na, hai b'ae bea fee mana parenda Roma ra mane monaen a, do hoko'?” 23 Te Yesus nahine dud'u'a de'ulaka nara rae ra'ahehengge E. De nataa nae, 24 “Mitud'u doi fula' sa d'ei, fo Au mete sob'a e.” Boe ma ara ratud'u d'oi' neu E. Boe ma natane nae, “Ia, seka nggambar na? ma ia, seka naran?” Ara rata rae, “Naa mane monae Keser a.” 25 Boe ma Yesus nae, “Mete ma ta'o naa, na, fee mana parenda saa fo mana parenda ra hak na. Ma fee Lamatualain saa fo Lamatualain hak na.” 26 Rena ta'o naa, ma ara heran bali-bali', huu ara nda ra'ahehengge rala E sa, sia atahori hetar matan. De nda rahara sa ena. 27 Basa naa ma, hambu atahori hira mia partei agama Saduki rema fo rae ra'ahehengge Yesus. Atahori Saduki ra ranori rae, atahori mates ra nda rasod'a bali' sia fai matete'en sa. Ara rema raselu-bale ro Yesus rae, 28 “Ama Meser! Ba'i Musa sura' hela fee nema hita hohoro-lalane' nae: mete ma hambu tou' mate, te nda ma ana' sa, na, od'in musi sao nala ina falun, fo ana bisa fee tititi-nonosi' neu a'an mana mate' a ena. 29 Mema' fe'esa'an ba'i Musa nanori ta'o naa. Te ia naa hai mae mitane, ta'o ia: hambu tou' hitu od'i-a'a, de ulu' a sao, ma mate hendi e te ana' nese. 30 Basa de od'in mana tungga e sao nala ina falu a. Nda doo sa ma, mate hendi tou' a fai, te nda ma ana' sa boe. 31 Ona' naa boe, ana katelun. Ana sao nala ina falu a, basa ma mate te nda ma ana' sa. Ona' naa nakandoo' a losa ana muri' a mate. 32 Boe ma ina falu naa o mate boe. 33 Naa! Ia naa hai mae mitane ta'o ia: ina' naa saon tou' hitu ena. De mete ma losa fai matete'en, ma Lamatua' tao nasod'a bali' atahori mana mate' ra, na, ina' naa dad'i neu tou' bee saon?” 34 Boe ma Yesus nataa nae, “Atahori masao' sia' a raefafo' ia. < aiōn g165 > 35 Te sia sorga atahori nda sao sa ena. Ma sia naa ara nda mate sa boe. Ara ona' Lamatualain ate nara sia sorga. Huu lele' Lamatualain tao nasod'a bali' atahori mates ra, Ana pili nala se fo dad'i Eni ana nara ena < aiōn g165 > 37 Ba'i Musa susuran dui so'al hau huu ana' mana nenelalangge' te nda kad'e sa. Mia dud'uit naa hita tahine tae, atahori mates ra bisa rasod'a bali' boe. Sia naa Lamatualain nafad'e ba'i Musa nae, ‘Au ia, bei-ba'i mara Lamatualain na. Naeni ba'i Abraham, ba'i Isak ma ba'i Yakob. Basa se be'utee rakandoo neu Au losa ia nema.’ 38 Tao-tao te ba'i' naa ra mate eni' a fai d'alahulun ena. Te huu Lamatualain nae Eni fe'e dad'i sira Lamatuan, naa de hita tahine tae ara fe'e masod'a'. De mae atahori mate ena o, ara rasod'a bali'. Te aka' atahori masod'a fo be'utee neu Lamatualain, nda atahori mates ra sa, to!” 39 Rena Yesus nataa ta'o naa ma, hambu meser agama sa ola' nae, “Ama Meser netaa na, seli teb'e.” 40 Eni' a mia lele' naa ma, nda hambu atahori esa nambarani natane Yesus sa ena, huu nda hambu esa na'ahehengge nala E sa boe. 41 Basa ma, Yesus fe'e nanori atahori naa ra sia Ume Hule-o'e Huu' a. Ma Ana natane nasafafali se nae, “Tungga dud'u'a mara na, ta'o bee? Meser agama ra ranori rae, Kristus naa, Atahori fo Lamatualain dud'u eni' a lele-ulu' a. Tungga se, Eni dad'i aka' mane Daud tititi-nonosin. Te huu naa nda fe'e dai sa. 42 Huu lele-ulu' a mane Daud sura' hela sia susura sosod'a koa-kio ra nae, ‘Lamatualain nafad'e neu Lamatua ngga nae, “Uma endo' sia Au bob'oa ona ngga, sia mamana nenefee had'a-hormat. 43 Huu dei fo Au tao musu Mara, losa ara be'utee mbali Nggo.’” 44 Naa! Mia susura naa, hita tahine tae, mane Daud no'e Kristus nae, ‘Lamatua'’. Naa sosoan nae, mete ma atahori rae Kristus, aka' mane Daud tititi-nonosin, na nda fe'e dai sa! Huu Eni o dad'i mane Daud Lamatua na boe!” 45 Lele' basa atahori ramanene neu Yesus, ma Ana ola' no ana ded'enu nara nae, 46 “Hei musi besa-b'esa mo meser agama ra. Huu ara hii' a lao-lao' ro bad'u naru masarorombo', fo reu randaa ro atahori hetar, naa fo atahori rita se, na rae, ‘We! Sira naa, atahori moko-monaen ra, o!’ Ara hii' a sangga mamana nenefee had'a-hormat sia ume hule-o'e' ra, sia fefetas, ma sia mamana' fo atahori hii' a ra'ab'ue. 47 Te besa-b'esa, huu ara aka' peko-leleko' ina falu ra fo ha'i rala ume nara. Te sia atahori hetar matan, ara bab'ata de'ulaka nara no rambarii' hule-o'e doon seli. Ara hii' a fo atahori rae sira, atahori meumare' re. Te Lamatualain nahine sala nara, de dei fo Ana fee huku-doki' beran seli neu se.”

Report Issue

Lukas 21

TOC , Chapters

1 Lele' Yesus nanori mia Ume Hule-o'e Huu' a, Ana nita atahori mamasu'i' ra rema mbed'a' kolete sia peti kolete a. 2 Ana o nita ina falu mana tud'a-lolo'e esa nema hule-o'e boe. Ana mbed'a' d'oi' sen rua sia peti naa boe. D'oi' a felin mbei' lena' basa e. 3 Basa ma Yesus ola' neu ana ded'enu nara nae, “Rena malolole! Ina falu mana tud'a-lolole' a, ana mbed'a' a d'oi' sen rua' a, te huu ana fee nalena' basa atahori ra. 4 Atahori laen naa ra rendi kolete mia sira doi lena nara. Te ina falu ia fee nab'asa' d'oin ena. Tao-tao te, eni tai' a d'oi' naa ra.” 5 Lele' naa, Yesus ana ded'enu nara ola' koa-bo'u Ume Hule-o'e Huu' a rae, “Ama'! Mita Ume ia meulaun d'ei! Ara tao e rendi' fatu tatati' monae' ra, ma ara d'ama se tetu'. Boe ma hambu atahori fee sud'i' a saa mafelit fo paroon neu Ume a!” Te Yesus nataa nae, 6 “Ume ia mema' meulau'. Te nda doo' sa te, atahori ra poko ralutu hendi basa fatu ra losa ra'ab'eb'ela' ro rae a.” 7 Basa ma, Yesus ana ded'enu nara ratane rae, “Ama Meser! Saa fo Ama' ola' fa' ra, fai hira' fo dad'i? Mete ma fain deka ena, na tatanda nara ona' bee?” 8 Boe ma Yesus nataa nae, “Sad'i minea malolole fo afi' nene'ed'i nala'. Huu dei fo hambu atahori mata'-mata' rema to'o tenda nara rae, “Au ia, Kristus.’ Hambu ruma fai rae, ‘Fai matete'en deka-deka nema ena!’ Te afi' mimihere! 9 Mete ma hei rena hara' oi, atahori ra ramue-raanggi ma ratati sia bee-b'ee, na, afi' mimitau. Mema', basa naa ra musi dad'i ra'ahulu'. Te fai matete'en nda fe'e losa sa. 10 Dei fo leo esa natati no leo laen. Nusa' esa natati no nusa' laen. 11 Rae o nanggongga' monaen seli. Sia bee-b'ee fai ndoe-la'as manaseli', hed'is de'ulaka ndule-feo mamana'. Dei fo atahori o rita dala' mana tao atahori ao nara tenggou, boe ma manadad'i' manaseli' sia lalai. 12 D'ala mana dad'i' ia ra nda fe'e basa sa, te atahori ra humu nggi, ma poko-paru nggi, huu mimihere Au. Basa' fo ara rendi ded'ea mara nisi' ume hule-o'e' ra, ma tao nggi b'ui rala mii. Ara o rendi nggi misi' mane' ra no mana parenda laen ra boe. Basa ia ra, huu hei tungga Au. 13 Te hei musi pake naa dad'i kaka'e' fo mifad'e Hara-lii Malole ngga neu se. 14 Dad'i sud'i boe dud'u'a mi'ihulu' mae, hei mae misila'e ao mara ta'o bee. 15 Te dei fo Au fee ded'ea-o'ola' nandaa neu nggi fo misila'e ao mara. No ta'o naa, hei musu mara nda rita' rae ola' saa sa ena boe. 16 Dei fo atahori hetar mburu-oe' ro nggi, huu hei tungga Au. Hambu mia bob'onggi mara, ona' ina-ama mara, od'i-a'a mara, toronoo mara, ma nonoo mara. Dei fo hambu ruma mia sira e sangga dala' fo seo nggi, losa tao risa hei ruma. 18 Te ama afi' mimitau, huu Lamatua' nda lilii' nggi sa. Langga fulu mara esa o nda ou sa boe, mete ma Ana nda nau sa. 19 Mete ma hei mi'itataa' mikindondoo' a, tantu Lamatualain fee nggi masoi-masod'a'.” 20 Yesus ola' selu' nae, “Mete ma hei mita musu ra heo rala kota Yerusalem ena, hei bub'ulu' mae, ana nae nambalutu ena. 21 Hei atahori sia propensi Yudea mita ta'o naa, na fela mela misi' lete' a leo. Atahori mana sia kota o fela mela leo. Ma atahori mana sia kambo' sud'i misi' kota mii fai. 22 Huu Lamatua' haitua fai sususa' ra fo huku-d'oki atahori nda mana nau rena E sa. Basa naa ra dad'i tungga ona' saa fo Lamatualain mana ola-ola nara sura' mema' eni' a lele-ulu' a 23 Kasian neu ina mairu' ma ina mana nasusu ana nara. Lele' naa, basa raefafo' ia hambu susa-sona', ma basa atahori Yahudi ra hambu doid'oso' beran seli, huu Lamatualain namanasa se. 24 Dei fo musu ra tao risa ruma, ma futu ruma, fo dad'i ate sia bee-b'ee sia raefafo' ia. Atahori fui' mana nda rahine Lamatualain sa, rema tab'u-roroo ranggenggeo kota Yerusalem, ma parenda kota isin, losa sira fula-fain basa.” 25 Basa naa ma Yesus nafad'e so'al Eni neneman, nae “Dei fo lele' Atahori Matetu' a nae bali' nema, hambu tatanda' sia relo a, fulan, ma sia nduu' ra. Sia raefafo' ia o hambu tatanda', naeni tasi' namue, no sanggu-anin manaseli', riree ra sou ata rema monaen seli. Basa ia ra tao fee atahori ramatau ma titindindi, de nda rita' rae ta'o bee saa ena boe. 26 Basa koasa mana sia lalai ra ranggenggo leli. Rita ona' naa ma, atahori ramatau rala seli, huu raefafo' nae soe ena! 27 Basa naa, dei fo atahori rita Au, ‘Atahori Matetu' a, onda uma o lele'’. Au onda o koasa, ma basa manaseli ngga. 28 Mete ma basa tatanda' ia ra dad'i, na, ama boti' langga mara leo, huu Lamatua' fain losa fo fee nggi masoi-masod'a'.” 29 Basa naa ma, Yesus nafad'e nekendandaa' esa nae, “Hei mete mi'ib'eb'esa hau-hau huu' ra. 30 Mete ma roo nara huni-huni ena, na dad'i bukti oi, fai matob'i' deka nema ena. 31 Ona' naa boe no fai sususa' ra boe. Mete ma ara sou rema, na dad'i tanda oi, Lamatualain parendan deka nema ena. 32 Au ufad'e mema'! Mia basa atahori fe'e masod'a ia ra, dei fo ruma nda fe'e mate sa, te fai sususa' ra losa ena, 33 Ona' mae lalai no raefafo' sambulalo boe o, Au Ded'ea-o'ola ngga na'atataa' nakandoo.” 34 Yesus ola' selu' fai nae, “Mihehere, huu aiboi' te Au uma! Afi' losa hei nda du'a no matetu' sa, ma misod'a mo' a minu mafu, ma mbute-mue sangga' a lole-lad'a' ra. Afi' losa hei nda mihine tatanda' ra sa, huu hei mbute-mue mo' a ue-tataos laen ra. 35 Afi' du'a mae nda dai hei sa. Te aiboi' ma Au uma. Ma mete ma Au bali' uma, nda hambu atahori esa bisa keke nala aon sia Au mata ngga sa boe. 36 De minea mikindoo' a. Hule-o'e mikindoo' a, naa fo bisa mi'itataa' sia basa sususa' naa ra. No ta'o naa, mete ma Au bali' uma, hei nda mae mimbirii' sia Atahori Matetu' a matan sa.” 37 Tungga fai na Yesus neu nanori sia Ume Hule-O'e Huu' a. Te mete ma tetemba', na, Ana kalua hela Yerusalem fo neu sunggu' sia kambo' sia lete Saitun. 38 Fe'e fefetu ana' te, atahori' hetar rema ra'ab'ue, fo rena E nanori sia Ume Hule-o'e Huu' a.

Report Issue

Lukas 22

TOC , Chapters

1 Lele' naa, sangga deka no atahori Yahudi ra fai malolen, naeni fefeta Roti nda mana tao bib'it sa. Sia fai malole' naa, ara o mbau-hala bib'i lombo fo feta fai Paska. Ara tao ta'o naa huu rasaned'a fai ma'ahulun, lele' bei-ba'i nara lao hela Masir. 2 Lele' naa, malangga agama Yahudi ra malangga nara, ro meser agama ra sangga dala' fo rae tao risa Yesus. Te ramatau du'a atahori hetar ramue-raanggi, huu ara hii' a rena E. 3 Mia Yesus ana ded'enun kasanahulu rua' ra, esa naran Yudas Iskariot. Lele' malangga agama Yahudi ra malangga nara sangga dala' rae tao risa Yesus, nitu ra malanggan maso' nisi' Yudas ralan. 4 Basa ma, ana neu sangga malangga agama ra malangga nara ma malangga mana nanea Ume Hule-o'e Huu' a. Ana nae ma'ira' fo seo hendi Yesus neu se. 5 Lele' malangga ra rena Yudas ola' ta'o naa, ma, ara ramaho'o rala seli. Ara helu rae, “Neu! Mete ma mae seo Yesus neu hai, tantu hai b'ae.” 6 Yudas o na'ahei' boe. Boe ma ana sangga kaka'e' fo seo nee-nee hendi Yesus neu se, naa fo atahori hetar afi' rahine. 7 Atahori Yahudi ra fai malolen losa, de ara rae mbau bib'i lombo ana' fo tao fefeta Paska. 8 Basa ma, Yesus denu Petrus no Yohanis nae, “Ru'a nggi mi'ihulu', fo sad'ia hela nanaat fee nggita fo taa fefeta Paska ta'ab'ue.” 9 Boe ma ru'a se ratane rae, “Ama'! Hai musi mii sad'ia mei sia bee?” 10 Ana nataa nae, “Mete ma hei kota Yerusalem rala mii, dei fo hei mindaa mo tou' esa nasaa nggusi oe. Ama tungga e losa ume. 11 Mifad'e tenu ume' a sia naa mae, ‘Hai Ama Meser ma no'e kama fo nae tao fefeta Paska no ana ded'enu nara sia rala. Sia, do?’ 12 Dei fo tenu ume' a dud'u fee nggi kama loa' esa sia tad'a' ata'. Ana sad'ia nala kama naa ena. Hela' a ru'a nggi mii fo sad'ia nanaat neu naa.” 13 Basa de ru'a se reu. Boe ma rita basa saa fo Yesus nafad'e mema' neu se ena. De ru'a se sad'ia nanaat Paska mia naa. 14 Lele' basa' e nenesad'ia' ena ma, Yesus se losa. Ana endo' sia mei a, ma ded'enu nara o endo' boe, de raa fefetas. 15 Boe ma Yesus nafad'e se nae, “Au ae' a doo bee fo endo' ua fefeta Paska ia o nggi, na'ahulu mia Au d'oidoso ngga. 16 Misined'a ia malolole. Huu basa ia, na, Au nda endo' ua selu' nanaat fefeta Paska o nggi sa ena. Dei fo atahori rahine relo-relo rae, Ama' to'u parenda', dei fo Au fe'e ua selu' fefetas fai.” 17 Basa ma Ana boti' nggalas nene'isi oe anggor sia rala. Boe ma Ana no'e makasi neu Lamatualain, ma loo nggalas neu se. Ana ola' nae, “Simbo nggalas ia, fo esa-esa' minu. 18 Misined'a, e! Eni' mia tetemba' ia, Au nda inu oe anggor sa ena. Dei fo atahori rahine relo-relo rae, Ama' to'u parenda', dei fo Au fe'e inu selu' na.” 19 Boe ma Ana to'u nala roti b'ue' sa, ma no'e makasi neu Lamatualain. Basa ma, Ana bib'ib'i roti a, de loo neu se. Ana oi, “Roti ia, Au ao sisi ngga fo Au fee neu basa nggi. Mete ma mia roti ia, na, hei musi misined'a Au.” 20 Lele' ara raa basa, ma Ana ha'i nala nggalas neneisi' no oe anggor. Ma Ana ola' nae, “Anggor ia, Au raa ngga, mana nenembo'a' fo fee nggi masoi-masod'a'. Lamatualain pake raa' ia fo tao hehelu-fufuli feu' no nggi. 21 Te besa-b'esa, hambu atahori sa oras ia endo' naa na'ab'ue sia mei ia, dei fo ana seo hendi Au. 22 Mema' Au, Atahori Matetu' a, musi mate tungga Lamatualain hihii-nanaun. Te atahori mana seo hendi Au a, besa-b'esa! Huu dei fo ana lemba-d'oi sosoen!” 23 Yesus ana ded'enu nara rena rala ma esa natane esa rae, “Te seka mana nae tao de'ulaka' neu E ta'o naa e?” 24 Boe ma Yesus ana ded'enu nara mulai rareresi rae, seka mia sira e monae' lena'. 25 Te Yesus ai se nae, “Sia nusa-nusa' nda mana rahine Lamatua' sa, mane' ra tuni-ndeni rauinggu nara ma parenda se ra'alelena'. Tao-tao te ara nau fo rauinggu nara ro'e se rae, “Ama' mana tulun rauinggu.’ 26 Te ama afi' ta'o naa. Seka nau dad'i atahori monae', masod'an musi teb'e-teb'e' dad'i ona' atahori anak e, fo tulu-fali basa atahori. Ma seka nau dad'i malangga musi tulu-fali ona' atahori ded'enu' ra. 27 Ama du'a sob'a, atahori monaen a, seka? Atahori mana endo' sia mei a, do, mana lolelau mei a? Ne'o ko atahori mana endo' a, eni atahori monaen, to? Te, Au ia nda tao ao ngga ta'o naa sa. Au uma fo tulu-fali nggi. 28 Hei ia ra mi'ib'ue mo Au mikindoo' a lele' Au hambu doid'oso. 29 Au Ama ngga so'u nala Au fo to'u parenda' sia Nusa' namon. Dad'i ia na Au so'u nggi boe, 30 Naa fo hei o endo' mia mei esa mo Au sia sorga. Au o fee nggi koasa fo ama to'u parenda' sia leo ka sanahulu rua' mana sia Isra'el ra boe.” 31 Basa ma Yesus nafad'e Petrus nae, “Petrus, Petrus. Nitu ra malanggan nae tao saranggaa basa hei mo Au, ona' atahori tai isi' fo here hendi are taa' mia isi' 32 Te Au hule-o'e fee nggo, Petrus, fo mumuhere mukundoo neu Au. Dei fo mete ma ho bali' uma misi' Au, na, musi tao manggate toronoo mara rala nara.” 33 Boe ma Petrus nataa nae, “Hoko', Ama'! Au nda lao hela Ama' mbei sa boe. Au sad'ia maso' bui rala uu o Ama'. Mae mate u'ub'ue o Ama' o, malole boe.” 34 Te Yesus nataa nae, “Petrus! Rena malolole. Tetemba' ia, manu ra nda fe'e ko'okee sa, te ho mufunii Au lao telu ena mae, ho nda muhine Au sa.” 35 Basa ma, Yesus ola' no se nae, “Fai' naa, lele' Au denu nggi mii mifad'e Hara-lii Malole ngga sia bee-b'ee, Au ufad'e Ae ama afi' mendi d'oi', kapi', boe ma lao-pei'. Lele' naa, hei to'a saa? Boe ma ara rataa randaa rae, “Fai' naa, hai nda to'a saa sa boe!” 36 Basa de Ana ola selu', nae “Te ia na laen ena. Mete ma hei hambu d'oi', na, mendi. Mete ma tas sia, na, mendi boe. Mete ma fela tafa' nese, na, mi seo bad'u mara esa, fo hasa. 37 Huu atahori Yahudi ra rae Au ia atahori de'ulaka'. De mbeifen te ara rema to'u Au ena. Te naa nandaa no ba'i Yesaya sura' mema' ena, nae: ‘Ara cap E atahori de'ulaka!’” 38 Ara rafad'e rae, “Ama'! Hai mendi felas rua.” Boe ma Yesus nataa nae, “D'ai ena, Sudi boe ola' naa leo!” 39 Ara raa basa fefeta Paska ma, Yesus no ana ded'enu nara lao lete Saitun reu, ona' fai mana lao' ra boe. 40 Losa naa ma, Ana nafad'e se nae, “Hei musi hule-o'e naa fo afi' hambu sosob'a-d'od'ou'.” 41 Basa de Ana d'inggo' hela se mbei. Ana lao' na'ad'oo' mbei, ma sende' lululanggan de hule-o'e nae, 42 “Ama'! Mete ma Ama' nau, na, mu'ud'od'oo' hendi doid'oso' ia mia Au. Te afi' tungga Au hihii-nanau ngga; tungga' a Ama' hihii-nanaun.” 43 [Basa ma Lamatua' aten esa mia sorga nema tao manggatee ralan. 44 Huu Ana doid'oso nita' mamaten, losa mbusan titi ona' raa' a tititin boe] 45 Hule-o'e basa ma Ana neu nandaa no ana ded'enu nara. Te mana sunggu' ra, huu ara b'engge ma rala nara susa. 46 Boe ma Yesus ai se nae, “Naa! Ta'o bee de hei sunggu'?! Malole lena' hei hule-o'e fo ita' sosob'a' nema o, hei nda tud'a sa.” 47 Yesus fe'e ola' ta'o naa, ma Yudas (fo esa mia ana ded'enun ka sanahulu rua' ra), nema no atahori hetar. Ana nema d'eka-d'eka Yesus fo nae holu ma id'u E. 48 Te Yesus ai e nae, “Wii, Yudas! Mae seo Atahori Matetu' a no' a i'id'u', do? 49 Lele' Yesus ana ded'enu laen nara rahine Yudas dud'u'a de'ulakan ona' naa, ma ratane Yesus rae, “Ama'! Hai lab'an se leo, do? Huu hai mendi felas.” 50 Boe ma esa mia sira e lesu felan, de soe etu atahori naa ra esa ndiki onan. Atahori naa, malangga agama Yahudi ra malangga monaen atahori ded'enun. 51 Te Yesus nataa nae, “Miloe' leo! Afi' lab'an se!” Boe ma Ana nggama atahori naa ndikin, de tao nahai' e. 52 Atahori mana rema humu Yesus, naeni: malangga agama Yahudi ra malangga nara, lasi-lasi adat ro mana manea Ume Hule-o'e Huu' a, ma atahori laen ra fai. Yesus natane se nae, “Ta'o bee? Hei du'a mae Au ia, atahori de'ulaka', losa hei ima humu Au mendi' fela tafa' ma hau e'etu', do? 53 Tungga fai Au unori nggi sia Ume Hule-o'e Huu' a, te nda hambu atahori esa o nema humu Au sa boe. Te hela neu! Ia, hei fai ma. Huu oras ia nitu ra malanggan koasan ia!” 54 Basa ma ara humu rala Yesus, de lea ro E nisi' malangga agama Yahudi ra malangga monaen umen. Petrus o keke tungga-tungga dea' 55 Sia ume sod'an atahori tao ai monae'. Petrus o neu endo' dara ai sia naa boe. 56 Ate ina' esa nita Petrus endo' deka ai a. Ana mete namemeu Petrus matan, basa ma nafad'e atahori laen mana sia naa ra nae, “Hee! Atahori ia o tungga-tungga' Yesus boe!” 57 Te Petrus nafanii nae, “Hoko'! Au nda uhine atahori naa sa. Ho muhine saa?” 58 Nda doo' sa ma atahori esa puik nita Petrus, ma ola nae, “Mema', ho ia, Yesus atahorin esa, to?” Te Petrus nareresi nae, “Hoko'! Ho tao leli!” 59 Mbei ma ona' jam esa fai ma, atahori laen esa ola' nae, “Woi! Au bub'ulu', atahori ia, Yesus ana ded'enun esa, huu eni atahori Galilea.” 60 Te Petrus nafanii nahere' nae, “Ho peko-leleko'!” Petrus ola' ta'o naa ma, manu ra o ko'okee boe. 61 Ma Yesus heo' d'ean, de mete e. Boe ma Petrus nasaned'a Yesus o'olan fa' ra na nae, “Tetemba' ia, manu ra nda fe'e ko'okee sa, te ho mufunii Au lao telu ena.” 62 Petrus nasaned'a nala ta'o naa ma, ana lao dea neu mia mamana' naa, ma nggae mesu'ud'u. 63 Basa naa ma, atahori mana ranea Yesus mulai ra'a'e'ei' ma momoko ra'amimina' E. 64 Boe ma ara bab'ata matan rendi' teme', ma ratane rae, “Woi! Mete ma ho Lamatua' mana ola-olan, na, Mufad'e sob'a! Seka mana tutu Nggo?” 65 Basa ma ara ole-rarai E. 66 Fe'e fefetu ana', te malangga agama Yahudi ra malangga nara, meser agama, ro lasi-lasi ad'at ra ra'ab'ue fo rae paresa' Yesus ded'ean. Ara denu atahori lea ro Yesus nisi' mamana nggero-furi ded'eat agama. 67 Lele' Ana rala neu, ma ratane mbali E rae, “Mufad'e sob'a dei! Mema' teb'e-teb'e' Ho ia Kristus, do?” Te Ana nataa nae, “Mae Au utaa teb'e o, hei nda mimihere sa. 68 Ma mete ma Au utane bali' nggi dala' esa, tantu hei o nda mitaa sa boe. 69 Nda doo' sa te, Lamatualain nae pake koasa manaselin fo so'u Au, Atahori Matetu' ia, ata' u. Basa naa, Au endo' sia bob'oa onan, fo parenda u'ub'ue o E.” 70 Rena ta'o naa ma, basa se ratane rae, “Mete ma ta'o naa, na, ho du'a mae, ho ia, Lamatualain Anan, do?” Ma Yesus nataa nae, “Mema', hei o'olam naa, teb'e.” 71 Boe ma atahori mana nggero-furi ded'eat naa ra ola' randa rae, “Basa nggita rena ena, to? Ana so'u aon dad'i Lamatualain Anan. Ia, ne'emutis! Tungga hita agaman hohoro-lalanen, mete ma hambu atahori tao aon ona' Lamatua', atahori naa, musi mate. Dad'i, ta'o bee? Hita nda parlu sakasii sa ena. Hukun tisa E leo.”

Report Issue

Lukas 23

TOC , Chapters

1 Te, mana ma'etu' ded'eat agama Yahudi ra, nda ra'ena hak fo hukun risa atahori sa. Naa de ara ro Yesus nisi' hofernor manaparenda Roma mana sia Yerusalem, naeni Pilatus. Ara nau' a fo hofernor mana hukun Yesus. 2 De losa hofernor matan ma, ara dui Yesus sala nara rae, “Atahori ia, mana lab'an mana parenda Roma mana sia Yerusalem. Ana nanori nae, atahori afi' b'ae b'ea neu manaparenda Roma. Ana o so'u aon nae Eni ia, Kristus, atahori Yahudi ra manen.” 3 Hofernor rena nala, ma natane mbali E nae, “Teb'e, do? Ho ia atahori Yahudi ra manen, do?” Ma Yesus nataa nae, ‘Teb'e. Ona' ama' o'olan.” 4 Hofernor paresa' basa, ma ana mete mbali malangga agama ra malangga nara, ro basa atahori mana sia naa ra. Boe ma ana oi, “Ta'o ia. Au nda hambu Atahori ia salan saa sa boe.” 5 Te ara rahere' rae, “Hoko', ama hofernor. Atahori ia neu nanori sud'i' a sia bee-b'ee, d'unggu-mbau rauinggu ra fo ramue-raanggi ro mana parenda. Ana tao nemuet mia propensi Galilea losa kota Yerusalem ia.” 6 Hofernor rena nala ta'o naa, ma natane se nae, “Mete ma ta'o naa, na, Eni ia, atahori Galilea, do?” Boe ma rataa rae, “Teb'e, ama'. Eni atahori Galilea!” 7 Hofernor nahine ona' naa, ma denu se ro Yesus nisi' mane Herodes, mana parenda propensi Galilea. Lele' naa, ana sia kota Yerusalem. 8 Naa, mane Herodes o rena dud'uit nae' so'al Yesus d'alan, ma ana hii nae nita Yesus eni' a doo' ena. Ana nae sad'i doo bee fo nita Yesus natud'u manadad'i' mana seli' esa do rua. Naa de, lele' ro Yesus neu e, ma ralan namaho'o seli. 9 Boe ma natane dala' mata'-mata' mbali Yesus, te Ana nda nataa saa sa boe. 10 Herodes fe'e ola' no Yesus, te malangga agama ra malanggan no meser agama ra rundu selu' sala' mata'-mata' neu Yesus fai. 11 Basa ma mane Herodes no sold'ad'u ra ra'a'e'ei' ma raneneut ra'amuti Yesus. Boe ma ara olu bad'u meulau' esa neu E ona' mane' ra bad'un, ma ra'a'e'ei' rakandoo' a. Basa ma, ara haitua bali' E nisi' hofernor Pilatus. 12 Fe'esa'an, hofernor naa musu no mane Herodes. Te fai' naa ma esa malole bali' no esa. 13 Basa ma, hofernor Pilatus no'e malangga agama Yahudi ra malangga nara, lasi-lasi adat laen ra, ro basa atahori hetar naa, fo rema ra'ab'ue rena ne'etun. 14 Ana ola' nae, “Hei mo Yesus nema nisi' au, ma rundu sala' neu E mae, Ana hii' a d'unggu-mbau rauinggu ra fo lab'an manaparenda Roma. Au paresa' lutu'-lelo' sia hei mata mara, te au nda hambu salan saa sa boe. 15 Mane Herodes o paresa' ena boe, te nda hambu salan sa. Naa de ana haitua bali' E nisi' au. Atahori ia nda ma sala' saa sa boe, de au nda bisa hukun mate E sa. 16 Dad'i au ae u'etu' ta'o ia: au denu filo E, basa fo au mbo'i E.” 17 Rena rala ta'o naa, ma ara randu randaa rae, “Nda bisa sa! Misa E. Mbo'i' a Barabas.” [Ara nggasi ra'o naa, huu tungga too mete ma atahori Yahudi ra tao fefeta Paska, na, hofernor biasa mbo'i atahori b'ui esa tungga sira hihii-nanau nara.] 19 (Barabas ia, maso' b'ui huu ana dad'i mana kokoe-nanasi', lab'an mana parenda Roma sia kota Yerusalem, ma nisa atahori boe.) 20 Te hofernor nae mbo'i Yesus. Dad'i ana natane selu' atahori hetar naa ra nae, “Mete ma au mbo'i Yesus ia, na ta'o bee?” 21 Te basa se nggasi randaa rae, “Hoko'! Mbaku tisa E neu hau nggangge' a! Mbaku tisa E neu hau nggangge' a!” 22 Te hofernor du'a nae naa nda matetu' sa, de natane selu' se lao katelun nae, “Ta'o bee de au musi mbaku isa E ona' naa? De'ulakan saa? Au paresa' lutu'-lelo' te nda hambu sala' nandaa no au hukun mate E sa. Dad'i hela fo au denu filo E, fo basa na mbo'i E.” 23 Te basa atahori naa ra nggasi rahere' fai, rasuu rae mbaku risa E sia hau nggangge'. Neu mate'en, hofernor nda ai-baa nala se sa, 24 de na'etu' tungga hihii-nanau nara. 25 Boe ma ana mbo'i hendi Barabas, mana hii' a b'alab'an ma mana tati atahori. Ma Ana fee Yesus neu se, fo ara sud'i' a tao E tungga' hihii-nanau nara. 26 Basa naa ma, sold'ad'u Roma ra lea rendi Yesus kalua mia Kota Yerusalem. Sia dala' talad'an ara randaa ro atahori kota Kirene esa, naran Simon. Ana fe'e nema mia kota dea' nema. Ara ra'asusuu' e nasaa hau nggangge' a nggati Yesus, boe ma lao' tungga Yesus d'ean. 27 Fai' naa, atahori hetar rema tungga ranilu Yesus. Hambu mama-mama ra o nggae ei-ei E boe. 28 Yesus rena ara nggae, ma Ana mete mbali se, de ola' nae, “We! Mama-mama Yerusalem. Afi' nggae Au. Malole lena' nggae' a hei ao mara, mo ana mara. 29 Huu mbila-finiesa' sususa monae' nae nema ena, losa atahori ola' rae, ‘Ina' mana onton seli, naeni ina' nda mana fe'e b'onggi nita' sa, ma nda fe'e nasusu nita sa.’ 30 Lele' sususa monae' losa, atahori ra doid'oso rala seli, losa ara ro'e rae, ‘Malole lena', lete' ra ndefa' fo tuni rala nggita leo!’ Ara o ola' rae, ‘No doid'oso ona' ia, malole lena' mbuku' ra tatana rala nggita leo!’ 31 Naa, mete ma atahori bisa tao ra'asususa' ona' ia neu atahori nda mana tao sala' sa, saa fai neu atahori de'ulaka'?” 32 Lele' sold'ad'u ra rendi Yesus, ara o lea rendi atahori de'ulaka' rua, fo rae hukun risa se ro Yesus. 33 Ara losa mamana' esa, naran ‘Langga rui'’. Boe ma ara mbaku Yesus no atahori de'ulaka' karua' ra esa-esa' neu hau ngganggen. Basa ma ara sela raririi' hau nggangge' naa ra. Ara mbaku atahori de'ulaka' esa sia Yesus bob'oa onan, ma esa sia bob'oa diin. 34 [Lele' naa, Yesus hule-o'e nae, “Ama'! Fe ambon neu atahori ia ra sala nara, te ara nda rahine saa fo ara tao' ia sa.”] Basa ma, sold'ad'u ra lea lot fo rae rahine seka mana hambu Yesus b'adu narun. 35 Atahori hetar rema ranilu sia mamana' naa. Atahori Yahudi ra malangga nara raneneut Yesus rae, “Ana fee masod'a' neu atahori laen ra, te nda bisa tao nasod'a nala Aon sa. Mete ma teb'e'-teb'e' Eni, Kristus, fo Lamatualain pili mema', na, hela neu fo Ana onda mia hau nggangge' naa leo. 36 Sold'ad'u naa ra o raneneut E boe. Ara fati E anggor ma'ei', 37 ma nggasi ra'a'e'ei' rae, “Mete ma ho ia teb'e-teb'e' atahori Yahudi ra manen, na, tao musod'a aom leo!” 38 Ara sura' sia papa' sa oi, “Ia atahori Yahudi ra manen.” Basa ma ara mbaku papa' naa sia Yesus langgan ata', fo rafad'e saa de sira hukun E. 39 Atahori de'ulaka sa fo mana nenembaku' sia Yesus bob'oan o naneneut nae, “Teb'e ho Kristus, do? Mete ma ta'o naa, na, tao musod'a basa nggita leo!” 40 Te atahori de'ulaka' esa ka ai e nae, “Weh! Ho ia, nda mumutau Lamatualain sa, do? Ho nenehukun mate ona' E boe. 41 Ru'a nggita nenehukun nandaa no tatao-nono'i de'ulaka tara, Te Atahori ia nda tao de'ulaka' saa sa boe.” 42 Boe ma ana ola' selu' nae, “Yesus, e! Mete ma Ama' losa nusa' namo ma, na, musuned'a au, e.” 43 Yesus nataa nae, “Au helu-fuli! Fai' ia boe o, ho maso' mo Au isi' sorga rala uu.” 44 Lele' naa, reorendu ena. Te relo a nda naronda sa, de ma'ahatu kib'u-kib'u' bab'ata nala mamana' naa, losa lii' telu bob'on. Sia Ume Hule-O'e Huu' a hambu teme loa-naru monae' nenelonda' bambi Lamatualain Kama Meumare Manaselin. Aiboi' ma, teme loa-naru' monae' a sii neu rua. 46 Mia mamana' naran ‘Langga Rui'’ naa, Yesus nggasi nahere' nae, “Ama'! Ia na Au fee samana ngga neu Nggo.” Ana ola' basa na'o naa, ma etu hahaen boe. 47 Hambu sold'ad'u Roma esa nambarii' deka Yesus hau ngganggen. Lele' ana nita Yesus mamaten, ma ana koa-kio Lamatualain nae, “Waa! Atahori ia teb'e-teb'e' rala ndoos, o!” 48 Lele' atahori hetar mana ra'ab'ue sia naa rita Yesus mamaten ma, fale rala nara, ma bali' no rala sususa'. 49 Te Yesus atahori nara rambarii' lalanik sia' a dod'oo' mete Yesus mamaten. Mama-mama mana tungga E mia Galilea losa Yerusalem o sia naa boe. 50 Lele' Yesus mate ena ma, hambu atahori esa sangga dala' fo nae na'onda' Yesus ao-sisin mia hau nggangge' fo neu na'oi E no malolole. Atahori naa naran Yusuf, mia kota Arimatea. Yusuf ralan ndoos, ma ana tao d'ala malole' nae'. Ana nea-nea fo Lamatualain natud'u Eni to'u parendan. Eni o esa mia mana endo' ne'etu' ded'ea agama Yahudi, te ana nda na'ahei' tungga ne'etu' fo hukun mate Yesus sa. 52 Huu ana nae na'onda' Yesus ao-sisin mia hau nggangge' a, de neu nisi' hofernor Pilatus fo no'e nae lolelau aosisi' naa. 53 Ana hambu isin ma, neu na'onda'. Basa ma ana mboti ao-sisi' naa no teme meulau'. Boe ma ana nendi ao-sisi' naa neu mbeda' sia fatu ndola' esa, fo atahori fe'e paa basa ena. Mamana rates naa, esa nda fe'e pake sa boe. 54 Yesus mamaten, nandaa no hari lima. Lele' Yusuf se ra'oi basa ma, bob'o' ena. Mete ma relo a mopo ena, na, atahori Yahudi fai hule-o'en nae losa ena. 55 Mama-mama mana rema ro Yesus mia Galilea, ara tungga ro Yusuf rae rahine ana tao ao-sisin sia rates bee. 56 Ara mete malolole rala rates naa, boe ma mama naa ra bali' fo sad'ia b'una' rambe ma mina ma'ameni'. Lele' relo a mopo ma, ara raloe' tao ues, tungga atahori Yahudi ra fai hule-o'e nara atoran na. Ara rahani fai hule-o'e' a seli, dei fo rae reu ngganggari rambe neu Yesus ao-sisin.

Report Issue

Lukas 24

TOC , Chapters

1 Nggarei deka manggarelo, ma mama naa ra rendi mina ma'ameni' ma b'una rambe fo reu sia Yesus raten. 2 Lele' ara losa naa, ma rita fatu monae' fo ara pake 'ena neu rates a, nenelolir neu sia suu' ena. 3 Boe ma ara rates rala reu, te nda rita Yesus ao-sisin sia naa sa. 4 Dad'i ara bingun. Aiboi' ma, atahori rua pake b'ua-ba'u makahahad'ok, rema ririi mia bob'oa nara. 5 Mama naa ra ramatau rita' mamate nara, de b'e'ute losa rae a. Boe ma atahori karua' ra ratane rae, ‘Ta'o bee de hei ima sangga atahori masod'a' sia atahori mates ra mamana nara? 6 Yesus nda sia ia sa ena! Huu Ana nasod'a bali' ena. Mbei ma hei lilii' hendi saa fo Ana ola' lele' Ana fe'e mia Galilea, do? 7 Huu Ana nafad'e mema' nae, dei fo ara seo hendi Atahori Matetu' a neu atahori de'ulaka' ra liman. Basa ma ara mbaku risa E sia hau nggangge' a ata. Te fai katelun ma, Ana nasod'a bali'.” 8 Ara rena rala ta'o naa, dei de fe'e rasaned'a Yesus o'olan malahulun. 9 Boe ma ara b'ali' lai-lai, fo rafad'e basa-b'asa' e neu Yesus ded'enu kasanahulu esa nara, ma atahori laen mana tungga E. 10 (Mama-mama mana reu sia rates a, naeni Yakobis maman Maria, no Maria mia kambo Magdala, ma Yohana no mama laen hira fai. Sira mana reu dui basa ia neu Yesus ana ded'enu nara.) 11 Te lele' ded'enu' ra rena dud'uit naa, ara du'a rae mama naa ra leleko'. 12 Te Petrus fela de nela-nela' rates neu. Losa naa ma, ana mete rates rala neu, te nita' a teme' fo ara mboti neu mamates a. Boe ma ana bali' de dud'u'a nae, “Ia ta'o bee, e?” 13 Fai' naa o, Yesus ana ded'enu na rua reu sia kambo' esa, naran Emaus. D'od'oon mbei ma kilo sanahulu esa mia kota Yerusalem. 14 Ara lao-lao' ma ola-ola' Yesus mamaten na. 15 Aiboi' ma, Yesus nambarii' d'eka-d'eka no ru'a se, ma lao' na'ab'ue no se. 16 Te ara nda rahine rae naa Yesus sa, huu Lamatua' tao fo ara nda rahine sa. 17 Boe ma Yesus natane se nae, “Hei ru'a nggi, ola-ola' saa, e?” Ara rena ma, ru'a se rambarii'. Mata nara ona' manasusa' seli. 18 Basa ma, Kleopas natane E nae, “Ama' ia, ona' atahori feu' fo nda nahine saa mana fe'e dad'i sia Yerusalem, sa do?” 19 Boe ma Yesus natane nae, “Saa sia naa?” Ara rataa rae, “Te so'al Yesus, mana mia Nasaret a! Eni teb'e-teb'e' Lamatualain mana ola-olan. Ma Lamatua' fee koasa neu E fo tao manadad'i' mata'-mata' ra. Eni nanori nahine atahori. Basa atahori ra hii E, ma Lamatua' o hii E boe. 20 Tao-tao te, hita malangga agama Yahudi nara malangga nara ro lasi-lasi ad'at ra to'u rala E. Basa ma ara fee E nisi' hofernor fo hukun risa E. Boe ma ara mbaku risa E mia hau nggangge' ata. 21 Fefeun basa hai mimihena mae, Eni Kristus, mana nema mbo'i hai atahori mara mia mana parenda Roma mana tuni-ndeni hai. Te hari lima fai' naa, ara tao risa E ena. 22 Ale' ia hai boe bingun. Huu fa' ra hai mama mara rema rafad'e rae, fefetu anan sira reu mia rates. 23 Te ara dui rae, Yesus ao-sisin mopo hendi ena. Boe ma rita Lamatualain aten mia sorga, nafad'e se nae, Yesus nasod'a bali' ena. 24 Rena ta'o naa, ma hai nonoo mara hira rela' rates reu. Ara o rita ona' hai mama mara nefad'e nara boe. Ara o nda rita Yesus ao-sisin sa boe.” 25 Ru'a se dui basa ma, Yesus ola' no se nae, Hei nggonggoa mara seli! Ta'o bee de hei nda nau mimihere saa fo Lamatua' mana ola-ola nara rafad'e mema' eni' a fai d'alahulun! 26 Ara sura' ena rae, Kristus naa, musi hambu doid'oso' mata' naa, dei fo Ana simbo had'a-hormat ma koasa manaseli'.” 27 Boe ma Yesus nanori se, basa' e fo Lamatua' mana ola-ola nara sura' mema' so'al Kristus. Mulai mia Ba'i Musa susuran, losa mana ola-ola' laen ra 'ena nara. 28 Lele' ara rae losa Emaus, ma Yesus tao ona' nae lao' nakandoo. 29 Te ru'a se ro'e rae, “Ama'! tuli fo leo mo hai tetemba' ia, te relo a nae' a mopo ena.” Boe ma Yesus ume rala neu no se. 30 Lele' ara endo' rae raa, ma Yesus ha'i nala roti b'ue' sa, boe ma Ana hule-o'e no'e makasi mbali Lamatualain, ma Ana bib'ib'i roti a. Lele' Ana loo roti fee ru'a se, 31 dei de ru'a se fe'e rahine rae, naa, Yesus, te aib'oi' ma, mopo E mia mata nara! 32 Boe ma ru'a se bab'ales rae, “Waa! Lele' rena Ana ola' tao manggarelo mana ola-ola' ra susuran fa' ra, hita tamed'a ona' rala tara ramaho'o.” 33 Oras naa boe, ru'a se fela de lao bali' Yerusalem reu. Ara randaa ro Yesus ana ded'enun atahori ka sanahulu esa' ra, ma atahori laen mana ra'ab'ue' sia naa. 34 Boe ma ana ded'enu' naa ra rafad'e ru'a se rae, “Mema' teb'e! Lamatua' Yesus nasod'a bali' ena! Fa'ra natud'u Aon neu a'a Petrus.” 35 Basa ma, atahori ka rua' ra dui basa mana dad'i' mia dala', losa ru'a se rahine Yesus lele' Ana bib'ib'i roti. 36 Lele' ara fe'e ola-ola' ta'o naa aiboi' ma, Yesus nambarii' sia talad'a nara. Ana natea se nae, “Sod'a-mole'!” 37 Te, ara nggengger ma ramatau, huu rae ne'o nitu. 38 Te Yesus ola' nae, “Ta'o bee de hei mimitau ta'o ia? Hei nda mimihere mae, ia Au, usod'a bali' ena sa, do? 39 Mete sob'a lima ma ei ngga ra. Ia Au. Loo lima mara fo nggama neu' ena! Naa fo mimihere mae, ia Au, nda nitu sa. Huu nitur nda ma ao' sa, te basa hei bisa mita Au ao ngga, to?!” 40 Fe'e ola' na'o naa ma, Ana natud'u neu se bisu foa' mana sia lima-ei nara. 41 Ara ramaho'o seli, huu Yesus nasod'a bali' ena. Aka' ara ona' mana bingun, huu nda rahine rae ta'o bee de dad'i ta'o naa sa. Boe ma Yesus natane se nae, “Hei mia saa sia ia?” 42 Boe ma ara loo fee Ne u'u manapangga' e'etu' sa. 43 Yesus simbo nala u'u a, de naa mia mata nara. 44 Boe ma Ana ola' nae, “Ta'o bee? hei fe'e misined'a lele' au u'ub'ue o nggi do? Au ufad'e fai' naa ae, basa saa fo Lamatua mana ola-ola nara, sura' so'al Au naa, musi dad'i. Naeni, mia ba'i Musa, mia mana ola-ola' laen ra, ma mia buku sosod'a kokoa-kikio' ra.” 45 Basa ma, Ana soi dud'u'a nara fo rahine teb'e-teb'e' Lamatua' Susura Meumaren sosoa-ndandaan. 46 Ana ola' selu' fai nae, “Lamatualain mana ola-ola nara sura' ena rae, Kristus, fo Lamatualain haitua nema' naa, musi hambu doid'oso' mata'-mata', dei fo Ana mate. Te fini esan, ma Ana nasod'a bali'. Ara sura' basa ena na! 47 De ia na Au fee nggi koasa fo mendi Hara-lii malole' neu basa atahori, mulai mia Yerusalem ia, Mifad'e se mae, atahori mana nataa salan ma bali' nisi' Lamatualain, dei fo Lamatualain ose hendi neu basa sala nara. 48 Hei musi dad'i sakasii fo dui-b'engga, Au hambu doid'oso', de mate, basa ma usod'a bali' 49 Dei fo Au haitua Dula-d'ale Meumare ngga nema, fo Ama ngga helu-fuli mema' ena. Te hei musi mihani sia kota Yerusalem ia, losa ama simbo mala koasa mia sorga.” 50 Fai' sa, Yesus no se kota a dea' reu. Lele' ara rae losa kambo Betania, Ana b'oti' liman de ola' fee se papala-bab'anggi'. 51 Lele' Ana fe'e ola' fee papala-bab'anggi', ma Ana neneso'u' sorga neu. 52 Basa se rita ta'o naa, ma ara sende' lululangga nara fo be'utee neu E. Basa ma ara bali' Yerusalem reu ro rala nemeho'ot seli. 53 Tungga fai ara ra'ab'ue sia Ume Hule-o'e Huu' a fo koa-kio Lamatualain. Ama Teofilus! Dud'ui ngga losa' a ia. Sod'a-mole', Lukas

Report Issue

Yohanis 1

TOC , Chapter 2 3 4 5 6 7 8 9 10 11 12 13 14 15 16 17 18 19 20 21

1 Fefeu na, Lamatualain Ded'ea-o'olan sia mema' ena. Lamatualain Ded'ea-o'olan, naeni Atahori esa. Atahori naa na'ab'ue no Lamatualain. Eni o, Lamatualain boe. 2 Lele' lalai no raefafo' nda fe'e dad'i sa, Atahori naa sia mema' no Lamatualain ena. 3 Lamatualain na'adadad'i' basa-b'asa' e, nendi' Ded'ea-o'olan. Nda hambu sud'i' a saa esa dad'i sa boe, mete ma Atahori naa nda tao sa. 4 Eni, masod'a' a okan. Dad'i atahori mana hambu masod'a matetu' a, ara rasod'a mia E. Ana o ona' Manggarelo' mana naronda, fo atahori mana rasod'a sia Manggarelo' naa, bisa rita ma rahine. 5 Manggarelo' naa, naronda tora ma'ahatu' a rala; de ma'ahatu' a nda ai-baa nala Manggarelo' naa sa. Huu Manggarelo' naa naronda nakandoo' a. 6 Naa, hambu atahori laen esa, naran Yohanis. Lamatualain o denu e boe, 7 fo dad'i sakasii mana dui-b'engga Manggarelo' naa neu atahori. Naa fo basa atahori ramahere neu Lamatua', huu Yohanis o'olan. 8 Yohanis ia, nda Manggarelo' naa sa. Te Lamatualain denu e dui-b'engga so'al Manggarelo' naa neu atahori. 9 Huu Atahori mana dad'i Manggarelo' matetu' a, nae nema sia raefafo' ia. Manggarelo' naa mana tao dala-dala' ndoo-tetu' ra nenenita' soa' neu basa atahori. 10 Mae Ana tao basa mana sia raefafo' ia ra dad'i ena o, te atahori sia raefafo' ia nda rahine E sa, lele' Ana nema leo sia ia. 11 Mae Ana nema leo no Eni atahori nara o, te ara nda nau simbo E sa. 12 Mae ona' naa o, basa atahori mana simbo ma ramahere neu E, Ana fee se hak dad'i Lamtualain ana nara. 13 Naa ona' sira nenebonggi bali' ena. Te sira nenebonggi feu' naa, nda ona' atahori bonggi ana diki' sa. Ma nda mia tou' esa mana hii-nau hambu tititi-nonosi' sa. Te ara dad'i Lamatualain ana nara, huu Lamatualain mana fee se masod'a feu' naa. 14 Boe ma, ‘Lamatualain Ded'ea-o'ola’ naa, nenebonggi' dad'i atahori. Ana leo sia talad'a tara. Hita mete-tita Eni manaselin. Eni manaseli' ona' naa, huu Eni, Lamatualain Ana isen. Ana hii' a natud'u rala malolen nema nggita, huu mema' Eni ndolu-had'an ona' naa ena. Boe ma basa saa fo Ana nafad'e so'al Lamatualain, mema' teteb'es. 15 Naa, Yohanis naa, dui-b'engga so'al Atahori ia. Ana nameli nae, “Rena, e! Eni ia, au dui ena ae, ‘Dei fo Atahori esa nae nema. Eni manaseli' lena' au. Huu nda fe'e bonggi au sa te, Ana sia na'ahulu' ena!’” 16 Yohanis ola' na'o naa, huu Atahori naa hii' a natud'u rala malolen. Boe ma Ana tao nasafafali ta'o naa nakandoo' a soa' neu basa nggita. 17 Lele ulu' a, ba'i Musa na'onda' Lamatualain Hohoro-lalanen soa' neu bei-ba'i tara. Te ale' ia, Atahori naa, naeni Yesus Kristus, mana natud'u Lamatualain rala ralolen neu nggita. Boe ma basa saa fo Ana nafad'e so'al Lamatualain, mema' teb'e. 18 Nda hambu atahori esa sa boe mana nita teb'e-teb'e' Lamatualain. Te Eni Ana ise susuen, mana natud'u neu nggita Lamatualain ralan. Ana' naa, sia Aman bob'oan. Huu Eni o, Lamatualain boe. 19 Lao esa, atahori Yahudi ra malangga nara sia Yerusalem denu malangga agama hira ro atahori hira mia suku Lewi mana lole-lau sia Lamatualain Ume Hule-o'e Huun. Ara reu sia loe Yarden bob'oan de ratane Yohanis mana sarani' a rae, “Ho ia, Kristus fo Lamatualain helu-fuli nae haitua nema' a, do?” De nafad'e se nae, eni ia, seka. 20 Ana nataa relo-relo nae, “Hoko'. Au ia, nda Kristus sa.” 21 Boe ma ratane selu' rae, “Mete ma ta'o naa, ho ia, seka? Ba'i Elia, do?” Ana nataa nae, “Hoko' boe.” Boe ma ratane fai rae, “Afi' losa ho ia, Lamatualain mana ola-olan laen, do?” Ana nataa nae, “Hoko' boe.” 22 Basa naa ma, ara ratane selu' rae, “Naa, mete ma ta'o naa, ho ia, seka? Mufad'e dei! Huu hai musi bali' mii mifad'e neu malangga-malangga mana denu hai ra. Tulun dei!” 23 Boe ma ana ola' tungga saa fo ba'i Yesaya sura' nita oi, “Au ia, naeni atahori mana nameli sia mamana rou' oi, ‘Basa atahori mihehere tao milole dala' ra, fo simbo Lamatua' neneman! Tao mitetu dala' fo soru E.’” 24 Sia atahori mana rema mia Yerusalem talad'a nara, hambu atahori hira mia partei agama Farisi. 25 Basa ma ratane Yohanis rae, “Ta'o ia. Mete ma ho nda Kristus sa, nda ba'i Elia sa, ma nda Lamatualain mana ola-olan sa, na, ta'o bee de sarani atahori? Hambu hak mia bee?” 26 De Yohanis nataa nae, “Au ia, sarani atahori endi' a oe. Te hambu Atahori esa sia talad'a mara ena, te nda mihine sa. 27 Eni manaseli' lena' au, mae au unori u'uhulu' atahori. Mae dad'i' a Eni aten boe o, au nda undandaa sa.” 28 Basa dala' ia ra dad'i sia Betania, sia loe Yarden bob'oan. Yohanis no ana mana tungga nara sarani atahori sia naa. 29 Mbila' neu ma, Yohanis mete nita Yesus lao' nisi' e. Boe ma ana ola' nae, “Mete neu Atahori mana sia naa dei! Eni, Lamatualain Bib'i Lombo Anan mana dad'i tutunu-hohotu' fo tefa-soi atahori sia raefafo' ia sala-kilu nara. 30 Atahori ia, au ufad'e neu nggi afis a ena ae, ‘Dei fo Atahori esa nema. Eni manaseli' lena' au, huu Ana sia na'ahulu' au ena.’ 31 Fai ma'ahulun, au nda uhine ae, Eni, Kristus sa. Mae ona' naa o, uhine ena ae au musi fee atahori Isra'el ra rahine E. Huu naa, au uma fo sarani atahori endi' oe. 32 Lamatualain denu au sarani atahori endi' oe. Ana o nafad'e au nae, ‘Dei fo Atahori esa nisi' nggo. Basa naa ma, Dula-dale Ngga onda nema leo sia E. Atahori naa, mana nendi Dula-dale Meumare Ngga, fo fee koasa neu atahori Ngga ra.’ Lele' Atahori naa nema, au nda uhine tute' E sa. Te lele' au ita Lamatualain Dula-dalen onda nema mia lalai a ona' mbui lunda, tee neu E, dei de au uhine E ae, ‘Atahori ia, Eni ena!’ 34 Au ita dala' naa ra no mata ngga. Basa de au ufad'e neu nggi ae, ‘Atahori mana nema' naa, naeni Lamatualain Anan!’” 35 Mbila' neu ma, Yohanis nambarii' no ana mana tungga nara, atahori rua. 36 Lele' Yohanis nita Yesus lao' tungga naa, ana nafad'e nae, “Mete dei! Huu Eni ia, Lamatualain Bib'i Lombo Anan dei fo mana dad'i tutunu-hohotu'!” 37 Basa ma Yohanis ana mana tungga karua nara mana rena o'olan, lao hela e, de reu tungga Yesus. 38 Boe ma Yesus heo' dean, ma nita se lao' tungga Eni. Boe ma natane se nae, “Ta'o bee? Parlu, do?” Ara ratane mbali E rae, “Rabi leo sia bee?” (Sira ded'ea Aram, ‘Rabi’ sosoan nae, ‘Ama Meser’.) 39 Yesus nataa nae, “Ima fo mita neu' ena.” Boe ma ara tungga E, de rita mamana leleon. Lele' ara losa, mbei ma lii' haa boboon ena. De ara rahani ro E losa relo a mopo. 40 Naa, mia atahori karua' mana rena Yohanis o'olan, ma tungga Yesus naa, esa naran Anderias. Eni, Simon Petrus odin. 41 Bali' losa-losa' ma Anderias neu sangga a'an Simon nae, “We, a'a! Hai mindaa mo Mesias ena!” (Sia sira ded'ean ‘Mesias’ sosoan nae, ‘Kristus, naeni Atahori fo Lamatualain helu-fuli mema' eni' a lele ulu' a fo nae haitua nema' a.’) 42 Basa ma, ana no a'an nisi' Yesus. Boe ma Yesus mete e, de nafad'e nae, “Ho ia, Simon. Amam, Yohanis. Mia fai' ia, atahori ro'e nggo, rae ‘Kefas’” (Eni sosoan ona' ‘Petrus’, naeni ‘fatu’.) 43 Sia naa hambu atahori laen esa, naran Filipus. Eni kambon, Betsaida. Petrus no Anderias o mia naa rema boe. Naa, mbila' neu ma, Yesus na'etu' nae neu sia profinsi Galilea. Boe ma neu nandaa no Filipus, de Ana no'e nae, “Uma, tungga Au fo dad'i atahori ngga!” 45 Basa ma Filipus neu sangga Natanel, de nafad'e nae, “A'a, e! Hai mindaa mo Atahori fo ba'i Musa sura' sia Lamatualain Hohoro-lalanen ena. Lamatualain mana ola-olan daluhulu' ra sura' so'al Atahori ia boe. Eni naran Yesus, mia kambo Nasaret, ma aman, naran Yusuf.” 46 Te Natanel nataa nae, “Atahori Nasaret!? Awe'! Nda hambu dala malole' esa sa boe, lao' mia naa nema sa, o!” Boe ma Filipus nae, “We! Afi' ta'o naa. Uma fo mita no matam!” 47 Lele' Natanel lao' nema, Yesus nita e mema' ena, de nae, “Eni ia, atahori ndoos! Huu sia ralan, nda hambu peko-leleko' sa. Eni atahori Isra'el teb'e-teb'e'!” 48 Natanel natane nae, “Ta'o bee de Papa nahine au?” Yesus nataa nae, “Ta'o ia. Au ita nggo ena lele' mia hau naa huun. Lele' naa, Filipus nda fe'e neu no'e nggo sa.” 49 Boe ma Natanel nataa nae, “Ama Meser ia, tantu Lamatualain Anan! Boe ma Ama' o, tantu hai atahori Isra'el ra Manem boe!” 50 Yesus natane e nae, “Se'u te ho ia, mumuhere neu Au, huu fa' ra Au ae, ‘Au ita nggo lele' ho mia hau huu' a rae',’ do? Musuned'a, te dei fo bisa mita dala-dala manaseli' lena' naa fai! 51 Teb'e! Au ufad'e mema'. Dei fo ama mita lalai a sii. Boe ma Lamatualain ate nara mana sia sorga ra onda-hene sia Au bob'oa ngga. Ma Au ia, Atahori Matetu' a.”

Report Issue

Yohanis 2

TOC , Chapters

1 Fini esan boe ma, hambu fefeta kakab'i' sia kambo Kana, sia profinsi Galilea. Yesus maman neu boe. 2 Yesus no ana mana tungga nara o nenenerolo' boe. De ara reu. 3 Te doo-doo ma, anggor sia mamana fefetas nae basa. Boe ma Yesus maman nafad'e E nae, “Tulun dei! Te anggor nara nae' a basa ena.” 4 Te Yesus nataa nae, “Mama. Ta'o bee de mama nau' a Au mana tao mata'? Huu Au fai ngga nda fe'e losa sa.” 5 Te maman nafad'e atahori mana lole-lau sia naa ra nae, “Rena, e! Ana denu nggi tao saa, na, tao tungga.” 6 Sia naa hambu nggusi nee, fo atahori tao mia fatu. Nggusi esa na, mbei ma nala oe liter hitu nulu lima losa natun esa sanahulu lima. Atahori Yahudi ra biasa tao rameu ao nara rendi' oe mia nggusi mata' naa ra tungga sira agaman hohoro-lalanen. 7 Boe ma Yesus nafad'e atahori mana lole-lau' ra nae, “Mii ha'i oe fo oni neu nggusi ia ra.” Boe ma ara oni sofe se. 8 De nafad'e se nae, “Naa. Ndui mala mbei, fo mendi fee neu tenu fefetas a.” Ma ara tao tungga. 9 Losa naa, ma tenu fefetas ninu sob'a oe a. Tao-tao te oe a dad'i anggor ena! Ana tabanganga, huu nda nita' nae ara hambu anggor mia bee sa boe. (Te atahori mana lole-lau' ra bub'ulu'.) Boe ma ana no'e tou mana sao' a. 10 Boe ma ana nae, “Ta'o ia. Hita biasan, tenu ume' a banggi na'ahulu' anggor malad'a manaseli' a. Mete ma atahori ra rinu nae' ena, dei fo ha'i anggor nomor ka ruan. Te tao tabalek. De ha'i anggor nomor ka ruan na'ahulu', dei de fe'e ha'i anggor malad'a' a na'ab'uit!” 11 Dala' naa dad'i sia kambo Kana, sia profinsi Galilea. Naa Yesus tao manadad'i-manaseli' fefeun fo atahori rita' a. Ana natud'u manaselin ona' naa, dei de ana mana tungga nara ramahere E. 12 Basa naa, ma Yesus, maman, odi nara, boe ma ana mana tungga nara onda reu sia kota Kapernaum. Te ara leo sia naa aka' fai hira' a. 13 Lele' atahori Yahudi ra fai malole Paska deka-deka nema ena, Yesus hene nisi' kota Yerusalem. 14 Sia Ume Hule-o'e Huu' a sod'an, Yesus nita atahori ra raseseo' sapi, bib'i lombo, ma mbui lunda fo atahori hasa fo tao neu tutunu-hohotu'. Sia naa, hambu atahori endo' sia mei a tukar doi' fo atahori rae fee neu Lamatualain sia Ume Hule-o'e Huu' a. 15 Boe ma Ana ha'i nala tali' ndoo' hira de tao dad'i fifilo'. Boe ma Ana mbuu hendi basa se dea reu mia ume sod'an. Ana o mboo hendi sapi ro bib'i lombo ra. Ana ofe lenggu-bara hendi mei ra, ma mbo'a le'a-nggari hendi doi' ra. 16 Boe ma Ana denu atahori mana seo mbui lunda ra nae, “Mendi sud'i' a sa ia ra dea reu! Mamana' ia, nda mamana neseo' sa! Afi' tao Ama ngga Umen dad'i mamana sembo-danggan!” 17 Boe ma ana mana tungga nara rasaned'a Lamatualain Susura Meumaren sura' oi, “Au sue ala seli Lamatualain Umen. Naeni de au rala ngga ma'ad'ere' de unea nara malolen.” 18 Boe ma atahori Yahudi ra malangga nara denu Yesus rae, “Mete ma mema' mu'ena hak mbuu atahori ra ona' naa, na, mutud'u manadad'i-manaseli' esa neu hai fo dad'i bukti!” 19 Yesus nataa' nae, “Mete ma hei tao milutu mamana meu' ia, dei fo fini esan, na Au ufefela bali' e.” 20 Te ara rasapaa rae, “Hambu sia bee? Huu atahori ra rafefela Ume Hule-o'e Huu' ia dod'oon too haa nulu nee. Saa de du'a mae, bisa mufefela bali' e fai telu' a?!” 21 Te ara nda rahine rae, Yesus ola' so'al Aon sa, ona' mamana meu' sa. 22 Dad'i sia fai ma'ab'uin, lele' Yesus mate, basa ma nasod'a bali', dei de ana mana tungga nara rasaned'a saa fo Ana ola' mema' neu se. Boe ma ara ramahere saa fo Lamatualain Susura Meumaren sura' mia fai ma'ahulun, no saa fo Yesus nafad'e mema' neu se ena. 23 Naa, Yesus leo na'atataa' mbei sia kota Yerusalem fo tungga fai malole Paska a sia naa. Boe ma atahori hetar rita manadad'i-manaseli' fo Ana tao' ra, de ramahere E. 24 Te Yesus nda namahere se sa, huu nahine basa atahori ra rala nara ena. Ana nda parlu atahori rafad'e Eni sa, huu mesa' ne bub'ulu' mema' atahori tetende-nemberiin ena.

Report Issue

Yohanis 3

TOC , Chapters

1 Hambu atahori esa mia partei agama Farisi, naran Nikodemus. Eni, atahori Yahudi ra meser monaen esa. 2 Lao esa, ana nema tetemba' nandaa no Yesus. Boe ma ana nae, “Ama Meser! Hai bub'ulu' oi, Lamatualain mana denu Papa fo munori hai. Huu manadad'i-manaseli' fo Papa tao' ra naa, ratud'u bukti oi, Lamatualain mana fee koasa naa neu Papa. Mete ma nda ta'o naa sa, na, tantu manadad'i-manaseli' naa nda dad'i sa.” 3 Yesus nataa nae, “Teb'e! Ma Au ae ufad'e ta'o ia: mete ma atahori nda nenebonggi bali' sa, na, ana nda dad'i Lamatualain atahorin sa.” 4 Boe ma Nikodemus natane nae, “Ta'o bee fo atahori bisa nenebonggi' ona' naa, mete ma ana na'amoko ena!? Ana nda bisa bali' lao ka ruan nisi' maman tein rala neu, fo bonggi selu' e sa. Nda bisa sa, to!?” 5 Yesus nataa nae, “Teb'e! Te Au ufad'e ta'o ia: atahori musi nenebonggi' no oe fo dad'i meu', ma nenebonggi' no dula-dale' a fo dad'i atahori feu'. No ta'o naa, dei fo ana bisa dad'i Lamatualain atahorin. 6 Huu atahori nenebonggi' mia atahori, te atahori dula-dalen nenebonggi feu' mia Lamatualain Dula-dalen. 7 Afi' tabanganga mete ma Au ae, ‘Hei musi nenebonggi feu', fo hambu masod'a feu'.’ 8 Ata ta'asasama' no anin. Huu anin humbu tungga hihiin. Hita rena muun, te nda bub'ulu' ana mia bee nema, ma nae bee neu sa boe. Basa atahori mana nenebonggi feu' mia Lamatualain Dula-dalen o ona' naa boe. Huu ata bisa tita Lamatualain Dula-dalen tao atahori dad'i feu' ena, mae hita nda tahine tae ta'o bee de dala' naa bisa dad'i.” 9 Basa ma Nikodemus natane nae, “Ta'o bee de bisa dad'i ta'o naa?” 10 Yesus nataa nae, “We, a'a. A'a dad'i atahori Isra'el ra meser monaen ena. Ta'o bee de a'a nda nahine dala' ia ra sa? 11 Au ufad'e teteb'es. Naa, hai, naeni Au o atahori nggara, mihine dala' ia ra. Huu hai dad'i sakasii so'al dala-dala' fo hai mita no mata mara ena. Te hei nda simbo no malole' hai o'ola mara sa. 12 Hei nda nau mimihere lele' Au ufad'e dala-dala' manadad'i' sia raefafo' ia sa. Saa fai mete ma Au ufad'e so'al dala-dala manadad'i sia lalai a. Tantu hei nda mimihere teb'e-teb'e' sa boe! 13 Nda hambu atahori esa sa boe hene neu nataa mbali Lamatua' sia lalai a sa. Aka' Au, naeni Atahori Matetu' ia, mana onda nema mia E. 14 Fai ma'ahulun sia mamana rou', ba'i Musa londa mengge riti esa sia hau ata, fo basa atahori mete rita e, fo ara hambu masod'a'. Dala' ona' naa boe o musi dad'i fee Au, Atahori Matetu' ia. Dei fo ara rae londa doko-doko au sia hau ata, 15 fo basa atahori mana ramahere Au hambu masod'a ndoo-tetu' nda mana basa' sa. < aiōnios g166 > 16 Huu Lamatualain sue-lai naseli' basa atahori sia raefafo' ia. Naeni de Ana denu Au, Ana isen ia, fo basa atahori mana ramahere neu Au nda saranggaa mia Lamatualain sa. No ta'o naa, ara hambu masod'a ndoo-tetu' nda etu ma nda basa sa. < aiōnios g166 > 17 Naa! Lamatualain nda denu Au, Anan ia, uma sia raefafo' ia fo nggero-furi atahori huku-dokin sa. Te Ana denu Au fee masoi-masod'a' neu atahori mia sala-kilu nara. 18 Lamatualain nda huku-doki atahori mana ramahere neu Au sa. Te Ana na'etu mema' huku-doki' fee neu atahori nda mana namahere neu Au sa, huu atahori naa nda namahere neu Au sa, naeni Lamatualain Ana isen ia. 19 Ona' ta'o ia: Lamatualain haitua manggarelo' a nema fo naronda sia raefafo' ia. Te atahori hii' a rasod'a sia ma'ahatu' a. Ara nda hii rasod'a sia manggarelo' a sa, huu sira tataon nara nda malole' sa. Naa de Lamatualain nae huku-doki se. 20 Huu basa atahori nda mana tao malole' ra sa, binci manggarelo' naa. Ara nda hii manggarelo' a naronda sia se sa, naa fo manggarelo' a afi' soi natud'u tatao de'ulaka nara. 21 Te atahori mana tao tungga ndoo-tetu' a, ara rema fo manggarelo' a naronda sia se. Huu manggarelo' a natud'u nae, sira tao tungga Lamatualain hihii-nanaun.” 22 Basa naa ma, Yesus no ana mana tungga nara lao hela kota Yerusalem, de leo ra'atataa' sia nusa Yudea. Ara sarani atahori sia naa. 23 Lele' naa, Herodes se nda fe'e tao Yohanis bui rala neu sa. Ma Yohanis o sarani atahori sia kambo Ainon, deka kambo Salim, huu oe mata' hetar sia naa. Boe ma atahori aka' rema sia Yohanis fo ana sarani se. 25 Naa, agama Yahudi hambu ad'at esa fo tao nemeu ao', dei fo ara fe'e bisa hule-o'e ena. Sia naa, hambu atahori Yahudi esa nareresi no Yohanis ana mana tungga nara so'al dala' naa. 26 Basa ma ara rema risi' Yohanis de rafad'e rae, “Ama Meser! Musuned'a do hoko', Atahori fo mana sangga papa mia loe Yarden bob'oan, fo papa mae, Eni, Kristus? Ana o sarani atahori boe! Nda hambu rema sia hai sa ena! Huu basa atahori aka' reu sia E!” 27 Yohanis nataa nae, “Ta'o ia! Atahori nda bisa tao rala saa-saa sa boe, mete ma Lamatualain sia sorga nda soi dala' fee ne sa. 28 Hei rena au ufad'e relo-relo ena ae, ‘Au ia, nda Kristus fo hita tahani' a sa. Te Lamatualain denu au uma u'uhulu', fo soi dala' fee neu Kristus. Ta'o' a naa ena!’ 29 Conto, tou mana nae sao' a na'ena ina' fo nae sao' a. Te eni sakasii na, mana nambarii' no eni, lele' rena tou mana nae sao' ola-ola' na ralan namaho'o. Yesus naa, ona' tou mana nae sao' esa. Boe ma au ia, ona' Eni sakasii na. Naeni de lele' ia rala ngga namaho'o nala seli. 30 Pantin na, Eni musi bau dad'i atahori manaseli' nakandoo, ma au bau umukura ukundoo dad'i atahori ana diki'.” 31 Yohanis tute o'olan nae, “Ana onda nema mia Lamatualain sia lalai, naeni de Ana monae' lena' mia basa' e. Te au uma mia' a raefafo' ia, naeni de au ona' basa atahori mana sia raefafo' ia. Au ola' so'al dala mana dad'i tungga-tungga fai sia raefafo' ia. Te mana onda nema mia Lamatualain sia lalai a naa, Eni manaseli' lena' basa e. 32 Ana nafad'e so'al saa fo Ana nita ma rena ena. Te atahori nda simbo no malole saa fo Ana nafad'e' a sa. 33 Mete ma atahori simbo saa fo Atahori mana nema mia ata' naa nefad'en, naa o natud'u bukti boe oi, namahere Lamatualain o'olan naa, teb'e. 34 Atahori fo Lamatualain haitua nema' a, nafad'e Lamatualain hehelu-fufulin. Te Lamatualain fee Dula-dalen nda mana etu mana basa' sa neu Eni ena. 35 Huu Ama' sia sorga sue nala Anan seli. Ma Ana fee basa-b'asa' e neu Ana' naa liman ena. 36 Ma atahori mana namahere neu Anan, ara hambu masod'a ndoo-tetu' nda mana basa' sa. Te atahori nda mana namahere neu E sa, ma nda tao tungga hehelu-fufulin sa, ara nda hambu masod'a' naa sa, huu Lamatualain aka' natud'u' a nasan fo huku-doki se.” < aiōnios g166 >

Report Issue

Yohanis 4

TOC , Chapters

1 Mete ma ta'asasama' Yohanis no Yesus, na, Yesus ana mana tungga nara sarani atahori hetar lena' mana tungga E. Yesus nda sarani atahori sa, aka' Eni ana mana tungga nara mana sarani atahori. Basa ma, lele' Yesus bub'ulu' oi, atahori mia partei agama Farisi rena ara sarani atahori hetar lena', 3 boe ma no ana mana tungga nara lao hela nusa Yudea, de bali' risi' profinsi Galilea. 4 Te ara musi lao tungga profinsi Samaria fo losa profinsi Galilea. 5 Ara lao, ma ara losa kota esa sia Samaria, naran Sikar, deka-deka no rae fo ba'i Yakob fee neu anan Yusuf. 6 Sia naa, hambu oe mata' esa, naran ‘Yakob oen’. Reorendu boe ma, Yesus se losa naa. Ana named'a bengge mia sira lalao nara, de Ana endo' hahae aon sia oe naa. Boe ma Ana mana tungga nara lao hela mesa' ne neu naa, de reu hasa nanaat sia kota rala. Boe ma ina' esa mia kota naa nema ha'i oe sia oe mata' naa. Yesus no'e mbali e nae, “A'a. Au bisa o'e oe nininu' mbei, do?” 9 Te ina' naa nggengger, huu atahori Yahudi nda nau ra'ab'ue ro atahori Samaria ra sa. De ana natane bali' Yesus nae, “Weh! To'o atahori Yahudi. Au ia, atahori Samaria. Nda sala sa, do? To'o mo'e minu sia au e?” 10 Yesus nafad'e nae, “Ta'o ia. Mete ma a'a bub'ulu' saa fo Lamatualain nae fee basa atahori, ma muhine Au mana o'e inu ia, Seka, na tantu a'a no'e oe mia Au. Boe ma Au fee oe mana nendi masod'a'.” 11 Ina' naa nae, “To'o nda ma ember hahando' sa. Boe ma oe mata' ia, roman seli. Mia bee nema To'o hambu oe mana nendi masod'a' naa? Oe naa hambu sia bee fai? 12 Tantu To'o nda manaseli' lena' hai ba'i Yakob ma sa! Eni mana lao hela oe mata' ia fee hai. Boe ma eni o ninu mia oe mata' ia boe. Eni ana nara, ro banda nara o ona' naa boe.” 13 Yesus nataa nae, “Musuned'a, e! Atahori mana ninu mia oe mata' ia, dei fo ana na'amad'a selu' fai. 14 Te atahori mana ninu oe fo Au fee' a, dei fo ana nda na'amad'a selu' sa ena. Huu oe fo Au fee' naa, ona' oe mata' sa mana nasapupura' dea nema. Oe naa, nendi masod'a' matetu' nda mana etu' sa.” < aiōn g165, aiōnios g166 > 15 Ina' naa nae, “Mete ma ta'o naa, na, To'o fee au oe naa leo, fo ona' bee na, au sud'i boe u'umad'a fai! No ta'o naa, au sud'i boe uma ha'i usufafali oe sia ia fai.” 16 Boe ma Yesus denu nae, “Ta'o ia. A'a bali' dei. Mo'e a'a sao ma. fo bali' uma sia ia.” 17 Ana nataa nae, “Te au nda masao' sa.” Boe ma Yesus nae, “Teb'e. Mufad'e no rala ndoos. Huu sao ma lima ena. Boe ma mana sia ale' ia, nda sao ma sa.” 19 Boe ma ina' naa nae, “Awii! Ia naa au uhine ena, To'o ia, Lamatualain mana ola-olan esa. 20 Naa, au ae utane. Hai atahori Samaria ra bei-ba'i mara be'utee neu Lamatualain sia lete Gerisim. Te hei atahori Yahudi mae, mete ma nau be'utee neu Lamatualain, basa atahori musi reu sia Yerusalem. Tungga To'o, matetun, ta'o bee?” 21 Yesus nataa nae, “A'a mumuhere neu o'ola ngga ia dei, huu ia teb'e. Mae be'utee neu Lamatualain sia lete' ia do, sia Yerusalem do, dei fo fai na nema, ru'a se nda ra'ena ngguna sa ena. 22 Hei atahori Samaria nda mihine nae' sa, so'al mimihere neu seka. Te hai atahori Yahudi mihine nae', so'al Lamatualain fo hai be'utee neu' a. Huu Ana nae pake hai fo soi dala', naa fo atahori hambu masoi-masod'a' mia sala-kilu nara. 23 Dei fo fai na nema, naeni mia lele' ia, atahori mana be'utee teb'e neu hita Aman sia sorga, na, ara be'utee neu E tungga Dula-dalen, ma tungga ndoo-tetu' a. Huu Ama' sia sorga hii atahori mata' naa ra mana be'utee neu E. 24 Huu Lamatualain naa, Dula-dale'. De atahori mana be'utee neu E musi be'utee tungga Dula-dalen, ma tungga matetu' a.” 25 Ina' naa nafad'e nae, “Au bub'ulu' Mesias naa nae nema ena, naeni atahori ingga rae, ‘Kristus’, fo Lamatualain helu-fuli mema' nae haitua nema' a. Lele' Ana nema ena, na dei fo nafad'e basa-b'asa' e neu nggita.” 26 Yesus nataa nae, “Ia eni, Au ena, fo mana ola-ola' lele' ia.” 27 Nandaa no lele' naa, Ana mana tungga nara bali' mia kota rala rema. Ara heran, huu rita E ola-ola' no ina Samaria esa. Te nda hambu esa natane mbali ina' naa nae, “Nau saa?” Boe ma nda hambu esa natane Yesus nae, “Saa de Papa ola-ola' mo ina' ia?” 28 Basa ma, ina' a lao hela nggusi na sia naa, de lao bali' kota rala neu. Boe ma ana dui neu atahori sia naa ra nae, 29 “Ima mete sob'a Atahori ia dei! Te Ana nafad'e relo-relo basa-b'asa saa fo au tao ita' ra ena. Se'u-se'u te Eni ia, Kristus, fo Lamatualain helu nae haitua nema' a!” 30 De atahori ra dea rema mia kota naa, de reu se'u E. 31 Lele' ina' naa fe'e bali' neu sia kota rala, Yesus ana mana tungga nara kokoe E rae, “Papa Meser! Uma mua dei!” 32 Te nataa nae, “Au u'ena nanaat ena, te hei nda bub'ulu' sa.” 33 Ana mana tungga nara esa natane esa rae, “Ta'o bee, ia? Seka mana nema de fee Ne nanaat?” 34 Te Yesus nafad'e nae, “Ta'o ia. Lamatualain denu Au fo tao tungga Eni hihii-nanaun, ma ulalao ue-tataon losa basa. Naa ona' nanaat soa' neu Au. 35 Naa, hei biasa memete' sia tine-osi, basa fo takseer mae, ‘Fe'e fula haa fai, dei fo fe'e bisa etu-oru ena.’ Rena, e! Au ufad'e. Mete ma hei mete ma'abeb'esa, tine-osi ra lele' ia randaa etu-oru ena. Tine ra, ona' atahori hetar sia naa rema risi' hita. Huu sira rahehere ramahere neu Au ena. 36 Nda aka' ta'o naa sa, te mana etu-oru mana raduru buna-b'oa nara sia nggud'an rala, sangga rae simbo rala nggad'i nara ena. Sira ona' atahori mana natud'u dala' fo atahori ramahere neu Lamatualain, fo hambu masod'a ndoo-tetu' nda mana etu' sa. No ta'o naa, atahori mana sela fini, no atahori mana etu-oru buna-b'oa' ra, ramaho'o reu esa. < aiōnios g166 > 37 Atahori rae, ‘Atahori esa sela fini; atahori laen mana naduru buna-b'oa nara.’ Naa teb'e ena. 38 Au denu nggi fo mii miduru buna-b'oa' mia atahori laen ue-osan. Mema' hei nda tao ues naa sa, te hei o hambu hahambu' mia bebengge nara.” 39 Lele' naa, hambu atahori Samaria hetar sia kota naa ramahere neu Yesus, huu ina' naa o'olan nae, “Ana nakambembela nabasa' basa-b'asa saa fo au tao ita' ra.” 40 Basa ma lele' ara rema risi' Yesus, ara kokoe teb'e-teb'e mbali E rae, “Papa leo mo hai sia ia leo!” Boe ma Ana leo na'atataa' fai rua sia naa. 41 Boe ma atahori laen hetar o ramahere neu E, huu Eni o'olan. 42 Boe ma ara rafad'e ina' naa rae, “Afis naa, hai rena' a o'olam. Te ia na hai mimihere neu E, huu hai rena mata' mia E. Hai bub'ulu' teb'e mae, Atahori ia, mana bisa fee basa nggita masoi-masod'a' sia raefafo' ia mia sala-kilu tara.” 43 Yesus se leo fai rua mia naa, boe ma ara lao rakandoo risi' profinsi Galilea. 44 (Lao esa Yesus ola' nita nae, “Atahori nda hii fee had'a-hormat neu Lamatualain mana ola-olan sia eni kambon sa.”) 45 Dalahulun, lele' nda fe'e feta Paska sa, atahori Galilea hetar reu sia kota Yerusalem fo tao fai malole sia naa. Boe ma ara hambu rita basa saa fo Yesus tao sia Yerusalem. Naeni de lele' Ana bali' Galilea neu, ara simbo E no malole. 46 Basa ma Yesus se lao rakandoo reu selu' sia kambo Kana sia profinsi Galilea. Ana tao nita oe dad'i anggor sia naa. Lele' naa, hambu pagau esa sia kota Kapernaum. Ana monen namahed'i. 47 Lele' pagau naa rena oi, Yesus bali' nisi' Galilea mia profinsi Yudea, ma ana lao neu sia Kana de sangga Yesus. Nandaa, ma ana aka' kokoe fo Yesus onda nema tao nahai' anan. Huu ana' naa nae' a mate ena. 48 Yesus nafad'e pagau naa nae, “Mete ma hei nda mita Au tao manadad'i' mata'-mata' sa na, hei nda nau mimihere Au sa!” 49 Pagau naa nataa nae, “Papa, tulun uma dei. Te hoko', na, ana ngga mate a ia ena.” 50 Basa ma Yesus nafad'e neu e nae, “Bali' leo. Te anam naa, masod'a'.” Boe ma ana heo' bali' neu' ena, huu ana namahere Yesus o'olan naa. 51 Lele' ana bali', atahori mana tao ues nara rema randaa ro e sia dala' rae, “Ama' afi' susa fai, huu ama' anan masod'a'.” 52 Basa ma natane se nae, “Ana hai eni' a mia lii' hira?” Ara rataa rae, “Eni' a afis a lii' esa, matob'i' a onda mema'.” 53 Basa ma pagau a nasaned'a neu' ena nae, anan hai neu' ena, eni' a mia lele' Yesus nafad'e nae, “Ama' anan masod'a'.” Boe ma ana no basa ume isi nara ramahere neu Yesus. 54 Dad'i ia, manadad'i-manaseli' ka ruan fo Yesus tao lele' Ana lao hela Yudea, fo neu sia Galilea.

Report Issue

Yohanis 5

TOC , Chapters

1 Basa naa ma, hambu fai malole agama Yahudi esa. Naeni de Yesus se lao risi' Yerusalem. 2 Sia naa, hambu lifu esa na'ena nembeleon lima mana deka-deka no lelesu esa, naran Lelesu Bib'i Lombo. Sia sira ded'ea Aram, lifu naa naran ‘Batesda’. 3 Hambu atahori mamahed'i' hetar biasa reu rahani sia nembeleo' naa ra. Conto ona': atahori poke', atahori keko', ma atahori nda mana na'aunda' nala sa. [Ara rahani fai' bee fo oe a nanggongga. 4 Huu lao-lao esa, Lamatualain aten mia sorga oe rala neu, fo tao oe a nanggongga. Basa naa fo seka nahulu' oe rala neu, na, eni hai mia hed'i-nggaraun.] 5 Naa, sia naa hambu atahori esa namahed'i too telu nulu falu ena. 6 Boe ma Yesus nita atahori naa sunggu' sia naa. Ana bub'ulu' atahori naa namahed'i eni' a doo' ena, boe ma natane nae, “A'a, e! Mae hai, do?” 7 Ana nataa nae, “Au nau, Papa. Te eni kai-baa na, naeni: lele' oe a nanggongga, nda hambu atahori o'o au oe rala uu sa. Mete ma au sob'a ao ngga, na, atahori laen rala reu ra'ahulu' au ena.” 8 Boe ma Yesus denu e nae, “Mumburii' leo! Lulu mala nenei ma, fo bali' leo.” 9 Yesus ola' basa ta'o naa, boe ma atahori naa hai neu' ena. Basa ma ana fela, o'o nenein, de ana lao bali' neu' ena. Manadad'i' naa nandaa no atahori Yahudi ra fai hule-o'en. 10 Basa ma atahori Yahudi ra malangga nara rafad'e mbali atahori mana fe'e hai' na rae, “Woi! Bub'ulu', do hoko'? Fai' ia, fai hahae tao ue-osa'. Tungga hita agaman hohoro-lalanen, atahori nda bole o'o nenei' sa, huu naa o naran, tao ue-osa' boe!” 11 Ana nataa nae, “Aduu, ama nggara, e! Ama' se afi' miminasa. Huu Atahori mana tao nahai' au naa, mana parenda au nae, ‘Lulu neneim, fo bali' leo.’” 12 Basa ma ara ratane mbali e rae, “Heh! Mana denu nggo lulu nenei' naa, seka?” 13 Te atahori naa, nda nahine Yesus naa, seka sa boe. Huu Yesus dea neu nee-nee tungga atahori hetar talad'a. 14 Nda doo' sa, ma Yesus nandaa bali' no atahori naa mia Ume Hule-o'e Huu' a sod'an. Boe ma Yesus nafad'e nae, “Rena, e! Ia naa ho hai ena. Afi' tao sala' fai, naa fo afi' hambu dala nda malole' lena' sa fai.” 15 Basa ma, atahori naa neu sangga atahori Yahudi ra malangga nara, de nafad'e nae, “Mana tao nahai' au naa, Eni naran, Yesus.” 16 Naeni de ara mulai tao doid'oso Yesus, huu Ana na'ahahai' atahori, nandaa no fai hule-o'e'. 17 Te Yesus nafad'e neu se nae, “Ta'o ia. Au Ama ngga nda hahae tao ue-osa' sa. Dad'i Au o tao ues ukundoo' a boe.” 18 Huu atahori Yahudi ra malangga nara cap rae, Yesus nalena-langga sira hohoro-lalane fai hahae tao ue-osa', naeni de ara sangga dala deres lena' fo rae tao risa E. Lelenan fai, Ana o nae, Lamatualain naa, Eni Aman. No ola' ta'o naa, Ana so'u Aon ona' Lamatualain boe. 19 Yesus nafad'e neu se nae, “Teb'e! Au ufad'e mema' ae, Au mesa' nggo nda tao ala saa-saa mia Ao ngga sa boe. Huu Au ia, Lamatualain Anan. Naeni de Au bisa tao tungga aka' saa fo Au ita Ama ngga tao' a. Au ita Ama ngga tao saa, na, Au o tao tungga ta'o naa boe. 20 Au Ama ngga sia sorga sue nala Au seli, naeni Eni Anan. Ana o natud'u neu Au basa-b'asa' fo Ana tao' ra. Dei fo Ana nau natud'u neu Au dala-dala' manaseli' lena' fai, naa fo ama tabangangaa! 21 Au Ama ngga tao nasod'a bali' atahori mates ra. Ona' naa boe, dei fo Au fee masod'a ndoo-tetu' a neu sud'i' a seka, tungga hihii-nanau ngga. 22 Matetun, ta'o ia: Ama' mesa' ne nda na'etu' huku-doki' fee neu atahori sa. Te Ana fee basa' e neu Au ena, huu Au ia, Eni Anan. Basa fo Au mana u'etu' ae, atahori tao ndoo-tetu', do hoko'. 23 Au Ama ngga nau fo basa atahori fee had'a-hormat neu Au, ona' ara fee had'a-hormat neu Eni boe. Huu atahori nda mana fee had'a-hormat neu Au sa, naeni Eni Anan ia, na, ana o nda fee had'a-hormat neu Ama' mana denu Au sa. 24 Teb'e! Au ufad'e mema'. Atahori mana rena Au o'ola ngga, ma namahere Lamatualain mana denu Au, na, ana hambu masod'a ndoo-tetu' nda mana basa' a sa. Lamatualain nda huku-doki e sa ena. Huu atahori naa nda hambu huku-doki mamates a ena, te ana dad'i neu atahori mana nasod'a nakandoo no Lamatualain. < aiōnios g166 > 25 Teb'e! Au ufad'e mema'. Fain deka-deka nema ena, naa de eni' a mia lele' ia, atahori mate' ra o rena hara' mia Au boe, naeni Lamatualain Anan. Huu atahori mana rena ma simbo malole' Au o'ola ngga, dei fo ana hambu masod'a ndoo-tetu' a. 26 Basa masod'a' ra ra'oka sia Au Ama ngga. Ana o fee Au masod'a ndoo-tetu' a boe. Huu Au ia, Eni Anan. 27 Au Ama ngga o fee hak no koasa neu Au, fo u'etu' basa atahori huku-doki nara, huu Au ia, naeni Atahori Matetu' a. 28 Ama afi' nggengger, huu mbei anak fai te basa atahori mana mate' ra rena Au hara ngga. 29 Basa fo ara rasod'a bali'. Boe ma ara dea rema mia rates ra. Atahori fo dalahulun tao malole', hambu masod'a ndoo-tetu' a nda mana basa' sa. Te atahori fo dalahulun tao' a de'ulaka', hambu huku-doki' nakandoo' a.” 30 Yesus tute o'olan nae, “Au nda tao ala saa-saa sa, mete ma Au nda fe'e rena mia Ama ngga sa. Au rena ala dei fo Au fe'e u'etu' atahori ded'eat na. Huu naa, saa fo Au u'etu' naa, ndaa. Huu Au nda tungga' a hihii-nanau ngga sa, te tungga' a Ama ngga hihii-nanaun. Huu Eni mana denu Au na! 31 Mete ma aka' Au mesa' nggo ufad'e so'al Au ao ngga, na, Au o'ola ngga naa, nda nenesimbo tungga hohoro-lalane' sa. 32 Te hambu atahori laen dad'i sakasii so'al Au. Ma Au bub'ulu' ara ola' no matetu' so'al Au. 33 Hei denu mita atahori reu ratane Yohanis mana sarani' a. Ma ana ola' no matetu' so'al Au. 34 Tao-tao te, Au nda parlu atahori netaan sa. Te Au fee nesenened'a' dala' ia ra, naa fo ama bisa hambu masoi-masod'a' mia sala-kilu mara. 35 Yohanis o'olan naa, ona' lambu esa naronda manggarelo'. Lele' rondan fe'e manggarelo', rala mara mimiho'o. 36 Tao-tao te hambu Atahori manaseli' lena' Yohanis mana ola' matetu' so'al Au. Naeni Ama ngga sia sorga mana fee Au ue-tataos hetar, fo ulalao losa basa. Ue-tataos ia ra mana ratud'u bukti oi, Ama' mana denu Au. 37 Eni mana denu Au, ma ola' no matetu' so'al Au boe. Naa, hei nda fe'e rena mita haran sa, do, mete mita mata Aon sa. 38 Lamatualain Ded'ea-o'olan nda nasod'a sia rala mara sa, huu nda mimihere Au, fo Ana denu' a sa. 39 Hei hii' a paresa' lutu-lelo' Lamatualain Susura Meumaren, huu du'a mae dei fo hei hambu dala' sia naa fo misod'a ndoo-tetu' nda mana'etu' sa. Tao-tao te, Susura naa ra, rafad'e so'al Au. < aiōnios g166 > 40 Te hei nda nau ima misi' Au, fo dad'i Au atahori ngga, naa fo ama bisa hambu masod'a ndoo-tetu' nda mana basa' sa. 41 Au nda parlu atahori so'u rananaru Au sa. 42 Te Au uhine teb'e-teb'e' hei rala mara. Naeni de Au bub'ulu' ae, hei nda mi'ena susue-lalai' neu Lamatualain sa. 43 Au uma sia raefafo' ia, huu Ama ngga mana to'u koasa denu Au uma. Te hei nda simbo Au sa. Tao-tao te, mete ma hambu atahori laen nema nendi koasan, na, hei simbo e no malole'. 44 Hei esa no esa hii' a kokoat a. Te hei nda taoafi', Lamatualain koa nggi, do hoko' sa. Tao-tao te, Eni, Lamatualain! Nda hambu laen sa ena. Dad'i mete ma hei nda taoafi' neu E sa, ona bee fo hei bisa mimihere neu E? 45 Afi' du'a mae, Au mana mbia sala' neu nggi sia Au Ama ngga matan. Hoko'. Mana mbia sala' neu nggi, naeni ba'i Musa. Tao-tao te, hei mimihena neu e, huu eni mana fee nggi Lamatualain Hohoro-lalanen. 46 Mete ma hei mimihere teb'e neu Musa, tantu hei o mimihere neu Au boe. Huu eni sura' so'al Au. 47 Te, huu hei nda mimihere teb'e neu saa fo ana sura' a sa, ona bee fo hei nau mimihere saa fo Au ola' a? Ne'o hoko', to!”

Report Issue

Yohanis 6

TOC , Chapters

1 Basa ma atahori Yahudi ra fai malole ‘Paska’ na deka-deka ena. Boe ma Yesus se risi' dano Galilea bob'oan. (Dano a nara laen na, naeni ‘Tiberias’.) Atahori hetar tungga E naa reu, huu ara rita manadad'i-manaseli' fo Ana tao' ra, naeni lele' Ana tao nahai' atahori mamahed'i' ra. Losa dano a seri', ma Yesus no ana mana tungga nara hene risi' lete ana' esa. De ara endo' mia naa. 5 Lele' Yesus nita atahori hetar rema ra'ab'ue, ma Ana natane ana mana tunggan esa, naran Filipus nae, “Hita bisa hasa nanaat sia bee, fo tahao neu atahori ia ra?” 6 Mema' Yesus nahine nae tao ta'o bee. Te Ana ola' na'o naa nae sob'a Filipus. 7 Boe ma Filipus nataa nae, “Awe'! Ona' mae tukan esa, tao ue-tataos fai natun rua o, nggad'in nda fe'e dai fo hasa roti fee neu basa se sa! Mae atahori esa na hambu' a roti mbei' a o, naa nda dai sa!” 8 Basa ma, Yesus ana mana tunggan esa fai, naran Anderias, naeni Simon Petrus odin, nafad'e Yesus nae, 9 “Papa! Hambu anak esa sia ia nendi roti bue' lima, no u'u rua. Te naa nda bisa dai nehao neu atahori desi basa ia sa!” 10 Sia naa hambu uru nae'. Basa ma Yesus denu ana mana tungga nara nae, “Fee se endo' leo.” Boe ma ara endo'. Lele' naa, atahori hetar seli! Aka' tou' ra o, mbei ma atahori rifon lima. 11 Yesus ha'i nala roti ra, ma no'e makasi mbali Lamatualain. Boe ma Ana banggi fee neu ana mana tungga nara. De ara reu pala fee neu atahori ra. Ana tao u'u ona' naa boe. Basa se raa losa ra'abeta. 12 Lele' basa se raa losa ra'abeta ena, ma Yesus denu ana mana tungga nara nae, “Miduru mala bali' nanaat lena' ra, fo afi' hambu nene le'a-nggari hendi parsuma' a.” 13 De ara raduru rala bali' nanaat lena' mia roti bue lima naa ra, sofe boa sanahulu rua. 14 Lele' atahori hetar rita manadad'i-manaseli' fo Yesus tao' naa, ara rae, “Awii! Eni ia, tantu Mana Ola-ola' fo Lamatualain helu basa nae haitua nema' a.” 15 Yesus bub'ulu' oi, atahori hetar naa ra rae ra'asusuu' Eni dad'i mane'. Basa ma Ana fela lao, ma Ana hene na'adod'oo' nisi' lete ana diki' esa, fo aka' mesa' Ne sia naa. 16 Lele' relo a fe'e mopo ena, Yesus ana mana tungga nara onda dano reu. 17 Yesus nda fe'e nema na'ab'ue no se sa. Boe ma ara hene risi' ofa' esa, de sefe risi' kota Kapernaum, sia dano a seri'. Lele' ara sefe te ma'ahatu' ena. 18 Boe ma dano a naree neu-nema, huu sanggu anin humbu na'amimina'. 19 Lele' Yesus ana mana tungga nara sefe mbei ma kilo lima, ma ara rita Ana lao' sia oe' ata. Ana neu deka-deka sira ofan, ma ramatau rala seli. 20 Te Yesus nafad'e nae, “We! Afi' mimitau! Huu ia Au.” 21 Huu naa, de ara nda ramatau sa ena. Boe ma ara nau-nau' a fo Ana hene ofa' na'ab'ue no sira. Nda med'a sa te, ofa' a losa sira mamana seseen ena. 22 Mbila' neu ma, atahori hetar naa ra fe'e sia dano a seri'. Ara deka-deka ro mamana' fo Yesus no'e makasi mbali Lamatualain, basa de fee se raa. Boe ma ara rahine rae, afis a aka' ofa' esa sia naa. Te Yesus ana mana tungga nara rendi ofa' naa, de lao hela mamana' naa ena. Yesus nda sae ofa' naa namalolo' no ana mana tungga nara sa. Te hambu ofa' laen hira mia kota Tiberias mana reu-rema sia mamana' naa. Basa ma, lele' atahori hetar rahine rae, Yesus no ana mana tungga nara nda sia naa sa ena, boe ma ara sae ofa' laen ra, de reu sangga Yesus sia Kapernaum, sia dano a seri' fai. 25 Basa ma ara randaa ro Yesus sia dano a seri'. Boe ma ara ratane Eni rae, “Papa Meser! Papa losa ia, eni bees?” 26 Yesus nataa nae, “Matetun, ta'o ia: hei nda sangga Au huu mita manadad'i-manaseli'a sa. Te hei sangga Au, huu Au uhao nggi, losa mi'ibeta. 27 Rena malolole! Afi' tao ues fo hambu aka' nanaat mana dei fo noe hendi. Malole lena' ama tao ues fo hambu nanaat mana na'atataa' nakandoo, mana nendi masod'a ndoo-tetu' nda mana basa' sa. Huu Au ia, naeni Atahori Matetu' a. Au mana bisa fee nggi masod'a' naa. Huu Ama' sia sorga fee hak naa neu Au ena.” < aiōnios g166 > 28 Boe ma ara ratane rae, “Mete ma ta'o naa, na, hai musi tao ta'o bee, naa fo hai bisa milalao Lamatualain ue-tataos na?” 29 Yesus nafad'e nae, “Lamatualain ue-tataon, ta'o ia: hei musi mimihere Au. Huu Lamatualain mana denu Au.” 30 Basa ma ara ratane fai rae, “Papa nau mutud'u manadad'i-manaseli' ona' beek, naa fo hai mita, ma mimihere neu Papa? Boe ma, Papa nau tao saa fee hai fai? 31 Conto ona', hita bei-ba'i nara raa roti manna sia mamana rou'. Naa dad'i ona' nenesura' sia Lamatualain Susura Meumaren oi, ‘Ana fee se roti mana onda mia lalai a, fo ara raa.’” 32 Yesus nae, “Au ufad'e matetun, ta'o ia: lele ulu' a, ba'i Musa nda na'onda' roti a mia lalai fee neu hei bei-ba'i mara. Huu mana na'onda' a, Ama ngga sia sorga. Lele' ia o Ana sadia fee nggi roti sia sorga boe. Te roti ia, Roti matetu' mana na'atataa' nakandoo. 33 Huu Roti mana mia Lamatualain ia, naeni, mana onda mia sorga ma nendi masod'a' soa' neu atahori sia raefafo' ia.” 34 Basa ma ara ro'e rae, “Papa! Fee roti naa nakandoo' a neu hai dei!” 35 Boe ma Yesus nafad'e neu se nae, “Au ia, naeni Roti naa. Huu Au mana endi masod'a ndoo-tetu' a. Dad'i atahori mana dad'i atahori ngga, nda ndoe sa ena! Boe ma atahori mana namahere Au, nda na'amad'a sa ena! 36 Te Au ufad'e ita hei ae, mae hei mita Au ena o, hei nda fe'e mimihere Au sa boe. 37 Tao-tao te, basa atahori fo Ama ngga here nala fo dad'i Au atahori nggara, dei fo rema risi' Au. Mete ma hambu atahori esa nema nisi' Au, Ne'o Au nda ae use-oi hendi e sa! 38 Huu Au onda uma mia sorga. Au uma fo tao tungga Ama ngga hihii-nanaun, huu Eni mana denu Au na. Au nda nau tao tungga aka' hihii-nanau ngga sa. 39 Eni hihii-nanaun, ta'o ia: mia basa atahori fo Eni here nala dad'i Au atahori nggara, Ana nau fo Au u'ub'ue ala basa se. Au nda bole hela esa mopo sa boe. Te dei fo sia fai matete'en, Au musi fee se rasod'a bali'. 40 Ona' Au ola' fa' ra, Ama ngga nau fo basa atahori mana rahine ma ramahere Au, naeni Eni Anan ia, na, bisa hambu masod'a ndoo-tetu' nda mana basa' sa. Basa dei fo neu fai matete'en, Au fee se rasod'a bali' boe.” < aiōnios g166 > 41 Naa, atahori Yahudi ra malangga nara, mulai au-au' ro E, huu Ana nae, “Roti mana mia Lamatualain naa, naeni Au, mana onda mia sorga.” 42 Ara ola-ola' rae, “Ta'o bee ia e? Atahori ia, naeni Yesus, Yusuf anan, to? Hita tahine ina-ama nara. Dad'i ta'o bee de lele' ia Ana nae, ‘Au onda uma mia sorga’? Hambu mia bee?” 43 Yesus denu se nae, “Weh! Miloe' au-au' leo! 44 Au Ama ngga sia sorga mana denu Au uma sia ia. Nda hambu atahori bisa nema nisi' Au sa, mete ma Ama ngga nda noo e nema sa. Boe ma dei fo neu fai matete'en, Au fee se rasod'a bali'. 45 Lamatualain mana ola-olan dalahulu' ra sura' rala oi, ‘Lamatualain nau nanori basa atahori.’ Naa, basa atahori mana rena Ama' sia sorga, ma ranori mia E, ara rema risi' Au fo dad'i atahori nggara. 46 Au ia, mana onda uma mia Lamatualain. Dad'i aka' Au mana ita E. Nda hambu atahori laen esa sa boe mete nita Ama' sia sorga sa. 47 Teb'e! Au o ufad'e mema' neu nggi! Atahori mana namahere neu Au, dei fo hambu masod'a ndoo-tetu' nda mana basa' sa. < aiōnios g166 > 48 Huu Au ia, naeni Roti mana nendi masod'a' naa. 49 Fai ma'ahulun, hei bei-ba'i mara raa roti manna lele' ara lao' ndule mamana-mamana rou' ra. Mae ara raa roti naa, te doo-doo ma ara o mate boe. 50 Te Roti mana onda mia sorga lele' ia, laen. Huu basa atahori bole raa. Eni sosoan nae, basa atahori mana ramahere neu Au ia, ara nda saranggaa mia Lamatualain sa ena. 51 Huu Au ia, naeni Roti mana nendi masod'a', mana onda nema mia sorga. Boe ma, mete ma Au mate, Au fee Ao ngga fo basa atahori sia raefafo' ia bisa rasod'a. Boe ma atahori mana raa Roti naa, ara hambu masod'a ndoo-tetu' nda mana basa' sa.” < aiōn g165 > 52 Rena ona' naa, ma atahori Yahudi ra malangga nara esa nareresi no esa rae, “Awe'! Ana ola' saa naa? Ta'o bee de Atahori ia bisa fee aon fo hita taa?” 53 Boe ma Yesus nafad'e se nae, “Au ola' teteb'es. Ma Au ufad'e ta'o ia: Au ia, Atahori Matetu' a. Atahori mana nau nasod'a ndoo-tetu', musi nenepa'a' no Au. Dad'i mete ma hei nda mia ao-sisin Ngga sa, ma nda minu raa Ngga sa, na, nda hambu masod'a ndoo-tetu' a sia nggi sa. 54 Huu atahori mana naa ao-sisin Ngga, ma ninu raa Ngga, hambu masod'a ndoo-tetu' nda mana basa' sa. Dei fo sia fai matete'en, Au fee ne nasod'a bali'. < aiōnios g166 > 55 Te nanaat ndoo-tetu' a, naeni Au ao Ngga. Boe ma nininu ndoo-tetu' a naeni Au raa Ngga. 56 Dad'i atahori mana naa ao-sisin Ngga, ma ninu raa Ngga na, hambu nasod'a nenepa'a' no Au. Boe ma Au o nenepa'a' o eni boe. 57 Ama' sia sorga mana denu Au na, Eni nasod'a teb'e-teb'e'. Boe ma Au o hambu masod'a ndoo-tetu' a mia E boe. Naeni de atahori mana naa Au ao-sisin Ngga, dei fo eni o hambu masod'a ndoo-tetu' a mia Au boe. 58 Naa, lele ulu' a, hei bei-ba'i mara raa roti manna mana onda mia lalai a. Mae ara raa roti naa o, te doo-doo ma ara mate boe. Te Roti mana onda mia sorga lele' ia, laen. Huu atahori mana naa Roti ia, dei fo hambu masod'a ndoo-tetu' a.” < aiōn g165 > 59 Yesus nanori dala' ia ra mia atahori Yahudi ra ume hule-o'en esa sia kota Kapernaum. 60 Naa, hambu atahori hetar tungga Yesus. Te lele' ara rena nanori na'o naa, ma ruma ola' rae, “Eni nenorin, beran seli, e! Seka bisa simbo nenori' naa o?” 61 Te Yesus nahine ara au-au' ra'o naa, ma Ana natane nae, “Nenori' ia tao nggi susa, do? 62 Ona' bee fai mete ma hei mita Au, Atahori Matetu' ia, hene bali' naa uu, sia Au mamana dalahulu ngga? 63 Lamatualain Dula-dalen mana nendi masod'a ndoo-tetu' a. Nda atahori aon mana nendi masod'a ndoo-tetu' naa sa. Te Ded'ea-o'ola ngga ra ra'oka mia Lamatualain Dula-dalen. Dad'i Ded'ea-o'ola' naa o nendi masod'a ndoo-tetu' soa' neu atahori ra. 64 Te hei ruma nda mimihere Au sa.” Yesus ola' na'o naa, huu nahine mia fefeun seka nda namahere sa, ma dei fo seka mana seo hendi Eni. 65 Boe ma Ana ola' selu' nae, “Naeni de Au ufad'e nggi ae, Au Ama ngga sia sorga musi soi dala' fee atahori dei, naa fo atahori bisa maso' dad'i Au atahori ngga.” 66 Eni' a lele' naa, hambu ana mana tungga nara hetar lao hela E, huu ara nda nau tungga E sa ena. 67 Basa ma Yesus natane ana mana tungga atahori ka sanahulu rua nara nae, “Boe ma hei ona' bee? Mae lao hela Au boe, do?” 68 Te Simon Petrus nataa nae, “Papa! Hai mae mii sia seka e fai? Nda hambu atahori laen sa ena mana bisa nafad'e hai, ta'o bee fo hai bisa hambu masod'a' ndoo-tetu' nda mana basa' sa. Aka' Papa mesa' ne! < aiōnios g166 > 69 Boe ma hai mimihere neu Papa. Huu hai bub'ulu' mae, Papa ia, naeni, Lamatualain Atahori Meumaren.” 70 Yesus nafad'e se nae, “Au pili ala hei atahori sanahulu rua ena. Te misined'a, e! Hambu esa mia hei e ona' nitu e!” 71 Eni masud naa, Yudas, naeni Simon Iskariot anan. Yudas naa, esa mia Eni ana mana tungga atahori ka sanahulu rua nara. Dei fo, ana mana seo hendi Yesus.

Report Issue

Yohanis 7

TOC , Chapters

1 Basa naa ma, Yesus se lao' ndule profinsi Galilea. Ana nda nau lao ndule sia profinsi Yudea sa, huu hambu atahori Yahudi ra malangga mana sia naa ra rae tao risa E. 2 Lele' naa, atahori Yahudi ra feta etu-orun fo babae rae, “Feta lalaa'”, sangga deka ena. 3 Boe ma Yesus odi nara denu E rae, “Malole lena', A'a lao hela ia, fo lao muu sia Yudea. Naa fo atahori mana tungga A'a sia naa ra o bisa rita dala-dala' fo A'a tao' ra boe. 4 Huu mete ma atahori esa nau fo atahori hetar mete rita eni manaselin, na, ana afi' tao funi-funi'. Huu A'a tao manadad'i-manaseli mata'-mata', de malole lena' fai, mete ma basa atahori bisa rita saa fo A'a tao' a naa!” 5 Odi nara ola' ra'o naa, huu ara nda ramahere teb'e E sa boe. 6 Boe ma Yesus nataa nae, “Ta'o ia. Lele' ia, Au fai ngga nda fe'e losa sa. Te mete ma hei mae mii, na, sud'i' a fai hira' o bisa. 7 Atahori sia raefafo' ia ra nda binci nggi sa. Te ara binci Au, huu Au utud'u basa tatao-nono'i nara. Te rala nara de'ulaka'. 8 Hita fai malole agaman, deka nema ena. Hela neu fo aka' hei mii mi'ihulu' sia Yerusalem. Au nda fe'e nau uu sa, huu fain nda fe'e losa sa.” 9 Ana ola' basa na'o naa, boe ma Ana leo neu' a profinsi Galilea. 10 Lele' odi nara lao reu tungga atahori Yahudi ra fai malolen sia Yerusalem, Yesus o tungga neu boe. Te Ana neu na'ababambi Aon, naa fo atahori nda bub'ulu' sa. 11 Lele' fai malole mia Yerusalem, atahori Yahudi ra malangga nara sangga E. Ara ratane rae, “Atahori naa sia bee, e?” 12 Atahori hetar utu-utu so'al Eni. Ruma rae, “Eni, atahori malole'.” Ruma fai rae, “Hoko'! Eni, mana peko-leleko' hii' a laka-ese atahori hetar.” 13 Te nda hambu esa saa boe nambarani ola' relo-relo so'al Yesus sa, huu ara ramatau malangga naa ra. 14 Nandaa no fai malole' a banggi rua na, ma Yesus Ume Hule-o'e Huu' a rala neu. Boe ma nanori sia naa. 15 Boe ma atahori Yahudi ra malangga nara tabangangaa rae, “Atahori ia nda nanori nae' nita ona' hita sa. Te ta'o bee de Ana nahine dala' hetar ona' ia?” 16 Boe ma Yesus nafad'e se nae, “Rena, e. Dala-dala' fo Au unori' ra, nda mia' a Au mesa' nggo sa, te mia Eni mana denu Au' a. 17 Atahori mana teb'e-teb'e' nau tao tungga Lamatualain hihii-nanaun, dei fo ana nahine, Au nenori ngga naa, teb'e-teb'e' nema mia Lamatualain, do nema mia aka' Au mesa' nggo. 18 Huu atahori mana ola' nendi aka' mesa' ne koasan, eni sangga' a nara'. Te atahori mana nau so'u-boti' nara malole neu atahori mana denu eni' a, na, tantu ana ola' no rala ndoos. Boe ma ana nda na'ena peko-leleko' sa. 19 Ba'i Musa fee Lamatualain Hohoro-lalanen neu nggi ena. Te hei nda tao tungga sa. Dad'i, ta'o bee de hei sangga-sangga dala' fo mae tao misa Au?” 20 Basa ma atahori hetar ratane rae, “Ola' saa, ia? Mbei ma nitur tao nggo, do? Seka mana sangga dala' fo nae tao nisa nggo?” 21 Boe ma Yesus nataa nae, “Ta'o ia. Au fe'e tao' a manadad'i-manaseli' mata' esa' a sia fai hule-o'e' a, te basa hei miminasa ena. 22 Te lao-lao esa, hei tao-ues sia fai hule-o'e' a, ona' ia boe: ba'i Musa na'onda' sunat hohoro-lalanen nae, mete ma atahori bonggi nala ana tou', na, neu fai kafalun, hei musi sunat ana diki' naa. Ita' mae fai' naa, nandaa no fai hule-o'e' o, hei musi sunat e. (Te tungga matetun, hohoro-lalane' naa ra rahulu' ba'i Musa. Huu Lamatualain fee hohoro-lalane' naa ra ra'ahulu' neu ba'i Abraham.) 23 Dad'i mete ma sunat ana diki' esa nandaa no fai hule-o'e' na, nda sala no ba'i Musa hohoro-lalanen sa, na, ta'o bee de hei miminasa Au, huu Au u'uhahai' atahori keko' nandaa no fai hule-o'e'? Nda nandaa no dud'u'at sa, to!? 24 Afi' nile atahori tungga aka' dala-dala' fo hei bisa mita no mata mara. Dudu'a naru' fo timba-tai basa-b'asa' e no malolole dei, basa fo fe'e mi'etu' no matetu' ena.” 25 Basa naa ma, hambu atahori hira mia kota Yerusalem ratatane rae, “Atahori ia, ara sangga fo rae tao risa E, do? 26 We, seli, o! Ana ola' relo-relo sia atahori hetar mata nara. Te nda hambu esa denu E nee-nee sa boe. Tungga hei, na ta'o bee? Mbei ma mana to'u koasa ra bub'ulu' ena do hoko', rae Atahori ia, naeni Kristus, fo Lamatualain helu mema' nae haitua nema' a ena, do? 27 Te aka' na, ta'o ia: lele' Lamatualain haitua Kristus nema, atahori nda rahine Eni mia bee nema sa boe. Te hita tahine Atahori ia mia bee nema ena.” 28 Lele' naa, Yesus fe'e nanori atahori sia Ume Hule-o'e Huu' a sod'an. Lele' rena atahori ra ola-ola' ta'o naa, boe ma Ana natane se no hara deres nae, “Hei du'a mae, hei mihine Au, ma bub'ulu' teb'e Au uma mia bee, do? Au nda uma sia ia tungga' a hihii-nanau ngga sa. Huu mana denu Au ia, teb'e-teb'e' sia. Hei nda mihine E sa boe. 29 Te Au uhine E, huu Au uma mia E, ma Eni mana denu Au na.” 30 Basa boe ma, ara rae humu E. Te nda hambu esa bisa to'u nala E sa, huu fain nda fe'e losa sa. 31 Mia atahori hetar mana sia naa ra, hambu hetar ramahere E boe. Ara ola-ola' rae, “Atahori ia tao manadad'i-manaseli' hetar ena. Ma lele' Kristus nema, mbei ma Ana nda tao lena' mia Atahori ia sa, to?” 32 Sia atahori hetar talad'a nara, hambu atahori hira mia partei agama Farisi ra boe. Ara rena atahori hetar ola' utu-utu dala' naa ra so'al Yesus. Basa ma, ara ro malangga agama Yahudi ra malangga nara haitua atahori hira mana ranea Ume Hule-o'e Huu' a, fo reu humu Yesus. 33 Boe ma Yesus nafad'e nae, “Au fai ngga fo hambu u'ub'ue o nggi, hela' a mbei ena. Nda doo' sa ena te Au lao bali' isi' Eni mana denu Au a. 34 Dei fo mete ma, hei mae sangga Au, te ama nda mindaa sa. Huu Au ae uu sia mamana' esa, fo hei nda bisa tungga sa.” 35 Basa ma, atahori Yahudi ra malangga nara esa natane esa rae, “Atahori ia nae neu sia bee? Ana neu sia mamana' bee, fo hita nda tandaa to E sa? Ana nae neu keke sia atahori Yahudi fo masod'an sea-saranggaa sia nusa dea', do? Ana nae neu nanori atahori mana pake ded'ea Yunani sia naa, do? Do, ta'o bee? 36 Eni masud na saa, de Ana ola' nae, ‘Hei nau sangga Au, te nda mindaa sa.’ Boe ma, ‘Au ae uu sia mamana' esa, fo hei nda bisa tungga sa’?” 37 Nandaa no fefetas fai matete'en, mana dad'i fai monae' manaseli' naa, ma Yesus nambarii' de nameli nae, “Rena, o! Seka na'amad'a, na, nema sia Au fo ninu! 38 Mete ma hambu mana ramahere Au, na, nema ninu neu' ena! Huu Lamatualain Susura Meumaren sura' ena nae, ‘Oe mana nendi masod'a' dei fo nasapupura' dea nema mia atahori mamahere' ra rala nara.’ Basa fo, ara hambu masod'a ndoo-tetu' a. No ta'o naa, ara o tulu-fali atahori laen fo hambu masod'a ndoo-tetu' a boe.” 39 Naa, Yesus ola' so'al Lamatualain Dula-dalen, huu basa atahori mana ramahere Yesus dei fo simbo Dula-dale' naa. Te lele' Yesus ola' na'o naa, ara nda fe'e simbo duladale' a saa, huu Lamatualain nda fe'e fee sa. Mema' Lamatualain nda fe'e fee sa, huu Ana nda fe'e so'u nananaru Yesus sa. 40 Atahori hetar sia naa rena Yesus ola' ta'o naa. Boe ma ruma ola-ola' rae, “Tantu Atahori ia, Lamatualain mana Ola-olan, fo Ana helu mema' eni' a fai ma'ahulun!” 41 Hambu ruma fai rae, “Hoko'! Eni, Kristus, fo Lamatualain dud'u mema' mia fai ma'ahulun!” Te hambu ruma fai, rasapaa rae, “Nda bisa sa! Huu Kristus, nda atahori Galilea sa. Teb'e, to? 42 Huu Lamatualain Susura Meumaren sura' oi, Kristus naa, mane Daud tititi-nonosin. Sia mamana' laen o nenesura' oi, Eni, atahori Betlehem, naeni mane Daud kambon. Ona' naa, to?” 43 Dad'i atahori ra rababanggi huu Yesus. 44 Hambu atahori hira o rae to'u rala E boe. Te nda hambu to'u rala E sa. 45 Basa ma, mana ranea Ume Hule-o'e Huu' a, mana rema rae humu Yesus, bali' risi malangga agama Yahudi ra malangga nara ro atahori Farisi ra. Boe ma atahori moko-monaen ra ratane rae, “Wei! Saa de hei nda mendi E nema sa?” 46 Ara rataa rae, “Awii! Nda hambu atahori esa ola' nita ona' E sa boe!” 47 Atahori Farisi naa ra ratane rae, “Heh! Hei o nenepeko-leleko' ena boe, do? 48 Misined'a, e! Nda hambu mia hita atahori Farisi ra, do, mia malangga-malangga ra ramahere E sa. Teb'e, do? Mete ma atahori moko-monaen ra nda ramahere sa, na, saa de hei nau mimihere neu E fai? 49 Te atahori hetar ia ra mana nau ramahere neu E, nda rahine Lamatualain Hohoro-lalanen sa. Dei fo Lamatualain hukun se beran seli!” 50 Te sia naa hambu atahori Farisi esa, naran Nikodemus. Eni, tetemba-tetemba' na neu ola-ola' nita no Yesus. Basa ma natane mbali se nae, 51 “Ta'o bee? Tungga hita agaman hohoro-lalanen, na, hita ta'etu' mema' atahori ded'eat na, do? Do, hita musi rena e dei, fo tatane ana tao saa, dei fo fe'e bisa ta'etu' ded'eat na?” 52 Boe ma ara bua e rae, “Weh! Ho ia, atahori Galilea ona' E, do? Paresa' lutu'-lelo' Lamatualain Susura Meumaren dei! Se'u malolole fo bub'ulu' mae, nda hambu Lamatualain mana ola-olan esa sa boe nema mia Galilea!” 53 [Boe ma ara rasid'a, de basa se bali'.

Report Issue

Yohanis 8

TOC , Chapters

1 Te Yesus neu sia lete Saitun. 2 Mbila fefetu anan, boe ma Ana neu mia Ume Hule-o'e Huu' a sod'an rala. Atahori hetar reu ra'ab'ue ro E. Boe ma Ana endo' nanori se. 3 Lele' naa, hambu ina' esa fo ara humu rala e lele' ana hohongge. Boe ma meser agama ro atahori Farisi hira o lea rendi e nisi' Yesus. De Ara ra'asusuu' ina' naa nambarii' sia basa se mata nara. 4 Boe ma rafad'e Yesus rae, “Papa Meser. Ina' ia hambu rala e lele' ana hohongge. 5 Naa, tungga ba'i Musa Hohoro-lalanen nara, hambu parenda' oi, ‘atahori mana hohongge musi nene honda' fatu neu losa mate.’ Tungga Papa, na, ta'o bee?” 6 Ara rae te'e-sii sob'a E, fo ara bisa rundu sala' ma ra'atutud'a' E. Yesus nda nataa neu' ena sa, te Ana endo' daka'-daka' de sura' sia rae a, nendi' lima u'u na. 7 Ara aka' ratane rakandodoo' E. Basa ma Ana nambarii', de nafad'e se nae, “Ta'o ia. Mete ma hambu mia hei nda tao mita sala' sa, na, eni mana mbia fatu na'ahulu' fo hukun ina' ia.” 8 Basa ma Ana endo' daka'-daka' fai, de sura' selu' neu rae a. 9 Lele' ara rena o'olan ma, ara mae. Huu sia rala nara, ara bub'ulu' rae, sira o tao rita sala' boe. Basa ma ara lao esa-esa, mia lasi' losa soru' ra. Doo-doo ma, hela' a Yesus no ina' a mesa' ne sia naa. 10 Boe ma Yesus nambarii' fai, ma natane nae, “Hee? Ara sia bee ena? Nda hambu atahori laen sia ia, fo nau fee sala' do hukun nggo, do?” 11 Boe ma nataa nae, “Nese, Papa.” Yesus nafad'e e nae, “Au o nda nau hukun nggo sa boe. Bali' leo. Te musuned'a. Afi' tao sala' fai!”] 12 Yesus ola' selu' no atahori hetar naa ra nae, “Au ia, ona' manggarelo' soa' neu atahori sia raefafo' ia. Atahori mana tungga Au nda nasod'a sia ma'ahatu' a sa, te ana leo sia manggarelo' mana nendi masod'a ndoo-tetu' a.” 13 Hambu atahori Farisi hira rasapaa rae, “Weh! Mae dad'i sakasii soa' neu aom, do? Nda bisa sa! Huu tungga hita hohoro-lalanen, musi atahori laen dad'i sakasii soa' neu atahori esa, nda aka' atahori na mesa' ne sa. Dad'i hai nda simbo, ma nda nau mimihere sa.” 14 Yesus nataa nae, “Ta'o ia. Mae Au dad'i sakasii soa' neu ao Ngga, te o'ola Ngga naa, teb'e. Huu Au mesa' nggo bub'ulu' teb'e Au lao' mia bee uma, boe ma ae bee uu. Hei nda bub'ulu' Au mia bee uma sa, boe ma nda bub'ulu' dei fo Au bee uu sa boe. 15 Hei nile atahori mendi' atahori timba-tai na. Te Au nda pake atahori timba-tain fo nile atahori esa sa boe. 16 Mete ma Au nile atahori, Au timba-tai ngga naa, ndaa. Huu Au nda nile mesa' nggo sa, te Au tao basa-b'asa naa ra u'ub'ue o Ama ngga mana denu Au' a. 17 Afi' lilii'. Huu nenesura' sia hei hohoro-lalane agama ma oi, ‘Mete ma hambu atahori sakasii rua ola' ona esa' dala' esa, na, dei fo fe'e nenesimbo tungga hita hohoro-lalanen.’ 18 Dad'i nda aka' Au mesa' nggo dad'i sakasii so'al ao ngga sa. Huu Ama ngga mana denu Au' a o dad'i sakasii ma ola' so'al Au boe.” 19 Ara ratane rae, “Amam naa, sia bee?” Boe ma Yesus nataa nae, “Hei nda mihine teb'e Au sa. Hei o nda mihine Au Ama ngga sa boe. Huu mete ma hei mihine teb'e Au, tantu mihine Eni boe.” 20 Basa ia ra, Yesus nafad'e lele' Ana nanori sia Ume Hule-o'e Huu' a, deka-deka sia mamana' fo rad'uru rendi' neu doi kolete. Nda hambu esa humu E sa boe, huu fain nda fe'e losa sa. 21 Yesus tute o'olan mbali se nae, “Dei fo Au lao hela nggi, uu sia mamana' laen. Dei fo ama sangga Au, te nda hambu sa, huu hei nda mi'ena hak mii sia mamana' naa sa. De mete ma hei mate, naa ama fe'e lemba-misaa sala-kilum.” 22 Basa ma atahori Yahudi ra malangga nara esa natane esa rae, “Ana ola' saa ia? Ana nae tao nisa aon, do? Huu Ana oi, ‘Hei nda bisa mii sia mamana' naa sa.’” 23 Boe ma Yesus nafad'e mbali se nae, “Hei mia raefafo' sia rae'. Te Au mia lalai sia ata'. Hei atahori mia raefafo' ia. Te Au atahori nda mia raefafo' ia sa. 24 Naeni de Au ufad'e fa' ra ae, mete ma hei mate, ama fe'e lemba-misaa sala-kilu mara. Huu mete ma hei nda mimihere mae, Au ia, naeni Kristus, fo Lamatualain haitua nema' a ena, dei fo hei mate, na tantu ama fe'e lemba-misaa sala-kilu mara.” 25 Basa ma ratane rae, “Weh! Ho ia, seka?” Yesus nataa nae, “Au ufad'e mema' mia fefeun ena. 26 Hambu dala' hetar fo Au bisa ufad'e so'al hei. Hei sala mara nae' boe. Te Au nda nau utud'u dala' naa ra sa. Naa, Mana denu Au uma sia ia na, mete ma Ana ola', Ana ola' aka' ndoo-tetu' a. Ma Au ufad'e neu aka' atahori sia raefafo' ia, dala-dala' fo Au rena mia Eni ena.” 27 (Eni masud na, Aman sia sorga. Te ara nda rahine masud na sa boe). 28 Boe ma Yesus ola' selu' fai nae, “Dei fo mete ma hei londa nggangge Au, Atahori Matetu' ia, sia hau nggangge' ata, dei fo hei mihine mae, Au ia, naeni Kristus. Au nda tao saa-saa mia Au ao ngga sa, te Au unori aka' dala-dala' fo Ama ngga sia sorga nanori neu Au ena. 29 Mana denu Au a, na'ab'ue no Au nakandoo' a. Ana nda parna hela nita Au mesa' nggo sa, huu Au aka' tao tungga Eni hihii-nanaun.” 30 Lele' Yesus nafad'e dala' ia ra, ma atahori hetar ramahere E boe. 31 Basa ma, Yesus nafad'e neu atahori Yahudi ra mana ramahere neu Eni a nae, “Mete ma hei misod'a nenepa'a' mo Au Ded'ea-o'ola ngga ra, ma hei minori mikindoo mia Au, na, hei dad'i Au ana mana tungga ngga teb'e-teb'e'. 32 Basa fo, hei bisa bub'ulu' dala-dala ndoo-tetu' ra. Ma dala-dala ndoo-tetu' naa, mana mbo'i' nggi, de ama nda afi' dad'i ate sa ena.” 33 Basa ma ara rasapaa rae, “Hee! Hai ia, nda atahori aten sa! Huu hai ia, ba'i Abraham tititi-nonosin! Dad'i ta'o bee de ola' mae, dei fo hai nenembo'it?” 34 Boe ma Yesus nafad'e neu se nae, “Au o'ola ngga naa, teb'e. Huu basa atahori fo rasod'a' tao sala' ra, dad'i ona' ate esa aka' tungga-tungga' a sala' hihii-nanaun. 35 Te eni biasa na, ta'o ia: ate ra nda biasa simbo hata-heto' mia malangga sa. Huu aka' malangga anan mana simbo hata-heto' naa. < aiōn g165 > 36 Dad'i mete ma Au, naeni Lamatualain Anan, fee ambon neu sala-kilu mara, na, hei nenembo'it ena, ma nda dad'i sala' a aten sa ena. No ta'o naa, hei nenembo'it teb'e ena, de sud'i boe tungga sala' a hihii-nanaun fai! 37 Au bub'ulu' hei ia, naeni ba'i Abraham tititi-nonosin. Mae ona' naa boe o, hei aka' sangga-sangga dala' fo mae tao misa Au, huu ama nda nau simbo Au nenori ngga sa. Huu sia rala mara, nda hambu mamana' fo mbeda' Au Ded'ea-o'ola ngga sa ena. 38 Au ufad'e dala-dala' fo ita' ra, fo Ama ngga natud'u neu Au ena. Ma hei tao tungga dala-dala' fo hei rena mia ama mara.” 39 Ara rataa rae, “Hai ia, ba'i Abraham tititi-nonosin!” Yesus nafad'e nae, “Mete ma hei dad'i ba'i Abraham tititi-nonosin teb'e, na, hei tao tungga e. 40 Te ba'i Abraham nda tao nita de'ulaka' ona' hei tao' naa sa! Huu hei aka' sangga dala' fo mae tao misa Au. Tao-tao te Au ia, mana ufad'e neu nggi dala-dala ndoo-tetu' a, fo Au rena mia Lamatualain. 41 Hei tatao mara, mema' nda nela na'adoo' mia hei amam sa.” Te ara rasapaa rae, “Hee! Hai ia, ana nene hengge nee'! Afi' mae, hai ia, ana tias! Huu hai Amam, aka' esa' a, naeni Lamatualain!” 42 Boe ma Yesus nafad'e se nae, “Te mete ma Lamatualain teb'e-teb'e' dad'i hei Amam, tantu hei sue Au. Huu Au uma mia E, ma Au sia ia. Au nda uma tungga' a hihii-nanau ngga sa. Te Au uma, huu Eni mana denu Au. 43 Ta'o bee de hei nda mihine Au o'ola ngga sa? Mbei ma hei nda nau rena, sa! 44 Hei ia, mata' sa ona' nitu ra malanggan. Huu hei hii' a tao tungga eni hihii-nanaun! Mia fefeun, eni mana tao nisa atahori. Eni lab'an dala ndoo-tetu' ra, ana tola hendi basa ndoo-tetu' ra. Mete ma ana peko-leleko', naa mema' eni biasa na. Huu eni mana peko-leleko', ma mana ombo-koson huun. 45 Au ia, mana ufad'e dala ndoo-tetu' a. Te hei nda mimihere Au sa. 46 Sob'a! Seka mia hei bisa natud'u nala' bukti nae, Au tao sala' ena? Heran, e! Mete ma Au ola' ndoo-tetu', tao' bee de hei nda nau mimihere Au sa? 47 Naa, atahori mana lao' mia Lamatualain rena Ded'ea-o'olan. Te hei ia, nda lao' mia Lamatualain sa, naeni de hei nda hii rena Au sa.” 48 Atahori Yahudi ra malangga nara, rataa rae, “Weh! Hai ola' naa teb'e ena. Huu hai mifad'e ena, Ho ia, nda atahori Yahudi matetu' sa, te Ho atahori Samaria. Ho o nitu a sia ralam ena!” 49 Boe ma Yesus nataa nae, “Nitu a nda sia Au rala ngga sa. Au fee hada-hormat neu Ama ngga sia sorga, te hei nda fee hada-hormat neu Au sa. 50 Au nda so'u ao ngga fo utud'u manaseli ngga sa. Te hambu Esa nau natud'u Au manaseli ngga. Hela Eni mana na'etu' nae Au o'ola ngga nda, do hoko'. 51 Au Ded'ea-o'ola ngga, mema' teb'e! Ma, atahori mana rena ma tao tungga Ded'ea o'ola ngga, nda mate sa.” < aiōn g165 > 52 Rena ona' naa, ma atahori Yahudi ra malangga nara rafad'e E rae, “Ia naa, hai bub'ulu' ho ola' ona' mulu' e, huu nitu a sia ralam ena. Ba'i Abraham mate ena. Lamatualain mana ola-ola dalahulu nara, o mate ena boe. Te ho mae, ‘atahori mana rena ma tao tungga Au Ded'ea-o'ola ngga ra, nda mate sa.’ Mema' ho mumulu ena! < aiōn g165 > 53 Do du'a mae ho manaseli' lena' ba'i Abraham mana mate' a? Do, Ho manaseli' lena' Lamatualain mana ola-olan fo mana mate' ra ena do? Ho du'a, mae Ho ia, seka?” 54 Boe ma Yesus nataa, nae “Mete ma Au mana so'u Ao ngga, atahori nda nau simbo sa. Tao-tao te, Au nda so'u-so'u' ao ngga sa, te Ama ngga mana so'u nanaru Au. Eni fo hei mitaa mae, hei Lamatualain ma. 55 Te hei nda mihine E sa. Au uhine no malole'. Mete ma Au ae nda uhine malole' E sa, na, Au mana ombo-koson, ona' hei boe. Te Au uhine malole' E, ma Au o tao tungga Ded'ea-o'olan boe. 56 Hei ba'i Abraham ma ralan namaho'o seli, lele' ana nahani nae nita Au u'uma ngga. Mema' Ana nita ena, de ana ma'ahee.” 57 Atahori Yahudi ra malangga nara rafad'e rae, “Ho nda fe'e too lima nulu sa boe! Te mae ho mita ba'i Abraham ena. Teb'e, do?” 58 Boe ma Yesus nataa nae, “Teb'e! Huu ba'i Abraham nda fe'e sia sa, te Au sia ena.” 59 Boe ma, atahori naa ra ha'i fatu fo rae honda E, huu Ana so'u Aon ona' Lamatualain. Te Ana lao' bambi-bambi de dea neu mia Ume Hule-o'e Huu' a sod'an.

Report Issue

Yohanis 9

TOC , Chapters

1 Basa naa ma, Yesus se lao. Boe ma nita atahori poke' esa, poke' eni' a bonggi hendi ena. 2 Basa ma, Yesus ana mana tungga nara ratane rae, “Papa Meser! Seka mana tao sala', de atahori ia dad'i poke ona' ia? Lao' mia mesa' ne do, huu ina-ama nara?” 3 Yesus nataa nae, “Atahori poke' ia nda tao sala' sa. Boe ma ina-ama nara o nda tao sala' fo ana poke sa boe. Bonggi e ona' naa, fo ona bee naa basa atahori rita Lamatualain na'ahahai' e. 4 Lamatualain mana denu Au. Dad'i hita musi tao tahehere fo talalao Eni ue-tataon lele' manggarelo' a fe'e sia. Huu dei fo ma'ahatu' a nema ena, atahori nda bisa tao ues sa ena. 5 Lele' Au fe'e sia raefafo' ia, Au ona' manggarelo' a mana naronda soa' neu basa atahori.” 6 Yesus ola' basa na'o naa, boe ma Ana puras miru neu rae a. Basa ma Ana endo' daka-daka, de seseb'o' rae a dad'i tane. Boe ma ana lelemu tane a neu atahori poke' a matan. 7 Basa ma Ana helu nae, “Muu sia lifu Siloam, fo safe matam sia naa.” (Sia ded'ea Ibrani, Siloam sosoan nae, ‘haitua nema’.) Basa de, atahori poke' a naa neu, de narou matan. Lele' ana heo' bali' nema, ana bisa nita ena! 8 Basa naa ma, atahori mana sia ume bob'oa nara, ma mana parna rita e soa' a hule-hule', ratatane rae, “We! Ia atahori poke', fo fe'esa'an mana endo' hule-hule', to?” 9 Atahori ruma rae, “Teb'e! Naa eni ena!” Atahori ruma fai rae, “Hoko'! Eni, matan mahombe' ona' atahori naa boe!” Te atahori naa nafad'e nae, “Hoko'! Ia au ena! Fe'esa'an fo poke' a!” 10 Basa ma ratane rae, “Ta'o bee de bisa mita ona' ia, e?” 11 Boe ma ana nataa nae, “Ta'o ia! Atahori fo naran Yesus naa, tao tane, de Ana lelemu neu mata ngga. Boe ma Ana denu au nae, ‘Muu sia lifu Siloam, fo murou matam sia naa.’ De au tao tungga. Naeni de ia naa au bisa ita ena!” 12 Basa ma ratane rae, “De atahori naa sia bee?” Ma ana nataa nae, “Te'ee, de!” 13 Fai' naa, lele' Yesus seseb'o' tane a, ma tao atahori poke' a bisa nita, nandaa no atahori Yahudi ra fai hahae tao ue-osa'. Boe ma ara rendi atahori fo ma'ahulun poke' a, neu nataa sia partei agama Farisi ra atahori nara. 15 Basa ma, atahori Farisi ra ratane rae, “Mufad'e sob'a dei! Ta'o bee de ia na bisa mita ena?” Ana nataa nae, “Ta'o ia. Atahori naa tao tane neu mata ngga. Basa de au uu urou mata ngga. Ia na au bisa ita ena.” 16 Hambu atahori Farisi ruma rae, “Atahori mana tao nahai' nggo naa, nda mia Lamatualain sa. Hai bub'ulu', huu Ana nalena-langga hohoro-lalane' so'al fai hahae tao ue-osa'.” Hambu ruma fai rae, “Ta'o bee de atahori mana tao sala' bisa tao manadad'i-manaseli' ta'o naa?” Basa ma rareresi losa ara saranggaa. 17 Dad'i ara ratane selu' atahori fe'esa'an poke' a rae, “Tungga nggo naa, Atahori mana tao nalaa matam naa, atahori mata' bee?” Ana nataa nae, “Tungga au, na, Eni, Lamatualain mana ola-olan esa.” 18 Te atahori Yahudi ra malangga nara nda ramahere rae, atahori naa parna poke, te ia naa bisa nita ena. Boe ma ara denu reu ro'e ina-aman fo rema rataa. 19 Lele' ara rema, malangga ra ratane rae, “Atahori ia, hei anam, do? Teb'e, do hoko', mema' ana poke eni' a bonggi e, do? Basa ma, ta'o bee de ia na ana bisa nita?” 20 Atahori na ina-aman rataa rae, “Eni ia, mema' hai anam. Boe ma mema' ana poke eni' a bonggi e. 21 Te hai nda bub'ulu', ana pake saa de ia naa ana bisa nita sa. Seka mana tao nalaa matan, hai o nda bub'ulu' sa boe. Eni, monae' ena. Netane sia e, huu ana bisa dui aon!” 22 Ara ola' ta'o naa, huu ara ramatau atahori Yahudi ra malangga nara. Huu ara bub'ulu' oi, malangga ra rala' esa rae, “Mete ma hambu atahori rataa rae, Yesus, naeni Kristus, naa, hita musi mbuu hendi atahori mana nataa na'o naa mia hita atahori Yahudi ra ume hule-o'en.” 23 Naeni de atahori naa ina-ama nara, rataa rae, “Eni monae' ena. Netane sia e.” 24 Basa de ara ro'e selu' atahori fo fe'esa'an poke' naa. Boe ma ara rae, “Ta'o ia! Musi mutaa no matetu' sia Lamatualain matan fo munea nara malolen. Huu hai mihine teb'e', Yesus naa, atahori de'ulaka'.” 25 Atahori fo parna poke' a nataa nae, “Ama' se afi' miminasa, e! Huu au nda uhine ae Eni, atahori de'ulaka', do hoko' sa. Te au uhine teb'e-teb'e', naeni, fe'esa'an au poke'; te ia naa, au bisa ita ena.” 26 Ara ratane fai rae, “Ana tao nggo ta'o bee? Ana buka matam ta'o bee?” 27 Boe ma ana nataa nae, “Hee! Fa'ra au dui ena, te hei nda nau rena sa. Saa de hei nau' a au dui selu' fai? Se'u te ama' se nau mae dad'i ana mana tunggan boe, do?” 28 Basa ma ara rarai e, ma rae, “Hela neu fo aka' mesa' nggo dad'i ana mana tunggan! Huu hai ia, ba'i Musa ana mana tungga nara. 29 Hai bub'ulu' Lamatualain ola-ola' no ba'i Musa. Te hai nda bub'ulu' Atahori naa, nema mia ndola' bee sa boe.” 30 Atahori fo ma'ahulun poke' a nataa nae, “Heran, e! Hei nda mihine Ana mia bee nema sa boe. Tao-tao te Eni mana tao nalaa mata ngga de ia na au ita ena. 31 Basa nggita bub'ulu' tae, Lamatualain nda rena atahori de'ulaka' ra sa, to? Te Lamatualain rena atahori rala ndoos, mana nasod'a tao tungga Eni hihii-nanaun. 32 Eni' a Lamatualain na'adadad'i' lalai no raefafo' losa lele' ia, nda hambu dud'uit esa sa boe, so'al atahori tao nahai' atahori poke' mana poke' eni' a bonggi hendi e, de ana bisa nita. < aiōn g165 > 33 Dad'i mete ma Yesus nda nema mia Lamatualain sa, tantu Ana nda bisa tao nala saa sa boe, to?” 34 Boe ma ara rataa rae, “Weh! Ho ia, atahori de'ulaka' mia ina ma bonggi hendi nggo! Ta'o bee de bisa du'a mae ho bisa munori bali' hai fai?” Basa ma ara mbuu hendi e mia sira ume hule-o'en. 35 Lele' Yesus rena ara mbuu hendi atahori fe'esa'an poke' a mia ume hule-o'e' a, ma Ana neu sangga atahori naa, losa hambu e. Boe ma Ana nae, “Ta'o bee! Mumuhere Atahori Matetu' a, do?” 36 Ana natane bali' nae, “Eni seka, Papa? Tulun nefad'e dei, naa fo au bisa umuhere E boe.” 37 Boe ma Yesus nafad'e nae, “Mundaa mo E ena. Naeni Au ia, mana ola-ola' no nggo lele' ia.” 38 Basa ma atahori naa nae, “Papa, au umuhere!” Boe ma ana sende' lululanggan de be'utee mbali Yesus. 39 Basa ma Yesus ola' mbali e nae, “Au uma sia raefafo' ia fo utud'u atahori ra sala-kilu nara, naa fo atahori poke' ra rita, ma atahori mata meu-malaa' ra dad'i poke'.” 40 Sia naa hambu atahori Farisi hira rena o'olan boe. Boe ma ara ratane rae, “Ta'o bee, ia? Tebe-tebe' hai nda poke' sa, to?” 41 Yesus nataa nae, “Ta'o ia. Mete ma mema' hei nda poke' sa, na, nda hambu mana fee sala' neu nggi sa. Te mae, hei atahori mata meu-malaa'. Naeni de hei fe'e lemba-doi sala mara.”

Report Issue

Yohanis 10

TOC , Chapters

1 Yesus ola' nendi' nekendandaa' esa nae, “Au ufad'e neu nggi ia, teb'e. Bib'i lombo na'ena lalaet. Mete ma hambu atahori rala neu nda tungga lelesu a sa, te rala neu hene tungga lutu-mbaa, na, teb'e-teb'e', eni na'o. 2 Te mana rala neu tungga lelesu a, naeni bib'i lombo ra manatad'an mana na'ab'oi se. 3 Mana nanea lelesu a nahine manatad'a, de soi lelesu fee ne. Bib'i lombo ra o rahine manatad'a haran. Basa ma, mete ma nameli esa-esa' naran, ara tungga e dea reu. 4 Lele' ana no se dea reu, ana lao' sia mata'. Bib'i lombo ra tungga-tungga dean, huu ara rahine haran. 5 Mete ma hambu atahori fo bib'i lombo ra nda rahine sa, na, ara nda tungga e sa. Te ara rela ra'adod'oo', huu ara nda rahine atahori fui' naa haran sa.” 6 Mae Yesus dui nekendandaa' naa neu se, te ara nda rahine masud na saa sa boe. 7 Basa ma Yesus tute nafad'e mbali se nae, “Au ufad'e mbali nggi ia, teb'e. Au ona' lelesu sia bib'i lombo lalaet na. 8 Basa atahori mana rema ra'ahulu Au, Ara ona' na'o re. Mae ara ro'e rakandoo' a o, bib'i lombo ra nda rena atahori naa ra sa. 9 Boe ma, Au ona' lelesu naa. Mete ma hambu esa nae nau rala neu tungga Au, Lamatualain nau fee masoi-masod'a' neu e mia sala-kilu nara. Naa ona' ana rala neu sia Lamatualain mamanan, tungga Au fo mana dad'i eni lelesun. Boe ma atahori mana rala neu tungga Au, eni lao' sud'i' a bee neu, ma hambu nanaa-nininu matetu' a. 10 Na'o ra tao aka' nemue-neanggi' a, ara rema fo ramana'o, tati-mbau risa, ma tao ralutu atahori masod'a nara. Te Au uma endi masod'a malole manaseli' a, huu Au uma fo atahori bisa rasod'a no mole-dame ma masod'a ndoo-tetu' a. 11 Au manatad'a malole' esa boe. Huu manatad'a malole' a nahehere fee aon losa mate, fo ona bee na bib'i lombo nara bisa rasod'a. 12 Te atahori mana tao ues fo bib'i lombo ra nda lamatuan sa, mete ma nita busa fui sa nema na, ana nela na'adod'oo', hela bib'i lombo ra reu naa. Boe ma busa fui a ed'a nala bib'i lombo ra, ma bib'i lombo laen ra rela sea-saranggaa. 13 Atahori mana tao ues a nela, huu eni tao ues sangga' a doi'. Ana nda tao afi' fo nanea malolole bib'i lombo naa ra sa. 14 Teb'e! Au ona' manatad'a malole' a. Au uhine bib'i lombo nggara. Ma ara rahine Au boe. 15 Naa ona' Ama' sia sorga nahine Au, ma Au uhine Eni boe. Au uhehere fee Ao ngga losa mate, fo bib'i lombo nggara hambu masod'a'. 16 Au bib'i lombo laen nggara, nda fe'e ra'ab'ue ro bib'i lombo mana sia ia ra sa. Au musi uu mboo u'ub'ue se boe. Dei fo mete ma ara rena hara ngga, na rahine neu' ena. Boe ma ara rema ra'ab'ue dad'i nononggo' esa mana na'ena manatad'a esa boe. 17 Huu naa, Ama ngga sia sorga sue Au. Au uhehere fee Ao ngga losa mate, fo Au bisa usod'a bali'. 18 Nda hambu atahori ra'asusuu' Au fo mate sa, te Au mesa' nggo mana uhehere fee Ao ngga losa mate. Au u'ena hak fo fee ao ngga. Au o u'ena hak ha'i bali' boe. Parenda' ia, Au simbo mia Ama ngga sia sorga.” 19 Huu ara rena Yesus ola' ta'o naa, boe ma atahori Yahudi ra rareresi selu' fai. 20 Hambu hetar mia sira rae, “Weh! Atahori ia, mulu'! Nitu sia ralan! Ta'o bee de hei nau rena E?” 21 Te hambu ruma fai rae, “Ia nda atahori mulu' a o'olan sa, to? Ded'ea-o'ola' ona' naa, nda parna kalua mia nitu a bafan sa! Boe ma nitu ra nda tao fee atahori poke' ra rita bali' sa, to?” 22 Lele' naa, atahori Yahudi ra rae tao sira agama na fai malolen esa. Fai malole' naa, nandaa no fula-fai ma'arini'. Sia fefetas naa, atahori Yahudi ra rasaned'a lele' atahori laen tao ranggenggeo Lamatualain Ume Hule-o'e Huu' mana sia kota Yerusalem, basa ma ara tao rameu e de tabis selu' e. 23 Yesus lao rereo' Ume Hule-o'e Huu' a sod'an, sia mamana' fo ara babae rae, ‘Mane Soleman Ume Loos na’. 24 Boe ma atahori Yahudi ra malangga nara rema heo rala E rae, “Weh! hai musi mihani mikindoo losa fai hira', dei fo hai fe'e mihine ena? Mete ma Papa ia, naeni Kristus, na, tulun nefad'e relo-relo dei.” 25 Yesus nataa nae, “Au ufad'e mema' ena, te hei nda nau mimihere sa. Tao-tao te, dala-dala' fo Au tao' ra, basa se tungga' a Ama ngga parendan. Basa dala' naa ra ratud'u rae, Au ia, seka. 26 Te hei nda mimihere Au sa, huu hei nda Au bib'i lombo nggara sa. 27 Huu Au bib'i lombo matetu ngga ra, rahine Au hara ngga. Ara o tungga Au boe. Ma Au uhine se boe. 28 Au fee se masod'a ndoo-tetu' nda mana basa' sa, ma ara nda saranggaa mia Lamatualain sa. Nda hambu atahori esa sa boe bisa rambas nala se mia Au sa. < aiōn g165, aiōnios g166 > 29 Ama ngga sia sorga fee se reu Au ena. Eni manaseli' lena' basa e. Naeni de nda hambu atahori esa bisa rambas nala se mia Eni liman sa. 30 Huu Au o Ama ngga, esa.” 31 Rena ta'o naa, ma atahori Yahudi ra malangga nara o'o fatu lao esa fai, fo rae honda risa Yesus. 32 Boe ma Yesus nafad'e se nae, “Hee! Au utud'u dala malole' hetar mia Ama ngga ena. Hei mae mbia misa Au, mendi' dala malole' bee?” 33 Ara rataa rae, “Hai nda mbia nggo sa, huu tao dala malole' na. Te hai fee huku-doki' a neu nggo, huu mu'umuti mala seli ena. Huu ho atahori, te so'u aom ona' Lamatualain! Seli teb'e ia ma!” 34 Boe ma Yesus nataa nae, “Ta'o bee? Sia agama hohoro-lalanen fo hei to'u' a, nenesura' nae, ‘Au ufad'e mema' ae, hei malangga ia ra, lamatua'’. 35 Naa, hita tahine ena tae, basa mana nenesura' sia Lamatualain Susura Meumaren naa, teb'e, ma nda bisa neneose hendi' sa. Lamatualain mesa' ne mana nafad'e atahori nara nae, sira, ‘lamatua'’ 36 Dad'i ta'o bee de hei bisa ola' mae Au u'umuti huu Au ae Au Lamatualain Anan? Nda maso' dud'u'at sa! Huu Ama' sia sorga mana dud'u nala Au, ma mana denu Au raefafo' ia uma. 37 Ta'o ia. Mete ma Au nda ulalao Ama ngga ue-tataon sa, na, ama afi' mimihere Au. 38 Te Au ulalao ue-tataon ukundoo' a. Dad'i mae hei nda nau mimihere Au sa, te mbei anak a o, hei musi simbo manadad'i-manaseli' fo Au tao' ra. No ta'o naa, hei bisa mihine mae, Ama ngga nenepa'a no Au. Ma Au o nenepa'a o Ama ngga boe.” 39 Basa ma ara sob'a humu selu' E, te nda rala E sa. 40 Boe ma Yesus neu selu' sia loe Yarden bob'oan, sia mamana' fefeun fo dalahulun Yohanis sarani atahori ra. De Ana leo na'atataa' sia naa. 41 Atahori hetar rema sangga E. Boe ma ara ola-ola' rae, “Yohanis nda tao manadad'i-manaseli' saa sa boe. Te basa o'olan so'al Yesus ia, teb'e, e!” 42 Boe ma atahori hetar ramahere E sia naa.

Report Issue

Yohanis 11

TOC , Chapters

1 Hambu atahori esa, naran Lasarus. Ana leo sia kambo Betania, na'ab'ue no a'a nara ina' rua, naeni Maria no Marta. (Maria ia, mana na'andandali' mina ma'ameni' neu Yesus ein, de ose nendi' langga fulun.) Lao esa, Lasarus mera nae'. 3 Boe ma a'a ina' nara fee hara' neu Yesus rae, “Papa nonoon, Lasarus, namahed'i nae'.” 4 Lele' Yesus rena hara' naa, ma Ana ola' nae, “Hed'is ia nda tao e mate sa. Lamatualain nae natud'u manaselin nendi' dala' ia. Naa fo atahori ra so'u rananaru Au, naeni Lamatualain Anan.” 5 Yesus sue Marta, Maria, ma ru'a se odin Lasarus. 6 Lele' Ana rena oi, Lasarus namahed'i, Ana fe'e leo fai rua fai sia loe Yarden bob'oan. 7 Boe ma Ana nafad'e neu ana mana tungga nara nae, “Ima fo ata teu selu' sia Lasarus mamanan sia profinsi Yudea.” 8 Te Ana mana tungga nara rasapaa rae, “Papa Meser. Fe'e lai-lai' ia, atahori Yahudi ra malangga nara rae mbia risa Lamatua' mia naa. De ia na Lamatua' mae bali' naa miu fai, do?” 9 Boe ma Yesus nataa nae, “Afi' mimitau e! Fais-fais na, relo a naronda mia fefetun losa bob'o'. Naa hambu jam sanahulu rua, to? Mete ma lao' sia manggarelo' a, na atahori nda ra'atunu sa. Huu manggarelo' a naronda sia raefafo' ia, fo atahori mete rita. 10 Te mete ma atahori lao' sia ma'ahatu' a, na ana na'atunu nasafafali, huu ana nda na'ena manggarelo' a sa.” 11 Yesus ola' basa ta'o naa, ma Ana nafad'e nae, “Hita nonoon Lasarus sunggu' ena. Te dei fo Au ufefela bali' e.” 12 Boe ma Eni ana mana tungga nara rae, “Papa. Mete ma ana sunggu' a, na eni sosoan, dei fo ana malole bali', to?” 13 Ara ola' ta'o naa, huu ara du'a rae Yesus ola' so'al sunggu' biasa a. Tao-tao te, Ana ola' so'al Lasarus mamaten. 14 Basa ma, Yesus nafad'e relo-relo nae, “Ta'o ia. Lasarus mate ena. 15 Au umuho'o Au nda sia naa sa, lele' ana nda fe'e mate sa, naa fo hei afi' susa. Huu saa nae dad'i lele' ia, tao nggi bisa mimihere Au. Ima fo ata teu sia naa leo!” 16 Basa ma Tomas, fo ara ingga rae, “ana dua' ra,” nafad'e ana mana tungga laen ra nae, “Ima leo! Malole lena' basa nggita tungga teu, fo hela ata mate ta'ab'ue to E.” 17 Basa ma Yesus se lao kambo Betania reu. Kambo' naa, doon aka' kilo telu' a mia kota Yerusalem. Atahori Yahudi hetar rema mia naa de bebe'ek ma tao manggatetee Marta no Maria ralan. Lele' Yesus se losa naa, dei de ara fe'e bub'ulu' rae, atahori ra'oi hendi Lasarus fai haa ena. 20 Basa de, lele' Marta rena oi, Yesus nema ena, ma ana dea neu nandaa no Yesus. Te Maria neu' a ume rala. 21 De Marta nafad'e Yesus nae, “Aduu, Papa, e! Ona' Papa sia ia, na tantu odi ngga nda mate sa. 22 Te au umuhere boe, Papa nau no'e saa mbali Lamatualain, tantu Papa hambu.” 23 Boe ma Yesus nafad'e neu e nae, “Marta! dei fo odim nasod'a bali'.” 24 Marta nataa nae, “Au uhine, dei fo sia fai matete'en, mete ma Lamatualain tao basa atahori mana mate' ra rasod'a bali', na Ana tao nasod'a bali' au odi ngga boe.” 25 Boe ma Yesus nafad'e nae, “Au mana tao atahori mana mate' ra rasod'a bali'. Au o mana fee masod'a ndoo-tetu' a boe. Dad'i' atahori mana ramahere neu Au dei fo hambu masod'a' naa, mae ana mate. 26 Boe ma atahori mana hambu masod'a' ndoo-tetu' naa, ma ramahere Au, dei fo rasod'a rakandoo. Marta, mumuhere Au o'ola ngga, to?” < aiōn g165 > 27 Ana nataa nae, “Iya, Papa! Au umuhere ae, Papa ia, naeni Kristus, Atahori fo Lamatualain dud'u mema' mia fai ma'ahulun ena. Papa ia, Lamatualain Anan, Ana helu basa nae haitua nema sia raefafo' ia.” 28 Marta ola' basa na'o naa, ma ana lao bali'. De ana no'e odin Maria, fo aka' ru'a se, ma nafad'e e nae, “Papa Meser nema ena. Ana nae nandaa no nggo.” 29 Rena ta'o naa ma, Maria fela neu' ena de neu sangga Yesus. Atahori Yahudi mana be'e nanea no Maria sia ume rala, nita e fela de nela' dea neu. Basa ma ara tungga dean. Huu ara du'a rae, ana nae neu nggae sia rates a. Lele' naa, Yesus se nda fe'e kambo' rala reu sa. Ana fe'e sia mamana' fo Marta nandaa no E. 32 Lele' Maria losa mamana' naa, ma nita Yesus. De ana sende' lululanggan sia Yesus ein. De nafad'e nae, “Aduu, Papa, e! Ona' Papa sia ia naa, tantu odi ngga nda mate sa.” 33 Lele' Yesus nita e nggae, ma atahori Yahudi mana tungga' ra o nggae ei-ei, boe ma Ana namanasa sia ralan ma susa. 34 Ana natane nae, “Hei mi'oi e sia bee?” Ara rataa rae, “Uma, Papa! Uma fo mete neu' ena.” 35 Boe ma Yesus nggae. 36 Basa ma atahori Yahudi ra ola-ola' rae, “Mete neu' ena. Ana sue naseli' Lasarus!” 37 Te hambu ruma fai ola-ola' rae, “Atahori ia, mana na'ahahai' atahori poke' a matan, de nita bali', Ta'o bee de Ana nda bisa bab'aa nala Lasarus fo Ana nda mate sa?” 38 Yesus ralan named'a beran seli. Boe ma Ana neu deka-deka sia luat fo ara ra'oi Lasarus. Ara tatana luat a rendi' fatu monae' sa. 39 De Yesus denu atahori mana sia naa ra nae, “O'o hendi fatu ia, fo soi hendi luat ia lelesun dei!” Te Marta, naeni atahori mana mate' a a'an nae, “Awe', Papa! Ana mate fai haa ena, na! Tantu ma'afoo ena.” 40 Boe ma Yesus fee ne nesenened'a' nae, “Musuned'a fa' ra, to? Au ufad'e mema' ae, mete ma Marta teb'e-teb'e' mumuhere Au, dei fo bisa mita Lamatualain manaselin.” 41 Basa ma hambu atahori hira soi fatu a mia luat a. Boe ma Yesus mbali lalai a, ma Ana nae, “Ama'! Au o'e makasi, huu Ama' rena Au. 42 Au bub'ulu' eni' a mia dalahulun ae, Ama' rena Au mukundoo' a. Te Au ola' ona' naa lele' ia, naa fo atahori mana rambarii' sia ia ra bub'ulu' rae, Ama' mana denu Au.” 43 Lele' Ana ola' basa na'o naa, ma Ana nameli nahere' nae, “Lasarus! Dea uma leo!” 44 Boe ma atahori mana mate' naa dea nema mia luat a. Hambu teme mamates nenemboti' nala ei-lima nara. Ma hambu teme' babata nala matan boe. Ma Yesus denu atahori mana sia naa ra nae, “Si'u hendi teme' naa dei, naa fo ana lao'!” 45 Lele' ara rita Yesus tataon naa ma, atahori Yahudi mana rema be'e ro Maria ra, ramahere Yesus. 46 Te hambu ruma fai reu randaa ro atahori partei Farisi ra, de rafad'e se, Yesus tataon. 47 Basa naa ma, malangga agama ra malangga nara, ro atahori Farisi ra ra'ab'ue de ara ola-ola' sangga dala'. Ara ratatane rae, “Atahori naa, tao manadad'i-manaseli' mata'-mata'! Dad'i hita musi tao ta'o bee fai? 48 Huu mete ma hita hela E neu' ena, na, dei fo basa atahori ramahena neu E ona' sira manen. No ta'o naa, sold'ad'u mana parenda Roma ra dei fo rema tao ralutu hita Ume Hule-o'e Huu' na no hita atahori nara.” 49 Too' naa, Kayafas dad'i malangga agama ra malangga monaen. Ana ola' nae, “Nggoa' e! Hei nda mihine saa-saa sa boe! 50 De malole lena' soa' nggi, mete ma hambu atahori esa' a mate fee neu basa atahori. Mete ma hoko', dei fo sold'ad'u Roma ra ralutu hendi basa atahori Yahudi ra!” 51 Kayafas nda ola' tungga aka' mesa' ne hihiin sa. Lamatualain pake bafan, huu eni dad'i malangga agama ra malangga monaen sia too' naa. Naa de Kayafas nafad'e mema' nae, dei fo Yesus mate soa' neu basa atahori Yahudi ra. 52 Tao-tao te, Ana nda mate soa' neu aka' atahori Yahudi ra sa, te soa' neu basa Lamatualain ana nara mana sea-saranggaa sia raefafo' ia. Dei fo Ana tao basa se dad'i nusa' esa isi. 53 Huu Kayafas o'olan naa, naeni de, eni' a mia lele' naa, atahori Yahudi ra malangga nara sangga dala' rae tao risa Yesus. 54 Dad'i Yesus nda lao' relo-relo sia atahori Yahudi ra malangga nara talad'an nara sa ena. Ana no ana mana tungga nara lao risi' kota esa, naran Efraim, mana deka-deka sia mamana rou'. Boe ma ara leo ra'atataa' sia naa. 55 Lele' naa, fai Paska agama Yahudi ra deka-deka ena. Biasa na, atahori hetar mia dea' rema ra'ab'ue sia kota Yerusalem fo tungga fefeta Paska sia naa. Ara losa ra'ahulu', fo tao rameu ao nara tungga agama hohoro-lalanen. 56 Atahori hetar mana rema sia Yerusalem, sangga Yesus sia naa. Lele' ara rambarii' sia Ume Hule-o'e Huu' a sod'an, ara ratatane rae, “Tungga hei naa, ta'o bee? Hei du'a na Yesus nae nema tungga fefeta agama, do hoko'?” 57 Te malangga agama ra malangga nara, ro atahori Farisi raparenda ena rae, “Mete ma hambu atahori bub'ulu' Yesus sia bee, na, mifad'e hai dei!” Tao-tao te, ara ra'ena masud rae humu E.

Report Issue

Yohanis 12

TOC , Chapters

1 Fe'e hela fai nee dei fo fai Paska, ma Yesus se rema sia kambo Betania. Lasarus se leo sia naa. Lasarus naa, naeni atahori mana mate' fo Yesus tao nasod'a bali' a. 2 Basa ma ara dode-nasu de Yesus se ra tetemba' ro se. Marta mana lole-lau mei a. Lasarus endo' na'ab'ue no Yesus sia mei a. 3 Boe ma Maria ha'i nala mina ma'ameni' mafelit boto esa. De na'andandali' neu Yesus ein. Boe ma ana ose Yesus ein nendi' langga fulun. De ma'afo meni ndule ume a rala. 4 Te Yesus ana mana tunggan esa, naran Yudas Iskariot, dei fo mana seo hendi Yesus a, ola' nae, 5 “Woi! Ta'o bee de ana nda seo mina ma'ameni' ia sa? Huu felin ba'u ona' atahori sa nggad'in too esa. Malole lena' seo e, fo doin fee neu atahori mana tud'a-loloe' ra!” 6 Tao-tao te, Yudas ola' na'o naa, nda huu eni sue atahori mana tud'a-loloe' ra sa. Te, huu eni, na'o. Ana dad'i Yesus se mana to'u doin, te ana aka' loi doi' sia mamana mbeda' doi' a. 7 Te Yesus nataa nae, “Hela ina' a tao ta'o naa. Huu ana mbeda' mina ma'ameni' ia, fo sadia mema' fee Au ao-sisi ngga fo ra'oi Au. 8 Atahori mana tud'a-loloe' ra sia ro hei rakandoo' a sia talad'a mara. Te Au nda hambu o nggi ukundoo sa.” 9 Atahori Yahudi hetar bub'ulu' rae, Yesus sia kambo Betania. De ara rema rae rita E. Ara o rema rae rita Lasarus boe. Huu ara rena oi, Yesus tao nasod'a bali' Lasarus mia mamaten ena. 10 Te malangga agama ra malangga nara ola-ola' sangga dala' rae tao risa Lasarus boe. 11 Huu atahori Yahudi hetar rena so'al Lasarus dud'uin, de ara ramahere Yesus. Ara nda nau rena atahori Yahudi ra malangga nara sa ena. 12 Mbila' neu ma, atahori hetar mana rema tungga fefeta Paska sia kota Yerusalem, rena rala rae, Yesus nae nema sia naa boe. 13 De ara reu beta palma roo' fo simbo rendi' neu Yesus neneman, ona' Eni atahori monaen. Boe ma ara nggasi randaa rae, “Hosana! Hai koa-kio Lamatualain! Huu Lamatualain natud'u rala malolen neu Isra'el ra Manen, mana nema nendi Lamatualain naran!” 14 Boe ma Yesus hambu banda keledei tena' esa, de Ana sae neu ata. Naa ona' nenesura' sia Lamatualain Susura Meumaren nae, 15 “Hei atahori kota Yerusalem, afi' mimitau, o! Hei atahori kota ‘Sion’ ia, mete sia naa dei! Huu hei Manem nema ena! Ana nema sae keledei tena' esa.” 16 Lele' naa, Yesus ana mana tungga nara nda rahine dala' ia ra sosoan sa. Te dei fo, lele' Ana nasod'a bali' mia mamaten, ma Lamatualain so'u nanaru E, dei de ara rasaned'a dala-dala' fo Lamatualain Susura Meumaren sura' so'al Eni. Ara o rasaned'a atahori ia ra tatao nara mbali E boe. 17 Lele' Yesus tao nasod'a bali' Lasarus mia mamaten, ma no'e nala e dea nema mia rates a, hambu atahori hetar ra'ab'ue ro Yesus. Dad'i ia na, ara dui-b'engga leli so'al saa fo dalahulun ara mete rita' a. 18 Naa de atahori hetar rema soru Yesus deka-deka no Yerusalem, huu ara rena rae, Ana tao manadad'i-manaseli' ra ena. 19 De atahori Farisi ra ola-ola' rae, “Cii! Mita dei! Basa atahori sia raefafo' ia seb'o-mue fo rae tungga E! Dei fo neu mate'en, hita mana susa! Mete ma ta'o naa, na, hita tae tao ta'o bee fai?” 20 Hambu atahori Yunani hira o rema sia kota Yerusalem ramalolo' ro atahori laen ra, fo rae tungga fefeta Paska sia naa. Ara rae be'utee neu Lamatualain sia naa boe. 21 Boe ma ara rema randaa ro Filipus, mana nema mia kambo Betsaida sia profinsi Galilea. Ara ro'e rae, “A'a! Hai mae mindaa mo Yesus.” 22 Basa de Filipus neu nafad'e Anderias. Boe ma ru'a se reu ola' ro Yesus. 23 De Yesus nafad'e ru'a se nae, “Au fai ngga nema ena. Dad'i Au musi mate dei, dei fo Lamatualain so'u nananaru Au. Naa teb'e'! Ata ta'asasama' no fini esa. Mete ma hita sela are fini deke' esa, na, ana musi noe sia rae rala, dei fo ana mori, fo nabuna-naboa hetar. Huu mete ma nda ta'o naa sa, eni dad'i' a are deke' esa ta'o a naa ena. 25 Atahori nda mana taoafi' neu Lamatualain hihiin sa, huu sue naseli' masod'an sia raefafo' ia, dei fo masod'a' naa noe hendi e. Te atahori mana nahehere fee masod'an sia raefafo' ia, dei fo hambu masod'a ndoo-tetu' nda mana basa' a sa. < aiōnios g166 > 26 Atahori mana nau mete-se'u Au, eni musi tungga Au nakandoo. Naeni de, Au sia bee, na, Au atahori dedenu nggara sia naa boe. Huu mete ma hambu atahori mete-se'u Au, dei fo Ama ngga sia sorga fee had'a-hormat neu e boe.” 27 Yesus tute o'olan nae, “Au umed'a rala ngga susa. Te Au ae ta'o bee fai? Au musi o'e ae, ‘Ama'! Mbo'i' Au, naa fo au afi' mate lele' ia,’ do? Hoko'! Au nda o'e ta'o naa sa, huu Ana denu Au uma, fo mate. 28 Dadi Au o'e, ta'o ia: ‘Ama'. Hela neu, Au tungga' a Ama' hihiin, naa fo basa atahori so'u rananaru Ama' naran.’” Boe ma hara' esa mia lalai a nae, “Au so'u unanaru nara Ngga ena. Ma Au ae so'u unanaru selu' fai.” 29 Basa ma atahori mana rambarii' sia naa ra, rena hara' naa, boe ma rae, “Naa! Lalai a ndukurulu!” Hambu atahori ruma fai rae, “Hoko'! Lamatualain aten esa mia sorga ola-ola' no E.” 30 Te Yesus nafad'e nae, “Hara' naa fa' ra, soa' neu nggi, nda soa' neu Au sa. 31 Lele' ia, atahori sia raefafo' ia musi rataa mbali Lamatualain, fo Ana na'etu' ded'eat nara. Ana nae use-oi hendi mana tao de'ulaka' mana to'u parenda' sia raefafo' ia. 32 Dei fo lele' atahori londa Au sia hau nggangge', dei fo Au nore basa atahori fo ramahere Au.” 33 (Eni o'olan ta'o naa, fo natud'u dei fo Eni mate no dala' ona' bee.) 34 Basa ma, atahori mana sia naa ra ratane rae, “Hai parna rena mia Lamatualain Hohoro-lalanen nae, dei fo Kristus nasod'a nakandoo. Naa, Kristus no Atahori Matetu' naa, ona esa', to? Dad'i ta'o bee de malangga nae, ‘Dei fo ara londa Atahori Matetu' a sia hau nggangge' a?’ Atahori Matetu' naa, seka?” < aiōn g165 > 35 Boe ma Yesus nataa nae, “Nda doo' sa te, Au manggarelo ngga nda naronda sia nggi sa ena. Dad'i lele' Au fe'e sia, ama musi misod'a no matetu', naa fo de'ulaka' afi' tatana nala manggarelo' mana sia rala mara. Huu atahori mana lao' sia ma'ahatu' a, nda bub'ulu' nae eni neu sia bee sa boe. 36 Lele' Au manggarelo ngga, fe'e sia, hei musi mimihere Au, naa fo hei dad'i atahori mana nasod'a sia manggarelo' a, bub'ulu' hei mii sia bee.” Yesus ola' basa ona' naa, ma Ana dinggo' hela atahori naa ra, fo Eni bisa mesa' ne. 37 Mae Yesus tao manadad'i-manaseli' hetar sia atahori hetar matan ena o, ara nda nau ramahere E sa. 38 Naa ona' Lamatualain mana ola-olan, Yesaya, parna ola' mema' nae, “Lamatua' e! Nda hambu atahori ramahere hai o'olam sa! Ona' mae Lamatua' mutud'u koasa ma ena o, te atahori ra nda rita saa-saa sa boe!” 39 Naa de atahori Yahudi ra ruma nda bisa ramahere Lamatualain lele' ia sa, ona' Yesaya sura' sia mamana' laen nae, 40 “Lamatualain tao rala nara nda dud'u'a rala' sa, naa fo ara nda bisa rita saa sa boe. Ana hela rala nara boe manggatee', fo ara afi' rahine no matetu'. Hela se ta'o' a naa ena, fo ara afi' heo' bali' sangga Au fai, ma Au o sud'i boe u'uhahai' se fai.” 41 Yesaya ola' ta'o naa, huu ana nita Yesus manaselin ena, de ana dui mema' so'al Yesus. 42 Ona' mae ta'o naa o, atahori hetar ramahere Yesus. Nda aka' atahori biasa ra sa, te hambu atahori Yahudi ra malangga nara ruma o ramahere E boe. Te ara nda rataa Yesus sia atahori hetar matan sa, huu ara ramatau, afi' losa atahori Farisi ra use-oi hendi se dea reu mia ume hule-o'e' ra. 43 Malangga naa ra nda taoafi' ita' mae Lamatualain nae koa se do hoko' sa, huu ara hii lena' simbo kokoat mia atahori. 44 Basa ma Yesus ola' nahere' nae, “Atahori mana namahere Au a, ana nda namahere neu aka' Au mesa' nggo sa, te ana o namahere neu Mana denu Au a. 45 Huu mete ma atahori sa nita Au, na, ana o nita Mana denu Au a boe. 46 Au uma fo dad'i ona' manggarelo' sia raefafo' ia. Naa fo basa atahori mana ramahere Au a nda rasod'a sia ma'ahatu' a sa. 47 Mete ma atahori esa rena Au Ded'ea-o'ola ngga, te nda tao tungga sa, na, Au nda u'etu' eni huku-dokin sa. Huu Au raefafo' uma ia, nda ae uma u'etu' atahori ra huku-dokin sa, te Au ae fee masoi-masod'a' neu atahori mia sala-kilu nara. 48 Te basa atahori nda mana simbo Au sa, ma nda nau rena Ded'ea-o'ola Ngga sa, eni mana nggero-furin sia ena. Huu mete ma losa fai matete'en, Ded'ea-o'ola ngga fo Au ola' ita' ra, dei fo mana na'etu' atahori mata' naa ra huku-dokin. 49 Huu Au nda parna ola' endi' aka' Au mesa' nggo nara Ngga sa. Te Au ola' endi' Ama ngga sia sorga naran. Huu Eni, mana denu Au. Ma Eni mana parenda fo Au musi ola' saa. 50 Au o bub'ulu' ae, Eni parendan nendi masod'a ndoo-tetu' nda mana basa' sa. Naa de Au o'ola ngga tungga matetu' no saa fo Ama ngga denu Au ola'.” < aiōnios g166 >

Report Issue

Yohanis 13

TOC , Chapters

1 Lele' fai malole Paska nda fe'e mulai sa, Yesus bub'ulu' ena oi, Eni fain losa ena, fo Eni musi lao hela raefafo' ia, fo bali' nisi' Aman sia sorga. Te Ana sue naseli' atahori nara mana sia raefafo' ia, losa Ana fee masod'an teme-ao neu se. 2 Lele' naa, nitu ra malanggan, dunggu-mbau Yudas, naeni Simon Iskariot anan, fo seo hendi Yesus. De Yudas na'etu' fo nae tao ta'o naa, lele' Yesus se endo' raa fefeta Paska. 3 Yesus bub'ulu' ena nae, Lamatualain mana denu Eni raefafo' nema, de mbei fai te Eni musi heo' bali' nisi' Lamatualain. Boe ma Ana bub'ulu' nae, Eni Aman sia sorga fee basa-b'asa' e neu Eni liman ena. 4 Basa ma Yesus fela mia mei a, de olu hendi bad'u dean. Boe ma ha'i nala handuk esa, de pa'a neu leleb'on. 5 Boe ma ombo oe neu bokor ana' esa. De Ana mulai safe ana mana tungga nara ei nara. Safe basa esa, na Ana ose namad'a' nendi' handuk ana' mana nenepa'a' sia leleb'on. 6 Ana safe esa-esa' ein. Losa Simon Petrus, ma Petrus natane nae, “Papa o mae safe au ei ngga boe, do?” 7 Yesus nataa nae, “Lele' ia, nda fe'e muhine saa fo Au tao' ia sa. Te dei fo muhine.” 8 Te Petrus ola' nasapaa nae, “Afi' ta'o naa, Papa! Au nda nau fee Papa safe ei ngga sa.” Boe ma Yesus nataa nae, “Mete ma Au nda safe umeu ei ma sa na, nda nenepa'a' mo Au sa.” < aiōn g165 > 9 Boe ma Simon Petrus nataa nae, “Mete ma ta'o naa, Papa afi' safe aka' ei ngga. Te safe lima ngga no langga ngga boe!” 10 Basa ma Yesus nafad'e mbali e nae, “Atahori mana nariu basa ena, parlu safe aka' ein. Huu aon meu' ena. Mema' rala mara meu' ena, te nda basa se meu' sa.” 11 (Yesus ola' ta'o naa, huu Ana nahine seka mana nae seo hendi Eni. Naa de Ana nafad'e nae, “Nda basa e meu' sa.”) 12 Lele' Yesus safe basa ei nara, boe ma Ana olu bali' badun, de neu endo' bali' sia mei a. Basa ma natane se nae, “Ona bee? Lele' Au safe ei mara, hei mihine Au tatao ngga, do hoko'? 13 Hei hii' a mo'e Au mae, ‘Papa Meser’ ma ‘Lamatua'’ mana na'ena hak parenda hei. Naa nandaa ena, huu Au mema' ona' naa. 14 Te mete ma hei Meser ma no Lamatua' ia, safe ei mara ona' ate esa, na, ona bee no hei? Hei esa musi mete-se'u esa. Ona' hei o musi safe esa no esa ei nara boe. 15 Huu Au dad'i conto fee nggi ena. Au tao ta'o bee, na, hei o musi tao tungga ta'o naa boe. 16 Teb'e! Au ufad'e nggi. Ate esa nda manaseli' lena' eni malanggan sa. Ma dedenu' esa nda manaseli' lena' atahori mana denu e sa. 17 Huu hei bub'ulu' basa dala' ia ra ena, de hei onton mete ma hei tao tungga ta'o naa. 18 Au nda ola' so'al basa hei sa. Au uhine teb'e atahori fo tengga ala' ra. Mae ona' na o, naa musi dad'i, ona'; saa fo nenesura' mema' sia Lamatualain Susura Meumaren oi, ‘Atahori mana endo' naa na'ab'ue no Au, ana hiru' nasad'ea lao hela Au ena.’ 19 Au ufad'e mema' neu nggi, dei fo mete ma atahori lao hela Au ona' naa, na, ama mimihere mae, Au ia, Kristus. 20 Teb'e! Au o ufad'e ae, seka mana soi ralan fo simbo no malole' atahori fo Au denu' a, na, eni simbo Au boe. Ma seka simbo Au no malole', na, eni o simbo Mana denu Au a boe,” 21 Yesus ola' basa na'o naa ma, ralan named'a nda malole' sa. Basa ma, Ana nafad'e nae, “Au ola' ia, teb'e. Dei fo hei esa seo hendi Au.” 22 Rena ona' naa, ma Ana mana tungga nara esa mete esa, huu ara bingun. Ara nda rahine Ana ola' naa neu se sa boe. 23 Sia naa hambu sira esa, fo Yesus sue' a (naeni au, Yohanis, mana sura' buku ia). Au endo' sia Yesus bob'oan. 24 Boe ma Simon Petrus sein nendi' langgan, fo utane sob'a Yesus masud na, see. 25 Basa de, au u'usosoko' ao ngga deka-deka o Yesus, de utane ae, “Atahori fo Papa masud na, seka, e?” 26 Boe ma Yesus nataa nae, “Ta'o ia. Au ae ha'i roti bib'ia' esa, fo boro' manggo rala neu, basa na Au fee neu atahori fo Au masud ngga.” Ana boro' nala roti a, ma Ana fee neu Yudas, naeni Simon Iskariot anan. 27 Simbo nala roti a, ma nitu a malanggan maso' nisi' Yudas. Boe ma Yesus nafad'e neu e nae, “Lai-lai leo! Mae tao saa, na, tao leo. Afi' doo-doo fai.” 28 Te atahori mana endo' sia naa ra, esa o nda nahine sa boe, saa de Yesus ola' na'o naa. 29 Huu Yudas naa sira mana to'u doin, de ruma du'a Yesus masud naa fa' ra lele' Ana denu Yudas, “Muu hasa saa fo hita parlu taa sia fefeta Paska ia.” Ma ruma o du'a Eni masud na, “Muu fee doi' mbei neu mana tud'a-loloe' ra.” 30 Lele' Yudas simbo nala roti a, ma ana lao lai-lai dea neu. Lele' ana dea neu, te hatu' ena. 31 Lele' Yudas dea neu, ma Yesus nafad'e nae, “Au ia, Atahori Matetu' a. Lele' ia, fain losa ena fo Lamatualain so'u nananaru Au. Ma naa o tao atahori mete-rita Lamatualain manaselin. 32 Huu Au nenepa'a' o Lamatualain, ma utud'u manaselin, naa de Ana so'u nananaru Au. Ana nda nahati doo-doo sa ena. 33 Ana nggara, e! Ona' mae Au sue useli' nggi o, nda doo' sa te Au nda u'ub'ue o nggi sa ena. Dei fo Ama sangga Au, te nda hambu sa. Au ufad'e nggi ia, ona' saa fo Au ufad'e neu atahori Yahudi ra malangga nara ae, ‘Au uu sia mamana' esa, te hei nda bisa tungga sa.’ 34 Au fee nggi parenda feu' esa, ta'o ia: hei musi esa sue-lai esa, ona' Au sue nggi boe. Dad'i hei o musi esa sue esa. 35 Mete ma hei esa sue esa ona' naa, na, basa atahori bisa bub'ulu' rae, hei ia, Au ana mana tungga ngga ra.” 36 Basa ma Simon Petrus natane E nae, “Papa mae muu sia bee?” Boe ma Yesus nafad'e nae, “Au uu sia mamana' esa, te ho nda fe'e bisa muu lele' ia sa. Te neu ma'ab'uin fo muu sia naa boe.” 37 Petrus natane nae, “Papa, e! Ta'o bee de au nda fe'e bisa uu lele' ia sa? Huu au uhehere fo mate fee Papa ena!” 38 Yesus nataa nae, “Teb'e, do? Mae fee masod'am fo mate soa' neu Au? Matetun, ta'o ia: manu a nda fe'e ko'okee sa, te mufunii Au lao telu ena.”

Report Issue

Yohanis 14

TOC , Chapters

1 Yesus tute o'olan nae, “Ama afi' du'a-du'a'. Mimihere neu Lamatualain. Ma mimihere neu Au boe. 2 Sia Au Ama ngga mamana leleon, hambu kama hetar. Mete ma mamana' nda dai sa, na, ne'o Au ufad'e mema' neu nggi ena. Lele' ia Au ae uu sad'ia hela fee nggi mamana' sia naa. 3 Lele' Au uu ena, ma sad'ia ala hei mamana mara ena na, dei fo Au bali' uma fo ama tungga mimilolo' mo Au. No ta'o naa, Au sia bee naa, hei o sia naa boe. 4 Huu, hei mihine dala' nisi' mamana' fo Au ae uu' a.” 5 Te Tomas natane E nae, “Papa, e! Hai nda bub'ulu' Papa nae neu sia bee saa boe. Dad'i ta'o bee fo hai bisa mihine dala' nisi' naa neu?” 6 Boe ma Yesus nafad'e nae, “Nda hambu dala' laen mana noo atahori reu risi' Ama' sia sorga sa. Tungga aka' Au mesa' nggo. Huu Au ia, dala' mana neu sia Lamatualain. Au ia, mana to'u saa fo ndoo-tetu' a. Ma Au ia, mana fee atahori masod'a ndoo-tetu' a. Nda hambu dala' laen sa. 7 Mete ma hei mihine teb'e Au, na, hei o mihine Au Ama ngga boe. Dad'i eni' a mia lele' ia, hei mihine Eni ena, ma mita Eni ena boe.” 8 Filipus no'e nae, “Papa, e! Tulun mutud'u Amam neu hai dei! Huu aka' naa o dai ena.” 9 Boe ma Yesus nafad'e e nae, “Filipus, e. Au u'ub'ue o nggi doon basa ia ena, te ama nda fe'e mihine Au teb'e-teb'e' sa, do? Huu atahori mana nita Au ena, naa ona' ana nita Ama ngga ena. Saa de, fa' ra mo'e mae, ‘Mutud'u Amam neu hai’ fai? 10 Ona bee? Lele' Au ae, Au nenepa'a o Ama ngga, ma Ama ngga nenepa'a no Au, na, mumuhere Au, do hoko'? Ded'ea-o'ola' fo Au ola' fee neu nggi naa, nda na'oka sia Au mesa' nggo sa, te na'oka sia Ama ngga. Ma Ana pake Au fo ulalao ukundoo Eni ue-tataon. 11 Mimihere Au lele' ae, Au nenepa'a' malole' o Ama ngga, ma Ana nenepa'a' malole' no Au boe. Te mete ma hei nda mimihere ta'o naa sa, na, mimihere Au huu ama mita dala' fo Au tao' ra. 12 Au o'ola ngga naa, teb'e! Huu atahori mana namahere Au, dei fo ana o tao dala' ona' Au tao' ra boe. Te, huu Au uu sia Ama ngga, de saa fo atahori naa tao, dei fo manaseli' lena' mia Au tao' ra. 13 Hei mana nenepa'a' mo Au, mi'ena hak fo mendi Au nara ngga. Dad'i mete ma ama hule-o'e mo'e sud'i' a saa, mendi' Au nara ngga, dei fo Au tao fee nggi. No ta'o naa, Au so'u unanaru Ama ngga, naa fo basa atahori bub'ulu'. 14 Au ufad'e selu' fai: ama hule-o'e mo'e sud'i' a saa, mendi' Au nara ngga, dei fo Au tao fee nggi.” 15 Yesus tute o'olan nae, “Mete ma hei sue Au, na, ama tao tungga Au parenda ngga. 16 Au o'e Ama ngga, dei fo, mete ma Au nda u'ub'ue o nggi sa ena, na, Ana fee nggi Mana Nuni esa fo natud'u dala' fee nggi. Eni, Lamatualain Dula-dalen, mana nanori nggi ndoo-tetu' a. Atahori ruma sia raefafo' ia nda nau simbo E sa, huu ara nda bisa rita ma nda rahine E sa. Te ama mihine E huu Eni nenepa'a' noo nggi. Dei fo Ana nasod'a sia rala mara. Ma dei fo Ana na'ab'ue nakandoo noo nggi boe. < aiōn g165 > 18 No ta'o na, Au nda lao hela mesa' nggi ona' ana maat sa. Te misined'a, dei fo Au bali' uma sia nggi. 19 Nda doo' sa te, atahori laen sia raefafo' ia nda rita Au sa ena. Te dei fo hei mita Au. Huu Au usod'a bali', de hei o hambu masod'a ndoo-tetu' a boe. 20 Lele' Au usod'a bali', na hei mihine teb'e mae, Au nenepa'a' o Ama ngga; hei nenepa'a' mo Au; ma Au nenepa'a' o nggi boe. 21 Atahori mana simbo ma tao tungga Au parenda ngga ra, na, eni mana sue Au. Ma Ama ngga o sue atahori mana sue Au ona' naa boe. Au o sue eni, ma utud'u Ao ngga neu e boe.” 22 Sia naa hambu atahori esa, naran, Yudas. Eni, nda Yudas Iskariot sa. Lele' ana rena Yesus o'olan, boe ma natane nae, “Papa nau mutud'u Aom neu hai. Te ta'o bee de Papa nda nau mutud'u aom neu atahori laen sia raefafo' ia sa?” 23 Yesus nataa nae, “Ta'o ia. Atahori mana sue Au, dei fo ana tao tungga Ded'ea-o'ola ngga. Ama ngga o sue eni boe. Boe ma, Au o Ama ngga misod'a rala' esa mo e boe. 24 Te atahori nda mana sue Au sa, ana nda tao tungga Ded'ea-o'ola ngga sa. Naa, basa dala' fo hei rena mia Au ia, nda na'oka sia Au sa, te na'oka sia Ama ngga mana denu Au ia. 25 Lele' ia Au fe'e u'ub'ue o nggi. Naa de Au ufad'e mema' dala' ia ra. 26 Te doo-doo, Ama ngga haitua Mana Nuni esa nema, naeni Eni Dula-dale Meumaren. Dula-dale' naa dei fo nggati Au sia raefafo' ia. Eni tataon, naeni: nenori basa dala' ra reu nggi, ma fee nesenened'a' basa dala' fo Au parna ufad'e neu nggi' a ena. 27 Lele' Au lao ena, Au tao fo ama bisa misod'a no mole-dame ma nenee-linolino. Aka' Au mana fee mole-dame mata' naa. Basa mana sia raefafo' ia nda bisa tao rala mara nenee-linolino ona' naa sa. Dad'i afi' fee rala mara dud'u'a leli, ma nemetau. 28 Hei rena Au ufad'e ita nggi ena ae, ‘Au lao hela nggi, basa dei fo bali' uma.’ Rala mara afi' susa. Mete ma hei sue Au, na, rala mara mimiho'o, huu Au uu sia Ama ngga. Au Ama ngga naa, manaseli' lena' Au. 29 Misined'a, Au ufad'e mema' neu nggi ena. No ta'o naa, lele' dala' ia ra dad'i, na hei bisa mimihere Au ena. 30 Nda doo' sa te, Au nda ola-ola' o nggi sa ena. Huu nitu ra malanggan nema ena. Ana to'u parenda' sia raefafo' ia, te koasan nda dai Au sa. 31 Mae ana nema, te Au lao' ukundoo fo tao tungga Ama ngga parendan. Naa natud'u neu atahori sia raefafo' ia oi, Au sue useli' Ama ngga. De, ima fo teu leo!”

Report Issue

Yohanis 15

TOC , Chapters

1 Yesus ola' nae, “Rena, e! Hei nenepa'a' mo Au. Au ona' hau anggor huu' esa. Te Au ia, anggor hu matetu'! Ma Ama ngga, ona' mana tao osi. 2 Dad'i atahori fo aka' ola' nae eni nenepa'a' no Au, te nda tao saa-saa sa boe, na Ama ngga nggari hendi e, ona' mana tao osi a tati hendi basa dana nda maboa' ra sa. Te basa atahori fo nenepa'a' teb'e no Au, na Ama' tao nameu manggenggeo' mia ralan, ona' mana tao osi a nggute na'ae'eku dana' esa fo bau naboa hetar. 3 Au Ded'ea-o'ola ngga naa, bisa tao nameu rala mara ena, ona' mana tao osi a tao nameu hau huu nara dana nara 4 Hei musi nenepa'a' mikindoo mo Au, ona' Au nenepa'a' o nggi. Huu dana' mana neneungga hendi' mia huun nda bisa naboa saa-saa sa boe. Hei ona' naa boe. Hei nda bisa tao mala saa-saa malole' sa, mete ma hei nda nenepa'a' mikindoo mo Au sa. 5 Au ia, ona' anggor huu' esa. Hei ia, ona' hau anggor a dana nara. Dad'i atahori mana nenepa'a' nakandoo no Au, ma Au nenepa'a' o e, na eni ona' dana' esa mana naboa hetar nakandoo' a. Huu, mete ma hei nda nenepa'a' mikindoo mo Au sa, na hei nda bisa tao saa-saa malole' sa boe. 6 Atahori nda mana nenepa'a' nakandoo no Au sa, eni ona' dana' esa nda na'ena ngguna saa sa boe. Atahori biasa ungga hendi dana' mata' naa, fo hela e meto. Boe ma atahori raduru rala dana' naa ra, fo nggari se risi ai, fo lalangge hendi se. 7 Te mete ma hei nenepa'a' mikindoo mo Au, ma Ded'ea-o'ola ngga leo nakandoo sia rala mara, na, ama bisa mo'e sud'i' a saa mbali Lamatualain, na Ana fee nggi. 8 Mete ma ama tao dala malole' hetar, ona' dana' esa naboa hetar, naa so'u nananaru Lamatualain. No ta'o na, hei o mitud'u mae, hei, Au ana mana tungga ngga ra boe. 9 Ona' Ama' sue Au, Au o sue nggi ona' naa boe. Hei musi nenepa'a' mikindoo mo Au, naa fo Au bisa utud'u susue ngga neu nggi boe. 10 Mete ma hei tao tungga Au parenda ngga ra, na, hei nenepa'a' mikindoo mo Au, ma Au bisa utud'u susue ngga neu nggi. Naa ona' Au tao tungga Ama ngga parendan, ma Ana natud'u susuen nakandoo neu Au. 11 Au ufad'e dala' ia ra neu nggi eni' a fai ma'ahulun, naa fo rala mara bisa ma'ahee, ona' Au rala ngga ma'ahee boe. Huu Au nau fo rala mara bau ramaho'o! 12 Au parenda ngga ta'o ia: hei musi esa sue esa, ona' Au sue nggi ena. 13 Mete ma atahori esa sad'ia mate fo nonoon bisa nasod'a, na, ana sue teb'e nonoon. Nda hambu susue' manaseli' lena' naa sa. 14 Mete ma hei tao tungga mikindoo' a Au parenda ngga, ama dad'i Au nonoo ngga ra. 15 Au nda nau o'e nggi, ae Au ‘ate ngga ra’ sa. Huu ate' esa nda nahine teb'e eni malanggan hihii-nanaun sa. Te Au o'e nggi, ae Au ‘nonoo’ ngga, huu Au soi relo-relo basa-b'asa' e fo Ama ngga natud'u neu Au ena. 16 Hei nda pili Au sa. Te Au mana pili ma so'u nggi fo milalao ue-tataos ia. Dad'i ama musi mii tao dala malole' hetar mana na'atataa' doo'. Naa ona' anggor huu' esa mana naboa malole' nakandoo' a. Mete ma hei tao ta'o na, na, hei bisa mo'e sud'i' a saa sia Ama ngga, na Ana fee nggi. 17 Dad'i Au parenda neu nggi ia, ta'o ia: hei esa musi sue esa.” 18 Yesus tute o'olan nae, “Mete ma atahori sia raefafo' ia binci nggi, na, misined'a te ara binci ra'ahulu' Au ena. 19 Mete ma hei ia ra, ona' atahori laen sia raefafo' ia, tantu ara sue nggi. Te hei nda ona' se sa. Huu Au pili ala nggi fo ama saranggaa mia se. Naa de ara binci nggi. 20 Afi' lilii' Au ufad'e neu nggi' a ae, ‘Ate esa manaselin nda lena' eni malanggan sa.’ Dad'i mete ma ara tao doid'oso Au, tantu ara tao doid'oso nggi boe. Mete ma ara rena Au Ded'ea-o'ola ngga, na, ara rena nggi boe. 21 Dei fo ara tao nggi doid'oso, huu hei nenepa'a' mo Au. Huu ara o nda rahine Mana Denu Au a sa boe. 22 Mete ma Au nda uma ola' ita o se sa, fo utud'u dala masod'a ndoo-tetu' neu se sa, na, ara du'a rakandoo rae, sira nda ra'ena sala' saa sa boe. Te Au uma, ma ola' ona' naa ena. Dad'i lele' ia, mete ma ara tao sala', na, ara nda ra'ena netehuu' fo ola' rae, ‘We! Hai nda bub'ulu' mae hai tao' naa, sala sa.’ 23 Atahori mana binci Au, ana o binci Ama ngga boe. 24 Au tao manadad'i-manaseli' mata'-mata' sia mata nara ena, fo atahori laen nda fe'e tao rita sa. Mete ma Au nda fe'e tao ita dala' naa ra sa, na, ara nda nau simbo Au sa o, ara nda sala sa. Tao-tao te, ara rita manadad'i-manaseli' fo Au tao' ra ena. Mae ona' naa o, ara fe'e binci Au o Ama ngga sia sorga boe. 25 Te basa dala' ia ra dad'i, tungga saa fo nenesura' sia Lamatualain Hohoro-lalanen rala oi, ‘Ara binci Au. Tao-tao te sira binci Au, nda hambu netehuu' saa sa boe.’ 26 Te dei fo Mana Nuni a nema. Eni, Dula-dale' mana tao nggi mihine ndoo-tetu' a. Ana nema mia Ama ngga. Mete ma Au uu sia Ama ngga ena, dei fo Au haitua Dula-dalen fee neu nggi. Ana nafad'e nggi so'al Au. 27 Dei fo hei mifad'e atahori so'al Au boe, huu hei mi'ib'ue mo Au eni' a mia fefeun ena.

Report Issue

Yohanis 16

TOC , Chapters

1 Au ufad'e dala' ia ra neu nggi, naa fo ama afi' dinggo' hela Au. 2 Dei fo atahori Yahudi ra oi hendi nggi mia sira ume hule-o'en. Nda aka' naa sa, te dei fo hambu fula-fai fo, mete ma atahori tao risa nggi, ara du'a sira tao malole' soa' neu Lamatualain. 3 Ara tao ta'o na mbali nggi, huu ara nda rahine teb'e Au sa. Ara nda rahine Ama ngga sa boe. 4 Te Au ufad'e dala' ia ra neu nggi, de mete ma dala' ia ra dad'i, na, hei bisa misined'a mae, Au ufad'e mema' neu nggi mia lele ulu' a. Huu Au fe'e u'ub'ue o nggi, naeni de Au nda ufad'e u'uhulu' sa.” 5 Yesus nanori selu' nae, “Lele' ia, Au bali' uu sia Mana Denu Au uma sia raefafo' ia. Te nda hambu mia hei mitane mae, ‘Papa mae muu sia bee?’ 6 Huu Au ufad'e dala' ia ra neu nggi ena, naeni de rala mara susa seli ena. 7 Te saa fo Au ufad'e neu nggi naa, teb'e. Mete ma Au uu, naa malolen seli soa' neu nggi. Huu mete ma Au nda uu sa, na, Mana Nuni a nda nema natud'u dala' fee nggi sa. Mete ma Au uu, na, Au haitua E fee neu nggi. 8 Lele' Ana nema ena, Ana natud'u neu atahori sia raefafo' ia oi, rala nara ma tatao nara sala. Ana kokoe se fo tungga dala masod'a ndoo-tetu' a. Ma Ana fee nesenened'a' neu se oi, dei fo Lamatualain nau na'etu' ded'eat nara oi, sira ndaa do sala. 9 Mana Nuni a natud'u sala nara, huu ara nda ramahere Au sa. 10 Ana natud'u dala masod'a ndoo-tetu' a boe. Huu Au bali' isi' Ama ngga, dei fo hei nda mita Au sa ena. Naeni de Mana Nuni a nema fo nggati Au. 11 Ana o natud'u nae, Lamatualain nau na'etu' atahori ded'eat na no ndoo-tetu', huu Lamatualain na'etu' ded'eat fee nitu ra malanggan ena, mana parenda sia raefafo' ia. 12 Fe'e hambu dala' hetar fo Au ae ufad'e neu nggi, te hei nda fe'e bisa mihine lele' ia sa. 13 Te lele' Dula-dale' mana natud'u dala-dala ndoo-tetu' a nema, na, Ana nalalao nggi fo ama bisa mihine basa dala ndoo-tetu' a. Ana nda ola' mia Eni mesa' ne sa, te Ana nau nafad'e saa fo Eni rena mia Aman. Ana nae nafad'e neu nggi, saa fo doo-doo te nae dad'i. 14 Ana nau so'u nananaru Au, huu Ana nau soi basa dala ndoo-tetu' so'al Au, ma natud'u neu nggi boe. 15 Basa mana dad'i' Ama ngga enan, dad'i Au ena ngga boe. Naeni de Au ola' fa' ra ae, dei fo Lamatualain Dula-dalen soi basa dala ndoo-tetu' so'al Au, ma natud'u neu nggi boe.” 16 Yesus nafad'e' selu' nae, “Nda doo' sa te, hei nda mita Au sa ena. Te nda doo' sa boe hei mita Au fai.” 17 Basa ma, Ana mana tungga nara ruma ola-ola' rae, “Papa masud ma saa, de mae, ‘Nda doo' sa te, hei nda mita Au sa ena. Ma nda doo' sa te hei mita Au fai.’ Ma, ta'o bee de Ana ola' nae, ‘Huu Au ae uu sia Ama ngga’?” 18 Boe ma ratatane rae, “Eni masud na saa, de oi, ‘Nda doo' sa fai’? Hai nda mihine sa.” 19 Yesus nahine ara rae ratane mbali E dala' esa. Boe ma Ana ola' nae, “Fa'ra Au ola' ae, ‘Nda doo' sa te, hei nda mita Au sa ena. Te nda doo' sa boe, hei mita bali' Au fai.’ Hei mitatane ona' naa, to? 20 Malole boe, mete ma hei mae bub'ulu' ta'o naa. Au o ae ufad'e nggi ta'o ia: dei fo hei nggae ma rala mara susa, te atahori laen sia raefafo' ia rala nara ramaho'o. Mae rala mara susa ona' naa, te dei fo rala mara ramaho'o bali' boe. 21 Naa ona' ina' esa named'a nabeta nae bonggi. Ralan susa nala seli, huu sususan nema ena. Te mete ma ana bonggi nala anadiki' naa ena, sususan mopo hendi e neu' ena. Huu ralan namaho'o boe, huu hambu atahori feu' esa nenebonggi' sia raefafo' ia ena. 22 Hei ona' naa boe. Lele' ia, hei nggae ma rala mara susa. Te doo-doo na Au uma se'u nggi fai, dei fo rala mara ramaho'o bali' boe. Mete ma dala' naa dad'i ena, na, nda hambu atahori esa sa boe bisa kai-baa nala rala nemeho'o mara sa. 23 Lele' dala' naa ra dad'i ena, na, hei nda mitatane saa-saa mbali Au sa ena. Teb'e! Au ufad'e selu' nggi fai ae, mete ma ama mo'e sud'i' a saa mia Ama ngga, mendi' Au nara ngga, na, dei fo Ana tao ta'o naa fee nggi boe. 24 Losa lele' ia, hei nda fe'e mo'e saa-saa, mendi' Au nara ngga sa. De mo'e leo, fo ama simbo. No ta'o naa, hei rala mara bisa ramaho'o teb'e.” 25 Yesus tute o'olan nae, “Losa lele' ia, Au biasa unori nggi endi' nekendandaa'. Te dei fo hambu fai Au nda unori endi' nekendandaa' sa ena. Huu Au ae ola' relo-relo so'al Ama ngga. 26 Mete ma fain losa ena, na, hei mesa' nggi hule-o'e fo mo'e mbali Ama ngga, mendi' Au nara ngga. Au nda sudi hule-o'e fee nggi sa ena. 27 Ama ngga sue nggi, huu hei sue Au. Boe ma mimihere mae, Lamatualain mana denu Au. 28 Ma'ahulun, Au lao hela Ama ngga, fo leo u'utataa' sia raefafo' ia. Te lele' ia, Au ae lao hela raefafo' ia, fo uu leo bali' o E.” 29 Rena ta'o naa, boe ma Yesus ana mana tungga nara rafad'e rae, “Naa! Lele' ia, Papa ola-ola' relo-relo, ma nda munori mendi' nekendandaa' sa ena! 30 Hai mimihere ena mae, Papa bub'ulu' basa dala' ra. Atahori nda parlu ratane saa-saa mbali Papa sa ena, huu Papa bub'ulu' na'ahulu' saa fo ara rae ratane, ma eni netaan ta'o bee. Naa natud'u hai oi, Papa nema mia Lamatualain.” 31 Boe ma Yesus natane se nae, “Teb'e, do? Lele' ia hei mimihere Au, do? 32 Ta'o ia. Mbei ana ka fai, naeni oras ia, basa hei mela sea-saranggaa. Atahori esa-esa' lao hela Au, fo neu keke sia eni mamana hehelin. Mae ona' naa o, Au nda mesa' nggo sa, huu Ama ngga na'ab'ue no Au. 33 Au ufad'e dala' ia ra neu nggi ena, fo rala mara bisa nenee-linolino, huu ama nenepa'a' mo Au. Huu dei fo atahori sia raefafo' ia tao ra'asususa' ma doid'oso nggi. Te tao manggatee rala mara, huu Au usenggi' basa koasa mana sia raefafo' ia ena!”

Report Issue

Yohanis 17

TOC , Chapters

2 Yesus ola' basa na'o naa, boe ma Ana oro'a mbali lalai a, de hule-o'e nae: “Ama susue'. Au fai ngga losa ena fo Ama' so'u munanaru Au. Au ia, Ama' Anan. Ama' fee Au hak ena fo ator basa atahori sia raefafo' ia. Ama' fee hak naa, fo Au fee masod'a ndoo-tetu' nda mana basa' sa neu basa atahori fo Ama' fee dad'i atahori ngga. Dadi lele' ia, Au o'e fo Ama' so'u munanaru Au, fo Au bisa utud'u Ama' manaselin. < aiōnios g166 > 3 Eni dalan fo hambu masod'a ndoo-tetu' nda mana basa' naa sa, ona' ia: atahori musi rahine Ama', naeni Lamatualain matetu' a. Nda hambu laen sa ena. Ara musi rahine Au, naeni Yesus Kristus, fo Ama' denu raefafo' uma. < aiōnios g166 > 4 Au utud'u Ama' manaselin sia raefafo' ia. Au tao basa ue-tataos fo Ama' fee neu Au' a. 5 Fai ma'ahulun, lele' Hita nda fe'e tao raefafo' ia sa, Au u'ub'ue o Ama'. Lele' naa, Au manaseli ngga ona' Ama' manaselin boe. Ia na Au ae bali' isi' Ama'. Dad'i Au o'e fo Ama' so'u munanaru Au, fo manaseli ngga bali' ona' ma'ahulun boe.” 6 Yesus hule-o'e selu' nae, “Ama' fee atahori sia raefafo' ia dad'i atahori Ngga ra. Au unori se ena, fo rahine Ama'. Ara dad'i Ama' enan, ma Ama' fee se dad'i Au atahori ngga ra boe. Boe ma ara tao tungga Ama' Ded'ea-o'olan. 7 Lele' ia ara rahine ena rae, basa dala' fo Ama' fee neu Au naa, okan sia Ama'. 8 Huu Au unori se, basa Ded'ea-o'ola' fo Ama' nafad'e nita neu Au ena. Ara o simbo Ded'ea-o'ola' naa ra boe. Ara bub'ulu' rae, Au uma mia Ama'. Ara ramahere rae, Ama' mana denu Au raefafo' uma. 9 Au hule-o'e fee se. Au nda hule-o'e fee basa atahori sia raefafo' ia sa. Te Au hule-o'e fee neu aka' atahori fo Ama' fee neu Au, huu sira, Ama' enan. 10 Huu basa mana dad'i Au ena ngga, dad'i Ama' enan ena boe. Boe ma basa mana dad'i Ama' enan, dad'i Au ena ngga ena boe. Ma Au atahori ngga ra naa ra, mana so'u rananaru Au. 11 Au nda leo ukundoo sia raefafo' ia sa ena, huu nda doo' sa te Au ae bali' isi' Ama ngga. Te atahori ia ra musi leo rakandoo sia raefafo' ia. De Ama', Meumare' teb'e. Dad'i Au hule fo Ama' munea se, mendi' koasa fo Ama' fee neu Au' a. Au o hule fo ara nenepa'a' dad'i esa, ona' Au nenepa'a' dad'i esa o Ama'. 12 Lele' Au fe'e u'ub'ue o se sia raefafo' ia, Au u'ub'oi se huu ara dad'i Ama' enan ena. Au unea malolole se fo ara nenepa'a' rakandoo ro Ama'. Nda hambu esa mopo sa boe. Aka' Yudas saranggaa hela se, tungga saa fo Lamatualain Susura Meumaren sura' mema' mia ma'ahulun ena. 13 Lele' ia, Au ae bali' isi' Ama ngga. Au ufad'e dala' ia ra lele' Au fe'e sia raefafo' ia. No ta'o naa, Au atahori nggara rala nara ramaho'o rakandoo, ona' Au rala ngga namaho'o boe. 14 Au ufad'e Ama ngga Ded'ea-o'ola nara neu se ena. Atahori laen sia raefafo' ia binci atahori nggara, huu Au atahori nggara nda rasod'a ona' se sa. Au o ona' naa boe, huu Au nda ona' atahori laen sia raefafo' ia sa. 15 Sia Au hule-o'en Ngga, Au nda o'e fo Ama' lea hendi se sia raefafo' ia sa. Hoko'! Te Au o'e fo Ama' nanea se, fo ara ra'ad'oo' mia de'ulaka'. 16 Ara nda ona' atahori laen sia raefafo' ia sa, ona' Au o nda ona' atahori laen sia raefafo' ia sa. 17 Tao nemeu rala nara mendi' saa fo ndoo-tetu' a. Huu Ama' Ded'ea-o'ola nara, matetu'. 18 Ama' mana denu Au uma sia raefafo' ia. De Au denu se ta'o naa boe, fo ara rasod'a ndule sia atahori raefafo' ia ra talad'a nara. 19 Au unea ao ngga fo meumare' nakandoo soa' neu Ama'. No ta'o naa, Au atahori nggara ranea ao nara fo meumare' rakandoo soa' neu Ama' boe. Huu Ama' Ded'ea-o'ola matetun, mana tao se fee masod'a nara teme-ao neu Ama'.” 20 Yesus tute hule-o'en nae, “Au hule-o'e nda soa' neu aka' mana sia lele' ia ra sa. Te Au o hule-o'e soa' neu atahori mana dei fo namahere neu Au boe, huu atahori ia ra o'olan. 21 Ama'. Au hule fo basa se nenepa'a' reu esa, ona' hita nenepa'a' dad'i esa boe. Au o nau fo sira nenepa'a' reu esa ro Nggita, naa fo atahori laen sia raefafo' ia ramahere rae, Ama' mesa' ne mana denu Au. 22 Ama' mutud'u Au manaseli' ngga neu atahori ra ena. De Au so'u unanaru se ena, ona' Au boe. No ta'o naa, sira nenepa'a' reu esa, ona' Hita nenepa'a' teu esa boe. 23 Au nenepa'a' o se. Ama' o nenepa'a' mo Au boe. Sira musi nenepa'a' dad'i esa ona' naa, losa rasod'a rala' esa no ndoo-tetu'. Huu mete ma rasod'a rala' esa ona' naa, na dei fo atahori laen sia raefafo' ia bub'ulu' rae, Ama' sue se, ona' Ama' sue Au boe. No ona' naa ara bub'ulu' rae, Ama' mana denu Au. 24 Ama'. Au nau basa atahori fo Ama' fee neu Au' ra, ra'ab'ue ro Au. Huu Au nau fo ara bisa rita Ama' so'u nananaru Au. Ama' sue Au ena, lele' Hita nda fe'e tao tala raefafo' ia sa. 25 Ama Susue' rala ndoos. Te atahori sia raefafo' ia ra nda rahine Ama' sa. Au mana uhine Ama'. Ma atahori nggara bub'ulu' rae, Ama' mana denu Au raefafo' ia uma. 26 Au ufad'e neu se ena, Ama' naa, seka. Ma dei fo Au ufad'e se ukundoo' a ta'o naa, huu Au nau fo ara bisa ramed'a teb'e Ama' susuen. Huu susue' fo ara med'a' naa, ona' Ama' susuen fee neu Au a. Naa fo Au nenepa'a' ukundoo o se boe.”

Report Issue

Yohanis 18

TOC , Chapters

1 Lele' Yesus hule-o'e basa ma, Ana dea neu namalolo' no ana mana tungga nara. Ara reu sia osi esa sia loe Kidron bob'oan. Boe ma ara rala reu. 2 Lele' naa, malangga agama Yahudi ra malangga nara, ro atahori mia partei agama Farisi ra fee sold'ad'u ma mana nanea atahori hira reu Yudas. Huu ana nae seo hendi Yesus. Yudas bub'ulu' osi a boe, huu Yesus na'ab'ue lao hetar sia naa no ana mana tungga nara ena. De Yudas se reu sia osi a rendi mbele, lambu-lantera, ma tee-tande'. 4 Tao-tao te, Yesus bub'ulu' basa mana nae dad'i neu Eni ena. De Ana lali mata' neu ma natane nae, “Hei sangga seka?” 5 Boe ma rataa rae, “Hai sangga atahori esa, naran Yesus, mia kambo Nasaret.” Ma Yesus nafad'e nae, “Au ena.” Lele' naa, Yudas, nambarii' na'ab'ue no se. Eni mana seo hendi Yesus. 6 Lele' Yesus ola' nae, “Au ena,” boe ma atahori ra dinggo' hela E, ma ra'aloli reu rae a. 7 Boe ma Yesus natane selu' se nae, “Hei sangga seka?” Ara rataa rae, “Yesus, atahori Nasaret.” 8 Boe ma Yesus ola' nae, “Au ufad'e fa' ra ae, Au ena. Dad'i mete ma ama sangga Au, na, afi' humu laen ra. Hela se reu leo.” 9 (Ana ola' na'o naa fo tao dad'i saa fo Eni ola' nita nae, “Ama'. Basa atahori fo Ama' fee neu Au' ra, esa nda mopo sa boe.”) 10 Lele' naa, Simon Petrus nendi tafa e'eku' esa. Ana lesu e, de nae tati atahori. Tao-tao te, ana tati na'etu' atahori esa ndiki onan. (Atahori naa, naran Malkus. Eni malangga agama Yahudi ra malangga monaen aten.) 11 Boe ma Yesus denu Petrus nae, “Wae, Petrus! Doso' bali' tafa' ma nisi' ngguman rala. Huu Ama ngga nafad'e basa ena oi Au musi hambu doid'oso' mata' ia. Dad'i hela neu leo! Naa ona' Ana fee Au nggalas esa isin mana meru'. Hela neu fo Au inu ubasa' e.” 12 Basa ma, malangga, sold'ad'u ra, ro atahori Yahudi ra mana nanea nara, humu rala Yesus, de futu E. 13 De ara ro E nisi Anas. Anas naa, naeni Kayafas ama arin. Too' naa, Kayafas dad'i malangga agama Yahudi ra malangga monaen. 14 Kayafas ia, nanori nita atahori Yahudi ra malangga nara oi, “Malole lena' soa' neu nggi, mete ma aka' atahori esa mate fee neu basa atahori.” 15 Simon Petrus tungga-tungga' a Yesus dean, namalolo' no Yesus ana mana tunggan esa fai, naeni au, Yohanis. Agama Yahudi a malangga monaen nahine au. Naa de au bisa umulolo' o Yesus misi' eni umen sod'an rala. 16 Te Petrus nambarii' sia' a dea, deka-deka no lutu-mbaa lelesun. Au dea uu, ma ola' o ina' esa mana nanea sia naa, fo ona bee na au bisa o Petrus rala neu boe. 17 Boe ma ina' a natane Petrus oi, “Wee! Ho ia, Atahori naa ana mana tunggan esa boe, to?” Te Petrus nataa nae, “Hoko'!” 18 Lele' naa, ma'arini'. Naa de atahori mana ranea ro ate ra rambarii' dara ai. Boe ma Petrus neu, de dara ai na'ab'ue no se. 19 Lele' naa, agama Yahudi malangga monaen dalahulu' a paresa' Yesus so'al nenorin, ma so'al ana mana tungga nara. 20 Boe ma Yesus nafad'e nae, “Au ola' relo-relo fo basa atahori rena. Au unori ukundoo' a sia mamana fo hita atahori Yahudi ra biasa ra'ab'ue sia' a, naeni sia hita ume hule-o'e nara, ma sia Ume Hule-o'e Huu' a. Au nda ola' funi-funi' ita sa. 21 Ta'o bee de mutane Au? Mutane sia' a atahori mana rena o'ola Ngga ra. Huu tantu rahine saa fo Au ola' ena.” 22 Lele' Ana ola' na'o naa, atahori mana nanea esa mana nambarii' sia naa mbasa E, ma ola' nae, “Afi' ola' ma'o naa mo malangga monae' a!” 23 Boe ma Yesus nafad'e mbali e nae, “Mete ma Au ola' sala ena, na, mutud'u sala' naa beka. Te mete ma Au ola' ndaa, na, ta'o bee de ho mbasa Au?” 24 Basa naa ma, Anas denu se rendi E nisi' Kayafas, mana dad'i agama Yahudi malangga monaen. Lele' ara roo E neu, Ana fe'e manapa'a'. 25 Lele' naa, Simon Petrus fe'e nambarii' dara ai. Boe ma atahori laen mana sia naa ra ratane mbali e rae, “Ho ia, Eni ana mana tunggan esa, to?” Te Petrus nafanii nae, “Hoko'!” 26 Sia naa hambu agama Yahudi malangga monaen aten esa. Eni bobonggi' mia atahori fo Petrus tati etu ndiki roon. Natane nae, “Wee! Fa' ra ho mia osi naa boe, to? Au ita nggo mia naa boe!” 27 Te Petrus nafanii selu' fai, ma manu a ko'okee boe. 28 Fe'e fefetu anan, ara ro Yesus mia Kayafas, reu risi' hofernor ume panggat na, sia sold'ad'u Roma ra mamana nanean. Atahori Yahudi ra mesa' se nda maso' risi' atahori Roma ra mamanan rala sa, huu naa tao se ranggenggeo, fo nda bisa raa fefeta Paska sa. 29 Basa ma, hofernor Pilatus dea neu de nandaa no atahori Yahudi ra. Boe ma natane nae, “Hei fua sala' saa neu Atahori ia?” 30 Boe ma ara rataa rae, “Ta'o ia, pak. Mete ma Eni ia, nda atahori de'ulaka' sa, tantu hai nda ima ngganggu pak sa. Saa fai fee Eni neu pak liman.” 31 Boe ma hofernor nafad'e se nae, “Ta'o ia. Hela hei mana taoafi' neu ded'eat na, tungga hei atahori Yahudi ra hohoro-lalanen.” Boe ma atahori Yahudi ra malangga nara rafad'e rae, “Nda bisa sa, pak. Hai atahori Yahudi ra nda mi'ena hak fo mi'etu' hukun mate sa. Naa aka' hei mana parenda Roma ra fo mi'ena hak ona' naa.” 32 (Lele' ara ola' ra'o naa, saa fo Yesus ola' nita ma'ahulun, dad'i ena. Huu Ana nafad'e neu atahori nara nae, dei fo Ana mate tungga mana parenda Roma ra had'a-dalan, naeni ara mbaku E sia hau nggangge' a.) 33 Boe ma hofernor bali' nisi' sold'ad'u ra mamana nanean rala. De no'e nala Yesus, ma natane nae, “Ona bee? Ho ia, atahori Yahudi ra manen, do?” 34 Yesus natane bali' mbali e nae, “Pak mesa' ne mana mutane ona' naa, do, atahori laen mana rafad'e pak so'al Au?” 35 Boe ma hofernor nataa nae, “Hee! Au ia, nda atahori Yahudi sa, to? Atahori mara mesa' se, mana fee nggo neu au. Lelenan fai malangga agama Yahudi ra malangga nara. Ho ia, tao saa? Mufad'e sob'a dei!” 36 Boe ma Yesus nafad'e nae, “Au nda mane' esa mia raefafo' ia sa. Huu mete ma Au dad'i mane' mata' naa, tantu Au atahori dedenu ngga ra ramue fo atahori Yahudi ra nda dad'i humu Au sa. Mema' Au dad'i Mane'. Te nda hambu atahori sia raefafo' ia mana so'u Au ta'o naa sa.” 37 De hofernor natane selu' fai nae, “Dad'i ho ia, Mane', do?” Boe ma Yesus nataa nae, “Pak mana nae Au dad'i Mane'. Matetun bonggi Au fo dad'i Mane'. Au raefafo' ia uma dad'i Mane', fo ona' bee na ufad'e so'al dala-dala ndoo-tetu' ra. Basa atahori mana to'u rahere' dala-dala ndoo-tetu' ra, na, ara rena Au.” 38 Basa ma hofernor natane mbali E nae, “Ndoo-tetu' naa, saa?” Lele' hofernor Pilatus ola' basa na'o naa, ma, bali' dea neu nisi' atahori Yahudi ra. Ana ola' nae, “Au paresa' E ena, te au nda hambu salan saa sa boe. 39 Te hei had'a-dala mara, tungga too sia fai fefeta Paska, au musi mbo'i atahori bui esa fee neu nggi. Dad'i too' ia, hei nau au mbo'i hendi atahori Yahudi ra manen, do ta'o bee?” 40 Basa se randu randaa rae, “Afi' mbo'i Atahori ia! Mbo'i' a Barabas!” Tao-tao te, Barabas naa, atahori esa fo de'ulakan seli teb'e.

Report Issue

Yohanis 19

TOC , Chapters

1 Basa, ma hofernor Pilatus denu sold'ad'u nara reu li'u Yesus rendi' tali fifilot. 2 Sold'ad'u naa ra o ha'i rala hau manggou' a longgen de hano dad'i solo'. De ara tendes solo manggou' naa neu Yesus langgan, de tao ra'amimina', ona' ara rae so'u mane feu' rendi' solo panggat. Boe ma ara olu Yesus rendi' badu naru' esa dulan mbilas maranggeo' ona' mane' ra biasa pake. Boe ma ara ra'a'e'ei' E rae, “Sod'a', atahori Yahudi ra manen!” Ara o mbasa ra'amimina'e E boe. 4 Basa naa, ma hofernor dea neu lao esa fai, de nafad'e atahori naa ra nae, “Ta'o ia! Au endi E dea nema fee neu nggi. Te ama musi mihine, huu au paresa' E ena, te au nda hambu salan saa sa boe.” 5 Lele' Yesus dea neu, Ana pake solo manggou' a, ma badu naru' dula mbilas maranggeo' a. De hofernor nafad'e neu atahori naa ra nae, “Mita dei! Ia Eni, Atahori naa ena.” 6 Lele' malangga agama Yahudi ra malangga nara ma atahori mana ranea rita Yesus, ara nggasi randaa rae, “Tati misa E leo! Mbaku E neu hau nggangge' a!” Te hofernor a nafad'e mbali se nae, “Ona bee naa hei mana mendi E fo tao misa E sia hau nggangge' a. Huu au nda hambu salan saa-saa nandaa no hukun mate sa.” 7 Atahori Yahudi ra rataa rae, “Hai mi'ena hohoro-lalane' mana onda mia Lamatualain. Tungga hohoro-lalane' naa, atahori ia musi mate, huu ana so'u aon dad'i Lamatualain Anan.” 8 Lele' hofernor rena o'ola nara, boe ma ana bau namatau. 9 Basa de ana bali' nisi' sold'ad'u ra ume nanean rala, ma natane Yesus nae, “Ho ia, atahori bees?” Te Yesus nda nataa e sa. 10 Boe ma hofernor bua E nae, “Woih? Ta'o bee de nda mutaa au sa? Bub'ulu' ena, to? Au ia, u'ena koasa fo fee nggo mate, do, mbo'i nggo boe.” 11 Boe ma Yesus nataa nae, “Ta'o ia, pak. Mete ma pak mu'ena koasa ona' naa, na pak hambu koasa naa mia Lamatualain sia sorga. Huu aka' Eni mesa' ne, mana nanggolo' pak fo tao ta'o bee neu Au. Te atahori mana fee Au neu pak, sira mana lemba sala' beran seli fai.” 12 Eni' a lele' naa, hofernor sangga dala' fo mbo'i hendi Yesus. Te atahori Yahudi ra nggasi randaa rae, “Mete ma pak mbo'i hendi Atahori ia, naa natud'u oi pak nda mane Keser monae' a nonoon sa. Huu atahori mana so'u aon dad'i mane' lab'an Keser.” 13 Dad'i lele' hofernor rena ara ola' ra'o naa, ma ana fee Yesus dea neu. De ana endo' neu mana nggero-furi a kad'eran, sia mamana' esa ara babae naran oi, “Rae moo loa' mia Fatu Beb'ela'”. (Sia ded'ea Aram na naran, Gabata.) 14 Fai' naa, Fai Sad'ia fefeta Paska. Mbei ma reorendun, ma hofernor nafad'e atahori Yahudi ra nae, “Mete leo! Eni, hei manem!” 15 Te ara nggasi rahere' rae, “Mendi E dea nema! Tao isa E leo! Mbaku E neu hau nggangge' a!” Boe ma hofernor aka' natane na'asusuu' se nae, “Dad'i ta'o bee? Hei masud ma, au musi tati isa hei mane ma ia, do?” Basa ma malangga agama Yahudi ra malangga nara rataa rae, “Hai manem aka' esa' a, naeni Keser! Nda hambu laen sa ena!” 16 Basa ma, hofernor fee Yesus neu sold'ad'u ra, fo reu mbaku risa Yesus sia hau nggange' a. Sold'ad'u ra simbo rala Yesus. 17 Boe ma Ana lemba nala hau ngganggen de dea nema mia kota. Ara risi' mamana' esa, naran “Mamana Langga Rui'”. (Sia sira ded'ea Aram, mamana' naa naran, Golgota.) 18 Losa naa, ma ara mbaku Yesus neu hau nggangge' esa. Ara tao ta'o naa neu atahori laen rua boe. Ara londa-mbaku esa sia Yesus bob'oa onan, ma esa fai sia bob'oa diin, de Yesus sia ru'a se talad'a nara. 19 Boe ma hofernor denu sold'ad'u nara sura' papa' esa, de mbaku sia Yesus fafon ata'. Sia papa' naa ara sura' oi, 20 Ara sura' papa' naa, rendi' ded'eat telu. Naeni: ded'ea Aram, ded'ea Yunani, ma ded'ea Latin. Atahori Yahudi hetar baca sia papa' fo nenesura' naa, huu Yesus mamana mamaten naa, deka no kota Yerusalem. 21 Te malangga agama Yahudi ra malangga nara nda nau sa. De reu rafad'e hofernor rae, “Pak! Afi' sura' mae, ‘atahori Yahudi ra Manen’! Malole lena' sura' mae, ‘Atahori ia oi eni, atahori Yahudi ra manen.’” 22 Te hofernor nataa nae, “Au denu se sura' ta'o naa. Dad'i hela neu leo!” 23 Lele' sold'ad'u ra mbaku Yesus neu hau nggangge' a, ma ara babanggi bua-ba'un de mbeda' neu mamana haa. Sold'ad'u esa na hambu babanggi' esa. Ma ara ha'i rala bad'u dea' a fo nenetenu ma'ateme' mia ata' losa rae', nda mana soo' sa. 24 De ara ola-ola' rae “Weh! Hita afi' sika hendi bad'un ia. Malole lena', ata lea lot, fo tahine seka mana hambu e.” Naa tao natetu mana nenesura' sia Lamatualain Susura Meumaren oi, “Ara babanggi au bua-ba'u ngga, boe ma ara lea lot fo hambu au bad'u ngga.” Basa ma sold'ad'u ra tao ta'o naa. 25 Sia naa, hambu ina' hira rambarii'. Naeni: Yesus maman, Yesus te'on, Klopas saon Maria, ma Maria mia kambo Magdala. 26 Yesus nita maman nambarii' sia naa, na'ab'ue no ana mana tunggan fo Ana sue' a, naeni au, Yohanis. De nafad'e maman nae, “Mama. Eni ia, mama anan.” 27 Boe ma Ana nafad'e au nae, “Ta'o ia. Lele' ia, tao e dad'i mama ma leo!” Boe ma, eni' a lele' naa, Yesus maman leo no au. 28 Basa naa ma, Yesus bub'ulu' nae, Eni tao basa ue-tataon ena. Naa tao natetu basa saa fo Lamatualain Susura Meumaren sura' mema' mia fai ma'ahulun ena. Boe ma Ana nae, “Au u'umad'a ena.” 29 Sia naa hambu anggor ma'ei' sia nggusi ana' esa rala. Boe ma, sold'ad'u ra ha'i lombu fo boro' neu anggor, ma tao neu hau e'etu' esa tonggon, de dunggu neu nud'un. 30 Lele' Yesus musi nala anggor a, ma Ana ola' nae, “Basa' e nate'e ena.” Boe ma langgan loe, ma etu hahaen neu' ena boe. 31 Fai' naa nandaa no fai kaliman. Tungga agama hohoro-lalanen, atahori Yahudi ra musi sad'ia sia fai' naa, fo mbila' neu na soru sira fai hule-o'en. Naeni de ara nda nau atahori ao sisi mamaten doko-doko nakandoo sia hau nggangge' nandaa no fai hule-o'e' sa. Huu fai hule-o'e' naa, fai malole. Dad'i atahori Yahudi ra malangga nara ro'e hofernor fo denu atahori reu poko ratiku atahori mana sia hau nggangge' ra ei rui nara. No ta'o naa, ara mate lai-lai, fo atahori lai-lai reu ra'onda' ao-sisi mamaten fe'e fai. 32 De sold'ad'u ra reu mia naa, poko ratiku' atahori esa ei ruin. Basa naa, ma ratiku' atahori esa fai ein. Karua' naa ra, naeni, atahori fo ara mbaku se ona esa' ro Yesus. 33 Te lele' ara losa Yesus, ara rita E mate teb'e ena. Naa de ara nda poko ratiku' ei na sa. 34 Te sold'ad'u esa ha'i nala tee na, de mbau neu Yesus mbambaun. Boe ma raa' nandali ma oe a nandali dea nema. 35 (Atahori esa mana nita mata' naa, naeni au. Au ita basa' e, ma au sura' matetu' sia ia. Huu au bub'ulu' saa fo au dui' a, naa teb'e, naa fo ama bisa mimihere au o'ola ngga.) 36 Basa dala' ia dad'i, huu Lamatualain Susura Meumaren sura' oi, “Eni rui nara, esa nda tiku sa boe.” 37 Sia Susura Meumare' a, hambu mamana' laen nenesura' oi, “Dei fo ara rita atahori fo ara mbau rala' a.” 38 Hambu atahori esa, naran Yusuf, mia kambo Arimatea. Eni dad'i Yesus ana mana tunggan boe. Te ana tungga Yesus no na'afuni', huu namatau atahori Yahudi ra malangga nara. Ana neu sia hofernor Pilatus, no'e isin mbali hofernor, fo ha'i nala Yesus ao-sisi mamaten. Hofernor simbo no malole' boe. De Yusuf neu na'onda' Yesus ao-sisi mamaten, boe ma nendi e. 39 Nikodemus neu namalolo' no Yusuf boe. Eni fo fai ma'ahulun neu nandaa no Yesus tetemba'. Ana hasa rambe naen seli, mbei ma kilo telu nulu telu (33 kilo), de ngganggari neu Yesus ao-sisi mamaten. 40 Boe ma ara mboti Yesus ao-sisi mamaten rendi' teme banggana'us. Mete ma ara feo lao esa, na ara ngganggari rambe dei. Ara tao ta'o naa, tungga atahori Yahudi ra had'a-dalan ne'oi atahori mates. 41 Naa, nda na'ad'oo' mia mamana' fo Yesus mate a, hambu osi esa. Sia osi naa, atahori fe'e paa basa rates esa na. Ara nda fe'e tao rita mamates rala neu sia naa sa. 42 Lele' naa, atahori Yahudi ra fai nehehere nara fo soru sira fai hule-o'en nae' a basa ena. Naa de ara mbeda' Yesus ao-sisi mamaten neu rates naa, huu mamana' naa, nda na'ad'oo' sa.

Report Issue

Yohanis 20

TOC , Chapters

1 Fai nggarei, naeni nggarei feu sia fai kaesan, Maria mia kambo Magdala neu fe'e fefetu ana' sia Yesus rates na. Losa naa ma, ana nita fatu monae' fo ara tatana rendi' neu rates a, nenelolir hendi' mia mamanan ena. 2 Boe ma ana nela bali' nisi' Simon Petrus ma au, naeni Yesus ana mana tunggan fo Ana sue' a, de nafad'e nae, “Ara ramana'o rendi hita Lamatuan mia rates na ena! Hai nda bub'ulu' ara tao E sia bee sa boe.” 3 Boe ma au o Petrus mela' rates mii. 4 Hai mela' mimilolo', te au ela hela e. De au losa rates u'uhulu' e. 5 Te au nda rates rala uu sa. Au ukuloloik rala neu. Sia naa, au ita aka' teme banggana'us fo ara mboti rendi' neu Yesus ao sisi mamaten. 6 Te lele' Petrus losa naa, ma ana nakandoo rates rala neu. Ana o nita teme banggana'us a sia naa boe. 7 Ana o nita lesu esa boe, fo ara babata neu Yesus langgan. Te lesu a nenediku', ma na'ad'oo' no teme banggana'us a. 8 Boe ma au, mana losa u'uhulu fa' ra, tungga rala uu boe. Lele' au ita basa naa ra, ma umuhere neu Yesus o'olan dalahulun oi, dei fo Eni nasod'a bali' mia mamaten. 9 Huu lele' naa, hai mana dad'i Eni ana mana tunggan nda fe'e mihine Lamatualain Susura Meumaren fo nenesura' mema' a oi, Kristus musi nasod'a bali' mia mamaten. 10 Basa boe ma hai ru'a nggi bali'. 11 Te Maria fe'e nambarii' sia rates a dea'. Ana nggae nakandoo' a. Lele' ana fe'e nggae, ma nakaloloik rates rala neu. 12 Ana nita Lamatualain aten rua mia sorga. Sira bua-ba'u nara muti'. Ara endo' sia mamana' fo relo' a atahori mbeda' Yesus ao-sisin. Esa endo' sia langgan mamanan. Esa fai endo' sia ein mamanan. 13 Ara ratane rae, “Saa de susi nggae?” Boe ma nataa nae, “Au nggae, huu ara o'o rendi Lamatua ngga ao-sisin ena. Te au nda bub'ulu' ara reu tao E sia bee sa boe.” 14 Ana ola' basa na'o naa, ma ana heo' dean de mete dea'. Nita atahori esa nambarii' sia naa, te nda nahine nae, Atahori naa, Yesus sa. 15 Boe ma Yesus natane e nae, “Ta'o bee de susi nggae? Susi sangga seka?” De Maria nae ne'o atahori naa, mana tao osi. De ana kokoe nae, “Papa. Mete ma ama' o'o mendi Ao sisi mamaten ena, na, mufad'e dei Papa mbeda' sia bee. Naa fo au endi E nisi' mamana' laen fo u'oi E no malolole. Tulun dei!” 16 Basa ma Yesus no'e nae, “Maria.” Boe ma ana heo' mbali Yesus nae, “Raboni!” (Sia ded'ea Aram na, sosoan nae, “Au Meser ngga!”) 17 Yesus nafad'e neu e nae, “Afi' kois Au dei, huu Au nda fe'e hene uu sia Ama ngga sia sorga sa. De susi muu leo, fo mufad'e toronoo ngga ra mae, ‘Au ae hene lao isi' Ama ngga. Eni o, hei Amam boe. Eni, Au Lamatualain ngga. Dad'i Eni, hei Lamatualain ma boe.’” 18 Dei de, Maria mia Magdala neu dui Yesus ana mana tungga nara nae, “Au undaa o hita Lamatuan Yesus ena!” De ana nafad'e Yesus hehelu-fufulin neu se. 19 Fai' naa nandaa no fai nggarei', naeni nggarei feu' fai ka esan. Relo a fe'e mopo ena. Boe ma Yesus ana mana tungga nara ra'ab'ue. Ara nggoe rahere' ume ra lelesu nara, huu ara ramatau atahori Yahudi ra malangga nara. Boe ma Yesus nema nambarii' sia talad'a nara, de nae, “Sod'a-mole'!” 20 Lele' Yesus natea se ta'o naa, boe ma Ana natud'u hina' mana sia liman no mbambaun. Ana mana tungga nara ramaho'o seli lele' ara rita sira Lamatuan. 21 Basa ma Yesus nafad'e se nae, “Hela fo misod'a no mole-dame. Misined'a, Au Ama ngga denu Au ta'o bee, na, Au o denu nggi ta'o naa boe.” 22 Ana ola' basa na'o naa, ma Ana deka-deka no se, de fuu hahaen neu se esa-esa'. Ma ola' nae, “Au fee nggi Lamatualain Dula-dale Meumaren. Simbo mala E leo. 23 De mete ma hei lilii' hendi atahori salan, na, sala' naa mopo ena, huu Lamatualain o ose hendi sala' naa ra ena. Te mete ma hei nda nau lilii' hendi atahori salan sa, na, Lamatualain o nda ose hendi sala' naa sa boe.” 24 Hambu esa mia Yesus ana mana tungga ka sanahulu rua nara. Eni naran, Tomas, fo ara roe rae, ‘ana dua' ra.’ Lele' Yesus nema natud'u Aon neu se, Tomas nda na'ab'ue no ana mana tunggan laen ra sa. 25 Naa de lele' nonoo nara rafad'e rae, “Hai mindaa mo hita Lamatuan ena,” boe ma ana nataa nae, “Ta'o ia. Au musi ita hina' mia mbaku' sia liman dei. Ma au musi dunggu lima u'u ngga neu hina' mana sia mbambaun dei. Huu mete ma au nda fe'e tao ta'o naa sa, na, au nda umuhere ae, Ana nasod'a bali' ena sa.” 26 Nggarei esa fai ma, Yesus ana mana tungga nara ra'ab'ue ro Tomas sia ume esa rala. Mae lelesu ra mananggoe' mahere' ena, te Yesus rala neu ririi sia talad'a nara. Ana nahara no se nae, “Sod'a mole'!” 27 Boe ma Ana ola' no Tomas nae, “Loo lima u'u ma nema, fo paresa' lima Ngga dei. Boe ma uma nggama hina' sia Au mbabau Ngga ia. Naa, mumuhere leo mae, Au usod'a bali' ena! Nggari hendi rala nda nemeherem sa leo.” 28 Tomas nataa nae, “Awii, Papa, e! Ia naa au umuhere teb'e ena! Papa ia, naeni au Lamatua ngga, ma au Lamatualain ngga boe!” 29 Boe ma Yesus nafad'e neu e nae, “Tomas! Mumuhere Au usod'a bali' ena, huu mita Au no matam ena. Te mana onton lena' fai, naeni atahori nda mana rita Au sa, te ramahere.” 30 Yesus o tao manadad'i-manaseli' laen hetar boe, au nda sura' sia buku ia rala sa. Ana mana tungga nara rita mata' manadad'i-manaseli' naa ra. 31 Te dala' fo au sura' sia buku ia rala, au sura' fo ama mimihere mae, Yesus naa, naeni Kristus fo Lamatualain helu-fuli mema' nae haitua nema' a. Yesus o, Lamatualain Anan. Lele' hei mimihere E, ama hambu masod'a ndoo-tetu' a nda mana basa' sa, huu hei dad'i Eni atahori nara.

Report Issue

Yohanis 21

TOC , Chapters

1 Basa fai hira boe ma, Yesus natud'u selu' Aon mia dano Tiberias suun. Eni dud'uit na, ta'o ia: 2 Lele' naa, Yesus ana mana tungga nara atahori hitu ra'ab'ue. Naeni: Simon Petrus, Tomas, fo ara ro'e rae, ‘ana dua' ra’, Natanel, mia kambo Kana sia profinsi Galilea, Sabadeus ana nara atahori rua, ma Yesus ana mana tunggan laen atahori rua. 3 Simon Petrus nafad'e nonoo nara nae, “Au ae uu mbo'i pu'at.” Boe ma ara rataa rae, “Hei boe! Hai o tungga boe.” Boe ma ara risi' sia dano a suun. Ma ara sae ofa' de reu pu'a u'u. Te tetemba' naa ara nda hambu saa sa boe. 4 Mbila fefetun, ma Yesus nambarii' sia dano a suun. Te ana mana tungga nara nda rahine rae Eni, Yesus sa. 5 Boe ma nameli de natane se nae, “A'a ra, e! Hambu u'u ena, do?” Ara rataa rae, “Rou', A'a! Hai nda mala sa saa boe.” 6 Boe ma nafad'e se nae, “Mbo'i sob'a pu'at neu ofa' bob'oa onan. Dei fo hei mala.” De ara tao tungga. Boe ma ara rala u'u. U'u hetar seli, losa ara nda rae' a nore rala pu'at ofa' rala neu sa. 7 Naa, au o sia naa boe. Au ia, ana mana tunggan fo Yesus sue' a. De au ufad'e Petrus ae, “Awii! Eni, hita Lamatuan!” Rena au o'ola ngga, boe ma Simon Petrus olu bali' bad'un, de boke dano ralan nae nane mad'a' ata neu. 8 Huu mbei ma ofa' doon aka' meter natun esa mia mad'a' ata. De nonoo nara sefe ofa' bali' mad'a' ata reu, ma nore rendi pu'at mana sofe' no u'u sia ofa' a dea'. 9 Lele' ara losa mad'a' ata ma, ara rita ai kaa' mana rombe' sia naa. U'u sia ai a ata ena. Ma hambu roti boe. 10 Yesus nafad'e se nae, “Mendi u'u mbei mia fa' ra fo hei pu'a mala' ra.” 11 Boe ma Simon Petrus hene bali' ofa' rala neu, de ana nore pu'at mad'a' ata neu. Pu'at naa sofe' no u'u monae'. Dedesi nara u'u natun esa lima nulu telu. Mae u'u desi basa naa te, pu'at naa nda sika hendi e sa. 12 Basa de Yesus no'e se nae, “Ima, fo mia leo!” Ara o bub'ulu' rae, Eni, sira Lamatuan. Naa de ara nda rambarani ratane rae, “A'a ia, Seka?” 13 Boe ma Yesus ha'i nala roti no u'u, de fee neu se. 14 Naa, Naeni lao ka telun Yesus natud'u Aon neu ana mana tungga nara, lele' Ana nasod'a bali' mia Eni mamaten. 15 Lele' ara raa basa, ma Yesus natane Simon Petrus nae, “He, Simon, Yohanis anan. Ta'o bee? Ho sue Au lena' nonoo mara ia ra, do?” Ana nataa nae, “Teb'e! Papa bub'ulu' au sue Nggo ena.” Boe ma Yesus helu neu e nae, “Mete ma ta'o naa, na, tad'a malolole Au bib'i lombo ana nggara fo hambu raa.” 16 Boe ma Yesus natane selu' e nae, “Simon, Yohanis anan. Ta'o bee? Ho sue Au, do?” Ana nataa nae, “Teb'e'! Papa bub'ulu' au sue Papa.” Boe ma Yesus helu neu e nae, “Mete ma ta'o naa, na, mu'ub'oi malolole Au bib'i lombo nggara.” 17 Basa ma Yesus natane selu' e fai nae, “Simon, Yohanis anan. Ta'o bee? Ho sue Au, do?” Boe ma Petrus ralan susa neu' ena, huu Yesus natane lao telu ena nae, “Ho sue Au, do?” De ana nataa nae, “Papa mana bub'ulu' basa dala' ra. Dad'i Papa bub'ulu' mae, au sue Papa.” Boe ma Yesus helu neu e nae, “Mete ma ta'o naa, na, tad'a malolole Au bib'i lombo ana nggara fo hambu raa. 18 Muhine Au masud ngga ena, do? Au o ae ufad'e ta'o ia: fe'esa'an, lele' fe'e soru', na, pake bad'u, no bori boborit sia leleb'om, lao' sud'i' a muu sia bee, tungga' a hihiim. Te mete ma mumulasi ena, na, loo lima mara fo atahori laen pa'a se, rendi boborit ma. Basa ma lea rendi nggo misi' mamana' esa fo nda nau muu sia naa sa.” 19 (Yesus ola' na'o naa fo nafad'e neu Petrus so'al saa fo ne'o dad'i sia eni aon. Huu ne'o Petrus mamaten naa, natud'u Lamatualain manaselin.) Basa naa ma, Yesus nafad'e neu Petrus nae, “Uma fo dad'i Au atahori ngga leo!” 20 Lele' naa, Petrus heo dean de mete dea', Boe ma ana nita au tungga sira ru'a se dea nara. Au ia, naeni ate fo Lamatua' Yesus sue' a. Au o endo' sia Yesus bob'oan lele' hai endo' mia fefeta Paska. Au ia, mana utane Eni ae, “Papa, e! Dei fo seka mana seo hendi Papa?” 21 Lele' Petrus nita au, ma ana natane Yesus nae, “Papa, e! Papa ola so'al au fa' ra ia ena. Te eni ona bee?” 22 Yesus nafad'e Petrus nae, “Ho nda urusan ma naa sa. Ona' mae Au hii fo ana nahani sia ia losa Au bali' uma na, naa salan saa? Sad'i musi musuned'a saa fo Au helu neu nggo fa' ra, naeni: uma dad'i atahori Ngga leo. 23 Huu Yesus ola' na'o naa, Ana mana tunggan laen nara ola-ola' rae, “Yohanis naa, nda mate sa.” Tao-tao te, Yesus nda ola' ta'o naa sa. Eni o'olan naa, naeni: “Naa nda urusan ma sa, Ona' Au hii fo ana nahani sia ia losa Au bali' uma, na naa salan saa?” 24 Ana mana tungga fo Yesus ola' naa, naeni au, Yohanis. Au mana dui basa dala' ia ra neu nggi. Au mana ita no mata ngga. Ma au mana sura' basa ia ra. Boe ma hita bub'ulu' ena tae, saa fo au ufad'e neu nggi naa, teb'e. 25 Fe'e hambu dala' hetar fo Yesus tao. Mete ma atahori rae sura' rala basa e, eni' a mia Yesus nalalao ue-tataon losa basa, na, au du'a na raefafo' loa-narun nda fua nala basa buku ra sa. Ba'u' a naa ena, Yohanis

Report Issue

Ded'enu' ra Dud'uin 1

TOC , Chapter 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28

1 Ama Teofilus. Sod'a mole', mia au Lukas. Sia au susura dalahulu ngga, au sura' mema' basa Lamatua' Yesus masod'a Na no nanori Na, eni' a Ana so'u ue-tatao Na, losa hene bali' sorga neu. Naeni, Ana here nala atahori dedenu nara. Ona' mae atahori ra ra'asususa' E no tao risa E, te Lamatualain tao nasod'a bali' E. Basa boe ma natud'u Ao Na neu dedenu nara. Ara rita E nasafafali losa fai haa nulu, de rahine rae teb'e-teb'e nasod'a bali' ena. Ana nafad'e se oi Lamatualain, ona' mane' mana to'u parenda'. Ma denu se pake Lamatualain Dula-dale Meumare Na koasa Na. Basa naa ma, Ana hene bali' sorga neu. Basa naa ra, au sura' dalahulu na. 4 Lao esa, Yesus na'ab'ue no atahori dedenu nara mia lete' Saitun. Ana parenda se nae, “Misined'a! Dalahulu na Yohanis sarani atahori pake' a oe, te mete ma mihati fai hira fai, Lamatua' nae tao lena' seli, huu Ana nae fee Dula-dale Meumare Na neu hei. Dad'i afi' lao hela Yerusalem ia dei. Mihati losa Ama Ngga fee Dula-dale Meumare Na neu hei, ona' Ana helu' a. Ma Au o ufad'e basa naa neu hei ena boe.” 6 Basa boe, Yesus na'ab'ue no dedenu nara. De ara ratane E oi, “Ama'! Hai mae mitane ta'o ia: Ama' nasaned'a ma'ahulu na lele' hita nusa Isra'el naa, fe'e parenda ao na. Te ia naa, atahori fea' parenda hai. Dad'i Ama' nau mbo'i hai mia parenda nara oras ia, do hai musi mihati fai fea' fai?” 7 Te Yesus nataa, nae “Hei nda parlu mitane fai na sa. Aka' Ama Ngga na'ena hak ator fai na. 8 Te Lamatualain Dula-dale Meumare Na maso' nisi' hei, dei fo hei hambu koasa. Basa naa, hei musi mifad'e so'al Au neu basa atahori sia Yerusalem, ma basa kambo' sia nusa Yudea, no nusa Samaria, nakandoo losa raefafo' a suu na.” 9 Yesus ola' basa ma, Lamatualain so'u E lalai ata neu mia mata nara, losa lelee' a tatana nala E, de ara nda rita E sa ena. 10 Ara fe'e mete lalai a, aiboi' ma atahori rua rambarii' sia bob'oa nara, pake bua muti'. 11 Atahori ka rua' naa ra rae “Wee! Atahori Galilea re! Saa de hei fe'e mete titindindi lalai a? Fa' ra hei mita no mata mara Yesus hene lalai neu losa lelee' a tatana nala E. Hei mita Ana hene ta'o naa, dei fo Ana o onda bali' ta'o naa boe.” 12 Basa naa ma, Yesus dedenu nara onda mia lete Saitun risi' kota Yerusalem. Lete' naa, dod'oo na mia Yerusalem, mbei ma kilo esa. 13 Losa naa ma, ara risi' ume sa fo numban. Basa de ara hene risi' kama ata'. Yesus dedenu nara, naeni: Petrus, Yohanis, Yakobis, Anderias, Filipus, Tomas, Bartolomeos, Mateos, Yakobis (Alfius ana na), Simon (anggota partei Selot), ma Yudas (Yakobis ana na). 14 Basa se ra'ab'ue hule-o'e no rala' esa. Ara o hule-o'e ro Yesus ina na Maria, ro ina' fea' hira, ma Yesus od'i nara. 15 Lao esa boe, ara ra'ab'ue selu' mbei ma atahori natun esa rua nulu. Boe ma Petrus fela nambarii' de ola' nae, 16 “Ama-ina toronoo nggare! Fe'e misined'a Yudas, do? Ana mana nendi atahori nononggo' esa reu humu Yesus. Yudas ue-tataon naa, mema' musi ta'o naa. Te ma'ahulu na, Lamatualain Dula-dale Na pake mane Daud fo sura' so'al Yudas ona' naa. 17 Te eni, hita atahori na. Eni o ue-tao no hita boe.” 18 (Yudas seo basa Yesus ma, atahori ra ha'i rala doi manggenggeo' naa, de reu hasa rae ombat esa. Basa ma, rae naa dad'i Yudas mamana mamate na. Ana tud'a na'atotono' mia naa, losa ambu na fanggi, de tei ndoo na lo dea neu. 19 Basa ma, atahori ra dui bengga esa no esa losa basa atahori mana leo sia kota Yerusalem, rena Yudas mamate na. Naa de ara bab'ae rae naa tungga sira ded'ea Aram na oi ‘Hakeldama’, sosoa na ‘Rae Raa'’.) 20 Basa ma, Petrus ola' selu' nae “Dalahulu na mane Daud sura' basa ta'o naa sia susura Sosod'a Koa-kio' rala nae, ‘Hela fo mamana leleo na, dad'i rou'; huu atahori nda bole leo sia naa sa.’ Boe ma ana o sura' oi, ‘Hela fo ue-tatao na, fee neu atahori fea'.’ 21 Dad'i hita musi sangga atahori nggati Yudas. Ata sangga atahori sa mana tungga na'ab'ue no hita. Eni ia, musi atahori mana tungga deka no Lamatua' Yesus sud'i' a bee neu, eni' a mia Yohanis sarani Yesus. Ana o musi nita no mata na, Lamatua' Yesus nasod'a bali' mia mamate Na, losa Ana hene bali' sorga neu.” 23 Petrus ola' ta'o naa ma, basa atahori mana tungga ra'ab'ue sia naa ra fee nara' rua. Esa nara na Matias, ma esa nara na Yusuf (ara o ro'e Yusuf ia rae Barsabas; ma nara na esa fai, Yustus). 24 Basa ma ara hule-o'e rae, “Ama' sia nusa sorga. Ama' bub'ulu' teb'e basa atahori rala dud'u'a na. Yudas tud'a, de mate hela ue-tatao na. Dad'i Ama' mutud'u hai mia atahori rua ia ra, Ama' here seka nggati Yudas, fo hai so'u e dad'i Lamatua' Yesus dedenu Na.” 26 Basa ma, ara nggari lot pake atahori ka rua' ra nara na. Boe ma lot a tud'a neu Matias. Naa de, ara so'u e, dad'i dedenu' no sira ka sanahulu esa ra.

Report Issue

Ded'enu' ra Dud'uin 2

TOC , Chapters

1 Ndaa no atahori Yahudi ra fai malole na, fo ara ro'e oi ‘Fai Pentakosta’, basa atahori mana tungga Lamatua' Yesus ra ra'ab'ue sia ume esa. Aib'oi' ma, ara rena lii' mia lalai a ona' sanggu-anin. Lii' naa monae na seli, losa atahori mana sia naa ra nda hambu rena esa no esa sa. 3 Ma ara rita ona' ai mbila' mana banggi-b'anggi' neu se sia esa-esa' ata. 4 Boe ma Lamatulain Dula-dale Na dai basa se. De ara ola-ola' rendi' atahori fea' ded'ea nara, tungga Dula-dale' a fee se ola'. 5 Lele' naa, atahori Yahudi hetar mia nusa' mata'-mata' sia raefafo' a, rema ra'ab'ue sia Yerusalem huu rala nara, hii-nau tungga Lamatulain. 6 Ara rena lii' naa boe ma rakarumbu risi' mamana' naa. Esa-esa' rena ded'ea nara mia Lamatua' Yesus atahori Nara bafa nara, de ara titindindi. 7 Basa se mbo-mbo' a, ma rae, “Atahori mana ola' ia ra, basa se atahori Galilea ra, to? 8 Te tao' bee de hita rena ara ola' rendi' hita esa-esa' ded'ea nara? 9 Hita ia ra, mia nusa' hetar. Mia nusa' Partia, Media, Elam, Mesopotamia, Yudea, Kapadokia, Pontus, Asia, 10 Frigia, Pamfilia, Masir, ma Libia deka no kota Kirene; ma ruma mia kota Roma; 11 ruma fai mia pulu Kreta, ma rae Arab. Ruma atahori Yahudi, ma ruma atahori mia nusa-nusa fea' mana maso' agama Yahudi ena. Te ata rena atahori ia ra ola' rendi' hita ded'ea tara. Ara ola' manaseli' fo Lamatualain tao hela' ra. We! Hita titindindi ma!” 12 Basa se mbo-mbo' a, de esa natane mbali esa oi, “Ta'o bee de dad'i ona' naa, e? Ia, sosoa na saa, e?” 13 Te hambu atahori fea' ra ra'ae'ei se rae, “Woi! Afi' fad'uli se! Te naa ra, mana mafu' seli ena!” 14 Sia naa hambu Petrus no Lamatua' Yesus dedenu ka sanahulu esa nara. Petrus mata neu de ola' neu atahori nae' mana ma'ab'ue' sia naa. Ola' nahere' nae, “Ama-ina, toronoo nggare! Hei atahori Yahudi, ma hei atahori mana ima leo sia kota Yerusalem! Pasa ndiki mara malolole fo rena au o'olangga ia, te hambu saa mana seli' au ae ufad'e nggi. 15 Afi' mae atahori ia ra mafu. Nda ta'o naa sa! Misined'a, nda hambu atahori rinu mafu fefetu ana' sa. Oras ia fe'e lii' sio! 16 Hei rena atahori ia ra ola-ola' rendi hei ded'ea mara. Matetu na, ta'o ia: ma'ahulu na, Lamatulain nafad'e basa mema' dala' ia, pake mana ola-ola Na Yoel, oi: 17 ‘Lamatualain nae, “Mia fai mate'en, Au fee Dula-dale Ngga neu basa atahori. Hei ana tou' ma ana feto mara, Au pake dad'i mana ola-ola nggara. Hei ana soru mara, hambu rita saa fo Au ae utud'u neu se. Hei atahori lasi mara, ralamein saa fo Au ae fee se rita. 18 Nandaa no fai mate'en, Au fee Dula-dale Ngga neu Au atahori nggara. Au fee neu tou', ma Au fee neu ina' ra boe. Dei fo ara ola' sa fo Au ufad'e neu se. 19 Mate'en te, Lamatua' fai Na losa. Te ale' ia fai' naa nda fe'e nema sa, de Au tao u'uhulu' manadad'i' ra sia lalai ata. Relo a dad'i ma'ahatu'; ma fulan dad'i mbilas ona' raa' e. Au o tao saa-saa manaseli' sia raefafo' mbena na boe. Ona' a raa', ai, no masu' bub'ue-bub'ue' hene ata reu. Losa Lamatua' fai mana seli' Na naa ra, naa seka ra mana rameli ro'e tulun Lamatulain, naa sira mana hambu masod'a'.’” Yoel nafad'e basa naa ena, eni' a ma'ahulu na. 22 Dad'i toronoo atahori Isra'el re! Pasa ndiki mara rena au o'ola ngga. Lamatulain dud'u basa Yesus, atahori Nasaret naa. Hei mihine mae naa teb'e, huu mita basa Lamatualain pake Yesus tao mana dad'i ma mana seli' ra. Hei o mihine basa ia ra, huu Yesus tao mana dad'i naa ra sia hei talad'a ma. 23 Te hei misa E. Hei kokoe atahori de'ulaka' ra fo mbaku risa E sia hau nggangge' ata. Tehuu, Lamatulain bub'ulu' basa naa mia dalahulu na neu, fo mema' naa ndaa no dud'u'a Na. 24 Mema' hei tao doid'oso Yesus losa Ana mate. Te Lamatulain nda nau E mate nakandoo sa. De Ana lea nala E mia mamate Na, de fee Ne nasod'a bali'. 25 Dalahulu na Mane Daud sura' soal Yesus ta'o ia: ‘Au bub'ulu' ae Lamatua' no au. Nda hambu saa sa' boe tao natud'a' au, huu Lamatua' sia au bob'oa ngga. 26 De au rala ngga namaho'o. Au koa-kio E ukundoo, ma umuhena E. 27 Ana nda hela au ao samana ngga sia atahori mates ra mamana na sa. Ana nda hela Atahori Meumare Na ao sisi na ma'afo sia rates rala sa. < Hadēs g86 > 28 Ana natud'u dala masod'a ndos neu au. Naa de, rala ngga namaho'o seli, huu Lamatualain no au.’ Mane Daud sura' basa naa ena, eni' a ma'ahulu na. 29 Dad'i toronoo nggare! Fee isin au dei, fo ola' relo-relo o nggi, so'al hita ba'i Daud na. Ba'i Daud ola' ta'o naa, te ana nda natud'u ao na sa. Hita bub'ulu' naa, huu ana mate, ma ra'oi hendi ena. Rate na fe'e sia hita talad'a na, losa fai' ia. 30 Mane Daud ia, dad'i Lamatualain mana ola-ola Na. Ana bub'ulu' Lamatualain helu basa pake susumba' oi, dei fo Daud tititi-nonosi na esa to'u parenda'. Lamatualain dud'u Atahori naa eni' a dalahulu na. 31 Lele' naa, Daud mete dod'oo' neu ena. Nafad'e na'ahulu' so'al Atahori fo Lamatualain dud'u basa' a. Dei fo Atahori naa mate, ma nasod'a bali'. Daud o nafad'e nae Atahori naa nda leo nakandoo sia atahori mates ra mamanan sa, ma ao sisin o nda ma'afo sa boe. < Hadēs g86 > 32 Atahori fo Daud ola-ola' a, naeni Yesus! Lamatualain tao nasod'a bali' E mia mamate na. Ma basa hai o mita Ana nasod'a bali' ena. 33 Oras ia, Lamatualain so'u Yesus fo to'u panggat monae'. Ana endo' sia Lamatualain bob'oa ona Na, sia mamana' fo Lamatualain sad'ia hela' a. Ama na o fee Ne Dula-dale Meumare', tungga hehelu Na mia dalahulu na neu. Ana o helu fee Dula-dale Meumare Na, neu hita boe. Dad'i saa fo hei rena no mita oras ia, naa, Lamatualain fee Dula-Dale Meumare Na. 34 Daud nda hene sorga neu sa, te nafad'e oi, ‘Lamatualain ola' no au malangga ngga oi, “Endo' sia Au bob'oa ona ngga sia mamana' fo Au sad'ia hela' a, 35 losa au tao musu mara ta'alok neu nggo.’” 36 Naa de basa atahori Isra'el ra musi rahine teb'e-teb'e' so'al Yesus fo hei mbaku misa mia hau nggangge' a. Eni ia, Kristus fo Lamatualain dud'u eni' a ma'ahulu na. Eni o dad'i hita malangga na!” 37 Rena ta'o naa ma, atahori ra fale rala nara reu' ena. De ara ratane Petrus no dedenu fea' nara oi, “A'a nggare! Hai musi tao saa fai?” 38 Petrus nataa oi, “Hei musi lao hela sala-singgo mara fo tungga Lamatualain. Basa naa, musi mo'e sarani, dad'i neu bukti oi hei tungga Yesus Karistus Dala Masod'a Na ena. Naa o dad'i bukti oi Lamatualain ose hendi basa sala' mara boe. Ma hei o hambu Lamatualain Dula-dale Meumare Na boe. 39 Lamatualain helu ta'o naa neu basa atahori mana maso' dad'i Eni atahori na. Ana helu ta'o naa fee hei atahori Isra'el mo tititi-nonosi mara. Ana o helu fee atahori mia nusa fea' ra boe. 40 Petrus ola' loa-naru' neu se fo nafad'e se oi, “Ia naa, atahori nae' ra'ad'od'oo' mia dala' masod'a ndos. De hei musi besa-b'esa, fo afi' tungga atahori de'ulaka' ra dala na. Te tungga' a Lamatualain dala ndo-tetu na. Naa fo, hei hambu masod'a' ma misod'a mikindoo mo E.” 41 Boe ma atahori nae' simbo Petrus o'ola na. Ara tungga Yesus Dala Masod'a na, ma ro'e sarani. Fai' naa, atahori rifon telu maso' dad'i Yesus atahori nara. 42 Ara hii ra'ab'ue ro atahori fea' mana tungga Yesus ra. Ara malole esa no esa. Tungga fai ara manggate rena nenori' mia Yesus dedenu Nara. Ara o hii hule-o'e ma raa ra'ab'ue boe. 43 Lele' naa, Lamatua' Yesus dedenu Nara, tao manadad'i nae', losa atahori ra titiriri ma ramatau. 44 Atahori mana tungga Lamatua' Yesus Dala Masod'a Na, ra'ab'ue ro rala' esa, losa saa fo sira ena na o, pake ra'ab'ue. 45 Ruma o raseo sud'i a saa ma hata-heto nara, ma bab'anggi doi na neu atahori mamahere' ra, tungga esa-esa' parlu na. 46 Tungga fai ara hii ra'ab'ue sia Lamatualain Ume Hule-O'e Huu Na. Ara raa tungga-tungga ume no rala nemeho'ot. Basa se rasod'a hii tulu-fali esa no esa, ma ara o nda de'u sa. 47 Tungga fai, ara koa-kio Lamatualain nda namaetu' sa. Basa atahori dea' ra hii-nau ro se. Tungga fai, Lamatualain fee masod'a' neu atahori, de ara ra'ab'ue ro Lamatua' Yesus atahori Nara. Naa de, ara ramaheta rakandoo' a.

Report Issue

Ded'enu' ra Dud'uin 3

TOC , Chapters

1 Fai' esa, lii' telu bob'o na, Petrus no Yohanis risi Lamatua' Ume Hule-O'e Huu Na. Rae hule-o'e ro atahori fea' ra. 2 Ara rae maso' tungga lelesu ine' esa nara na ‘Lelesu Meulau'’. Sia naa ara rita tou' keko' esa. Tungga fai atahori lu'a rendi e nisi' mamana' naa fo ana bisa hule-hule' sud'i' a saa sia atahori mana maso' risi' Ume Hule O'e-Huu' a. 3 Ana nita Petrus no Yohanis rae rala reu, ma ana loo lima na de no'e oi, “Ama nggare! Sue au dei. Fee au saa mbei dei.” 4 Ru'a se mete e, ma Petrus oi, “A'a! Mete ia dei!” 5 Atahori naa boti' mata na fo mete ru'a se, ma dud'u'a nae, “Wi! Ru'a se, rae fee au saa o.” 6 Te Petrus oi, “A'a! Au nda ma d'oi' sen esa sa' boe. Te au ae fee nggo, saa fo au hambu oras ia. A'a rena malolole, e! No koasa mia Yesus Karistus, atahori Nasaret naa, au denu nggo mumburi' fo lao' leon!” 7 Boe ma Petrus to'u atahori keko' naa lima onan, de nafefela e. Ma ei nara hai reu' ena. 8 Aiboi' ma, ana teteek nambarii', ma lao' neu-nema, fo sob'a ei nara. Basa de ana tungga maso' nisi' Ume Hule-O'e' rala neu no ka rua' naa ra. Ana lao' teteek no koa-kio Lamatualain. 9 Ma basa atahori ra rita e lao' no koa-kio Lamatualain. 10 Ara rahine e ma titindindi. Ara oi, “Eni atahori keko' mana hule-hule' ma soa endo' sia Lelesu Meulau' a, to? Saa de ta'o naa, e?” 11 Basa ma, atahori naa tungga deka-deka Petrus no Yohanis. Telu' se losa ume los esa naran ‘Ume Los Mane Soleman’. Boe ma, basa atahori rema heo rala se no titindindi. 12 Petrus mete atahori naa ra, boe ma ola' oi, “He! Atahori Isra'el re! Ta'o bee de toronoo' ra titindindi mete dala' ia? Ta'o bee de hei mete mimemeu mikindoo' a hai? Hei mae atahori ia lao' huu hai pake mod'o, do, huu hai manggate tungga Lamatualain? Do, ta'o bee? 13 Au ae ufad'e ta'o ia: Hita bei-ba'i nara, Abraham, Isak, no Yakob, be'utee neu Lamatualain. Ana mana so'u boti' Yesus, Eni atahori na, fo Ana tengga nala' a. Yesus naa, atahori fo fai ma'ahulu na hei nggari hendi fee neu Hofernur Pilatus. Hofernur nae mbo'i hendi E, te hei lab'an hihii na, naa fo ana nda mbo'i E sa. 14 Te Yesus, Atahori nda masala' sa. Rala na malole'. Hofernur nae mbo'i E, te basa nggi lab'an e. De'ulaka' mana seli' fai, hei dunggu-mbau denu e mbo'i atahori de'ulaka' esa, tukan tati nisa atahori, fo fee bali' neu hei. 15 Hei mana tao misa Yesus. Te huu Eni mana tao hita tasod'a. Mema' Ana mate ena, te Lamatualain tao nasod'a bali' E mia mamate Na. Hai mita E no mata mara ena. 16 Hei mihine atahori keko' ia. Ia naa, ana ma'adere ena, te hai nda mana tao mihai' e sa. Hai nda mi'ena koasa saa sa' boe. Koasa naa mema' mia Yesus. Atahori ia ma'adere bali' ena, huu namahere Lamatua' Yesus. Yesus mana na'ahahai' e sia hei mata mara. 17 Toronoo nggare! Ia naa au bub'ulu' ae hei, mo malangga mara, tao de'ulaka' neu Yesus te hei nda bub'ulu' eni nenendi na sa. 18 Te Lamatualain nafad'e mema' soal Kristus mia doo na neu pake mana ola-ola nara nae, Atahori fo Ana tengga nala' a, musi lemba doid'oso'. Ia naa, dala' naa dad'i ena. 19 Huu naa, hei musi lao hela sala mara, fo bali' misi' Lamatualain fo Ana fee ambon ma nda nasaned'a hei sala mara sa ena. 20 Dei fo Lamatualain tao manggatee hei rala mara. Ana o nae haitua bali' fee hei, Kristus fo Ana tengga nala' a. Kristus naa, naeni Yesus fo ma'ahulu na Ana haitua fee hei' a. 21 Ma'ahulu na, Ana ola' pake mana ola-ola Nara oi, ‘Dei fo Lamatualain natetu basa' e dad'i feu'!’ Naa de, Yesus musi nahati, sia Mamana Meumare Na losa fai na nema, fo Ana nafeu basa dala' ra. < aiōn g165 > 22 Ma'ahulu na, bai Musa o ola' fee atahori Isra'el ra nae, ‘Dei fo hei malangga ma, Lamatualain, denu atahori esa mia hei fo dad'i mana ola-ola na, ona' Ana pake au dad'i mana ola-ola' na. Dad'i hei musi pasa ndiki mara fo rena saa fo Ana nae nafad'e hei. 23 Te seka nda hii rena Atahori naa o'ola na sa, dei fo ana saranggaa mia Lamatualain atahori Nara, ma nda ma hak no se sa fai.’ 24 Nda aka' a ba'i Musa ola' ta'o naa sa. Te Lamatualain o pake atahori fea' ra fo dad'i mana ola-ola nara. Ara rafad'e ta'o naa boe. Ona' a Lamatualain pake ba'i Samuel fo nafad'e saa fo hita tita no mata tara ale' ia. 25 Lamatualain o helu hita ba'i Abraham na nae, ‘Mia ho tititi-nonosi mara, au fee papala-bab'anggi' neu atahori mia basa nusa' sia raefafo' ia.’ De ia naa, hehelu-fufuli' fo ma'ahulu na Lamatualain fee neu mana ola-ola nara, dad'i sia hei, au toronoo atahori Isra'el nggara. 26 Lamatualain haitua Ana Na, fo Ana tengga nala' a, nema natud'u dala' fo hei lao hela sala mara. No ta'o naa, Ana natud'u rala malole na neu nggi. Lamatualain haitua Ana' naa na'ahulu' fee hei, dei fo fee nusa fea' ra. Naa dad'i papala-bab'anggi' fee basa hita.’

Report Issue

Ded'enu' ra Dud'uin 4

TOC , Chapters

1 Lele' naa, Petrus no Yohanis fe'e ola-ola' ro atahori naa ra, te atahori moko-moko ba'ube rema. Sira, malangga agama Yahudi ma malangga mana manea Ume Hule-O'e Huu' a, no atahori mia partei agama Saduki. Ara rema fo ramue Petrus no Yohanis. 2 Ara ramanasa, huu Petrus no Yohanis hii rafad'e basa atahori ra oi, “Yesus nasod'a bali' mia mamate na ena! No naa, Ana soi dala' fee atahori mates ra fo rasod'a bali'.” 3 De ara parenda sira atahori nara reu humu ru'a se. Te huu, relo a nae' a tena, de ara tao ru'a se bui rala reu. Fo mbila fefetu na, dei fo ara nggero ded'eat naa. 4 Te mia atahori mana hii rena Yesus dedenu nara, atahori nae' rataa oi, saa fo sira ranori' naa, mema' ndaa. Naa de, atahori nara boe ramaheta losa aka' a tou' ra o rifon lima ena. 5 Mbila' neu boe ma, atahori monaen Yahudi ra ra'ab'ue mia Yerusalem. Naeni, malangga ra, lasi adat, ro meser agama Yahudi ra. 6 Malangga monaen agama Yahudi a sia na boe. Nara na Hanas. Atahori monaen fea' ra, Kayafas, Yohanis, Aleksander, no malangga monaen a bob'onggi fea nara o sia naa boe. 7 Basa se maso' ma, ara parenda atahori reu ha'i Petrus no Yohanis, fo rema rataa sia malangga naa ra. Ru'a se maso' ma, ara ratane oi, “Ta'o bee de hei mi'ihahai' atahori keko' naa? Hei pake se koasa na? Se fee hei isin de mimbirani tao ta'o naa?” 8 Basa ma Lamatualain Dula-dale Na tao nambarani Petrus de nataa oi, “Ama nggare! Ama' se mana dad'i atahori monaen ma lasi-lasi adat Isra'el! Afi' miminasa mete ma hai bingun mbei. 9 Ona' a ama' se mae mid'ed'ea mo hai, huu hai tulun mihai' atahori keko' esa. Boe ma mitane hai pake se koasa na? 10 Dad'i au ae utaa ta'o ia: Ama' se fe'e misined'a atahori Nasaret fo nara na, Yesus. Naeni Kristus, fo Lamatua' dud'u mema' mia dalahulu na. Te ama' se mbaku misa E sia hau nggangge'. Te Lamatualain fee Ne nasod'a bali' mia mamate na. Au nau ama' se ro basa atahori Isra'el bub'ulu', te hai mihai' atahori keko' a pake Yesus koasa na. 11 Yesus ia, ara sura' mema' sia Lamatualain susura na oi, ‘Hambu fatu esa fo tukan ra nggari hendi e; te ia naa, fatu a dad'i fatu netehuu'.’ 12 Sia ndule raefafo', Lamatualain nda soi dala fea' fee masod'a' neu hita sala nara sa. Aka' a dala' esa. Naeni, Yesus. Mete ma nda Eni sa na, nda hambu atahori esa fee masod'a' neu hita sa' boe.” 13 Atahori mana endo' sia naa ra bub'ulu' oi Petrus no Yohanis, atahori anadiki ona' atahori nda baca ma sura' rahine sa. Ara titindindi' a neu ru'a se mbarani nara, huu ru'a se ola' nda ra'afuni' sa. Lena' fai, ara bub'ulu' ru'a se ei' esa ro Yesus. 14 Naa de bafa nara ra'ateme losa nda bisa ola' nae' sa, huu atahori mana hai mia keko na o nambarii' sia mata nara boe. 15 Basa naa ma, ara denu ru'a se oi, “Hei dea mi dei.” Boe ma ara ola-ola' fo sangga dala'. 16 Rae, “Toronoo nggare! Hita tao ta'o bee neu atahori rua ia ra? Basa atahori sia Yerusalem bub'ulu' rae sira tao mana dad'i ia. Hita tafanii' saa fai, te butin sia ena na. 17 Malole lena' ata sangga dala', fo ded'eat ia afi' sud'i nened'uit sia bee-b'ee. Ata ta'atatau' ru'a se, fo ara afi' ranori selu' Yesus dala masod'a Na. Mete ma ara nda nau rena sa, naa rahine neu' ena!” 18 Basa ma ara ro'e ru'a se maso', de rafad'e rae, “Besa-b'esa e! Hei ona' minori so'al Yesus fai!”. 19 Te Petrus no Yohanis rataa rae, “Sob'a ama' se dud'u'a ao mara. Bee malole lena'? Tungga ama' se parenda na, do, tungga Lamatualain? 20 Hai mita ma rena dala' nae'. Ta'o bee de hai afi' mifad'e atahori laen!” 21 Petrus no Yohanis rataa basa ta'o naa, te atahori mana nggero ded'eat naa, ai selu' se. Boe ma ara mbo'i rua' se, huu nda rita' rae nggero se ta'o bee sa' boe. Ara o ramatau, afi' losa atahori mana sia d'ea' ra fela ramue. Te atahori nae' sia dea' koa-kio Lamatualain, huu atahori keko' a hai ena. 22 (Atahori keko' naa, doid'oso too haa nulu lena, dei de fe'e lao' nala na.) 23 Ara mbo'i Petrus no Yohanis, ma ru'a se bali' risi' nonoo nara. Ara dui rae malangga agama ra ro lasi-lasi adat ra ai se ena. 24 Boe ma, nonoo nara basa se, ra'ab'ue rala' esa de hule-o'e rae, “Lamatualain mana naena koasa monae'. Ama' mana na'adadad'i' lalai no raefafo', no basa isi na. 25 Dalahulu na, Ama' Dula-dale Meumare Na pake ba'i Daud dad'i mana ola-ola' Na. Ana nafad'e mema' nae, dei fo atahori lab'an Yesus. Ma ana sura', nae: ‘Atahori mia nusa fea' ra ramanasa huu ded'ea anin; Ara tao leli ena, huu ded'eat mana nda na'ena huu-tonggo' sa. 26 Mane raefafo' ra ra'ab'ue fo reu ratati lab'an Lamatualain; ma malangga ra sangga dala' fo reu lab'an Lamatualain no Kristus, Atahori fo Lamatualain dud'u mia doo na neu.’ 27 Saa fo ba'i Daud sura' basa' a, ia naa dad'i ena. Dalahulu na, sosoa na fe'e sambu-sambu, te ia naa manggarelo' ena. Mema' sia ia, mane Herodes no hofernor Pontius Pilatus ra'ab'ue ro hai atahori lasi-lasi nara mia Isra'el, ma nusa fea' ra malangga nara. Basa se ra'ab'ue rala hara' esa fo lab'an Yesus, fo Ama' dud'u mema' a. 28 Ia naa, hai mihine basa naa nandaa no Ama' hihii-nanau na, tungga sa fo Ama' na'etu' mia doo na neu. 29 Ia naa, mete sob'a, te ara ra'atatataa' tao hai mimitau. Dad'i Ama' fee hai mimbirani. Fo hai mi mifad'e atahori ra sia bee-b'ee, Ama' Dud'ui Malole Na so'al Yesus. No hai afi' mimitau saa sa' boe. 30 Hai mo'e Ama' fee koasa, fo hai mihai' atahori mamahed'i' ra. Ma tao mana dad'i' ra fo atahori bub'ulu' koasa naa, mema' nema mia Atahori Meumare fo Ama' denu, naeni Yesus. Lamatualain, hai hule-o'e ma aka' a ia ena.” 31 Ara hule-o'e ma, ume fo ara ra'ab'ue sia' naa, nanggongga. Boe ma Lamatualain Dula-dale Meumare Na, dai basa se. Basa de, ara dea reu rafad'e Lamatualain Dud'ui Malole Na, no nda bambi-bambi sa. 32 Basa boe ma, basa atahori mana mamahere Yesus ra, rala' esa, ma rasod'a no susue'. Nda hambu manade'u' sa, ma ara hii fee saa-saa neu fea' ra. Esa-esa' ator sud'i a saa nara, fo pake ra'ab'ue. 33 Basa ma Lamatualain fee koasa neu dedenu nara, fo rafad'e atahori oi Lamatua' Yesus nasod'a bali' ena. Huu sira rita no mata nara ena. Basa ma Lamatualain fee papala-bab'anggi' lena' seli neu se. 34 Hambu atahori mia sira e, seo rae no ume nara, ma fee doi na neu Lamatua' dedenu Nara. De ara pake tulu-fali neu atahori nae' parlu na. Naa de, ara nda to'a-taa saa sa' boe. 36 Ona' Yusuf. Eni ia, Lewi tititi-nonosi na mia pulu Siprus. Lamatua' dedenu Nara bab'ae nara e'eku na ‘Barnabas’, sosoa na, ‘atahori mana huhuar atahori fea'’. Ana seo rae na ombat esa, de nendi doi na fee neu Lamatua' dedenu Nara.

Report Issue

Ded'enu' ra Dud'uin 5

TOC , Chapters

1 Lele' naa tou' esa, nara na Ananias. Sao na, nara na Safira. Ara o raseo rae ombat esa. 2 Te ara rala rala' esa fo ra'afuni' doi' ruma mia rae a feli na. Seo basa rae a ma, Ananias neu nafad'e Lamatua' dedenu Nara oi, “Hai fe'e seo basa rae ombat esa. Hai mae fee basa doi na neu Lamatualain.” 3 Te Petrus ai e oi, “Woi! Ananias! Ho seli teb'e o! Ta'o bee de mu'ufuni' doi rae naa? Rala ma de'ulaka' seli ena, huu ho tungga nitu ra malangga na hihii-nanau na. Ho mumburani leleko' Lamatualain Dula-dale Meumare Na! 4 Matetu na, ta'o ia! Ho mae seo rae ma, do nda seo sa o, naa sia' a ho. Seo basa ena, mae fee doi na basa e, do hoko' o, naa sia' a ho. Te ta'o bee de ho tao ta'o naa e? Ho sob'a-sob'a munggonggoa hita atahori ia, te nda hambu atahori bisa nanggonggoa Lamatualain sa!” 5 Rena Petrus ola' ta'o naa boe, aiboi' ma Ananias na'aloli, de mate neu' ena. Basa atahori mana rena dud'uit naa, ramatau rae mate. 6 Boe ma ana soru' hira maso', de mboti-mbalu Ananias ao sisi na, de reu ra'oi e. 7 Lii' telu fai ma, Ananias sao na nema. Te ana nda bub'ulu' saa sa' boe. 8 Ma Petrus natane nae, “Ta'o bee, ina'? Ina' se seo rae a feli na ba'u ia, do?” Nataa nae, “Teb'e, Ama'. Feli na ba'u a naa ena.” 9 Boe ma Petrus ai e nae, “Ta'o bee de mo sao ma mala hara' esa fo sob'a Lamatualain Dula-dale Na? Mete neu ena! Atahori mana reu ra'oi sao ma fe'e bali' ena. Mbei fen te, ara ndoro rendi ao sisi ma fo ra'oi sia sao ma bob'oa na.” 10 Rena Petrus o'ola na, aiboi' ma, ina' naa na'aloli de mate neu mamana na. Ana soru' ra bali' ma, ara rita ina' naa mate ena. De ndoro rendi ao sisi na reu ra'oi e sia sao na bob'oa na. 11 Basa atahori mana ramahere Yesus ra, ramatau. Ma basa atahori fea' mana rena Ananias no Safira mamate na, ramatau boe. 12 Lele' naa, Yesus dedenu nara tao manadad'i' nae' seli, de atahori ra rita. Ara hii risi' Ume Hule-O'e Huu' ma ra'ab'ue rala' esa sia mane Soleman ume los na. 13 Lele' naa atahori hetar koa Lamatua' Yesus atahori Nara. Mete ma hambu atahori nda fe'e namahere Yesus sa, ana nda nambarani maso' na'ab'ue no se sa. 14 Te atahori mana ramahere Yesus, boe ramaheta. Hambu tou' ma ina' boe. 15 Lele' naa dad'i ona' naa, losa atahori ra rendi atahori mamahed'i' ra, de tao neu nenei' ata sia dala' suu na. Ara dud'u'a oi, “Wii! Mete ma Petrus no Yohanis lao' tungga ia, mae aka' a ru'a se salao na dai atahori mamahed'i' ia ra o, ara hai.” 16 Lele' naa, atahori ra rema nda rama'etu mia kambo-kambo' sia Yerusalem suu na sa. Ara rendi atahori hed'is ra, de Lamatua' dedenu Nara rahai' basa se. Ara o rendi atahori nitu tao' ra, de Lamatua' dedenu Nara mbuu hendi basa nitu ra dea reu. 17 Lele' naa, atahori mana tungga Lamatua' Yesus dedenu Nara, boe ramaheta. Naa de, malangga monae' mia agama Yahudi no nonoo nara mia partei Saduki, rambed'a' rala. 18 De ara reu humu rala Yesus dedenu nara, fo tao se bui rala reu. 19 Te temba' neu boe, Lamatualain ate Na esa mia sorga nema nisi' bui a, de soi lelesu a. Basa de no se dea reu. Ana denu se nae, 20 “Mii mema' sia Ume Hule-O'e Huu'. Mifad'e basa' e neu atahori sia naa, fo ara tungga Lamatualain Dala Masod'a feu na ia.” 21 Mbila fefetu ana na, ara tungga Lamatualain ate Na parenda na. Ara risi' Ume Hule-O'e Huu' a sod'a na, de ranori atahori ra sia naa. Nda doo' sa ma, malangga monae' a no nonoo nara rema ro atahori monaen no lasi-lasi adat mia basa Isra'el. Ara ra'ab'ue fo rae paresa' ded'ea agama so'al Lamatua' Yesus dedenu Nara. Basa de ara denu mana manea' ra reu ha'i Petrus se mia bui, fo rae nggero ded'eat naa. 22 Mana manea ra losa bui a te, Petrus se nese. De ara reu rafad'e atahori monaen ra sia mamana ded'eat naa. 23 Rafad'e oi, “Ama nggare! Afi' miminasa. Hai losa bui a ma, hai mita lelesu ra mana nggoe mates. Ma atahori mana ranea' bui ra rambarii' sia naa. Hai denu se soi lelesu a fo maso' te, hai nda mita saa sa' boe.” 24 Rena ta'o naa ma, malangga agama Yahudi ra, no malangga mana manea Ume Hule-O'e Huu', basa se ona' mamanggonggoa' ra, huu mopo dud'u'a nara. 25 Basa naa, hambu atahori esa nema nafad'e oi, “Ama nggare! Rena dei! Atahori fo ama' se tao mia bui a, ara sia d'ea' ia sie! Ara ranori atahori ra sia Ume Hule-O'e Huu' a!” 26 Rena ta'o naa ma, malangga mana manea Ume Hule-O'e Huu' a no'e ana boa nara, fo reu humu selu' Petrus no nonoo nara. Te ana boa nara ramatau, huu atahori nae' rena Petrus ola-ola'. Afi' losa ara ramue, ma mbia risa mana manea ra. Naa de, ara reu humu selu' Petrus se, te ara nda rambarani ha'i no deres sa. 27 Basa ma ara ro Petrus se risi' mamana paresa' ded'eat. Boe ma malangga monae' a natane se oi 28 “Hai ai hei fo afi' minori so'al Atahori mana nae tao dala masod'a feu' naa, to? Hei ia ra, langga fatu! Hei nda tao-afi' neu hai parenda ma sa, te hei tungga' a hihii-nanau mara! Hei mii minori ndule Yerusalem. Ona' a hei mbia sala' nema hai, mae hai mana denu atahori tao risa Yesus.” 29 Basa de Petrus nambarii' dad'i basa dedenu' ra mana ola-ola' na. De ana nataa nae, “Ama nggare! Mete ma atahori parenda na lab'an Lamatualain hihii-nanau Na, hai nda tungga e sa. Huu hai musi tungga' a Lamatualain parenda Na! 30 Atahori mana soi hai dala masod'a feu ma, naeni Yesus. Eni, atahori fo hei mbaku misa sia hau nggangge'. Mia dalahulu na, hita ba'i nara hule-o'e neu Lamatualain. Lamatualain ia, mana fee Yesus nasod'a bali'. 31 Ma Lamatualain o so'u E dad'i lima ona na. Dad'i ia naa, Yesus to'u koasa ona' mane monae'. Ana soi dala' fo atahori ra nenembo'it mia sala nara. Ana nau fee dala' neu hita atahori Isra'el ia ra, fo hahae mia sala-singgo tara. No ta'o naa, Lamatualain rala Na ma'asufu losa nda mete hita atahori Isra'el ra sala nara sa ena. 32 Te hita ia ra, tita no hita mata nara tae Yesus mema' mate ena, te Ana nasod'a bali'. Ia naa Lamatualain Dula-dale Meumare Na boe o nafad'e dala' ia neu atahori mana tungga Yesus Dala Masod'a na.” 33 Petrus ola' basa ma, atahori mana endo' paresa' ded'eat naa, ramue rae tao risa Lamatua' dedenu Nara. 34 Te sia naa o hambu atahori esa tungga paresa' ded'eat naa. Nara na Gamaliel. Atahori nae' fee hadat neu e, huu eni meser mahine' sia partei agama Farisi. Petrus ola' basa, ma ara rae tao risa e, te Gamaliel nambarii' de denu atahori ra rendi Petrus se dea reu. 35 Ara dea reu boe ma, ana ola' no malangga ra sia naa oi, “Toronoo nggare! Ata besa-b'esa, o! Afi' losa hita haelai tao de'ulaka' atahori ia ra. Ata du'a naru' dei. 36 Hei fe'e misined'a atahori esa nara na Teudas, to? Ana mate doo' ena, te fe'e masod'a na, ana so'u ao na oi, eni atahori monae', losa mbei ma atahori natun haa tungga e. Te lele' atahori tao risa e, ana mana tungga nara rela sea-saranggaa, losa ia nda hambu esa sa' boe. Ara rela raeo ena! 37 Hei musi misined'a dud'uit esa fai. Lele' naa mana parenda ra reken atahori sia nusa' ia. Hambu atahori esa, nara na, Yud'as, mia propinsi Galilea. Atahori nae' tungga e boe. Te atahori tao risa e. De basa atahori mana tungga e o rela dii-ona losa mopo se. 38 Dad'i toronoo nggare! Au du'a ta'o ia: ata afi' tao tisa se. Hela se neu' ena. Mete ma nenori nara no leleo-lalao nara lao mia atahori, mae ta'o bee o nda na'atataa' nala doo' sa, te mopo se neu' ena. 39 Te mete ma nenori nara nema mia Lamatualain, naa hei nda bisa mitud'a' se sa. De hei besa-b'esa dei. Afi' losa hei lab'an Lamatualain.” Gamaliel ola basa ma, ara ra'ahei' tungga e. 40 Basa naa ma, ara ro'e dedenu' naa ra rala' reu, de ara denu atahori ra filo se. Ara ai se sud'i ingga-ingga' Yesus nara na. Basa de, ara mbo'i hendi se. 41 De Lamatua' dedenu' naa ra lao hela mamana nggero ded'eat naa. Ara du'a rae mae nara nara ma'afo huu tungga Yesus, te ramaho'o huu Lamatualain nita se randaa hambu sususa' ona' naa. Naa de, rala nara ramaho'o seli. 42 Tungga fai, ara reu ranori atahori rae, “Atahori fo Lamatualain dud'u mia dalahulu na, naeni Yesus.” Ara rafad'e dala' naa nakandoo a sia atahori ra ume nara, ma sia Ume Hule-O'e Huu' a.

Report Issue

Ded'enu' ra Dud'uin 6

TOC , Chapters

1 Lele' naa, Lamatua' Yesus atahori Nara boe ramaheta. Te ara ola' ded'eat rua. Ruma, atahori Yahudi mana ola' ded'ea Aram. Ma ruma atahori Yahudi mana ola' ded'ea Yunani. D'od'oo ma hambu nereresit sia bab'anggi ka rua' naa ra. Mana ola' ded'ea Yunani ra nda hii ro mana ola' ded'ea Aram ra sa. Ara rae, “Ia, nda matetu' sa! Mete ma hei bab'anggi nanaat fai-fai esa, na afi' pili-tad'a! Te hai ina falu mara nda hambu bab'anggi nara sa.” 2 Naa de, dedenu ka sanahulu rua' ra, ro'e ra'ab'ue basa Lamatua' Yesus atahori Nara. De ara ola' rae, “Toronoo nggare! Mete ma hai hahae fo tao mata' neu' a hei nanaa-nininu mara, bisa, te naa, nda nandaa sa! Huu hai musi minori Lamatualain Ded'ea-o'ola Na nakandoo' a. 3 Dad'i malole lena', hei tengga atahori hitu mia hei. Sangga atahori had'a malole', mana rahine rendi ao nara, ma rahine dala' nae', ma Lamatualain Dula-dale Na ator masod'a na. Mete ma hei tengga mala atahori ona' naa ena, dei fo hai so'u se fo tao mata' neu nanaa-nininu' ra. 4 Naa fo hai bisa hule-o'e no minori Lamatualain Ded'ea-o'ola Na.” 5 Ara ra'ahei' Petrus se o'ola nara. De ara tengga atahori hitu. Esa nara na Stefanus. Ana namahere teb'e-teb'e' neu Lamatua' Yesus, ma Lamatualain Dula-dale Meumare Na pake e. Ma fea' ra: Filipus Prokorus Nikanor Timon Parmenas ma Nikolas mia kota Antiokia. Ana nda atahori Yahudi sa, te maso' agama Yahudi ena. 6 Basa de, ara ro atahori ka hitu' ia ra, risi' Lamatua' dedenu Nara. Ara ndae lima nara neu se, ma hule-o'e fo so'u se dad'i atahori mana tao-mata' neu nanaa-nininu'. Naa fo, atahori hatata' ra hambu ona esa'. 7 Dad'i Lamatualain Ded'ea-o'ola Na nened'ui-b'engga sia bee-b'ee. Atahori mana tungga Yesus Dala Masod'a Na, boe ramaheta rakandoo' a sia Yerusalem. Malangga agama Yahudi hetar ra o lali risi' Yesus atahori nara. 8 Lele' naa Lamatualain natud'u rala malolen neu Stefanus. Ana o fee koasa fo Stefanus tao manadad'i' no manaseli' fo atahori hetar rita no mata nara. 9 Sia naa, atahori Yahudi hira rema mia mamana dod'oo'. Naeni kota Kirene, kota Aleksandria, nusa Kalikia, no nusa Asia. Dalahulu na ara dad'i atahori fea' ra ate na, te dod'oo ma malangga nara mbo'i se. Basa ma ara ra'ab'ue sia Yerusalem. Ara hii' a maso' risi' ume hule-o'e' esa nara na, ‘Ate Nenembo'it’. Lao esa boe, ara rena Stefanus o'ola na, te nda hii sa, de rareresi ro e. 10 Te Stefanus, atahori mahine na seli, huu ana ola' nendi' koasa mia Lamatualain Dula-dale Meumare Na. Naa de, ara nda rasenggi' e sa. 11 Dad'i ara sangga dala de'ulaka'. Ara bae atahori hira fo reu ola' leleko' rae, “Hai rena atahori ia ola' na'atutud'a' Musa no Lamatualain! Mema' ana na'amuti ta'o naa!” 12 Ara dunggu-mbau atahori ra, losa lasi-lasi' adat Yahudi ma meser agama ra rena boe. Ara ramanasa, de reu humu Stefanus, ro e nisi' mamana nggero ded'ea agama. 13 Sakasi leleko' nara ola' leli so'al Stefanus rae, “Atahori ia aka' ola' de'ulaka' so'al Ume Hule-O'e Huu' a. Ana o hii ola' nalutu Lamatualain parenda na fo ba'i Musa na'onda' fee hita' a. 14 Hai o rena e ola' nae Yesus, atahori Nasaret naa, nae ndefa' hendi Ume Hule-O'e Huu' a. Ma Ana o nae nggari hendi hita hohoro-lalane' adat tara fo ba'i Musa naonda' fee hita' a!” 15 Boe ma, basa atahori mana endo' ra'ab'ue sia mamana nggero ded'ea agama, mete ramemeu Stefanus, huu mata na ona' Lamatualain ate Na mia sorga.

Report Issue

Ded'enu' ra Dud'uin 7

TOC , Chapters

1 Basa ma malangga monae' agama Yahudi natane Stefanus nae, “Ara kalaak ho naa, teb'e, do hoko'?” 2 Stefanus nataa nae, “Ama' no toronoo nggare! Rena au dei. Dalahulu na, hita ba'i na Abraham nda fe'e lao hela kambo na sa, te Lamatualain mana seli', natud'u ao na neu e. Ana parenda e nae, ‘Lao hela nusa ma ia, ma bob'onggi mara. Lao leon, misi' nusa' esa dei fo au utud'u neu nggo!’ Naa de ba'i Abraham lao mia rae Mesopotamia, fo lali nisi' kota Haran. 4 No ta'o naa, ana lao hela atahori Kasdim ra nusa na, de lali nisi' kota Haran. Ama b'onggi na mate ma, Lamatualain no e nisi' nusa' Kana'an. Nusa' Kana'an ia, rae fo ama' ra ro toronoo' ra leo' ia. 5 Lele' naa Lamatualain nda banggi rae hangga esa sa' boe fo dad'i ba'i Abraham pusaka na sa. Te Lamatualain helu nae dei fo fee rae ia neu ba'i Abraham tititi-nonosi nara fo dad'i rae pusaka. Te lele' naa ba'i Abraham nda fe'e ma ana' sa. 6 Te Lamatualain ola' no e nae, ‘Tititi-nonosi mara dei fo leo sia atahori fea' ra nusa na. Boe ma atahori naa ra tuni-ndeni se, losa tao se dad'i ata nara ma tao se nda malole' sa losa too natun haa. 7 Dei fo au huku-doki hatahori mana tao tititi-nonosi mara dad'i ate. Boe ma tititi-nonosi mara lao hela nusa' naa, ma bali' risi' rae Kana'an ia fo hule-o'e ro'e makasi neu Au.’ 8 Lamatualain ola' basa ma, Ana tao hehelu-fufuli' no sunat fo dad'i bukti oi Abraham se dad'i Lamatualain atahori Na ena. Naa de, lele' Abraham ana na Isak, fe'e fai falu, ana sunat e. Basa de Isak sunat ana na Yakob. Yakob o sunat ana tou ka sanahulu rua nara, lele' ara fe'e fai be'e falu'. Basa se ia ra, hita atahori Yahudi ra bei-ba'i nara. 9 Lao esa ma, hita bei-ba'i nara rala nara mera mbali odi nara Yusuf. De ara seo e dad'i ate sia rae Masir. Te Lamatualain nda lao hela e sa. 10 Ana mbo'i e mia basa sususa' ra, ma fee ne mahine' fo nahine dala' nae'. Huu naa, mane Masir a sue e, de so'u e dad'i lima onan sia rae Masir. Ana o to'u koasa sia mane' a ume panggat na. 11 Basa naa ma fai ndoes nema la'e rae Masir ma rae Kana'an. Fai ndoes, naseli' teb'e, de atahori hetar susasona sia bee-b'ee. Naa de hita bei-ba'i nara nda hambu raa saa sa' boe. 12 Te ba'i Yakob rena oi nanaat sia rae Masir. Boe ma ana denu ana nara, fo hita bei-bai nara, reu hasa nanaat sia naa. 13 Ara hasa basa ma, ara bali'. Ara raa hendi basa nanaat ra ma, Yakob denu se reu hasa selu' sia Masir. Dei de Yusuf fe'e nafad'e se nae, eni sira od'i bonggi na. Ma fee mane Masir a nahine se. 14 Basa naa ma, Yusuf no'e ama na no od'i-a'a nara lali Masir reu. Basa se atahori hitu nulu lima. 15 De Yakob se lali Masir reu. Basa de, hita bei-ba'i nara mate mia naa. 16 D'oo na seli dei de, ara rendi bali' bei-ba'i' ra rui nara risi' kambo Sikem. Ara ra'oi rui' naa ra sia mamana rates fo ma'ahulu na ba'i Abraham hasa mia Hemor tititi-nonosi nara.” 17 Stefanus ola' nakandoo nae, “Basa ia ra dad'i, huu Lamatualain helu basa nae, dei fo Eni fee mamana' naa neu Abraham dad'i rae pusaka. Deka fai fo Lamatualain natetu' helu-fuli Na naa, hita atahori Yahudi ra boe ramaheta sia rae Masir ena. 18 Lele' naa, mane feu' sa to'u parenda' sia Masir. Te nda nahine Yusuf sa. 19 Mane' naa tab'u-roroo hita atahori nara. Ma ana tuni-ndeni hita bei-ba'i nara. Ana o parenda se no deres fo nggari hendi ana mana b'onggi feu nara, fo ara mate. 20 Lele' naa, ba'i Musa ina na bonggi e. A'o na meulau na seli. Ama-ina na nda tungga mane' a parenda na sa. Ara ra'aboi ra'afuni' e sia ume losa fula telu. 21 Basa ma ara nda afi' ra'afuni' rala e sia ume sa ena, de mbo'i hendi' e. Te mane Masir ana feto na nita e, de na'ab'oi e ona' ana bonggi na. 22 Naa de atahori Masir ra ranori sira mahine nara basa se neu Musa. De ana dad'i atahori manaseli', mahine' ma masi'et boe. 23 Musa too haa nulu boe ma, ana nae neu nahine atahori Isra'el nara. 24 Ana neu ma nita atahori Masir esa momoko atahori Isra'el sa. Ana neu tulun eni atahori na, ma nisa atahori Masir a. 25 Ana du'a nae ne'o atahori nara bub'ulu' Lamatualain denu eni, fo neu tulu-fali se mia sususa'. Te ara nda fe'e bub'ulu' sa. 26 Mbila ma, Musa neu se'u selu' atahori nara. Ana nita atahori nara rua rafetu. De ana sob'a nad'ame' ru'a se nae, “Wee! Hei ru'a nggi, od'i-a'a. Te ta'o bee de mifetu ta'o ia?” 27 Te atahori mana momoko nonoo na timba ba'i Musa nisi' suu' neu, de nae, ‘Seka so'u nggo dad'i hai malangga ma? Ma seka so'u nggo dad'i hai mana ma'etu' ded'eat ma? 28 Mbei ma ho mae misa au, ona' ho misa atahori Masir a afis a, do?’ 29 Musa rena ta'o naa, ma ana fela lao hela Masir. Ana neu leo sia atahori Median ra nusa na. Basa ma, ana sao sia naa, de bonggi ana tou' rua. 30 Too haa nulu boe ma, Musa nisi' mamana mad'a' esa deka no lete' sa, naran lete Sinai. Sia naa Lamatualain ate Na esa mia sorga neu nandaa no e mia ai sia hau ana' sa rala. Hau a nenelalangge', te nda kad'e sa. 31 Musa nita ma, ana ndii-ndii' a. Ana neu deka fo nae nahine saa sia naa. Aiboi' ma, ana rena Lamatualain ola' mia ai rala nae, 32 ‘Au ia, bei-ba'i mara Lamatualain na. Ba'im Abraham, Isak, ma Yakob be'utee neu Au.’ Musa rena ma, ana namatau de ao na ngge'e-ngge'e, ma nda nambarani boti' mata na fo mete hau mana lalangge' naa sa. 33 Boe ma Lamatualain ola' selu' nae, ‘We Musa! Ho ririi sia rae meumare'. De olu hendi laopei ma! 34 Se'u te mae Au lilii' Au atahori Isra'el ngga sia Masir a. Hoko'! Au fe'e usuned'a se. Au bub'ulu' doid'oso nara ma rena hara hule-o'e nara. De Au ae mbo'i se. Uma dei! Au ae denu bali' nggo Masir muu.’ 35 No ta'o naa, Lamatualain natud'u ao Na mia ai rala ma parenda Musa fo bali' Masir neu. Lamatualain dud'u e neu mbo'i atahori Isra'el mia doid'oso nara. Musa ia, fo ma'ahulu na atahori ra ratane rae, ‘Seka so'u nggo dad'i hai malangga ma?’ Ia naa Lamatualain mana so'u e! 36 Basa naa boe ma, Musa bali' Masir neu. Ana tao mana dad'i' ra seli sia naa. Basa ma, ana no atahori Isra'el ra lao hela Masir. Ara lao tungga Tasi Mbilas, ma lao' ndule mamana rou' ra losa too haa nulu. 37 Musa nafad'e atahori Isra'el ra rae, ‘Dei fo Lamatualain so'u atahori sa sia hei talad'a ma, fo dad'i mana ola-ola Na, ona' Ana so'u au ia. 38 Musa na'ab'ue no hita atahori Isra'el nara sia mamana rou' ra. Ana dad'i lelete' fee hita bei-ba'i nara ro Lamatualain ate Na mia sorga. Ate naa na'onda' Lamatualain Ded'ea-o'ola Na neu Musa sia lete Sinai. Ded'ea-o'ola' naa, mana natud'u hita dala masod'a' ndos. 39 Mae ta'o naa o, hita bei-ba'i nara nda nau rena Musa sa. Ara nda simbo e sa, de rae bali' Masir reu. 40 Basa naa ma, ara reu kokoe Harun rae, ‘Ama' od'i na Musa no hai lao hela rae Masir. Te ia naa, hai nda bub'ulu' ana sia bee sa' boe. Dad'i hai mo'e fo ama' tao fee hai sosonggo', fo ana mana nalalao hai.’ 41 De ara tao sosonggo', mata na ona' sapi ana'. Ara tunu-hotu banda ma feta-dote fee sosonggo' a. Ara ma'ahee ro saa fo sira tao ao nara. 42 Lamatualain nita ta'o naa ma nasad'ea se. De ara songgo sud'i a saa sia lalai ona' relo, fulan, ma nduu'. Ona' o Lamatualain hela se ta'o a naa ena. Naa ndaa no saa fo Lamatualain mana ola-ola nara sura' mia dalahulu na rae, ‘We! Atahori Isra'el re! To haa nulu hei lao' ndule mamana rou' ra, ma tunu-hotu banda fo be'utee neu Au, do, neu se? 43 Hei nda koa-kio Au sa! Tungga fai hei songgo neu' a sosonggo mara. Hei hii' a maso' kalua nitu Molok ume sosonggo na. Hei o hii songgo nduu' esa nitu na, naran Refan. Dad'i hei hii' a songgo neu saa fo hei tao ao mara! Dei fo Au nggari nggi mi'id'od'oo' seli Babel mi’. 44 Stefanus ola' nakandoo nae, “Lamatualain natud'u ba'i Musa mamana Hule-O'e' esa rupa na. De Musa se rafefela Lalaat Hule-O'e' esa mia banda rou' no teme' tungga rupa' naa. Basa naa ma, atahori Isra'el ra reu hule-o'e neu Lamatualain sia naa. Mete ma ara lali mamana', naa ara ofe Lalaat Hule-O'e' a, ara pa'a e, de rendi e nisi ' mamana feu'. Losa naa, ara rafefela selu' Lalaat a. 45 D'od'oo ma, lele' Yosua se ratati ro atahori fea' sia nusa Kana'an ma, Lamatualain oi hendi atahori naa ra. Basa de, Lamatualain bab'anggi nusa' naa neu hita bei-ba'i nara. Lele' ara rambas rala nusa' naa, ara o rendi Lalaa Hule-O'e a neu boe. Lalaat a nambarii' sia naa losa mane Daud to'u parenda'. 46 Mane Daud ia, hule-o'e neu Lamatualain ona' hita ba'i Yakob na no ume isi nara. Daud tao namaho'o Lamatualain rala Na, de Lamatualain pala banggi fee ne papala-bab'anggi'. Daud o no'e Lamatualain fo eni mana nafefela Ume Hule-O'e feu'. 47 Te ana na Soleman mana nafefela Ume Hule-O'e Huu' a. 48 Hita bub'ulu' tae, Lamatualain leo sia mamana' nanarun seli. Ana nda leo sia ume fo atahori tao' sa. Huu ma'ahulu na, mana ola-ola Na esa sura' hela rae, 49 ‘Lalai a, Au kadera parenda ngga. Raefafo' a, Au ei tatabu ngga. Ta'o bee de hei mae mifefela ume esa nandaa Au leo sia naa? Nda bisa sa. 50 Te lalai no raefafo' isi na, Au mana u'ud'ad'ad'i'!’” 51 Stefanus ola' selu', ma bua se nae, “Hei langga fatu mara seli! Ona' atahori nda mana rahine Lamatualain sa, ma nda nau rena E sa. Hei aka' lab'an E, ona' bei-ba'i' mara mana rasad'ea E. Ia naa hei fe'e mae lab'an Dula-dale Meumare Na, do? 52 Hei bei-ba'i mara ra'asususa' Lamatualain mana ola-ola Nara. Mifad'e sob'a: mana ola-ola' bee fo ara nda ra'asususa' e sa? Nda hambu sa, to? Ma'ahulu na mana ola-ola' Nara rafad'e mema' oi, Lamatualain nae haitua Atahori Meumare Na. Te hei bei-ba'i mara risa Lamatualain mana ola-ola' nara. Losa hei o sangga dala' pake atahori fea' fo risa Lamatualain Atahori Meumare Na. 53 Lamatualain ate Nara mia sorga o rendi basa atoran adat fo Lamatualain nae fee hita, te hei nda toe sa.” 54 Atahori mana endo' sia mamana nggero ded'eat a rena Stefanus o'ola na, ma rahine rae ana fee sala' neu se. De rala nara mera ma rangginggio. 55 Te Lamatualain Dula-dale Meumare Na dai Stefanus ena. Ana oro'a mete lalai a. De nita Lamatualain mandete-masa'an, no Lamatua' Yesus nambarii' sia Lamatualain bob'oa ona Na, sia mamana nenefee hadat naa. 56 Ana ola' nae, “Ama nggare. Au ita lalai a sii, ma Atahori Matetu' a nambarii' sia mamana nenefee hadat sia Lamatualain bob'oa ona Na.” 57 Atahori mana endo' sia naa ra rena ma, ara o'oo ndiki nara. Ara nggasi denu Stefanus o'oo bafa na. Basa se teteek fo rae a'ame Stefanus. 58 Ara lea rendi e nisi' kota a dea'. Sakasi ra olu bad'u nara, de fee ana soru' esa nara na Saulus to'u. Ana dad'i sira mana natatale na. Boe ma reu mbia Stefanus. 59 Ara fe'e mbia Stefanus, ma ana randu nahere' nae, “Lamatua' Yesus! Au fai ngga deka ena. Simbo mala au!” 60 Boe ma ana na'aloli napadilu neu lululangga na, de randu nahere' selu' nae, “Ama', afi' fee se lemba-d'oi sala' ia!” Basa ma, hahae na etu, ma ana mate.

Report Issue

Ded'enu' ra Dud'uin 8

TOC , Chapters

1 Saulus sia mamana' naa boe, de na'ahei' risa Stefanus. 2 Lele' naa, hambu atahori hira mana manggate tungga Lamatualain. Stefanus mate ma, ara nggae ei-ei, de reu ha'i rendi ao sisi na fo ra'oi. Eni' a fai' naa, atahori ra'asususa' Lamatua' Yesus atahori Nara sia Yerusalem, de ara doid'oso seli. Basa se rela sea-sarangganggaa risi' propinsi Yudea ma propinsi Samaria. Hela aka' a Yesus dedenu Nara sia Yerusalem. 3 Te Saulus sangga dala' nakandoo' a fo tao doid'oso Yesus atahori nara. Ana sangga se sud'i' a sia bee-b'ee. Ana maso' kalua tungga-tungga' a ume fo sangga se. Mae tou' do ina' o, ana to'u fo tao se bui rala reu. 4 Ona' mae atahori ra'asususa' Yesus atahori nara, losa ara rela sea-saranggaa, te ara nda raloe' dui Lamatua' Yesus Dud'ui Malole Na neu atahori sia bee-b'ee. 5 Ona' a, Filipus. Ana nisi' kota esa sia nusa Samaria de dui atahori ra nae, Kristus fo Lamatualain dud'u eni' a ma'ahulu na, naeni Yesus. 6 Ana tao manadad'i' ra, ma atahori ra ra'ab'ub'ue fo rena malolole o'ola Na. 7 Sia naa hambu atahori nitu tao' ra. Nitu ra lao hela atahori ra no randu rahere'. Atahori mamalu'u' ro ei doka' hetar o hai reu' ena boe. 8 Naa de atahori mana sia kota naa ramaho'o seli. 9 Sia naa hambu atahori mahine' sa, naran Simon. Eni' a doo' ena, ana pake nitu mahine na neu atahori Samaria ra. Ana koa-koa' ao na nae, “Au ia, manaseli'!” 10 Basa moko-anak, tou'-ina', sia kota naa, ola-ola' Simon nara na rae, “Wii! Atahori ia, seli ma! Saa fo ana tao' naa, mia Lamatualain koasa Na!” Huu ana nahine pake nitu a mahine na, de atahori ra hii pake e eni' a doo' ena. 12 Te ia naa, ara rena Filipus nanori Lamatualain parenda Na, ma natud'u dala' fo ara dad'i Lamatualain atahori Na, nendi' Yesus nara Na. Rena basa ma, nae' ramahere, de maso' dad'i Lamatualain bob'onggi Na. Mae tou' do ina', ara nau dad'i ta'o naa. Naa de, ara hambu sarani. 13 Simon o namahere ma nau dad'i Yesus atahori Na. De ara sarani e ma ana tungga Filipus sud'i' a bee reu. Lele' ana nita manadad'i' fo Filipus tao' ra, ana kakaler langgan, oi “We! Ia, seli teb'e!” 14 Lele' naa, Lamatua' Yesus dedenu Nara mana sia Yerusalem rena rae atahori sia nusa' Samaria ra ramahere Lamatualain Ded'ea-o'ola Na. Basa ma, ara denu Petrus no Yohanis naa reu. 15 Ru'a se losa naa, dei de bub'ulu' atahori mana sia naa ra, nda fe'e simbo Lamatualain Dula-dale Meumare Na sa. Ara fe'e a hambu sarani pake Yesus nara Na. De Petrus no Yohanis ndae lima nara neu se, ma hule-o'e, ro'e fo atahori Samaria ra o simbo Lamatualain Dula-dale Meumare Na. Boe ma, ara simbo neu' ena. 18 Simon o nita Petrus no Yohanis ndae lima nara reu atahori ra, ma ara simbo Lamatualain Dula-dale Na. De ana loo doi' neu ru'a se, ma no'e nae, 19 “We! Ama nggare! Fee au koasa naa dei. Fo mete ma au tao lima ngga neu se ata, na ara simbo Lamatualain Dula-dale Meumare Na.” 20 Te Petrus bua e nae, “Mate mopo nggo mo doi ma! Mbei ma ho mae bisa hasa Lamatualain Dula-dale Na no doi', do? Hoko'! Atahori nda bisa hasa Lamatulain Dula-dale Na sa. 21 Ho nda ma hak saa-saa sa' boe neu Lamatualain Dula-dale Na, te rala ma nda ndos sa. Ho sangga' a dala hahambu' soa' neu aom. 22 Doa' tao sala' leo. Malole lena' hule-o'e neu Lamatualain, fo ona' bee naa, Ana fee ambon neu dud'u'a de'ulaka ma. 23 Au bub'ulu' ho nda nau atahori fea' lena' nggo sa, ma de'ulaka' nae' pa'a nggo!” 24 Petrus ola basa naa boe ma, Simon no'e ru'a se nae, “Ama nggare! Mete ma ta'o naa, tulun hule-o'e fee au, fo ded'ea de'ulaka' naa, afi' dai au.” 25 Basa naa ma, Petrus no Yohanis dui Lamatua' Yesus Dud'ui Malole Na ma rafad'e Lamatualain Ded'ea-o'ola Na sia kota naa. Boe ma ara bali' Yerusalem reu. Tungga-tungga dala', ara tuli kambo-kambo' sia propinsi Samaria, fo dui Lamatua' Yesus Dud'ui Malole Na neu basa atahori sia naa. 26 Basa ma, Lamatualain ate Na esa mia sorga denu Filipus nae, “Ana ngge! Lao muu tungga dala' mana ona neu. Tungga dala mbaraa' naa mana mia Yerusalem nisi' kota Gasa.” 27 Filipus rena parenda' naa boe ma, ana lao neu' ena. Losa dala' naa ma, nita atahori sa. Eni, atahori monae' sa mia nusa Etiopia. Ana mana tao mata' neu ratu Kandake hata-heto nara. Ana fe'e hule-o'e basa mia Yerusalem, de ana bali' no kareta. Filipus nita e endo' baca sia kareta ata. Ana baca Lamatulain mana ola-ola Na ba'i Yesaya susura na. 29 Lamatualain Dula-dale Na denu Filipus neu deka kareta fo nandaa no atahori naa. 30 Ana deka boe ma, rena atahori naa baca mia ba'i Yesaya susura na. Natane nae, “Ama'! Muhine saa fo baca' naa, do, hoko'?” 31 Nataa nae, “Hoko'. Musi atahori rafad'e au, dei fo uhine. Uma endo' mo au sia ia.” 32 Susura fo ana baca' naa, lii na ta'o ia: “Ara lea E, ona' lea bib'i lombo, fo rae hala. Ana dad'i ona' bib'i lombo ana' fo atahori nggute fulu na, te nda na'amee sa. Ana nda nahara sa, ma nda nataa saa sa' boe. 33 Ara ra'amuti E; Ma ra'etu' sala ded'ea Na. Ara tao risa E, te nda no sala Na saa sa' boe. Naa de, hai nda bisa ola' mbei sa boe so'al tititi-nonosi Nara.” 34 Atahori monaen naa baca basa ma, natane Filipus nae, “Ta'o bee? Ba'i Yesaya ola' naa neu ao na, do, ola' neu atahori fea'?” 35 Basa de, Filipus nanori e, Lamatua' Yesus Dud'ui Malole Na. Ana dui mia Yesaya susuran naa, ma mia susura fea' ra boe, fo natud'u dala' tungga Yesus. 36 Ara fe'e lao-lao' ma, atahori naa nita oe sia loe sa. De ana ola' tute Filipus o'ola na, ma no'e nae, “Ama'. Mete dei! Oe sia naa. Mete ma nau, na, onda teu fo sarani au sia ia leon.” 37 [Basa ma Filipus nataa nae, “Mete ma ama' mumuhere teb'e-teb'e Lamatua' Yesus, naa nda saa sa' boe. Ata onda fo au sarani ama'.” Ana na'ahei' nae, “Au umuhere teb'e-teb'e' Yesus, fo Lamatualain dud'u mia dalahulu na neu. Eni, Lamatualain Ana Na.”] 38 Boe ma, ama' naa denu kareta na nambarii'. Ara onda de oe' rala reu. Ma Filipus sarani e. 39 Rua' se dea reu mia oe a ma, Lamatualain Dula-dale Meumare Na nendi Filipus nisi' mamana fea'. Atahori monaen naa nda nita e sa ena. Dad'i ana lao nakandoo, no rala na namaho'o seli. 40 Te aiboi' ma Filipus losa kambo' esa, naran Asotus. Mia naa, ana lao' nakandoo fo nafad'e Yesus Dud'ui Malole Na neu atahori. Ana lao tuli basa kambo' losa kota Kaisarea.

Report Issue

Ded'enu' ra Dud'uin 9

TOC , Chapters

1 Lele' naa, Saulus aka' a momoko ma tao doid'oso atahori-atahori mana tungga Yesus. Ana o sangga dala' nae nisa se. Naa de, ana neu nisi' malangga monae agama Yahudi a 2 ma no'e susura koasa fo nendi nisi' malangga ume hule-o'e' ra sia Damsik. Ana no'e nae mete ma nandaa no atahori mana tungga Yesus Dala Masod'a Na, mae tou' do ina' o, ana to'u ma pa'a se, fo no se Yerusalem reu. 3 Saulus simbo nala susura koasa ma, no nonoo nara Damsik reu. Ara deka kota naa boe, aiboi' ma manggarelo' naronda mia lalai nandaa no Saulus. 4 Boe ma ana na'aloli. Ana rena hara' esa ola' no e nae, “Saulus! Saulus! Ta'o bee de ho tao doid'oso Au ta'o ia, e?” 5 Saulus natane nae, “Malangga mana ola' ia, seka?” Hara' naa nataa nae, “Au, Yesus, fo ho tao doid'oso' a. 6 Fela fo kota rala muu. Dei fo Au ufad'e nggo tao sa sia naa.” 7 Nonoo nara o rena hara-lii' na boe, te nda rita esa-esa sa' boe. Boe ma mopo dud'u'a nara, de ara hie-hie reu' ena. 8 Basa ma Saulus nambarii'. Ana nalaa sob'a matan, te nda nita saa sa' boe. De ara to'u lima na ro e Damsik neu. 9 Saulus nda nita sa fai telu. Ma nda naa-ninu saa sa' boe. 10 Sia naa, hambu Lamatua' Yesus atahori Na esa, naran Ananias. Lamatua' natud'u mata Na neu e, de no'e nae, “Ananias!” Ana nataa nae, “Ia, Lamatua'!” 11 Lamatua' nafad'e nae, “Uma dei. Muu sangga Au atahori ngga esa. Misi' Dala Ndos, sia atahori sa naran Yudas ume na. Sia naa, ho sangga atahori Tarsus sa, naran Saulus. Oras ia, ana hule-o'e. 12 Au utud'u e, ae dei fo atahori esa neu se'u e. Naeni, ho Ananias. De muu ndae lima ma neu e fo ana nita bali'!” 13 Te Ananias nataa bali' nae, “Ta'o ia, Lamatua'! Hai rena atahori dui-b'engga atahori naa, huu ana na'asususa' Lamatua' atahori Nara sia Yerusalem. Losa ara nda bibisa' saa ena! 14 Lele' ia hai rena mae malangga agama ra fee ne koasa fo nema humu basa atahori mana maso' tungga Lamatua' Yesus Dala Masod'a Na.” 15 Te Lamatua' ola' no Ananias fai nae, “Mae ona' naa o, muu dei! Te Au tengga e dad'i mana soi dala' fee Au, fo ana nendi Dud'ui Malole Ngga fee atahori ma mane' mia nusa fea' ra, ma atahori Isra'el ra boe. 16 Dei fo Au utud'u e, fo ana bub'ulu' doid'oso' mata' saa nahani e, huu ana tungga Au.” 17 Ananias rena Lamatua' ola' ta'o naa ma, ana lao nisi' ume naa, de rala neu. Ana ndae lima na neu Saulus, de nae, “A'a Saul. Lamatua' Yesus fo a'a nita mia dala' lele' a'a nema, Ana mana denu au uma undaa o nggo. Ana denu au hule-o'e ma ndae lima ngga, fo a'a nita bali'. Ana o nau fo a'a simbo Dula-dale Meumare Na.” 18 Oras naa, Saulus med'a ona' u'u una' e kufa mia mata na, de nita neu' ena. Ana fela, de ara sarani e. 19 Boe ma, ana naa-ninu, de ao na o ma'adere bali'. Saulus fe'e leo fai hira fai no Lamatua' Yesus atahori Nara mia Damsik. 20 Ana nisi' atahori Yahudi ra ume hule o'e na, de nafad'e se nae, “Rena malolole dei! Mema' Yesus, teb'e-teb'e' Lamatualain Ana Na.” 21 Atahori ra titindindi rena Saulus o'ola na. De ara ola-ola' rae, “Ana mana tao doid'oso Yesus atahori nara mia Yerusalem, to? Ana nema nae to'u nendi se risi' malangga agama Yahudi ra! Ta'o bee ia?” 22 Te Saulus soa' natud'u bukti oi Yesus naa, Atahori fo Lamatualain helu nae haitua eni' a ma'ahulu na neu. Saulus nanori ona' naa, de atahori Yahudi ra nda rasenggi' e sa. Naa de, Saulus naran boe nenenehine' sia bee-b'ee. 23 Nda doo' sa ma, atahori Yahudi ra ra'ab'ue rae tao risa e. 24 Te Saulus rena siu' dud'u'a de'ulaka' naa. Atahori ra tefa e hatu-rerelon sia lelesu ine' a fo rae risa e. 25 Te tetemba' sa, Saulus nonoo nara hira reu rala e, de tao e mia boa sa rala ma ra'onda e tungga kota a tembok na, de ana nela hela kota Damsik. 26 Basa ma, Saulus Yerusalem neu. Losa naa, ana sob'a neu na'ab'ue no Lamatua' Yesus atahori Nara. Te basa se ramatau e, huu rae ne'o ana neu tao ao na ona' atahori mamahere' mana tungga Lamatua' Yesus. Te dei fo ana to'u se. 27 Te hambu atahori sa, nara na Barnabas. Ana mana fee Lamatua' dedenu Nara rahine Saulus. Ana dui se, saa fo dad'i neu Saulus mia dala'. Ana o nafad'e nae Saulus nandaa no Lamatua' Yesus ma Yesus o ola' no e boe. Ana dui se Saulus mbaranin nafad'e Lamatua' Yesus Dala Masod'a Na neu atahori sia Damsik. 28 Ara rena ta'o naa ma, basa se simbo Saulus. De ana leo no se mia Yerusalem. Ana nambarani nafad'e Lamatua' Yesus Dud'ui Malole Na neu sud'i' a se. 29 Ana naselu no atahori Yahudi hira mana ola' rendi ded'ea Yunani. Te ara nda nau simbo o'ola na sa, de ara sangga dala' rae tao risa e. 30 Lamatua' Yesus atahori Nara rena rae atahori sangga dala' de'ulaka' ma, ara ro e nisi' kota Kaisarea sia tasi' suun. Basa de ara haitua bali' e nisi' kota Tarsus. 31 Basa boe ma, Yesus atahori nara mana sia nusa Yudea, Galilea, ma Samaria, rasod'a no dame. Ara ramaheta, ma tungga Lamatua' hihii Na. Dula-dale Meumare Na o tao manggatetee rala nara. 32 Lele' naa, Petrus hii lao ndule bee-b'ee fo neu se'u Lamatua' atahori Nara. Fai' sa ma, neu se'u atahori mana leo sia kambo Lida. 33 Sia naa nandaa no tou' esa, naran Eneas. Eni mamalu'u', de nda fela hela mamana susunggu na sa, too falu ena. 34 Petrus nafad'e e nae, “Eneas! Yesus Kristus nahai' nggo ena. Dad'i fela leo! Mulolole mamana susunggu ma!” Eneas rena ta'o naa ma, ana fela boe. 35 Basa atahori sia kambo Lida no kambo Saron rita Eneas hai, ma ramahere neu Lamatua' Yesus. 36 Lele' naa, ina' esa nara na Tabita leo sia kota Yope sia tasi suu na. (Ina' naa nara na sia ded'ea Yunani oi, ‘Dorkas’, sosoa na oi, ‘rusa’). Ana namahere neu Lamatua' Yesus. Ana tao' a malole' neu atahori, ma hii tulu-fali atahori mana tud'a-loloe' ra. 37 Fai' esa ma, mama Tabita namahed'i, de mate. Ara rariu e, ma mboti ao sisi na, ma ralololi e sia kama ata'. 38 Ara rena rae Petrus sia Lida. Kota naa lao ei' na fai e'etu' sa mia Yope. De ara denu atahori rua reu ro'e Petrus oi, “Ama'! Hai mo'e ama' nema lai-lai sia Yope dei.” 39 Petrus rena ma, ana fela de tungga se. Losa naa, ana nisi' mama Tabita kama na. Ina falu ra sofe kama ma nggae ei-ei. Ara ratud'u Petrus sira bad'u nara ma bua-ba'us fea nara fo mama Dorkas soo fee se lele' ana fe'e masod'a'. 40 Basa ma, Petrus denu se dea reu. De ana sende' lululangga na ma hule-o'e. Basa ma, ana mbali mamates a, de ola' nae, “Tabita! Fela leo!” Aiboi' ma, ina' a nalaa mata na. Nita Petrus ma, ana fela de endo'. 41 Petrus to'u lima na de nafefela e. Basa ma, ana no'e ina-falu ra ma atahori fea' ra, de fee ina' mana nasod'a bali' a, neu se. 42 Basa atahori sia Yope rena dud'uit naa, de atahori nae' ramahere Lamatua' Yesus. 43 Petrus leo fai hira fai mia atahori sa ume na. Atahori naa, nara na Simon. Ue-tatao na, tukan nameu banda rou'.

Report Issue

Ded'enu' ra Dud'uin 10

TOC , Chapters

1 Lele' naa, hambu sold'ad'u Roma esa, naran Kornelis. Ana leo mia kota Kaisarea. Kornelis ia, dad'i malangga mia sold'ad'u natun esa. Ara mia dod'oo', mia Italia rema. 2 Kornelis no basa ume isi nara rala nara hii-nau neu Lamatualain. Te atahori Roma hetar nda ona' naa sa. Kornelis tulu-fali atahori hata-taa', ma ana hii hule-o'e neu Lamatualain. 3 Fai' sa, mbei ma lii' telu bob'o na, ona' a nalamein. Ana nita relo-relo Lamatualain ate Na esa mia sorga no'e nae, “Kornelis!” 4 Kornelis nita e, de namatau seli. Ana natane nae, “Ta'o bee, malangga?” Ate naa nataa nae, “Lamatualain rena hule-o'e ma, ma nasaned'a rala malole ma neu atahori hata-taa' ra. Ana o mete-se'u nggo boe. 5 De ia naa, denu atahori esa kota Yope neu fo no'e nendi atahori esa, naran Simon Petrus. 6 Ana numban sia ume esa sia tasi suu na, no tukan nameu banda rou' sa, naran Simon.” 7 Lamatualain ate Na mia sorga ola' basa ma, ana lao hela Kornelis. De Kornelis no'e mana tao-ues nara rua no sold'ad'u na esa. Sold'ad'u naa, rala na o hii-nau neu Lamatualain boe. 8 Kornelis dui basa naa ra, ma denu se risi' kota Yope. 9 Mbila reorendu na ma, Kornelis dedenu nara rae deka Yope ena. Lele' naa, Petrus neu hule-o'e mia Simon ume nambeleon ata'. 10 Ana hule-o'e te named'a ndoe. Ana nahati atahori ra tao nanaat mei ata neu. Lele' ana hule-o'e ma, Lamatualain natud'u e ona' ana nalamein. 11 Ona' lalai a sii, ma teme loa-naru' sa sou, doko-doko sia buku ka haa' ra. Teme loa-naru' naa, loe nema. 12 Sia teme' naa, nita banda mata'-mata'. Hambu banda ei haa', banda mana nod'o', ma mbui' mata'-mata'. 13 Ana rena hara' esa denu e nae, “Petrus! Fela leo! Hala banda ra fo mua!” 14 Te Petrus nataa nae, “Nda bisa sa Lamatua'! Afi' ta'o naa! Au nda fe'e ua ita banda mata' naa ra sa! Hai atahori Yahudi ra miluli banda naa ra!” 15 Te hara-lii' naa ola' bali' nae, “Mete ma Lamatualain nae saa meumare', naa afi' mae manggenggeo'!” 16 Teme' naa sou lao telu ma Petrus o rena hara-lii' lao telu boe, aiboi' ma teme' a neneboti' bali' lalai ata neu. 17 Petrus fe'e dud'u'a neu-nema nae nahine meit naa sosoa na, te Kornelis ana dedenu nara losa Simon ume na ena. Ara rii-rii sia lelesu mata' ena. 18 Ara ro'e tenu ume' a de ratane rae, “Hai sangga fui' esa numban sia ume ia. Naran Simon Petrus. Ama' nahine e, do?” 19 Petrus fe'e dud'u'a saa fo nita' naa sosoan ma, Lamatualain Dula-dale Meumare Na nafad'e e nae, “We, Petrus. Atahori sia rae', rema sangga nggo. 20 Onda fo tungga se leo. Afi' mumutau. Mae sira nda atahori Yahudi sa, ho afi' melu-mudu se mae atahori manggenggeo', tungga atahori Yahudi ra adat na. Te Au, mana denu se rema ha'i nggo.” 21 Basa ma, Petrus onda de neu nandaa no se. Natane nae, “Au ia, fo hei sangga' a. Hei parlu sa?” 22 Ara rataa rae, “Malangga sold'ad'u Roma esa denu hai ima. Ana malangga mia sold'ad'u natun esa. Rala na ndos, ma hii-nau neu Lamatualain. Atahori Yahudi nae' bub'ulu' malole na ena. Fe'e afis sa, Lamatualain ate Na mia sorga denu hai malangga ma no'e ama' muu sia ume na. Ana nae rena mia ama'.” 23 Petrus rena nala ma, no'e se sunggu' tetemba' naa sia naa. Fetu na ma, ara fela de Petrus lao no se. Lamatua' Yesus atahori Na hira sia Yope, o reu ramalolo' ro se boe. 24 Tetemba' naa ara sunggu' sia dala'. Mbila' neu dei de ara losa Kaisarea. Ara losa Kornelis ume na, te ana nahati se ena. Ana na'ab'ub'ue nala bob'onggi nara ma nonoo nara sia naa. 25 Petrus nae ume rala neu ma, Kornelis nela' neu, sende' lululangga na, fo be'utee neu e. 26 Te Petrus nafefela e nae, “A'a! Rii-rii leo. Afi' be'utee neu au. Te au ia, atahori ona' a'a boe.” 27 Kornelis rena ta'o naa ma, ana nambarii'. Boe ma ru'a se ola-ola' fo rae ume rala reu. Petrus mete neu ma, nita atahori hetar ra'ab'ub'ue sia naa, rahani e. 28 Ana mete ndule se, ma ola' nae, “Toronoo nggare. Hei bub'ulu' hai atahori Yahudi ra adat ma. Hai nda mi'ib'ue mo atahori fea' ra sa. Saa fai, maso' ume nara rala. Te Lamatualain natud'u au nae, mete ma Eni ola' nae saa meumare', au afi' ae naa manggenggeo'. De ia naa, au nda melumud'u atahori fea' ra sa ena. Au musi tao se ona' bob'onggi nggara. 29 Naa de, hei mo'e ma, au uma neu' ena. Au nda nemba-nemba sa, huu Lamatualain nafad'e basa au ena. Te hei mifad'e sob'a dei! Hei parlu saa mia au?” 30 Kornelis dui basa-b'asa' e nae, “Fai haa mana lao' naa, bob'o na, au hule o'e mia ume ngga. Aiboi' ma, tou' esa ririi mia mata ngga. Bua na makahahado'. 31 Ana no'e au nae, ‘Kornelis! Lamatualain rena basa hule-o'e ma ena, ma nasaned'a rala malole ma neu atahori hata-taa' ra. 32 De ia naa, denu atahori risi' kota Yope fo ro'e atahori sa, naran, Simon Petrus. Ana numban ume esa sia tasi suu na, sia tukan nameu banda rou' esa, nara na Simon boe.’ 33 Naa de, au denu atahori reu ro'e ama'. Hai mo'e makasi, huu ama' nema. De ia naa, hai mi'ib'ue, mae rena saa fo Lamatualain denu ama' nafad'e hai.” 34 Basa ma Petrus ola' nae, “Ia naa, au fe'e bub'ulu' Lamatualain mete-se'u basa atahori ona esa'. Nda pili-tad'a nae atahori Yahudi, do atahori nda Yahudi sa. 35 Mete ma atahori mia leo bee-b'ee o rala na ndos, ma ana hii hule-o'e neu Lamatualain, ma tungga Lamatualain hiihii-nanau Na, atahori naa tao namaho'o Lamatualain rala Na. 36 Hei bub'ulu' saa fo Lamatualain nafad'e neu hai atahori Isra'el ra, nae Eni haitua Atahori fo Eni dud'u basa eni' a ma'ahulu na, naeni Yesus. Yesus naa, mate fo nadame' atahori no Lamatualain. Ma Ana dad'i Malangga neu basa atahori ra. 37 Hei o rena saa mana dad'i' sia nusa Yudea. Dud'uit na eni' a Yohanis nafad'e atahori ra nae, ara musi raloe' mia sala' nara. Boe ma ara musi sarani, fo dad'i bukti sira dame ro Lamatualain ena. 38 Lamatualain fee Dula-dale Meumare Na neu Yesus, atahori Nasaret naa. Ana o fee koasa Na neu E boe. De Yesus neu sia kambo-kambo', fo tao dala malole' fee atahori ra. Ana o tulu-fali atahori fo nitu ra malangga na tao na'asususa' ra. Ana tao ta'o naa, huu Lamatualain no E nakandoo' a. 39 Hai ia ra, mita mo mata mara, saa fo ana tao mia Yerusalem, ma ndule atahori Yahudi ra nusa na. Te ona' naa o, atahori ra fe'e mbaku risa E mia hau nggangge' losa mate. 40 Ana mate teb'e-teb'e', te finiesan ma, Lamatualain fee Ne nasod'a bali'. Ana natud'u Ao na fo atahori rahine rae Ana nasod'a bali' ena. 41 Te nda basa atahori rita E sa, aka' a hai. Ana nasod'a bali' ma, hai mia-minu mo E. Ma Lamatualain o dud'u hai fo mifad'e Yesus Dud'ui Malole Na neu basa atahori sia bee-b'ee. 42 Lamatualain denu hai mi mifad'e relo-relo so'al Atahori fo Ana dud'u eni' a ma'ahulu na, naeni Yesus. Lamatualain o so'u E dad'i mana ma'etu' ded'eat fo na'etu' seka nasod'a nakandoo no Lamatualain, ma seka hoko'. Ana o na'etu' atahori mates ma atahori masod'a' ra ded'eat nara boe. 43 Mia dalahulu na neu, Lamatualain mana ola-ola Nara dud'u Yesus ia, rae sud'i' a se namahere neu E, dei fo Lamatualain simbo se, ma fee ambon neu sala nara.” 44 Petrus fe'e ola' na'o naa, aiboi' ma Lamatualain Dula-dale Meumare Na maso' basa atahori mana rena' ra. 45 Petrus nonoo Yahudi nara mana rema ro e mia Yope, ara o risi' Kornelis ume na sia kota Kaisarea. Ara rita atahori hetar simbo Lamatualain Dula-dale Na ma, ara titindindi, huu fe'e rita Lamatualain fee Dula-dale Na neu atahori nda Yahudi sa. 46 Ara rena atahori mia Kornelis ume na ola' ded'eat mata'-mata' ma koa-kio Lamatualain. Basa ma Petrus ola' no nonoo nara nae, 47 “Hei mete neu' ena! Atahori ia ra simbo Lamatualain Dula-dale Na ona' hita boe. De ia naa, ata sarani se leo. Te esa nda ai sa' boe.” 48 De Petrus denu nonoo nara fo sarani Kornelis no atahori naa ra, fo ara maso' dad'i Lamatua' Yesus atahori Nara. Basa ma, ara ro'e Petrus leo no sira fai hira fai, dei de fe'e fee ne bali' Yerusalem neu.

Report Issue

Ded'enu' ra Dud'uin 11

TOC , Chapters

1 Petrus fe'e nda bali' sa, te Yesus dedenu Nara ro atahori mamahere' laen ra mia Yerusalem rena rae atahori nda Yahudi ra sa simbo Lamatualain Dud'ui Malole Na. 2 Petrus losa Yerusalem ma, atahori mamahere' hira mia partei Yahudi fee sala' neu e, 3 rae, “Hee! Ho tao ta'o bee naa? B'ub'ulu' hita adat na, do hoko'? Mumburani misi' atahori nda Yahudi ra ume na sa! Ma mua-minu mo se! Afi' ta'o naa, te ara nda fe'e tungga hita adat sunat na sa! De ara nda randaa ra'ab'ue ro hita sa!” 4 Basa de Petrus dui basa manadad'i' ra nae, 5 “Fai' sa au mia kota Yope ma, au hule-o'e, de Lamatualain natud'u au ona' meit sa. Ona' lalai a sii, ma teme loa-naru' sa sou. Teme' a doko-doko sia buku ka haa' ra. Boe ma teme' a loe nisi' au. 6 Au ukuloloik teme' rala neu ma, ita banda mata'-mata'. Ita banda ei haa', banda mana nod'o', ma mbui' mata'-mata'. Basa se, hita atahori Yahudi ra banda naluli nara. 7 Basa ma, au rena hara' esa denu nae, ‘Petrus! Fela leo! Hala banda ia ra, fo mua!’ 8 Te au utaa ae, ‘Nda bisa sa, Malangga! Afi' ta'o naa! Au nda fe'e ua ita banda mata' naa ra sa! Basa banda naa ra, hai atahori Yahudi ra miluli!’ 9 Te hara' naa naselu bali' nae, ‘Mete ma Lamatualain nafad'e nae saa meumare' ena, afi' mae manggenggeo' fai!’ 10 Au ita teme' a sou lao telu boe ma, neneboti' bali' lalai a neu. 11 Lele' naa, atahori telu losa ume naa boe. Ara mia Kaisarea, rema sangga au. 12 Boe ma Lamatualain Dula-dale Meumare Na nafad'e au nae, ‘Onda fo tungga atahori ia ra leo. Afi' mumutau. Mae sira, atahori fea' ra o, ho afi' melu-mud'u se, ma afi' mae manggenggeo'.’ Au rena basa boe ma, hita atahori ka nee nara ia ra, o tungga ro au misi' Kaisarea. Sia naa, basa hai misi' malangga sold'ad'u Roma sa ume na. 13 Ana dui nae fai hira mana lao' naa, nita Lamatualain ate Na mia sorga nambarii' sia eni ume na, de nae, ‘Denu atahori reu sia Yope, fo ro'e atahori sa, naran Simon Petrus. 14 Dei fo atahori naa natud'u neu nggo, mo basa ume isi mara, Lamatualain dalan fo fee ambon neu sala mara ma fee masod'a neu nggi.’ 15 Naa de, lele' au utud'u Lamatualain Dala Masod'a Na neu se, aiboi' ma ara simbo Dula-dale Meumare' a, ona' hita simbo' a boe. 16 Au ita ona' naa, ma usuned'a Lamatua' Yesus o'olan nae, ‘Yohanis sarani hei no' a oe, te Lamatualain nau tao lena' naa fee nggi, huu naa Ana fee Dula-dale Meumare Na neu nggi.’ 17 Dad'i Lamatualain mana fee Dula-dale Na neu se ona' Ana fee hita boe. De hei nau au lab'an Lamatualain, do ta'o bee? Au ae ola' saa fai?” 18 Ara rena Petrus nasala'e ao na ta'o naa, ma ara nda fee sala' neu e sa ena. Basa se koa-kio Lamatualain oi, “We! Manaseli' ma! Lamatualain o soi dala' fo atahori fea' ra lao hela dala sala nara, fo Ana fee ambon neu sala nara boe. No ta'o naa, ara o rasod'a rakandoo ro E boe.” 19 Lele' atahori ra tao risa Stefanus ena, ara o tao doid'oso ma ra'asususa' Yesus atahori nara boe. Naa de, Yesus atahori nara sea-saranggaa. Ruma rela risi' nusa Finisia. Ruma risi' pulu Siprus, ruma fai rela ra'ad'od'o' losa kota Antiokia sia nusa Siria. Boe ma ara rafad'e Lamatua' Yesus Dud'ui Malole Na sia bee-b'ee. Te ara rafad'e' a atahori Yahudi nara. Nda rafad'e atahori fea' ra sa. 20 Te hambu Lamatua' Yesus atahori Nara mia pulu Siprus ma kota Kirene. Ruma rela rakandoo kota Antiokia sa nusa Siria. Sira ia rafad'e Lamatua' Yesus Dud'ui Malole Na neu atahori nda Yahudi ra sa. 21 Lamatualain fee koasa Na neu se, de atahori mana ramahere neu Lamatua' Yesus boe ramaheta. 22 Basa naa ma, Lamatua' Yesus atahori Nara sia Yerusalem rena rae atahori fea' ra sia Antiokia ramahere Yesus ena. De ara denu atahori sa, naran Barnabas, neu se'u se. Barnabas ia, rala malole', ma namahere teb'e-teb'e' neu Lamatualain. Lamatualain Dula-dale Na o nalalao e boe. Losa naa ma, ana nita nae, mema' teb'e. Lamatualain ue-tao sia atahori fea' ra talad'a nara ena. De rala na namaho'o. Ana huhuar se, fo ara tungga rakandoo Lamatua' Dala Masod'a Na teb'e-teb'e'. No ta'o naa, Lamatua' atahori Nara boe ramaheta. 25 Basa ma, Barnabas lao Tarsus neu sangga Saulus. 26 Nandaa no Saulus ma, ana kokoe e, fo bali' Antiokia reu. Ru'a se leo sia Antiokia ra'ab'ue ro Lamatua' atahori Nara, losa too esa. Tungga fai, ara ranori Lamatua' Dala Masod'a Na neu atahori nae'. (Sia Antiokia, dei de atahori ro'e Lamatua' Yesus atahori Nara rae, ‘atahori Kristen’). 27 Ru'a se fe'e sia Antiokia ma, atahori hira rema mia Yerusalem. Sira ia, Lamatualain mana ola-ola Na. 28 Mana ola-ola' esa, naran Agabus. Lamatualain Dula-dale Na nafad'e e nae, “Dei fo ndoe-la'as manaseli' dad'i ndule raefafo', losa nggoro-nggoro' ra.” De ana neu nafad'e selu' atahori ra. (O'ola na, dad'i lele' Mane Monae' Kaesar Roma naran Klaudius, to'u parenda.) 29 Lamatua' Yesus atahori Nara mana sia Antiokia ra rena Agabus o'ola na ma, ara rala hara' fo rad'uru doi' fee toronoo mamahere' manasusa' ra sia propinsi Yudea. Esa-esa fee tungga hahambu na. 30 Ara ra'ad'uru basa doi' ra ma, ara dud'u Barnabas no Saulus, fo rendi doi' ra fee neu lasi sarani' ra sia naa, fo ara bib'ib'i neu atahori manasusa' ra.

Report Issue

Ded'enu' ra Dud'uin 12

TOC , Chapters

1 Lele' naa, mane Herodes tao doid'oso neu Lamatua' Yesus atahori Nara ruma. 2 Ana parenda atahori fo reu tati risa Yakobis. Yakobis naa, Yohanis a'a na. 3 Yakobis mamate na, tao malangga Yahudi ra rala nara ramaho'o. Herodes nita ma, ana boe fua-fua' a. De nandaa no fai monae' fo rae Feta Roti Nda Tao Bibit Sa, ana denu atahori reu humu Petrus fai. 4 Ara humu rala e, de tao bui rala neu. Boe ma ara dud'u sold'ad'u tana' haa fo ranea bangganggati' Petrus hatu'-rerelon. Tana' esa naa, atahori haa. Tungga Herodes hihii na, ana nae na'etu' Petrus ded'ea na sia atahori hetar mata na, mete ma basa fefetas naa. 5 Dad'i lele' Petrus mia bui rala, Lamatua' Yesus atahori Nara hule-o'e nda ramae'tu sa, ro'e Lamatualain mete-se'u e. 6 Mbila' neu ma, Herodes nae na'etu' Petrus ded'eat na mia atahori hetar mata nara. Tetemba' naa, ara pa'a Petrus no rante rua mia bui rala. Ana sunggu' mia sold'ad'u rua talad'a nara. Ma sold'ad'u ruma ranea sia lelesu mata'. 7 Aiboi' ma, Lamatualain ate Na mia sorga nambarii' sia naa, ma kama a naronda manggarelo'. Ana fafae Petrus nae, “Petrus, e! Fela lai-lai!” Boe ma rante besi' a etu mia lima na neu' ena. 8 Basa ma, ate a denu e nae, “Olu bad'u ma no laopei ma!” Petrus olu basa ma, ate a denu e fai oi, “Olu bad'u dea' ma, fo tungga au leo!” 9 Boe ma Petrus tungga e, ma lao hela bui a. Te Petrus nae ne'o, eni nalamein. Te ona' o, dad'i ta'o naa. 10 Ara seli mamana nanea' kaesan no karuan ma, ara losa lelesu besi' a. Lelesu a soi ao na, de ru'a se dea reu tungga dala' mana kota neu. Aiboi' ma, Lamatualain' ate Na lao hela Petrus neu naa. 11 Ate naa mopo ma, Petrus med'a nae, “Mema' teb'e! Ia naa au fe'e bub'ulu' ena. Lamatualain teb'e-teb'e' haitua ate Na fo mbo'i au mia Herodes lima na. Lamatualain tao ta'o naa, fo atahori Yahudi ra dud'u'a deulaka' na afi' dai au.” 12 Basa ma, Petrus nisi' ina' esa ume na. Ina' a, naran, Maria. Eni, Yohanis maman. Yohanis nara fea na, Markus. Sia naa atahori hetar ra'ab'ue hule-o'e, ro'e Lamatualain tulu-fali Petrus no ded'eat na. 13 Petrus losa naa boe ma, ana dedeu ma nggasi mia lelesu ine' a. Boe ma ate ina' esa, nara na Rode, neu nakaloloik seka mana nema' naa. 14 Ana rena Petrus hara na boe ma, nahine neu' ena. Namaho'o seli, de lai-lai' rala neu, nafad'e atahori ra nae, “We! Petrus rii-rii sia dea'!” Te ana lilii' de nda soi lelesu fee Petrus sa. 15 Te ara rataa rae, “Hoko' to ma! Afi' andiao' ta'o naa!” Te ana lab'an nae, “Hoko'! Teb'e-teb'e' Petrus hara na! Ana sia dea' naa!” Te ara sub'a-sub'a a rae, “Mbei ma, atahori naa, Lamatualain ate Na mia sorga mana nanea Petrus.” 16 Ara fe'e ralelea, te Petrus aka' a nggasi nakandondoo' a, losa ara reu soi lelesu a. Soi rala ma, ara titindindi, huu naa, Petrus. 17 Petrus lalaes lima na fo ara nenee. Boe ma ana dui ta'o bee de Lamatualain soi eni mia bui a. Basa de, ana denu se nae, “Mi mifad'e basa ia ra neu Yakobis no dedenu fea' ra.” Boe ma, Petrus lao nisi' mamana fea'. 18 Mbila fefetu na, sold'ad'u mana manea' ra mete te Petrus nese ena. Ara bingun ma ramatau seli, huu nda rita' rae dei fo saa dad'i neu sira sa. 19 Herodes bub'ulu' ma, ana parenda se reu sangga Petrus. Te nda randaa ro e sa. Boe ma Herodes denu paresa' sold'ad'u mana manea' ra. Paresa' basa ma, ana denu tao risa basa se. Basa boe ma, Herodes lao hela Yudea, de leo sia kota Kaisarea. 20 Lele' naa, hambu atahori mia kota rua, naran Tirus ma Sid'on. Ara hii hasa nanaat sia mane Herodes nusa na. Te doo' ena, mane' a namusu' no se. De ara rala rala' sa rae reu badame' ro e. Ara here nononggo' esa fo reu randaa ro Herodes sia Kaisarea. Losa naa ma, reu ra'ab'ue ro atahori sa sia mane' a ume na, naran Blastus. Eni malangga sia mane' a ume panggat na. Ara rala hara' sa ro Blastus, fo ana dad'i mana kokoe-nanasi' nara, fo soi dala' fee se randaa ro Herodes. 21 Basa de, Herodes na'ahei' simbo' se, de ra'etu' rala fai' sa fo randaa. Fai' naa, ara tao fefetas monae'. Herodes olu bad'u panggat na, de endo' mia kadera parenda na. Boe ma ana ola' no se. 22 Atahori mana sia naa ra rena hara na, ma ara koa boti' e rae, “Rena hara' naa! Ia nda atahori haran sa! Hara' ia, meulaun seli. De la'i songgo e!” 23 Aiboi' ma, Lamatualain ate Na esa mia sorga fee Herodes hed'is esa, huu ana simbo kokoa' ena, ma seti hendi Lamatualain. De lalati' ra raa Herodes aon losa mate. 24 No basa manadad'i' naa ra, Lamatualain Dud'ui Malole Na boe nened'ui-b'engga', ma atahori mana tungga Lamatua' Yesus Dala Masod'a Na boe ramaheta. 25 Barnabas no Saulus rendi basa atahori Antiokia ra tutulu-fafali nara Yerusalem reu ma, ara bali' risi' Antiokia. Ara ro ana soru' esa, naran Yohanis. Te ara o ro'e e, rae Markus boe.

Report Issue

Ded'enu' ra Dud'uin 13

TOC , Chapters

1 Sia kota Antiokia, atahori hetar ramahere Lamatua' Yesus ena. Ruma dad'i Lamatualain mana ola-ola Na, ma ruma fai ranori atahori ra. Nara nara: Barnabas Simeon atahori ro'e e rae, ‘Tou nggeo'’. Lukius (mia kota Kirene) Menahem (ara ra'aboi e eni' a a'ana na na'ab'ue no mane Herodes.) ma Saulus. 2 Fai' sa, ara puasa ma ra'ab'ue koa-kio Lamatualain. Dula-dale Meumare Na nafad'e se nae, “Tengga mala Barnabas no Saulus. Te Au ue-tatao Ngga nae'. De ara musi tao ues fo Au ae fee' a.” 3 Ara puasa ma hule-o'e basa ma, ndae lima nara neu Barnabas no Saulus langga nara, de tabis se. Boe ma denu ru'a se reu ue-tao Lamatualain tatao Na. 4 Lamatua' Dula-dale Meumare Na parenda Barnabas no Saulus, fo lao ndule nusa'. Fefeu na, ara risi' kota esa sia tasi suu na, nara na Seleukia. Yohanis (fo ro'e rae Markus), tungga no se boe. Losa naa ma, ara sae ofa' de lao pulu Siprus reu. Basa ma, ara onda mia kota esa, nara na Salamis. Sia naa, ara hii reu risi' atahori Yahudi ra ume hule-o'e na fo ranori Lamatualain Ded'ea-o'ola Na. 6 Basa ma, ara lao tuli kambo-kambo', de losa kota sa sia pulu a bob'oa na, naran Pafos. Hofernor, naran, Sergius Paulus, leo sia naa. Mahine na seli. Ana rena Barnabas se reu sia naa ma, ana denu atahori reu ro'e se, huu rala na hii rena Lamatualain nenori Na. Sia naa, hambu atahori Yahudi sa, naran Bar Yesus (nara fea' na sia ded'ea Yunani oi ‘Elimas’). Eni ia, atahori mana suanggi'! Ana hii pepeko-leleko' atahori oi eni, Lamatualain mana ola-ola Na. Ana malole' no hofernor. Dad'i Barnabas se rema ma, ana ira hofernor fo afi' simbo se. Te ana nda nau hofernor namahere Yesus sa. 9 Te Lamatua' Dula-dale Meumare Na fee koasa neu Saulus (fo ara o ro'e rae Paulus), de ana mete na'atetee' tou manasuanggi' a. Ana ola' oi, 10 “He! Elimas! Ho ana nitu'! Mana pepeko-leleko'! Losa fai hira' ho tipu-laka atahori! Ho lab'an basa malole' ra. Huu naa, hai mihine ho tungga nitu malangga' a. Afi' tao ta'o naa fai! Ho afi' sob'a-sob'a tatana Lamatua' dala ndoo-tetu Na fai! 11 Rena e! Dei fo Lamatua' huku-doki nggo. Mata ma poke, ma nda mita saa sa' boe, losa fai' ba'u bee.” Paulus ola' ta'o naa ma, atahori naa mata na poke boe. Ana lao nafaroroe sangga atahori to'u lima na, fo ro e lao. 12 Hofernor nita naa no mata na ma rena Barnabas se ranori so'al Yesus ma, Ana titindindi. Basa ma namahere Yesus. 13 Basa naa ma, Paulus se sae ofa' mia kota Pafos lao hela pulu Siprus, de risi' kota esa sia propinsi Pamfilia, naran Perga. Losa naa ma, ara onda ma Yohanis Markus lao hela se de bali' Yerusalem neu. 14 Basa naa, ara lao' a mia Perga risi' kota Antiokia sia nusa Pisidia. Losa naa, ma nandaa no atahori Yahudi ra fai hahae ao na, ara reu tungga hule-o'e sia atahori Yahudi ra ume hule-o'e na. 15 Malangga ra baca mia ba'i Musa susuran ma mia Lamatualain mana ola-ola fea' Nara susura nara. Boe ma ara ro'e Paulus se rae, “Ama nggare. Mete ma mae mifad'e hai saa, na, hai mo'e fo ola' fee hai rala mara manggatee.” 16 Basa ma, Paulus fela mata' neu. Ana boti' lima na no'e se nenee. De ola' nae, “Toronoo atahori Isra'el re. Ma toronoo fea' re. Hei maso' agama Yahudi huu hei o hii atahori Isra'el ra Lamatualain na. Au o'e basa nggi pasa ndiki mara fo rena! 17 Lamatualain tengga basa hita atahori Isra'el bei-bai nara mia dalahulun neu. Ara reu leo sia rae Masir, fo nda sira nusan sa. Sia naa Lamatualain fee se leo no sod'a-mole', de tititi-nonosi nara boe ramaheta. Boe ma, Lamatualain pake koasa manaseli Na fo no se lao hela Masir. 18 Ara rasod'a lali-lali' mia mamana rou' losa too haa nulu. Mae ara langga-fatu rakandoo, te Lamatualain na'atataa' no se rakandoo' a. 19 Basa naa ma, Lamatualain tao sea-saranggaa leo hitu sia rae Kana'an. De Ana bab'anggi rae a, fee hita bei-ba'i nara, fo dad'i rae pusaka nara. 20 Ara rasod'a ona' naa, losa too natun haa lima nulu. Basa de, Lamatualain so'u fee se mana ma'etu' ded'eat nara, fo ralalao se, losa Lamatualain so'u mana ola-ola Na esa, naran Samuel. 21 Lele' Samuel dad'i mana ola-ola Na, hita bei-bai nara nau' a hambu mane' sa. De Lamatualain so'u Kis ana na, naran Saul, mia leo Benyamin. Saul to'u parenda' too haa nulu. 22 Boe ma Lamatualain na'onda' e. Ana so'u Isai ana na Daud, fo nggati Saul, dad'i mane feu'. Lamatualain nahine teb'e Daud rala na nae, “Isai ana na Daud ia, ndaa no Au rala Ngga. Dei fo ana tao tungga Au hihii Nggara.’ 23 Lele' naa, Lamatualain helu nae haitua Daud tititi-nonosin esa, fo fee ambon neu atahori Isra'el ra sala-kilu nara ma fee masod'a' neu se. Dad'i au ae ufad'e toronoo' ra ta'o ia: Daud tititi-nonosin fo Lamatualain helu' a, naeni Yesus.” 24 Paulus ola' nakandoo nae, “Lamatua' Yesus nda fe'e so'u ue-tataon sa, te atahori sa, naran Yohanis, nafad'e atahori Isra'el ra, nae ara musi hahae tao sala'. Ma ara musi sarani fo dad'i bukti sira malole ro Lamatualain ena. 25 Te lele' Yohanis ue-tao na nae' a basa, ana nafad'e atahori ra nae, ‘Hei afi' du'a mae au ia, atahori Lamatualain helu nae haitua' a. Misined'a malole! Hei musi mihani Atahori sa, nae nema. Ana manaseli' lena' au. Ona' mae dad'i mana dedenu' na o, au nda undaa sa.’ 26 Toronoo nggare! Hei ruma ba'i Abraham tititi-nonosi na, ma hei ruma atahori fea', te rala mara hii neu Lamatualain. Rena au dei! Lamatualain nafad'e ia neu hita fo tahine Dala Masod'a' Na. Ana mbo'i hita mia sala-kilu' tara. 27 Mia dalahulu na, Lamatualain pake mana ola-ola Nara fo sura' rafad'e atahori so'al Atahori fo Ana helu nae fee nema. Hita malangga agama nara, ro atahori fea' sia Yerusalem, baca rasafafali saa fo mana ola-ola' ra sura' hela. Tungga fai hahae ao', ara risi' ume hule-o'e rala, fo baca Lamatualain Susura Meumare Na. Te ara nda rahine rae atahori fo Lamatualain helu nae fee' naa, naeni Yesus sa. Ara sangga dala' de hukun risa e. Te dala' ia ndaa no saa fo mana ola-ola' ra sura' hela ena. 28 Ara tao-tao' a ded'eat ro Yesus fo rae ra'atutud'a' E, te ara nda hambu salan saa sa' boe. Mae ona' naa o, ara ro'e hofernor Pilatus fo tao risa E. 29 Hofernor o na'ahei' boe, de mbaku E mia hau nggangge', losa mate. Basa ia ra o, ndaa no saa fo mana ola-ola ra sura' hela ena. Ara ra'onda' Yesus Ao sisin mia hau nggangge', de o'o rendi E tao rates rala neu. 30 Te Lamatualain pake koasan fo tao nasod'a bali' E. 31 Yesus nasod'a bali' ma, Ana natud'u Ao Na nasafafali neu atahori ra. Sira ia, mana rema ro E mia nusa Galilea risi' Yerusalem. Ma sira o, mana dad'i sakasii fee atahori Isra'el ra oras ia. 32 Paulus ola' selu' nae, “Ta'o ia! Hai ru'a nggi, au o Barnabas, ima mia dod'oo' mae mifad'e hei, fo mihine mae, saa fo Lamatualain helu neu hita bei-ba'i nara, ia naa dad'i ena. Lamatualain tao nasod'a bali' Yesus ena. Sia Sosod'a Koa-kio tatad'a' karua na, Lamatualain pake atahori fo sura' so'al Yesus, naeni Atahori fo Ana helu nae fee nema' a, nae: ‘Ho ia, Au ana Ngga, Fai' ia, Au so'u Nggo to'u parenda'.’ 34 Mia dalahulu na, Lamatualain helu nae, dei fo Eni tao nasod'a bali' Atahori fo nae haitua' a. Ma Atahori naa nda afi mate sa ena. Huu naa, Lamatualain pake mana ola-ola Na fo sura nae, ‘Fe'e sa'a naa Au helu-fuli neu mane Daud ae fee papala-bab'anggi' neu e. De ia naa, Au ae helu-fuli hehelu-fufuli' naa neu nggo, huu ho dad'i Daud tititi-nonosi na.’ 35 Sosod'a Koa-kio esa fai nae, ‘Lamatualain nda hela Eni Atahori Meumare Na ao sisin nambalulutu sia rates Na rala sa.’ 36 Matetu na ta'o ia: Sosod'a Koa-kio' ia nda ola' so'al Daud sa! Hita bub'ulu ta'o naa, huu mane Daud tao dala malole' nae' fee neu atahori nara tungga Lamatualain hihii-nanaun. Basa ma ana mate, de ra'oi e. Boe ma, ao sisi na nambalulutu. Naa de hita bub'ulu tae Sosod'a Koa-kio' ia nda ola' so'al Daud sa, te ola' so'al atahori fea'. Mete ma atahori naa mate, Lamatualain tao nasod'a bali' E. Dad'i ao sisi Na nda nambalulutu sa. 38 Toronoo nggare, rena malolole! Atahori naa, naeni Yesus! Mete ma hita tamahere neu E, na, ana lemba hita sala-singgo tara. Matetu na, hita musi lemba ao tara. Te mete ma hita tamahere neu Yesus, Lamatualain fee ambon neu sala-singgo tara. Hita o bub'ulu' ona' mae hita tungga basa ba'i Musa hohoro-lalane adat nara o, naa nda fe'e tao hita ndos sia Lamatualain mata Na sa. 40 Naa de, hei musi du'a malolole. Afi' losa, saa fo Lamatualain mana ola-ola Nara rafad'e eni' a ma'ahulu na, tud'a neu nggi. Ara sura' mema' rae, ‘Hei mana ma'ae'ei', hii' a miloe-midae atahori ra, ama besa-b'esa! Huu Au, Lamatualain, tao dala' ra, fo atahori titindindi. Dei fo hei simbo hahambu mara, ma mate. Au tao dala' esa lele' hei fe'e masod'a', te hei nda nau simbo sa. Mae atahori rafad'e hei ena o, hei nda nau mihine sa. Malole lena' hei du'a malolole dala' ia ra, fo hei tungga titindindi boe. Dad'i toronoo nggare. D'u'a malolole saa fo au ufad'e fa' ra. Afi nggari hendi sa fo hei rena' a, ona' mana ma'ae'ei' ra tatao nara. Ba'u a naa, au o'ola ngga. Makasi nae'!” 42 Ola' basa ma, Paulus no Barnabas rambari rae lao hela ume hule-o'e' a. Atahori naa ra roe fo nggarei nasafali na rema, fo rafad'e lutu'-lelo' saa fo sira ola' fa' ra. 43 Paulus no Barnabas lao hela ume hule-o'e' a ma, atahori hetar tungga se. Ru'a se ranori se, rae “Hita bub'ulu' tae Lamatualain rala Na malole' seli neu hita. Naa de, hei musi to'u mihere' E.” 44 Nggarei mana nema' ma, nandaa no atahori Yahudi ra fai hahae na, nae' a basa atahori sia kota naa rema rae rena Lamatualain Ded'ea-o'ola Na. 45 Atahori Yahudi ra malangga nara rita atahori nae' rema rae rena Paulus se, de rala nara mera. Lele' Paulus ola', ara lab'an poke-mbake e, ma ola' ra'atutud'a' Paulus se. 46 Te Paulus se nda ra'ad'ed'ea' sa, ma ara ola' nda bambi-bambi' sa. Ara oi, “Lamatualain soi dala' na'ahulu' fee hita atahori Yahudi ra, ma Ana o fee na'ahulu' Dud'ui Malole Na neu hita boe. Mema' nandaa! Te hei nda nau simbo sa. No ta'o naa, hei mitud'u mae hei nda mindaa misod'a mikindoo mo Lamatualain sa. De ia naa, hai mae mendi Dud'ui Malole' neu atahori nusa fea' ra, huu hei nda nau simbo e sa. < aiōnios g166 > 47 Lamatualain denu hai, ona' a Yesaya sura' nae, ‘Au so'u hei dad'i ona' lambu lantera fo mendi manggarelo' fee atahori fea', nda atahori Yahudi ra sa, fo hei delo minggirelo dala' mana nisi' Au, fo Au mbo'i hendi se mia sala nara. Hei musi mitud'u dala' naa neu basa atahori ndule raefafo' ia.’” 48 Sia naa, hambu atahori fea' fo nda atahori Yahudi ra sa. Lele' ara rena ta'o naa ma, ramaho'o seli. Ara koa-kio Lamatualain rae, “Koa-kio Lamatualain! Dud'ui Malole Na, malole na seli!” Mia sira hambu atahori fo Lamatualain na'etu' basa ma doo na, fo rasod'a rakandoo ro E. Basa se ramahere Lamatua' Yesus. < aiōnios g166 > 49 Lamatualain Ded'ea-o'ola Na nened'ui-b'engga' ndule basa mamana' sia nusa naa. 50 Sia kota naa, hambu atahori monaen tou'-ina'. Ruma hii nau Lamatua'. Te atahori Yahudi ra malangga nara reu ratatale atahori monaen naa ra, fo mbuu Paulus no Barnabas mia sira nusa' na. 51 Naa de, ru'a se rae lao hela mamana' naa. Ara tao mata' esa naeni ngganggafur afu mia ei nara, dad'i bukti, rae atahori sia kota naa nda rena sira sa. De ru'a se rasadea lao hela kota naa. Ara risi' kota sa, naran Ikonium. 52 Te atahori mana ramahere Lamatua' Yesus sia Antiokia, ramaho'o, huu Lamatualain Dula-dale Meumare Na tao manggatee rala nara.

Report Issue

Ded'enu' ra Dud'uin 14

TOC , Chapters

1 Paulus no Barnabas losa kota Ikonium ma, ara maso' atahori Yahudi ra ume hule-o'e na. Sia naa, ara ola' loa'-naru' so'al Lamatualain Dud'ui Malole Na, losa atahori Yahudi hetar ro atahori fea' ra o, ramahere Lamatua' Yesus. 2 Te sia naa, atahori Yahudi hira to'u rahere' sira agama na, de nda nau simbo Paulus se o'ola nara sa. Ara ratatale atahori fea' ra fo ramanasa atahori mana ramahere Yesus. 3 Te Paulus se nda ramatau sa. Ara rafad'e Lamatua' Yesus Dud'ui Malole Na neu sud'i' a se. Rafad'e rae Lamatua' Yesus rala Na nau simbo basa atahori. Ana fee koasa fo tao manadad'i' mata'-mata', fo atahori ra bub'ulu' Lamatua' pake se. Lele' naa, Paulus se leo doo' sia naa. 4 D'od'oo ma, bab'anggi' rua fela. Esa tungga atahori Yahudi mana to'u nahere' sira agama na; ma esa fai nasala'e Lamatua' dedenu Nara. B'ab'anggi karua' naa ra, rareresi. 5 Atahori Yahudi mana to'u rahere' sira agama nara ma'ira' ro atahori fea' ra, ro malangga nara, fo tao ra'asususa' Lamatua' dedenu Nara. Ara o rae mbia risa Paulus se. 6 Te atahori nafad'e Paulus se rae, hambu bab'anggi' esa rae tao de'ulaka' se. De ara rela reu sangga masod'a' sia kota Likonia, sia kota Listra ma kota Derbe, no basa kambo-kambo' mana sia naa ra. 7 Sia naa, ara o dui-b'engga Lamatua' Yesus Dud'ui Malole Na boe. 8 Paulus no Barnabas losa kota Listra ma, randaa ro tou' esa. Ana keko'. De ana nda fe'e lao' nita sa. 9 Atahori naa endo' rena Paulus dud'ui na. Paulus mete e, ma du'a nae, “Atahori ia nemehere na bisa tao nahai' e!” 10 De Paulus no'e e nae, “A'a! Mumburii'!” Ana rena ta'o naa ma, fela de teteek, ma lao' neu' ena. 11 Atahori rita Paulus tao ta'o naa ma, basa se titindindi. Ara ola' ded'ea Likonia rae, “Rena dei! Atahori rua ia ra, nda atahori raefafo' sa. Hita musi songgo se, huu ara onda mia lalai ona' a atahori raefafo' fo tulu-fali hita.” 12 Ara ola' ta'o naa, huu rae ne'o Barnabas, ona' Seus fo ara songgo' a. Ma Paulus, ona' a Seus mana ola-ola na, Hermes. 13 Mia lelesu kota a dea', hambu Seus ume sosonggo' na esa. Seus mana songgo nara rita Paulus se ma, ara rendi buna' ma sapi mone monae' hira, fo songgo Paulus se. Boe ma atahori hetar o tungga mana songgo' ra fo reu songgo Lamatua' Yesus dedenu Nara boe. 14 Paulus no Barnabas rita atahori ra rae songgo se ma, ara nda simbo sa. Boe ma rela risi' atahori naa ra mata nara, de sii bad'u nara fo dad'i bukti sira nda nau saa fo atahori rae tao' naa sa. Ru'a se nggasi rae, 15 “Awi! Ta'o bee de hei tao ta'o ia? Afi' songgo hai. Hai o atahori ona' hei boe. Hai ima mifad'e hei dud'ui malole' sa. Hei musi lao hela sosonggo mara, huu ara nda papake' sa. Hei musi tungga Lamatualain mana masod'a. Eni mana na'ad'ad'ad'i' lalai, raefafo' no basa isi nara. 16 Mia dalahulu na, atahori mia basa nusa' ra rasod'a tungga' a hihii-nanau nara. Lamatualain o hela se ta'o a naa. 17 Te Ana nda lilii' fee tanda mata'-mata', fo basa atahori bub'ulu', Lamatualain malole'. Ana mana na'onda' ud'an fee hita. Ana mana fee hita osi nara rambule-raboa'. Ana mana fee hita nanaat ma tao namaho'o hita rala nara.” 18 Mae Paulus no Barnabas ai se afi' tao ta'o naa, te atahori naa ra nau' a rendi sosonggot naa neu se. 19 Lele' naa, hambu atahori Yahudi hira rema mia kota Antiokia ma Ikonium risi' kota Listra. Ara ratatale atahori ra fo lab'an Lamatua' Yesus dedenu Nara. Ara mbia Paulus de rae ne'o mate ena. Basa de, ara lea rendi e nggari nisi' kota a dea'. 20 Te Yesus atahori mamahere nara rambarii' rereo' Paulus ma, ana fela. Boe ma ana bali' kota rala neu. Mbila' neu ma, no Barnabas lao risi' kota sa, naran Derbe. 21 Paulus no Barnabas rafad'e Lamatua' Yesus Dud'ui Malole Na sia Derbe, de atahori hetar ramahere E. Basa ma, ru'a se reu selu' sia Listra. Basa de bali' risi' Ikonium. Mia naa, ara lao' rakandoo risi' Antiokia sia nusa' Pisidia. 22 Ara tao manggatetee atahori mana tungga Yesus ra rala nara. Ara fee se nesenened'a' rae, “Toronoo nggare! Mete ma hita dad'i Lamatualain atahori Na, na, afi' mae hita nda susa sa ena. Te ta'o bee boe o, hita musi susa, de ta'atataa' tungga Yesus losa babasan.” Ru'a se ranori ta'o naa neu Yesus atahori nara sia kota naa ra. 23 Basa naa ma, Paulus no Barnabas sangga atahori fo so'u dad'i malangga sia juma'at esa-esa'. Ara hule-o'e ma puasa ratane Lamatualain hihii Na. De ara so'u lima nara, de hule-o'e so'u atahori fo Lamatualain natud'u' ra, dad'i malangga juma'at. 24 Basa ma, Paulus no Barnabas lao tungga nusa Pisidia, de risi' nusa Pamfilia. 25 Ara losa kota sa, naran Perga, de rafad'e Lamatualain Ded'ea-o'ola Na. Basa de, ara lao' rakandoo, nda doo' sa ma, ara losa kota Atalia. 26 Sia naa, ara sae ofa' de lao bali' Antiokia sia nusa Siria. Fe'e sa'a naa, Lamatua' Yesus atahori Nara mana sia Antiokia denu se, ma fee se risi' Lamatualain liman fo nanea se. De Paulus se rae bali' fo rafad'e jumaat Antiokia rae sira tao basa ue-tataos naa ra ena. 27 Paulus se losa Antiokia ma, ara ra'ab'ub'ue basa Lamatua' atahori Nara. De ara dui loa'-naru' basa saa fo Lamatualain tao fee sira' ra. De ara dui rae Lamatualain soi dala' de atahori nda Yahudi sa o ramahere Yesus. 28 Basa naa ma, Paulus no Barnabas leo doo' ro Lamatua' atahori Nara mana sia naa ra.

Report Issue

Ded'enu' ra Dud'uin 15

TOC , Chapters

1 Lele' naa, atahori Kristen Yahudi hira rema mia dod'oo' mia nusa Yudea risi' Antiokia. Losa naa ma, ranori Lamatua' Yesus atahori Nara rae, “Hei mimihere Yesus ena o, malole boe. Te naa nda fe'e dai sa. Mete ma hei teb'e-teb'e' mae misod'a, hei musi sunat dei, tungga hita adat na, fo Lamatualain fee neu ba'i Musa.” 2 Te Paulus no Barnabas lab'an rahere' ro atahori naa ra o'ola nara. Rareresi rala seli. Paulus se rae, “Naa sala! Atahori fea' nda Yahudi ra sa, mana ramahere Yesus, nda parlu sunat tungga atahori Yahudi ra adat sunat na sa!” Huu ara balaban ta'o naa, de ra'etu' denu Paulus no Barnabas, ma nonoo nara hira mia Antiokia, fo reu rendi ded'eat ia fee neu Lamatua' dedenu Nara, ro lasi Kristen fea' mana sia Yerusalem. 3 Naa de, atahori Kristen mana sia Antiokia ra denu Paulus se Yerusalem reu. Ara tungga mad'a' ata, seli nusa' Finisia ma Samaria. Sia dala' a, ara tuli atahori mamahere' ra ume nara. Ara dui lutu'-lelo' rae, “Atahori nda Yahudi ra sa, rema ramahere Lamatua' boe!” Rena ta'o naa ma, basa se ramaho'o. 4 Losa Yerusalem, Yesus atahori nara simbo se no malole'. Lamatua' Yesus dedenu Nara, ro lasi Kristen fea ra, simbo se boe. Basa naa ma, Paulus se dui basa saa fo Lamatua' tao fee sira, losa atahori fea' nae' o tungga Lamatua' Yesus. Ara o dui sira rareresi so'al sunat. 5 Atahori mana rena Paulus se dud'ui na, hambu atahori Yahudi Kristen hira mia partei Farisi. Ara fela rambarii' de ola' rahere' rae, “Rena malolole, e! Mete ma atahori nda Yahudi sa nau tungga Yesus, musi tungga hita adat sunat, ma atoran adat fea', fo Lamatualain fee neu ba'i Musa.” 6 Basa de, atahori sarani' ra rala hara' esa rae, Lamatua' Yesus dedenu Nara ro lasi Kristen ra, ra'ab'ue fo dud'u'a dala' naa. 7 Ara du'a neu-nema esa no esa. Boe ma Petrus fela nambarii', de ola' nae, “Toronoo nggare! Hei bub'ulu', dalahulu na, Lamatualain dud'u au, mia hei talad'a mara, fo uu ufad'e Yesus Dud'ui Malole na neu atahori nda Yahudi ra sa. Te Lamatualain o nau fo ara ramahere Yesus boe. 8 Lamatualain nahine hita esa-esa' rala nara. Ana fee Dula-dale Meumare Na neu se, ona' fee nema hita boe. No ta'o naa, hita tahine tae Lamatualain o simbo se. 9 Ana nda pili-tad'a sira ro hita sa. Ana nda bingga-banggi se ro hita sa. Ana tao nameu rala nara, huu ramahere Yesus, ona' Ana o tao nameu rala tara boe. 10 De ta'o bee? Mete ma Lamatualain simbo se ena, ta'o bee de hita fe'e fua b'erat neu se no adat sunat? Mete ma tae ola' tetu-tetu, hita to bei-ba'i tara, nda lemba be'i basa horo-lalane agama naa ra sa. De afi' ta'asususa' se ta'o naa! Au ae utane ta'o ia: Lamatualain fee masod'a' neu hita, huu hita tungga horo-lalane agama, do? Hoko'! Ana fee masod'a', huu Lamatua' Yesus sue ma kasian hita. De afi' lilii'! Lamatua' o sue ma kasian atahori fea' ra boe.” 12 Rena ta'o naa ma, nda hambu esa nau fee dud'u'at selu' sa ena. Basa ma, Paulus no Barnabas dui selu', ta'o bee fo Lamatualain pake se. Ara dui manadad'i' ra, no manaseli' ra fo Lamatualain tao mia atahori nda Yahudi ra talad'a nara sa. 13 D'ui basa ma, atahori sa, naran Yakobis, nambarii' de ola' nae, “Toronoo nggare! Rena au dei! 14 A'a Petrus fe'e dui basa hita, nae Lamatualain so'u atahori nda Yahudi ra sa, fo dad'i Lamatua' Yesus bob'onggi Na. 15 Naa, ndaa no saa fo Lamatualain mana ola-ola Nara rafad'e eni' a dalahulu na. Te ara sura' rae: 16 ‘Losa fai na, Au bali'. Huu Au ae ufefela bali' mane Daud parenda na. Eni tititi-nonosi nara sea-saranggaa. Ma Au ae ufefela bali', ma tao manggatetee e fai. 17 No ta'o naa, atahori mia nusa fea' ra rema randaa ro Au. Te Au o tengga se, dad'i atahori Nggara. Lamatualain ola' ta'o naa mia dalahulu na!’ 18 De mia au, Yakobis, ta'o ia: Mete ma atahori mia leo fea' ra rae tungga Lamatualain, hita atahori Yahudi ra afi' tao ne'esususa' se. Hita afi' tao b'erat ma denu se tungga hita adat sunat na. De hita musi sura' susura esa, haitua fee se tae, sira nda parlu tungga basa hita horo-lalane adat Yahudi nara sa. Hita o fee se nesenened'a', afi' tao leli ro tou' do ina'. Afi' raa sisi sosonggo'. Afi' raa sisi raa'. Afi' raa sisi mia banda mana nene'ee nisa'. < aiōn g165 > 21 Dad'i mete ma hita tao dala' ta'o ia, naa nda dala feu' sa. Atahori hetar bub'ulu' ena, hita atahori Yahudi ra adat na mema' ta'o naa ena. Tungga fai hahae ao' hita baca ba'i Musa se horo-lalanen naa sia ume hule-o'e ra sud'i' a sia bee-b'ee. De atahori leo fea' ra basa se bub'ulu'. Au o'ola ngga ta'o naa ena. Makasi!” 22 Basa ma, Lamatua' Yesus dedenu Nara ro lasi fea' ra ro basa atahori sarani ra sia Yerusalem, rala hara' sa fo denu atahori rafad'e sira ne'etu na neu atahori sarani' sia mamana' fea'. De ara sangga atahori nemehere' nandaa no ues naa. Ara tengga atahori rua. Esa naran Silas, esa fai, naran Yudas (fo ro'e rae Barsabas). Ara denu ru'a se tungga Paulus ma Barnabas sud'i' a bee reu. 23 Ara rendi susura fee atahori nda Yahudi sa sia kota Antiokia sia nusa Siria, losa nusa Kilikia. Susura naa, lii na ta'o ia: “Sod'a-mole' mia hai, Lamatua' Yesus dedenu Nara, ma lasi fea' sia Yerusalem ia. Hai sura' susura fee hei, fo hai sue ona' od'i-a'a bonggi' e. 24 Hai sura' susura ia, huu hai rena mae, atahori hira mia Yerusalem ia reti randaa ro hei ena. Ara ranori leli losa ra'asususa' ma tao hei bingun. Sad'i hei bub'ulu', hai nda denu atahori naa ra sa. 25 Hai rena atahori tao ra'asususa' hei ta'o naa ma, hai mi'ib'ue de du'a dala' naa. Hai rala' esa, ma mi'etu' basa dala' naa ena. De hai tengga atahori reti rafad'e hei, hai ne'etu ma naa. Ara rema ro Paulus ma Barnabas fo hai sue' ra. 26 Hita atahori karua' nara naa ra, lemba doid'oso rae' a mate ena, huu tungga hita Malangga na, Yesus Kristus. 27 Naa de, hai denu Yudas no Silas, fo rafad'e hei susura ia lii na. 28 Lamatualain Dula-dale Meumare Na nafad'e hai, de mitaa ta'o naa mae, hei nda parlu tungga basa hai adat Yahudi mara, ona' adat sunat a. Te adat naa tao namabera' a hei. Te hambu dala' esa do rua, fo mema' hei musi misined'a: 29 Afi' tao leli mo tou' do ina'. Afi' mia sisi sosonggo'. Afi mia raa'. Ma afi' raa sisi mia banda mana nene'ee nisa'. Mete ma hei minea ao mara mia basa dala' naa ra, hei nda tao melumud'u toronoo' atahori Yahudi Kristen ra sa. No ona' naa, hei mi'ib'ue malolole mo se. Susura ia lii na, ta'o a naa. Sod'a-mole'.” 30 Ara simbo rala susura naa ma, Paulus se ratea, de lao risi' kota Antiokia. Losa naa ma, ara ra'ab'ue basa atahori sarani' ra, de fee susura a neu se. 31 Baca basa susura ma, basa atahori ra ramaho'o, huu susura lii na tao rala nara manggatee ena. 32 Lamatualain o pake Yudas no Silas, dad'i mana ola-ola' Na. Ru'a se, dui-b'engga nae' neu atahori mamahere' sia naa. Ara fee nenori' ma tao manggatee rala nara. 33 Ru'a se leo mia naa nda doo' sa ma, atahori sarani' sia Antiokia ra fee se bali' risi' atahori mana denu se. Ara mbo'i ru'a se no sod'a-mole'. 34 [Te Silas nae leo nakandoo sia Antiokia.] 35 Paulus no Barnabas leo dod'oo mia naa. Ara o tulu-fali atahori fea' mana ranori Lamatua' Yesus Dala Masod'a Na. 36 Paulus no Barnabas leo nda doo' sa sia Antiokia ma, Paulus ola' no Barnabas nae, “A'a! Uma fo bali' teu sia basa mamana' fe'esa'an hita tuli' ra. Teu se'u sob'a toronoo' ra masod'a na ra. Ara ta'o bee, e? Ara ramahere Lamatua' Yesus nda fe'e doo' sa. Fe'e sa'a naa, hita tanori se. De uma fo teu se'u se dei.” 37 Barnabas rena Paulus na'o naa ma, ana na'ahei' a. Ana nae no Yohanis (fo ro'e rae Markus) fo tungga no se. 38 Te Paulus nda nau saa. Huu ma'ahulu na, Markus fela lao hela se mia nusa Pamfilia. 39 Paulus no Barnabas rareresi seli losa ru'a se saranggaa. De Barnabas no Markus sae ofa' risi' pulu Siprus. 40 Te Paulus no'e no Silas. Ara rae lao ma, atahori mamahere' sia Antiokia ra hule-o'e ro'e Lamatualain nanea se, ma natud'u rala malole Na neu se. Hule-o'e basa ma, ru'a se lao. 41 Ara reu ndule nusa Siria ma nusa Kilikia. Ara tao manggatee atahori mamahere' ra rala nara, sia sud'i a bee-b'ee.

Report Issue

Ded'enu' ra Dud'uin 16

TOC , Chapters

1 Basa ma, Paulus se lao ra'ahulu' risi' kota Derbe. Basa de, ara lao risi' kota Listra. Sia naa, randaa ro atahori soru' esa, nara na Timotius. Ama na, atahori Yunani. Ma ina na, atahori Yahudi mana namahere neu Yesus ena. Timotius o dad'i Yesus atahori na ena. 2 Basa atahori mamahere' sia kota Listra ma kota Ikonium, bub'ulu' Timotius atahori malole'. 3 Paulus nau fo Timotius tungga no se. Te atahori Yahudi sia naa, bub'ulu' Timotius ama na atahori Yunani, de ana nda sunat tungga adat Yahudi sa. Naa de, Paulus ator fo ara sunat Timotius. 4 Boe ma, ara lao mia mamana' esa risi' mamana' esa, de rafad'e ne'etu' fo Lamatua' Yesus dedenu Nara ro lasi Kristen fea' ra ra'etu' mia Yerusalem. 5 No ta'o naa, ara tao manggatee atahori mamahere' ra rala nara. Tungga fai, atahori mamahere' ra, boe ramaheta. 6 Basa naa ma, Paulus se lao rakandoo. Ara risi' nusa Frigia ma nusa Galatia, huu Lamatualain Dula-dale Meumare Na ai se fo afi' rafad'e Lamatualain Dud'ui Malolen sia nusa Asia. 7 Ara losa mamana' esa natad'a no nusa Misia ma, rae maso' sob'a risi' nusa Bitinia. Te Yesus Dula-dale Na ai se fo afi' naa reu. 8 Basa de, ara lao seli nusa Misia, de losa kota Troas sia tasi suu na. 9 Tetemba' naa Lamatualain natud'u Paulus ona' meit e. Ana nita atahori sa nambarii' sia tasi seri', sia nusa' esa, nara na Makedonia. Atahori naa nggasi no'e tulu-fali' nae, “Ama'! Uma tulun hai dei!” 10 Paulus nita ta'o naa ma, hai mi'etu' fo mi sia Makedonia. Hai mimihere mema' Lamatualain denu hai mi mifad'e Dala Masod'an neu atahori sia tasi seri'. Naa de Ana ai fo afi' misi' mamana fea'. 11 Basa ma, hai sae ofa' mia kota Troas, misi' pulu ana' esa, naran Samotrake. Mbila' neu, hai lao mikindoo misi' kota esa, naran Neapolis. Basa ma, hai ondaa sia naa. 12 Mia naa, hai lao tungga mad'a ata misi kota monae' esa, naran Filipi. (Filipi, kota mana seli' sa sia nusa Makedonia. Mana parenda Roma to'u koasa sia naa.) Hai leo fai hira sia naa. 13 Nandaa no atahori Yahudi ra fai hahae ao na, hai mi sangga mamana hule-o'e' nara. Hai mae ne'o mamana hule-o'e' naa, sia loe a suu na. De hai lao dea mi mia kota a, losa hambu loe esa. Sia naa, mindaa mo ina' hira. De hai endo' ola-ola' mo se. 14 Ina' naa ra, esa naran Lidia. Ana mia kota esa naran Tiatira, doo mia nusa Asia. Ana naseo' teme dula maranggeo', feli na seli, fee neu atahori monaen ra. Ana manggate hule-o'e neu Lamatualain. Ana rena Paulus o'olan ma, ana simbo boe. 15 Boe ma hai sarani mama Lidia no ume isi nara. Basa ma, ana no'e hai nae, “Ama nggare! Mete ma hei du'a mae au ia, umuhere teb'e neu Lamatua' Yesus, na, hei ima numban sia ume ngga. Ana aka' a no'e, de hai tungga. 16 Fai' esa hai lao-lao' misi' mamana hule-o'e', de mindaa mo ana feto' esa mia dala'. Eni, atahori ate na. Nitu de'ulaka' tao e, de ana bisa nafad'e atahori ua-nale nara. Ana o bub'ulu' ded'eat ra huu-pata nara boe. De atahori hetar hii fee ne doi' fo ro'e mete sira ua-nale nara. Te doi' naa ra, ana feto' a malangga nara hambu se, de ramasu'i. 17 Fai' naa, hai lao ma, ana feto' naa aka' tungga no hai. Ana randu nae, “Atahori ia ra, Lamatualain Mana Koasa Monae' a ana dedenu nara. Ara rema rae ratud'u dala' ta'o bee fo atahori bisa rasod'a, ma nenembo'it mia sala nara!” 18 Ana feto' naa randu ta'o naa losa fai hira. D'od'oo ma Paulus mbera rena rarandu na. De ana heo' dea na, de mete nahere' e, ma parenda nae, “He! Nitu de'ulaka'! No Lamatua' Yesus Koasa Na, au parenda nggo lao hela ina' ia, oras ia boe!” Paulus ola' basa ta'o naa ma, nitu a nela boe. 19 Ana feto' a malangga nara bub'ulu', sira ate na koasan mopo ena ma, de ara ramanasa, huu nda hambu doi' sa ena. De ara to'u Paulus no Silas, ma lea rendi se risi' mamana naseo', sia mamana na'etu' ded'eat. 20 Losa naa ma, ara nggasi rahere' rae, “Atahori ia ra, rema fo tao ralulutu hita kotan. Te sira nda hita atahori tara sa. Sira atahori Yahudi mia dod'oo' rema, rae tao kaco sia ia! 21 Ara ranori atahori rae, tungga neu' a sira atoran na, afi' tao afi' neu mana parenda Roma ra atoran.” 22 Rena ta'o naa ma, atahori ra ramue, de reu momoko Paulus no Silas. Boe ma atahori monae mana na'etu ded'eat ra denu atahori reu sii Paulus no Silas bua nara, ma filo se. 23 Ara filo Paulus no Silas, ma tao se bui rala reu. Ara denu malangga mana nanea' a fo nanea besa-b'esa ru'a se. Afi' losa rela. 24 De malangga a tao se risi' kama esa sia bui talad'a na. Ma ana langge ei nara. 25 Neofaa na ma, Paulus ma Silas hule-o'e ma sod'a koa-kio Lamatualain. Atahori bui fea' sia naa ra, rena sira sosod'a nara boe. 26 Aiboi' ma, rae a nanggenggo' seli, losa ume bui nanggongga'. Lelesu nara o soi ao nara boe. Ma atahori bui ra rante nara mbasi hendi se. 27 Malangga a nggengger de fela, ma nita bui a lelesu na basa se manasoi'. Ana nae ne'o basa atahori bui ra rela ena. De ana lesu fela na, nae mbau nisa ao na. 28 Te Paulus nggasi nahere' ma ai nae, “Ama'! Afi' mbau misa ao ma! Te basa hai fe'e sia ia!” 29 Malangga a rena hara' naa ma, ana namatau nae mate de nda nita' nae tao saa sa' boe. Ana denu rendi fee ne obor, de bui rala neu, te ao na foti. Ana sende' lululangga na neu Paulus no Silas ei nara. 30 Basa ma, ana no se dea reu, de natane nae, “Ama nggare. Au ia, susa seli. Au musi tao saa, fo hambu masod'a'?” 31 Paulus se rataa rae, “Dala na ta'o ia: mumuhere Lamatua' Yesus, fo Ana fee masod'a' neu nggo mo ume isi mara.” 32 Paulus no Silas ola-ola' ro malangga bui a ma basa ume isi nara. Ara rafad'e Lamatua' Yesus Dala Masod'a Na neu se. 33 Neofaa naa ma, malangga bui a no Paulus ma Silas de reu tao rameu bisu fo ara filo se afi sa. Basa ma, ara sarani malangga naa no ume isi nara. 34 Basa boe ma, ana no se nisi' ume na fo ara raa. No ume isi nara ramaho'o seli, huu ramahere Lamatualain ena. 35 Fefetu na ma, atahori monaen mana ra'etu' ded'eat naa, fee hara' neu malangga bui, fo mbo'i Paulus se mia bui a. 36 Rena ta'o naa ma, malangga bui a nafad'e hara' naa neu Paulus nae, “Ama nggare. Atahori monaen ra ra'etu' fo mbo'i nggi. De ama' se bali' no masod'a'.” 37 Te Paulus nda simbo sa, de nafad'e mana nendi hara' a nae, “Afi' ta'o naa! Hai ia, mi'ena hak atahori Roma. De hai mo'e hahambu mara. Mana parenda ra musi nggero hai ded'ea ma, tungga atoran. Matetu na, musi endo' ded'eat, dei fo hukun atahori. Te ara nda tao ta'o naa sa. Ara nda endo' ded'eat sa, fo sangga sala mara saa, te ara filo hai neu' ena mia atahori hetar mata nara. Nda na'ena sala' saa sa te, tao hai bui rala mii. Ia teb'e-teb'e' nda tungga atoran mana parenda Roma sa. Te ia ma, rae mbo'i ne'efuni' hai mia bui rala, fo atahori nda rahine hai sala saa sa' boe? Nda ta'o naa saa. Denu malangga ra rema mbo'i hai. Ta'o naa dei fo hai nau.” 38 Mana nendi hara' a neu nafad'e bali' Paulus o'ola na ma, malangga ra fe'e bub'ulu' ru'a se ra'ena hak sia Roma boe. De ara ramatau seli. 39 Basa ma, ara bui rala reu, rataa sala nara ma ro'e maaf mbali Paulus no Silas. Dei de, mbo'i ru'a se mia bui a ma ro'e se lao hela kota naa. 40 Paulus se lao hela bui a ma, ara risi' mama Lidia ume na. Sia naa, ara ra'ab'ue ro atahori mamahere' ra. Ranori se ma tao manggatee rala nara selu'. Dei de, ara lao hela kota naa.

Report Issue

Ded'enu' ra Dud'uin 17

TOC , Chapters

1 Basa naa ma, Paulus no Silas lao rakandoo. Ara lao tungga kota' sa, naran Amfipolis. Boe ma ara risi' kota fea', naran Apolonia. Mia naa, ara lao rakandoo losa kota Tesalonika. Sia naa, hambu atahori Yahudi ra ume hule-o'en esa. 2 Mete ma ara losa mamana' esa fo hambu ume hule-o'e' sia naa, nandaa no fai hahae ao', Paulus biasa maso' neu hule-o'e no atahori ra. Losa Tesalonika ma, ana o maso' nisi' ume hule-o'e. Ara ola-ola' esa no esa, rendi' Lamatualain Susura Meumare Na. Ana tungga hule-o'e no se ta'o naa, tungga fai hahae ao', nggarei telu tute-tute. 3 Ana nafad'e se nae, “Mete ma hita paresa' malolole sia Lamatualain Susura Na, hita bub'ulu' tae, ara ola' mia dalahulu na rae, Atahori fo Lamatualain helu nae haitua' a, dei fo doid'oso nae' losa Ana mate. Te Lamatualain koasa Na, tao nasod'a' bali' E. Ia naa, hita bub'ulu', Atahori fo Lamatua' helu' naa, naeni Yesus!” 4 Atahori ra rena basa ma, hambu atahori Yahudi ruma simbo Paulus o'ola na, de ra'ab'ue ro se. Ina' monaen hira ro atahori Yunani fea' mana hii Lamatua' sia kota naa, o simbo Paulus o'olan. 5 Te atahori Yahudi ra malangga nara, boto-nggara nara teme' ma rala nara mera. Ara ratatale mana rolo-koo' ra fo tao kaco. De atahori ra ra'ab'ue, ma reu tao kaco mia kota naa. Ara sangga Paulus no Silas, fo rendi se risi' atahori mana ramue' naa ra. De ara reu heo rala Yason ume na fo sangga se, huu ara numban sia naa. 6 Te ara nda hambu se sia naa sa. De ara rendi Yason no atahori mamahere' fea' hira risi' mamana nggero ded'eat. Ara tud'u Yason se rae, “Ale' ia atahori rema sia hita kota naa. Ara reu sia bee-b'ee, ara tao kaco sia naa! Ale' ia ara rema fo rae nggari hita atoran na, fo nggati no sira atoran na! Yason ia, simbo atahori ia ra numban sia ume na! Te basa se lab'an hita atoran na, huu ara nda rataa mane Kaisar monae' a sa. Rataa' a sira malangga monae na esa, naran Yesus.” 8 Monaen ra ro atahori mana sia naa ra rena rala ma, dud'u'a nara rela leli. 9 Ara denu Yason no atahori mamahere' ra bae doi', fo dad'i bukti sira nda tao kaco sa ena, ma nda rela sa. Yason se bae basa ma, ara mbo'i se. 10 Tetemba' naa, atahori mamahere' mia Tesalonika, dud'u'a rae malole lena' Paulus no Silas risi' kota' fea' sa. Basa de, ara haitua ru'a se risi' kota' esa, naran Berea. Losa naa, ara risi' atahori Yahudi ra ume hule-o'e' na. 11 Te atahori Yahudi mana sia Berea ra, nda ona' atahori mana sia Tesalonika ra sa. Ara hii rena ma rae simbo Paulus se o'ola nara. Ara rena malolole Paulus se, ma mete malolole Lamatualain Susura Meumare Na, fo rae rahine, Paulus se o'ola na, teb'e, do hoko'. Naa de, ara paresa' lutu-lelo' Lamatualain Susura Na hatu'-rerelon. 12 Huu naa, atahori Yahudi nae' ma atahori Yunani nae' ramahere Yesus. Mia atahori Yunani ra, hambu tou' ma ina' mana ra'ena pangaru monae'. 13 Atahori Yahudi mia Tesalonika ra rena Paulus se ranori Lamatualain Ded'ea-o'ola Na sia Berea ma, ara rema tungga, de ratatale atahori fo tao kaco sia naa. 14 Naa de, atahori mamahere' sia Berea ra, ro Paulus lai-lai tasi suun reu. Te Timotius no Silas leo rakandoo sia Berea. 15 Ara ro Paulus losa kota' esa, nara na Atena. Basa ma ara lao hela e, fo bali' Berea reu. Ara rendi hara' mia Paulus oi, Silas no Timotius, rema lai-lai fo ra'ab'ue ro e. 16 Paulus nea-nea Silas no Timotius rema risi' Atena ma, rala na susa, huu nita mamana sosonggo' sia bee-b'ee sia kota naa. 17 Sia naa, hambu atahori Yahudi hira, ma atahori nda Yahudi ra sa hira mana hii hule-o'e neu Lamatualain. Paulus maso' nisi' ume hule-o'e nara, de esa fee esa dud'u'at. Tungga fai, ana o nisi' mamana neseo-nehasa' fo ola-ola' no sud'i' a se. 18 Ana naselu-nataa no meser hira mia bab'anggi karua' sia kota naa, naeni bab'anggi' Epikuros no bab'anggi' Stoa. Ana ola' so'al Yesus nae, Ana nasod'a bali' ena ma, hambu ruma puras miru, rae “Puuh! Mana ombon koson ra ba'i na!” Ma ruma ra'ae'ei' rae, “Wueh! Atahori ia nae na'asusuu' hita fo songgo sira lamatua fea' nara!” 19 Atahori Atena ma atahori dea' mana leo sia kota naa, mete ma rena dala feu', ona' nenori feu' do dud'u'a feu', na, sira atahori mahine nara endo' ra'ab'ue fo esa fee esa dud'u'at sia mbuku ana' esa, nara na Areopagus. De hambu ruma mia sira e rema rendi Paulus nisi' mbuku' naa, de ro'e e rae, “Mufad'e sob'a nenori feu' naa! Te nenori ma tao hai bingun. De hai mo'e ola' selu' fo hai mihine.” 22 Basa naa ma, Paulus nambarii' de ola' nae, “Atahori Atena re! Au lao' ndule hei kota ma ia, de mete-ita hei manggate tungga agama. Au ita hei mamana sosonggo mara sia bee-b'ee. Au ita fatu sosonggo' esa nenesura' oi, ‘Sosonggo' ia fee lamatua' nda nenenehine' sa.’ Sosoa na, hei songgo Lamatualain ena, te nda fe'e mihine E sa. Eni ia, fo au ufad'e neu nggi oras ia. 24 Ana, mana na'ad'ad'ad'i' lalai no raefafo' no basa isi nara. Ana malangga sia basa lalai no raefafo'. De Ana nda leo sia mamana sosonggo' fo atahori tao' sa. 25 Ana mana fee hahae' ma masod'a' neu atahori. E'eku na, Ana fee hita sud'i a saa fo hita parlu a. Te Eni nda parlu saa sa' boe. Huu naa, atahori nda bisa tulu-fali E sa. 26 Mia atahori esa, Ana tao basa leo sia raefafo' ia. Ana mana banggi fee esa-esa' no nusa na. Ana mana ator basa leo naa ra hehene nara no tutud'a nara, esa-esa' no fai na. 27 Ana tao ta'o naa, huu Ana nau hita sangga fo tahine E no malolole. Mema' atahori sangga fo rae randaa ro E. Tao-tao te, Ana nda na'ad'od'oo' no hita sa. 28 Atahori ola' rae, ‘Hita ani-hahae na, nema mia Eni. Hita masod'a na, na'oka sia Eni.’ Ma hambu hei manahelo ma esa ola' nae, ‘Hita tasod'a, huu eni. Huu naa, hita dad'i tititi-nonosi nara.’ 29 Naa, mema' teb'e. Basa hita, Eni tititi-nonosi na. De afi' du'a mae Lamatualain ona' paton sosonggo' fo atahori tao mia lilo, do doi fula', do fatu, tungga sira dud'u'a nara. 30 Dalahulu na, atahori nda fe'e rahine dala' naa sa. Naa de, Lamatualain hela hita tasod'a tungga nggoa tara. Te ale' ia, Ana nda nau hita tasod'a ta'o naa sa ena. De Ana parenda nae hita musi lao hela sosonggo' ra, fo tungga E leo. 31 Ana o dud'u fai' esa, nae hukun raefafo' no basa isi nara, huu sala-kilu nara. Ma Ana dud'u Atahori sa, dad'i mana nggero-furi. Dei fo Atahori naa huku-doki no matetu'. Ale' ia, manggarelo' ena, mana nggero a, seka. Naeni, mana mate' a, te Lamatualain tao nasod'a bali' E ena.” 32 Atahori mana ra'ab'ue sia naa ra rena Paulus nae, ‘hambu atahori nasod'a bali' ena’ ma, ara mali e. Te atahori hira tao-afi' neu e. Ara rafad'e e rae, “Hai fe'e hii ama' ola' dala' naa. Te fai' ruma dei.” 33 Basa ma, Paulus lao hela mamana' naa. 34 Te ruma ra'ab'ue ro e, huu ramahere Lamatua' Yesus. Mia sira e, hambu atahori mahine' esa sia Areopagus, naran Dionisius. Ma ina' esa, naran Damaris. Atahori fea hira o tungga ro se boe.

Report Issue

Ded'enu' ra Dud'uin 18

TOC , Chapters

1 Lele' naa, hambu mane monae' Roma, naran Klaudius. Ana namanasa atahori Yahudi ra, ma oi hendi se mia kota Roma sia nusa Italia. De ara sea-saranggaa sia bee-b'ee. Hambu atahori Yahudi esa naran Akila, no saon, Priskila. Ru'a se rela lao hela nusa Italia, risi' kota esa, naran Korintus. Akila ia, mia nusa Pontus. Ue-tatao na, mana tao saa-saa mia banda rou'. Lele' naa, Paulus o lao hela kota Atena boe, de lao nisi' Korintus neu. Sia naa, ana nahine Akila no Priskila, huu ana o mana tao saa-saa mia banda rou' boe. Ara leo ma tao-ues ra'ab'ue. 4 Mete ma losa atahori Yahudi ra fai hahae ao na, Paulus maso' nisi' ume hule-o'e neu. Ana sob'a kokoe atahori Yahudi ra ro atahori fea' ra, fo ramahere Lamatua' Yesus. 5 Silas no Timotius rema mia nusa Makedonia ma, Paulus hahae tao ues na. Hatu'-rerelon ana aka' a nafad'e atahori Yahudi ra nae, “Atahori fo hita tahati eni' a ma'ahulun, fo Lamatualain helu nae haitua' a, Ana nema ena. Naeni, Yesus!” 6 Te atahori Yahudi ruma aka' lab'an ma ola' ra'atutud'a' e. De Paulus nggafur afu mia bua na, fo tao bukti nae, eni nda tao afi' neu se sa, huu ara nda nau simbo Dud'ui Malole' fo eni nafad'e' a. Ana ola' nae, “Hei seli ma! Hei mi'imbambake'! Te hela neu! Mete te hei lemba-misaa sala-kilu mara. Au nda tanggon hei sa ena. Ale' ia au nda tao-mata' neu hei atahori Yahudi ra sa ena. Au ae uu unori atahori fea' nda atahori Yahudi ra sa.” 7 Hambu ume esa sia ume hule-o'e' a seri'. Tenu ume' a naran, Titius Yustus. Ana nda atahori Yahudi sa, te ralan hii Lamatualain. Paulus lao hela atahori Yahudi ra ma, ana maso' nisi' ama Titius ume na. 8 Nda doo' sa ma, malangga ume hule-o'e a namahere Lamatua' Yesus. Nara na, Krispus. Ume isi nara o ramahere, ona' atahori Korintus fea' mana rena Paulus ra boe. De Paulus se sarani basa se. 9 Tetemba' esa, ona' meit e, Paulus rena Lamatualain ola' nae, “Paulus! Afi' mumutau, ma afi' male-ma'a sia ue-tataos ia, te ue-tatao ma nda fe'e basa sa. Ho musi munori mukundoo Dud'ui Malole Ngga neu atahori ia ra. 10 Musuned'a o! Ho nda ue-tao ao ma sa. Te Au o nggo. Ona' mae atahori sangga ra'asususa' nggo, te Au pasa ei ngga o nggo. Au o taomata' neu nggo hatu'-rerelon. Afi' lilii', sia kota ia, atahori nggara nae'.” 11 Paulus rena ta'o naa ma, ana leo d'oo-d'oo mia kota Korintus. Ana nanori Lamatua' Dala Masod'a Na, too esa seseri'. 12 Lele' naa, Galio dad'i hofernor sia nusa Akaya. Basa boe ma, atahori Yahudi ruma ma'ira' fo ro Paulus nisi' hofernor, sia mamana nggero ded'eat. 13 Losa naa ma, ara kalaak Paulus rae, “Atahori ia kokoe atahori hetar fo tungga agama feu'. Te mana parenda Roma ra nda rataa agama naa sa!” 14 Paulus nae ola' nasalae' ao na ma, hofernor ola' nggero e. Ana na'angge atahori mana kalaak Paulus nae, “We! Atahori Yahudi re, pasa ndiki' mara! Mete ma hei mae mendi atahori mana tao deulaka' do atahori mana ratati', naa, au musi rena hei ded'eat mara. 15 Te ded'eat fo hei mendi' ia, hei ded'ea ume rala ma. Hei mireresi aka' a hohoro-lalane' agama Yahudi, no ded'ea-o'olan ma nara nara. Ded'eat naa, nda mana parenda ia ra urusan na sa!” 16 Boe ma, hofernor mbuu hendi' se mia mamana nggenggero ded'eat naa. 17 Atahori Yunani ra o to'u rala atahori sa, naran Sostenes. Eni, malangga sia atahori Yahudi ra ume hule-o'e na. Ara to'u rendi e, de momoko e mia hofernor mata na. Te hofernor nda tao mata' neu se sa. 18 Basa ma, Paulus leo nakandoo sia Korintus. Te dod'oo ma, ana natea atahori mamahere' sia naa ra. Ana nisi' kota' esa, nara na Kengkrea, na'ab'ue no Priskila no Akila, fo rahani ofai. Sia naa, Paulus eu namboli' langga na, fo dad'i bukti oi, saa fo eni helu neu Lamatualain, ia naa, eni tao basa ena. Dei de ara sae ofai lao risi' kota Efesus. Losa naa ma, ara onda. Paulus lao hela nonoon ka rua' ra, de nisi' atahori Yahudi ra ume hule-o'e na, de ola-ola no atahori mana sia naa ra. 20 Ara ola-ola' ma, atahori Yahudi ra ro'e Paulus leo dod'oo no se. Te ana tola no na'us, 21 ma natea se nae, “Toronoo nggare! Afi' ha'i rala' e! Mete ma Lamatualain soi dala', dei fo au uma se'u selu' nggi.” Ola' basa ma, ana lao hela Efesus. 22 Boe ma, ana sae ofai nakandoo kota Kaisarea neu, de onda sia naa. Basa de, ana nisi' Yerusalem, fo neu natea atahori mamahere' mana sia naa ra. Basa ma, ana bali' nisi' kota Antiokia. 23 Ana leo dod'oo mia naa. Basa ma, ana lao ndule nusa Galatia no nusa Frigia fo tao manggatee atahori mamahere' ra rala nara. 24 Lele' naa, hambu atahori Yahudi sa mia kota Aleksandria sia nusa Masir. Naran, Apolos. Eni, atahori mana ola' mahine'. Ma nahine basa Lamatualain Susura Meumare Na isi na. Fai' naa, ana fe'e losa Efesus ena. 25 Ana rena dud'uit so'al Yesus ena, ma ana o hii dui selu' neu atahori fea' ra boe. Ana dui no manggarulit, ma saa fo ana ola' naa, mema' teb'e. Te ana nda fe'e nahine basa dala' ra sa. Nahine aka' a Yohanis sarani atahori, mete ma doa' tao sala' ena. 26 Lao esa boe, ana ola' nda bambi-bambi sa mia atahori Yahudi ra ume hule-o'e na. Priskila no Akila o rena e boe. Ara hule-o'e basa ma, ro'e rendi e nisi' sira ume na. Ara rafad'e e, Lamatua' Yesus Dala Masod'a Na losa lutu'-lelo'. 27 Basa naa ma, Apolos na'etu' fo nisi' nusa Akaya. Atahori mamahere' sia Efesus ra rala' esa ro hihii na. Ara tao susura esa fee toronoo nara sia Akaya, fo ro'e se simbo Apolos no malole. Apolos to'u nala susura ma, ana lao. Losa Akaya ana teb'e-teb'e tulu-fali atahori mamahere' sia naa ra. 28 Ana o naselu-bale no atahori Yahudi sia atahori hetar mata nara, te nda rasenggi' e sa. Ana ola' nendi' Lamatualain Susura Meumare Na fo nanori se nae, “Atahori fo Lamatualain helu nae haitua' a, fo hita tahani' a, naeni, Yesus!”

Report Issue

Ded'enu' ra Dud'uin 19

TOC , Chapters

1 Apolos fe'e sia Korintus ma, Paulus fe'e lao ndule kota-kota sia lete', de ana losa kota Efesus. Sia naa, nandaa no atahori hira mana ramahere Lamatua' Yesus ena. 2 Ana natane se nae, “Toronoo nggare! Fai' naa, lele' hei mimihere Lamatua' Yesus, hei simbo Lamatualain Dula-dale Meumare Na, do hoko'?” Ara rataa rae, “Hoko'. Hai nda fe'e rena oi, Lamatualain na'ena Dula-dale' ona' naa sa.” 3 Boe ma Paulus natane fai nae, “Dad'i ara sarani hei, no sarani' bee?” Rataa rae, “Tungga Yohanis sarani na.” 4 Paulus nae, “Rena dei! Yohanis sarani atahori fo tao bukti ara raloe' tao sala' ena. Te misined'a ta'o ia! Tungga fai ana nanori atahori Isra'el ra nae, ara musi ramahere Yesus, Atahori fo Lamatua' nae haitua' a.” 5 Basa de, ara ro'e Paulus sarani se, fo ara maso' dad'i Lamatua' Yesus bob'onggi Na. 6 De Paulus ndae liman neu se ma hule-o'e. Boe ma Lamatualain Dula-dale Meumare Na onda neu se. Ara ola-ola' rendi' ded'eat mata'-mata' fo sira nda rahine' ra sa. Lamatualain o pake se fo rafad'e saa mana nae dad'i'. 7 Basa se atahori sanahulu rua. 8 Lele' Paulus leo sia Efesus, ana hii maso' atahori Yahudi ra ume hule-o'e na fo nanori lutu'-lelo' Lamatualain parenda Na. Ana ola' nda bambi-bambi' sa. Ana tao ta'o naa losa fula telu. 9 Te hambu atahori nda simbo nenori na sa, de ara lab'an e. Ara ratatale atahori sia naa, fo afi' tungga Yesus Dala Masod'a Na. Naa de, Paulus no atahori mamahere' ra lao hela ume hule-o'e' a. De reu ra'ab'ue mia ume sakola' esa. Tenu ume' a, atahori sa, naran Tiranus. 10 Paulus nanori se losa too rua; de basa atahori sia nusa Asia rena Lamatua' Yesus Dud'ui Malole Na. Mana rena' ra, atahori Yahudi ro atahori nda Yahudi ra sa. 11 Lele' naa, Lamatualain fee Paulus koasa fo ana tao manadad'i manaseli' mata'-mata'. 12 Ona' a, mete ma atahori ro'e rala Paulus papa'a langga na, do bob'ori na, fo tao neu atahori mamahed'i' ra, naa hed'i nara hai tute' a. Losa nitu de'ulaka' ra o lao hela atahori boe. 13 Sia naa, hambu atahori Yahudi ra malangga agama na esa, no ana tou nara hitu. Nara na, Sakewa. Ana nara reu sud'i' a sia bee-b'ee fo oi nitu ra sia atahori ra. Ara oi sob'a nitu ra no Yesus naran rae, “Ho muhine Yesus fo Paulus nafad'e' naa, do? Ia naa, au parenda nggo pake Yesus nara Na, lao hela atahori ia leo!” Hambu atahori Yahudi mahine' fea' ruma o sob'a tao ta'o naa boe. 15 Lao esa fai, Sakewa ana nara parenda ta'o naa ma, nitu de'ulaka' sa nataa nae, “Au uhine Yesus. Au o uhine Paulus boe. Te hei ia ra, seka?” 16 Boe ma, atahori nitu tao' naa, namanasa seli. Ana tutu se ma tao na'ahina se. Ana sid'a bad'u nara, losa ara rela ro ma'ahola nara mia ume naa. 17 Basa ma, dud'uit naa nened'ui-b'engga' losa basa atahori Yahudi ma nda Yahudi ra sa sia Efesus bub'ulu'. Basa atahori mana rena dud'uit naa, ramatau ma titindindii'. Ma ara koa-kio Lamatua' Yesus, huu Ana fee koasa monae' naa neu Paulus. 18 Boe ma, atahori mamahere feu' ra risi' sira toronoo mamahere nara, fo soi rala nara, ma rataa sala nara. 19 Sira ruma, mana pake koasa ma'ahatu'. Ara rad'uru basa susura koasa ma'ahatu nara, de lalangge se. Mete ma reken susura naa ra feli na, doi fula' rifon lima nulu. 20 Atahori ra dui-b'engga Lamatua' Dud'ui Malole Na hatu'-rerelon sia bee-b'ee. Atahori mana mamahere' ra, boe ramaheta, huu Lamatua' Ded'ea-o'ola Na, maso' rala nara. 21 Basa na ma, Paulus na'etu' fo bali Yerusalem neu. Te ralan hii nae neu na'ahulu sia nusa Makedonia ma Akaya, dei fo nisi' Yerusalem. Ana du'a nae, “Malole lena', au uu se'u atahori mamahere' ra sia mamana' ia ra dei. Te ta'o bee o, au musi losa Roma.” 22 Ana denu nonoo nara Timotius no Erastus, ra'ahulu' Makedonia reu. Te ana fe'e leo doo' sia nusa Asia. 23 Lele' naa, hambu ded'eat monae' esa sia kota Efesus so'al Yesus Dala Masod'a Na. 24 Ded'eat naa huu-pata na ta'o ia: Sia naa, hambu mana tao lilo fula' esa, naran Demetrius. Ana tao ume sosonggo anak ra mia lilo fula', fo seo neu atahori Efesus ra, fo ara songgo lamatua na esa, naran Artemis. Tatao na laku, ma tukan nara, hetar. Naa de, ana hambu doi' nae na seli. 25 Lao esa ma, Demetrius na'ab'ue nala tukan nara, ma tukan fea' ra, de ola' no se nae, “Ama nggare no toronoo nggare! Hei bub'ulu' masod'a tara malole' ona' ia, huu hita hambu doi' naen seli mia tatao tara ia. 26 Te ale' ia, hita tita no mata tara ma rena no ndiki tara ena, huu-tonggon mia Paulus o'ola nara. Ana dunggu-mbau atahori hetar, rae saa fo hita tao' ia ra, nda na'ena ngguna saa sa' boe. Ana nae, paton fo hita tao' ia, lamatua leleko'. Nda aka' a atahori sia Efesus rena e sa, te atahori sia basa nusa Asia ra o rena e boe. 27 De rena malolole! Dei fo hita tao sa fai, mete ma basa atahori ra aka' a tungga Paulus se? Ara nda nau hasa saa fo hita tao' ia ra sa ena! Misined'a, o! Ale' ia, atahori hetar koa-bo'u neu Artemis, hita lamatua inan fo mata meulau' naa. Ara rema mia ndule nusa Asia, losa raefafo' suu na, fo songgo Artemis sia ume sosonggo huu' a sia hita kota Efesus ia. Dad'i afi' losa atahori nda toe e sa ena ma nda nau rema sia ia sa ena!” 28 Ara rena ta'o naa ma, ramanasa reu' ena. De nggasi rae, “Sod'a-mole' neu Artemis! Artemis mata meulau'! Hai atahori Efesus koa-bo'u Artemis!” 29 Ara eki-randu ta'o naa ma, atahori mia bee-b'ee reu ra'ab'ue ro se, losa kota' naa sofe' no atahori. Te basa se bingun. Atahori ramue tungga-tungga dala' losa kota a moo loa' na. Ara humu atahori rua de lea ro se risi' naa reu. Ru'a se nara nara, Gayus ma Aristarkus. Atahori ra humu se, huu ru'a se, Paulus ana mana tungga nara mia Makedonia. 30 Paulus rena nala ma, ana nau nisi' atahori mana ramue' ra talad'a nara. Te atahori mamahere' sia naa ra nda nau fee ne neu sa. 31 Hambu atahori monaen hira mia nusa Asia, rahine Paulus. Ara denu atahori reu rafad'e Paulus fo afi' nisi' atahori mana ramue' ra. 32 Sia moo loa' naa, atahori sangga ded'eat naa huu-pata na. Ruma randu leleko' rae, “Ta'o ia!” Ruma fai nggasi rae, “Ta'o naa!” Tao-tao te atahori hetar nda rita' rae ta'o bee sa' boe. Ara tungga-tungga' a. 33 Basa boe ma, atahori Yahudi ruma ramatau. Ara du'a rae, afi' losa atahori naa ra tud'u rae sira mana ratatale fo ded'eat ia dad'i. Naa de, ara ndunduu' atahori esa mata' neu dad'i sira mana ola-ola na. Atahori naa, nara na Aleksander. Ara ro'e fo nasala'e se, rae ded'eat naa, nda atahori Yahudi ra tatao na sa. Aleksander boti' lima na, de ai se fo afi' ramue. Boe ma ana sob'a ola' nasala'e atahori Yahudi ra. 34 Ara bub'ulu' rae eni atahori Yahudi ma, ara nggasi rahere' fai rae, “Fee had'at neu Artemis! Artemis mata meulau'! Hai atahori Efesus koa-bo'u Artemis!” Ara eki-randu ona' naa, losa jam rua. 35 Basa ma malangga mana parenda Efesus nambarii' de ai fee se nenee. Ana ola' nae, “Odi-a'a sia kota Efesus! Basa atahori bub'ulu' hita lamatua Artemis na onda mia lalai a, nema nisi' hita e. Dad'i hita atahori Efesus, mana ta'aboi e. Nda hambu atahori bisa lea hendi hita hak na sa, huu naa dad'i dud'uit de basa atahori bub'ulu' ena. Dad'i, ta'o bee de hei aka' eki-randu ta'o ia? Mae atahori ombon-koson tungga sira hihii nara, hei afi' mimue leli ta'o ia! 37 Hei mendi atahori karu'a ra sia ia, ona' ara tao de'ulaka'. Tao-tao te ara nda ramana'o saa sa' boe mia Artemis ume sosonggo huu' na sa. Ara nda ola' ra'atutud'a' nara malole na sa. Dad'i hei fee sala' saa neu se? 38 Misined'a malole, o! Hita ta'ena mamana nggero ded'eat. Atahori mana nggero ded'eat ra o rahati. De mete ma Demetrius se rae rad'ed'ea, musi tungga dala na dei, fo mendi ded'eat naa nisi' mamana nggero ded'eat. 39 Ma mete ma rae so'u dala' fea' fai, hela fo reu ma'ira' ro lasi-lasi adat ra. 40 Afi' losa mana parenda Roma fee sala' neu nggita huu ded'eat ia. Mete ma ara rae rahine huu-pata na, hita tataa saa fai o? Ded'eat ia nda na'ena huu-pata' sa!” 41 Ola' basa ta'o naa ma, malangga naa denu basa atahori ra saranggaa. De basa se bali'.

Report Issue

Ded'enu' ra Dud'uin 20

TOC , Chapters

1 Atahori ra nda ramue-raanggi' sa ena ma, kota Efesus malole bali'. Basa ma Paulus na'ab'ue bali' atahori mamahere' mana sia naa ra, fo tao manggatee rala nara. Basa naa ma, ana natea, de lao bali' nusa Makedonia neu. 2 Ana lao ndule basa kambo' mana sia naa ra, fo tao manggatee atahori mamahere' ra rala nara. Ana tao ta'o naa, losa ana maso' nusa Yunani neu. 3 Ana leo fula telu mia Yunani. Basa ma, ana naote nae sae ofa' nisi' nusa Siria. Te ana rena, atahori Yahudi ra ra'ab'ue fo rae risa e sia naa. Naa de, ana nda nau lao tute' nusa Siria neu sa. Dad'i ana lao bali' tungga nusa Makedonia. 4 Hambu atahori nononggo ana' esa tungga Paulus: Timotios no ama Pirus anan Sopater mia kota Berea; atahori rua mia Tesalonika, nara nara Aristarkus ma Sekundus; esa mia kota Derbe, naran Gayus; telu mia nusa Asia, nara nara Timotius, Tikikus, ma Trofimos. 5 Boe ma, au (iaeni Lukas mana sura' susura ia), undaa selu' o Paulus mia nusa Makedonia. Paulus ana mana tungga nara lao ra'ahulu', de rahani hai mia kota Troas sia tasi' a seri'. Atahori Yahudi ra fai Paska na basa ma, hai ru'a nggi sae ofa', de lao misi' kota Troas. Lele' naa, hai fai lima sia tasi' ata. Losa Troas ma, hai onda ma mindaa mo bali' nono fea' ra, de leo nggarei sa mia naa. 7 Fai' naa, nggarei. Paulus na'etu' basa nae, “Toronoo nggare. Fetu na, au ae lao ukundoo.” Dad'i basa hita atahori mamahere' ra, ta'ab'ue fo ata taa-tinu. Huu Paulus nae lao, de ana ola' no hai losa fai banggi rua. 8 Hai mi'ib'ue mia ume sa tatad'a' katelu na. Tetemba' naa, ara ded'e lambu hetar. 9 Sia naa, hambu ana tou' esa, naran Yutikus. Ana endo' mia jendela. Ana o tungga rena Paulus boe. D'od'oo ma ana nduar, de sunggu' nasambeta. Aiboi' ma, ana tud'a, de mate. 10 Paulus onda, de holu nala e ma ola' nae, “Afi' mimitau. Masod'a'.” 11 Basa hai mimiho'o, huu ana tou' naa masod'a'. Dei de ro bali' e ume na neu. Basa ma hai hene bali' ata mii, de endo' mia mi'ib'ue. Ma Paulus ola' nakandoo losa fetu na. Relo a tod'a ma, hai mitea, de lao. 13 Basa ma, hai mala rala' fo saranggaa losa mindaa sia kota esa, naran Asos. Hai sae ofa' misi' Asos, te Paulus lao ei' a naa neu. 14 Hai losa Asos ma, mindaa mo Paulus. Ana hene ofa' ata neu, de hai lao misi' kota Metilene. 15 Hai nda onda mia Metilene sa, te hai lao' mikindoo. Mbila fefetun ma, hai deka-deka mo pulu esa, naran Kios. Fini esa' ma, hai lao mbali pulu Samos. De fini rua' ma, hai losa kota Miletus. 16 Hai lao lai-lai, huu Paulus nae' a doo bee fo losa Yerusalem, fo tungga fai Pentakosta sia naa. Naa de, ana nda nau nggari fai lao' Efesus neu sa, huu nda hambu fai sa ena. 17 Dad'i mia Miletus, Paulus fee hara' neu lasi Kristen ra sia Efesus, fo rema randaa ro e. 18 Ara losa ma, Paulus nafad'e se nae, “Toronoo nggare. Hei bub'ulu' au masod'a ngga, eni' a fefeu na au tabu ei ngga sia nusa Asia, losa fai' ia. 19 Hei o bub'ulu' au manggate ue-tao sia talad'a mara, ma nda parna koa-bo'u ao ngga sa. Sia au ue-tatao ngga ia, luu ngga titi, ma au susa seli. Au o hambu doid'oso' nae' mia atahori Yahudi ra dud'u'a de'ulaka nara. 20 Au unori hei basa saa malole' fo au uhine' ra. Ma au unori hei sia mata mara. Au o isi' atahori ra ume nara esa-esa', fo fee se nesenened'a' so'al Lamatualain hihii Na. 21 Au o ufad'e atahori Yahudi ra, no atahori nda Yahudi ra sa, fo raloe' tao sala', fo tungga Lamatualain. Ma ara musi ramahere hita malangga na, Lamatua' Yesus. 22 Dad'i au ae ufad'e ta'o ia: ale' ia, au ae Yerusalem uu, huu Lamatualain Dula-dale Na nore au fo naa uu. Mae au nda bub'ulu' saa dad'i neu au sia naa sa o, au tungga' a. 23 Te mia kota' esa misi' esa, Dula-dale Meumare Na nafad'e na'ahulu' au nae, dei fo au maso' bui no lemba doid'oso' sia naa. 24 Au bub'ulu' basa ta'o naa, huu Lamatua' Yesus mana fua ues ia neu aru ngga, fo uu ufad'e Dud'ui Malole' ae, Lamatualain sue hita, ma rala Na o malole' no hita boe. Mete ma au nda tungga Hihii Na sa, fo tao ubasa' ue-tatao' ia ra, naa, au du'a ae masod'a ngga nda ngguna saa sa' boe. 25 Au unori hei doo' ena so'al maso' dad'i Lamatualain bob'onggi Nara. Ia naa, au bub'ulu' ae, hei nda afi' mita au sa ena. 26 Huu naa, rena malolole. Au tao basa ue-tatao ngga sia hei ena. De ia naa, hei mesa' nggi musi ue-tao mikindoo. Mete ma hambu atahori mia hei nda maso' dad'i Lamatualain bob'onggi Na sa, naa, hei mana tanggon o! Te naa nda au sala ngga sa. Misined'a malolole! Au ufad'e basa Lamatualain hihii-nanau Na neu hei ena. Au nda u'ufuni' saa neu hei sa' boe. De musi minea malolole masod'a mara. Ma mi'iboi malolole basa atahori fo Dula-dale Meumare na denu hei minea' ra. Afi' lilii' Lamatua' Yesus mate, de bae basa atahori naa ra nendi' raa Na. Ana o dud'u hei fo mete se, ona' manatad'a na'aboi bibi-lombo nara. 29 De ia naa, au lao hela hei. Te misined'a, e! Dei fo atahori rema ranori leli sia talad'a mara. Ara ona' busa ma'erot maso' reu ero bibi-lombo ra sia lalaet rala. 30 Mana ombon-koson ona' naa ra, rema mia dea'. Te misined'a, huu ruma o rema mia hei e boe. Ara ranori nda matetu' sa, ma nau' a atahori tungga' sira hihii nara. Naa de, ara nau-nau' a lea atahori ra fo afi' sud'i tungga Yesus. 31 Huu naa, hei musi minea ao mara malolole. Afi' lilii', te au leo o hei too telu ena. Au o unori hei hatu'-rerelon, nda du'a beb'engge ngga sa. Luu ngga titi nae-nae ena, huu hei. 32 Ia naa, hita tae saranggaa ena. Dad'i au fee hei mii Lamatualain lima Na, fo Ana na'aboi nggi. Ma hei o musi to'u mihere', basa saa fo au ufad'e eni' a fefeu na, so'al Lamatualain rala malole Na. Lamatualain ma koasa', fo tao hei mi'idere. Ana o helu-fuli nae fee papala-bab'anggi' neu atahori Nara. Dad'i mete ma hei tungga mikindoo E no rala meumare', naa, hei o hambu papala-bab'anggi Na boe. 33 Lele' au ue-tao mia hei talad'a mara, au nda dale hei saa ma sa boe. Au nda o'e ita hei lilo mbilas, do lilo fula', do bua-ba'us, do saa ma sa boe. 34 Hei o bub'ulu', lele' au leo o hei, au manggate ue-tao fo usod'a. Au ue-tao nda soa' neu' a au sa, te soa' neu mana tungga nggara boe. 35 Dad'i no basa ia ra, au utud'u dala' neu hei fo tulu-fali atahori mana to'a-ta' ra. Misined'a malolole, Lamatua' Yesus o'ola Na nae, ‘Hita fee, malole lena' hita simbo.’” 36 Paulus ola' basa ma, ana sende' lululangga na, fo hule-o'e no se, ma no'e Lamatualain nanea basa se. 37 Boe ma basa se susa, huu Paulus ola' nae dei fo sira nda randaa sa ena. Dad'i ara rae saranggaa ma, ara holu ma idu Paulus, ma nggae mesu'ud'u. Basa ma, ara ro hai misi' ofa'.

Report Issue

Ded'enu' ra Dud'uin 21

TOC , Chapters

1 Hai mitea basa mo lasi Kristen mia Efesus ra ma, mi sae ofa' no rala susa', de lao tute' misi' pulu Kos. Fefetun ma, hai losa pulu Rodos. Mia naa, hai lao mikindoo misi' namo sia kota Patara. 2 Hai onda mia Patara, de sae nggati ofa' mana nae nisi' nusa Fenisia deka no Siria. Hai sae mala ofa' naa ma, ara lea naka tute'. 3 Nda doo' sa ma, hai mita pulu Siprus sia hai bob'oa dii mara, te hai lao seli, mikindoo losa nggari naka mia kota Tirus, sia nusa Siria. Sia naa, atahori ofa' ra rae ra'onda' sud'i' a saa ra mia ofa' a. 4 Huu ara fe'e ra'onda' sud'i a saa ra, de hai onda mii sangga atahori mamahere' ra. Hai mindaa mo se, de leo mo se nggarei esa. Dula-dale nafad'e atahori mana sia naa ra, fo ra'angge Paulus afi' sud'i fee ne Yerusalem ne. 5 Nggarei sa boe ma, hai bali' ofa' ata mi. Atahori mamahere' ra, tou'-ina', moko-anak, lasi'-soru', ro hai losa tasi suu na. Basa hai sende' lululangga mara fo hule-o'e sia naa. 6 Hai mitea basa, de hene ofa' ata mii ma, ara bali'. 7 Hai lao hela Tirus, de tuli mia kota Ptolemais. Hai onda ofa', fo mii sangga atahori mamahere' ra. Hai mindaa se ma, leo mo se fai esa. 8 Mbila' neu ma, hai lao losa kota Kaisarea. Hai onda ma numban sia Filipus ume na. Filipus ia, mana nendi na'ahulu' Lamatua' Yesus Dud'ui Malole Na sia naa. Ma ana o, esa mia atahori kahitu' fo tengga rala' ra, fo fee se banggi nanaat fee ina falu mana sia Yerusalem ra. 9 Filipus ana feto nara haa. Lamatualain pake se dad'i mana ola-ola Na, fo reu dui-b'engga hihii-nanau Na. 10 Hai leo mo se fai hira ena ma, atahori sa, nara na Agabus, nema mia nusa' Yudea. Lamatualain pake e, dad'i mana ola-ola Na fo nafad'e hihii-nanau Na. 11 Ana nema tute' nisi' hai. Ana ha'i nala Paulus bob'ori na, de pa'a neu ei-lima nara, ma ola' nae, “Dula-dale Meumare' ola' nae: ‘Dei fo atahori Yahudi ra pa'a bob'orit ia tenu enan, ona' ia sia Yerusalem. Basa fo, ara fee e neu atahori nda Yahudi ra sa lima nara.’” 12 Hai rena mala ma, basa hai ai Paulus fo ana afi' sud'i nisi' Yerusalem. Basa hai mana dad'i eni manatungga nara mo atahori mamahere' sia mamana' naa, mo'e ta'o naa. 13 Te nataa nae, “Hoko'! Ta'o bee de hei nggae? Hei mi'isususa' rala ngga ena! Mema' hambu atahori nda hii au sa, huu au tungga Lamatua' Yesus. Te mae ara futu-pa'a au, do risa au, do tao ta'o bee o, au simbo' a.” 14 Hai bub'ulu' Paulus nda nau rena hai sa ena ma, hai hela e neu. Hai mae, “Neu! Hela Lamatua' hihii-nanau Na dad'i.” 15 Hai leo fai hira sia Kaisarea ma, hai mi'ililinu' sud'i a saa mara, de lao Yerusalem mii. 16 Atahori mamahere' hira mia Kaisarea o, tungga ro hai boe. Ara ro hai losa ume esa, de sunggu' mia naa. Tenu ume' a naran, Manason. Ana mia pulu Siprus ma ana tungga Lamatua' Yesus doo' ena boe. 17 Hai losa Yerusalem ma, basa toronoo' ra simbo hai ro rala nemeho'ot. 18 Mbila' neu ma, basa hai mi mindaa mo Yakobis. Basa lasi Kristen ra o ra'ab'ue sia naa boe. 19 Hai esa mitea esa ma, Paulus dui basa saa fo Lamatualain tao fee atahori nda Yahudi ra sa sud'i a sia bee-b'ee. Ana nae, Lamatua' Yesus soi dala' ena fo ara ramahere E. Ana o dui ona' bee Lamatualain pake eni, no basa nonoo nara, sia ue-tatao' ia. 20 Ara rena basa Paulus dud'uin ma, basa se koa-kio Lamatualain. Basa ma rafad'e Paulus rae, “A'a Paul! Sad'i a'a bub'ulu', atahori Yahudi rifon-rifon ramahere Lamatua' Yesus ena. Ara o fe'e to'u rahere' hohoro-lalane' fo Ba'i Musa fee hita' a. 21 Te hambu atahori rendi-rendi' ded'ea lena' rae, a'a nanori atahori Yahudi ra sia mamana fea' mae, ara nda parlu tungga ba'i Musa hohoro-lalane agama nara sa. Ara o rafad'e rae, a'a ai se, fo sud'i sunat ana tou nara. Ma a'a o ai atahori sarani' ra fo afi' tungga adat Yahudi fea' ra boe. 22 Dad'i musuned'a o! Atahori Yahudi ra rena a'a Paul sia ia ena. Ma atahori mana rena siu' ra, ramanasa ena. De ata sangga dala' ta'o bee? 23 Hai du'a ta'o ia: Atahori haa mia hai e helu-fuli basa mo Lamatualain ena. Oras ia, ara rae eu mboli' langga nara, fo dad'i bukti, sira tao tungga hehelu-fufuli nara ena. 24 De mete ma bisa, a'a Paul maso' mo se, misi' Lamatualain Ume Hule-o'e Huu' Na. A'a o tungga se, fo tao tungga ad'at nemeu ao'. A'a musi tanggon sira rurunggi ad'at nara. Mete ma a'a tao ta'o naa, atahori ra bub'ulu' rae, a'a fe'e to'u hohoro-lalane agama Yahudi fo Ba'i Musa fee nema hita' a. Ma ara o bub'ulu' dud'uit oi, a'a ai atahori fo afi' tungga ad'at Yahudi, naa, ombon-koson! 25 Te soa' neu atahori nda Yahudi sa mana ramahere Lamatua' Yesus, hita fee se susura ena. Hita tafad'e se hita ne'etu' na fai' na mae, sira nda parlu tungga basa hita atoran adat Yahudi nara sa. Te sira musi rasaned'a fo afi' tao leli ro tou' do ina'. Afi' mi'ib'ue mo sosonggo'. Afi' mia saa fo mana tao toronoo Yahudi ra melumud'u, naeni: afi' mia sisi sosonggo'; afi mia raa'; ma afi' mia sisi mia banda mana nene'ee nisa'. 26 Boe ma Paulus simbo o'ola nara no malole'. Mbila' neu ma, ana no atahori ka haa' ra risi' Ume Hule-o'e Huu' a, fo rameu ao nara tungga hohoro-lalane agama Yahudi. Basa ma, Paulus nafad'e malangga agama mana sia naa ra nae, fe'e fai hira fai fo, sira tao ratetu hehelu-fufuli' nara ma sira esa-esa' fee tutunu-hohotu' neu Lamatualain. 27 Fai ka hitu' fo ara helu tao adat naa nae basa ma, hambu atahori Yahudi hira mia nusa Asia rita Paulus lao nisi' Yerusalem rala, no nonoon esa, naran Trofimus. Trofimus ia, mia Efesus, ma nda atahori Yahudi sa. Ara rita Paulus nisi' Ume Hule-o'e Huu' a ma, rae ne'o ana no Trofimus nisi' naa boe. Matetu na, atahori nda Yahudi sa, nda bole maso' risi' naa sa. Naa de, ara tao naa dad'i dala', fo tao ded'eat. Ara ratatale atahori sia naa, fo humu rala Paulus. Ara eki-randu rae, “Wei! Atahori Isra'el re! Ima tulu-fali hai dei! Ia eni, atahori mana nanori sia bee-b'ee nae, nggari hendi hita atahori Yahudi ra ad'at na. Ana o ola' de'ulaka Ume Hule-o'e Huu' a ma nema fo nae tao nanggenggeo Lamatualain mamana meumare Na!” 30 Basa atahori Yerusalem ra rena rala ma, ara ramanasa seli. Atahori hetar rela risi' Ume Hule-o'e Huu' a. Ara humu rala Paulus, ma nore roroso e dea neu. Basa ma, ara ena tute' basa lelesu ra. 31 Ara ramue-raanggi' de rae tao risa e ma, malangga monae' sold'ad'u Roma rena nemue-naanggi' naa. 32 De ana no'e sold'ad'u nara, ro malangga nara, fo maso' risi' atahori mana ramue' naa ra. Ara rita sold'ad'u no malangga monae' a rema ma, ara raloe' momoko Paulus. 33 Boe ma, malangga monae' a humu Paulus, ma denu se pa'a e no rante besi rua. Basa ma, ana natane atahori ra nae, “Atahori ia, seka? Ana tao sala' saa?” 34 Te ara nda rataa no hara ise' sa. Ruma rae, “Ana tao ta'o ia.” Te ruma rae, “Ana tao ta'o naa.” De malangga a pusin. Ana nda nahine ded'eat naa huu-pata na sa, huu atahori hetar eki-randu. Naa de, ana denu rendi Paulus nisi' mamana nenea' a. 35 Sold'ad'u ra nore rendi Paulus te, atahori naa ra tungga ro se, de ramue selu'. Ara rae hene rala reu ma, atahori ra rela risi' mata', de sold'ad'u ra musi o'o a Paulus, naa fo ara afi' nore e fo momoko e. Ma ara o nggasi rahere' rae, “Misa e! Misa e!” 37 Ara rae maso' risi' ume nenea' a ma, Paulus ola' mbali malangga a no ded'ea Yunani nae, “Ama'! Au bole ola' mbei, do?” Malangga a rena Paulus ola' ta'o naa ma, ana nggengger, de natane nae, “Ho mala' ded'ea Yunani? Ta'o bee de ho bisa ola' ded'ea Yunani? 38 Mete ma ta'o naa, au du'a sala ena. Au ae ne'o ho ia, atahori Masir fo ma'ahulun, mana natatale atahori fo ramue. Basa ma, no atahori rifon haa mana to'u tee-tande', de reu keke sia mamana rou'. Te ho ia, nda eni sa, to?” 39 Paulus nataa nae, “Hoko', ama'! Au, atahori Yahudi. Mama ngga b'onggi au mia kota Tarsus, sia nusa Kilikia. Au o'e ama' mbo'i au, fo bisa ola' o atahori ia ra.” 40 Malangga a na'ahei', de Paulus nambarii' mia lesu mata' a tatabun ata', ma boti' lima na no'e se nee-nee, fo ana nae ola'. Boe ma, ana ola' ded'ea Aram fo atahori naa ra ded'ean (atahori Ibrani ra sia naa, ola' ded'ea Aram).

Report Issue

Ded'enu' ra Dud'uin 22

TOC , Chapters

1 Boe ma, Paulus ola' nae “Ama nggare no toronoo nggare! Au o'e nggi rena, te ae usula'e ao ngga.” 2 Lele' naa atahori hetar rena Paulus ola', nendi' sira ded'ea na. De ara nenee reu' ena, fo rae rena malolole ded'ea na. Boe ma ana ola' nakandoo nae, 3 “Sad'i basa nggi bub'ulu' mae, au atahori Yahudi. Mama ngga b'onggi au sia kota Tarsus, sia nusa' Kilikia. Te, au u'umoko mia Yerusalem ia. Meser monae' Gamaliel, mana nanori au. Ana nanori au basa Ba'i Musa hohoro-lalanen, losa lutu-lelo'. Au o manggate tungga Lamatualain, ona' basa nggi boe. 4 Fai' naa, au nda uloe' oi ma u'usususa' atahori mana tungga Yesus Dala Masod'a Na sa. Au lea endi se, tou' ma ina', risi' Yerusalem, fo tao se bui rala reu. Lele' naa, ruma mate boe. 5 Hita malangga monaen agama Yahudi a, no malangga fea' ra, o bub'ulu' saa fo au ola' ia teb'e! Au nda ombon-koson sa. Ara mana fee au susura koasa, fo uu to'u atahori mana tungga Yesus ra losa kota Damsik. Sia naa, au ae to'u se, fo endi se Yerusalem reu. Au du'a ae, hela fo atahori mana ma'etu' ded'eat agama ra hukun se.” 6 Basa ma Paulus ola' nakandoo nae, “Lao esa, au lao isi' Damsik, fo ae sangga atahori mana tungga Yesus ra. Mbei ma relo a namatetu ma, hai mae' a losa kota' naa. Te aiboi' ma, manggarelo' sa mia lalai a naronda neu au, 7 de u'uloli. Au rena hara' esa ola' nae, “He, Saulus! Ta'o bee de ho tao doid'oso au ta'o ia?’ 8 Au mema' rena hara' naa, te nda ita atahori sa. Ma utane ae, ‘Malangga mana ola' ia, seka?’ Hara' naa, nataa nae, ‘Au ia, Yesus, atahori Nasaret, fo ho tao doid'oso' a!’ 9 Atahori mana lao' ro au ra o, rita manggarelo' naa, te nda rena hara' naa sa. 10 Boe ma, utaa ae, ‘Mete ma ta'o naa, au musi ta'o bee?’ Nafad'e nae, ‘Fela, fo kota rala muu leo. Losa naa fo, Au atahori ngga fe'e nafad'e nggo basa saa fo musi tao' ra. 11 Au rena ala ma, au fela rii-rii. Te au nda ita saa sa boe, huu manggarelo' naa seli. De nonoo nggara to'u ro au kota Damsik mi. 12 Sia naa hambu atahori sa naran Ananias. Rala na ndos, ma to'u nahere' Ba'i Musa hohoro-lalane nara. Basa atahori Yahudi mana leo sia kota naa, hii e ma fee had'at neu e. 13 Ana nema sangga au, ma ola' nae, ‘A'a Saul! Mulaa fo mete leo! Te a'a mata na nalaa ena.’ Ana ola' basa ma, au boti' mata ngga, ma bisa ita e. 14 Basa ma, ana nanori au nae, ‘Lamatualain, fo hita bei-bai nara hule-o'e neu' a, ia naa, tengga nala a'a ena. A'a ue-tatao ma, naeni muhine malolole hihii-nanau Na. No muhine Yesus, fo mia dalahulu na, hita ingga-ingga' E tae “Atahori Meumare'”. Ia naa, Lamatualain soi dala' fo a'a rena mata ma mia Yesus. 15 Ana mana tengga nala a'a, fo muu mufad'e Dud'ui Malole Na neu atahori sia bee-b'ee. A'a musi mufad'e basa saa, fo mita ma rena mia E. 16 Afi' muhani dod'oo fai. Muu fo mo'e ara sarani a'a, fo dad'i bukti a'a no'e Lamatua' Yesus fee ambon neu basa sala-kilu mara.’” 17 Boe ma Paulus ola' nakandoo nae, “Basa ma, au bali' Yerusalem uu. Fai' sa, au uu hule-o'e mia Ume Hule-o'e Huu' a ma, Lamatua' natud'u au, ona' meit e. 18 Au ita Yesus. Ma Ana parenda au nae, ‘Ho musi lao hela Yerusalem ia, leo! Huu, atahori mana sia ia ra, nda nau simbo saa fo, ho munori so'al Au' a sa.’ 19 Te au nda simbo parenda' naa sa, huu dalahulu na, malangga agama ra hii au. De utaa ae, ‘Ta'o ia, Ama'! Basa se bub'ulu', fai' naa, au lao uu sia ume hule-o'e' sia bee-b'ee, fo to'u ma poko atahori mana ramahere neu Ama'. 20 Ara o rahine rae, lele' ara mbia risa Ama' dedenu Na, Stefanus, te au sia naa, ma au o nau boe. Au mana utatale se raduru fatu fo mbia e. Ma au mana unea bad'u nara.’ 21 Au fee nesenened'a' ta'o naa, te Yesus parenda selu' fai nae, ‘Sud'i boe sangga dala' mata'-mata'! Lao hela Yerusalem leo! Au ae denu nggo muu sia mamana dod'oo' ra, fo munori atahori nda Yahudi ra sa.’” 22 Atahori hetar rena Paulus ola' nae Lamatua' denu e nisi' atahori fea' ra ena ma, ara nda nau rena e sa ena. Basa se ramanasa, ma nggasi randaa rae, “Afi' rena atahori ia fai! Misa e leo! Ana nda nandaa nasod'a sa ena.” 23 Atahori naa ra nggasi ta'o naa ma, ara olu bad'u nara, ma ao afu de nggari ata neu, huu ramanasa seli ena. 24 Malangga a nita atahori ramue fai ma, ana denu sold'ad'u ra rendi Paulus nisi' mamana nenea'. Basa ma, ana denu se filo e, naa fo Paulus nataa nae eni tao sala' saa, losa atahori Yahudi ra rae tao risa e. 25 Ara pa'a Paulus fo rae filo e ma, ana natane bali' sold'ad'u naa nae, “Tungga mana parenda Roma atoran na, bee ka ndaa? Mete ma atahori sa mana na'ena hak atahori Roma hambu ded'eat, hei musi tao ta'o bee? Hei popoko mi'ihulu' e, do, hei paresa' mi'ihulu' e?” 26 Sold'ad'u naa rena nala ma, ana neu sangga malangga na lai-lai. Ana nafad'e nae, “Ama'! Atahori ia, na'ena hak atahori Roma! Dad'i ama' nae tao saa neu e?” 27 Malangga a rena nala ma, ana neu natane Paulus nae, “Oi ho mu'ena hak atahori Roma? Naa, teb'e do?” Paulus naselu nae, “Teb'e! Au to'u hak naa.” 28 Boe ma malangga a nae, “Au o ta'o naa boe. Au bae nae na seli, fo bisa hambu hak naa.” Te Paulus nataa fai, nae “Au naa, nda bae saa-saa sa boe. Eni' a mama ngga b'onggi au, au to'u hak naa ena. Ama ngga o to'u hak naa boe.” 29 Ara rena Paulus to'u hak atahori Roma ma, sold'ad'u ra ra'ad'ed'ea'. Ara nda rambarani filo ma paresa' e sa ena. Malangga a nahine nae eni tao sala' nalena-langga atoran ena, huu eni pa'a Paulus ena. Naa de, ana namatau. 30 Mbila' neu ma, malangga a fe'e nae sangga ded'eat a huu-pata na ta'o bee. De ana denu sold'ad'u nara reu ro'e basa malangga mana nggero ded'eat agama Yahudi ra, fo ra'ab'ue. Boe ma, ana denu reu sefi Paulus papa'a na, fo rendi e nisi' basa atahori naa ra mata nara.

Report Issue

Ded'enu' ra Dud'uin 23

TOC , Chapters

1 Paulus losa naa ma, ara denu e nasala'e ao na. Ana mete namemeu basa atahori naa ra, ma ola' nae, “Toronoo nggare! Au umburii' sia ia, no rala ndos. Lamatualain bub'ulu', rala ngga meu'.” 2 Ara rena e ola' ta'o naa ma, Ananias, malangga monae' agama Yahudi a, namanasa. De ana parenda atahori mana rambarii' deka Paulus ra nae, “To'o bafa na!” 3 Boe ma Paulus naselu no Ananias nae, “Dei fo Lamatualain to'o bali' nggo. Ho atahori mana ona' rii nenerose' no cet sia dea', te mba'i a namanaa tungga rala'. Ho endo' sia ia, fo tao ao ma ona' ndos e. Ma mae hukun au tungga hita atoran ad'at na. Te ho mulena-langga neu atoran naa, lele' ho denu ara to'o au.” 4 Atahori mana sia naa ra rena Paulus ola' ta'o naa ma, ara ai e rae, “Heh! Ho nda mundaa ola' ta'o naa neu hita malangga agama malangga monaen na sa!” 5 Ma Paulus ola' nae, “Teb'e, do? Mete ma ta'o naa, au o'e ma'af. Au nda bub'ulu' eni, hita malangga agama malangga monae' na sa. Mema' Lamatualain pake atahori fo sura', nae ‘Afi' ola' de'ulaka' neu malangga mara.’” 6 Paulus nita atahori mana endo' nggero ded'eat agama ra ma, ana bub'ulu' nae, ara bab'anggi dad'i partei rua. Ruma tungga partei Saduki, fo ramahere oi atahori mates ra nda rasod'a bali' sa. Ara ramahere oi Lamatualain nda ma ate' sia sorga sa. Ma atahori nda ma samana' sa' boe. Ruma fai tungga partei Farisi fo ramahere oi Lamatualain bisa tao nasod'a bali' atahori mates ra. Ara o ramahere rae Lamatualain ma ate sia sorga, ma atahori o ma samana' boe. Boe ma Paulus ola' nahere' nae, “Toronoo nggare! Sad'i basa nggi bub'ulu', au ia, atahori Farisi. Au ama ngga, no ba'i ngga atahori Farisi. Ia naa, hei mae hukun au, huu au umuhere ae, Lamatualain bisa tao nasod'a bali' atahori mates ra.” Paulus ola' ta'o naa ma, atahori Saduki ro Farisi ra rareresi, de ara esa nda malole' no esa sa. Boe ma ara saranggaa reu rua. 9 Dad'i basa atahori naa ra rareresi losa basa se ramue-raanggi'. Basa ma, meser hira mia partei Farisi rambarii' de rasala'e Paulus rae, “Atahori ia nda sala sa! Seka bub'ulu', se'u te atahori mates sa samana na, do, Lamatualain ate Na esa mia sorga, nema ola' no e!” 10 Meser naa ra, ola' ta'o naa ena, te ara bau rareresi, losa malangga sold'ad'u a namatau. Ana du'a, afi' losa ara momoko risa Paulus. Naa de, ana denu sold'ad'u nara onda, fo ro Paulus nisi' mamana nenea' a. 11 Temba neu ma, Lamatua' Yesus natud'u ao na neu Paulus. Ana tao manggatee Paulus ralan, nae “Paul! Afi' mumutau! Ia naa, ho ola' so'al au sia Yerusalem ia ena. Musuned'a malolole! Dei fo ho o musi ola' ta'o naa sia Roma boe.” 12 Mbila fefetun ma, atahori Yahudi haa nulu lena ma'ira' fo rae risa Paulus. Ara sumba rae, “Mete ma hai nda fe'e misa Paulus sa naa, hai nda nau mia-minu sa.” 14 Ara sumba basa ma, reu rafad'e malangga monae' agama ra no lasi-lasi ad'at Yahudi ra rae, “Ama nggaree! Hai sumba mae, mete ma hai nda fe'e misa Paulus sa naa, hai nda mia-minu sa. 15 Hai hihii ma ta'o ia: Ama' se musi mindaa mo malangga sold'ad'u monae' a, fo mo'e e mo Paulus misi' mamana nggenggero ded'eat agama. Tao ona' a ama' se rae paresa' selu' ded'ea na. Dei fo hai tefa e sia dala' talad'an, fo misa e.” 16 Te Paulus dad'is tou na esa rena ara ma'ira' ona' naa, de ana nela nisi' mamana nenea' a, fo nafad'e to'o Paulus. 17 Paulus rena basa ana' a dud'ui na ma, ana no'e nala malangga sold'ad'u esa nae, “Ia, au ana ngga. Mo e lai-lai nisi' malangga sold'ad'u monae ma. Te ana nae nafad'e dala' esa.” 18 Boe ma malangga sold'ad'u a no ana' a nisi' malangga sold'ad'u monae' a. Ana nafad'e nae, “Ama'! Paulus, fo hai minea' a, no'e au fo o ana' ia nema nandaa no ama'. Ana nae nafad'e dala' esa.” 19 Boe ma malangga a nore nendi ana' a nisi' mamana' esa de aka' a ru'a se. Ana natane nae, “Ho mae mufad'e au saa?’. 20 Ana' a nafad'e nae, “Atahori Yahudi hira ma'ira' rae risa to'o Paul. Ara rae rema ro'e ama', fo fetun na, ama' no to'o Paulus misi' mamana nggenggero ded'eat agama. Ara e'edik rae paresa' ramemeu to'o ded'ean. 21 Te ama' afi tungga hihii nara. Huu atahori haa nulu lena' ra rae tefa ama' atahori nara sia dala', fo rae risa to'o Paul. Basa se sumba rae, mete ma sira nda fe'e risa to'o Paul sa naa, sira nda raa-rinu sa. Basa se rahehere ena. Ara rahati' a ama' nataa nae saa.” 22 Malangga a rena nala ana' a dud'uin ma, ana nae, “Afi' mufad'e esa boe mae, ho uma mufad'e au dala' ia.” Basa ma ana denu ana' a bali'. 23 Basa ma, malangga sold'ad'u monae' a no'e malangga sold'ad'u rua. Ana parenda se nae, “Sad'ia sold'ad'u mana lao ei', natun rua; ma sold'ad'u mana sae ndara, hitu nulu; ma sold'ad'u mana to'u tee ra, natun rua. Tetemba' ia lii' sio, ama lao misi' Kaisarea leo. 24 Ama o sad'ia ndara esa fee neu Paulus. Ama musi mo e malolole losa hofernor Feliks.” 25 Basa ma, ana sura' susura fee hofernor Feliks, ta'o ia: 26 “Ama' hofernor Feliks. Sod'a-mole' mia au, Klaudius Lisias. 27 Atahori fo au haitua' ia, nara na Paulus. Atahori Yahudi ra to'u rala e, ma ra'e a tao risa e. Te au sold'ad'u nggara rasala'e e mia atahori Yahudi ra lima na. Basa ma, au bub'ulu' ana to'u hak atahori Roma. 28 Au ae bub'ulu' ta'o bee, de atahori Yahudi ra rae tao risa e. Naa de, au o e nisi' atahori Yahudi ra mamana nggenggero ded'eat agama na. 29 Te nda hambu sala na saa sa' boe. Mema' ana nda tao de'ulaka saa sa' boe. De atahori ia nda bisa maso' bui sa, ma nda nandaa no hukun mate sa. Atahori sia mamana nggenggero ded'eat agama ra ratofa, huu nenori agama nara esa' a ena na. Naa de, au o bali' atahori ia nisi' mamana nanea' a. 30 Te mbila' na ma, au rena oi atahori Yahudi ruma rala' esa rae risa e. Naa de, au parenda ro tute' atahori ia nisi' ama'. Au o ufad'e atahori Yahudi mana nae tao ded'eat lab'an e, fo rema risi' ama' e. Naa fo ama' rena rae fee sala' saa neu e. Au susura ngga, ta'o a ia. Makasi!” 31 Basa ma, sold'ad'u ra raote fo tao tungga malangga a parenda na. Tetemba' naa, ara ro Paulus losa kota' esa, nara na Antipatris. 32 Mbila' na ma, sold'ad'u mana sae ndara ra ro Paulus rakandoo losa kota Kaisarea. Te sold'ad'u fea' ra, bali' Yerusalem reu. 33 Ara losa Kaisarea ma, rendi susura a nisi' hofernor. Ma ara fee Paulus nisi' hofernor lima na. 34 Hofernor baca basa susura a ma, ana natane Paulus nae, “Ho atahori bee se?” Paulus nataa nae, “Au, atahori mia nusa' Kilikia, ama'.” 35 Hofernor rena nala Paulus na'o naa ma, ana nahine oi Paulus to'u hak atahori Roma. De ana ola' nae, “Au to'u parenda' sia ia. Dei fo au mana nggero ded'eat ma. Te, ata musi tahani atahori mana rae rad'ed'ea ro ho' ra losa ia dei, fo au fe'e paresa' ded'eat ma.” Boe ma, ana denu sold'ad'u ra tao Paulus nisi' sira mamana na, sia ume panggat hofernor sod'a na, fo dalahulu na mane Herodes nafefela' a.

Report Issue

Ded'enu' ra Dud'uin 24

TOC , Chapters

1 Seli fai lima ma, atahori Yahudi mana rae rad'ed'ea ro Paulus ra losa kota Kaisarea. Sia nononggo' naa, hambu Ananias. Eni malangga agama Yahudi ra malangga monae na. Malangga fea' ra o rema boe. Ara rema ro atahori fea' esa, nara na Tertulus. Ana ola' nahine. Naa de ara ro e, dad'i sira mana ola-ola na fo lab'an Paulus. 2 Atahori ra basa se ra'ab'ue mia mamana nggenggero ded'eat ena ma, hofernor denu ro Paulus maso'. Boe ma Tertulus fela nambarii', nae ola' na'atutud'a' Paulus. Ana fee hada't neu hofernor, ma ola' nae, “Ama hofernor! D'oo basa ia, eni' a ama' to'u parenda' sia ia, ama' bub'ulu' malole' saa fo fee nema hai. Ma ama' tao malole' dala' nae', losa hai atahori Yahudi ra misod'a no sod'a-mole'. De fai' ia hai mae mo'e makasi nae' neu ama'. Te se fai, mana bisa tao malole' nae' sia bee-b'ee ona' ama' ia. 4 Au nda ola' nae' sa. Au ola' neu' a sosoa na. Dad'i au o'e ama' rena malolole, saa' fo au ae ufad'e so'al Paulus ia. 5 Ta'o ia, ama'. Sia hai atahori Yahudi ra, Paulus ia, ona' hed'is esa mana lali mia mamana' esa nisi' mamana fea'. Ana hii' a lab'an hai agama ma, ma tao nalulutu hai adat ma sia bee-b'ee. Ana bee neu o, atahori Yahudi ra rad'ed'ea esa no esa. Eni, malangga mana matatale mia partei agama mana tungga atahori Nasaret esa, fo hai mae ‘partei Nasarani’. Te saa fo ranori' naa, sala no hai agama na nanori ma. 6 Atahori ia, nae nanggenggeo hai Ume Hule-o'e Huu meumare ma, huu ana nendi atahori dintiu nisi' rala neu. Naa de, hai to'u e. [Tungga hai hihii ma, hai mae hukun e tungga hai atoran ma. 7 Te malangga sold'ad'u Lisias nema lea nala e mia hai lima mara. 8 Ana parenda oi, mete ma hambu atahori rae rad'ed'ea ro Paulus, naa, rema randaa ro ama' sia Kaisarea. Ana nau' a, hofernor mana nggero ded'eat ia] Naa de, hai ima fo ama' paresa' ded'eat ia. Dei fo ama' bub'ulu' basa saa fo hai ola' ia, mema' teb'e. Hai o'ola ma, ta'o a ia ena. Makasi, ama'.” 9 Tertulus ola' basa ma, atahori Yahudi fea' ra ra'ahei' tungga rae, “Teb'e, ama'! Mema' ta'o naa.” 10 Basa naa ma, hofernor sein Paulus oi, “Au fee ho musula'e ao ma.” Paulus fela nambarii' ma ola' nae, “Ama' hofernor! Ama' parenda sia nusa' ia, doo' ena. Ama' bub'ulu' basa hai atahori Yahudi masod'a ma sia ia. huu naa, au nda umutau usula'e ao ngga sia ama' mata na sa. 11 Mbei ma fai sanahulu rua mana neu' naa, au isi' Yerusalem fo uu hule-o'e sia Ume Hule-o'e Huu' a. Ama' bisa natane atahori mana hule-o'e ro au' ra. 12 Au nda ureresi saa sa' boe sia Ume Hule-o'e Huu' a. Ma sia ume hule-o'e fea' ra o, au nda u'ub'ue atahori fo ramue sa. Au o nda tao haras sia Yerusalem sa' boe. 13 Te ia naa, atahori ia ra rae ra'atutud'a' au. Te saa fo ara ola' faa' ra, naa nda ma bukti saa sa' boe. 14 Ta'o ia, ama' hofernor. Au musi utaa dala' esa neu ama'. Au tungga partei feu' esa, fo atahori ra ranara e oi, ‘Lamatua' Yesus Dala Masod'a Na.’ Au hule-o'e neu Lamatualain, ona' a au bei-bai nggara hule-o'e neu E boe. Au o tungga ba'i Musa atoran nara, ma umuhere teb'e-teb'e' neu saa fo Lamatualain mana ola-ola Nara sura' hela fee hai. 15 Au umuhena Lamatualain ona' atahori ia ra, fo mana rambarii' lab'an au ra. Hai mimihere mae, Lamatualain tao nasod'a bali' atahori mates ra: mae atahori malole', do deulaka' o, ona esa'. 16 Naa de, au manggate tao-tao' fo usod'a no rala ndos sia Lamatualain ma atahori mata na. No ta'o naa, nda hambu atahori ra'atutud'a' au sa. 17 Au tao ues too hira ena sia rae Isra'el dea', dei de au bali' Yerusalem uma. Au uma endi doi' fo atahori ra'ad'uru, fo tulu-fali neu hai atahori manasusa' ra. Boe ma, au o isi' Ume Hule-o'e Huu' a, fo ae hule-o'e ma fee tutunu-hohotu' mata'-mata' neu Lamatualain. 18 Te, au fe'e umeu ao ngga sia naa tungga hai atoran adat na ma, ara rema rae to'u au. Lele' naa, atahori mbei' a mia naa, ma esa nda namue saa mia naa sa' boe! 19 Sia naa, aka' a atahori Yahudi hira rema mia nusa' Asia rae hule-o'e. De mete ma ara ra'ena so'al ro au, naa, sira mana rae rad'ed'ea ro au sia ia. Te nda ama nggara ia ra sa! 20 Te atahori naa ra nda rema sa. De ama' natane sob'a atahori ia ra, au sala ngga saa? Fai' naa, ara paresa' au mia mamana nggenggero ded'eat agama, te ara nda hambu au sala ngga saa sa' boe. Ama' natane se a! 21 Aka' a mbei ma dala' esa, mana tao se ramue ma nda hii au sa. Lele' au ola' uhere' ae, ‘Hei mae hukun au, huu au umuhere ae, Lamatualain bisa tao nasod'a bali' atahori mates ra!’” 22 Paulus ola' ta'o naa, te hofernor Feliks nahine nae' ena, so'al ‘Lamatua' Yesus Dala Masod'a Na’. Naa de, ana nate'e ne'ebu'et naa oi, “Ta'o ia! Au ae o'e malangga Lisias, fo rena dud'ui na dei. Au ola' basa o e, fo au fe'e u'etu' ded'eat ia ena.” 23 Boe ma ana denu malangga sold'ad'u esa neu ai hela Paulus. Te ana parenda fo fee fai loa' mbei neu Paulus, ma afi' na'angge nonoo nara rema tao mata neu e. 24 Hofernor Feliks sao na, atahori Yahudi, nara na Drusila. Seli fai hira ma, ana sangga fai loa' fo no sao na rae ola-ola' ro Paulus. Naa de, ana denu rendi Paulus neu nandaa no ru'a se. Boe ma Paulus nafad'e ru'a se ta'o bee fo atahori ramahere neu Yesus Kristus, atahori fo Lamatualain helu basa mia dalahulu na. 25 Ana o nafad'e ta'o bee fo atahori rasod'a ndos, ma ranea ao nara fo afi' tao sala'. Ana o nafad'e oi, dei fo Lamatualain hukun basa atahori. Feliks rena nala ma, ana namatau, de nafad'e Paulus nae, “Paulus. Dai ena. Losa' a ia leo! Mete ma hambu fai loa' fai fo, au o'e selu' nggo.” 26 Mae Feliks rala na namatau, te ona' o ana sangga dala' fo Paulus soro fee ne d'oi', fo ana mbo'i e. Naa de, ana aka' a no'e Paulus fo ola-ola' no e. 27 Te huu sia dala esa fai, hofernor Feliks o ha'i rala' no malangga agama Yahudi ra. Naa de, ana nda na'etu' Paulus ded'ea na lai-lai sa. Ana hela ded'eat naa too rua. Basa ma, hofernor feu' sa, nara na Porkius Festus, nema nggati e. Te ara fe'e ranea rahere' Paulus.

Report Issue

Ded'enu' ra Dud'uin 25

TOC , Chapters

1 Lele' naa, hofernor feu' a, nara na Festus, lali Kaisarea neu fo nae parenda. Ana leo fai telu' a mia naa ma, ana lao nakandoo Yerusalem neu. 2 Sia naa, malangga agama Yahudi malanga nara ma malangga fea' ra reu randaa ro e fo rahine e. Ara o ola-ola' Paulus ded'ea na sia sira ne'eb'ue na naa. 3 Ara o ro'e, mete ma bisa naa, hofernor denu atahori nara ro bali' Paulus Yerusalem nema, huu ara rala rala' ena rae tao risa Paulus sia dala' talad'a na. 4 Te hofernor nataa oi, “Ama nggaree. Ta'o ia. Hela fo ara ranea e sia Kaisarea dei. Te au o ae haelai bali' naa uu boe. 5 De mete ma hei se hambu koasa fo nggero ded'eat ia, naa, tungga mo au Kaisarea uu. Mete ma atahori ia tao sala' saa, naa, hei bisa mid'ed'ea mo e sia naa.” 6 Basa ma, Festus leo mbei ma fai sanahulu mia Yerusalem, dei de fe'e bali' nisi' Kaisarea. Atahori Yahudi hira tungga e. Mbila' na ma, hofernor nae paresa' ded'eat naa. De ana denu ro Paulus rala neu nandaa no e. Paulus rala neu ma, atahori Yahudi ra rambarii' rereo' rala e, de fee sala' mata'-mata' neu e. Te ara nda ratud'u bukti saa sa' boe. 8 Boe ma Paulus nasala'e ao na nae, “Ama hofernor. Au nda fe'e tao de'ulaka' saa sa' boe. Au o nda tao saa lab'an hai atoran agama Yahudi ma sa. Au nda tao unggenggeo Lamatualain Uma Hule-o'e Huu Na sia Yerusalem. Ma au o nda tao saa lab'an mana parenda Roma ra atoran na sa.” 9 Te hofernor nae ha'i rala' no atahori Yahudi ra. Naa de, ana natane Paulus oi, “Ho du'a ta'o bee? Mete ma au nggero ded'ea ma sia Yerusalem, naa, ho nau, do hoko'?” 10 Paulus rena hofernor natane ta'o naa ma, ana nataa oi, “Ama' hofernor, au ia, atahori Roma. De ia naa, au umburi' sia ama' hofernor mia manaparenda Roma. Manaparenda Roma mana na'ena hak nggero au ded'ea ngga tungga atoran na. Dad'i au nda nau isi' Yerusalem, fo ne'etu' ded'ea ngga sia naa sa. Ama' bub'ulu', au nda tao sala' saa sa' boe, lab'an neu atahori Yahudi ia ra. 11 Mete ma au tao sala', nandaa no hukun mate, naa, au simbo. Te mete ma saa fo ara ola' naa, nda teb'e sa, tungga atoran Roma, nda hambu esa bisa fee au uu atahori ia ra lima nara sa. Ara sangga' a dala', fo rae risa au parsuma' a. De ia naa, tungga au hak ngga, au endi ded'eat ia nisi' mamana nggengero ded'eat huu' a, fo mane monae' Kaisar sia Roma, na'etu' ded'eat ia!” 12 Hofernor rena Paulus na'o naa ma, ana no'e dud'u'at mia nonoo mana tungga nggero ded'eat naa. Basa ma, ana nafad'e Paulus nae, “Huu mo'e hene misi' Kaisar, de ho musi muu sia Roma.” Ola' basa ma, hofernor nate'e ne'eb'uet naa. 13 Basa ma, atahori Yahudi ra mane na, nara na Agripa, no feto na, nara na Bernike, rema sia Kaisarea, fo rae fee had'at neu hofernor feu' a. 14 Ara numban fai hira ro hofernor Festus. Fai' esa, Festus dui Paulus ded'ea na neu ru'a se. Ana oi, “Ama mane'! Sia Kaisarea ia, hai minea atahori sa, nara na Paulus. Dalahulu na, hofernor mbaraa' a nda fe'e na'etu' ded'ea na sa. 15 Fe'e lai-lai' ia, au Yerusalem uu ma, malangga agama Yahudi malangga ra ro lasi-lasi adat ra, rema kalaak Paulus, de ro'e au hukun e. 16 Te ufad'e se ae, ‘Tungga mana parenda Roma atoran na, au musi paresa' ded'eat ia dei. Atahori mana rad'ed'ea' ra musi randaa dei. Au ae rena hei fee sala' saa neu e. Ma ana musi hambu nasala'e ao na boe. Dei fo au bisa u'etu' ded'eat naa, ma utud'a' hukun saa neu e.’ 17 Au bali' Kaisarea uma ma, atahori Yahudi hira tungga boe. Mbila' na ma, au paresa' tute' ded'eat naa. Au denu se ro Paulus nema nandaa no au, fo au bisa bub'ulu' ded'eat ia huu-pata na. 18 Boe ma, atahori Yahudi ra rambarii' de dui Paulus sala nara. Te saa fo rafad'e' neu au' a, bera na nda ona' au d'u'a' a sa. 19 Ara ratofa, huu ara nda rala' esa so'al agama nara sa. Ma, rareresi ro Paulus aka' atahori sa, nara na Yesus. Tungga atahori Yahudi ra, Yesus mate ena. Te Paulus to'u nahere' oi Yesus naa, nasod'a bali' ena. 20 Ara rareresi ta'o naa, te huu au atahori feu', de nda ita' ae u'etu' ded'eat agama ia ta'o bee sa' boe. Naa de au utane Paulus ae, ‘Ona bee na, au u'etu' ded'ea ma ia sia Yerusalem, do?’ 21 Te ana nda nau sa. Ana no'e hene nisi' keser. Naa de au u'ungge uhere' e, losa ka'e ala dei fo haitua e Roma neu.” 22 Ara rena Festus dud'ui na ma, Mane Agripa oi, “Mete ma bisa naa, au ae rena ao ngga mia atahori naa.” Festus nataa oi, “Bisa! Dei fo au ator fo fetu na, ama' bisa rena ao ma mia atahori naa.” 23 Mbila' ma, hofernor Festus ator, fo mane Agripa rena Paulus o'ola na. Ana o ator fo atahori nae' bisa rena Paulus o'ola na boe. Malangga sold'ad'u ra ma atahori monaen sia kota Kaisarea, basa se rema rena Paulus. Boe ma, mane Agripa no Bernike maso' rala rema ro bua-bau mane nara. Basa atahori fee had'at neu ru'a se. Basa se ra'ab'ue ena ma, hofernor denu ro Paulus rala neu. 24 Ara ro Paulus ma, hofernor ola' oi, “Mane Agripa, ama nggara, ma toronoo susue nggare. Atahori ia, nara na Paulus. Malangga Yahudi hira rad'ed'ea ro e. Ruma sia Yerusalem ma ruma sia ia, ara risi' au, fo ra'asusuu' au rae, atahori ia, nda nandaa nasod'a sa ena. 25 Naa de au paresa' e, te nda hambu sala na nandaa no hukun mate sa. Te ana no'e hene nisi' mana parenda ata'. Naa de, nau nda nau sa, au musi fee ne Roma neu. 26 Mete ma au haitua e, naa, au musi tao susura. Te ia na, au musi sura' saa, fee mane monae' a? Naa de au u'ub'ue basa ama' se, fo rena e. Basa naa, au o'e ama mane' Agripa fee au dud'u'at, fo sura' uhine susura fee neu mane monae' a. Au du'a na nda malole' sa, mete ma au fee ded'eat ia nisi' kaisar, te nda ufad'e atahori ia sala na sa. Au o'ola ngga, ba'u a ia. Makasi.”

Report Issue

Ded'enu' ra Dud'uin 26

TOC , Chapters

1 Basa naa ma, mane Agripa denu Paulus oi, “Musula'e ao ma leo. Basa hai mae rena nggo ena.” Boe ma Paulus lo lima na, ma ola' nae, 2 “Ama mane Agripa nenefee had'at. Au umuho'o, huu ama' fee au ufad'e neu ama' se, basa dala' saa fo atahori Yahudi ra rapepenggo neu au' a. 3 Au bub'ulu' ama' nahine teb'e, hai atahori Yahudi ra adat ma, ma hai masod'a mate-mori mara. Dad'i au o'e ama' rena malolole. 4 Eni' a a'ana ngga, ara ranori au tungga adat atahori Yahudi ra. Fefeu na, ranori au mia kambo' ngga; basa ma uma sakola selu' mia Yerusalem. Atahori Yahudi mana sia Yerusalem ra, bub'ulu' au masod'a ngga, ma rahine au no malole'. 5 Mete ma malangga agama ra nau, ara bisa dui oi sira rahine au mia doo na neu. Te au ia, maso' partei agama Farisi boe. Basa atahori bub'ulu', hai atahori Farisi ia ra, mana to'u mihere' atahori Yahudi ra atoran agama na. 6 Au, o basa atahori Isra'el leo kasanahulu rua' ra, mihani Lamatualain tao tungga hehelu-fufuli Na. Ana tao hehelu-fufuli' naa eni' a ma'ahulu na no hita bei-ba'i nara. Naa de, losa ia basa hai hule-o'e hatu'-rerelon fo Lamatualain tao natetu hehelu-fufuli' naa leo. Hehelu-fufuli' naa oi, dei fo Lamatualain tao nasod'a bali' atahori mates ra. Ama mane Agripa nenefee had'at. Huu au umehere ae, dei fo Lamatualain tao nasod'a bali' atahori mates, naa de ara rad'ed'ea ro au. Au ae utane: ta'o bee de hei ruma nda nau mimihere mae Lamatualain bisa tao nasod'a bali' atahori mates ra sa? Ana bisa! 9 Dalahulu na, mema' au sud'i' a tao sa, fo lab'an uhere' basa atahori mana tungga Yesus, atahori Nasaret a. 10 Lele' naa, malangga agama Yahudi malangga ra fee koasa neu au, fo uu tao u'usususa' Yesus atahori nara sia bee-b'ee. Au to'u se, ma nore o se Yerusalem rema, fo tao se bui rala reu. Au o tungga u'etu' hukun isa ruma. Au maso' ume hule-o'e' ra, fo tao doid'oso se. Ma u'ususuu' se fo rasadea Yesus. Au uu oi se lao hetar no nasaat. Sad'i au rena atahori mana ramahere Yesus sia bee, mae losa nusa fea' o, au uu oi se!” 12 Boe ma Paulus ola' nakandoo nae, “Lao esa, malangga agama Yahudi malangga ra fee susura koasa neu au fo uu oi Yesus atahori nara sia kota Damsik. Boe ma, au o uu boe. 13 Ama mane Agripa! Lele' hai fe'e sia dala', mbei ma reorendu na, aiboi' ma, manggarelo' sa mia lalai a ronda na seli, delo dai au o nonoo nggara. 14 Basa hai mi'iloli, huu manggerelo na seli. Au rena hara' esa ola' no au, nendi' ded'ea Aram oi, ‘We Saul! Ta'o bee de ho aka' tao doid'oso Au mukundoo' a? Susa neu nggo, mete ma ho aka' a lab'an Au hihii Ngga.’ 15 Au rena hara' naa, te nda ita atahori na sa. De au utane ae, ‘Malangga mana ola' ia, seka e?’ Haraa' naa nataa oi, ‘Au ia, Yesus, fo ho tao doid'oso mukundondoo' a. 16 Saul! Fela leo! Au utud'u ao ngga neu ho ia, fo dad'i Au atahori namahere ngga. Ho musi muu mufad'e basa atahori ra, saa fo mita mia Au fai' ia. Dei fo Au utud'u selu' fai, mata-feu' ra, fo bisa muu mufad'e atahori ra. 17 Dei fo ho hambu sususa' mata'-mata'. Te au unea nggo mia atahori mana rae ra'asususa' ho ra, mae mia atahori Yahudi, do mia atahori fea' ra. Teb'e! Au denu nggo misi' atahori nda Yahudi ra sa. 18 Muu tao mulaa mata nara, fo rahine, ma rasod'a sia manggarelo' a. Naa fo, ara lao hela sira dala masod'a sala nara. Ho o musi mutud'u se dala masod'a ndos, ma mbo'i se mia nitu ra malangga na koasa na, fo mendi se risi' Lamatualain. No ta'o naa, Lamatualain fee ambon neu sala nara. Ma ara o dad'i Lamatualain atahori Nara, ona' atahori fea' fo Ana tengga nala' ra, huu ramahere Au. Au ufad'e ho ba'u a naa ena, Saul.’” 19 Basa naa ma, Paulus ola' nakandoo oi, “Ama mane'. Ue-tataos fo au simbo mia sorga naa, au ue-tao ena. Ma au o fe'e ue-tao e, nda u'ud'ed'ea' mbei sa' boe, losa fai' ia. 20 Fefeu na au ufad'e Yesus Dala Masod'a Na neu atahori Yahudi ra sia Damsik. Basa de au uma ufad'e atahori Yahudi mana sia Yerusalem, ma basa nusa' Yudea. Basa ma, au lao ndule atahori nda Yahudi ra nusa nara. Au ola' relo-relo neu basa se, fo ara lao hela dala masod'a sala nara, ma fee ao nara neu Lamatualain. Ara musi tao malole sia masod'a nara neu atahori fea', fo dad'i bukti oi sira dad'i atahori feu' ena sia Lamatua'. 21 Huu au ue-tao ta'o naa, atahori Yahudi ra to'u au mia Ume Hule-o'e Huu' sia Yerusalem. Ara o rae tao risa au boe. 22 Te Lamatualain tulu-fali au. Naa de, au fe'e usod'a losa ia. Huu naa, au fe'e umburi' sia ia, fo dui-b'engga fee basa atahori anak-moko, so'al Yesus Dala Masod'a Na. Saa fo au ufad'e' ia, ndaa no basa saa fo ba'i Musa no Lamatualain mana ola-ola Nara ranori eni' a ma'ahulu na. 23 Ara ranori so'al Kristus, atahori fo Lamatualain helu nae fee nema' a. Oi, Ana musi doid'oso, fo mate, te basa naa, Ana dad'i atahori fo Lamatualain nafefela na'ahulu' a. Dei fo Ana mana fee manggarelo' neu atahori Yahudi ra, no atahori fea' sia raefafo' ia.” 24 Paulus fe'e ola' ue-tatao na ma, Festus ola' nggero ded'ea na nahere' oi, “He! Paulus! Mbei ma ho mamulu'. Muhine nae' seli, de tao uta ma nda matetu' sa.” 25 Te Paulus nataa oi, “Ama hofernor nenefee had'at. Au nda umulu sa. Basa saa fo au ola' ia, mema' teb'e. Au nda ander-ander sa. 26 Ama Mane Agripa nahine saa fo au ufad'e' ia, mema' teb'e. Naa de, au umburani ola' relo-relo. Au umuhere ama mane' rena basa ia ra ena, huu saa fo mana dad'i ena, nda dad'i sia mamana ma'afuni' sa. Oi, Yesus mana mate' naa, nasod'a bali' ena. Basa atahori o, bub'ulu' ena. 27 Mia dalahulu na, Lamatualain mana ola-ola Nara rafad'e basa ena. Au umburani u'uhehee' ae, ama mane' o namahere mana ola-ola' naa ra o'ola nara, to?” 28 Te mane Agripa ola' nggero nae, “Weh! Paulus! Nda doo' sa te, ho mae tao au dad'i atahori Kristen!” 29 Paulus nataa nae, “Ta'o ia, ama'. Au hule-o'e neu Lamatualain, fo doo', do losa' o, nda aka' a ama mane' sa, te basa atahori mana rena neu au o'ola ngga ia, bisa dad'i Yesus atahori nara, ona' au. Te sad'i ama' se afi' dad'i atahori nda nenembo'it, ona' au ia sa.” 30 Paulus ola' basa ma, mane Agripa no feto na Bernike, ma hofernor Festus, ro basa atahori monaen ra, fela rambarii' de bali'. 31 Ara lao dea reu ma, ara ola-ola' oi, “Atahori ia nda tao sala' nandaa no hukun mate sa. Ma nda nandaa tao e bui rala neu sa!” 32 Boe ma mane Agripa nafad'e hofernor Festus oi, “Kasian o! Atahori ia no'e hene nisi' mamana nggenggero huu' a sia Roma. Hoko' naa, ded'eat ia basa ena, ma ana o nene'mbo'it ena.”

Report Issue

Ded'enu' ra Dud'uin 27

TOC , Chapters

1 Basa ma, hofernor Festus na'etu' fo haitua Paulus nisi' mane monae' Keser sia Roma, fo na'etu' ded'ea na sia naa. Ana fee Paulus, no atahori bui fea' ra, risi' malangga sold'ad'u esa, naran Yulius, fo ro se risi' nusa' Italia. Yulius ia, malangga monae' esa mia sold'ad'u mana manea kaiser. 2 Lele' naa, au (Lukas) tungga o Paulus. Ma toronoo' esa fai, nara na Aristarkus, o tungga boe. Eni, atahori Makedonia mia kota Tesalonika. Basa hai sae ofa' esa mana nema mia kota Adrimitium. Rafad'e rae, ofa' ia neu tuli mamana' nae' sia nusa' Asia. 3 Boe ma, hai lao hela Kaisarea. Mbila' neu ma, hai losa kota Sid'on. Malangga sold'ad'u Yulius tao Paulus no malole', ma nafad'e e oi, bisa muu se'u nonoo mara sia mad'a' ata. Nae ta'o naa fo, ara bisa fee Paulus saa-saa fo ana parlu sia tasi' ata. 4 Basa de, hai hene selu' ofa', de lao. Te anin mata' a, monae na seli, de ofa' a nae' a nda lali' sa. Ara rauli ofa', de lao tungga pulu Siprus no rae Siria talad'a na, fo ofa' a nenebambi'. 5 Mia naa, hai lao tungga tasi' sia nusa' Kilikia no Pamfilia mata'. Hai mikindoo misi' kota Mira, sia nusa Likia. Losa naa ma, hai onda lao hela ofa' a. 6 Malangga sold'ad'u Yulius sangga ofa fea' mana nae lao mia Mira nisi' Italia neu. Ana hambu ofa' esa, nema mia kota Aleksandria, nae lao Italia neu. De ana denu basa hai, hene ofa' ata mi. 7 Hai lao fai hira te, ofa' a nae' a nda lalii' sa, huu ani mata' a, monaen seli. Hai lao no sususa mae' a losa kota Knidus. Te anin fe'e seli, de hai lao nggero misi' a pulu Kreta, fo nenebambi' mia anin a. Basa de, hai tungga tonggo' esa, nara na Salmone. 8 Hai lao no sususa' tungga tonggo' naa, tungga' a pulu Kreta tasi suu na. Dei de, hai fe'e losa mamana' esa, nara na Namo Malole'. Mamana' naa, deka no kota Lasea. 9 Atahori ofa' ra hahae mbei sia naa, huu hai sae ofa' doo' na seli ena, te nda fe'e losa Italia sa. Lele' naa, atahori Yahudi ra fai monae na, fo ro'e rae, Fai Hambu Ambon Mia Sala-Singgo', seli ena. Sosoa na, fai ree-anin nae losa. Boe ma, atahori ofa' ra ratane rae mae sae ofa' mikindoo, do hoko'. Paulus rena nala ma, ana oi, 10 “Toronoo nggare. Au ae ola' mbei. Mete ma hita sae ofa' takandoo, naa, hambu sususa' nae'. Afi' losa ofa' a molo, ma mopo saa-saa ra, ma hita o mate boe.” 11 Te malangga sold'ad'u a nda nau rena Paulus sa. Ana namahere' a joragan, no tenu ofa' a, huu ara rae lao hela mamana' naa. 12 Sia Namo Malole' naa, ofa' ra nafu nda malole' sa sia fai rii-ree. Dad'i sira nae' nau' a lao mikindoo, misi' kota Feniks. Ara ramahena, mete ma bisa, naa, basa hai leo sia naa, losa fai rii-ree ia basa. Feniks naa, namo malole' sia pulu Kreta, huu nenebambi' mia ani muri-onas no muri-dis, ma nda hambu ree monae' sa. 13 Lele' ani onas koe-koe ma, ara rae ne'o sira bisa pake anin naa fo lao risi' Feniks. De rafad'e rae, “Ia, ani malole'. Ata lao leo!” Ara boti' naka, ma lea laar, de hai lao' tungga' a tasi suu na. 14 Hai lao nda doo' sa ma, aib'oi' ma sanggu anin losa. (Atahori oi, ‘ani timu-dis’). Anin naa fuu ofa' a nendi nisi' tasi' a talad'a na. Atahori ofa' ra nda rauli rala ofa' sa, de tungga' a anin a. 16 Hai laa-laa tungga ree ra, losa deka mo pulu ana' esa, nara na Kauda. Lele' naa, jukun na fe'e nenepa'a' sia ofa moko a dea'. De hai lea jukun naa mita' mamate mara ofa' ata neu. 17 Jukun a losa ofa' ata ma, ara fefeo' tali' ndule ofa' ao na, fo afi' losa papa nara hu'a, ma ofa' a molo. Ara o ramatau, afi' losa ree ra mbembesi' ofa' a fo ana hara sia sara'ae Sirtis sia Afrika. De ara ra'onda' naka mana doko-doko tasi' ralan, ra'akukura' ofa' a lalao na. 18 Anin monae' naa, humbu hai ofa ma dii-ona neu. De mbila' neu ma, atahori ofa' ra nggari sud'i a saa ruma tasi' rala reu. 19 Fini esa na fai, ani monae' fe'e seli. De ara boe ramatau. Naa de, ara nggari selu' sud'i a saa ra tasi' rala reu, fo ofa' a namanggafa ofa' a. Ofa' saa-saa nara o, atahori ofa' ra nggari se. 20 Hatu'-rerelon ani monae' naa nda naloe' mbei sa' boe losa fai hira. Lume-masu namafau, de hai nda mita relo no nduu' sa. Basa hai masaloe, mae ne'o nda misod'a sa ena. 21 Fai hira ia ra, hai nda mia-minu saa sa' boe. De Paulus no'e nala basa hai, de ana ola' oi, “Toronoo nggaree! Sob'a hei tungga o'ola ngga fo afi' lao hela Namo Malole' a, naa, hita nda hambu susa basa ia sa, ma nda runggi saa sa' boe. 22 Te ia naa, au o'e basa hei fo mi'imamate' rala mara. Dei fo hita ofa na ia nambalutu. Te afi' mimitau, huu atahori esa o, nda mate sa' boe. 23 Naa fo basa hei bub'ulu' au ia, Lamatualain atahori Na, ma au hambu ue-tataos mia E. Temba' a, Ana denu ate Na esa mia sorga, nambarii' mia bob'oa ngga. Ana nafad'e au nae, 24 ‘Paulus! Afi' mumutau saa' boe. Dei fo musi muu mundaa mo mane monae' sia Roma fo ana nggero ded'ea ma. Lamatualain rala malole Na neu nggo, naa de Ana tao nasod'a basa atahori mana sia ofa' ata ia ra.’ 25 Dad'i toronoo nggare. Hei afi' masaloe. Au umehere teb'e saa fo Lamatualain nafad'e au temba' a, dei fo dad'i ta'o naa. 26 Te dei fo ofa' ia laa-laa nisi' pulu esa.” 27 Lele' naa, ree-anin po'a na'amimina' ofa' a, de hai laa-laa fai sanahulu haa ena mia tasi Adria. Te mbei ma fai banggi rua na ma, atahori ofa' ra med'a na hai deka mo mad'a' ata ena. 28 Ara dou oe' a rae rahine oe' a roroma na. Ara uku ma, ree rua nulu. Ofa' a mata neu mbei ma, ara dou selu' oe' a, de hambu oe' a roroma na, ree sana hulu lima. 29 Basa se ramatau, afi' losa ofa' a hara neu fatu mbia'. Dad'i ra'onda' naka dea' ra haa' se. Ma basa hai hule-hule', fo manggarelo lai-lai. 30 Te atahori ofa' ra rala rala' sa, fo rae rela hela ofa' a nenee. De ra'onda' jukun, tao ona' rae ra'onda' naka mata' ra. 31 Te Paulus nafad'e dud'u'a de'ulaka' nara neu malangga sold'ad'u no sold'ad'u nara nae, “Mete ma atahori ofa' ra nda rahani ofa' ata sa, naa mate basa hei.” 32 Ara rena Paulus ola' ta'o naa ma, sold'ad'u ra edi-etu jukun tali na, de hela e laa-laa. De atahori ofa' ra nda rela rala sa. 33 Reorendu ma, Paulus kokoe basa atahori ra fo raa-rinu. Ana oi, “Nggarei rua ia, hita endo' a, ma hule-hule' a, no nda taa-tinu saa sa' boe. 34 Dad'i au o'e fo ata taa-tinu mbei dei, naa fo ata ma'adere bali'. Au umuhere ae, hita esa nda mate sa' boe. Basa hita tasod'a'.” 35 Paulus ola' basa ma, ana ha'i roti, ma hule-o'e mbali Lamatualain sia basa se mata nara. Basa ma, ana ha'i nala poto' esa, de naa. 36 Ara rita ta'o naa ma, rala nara manggatee bali', ma ara tungga raa boe. Basa hai mana sia ofa' ata, atahori natun rua hitu nulu nee. Basa hai mia. 38 Hai mia mi'ibeta ma, ara nggari hendi karon are-gandum tasi' rala neu, fo ramanggafa selu' ofa' fai. 39 Manggarelo ma, atahori ofa' ra rita mad'a ata. Te ara nda rita' rae, naa, pulu bee sa' boe. Ara rita retaan esa, de ramahena rae, mete ma bisa, rendi ofa' tungga fatu mbia' ra sia tasi' naa, fo risi' retaan naa. 40 De ara edi-etu tali naka ra sia tasi, ma ra'onda' uli a, fo neuli ofa' a. Ara lea laa ana' mana sia mata', fo anin nendi ofa' a retaan neu. 41 Te ofa' a sara dai mbuku sara'ae' sia tasi' a rala, de hara sia naa, nda na'aunda' saa. Boe ma, ree monae' a popo'a nambalutu ofa' a dea'. 42 Sold'ad'u ra rita ta'o naa ma, ara rae tao risa atahori bui ra. Ara ramatau, afi' losa atahori bui ra, nane mad'a' ata reu, fo rela. 43 Te malangga sold'ad'u Yulius ai sold'ad'u nara, huu ana nae fee Paulus nasod'a. De ana parenda, basa atahori mana nane rahine' ra, nane mad'a' ata reu. 44 Ma ana denu atahori nda mana nane rala' ra sa, to'u papa' do sud'i a saa, fo tungga ree ra mad'a' ata reu. No ta'o naa, basa hai losa mad'a' ata no masod'a'.

Report Issue

Ded'enu' ra Dud'uin 28

TOC , Chapters

1 Basa hai losa mad'a' ata no masod'a', dei de hai bub'ulu' naa, pulu Malta. 2 Nusa' naa atahori nara simbo hai no malole'. Huu ud'an ma ma'arini' seli, de ara rani'i ai monae' sia retaan, ma ro'e hai mi d'ara. 3 Paulus o neu hehere hau ana', fo nae tao neu ai a. Te ana ndae hau ra risi' ai a, aiboi' ma, mengge maraso' esa d'ea nema, huu nda na'atataa' ai a matob'i na sa. De ana ero nakandika Paulus lima na. 4 Atahori Malta ra rita mengge a ero nahere' Paulus lima na ma, ara ola-ola oi, “Atahori ia, mana nisa atahori. Mae ana nasod'a mia rii-ree ra ena o, uanale na ta'o naa ena. Naa de, ana nda bisa nasod'a sa ena. Huu seka tao de'ulaka', naa, ana musi lemba-doi e.” 5 Atahori naa ra du'a rae, mbeifen te, Paulus lima na mbae, do nggengger te, ana mate neu' ena. Te Paulus birus hendi mengge a ai rala neu. Ma ana nda med'a nambeta mbei sa' boe. Boe ma, atahori naa ra mete-mete', te Paulus nda ta'o bee sa' boe. Ma ara du'a oi, “Se'u te atahori ia, atahori ra songgo' a!” 7 Nda doo' no mamana' naa sa, hambu hofernor ume no rae loa na. Hofernor a nara na, Publius. Ana nema simbo hai mia retaan a, de no'e hai mi leo sia ume na. De ana mete-se'u hai fai telu. 8 Lele' naa, hofernor ama b'onggi na namahed'i mafeo-matob'i', ma sali nda naloe' sa. De Paulus neu se'u e mia kama na rala. Ana ndae lima na neu atahori mamahed'i' naa, de hule-o'e fee ne. Ma ana hai neu' ena. 9 Ara rita hofernor ama na hai ma, atahori mamahed'i' fea' ra rema risi' Paulus. Ara ro'e tulun neu e, de ana na'ahahai' se. 10 Basa ma, atahori ra ratud'u makasi de rendi sud'i' a saa nae' fee hai. Hai leo mia Malta fula telu, losa fai rii-ree ra raloe'. Lele' naa, ofa' esa mia kota Aleksandria mananafu eni' a fai rii-ree sia pulu na. Ofa' a nara na, Ana Dua', huu hambu paton sosonggot ana dua' sia ofa' a mata' na. Hai mae sae ofa' naa mikindoo Roma mi. De hai mae sae ofa' a ma, atahori Malta ra rendi fee hai lepa-ngges ma sud'i a saa fo hai parlu sia ofa'. 12 Hai lao koe-koe, losa kota Sirakusa sia pulu Sisilia. Boe ma, hai nafu mia naa fai telu. 13 Mia naa, hai lao tungga-tungga' a tasi Sisilia suun, de losa kota Regium. Mbila fefetun fai, ani onas a fela, de hai lao mikindoo lai-lai. Finiesa na ma, hai losa namo, sia kota esa naran Putioli. 14 Basa ma, hai onda hela ofa' a, de mi sangga Yesus atahori nara. Hai mindaa mo se ma, ara ro'e fo hai leo mo sira. De hai numban mo se, nggarei esa. Basa de, hai lao ei' a Roma mi. 15 Yesus atahori mana sia Roma nara rena oi hai mae naa mi ma, ara rema soru hai mia dala' talad'a na. Ruma randaa ro hai mia pasar Apius; ma ruma randaa ro hai mia mamana' sa, naran Ume Tutuli' Telu. Paulus nita se ma, ana no'e makasi nae-nae neu Lamatualain, ma rala na dad'i manggatee. 16 Losa Roma ma, [sold'ad'u ra tao atahori bui ra bui rala reu.] Te ara fee Paulus seb'a ume esa. Ana leo no sold'ad'u esa fo nanea nahere' e. Ru'a se lima nara nenepa'a' no rante. 17 Fai telu ma, Paulus no'e lasi' Yahudi ra sia naa, fo rema randaa ro e. Ara ra'ab'ue ma, ana nafad'e se nae, “Toronoo nggare! Au sia ia, huu malangga Yahudi ra to'u au mia Yerusalem. Basa de, ara fee au isi' mana parenda Roma lima na. Te, au nda tao sala saa sa' boe. Au nda tao saa fo lab'an neu hita atahori nara sa. Au o nda lab'an hita atoran adat fo simbo mia hita bei-ba'i nara sa. 18 Manaparenda ra paresa' au ded'ea ngga sia naa ena. Te ara nda hambu sala ngga saa sa' boe, nandaa no hukun mates. Naa de, ara rae mbo'i au. 19 Te malangga Yahudi ra nda simbo mana parenda ra ne'etu' na sa. Naa de, nau nda nau sa o, au musi hene isi' mana parenda ata' a. Au tao ta'o naa, te nda ae kalaak au atahori nggara sa. 20 Huu ded'eat naa, au u'ub'ue basa toronoo' se sia ia. Naa fo, ata ola-ola' saa fo atahori Yahudi ra rahani' a. Basa hita hule-hule' neu Mane' fo Lamatualain nae haitua fo tao nasod'a hita atahori Isra'el ra. Huu naa, ara pa'a au no rante ia.” 21 Boe ma ara rataa oi, “Losa fai' ia, hai nda fe'e simbo susura esa sa' boe mia Yudea nafad'e toronoo' ded'ea ma ia sa. Ma toronoo' mana rema mia naa ra o, nda ola' saa-saa so'al toronoo' Paul sa.” 22 Te hai hii rena saa fo toronoo' namahere', huu hai rena sia bee-b'ee atahori ra nda simbo partei Kristen nenori na sa. Te hai nda fe'e bub'ulu' matetu na sa. De toronoo' mufad'e hai dei.” 23 Basa ma, ara rala hara' esa, de helu fai esa, fo randaa selu'. Losa fai na ma, atahori nae' rema ra'ab'ue sia Paulus ume na. De ana dui se Lamatualain parenda Na. Ana ola' nendi' ba'i Musa ma Lamatualain mana ola-ola Nara susura nara, fo tao se ramahere Yesus. Ana ola' mia fefetun losa bob'o'. 24 Ara rena basa Paulus o'ola na ma, ruma ramahere, te ruma hoko'. 25 Ara rareresi losa ruma rae bali'. Te Paulus ola' nae, “Hei mireresi ma ia ra, ndaa no saa fo dalahulun Lamatualain Dula-dale Meumare Na nafad'e neu Ba'i Yesaya, 26 nae, ‘Muu mufad'e atahori nusa' ia mae, “Dei fo hei rena mikindoo' a Au ola-ola Ngga, te nda mihine mbei sa' boe! Dei fo hei mete mikindoo' a Au tatao Ngga, te nda tao-afi' neu sa.” 27 Huu atahori nusa' ia rala nara manggatee na seli. Naa de, ara nda nau rena sa ena, ma ara nda nau rita sa ena. De hela neu fo ara sud'i boe rena fai, ma ara sud'i boe rita fai. Hela neu fo rala nara o ra'ateme rakandoo, losa ara nda rahine dala' bali' nisi' Au sa ena. De au nda parlu u'uhahai' se fai sa.’” 28 Boe ma, Paulus ola' nate'e nae, “Toronoo nggare, ta'o ia! Hei musi bub'ulu' ia naa Lamatualain sad'ia masod'a' fee atahori nda Yahudi ra sa, huu ara o rae rena E boe.” 29 [Paulus ola' basa ma, atahori naa ra bali'. Te dud'u'a nara nda randaa sa, huu ara balaban.] 30 Basa naa ma, Paulus leo mia ume seseb'a na too rua. Ana simbo malole basa atahori mana rema randaa ro e. 31 No ta'o naa, ana hambu dui se, Lamatualain parenda Na, ma nanori se Lamatua' Yesus Dala Masod'a Na. Ana mbarani ola' relo-relo, ma nda hambu saa kai-baa sa' boe. Ama Teofilus, au dud'ui ngga losa' a ia ena. Makasi. Mia au, Lukas

Report Issue

Roma 1

TOC , Chapter 2 3 4 5 6 7 8 9 10 11 12 13 14 15 16

1 Susura ia mia au, Paulus. Lamatualain no'e nala au fo dad'i Yesus Kristus ded'enun. Ana so'u au dad'i Yesus Kristus atahori ded'enun fo uu dui-b'engga Eni Hara-lii Malolen sud'i' sia bee-b'ee. 2 Dalahulun, Lamatualain nafad'e neu mana ola-ola nara fo sura' so'al Hara-lii Malole' naa, sia Susura Meumaren. Sia Susura naa, Lamatua' helu-fuli nae haitua Anan, Yesus, fo nema dad'i atahori. Ia naa, Hehelu-fufulin naa dad'i ena, huu Yesus nema dad'i atahori mia mane Daud tititi-nononosin ena. 4 Te Lamatualain natud'u bukti nae, Yesus Kristus naa, Eni Anan boe. Huu Yesus Dula-dalen, teb'e-teb'e' meumare' ona' Lamatualain. Ma Lamatua' pake koasan de nafefela bali' Yesus mia mamaten. Naa de, hita bub'ulu' tae Lamatualain Anan, naeni Yesus, hita Lamatuan. 5 Yesus natud'u rala malolen neu au, huu Ana tengga nala au dad'i ded'enun fo uu dui-b'engga hehelu-fufulin sia bee-b'ee. Huu Ana nau atahori nda Yahudi ra sa o, ramahere E boe ma rasod'a tungga hihii-nanaun. Au o nau fo atahori mia basa nusa' ra, ramahere Kristus ma rasod'a tungga hihii-nanaun. 6 Hei mana sia Roma ra o, ona' naa boe. Hei ima mia nusa' hetar sia mamana' hetar. Yesus Kristus no'e nala hei nae, “Ima leo! Ima dad'i Au atahori nggara!” 7 Naa de au haitua susura fee nggi sia Roma, ma fee nggi nesenened'a' ae, Lamatualain sue-lai nggi. Ana o no'e fo ama dad'i Eni atahorin mana rasod'a meumare'. Au hule-o'e fo Lamatualain, hita Aman, no Yesus Kristus, hita Lamatuan, ratud'u rala malole nara neu nggi ma fee nggi misod'a no mole-d'ame. 8 Au mulai sura' susura ngga ia, no o'e makasi nae-nae neu Lamatualain, huu Yesus Kristus ue-tao sia rala mara. Au o o'e makasi boe, huu atahori mana leo sia mana parenda Roma ra nusa nara, ara ola-ola' so'al hei nemehere mara neu Yesus. 9 Au hule-o'e nda nama'etu sa fee nggi. Teb'e! Lamatua' bub'ulu' nae, saa fo au ola' ia, teb'e. Ana o bub'ulu' au manggate tao ues, fo dui-b'engga Anan Hara-lii Malolen. 10 Mete ma au hule-o'e na, au o'e ta'o ia: “Lamatua', au nda ita' ae d'alan ta'o bee sa boe. Te mete ma tungga Lamatua' hihii-nanaun, na, soi dala' fo au uu ita nonoo nggara sia Roma.” 11 Au hule-o'e ta'o naa, huu au hii-nau ae ita nggi, fo b'anggi fee nggi koasa mia Lamatua' Dula-dalen, fo ama dad'i mii Lamatua' atahorin mana ma'atata mahere'. 12 Au masud ngga ta'o ia: mete ma au dad'i uma leo o nggi, au ae tao manggatee rala mara, fo nemehere mara boe manggatee. Ma au nau fo hei o tao manggatetee rala ngga boe. 13 Toronoo susue nggara e! Au nau fo ama bub'ulu' mae, au ae eti se'u nggi sia Roma lao hetar ena. Te losa fai' ia au nda fe'e eti sa boe. De mete ma dad'i eti, au hule-hule' fo atahori hetar fe'e ramahere rahere' neu Kristus, ona' sia mamana' laen ra boe. No ta'o naa, au ue-tatao ngga na'ena buna-b'oa malole'. 14 Mae ta'o bee o, au musi dui-b'engga Lamatua' Hara-lii Malolen neu atahori mana ola' ded'ea Yunani do, atahori diintiu mana ola' ded'ea laen do, atahori moko do, anak do, sakola' do, nda sakola' sa. Au musi dui-b'engga Lamatua' Hara-lii Malolen neu basa atahori. Naa de au sad'ia ala ena ae eti se'u nggi sia Roma. 16 Au nda mae mbei-mbei sa boe, so'al Lamatua' Yesus Hara-lii Malolen. Te mete ma atahori namahere neu Lamatualain, Hara-lii' naa na'ena koasa mia E fo fee masod'a' neu atahori naa, sala-kilun. Atahori Yahudi ra bub'ulu' ra'ahulu' dala' ia ra, dei de nusa' laen ra. 17 Hara-lii' naa o natud'u Lamatua' d'alan fo tao natetu atahori masala' ra. Basa naa ra bisa dad'i, sad'i atahori ramahere neu E, ma ramahere rakandoo' a. Huu nenesura' sia Lamatua' Susura Meumaren oi, “Atahori musi ramahere neu Lamatualain dei, dei fo ara fe'e malolole ro E. Huu mete ma rasod'a ramahere neu E, dei fo ara fe'e hambu masod'a ndoo-tetu' ena.” 18 Te Lamatualain nafad'e basa ta'o ia: hambu atahori nda nau taoafi' neu E sa. Ma hambu ruma tao d'ala de'ulaka' mata'-mata'. Ma Lamatua' nda simbo tatao-nono'in nara naa sa. Atahori ia ra rahine ndoo-tetu' a sia rala nara ena. Ona' naa o, ara aka' tao rakandoo' a d'ala-d'ala nda matetu' ra sa. Ara nda nau simbo ndoo-tetu' a sa ma ara aka' kokoe-nanasi atahori, losa basa se nda rita' rae bee ndoo-tetu' sa ena. Naa de Lamatua' nae na'onda' huku-d'oki' neu se mia lalai nema. 20 Atahori ia ra nda ra'ena toto'u-nonoet fo rasala'e ao nara sa, huu dala' mana tao atahori bisa bub'ulu' so'al Lamatualain naa, manggarelo' ena. Te Mesa' ne mana natud'u naa! Au masud ngga ta'o ia: eni' a mia Ana na'adadad'i' lalai no raefafo' losa lele' ia, mete ma atahori rae rahine so'al Lamatua', no koasan nda mana mama'etu' sa, na bisa! Mae Lamatua' nda nenenita' sa o, te hita atahori fe'e tahine E mia saa fo Ana tao' ra. Naa de au ae, atahori de'ulaka' ra nda ra'ena toto'u-nonoet fo rasala'e ao nara sa ena rae, “Au nda uhine saa-saa so'al Lamatualain sa.” < aïdios g126 > 21 Dad'i mae rahine Lamatua', te nda nau rataa E rae, “Lamatua' naa, hita Lamatualain na!” Ara o nda nau ro'e makasi mbali E sa boe. Boe ma dud'u'a nara liuali, losa nda rahine saa-saa fo matetu' a sa ena. Ara nda rita' rae ta'o bee sa de ara ander-ander mata'-mata', so'al Lamatua'. Ma rala nara ma'ahatu. 22 Ara esa-esa' ola' no koaot rae, “Au ia, atahori mana nahine dala' nae'!” Mae ara du'a ra'o naa o, te matetun, nggoa nara ona' amba e. 23 Boe ma ara nda be'utee neu Lamatualain manaseli' a sa, huu ara rae, “Hai nda parlu Lamatua' mata' naa sa!” Te ara mulai be'utee neu paton mata'-mata', mana ona' atahori. Ma ara o be'utee neu paton mana ona' mbui', ona' banda laen, ma mana ona' mengge ra boe. No ta'o naa, ara timba hendi Lamatua' fo nda mana mate' a sa, de nggati no sud'i' a saa mana bisa mate' ra! 24 Naa de Lamatua' hela se ta'o naa ena, fo hela se tao tungga' a hihii nara. Ana hela se sud'i' a tao tungga d'ala de'ulaka' mata-mata' mana na'oka sia rala nara. Losa nda ra'ena mamaet sa ena. Boe ma ara tao-tao' a manggenggeo' mata'-mata' neu ao nara, ma tao ona' naa neu atahori laen ao nara boe. 25 Ara rahine nenori ndoo-tetu' so'al Lamatualain sia rala nara ena, te ara nda nau taoafi' sa. Dud'u'a nara rambalulutu ena, ma ara dud'u'a rae, “Malole lena', ata tao mata'-mata', fo rambalulutu, te nda hambu nggenggero' saa sa boe!” Ara be'utee neu sud'i' a saa fo Lamatua' tao' ra, te nda nau be'utee neu Lamatua' mana tao basa sud'i' a saa naa ra sa! Ara tao ao nara ona' atahori mamahere' re, tao-tao te hoko', nda maisi' saa sa boe! Huu matetun, hita atahori musi koa-kio fee had'a-hormat neu Lamatualain nekendo' a! Naa, dei fo nandaa! < aiōn g165 > 26 Huu de'ulaka nara, naa de Lamatua' hela se, fo ara tao-tao' a manggenggeo', tungga' a hihii-nanau nara. Ara aka' hohongge mata'-mata', nda mae rahine sa. Ina' ra nda nau sunggu' ro sao nara sa, ara hii' a saa, mana nda nandaa no had'at sa. Huu ina' ra sunggu' ro ina' ra! 27 Tou' ra o ona' naa boe! Nda hii sunggu' ro sao nara sa, te sunggu' ro' a tou' ra! Nda mae rahine sa boe! Naa de ara hambu huhuku-dod'oki' nandaa no tataon nara! Huu ara lao ra'ad'od'oo' mia dala ndoo-tetu' a ena. 28 Ara du'a rae, “Malole lena', ata afi' nenepa'a-sii' to Lamatua',” Naa de Lamatua' hela se reu' ena, de ara sud'i' a tao tungga hihii-nanau nara! Dad'i ara du'a aka' de'ulaka' ra! Boe ma tao-tao' a d'ala-d'ala nda matetu' ra sa! 29 Masod'a nara sofe' ro de'ulaka' mata'-mata'. Ara nda rahine tao malole' ra sa, te rahine tao' a de'ulaka'. Ara hii-nau leli. Ara rambed'a' rala'. Ara hii' a horombala. Ara risa atahori. Ara aka' ratofa-raau'. Ara peko-leleko'. Ara Lakaese. Ara rendi-rendi' a ded'ea lena'. 30 Ara ra'amuti atahori naran. Ara mburu-oe' ro Lamatua'. Ara ona' nda nenenenori' sa. Ara hii' a raloe-rad'ae atahori. Ara hii' a koa-bo'u ao nara. Ara hii' a sangga dud'u'a de'ulaka' mata'-mata'. Ara hii' a lab'an atahori lasi' ra. 31 Ara nda rita' rae saa fo matetu' sa. Ara ralena langga neu sira hehelu-fufuli nara, losa atahori nda ramahere se sa ena. Ara nda sue rahine atahori sa. Ara nda ra'ena susue-lalai' mbei sa boe neu atahori. 32 Ara rahine Lamatualain hohoro-lalanen mana oi, atahori mana tao de'ulaka' mata' naa ra, randaa hambu hukun mates. Mae rahine hohoro-lalane' naa o, te ara fe'e tao de'ulaka' nda mbei-mbei' a sa. Nda aka' a naa sa, ara o aka' dunggu-mbau atahori, fo ara o tungga tao sala' ona' naa boe. Naa seli teb'e!

Report Issue

Roma 2

TOC , Chapters

1 Rena basa de'ulaka' mata-mata' ra ena to? De mbei ma du'a mae, “Awi! Atahori naa ra de'ulaka nara seli teb'e ena!” Mete ma ho du'a ta'o naa ena, na, besa-b'esa o! Te ho o de'ulaka ma ona' naa boe. Naa de nda mu'ena toto'u-nonoet sa fo musula'e ao ma sa, mae ho, seka. Mete ma mae, atahori laen ra de'ulaka' ma randaa hambu huku-d'oki', na, afi' lilii', te, ho fua sala' neu aom boe. Huu ho o tao sala' ona' naa boe. 2 Huu hai bub'ulu' mae, mete ma Lamatua' hukun atahori mana tao de'ulaka' ra, na Ana na'etu' ded'eat nara no ndoo-tetu'. 3 Do, ta'o bee? Mbei ma du'a mae, “Atahori mana tao de'ulaka' ra, randaa hambu huku-d'oki' mia Lamatua'.” Tao-tao te ho tao de'ulaka' ona' se boe. Te du'a mae, “Lamatua' huku-d'okin nda dai au sa.” Te huun saa? 4 Lamatualain natud'u rala malolen neu nggo. Ma Ana na'atataa' so'al tatao-nono'i mara. Te ta'o bee de mete E mendi' a mata seseri'? Mbei ma nda muhine mae, Ana natud'u rala malolen neu nggo, fo lao hela sala-kilu mara, fo bali' misi' E. 5 Te ho ia, langga fatu ma nda nau rena sa! Ma nda nau lao hela sala mara mbei sa boe! Dad'i no tataom ho huku-d'okim boe namabera. Te mete ma raefafo' sambulalo, na, Lamatua' nae timba-tai basa atahori ra masod'a nara. Ma dei fo basa atahori rahine rae, Lamatua' nggero-furi atahori sala-kilu nara no ndoo-tetu'. Lele' naa, Ana hukun nggo beran seli, huu Ana nda simbo tatao-nono'i mara sa. 6 Masod'am ta'o bee, na, Lamatua' o bala-b'ae nggo ta'o naa boe. 7 Te attahori mana tao nakandoo' a d'ala malole' ra, dei fo Ana fee se, masod'a ndoo-tetu' nda mana'etu' sa. Sira mana simbo had'a-hormat, nara malole', ma rasod'a rakandoo ro E. < aiōnios g166 > 8 Te Lamatua' nda simbo atahori mana tao de'ulaka' ra sa. Namanasa se seli, huu rahine' a balab'an. Ara nda tao tungga d'ala ndoo-tetu' sa, te rahine aka' tao' a d'ala de'ulaka' ra. 9 Basa atahori mana tao de'ulaka' ra, dei fo hambu sususa' ma doid'oso'. Mae atahori Yahudi do, nda Yahudi sa o, dei fo basa se hambu. 10 Te basa atahori mana tao d'ala malole' ra, dei fo Lamatua' so'u nananaru se, ma fee se had'a-hormat ma rasod'a no mole-d'ame. Mae sira atahori Yahudi do, nda Yahudi sa o, basa se hambu. 11 Huu Lamatua' nda mete-mata' sa na! 12 Lamatua' Hohoro-lalanen, dai basa atahori. Naa! Mete ma hambu atahori nda rahine Hohoro-lalane' naa sa, de tao sala', dei fo ana saranggaa mia Lamatualain. Ma mete ma hambu atahori bub'ulu' hohoro-lalane' naa ena, te ana tao sala', naa dei fo Lamatua' nggero-furi sala nara nendi' hohoro-lalane' naa. Dei fo ara o saranggaa mia Lamatua', huu ralena-langga neu Hohoro-lalanen. 13 Mete ma mae malolole mo Lamatualain, nda aka' rena' a Hohoro-lalanen sa. Te atahori o musi tao tungga Eni Hohoro-lalanen, dei fo Ana fe'e simbo se ena. Afi' rena' a! 14 Mae atahori nda Yahudi ra sa nda rahine Lamatua' Hohoro-lalanen sosoan sa o, te mia sira e hambu ruma tao tungga Hohoro-lalane' naa boe. Huu rala nara mana rafad'e se, bee ndaa ma bee sala'. 15 No ta'o naa, ara ratud'u rae, Lamatua' Hohoro-lalanen nenesura' sia rala nara, ona' ab'as fo Lamatua' tenu sia rala nara. Rala nara mana timba-tai saa fo sira tao' ra. Ma dud'u'a nara rafad'e bali' se mete ma ara tao sala', ma rafad'e se mete ma ara tao tungga ndoon. 16 De mete ma Lamatua' so'u Yesus Kristus dad'i mana nggero furi ded'eat, na, Ana nau paresa' lutu-lelo' d'ala-d'ala ma'afuni' ra sia atahori rala nara. Au unori ta'o naa, ona' nenesura' sia Lamatua' Hara-lii Malolen. 17 De hei atahori Yahudi re, ta'o bee? Hei hii' a minanaru ao mara mae, hei mesa' nggi to'u Lamatua' Hohoro-lalanen fo Ana fee neu Ba'i Musa, to? Hei o hii ola' nae' so'al hei netonggo-nendaam mo Lamatua' 18 Teb'e! hei mihine Lamatua' hihii-nanaun ena. Hei mihine bee malole' lena'. Hei mihine basa dala' ia ra ena, huu mesen ra ranori hei mia Lamatua' Hohoro-lalanen ena. 19 Hei mimihere ao mara mae, hei bisa mitud'u dala' soa' neu atahori nda mana rita' rae bee reu sa boe. Hei tao ao mara ona' manggarelo' mana naronda neu basa atahori mana rasod'a sia ma'ahatu' a. 20 Huu hei to'u Lamatua' Hohoro-lalanen, de du'a mae mihine basa' e ena, ma to'u mala b'asa ndoo-tetu' ra ena, to? Naa de hei du'a mae bisa minori atahori nggoa' ma andiki' nda mana rahine saa-saa sa boe. 21 Dad'i au ae utane ta'o ia: hei hii' a minori atahori fea' ra, te ta'o bee de nda nau minori saa sa boe?! Hei hii' a hene mimber, fo parenda mae, “Afi' mimina'o.” Te ta'o bee de hei mimina'o?! 22 Hei minori mae, “Afi' hohongge.” Te ta'o bee de hei hohongge?! Hei nda hii teb'e-teb'e' sosonggo-tatanggu' ra sa, te ta'o bee de hei mimina'o sud'i' a saa mia ume sosonggo' a?! 23 Hei ola' nae' so'al Lamatua' Hohoro-lalanen, te ta'o bee de milena-langga Hohoro-lalane' naa ra, ma mi'imamae' Lamatua' ta'o naa?! 24 Te mia' doon, nenesura' sia Lamatua' Susura Meu maren oi, “Huu hei atahori Yahudi ra de'ulaka mara to? Naa de atahori fea' ra aka' ra'amuti-ra'amuu Lamatualain nara malolen.” 25 Hei atahori Yahudi ra musi sunat tungga Lamatua' Hohoro-lalanen, to? Naa dad'i bukti oi, hei mana mi'ena hak simbo Lamatua' hehelu-fufulin. Te mete ma hei milena-langga neu Lamatua' Hohoro-lalanen, Lamatua' nda simbo nggi sa. Hei dad'i ona' atahori nda Yahudi sa, ma ona' atahori nda fe'e nenesunat sa. 26 D'u'a matalolole! Huu mete ma atahori nda nenesunat sa, tao tungga Lamatua' Hohoro-lalanen, dei fo Lamatua' simbo e, ona' atahori Yahudi nenesunat ena, to? 27 De besa-b'esa, o! Te mete ma atahori nda Yahudi fo nda nenesunat sa, tao tungga Lamatua' Hohoro-lalanen, na ara ratud'u saa? Ara ratud'u hei sala mara rae, hei atahori Yahudi mana nenesunat ra, milena-langga Lamatua' Hohoro-lalanen, mae hei to'u Hohoro-lalane' naa ra eni' a lele ulu' a. 28 Afi' du'a mae, atahori mana dad'i ba'i Abraham tititi-nonosin, ma nenesunat sia rou nara ena, na, naa mana tao e dad'i Lamatua' atahorin teb'e ena. Hoko'! 29 Mana teb'e-teb'e' dad'i Lamatua' atahorin, naeni atahori mana malole' ro Lamatua'. Te sunat matetu' a, mana tao atahori dad'i Lamatua' anan, nda bukti sia' a rou' sa, te bukti sia rala' fo Lamatua' Dula-dalen tao' a. Lamatua' koa atahori mata' naa ra, te atahori nda koa se sa.

Report Issue

Roma 3

TOC , Chapters

1 Mete ma ta'o naa, dad'i atahori Yahudi nenesunat, na, hahambun sa? Mbei ma ama du'a mae, atahori Yahudi ra hambu nae' ma malole' lena', mia atahori nda Yahudi ra sa, to? 2 Teb'e! Dad'i atahori Yahudi, hambu hahambu' sia dala' nae'. Kaesan, huu Lamatualain fee ue-taos neu atahori Yahudi fo sura' ma ranea ma'abebesa Eni Ded'ea-o'olan. 3 De ta'o bee? Mbei ma hei du'a mae, Lamatua' nda bisa tao tungga o'olan sa, huu atahori Yahudi ruma nda ramahere E sa, do? 4 Nda bisa sa! Te mae basa atahori sia raefafo' ia mana peko-leleko' o, Lamatua' mesa' ne ola' no ndoo-tetu' nakandoo' a! Misined'a, te hambu nenesura' so'al Lamatua sia Susura Meumare' a oi, “Hambu atahori mbia sala' oi, Ana nda na'etu' ded'e'at ra no ndoo-tetu' sa. Te dei fo ara bub'ulu' rae, saa fo Ana ola' naa, mema' teb'e. Dei fo Ana nasenggi', huu Ana nda bisa ola' sala sa.” 5 Te mete ma hita tao sala', ma sala' naa natud'u meu-meu neu basa atahori oi, saa fo Lamatua' tao' naa, mema' teb'e. Mete ma ta'o naa, na hita tae saa fai? Tae Lamatua' nda ndoo-tetu' sa, mete ma Ana huku-doki hita, do? (Huu hambu atahori ruma ola' ta'o naa.) 6 Nda bisa sa! Lamatua' huku-doki hita o nda sala sa. Huu na'ena hak fo huku-doki atahori mana tao sala' sia raefafo' ia. 7 Naa! Mete ma au leleko', naa natud'u nae, Lamatua' huku-dokin naa, ndaa. Mete ma au utud'u manaselin ta'o naa, na, saa de Ana paresa' masod'a ngga, ma na'etu' ded'e'at ngga nae, saa fo au tao' naa sala? 8 Afi' ta'o naa! Mete ma mae tungga dud'u'at ona' naa, hei tungga atahori mana rae, “Hela fo ata tao de'ulaka' naen seli, naa fo malole' a o boe namanae!” Atahori mana ola' ta'o naa, nandaa hambu huku-doki'. Te hambu atahori ruma ola' ralutu nara ngga oi, au unori atahori ta'o naa. 9 Dad'i ta'o bee? Hei du'a mae hita atahori Yahudi ra malole' lena' atahori nda Yahudi ra sa, do? Nda bisa ta'o naa sa! Te au utud'u hei ena ae, basa atahori tud'a sala', mae eni atahori Yahudi, do atahori nda Yahudi sa. 10 Huu nenesura' sia Lamatua' Susura Meumaren oi, “Nda hambu atahori esa sa boe nasod'a no ndoo-tetu' nakandoo' a sa, Nda esa sa boe! 11 Nda hambu atahori esa sa boe nahine teb'e so'al Lamatua'. Nda hambu esa sangga nae nahine Lamatua' sa. 12 Basa se lao dinggo' hela dala masod'a ndoo-tetu' a. Ma, ara nda dad'i papake' sa ena. Nda hambu atahori esa sa boe natud'u rala malole' sa. Nda esa sa boe! 13 Ded'ea-o'ola nara, ma'afo mburu, ona' rates fo atahori ali bali'. Bafa nara rahine' a ola' peko-leleko'. Ded'ea-o'ola mana kalua mia bafa nara, ona mengge a rason. 14 Bafa nara rahine' a rarai-oole atahori, ma ola' ra'amuti fo tao atahori rala nara mera, te naa mana kalua mia rala de'ulaka nara. 15 Ara nda ramatau tao risa atahori sa. 16 Ara bee reu, na, hii' a ramue-raanggi sia naa, ma tao sususa' mata'-mata' neu atahori. 17 Ara rasod'a nda rahine mole-d'ame sa, ma nda rahine rasod'a nee-nee lino-lino sa. 18 Ara nda ra'atataa' rala ao nara sa, huu nda ramatau Lamatua' mbei sa boe.” 19 Naa! Hita tahine tae, Lamatua' fee Hohoro-lalanen neu atahori mana tungga neu Hohoro-lalane' naa ra. No ta'o naa, ara nda hambu toto'u-nonoet saa-saa sa ena boe. Dei fo basa atahori sia raefafo' ia, musi reu randaa ro Lamatualain fo Ana na'etu ded'ea nara nae, ara sala, do hoko'. 20 Naa de, nda hambu atahori esa sa boe bisa ola' nae, “Lamatua' cap nae, au atahori rala ndoos, huu au tao tungga basa Hohoro-lalanen.” Nda bisa ta'o naa sa! Huu Lamatua' Hohoro-lalanen natud'u oi, basa hita tao sala'. 21 Afi' bingun so'al Lamatua' dud'u'an mana natud'u dala' fo hita malolole bali' to E. Matetun, hita bisa malolole to E, te ndaa huu hita tao tungga Hohoro-lalanen sa. Huu nenesura' sia hohoro-lalanen ta'o naa, ma mana ola-ola dalahulu nara rafad'e ta'o naa sia Lamatua' Susura Meumaren. 22 Lamatualain nae hita atahori rala ndoos ma malole' to Eni lele' hita tamahere neu Yesus Kristus. Ana nda mete mata' sa, te ana tao ta'o naa neu basa atahori mana ramahere neu Yesus Kristus. 23 Huu basa atahori tao sala'. Naa de atahori mana sob'a-sob'a tao aon malole' no Lamatua', nda bisa tao matetu' tungga Lamatua' atoran manaselin sa. 24 Mae ta'o naa o, Lamatualain natud'u rala malolen, ma na'etu' nae, hita nda sala sa ena. Ana simbo nala hita ona' naa, huu Yesus Kristus tefa-soi nala hita mia sala-kilu tara ena. 25 Lamatualain dud'u nala Yesus dad'i tutunu-hohotu' fo tatana mamaet ma tefa-soi hita sala nara. Te hita musi tamahere E tae, Ana simbo huku-doki tara. De Ana fee raan nandali, ma mate nggati hita. No ta'o naa, Lamatualain natud'u nae, saa fo Eni na'etu' naa, teb'e. Dalahulun, Eni na'atataa' seli ena, de nae'tu' fo lilii' hendi sala-sala' fo atahori tao mia dalahulun. Te Ana musi hukun atahori masala' ra, mete ma hoko', na Eni nda ndoo-tetu' sa. Dad'i Ana soi dala' fo Yesus Kristus lemba-doi hita atahori masala' ra huku-doki tara. Ia naa, Ana natud'u neu basa atahori nae, Eni tao malole' nakandoo' a. Boe ma, basa atahori masala', mana ramahere neu Yesus, Ana na'etu' fo cap se ona' atahori rala ndoos. 27 De ta'o bee? Mbei ma hei du'a mae hei bisa ola' nae', huu Lamatua' simbo nggi ena, do? Nda bisa sa! Nau netud'u Hohoro-lalane' saa mana tao nggi malole' mo Lamatua', do? Ne'o hei mae Lamatua' simbo nggi huu ama tao dala malole', do? Nda bisa sa! Hai bisa mitud'u' a Hohoro-lalane' mana oi, Lamatualain simbo nala nggita, huu tamahere neu Yesus. Aka' naa ena! 28 Naa de ia naa hita tahine ta'o ia ena: atahori bisa malole' ro Lamatua' huu ramahere E, te nda huu aka' sira tao tungga Eni Hohoro-lalanen sa. 29 Naa, au ae utane ta'o ia: Lamatualain simbo aka' atahori Yahudi ra do, Ana simbo atahori fea' ra boe? Teb'e! Ana simbo basa se! 30 Huu Lamatualain naa, esa' a. Ma aka' dala' esa fo Ana simbo, fo hita atahori bisa malole' to E. Naeni, huu tamahere neu Kristus. Dala' naa, fee neu atahori Yahudi ma atahori nda Yahudi ra sa boe. 31 Dad'i au ae utane ta'o ia: mete ma tamahere neu Lamatua', naa nemopo' hendi Hohoro-lalanen, do? Hoko'! Matetun, naa tao natetu Hohoro-lalanen.

Report Issue

Roma 4

TOC , Chapters

1 Dad'i mete conto mia hita atahori Yahudi ra, ba'i Abraham na. Hita bisa tanori saa mia e, so'al atahori malole' ro Lamatualain, huu ramahere neu Kristus? 2 Hita bisa tanori ta'o ia: mete ma Abraham bisa malole' no Lamatualain huu ana tao dala malole', na ana na'ena netehuu' de mbarani ola' nae' sia atahori mata nara. Te sia Lamatualain matan, ana nda mbarani ola' saa sa boe. 3 Te nenesura' sia Lamatualain Susura Meumaren oi, “Huu Abraham namahere neu Lamatualain, naa de Lamatualain cap e, atahori rala ndoos mana malole' no Eni.” 4 Na, atahori mana tao ues, simbo nggad'in. Nggad'in naa nda doi' parsen sa, te doi' fo malangga bae fo nggati atahori naa beb'enggen. Huu atahori mana tao ues naa hak na naa. 5 Te nda hambu atahori bisa tao rala dala' esa, fo ana malolole no Lamatualain. Huu atahori musi ramahere neu Yesus Kristus, naa fo Lamatualain cap se ona' atahori rala ndoos, ma simbo e. Huu Lamatualain mana na'ena hak fo nae, atahori mana namahere neu Yesus Kristus bisa malole bali' no E, mae dalahulun atahori naa tao sala' ma nda tao afi' mbali Lamatua' sa. 6 Mane Daud o nafad'e' nae, atahori ralan ma'ahe lele' Lamatualain cap se nae, sira atahori rala ndoos, mae ara nda tao tungga hohoro-lalane' no matetu' sa. Huu Daud sura', nae: 7 “Mae atahori ia ra ralena-langga Lamatualain Hohoro-lalanen, te Ana tefa-soi hendi sala nara ena. Naa de ara onton seli! Atahori mana tao de'ulaka' ra, Lamatualain lilii' hendi sala nara ena. 8 Te mete ma Lamatualain nda ito-reken atahori sala nara sa, na, atahori naa onton teb'e-teb'e'!” 9 Naa, mbei ma hei du'a mae, aka' atahori Yahudi mana sunat ra, mana onton fo malole' ro Lamatualain, do? Ma atahori nusa fea' nda mana sunat ra sa, nda bisa sa, do? Hoko'! Dud'u'at naa, sala! Naa de hai fee nesenened'a' neu nggi mae, huu Abraham namahere neu Lamatua', naa de Lamatua' cap e, atahori rala ndos mana malole' no E. 10 Eni bes Lamatua' cap Abraham ta'o naa? Lele' ana sunat ena, do nda fe'e sunat sa? Matetun, nda lele' ana sunat basa sa, te lele' ana nda fe'e sunat sa. 11 Teb'e! Lele' Abraham nda fe'e sunat sa, te Lamatualain cap e, nae atahori rala ndoos mana malole' no Lamatua'. D'oo-d'oo, dei de ana sunat fo dad'i bukti oi, eni dad'i atahori mamahere' neu Lamatua'. No ta'o naa, Abraham mana soi dala' fee neu basa atahori mana ramahere Lamatualain. Huu Lamatua' simbo basa atahori mana ramahere neu E, fo ara malole' ro Lamatua, mae ara mana nenesunat, do hoko'. 12 Abraham o soi dala' fee hita atahori Yahudi mana sunat ra boe. Nda huu hita sunat sa, te huu hita tamahere Kristus, ona' Abraham namahere Lamatua' lele' ana nda fe'e sunat sa. 13 Lamatualain hengge-nee hehelu-fufulin no Abraham ma tititi-nonosi nara nae, d'oo-d'oo te raefafo' dad'i sira hata-heto nara. Lamatua' helu-fuli ta'o naa, huu Abraham namahere E, de Lamatua' cap e nae, atahori rala ndoos ma mana malole' no Eni. Te Lamatua' nda helu-fuli ta'o naa sa, huu Abraham tao tungga Eni Hohoro-lalanen. 14 Huu mete ma atahori mana tao tungga' a Lamatua' Hohoro-lalanen bisa simbo nala hata-heto' fo Lamatua' helu-fuli' naa, naa sosoan nae, parsuma' a nemehere neu Lamatua'. Ma Lamatua' a hehelu-fufulin naa o nda na'ena ngguna sa boe. 15 Sia bee hambu Lamatua' Hohoro-lalanen, na, sia naa o atahori ralena-langga Hohoro-lalane' naa ra boe. Ma mete ma atahori ralena-langga Hohoro-lalanen, na, Lamatua' namanasa, de huku-d'oki se. Ona' Lamatua' Hohoro-lalanen nese, na, ne'o nda hambu atahori ralena-langga Hohoro-lalane' naa sa. Te mema' hohoro-lalane naa sia. 16 Naa de hita musi tamahere E. Naa, nenendin seli lena' basa' e. Te Lamatua' hii' a natud'u rala malolen neu atahori mana ramahere neu E. De mete ma tamahere neu E ona' Abraham, ne'o hita tae simbo saa fo Ana helu-fuli' a, mae hita atahori Yahudi mana tao tungga Hohoro-lalanen, do hoko'. Dad'i basa hita mana tamahere' ra, ona' Abraham tititi-nonosin. 17 Sia Lamatua' Susura Meumaren, Ana helu-fuli neu Abraham ena nae, “‘Au tao fo dad'i muu nusa' hetar bei-ba'i nara.” Abraham namahere neu Lamatualain. De d'oo-d'oo ma Lamatualain tao natetu hehelu-fufulin. Ana o mana tao nasod'a bali' atahori mates ra. Ana ola' a, na saa nese o, dad'i neu' ena. 18 Abraham namahere Lamatua', ma nahani E, mae ana nda fe'e ma ana' sa. Naeni de Lamatua' tao e dad'i “Nusa' hetar bei-ba'i nara.” Naa ona' mana nenesura' sia Susura Meumare' a nae, “Tititi-nonosi' hetar dei fo lao' mia nggo.” 19 Abraham namahere teb'e-teb'e' neu Lamatua', mae ana bub'ulu' eni lasi kakalu' ena, too natun esa ena. Ma Sara mamana anan na'ate'eme, ma ana nggonggoo ena. 20 Te Abraham nemeheren nda nanggongga sa, do d'ua nae Lamatua' nda bisa tao natetu hehelu-fufulin sa. Nemeheren neu Lamatua' bau manggate lele' ana so'u nananaru Lamatua' naran. 21 Abraham namahere teb'e-teb'e' nae, saa fo Lamatua helu-fuli, Ana bisa tao natetu e. 22 Naa de Lamatualain cap Abraham, atahori rala ndoos mana malole' no E. 23 Te Lamatua' Susura Meumaren nae, Lamatua' nda ito-reken ta'o naa fee neu' a Abraham sa, 24 te fee neu nggita boe! Huu mete ma tamahere neu E, Ana o cap nggita atahori rala ndoos mana malole' to E. Lamatua' naa, mana tao nasod'a bali' hita Lamatuan Yesus mia mamaten. 25 Yesus mate, huu sala singgo tara. Basa boe ma, Ana nasod'a bali' fo soi dala', naa fo ata bisa malole' bali' to Lamatualain.

Report Issue

Roma 5

TOC , Chapters

1 Dad'i, huu tamahere neu Lamatualain, naa de Ana cap nggita atahori rala ndoos. De rala tara dad'i meumare' fee neu Lamatua', huu hita Lamatuan Yesus Kristus, fo Lamatua' haitua' nema' a, soi dala' fo ata bad'ame ta'o naa. 2 Kristus natud'u rala malolen neu nggita ona' naa, huu tamahere neu E ena. Naa de rala tara dad'i manggatee. Ma tamaho'o, huu ata tahine tae, dei fo Lamatua' nau so'u nggita fo med'a tita Eni manaselin. 3 Mae hita hambu sususa' mata'-mata', te tamaho'o takandoo' a. Ata bub'ulu' tae, tanori mia sususa', fo bisa ta'atataa' no ma'adere' lena' fai. 4 Mete ma ta'atataa' sia sususa' rala, naa tao nggita nda ta'aloli sa, ma masod'a tara tao namaho'o Lamatua' ralan. Mete ma hita tasod'a tahere' ta'o naa, naa tao nemehere tara bau mahere', ma, Lamatua' nae natud'u rala malolen neu nggita. 5 Mete ma nemehere tara bau mahere' ta'o naa, hita nda mae sa. Huu Lamatua' fee nggita Dula-dale meumaren, fo tahine sia rala tara tae, Ana sue nala nggita naen seli. 6 Ana natud'u susuen ta'o ia: lele' hita nda mampo tao ao tara malole' to Lamatua' sa, tao-tao te Ana haitua Kristus fo mate nggati hita mana tasod'a nda taoafi' neu Lamatua' sa. Lamatua' pili fain nandaa ta'o naa. 7 D'u'a malolole dei! Matasala' dei fo hambu atahori nau mate nggati nonoon rala ndoos. Ne'o hambu atahori ruma rae mate fo tulun atahori rala malole'. 8 Te Lamatualain natud'u rala susuen nae-nae neu nggita ena. Huu, lele' hita fe'e tao sala', te Kristus mate nggati hita ena. 9 Lamatualain cap nggita atahori rala ndoos mana malole' to E, huu Kristus fee raan nandali fo mate soa' neu nggita. Tao-tao te, mete ma atahori tao sala', Lamatua' namanasa. Te huu Kristus tataon, de hita mana tao sala' ra nda nenehukun sa. 10 Fe'esa'an, hita fe'e musu to Lamatua'. Te, Lamatua' Anan mate fo tao ma'asufu Lamatua' ralan, fo no ta'o naa hita bad'ame bali' to Lamatua'. Dad'i ia naa, hita nda bamusu' sa ena, te malole' bali' ena. Lelenan fai, huu Kristus nasod'a bali' ena, de dei fo sia fai matete'en Ana fee masoi-masod'a' neu nggita fo afi' hambu Lamatualain huku-dokin fai. 11 Nda ta'o' a naa sa! Ata tamaho'o tae, “Lamatua' naa, manaseli' teb'e'!” huu hita nenepa'a' to E. Hita dad'i Eni atahorin, huu hita Lamatuan Yesus Kristus, mate nggati hita ena, fo tao nggita dame to Lamatua'. 12 Dad'i mia lele ulu' a, atahori fefeun, naeni ba'i Adam, mana tao sala' na'ahulu'. Naeni de Lamatualain nda fee ne nasod'a nakandoo sa. De eni' a mia lele' naa, basa atahori sia raefafo' ia tungga tao sala' ona' ba'i Adam boe. Ma huu sira tao sala' ona' ba'i Adam, de basa se musi mate ona' ba'i Adam boe. 13 Ma'ahulun, lele' Lamatualain nda fe'e na'onda' Hohoro-lalane nara sa, atahori sia ndule raefafo' ia tao sala'. Te huu nda fe'e hambu Hohoro-lalane' raa sa, de atahori sala-kilu nara nda neneito-reken sa. 14 Mia ba'i Adam losa ba'i Musa simbo Lamatua' Hohoro-lalanen, basa atahori dei fo mate. Mae ara nda ralena-langga neu Lamatua parendan fo Ana fee neu ba'i Adam a sa, te ara fe'e tao sala-kilu' mata'-mata'. Naa de ara musi mate ona' Adam. Naa! Mete ma ta'asasama' ba'i Adam no Lamatua' Yesus, hambu mana nae' a ona esa', ma hambu manafea' boe. Huu Adam ona' nggambar esa mana natud'u Yesus mata aon, mana sangga sou nema. 15 Te Adam ue-tao salan esa, nda ona' Yesus ue-tao malolen esa soa' neu nggita sa. Te atahori esa, naeni Adam, nalena-langga Lamatua' parendan. Naa de basa atahori musi mate. Te atahori esa fai, naeni Yesus Kristus, tao malole manaseli' esa, ma nda nahani atahori bala-b'ae malolen sa. Atahori sa tataon esa, dai ena soa' neu basa atahori, huu Lamatua' rala malolen, de Ana hii' a tao malole' fee nggita. 16 Lamatualain fee neu nggita' naa, manafea' no sala' fo atahori ka esa' naa, Adam, tao' a. Lele' ana tao sala', Lamatualain na'etu' nae, “Ho sala. Dad'i musi hambu huku-d'oki'!” Te mae atahori tao sala' naen seli o, Lamatualain, mana paresa' basa atahori masod'an, fe'e nau natud'u rala malolen, ma na'etu' nae, “Au cap nggo nda sala sa. Dad'i ia naa ho nenembo'it ma nda hambu huku-d'oki' sa ena. Uma fo malole' bali' mo Au!” 17 Dad'i atahori esa, Adam, tao sala', ma nalena-langga Lamatua' parendan. Naa de, ia naa, basa e musi mate. Te, Atahori esa fai, naeni Yesus Kristus, Ana tao malole'. Huu tatao malolen naa, naa de hita malolole to Lamatua'. Naa ona' saa esa fo Ana fee hie' nema nggita. Ana nau fee nggita tasod'a ndoo-tetu', ona' hita Mane' nonoo nara. 18 Dad'i atahori sa salan esa, soi dala' fo basa atahori musi neneoi' mia Lamatua' matan. Ma Atahori sa tatao ndoo-tetun esa, soi dala' fo basa atahori malole' bali' ro Lamatua', fo rasod'a ndoo-tetu' ro E. 19 Au masud ngga ta'o ia: Adam naa, atahori sa nda mana nau rena Lamatua' sa, ma nalena-langga parendan. De atahori hetar o tungga tao sala', ona' e boe. Ma, Yesus naa, Atahori sa mana rena neu Lamatua', ma tao tungga hihii-nanaun. Eni mana soi dala' fo atahori hetar malole' bali' ro Lamatua'. 20 Lamatualain na'onda' Hohoro-lalanen neu ba'i Musa, fo basa atahori rahine teb'e, bee sala. Ma sia bee-b'ee atahori sala nara boe fua-fua', sia naa Lamatua' natud'u Rala malolen nae' neu se. 21 Fe'esa'an, de'ulaka' mana sia atahori ra ralan na'ena koasa fo nalalao se, losa ara tao sala' mana nendi huku-d'oki mamates. Te ia naa, d'ala malole' fo hita Lamatuan Yesus Kristus tao' naa, Lamatualain pake fo natud'u rala malolen neu nggita. Ma d'ala malole' naa na'ena koasa fo nalalao nggita, ma ata bisa malole' to Lamatua', ma tasod'a ndoo-tetu' to E takandoo' a. < aiōnios g166 >

Report Issue

Roma 6

TOC , Chapters

1 De ia na tae saa fai? Ne'o hei du'a mae, “Lamatua' lilii' hendi sala tara ena, huu ralan malole'. Naa de, malole lena' ata tao sala' takandoo, fo Lamatua' natud'u rala malolen lena' neu nggita.” 2 Nda ta'o naa sa! Nda nandaa sa mete ma ata tao sala' takandoo' a, huu ta'etu' basa ena tae, ata hiru' tasad'ea hela sala-kilu tara ena. Huu hita nda nenefutu-pa'a' to de'ulaka' sa ena, naa ona' hita mate ena! Te atahori mana mate' a nda bisa tao sala-kilu' sa ena, to? Mete ma hita mate ona' naa ena, na, ta'o bee de hita fe'e tasod'a fo tao sala' fai? Nda bisa saa, to? 3 Mbei ma hei nda mihine sa mae, lele' hita sarani, naa dad'i tatanda' oi, hita lao hela masod'a mbara tara ena de dad'i atahori feu', naeni, mana nenefutu-pa'a' to Yesus Kristus. Naa ona' hita mate to E ena. 4 Lele' Kristus mate, ara ra'oi E. Lele' hita sarani, naa ona' hita mate lao hela masod'a mbara tara, de ara ra'oi nggita. Naa, Ama Lamatua' pake koasa manaselin, fo tao nasod'a bali' Kristus mia mamaten. Ama Lamatua' o nau hita simbo koasan naa, fo tasod'a bali' dad'i atahori feu'. 5 Naa ona' hita mate to Yesus. Dad'i hita mana nenefutu-pa'a' to E, ne'o hita o tasod'a bali' mia mamates, ona' Ana nasod'a bali' ena. 6 Fe'esa'an, hita dad'i atahori mana tao sala' mata'-mata'. Te masod'a mbara tara naa, nambalulutu ena, ona' ara mbaku risa nggita sia hau nggangge' to Kristus ena. Ia naa, de'ulaka' mana sia rala tara nda na'ena koasa fo nalalao nggita sa ena. Ia naa, hita nda nenefutu-pa'a' fo tao sala' sa ena. Huu hita nda afi' ona' ate mana nda na'ena hak fo pili nae tao saa. 7 Mete ma atahori mate ena, eni nenembo'it ena, to? Nda hambu esa sa boe bisa na'asusuu' e tao sala'. 8 Dad'i, huu naa ona' hita mate ena to Kristus, na, hita tamahere tae, dei fo ata tasod'a takandoo to E boe. 9 Hita tahine tae, huu Kristus nasod'a bali' mia mamaten ena, de Ana nda mate selu' sa ena. Huu nda hambu esa na'ena koasa fo tao nisa E sa boe. 10 Fe'esa'an, Ana mate lao esa' a, fo lea hendi sala' koasan ena. De ia na, Ana nasod'a fo natud'u had'a-hormat neu Lamatualain. 11 Hei o musi tao ao mara ta'o ia. Ona' hei mate ena, naa de sala' nda na'ena koasa neu nggi sa ena. De ia naa, hei musi misod'a fo mitud'u had'a-hormat neu Lamatua', huu hei nenefutu-pa'a' mo Yesus Kristus ena. 12 Afi' hela de'ulaka' mana sia ralam hambu koasa fo nalalao nggo fai, fo aka' tungga ao sisim hihii-nanaun fo tao de'ulaka' ra. Te ne'o ho mate boe. 13 Boe ma afi fee aom fo tao d'ala nda malole' ra sa, te naa sala boe. Te fee aom neu Lamatualain, fo Ana nalalao nggo. Ona' ho mate ena, basa ma musod'a bali'. Dad'i fee basa masod'am fo tao d'ala ndoo-tetu' ra, fee neu Lamatua'. 14 Afi' fee sala' ra ralalao nggi, ona sala' ra dad'i hei malanggam. Ia naa, hei nda parlu misod'a tao tungga ba'i Musa hohoro-lalanen fai fo malole bali' mo Lamatua'. Te hei misod'a ndoos, huu Lamatua' natud'u rala malolen neu nggi. De ia naa, rala malolen naa, mana nalalao nggi. 15 Dad'i, ta'o bee? Mbei ma hei du'a mae, “Huu hita nda afi' tasod'a tungga ba'i Musa hohoro-lalanen sa ena, fo malole' to E, de hela neu fo ata tao sala' takandoo' a leo. Huu Lamatua' fe'e nau natud'u rala malolen neu nggita!” Hei du'a ta'o naa, to? Au ufad'e, e! Naa sala! 16 Au fee conto ona' malangga no ate. Mete ma hei fee ao mara fo tao ues fee atahori sa, na, hei musi rena e, ma tao ues tungga hihii-nanaun. Huu eni, hei malanggam. Ma hei, eni ate nara. Ona' naa boe, hei bisa pili mae tungga bee ka. Huu hei bisa pili fo tao sala', fo dad'i sala' a aten. Te mete ma hei pili ta'o naa ena, na hei tao ao mara saranggaa mia Lamatualain. Ma, hei o bisa pili fo tao ndoo-tetu', ma dad'i ate fo tao tungga saa fo Lamatua' denu nggi. Mete ma hei pili ta'o naa, na, hei bisa dad'i malole' mo E! 17 Fe'esa'an, hei hela sala' nalalao nggi, te ia naa, hei tungga rala mara, fo tao tungga saa fo atahori sarani' ra ranori neu nggi' a. Naeni de au o'e makasi neu Lamatua'. 18 Huu Lamatua' mbo'i nggi mia sala' koasan, losa sala' a nda nalalao nggi sa ena. De ia naa, d'ala ndoo-tetu' a nalalao nggi. 19 Au ola' ia, endi' conto fais-fais mia malangga no aten, naa fo mihine no malolole au masud ngga. Fe'esa'an, hei fee ao mara dad'i ate fo tao sala', mana tao nggi dad'i manggenggeo-malaafu', tungga Musa Hohoro-lalanen. Te ia naa, hei musi fee ao mara dad'i ate fo misod'a tao ndoo-tetu' a, fo tao nggi dad'i meumare' sia Lamatua' matan. 20 Fe'esa'an, lele' ama aka' rena ma tao tungga' a sala' hihii-nanaun, hei nda afi' rena ma tao tungga ndoo-tetu' a sa ena. 21 De au ae utane ta'o ia: Hei hambu buna-b'oa malole' saa mia tatao-nono'i mara naa? Nese to? Tao-tao te, buna-b'oa' fo hei hambu' naa, tao mamaet fee nggi. Huu Hei tao sala' ta'o naa, de neu mate'en, hei saranggaa mia Lamatualain. 22 Te ia naa, Lamatua' mbo'i hendi nggi ena mia malangga mbaraa' a, de ama sud'i boe tao sala' fai. Ia naa hei musi dad'i Lamatua' atahori mana tao ues na. Te mate'en, dei fo hei dad'i meumare' fee neu E, ma bisa misod'a ndoo-tetu' nda nama'etu sa. < aiōnios g166 > 23 Huu lele' hita tao sala', eni hahambun, naeni hita saranggaa mia Lamatua' losa doo ndu'u-d'oon neu. Mate nggita ena. Te huu Lamatua' sad'ia nala dala sosoi' sa ena. Huu, Ana nae fee muda' ngita masod'a ndoo-tetu' nda mana'etu' sa. Ma hita hambu masod'a' naa, Mete ma ata tungga dad'i teu hita Lamatuan Yesus Kristus atahorin. < aiōnios g166 >

Report Issue

Roma 7

TOC , Chapters

1 Toronoo nggara e! Ia naa, au ola' soa' neu hei mana mihine hukun hohoro-lalane nara. Ta'o ia: mete ma hei fe'e masod'a', hukun hohoro-lalanen na'ena hak fo nalalao nggi. Te mete ma hei mate ena, hukun hohoro-lalanen nda na'ena hak fo nalalao nggi sa ena, 2 Au fee conto mia hohoro-lalane' soa' neu mana masao' ra. Mete ma ina' esa sao nala saon, tungga hukun hohoro-lalane' a, na, ru'a se esa saon esa losa mate. Te mete ma tou' a mate, na, ina falu naa nda nenefutu-pa'a' no hohoro-lalane' naa sa ena. De ana bisa sao selu'. 3 Te mete ma ina' a sao selu' lele' saon fe'e masod'a', na, tungga hohoro-lalane' a, ana hohongge ena. Te, mete ma saon mate ena, na, hohoro-lalane' naa nda dai e sa ena. Eni nenembo'it ena. Dad'i mete ma ana sao selu' no tou' laen, na, tungga hohoro-lalane' a, na eni nda hohongge sa. 4 Ona' naa boe hei mana mamahere' ra! Ta'o ia: Kristus mate ena. Naa o ona' hei mate mo E, ma lao hela masod'a mbara mara ena. De hukun hohoro-lalane' nda dai hei sa ena. Ia naa hei nenembo'it mia hohoro-lalane' naa ra ena, ma hei nenefutu-pa'a' mo Kristus, mana masod'a bali' mia mamaten. Naa ona' ina falu mana sao selu' a. Nda masala sa. De ia naa, basa saa fo hei tao' naa, fee neu Lamatua'. 5 Ma'ahulun, hita tao tungga' a ao sisi' tara hihii-nanaun. Huu tahine hohoro-lalane' a, naa mana tao nggita hii' a talena-langga neu hohoro-lalane' ra, fo tao' d'ala nda matetu' ra sa. Naa! Hita salan naa, mana tao Lamatualain hiru' nasad'ea nggita. 6 Fe'esa'an, hita musi tao tungga hohoro-lalane' ra. Te ia naa hohoro-lalane' ra nda dai hita sa ena, huu hita mbo'i hendi masod'a mbaraa' tara ena. Tungga d'ala mbaraa' hihii-nanaun, na, Musa hohoro-lalanen mana nenesura' sia Susura Meumare' a, futu-pa'a nggita. Te tungga d'ala feu' a hihii-nanaun, hita nenembo'it mia hohoro-lalane' naa. Huu Lamatua' Dula-dalen mana nalalao nggita! Naa de, ia naa, hita tao ues fee neu' a Lamatua'. 7 Dad'i hita tae saa fai? Mbei ma hei du'a mae, “Hohoro-lalane' fo Lamatua' fee Musa naa, sala!” Hoko'! Huu mete ma au nda uhine hohoro-lalane' naa sa, ne'o au o nda uhine d'ala-d'ala de'ulaka' mana sia rala ngga sa. Conto ona' a, hambu hohoro-lalane' oi, “Afi hii mae ha'i mala atahori sud'i' a saan.” Te ta'o bee fo au uhine ae au hihii ngga naa, sala, mete ma au nda bub'ulu' hambu hohoro-lalanen sa? Nda bisa sa! 8 Te, huu hambu hohoro-lalane' mana nafad'e ta'o naa, naa ona' d'ala-d'ala de'ulaka' sia rala ngga tao fee au hii ae ha'i ala atahori sud'i' a saa nara mata'-mata'. Mete ma nda hambu hohoro-lalane' ena-ai sa, na, sala-kilu' a nda na'ena koasa fo nalalao atahori sa. 9 Mia masod'a dalahulu ngga, au nda uhine matetu' dala' mia Lamatua' Hohoro-lalanen sa. D'od'oo, dei de au fe'e uhine matetu' ena. Naa de au fe'e uhine ae, au ulena-langga Hohoro-lalane' a ma tao sala-kilu'. Ma sala-kilu' a hahambun, naeni au musi mate. 10 Boe ma, rala ngga nambalulutu, huu au uhine ae, au nda bisa malolole o Lamatua' sa, mete ma au tao tungga aka' a Eni Hohoro-lalanen. Au undaa hambu Lamatua' nasab'orin, naeni hukun mate, huu au ulena-langga Hohoro-lalanen ena. Tao-tao te, Hohoro-lalane' sia fo bisa tao atahori rasod'a no ndoo-tetu'. Te soa' neu au, Hohoro-lalane' naa, tao nalutu au, ma tao Lamatua' hiru' nasad'ea au. 11 Hohoro-lalane' naa, mema' natud'u d'ala masod'a ndoo-tetu'. Te huu hambu de'ulaka' mana nasod'a sia rala ngga, au tipu-laka ala bali' ao ngga, de du'a ae, au bisa malole' o Lamatua' sad'i au tao tungga Hohoro-lalanen. Boe ma, ona' Hohoro-lalane' naa mana tao losa Lamatua' melumud'u au, ma nda nau na'ab'ue no au sa. 12 Dad'i mete ma faa' ra atahori oi, “Hohoro-lalane' fo Lamatua' fee neu Musa naa, sala,” na, au utaa ae, “Hoko'! Lamatua' Hohoro-lalanen naa, meumare'” Boe ma basa parenda' mana sia Hohoro-lalane' naa, meumare', ndoo-tetu', ma malole'. 13 Mbei ma hei o du'a mae, Hohoro-lalane' naa mana tao Lamatua' hiru' nasad'ea au, to? Hoko'! Te mae au bub'ulu' Hohoro-lalane' naa, te au fe'e rena neu de'ulaka' mana sia rala ngga, losa au tao sala-kilu'. Naa, au ue-tatao sala ngga naa, mana tao fee Lamatua' hiru' nasad'ea au. Hohoro-lalane' mema' malole', huu ana natud'u d'ala-d'ala de'ulaka', mana tao nggita saranggaa to Lamatualain. Dad'i lele' Lamatua' natud'u d'ala masod'a ndoo-tetu', Hohoro lalane' naa mana tao manggarelo nae, d'ala de'ulaka' mana sia rala tara naa, nda malole' sa. 14 Hita bub'ulu' tae, Hohoro-lalane' fo Lamatua' fee neu ba'i Musa, naa lao' mia Lamatua' Dula-dalen. Te au ia atahori biasa de rala ngga nda manggatee' sa. Ma au rena' a d'ala de'ulaka' mana sia rala de'ulaka ngga, losa au tao sala'. Naa ona' sala' a dad'i neu malangga ngga, ma au dad'i uu sala' a aten. 15 Au nda ita' ae du'a ta'o bee sa ena boe. Au nda uhine saa fo au tao' a sa boe. Huu au nda tao tungga saa malole' fo au nau tao' a sa. Te au tao tungga saa fo au nda nau tao' a sa. 16 Mete ma au tao tungga saa fo au nda nau tao' a sa, au utaa ae, Lamatua' Hohoro-lalanen naa, ndaa. 17 Dad'i au nda mana ulalao ao ngga sa. Te de'ulaka' mana sia rala ngga nalalao au! 18 Au bub'ulu' ena ae, nda hambu d'ala malole' nasod'a sia rala ngga sa. Huu au ia, atahori rala de'ulaka'. Nau do nda nau sa o, au nda bisa u'ususuu' ao ngga fo tao ndoo-tetu' sa. Au nau, te nda dad'i tao sa! 19 Au hii ae tao malole', te au nda tao sa. Ma au nda nau tao de'ulaka' sa, te au tao ukundoo' a! 20 Naa! Mete ma au tao tungga saa fo au nda nau tao' a sa, naa nda huu au mesa' nggo sa, te huu de'ulaka' mana nasod'a sia rala ngga. 21 Naa natud'u dud'u'at sa, ta'o ia: mae au ae tao malole', te hambu de'ulaka' sia rala ngga lab'an. 22 Tao-tao te, rala ngga namaho'o seli, mete ma au du'a so'al Lamatua' Hohoro-lalanen. 23 Te, ona' hambu koasa sia rala ngga mana tao nambalutu au. Huu, au nau tao malole', te nda dad'i malole' sa. Naa ona' koasa de'ulaka' mana sia rala ngga to'u nala au, fo na'asusuu' au tungga' a eni. 24 Aduu, kasian, e! Au atahori mana doid'oso'! See bisa fee masod'a' neu au mia koasa de'ulaka' mana nasod'a sia rala ngga, mana tao Lamatua' melumud'u au losa Ana hiru' nasad'ea au? 25 Te, awii! Lamatualain mesa' ne soi dala' fo mbo'i au! Makasi nae-nae' soa' neu E, huu hita Lamatuan Yesus Kristus bisa fee masoi-masod'a' neu au! Dad'i mete ma au usod'a umuhena neu' a ao ngga, au doid'oso. Mae au hii ae tao tungga basa Lamatua' Hohoro-lalane nara, te hambu de'ulaka' sia rala ngga kokoe au fo tao sala' ukundoo' a.

Report Issue

Roma 8

TOC , Chapters

1 Dad'i Lamatualain nda huku-doki atahori mana nenefutu-pa'a no Yesus Kristus sa! 2 Huu hambu d'ala ndoo-tetu' rua: kaesan, mete ma hita nenefutu-pa'a' to Yesus Kristus, Lamatua' Dula-dalen fee nggita koasa fo tasod'a no ndoo-tetu'. Karuan, hambu de'ulaka' sia rala tara mana kokoe nggita fo tao sala'. De mete ma hita tao sala', Lamatualain melumud'u nggita, ma hiru' nasad'ea nggita. Naa, Mete ma hita hambu Lamatua' Dula-dalen, Ana mbo'i nggita mia sala' koasan. 3 Mae hita tao tungga Musa Hohoro-lalanen o, naa nda fee masod'a' neu nggita mia sala' koasan sa, huu hita atahori biasa' a mana tao sala' nakandoo' a. Te Lamatua' mana soi dala'. Huu Ana haitua Anan fo d'adi atahori biasa ona' nggita. Mae hita atahori tao sala' mata-mata', te Yesus nda tao nita sala' saa sa boe. Lena' fai, Ana dad'i tutunu-hohotu' fo fee ambon neu basa atahori ra sala nara. No ta'o naa Ana tao nalutu sala' koasan fo ma'ahulun mana nauli hita. 4 Lamatualain haitua Kristus fo Ana mate, naa fo hita bisa tao tungga basa d'ala ndoo-tetu', tungga Lamatua' Hohoro-lalanen nara. Ma, ia naa, hita tao d'ala-d'ala ndoo-tetu', tungga Lamatua' Dula-dalen hihii-nanaun, ma nda tao tungga hita hihii-nanaun sa ena. 5 Atahori mana rasod'a tungga hihii-nanaun nara, rasod'a ta'o naa huu ara du'a aka' a d'ala-d'ala de'ulaka' rakandoo' a. Te atahori mana rasod'a tungga Lamatua' Dula-dalen hihii-nanaun, ara du'a aka' a dala-dala' mana tao Lamatua' Dula-dalen namaho'o. 6 Atahori mana hela d'ala-d'ala de'ulaka' nalalao dud'u'an, ana ona' atahori nda mana rena nahine neu Lamatua' Dula-dalen sa, naa de ralan na'ad'od'oo' mia Lamatua' ena. Te atahori mana hela Lamatua' Dula-dalen nalalao dud'u'an, eni masod'an matetu', ma ralan nee-nee lino-lino. 7 Hita atahori hihii-nanaun balab'an seli no Lamatua' hihii-nanaun. Ma, hita o nda be'utee fo rena neu Lamatua' sa, huu hita o nda bisa sa. 8 Huu atahori mana fee hihii-nanaun nalalao se, nau do nda nau sa o, nda bisa tao Lamatua' ralan namaho'o sa. 9 Te huu, hei ia, atahori mana nda afi' rasod'a de'ulaka tungga hihii-nanau mara sa. De mete ma Lamatua' Dula-dalen nasod'a sia rala mara, hei tao dala-dala' mana tao namaho'o ralan. (Te mete ma hambu atahori fo Kristus Dula-dalen nda nasod'a sia ralan sa, eni o nda dad'i Lamatua' enan sa.) 10 Dei fo ao mara mate, huu ma'ahulun hei tao sala'. Te, huu ia naa Kristus nasod'a sia rala mara, hei ao samana mara dei fo rasod'a rakandoo, huu Lamatua' cap basa hei, atahori rala ndoos, ma hei malole' bali' mo E ena. 11 Huu Lamatualain mana tao nasod'a bali' Yesus mia mamaten nendi' Dula-dale meumaren. Dad'i mae hita mate, te mete ma Lamatua' Dula-dalen nasod'a sia rala tara, dei fo Ana tao nasod'a bali' nggita. Eni sosoan nae, Ana tao nasod'a bali' nggita, ona' Ana tao nasod'a bali' Kristus boe. 12 Dad'i ta'o ia, toronoo nggara e! Hita ta'ena huta'. Naa nda huta' fo tasod'a tungga hita atahori hihii-nanaun sa, te huta' fo tasod'a tungga Lamatualain hihii-nanaun. 13 Te mete ma tasod'a tungga' a de'ulaka' mana sia rala tara, ne'o Lamatua' nae hiru' nasad'ea nggita, ma hukun nisa nggita! Te, mete ma hita hela Lamatua' Dula-dalen tao nalutu sala' koasan mana sia rala tara, dei fo hita fe'e bisa tasod'a ndoo-tetu' losa doo ndu'u doon. 14 Atahori mana rena-rena' neu Lamatua' Dula-dalen fo Ana nalalao se, na, sira, Lamatua' ana nara. 15 Mete ma hita hela Lamatua' Dula-dalen nalalao nggita, Ana nda tao nggita dad'i ona' ate mana nasod'a no nemetaus sa. Fe'esa'an, hita ona' naa. Te, huu hita simbo Lamatua' Dula-dalen ena fo nalalao nggita, tahine tae ata dad'i Lamatua' ana nara ena. Naa de Ana nau rena, mete ma hita to'e tae, “Ama Lamatualain, e!” 16 Hita ralan mana nafad'e nae, hita dad'i Lamatua' ana nara. Ma Lamatua' Dula-dalen o nafad'e na'o naa boe. 17 Mete ma hita dad'i Lamatua' ana nara, naa sosoan nae, dei fo hita simbo tala Eni pusakan, huu Ana dad'i hita Aman. Dad'i mete ma Ama' fee pusakan neu Anan Kristus, hita o simbo pusaka naa to E boe. Te hambu dala' esa fai: hita musi hambu doid'oso', ona' Kristus hambu doid'oso', dei fo Lamatua' bisa so'u nananaru nggita, ona' Ana so'u nananaru Kristus. 18 Te tungga au, doid'oso' fo hita hambu lele' ia, nda na'ena sosoa-ndandaa' sa, mete ma ta'asasama' no d'ala-d'ala manaseli' fo Lamatua' dei fo natud'u neu nggita. 19 Tao-tao te, basa saa fo Lamatualain na'ad'ad'ad'i' nala sia lalai no raefafo' ia, rahani ma hii-nau rae rita Ana natud'u ana ndoo-tetu nara, seka. Huu, Ana nau natud'u neu se no rala nemeho'ot. 20 Huu Lamatua' na'ad'ad'ad'i' lalai ma raefafo' no basa isi-oen, fo tao tungga Eni masud na. Te nda dad'i-dad'i sa, nda huu ara nda nau sa, te huu tungga Lamatua' hihii-nanaun, huu Ana hukun se ma hela se rambalutu. Mae ona' naa o, fe'e hambu nemehenat. 21 Te ia naa, basa saa fo Lamatua' na'ad'ad'ad'i' naa ra, rambalutu ena, ma nda hambu dala' sa ena. Te dei fo, Lamatua' nau mbo'i hendi se mia huku-doki', fo nda rambalutu sa ena, te ara bisa dad'i manaseli' tungga Eni masud na. Ana o nau so'u nananaru ana nara, fo ara o nenembo'it mia mana mambalutu' ra. Ma lele' naa o basa' e dad'i feu'. 22 Hita bub'ulu' tae, hambu sususa' no doid'oso' nae' sia raefafo' ia. Mia lele ulu' a losa lele' ia, basa saa fo Lamatua' na'ad'ad'ad'i' naa, nggasi huu ramed'a nambetas, lele' nea-nea fo Lamatua' tao basa' e dad'i feu'. Naa ona' ina' mana nggasi named'a nambetas lele' nae b'onggi. 23 Nda aka' raefafo' ia nea-nea sa, te hita o tahani ona' naa boe. Mae Lamatua' fee Dula-dalen na'ahulu' neu nggita, hita o nggasi sia rala tara boe. Huu hita tahehere fo tahani Lamatualain so'u nggita dad'i Ana ndoo-tetu nara ma hita o tahani fo Ana mbo'i hendi ao tara mia basa mana mambalutu' ra. 24 Lele' Lamatua' fee masoi-masod'a' neu nggita, Ana o nafad'e, so'al dei fo Eni nae tao ta'o bee. Te ia naa, hita fe'e tahani, huu nda fe'e dad'i sa. Mete ma hita tita dala' sa dad'i ena, hita nda parlu tahani fai fo tae tita dala' naa sa. Te atahori nda rahani fo rae rita dala' esa mana dad'i ena, to? 25 Huu mete ma tahani tae tita dala' sa fo nda fe'e mana dad'i' sa, ata fe'e bisa ta'atataa' ma ta'amamate'. 26 Ona' naa boe, lele' hita tahani, Lamatua' Dula-dalen tulu-fali nggita, huu hita nda ma'ad'ere' sa, ma nda hule-o'e tala no matetu' sa. Te Lamatua' Dula-dalen hule-o'e nggati hita, mae hita nda tahine tae hule-o'e tendi' ded'eat saa sa boe fo to'e saa fo hita hii teb'e-teb'e a. 27 Lamatualain nahine basa saa fo hita tae ola' sia rala tara. Ana o nahine Dula-dalen dud'u'an boe. Naa de Ana nahine basa d'ala fo Dula-dalen nae ola' tulu-fali nggita. Huu Lamatua' Dula-dalen dud'u'an, ona' Lamatua' dud'u'an boe. Ma Dula-dalen, hule-o'e neu Lamatua', no'e Lamatua' tulun atahori mamahere' ra. Te Dula-dale' naa hule-o'e tungga Lamatua' hihii-nanaun. 28 Ia naa tahine ta'o ia ena: Lamatualain tao basa' e dad'i malole' fee neu atahori mana sue E. Mia lele ulu' a, Lamatua' ator mema' so'al Ana nau tao ta'o bee fee neu se. Ma Ana no'e se ena nae, “Ima, leo! Ima dad'i Au atahori ngga!” 29 Huu dalahulun, Ana nahine mema' se ena, ma tengga nala se fo tao se dad'i mata' sa ona' Kristus, Eni Anan. Huu Kristus ia ulu', ma laen ra dad'i od'i nara. 30 Atahori fo Lamatua' nahine eni' a lele ulu' a, Ana o no'e nala se dad'i Eni atahorin. Ma atahori naa ra o, fo ma'ahulun atahori mana masala-singgo' ra, Ana tao se dad'i atahori rala ndoos fo ara malolole bali' ro E. Ma Ana o so'u nananaru se boe. 31 Dad'i hita fe'e tae saa fai so'al dala' naa ra? Lamatualain nanea nahere' nggita. No ta'o naa, se bisa lab'an nggita fai? Nda hambu saa, to? 32 Lamatua' nda na'anggee nala Anan sa. Te Ana fee Anan fo mate dad'i tutunu-hohotu', fo tulu-fali basa nggita. Huu Lamatua' nda na'anggee nala Anan mbei sa boe, ata bisa tahine tae, dei fo Ana parsen nggita basa d'ala-d'ala malole' ra. Teb'e, to? 33 Mbei ma hei du'a mae, fe'e hambu atahori bisa fua sala' neu atahori fo Lamatua' tengga nala' ra, do? Te nda hambu sa, to? Huu Lamatua' mesa' ne mana cap nggita nae, atahori rala ndoos nda masala-kilu' sa ena, fo ata malole' to E. 34 Mbei ma hei du'a mae, fe'e hambu atahori bisa ola' nae Lamatua' musi hukun atahori, fo Ana tengga nala' ra. Te nda bisa sa! Huu Yesus mate ena. Lelenan fai, Lamatua' tao nasod'a bali' E mia mamaten ena. Basa ma, Lamatua' so'u E fo endo' sia mamana nenefee had'a-hormat sia Eni bob'oa onan. Sia naa Ana hule-o'e nakandoo' a fee nggita. 35 Mbei ma hei du'a mae, hambu atahori do hambu dala', mana bisa na'asusuu' Kristus fo Ana nda sue nggita sa ena, do? Nda bisa sa! Ita' mae hita hambu ded'eat, sususa-sosona', doid'oso', ndoe-la'as, b'ua-lo'as nese, hambu sosoe', ma atahori rae tati-mbau risa nggita o, Kristus sue-lai nakandoo nggita. Nda hambu saa o bisa ena-ai E, fo Ana naloe' sue nggita! 36 Sia Lamatua' susura Meumaren nenesura' oi, “Atahori sangga-sangga' dala' rae risa nggita, huu hita dad'i Lamatua' atahorin. Ara tao nggita, ona' a bib'i lombo fo ara rae hala' a.” 37 Dad'i mae hita hambu sususa' ta'o bee o, hita tasenggi' ena, huu Kristus sue nala nggita seli! 38 Au uhine teb'e-teb'e' ta'o ia: Nda hambu dala' esa fo bisa tao Lamatua' naloe' sue nggita sa. Mae hita tasod'a do, hita mate do, hambu ate mia sorga do, mana to'u parenda' do, hambu koasa do, saa-saa mana sia lele' ia do, saa-saa mana nema' do, 39 koasa sia lalai do, sia raefafo' do, ma sud'i' a saa laen ra fo Lamatua' tao nala' ra, nda hambu esa bisa tao sea-saranggaa nggita to Lamatualain, ma bisa tao E nda sue nggita sa ena! Huu hita nenefutu-pa'a' to hita Lamatuan Yesus Kristus, fo Lamatua' haitua nema' a.

Report Issue

Roma 9

TOC , Chapters

1 Hita fo mana nenefutu-pa'a' to Kristus, ola' teteb'es. Dad'i au nda ola' peko-leleko' neu nggi sa. Au rala ngga nafad'e au nae, Lamatua' Dula-dalen mana nalalao rala ngga. 2 Au ufad'e ta'o ia: rala ngga susa-sona. Au med'a beran ta'o naa, huu usuned'a atahori ngga ra. Au nau fo nusa Yahudi nggara o nenefutu-pa'a' ro Kristus, te hetar nda ramahere E sa. Ona' au bisa soi dala' fee se, au sad'ia o'e fo Lamatua' huku-d'oki au, fo nggati se. Ma au o sad'ia o'e fo Lamatua' na'ad'od'oo' au mia Kristus, naa fo atahori nggara bisa nenefutu-pa'a' ro E. 4 Tao-tao te sira, atahori Isra'el, naeni nusa' esa mana onton seli. Lamatua' so'u nala se dad'i eni ana nara eni' a lele ulu' a. Ana natud'u koasan manaseli' neu se. Ana hengge-nee hehelu-fufuli' mata'-mata' no se. Ana fee hohoro-lalanen neu se. Sira mana rahine' be'utee neu E, ma tao ues fee neu E. Ana helu-fuli nae natud'u rala malolen neu se. 5 Sira lao' mia bei-ba'i tara, naeni: ba'i Abraham, ba'i Isak, ma ba'i Yakob (atahori ha'i nara' ‘Isra'el’ mia e). Ma Kristus, fo Lamatua' helu-fuli mema' mia lele ulu' a fo nae haitua nema' naa, lao' mia hita nusa Yahudi ra bei-ba'i tara. Kristus naa o, naeni Lamatualain mana parenda basa-b'asa' e. Dad'i nandaa mete ma so'u rananaru E losa doo ndu'u-d'oon neu. Teb'e! < aiōn g165 > 6 Ona' mae atahori Isra'el hetar nda fe'e simbo Kristus sa, te atahori nda bisa ola' rae, Lamatua' hehelu-fufulin naa nda dad'i sa. Ma afi' du'a mae, basa atahori mana lao' mia bei-ba'i Isra'el naa, dad'i nusa Isra'el fo Lamatua' tengga nala dad'i Eni atahorin. 7 Conto ona', atahori hetar lao' mia bei-ba'i tara, ba'i Abraham. Te basa se nda Abraham tititi-nonosin fo Lamatua' tengga nala' ra sa. Huu Lamatua' nafad'e basa Abraham nae, “Tititi-nonosim fo au uhine' ra, aka' mana lao' mia Isak ana nara.” 8 Sosoan nae, mia ma'ahulun losa oras ia, nda basa tititi-nonosi' mana lao' mia hita atahori Yahudi ra ba'in Abraham, dad'i Lamatualain ana nara. Aka' tititi-nonosin mana lao' mia Lamatua' hehelu-fufulin fee neu Abraham, fo Lamatua' reken se dad'i eni ana matetu nara. 9 Huu Lamatua' hengge-nee hehelu-fufuli' nae, “Mbei ma too mana nema' ia, Au bali' uma. Lele' naa, sao ma Sara b'onggi ana tou' sa ena.” 10 Nda ta'o' a naa sa. Huu hita ba'i Isak na no saon Ribka bonggi rala ana dua' ra. 11 Lele' Ribka nda fe'e b'onggi nala se sa, ara nda fe'e tao dala malole' do dala de'ulaka' sa. Mae ta'o naa o, Lamatua' nafad'e mema' so'al Ribka ana dua' mana dea neu na'ahulu a nae, “Dei fo a'a ka tao ues fee od'in.” Lamatua' nafad'e ta'o naa, fo natud'u nae, mete ma Eni tengga nala atahori esa ena, Eni nahine nae pake atahori na fo tao ta'o bee. De Lamatua' tengga nala od'i ka fo d'adi atahorin. Ana nda parlu nahati fo mete sob'a od'i ka nae tao ta'o bee sa boe, huu Lamatua nahine mema' ena. 13 Huu Lamatua' ola' sia Susura Meumaren so'al ana dua' naa ra nae, Au tengga ala Yakob, te au nda simbo Esau sa.” 14 Dad'i ata fe'e tae saa fai? Mbei ma hambu ruma rae, “Lamatua' nda na'etu' ded'eat no matetu' sa, do?” Nda bisa sa! 15 Huu mia lele ulu' a Lamatualain nafad'e neu ba'i Musa nae, “Au utud'u susue ngga neu atahori fo Au tengga ala' ra. Ma Au kasian neu atahori fo Au dud'u ao ngga.” 16 Dad'i atahori naa nda med'a Lamatua' susuen sa huu eni hihii-nanaun, do huu eni tatao-nonoin. Te huu Lamatua' mesa' ne mana nae natud'u susuen neu atahori naa. 17 Huu sia Susura Meumare' a, Lamatua' ola' no mane Masir nae, “Au so'u nggo dad'i mane', huu Au ae pake koasa ngga fo lab'an nggo fo atahori hetar rita. No ta'o naa, basa atahori sia raefafo' ia so'u rananaru Au nara ngga.” 18 Dad'i mete ma Lamatua' nae natud'u kasian neu atahori esa, na, Ana tao' a. Ma mete ma Ana nae tao atahori sa ralan manggatee, na, Ana o tao boe. 19 Naa! Mete ma hambu atahori nda simbo au rae, “Mete ma ta'o naa, Lamatua' nae tao dala' esa, seka bisa lab'an E? Nda hambu sa, to? Dad'i, ta'o bee fo Eni nae mbia sala' neu nggita? Naa nda matetu' sa!” 20 Mete ma hambu ruma du'a ta'o naa, na au utaa, ta'o ia: “Du'a mae ho ia, seka?! Ho mae ola' lab'an Lamatua', do?” Afi' ta'o naa! Huu sia Lamatua' Susura Meumaren nenesura' nae, “Mete ma atahori tao saa esa na, ta'o bee de saa fo ana tao' naa natane bali' atahori mana tao e nae, ‘Ta'o bee de ho tao au ta'o ia!?’” 21 Conto Ona' mana tao hura'. Mia rae hura' bub'ue' esa, ana na'ena hak fo nae tao nggusi makahahad'ok esa fo atahori koa e. Ana o na'ena hak pake rae bub'ue' naa fo tao neu mamana manggarau', tungga' a eni hihii-nanaun. 22 Ona' naa boe Lamatualain. Ana na'ena hak fo tao tungga hihii-nanaun. Nae natud'u neu basa atahori nae, Eni namanasa, ma nda simbo atahori tatao de'ulaka nara sa. Ana o nau fo atahori bub'ulu' rae, Eni na'ena koasa naen seli. Fo atahori rahine ta'o naa, na Ana na'atataa' Aon no atahori mana tao de'ulaka' mata'-mata'. Te atahori mana tao de'ulaka' ra, rahani' a fain fo rambalutu eto-eto' 23 Ana tao ta'o naa, fo nae natud'u neu atahori hetar oi, Eni nae natud'u susue lalain neu atahori ruma. Sira, fo Ana tengga nala mema', fo nae so'u nananaru se. Ma Ana nau atahori bub'ulu' rae, Eni mesa' ne manaseli'. 24 Huu hita ia ra, fo Ana tengga mema' dad'i atahori nara. Hita ia ra, ruma mia atahori Yahudi, boe ma ruma mia nusa fea' ra. 25 Fe'esa'an, Lamatua' pake mana ola-olan Hosea, fo sura' so'al atahori nda Yahudi ra oi, Hambu atahori ruma dalahulun nda Au atahori ngga sa, te Au ae o'e se ae, “Hei, Au atahori nggara,’ Ma hambu nusa fo dalahulun Au nda sue sa, te Au ae o'e se ae, ‘Hei, nusa' fo Au sue' a.’” 26 Ana o sura' oi, “Sia naa, Sia mamana' fo Lamatua' nafad'e neu se oi, Hei, nda dad'i Au atahori ngga sa!’ Dei fo Lamatua' mana masod'a' a nae nafad'e nggi nae, ‘Ia naa, hei dad'i Au ana nggara ena!’” Ana ola' ta'o naa, huu Ana kasian atahori nda Yahudi ra sa. 27 Lamatua' mana ola-olan laen, naeni Yesaya, ola' nita so'al nusa Isra'el ra leleo-lalao nara nae, “Ona' mae atahori Isra'el ra dad'i naen seli, ona' sara'ae' sia tasi suun, te dei fo Lamatua' fee masod'a' neu' a sira hid'a' a, mia sala-kilu nara. 28 Te dei fo losa fai neneman, fo Lamatua' na'etu' ded'eat fee basa atahori sia ndule raefafo' ia, ona' Ana nafad'e mema' ena. Te Ana nda nahati sa, Huu Ana tao nabasa' no lai-lai!” 29 Dalahulun, Yesaya nafad'e so'al atahori Yahudi nae, “Hita onton, huu Lamatua' mana na'ena koasa manaseli', hela hita tititi-nonosi tara ruma hambu masod'a'. Huu mete ma nda ta'o naa saa, na, basa hendi hita ena, ona' atahori kota Sod'om no kota Gomora ra.” 30 Dad'i ata fe'e tae saa fai? Ola' tae, atahori nda Yahudi ra mia bee-b'ee, fo d'alahulun nda sangga fo rae malole' ro Lamatua' sa, ia naa malole' ro E ena, huu ramahere neu Yesus Kristus. 31 Tao-tao te atahori Isra'el ra, sob'a tao tungga Musa hohoro-lalanen fo ara bisa malolole ro Lamatua', te nda dad'i malole' ro E sa. 32 Saa de ara nda bisa malole' ro Lamatua' sa? Huu ara nau tao tungga aka' a hohoro-lalane' naa, fo Ana simbo sira ona atahori rala ndoos, te ara nda ramahere neu Yesus Kristus sa. Dad'i ona' ara ra'atunu dai “fatu ne'etunus”. Ia fo Lamatua' Susura Meumaren sosoan nae, “Mete ia dei! Te Au tao Atahori esa sia lete Sion, sia kota Yerusalem. Atahori naa ona' fatu esa, mana tao atahori ra'atunu. Te seka namahere neu E, na, afi' mae.” Fatu naa, naeni Yesus. Te atahori Isra'el ra nda simbo E sa. Naa ona' ara ra'atunu, boe ma ra'aloli huu fatu naa.

Report Issue

Roma 10

TOC , Chapters

1 Toronoo nggara e! Au hii-nau saa, fee neu atahori Isra'el ra? Au hule-o'e fo ara nau Lamatua' fee masod'a' neu se mia sala-kilu nara. Mete ma dad'i ta'o naa, dei fo rala ngga fe'e namaho'o ena! 2 Au bisa ufad'e atahori ia ra tatao-nono'i nara: ara manggate nau tungga Lamatua'. Te mae ara manggate ona' naa o, ara nda rahine dala' ndoo-tetu' a sa. 3 Huu ara nda rahine d'ala masod'a ndoo-tetu' a sa, fo mana tao atahori malole' ro Lamatua', naa de ara rae sangga dala' ao nara fo sob'a-sob'a malole' ro Lamatua'. No ta'o naa, ara nda nau rena E sa. 4 Mete ma atahori tao tungga aka' a hohoro-lalane' ra, naa fo Lamatualain simbo se, na, nda fe'e dai sa. Naeni de Kristus tao natetu basa' e ena, fo ata bisa malole' to Lamatua'. Ma ia naa, basa atahori mana ramahere neu Kristus bisa malole' ro Lamatualain ena. 5 Naa, dalahulun ba'i Musa natud'u dala' sia Susura Meumare', fo atahori bisa malole' ro Lamatualain, sad'i ara tao tungga basa Lamatua' Hohoro-lalanen. Ana sura', nae “Atahori mana tao tungga basa Hohoro-lalane' ia ra, dei fo ara hambu rasod'a matetu'.” 6 Te Lamatua' Susura Meumaren natud'u dala' laen fai nae, atahori bisa malole' ro Lamatualain sad'i ramahere neu Kristus. Nenesura' oi, “Sud'i mitane mae, ‘Seka bisa hene sorga neu?’” (Naa ona' atahori rae reu rafad'e Kristus oi, hai atahori ra mae' a doo bee fo Ana onda nema fee masoi-masod'a' neu hai.) 7 Sia Susura Meumare' a o nenesura' oi, “Sud'i boe mitane mae, “Seka nau onda nisi' Ndola Neraka, sia mamana atahori mates ra?” (Naa ona' atahori rae onda reu fo ro bali' Kristus mia mamaten fo fee masoi-masod'a' neu nggita.) < Abyssos g12 > 8 Sud'i ta'o naa! Huu sia Lamatua' Susura Meumaren o nenesura' oi, “Lamatua' hehelu-fufulin sia matam ena! Huu hehelu-fufulin naa sia bafam no ralam.” Hehelu-fufuli' fo hita tafad'e neu atahori tae, “Mete ma mae sangga masoi-masod'a', na, musi mumuhere Kristus!” 9 Mete ma mutaa sia bafam mae, “Yesus naa, au Lamatua ngga,” Ma mumuhere sia ralam mae, Lamatualain tao nasod'a bali' Yesus Kristus mia mamaten, na, Lamatua' tefa-soi nggo mia sala-kilu mara. 10 Te mete ma ho pake ralam fo mumuhere neu Kristus, na Lamatua' cap nggo nae, atahori rala ndoos mana malole' no E. Ma mete ma ho pake bafam fo mutaa mae, Yesus dad'i Lamatua' ma, Lamatua' fee ambon neu sala-kilu mara. 11 Sia Lamatua' Susura Meumaren nenesura' oi, “Atahori mana ramahere neu Lamatualain, nda hambu mamaet sa, huu Lamatua' nae tao natetu, basa saa fo Eni ola' ra.” 12 Atahori Yahudi, ro atahori nda Yahudi ra sa, ona esa'. Nda laen sa. Huu Lamatua' aka' esa' a, Ana dad'i Lamatua' neu basa nusa' ra'. Ana nau natud'u rala malolen nae-nae neu basa atahori mana ro'e tulu-fali' mia E. 13 Te sia Susura Meumare' nenesura' oi, “Basa atahori mana ro'e tutulu-fafali' mbali Lamatua', dei fo Ana fee ambon neu sala-kilu nara.” 14 Te ta'o bee atahori bisa ro'e tulu-fali mbali atahori esa, mete ma ara nda fe'e ramahere e sa? Boe ma ta'o bee ara bisa ramahere e, mete ma ara nda fe'e rena rita dud'uin sa? Ta'o bee ara rena dud'uin, mete ma esa o nda fe'e dui se sa boe? 15 Ta'o bee ara bisa dui atahori, mete ma esa nda denu se sa boe? Sia Susura Meumare' a nenesura' oi, “Mete ma atahori rendi hara-lii malole', sira neneman nara, malolen seli!” 16 Te hei mihine ena mae, hambu atahori Isra'el ruma nda nau rena Lamatua' Hara-lii Malolen sa. Te Lamatua' mana ola-olan Yesaya sura nae, “Lamatua', ee! Atahori nda nau ramahere hehelu-fufuli' fo ara rena mia hai e!” 17 Dad'i mete ma nau tamahere neu Lamatualain, na, musi rena Ded'ea-o'olan dei. Ma mete ma ata nau rena Lamatua' hehelu-fufulin, na, musi rena so'al Kristus dei. 18 Au utane sob'a, ta'o ia: mbei ma hei du'a mae, atahori Isra'el ra nda fe'e rena rita so'al Kristus sa, do? Ara rena ena! Ona' nenesura' sia Lamatua' Susura Meumaren mia lele ulu' a nae, “Lamatua' mana ola-ola nara hehelu-fufulin so'al Lamatua' nenedui-b'engga' ndule raefafo' a; Ded'ea-o'olan nara losa raefafo' suun ena.” 19 Au ae utane dala' esa fai ae, “Atahori Isra'el ra nda rahine Lamatua' d'alan sa, do?” Ba'i Musa naa, atahori kaesan mana sura' dala' naa nae, Lamatua' nafad'e atahori Isra'el ta'o ia: “Au ae tao dala' esa fee atahori nusa' laen ra. Dei fo dala' naa tao rala mara mera. Ma Au ae tao dala' esa, fee atahori fo hei mae nggoa' ra. Dei fo dala' naa tao nggi mingginggio.” 20 Mia ma'ab'uin, ba'i Yesaya sura' relo-relo so'al atahori nda Yahudi ra sa nae, “Hambu atahori ma'ahulun nda sangga Au sa, te ara randaa ro Au ena. Hambu atahori ma'ahulun nda ro'e fo rita Au sa, te utud'u Ao ngga neu se ena.” 21 Ma so'al atahori Isra'el ra na, Lamatua' nafad'e ta'o ia: “Hatu'-rerelon, Au ukumbembela lima nggara loa-loa, uhani atahori Isra'el rema risi' Au. Te ara nda nau rena Au sa, ma ara hii' a lab'an Au.”

Report Issue

Roma 11

TOC , Chapters

1 Dad'i au ae utane ta'o ia: mbei ma hei du'a mae, “Huu atahori Isra'el ra nda nau rena Lamatualain sa, naeni de Ana nda simbo se sa.” Ta'o naa, do? Hoko'! Te au ia mia se boe! Au ia, mia leo Benyamin. Benyamin aman, Yakob. Eni ba'in, Isak. Isak aman, Abraham, mana dad'i basa atahori Isra'el ra bei-ba'i nara. 2 Lamatualain nda parna fo nae nda simbo Eni atahori nara sa. Sira ia ra, Ana nahine mema' se eni' a mia lele ulu' a. Hei fe'e misined'a, saa fo nenesura' sia Lamatua' Susura Meumaren so'al ba'i Elia, to? Ana unggu-remu Lamatua' so'al atahori Isra'el ra, boe ma ana no'e fo Lamatua' fee se huku-doki', 3 nae, “Lamatua'! Atahori ia ra tao risa mana ola-ola' ra, fo Lamatua' haitua nema' ra. Ara o ofe lenggu-bara hendi mei tutunu-hohotu' a, sia mamana' fo atahori be'utee neu Lamatua'. Mia basa Lamatua' mana ola-ola nara, aka' au mesa' nggo fe'e masod'a'. Te ara o sangga dala' fai, fo rae tao risa au!” 4 Te Lamatua' nataa nae, ta'o ia: “O'olam naa, sala! Huu Au atahori nggara mana be'utee neu Au, fe'e hambu atahori rifon hitu. Ara ra'atataa' rahere', ma nda songgo-tanggu Ba'al sa!” 5 Ale' ia ona' naa boe. Te nda basa atahori Yahudi ra hiru' rasad'ea Lamatualain sa. Fe'e hela atahori ruma mia hita e fo Lamatua' pili nala, nae fee masoi-masod'a', huu Ana nae natud'u rala malolen neu nggita, nda huu hita tao d'ala malole' sa! Te mete ma Ana musi pili nala hita huu hita tao malole', naa sosoan nae, Ana nda bisa na'etu' fo nae natud'u, do nda natud'u, rala malolen neu nggita sa. Mete ma ta'o naa, naa naran nda ‘natud'u Rala malolen sa’ ena. 7 Dad'i neu mate'en, ta'o ia: atahori Yahudi hetar sangga-sangga' fo Lamatualain natud'u Rala malolen neu se, naa fo sira bisa malole' bali' ro E. Te nda nau hambu sa, huu rala nara manggatee' seli de nda nau rena E sa. Te ruma hambu. Sira ia ra, Lamatua' pili nala mema' ena. 8 Sia Lamatua' Susura Meumaren nenesura' so'al manalangga fatu' naa ra oi, “Lamatua' fee se, mata' nda mana rita sa, ndiki' nda mana rena sa, ma dud'u'a mbakat nda mana d'ua rahine sa. De ara nda rahine bee teb'e sa boe, losa lele' ia.” 9 Mane Daud o sura sia Susura Meumare' a so'al nusa' Yahudi ra nae, “Hela neu fo ara feta-dote sia sira mei hehelin, ma du'a rae basa' e malole ena, te feta-d'ote nara te'e-sii bali' se, huu sira ue-tatao ma'ahulun. Ma hata-heto nara mana tao se ra'atunu. 10 Hela neu fo mata nara ma'ahatu, fo afi' rita saa-saa boe! Hela neu fo lemba-rasaa mamab'era' rakandoo' a fo nggarasa rui nara bau rukutele!” 11 Dad'i au ae utane ta'o ia: ta'o bee de atahori Yahudi ra ra'atunu? Ara tud'a ena, do? Hoko'! Te huu ara nda nau rena Lamatualain sa, ma nda nau ramahere neu Kristus sa, naa mana soi dala' fee atahori nda Yahudi ra sa fo hambu masoi-masod'a' mia sala-kilu nara. No Eni tataon naa, Lamatua' nau fo atahori Yahudi ra horombala, fo ara tungga bali' Eni fai. 12 Manggarelo' ena, atahori Yahudi ra ralena-langga ndoo-tetu' a. Naeni de atahori fea' mia ndule raefafo' ia bisa ramed'a Lamatua' rala malolen boe. De atahori Yahudi ra, runggi monae'. Te naa tao atahori nda Yahudi ra sa onton monae'. Naa. D'od'oo, mete ma basa atahori Yahudi ra malole bali' ro Lamatua', na, naa malole lena' fai! 13 Dad'i! Au ae ufad'e hei atahori nda Yahudi ra sa, ta'o ia: Lamatua' denu au fo eti ufad'e nggi so'al Eni Hara-lii Malolen. Naeni de au manggate ulalao ue-tataos fo malolen seli ia. 14 Te mete ma au ulalao ue-tataos ia no malole', se'u te au tao atahori Yahudi nggara horombala, losa sira ruma hambu masoi-masod'a' mia sala-kilu nara. 15 Lele' Lamatua' nda simbo Eni atahori Yahudi nara sa, naa soi dala' fo atahori fea' ra hambu kaka'e' fo ara bisa maso' dad'i Lamatua' atahorin. Te dei fo, mete ma ara dame bali' ro Lamatua', naa malolen seli. Huu naa ona' sira rasod'a bali' mia mamate nara ena! 16 Ha'i conto mia atahori rae tao roti. Mete ma ana ha'i nala tarigu mbei fo fee neu Lamatua', dei fo basa roti naa ra dad'i Eni enan mana meumare'. Ma mete ma atahori fee Lamatua' hau sa okan esa dad'i b'oa ulu', dei fo hau naa lala'en dad'i Lamatua' enan mana meumare'. 17 Au ae u'usasama' nusa Yahudi no hau huu saitun esa mana mori sia osi. Lamatualain tati hendi hau naa d'anan ruma ena. Te hei atahori nda Yahudi ra sa, ona' saitun fui. Basa ma, Lamatua' tati nala d'ana mara ruma de tute na'ab'ue neu hau huu' mana sia osi rala. No ta'o naa, d'ana' mia hau huu' mana sia dea' a, simbo nala masod'a' mia hau huu' mana sia rala' a. Naa ona' hei atahori nda Yahudi ra sa, simbo mala Lamatua' rala malolen, fo Ana nae fee neu atahori Yahudi nara. 18 Te besa-b'esa, o! Afi koao, fo du'a mae hei mana mia dea' naa malole lena' d'ana' fo Lamatua' tati hendi' ra! Mete ma mae so'u-so'u aom, afi lilii', te ho d'ana' esa a! Ho nda mana tao ma'adere hau huu' naa sa. Te okan mana tao hau huu' a ma'ad'ere! 19 Mbei ma ho mae, “Lamatua' tati hendi d'ana' esa mia hau huu' mana mori sia osin rala, fo Ana bisa tute bali' au sia naa, fo nggati d'ana mbaraa' a.” 20 Naa teb'e. Te afi' lilii' mae, Lamatua' tati hendi d'ana' naa ra ena, huu ara nda ramahere Kristus sa. Ma ho nggati se, huu mumuhere neu E. Dad'i afi' koao! Malole lena', ho besa-b'esa, ma afi' mata'-mata'! 21 Huu atahori Yahudi ra, ona' d'ana matetu' mana mori na'ahulu'. Te huu Lamatua' nda hela se ra'atataa' doo' sia naa sa. De mete ma nda mumuhere mukundoo neu E sa, afi' mumuhena mae Ana nau hela nggo mu'utataa' sia naa! 22 Dad'i hei musi du'a malolole dei. Lamatua' na'ena rala malole'. Te Ana o nahine fee huku-d'oki mamab'era' boe. Dei fo Ana huku-doki atahori mana tud'a' ra, mana nda malole' ro E sa. Te soa' neu atahori nda Yahudi ra sa, Lamatua' natud'u rala malolen neu nggi, sad'i hei dad'i esa mikindoo mo E, ma hela neu fo Ana tao malole' fee nggi. Te mete ma hei nda hela neu fo Ana tao ta'o naa sa, Ana o nau tati hendi nggi mia Eni hau huun. 23 Atahori Yahudi ra o ona' naa boe. Mete ma ara doa', fo ramahere neu Kristus, dei fo Lamatua' nau tute bali' se reu hau huu matetu' naa. Huu Ana na'ena koasa fo tao ta'o naa! 24 Te hei nda atahori Yahudi ra sa, ona' d'ana' mia saitun fui fo fe'esa'an mana mori leli sia osi a dea'. Te Lamatua' tengga nala bali' nggi de Ana tute neu hau saitun malole', fo Ana sela sia osin, naa fo hau huu fui a mesa' ne fea, ma hau huu' mana sia osi a mesa' ne fea. Te mete ma atahori nda Yahudi sa bisa dad'i ona' na ena, saa fo atahori Yahudi fai. Naa bisa lena' fai, mete ma Lamatua' tute bali' se neu sira hau huu inen. 25 Toronoo' mana sia Roma re! Hei musi mihine dala' ia fo fe'esa'an fe'e ma'afuni'. Huu mete ma hei mihine ena, ama afi' koao, du'a mae, hei mahine'. Te ta'o ia: ale' ia, atahori Yahudi ra rala nara manggatee', ma nda nau ramahere Kristus sa. Te ara nda ona' naa rakandoo' a sa. De mete ma basa atahori nda Yahudi ra sa fo Lamatua' tengga nala' ra ramahere Kristus ena, dei fo atahori Yahudi ra o ramahere Kristus boe. 26 Dad'i mete ma fain losa ena, dei fo Lamatua' fee masoi-masod'a' neu basa atahori Yahudi mia sala-kilu nara. Naa ona' mana nenesura' sia Susura Meumare' a oi, “Dei fo Atahori esa nema, mana fee nggita tasod'a mia sosoe' a. Ana nema mia lete Sion, sia kota Yerusalem. Dei fo Eni mana tao Yakob tititi-nonosi nara d'oa'. Huu ara rasod'a nda taoafi' neu Au sa, ara o hiru' rasad'ea Au d'ala masod'a ndoo-tetu ngga ena. 27 Au ae fee ambon neu sala-kilu nara. Huu Au helu-fuli basa o se ta'o naa ena.” 28 Lele' atahori Yahudi ra rena Kristus Hara-lii Malolen, ara tao ao nara ona' musu mana lab'an E. No ta'o naa, ara fee hei atahori nda Yahudi ra sa hambu kaka'e'! Mae ta'o naa o, Lamatua' fe'e sue se, huu Ana sue bei-ba'i nara, ma tengga nala se dad'i atahori nara ena. 29 Huu mete ma Lamatua' fee saa esa ena, Ana nda lea nala bali' sa. Ma mete ma Ana no'e nala atahori nae, “Wae! Ima, tungga Au! Ima dad'i Au atahori ngga leo!” Ana nda oi hendi se sa ena. 30 Fe'esa'an, hei atahori nda Yahudi ra sa nda nau rena Lamatua' sa. Te ia naa, hei mana simbo Lamatua' susuen, huu atahori Yahudi ra mana nda nau rena E sa. 31 Dad'i ale' ia, sira, mana nda nau tao tungga Lamatua' hihii-nanaun sa. Naeni de Lamatua' fe'e nau natud'u susuen neu nggi. Ma dei fo Ana nau kasian se boe. 32 Ale' ia, Lamatua' mete atahori Yahudi ra ona' atahori nda Yahudi ra sa boe. Huu basa se nda nau tao tungga hihii-nanaun sa, ona' ara nenerongga' ma nda rita' rae dea reu ta'o bee sa boe. Ana hela ta'o naa, fo Ana nae natud'u susuen neu basa atahori ra. < eleēsē g1653 > 33 Lamatualain mahinen seli! Ma Ana pake mahinen fo tao' a malole' ra. Nda hambu atahori bisa rahine E no matetu' sa. Nda hambu atahori rahine no matetu' so'al Ana na'etu' ded'eat sa. Nda hambu atahori esa o nahine boe sa, ta'o bee fo Lamatua' tao dala' esa. 34 Nda hambu atahori rahine no matetu' hita Lamatuan dud'u'an sa. Nda hambu esa bisa fee nenori' neu E sa. 35 Nda hambu atahori bisa fee hie' saa esa neu Lamatua' sa. Nda hambu atahori bisa ra'asusuu' Lamatua' fo Ana bala-b'ae bali' se! 36 Huu basa-b'asa' e ra'oka sia Lamatualain! Basa' e dad'i, huu Eni! Basa saa fo hita tao' a, hita ue-tao fee neu E. Hita so'u kokoa-kikio' soa' neu E, losa doo ndu'u-d'oon neu! Teb'e ta'o naa! < aiōn g165 >

Report Issue

Roma 12

TOC , Chapters

1 Toronoo susue nggara e! Huu Lamatualain natud'u susuen neu nggita ena, naeni de au o'e fo ama fee basa masod'a mara neu E, ona' tutunu-hohotu masod'a'. Naa mana tao Lamatua' ralan namaho'o. Mihehere fo tao tungga hihii-nanaun, ma misod'a meumare', huu naa natud'u hei susuem no had'a-hormat ma neu E. Mema' nandaa hei be'utee ta'o naa neu E. 2 Afi' hela atahori raefafo' ale' ia denu nggi musi tao ta'o bee dei, fo misod'a ta'o bee, tungga hihii-nanau nara. Afi' tungga-tungga' a dud'u'a nara, masod'a nara, do, had'a-d'ala nara neu ena'. Te malole lena', ama hela fo Lamatua' tao dud'u'a mara dad'i feu', fo ama mete basa naa ra, tungga d'ala feu'. No ta'o naa, hei bub'ulu' Lamatua' hihii-nanaun soa' neu nggi. Te Lamatua' hihii-nanaun, malole', matetu-manad'ai', ma tao nemeho'o ralan. < aiōn g165 > 3 Huu Lamatua' denu au ma natud'u rala malolen neu au, naeni de au ufad'e nggi, ta'o ia: timba-tai ao mara no d'ala ndoo-tetu' a! Afi' so'u-so'u ao mara lena' ndoo-tetu' a. Afi' timba-tai mendi' saa fo nda na'ena netehuu' sa. Atahori esa-esa' musi sangga fo nahine Lamatua' papala-bab'anggin soa' neu e, huu namahere neu Kristus. 4 Ha'i conto mia atahori aon. Ao' esa bab'anggin mata'-mata'. Ma bab'anggi' esa-esa' no ue-tataon. 5 Hita mana ta'ab'ue teu esa to Kristus o ona' naa boe. Hita atahori hetar, te ta'ab'ue teu esa ona' ao' esa. Ma atahori esa-esa' no ue-tataon, ona' ao' a bab'anggi nara. Esa parlu esa. Ona', lima' nenetati hendi' mia aon, nda na'ena ngguna saa sa ena, to? 6 Au masud ngga ta'o ia: Lamatua' fee koasan neu basa nggita fo talalao ue-tataos mata'-mata', huu Ana hii' a natud'u Rala malolen neu nggita. Ona' mete ma Lamatua' fee koasan neu nggo fo mufad'e hehelu-fufulin, na, musi mumuhere teb'e-teb'e' fo mufad'e basa hehelu-fufulin. Te huu afi' mufad'e lena' mia hehelu-fufuli' naa. 7 Mete ma Lamatua' fee papala-bab'anggi' neu nggo fo mete-se'u atahori laen, ho musi mete-se'u mendi' koasa naa. Mete ma Ana fee papala-bab'anggi' neu nggo fo munori so'al Eni neu atahori, na, ho musi munori mendi' koasa naa. 8 Mete ma Ana fee papala-bab'anggi' neu nggo fo fee masi'et neu atahori, na, musi fee nesi'et mendi' koasa naa. Mete ma Ana fee koasa neu nggo fo tulu-fali atahori laen mendi' hata hetom, na, fee hata-hetom fo tulu-fali neu se. Mete ma Ana fee papala-bab'anggi' neu nggo fo mulalao mala atahori fo ara ralalao Eni ue-tataon no malole', na, musi manggate mulalao se mendi' koasa naa. Mete ma Ana pala-banggi fee nggo rala susue' fo tulu-fali neu atahori mana susa-sona' ra, na, musi tulun se no rala nemeho'ot. 9 Mete ma hei mitud'u susuem neu atahori, na, mitud'u susue' no matetu'; afi' d'ea-rala'. Misid'ea basa d'ala de'ulaka', ma to'u mala basa d'ala malole' ra. 10 Hei atahori sarani' ra esa musi sue esa no malole'. Mihehere fo mitud'u had'a-hormat esa no esa. 11 Mete ma ama tao ues, na tao ues no manggatee', afi' tao no rala seseri'. Naa fo rala mara ramaho'o lele' ama tao ues. Ma tao ues fee neu hita Lamatuan. 12 Hei rala mara musi mimiho'o hatu'-rerelon, huu hei bub'ulu' Lamatua' nae tao ta'o bee fee nggi ena. Mete ma hambu doid'oso' na mi'itataa'. Hule-o'e hatu'-rerelon; afi' mimed'a b'engge. 13 Tulu-fali atahori mana to'a-taa' ra mendi' hata-heto mara. Mete ma hambu atahori rema mia mamana' laen, simbo se fo fee se raa-rinu, ma, numban sia ume mara. No ta'o naa, hei mitud'u susue mara neu se. 14 Mete ma hambu atahori tao ra'asususa' nggi rakandoo' a, mo'e Lamatualain tao d'ala malole' fee se. Teb'e! Afi' sumba-ndoon se! 15 Mete ma hambu atahori ralan namaho'o, na, mimiho'o mo e. Ma mete ma hambu atahori nggae luu-mbinu huu ana susa, na, nggae mo e. 16 Misod'a esa sue-lai esa no rala' esa. Afi' minanaru rala mara. Malole lena', ama eko-da'i mo atahori mana tud'a-loloe' ra. Afi' so'u-so'u aom fo du'a mae, aka' mesa' nggo muhine. 17 Mete ma atahori tao de'ulaka' neu nggo, na, afi' bala-b'ae no de'ulaka'. Te musi sob'a-sob'a sangga d'ala malole', fo basa atahori bisa simbo. 18 Mete ma bisa, na, sangga dala' fo misod'a no mole-d'ame mo basa atahori. 19 Toronoo susue nggara e! Afi' bala-b'ae no nambed'a' rala. Hela neu fo Lamatua' mana bala-b'ae. Huu mete ma atahori tao de'ulaka', na, Ana namanasa, ona' nenesura' sia Susura Meumare' rala oi, “Hita Lamatuan mesa' ne mana ola' nae, Au mana u'ena hak bala-b'ae tatao-nonoi de'ulaka'. Te Au mana huku-d'oki atahori de'ulaka nara.” 20 Malole lena', tao tungga saa fo nenesura' sia Susura Meumare' a mia lele' ulu' a nae, “Mete ma musu ma ndoe, na, fee ne naa. Mete ma musu ma na'amad'a, na, fee ne ninu. Huu mete ma tao ta'o naa, dei fo ana mae, ma fee had'a-hormat bali' neu nggo.” 21 Afi' hela fee d'ala de'ulaka ra ralalao nggo. Te malole lena', d'ala malole' ra mana ralalao nggo. No ta'o naa, musenggi' d'ala de'ulaka' ra.

Report Issue

Roma 13

TOC , Chapters

1 Basa atahori musi rena neu atahori mana to'u parenda' ra. Huu sira ra'ena hak no koasa fo parenda atahori. Te sira to'u koasa parenda' naa, huu Lamatualaian mana fee neu se. Mana to'u koasa ia ra sia, huu Lamatua' so'u se ena. 2 Dad'i mete ma atahori lab'an atahori mana to'u parenda' ta'o naa, naa ona' ara lab'an saa fo Lamatua' so'u' a ena. Mete ma ara tao ta'o naa, dei fo ara hambu huku-doki' mia Lamatua'. 3 Mete ma hei tao ndoo-tetu', na afi' mimitau neu atahori mana to'u parenda' ra. Te mete ma hei tao de'ulaka', malole lena' ama mimitau se! Dad'i minea aom fo tao ndoo-tetu', fo sud'i mimitau se fai. Ma mete ma hei tao ta'o naa, na, dei fo ara koa nggi. 4 Te atahori mana to'u parenda' naa ra, Lamatua' tengga nala se fo mete-se'u nggi. Te mete ma hei tao sala-kilu' mikindoo' a, malole lena' ama besa-b'esa leo! Huu nda hie-hie' a sa ara ra'ena hak fo huku-doki. Sira ia ra, ona Lamatua' atahori ded'enun fo ara huku-doki atahori mana tao de'ulaka' ra. Huu Lamatua' nda simbo d'ala de'ulaka' fo atahori tao' ra sa; Ana namanasa se. 5 Naeni de hei musi rena neu atahori mana to'u parenda' ra. Huu ama bub'ulu' sia rala mara mae, naa teb'e. Ma hei o bub'ulu' mae, Lamatua' namanasa mete ma hita nda tao ndoo-tetu' a sa. 6 Ona' naa boe, hei musi bae bea mana nenene'etu' ena', huu atahori mana to'u parenda' ra ralalao Lamatua' ue-tataon. 7 Dad'i hei musi bae basa e no matetu'. Bae neu mana ed'a bea ra, basa bea fo hei musi bae' a. Fee had'a-hormat neu basa atahori mana ra'ena hak simbo had'a-hormat. Ma mete ma hambu atahori tao d'ala malole' nakandoo' a na, so'u nara nara fo basa atahori bub'ulu' ara tao malole'. 8 Bae mu'etu' huta-buku mara, fo afi musod'a mo' a huta-buku'. Huu hita tae tahuta sia' a dala' esa' a, naeni susue-lalai' a. Mete ma hei sue atahori, na, hei tao tungga Lamatua' hohoro-lalane nara ena. 9 Huu Hohoro-lalane' naa ra rae, “Afi' hohongge; afi' misa atahori; afi' mimina'o; afi hii' a hambu atahori sud'i' a saan,” ma laen ra fai. Mete ma nau tao tungga basa Hohoro-lalane' ra, musi tao tungga Hohoro-lalane' esa ia, mana nae, “Ho musi sue atahori laen ra, ona' ho sue aom boe.” 10 Huu mete ma hita tatud'u susue' neu atahori esa, na, hita nda tao de'ulaka' mbali e sa, to? Dad'i mete ma ata tatud'u susue' takandoo' a, hita bisa tao tungga basa Hohoro-lalane' mia Lamatua'. 11 Lamatualain nae mbo'i nggita mia atahori sia raefafo' ia de'ulaka nara. Ma lele' ia, eni fain fo fee masod'a' neu atahori, deka lena' mia lele' ata fe'e na tamahere neu Yesus Kristus. Naeni de, ata musi tasod'a no susue', huu tahine dala' naa ena. Ona' fe'esa'an naa, hita fe'e mana sunggu' ra. Te lele' ia, losa fain ena fo ata musi fela leo! 12 Nda doo' sa, te basa tetemba' a ena, basa ma manggarelo' a losa boe. Dad'i malole lena', ata taloe' mia de'ulaka tara leo. Naa ona' atahori mana rasod'a sia ma'ahatu' rala no tao' a de'ulaka', huu ara du'a rae nda hambu atahori rita se sa. Te ale' ia, ata musi dad'i ona' sold'ad'u mana pake tee-tande netatis, fo tahehere tao d'ala malole' ra, ona' atahori mana rasod'a sia manggarelo' a rala. 13 Ata musi tasod'a no ndoo-tetu', fo basa atahori bisa rita nggita tao d'ala malole' ra. Nda malole' sa, mete ma hita aka' feta-d'ote ma tinu mafu. Nda malole' sa, mete ma hita aka' hohongge. Nda malole' sa, mete ma hita aka' tatofa-tauu' dii-ona'. Ma nda malole' sa, mete ma hita aka' horombala huu nda hii atahori malole' lena nggita sa. 14 Te malole lena', hei mimihere teb'e-teb'e neu hita Lamatuan Yesus Kristus fo misifali bali' rala mara fo dad'i ona' E, fo Lamatua' haitua nema' a. Ma mete ma ho hii' a tao d'ala nda ndoo-tetu' ra sa, na, afi' hela aom tungga' a hihii-nanaum mana tao leli' a. Mu'utataa' aom!

Report Issue

Roma 14

TOC , Chapters

1 Hambu atahori ramahere neu Lamatua' ena, te nemeheren nda fe'e mahere' sa ma nda fe'e nahine dala' hetar sa. De mikimbela lima mara fo simbo mala e no malole'. Afi' mireresi so'al dud'u'an. Hela e na'ab'ue no nggi. 2 Hambu atahori mana ramahere neu Lamatua', du'a rae, atahori sarani' bisa raa sud'i' a sa, ona' sisi do, saa do. Te atahori sarani' laen, fo nemehere nara nda mahere' sa, raa aka' uta' hau ro. Huu ara raluli sisi. 3 Te rena, e! Atahori sarani' mana nae eni bisa naa sud'i' a saa, afi' neloe-ned'ae atahori nda mana nau naa sisi sa. Ona' naa boe, atahori sarani' nda mana nau naa sisi sa, afi' mifad'e atahori mana naa sisi a mae, “Weh! Mia sisi na, sala!” Huu Lamatualain simbo ru'a se fo dad'i Eni atahorin ena! 4 Mete ma ho aka' te'e-sii toronoom atahori mamahere' ta'o naa, na, du'a mae ho ia seka? Mu'ena hak saa fo fee sala' neu atahori laen? Eni nda atahori mana tao ues ma sa! Ma ho, nda eni malanggan sa. Huu aka' eni Lamatuan, mana na'ena hak fo nafad'e relo-relo, eni tao' naa, ndaa do sala. Te afi' lilii'. Dei fo Eni Lamatuan mana simbo atahori naa no malole', huu Lamatuan bisa tao e dad'i ma'ad'ere' fo ana bisa na'atataa'. 5 Hambu atahori ruma ra'etu' rae, fai esa malole lena' fai laen ra. Hambu atahori laen du'a rae, basa fai ra ona esa', nda hambu fai esa fea no esa sa boe. Atahori esa-esa' musi na'etu' ded'eat naa aon. 6 Mete ma atahori mana du'a nae hambu fai esa malole lena' fai laen, ana tao ta'o naa fo natud'u had'a-hormat neu hita Lamatuan. Atahori mana naa sisi no naa sud'i' a saa laen ra, ara bisa raa fo ratud'u had'a-hormat neu hita Lamatuan, huu ana no'e makasi mbali Lamatua'. Ona' naa boe atahori nda mana naa sisi a sa. Ana o nae natud'u had'a-hormat neu hita Lamatuan boe, ma ana o no'e makasi neu Lamatua'. 7 Naa, Lele' hita tasod'a, hita nda tasod'a fee neu' a ao tara sa. Boe ma mete ma hita mate o, hita nda mate fee neu aka' ao tara sa. 8 Te mete ma hita fe'e tasod'a, hita ta'ab'ue teu esa to hita Lamatuan. Ona' naa boe, mete ma hita mate, hita fe'e ta'ab'ue teu esa to hita Lamatuan. Dad'i mae tasod'a, do ata mate, hita fe'e dad'i Eni enan. 9 Naeni de Kristus mate, basa ma nasod'a bali'. Ana tao ta'o naa, naa fo Ana dad'i Lamatua' soa' neu atahori mana mate' ra ena, ma soa' neu atahori masod'a' ra boe. 10 Dad'i, ta'o bee de so'u aom ona' mana ma'etu' ded'eat, fo te'e-sii toronoom atahori sarani' ra? Ta'o bee de muloe-mud'ae e? Te dei fo basa nggita musi teu tandaa to Lamatualain, fo Ana paresa' hita esa-esa' masod'an. 11 Nenesura' mia lele ulu' sia Lamatua' Susura Meumaren oi, “Hita Lamatuan mana nafad'e nae, no Au nara ngga ia, ‘Dei fo basa atahori sende' lululangga nara fo be'utee neu Au, ma ratud'u had'a-hormat neu Au. Ma, dei fo basa atahori rataa rendi' bafa nara, rae, Au dad'i sira Lamatuan, huu Au ia, Lamatualain.’” 12 Dad'i dei fo basa nggita musi tataa tala fo tafad'e Lamatua' tae, hita tao saa, ma saa de hita tao ta'o naa. 13 Fe'esa'an, hei mana sia Roma ra aka' fua sala' neu toronoom atahori sarani' ra. Afi' ta'o naa fai! Malole lena', ata ta'etu' ta'o ia: Ata afi' tao toronoo tara ra'atunu. Ata besa-b'esa fo afi' ne'etutud'a' se risi' sala'. 14 Huu au u'ub'ue uu esa o hita Lamatuan Yesus, au uhine teb'e, ta'o ia: nda hambu nanaat mata' esa sa boe bisa tao nanggenggeo atahori, losa ana nda bisa hule-o'e nala neu Lamatua' sa. Te mete ma atahori esa du'a nae saa esa tao e nanggenggeo, losa ana nda med'a nae eni nda na'ena hak hule-o'e sa ena, hela fo naa dad'i neluli' soa' neu e 15 Ona', mete ma mua sisi, ma naa tao toronoom ralan susa, na, ho nda mutud'u susuem neu e sa, to? Mu'utataa' aom dei! Afi' tao mulutu toronoom, huu hii mae mua saa esa! Huu Kristus o mate soa' neu atahori naa boe. 16 Nda malole' sa mete ma ho tao dala' esa fo mae naa malole', te atahori laen ra ola' ra'amuti naram, huu ara rae tataom naa, de'ulaka'. 17 Du'a malolole! Huu Lamatualain, hita Manen. Huu hita Mane' a atahorin, de hita nda tasod'a taa-tinu tungga' a hohoro lalane' a sa. Hoko'! Hita o musi tao dala ndoo-tetu', rala tara meumare', tasod'a no ndoos ma mole-dame, ma rala tara tamaho'o. Basa ia ra dad'i, mete ma hita ta'ab'ue teu esa takandoo to Lamatua' Dula-dale Meumaren. 18 Atahori mana mete-se'u Kristus ta'o naa, tao namaho'o Lamatua' ralan. Ma atahori laen o paresa' ralolole atahori naa masod'an boe, basa fo so'u atahori naa naran rae, “Eni, malole'!” 19 Dad'i ata musi tahehere fo tasod'a mole-dame, ma tao ma'edere esa no esa. 20 Afi' tao nelutu Lamatua' ue-tataon sia atahori laen masod'an huu aka' so'al nanaa-nininu' a. Lamatua' nae bole mua sud'i' a saa, huu basa se meumare'. Te mete ma mureresi mo toronoom huu aka' so'al nanaa-nininu' a, ho ia, sala. Afi' ta'o naa! 21 Malole lena', mu'utataa' aom. Afi' mua sisi, afi' minu oe anggor, do mua-minu saa mana tao toronoom tud'a sala'. 22 Au masud ngga ta'o ia: mete ma mala hara' mo Lamatua' ena, basa ma mu'etu' mae, ho mumuhere E so'al nanana-nininu', na, ho onton, huu namandoo ena. Sud'i boe du'a-du'a' fo sangga muhine mae ho tao sala', do hoko'. Huu mu'etu' ta'o naa ena na. 23 Te mete ma ralam na'ab'ab'anggi, basa ma mua saa esa fo med'a mae naa mana tao nggo munggenggeo, Lamatua' fee sala' neu nggo, huu nda tao tungga saa fo mumuhere sia ralam lele' mua minu. Huu mete ma mae tao sud'i' a saa, te mumuhere mae, naa nda teb'e sia Lamatua' matan sa, na, naa sala ena.

Report Issue

Roma 15

TOC , Chapters

1 Hita mana tamahere tahere' ra, musi ta'atataa' fo tulu-fali atahori fo nemehere nara nda fe'e manggatee' ra sa, naa fo ara ra'atataa sia sususa'. Nda malole' sa mete ma hita aka' tao tamaho'o' a ao tara. 2 Au masud ngga ta'o ia: hita esa-esa' musi tahehere fo tao malole' soa' neu toronoo atahori sarani' ra, naa fo nemehere nara bau manggatee. No ta'o naa, ara ramaho'o ro nggita. 3 Huu Yesus Kristus o nda tao ue-tataon fo tao namaho'o' a Aon sa, te Ana nau tao namaho'o Lamatualain ralan boe. Naa ona' mana nenesura' mema' sia Lamatua' Susura Meumaren so'al saa sangga nae dad'i neu Yesus oi, “Ne'emuti nara soa' neu Nggo, tud'a dai Au boe.” 4 Basa saa fo atahori sura' mia lele ulu' a sia Lamatua' Susura Meumare nara, nenesura' fo nenori neu nggita. Ana natud'u dala' fo tao nggita bau manggatee, bau ne'etataa' nehere, ma Ded'ea-o'olan o fee nggita neserembot. No ta'o naa, hita tahani fo nau tita Lamatua' natud'u Rala malolen neu nggita. 5 Lamatua' mana tao atahori ra'atataa' rala ao nara mia sosob'a-dod'ou'. Ma Eni mana fee rala tara ma'ad'ere. Au hule-o'e fo Ana natud'u dala' fo tasod'a no rala' esa, tungga Yesus Kristus hihii-nanaun. 6 Huu mete ma hei rala' esa ta'o naa, hei bisa mi'ib'ue so'u kokoa-kikio' soa' neu Lamatualain. Eni, hita Lamatuan Yesus Kristus Aman. 7 Dad'i hei musi simbo esa no esa, ona' Kristus simbo hei. Huu mete ma misod'a ta'o naa, dei fo atahori ra so'u rananaru Lamatua' Naran. 8 Au ufad'e ta'o ia: Kristus tao aon ona' atahori ded'enu' fo tulu-fali atahori Yahudi ra fo rahine oi, Lamatualain ola' teb'e. Ma Kristus o tao aon ona' atahori ded'enu' fo tao natetu basa dala' fo Lamatua' helu-fuli nae tao fee neu bei-ba'i tara. 9 No ta'o naa, basa nusa' laen nda Yahudi ra sa, so'u koa-kio' Lamatualain. Huu ara rahine rae, Ana na'ena susue' soa' neu basa nggita. Naa ona' Daud sura' mia lele ulu' a sia Susura Meumare' a nae, “Naeni de au nau so'u unanaru Naram, neu nusa-nusa' laen ra. Au nau sod'a sosod'a kokoa-kikio' so'al Nggo sia nusa' laen ra mata nara.” 10 Sia tatad'a' laen sia Susura Meumare' a nenesura' oi, “We! Hei atahori dea' mia mamana' laen ra e. Tao rala mara ramaho'o, mi'ib'ue mo Lamatua' atahori nara.” 11 Sia tatad'a' laen sia Susura Meumare' a, Daud sura' nae, “Hei mana mia nusa' laen ra e, mii mifad'e basa atahori so'al Lamatua' manaselin, fo ara o so'u koa-kio neu hita Lamatuan boe.” 12 Sia tatad'a' laen fai, sia Susura Meumare' a, ba'i Yesaya sura' nae, “Mia Isai anan, mane Daud, dei fo tititi-nonosin esa nema. Dei fo Eni mana to'u parenda' soa' neu nusa' laen ra. Ara rahine neneman ena. De ara nea-nea' E, huu ara rahine, Eni, seka,” 13 Lamatua' dad'i neu netehuu' mia basa hita nemehenan. Au hule-o'e ae huu hei mimihere neu E, de dei fo Ana tao rala mara ramaho'o ma nenee lino-lino. Ma Lamatua' koasa Dula-dale Meumaren, tao rala mara bau mimihere neu saa fo Ana nae tao' naa. 14 Toronoo ngga ra e! Au umuhere ena ae, hei rala mara sofe' no d'ala-d'ala malole' ra ena, mihine naen seli ena, ma hei o bisa minori esa no esa ena. 15 Au sura' relo-relo ta'o ia sia susura ia, fo fee nesenened'a' neu nggi lao esa fai so'al ded'eat mata'-mata'. Au sura' ta'o ia, huu Lamatua' natud'u Rala malolen neu au, 16 lele' Ana so'u au dad'i Yesus Kristus ded'enun mana musi neu dui-b'engga Lamatua' Hara-lii Malolen neu atahori nda Yahudi ra sa. Au ulalao ue-tatao ngga naa, ona' malangga agama sa mana nae tao nahehere atahori nae' dad'i ona' tutunu-hohotu' esa mana tao nemeho'o Lamatua' ralan. Te Lamatua' Dula-dale Meumaren naa, tao fee se dad'i meumare', fo Lamatualain bisa simbo se. 17 Huu au u'ub'ue uu esa o Yesus Kristus, naeni de au boti' ala mata ngga sia Lamatualain matan. 18 Au nda umburani ola' dala' laen sa. Au dui-b'engga' a Kristus ue-tataon, ma ta'o bee fo Ana pake au. Ia naa hambu atahori nda Yahudi ra sa rena neu Kristus, huu Lamatua' pake au, fo utud'u dala' endi' ded'ea-o'ola ngga ma ue-tatao ngga. 19 Kristus fee koasa neu au mia Lamatua' Dula-dalen, fo au bisa tao manadad'i' mata'-mata'. Ana fee koasa naa neu au fo nae natud'u oi, Kristus naa, seka. No ta'o naa, au ufad'e atahori sia bee-b'ee, so'al Kristus Hara-lii Malolen ena. Naeni, au ufad'e mia kota Yerusalem, rereo' losa Ilirikum deka Italia. 20 Mia lele ulu' a, au dud'u'a ae, “Au hii dui-b'engga so'al Kristus neu atahori nda fe'e mana rena neu Hara-lii Malolen sa!” Huu au nda hii unori sia mamana' fo atahori laen ra ranori basa ena sa. 21 Sia Lamatua' Susura Meumaren, nenesura' oi, “Nusa' mana nda fe'e rena rita so'al Lamatua' sa, dei fo sira mana rita E. Atahori mana nda fe'e rena saa-saa sa boe, dei fo sira mana rahine so'al Kristus. 22 Huu au ue-tatao ngga ta'o naa, de au nda fe'e dad'i eti se'u nggi sa. 23 Te ia naa, au ue-tatao ngga mana sia ia ra basa ena. Ma eni' a doon seli losa too-too ena, au rala ngga hii ae eti se'u ita nggi. 24 Dei fo mete ma au uu sia nusa Spanyol, au ae tuli fo se'u ita nggi. Ma mete ma au tuli nggi, hei o bisa tulun fee au doi dala' mbei fo lao uu sia Spanyol. 25 Te ia naa, au ae uu sia Yerusalem dei, fo mete-se'u Lamatua' atahori mamahere nara sia naa. 26 Huu hita toronoo nara mana sia profinsi Makedonia no profinsi Akaya, fee doi kolekte fo tulu-fali atahori mana tud'a-loloe' mana ramahere neu Kristus sia Yerusalem. 27 Ara nau tao ta'o naa, huu ramed'a rahuta toronoo tara sia Yerusalem. Te atahori mia nusa' laen sia sud'i' a bee-b'ee o simbo d'ala malole' fo Lamatua' Dula-dalen fee neu atahori Yahudi ma'ahulu' ra. Dad'i mete ma atahori sarani' nda Yahudi ra sa, nau rae tulu-fali toronoo Yahudi nara rendi' hata-heto nara, naa nandaa. 28 Dad'i mete ma au tao ute'e ue-tataos ia, fo tulu-fali toronoo tara sia Yerusalem ena, au ae tuli fo se'u nggi lele' au lao Spanyol uu. 29 Dei fo mete ma au uma, au ae endi papala-bab'anggi' nae' mia Kristus. 30 Toronoo ngga ra e! Huu Yesus Kristus dad'i hei Lamatuam, ma huu Lamatua' Dula-dalen tao nggi esa sue-lai esa, naeni de au o'e fo ama hule-o'e teb'e-teb'e' fo Lamatua' tulu-fali au. 31 Mo'e Lamatua' nanea au sia profinsi Yudea, fo atahori nda mana nau ramahere Lamatua' sa afi' tao de'ulaka au. Ma mo'e fo mete ma au uu mete-se'u atahori sarani' sia Yerusalem, na, ara simbo au no malole'. 32 Ma, mete ma tungga Lamatua' hihii-nanaun, au bisa uma se'u nggi no rala nemeho'ot boe. Au ae hahae ala ao ngga mbei sia hei e. 33 Au hule-o'e fo Lamatua' na'ab'ue no nggi. Huu Eni mana bisa tao atahori rasod'a no mole-d'ame. Teb'e!

Report Issue

Roma 16

TOC , Chapters

1 Sia susura ia, au nau ae fee nggi mihine hita toronoon a'a Febe, ma o'e fo ama simbo e. Ara so'u e fo nalalao jama'at sia kota Kengkrea. 2 Au o'e fo simbo e no malole', ona' hei simbo atahori sarani' ra, huu eni esa no hita Lamatuan. Ana parlu saa, na, tulu-fali e neu' ena. Huu ana tulu-fali au o atahori nae' eni' a ma'ahulun. 3 Mii mifad'e hara sod'a-mole ngga neu a'a Priskila no saon, a'a Akila. Hai milalalo Yesus Kristus ue-tataon naen seli ena. 4 Hela' a mbei na ru'a see mate huu rasala'e au. Te nda aka' au mesa' nggo mana o'e makasi neu se. Huu atahori nda Yahudi ra sa mana dad'i atahori sarani' sia bee-b'ee, ara o ro'e makasi huu sira tutulu-fafalin. 5 Fee hara sod'a-mole ngga fee basa atahori mana ra'ab'ue fo nggarei sia Priskila ma Akila umen Fee hara sod'a-mole' neu nonoo ngga, a'a Epenetus. Eni, atahori ka esan mana namahere neu Kristus sia profinsi Asia. 6 Fee hara sod'a-mole' neu a'a Maria. Ana tao ues nita' mamaten sia talad'a mara. 7 Fee hara sod'a-mole' neu a'a Andronikus no a'a Yunia. Sira, atahori Yahudi, ona' au boe. Ara ramahere neu Kristus ena lele' au nda fe'e umuhere sa. Fe'esa'an, ara mia bui rala ro au. Ara o dad'i Lamatua' ded'enun, ma atahori hetar rahine se. 8 Fee hara sod'a-mole' neu a'a Ampliatus. Au sue e, huu ana esa no hita Lamatuan. 9 Fee hara sod'a-mole' neu a'a Urbanus. Ana o nalalao Kristus ue-tataon na'ab'ue no hita. Fee hara sod'a-mole' neu a'a Stakis, fo au sue' a. 10 Fee hara sod'a-mole' neu a'a Apeles. ana hambu sosob'a-dod'ou', te ana nala seri. Dad'i teb'e-teb'e' ana namahere Kristus. Fee hara sod'a-mole' neu basa a'a Aristobulus bob'onggi nara. 11 Fee hara sod'a-mole' neu a'a Herodion. Eni atahori Yahudi, ona' au boe. Fee hara sod'a-mole' neu basa Narkisus bob'onggin mana ramahere neu Kristus ena. 12 Fee hara sod'a-mole' neu a'a Trifena no a'a Trifosa. Ara o ralalao hita Lamatuan ue-tataon boe. Fee hara sod'a-mole' neu nonoo ngga, a'a Persis. Huu ana o tao ues nita' mamaten soa' neu hita Lamatuan boe. 13 Fee hara sod'a-mole' neu a'a Rufus. Hita Lamatuan mana tengga nala e. Fee hara sod'a-mole' neu maman boe. Huu eni, ona' au mama bonggi ngga boe. 14 Fee hara sod'a-mole' neu a'a Asinkritus, a'a Flegon, a'a Hermes, a'a Patrobas, a'a Hermas, ma basa toronoo' mana leo ro se. 15 Fee hara sod'a-mole' neu a'a Filologus, a'a Yulia, a'a Olimpas, a'a Nereus no od'i inan, ma basa atahori sarani' mana ra'ab'ue ro se. 16 Mete ma basa nggi mi'ib'ue na, esa simbo esa no susue-lalai' mana nandaa soa' neu atahori mamahere' ra. Kristus Jama'at nara mana sia ia ra o fee nggi hara sod'a-mole' boe. 17 Toronoo' re! Au o'e nggi besa-b'esa, o! Minea malolole, huu hambu atahori tao nggi sea-saranggaa, rae ra'ahehengge ra'atutud'a' nggi. Saa fo ara rafad'e neu nggi, lab'an neu saa fo hai mifad'e neu nggi ena. De afi' mi'ib'ue mo atahori mata' naa ra! 18 Ara nda ue-tao fee hita Lamatuan Yesus Kristus sa, te ara ue-tao soa' neu a ao nara. Ara ola' no maa-mina nara neu atahori nda mana fe'e rahine bee malole' ma bee de'ulaka' sa. Ara tipu laka atahori no maa-mina nara. 19 Basa atahori rena rae, hei tungga Lamatua' hihii-nanaun mikindoo' a. Naa de rala ngga namaho'o huu hei. Au nau fo ama mihine dala malole' ra, ma afi' mi'ib'ue mo dala de'ulaka' ra. 20 Lamatualain, mana bisa fee nggita tasod'a no mole-d'ame. Dei fo Eni mana tao nalutu nitu ra malangga monaen koasan, ma natud'u nae, hei misenggi'. Nda doo' sa te Ana nalutu e ena. Au hule-o'e mbali hita Lamatuan Yesus Kristus fo natud'u Rala malolen neu nggi. 21 Od'i Timotius, mana ue-tao no au, ana haitua hara sod'a-mole' fee nggi. A'a Lukius, a'a Yason, no a'a Sosipater o haitua hara sod'a-mole' boe. Sira atahori Yahudi ona' au boe. 22 (Au ia, Tertius, mana sura' susura ia tungga saa fo a'a Paulus denu sura' a. Sod'a-mole' mia au boe, huu au o hita Lamatuan atahorin boe.) 23 Au, Paulus, numban sia a'a Gayus umen. Basa atahori sarani' sia ia hii' a ra'ab'ue fo nggarei sia umen. Ana o haitua hara sod'a-mole' boe. A'a Erastus, mana to'u d'oi' sia kota, no hita toronoon Kuartus, o haitua hara sod'a-mole' boe. 24 [Au o'e fo hita Lamatuan Yesus Kristus natud'u Rala malolen neu basa nggi. Ta'o a naa ena] 25 Koa-kio Lamatua'! Huu Eni mana na'ena koasa fo tao nggi ma'adere. Hara-lii Malolen nafad'e ta'o naa, ma au o unori atahori ta'o naa boe, lele' au ufad'e se so'al Yesus Kristus. Lamatua' mana natud'u dala' neu basa hita so'al Kristus, fo atahori ma'ahulu' ra nda rahine sa, huu fe'e ma'afuni' < aiōnios g166 > 26 Te ia naa, saa fo Lamatua' mana dui-b'engga nara sura' sia Susura Meumare' a, relo-relo ena. Lamatua', nda mana mate' a sa, Ana mana ator fo atahori mia basa nusa' ra rahine saa fo ma'ahulun ma'afuni'. No ta'o naa, ara bisa ramahere neu E, ma tao tungga hihii-nanaun. < aiōnios g166 > 27 Aka' Mesa' ne, Lamatualain. Aka' mesa' ne nahine basa dala' ra. Au hii so'u kokoa-kikio' neu E, huu Yesus Kristus tataon! Naa teb'e! Susura ngga losa' a ia, Sod'a-mole' Paulus < aiōn g165 >

Report Issue

1 Korintus 1

TOC , Chapter 2 3 4 5 6 7 8 9 10 11 12 13 14 15 16

1 Susura ia mia au, Paulus. Lamatualain pili nala au ena dad'i Yesus Kristus ded'enun. Ma a'a Sostenes o haitua hara sod'a-mole' fee nggi boe. 2 Au sura' susura ia fee nggi, naeni Lamatualain atahori mamahere nara sia kota Korintus. Ana pili nala nggi ena dad'i Eni atahori meumaren, huu ama mimihere Yesus Kristus ena. Ana o tao nameu nggi ona' basa atahori mamahere' laen ra sia bee-b'ee. Ara o ro'e tutulu-fafali' mia hita Lamatuan Yesus Kristus, fo Lamatualain helu mema' mia lele ulu' a nae haitua nema. Boe ma, Eni dad'i hita to sira Lamatuan mana na'ena hak parenda basa nggita. 3 Au hule-o'e neu Lamatualain, hita Aman, no Yesus Kristus, hita Lamatuan. Au o'e fo ratud'u Sira rala malole nara neu nggi, fo misod'a no mole-dame. 4 Lele' au usuned'a nggi, au ola-ola' o Lamatualain ngga ae, “Makasi naen seli soa' neu atahori Korintus ra nemehere nara!” Lamatualain natud'u rala malolen neu nggi, huu mimihere mikindoo neu Yesus Kristus, fo Ana haitua nema' a. 5 Ma Ana fee nggi beb'e'i-bara'ai' fo bisa milalao basa ue-tataos mata-mata', huu ama nenepa'a' mo Eni ena. Naa tao rala mara ramasu'i. Naeni de ama mihine teb'e dala-dala manaseli' so'al dala masod'a Na. Hei o bub'ulu' dala' saa malolen seli fo nefad'e atahori so'al Kristus. 6 Naa natud'u oi, dala-dala' fo hai mifad'e neu nggi so'al Kristus naa, na'oka nahere' sia rala mara ena. Naeni de hei fe'e mimihere mae, dala' naa ra teb'e. 7 De hei simbo basa dala malole' ra ena, fo Lamatualain Dula-dalen banggi fee neu atahori nara ena. Nda to'a saa sa boe. De hei nea-nea fai na, fo dei fo Lamatualain natud'u relo-relo hita Lamatuan Yesus Kristus neu basa atahori. 8 Kristus naa, mana nae tao ma'ad'ere nggi fo ama mi'itataa' mikindoo losa Ana bali' raefafo' ia nema. No ta'o naa, hei nda tud'a sa, ma nda hambu atahori bisa ra'atutud'a' nggi sa, ma nda hambu atahori bisa fua sala' neu nggi sa. 9 Hita bisa tamahere Lamatualain Ded'ea-o'olan, huu Ana ola' saa, na Ana tao e dad'i. Dei fo Ana nau tao dala' ia ra fee neu nggi. Huu Eni mana soi dala' fo hei mihine malolole Anan, naeni hita Lamatuan Yesus Kristus. 10 Toronoo susue nggara, e! Sia dala' ia, au ola' endi' hita Lamatuan Yesus Kristus naran. De au hule no teb'e-teb'e' fo ama miloe' mireresi leo. Ma ama usaha fo misod'a no rala' esa, afi' sea-saranggaa. Ama musi dud'u'a naru' ona esa', naa fo ama bisa mihine mae, hei to'u dud'u'at esa' a. 11 Huu hambu atahori mia te'o Kloe ume isi nara rema rafad'e au rae, hei ruma aka' mireresi mikindoo' a. 12 Au masud ngga ta'o ia: hambu hei ruma mae, “Au ia, Paulus atahorin!” Boe ma hambu ruma rae, “Au ia, Apolos atahorin!” Ma ruma fai ola-ola' rae, “Au ia, tungga to'o Pe'u!” Ruma fai rae, “Au ia, rena neu' a Kristus!” 13 Hei dud'u'a mara ta'o bee? Kristus bob'onggi nara nda bisa saranggaa sa. Do, hei du'a mae, au mana mate sia hau nggangge' ata soa' neu nggi? Hoko', o! Do, lele' ara sarani nggi, ara ingga au nara ngga fo hei maso' dad'i au atahori ngga, do? Ne'o hoko', to? 14 Au o'e makasi nae' mbali Lamatualain, huu lele' au mia naa o nggi, au nda sarani atahori sa. Au sarani aka' a'a Krispus no a'a Gayus. 15 No ta'o naa, nda hambu atahori bisa rae, “Ara sarani au rendi' Paulus naran, de au dad'i Paulus atahorin.” 16 (Eee, au fe'e usuned'a ena. Au o sarani atahori ruma mia Stefanus ume isin boe. Te au nda usuned'a au sarani atahori laen fai, do hoko' sa.) 17 Huu Kristus nda denu au fo uu sarani atahori sa. Au ue-tatao huu' ngga, naeni nefad'e atahori so'al Eni Hara-lii Malolen. Te mete ma au ufad'e atahori ta'o naa, Ana nda hii au ola' endi' ded'ea madiku' fo utud'u mahine ngga, do utud'u netehuu' manaseli' ra. Huu mete ma au ola' ta'o naa, naa nakura' koasa mia dud'uit so'al Kristus mamaten sia hau nggangge' a. 18 Hambu atahori du'a rae, basa dala' fo hita dui so'al Kristus mamaten sia hau nggangge' a, naa ded'ea nggoa'. Te atahori mata' naa, dei fo saranggaa mia Lamatualain. Tao-tao te soa' neu hita, Kristus mamaten naa, natud'u Lamatualain koasan mana fee masoi-masod'a' neu nggita mia sala-kilu tara. 19 Naa ona' Lamatualain mana ola-olan, Yesaya, parna sura' nae, “Lamatualain nae, ‘Basa dala' fo atahori mahine' ra rahine, dei fo Au ofe hendi basa se, fo dad'i dala' nda na'ena sosoa' sa. Mahine nara ona' bee o, dei fo Au nggari hendi basa se, fo dad'i dala' nda na'ena ngguna sa.’” 20 Lele ulu' a, mema' Lamatualain ola' ta'o naa. Te lele' ia, dad'i ta'o bee ena? Atahori mahine' ra, dad'i ta'o bee? Meser agama ra, dad'i ta'o bee? Boe ma atahori mana soa' a rad'ed'ea, dad'i ta'o bee? Sob'a rena dei, e! Lamatualain tao se ona' atahori nggoa' ena! Ana lea hendi basa dud'u'at mana na'oka sia raefafo' ia, ma tao ona' nda na'ena sosoa-ndandaa' saa-saa sa boe. < aiōn g165 > 21 Lamatualain mahinen naa, manaseli' teb'e. Ona' mae atahori rae sira mahine' re o, dud'u'a nara mesa' se nda dai fo bisa rahine teb'e Lamatualain sa. Mae ona' naa, te Lamatualain soi dala' fee neu atahori nendi' mahinen. Huu lele ulu' a, Ana dud'u'a ena nae, “Mae atahori rae ded'enu nggara, atahori nggoa' ra o, te ona bee o, Au musi denu atahori fo reu rafad'e se dala ndoo-tetu' so'al Au.” Huu Lamatualain na'etu' nae pake hehelu-fufuli' fo ded'enu nara rendi, fo atahori bisa ramahere Eni. Ana nau fee masoi-masod'a' neu atahori mia sala-kilu nara nendi' dala' naa. Te atahori rae Lamatualain dalan naa, nggoa'. Naeni de ara nda nau taoafi' neu ded'enu nara sa. Huu atahori Yahudi ra nau' a ro'e manadad'i-manaseli' ra, fo rae rita Lamatualain koasan. Ma atahori Yunani ra nau' rena' a dala-dala mahine' mana maso' dud'u'at, tungga' a sira dud'u'a nara. 23 Mae ona' naa o, hai mana dad'i Lamatua' ded'enun nara, aka' meu mifad'e atahori mae, “Lamatualain haitua Kristus ena, Atahori fo Ana helu eni' a lele ulu' a, nae haitua nema. Basa ma atahori laen ra mbaku risa E mia hau nggangge' ata.” Lele' atahori Yahudi ra rena dud'uit naa, ara rae timba hendi e, huu tungga sira dud'u'a nara na, Atahori fo Lamatualain nae haitua nema naa, nda bisa mate ona' naa sa. Lele' atahori Yunani ra rena dud'uit naa, ara du'a, “Naa dud'ui nggoa manaseli'!” 24 Te hambu atahori fo Lamatualain heheli nala mema' dad'i enan. Sira ruma mia atahori Yahudi, ma ruma mia atahori nda Yahudi sa. Tungga sira naa, Kristus mamaten natud'u neu se ena nae, Lamatualain koasan monaen seli, ma mahinen, manaseli' teb'e. 25 Mae atahori rae Lamatualain dalan nggoa', te mahinen fe'e lena' se fai. Boe ma mae sira du'a rae Lamatualain nda na'ena koasa saa sa boe o, te koasan fe'e monaen seli lena sira boe. 26 Toronoo susue nggara, e! Naa fo hei bisa mihine au o'ola ngga ia, na ama misined'a hei tetende-nemberii mara lele' Lamatualain pili nala nggi dad'i Eni enan. Tungga atahori nile na, na sia hei talad'a mara nda hambu atahori mahine' hetar sa, nda atahori masi'et hetar sa, ma nda hambu atahori hetar mia tititi-nonosi' mana na'ena nara moko-monaen. 27 Te Lamatualain pili nala ma nae pake atahori fo ara oi nggoan seli, fo na'amamae' atahori mana nae eni mahine'. Ma Ana pili nae pake atahori fo ara rae nda na'ena koasa saa sa boe, fo na'amamae' atahori mana nae eni na'ena koasa. 28 Boe ma Ana pili nala atahori anad'iki' fo nda na'ena nara moko-monaen sa, ma atahori aka' raloe-rad'ae se. Huu Lamatualain nae pake se fo tao atahori mana nae eni manaseli', dad'i ona' sira nda ra'ena sosoa-ndandaa' saa sa boe. 29 De mete ma atahori reu randaa ro Lamatualain, nda hambu atahori esa sa boe bisa to'o tendan nae, eni manaseli'. 30 Huu Lamatualain mesa' ne mana soi dala' fo ama bisa dad'i Yesus Kristus atahorin. Lamatualain mana tao Yesus dad'i Atahori mana fee mahinen neu nggita. Yesus naa, mana soi dala' fo ata bisa bad'ame bali' to Lamatualain. Yesus naa, mana tao hita bisa tasod'a ndoos ma meumare'. Boe ma Eni mana mbo'i nggita mia sala' ra koasan. 31 Naa ona' nenesura' sia Lamatualain Susura Meumaren nae, “Seka hii' a so'u koa-kio', malole lena' ara so'u koa-kio' neu hita Lamatuan tataon. Afi' so'u kokoa' neu ao nara!”

Report Issue

1 Korintus 2

TOC , Chapters

1 Toronoo susue nggara, e! Dalahulun, lele' au uma sia nggi, au ola' ma ufad'e neu nggi Lamatualain rasian fo dalahulun atahori nda rahine' a sa. Te au nda ola' koaot endi ded'ea-o'ola' naa ra sa. Ma au o nda ola' endi' ded'ea mad'iku' fo utud'u mahine ngga sa. 2 Lele' au fe'e u'ub'ue o nggi, au dud'u'a ngga ta'o ia: au ae utud'u' a dala' esa, naeni Yesus Kristus. Eni, Atahori fo Lamatualain helu mema' eni' a lele ulu' a nae haitua nema. Te lele' Yesus nema, atahori mbaku risa E sia hau nggangge' ata. Huu aka' dala' naa, fo au uhine no matetu'. 3 Fai' naa, lele' au u'ub'ue o nggi, au med'a nda talalu bisa sa, au o umutau ma ao ngga foti ngge'e-ngge'e. 4 Au o'ola ngga, ma helu-fuli ngga, nda mad'iku' sa. Huu au nda ola' endi' ded'ea lena'-lena' fo kokoe nggi sa. Hoko'! Te lele' au ola' naa, matetu' ena oi, Lamatualain Dula-dale Meumaren nauli au, no koasan sia au boe. 5 Te au du'a, nda malole' sa mete ma mimihere neu Lamatualain, huu hei rena' a atahori ded'ea-o'ola mahinen. Malole lena' ama mimihere neu Lamatualain, huu natud'u koasan neu nggi. 6 Tao-tao te, lele' hai ola-ola' mo atahori fo nemeheren temeao ena, hai minori mendi' ded'ea-o'ola' mana maso' dud'u'at. Te nda maso dud'u'at tungga raefafo' ia dud'u'at na sa, do tungga saa fo ale' ia atahori mana to'u parenda' ra hii' a ranori. Huu dei fo mopo hendi' se. < aiōn g165 > 7 Te hai minori a dala-dala mahine' fo Lamatualain na'onda' nema' a. Huu dalahulun, lele' raefafo' nda fe'e dad'i sa, Lamatualain na'afuni' dala' naa ra. Lele' ia, Ana na'etu' nae natud'u rasia naa neu nggita ena, naa fo hita o hambu bab'anggi' sia Lamatualain nara manaselin. < aiōn g165 > 8 Te atahori mana to'u parenda' lele' ia, ara nda rahine no matetu' Lamatualain mahinen sa. Huu mete ma ara rahine, na, tantu ara nda mbaku risa hita Lamatuan manaseli' naa sia hau nggangge' a sa. < aiōn g165 > 9 Sia Susura Meumare' a nenesura' so'al Lamatualain rasian fo lele ulu' a mana nenefuni' oi, “Hambu dala' fo atahori nda fe'e parna rita no matan sa, ma hambu dala' fo atahori nda fe'e rena rita no ndikin sa, fo atahori nda bisa dud'u'a rala sa. Tao-tao te, Lamatualain mana sad'ia mema' basa dala' naa ra ena, fee atahori mana sue Eni.” 10 Mema' dalahulun atahori nda rahine dala' naa ra sa, te lele' ia Lamatualain nafad'e relo-relo dala' naa ra neu nggita nendi' Dula-dalen. Dad'i Lamatualain Dula-dalen nahine basa dala' ra. Huu Ana o paresa' losa lutu-lelo' Lamatualain ralan boe. 11 Hita o esa-esa' na'ena dula-dale' sia ralan. Naeni de hita atahori dud'u'a ma tao dala' nda ona esa' sa. Boe ma nda hambu atahori laen rahine losa hita ralan sa, aka' hita dula-dalen. Lamatualain o ona' naa boe. Nda hambu atahori esa sa' boe nahine Lamatualain ralan. Aka' Lamatualain Dula-dalen fo nahine teb'e. 12 Naa, hita simbo tala Lamatualain Dula-dalen ena, ma Eni mana nauli nggita. Naeni de hita nda tungga atahori sia raefafo' ia dud'u'a nara sa. Huu Lamatualain Dula-dalen sia rala tara ena, naa de hita bisa tahine basa dala malole' fo Ana tao fee nggita ena. 13 Dala' naa ra fo hita biasa ola-ola'. Huu hai mifad'e dala-dala' fo Lamatualain Dula-dalen nanori neu hai. Ma hai nda minori mendi' ded'ea-o'ola' tungga atahori dud'u'an sa. Te hai minori mendi' ded'ea-o'ola' mia Lamatualain Dula-dalen, fee atahori mana rahine Lamatua'. 14 Te mete ma hambu atahori nda nahine Lamatualain Dula-dalen sa, basa ma ana rena hai o'olam, ana nda nau simbo no malole' sa. Te ana du'a nae, “Saa naa? Nda maso' dud'u'at sa!” Tao-tao te, mae ta'o bee o, atahori naa nda bisa nahine dala' naa ra sa, huu nda nenepa'a' no Lamatualain Dula-dalen sa. 15 Atahori mana nasod'a nenepa'a' no Lamatualain Dula-dalen, mana bisa nahine basa dala' naa ra, boe ma bisa bub'ulu' bee ka ndoo-tetu'. Te atahori laen ra nda uku-uli rala atahori naa sa. 16 Nda bisa sa? Te nenesura' sia Susura Meumare' oi: “Seka bisa nahine Lamatualain dud'u'an? Do seka bisa nauli Lamatua', fo Ana tao tungga atahori naa nenorin? Nda hambu esa sa boe!” Tao-tao te, hita bisa tahine dala' naa ra, huu Kristus tulu-fali nggita fo dud'u'a tungga Eni dud'u'an.

Report Issue

1 Korintus 3

TOC , Chapters

1 Toronoo susue' re! Fai' naa lele' au sia naa, hei ona' atahori nda fe'e nenepa'a malole mo Lamatualain Dula-dalen sa. Huu fe'e bub'ulu' tungga aka' hei mesa' nggi hihii-nanau mara, ona' atahori biasa. Naeni de au nda bisa ola'-ola' o nggi, ona' atahori moko ra sa, huu hei ona' anad'iki' re. 2 Au musi unori nggi so'al dala nggafat ra, huu ama nda fe'e bisa simbo dala mambera' sa, ona' anad'iki' nda fe'e bisa naa sisi sa. Tao-tao te, hei musi dad'i ma'ad'ere', ona' atahori moko ra mana biasa raa sisi. Te lele' ia hei ona' anad'iki mana susu' fe'e ninu nahine' a susu. 3 Huu hei fe'e du'a doa' ona' atahori mana nahine tungga aka' mesa' ne hihii-nanaun. Mete ma hambu atahori lena' hei naa, hei mburu-oe' mo se, ma mireresi ia-naa! Naeni de au ola' ae hei mihine tungga aka' mesa' nggi hihii-nanau mara. No ta'o naa, hei ona' atahori biasa sia raefafo' ia. 4 Huu hei ruma mae, “Au ia, Paulus atahorin!” Boe ma hambu ruma fai rae, “Au ia, Apolos atahorin!” Lele' hei ola' ta'o naa, hei mitud'u mae, hei ona' atahori biasa nda mana nahine Kristus sa. 5 Tao-tao te, Apolos naa, seka? Ma au, Paulus ia, seka? Huu hai ru'a nggi, dad'i' a ate. Hai mana mitud'u dala' fee nggi fo bisa mimihere Kristus. Apolos nalalao ue-tataon tungga Lamatua' parendan. Au o ta'o naa boe! 6 Au mana ufad'e u'uhulu' nggi so'al Kristus. Naa ona' au mana sela fini. Basa ma Apolos nema nanori nggi. Naa ona' eni mana nema o'oni fini fo au sela' a. Te Lamatualain mana tao fini a mori ma na'amoko. 7 Dad'i atahori mana sela fini a nda na'ena sosoa' sa. Boe ma mana o'oni a o nda na'ena sosoa' sa boe. Aka' dala' esa fo na'ena sosoa-ndandaa'. Naeni Lamatualain. Huu Eni mana tao fini a mori. 8 Atahori mana sela nggari no atahori mana o'oni a, ara tao ues ra'abu'e reu esa, ona' sira sia nononggo' sa. Boe ma, basa atahori mana nalalao Lamatua' ue-tataon, dei fo Ana bala-b'ae beb'engge nara. 9 Huu hai dad'i Lamatualain atahori mana tao ues nara. Boe ma hei dad'i ona' Lamatualain osin fo Ana nae tao' a. Ona' naa boe, hei ona' ume sa fo Lamatualain nae naririi e. 10 Naa, Lamatualain natud'u rala malolen nema au ena. Naeni de au ona' malangga tukan. Lamatualain tulu-fali au de unori dala-dala netehuu' ra neu nggi mia fefeun, fo neririi netehuu' a manggatee' sia masod'a mara. Boe ma atahori laen ra ranori nggi, de raririi sia netehuu' fo au tao' naa. Te tukan ra esa-esa' musi tao no malole' ma neririi no matetu'. 11 Netehuu manggatee' a sia ena. Naeni Yesus Kristus. Dad'i nda hambu atahori naririi netehuu' laen sia rala mara, huu Lamatualain tao netehuu matetu' ena. 12 Tantu hambu atahori mana rae rafefela sia netehuu' naa rendi' sud'i' a saa mata'-mata'. Ruma rae pake sud'i' a saa mafelit ona' lilo, doi fula', do fatu makahahad'o' na. Ruma rae pake sud'i' a saa ona' hau, uru, do uru fii a. 13 Te tukan ra esa-esa' ue-tataon dei fo nenenita', boe ma basa atahori bub'ulu' sira ue-tataon nara, malole' do hoko'. Huu dei fo mete ma neu fai matete'en, Lamatualain nau uji se, Ana natud'u atahori esa-esa' no tatao-nono'in nendi' ai fo natud'u atahori esa-esa' tatao-nono'in na'atataa', do hoko'. 14 Mete ma uji atahori esa tatao-nono'in nendi' ai ena, boe ma sud'i' a saa fo eni tao nendi' naa fe'e na'atataa', dei fo Lamatualain fee ne nggad'i' sia sorga. 15 Te mete ma uji atahori tatao-nono'in nendi' ai, boe ma sud'i' a saa fo tao nendi' neu netehuu' a ata, na, kad'e hendi e, naa Lamatualain nda fee atahori naa nggad'i' saa sa boe. Te tukan a fe'e hambu masod'a', ona' atahori mana nela dea neu mia ume mana kad'e hendi' a ma nae' a mate. 16 Hei musi mihine mae, hei ona' Lamatualain ume hule-o'en esa, ma Dula-dalen leo sia rala. 17 De mete ma hambu atahori tao manggenggeo Lamatualain ume hule-o'en, naeni mamana leleon naa, na, besa-b'esa o! Dei fo Lamatualain huku-doki e boe! Huu Lamatualain ume hule-o'en naa, meumare'. Naeni de hei musi meumare' boe. 18 Hei afi' laka ao mara! Mete ma mae ho mahine', ma muhine tungga basa atahori raefafo' ia mahine nara, naa sosoan nae nda muhine saa sa boe. Mete ma muhine ena mae, nda muhine saa-saa sa boe, dei fo fe'e bisa munori ena. < aiōn g165 > 19 Atahori raefafo' lele' ia dud'u'a nara, Lamatualain nae nggoa' ra. Huu sia Susura Meumare' nenesura' oi: “Hambu atahori rae sira mahine' re, te dei fo Lamatualain pake sira dud'u'a de'ulaka nara, de te'e-sii bali' fo tao nalutu se!” 20 Sia tatad'a' laen nenesura' oi, “Hita Lamatuan bub'ulu' saa fo atahori mahine' ra dud'u'a ena, boe ma atahori mana nahine eni nae tao ta'o bee, Ana bub'ulu' ara du'a' a dala-dala mana parsuma' ra.” 21 De ama afi' koa-koa' atahori esa mae, manaseli'. Huu Lamatualain mana so'u atahori fo nalalao nggi. Basa e dad'i hei enam ena. Dad'i hei malangga mara, ona': au, a'a Apolos, ma a'a Pe'u, basa hai dad'i mi hei ena mara. Boe ma basa dala' sia raefafo' ia dad'i hei ena mara, de mae hei misod'a do mate o, sia lele' ia do fai mana nema', basa' e dad'i hei ena mara. 23 Ma hei dad'i Kristus enan. Ma Kristus dad'i Lamatualain enan!

Report Issue

1 Korintus 4

TOC , Chapters

1 Dad'i hei musi tao hai ta'o ia: afi' koa-koa' hai, huu hai aka' Kristus aten. Ma Lamatualain namahere hai fo minea matalolole dala-dala' fo dalahulun fe'e mana ma'afuni'. 2 Naa, atahori mana nanea malanggan sud'i' a saa nara, eni musi dad'i atahori mana tao tungga ndoo-tetu'. 3 Ona bee neu au? Au tatao ngga ra tungga ndoo-tetu' a, do hoko'? Au nda taoafi' hei mae nile au ta'o bee sa boe. Boe ma au nda taoafi' atahori laen ra nile au ona' bee sa boe. Au o nda ita' ae nile ao ngga ta'o bee sa boe. 4 Huu ita' mae rala ngga nae au malole', nda fe'e bub'ulu' sosoan nae au malole' sa. Te pantin na, Lamatualain nile au ona' bee. 5 Boe ma, afi' tao ao mara ona' mana ma'etu' ded'eat fo nile atahori laen ra. Hela fo Lamatua' bali' nema dei. Te dei fo Eni mana natud'u basa dala' ra. Eni mana natud'u basa dala de'ulaka' fo atahori ra'afuni' se sia ma'ahatu' a. Nae natud'u dala-dala' fo atahori dud'u'a sia rala nara. Boe ma Lamatualain nae nafad'e dala-dala malole' fo atahori tao' ra. 6 Toronoo nggara! Au ola-ola' so'al au o a'a Apolos, ona' au fee conto esa fo hei bisa minori dala' sa mia hai, ta'o ia: Tao tungga dala-dala' fo nenesura' sia Lamatua' Susura Meumaren. Afi' tao tungga laen nara fai. Mete ma hei minori dala' naa, ama sud'i boe tungga leli atahori, boe ma ola' nae' huu tungga atahori esa, boe ma miloe-mid'ae laen ra. 7 Dad'i, ta'o bee? Hei tao ao mara sia ata laen mo laen ra, do? Afi'! Huu hei simbo basa' e, mia Lamatualain. Dad'i mete ma ta'o naa, ona bee de ama koao, ona' hei mesa' nggi mana tao ao mara? 8 Ona' basa' e fo hei parlu' ra, hei hambu ena. Ona' hei mimisu'i ena, na! Ama tao ao mara ona' atahori moko-monaen, ona' mane' e, de hai nda mib'ali saa-saa sa boe. Tao-tao te, Lamatualain fee saa fo ama parlu' ra. Te dei fo mete ma hei dad'i mane' teteb'es, mbei ma hai bisa to'u parenda' mo nggi boe, to? 9 Hai ia ra, Lamatualain mana denu mii sia bee-b'ee sia raefafo' ia, fo mifad'e atahori so'al Kristus. Te lao-lao esa na, au du'a ona' Lamatualain denu hai mimbirii' sia dea-dea', ona' atahori bui mana nahani sira huku-doki mamate nara. Boe ma Ana fee basa atahori sia raefafo' ia, ma ate nara sia sorga, fo ara ranilu nggita. 10 Hei manaseli' teb'e ena! Huu hambu atahori rae hei ia ra, mahine', huu ama nenepa'a' mo Kristus ena. Te ara rae hai ia ra nggoa mara seli, huu hai dad'i Kristus atahorin. Mbei ma ara du'a rae hei ma'ad'ere mara seli teb'e ena. Te hai ia ra, mana male-ma'a'. Mbei ma ara so'u rananaru nggi. Te ara nda fee had'a-hormat mbei neu hai saa boe. Manaseli' ri teb'e! 11 Losa lele' ia o, hai mimed'a ndoe ma mi'imad'a. Hai bua-ba'u mara mana sid'e-sid'e' re. Atahori ra aka' poko-paru hai. Hai ona' mana tara-koo' nda ma ume loo' sa. 12 Hai bengge tao ues mendi lima mara. Mete ma atahori ola' mata'-mata' mbali hai, hai mitaa mae, “Hai mo'e Lamatualain tao dala malole' fee nggi.” Mete ma atahori tao ra'asususa' hai, na, hela neu fo hai mi'itataa' a. 13 Mete ma atahori ola' ra'amuti hai nara mara, hai ola' mo se no ded'ea-o'ola se'e-na'us. Mae ona' naa o, atahori fe'e rae hai ia ra ona' see', do manggarau' manggenggeo', nandaa ngganggari' ri. 14 Au sura' dala' ia ra, nda ae tao u'umamae' nggi sa. Te au ae ena-ai nggi, huu au sue nggi ona' sue ana bonggi ngga boe. Naeni de au ufad'e nggi, fo tungga bali' dala ndoo-tetu' a. 15 Mae hambu atahori rifo-rata' bisa ratud'u nggi dala' so'al Kristus, te aka' au mesa' nggo mana dad'i hei amam. Huu au ia, atahori ma'ahulu' mana ufad'e nggi so'al Yesus Kristus Dud'ui Malolen. Naeni de ama mimihere neu E. Au tao ta'o naa, huu au nenepa'a malole' o E. 16 De o'e fo ama tungga no malole' au conto ngga. 17 Naeni de au haitua Timotius fo tulu-fali nggi. Au sue e ona' sue au ana bonggi ngga boe. Au umuhere e, huu ana o nenepa'a' no hita Lamatuan boe. Dei fo ana tulu-fali fo fee nesenened'a' au dala masod'a ngga neu nggi. Au masod'a ngga ona' naa huu au nenepa'a' o Yesus Kristus, fo Lamatualain haitua nema' a. Boe ma naa ona' saa fo au unori neu atahori sarani' mana ra'ab'ue sia bee-b'ee. 18 Hambu sia hei e dud'u'a mae, au nda dad'i eti sia naa sa. Naeni de ara koao. 19 Te mete ma hita Lamatuan nau, na nda doo' sa, te au eti sia kota Korintus ena. Dei fo au bub'ulu' mema', mete ma atahori ia ra aka' ola' nae' a, do teb'e ra'ena koasa! 20 Huu Lamatualain, Mane' mana na'ena koasa. De atahori nara nda maa mina fo rafefela atahori nemehere nara sa, te rafefela rendi' koasa ndoo-tetu' a. 21 De hihii-nanau mara ta'o bee? Mete ma au uma, na, au ola' no deres ma hukun nggi, do? Do uma utud'u susue' no rala se'e-na'us ngga?

Report Issue

1 Korintus 5

TOC , Chapters

1 Au rena oi, hambu atahori esa sia hei nggarei ma na'amina' ina'. Tao-tao te, eni tao' naa, de'ulakan lena' atahori nda fe'e nahine Lamatualain sa. Huu eni aka' sunggu no ina mbala na! 2 Te hei koao mara dei, ona' hei atahori sarani' mara malole' re! Matetun, hei musi mae ma susa. Atahori mana ona' naa, musi oi hendi e na'adod'oo'! 3 Mae ta'adoo' esa no esa o, au rala ngga sia hei e. Dad'i au u'etu' atahori de'ulaka' naa ded'ea na, ona' au sia naa mema' ena. 4 Au u'ena hak fo u'etu' ta'o naa, huu Yesus dad'i hita Lamatuan, ma au ia, Eni ded'enun. De ama musi endo' mi'ib'ue fo mi'etu' ded'eat naa, mendi' Lamatua' naran. Ma au rala' esa o nggi boe. 5 Boe ma ama musi mendi atahori naa nisi' nitu ra malanggan, hela e dod'oo fo atahori naa nggari hendi dala-dala de'ulaka' mana sia ralan dei. Ma dei fo hita Lamatuan bali' nema, na, Ana bisa fee masoi-masod'a' neu atahori naa, sala-kilu nara. 6 Nda malole' sa mete ma hei ola' nae'! Afi' lilii' mae, hita seseb'o' bib'it roti mbei' a, fo tao basa roti a reis. Bibit roti naa, ona' atahori naa de'ulaka nara. De mete ma hela e aka' tao de'ulaka' sia talad'a mara, dei fo atahori sarani' laen ra o tao tungga de'ulaka' boe. 7 Mbuu hendi atahori de'ulaka' naa mia hei nggarei ma, ona' ma'ahulun atahori Yahudi ra nggari hendi basa bib'it roti mia ume nara fo sad'ia raa fefeta Paska. No ta'o naa, hei fe'e bisa dad'i bali' ona' atahori fo ralan nda hambu de'ulaka' sa. Hei musi dad'i ona' naa boe. Lele ulu' a, ara hala bib'i lombo ana' nda ma sala' sa dad'i tutunu-hohotu Paska. Ma'abuin ma ara tao risa Lamatualain Atahori Meumaren, de dad'i tutunu-hohotu' mana tao nameu rala tara. 8 Lele ulu' a, atahori Yahudi ra raa fefeta Paska rendi' roti lepa-nggees nda mana tao bib'it sa. Lele' ia, hita ona' roti nda mana tao bib'it sa. Naeni de tanea ao tara fo afi' tao dala-dala de'ulaka' ra, ma afi' tao nemera' atahori laen rala nara. Ata musi ola' takandoo' a ndoo-tetu' a. No ta'o naa, atahori mete na rae, hita tao basa-b'asa' e tungga rala malole tara. 9 Lele ulu' a, au parna sura' susura ae, “Afi' mi'ib'ue mo atahori mana tao leli' ro tou' do ina' fo sira nda saon sa.” 10 Au nda u'ena masud, fo ama afi' mi'ib'ue mo basa atahori sia raefafo' ia fo nda mana tao afi' neu Lamatualain sa, do atahori mana bare', do atahori mana peko-leleko' mana laka-ese nala atahori sud'i' a saa nara, do mana songgo ra. Huu mete ma ta'o naa, na, hei musi mi'idod'oo' ao mara mia basa atahori mana sia raefafo' ia. 11 Te lele' ia, au o'ola ngga na, naeni: hei afi' mi'ib'ue mo atahori mana nae eni atahori sarani', tao-tao te ana tao leli no atahori fo sira nda saon sa, mana bare', mana songgo, mana ma'amuti atahori naran, ninu mafu kale-kale, pepeko-leleko' nae ha'i nala atahori sud'i' a saa na. Hita afi' ta'ab'ue to atahori mata' naa ra. Afi' endo' taa to se boe! 12 Hei mi'ena hak fo nile atahori sarani' ra masod'a nara. Te au nda u'ena hak fo u'etu' ded'eat fee neu atahori nda mana ramahere Lamatualain sa. 13 Huu dei fo Mesa' ne mana na'etu' ded'eat fee neu atahori nda mana ramahere neu E sa. Te ama afi' lilii' Lamatualain Susura Meumaren sura' oi, “Atahori mana nafad'e nae eni Lamatua' atahorin, te aka' tao dala-dala de'ulaka', na mbuu hendi e leo!”

Report Issue

1 Korintus 6

TOC , Chapters

1 Mete ma atahori sarani' esa naded'ea no atahori sarani' laen, ta'o bee de ama misi' mamana nggero-furi sia mana ma'etu' ded'eat nda mana nahine Lamatualain sa? Ta'o bee de ona' naa? Malole lena' mimbirii' mi atahori mamahere' ra mata nara, fo ara rauli hei ded'eam! 2 Dad'i' a ama nda bub'ulu' mae, atahori mamahere' ra dei fo ra'etu' ded'eat fee basa atahori sia raefafo' ia sa. Dad'i ta'o bee de, hei nda bisa miuli mala dala anadiki ana' ra sa? 3 Matetun, dei fo hita mana ta'etu ded'eat fee Lamatualain ate nara mia sorga. De tantu hei musi miuli ded'eat tungga-tungga fai. 4 Lelenan fai, mete ma hei atahori mamahere' hambu mid'ed'ea so'al anadiki ana' ra, ona bee de hei pake mana ma'etu' ded'eat fo atahori sarani' nda fee had'a-hormat neu sa? 5 Naa, au ae ola' dala' esa fo musi tao nggi mae. Ta'o bee? Ona' sia talad'a mara, nda hambu atahori mahine' esa sa boe fo nauli dala anadiki ana' ia ra, ona' ded'eat mana sou sia toronoo tara. 6 Te atahori mamahere' esa lea nendi toronoo na atahori mamahere' nisi' mana ma'etu' ded'eat matan! Tao-tao te mana ma'etu' ded'eat naa nda atahori mana namahere Lamatualain sa! 7 Nda matetu' sa, to? Hei kala ena to, mete ma hei esa mendi esa misi' mamana nggero-furi' a. Malole lena', hela toronoo ma, mete ma ana tao sala' mbali nggo. Boe ma mete ma toronoo ma atahori mamahere' namana'o nala saa ma, malole lena' hela e ha'i nala fo ana soa e leo! 8 Te hei atahori mamahere' esa tao sala' mbali toronoon. Ma esa namana'o nala mia esa. Tao-tao te basa hei atahori mamahere' ra! 9 Hei ona' nda mihine dala' ia ra sa! Tao-tao te, atahori nda mana hii tao ndoo-tetu' a sa, tantu nda bisa dad'i Lamatualain bob'onggin sa. Afi' minggolo' ao mara fo nenepepeko-leleko', fo tao sala'! Atahori mana tao leli ro atahori fo nda sao nara sa, mana songgo, mana hohongge', tou' sunggu' no tou', 10 atahori na'o ra, mana bare' ra, mana ninu mafu' ra, mana na'amuti atahori naran, mana pepeko-leleko' fo ha'i atahori sud'i' a saa nara, huu basa atahori mata' naa ra nda bisa maso' dad'i Lamatualain atahorin sa! 11 Tao-tao te, lele ulu' a hei ruma mema' ona' naa boe! Te Lamatualain ose hendi sala-kilu mara de nameu nggi ena. Boe ma Ana soi dala' de malolole bali' mo Eni ena. Ana tao basa naa ra, huu ama nenepa'a' mo hita Lamatuan Yesus Kristus ena, ma hei o nenepa'a' mo Lamatualain Dula-dalen ena. 12 Au u'ena hak fo tao basa-b'asa' e. Te basa saa fo au ae tao' ra, ne'o nda fe'e malole' soa' neu au sa. Boe ma, mae au u'ena hak tao basa-b'asa' e, te au nda nau fo dala nda malole' ra rauli ma koasa rala au sa. 13 Conto ona', atahori ra rae, “Nanaat parlu tei' a, ma tei' a parlu nanaat.” Ma misined'a, te dei fo Lamatualain tao nalutu ru'a se. Conto laen fai, ata afi' pake ao tara, fo bisa tao leli to atahori nda hita saon sa. Te ata pake ao tara fo bisa tao ues fee hita Lamatuan. Ma hita aon naa, Lamatua' enan. 14 Lele' hita Lamatuan Yesus mate, Lamatualain mana tao E nasod'a bali'. Dad'i dei fo lele' hita mate, Ana o na'ena koasa fo tao nasod'a bali' nggita boe. 15 Hei aom dad'i Kristus enan, ona' hei dad'i mia Kristus aon seri boe. Ne'o hei bub'ulu' dala' naa ena! De mete ma au pake Kristus aon seri, fo uu u'ub'ue o ina mana hohongge' ra aon, na naa ta'o bee? Afi'! Huu naa nda nandaa sa! 16 Ne'o ama bub'ulu' ena, mete ma atahori tao leli fo sunggu' ra'ab'ue ro ina mana hohongge' ona' naa ra, sira ru'a se nenepa'a dad'i reu esa ena. Huu nenesura' sia Susura Meumare' a oi, “Ru'a se nenepa'a' dad'i esa ena.” 17 Te atahori fo masod'an rala' esa no hita Lamatuan, dad'i esa no E, ona' ru'a se nenepa'a' ro dula-dale' esa. 18 Mete ma hambu kaka'e' fo tao leli mo atahori nda saom sa, na, mela mu'udod'oo'! Atahori tao sala' mata'-mata' na, ralutu ao nara, ma ralutu atahori laen boe. Te atahori mana aka' hohongge naa, tao nalutu aon. 19 Aom naa ona' Lamatualain Dula-dale Meumaren ume hule-o'en. Dula-dalen nasod'a sia rala mara, huu Lamatualain mesa' ne mana fee nggi Dula-dalen. Naeni de hei nda mi'ena hak neu ao mara sa ena, fo dad'i malangga neu ao mara. Te ta'o bee de hei misod'a ona' nda mihine dala' ia ra sa? 20 Kristus tefa-soi nala nggi nendi' felin seli. De hei musi misod'a fee had'a-hormat neu aom mara, fo mitud'u mae, hei o fee had'a-hormat mbali Lamatualain boe.

Report Issue

1 Korintus 7

TOC , Chapters

1 Naa! Lele' ia au ae sura' so'al dala-dala' fo mitane sia hei susura ma mae, “Ona bee na? Malole lena', tou' ra afi' sao, do?” 2 Ta'o ia: huu hambu kaka'e' nae' fo atahori bisa tud'a sia hohongge-bub'uni' a, naeni de malole lena' tou' esa sao aka' ina' esa. Ona' naa boe, ina' esa sao aka' tou' esa boe. 3 Sao tou' re! Afi' momopo saom hak na, fo sunggu' na'ab'ue no nggo. Sao ina' re! Afi' momopo saom hak na, fo sunggu' na'ab'ue no nggo. 4 Huu ina' fee aon fo dad'i tou' a enan ena. Boe ma tou' a o fee aon fo dad'i ina' a enan boe. 5 De esa afi' tola esa, huu hei ru'a nggi mi'ena hak! Te mete ma mae hule-o'e' a, ma nda nau du'a dala' laen ra sa, bisa mi'itataa' mbei fo nda sunggu' mi'ib'ue losa' a sa. Sad'i tou'-ina' ola-ola' no malole' dei, ma mala hara' sa ona' naa. Boe ma mete ma hule-o'e basa na, malole lena' ru'a nggi mi'ib'ue bali' leo. Mete ma nda ta'o naa sa, na soe ena! Huu nitu ra malanggan kokoe mud'a' atahori nda mana ma'atataa be'i' aon sa. 6 Dala' ia au mana ola', nda Lamatualain hohoro-lalanen sa. 7 Tungga dud'u'a ngga, na, malole lena' atahori afi' sao, ona' au ia. Te Lamatualain fee atahori esa-esa' papala-bab'anggi' nandaa no e. Hambu atahori ruma Ana fee se sao. Boe ma hambu atahori ruma fai Ana nda fee se sao sa. 8 Au ae ufad'e tou' ma ina' nda fe'e mana sao' sa, ma ina falu ra, fo, malole lena' afi' sao ona' au sie boe. 9 Te mete ma nda bisa mi'itataa' mala ao mara sa na, malole lena' sao. Malole lena' atahori sao, te hoko', na, eni hihiin bisa nalutu bali' aon. 10 Naa, ia nda mia' a au mesa' nggo sa. Huu au ae ufad'e saa fo hita Lamatuan parenda neu atahori manasao' ra nae, sao ina' afi' mahela' mo sao ma. 11 Te mete ma ana lao hela sao toun, na, sud'i boe sao selu' fai. Malole lena', heo' bali' fo mudame mo tou' a. Ona' naa boe, tou' afi' mahela' mo sao ma. 12 Naa, ia mia au mesa' nggo, nda mia hita Lamatuan sa. Boe ma atahori laen ra, au ae ola' ta'o ia: mete ma hambu atahori sarani' fo sao inan nda namahere neu Kristus sa, na, afi' hela hendi e, mete ma saon nataa nasod'a nakandoo no e. 13 Ona' naa boe, mete ma hambu ina' fo saon nda namahere neu Kristus sa, na, afi' hela hendi tou' a, mete ma tou' a nau sira ru'a se rasod'a ra'ab'ue rakandoo. 14 Huu tou' fo nda namahere Kristus sa dad'i ndoo-meu' boe, huu nenepa'a' no sao inan naa. Boe ma ina' fo nda mana namahere neu Lamatua' sa dad'i ndoo-meu' boe, huu nenepa'a' no tou' a ena. Mete ma hoko', na, ana nara nda ndoo-meu' sa. Te no dala' ia, ara hambu cap ndoo-meu' sia Lamatualain matan ena. 15 Te mete ma hambu sao tou' do ina' nda ramahere neu Kristus sa, lao hela saon atahori mamahere', na, hela e neu' ena. Huu tou' do ina mamahere' a nda nenepa'a' ona' naa sa ena. Lamatualain no'e nggi fo dad'i Eni atahorin, fo bisa misod'a no nee-nee ma mole-dame. 16 Sao ina' mana mamahere' re! Mbei ma hei bisa fee masoi-masod'a' neu sao mara. Mbei ma hoko' boe. Sao tou' mana mamahere' ra! Mbei ma hei bisa fee masoi-masod'a' neu sao mara, Mbei ma hoko' boe. Hei nda mihine no matetu' sa. 17 Ona' mae ta'o naa, te atahori tetende-nemberiin ona' bee lele' Lamatualain no'e nala dad'i Eni atahorin, na, nasod'a nakandoo ta'o naa ena. Afi' tao laen fai, huu Lamatualain mana nauli ta'o naa. Au unori hohoro-lalane' ia ra neu basa atahori sarani' ra. 18 Conto ona' ia, mete ma hei parna sunat fo mitud'u mae, hei atahori Yahudi, dei de Lamatua' no'e nggi, na, afi' mifinii sunat naa. Boe ma atahori fo nda fe'e sunat sa lele' Lamatua no'e se dad'i Eni enan, na, sud'i boe sunat fo dad'i tanda oi, sira dad'i Lamatua' atahorin ena. 19 Mete ma parna sunat, na, nda na'ena sosoan saa sa boe. Ma mete ma nda sunat sa boe o, naa o nda na'ena sosoan saa sa boe. Mana na'ena sosoa', naeni: hita tataon tungga Lamatualain parenda nara. 20 Lele' Lamatualain pili nala nggi dad'i Eni atahorin, Ana nda denu nggi sunat, do afi' sunat sa. Dad'i hela neu fo ama ta'o' a naa leo. Nda parlu nggati sa. 21 Au fee nekendandaa' esa fai. Mete ma dad'i atahori aten lele' Lamatua' no'e nggo, na, hela neu fo dad'i ta'o' a naa leo, nda saa sa boe. Te ita' mbei ma bisa dad'i atahori nenembo'i', na, dad'i ta'o' naa leo! Mete ma nda bisa dad'i atahori nenembo'it sa o, nda saa sa boe. 22 Huu lele' Lamatua' no'e atahori ate esa dad'i atahorin, ate naa dad'i ona' atahori nenembo'it mia ue-tataos fee neu Lamatua' sia ata'. Boe ma lele' Lamatua' no'e atahori nenembo'it esa dad'i Eni atahorin, lele' ia atahori naa dad'i Kristus aten ena. 23 Kristus bae na'etu basa hei no felin seli! Dad'i ama afi' dad'i ate soa' neu atahori laen. 24 Toronoo susue nggara, e! Lele' Lamatua' no'e nala nggi dad'i Eni atahorin, hei tetende-nemberiim ta'o bee, na, hela ta'o naa leo. Sud'i boe nggati fai. Hela neu ta'o' a naa ena, fee neu Lamatualain. 25 Hei mitane au so'al nda fe'e masao' ra sa, mana nda parna sunggu'-soro ra'ab'ue sa. Lamatualain nda nafad'e au so'al dala' naa sa. Te hei bisa mimihere saa fo au ola', huu Lamatualain natud'u kasian neu au. Au du'a ta'o ia: 26 Lele' ia hita hambu doid'oso' mata'-mata'. Dad'i mete ma atahori ona bee, na, hela ta'o' a na leo. Au masud ngga ta'o ia: 27 Mete ma ho nenepa'a' mo sao ma, na, afi' mbo'i hendi e fai. Mete ma ho nda nenepa'a' mo sao ina ma sa ena, na, sud'i boe sangga mae sao selu' ina laen fai. 28 Te mete ma ho dad'i sao, na nda sala saa boe. Mete ma ina' nda fe'e parna sunggu' na'ab'ue no tou' fo dad'i sao, na ana nda tao sala' saa sa boe. Ma misined'a, te dei fo atahori masao' ra hambu sususa' mata'-mata' sia raefafo' ia. Au masud ngga naa fo ama afi' susa ta'o naa boe. 29 Toronoo susue nggara e! Tungga au dud'u'a ngga, ta'o ia: fula-fai ra boe ra'ae'eku, boe ma fai matete'en deka-deka ena. De atahori fo masao' ra, afi' mete-se'u neu' a sao ma, te musi tao afi' neu Lamatualain boe. 30 Ona' naa boe, mete ma atahori nggae, malole lena' tao manggatee ralan fo sud'i nggae, naa fo bisa taoafi' neu Lamatualain. Mete ma hambu ruma rala nara ramaho'o, malole lena' tao aon ona' nda ramaho'o sa, naa fo bisa taoafi' neu Lamatualain. Mete ma hambu mana bisa banda-hasa' nakandoo' a, malole lena' masod'an ona' atahori nda mana na'ena saa-saa sa boe, naa fo ana bisa taoafi' neu Lamatualain. 31 Mete ma hambu mana pake sud'i' a sa sia raefafo' ia, malole lena' ana tao aon ona' atahori nda mana namahena neu' a sud'i' a saa sia raefafo' ia sa, naa fo ana bisa taoafi' neu Lamatualain. Huu raefafo' ia lalaon dei fo sambu-lalo se. 32 Au nau fo ama afi' dud'u'a ia-naa'. Huu atahori fo nda sao sa, fai kaka'e'n naen seli soa' neu Lamatualain hihii-nanaun. Naeni de ana bisa sangga dala' fo uetao namaho'o Lamatualain ralan. 33 Te atahori mana sao ena o musi taoafi' neu raefafo' ia hihii-nanaun boe. Ana nau taoafi' neu so'al Lamatualain hihii-nanaun boe, te eni o musi sangga dala' fo tao nemeho'o saon boe. Naa mana tao ralan bingga-banggi ia-naa. Ona' naa boe, ina' fo saon nese ena, ma ina' fo nda fe'e sao sa. Ara taoafi' neu so'al Lamatualain hihii-nanaun, naa fo ao nara ma rala nara o meu' boe. Te ina masao' ra, rala nara ra'ab'ab'anggi ia-naa. Huu ana nau taoafi' neu Lamatualain hihii-nanaun, ma ana musi sangga dala' fo tao nemeho'o saon ralan. 35 Au ufad'e dala' ia ra neu nggi, naa fo ama hambu mita malole nara. Au nda nau fo hei nene te'e-sii nala' sa. Au nanau ngga, hei tao ndoo-tetu', boe ma taoafi' neu Lamatualain hihii-nanaun, naa fo dud'u'a mara afi' bab'anggi ia-naa'. 36 Mete ma hambu tou' esa nae sao nala ina' esa, too na dai ena, na, hela se sao leo. Lelanan fai mete ma tou' naa nda na'atataa' nala aon sa. Ara nda tao sala' saa sa boe. Afi' losa ara aka' ra'ad'ed'ea' rakandoo' a, boe ma neu fai ma'ab'uin ma, tou' naa tao dala nda matetu' ra sa. 37 Te mete ma ana na'atataa' nala aon, na afi' ne'esusuu' e sao lai-lai. Huu ana nahine eni nae tao saa. Hela neu fo ana na'atataa' doo' o malole boe. 38 Dad'i tou' mana sao nala ina' fo eni hii' a, naa malole'. Boe ma nda manasao' a saa o, malole lena' fai. 39 Sao ina nenepa'a' no sao tou' losa mate. Te mete ma saon mate ena, na, ana o bisa sao selu' boe, sad'i sao feun naa atahori mana namahere neu Kristus. 40 Tungga dud'u'a ngga na, malole lena' ina falu a sud'i boe sao fai. Au du'a ae nenori' ia mia Lamatualain Dula-dalen mana sia au e.

Report Issue

1 Korintus 8

TOC , Chapters

1 Lele' ia, au ae ola' so'al sisi fo atahori songgo-tanggu rendi' a. Basa nggita tahine nae' ena, so'al dala' ia ra. Salan, mete ma atahori nahine nae', na ana koao, huu ana du'a nae eni mahine' lena' atahori laen ra. Malole lena' ata sue-lai to atahori laen ra. Huu naa mana tao fee basa atahori dad'i mad'ere fo bisa ra'atataa' rala doo'. 2 Mete ma hambu atahori nae eni nahine ena, naa natud'u oi, eni mahinen nda fe'e dai sa. 3 Te mete ma hambu atahori sue Lamatualain, Lamatualain nahine eni ena. Naa' fo pantin. 4 Dad'i mete ma atahori esa naa nita sisi sosonggo', basa nggita bub'ulu' tae, sud'i' a saa sosonggo' sia raefafo' ia, naa nda Lamatualain matetu' sa. Huu tahine tae, “Hambu aka' Lamatualain esa fo matetu'.” ma, “basa sud'i' a saa sosonggo' fo atahori be'utee mbali' a, nda na'ena sosoan saa sa boe.” 5 Hambu sud'i' a saa hetar sia lalai no raefafo' ia atahori rafad'e rae, ‘lamatua'’ do ‘malangga’. 6 Te soa' neu hita, Lamatualain aka' esa' a. Eni, hita Ama na. Basa-b'asa' e ra'oka sia E. Hita tao basa' e fee neu E. Boe ma hita Lamatuan mana na'ena hak parenda nggita, aka' esa' a. Naeni, Yesus Kristus. Lamatualain pake Yesus, lele' Ana tao basa-b'asa' e. Boe ma hambu tasod'a, huu Yesus mana fee nggita tasod'a. 7 Te hambu atahori nda rahine dala' naa ra sa. Ara fe'e du'a rakandoo' a so'al sud'i' a saa sosonggo nara, ona' dalahulun ara parna dud'u'a. Naeni de, lele' ara raa sisi fo atahori parna songgo rendi', ara du'a rae, “Nanaat ia dad'i tutunu-hohotu' fo songgo rendi' ena! Mete ma au ua sud'i' a saa ia ra, na au fe'e nenepa'a' o dala' de'ulaka' ra!” Dad'i naa mana tao nalutu dud'u'a nara, losa ara nda bisa dud'u'a matetu' sa ena, huu rala nara nda be'i sa. 8 Eni netehuun saa? Nanaat nda bisa nendi nggita teu tisi' Lamatualain matan sa, to? Mete ma nda taa sa, hita nda bau de'ulaka sa. Boe ma mete ma taa, nda tao nggita dad'i atahori malole' sa boe, to? 9 Te besa-b'esa, o! Ita' mae mu'ena hak fo tao dala' esa o, tantu naa nda fe'e dad'i malole' fee neu nggo sa. Ona' hambu toronoo' atahori mamahere' esa ralan nda be'i sa, de mete ma nita nggo tao dala' naa, basa ma ana na'atunu, na, naa nda malole' sa! 10 Ho bub'ulu' aom dala' naa nda dad'i neu saa sa boe. Te mete ma hambu toronoom atahori mamahere' ralan nda be'i sa, nita nggo endo' mua sia ume sosonggo' a rala, dei fo ana nae saa? Tantu ana du'a nae naa nanaa sosonggo' o nda dad'i so'al soa' nema eni sa boe, ita' mae ara songgo rendi'. 11 Muhine dala' hetar ena. Te mete ma ho tao ta'o naa, tao mulutu atahori fo ralan nda be'i sa. Ma atahori naa, ho toronoo atahori mamahere ma. Kristus o mate soa' neu e boe! 12 Malole lena' du'a ta'o ia: mete ma ho tao toronoom fo ralan nda mana be'i' a sa, tao dala' esa fo rae naa sala, na ho tao musala' neu se ena. Ma tao musala' neu Kristus ena boe. 13 Dad'i mete ma au ua sud'i' a saa fo mana tao toronoo ngga atahori mamahere' ra tud'a sala', na malole lena' au afi' ua sisi mata' naa. Mae losa bab'asan o ona' leo. Huu au nda nau fo ara tud'a sala' rala reu sa. < aiōn g165 >

Report Issue

1 Korintus 9

TOC , Chapters

1 Afi' du'a mae, au nda u'ena hak fo sura' ta'o ia fee nggi sa. Huu Lamatualain denu au uu dui-b'engga neu atahori so'al Eni. Au o parna ita Yesus, hita Lamatuan. Au nenepa'a' u'ub'ue ukundoo o E, boe ma basa hei o mimihere neu E boe, huu au tatao ngga. 2 Mae atahori laen nda simbo au dad'i Lamatua' ded'enun sa o, te ne'o ama bub'ulu' ena mae, Lamatua' denu au uu dui-b'engga Eni hehelu-fufulin neu nggi. Mete ma hei nau sangga eni bukti na, na, mete hei tetende-nemberii mara. Huu hei fe'e nenepa'a' mo hita Lamatuan! 3 Au ae utaa bali' mbali atahori mana hii' a fua sala' neu au, ta'o ia: 4 Hei du'a mae, au o Barnabas nda mi'ena hak fo simbo nanaa-nininu' mia atahori fo hai minori' ra sa, do? 5 Hei du'a mae, hai nda mi'ena hak fo sao ina Kristen mana bisa tungga hai mii milalao ue-tataos sia mamana' laen ra, do? Tao-tao te Lamatua' ded'enun laen ra ro sira sao nara boe. Lamatua' odi nara ona' naa boe. Petrus o tao ona' naa boe! 6 Do, hei du'a mae, aka' au o Barnabas mesa' nggi musi tao ues sangga doi', fo misod'a ma minori atahori? 7 Hei dud'u'a mara naa, netehun saa? Mete sold'ad'u ra dei. Ara nda hasa sira nanaan ma bua-ba'un sa. Mete atahori mana ue-tao sia osi anggor a. Esa nda ena-ai e nae, “Afi' mua anggor boa nara!” Mete manatad'a ra. Na'ena hak fo hese susu mia bib'i fo ana nanea' ra. 8 Au nda ola' ta'o naa tungga' a au, atahori biasa ia dud'u'an. Huu Lamatualain Hohoro-lalane nara o rafad'e dala' ona' naa boe. 9 Sia ba'i Musa hohoro-lalanen nenesura' oi, “Lele' sapi a tatab'u are fo ou hendi deke nara mia mbulen, afi' rapa bafan fo nda naa nala sa.” Hei du'a mae Lamatualain nae hela neu fo aka' sapi a naa nala, do? 10 Hoko'! Ana o ola' nae tao mata' nema nggita boe! Huu nenesura' oi, “Atahori mana tatati rae, ma atahori mana senggi etu oru ra, lele' ara tao ues, ara o bub'ulu' rae, dei fo sira simbo bab'anggin boe.” Ona' naa boe, malole' mete ma ded'enu' atahori Kristen ra bisa simbo bab'anggi' mia sira ue-tataos nara mbule-b'oa nara. Huu lele' hai minori nggi dala-dala' mia Lamatualain Dula-dalen, naa ona' atahori mana tao tine-osi sa sela nggari. Dad'i lele' hai minori basa, na, nda saa sa boe mete ma hai simbo nanaa-nininu' mia nggi. Huu naa mema' nandaa! 12 Atahori laen mana nanori nggi na'ena hak fo simbo nanaat no sud'i' a saa laen mia nggi, to? Boe ma hai naa, ta'o bee? Hai hak ma lena' se fai! Te ama bub'ulu' ena. Hai nda parna mi'isusuu' mendi' hai hak ma ta'o naa sa. Hai mi'itataa' sia dala' mata'-mata', fo nda tao kai-baa' mbali nggi sa. No ta'o naa, ama hii rena Kristus Hara-lii Malolen fo hai dui neu nggi. 13 Du'a sob'a! Malangga agama mana nalalao sia atahori Yahudi ra Ume Hule-o'e Huu' naa, rasod'a mia tutunu-hohotu' fo atahori ra rendi' a. Boe ma atahori mana lole-lau sia mei tunu-hotu' a, bisa raa sisi mia banda fo atahori rendi' a. 14 Ona' naa boe, Lamatualain helu-fuli nae, atahori mana lao' dui-b'engga Kristus Hara-lii Malolen, rasod'a mia sira ue-tataon buna-b'oan. Ona' naa fo matetu'. 15 Mae au u'ena hak usod'a ta'o naa o, au nda hii tao ta'o naa sa. Au sura' susura ia nda u'ena masud fo hei fee sud'i' a saa sa. Doo' ena au mete-se'u nggi te nda o'e saa-saa sia nggi sa boe. Dad'i malole lena' au mate, te hoko' na atahori du'a rakandoo' a rae au mulai hule-hule'. 16 Mae au ufad'e atahori ukundoo' a so'al Kristus Hara-lii Malolen, te naa nda dad'i netehuu' fo au ola' nae' sa. Au musi ufad'e atahori so'al Lamatua', huu Lamatua' mana denu au ta'o naa ena. Mete ma au nda tao tungga ue-tatao ngga ona' naa sa, na, au soe ena ma! Ne'o huku-doki' a dai au. 17 Mete ma au tao ue-tataos ia ra huu aka' au hihii-nanau ngga, na, au hambu sud'i a saa naa ra, ona' atahori mana tao ues ra simbo nggad'i' neu' ena. Te mete ma au tao ue-tataos huu Lamatua' mana denu au, na naa laen. Ana namahere au unea sud'i' a saa mafelit naa ra. 18 Dad'i mete ma ta'o naa, na nggad'i ngga saa? Au nda parlu simbo nggad'i' sa? Au dui-b'engga Lamatua' Hara-lii Malolen te nda o'e saa sa boe. Naa mana tao au umuho'o seli. Boe ma nemeho'o ngga na, ona' au nggad'i ngga boe. Dad'i mae au u'ena hak mata'-mata' ona' atahori mana na'ena ue-tataos fo dui-b'engga Hara-lii Malolen, te au nda nau pake basa hak ngga naa ra sa. 19 Au ia, atahori beb'as mana tao ues tungga hihii-nanau ngga. Atahori nda ra'ena hak fo denu au tao ues ia do naa sa. Mae ona' naa o, au tao ao ngga ona' ate, fo basa atahori ra'ena hak denu au. No ta'o naa, au bisa tulu-fali atahori hetar lena' fai fo ara ra'atataa' tungga Lamatualain. 20 Dad'i mete ma au u'ub'ue o atahori Yahudi ra, na, tao ao ngga ona' atahori Yahudi ra, fo tulu-fali atahori Yahudi ra fo rahine Lamatua'. Mete ma au u'ub'ue o atahori mana to'u rahere' Lamatualain Hohoro-lalanen, au tao tungga Lamatualain Hohoro-lalanen, naa fo au bisa tulu-fali se fo rahine Lamatua', (mae au uhine ae, tao tungga Hohoro-Lalanen naa, nda bisa tao au malole o Lamatualain sa). 21 Mete ma au u'ub'ue o atahori nda fe'e rahine Lamatualain Hohoro-lalanen, au dad'i ona' se boe, fo 'oo se risi' Lamatua'. (Au nda mbo'i hendi Lamatualain Hohoro-lalanen fo Ana na'onda' fee ba'i Musa, te ale' ia au usod'a endi' Kristus Hohoro-lalanen). 22 Soa' neu atahori rala nda manabe'i' ra sa, na au tao rala ngga ona' nda manabe'i' sa boe, fo bisa kokoe se risi' Lamatualain. Soa' neu basa atahori, au tao ao ngga ona' se, naa fo ona bee na, au bisa tulu-fali fee masoi-masod'a' neu atahori ruma. 23 Au tao basa dala' ia ra, naa fo basa atahori bisa ramahere Lamatua' Hara-lii Malolen. No ta'o naa, hita bisa hambu bab'anggi' sia basa dala malole' ra, fo Lamatualain hii nae fee nggita. 24 Au fee nekendandaa' mia mana rela masesesu' ra. Atahori hetar tungga rela', te manasesu ma'ahulu' a, aka' atahori esa' a. Dad'i hei esa-esa musi mela' mihere' fo sesu mi'ihulu' soa' neu Lamatualain. 25 Basa atahori mana tungga rela', musi rela' teb'e-teb'e' tungga neu aka' saa fo mana nanori' a nafad'e, to? Ara tao ues rita' mamate nara ona' naa, fo hambu' a solo langga' sesesu' mana dei fo mopo' a. Te hita tao ues hambu nggad'i' mana na'atataa' losa doo na neu. 26 Dad'i au nda ela' leli sa. Te au uhehere uhere' fo ela' ndoos losa nggaris mate'en. Mete ma ne'esasama' au o mana matutu' ra, na, au nda tutu anin sa, te au tutu dai se. 27 Au tao tungga dalan ma unori no teb'e-teb'e' fo bisa u'utataa'. Huu mete ma au ufad'e atahori laen ra so'al Lamatualain, tao-tao te au mesa' nggo ulena-langga hohoro-lalane', ne'o Lamatualain nda simbo au sia masesesu' naa sa.

Report Issue

1 Korintus 10

TOC , Chapters

1 Toronoo susue nggara, e! Hei afi' lilii' dud'ui dalahulu' ra lele' bei-ba'i tara mia mamana rou' a. Lamatualain natud'u dala' soa' neu basa se, nendi' lelee' mana lao' sia mata nara. Boe ma ana tad'a hendi tasi oe' a, de no se tungga naa losa ara seli tasi' a seri' reu no masod'a'. 2 Lelee' a no tasi' naa, dad'i nekendandaa' esa. Bei-ba'i tara ramahere ba'i Musa de nalalao se, de ara tungga lelee' a, ma maso' tasi oe' rala reu ro e. Naa ona' hita mana tamahere neu Kristus, lele' hita hambu sarani, naa natud'u oi, hita dad'i Eni atahorin, ma hita rena Eni boe. 3 Hita bei-ba'i nara basa se raa nanaat fo Lamatualain Dula-dalen sad'ia fee se raa. 4 Boe ma basa se rinu oe fo Lamatualain Dula-dalen sad'ia fee se rinu. Sira rinu' naa, nandali mia fatu monae' fo Lamatualain Dula-dalen natud'u neu se. Sira bee reu o, fatu naa, sia ena. Fatu naa, naeni Kristus. 5 Te Lamatualain nda hii atahori hetar tatao-nono'i nara sa. Lele' ara lao ndule mamana rou' ma loa' naa, atahori hetar mate mia naa. Dad'i ara ra'oi atahori naa ra sia mamana' hetar. 6 Basa naa ra dad'i fo netud'u conto, fo ata afi' hii tao de'ulaka' ona' se. 7 Afi' songgo, ona' sira ruma. Sia Lamatualain Susura Meumaren nenesura' oi, “Atahori Isra'el ra endo' raa-rinu ra'ab'ue sia paton sapi ana' a matan. Basa ma ara mulai songgo-tanggu.” 8 Ata afi' tao leli to atahori fo nda hita saon sa. Huu fai mana lao' naa, ara hohongge ona' naa, de atahori rifon rua nulu telu mate sia' a fai' esa rala. 9 Ata afi' sob'a-sob'a tao de'ulaka' mata'-mata', fo tae mete Kristus nae huku-doki nggita, do hoko'. Huu atahori Isra'el ra ruma rae sob'a Lamatualain ta'o naa, boe ma Ana haitua mengge maraso' hetar rema ero risa se. 10 Ata o afi' unggu-remu. Huu sira ruma unggu-remu rakandoo' a, de Lamatualain denu aten esa mia sorga neu tao nisa se. 11 Dala' naa dai atahori Isra'el ra, fo dad'i conto fee nggita. Ara sura' basa se ena, de ata tanori ma afi' tao tungga sala nara. Huu fai matete'en deka-deka nema ena. < aiōn g165 > 12 Ned'a-ned'a', e! Ia na dud'u'a mae, bisa mu'utataa' muhere' ena. Te musi besa-b'esa, fo afi' tud'a. 13 Lele' hii mae tao de'ulaka' na, musuned'a te, atahori laen ra o med'a rita sob'a-dou' ona' naa boe. Te mumuhere neu Lamatualain fo Ana tao tungga o'olan. Ana nda hela nggo hambu sob'a-dou' nalena' bebe'i-bara'ai ma sa. Lele' hambu sob'a-dou' ona' naa, na, Ana fee nggo dala' sosoi'. Ana nau tao nggo mu'utataa' muhere', fo afi' tud'a. 14 Dad'i toronoo susue nggara, e! Mete ma atahori rae ra'asusuu' nggi fo be'utee neu sosonggo' ra, na, mela hela naa leo! Afi' eo-ao fai! 15 Au ola-ola' o hei mana mihine dud'u'a naru'. Hela fo ama timba-tai ao mara fo bub'ulu' saa fo au ae ola' naa, teb'e. 16 Dud'u'a sob'a dala' ia dei: mete ma taa ta'ab'ue sia Lamatua' mein, ma ha'i tala nggalas a, de to'e makasi mbali E, ma tinu mia nggalas naa, na sosoan nae, hita nenepa'a' to Kristus ena. Lele' Ana fee raan nandali de mate, naa ona' hita o mate boe. Lele' hita bib'ib'i roti a, fo hita taa, naa sosoan ona esa', naeni, hita nenepa'a' to Kristus. Dad'i lele' Ana mate, naa ona' hita o mate boe. 17 Basa hita ha'i bab'anggi' mia roti balok esa. Dad'i basa mana ha'i bab'anggi' mia roti naa, mae hita hetar o, ona' hita nenepa'a' teu ao' esa. 18 Dud'u'a sob'a atahori Isra'el lele ulu' ra. Lele' ara hala banda sia mei tutunu-hohotu' a fo be'utee neu Lamatualain, malangga agama mana hala' naa, mana hambu naa sisi a. Eni sosoan, sira nenepa'a' ro Lamatualain, boe ma sira o nenepa'a ro atahori mana nendi banda tutunu-hohotu' a. 19 Au masud ngga ta'o bee? Lele' atahori nda mana rahine Lamatualain sa rae fee tutunu-hohotu' neu sosonggo nara, naa nda na'ena sosoan saa sa boe, do? Huu sosonggo' naa ra, aka' paton mates ra! Hoko'! Au masud ngga ta'o ia: lele' atahori hala banda dad'i tutunu-hohotu' fee neu sosonggo nara, ara songgo dula-dale de'ulaka' ra. Te ara nda be'utee neu Lamatualain matetu' a sa. Dad'i au nda nau nggi nenepa'a mo dula-dale de'ulaka' ona' naa sa. 21 Mete ma hei nenepa'a' mo Lamatua', ma minu mia nggalas sia Lamatua' mei tutunu-hohotun, na, ama afi' mii mibali mo dula-dale de'ulaka' ra, ma minu mia sira nggalan lele' atahori songgo se. Huu naa sosoan nae, hei nenepa'a' mo dula-dale de'ulaka' ra ena. Ona' naa boe, mete ma hei mia sia Lamatua' mei tutunu-hohotun, ama sud'i boe mia sia sira mein fai. Huu naa sosoan nae, hei nenepa'a' mo dula-dale de'ulaka' ra! Nggoa', re! 22 Hei du'a ta'o bee? Mae tao hita Lamatuan horo-mbala nggi, do? Naa soe ena! Mbei ma du'a mae hei ma'ad'ere' lena' E, do? 23 Mbei ma hei mae, “Au sud'i' a ae tao saa na bole. Huu naa au hak ngga.” Teb'e. Misined'a te, nda basa dala' ra, malole' soa' neu nggo sa. Ma nda basa dala' ra, tulu-fali tao ma'adere rala ma sa. 24 Afi' sangga aka' a hahambu' soa' neu' a aom. Malole lena', sangga hahambu' soa' neu atahori laen boe. 25 Dad'i au hule ta'o ia: mete ma hasa sisi sia mamana neseo-nehasa', na, mia. Sud'i boe mitane fai, “Ia sisi sosonggo', do?” Do du'a mae, “Au ua sisi ia, do hoko'?” 26 Te sia Lamatualain Susura Meumaren nenesura' oi, “Raefafo' no basa isi nara, hita Lamatuan enan.” 27 Mete ma hambu atahori nda fe'e ramahere Kristus sa rae, “Ima, mia sia ume ngga!” Mete ma mae muu, na, muu leo, ma mua basa saa fo ara fee neu nggo. Sud'i boe mutane mae, “Au bisa ua nanaat ia ra, do hoko'?” 28 (Te mete ma hambu atahori sa nema utu-utu nae, “Afi' mua, huu ia sisi sosonggo',” malole lena' afi' mua. Musi mete malolole atahori mana nendi hara' naa, ana ai, do hoko'. 29 Au masud ngga, du'a malolole, tungga atahori naa dud'u'an, bole mua, do afi'. Afi' du'a mae malole tungga' a hihiim.) Tao-tao te, au bisa tao tungga hihii ngga boe. Te mete ma atahori laen du'a nae, naa nda malole' sa mete ma eni tao dala' esa, ona bee de nda nggolo au tao tungga hihii ngga sa, huu aka' dala' naa nda malole' soa' neu atahori naa sa? 30 Mete ma au o'e makasi mbali Lamatualain, basa ma ua, ta'o bee de atahori ola' ra'atutud'a' au? 31 Dad'i hei mae mia do, minu do, tao sud'i' a saa, na, tao basa' e fo mitud'u Lamatualain nara malolen. 32 Afi' tao mi'isususa' atahori Yahudi, do, atahori nda Yahudi sa, do, Kristus atahori mamahere nara. 33 Tao ona' au sie. Huu au sob'a-sob'a tao umuho'o se sia basa dala' ra. Au sob'a tao malole' nda fee neu aka' ao ngga sa. Te au sob'a tao malole' fee neu basa se, fo ara hambu masoi-masod'a' boe.

Report Issue

1 Korintus 11

TOC , Chapters

1 Hei ha'i conto mia au, ma tao tungga au dala masod'a ngga. Huu au ha'i conto mia Kristus, ma tao tungga E. 2 Au koa nggi, huu mae ona' bee o, hei misined'a au mikindoo' a. Boe ma basa dala' fo unori neu nggi, ama fe'e tao tungga boe. Naa malolen seli! 3 Te au ae fee nesenened'a' neu nggi so'al dala' sa ta'o ia: afi' lilii' hei mia bee ima. Tou' mana mamahere' a, na'oka sia Kristus mana dad'i eni malanggan. Ina' dad'i lao' mia tou'. Boe ma Kristus nema mia Lamatualain. 4 Naa! Tou' afi' mboti langgan lele' eni hule-o'e ma dui-b'engga Lamatualain hehelu-fufulin. Huu naa ona' eni na'amamae' Kristus, huu eni nda fee had'a-hormat tungga hita had'a-dalan sa. 5 Te ina' musi mboti langgan lele' eni hule-o'e, do lele' eni dui-b'engga Lamatualain hehelu-fufulin. Te hoko', na, naa ona' eni tao na'amamae' saon, huu eni nda tao tungga hita had'a-dalan sa. Boe ma eni o tao na'amamae' bali' aon, ona' ina' mana eu hendi langga fulun. 6 Huu mete ma hambu ina' nda nau mboti langgan sa, fo dad'i tatanda' oi, eni fee had'a-hormat neu saon sa, na, malole lena' nggute na'a'e'eku langga fulun. Te mete ma ana med'a nae langga mbolin tao eni mae, malole lena' mboti langgan. 7 Sob'a du'a ta'o ia: tou' nda parlu mboti langgan sa, huu Lamatualain tao tou' ra tungga Eni mata aon. Naeni de tou' dad'i buna-b'oa' mana natud'u Lamatualain manaselin. Boe ma ina' dad'i buna-b'oa' mana natud'u tou' ra manaselin. 8 Huu lele' Lamatualain na'ad'ad'ad'i' raefafo' ia, Ana nda tao tou' mia ina' sa. Te Ana tao ina' mia tou' a. 9 Boe ma Ana nda tao tou' fee ina' sa. Te Ana tao ina' fee tou'. 10 Dad'i malole lena' ina' mboti langgan, fo atahori bub'ulu' rae, eni hule-o'e dui-b'engga Lamatualain hehelu-fufulin nendi' eni hak na, tungga matetun. Ate nara mia sorga o bub'ulu' ta'o naa boe. 11 Te mete ma nenepa'a' ro Lamatualain, ina' do tou' nda rambarii' mesa' se sa. 12 Mia teterin, Lamatualain tao ina' mia tou'. Te basa naa ma, ina' mana bonggi nala tou'. Ma Lamatualain mana tao de basa' e dad'i. 13 Hei du'a sob'a dei! Mete ma ina' hule-o'e mbali Lamatualain, ma nda mboti langgan sa, tungga hei na, naa malole', do hoko'? 14 Tungga hei had'a ma sia kota Korintus, mete ma tou' langga fulu naru', naa tao na'amamae' e, do? 15 Te mete ma ina' langga fulun naru' eni malolen seli, to? Lamatualain fee ne langga fulu naru' fo mboti nala langgan. Naa fo matetu'. 16 Te mete ma hambu atahori rae rareresi rakandoo' a so'al dala' ia, misined'a te, mia hai mana dad'i malangga, ma mia atahori sarani' ra sia bee-b'ee, ia eni hai had'a-dalan. 17 Lele' ia, au ae ola' selu' dala' esa fai. Sia dala' ia, au nda koa-bo'u nggi sa. Huu lele' hei mi'ib'ue, ama nda tao tungga ndoo-tetu' a sa, te ama boe mimue-mianggi fai. 18 Fefeun, au rena oi, lele' hei mi'ib'ue tao kasasi', ama bingga-banggi. Ruma mia au rena' naa ra, ne'o teb'e. 19 (Mema', huu hei esa-esa' dalam naa, dei fo naa natud'u seka mana teb'e-teb'e' rena neu hita Lamatuan, ma seka nda nau rena neu E sa.) 20 Lele' hei atahori sarani' ra mia mi'ib'ue sia Lamatua' mein, hei musi misined'a Lamatua' Yesus. Naa fo matetu'. Te hei nda tao ta'o naa sa. 21 Eni bukti na, naeni lele' hei endo' mia, ruma nda rahani atahori laen ra sa, ruma raa no bare-na'o, ma ruma fai rinu mafu. De atahori laen ra ruma nda hambu sa, de ara ndoe rala seli. 22 Ta'o bee ia!? Hei nda maume' fo mia-minu sia naa sa, do? Do, ama mi'ena masud mae tao milutu Lamatua' atahori sarani nara nara malolen? Do, mae tao mi'imamae' atahori mana tud'a-loloe' ra? Hei nau au ola' ta'o bee fai? Nau au koa nggi sia dala' ia, do? Afi' dudu'a ta'o naa, o! 23 Lamatua' Yesus mesa' ne nafad'e mema' dala' ia neu au, de au fee neu nggi fai. Oi, lele' atahori rahehere rae tao risa E, tetemba' naa, Ana ha'i nala roti balok esa. 24 Boe ma Ana hule-o'e no'e makasi mbali Lamatualain. Basa de Ana nafad'e ana mana tungga nara nae, “Mia roti ia. Huu ia Au ao ngga. Dei fo ara tao ralutu ao Ngga fee neu nggi. Dad'i ama musi mia roti ia fo misined'a Au.” 25 Lele' ara raa basa ma, Ana o tao ona' naa boe neu nggalas oe anggor nae, “Oe anggor ia sosoan, naeni: Lamatualain nau pa'a hehelu-fufuli feu' no nggi. Boe ma Au musi fee raa ngga nandali losa mate dei, naa fo hehelu-fufuli' naa fe'e dad'i ena. De mete ma hei minu anggor ona' ia, na, musi misined'a Au mamate ngga.” 26 Lele' hei mia roti ona' ia ma minu mia nggelas ona' ia, losa Lamatua' bali' nema, naa ona' hei dui-b'engga selu' so'al Eni mamaten. 27 Naa! Huu naa, mete ma hambu atahori naa roti ma ninu anggor mia nggalas naa fo nasaned'a hita Lamatuan, te ralan nda matetu' sa naa, dei fo Lamatualain hukun e. Huu naa, Lamatua' Yesus aon ma raan. Dad'i mete ma atahori ralan nda matetu' sa, na, ana nda nandaa naa ma ninu sia naa sa, huu naa tao ne'emutis neu Lamatua' Yesus. 28 Malole lena', atahori esa-esa' paresa' ralan dei. Basa' fo, mete ma ana namahere teb'e nae ralan ndoos ena, dei fo fe'e na naa roti ma ninu oe anggor naa. 29 Te hambu atahori raa ma rinu te rala nara nda matetu' sa. Huu ara du'a rae, “Yesus mamaten, nda na'ena sosoan saa sa boe. Yesus aon nda na'ena sosoa' neu au sa.” De atahori ona' naa lemba-doi sosoe' ao nara, huu dei fo ara hambu huku-doki'. 30 Naeni de sia talad'a mara, hambu ruma nda be'i sa, ruma aka' hed'i-hed'i' a, ma ruma mate ena. 31 Te mete ma hita paresa' malolole rala tara dei, ata nda hambu huku-doki' ona' naa sa. 32 Mete ma hita Lamatuan huku-doki nggita, Ana tao ta'o naa fo nanori nggita tungga dala ndoo-tetu' a. Huu Ana nda nau hita hambu huku-doki' sa, boe ma tambalutu ona esa' to basa atahori sia raefafo' ia. 33 Dad'i toronoo susue nggara, e! Lele' mi'ib'ue fo mia sia Lamatua' mein, na, esa musi nahani esa. 34 Mete ma ruma ndoe rala seli, na, malole lena' mia mala mbei sia ume dei. Basa fo, mete ma ama mi'ib'ue mii esa, na, ama afi' hambu huku-doki'. So'al ded'eat laen fo hei mitane' ra, hela au eti, fo ator.

Report Issue

1 Korintus 12

TOC , Chapters

1 Toronoo susue nggara, e! Au nau fo ama mihine so'al koasa no bab'anggi-bab'a'e' fo Lamatualain Dula-dalen fee neu nggita fo ata pake' a. 2 Hei bub'ulu' ena mae, lele' ama nda fe'e dad'i Lamatua' atahorin sa, hei aka' songgo-tanggu sud'i' a saa nda mahara' ra sa. Hei tungga no poke-mbake' neu se. 3 Huu naa, au nau fo ama mihine mae, nda bisa hambu atahori nenepa'a' no Lamatualain Dula-dale Meumaren oi, “Sumba-ndoon neu Yesus naa!” Ma nda bisa hambu atahori fo nda nenepa'a' no Lamatualain Dula-dale Meumaren nae, “Yesus naa, au Lamatua ngga mana na'ena hak parenda au!” 4 Lamatualain Dula-dalen fee atahori esa-esa' no bab'anggi-bab'a'e', fo ara ralalao ue-tataos laen-laen. Te basa bab'anggi-bab'a'e' ra, lao' mia Dula-dale' esa. 5 Atahori hambu bab'anggi-bab'a'e' mata'-mata' fo mete-se'u atahori, te basa se rena mia Lamatua' esa. 6 Atahori hambu ue-tataos mata'-mata' fo nelalao Lamatualain ue-tataon, te aka' na Lamatualain, mana tulu-fali se fo ralalao basa ue-tataos ra. 7 Lamatualain natud'u Dula-dalen sia atahori esa'-esa' masod'an no dala' esa-esa' no enan, te masud na basa se hambu hahambun ona esa'. 8 Ana fee koasa Dula-dalen neu atahori nara. Ruma simbo koasa fo ara bisa du'a naru', fo fee nenori' nandaa. Ruma simbo koasa fo rafad'e no relo-relo saa fo sira rahine. 9 Ruma fai simbo koasa fo ramahere rahere' Lamatualain, huu sira nenepa'a malolole ro Eni Dula-dalen. Ruma fai simbo koasa fo tao ra'ahahai' atahori mamahed'i' ra. 10 Ruma fai simbo koasa fo tao manadad'i-manaseli' mata'-mata' fo ratud'u Lamatualain manaselin. Ruma fai simbo koasa fo dui-b'engga Lamatualain hehelu-fufulin neu atahori nara. Ruma fai simbo koasa fo rahine dula-dale' bee mana ma'oka' sia Lamatualain, ma bee hoko'. Ruma fai simbo koasa fo ola' rahine rendi' ded'eat mata'-mata'. Ruma fai simbo koasa fo rafad'e ded'eat naa ra sosoan. 11 Te aka' Dula-dale' esa' a mana tao fo basa atahori tao rala ue-tataos naa ra. Ana fee atahori esa-esa' fo bisa tao ues tungga Dula-dale' a hihii-nanaun. 12 Au ae u'usasama' bab'anggi-bab'a'e' naa ra no atahori aon. Ao' esa bab'anggin hambu mata'-mata'. Te bab'anggi' mata'-mata' naa, nenepa'a' dad'i ao' esa' a. Naa ona' Kristus atahori nara. 13 Basa nggita nenepa'a to Dula-dale' esa. Naeni de lele' sarani nggita, ata dad'i ona' nusa' esa. Mae hita atahori Yahudi do atahori nda Yahudi sa, ate do atahori nenembo'it o, Lamatualain fee basa nggita Dula-dale' esa' a. Naa ona' basa nggita tinu oe mana nendi masod'a mia oe mata' esa. 14 Mema' ao' naa, nda mia' a bab'anggi' esa' a sa. Huu eni ia, dad'i mia bab'anggi' hetar. 15 Ona' ei ma nae, “Au ia, nda lima' sa. Dad'i au nda dad'i bab'anggi mia aom sa.” Mae ana ola' na'o naa, te eni fe'e bab'anggi' sa mia aom. Teb'e, to? 16 Boe ma ona' ndiki ma nae, “Au ia, nda mata' sa. Dad'i au nda dad'i bab'anggi' mia aom sa.” Mae ana ola' ta'o naa o, eni fe'e bab'anggi' esa mia aom. 17 Dud'u'a dei! Ona' ao ma dad'i aka' mata', na, ta'o bee fo hambu rena? Boe ma ona' ao ma dad'i aka' ndiki, na, ta'o bee fo bisa hae mala foo-foo' ra? 18 Te hei bub'ulu' ena, Lamatualain tao nggita dad'i ona' ao' esa, ma ator se no bab'anggin mata'-mata', tungga Eni hihiin. 19 Mete ma hita aon dad'i aka' bab'anggi mata' esa' a na, naran nda ‘ao'’ sa ena, to? 20 Te matetun, hita aon na'ena bab'anggi' mata'-mata'. Naa mana tao e dad'i ao teme-ao' esa. 21 Atahori matan nda bisa naloe-nad'ae liman nae, “Au nda parlu nggo sa!” Boe ma atahori langgan nda bisa ola' neu atahori naa ein nae, “Au nda parlu nggo sa.” 22 Matetun, naeni ao' a bab'anggin hita tae nda mana be'i' sa ma nda pantin sa, te hita fe'e parlu se. 23 Hambu bab'anggi' fo hita tae nda ra'ena sosoa' sa, te fe'e ta'ab'oi se no malole'. Ma hambu bab'anggi' fai hita mae tatud'u, de talusa tahere' se. 24 Te mete ma bab'anggi' nda mana tao fee nggita mae sa, na ata nda tao saa-saa neu se sa boe. Te Lamatualain na'ab'ue basa bab'anggi' ra fo tao se dad'i reu ao' sa. Ma Ana ator fo bab'anggi' fo hita tae nda pantin sa, ata ta'ab'oi se no malolole, 25 huu Ana nda nau hita aon neneb'ab'anggi' sa. Ana nau basa bab'anggi' ra, esa mete-se'u esa. 26 Mete ma bab'anggi' esa hambu sususa', na, basa se med'a sususa' boe. Ma mete ma esa simbo had'a-hormat, na, basa se ramaho'o boe. 27 Ona' naa no hei boe. Huu hei ona' Kristus ao teme-aon. Atahori mamahere' esa-esa' dad'i ona' bab'anggi' sa mia Kristus aon. 28 Huu sia atahori mamahere' ra talad'an, Lamatualain fee koasa fo tao ue-tataos mata'-mata'. Ka esan, Ana denu atahori ruma reu dui-b'engga hehelu-fufulin. Ka ruan, Ana pake atahori ruma dad'i mana ola-olan. Ka telun, Ana tao ruma ranori rahine atahori so'al Eni. Boe ma Ana fee koasa neu atahori ruma fo tao manadad'i'-manaseli' mata'-mata' fo ratud'u manaselin. Ruma fai hambu koasa fo tao ra'ahai' atahori mamahed'i' ra. Ruma fai hambu bab'anggi-bab'ae' fo tulun atahori. Ruma fai hambu papala-bab'anggi' fo rauli atahori fo tao ues reu esa no malole'. Boe ma Ana fee koasa neu atahori ruma fai, fo ara bisa ola' rendi' ded'eat mata'-mata'. 29 Naa, hei du'a ta'o bee? Lamatualain denu basa atahori fo lao' reu dui-b'engga hehelu-fufulin, do? Hoko'. Ana tao basa atahori dad'i mana ola-olan, do? Hoko'. Ana tao basa atahori ranori rahine, do? Hoko'. Ana fee koasa neu basa atahori fo tao rala manadad'i'-manaseli', do? Hoko'. 30 Ana fee koasa neu basa atahori fo tao ra'ahahai' atahori mamahed'i' ra, do? Hoko'. Ana tao basa atahori bisa ola-ola' rendi' ded'eat mata-mata', do? Hoko'. Ana tao basa atahori fo bisa rafad'e ded'eat naa ra sosoan, do? Hoko'. 31 Naa! Hei musi mihehere fo simbo ma pake bab'anggi-bab'a'e' mana na'ena ngguna' lena' soa' neu atahori hetar. Mae ona' naa o, au fe'e ae utud'u nggi dala malole' manaseli' lena' fai.

Report Issue

1 Korintus 13

TOC , Chapters

1 Ona' au bisa ola-ola' basa ded'eat mata'-mata', atahori ded'eat na do, ded'eat mia Lamatualain ate nara sia sorga do, te mete ma au nda u'ena susue' mbei sa boe na, eni onton na saa? Au o'ola ngga naa, rou', ona' me'o aka' nalii' a, do darom mana nalii ndu'u-ndu'u te rou'. 2 Ona' au hambu bab'anggi'-bab'a'e' fo dui-b'engga Lamatualain hehelu-fufulin neu atahori nara, ma bub'ulu' basa rasia ra, ma uhine basa atahori mahine' ra dalan, ma mete ma nemehere ngga neu Lamatualain manggatee' losa au bisa lali' lete' ra, te nda u'ena susue' mbei sa boe, eni nggunan saa? Basa saa fo au tao' naa ra, nda na'ena ngguna saa sa boe. 3 Mete ma au seo basa hata-heto ngga ra, fo banggi fee neu atahori mana tud'a-loloe' ra, do fee ao ngga dad'i tutunu-hohotu', te au nda u'ena susue' mbei sa boe, eni nggunan saa? Au nda u'ena netehuu' fo so'u-so'u ao ngga sa boe. Naa parsuma' a! Nda onton saa sa boe. 4 Huu susue' naa, malole'. Susue' naa, na'amamate' ralan. Nda mana horo-mbala sa. Nda so'u-so'u aon sa. Nda mana koao' sa. 5 Nda mana nggurudau' sa. Nda mana nau mesa' ne nasenggi' sa. Nda losa' na namanasa sa. Nda mana nambed'a rala' sa. 6 Ana hii' a no dala ndoo-tetu'. ma nda nau dala nda matetu' sa. 7 Susue' naa, ne'etataa' sia sususa'. Susue' naa, nemehere nekendoo' a. Susue' naa, nemehena nekendoo' a nae, dei fo basa dad'i malole'. Susue' naa, ne'etataa' nekendoo' a. 8 Susue' nda naloe' sa. Te saa fo Lamatualain mana ola-ola nara dui-b'engga' naa, dod'oo te nda parlu sa ena. De mete ma atahori ola' rendi' ded'eat mata'-mata', dod'oo te nda parlu sa ena. Ma mete ma saa fo atahori mahine' ra bub'ulu', dod'oo te nda na'ena ngguna saa sa ena boe. 9 Lele' ia, hita tahine mbei' a. Mete ma hita dad'i Lamatualain mana ola-olan, hita tafad'e aka' dala nda fe'e manadai' sa. 10 Te losa fain, dei fo basa' e dad'i manadai'. Lele' naa, dala-dala nda manadai' ra sa, nda ra'ena ngguna sa ena. 11 Conto ona' ia: lele' au fe'e anadiki', au ola-ola' ona' anadiki' ra ola-ola'. Au dud'u'a ona' anadiki' ra dud'u'a boe. Te lele' ia au u'umoko ena. Naeni de au nda tao ao ngga ona' anadiki' sa ena. 12 Conto laen fai: lele' ia, hita hambu tita mbei ena, te nda fe'e manggarelo' sa, ona' mete rendi' doma mana fanggi'. Te dod'oo dei fo basa e dad'i manggarelo' boe. Hita tita nandaa ona' sia mata tara. Lele' ia au uhine mbei' a. Te dod'oo dei fo au uhine basa' e, ona' Lamatualain nahine basa' e so'al au ao masod'a ngga. 13 Dad'i lele' ia, hita musi tao dala' telu mana na'ataa' nakandoo. Naeni: ata musi tamahere takandoo neu Lamatualain; ata musi tamahena takandoo tae, dei fo Ana nauli basa' e dad'i malole'; boe ma ata musi esa sue-lai esa takandoo. Mia dala katelu' ia ra, manaseli' a, naeni susue'. Huu susue' a malole' lena' mia basa e.

Report Issue

1 Korintus 14

TOC , Chapters

1 Tao mihere' fo esa sue-lai esa sia basa dala' ra. Huu nda hambu dala' laen manaseli' lena' sa. Sangga dala' fo Lamatualain Dula-dalen fee nggi koasa ma bab'anggi-bab'a'e' fo ama bisa tao dala-dala malole'. Boe ma malolen, naeni mete ma ama hambu bab'anggi-bab'a'e' fo dui-b'engga Lamatualain hehelu-fufulin. 2 Huu mete ma atahori hambu bab'anggi-bab'a'e' fo dui-b'engga pake ded'eat laen, Lamatualain Dula-dalen fee ne koasa fo nafad'e dala' fe'e mana ma'afuni'. Ana nda ola' no atahori laen sa, te ana ola' no' a Lamatualain. Nda hambu atahori mana ra'ab'ue sia naa, rahine atahori naa o'olan sa. 3 Te mete ma atahori hambu bab'anggi-bab'a'e' fo dui-b'engga Lamatualain hehelu-fufulin, ana helu-fuli neu basa atahori mana sia naa ra. Ana nafefela atahori ra nemeheren neu Lamatualain, tao manggatee rala nara, boe ma tao namaho'o mana susa-sona' ra. 4 Atahori mana ola' nendi' ded'eat laen, tao ma'ad'ere a aon. Te atahori mana ola' dui-b'engga Lamatualain hehelu-fufulin, ana tao ma'ad'ere basa atahori mana ma'ab'ue' ra, naa fo basa atahori sarani' dad'i ma'ad'ere lena'. 5 Au hii' a basa hei ola' mendi' ded'eat laen. Te au hii lena' fai, mete ma hei ola' dui-b'engga Lamatualain hehelu-fufulin. Huu atahori mana ola' dui-b'engga Lamatualain hehelu-fufulin, nggunan lena' mia atahori mana ola' nendi' a ded'eat laen. Mete ma hita ola' tendi' ded'eat laen, naa malole' boe, sad'i hambu atahori rafad'e rahine ded'eat naa sosoan. No ta'o naa, hehelu-fufuli' a boe tao basa atahori sarani' ra basa se rahine. 6 Toronoo susue nggara, e! Du'a sob'a dala' ia. Ona' au uma sia hei e, fo au ola' endi' ded'eat fo ama nda mihine sa, hei hambu onton saa? Nda hambu sa, to? Te mete ma au ola' o nggi, malole lena' mete ma au dui-b'engga Lamatualain hihii-nanaun. Malole lena' au utud'u dala' fo ma'ahulun nda fe'e manggarelo' sa. Malole lena' au tulun hei fo mihine dala' ra no malole' lena' fai. Malole lena' au fee nesenened'a' so'al Lamatualain Ded'ea-o'olan. Malole lena' au unori nggi. Naa, fe'e na'ena ngguna soa' neu nggi, to? 7 Ona' naa boe no sud'i a saa mana malii' ra. Ara nda masod'a' sa, ma ara tao lii' mata'-mata'. Pake sulin do, sasando do, gitar, te mete ma nda ub'a not na sa, na ne'o atahori nda bisa rahine oi na'amina' sosod'at bee sa boe, to? 8 Mete ma tao tarompet liin sambu-sambu na, ta'o bee fo sold'ad'u ra rena ma bub'ulu' fo rahehere reu ratati? Hoko', to? 9 Hei o ona' naa boe. Mete ma hei ola' mendi' ded'eat laen, do ola' mendi' a ded'eat fo atahori nda rahine no matetu' sa, naa ona' hei ola' mo anin. Parsuma' a, huu atahori nda rahine masud ma sa! 10 Hambu ded'eat mata' hetar sia raefafo' ia. Ded'eat ra esa-esa' no eni sosoa-ndandaan! 11 Te mete ma au nda uhine atahori laen ded'eat na sa, naa nda na'ena sosoan saa fee au sa boe. Au nda uhine se sa, ma ara o nda rahine au sa boe. Hai esa mo esa dad'i ona' atahori fui' ra. 12 Hei o ona' naa boe. Hei nau hambu koasa ma bab'anggi-bab'a'e' mia Lamatualain. Naa malole. Te malole lena' hei tao mihere' fo hambu koasa no bab'anggi-bab'a'e' fo ama bisa pake fo tulun tao ma'ad'ere' neu atahori sarani' hetar! 13 Dad'i atahori mana ola' nendi' ded'eat laen, malole lena' hule-o'e no'e Lamatualain fee ne bab'anggi-bab'a'e' fo bisa nafad'e ded'eat laen naa sosoan. 14 Mete ma au hule-o'e endi' ded'eat laen, au hule-o'e sia' a rala ngga, te nda uhine ae au ola' saa sa boe. 15 Dad'i malolen, au tao ta'o bee? Au pake ru'a se, te esa-esa' no fain. Au ae hule-o'e endi' a rala ngga. Ma au o ae hule-o'e endi' ded'ea-o'ola' fo uhine' a. Au ae koa-kio sia rala ngga neu Lamatualain endi' sosod'a koa-kio'. Boe ma au o bisa sod'a sosod'at endi' ded'eat fo uhine' a. 16 Huu mete ma ho pake ded'eat laen fo koa-kio Lamatualain mia rala ma, ma hambu atahori sia naa nda nahine dala' naa ra sa, ta'o bee fo ana bisa rala' sa no nggo? Lele' ho mo'e makasi mbali Lamatualain mendi' ded'eat laen, ta'o bee fo ana na'ahei no nggo nae, “Naa, teb'e!” Nda bisa sa, to? Huu nda nahine ded'eam sa. 17 Ho bisa mo'e makasi mbali Lamatualain ta'o naa. Te naa nda tao ma'ad'ere atahori laen ralan sa. 18 Mbei ma hei nda bub'ulu' sa, te au ola' endi' ded'eat laen lena' basa nggi. Au o'e makasi mbali Lamatualain, huu Ana tao au bisa ola' ta'o naa. 19 Te mete ma atahori mamahere' ra ra'ab'ue, malole lena' au ola' endi' a ded'eat e'eku' deke' lima' a, mana tao se bisa rahine, fo au unori se, afi' losa au ola' loa-naru' endi' ded'eat laen, ma pake ded'eat mana le'u-lolo', fo ara nda rahine. 20 Toronoo susue nggara e! Mete ma hei nau mihine sob'a dala' sa, na hei musi minori dud'u'a ona' atahori lasi' ra. Afi' dud'u'a ona' anadiki' ra! Te neu dala de'ulaka', hei musi ona' anadiki', nda mana nahine tao dala de'ulaka' ra sa, huu rala nara meu'. 21 Sia Lamatualain Susura Meumaren, nenesura' oi: “Hita Lamatuan ola' nae, ‘Au ae pake atahori mana ola' nendi' ded'eat laen ra, fo Au ola' fee neu atahori nusa Isra'el. Te mae au ola' ta'o bee boe o, ara nda nau rena Au sa.’” 22 Huu naa, hei mita, mete ma atahori ola' rendi' ded'eat laen, naa dad'i tanda fee atahori nda fe'e ramahere Lamatua' sa, fo rita koasa Na. Naa nda tulun atahori mana ramahere ena neu Lamatua' sa. Te mete ma atahori ola' dui-b'engga Lamatualain hehelu-fufulin, naa tulun atahori mana ramahere ena neu E. Naa nda tulun atahori mana nda fe'e ramahere neu E sa. 23 Mete ma basa hei mi'ib'ue, ma basa nggi ola' mendi' ded'eat laen-laen, ma atahori nda fe'e mamahere' ra sa, do atahori mana nda fe'e nahine dala' ia ra sa, maso' sia talad'a mara ena, na dei fo ara du'a ta'o bee? Tantu ara rae, “Atahori mana sia ia ra ramulu ena!” 24 Ona' ita' basa hei ola-ola' dui-b'engga Lamatualain hehelu-fufulin, ma atahori nda fe'e namahere sa, do atahori nda fe'e nahine dala' ia ra sa, ara maso' risi' hei talad'a mara. Tantu atahori naa nae rena saa fo hei ola-ola' naa. Dad'i saa fo hei ola' naa, natud'u sala-kilu nara, de ana nau paresa' masod'an no lutu'-lelo'. 25 Boe ma dala-dala' de'ulaka' fo ana na'afuni' sia ralan, dei fo tabuka fo basa atahori rahine. Basa ma atahori naa sende' lululanggan mbali Lamatualain nae, “Wee! Lamatualain sia talad'a mara ena!” 26 Dad'i toronoo susue nggara, e! Lele' hei mi'ib'ue, atahori esa-esa' no bab'anggi-bab'a'en. Ruma sod'a sosod'a koa-kio Lamatualain. Ruma ranori atahori so'al Lamatua'. Ruma fai rafad'e dala' mana mia Lamatualain, fo ma'ahulun fe'e mana ma'afuni' a. Ruma ola' rendi' ded'eat laen. Boe ma ruma fai bisa rafad'e ded'eat naa sosoan. Basa dala' naa ra, ara musi tao fo tao ma'adere atahori laen ra nemeheren. 27 Mete ma hambu ruma hii' a ola' rendi' ded'eat laen, na naa malole. Te ita' atahori rua do telu o, dai ena. Nda parlu atahori hetar sa. Esa ola' basa, dei fo esa ola' fai. Boe ma musi hambu atahori mana bisa nafad'e sira ded'ean sosoan. 28 Mete ma nda hambu atahori bisa nafad'e ded'eat naa sosoan sa, na, afi' ola' mendi' ded'eat laen sia atahori hetar matan. Hela fo ara ola' ona' naa sia' a rala nara. Sira o bisa ola' ro Lamatualain ona' naa boe. 29 Lele' ama mi'ib'ue, mae atahori rua do telu o ola' rafad'e Lamatualain hehelu-fufulin. Laen ra musi timba-tai malolole o'ola nara. 30 Te mete ma Lamatualain natud'u fo mihine dala' sa dalahulun fe'e ma'afuni', fee neu atahori esa mana endo' rena sia naa, atahori naa musi nafad'e hehelu-fufuli' na neu basa mana sia naa ra. Boe ma atahori mana ola' sia mata' musi naloe', fo fee kaka'e' neu atahori mana fe'e nema rena mia Lamatualain, fo ana ola'. 31 Matetun, basa hei bisa dui-b'engga Lamatualain hehelu-fufulin. Te hela' atahori esa ola' dei, dei fo fe'e fee nonoon ena. No ta'o naa, basa atahori bisa rena, basa se bisa ranori, ma ara bisa med'a rala nara boe manggatee lena' fai. 32 Misined'a te, atahori mana ola' dui-b'engga Lamatualain hehelu-fufulin, musi nauli nahine aon. Boe ma, esa bisa nahani esa, ma laen ra ra'atataa' rala aon. 33 Te sia Lamatualain nda hambu nemue-neanggi' sa. Basa' e nenelinu-afi' no malole'. Sia bee-b'ee, mete ma atahori mamahere' ra ra'ab'ue, eni ona' ia: 34 Ina' ra musi endo' nee-nee. Sira afi' ola' nae'. Musi tao rerena' neu malangga nara. Huu Lamatualain Hohoro-lalanen ola' na'o naa boe, to? 35 De mete ma ina' ruma rae ratane dala' esa, na, hela fo bali' na natane sia' a saon. Te mete ma ina' ra ramue-raanggi sia ume hule-o'e' a, naa tao ne'emamae' a! 36 Hei dud'u'a mara ona bee? Huu Lamatualain Ded'ea-o'olan nda nema mia nggi sa! Boe ma Ded'ea-o'olan nda fee neu' a hei mana sia kota Korintus sa! Dud'u'a malolole dei! 37 Mete ma hambu atahori sa nae eni bisa dui-b'engga nala Lamatualain hehelu-fufulin, do, du'a oi eni simbo koasa mia Lamatualain Dula-dalen, na, eni mesa' ne bub'ulu', au mana sura' dala' naa fee neu nggi na, hohoro-lalane' naa nda mia au sa, te parenda' naa mia Yesus, hita Lamatuan. 38 Mete ma hambu atahori nda nau simbo dala' ia ra sa, na, ama afi' simbo e boe. 39 Toronoo susue nggara, e! Tao mihere no ma'ad'ere' fo hambu koasa dui-b'engga Lamatualain hehelu-fufulin. Boe ma afi' ena-ai atahori mae, sud'i boe ola' mendi' ded'eat laen fai. 40 Dad'i mete ma hei mi'ib'ue, na, milalao basa dala' ia ra no matetu', tungga ndoon. Dala' esa lao' dei, dei fo laen ra tungga. Milalao basa dala' ra no malole'. Afi' mimue-mianggi.

Report Issue

1 Korintus 15

TOC , Chapters

1 Toronoo susue nggara, e! Au nau nggi misined'a Lamatualain Hara-lii Malolen fo au ufad'e neu nggi eni' a dalahulun. Hei simbo mala ma mi'itataa' tungga mikindoo neu Hara-lii' naa. 2 Huu Hara-lii naa, mana fee masoi-masod'a' neu nggi, sad'i ama to'u mihere' mikindoo e. Te mete ma ama nda mimihere mikindoo neu Lamatualain sa, hei nemehere mara, parsuma' a. 3 Au o unori basa nggi dala-dala pantin seli, fo dalahulun atahori parna ranori neu au boe. Naeni: Kristus, fo Lamatualain haitua nema' a, mate de fee masoi-masod'a' neu nggita mia sala-kilu tara ena, nandaa teb'e ona' Lamatualain Susura Meumaren sura' eni' a lele ulu' a. 4 Boe ma ara ra'oi E. Basa de, fini esan ma, Lamatualain tao nasod'a bali' E, nandaa teb'e ona' Lamatualain Susura Meumaren sura' mema' eni' a lele ulu' a. 5 Basa ma, Kristus natud'u Aon neu Petrus. Ana o natud'u Aon neu ana mana tungga ka sana hulu rua nara boe. 6 Lao esa ma, Ana natud'u aon neu atahori mamahere' natun lima lena'. Basa se rita E! Mia sira e, hambu hetar fe'e masod'a' ra. Aka' ruma mate ena. 7 Basa ma, Ana natud'u aon neu a'a Yakobis boe. Boe ma natud'u aon neu basa ded'enu nara. 8 Naa! Au mana ita e u'ub'ui oe-oe'. Huu au ona' ana muri' nene bonggi' ne'eb'uit. 9 Lamatua' ded'enun laen ra, basa se pantin lena' au. Mete ma tungga matetun, au nda undandaa dad'i ded'enun sa. Huu fe'esa'an, au mana tao u'usususa' ma poko-paru Lamatua' atahori nara sia bee-b'ee. 10 Te Lamatualain natud'u rala malolen neu au. Boe ma Ana mana tao au dad'i ona' ia. Lele' Ana tao dala malole' soa' neu au, Ana nda ngganggari fai no hie-hie' a sa. Ma'ab'uin ma, au mana ue-tao lena' basa se! Tao-tao te au nda mana tao ues naa sa, te Lamatualain rala malolen mana ue-tao sia masod'a ngga. 11 Dad'i nda pantin sa au mana unori, do ded'enu' laen ra mana ranori sa. Huu basa hai minori dala' ona esa'. Hai dui-b'engga atahori so'al Lamatua' Hara-lii Malolen nekendoo' a. Huu naa, hei mimihere neu Hara-lii Malole' mana ona esa' naa. 12 Hai biasa minori mae, Kristus, fo Lamatualain haitua nema' naa, nasod'a bali' mia mamaten ena. Dad'i ta'o bee de hei ruma mae, “Atahori mana mate' ra, nda rasod'a bali' sa”? Netehuun saa? 13 Huu mete ma atahori mana mate' ra nda rasod'a bali' sa, eni sosoan nae, Kristus o nda nasod'a bali' sa boe! 14 Ma mete ma Kristus nda nasod'a bali' sa, basa-b'asa saa fo hai biasa minori neu atahori ra, nda na'ena ngguna sa. Ma nemehere mara neu E, parsuma' a! 15 Mete ma teb'e atahori mates ra nda rasod'a bali' sa, na, hai o dad'i mana sakasii ombo-koson so'al Lamatualain. Huu hai biasa minori mae, “Lamatualain mana tao nasod'a bali' Kristus!” Mema' hai dui-b'engga ta'o naa. Te mete ma atahori mana mate' ra nda rasod'a bali' sa, eni sosoan nae, Lamatualain nda parna tao nasod'a bali' Kristus sa. 17 Dud'u'a sob'a dala' ia dei: mete ma Kristus nda nasod'a bali' sa, hei nemehere mara neu Lamatualain parsuma' a! Huu hei fe'e lemba-doi sala-kilu mara! 18 Nda aka' naa sa, te basa atahori mana mate' ra, fo dalahulun nenepa'a' ro Kristus, mete ma Kristus nda parna nasod'a bali' sa, ara o mate ma saranggaa mia Lamatualain. 19 Hita tamahena neu Kristus tae, dei fo Ana nau tao malole' fee nggita. Te mete ma hita tamahena ta'o naa, aka' dad'i sia' a raefafo' ia, naa parsuma' a! Boe ma hita dad'i atahori mana kasian seli mia basa e! 20 Tao-tao te nda ta'o naa sa, to? Te matetun, naeni: Kristus, fo Lamatualain haitua nema' naa, nasod'a bali' mia mamaten! Te nda aka' mesa' ne sa, huu dei fo atahori mamahere mana mate' ra o, rasod'a bali' boe. Kristus ona boa ulu' e, mana natud'u oi, atahori mana mate' ra, dei fo rasod'a bali' tungga E. 21 Lele ulu' a, aka' atahori esa' a, naeni Adam, mana nalena-langga Lamatualain parendan. Naeni de eni huku-dokin mamates. Basa atahori simbo huku-doki' naa boe. Te lele' ia, hambu atahori esa fai, naeni Kristus, mana nasod'a tungga Lamatualain parendan. Dad'i, huu Eni malolen, atahori mana mate' ra bisa rasod'a bali'. 22 Basa atahori mana ralena-langga neu Lamatualain parendan, hambu huku-doki' mamates, ona' Adam boe. Ona' naa boe, basa atahori mana nenepa'a ro Kristus, dei fo Lamatualain tao nasod'a bali' se. 23 Te esa-esa' no eni fain. Kristus dad'i atahori ma'ahulu' mana nasod'a bali', ona' boa ulu' fa' ra. Ma lele' Ana bali' raefafo' ia nema, na dei fo atahori nara rasod'a bali' boe. 24 Dei fo raefafo' fe'e sambu-lalo ena na. Lele' naa, Kristus dad'i Mane' mana tao nalutu basa koasa, basa parenda', ma basa nenori mana musu no Lamatualain. Eni o dad'i Mane' mana fee bali' hak parendan neu Lamatualain, Eni Aman. 25 Huu Eni musi to'u parenda' nakandoo, losa Lamatualain tao nasenggi' basa mana lab'an Kristus, fo ara be'utee mbali E. 26 Hambu dala' esa fai mana namusu' no hita atahori. Naeni, hita musi mate. Te neu mate'en, Lamatualain nau nasenggi' mamates a koasan. Ana tao basa ta'o naa, ma nda hambu atahori mate sa ena. 27 Sia Lamatualain Susura Meumaren nenesura' oi, “Lamatualain tao basa mana kala' ra be'utee mbali Atahori fo Ana helu-fuli nae haitua nema' a.” Naa! Lele' nenesura' oi, “mana kala' ra basa se be'utee neu Eni Atahori na”, naa meu' ena oi, Lamatualain nda maso' sia naa sa. Huu Lamatualain mesa' ne mana so'u E dad'i Lamatua' soa' neu basa e. 28 Mete ma basa e rena teb'e-teb'e' neu Lamatualain Anan, na, Ana' naa o fee bali' basa' e neu Aman, mana so'u E dad'i basa e Lamatuan. Basa boe ma, Lamatualain to'u parenda' nakandoo sia basa dala' ra, soa' neu basa atahori. 29 Hambu atahori rae sarani fo ganti atahori mana mate' nda fe'e sarani sa. Te mete ma atahori mates nda nasod'a bali' sa, saa' de rae sarani soa' neu atahori mana mate'? 30 Boe ma ta'o bee de hita nau ha'i sosoe' mate takandoo, mete ma atahori mana mate' a nda nasod'a bali' sa? 31 Huu au ae' a mate tungga-tungga fai! Te toronoo susue nggara e! Au sumba, ita' mae mate o nda saa saa sa boe. Au boti' ala mata ngga, huu ama nenepa'a mikindoo mo hita Lamatuan Yesus Kristus, fo Lamatualain haitua nema' a. 32 Fai' naa, lele' au fe'e sia kota Efesus, au aka' ukaru atahori mana ona' banda fui de'ulaka' ra. Te mete ma au aka' lab'an fo tungga' a hihii ngga, nda fee neu Lamatualain sa, naa parsuma' a. Nda na'ena ngguna sa! Te mete ma teb'e atahori mana mate' ra nda rasod'a bali' sa, malole lena' hita tungga-tungga' a atahori o'olan rae, “Ima ata feta-dote teu esa, ma taa-tinu malad'a-malad'a', huu mbila te hita mate ena!” 33 Ama afi' nene'ed'i nala' fo tungga dud'u'a ta'o naa! Huu hambu ded'ea-o'ola' oi, “Mete ma ho ei' sa mo atahori de'ulaka' ra, naa tao nggo dinggo' hela masod'a ndoo-tetu' a.” 34 Afi' tao de'ulaka' fai! Muloe' leo! Tao mata' neu masod'am! Tao' a ndoo-tetu' a! Matetun, hei musi mimed'a mamaet, huu sia talad'a mara, fe'e hambu atahori nda mana nahine Lamatualain sa. 35 Ruma ratane rae, “Mete ma atahori mana mate' ra rasod'a bali', na, dalan ta'o bee? Boe ma ao nara dad'i ta'o bee?” 36 Nggoa' e! Huu mete ma sela fini, naa fini a musi nambalutu sia rae rala, dei fo ana nanumbu fo mori. 37 Boe ma fini fo hita sela' a, matan nda ona' sud'i' a saa mana nanumbu ma naroo sa. Eni fini meto', ona' are nggandum do, are do, fini laen. 38 Esa-esa' no matan, tungga Lamatualain hihii-nanaun. Huu Eni mana na'etu' basa sela-nggari' ra esa-esa' no mata aon. 39 Banda ma atahori o ona' naa boe. Esa-esa' no mata aon, tungga Lamatualain hihii-nanaun. Atahori aon, tungga atahori mata aon. Banda ra aon, esa-esa' no mata aon. Mbui' no mata aon. U'u no mata aon. Laen ra fai ro mata aon. 40 Hambu sud'i' a saa sia lalai a, ma hambu sud'i' a saa sia raefafo'. Mana sia lalai a no eni manaselin. Te manaselin, laen no mana sia raefafo' a. Mana sia raefafo' no eni manaselin boe. Te manaselin, laen no mana sia lalai a. 41 Mete ma sia lalai a, relo manaselin laen; fulan manaselin laen; boe ma nduu' ra manaselin laen-laen. Esa-esa' no mata aon. Esa-esa' no manaselin. Dad'i basa se ra'ena manaseli', to? 42 Naa! Mete ma atahori mana mate' ra rasod'a bali', naa ona' fini a fa' ra. Huu mete ma ne'oi atahori mana mate' a ena, eni ao-sisin noe hendi e, to? Te mete ma nasod'a bali', eni nda ona' dalahulun sa ena. Huu mete ma nasod'a bali' na, eni nda bisa mate sa ena. 43 Lele' ata ta'oi atahori mates a, hita med'a naa aon sisi' naa manggenggeo'. Te mete ma atahori naa nasod'a bali', na, eni manaseli'! Huu ana dad'i meumare' ena! Atahori mana mate' a nda bisa tao saa sa boe, lele' atahori ra'oi e. Te lele' nasod'a bali', eni ma'ad'eren seli! 44 Mete ma atahori fe'e masod'a' na, eni nahine aka' du'a ma med'a' a, to? Te lele' eni mate, fo nasod'a bali', na, Lamatualain Dula-dalen fee eni masod'a ndoo-tetu' a. Boe ma eni nda ona' dalahulun sa ena. 45 Atahori ka esan mana ona' hita boe, naeni Adam. Tungga Lamatualain Susura Meumaren, nenesura' oi, “Ana dad'i atahori masod'a', mana du'a ma med'a nahine.” Te atahori fo mata aon ona' Adam mana sia ata' lena' naa, naeni Kristus. Eni Dula-dalen mana tao atahori nasod'a no matetu'. 46 Ka esan, naeni atahori mana nahine' a du'a ma med'a, ma ana bisa mate. Te mana nasod'a bali' a, naeni atahori mana hambu masod'a ndoo-tetu' mia Lamatualain Dula-dalen. 47 Atahori ka esan mana sia raefafo' a a tao e mia afu rae. Te ka ruan, naeni Kristus, mana nema mia sorga. 48 Hita mana tasod'a sia raefafo', mata ao tara ona' atahori ka esan, fo Lamatualain tao mia afu rae. Te atahori mana nenepa'a no Lamatualain sia sorga, mata aon ona' Kristus mana nema mia sorga. 49 Lele' ia hita mata aon ona' Adam fo Lamatualain tao mia afu rae. Te dod'oo ma hita nggati mata feu', ona' Kristus mana nema mia sorga. 50 Toronoo susue nggara e! Au ae ufad'e nggi ta'o ia: hita mana dad'i atahori mata-ao' ka esan, hita aon tao mia raa' no rui'. No ta'o naa, hita nda bisa simbo hata-heto' fo dad'i Lamatualain anan sia sorga sa. Nda bisa sa! Huu atahori mata ona' naa, dei fo ao nara rambulutu hendi se, de ara nda bisa simbo dala' fo ra'atataa' rakandoo sa. 51 Dad'i rena malolole! Te au ae ufad'e nggi rasia sa. Dei fo hambu atahori mamahere' ruma nda mate sa. Ma dei fo basa hita nenenggati' no mata feu'. 52 Lele' ma'oa nalii ma'ab'ui' a, basa ia ra aib'oi' ma dad'i neu' ena. Lai-lai lena' mia hate-mata'. Huu lele' ma'oa nalii, lele' naa boe o mana mate' ra rasod'a bali' boe. Mete ma rasod'a bali' ena, ara nda mate selu' sa, nda rambulutu selu sa boe. Hita mana fe'e masod'a' ra o ona' naa boe. Basa nggita dad'i mata feu'. 53 Hita aon sisin ia bisa nambalutu, nae oba e dad'i mata feu' nda bisa nambalutu sa ena. Boe ma hita lele' ia mana bisa mate, nae oba' e dad'i mata feu' nda bisa mate sa ena! Naa tao tungga saa fo nenesura' mema' sia Susura Meumare' a oi, “Lamatualain tao nalutu mamates koasan ena, boe ma nasenggi' e ena! Naeni de ata nda mate sa ena.” 55 “He, Mamates! Ho koasam sia bee? He, Mamates! Ho koasa mana nisa atahori ma, sia bee?” < Hadēs g86 > 56 Saa de mamates nendi doid'oso' soa' neu hita atahori? Naa huu hita tao sala'. Naeni ena! Saa de sala-kilu tara ra'ena koasa ona' naa? Naa huu Lamatualain Hohoro-lalanen natud'u nae, hita sala-kilun nalena-langga neu Eni parendan. Naeni ena! 57 Te ale' ia, basa' e dad'i laen ena! Ma basa nggita to'e makasi nae-nae mbali Lamatualain. Huu Eni mana tao nggita tasenggi' basa dala de'ulaka' ra, tungga hita Lamatuan Yesus Kristus tataon. Ma Kristus mana nasenggi' teb'e! 58 Dad'i toronoo nggara e! Mi'itataa' mihere'! Afi' minggongga! Hei ue-tatao mara soa' neu Lamatualain musi boe malole ma namanae. Huu hei bub'ulu' ena mae, hei tao ues mita' mamate mara soa' neu hita Lamatuan, nda parsuma' sa.

Report Issue

1 Korintus 16

TOC , Chapters

1 Lele' ia, au ae sura' so'al doi' fo hei mid'uru fo tulu-fali Lamatua' atahorin mana sia Yerusalem. Au ufad'e atahori mamahere' mana sia profinsi Galatia ra ena, sira musi rad'uru doi' ta'o bee. Ia na, hei o musi tao tungga boe. 2 Tungga-tungga nggarei na, basa atahori musi mbed'a' doi nara mbei, mia sira ue-tatao nara mbule-b'oa nara. Afi' mihani au eti, dei fo hei fe'e mii mid'uru doi' ena. 3 Ma mete ma au eti ena, na, hei mitud'u atahori fo mimihere' ra, fo rendi doi tutulu-fafali' ra fee Lamatua' atahorin mana sia Yerusalem ra. Boe ma dei fo au sura' susura fee malangga sarani' mana sia naa ra, fo rahine mana rendi doi' ra. 4 Ma mete ma hei du'a mae malole mete ma au tungga boe, na, hai bisa mii mimilolo'. 5 Mete ma au lao' ndule profinsi Makedonia, dei fo au eti sia hei e. Te au fe'e ae uu sia Makedonia dei. 6 Basa naa, dei fo au ae uu leo o nggi doo-doo mbei; mbei ma losa fula-fai ma'asufu' esa. Basa' fo ama bisa mo au losa mamana' laen fai. 7 Au masud ngga ae eti sia nggi, nda losa' sa. Huu au ae leo o nggi doo-doo mbei, mete ma naa tungga Lamatualain hihii-nanaun. 8 Te au fe'e nau leo sia kota Efesus losa fai malole Pentakosta dei, [naeni fai lima nulu mia fai malole Paska a basa]. 9 Huu sia ia hambu kaka'e' malole' nae' fo au fe'e tao ue-taos nae, ita' mae hambu atahori hetar fe'e lab'an Lamatua' ue-tataon. 10 Mete ma Timotius dad'i nema sia nggi, simbo e no malolole, fo ana afi' du'a-du'a'. Huu eni, hita Lamatuan atahori mana tao ue-tataon, ona' au boe. 11 Afi' fee atahori mete e rendi' mata seseri'. Tulu-fali e, losa ana bali' no masod'a', fo ana bisa bali' nema nisi' au. Huu au o toronoo' laen ra, mihani e. 12 Hambu dala' esa fai. Au kokoe hita toronoon Apolos, fo ana neu mete-se'u nggi mo toronoo' laen ra. Te ana nda fe'e nau neu sia lele' ia sa. Mihani' a, mete ma ana hambu kaka'e malole', dei fo ana fe'e neti ena. 13 Hei musi minea ao mara no malolole! Hei musi mi'itataa' fo mimihere mikindoo neu Lamatualain! Afi' mimitau! Tao ma'ad'ere ao mara! 14 Hei tao sud'i' a saa, na, mitud'u susue mara. 15 Toronoo susue nggara e! Basa nggi bub'ulu' mae, a'a Stefanus no basa ume isi nara dad'i atahori ka esan mana ramahere neu Kristus sia profinsi Akaya. Ara o tao ues rita' mamate nara fo mete-se'u basa atahori mamahere' mana sia naa ra. Dad'i au o'e fo 16 ama tao rerena' neu atahori mata' naa. Naeni, atahori mana tao ues no manggatee' fo mete-se'u reu esa neu atahori mamahere' ra. 17 Au nau ae ita nggi. Au rala ngga namaho'o, huu a'a Stefanus, a'a Fortunatus, ma a'a Akaikus rema sia ia. No ta'o naa, ara nggati nggi. 18 Ara tao manggatee au rala ngga, ona' ara tao manggatee rala mara boe. Hei musi fee had'a-hormat neu atahori ona' naa ra. 19 Atahori sarani' sia profinsi Asia fee nggi hara sod'a-mole'. A'a Akila, eni saon, susi Priskila, ro basa atahori laen fo mana hii ra'ab'ue sia ume nara o fee hara sod'a-mole' boe, huu sira nenepa'a' rakandoo ro hita Lamatuan. 20 Basa atahori mamahere' sia ia ra o fee hara sod'a-mole' boe. Lele' ama mi'ib'ue, na, esa soru esa no i'id'u susue' nandaa soa' neu atahori mamahere' ra. 21 Mete sob'a dei! Huu au, Paulus ia, pake au lima ngga fo sura' ia: Sod'a-mole'! 22 Seka nda na'ena susue' neu hita Lamatuan sa, dei fo Lamatualain huku-doki e. Au hii' a utea atahori, endi' hai atahori Yahudi ra ded'ea Aram ae, “Marana ta!” Eni sosoan nae, “Lamatua', e! Uma leo!” 23 Au hule fo Yesus, hita Lamatuan, natud'u rala malolen neu nggi. 24 Au sue basa nggi, huu basa nggita nenepa'a' teu esa to Kristus, fo Lamatualain haitua nema' a. Losa' a ia ena. Sod'a-mole'! Mia au, Paulus

Report Issue

2 Korintus 1

TOC , Chapter 2 3 4 5 6 7 8 9 10 11 12 13

1 Susura ia mia au, Paulus. Lamatualain denu au uu sia bee-b'ee fo ufad'e atahori ra so'al Yesus Kristus, fo Lamatua' dud'u mema' mia lele ulu' a. Hita od'in Timotius o sia ia boe. Ana helu hara sod'a-mole'. Au sura' susura ia fee basa atahori mamahere' mana soa ra'ab'ue' sia kota Korintus ma sia profinsi Akaya. 2 Au hule-o'e mbali Lamatualain, naeni hita Aman, no Yesus Kristus, naeni hita Lamatuan. Au hule fo ratud'u rala malole nara neu nggi, naa fo misod'a no nee-nee lino-lino ma mole-dame. 3 Hai hii' a basa atahori so'u rananaru Lamatualain naran. Huu Eni, hita Lamatuan Yesus Kristus Aman. Basa rala susue' ra ra'oka mia Eni, boe ma Eni hii' a tao manggatee rala tara. 4 Mete ma hita hambu sususa', na Eni mana tao namaho'o nggita. Naeni de hita o bisa tao tamaho'o atahori laen mana hambu sususa'. Hita bisa tao manggatee rala nara, ona' Lamatua' tao manggatee rala tara boe. 5 Kristus hambu sususa' naen seli fee hita ena. Dad'i, huu Kristus named'a doid'oso' mata' naa ena, naeni de mete ma hita hambu sususa' na, Ana tao manggatee rala tara. 6 Mete ma hai sia ia hambu sususa' na, Lamatualain tao manggatee hai rala mara. Ma mete ma hai hambu sususa', ma hai mi'itataa' no rala nemeho'ot, na, hei o musi mihine mae, Lamatua' pake dala' naa fo tao manggatee rala mara, ma mbo'i nggi mia de'ulaka'. Huu mete ma hei hambu sususa' ona' hai boe, Lamatua' tao manggatee rala mara, fo ama bisa mi'itataa' no rala nemeho'ot. 7 Naeni de hai mimihere mae, hei bisa mi'itataa' mihere' nda minggongga sa. Huu hai bub'ulu' mae, mete ma hei hambu sususa' ona' hai, na Lamatua' tao manggatee rala mara, ma Ana o tao manggatee hai rala mara boe. 8 Toronoo nggara e! Hai hihii mara hei mihine teb'e so'al sususa' fo hai hambu sia profinsi Asia. Hai med'a beran seli, lena' hai aru-lelembam. De hela' a mbei fo hai masaloe, huu du'a mae, hai mae' a mate ena. 9 Hai o med'a beran seli, ona' atahori sa fe'e na rena mana ma'etu' ded'eat na'etu' hukun mate neu e. Te basa naa ra dad'i, fo tamahere neu Lamatualain, afi' tamahere neu ao tara. Te Lamatua' naa, na'ena koasa fo tao nasod'a bali' atahori mates ra. 10 Eni mana mbo'i nggita mia de'ulaka', lele' tae' a mate. Dei fo Eni o nau mbo'i nggita mia de'ulaka'. Hita tamahena tahere' tae, dei fo Ana mbo'i nggita mia dala de'ulaka' ra nakandoo' a 11 Mete ma hei hule-o'e mikindoo' a fee hai, naa o tulu-fali hai boe, te Lamatualain nae tao fee hai dala malole' hetar. Ana nae tao ta'o naa, huu atahori hetar hule-o'e fee hai. Ma lele' atahori hetar rasaned'a hai, na ara ro'e makasi naen seli neu E. 12 Hai bisa ola' koao, huu hai bub'ulu' sia rala mara mae, saa fo hai tao sia raefafo' ia, tungga Lamatua' hihiin fee hai. Hai nda dinggo' hela ue-tataos naa sa, naa fo basa atahori rita hai ue-tao no rala meu'. Hai o milalao ue-tatao mara, mendi' mahine' lao' mia Lamatualain, nda mendi' mahine' mana na'oka sia raefafo' ia sa. Huu Lamatua' natud'u rala malolen neu hai. Naeni de hai tao ues manggate lena', lele' mi'ib'ue mo nggi. 13 Au sura' fee nggi' a so'al dala-dala' fo ama bisa baca ma mihine. Ia naa hei mihine au masud ngga ruma ena. Te au umuhena, dei fo hei mihine no matetu-manad'ai'. 14 Ia naa, hei fe'e mihine mbei' a so'al hai. Te dei fo, mete ma hita Lamatuan Yesus Kristus bali' nema, na, au umuhere hei mihine nae' ena. No ta'o naa, hei bisa ola' koao so'al hai, ona' hai o ola' koao so'al hei. 15 Huu au umuhere hei mihine dala' ia ra, naa de ma'ahulun au parna u'etu' ae eti selu' sia nggi, naa fo ama bisa hambu papala-bab'anggi' lao rua. 16 Dad'i dalahulun au du'a, mete ma au dad'i eti sia profinsi Makedonia, na, au bisa tuli fo se'u ita nggi. Basa fo au bali' mia Makedonia, au bisa tuli selu' nggi. No ta'o naa, hei bisa tulu-fali au, fo au bisa lao ukundoo profinsi Yudea uu. Te au nda dad'i tuli hei sa. 17 Lele' au ufad'e ae, au ae eti se'u nggi, au teb'e-teb'e' ae eti se'u nggi. Au nda u'etu' dala' ia tungga' a hihii-nanau ngga, ona' atahori laen mana sia raefafo' ia sa. Au nda atahori mana dea-rala', mana nataa nae, “Hei” te du'a nae “Hoko'.”. Au nda atahori ona' naa sa. 18 Hita bisa tamahere neu Lamatualain, huu mete ma Ana ola' dala' sa, na, tantu Ana tao tungga. Naeni de hai o ta'o naa boe. Mete ma hai mitaa mae, “Hei” na, hai nda du'a mae, “Hoko'” sa. 19 Au, Silas, ma Timotius minori nggi so'al Yesus Kristus, Lamatualain Anan. Eni nda atahori mana dea-rala' mana nataa, nae “Hei”, te masud na, “hoko'”. Eni ralan nda bab'anggi sa. De mete ma ana ola', nae “hei”, na teb'e-teb'e' “hei”. 20 Basa dala' fo Lamatualain helu-fuli ena, dei fo Eni tao se dad'i. Naeni de, mete ma Yesus helu-fuli dala' esa nae, “hei,” hita bisa tataa tae, “Teb'e. Naeni ena! Amin!” Huu, tahine mema' saa fo Yesus nae tao' a. Hai mifad'e dala' ia fo natud'u Lamatualain manaselin. 21 Lamatua' naa, mana pili nala hei ma hai boe. Eni mana so'u nggita dad'i atahorin. Eni o mana tao fee nggita ta'atataa' takandoo. 22 Eni mana fee Dula-dalen nauli nggita, ma natud'u dudu'an fee nggita. Naa ona' atahori sa tao eni cap na neu saa esa fo natud'u nae, naa eni hata-heton. 23 Au hule fo Lamatua' mana dad'i sakasii sia o'ola ngga ia. Te Ana bub'ulu' au rala ngga. Ana bub'ulu' saa de au nda dad'i uu sia kota Korintus sa. Au nda nau tao nggi mae sa, naeni de lele' naa au nda dad'i eti sa. 24 Hai nda so'u-so'u' aom dad'i malangga fo denu-denu' nggi mae, hei musi mimihere neu seka. Te hai tao ues mi'ib'ue mo nggi, fo rala mara ma'ahee. Ama bisa mi'itataa' mihere', huu mimihere neu Lamatualain.

Report Issue

2 Korintus 2

TOC , Chapters

1 Dad'i mesa' nggo u'etu' ae, au nda dad'i eti se'u nggi sa, fo basa atahori ra rala nara afi' ramed'a baraat. 2 Huu, mete ma au tao rala mara ramabera, na, seka mana tao au rala ngga namaho'o fai? Aka' hei ena. Te, mete ma lele' ia au eti, au tao rala mara susa. 3 Naa de au sura' susura lai-lai' ia ae, au nda dad'i eti sa. Au fe'e uhani mbei fai, naa fo ama urus mala ded'eat mara dei. Basa fo, mete ma au dad'i eti, na, au nda umed'a baraat huu ded'eat mara. Te matetun, hei, mana tao rala ngga namaho'o. Au uhine basa nggi. Dad'i au umuhere, mete ma rala ngga namaho'o, na, hei rala mara o ramaho'o ona' naa boe. 4 Lele' au sura' susura naa fee nggi lai-lai' ia, au susa ma rala ngga baraat. Au o nggae ala seli. Te au sura' ta'o naa, naa fo ama mihine susue ngga neu nggi. Te au nda sura' dala' naa fo tao nggi susa sa. 5 Sia hei atahori sarani' mana sia naa, hambu atahori sa mana tao atahori hetar rala nara susa, huu Ana hohongge. Au susa boe huu atahori naa tatao-nono'in. Tao-tao te, tatao-nono'in naa, mema' nda talalu dai au sa, te nanaen dai neu hei ruma. 6 Au nda sud'i ola' nae' sa. Huu hei hetar ai e ena, de ana naloe' ena boe. 7 Dad'i ia na, hei musi lilii' hendi salan, ma musi ola' malolole mo e. Te afi' losa mopo nemeheren huu ana susa seli. 8 Naeni de au hule fo ama mi'ib'ue fo mifad'e teb'e-teb'e' neu e mae, hei sue eni boe. 9 Au sura' susura ngga lai-lai' ia, fo ae sob'a hei. Huu au ae uhine, ama tao matetu', ma ena-ai mana hohongge' a tungga parenda ngga. 10 Mete ma hei nda mbeda' rala' sa ena, ma lilii' hendi atahori salan, na, au o tungga saa fo ama mi'etu' a ena. Mete ma hambu salan fo au parlu lilii', na, au o lilii' atahori naa salan boe. Au tao ta'o naa sia Kristus matan, fo dad'i conto malole' neu nggi. 11 Huu au nda nau nitu ra malanggan hengge nala nggita sa, do, nasenggi' nggita sa. Hita musi tahine dudu'a manggenggeo nara. Dad'i afi' miminggoa, e! 12 Dalahulun, lele' au uu mia kota Troas, fo unori atahori so'al Kristus Hara-lii Malolen, Lamatua' soi dala' fee au sia naa. 13 Te rala ngga nda fefeet sa, huu au nda undaa o toronoo ngga Titus sia naa sa, fo ana bisa dui au so'al hei. Boe ma au utea atahori mamahere' mana sia Troas ra, de lao uu sangga Titus sia profinsi Makedonia. 14 Mae au sia bee o, au o'e makasi nae' mbali Lamatualain. Huu Kristus natati lab'an dala de'ulaka' ra, de nasenggi' se, ma hita o nenepa'a' to E. Naeni de Lamatualain natud'u nakandoo nae, hita ia ra, Eni atahorin. Dad'i lele' hita tafad'e atahori so'al Kristus, naa ona' ma'ameni' sa fo basa atahori hae rala. 15 Dalahulun, Lele' atahori Yahudi ra tao tutunu-hohotu', foon hene nisi' Lamatua' de tao namaho'o ralan. Hita o ona' ma'ameni' sa mana fee neseneda' neu Lamatua' so'al Kristus. Te soa' neu atahori ruma, hita ona' ma'afo mburu' sa. Te mete ma atahori masod'a nara ra'ado' mia Lamatua', rita masod'a tara, naa tao se du'a-du'a rae, ne'o sira mate, boe ma saranggaa ro Lamatua'. Te soa' neu atahori ruma fai, hita ona' ma'ameni' sa. Huu mete ma atahori mana rasod'a ndoo-tetu', rita masod'a tara, naa tao se rasaned'a ta'o bee fo Kristus fee masoi-masod'a' neu sira, ma fee se masoi-masod'a' nda manaetu' ma manabasa' sa. Atahori se bisa tao nala basa dala ia ra? Nda hambu sa, to? 17 Misined'a, te hai ia, nda ona' atahori laen mana nanori aka' Lamatualain Ded'ea-o'olan fo sangga hahambu', ona' ara danggan rendi' Lamatua' Ded'ea-o'olan. Hoko'! Mete ma hai ola', basa atahori bisa rita meu-meu rae, hai minori no rala meumare'. Hai o'olam naa, na'oka mia Lamatualain. Ma hai masod'a mara nenepa'a' no Kristus.

Report Issue

2 Korintus 3

TOC , Chapters

1 Afi' du'a mae, hai mulai ola' koao, fo so'u-so'u' hai ao mara. Hoko' o! Se'ute hai ona' atahori laen mana parlu nendi susura nemehere' fee nggi, dei fo fe'e milalao ue-tataos ra, do? Do, hai parlu mo'e susura nemehere' mia nggi fo mendi neu atahori laen? Hoko', to? 2 Huu hai susura nemehere ma sia ena. Susura naa, naeni hei ena. Huu hai mihine nae' so'al hei masod'a mara. Dala' naa ra nenembeda' sia hai rala mara ena. Basa atahori baca rahine hei masod'a feu mara; mia naa ara rahine hai ue-tatao mara. 3 Huu meu' ena oi, hei ona' susura esa fo Kristus sura' ena. Ma na'atoto'u' neu hai. Kristus nda sura' susura naa nendi' tinta sa, te Ana pake Lamatua' Masod'a' a Dula-dale Meumaren. Kristus o nda paa Ded'ea-o'olan neu fatu bebela', ona' Lamatua' tao fee neu Musa. Te Ana sura' sia hita rala masod'a tara. 4 Hai mimihere mae, hai bisa mimihere neu Lamatua' mae, basa dala ia ra mema' teb'e, huu Kristus mana natud'u ta'o naa ena. 5 Mete ma mia aka' hai ao mara, na, hai nda mi'ena koasa fo tao saa sa boe. Huu koasa ma hak mana sia hai ia, na'oka sia Lamatualain. 6 Lamatua' naa, mana so'u hai dad'i atahorin mana tao ues dui-b'engga neu atahori so'al Eni Hehelu-fufuli Feun. Te Eni Hehelu-fufuli Feun, nda so'al atahori tao tungga' a hohoro-lalane' mata'-mata' sa, te so'al atahori musi nenepa'a' ro Lamatua' Dula-dale Meumaren. Mete ma atahori sad'i' a tao tungga-tungga' a hohoro-lalane ra, naa ona' sira rala nara mate ena, ma nda hambu masod'a ndoo-tetu', nda manaetu' sa. Te mete ma atahori masod'an nenepa'a' no Lamatua' Dula-dalen, eni hambu masod'a ndoo-tetu' naa. 7 Dalahulun, lele' Lamatua' paa Hohoro-lalanen sia fatu bebela' ra, mema' naa manaseli'. Te mae atahori tao tungga basa Hohoro-lalane' ra, ara fe'e saranggaa mia Lamatualain. De lele' Musa simbo nala Hohoro-lalane' ra, matan naronda nala seli. Naeni de atahori Isra'el ra nda bisa mete matan sa. Te doo-doo ma, ronda' naa mopo. 8 Dad'i mete ma mana nenesura' sia fatu dad'i manaseli' ona' naa, na, ona bee neu saa fo Lamatua' Dula-dalen mbeda' sia rala tara? Tantu manaseli' lena' fai, to? 9 Naa, Hohoro-lalane' naa natud'u nae, hita musi hambu hukun mate fo saranggaa mia Lamatua', huu hita nda tao tungga basa Hohoro-lalane' naa ra sa. Mae ona' naa o, Hohoro-lalane' naa fe'e manaseli' boe. Te Lamatua' Dula-dalen manaseli' lena', huu natud'u dala' fo ata malolole bali' to Lamatualain. 10 Dad'i Hohoro-lalane' fo lele ulu' a atahori rae manaseli', ale' ia nda manaseli' ona' naa sa ena. Huu ia na hambu manaseli' lena' ena. 11 Naa, Hohoro-lalane' naa ra manaseli nara, ona' ba'i Musa matan, mana naronda lele ulu' a, dei de rondan mopo. Musa no Hohoro-lalanen fe'e manaseli', te manaseli' lena' fai, naeni manaseli' mana na'atataa' nakandoo nda nama'etu sa. 12 Basa hai mimihere mae, Lamatua' Hehelu-fufuli Feun nae na'atataa' nakandoo, nda nama'etu sa. Naa de hai ola' relo-relo, nda bambi-bambi sa. 13 Hai nda ona' ba'i Musa sa. Huu ana musi babata matan nendi' teme', naa fo atahori Isra'el nda rita rondan mopo ena sa. 14 Te Lamatualain tao atahori Isra'el ra uta nara mbaka. Huu losa fain ia boe o, mete ma ara baca sia Lamatua' Susura Meumaren Hehelu-fufuli Mbaran, naa ona' teme' sa babaa nala langga nara, de ara nda nau rena sa, ma nda nau rahine sa. Nda hambu atahori laen bisa soi rala nara, fo rahine. Aka' Kristus mesa' ne. 15 Losa lele' ia o, mete ma atahori Yahudi ra baca ba'i Musa susuran, ara rena, te nda rahine matetu' sa. Huu, sira nda rena rendi' rala nara sa, ona' hambu saa esa tatana nala rala nara. 16 Te mete ma hambu atahori mulai namahere neu hita Lamatuan Yesus Kristus, na, Kristus soi atahori naa ralan fo nahine teb'e-teb'e'. Naa Ona' nenesura' sia Lamatua' Susura Meumaren rala oi, “Ana si'u hendi teme' mana babata nala matan ena.” 17 Naa, sia Lamatua' Susura Meumaren, lele' ba'i Musa ola' nae, “Lamatua'”, eni masud na Lamatualain Dula-dalen. Mete ma hita hambu Dula-dale' naa, Ana tao nggita nenembo'it. 18 No ta'o naa, ana tao nggita dad'i manaseli' tungga-tungga fai, ona' Eni boe. Nda babata hita matan sa. Boe ma ata dud'u'a takandoo' a so'al hita Lamatua manaselin, huu Dula-dalen tulu-fali nggita ona' naa.

Report Issue

2 Korintus 4

TOC , Chapters

1 Lamatualain natud'u rala malolen neu hai ena. Naa de Ana denu hai mii dui-b'engga neu atahori so'al Hehelu-fufuli Feun. Naeni de hai mi'itataa' mikindoo, ma manggate mara nda mopo sa. 2 Dad'i mia dalahulun a hai mi'etu' ta'o ia: hai mifad'e relo-relo ena mae, hai nda nau tao dala-dala de'ulaka' sa, ona' atahori laen ra. Ara hii' a tao ra'afuni', fo atahori nda rita sa. Ma ara nda ra'ena mamaet sa. Te hai nda nau peko-leleko' mo atahori sa. Hai o nda leleko' so'al Lamatualain Ded'ea-o'olan sa, te hai minori no relo-relo saa fo ndoo-tetu' a. No ta'o naa, basa atahori bisa paresa' rala hai o'olam sia Lamatua' matan, ma nile hai ia, atahori ona' beek. 3 Mete ma atahori nda nau rahine Lamatua' a Hara-lii Malolen fo hai minori' a sa, na dei fo ara rambalutu, huu saranggaa mia Lamatua'. 4 Nitu ra malanggan, ona lamatua' esa fo ale' ia atahori be'utee neu' a. Ana tao atahori ruma uta nara mbaka, ona' rala nara ra'ateme ena. Sira, atahori nda mana ramahere neu hita Lamatualain matetu' a sa. Huu rala nara ma'ateme' ona' naa, de ara ona' poke' ra, nda rita Lamatualain manggarelon sa. Naa de ara nda bisa rahine Hara-lii Malole' so'al Kristus sa. Ara o nda rahine Kristus manaselin sa boe. Huu Kristus naa, mata' sa no Lamatualain. < aiōn g165 > 5 Hai nda ola' nae' so'al hai aom sa. Te hai ola' nae' so'al Yesus Kristus, hita Lamatuan. Hai ola' aka' ia so'al hai aom, naeni, hai tao ao mara ona' atahori ded'enu' fo mete-se'u nggi, huu hai dad'i Yesus atahorin. 6 Lele ulu' a, Lamatualain ola' nita nae, “Musi hambu manggarelo' naronda sia mamana ma'ahatu' a.” Basa ma, Ana tao rondan naronda sia rala tara. Huu Ana hii' a fee manggarelon nema nggita. Naa sosoan nae, lele' hita du'a so'al Kristus, hita o tasaned'a Lamatualain manaselin boe. 7 Mae hita ia, atahori biasa o, te Lamatua' mbeda' sud'i' a saa mafelit ia sia rala tara ena. Naa ona' atahori sa mbeda' sud'i' a saa mafelit na sia hura rae a ena. Sud'i' a saa mafelit ia, naeni, Lamatua' manggarelon ma hura rae a hita aon. Matetun, koasa manaseli' mana sia hita ia, nda na'oka sia hita sa, te na'oka sia Lamatualain 8 Dad'i mae atahori tuni-ndeni tao ra'asususa' hai sia bee-b'ee, te hai mi'itataa' mikindoo. Mae hai nda mihine basa e sa o, hai manggate mara nda mopo sa. 9 Mae atahori tao ra'asususa' hai talalu o, Lamatualain nda lao hela hai mesa' nggi sa. Mae atahori poko-paru hai o, nda tao ralutu hai sa. 10 Huu hai hambu poko-paru' mata'-mata', de hai mii sia bee-b'ee na, hai fee neseneneda' neu atahori mae, Yesus o hambu poko-paru' talalu ona' naa boe lele' Ana mate. Huu, mae atahori poko-paru mata'-mata' hai o, hai misod'a mikindoo' a. Naa o fee nesenened'a' neu basa atahori oi, Yesus nasod'a nakandoo sia hai. 11 Teb'e! Lao hetar, hai fe'e masod'a ia ra, mae' a mate, huu hai dad'i Yesus atahorin. No ta'o naa, basa atahori bub'ulu' oi, Yesus fee hai masod'a ndoo-tetu' a, mae dei fo hai mate. 12 Dad'i mae neu matete'en hai mate, te hai nda mimitau ola' so'al Kristus sa. Huu hai sad'ia mate ona' naa, naa fo ama hambu masod'a ndoo-tetu' a. 13 Sia Lamatua' Susura Meumaren nenesura' oi, “Huu au umuhere Lamatua', naeni de au ola'.” Hai dudu'am, ona esa'. Huu hai mimihere Lamatua', naeni de hai musi ola' dui-b'engga so'al Eni neu atahori. 14 Hai bub'ulu' mae, Lamatualain mana tao nasod'a bali' hita Lamatuan Yesus Kristus mia mamaten. Dei fo Eni o mana tao nasod'a bali' nggita, huu hita nenepa'a' to Yesus. Dei fo Lamatua' naririi basa nggita sia Matan, fo simbo nala nggita. 15 Lamatua' tao basa dala' ia ra, fo tulu-fali nggi. Ana o nau natud'u Rala Malolen neu atahori ra, mana boe ramaheta tungga-tungga fai. Dei fo ara o ro'e makasi nae-nae mbali E. Ma, ara o rataa manaselin. 16 Naa de ata ta'atataa' takandoo, ma manggate tara nda mopo sa. Mae ao tara rambalutu, te Lamatualain tao rala tara boe ma'adere tungga fai. 17 Huu tungga dud'u'a tara, lele' ia hita hambu sususa' mata'-mata'. Te ata musi tasaned'a tae, dei fo Lamatua' nau so'u nananaru nggita. Naeni de ata tae saa fo mana dad'i lele' ia, nda na'ena sosoan saa-saa sa boe! < aiōnios g166 > 18 Dad'i ata musi mete dala-dala nda nenenita' ra sa. Afi' mete aka' mana nenenita' a. Huu dala-dala fo nenenita' ia, nda na'atataa' doo' sa. Te dala-dala' fo nda nenenita' naa, dei fo ra'atataa' rakandoo nda nama'etu sa. < aiōnios g166 >

Report Issue

2 Korintus 5

TOC , Chapters

1 Te hita bub'ulu', hita aon lele' ia, hita pake ne'etataa' sia raefafo', ona' lalaat esa taririi ne'etataa' a. Mae dei fo hita aon nambalutu hendi e, te ata afi' dud'u'a, huu Lamatualain tao hela mamana malole' sa fee nggita sia sorga. Atahori nda tao mamana' naa sa. Te Lamatua' mana tao, ma mamana' naa na'atataa' nakandoo' a. < aiōnios g166 > 2 Hita aon bengge sia raefafo' ena. Ma hita hii tala seli tae hambu ao feu' fo pake sia sorga. 3 Ma mete ma hita losa naa ena, ona' hita nda ma'ahola' sa, te pake bua-ba'u feu'. Huu hita nda ta'ena' a samana' sa, te hita o hambu ao feu' boe. 4 Hita aon mana nambalutu' lele' ia, tao nggita lea hahae naru', huu tamed'a beran seli. Mae ona' naa o, hita nda nau mate fo nda ta'ena ao' sa ena. Hoko'! Hita nau hambu ao feu', fo lao hela ao mbaraa' ra, nggati no masod'a feu ndoo-tetu' a. 5 Lamatualain mana tao nggita tahehere fo simbo masod'a feu' a. Ana o fee nggita Dula-dalen boe, fo dad'i tanda nemehere' mia Eni Hehelu-fufulin. 6 Huu naa, hita tamahere takandoo. Hita tahine tae, mete ma hita fe'e sia ao sisi' lele' ia, na hita fe'e ta'adodoo' to Lamatua'. 7 Naeni de hita tasod'a tungga nemehere tara neu Lamatua'. Hita nda tasod'a tungga saa fo tita sia raefafo' ia sa. 8 Te hita o tamahere tae, mete ma hita mate lao hela ao sisi' lele' ia, fo teu tasod'a ta'ab'ue to Lamatualain sia sorga, tantu hita tamaho'o lena' fai. 9 Mae hita tasod'a takandoo sia raefafo' ia, do, hita mate sia ia, do, tasod'a sia naa, te malolen, naeni, hita tao tamaho'o Lamatua' ralan. Te naa, hita hihii-nanaun. 10 Afi' lilii'. Dod'oo te basa atahori musi rataa mbali Kristus. Eni, Mana Na'etu' Ded'eat mana nile basa atahori masod'a nara sia raefafo' ia. Dei fo Kristus mana bala-b'ae nandaa no atahori tatao-nono'i nara. Huu Kristus bub'ulu', atahori tao malole', do tao nda malole' sa. 11 Huu hai misined'a mae dei fo Kristus paresa' masod'a mara, naeni de hai mimatau ma fee had'a-hormat neu E. Dad'i hai ue-tao mita' mamate mara fo kokoe atahori fo ara ramahere neu Kristus. Lamatualain bub'ulu' rala meu mara ena. Au o nau fo hei mihine hai rala meu mara boe. 12 Hai nda so'u-so'u' aom sia hei mata mara sa. Hoko'! Te hai fee nggi netehuu', naa fo ama bisa ola' koao so'al hai, ma nda mae sa. No ta'o naa, hei bisa mitaa mbali meser mana pepeko-leleko' mana ola' koao' ra. Huu ara ola' koao so'al sira ue-tataon hahambun fo atahori mete rita' a, tao-tao te rala nara nda meu' sa. 13 Mete ma hei mae hai mulu', na, hai ola' ta'o naa, fo milalao Lamatua' ue-tataon. Mae hei nda mihine sa, te Lamatua' nahine. Mete ma hai ola' mendi' dud'u'a ndoos, na, hai ola' ta'o naa fo tulu-fali nggi. 14 Kristus sue nala nggita seli. Naa mana fee hai masiet fo milalalao ue-tatao mara. Huu hai mimihere mae, Atahori esa, naeni Kristus, mate nggati basa atahori. Eni sosoan nae, naa ona' basa nggita mate lao hela masod'a mbara tara, ma nda ta'ena hak saa sa boe sia raefafo' ia. 15 Kristus mate soa' neu basa atahori, fo basa atahori mana rasod'a sia raefafo' ia, nda rasod'a tungga aka' hihii-nanau nara sa. Te ia naa ara musi rasod'a tungga Kristus hihii-nanaun, huu Ana mana mate nggati se ena, ma nasod'a bali'. 16 Dad'i ia naa, ata afi' nile atahori tendi' atahori biasa uku-ulin. Mae dalahulun hita nile Kristus, tendi' atahori biasa dudu'an. Te ia naa, hita nda nile E ta'o naa sa ena. 17 Naeni de, atahori mana nenepa'a' ro Kristus dad'i atahori feu', mana na'ena masod'a feu'. Ana nda ona' dalahulun sa ena, huu masod'a mbaran mopo hendi ena. Nese ena! Huu ia naa feu' a sia ena. 18 Basa ia, Lamatualain mana tao. Ana mana tao nad'ame' fo ata malolole bali' to E, huu Kristus fee ambon neu sala tara ena. Ma Ana o fee ue-tataos neu nggita boe, fo ata tatud'u dala' naa fo atahori laen o bisa bad'ame bali' ro Lamatualain. 19 Misined'a, te lele' Kristus fe'e sia raefafo' ia, Lamatualain tao fee atahori bad'ame bali' ro Eni nendi' Kristus. Dad'i Ana nda ito-reken sala nara sa ena, de ara nda lemba-doi sala' ra huku-dokin sa. Ma Ana o fee ue-tataos nema nggita fo teu dui-b'engga neu atahori tae, ara bisa malolole bali' ro E. 20 Hai Kristus ded'enun, de Lamatualain pake hai fo mendi atahori, naa fo ara bad'ame bali' ro E. Huu hai Kristus ded'enun, naa de hai mo'e nggi mae, “Lamatua' hii-nau fo hei malolole bali' mo Eni.” 21 Kristus nda tao nita sala' sa. Te Lamatualain tao fee Ne lemba-doi sala tara ena. Lamatua' tao ta'o naa neu nggita, huu Kristus mamaten soi dala' fo ata tasod'a no rala ndoos, ona' Lamatua' rala ndoos boe.

Report Issue

2 Korintus 6

TOC , Chapters

1 Huu hai ue-tao mi'ib'ue mo Lamatua', hai mae minori-mifad'e nggi ona' ia: Lamatualain natud'u rala malolen naen seli neu nggi. Dad'i ama simbo mala Rala malolen na afi' hie-hie' a. 2 Te sia Susura Meumaren, nenesura' oi, “Nandaa no fain, na Au rena nggo. Au o tulu-fali nggo lele' Au fee atahori masoi-masod'a'.” Naa, rena malolole, e! Lele' ia, eni fai malolen. Huu lele' ia, Lamatua' fain fo fee atahori masoi-masod'a'. 3 Naeni de hai mae minea ao mara malolole fo misod'a ndoos. Huu hai nda nau dad'i kai-ba' soa' neu atahori mana nau neu sia Lamatua' dala masod'an sa. Boe ma hai o mae ola' ndoos, naa fo atahori afi' ola' ra'amuti hai nara malole ma. 4 Ma basa-b'asa saa fo hai tao' a, hai tao fo mitud'u mae, hai ia, Lamatualain atahori mana tao ues malolen. Dad'i mae hai hambu sususa-sosona' do, hambu doid'oso', do masod'a mara sia nemue-neanggi' a talad'an, na, hai mi'itataa' mikindoo' a. 5 Hai o mi'itataa' mikindoo, lele' hambu poko-paru', lele' ara nggari hai bui rala mii, lele' atahori ramue-raanggi, tao ues mita' mamate mara, nda hambu sunggu' sa, boe ma lele' mimed'a ndoe. 6 Hai o mi'itataa' mo rala meu'. Hai bub'ulu' nae', so'al Lamatualain. Hai mi'itataa' no mi'imamate' rala mara. Hai tao malole' fee neu atahori. Hai hela Lamatua' Dula-dalen nalalao hai. Hai o sue teb'e-teb'e' atahori, ma hai nda dea-rala' sa boe. 7 Lele' hai ola', hai ola' teb'e, nda leleko' sa. Hai o simbo mala koasa mia Lamatua' fo tao malole' ra. Naa ona' hai dad'i sold'ad'u to'u tee-tande' manadai' mia Lamatua', fo hai mitati lab'an musu a, ma nda rasenggi' hai sa. 8 Hai o mi'itataa', mae atahori ratud'u had'a-hormat neu hai, do, ola' ra'amuti hai nara mara; mae atahori ola' ratutud'a' hai, do ranea hai nara malole mara; mae atahori leleko' rae, hai laka-ese mala atahori, do, ara ola' rae, hai ola' matetu'. 9 Ruma nda rahine hai sa. Te sira hetar rahine hai nara mara. Hai mae' a mate lao hetar ena, te hai fe'e misod'a boe. Ara hukun hai lao hetar beran seli, te hai o nda mate sa boe. 10 Mae hai mimed'a beran seli, te hai mimiho'o mikindoo' a. Mae hai nda mad'oi' sa, te hai tao atahori hetar rala nara ramasu'i. Naa ona' hai nda mi'ena saa-saa sa boe, te hai o mi'ena basa-b'asa' e. 11 Hai ola' relo-relo mbali nggi sia kota Korintus. Hai o sue nggi teb'e-teb'e'. 12 Hai mitud'u susue mara neu nggi mikindoo' a. Te hei nda sue hai mikindoo' a sa. 13 Dad'i au ae unori-ufad'e nggi ona' hei dad'i au ana nggara. Malole lena' hei sue hai mikindoo' a. 14 Afi' dad'i teu esa to atahori nda mana ramahere Kristus sa. Huu hei nda ona esa' sa. Atahori mamahere' mana nasod'a ndoos nda rala' esa no atahori mana lab'an Lamatua' sa, de nda nandaa sa mete ma ara rahehere rae tao ues ra'ab'ue. Atahori rala malole' ro atahori rala nda malole' ra sa, nda randaa dad'i toronoo' sa. Naa ona' manggarelo' a nda bisa na'ab'ue no ma'ahatu' a sa. 15 Kristus nda bisa nala hara' sa no nitu a malanggan sa, to? Ona' naa boe, atahori nda mana namahere neu Lamatualain sa nda hambu bab'anggi ona esa' ro atahori mana ramahere E sa. 16 Hei du'a ta'o bee, e? Ita' mbei ma hei du'a mae, hei bisa misi' Lamatualain ume hule-o'en rala mii fo fee had'a-hormat neu E, dei fo misi' ume sosonggo' rala mii fo hule-o'e neu sud'i' a saa sosonggo' ra, do? Nda nandaa sa, to! Huu Lamatua' naa, Lamatua' masod'a'. Eni o, dad'i hita Lamatuan mana na'ena hak parenda nggita. Boe ma, hita dad'i ona' Eni ume hule-o'en ena, huu Ana leo sia rala tara. Huu Lamatua' sura' sia Susura Meumaren nae, “Au ume ngga hambu sia atahori nggara talad'a nara. Au o uu dea-rala sia talad'a nara boe. Au ae dad'i sira Lamatualain na. Sira o dad'i au atahori ngga boe.” 17 Naeni de Lamatua' o sura' ta'o ia nae, “Hei musi lao hela talad'a nara ma saranggaa mia se, fo ama afi' dad'i ona' se. Hei rala mara musi meu'. Boe ma, ama musi mi'id'od'o' mia basa mana tao rala mara ranggenggeo, no ta'o naa, Au simbo nggi no malole'. 18 Au ae dad'i hei Ama ma; ma hei o dad'i Au ana ngga ra boe. Naa, hita Lamatuan mana ola'. Eni, mana koasa manaseli'.”

Report Issue

2 Korintus 7

TOC , Chapters

1 Toronoo susue nggara e! Huu Lamatua' helu-fuli basa dala' ia ra fee neu nggita, naeni de ata musi tao tameu rala tara ma masod'a tara. Afi hela manggenggeo' mbei boe, leo sia ao tara. Huu hita nau dad'i meu' parsen natun esa fee neu Lamatua', fo tatud'u tae, hita tamatau ma fee had'a-hormat neu E. 2 Toronoo nggara, e! Fee hai kaka'e'. Soi rala mara fo simbo hai no malole. Afi' mi'iteme rala mara. Huu dalahulun, lele' hai sia hei talad'a mara, hai nda tao mita sala' neu atahori esa sa boe. Hai nda kokoe mita atahori fo tao sala' sa. Hai o nda laka-ese mita atahori fo sangga hahambu' mia se sa. 3 Au masud ngga, nda fua sala' neu nggi sa. Te au ufad'e basa ena, ae hai sue nggi. De mae ta'o bee o, ita' hai mate do masod'a' o, hai nenefutu-pa'a' mo nggi. 4 Ia naa au nda dud'u'a sa ena, huu umuhere neu nggi. Au o ola' koao so'al hei. Hei o tao manggatee rala ngga boe. Dad'i ita' mae hai hambu sususa' mata'-mata' o, au rala ngga namaho'o nakandoo' a, huu hei. 5 Ma'ahulun lele' hai ima sia profinsi Makedonia, hai bengge mita' mamate mara. Huu hai hambu sususa' dii-ona' na. Hai o mireresi mo atahori dea' ra boe. Hai mimed'a nemetaus sia rala mara. 6 Te Lamatualain, mana fee beb'e'i-bara'ai' neu atahori mana mopo nemehena nara, ma mana named'a baraat. Dad'i Ana tao manggatee hai rala mara lele' Ana haitua Titus nema. 7 Titus neneman naa tao manggatee hai rala mara. Huu ana nafad'e nae, lele' eni fe'e sia naa, hei tao manggatee eni ralan. Rena ta'o naa, naa tao manggatee hai rala mara. Ana o dui nae, hei hii mae mita au, ma hei fale rala mara teb'e huu hei nda ena-ai mana hohongge' a sa. Ana o dui so'al hei tao saa fo tulu-fali au. Naa de au rala ngga namaho'o. 8 Naa, au bub'ulu' ae, susura dalahulu ngga mana ena-ai nggi seli, mema' tao nggi susa. Te au nda fale-rala ngga sura' susura naa sa. (Tao-tao te lele' naa, au fale rala ngga mbei, lele' au bub'ulu', susura ngga naa, tao nggi susa, mae losa' a o.) 9 Te ale' ia, au rala ngga namaho'o. Au nda ma'ahee sa huu lele' naa hei susa. Hoko'! Au umuho'o, huu lele' naa, susura ngga kokoe nggi fo doa' leo. Basa ma mitaa sala-kilu' naa, ma lao hela tatao-nono'i nda malole' naa sa, fo heo' bali' tungga Lamatua' dala masod'a ndoo-tetun. Te Lamatua' mana tao nggi fale rala mara ta'o naa. No ta'o naa, hai susuram tao nggi dad'i malole'. 10 Huu mete ma hita fale rala tara tungga Lamatua' hihii-nanaun, na hita taloe' tao dala de'ulaka' ra, fo heo' bali' tao dala ndoo-tetu' ra. Naa mana mbo'i nggita mia Lamatua' huku-dokin, naa fo hita o sudi boe fale rala tara takandoo' a. Te mete ma tae hita fale rala tara te sia' a bafa tara, ona' atahori raefafo' ia biasa nara, dei fo hita tambalutu. 11 Hei dud'u'a sob'a! Lele' hei baca au susura ngga, au bub'ulu' hei fale rala mara boe. Naa tungga Lamatua' hihii-nanaun. Huu naa tao nggi tao ues mita' mamate mara fo ena-ai mana hohongge' a. Hei bengge mo de'ulaka' naa. Hei o mimitau boe, afi' losa ana tao nakandoo de'ulaka' naa. Hei hii mae mita au fai, ma mihehere fo tao' a malole'. Hei o mihehere fo mae huku-doki atahori mana tao sala' a. Huu hei tao ndoo-tetu' ta'o naa, naa de hei meu'. No ta'o naa, nda hambu esa fee sala' neu nggi sa boe. 12 Dad'i au nda sura' susura dalahulu ngga na, fee neu atahori mana tao de'ulaka' a sa. Au o nda sura' fee neu atahori mana hambu de'ulaka' mia atahori naa de'ulakan sa. Te au sura' susura naa fee neu nggi, fo utud'u ae, hei ded'ea-o'olam sia Lamatua' matan naa, teteb'es. Ma ama sue hai no teteb'es. 13 Basa ia ra, tao manggatee hai rala mara. Hei o tao manggatee Titus ralan boe, naa fo ralan o teer boe. Naa o tao hai rala mara boe ma'ahee. 14 Au so'u-so'u' ita nggi sia Titus matan so'al hei tatao-nono'i malole mara. Au o ufad'e e ae, hei nda tao mi'imamae' mita au sa. Huu basa dala' fo hai dui mita neu hei, naa teb'e. Ma, basa dala' fo hai dui so'al hei neu Titus, naa o teb'e. 15 Dad'i mete ma Titus nasaned'a hei tao tungga au parenda ngga, naa ana boe sue nggi. Ana o nasaned'a lele' eni naa neti, ama simbo e no had'a-hormat. 16 Au rala ngga namaho'o, huu au umuhere nggi sia basa dala' ra. De au nda du'a-du'a' nggi sa ena.

Report Issue

2 Korintus 8

TOC , Chapters

1 Toronoo susue nggara, e! Hai nau fo ama mihine Lamatua' rala malolen, fo Ana natud'u basa neu atahori sarani' sia profinsi Makedonia ra. 2 Te mae ara hambu susa-sona' naen seli o, rala nara ramaho'o rakandoo' a. Naa de, mae ara to'a-taa o, ara fe'e fee doi' nae' no rala teme-ao', fo tulu-fali atahori mamahere' laen mana hambu sususa-sosona' ra sia Yerusalem 3 Au bisa dui ae, ara fee basa saa fo ara bisa fee. Ma ara fee lena' naa boe. Esa nda na'a'susuu' se sa boe. 4 Ara mana ro'e no teb'e-teb'e' fo hai soi dala' soa' neu se. No ta'o naa, ara bisa tulu-fali atahori mamahere' mana hambu sususa-sosona' sia Yerusalem. 5 Dalahulun, hai mimihena ara nau tao ta'o ia, te saa fo ara tao' naa, lena' mia saa fo hai mimihena' a! Kaesan, ara fee ao nara neu hita Lamatuan. Boe ma, ara ola' fai rae, “Hai mae fee ao mara fo tulu-fali nggi, huu naa tungga Lamatua' hihii-nanaun.” 6 Huu atahori sarani' mana sia Makedonia ra ratud'u ta'o naa, naa de hai mo'e fo Titus bali' neu nggi sia Korintus, naa fo ama bisa tulu-fali Lamatua' atahorin mana hambu susa-sona' sia Yerusalem. Te dalahulun ana mana mulai kumbu doi' fee neu se. Ma ale' ia o, hai hule fo ana tao na'adai' hei ue-tatao mara fo tulu-fali atahori boe. 7 Hei ue-tatao mara soa' neu Lamatua' malolen seli. Conto ona': hei nemehere mara manggatee; hei o'ola malole mara; hei mihine nae' so'al Lamatua'; hei manggate mara, seli; ma hei sue mala hai seli. Naa de au nau fo ama tulu-fali Lamatua' atahorin mana hambu sususa-sosona' no fee se doi' nae'. 8 Au nda parenda nggi sia Korintus fo fee doi' nae' sa, te au ae sob'a nggi. Te atahori sarani' mana sia Makedonia ra rae tulu-fali se ena. Dad'i no ta'o ia hei bisa mitud'u mae hei sue teb'e-teb'e' atahori mana susa-sona' ra. 9 Te hei bub'ulu' mae, hita Lamatuan Yesus Kristus, natud'u rala malolen neu nggi ena. Dalahulun Ana ona' atahori mamasu'i'. Te Ana nau dad'i atahori hata-taa' fo tulu-fali nggi, naa fo ama bisa mimisu'i sia dala' hetar. 10 Hei mulai kumbu doi' fee se eni' a too mana lao' naa ena. Hei nda fee aka' doi' sa, te ama tulu-fali mia rala mara boe. Dad'i tungga au, ama musi tao ta'o ia: 11 Dalahulun hei mae tulu-fali Lamatua' atahorin mana hambu susa-sona' sia Yerusalem. Dad'i ia naa, fee mibasa' saa fo hei mi'etu' basa mae tulu-fali mendi'. Ma hei be'i fee ba'u saa, na, fee leo. Te sad'i, fee no rala nemeho'ot. 12 Huu mete ma hita fee no rala nemeho'ot tungga bebe'i tara tae fee ba'u saa na, naa o malole' boe. Sia' a hita e. Huu atahori mana fee no ne'esusuu', na naa mana na'asususa' e. 13 Au nda u'ena masud tao umubera nggi sa, naa fo atahori laen ra ramanggafa. Te Au masud ngga, basa nggita lemba-doi sususa-sosona' naa ona esa'. 14 Te ale' ia hei hambu lena', ma sira nda hambu dai sa. Dei fo ara bisa bala-b'ae boe, mete ma hei nda hambu dai sa. No ta'o naa ata bisa lemba-doi bela'. 15 Naa ona' Lamatua' Susura Meumaren sura' nae, “Atahori mana hambu nae' nda hambu lena' sira parlu na sa. Ma atahori mana hambu mbei' a, nda to'a-taa mia sira parlu na sa. 16 Au o'e makasi mbali Lamatualain, huu Eni mana kokoe-nanasi Titus fo nau tulu-fali nggi, ona' au nau tulu-fali nggi boe. 17 Mema' hai mo'e fo neti se'u nggi. Te, Eni o hii-nau aon boe. Dad'i ana nau neti tulu-fali nggi, nda huu au o'e sa. 18 Te nda neu mesa' ne sa. Huu hai o denu toronoo ma esa neu namalolo' no e. Basa atahori sarani' mana sia ia ra rahine atahori ia ena, huu ana tao-ues nita' mamaten dui-b'engga neu atahori so'al Lamatua' Hara-lii Malolen. 19 Atahori Sarani' ra malangga nara o pili rala e fo lao' namalolo' no hai boe, fo tulun hai to'u tutulu-fafali' ra. Hai milalao ue-tataos ia, fo mitud'u hita Lamatuan manaselin, ma tao malole' fee atahori mana susa-sona' sia Yerusalem. 20 Hai sangga dala' fo tao ndoo-tetu' a, naa fo nda hambu atahori ra'asasala' hai rae, hai nda tao no matetu' sa lele' mendi doi' fee neu atahori mana parlu' ra. 21 Huu hai dudu'a losa no malole' fo tao ndoo-tetu' mia hai rala ndoos ma sia Lamatualain matan, boe ma sia atahori matan boe. 22 Naa, hai o denu toronoo' esa fai fo neu namalolo' no Titus se fo rendi doi' naa. Hai paresa' e lao hetar ena. De hai bub'ulu' ana nau ue-tao no manggatee' fee nggi. Ana manggate ona' naa, huu ana bub'ulu' oi, hei tao ndoo-tetu'. 23 Mete ma hambu atahori ratane so'al Titus, na, mifad'e se mae, Titus naa, au toronoo ngga mana tao ues no au nakandoo' a fee nggi. Atahori mamahere' sia mamana' laen o pili rala sira atahorin ena, fo ara tungga se rendi doi' ia ra risi' Yerusalem. Ara ra'ab'ue fo rae reu ena. Titus na'ab'ue no se boe. Dei fo basa se ratud'u Kristus manaselin ona' naa. 24 Dad'i hei musi mitud'u susue mara neu atahori mana nendi doi' naa. Boe ma mitud'u neu se, saa de hai hii' a ola' koao so'al nggi. No ta'o naa, atahori mamahere' mia atahori sarani sia bee-b'ee bub'ulu' teb'e rae, hei sue-lai se boe.

Report Issue

2 Korintus 9

TOC , Chapters

1 Matetun, au sud'i boe sura' fai, fo o'e nggi tulu-fali Lamatua' atahori mamahere nara. 2 Huu au bub'ulu' ama mi'ena susue' tulu-fali atahori ona' naa ena. Au o hii' a dui hei rala malole mara neu atahori mamahere' mana sia Makedonia. Au dui ae, hei mia profinsi Akaya sad'ia mae haitua doi tutulu-fafali' ena eni' a too mana lao' a. Au o dui so'al hei susuem fo tao atahori laen nau tungga tulu-fali neu atahori mana susa-sona' ra boe. 3 Au o denu hita toronoo nara, reu ratud'u rae, saa fo hai dui so'al hei naa, nda leleko' sa. Au ufad'e ta'o naa, fo ama sad'ia mema'. 4 Te mete ma atahori Makedonia ra rema ramalolo' ro au, ma hei nda fe'e sad'ia sa, na, basa nggita mae. Afi' losa au nemehere ngga sia hei e nda na'ena netehuu' sa. 5 Naeni de au du'a ae, malole lena' hai toronoo mara reu ra'ahulu' sia nggi, fo basa nggi bisa ator doi tutulu-fafali' tungga hei hehelu-fufuli dalahulu ma. Hei musi fee mia rala malole mara. Afi' keke'e'. 6 Eni hihiin ta'o ia: “Atahori mana sela fini ida' a, dei fo hambu mbule-b'oan id'a' a boe. Atahori mana sela fini hetar, ma nda keke'e sa, dei fo hambu bali' mbule-b'oan ma papala-bab'anggi' hetar boe.” 7 Atahori esa-esa' musi na'etu' aon, ana nae fee ba'u saa. Afi' fee no rala seseri'. Afi' fee huu atahori ra'asusuu'. Huu Lamatualain sue atahori mana fee no rala teme-ao'. 8 Lamatua' bisa fee nggi basa papala-bab'anggi' mata'-mata'. Ana o bisa fee lena' boe, naa fo ama nda to'a-taa saa sa boe. Te mete ma ama parlu, na dei fo ama hambu dai lena fai. No ta'o naa, ama bisa fee lenan fo tulu-fali neu ue-tatao malole' ra. 9 Nenesura' sia Lamatua' Susura Meumaren nae, “Lamatualain hii pala-banggi fee atahori mana to'a-taa' ra mia Eni rala malolen. Ana tao ndoo-tetu' nakandoo' a, huu rala ndoo-tetun, na'atataa' nakandoo' a.” < aiōn g165 > 10 Lamatua' mana fee fini, fo atahori mana tao tine-osi ra sela. Lamatua' mana fee nanaat, fo ata bisa taa. Lamatua' naa boe mana fee nggi papala-bab'anggi' fo ama bisa tao ndoo-tetu'. Naa ona' hei dad'i mana tao tine-osi, ma Lamatua' fee nggi fini fo ama sela. Boe ma mbule-b'oa' naa ra, Ana tao se boe ramaheta tungga-tungga fai. 11 Te Lamatua' nae fee nggi lena' mia hei parlu ma, naa fo hei bisa tulu-fali atahori laen mia rala malolem. Dad'i mete ma ama tulu-fali atahori laen ona' naa ena, dei fo ara ro'e makasi mbali Lamatua'. 12 Huu tutulu-fafali' fo hei fee neu Lamatua' atahorin mana sia naa, tantu tulun se. Ma naa o tao nggi mo'e makasi mbali Lamatua' 13 Te lele' hei tulu-fali atahori laen ra, naa natud'u bukti oi, hei mimihere no teb'e-teb'e'. Naa o tao atahori laen so'u koa-kio' mbali Lamatualain. Huu ara bisa rita, hei nemeherem neu Kristus Hara-lii Malolen, nda leleko' sa. Naa, huu hei tao tungga nemehere mara. Basa ma, lele' hei fee tutulu-fafali' neu se ma atahori laen ra, mia rala malole mara, naa, tao se so'u koa-kio' neu Lamatualain. 14 Naa, atahori mana simbo rala tutulu-fafali' mia nggi naa, dei fo ara hule-o'e fee nggi. Ara o hii rae rita nggi boe, huu Lamatualain natud'u rala malolen nae-nae neu nggi. 15 Te, Lamatualain fee hie-hie' hita Hadia esa meulaun manaseli' teb'e. Naeni, Yesus! Eni felin, lena' mia basa' e! Naa de basa nggita to'e mbali Lamatualain tae, “Makasi!”

Report Issue

2 Korintus 10

TOC , Chapters

1 Au, Paulus, mesa' nggo, mana sura' sia ia. Tantu hei ruma du'a ta'o ia: mete ma au u'ub'ue o nggi, na, au mae ola' relo-relo. Te mete ma au u'udodo' o nggi, au umburani ola' nda bambi-bambi sa. Ona' naa, to? Tao-tao te, au hule fo ama rena au, huu Kristus rala malolen neu nggi, boe ma Ana hii' a fee susuen neu nggi. 2 Te hambu hei ruma nda nau rena au sa. Ara ola' rae, hai tatao mara, ona' atahori laen sia raefafo' ia tatao nara boe. Dad'i mete ma au eti sia naa, ne'o au musi ola' fee se nda bambi-bambi sa. Naeni de au ufad'e mema' neu basa nggi, naa fo au eti, na au sudi boe ola' nggere-nggere o se fai. 3 Mae hita atahori biasa, te mete ma tatofa to atahori laen, ata afi' hehea' fo tareresi ona' atahori sia raefafo' ia nda mana rahine Lamatualain sa. 4 Te mete ma hita tatofa to atahori, afi' lilii', huu hita tee-tanden nda ona' atahori sia raefafo' ia enan sa. Ma mete ma hita tatofa to atahori langga fatu mana nareresi nakandoo' a no nggita, na, hita o ta'ena Lamatua' koasan mana bisa bonggar nalutu atahori netehun boe. 5 Lamatua' koasan bisa bonggar hendi basa dud'u'a' mana lab'an Lamatua', mana tao atahori nda rahine E sa. Eni koasan o bisa natud'u dala', fo nggati hita dala dud'u'a mbaran, no dala dud'u'a feu'. No ta'o naa, hita tanori fo du'a tungga Kristus nenorin. 6 Hei hetar mulai tao rerena' neu Kristus, ma tao tungga basa dud'u'an ena. Te, hei ruma nda fe'e nau tao rerena' neu E sa. Dad'i hai mihehere fo hukun nda mana nau rena neu E sa. 7 Hei hii' a mete dala' mana nenenita' sia dea' a. Te hei musi mete atahori rala nara. Dad'i mete ma hambu atahori esa nae eni Kristus atahorin, na, misined'a malolole. Huu hita o Kristus atahorin, ona' e boe. 8 Mbei ma hei du'a mae, au ola' u'ulelena' so'al koasa fo hita Lamatuan fee neu nggita. Ona' naa, do? Hoko'! Huu koasa naa, sia fo tao ma'ad'ere nggi, nda tao nalutu nggi sa. Dad'i au nda hela atahori tao ra'amamae' au huu ara bonggar tao ralutu ue-tatao ngga sa. 9 Au nda u'ena masud fo u'utatau' nggi endi' susura nggara sa. 10 Te atahori naa ra ola' rae, “Afi' tao-afi' mo Paulus. Te mae susuran manaseli' ma deres o, te mete ma nema aon, eni mana male-ma'a', ma o'olan o nda na'ena koasa sa.” 11 Naa, hela neu fo atahori mana ombo-koson ta'o naa du'a dala' ia: saa fo hai sura' sia susura mia dod'oo', nda fea' no saa fo hai ola' a sa, mete ma hai ima sia talad'a mara. 12 Atahori ruma hii' a so'u-so'u ao nara oi, sira, Kristus ded'enun manaseli'. Hai nda mimbirani mi'isasama' ao mara ona' se sa. Mihine ao mara, to? Te ne'o hai nda manaseli' ona' sira sa! Atahori mata' ona' naa, sangga' a atahori ona' sira boe. Ma esa tob'a' esa, huu sira ona esa' e! Nggonggoa nara dei! 13 Tao-tao te, hai nda ola' koao sa mete ma nda na'ena netehuu' sa. Hai ola' ba'u a naa so'al ue-tataos fo Lamatua' fee neu hai' a. Saa fo hai tao fee neu nggi naa, tungga aka' saa fo Lamatua' denu hai tao. Hai nda ue-tao milena' naa sa. 14 Matetun, hai nda ola' mi'ilelena' sa, lele' hai ola' koao so'al hei. Huu hai ia ra, mana ima dui-b'engga neu nggi so'al Kristus Hara-lii Malolen. Hei o simbo hai o'olam boe. Mete ma Lamatua' nda denu nita hai sa, te hai ola' koao so'al hei, na, naa nda matetu' sa. 15 Mete ma atahori laen mana ue tao, na, hai nda ola' koao sa mae, naa huu hai ue-tataom. Te pantin na, naeni, hei nemehere mara boe manggatee. No ta'o naa, hai ue-tataom fee nggi eni' a fai dalahulun, buna-boan boe namanae nakandoo' a. 16 Basa naa hai bisa mii dui-b'engga Kristus Hara-lii Malolen sia mamana-mamana mana sia hei bob'oa mara, fo atahori nda fe'e reu ue-tao sia naa sa. Huu hai nda nau ola' koao mendi' atahori laen ue-tataon sa. 17 Te sia Lamatua' Susura Meumaren, nenesura' nae, “Mete ma hambu atahori sa nae ola' koao, na, hela neu fo ana ola' koao so'al hita Lamatualain.” 18 Mete ma atahori sa ola' koao so'al aon, naa nda na'ena sosoan saa-saa sa boe. Te mete ma hita Lamatuan mana so'u kokoa' neu atahori naa, na, naa fe'e manaseli' ena!

Report Issue

2 Korintus 11

TOC , Chapters

1 Au ae ola' ona' nggoa' e mbei. Dad'i rena malolole au dei! Ta'o ia: 2 Au ona' hei ama ma. Hei ona' au ana feto ngga mana nenenetane basa' ena. Mana netane' a, naeni Kristus. Ma, au nau unea nggi malolole, naa fo mete ma ama sao na, hei fe'e meumare'. Dad'i au unea malolole fo esa afi' ngganggu hei, do tao nalutu nemehere mara. 3 Ale' ia hei tungga Kristus dala ndoo-tetun no rala meumare'. Te au umutau, afi' losa hambu atahori leleko' rala nggi, fo ama lao hela dala' naa, ona' a lele ulu' a mengge a peko-leleko' nala Hawa. Nitu a bisa peko-leleko' ona' naa, huu eni, mana peko-leleko' ra ba'in! 4 Mete ma atahori mata' ona' naa ra rema risi' hei, ma ranori nggi so'al Yesus mata' laen, nda ona' Yesus fo hai minori neu nggi' a sa, na, ta'o bee de ama mimihere atahori naa? Dalahulun, hei soi rala mara fo simbo Lamatua' Dula-dale Meumaren de nauli nggi. Dad'i, ta'o bee de ale' ia hei nau simbo mala dula-dale mata' laen fai? Dalahulun, hei mimihere Kristus Hara-lii Malolen fo hai dui-b'engga neu nggi. Dad'i, ta'o bee de ale' ia hei nau simbo nenori' mata' laen fai? 5 Ara so'u-so'u ao nara rae, sira, Lamatua' ded'enun manaseli' teb'e. Ita' hak nara lena' au, do? Hoko'! Au nda tungga dudu'at ona' naa sa. 6 Mae au nda ola' uhine endi' ded'ea mad'iku' sa, te au uhine teb'e-teb'e' saa fo au ola' a. Hei bub'ulu' dala' ia ra ena, huu au utud'u usufafali neu nggi ena. 7 Lele' au unori Lamatualain Hara-lii Malolen neu nggi, au nda o'e nggi tanggon masod'a ngga sa. Au tao ao ngga dad'i anak, naa fo au bisa so'u boti' nggi. Mbei ma hei mae fua sala' neu au, huu naa, do? 8 Te atahori mamahere' sia atahori sarani' sia mamana' laen ra mana tanggon masod'a ngga, naa fo au bisa mete-se'u ala nggi. Naa ona' au ha'i mia se, fo bisa tulu-fali neu nggi. 9 Lele' au u'ub'ue o nggi, ma au parlu, na au nda ngganggu nggi sa, do o'e saa-saa mia nggi. Toronoo tara mana rema mia profinsi Makedonia mana tulu-fali au. Te au nda tao umubera saa-saa mbali nggi sa, ma au nda nau tao ta'o naa sia fai mana nema' ia sa. 10 Kristus Ded'ea-o'olan, teb'e, au o umuhere ae, au ded'ea-o'ola ngga, teb'e boe, huu au nenepa'a' o Kristus. Nda hambu atahori sia profinsi Akaya bisa bab'ata rala au bafa ngga sa, ma ra'angge rala au fo afi' ola' koao ae, au nda tao umubera nggi ta'o naa sa. 11 Ta'o bee de au ola' ta'o ia? Mbei ma, huu au nda sue nggi sa, do? Mae hei du'a ta'o naa, te Lamatua' bub'ulu' au susue ngga neu nggi. 12 Naa, dala' fo au tao ita' ra, au nau tao ukundoo. No ta'o naa, atahori mana hii so'u-so'u' ao nara fo ola' koao rae sira tatao nara ona' hita, na, ara nda ra'ena netehuu' sa ena. 13 Ara rae Lamatua' mana denu sira. Sira, atahori mana tao ues mana hii' a leleko' atahori! Ara sob'a-sob'a tao ao nara ona' Kristus ded'enu matetu nara. Tao-tao te basa naa ra ombo-koson! 14 Ama afi' heran, e! Te nitu ra malanggan o sob'a-sob'a tao aon ona' Lamatualain aten mia sorga mana rendi manggarelo' no rala malole'. 15 Naa de hei afi' heran mete ma atahori mana tao ues nara o sob'a-sob'a tao ao nara ona' atahori mana ue-tao no rala ndoos. Te besa-b'esa, huu dei fo Lamatualain bala-b'ae de'ulaka nara. 16 Mete ma hei nau, na hela fo au ola' ona' nggoa' e mbei fai. Te au ae sob'a ola' koao. 17 Au sura' ia fo so'u-so'u' ao ngga ta'o ia, na au ola' ona' nggoa' e. Huu o'ola ngga ia, nda na'oka sia hita Lamatuan sa. 18 Hambu atahori hetar hii' a so'u-so'u ao nara tungga atahori sia raefafo' ia had'an. Dad'i au o ae ola' koao tungga se boe. 19 Te hei tao ao mara ona' atahori dud'u'a ndoos, mete ma mindaa mo atahori sa utan ona' ee, na, hei hela neu no rala loa', to? 20 Mete ma atahori laen tao saa-saa mbali nggi, na, hei hela se neu' ena. Conto ona': mete ma hambu atahori tao nggi dad'i ona' ate, na, hei hela se neu' ena. Mete ma atahori ramana'o rala sud'i a saa mara, na, hei hela se neu' ena. Mete ma hambu atahori leleko' rala nggi, na, hei hela se neu' ena. Mete ma hambu atahori so'u ao nara ona' moko-monaen, ma raloe-rad'ae nggi ona' anadiki', na, hei hela se neu' ena. Ona' naa boe, mete ma atahori mbasa nggi, na, hei hela neu' ena. 21 Te afi' miminasa, e! Te au mae, huu hei noe-na'us. Te hai nda bisa tao ta'o naa sa, ona' atahori ra tao neu nggi. Te mete ma ara rae ola' koao so'al saa, na, au o umburani ola' koao ta'o naa boe. (Te afi' lilii', huu au ola' ona' nggoa' e!) 22 Sira atahori Ibrani teb'e'-teb'e', do? Hei! Te au boe. Sira atahori Isra'el, do? Hei! Te au boe. Sira, ba'i Abraham tititi-nonosin, do? Hei! Te au boe. 23 Sira, Kristus atahori mana tao ues na, do? Hei! Te au o ona' naa boe. (Afi' lilii', te au ola' u'ulelena' ia!) Mema' au ae, au ona' se boe. Tao-tao te, au lena se fai. Huu au ue-tao ma'adere lena' se. Atahori nggari hendi au bui rala uu lao hetar lena'. Ara filo au lao hetar lena'. Au o ae'a mate lao hetar lena'. 24 Huu sia au atahori Yahudi nggara liman, ara filo au lao lima. Mete ma ara filo au lao esa na, ara li'u lao telu nulu sio. 25 Atahori ra popoko au lao telu rendi' hau. Lao esa ara mbia fatu fo rae tao risa au. Au ofa ngga molo lao telu. Au lalaa mia tasi roma' rerelo' sa ma tetemba' sa. 26 Au lao doo' uu sia bee-b'ee lao hetar. Hambu sosoe' hetar tao au ae' a mate. Conto ona': oe mandali' mia loe monae', mana rambok ra, au atahori Yahudi nggara, atahori nda Yahudi ra sa, ma atahori mana tao aon ona' toronoo atahori mamahere', tao-tao te sira mana leleko'. Au o ae'a mate mia tasi talad'an sia kota rala, ma sia mamana rou' boe. 27 Au tao ues ita' mamate ngga, ma hambu sususa' mata'-mata'. Lao hetar au nda sunggu' ala sa. Au o ndoe ma u'umad'a. Lao hetar au nda hambu ua saa-saa sa boe. Parna au nda ma bua-ba'us sa, de au ma'arini ae' a mate. 28 Mete ma nda nau ingga basa dala' naa ra sa, na, ingga ta'o' a ia: te tungga fai na langga ngga nareo-nafali, huu au dud'u'a so'al basa hita toronoo atahori mamahere' ra mana ra'ab'ue sia bee-b'ee. 29 Mete ma hambu atahori named'a aon nda nabe'i sa, na, nasaned'a au. Te au o ona' naa boe. Mete ma atahori kokoe atahori mamahere' ra fo tungga-tungga tao sala', au mae, ma umunasa. 30 Naa, Mete ma au musi ola' koao, malole lena' au ola' koao so'al dala-dala mana natud'u nae, au ia, mana noe-na'us. Teb'e! 31 Hita Lamatuan Yesus, no Aman Lamatualain, rahine rae au nda leleko' sa. Naa nandaa atahori so'u kokoa-kikio neu E rakandondoo' a. < aiōn g165 > 32 Conto ona', dalahulun mia kota Damsik, mane Aretas gofernor na denu atahori fo tepa au sia kota lelesun, fo to'u rala au. 33 Te au nonoo nggara tao au isi' boa esa rala uu, de ra'onda' au rendi' tali' mia kota a tembok na dea'. Dad'i au ala seri mia gofernor liman. Misined'a, te mete ma au mesa' nggo, na, nda bisa sa, to?

Report Issue

2 Korintus 12

TOC , Chapters

1 Mete ma hei nau, na, hela fo au ola' koao selu' mbei fai. Tao-tao te ola' koao nda na'ena ngguna sa. Te ae ufad'e nggi dala-dala' fo hita Lamatuan natud'u neu au, ona' sia meit e. 2 Au uhine atahori sa nenepa'a' no Kristus. Too sanahulu haa manalao' naa, eni neneso'u-boti' lalai naru' ata neu. Ana neneboti' no aon, do, aka' samanan o, au nda uhine sa. Aka' Lamatua' nahine. Au o uhine ae, lele' ana hene nisi' Lamatua' Mamana Meulaun, ana rena ded'ea-o'ola manaseli' teb'e, losa atahori nda bisa ola' sa 5 Dad'i soa' neu atahori mata' naa, au ae ola' koao. Te au nda nau ola' koao so'al ao ngga sa. So'al saa fo au nda tao be'i sa, au fe'e na ola' koao ta'o naa. 6 Mete ma au ae ola' koao, na au nda parlu ombo-koson sa, te au hambu dala ndoo-tetu' hetar fo au bisa ola'. Te au u'umamate' ao ngga, fo atahori afi' dud'u'a rae, au manaseli' lena' mia saa fo ara rena ma rita mia au. 7 Lelenan fai, Lamatua' natud'u neu au dala' hetar manaseli'. Te au o hambu sususa' boe, naa fo au afi' koao. Te nitu ra malanggan denu ana ded'enun esa fo aka' ngganggu au nakandoo' a, ona' nggaut esa aka' mbau-mbau' ao ngga. Weh! Au doid'oso seli teb'e! 8 Au hule lao telu ena fo Lamatua' so'u hendi dala' ia ra mia au. 9 Te Ana nataa au nae, “Au utud'u rala malole ngga neu nggo. Naa dai soa' neu nggo. Te lele' ho du'a mae, tungga ma'aderem na nda fe'e dai sa, na, Au koasa ngga boe ma'adere sia naa.” Naeni de au ae ola' nae' selu', lele' au nda tao be'i dala' esa sa. Huu ona' naa, au bub'ulu' ae, Kristus koasan nasod'a sia au. 10 Naa de, mete ma au med'a nda bisa tao ala dala' esa sa, au rala ngga suba-suba' a. Dad'i lele' atahori ola' ra'amamae' au do tao ra'asususa' au, do tao doid'oso au, do poko-paru au, huu au dad'i Kristus atahorin, de rala ngga suba-suba' a. Te mete ma au nda bisa sa, na, au hambu koasa lao' mia Kristus fo bisa tao dala' naa. 11 Naa, hei misod'a ona' Lamatua' nda parna denu au eti sia naa sa. Naa de, nau do nda nau sa o, fa' ra au ola' ona' nggoa' e mbei. Matetun, hei musi ola' koao so'al au. Mema' au nda u'ena sosoa' saa saa sa boe. Te mete ma ne'esasama' au o “atahori manaseli' naa ra”, mana oi Lamatua' mana denu sira, na sira, nda manaseli' lena' au sa. 12 Mete ma Lamatua' denu atahori esa fo neu dui-b'engga atahori so'al Eni, atahori naa tao manadad'i manaseli' mata'-mata' nendi' koasa, fo natud'u bukti oi, Lamatua' mana denu eni. Te afi' lilii', huu lele' au mia hei talad'a mara, au o tao manadad'i manaseli' ona' naa boe. Te au tao tao' naa ma u'utataa' ukundoo' a. 13 Te afi' miminasa, e! Aka' dala' esa' a, au nda tao sia hei e sa, fo atahori laen tao sia atahori sarani' laen ra. Naeni, au nda nau fo ama tanggon masod'a ngga sa. 14 Ta'o ia! Au uhehere uma sia hei lao ka telun ena. Au nda parlu nggi tanggon masod'a ngga sa. Au o nda parlu hei su'im sa boe. Te, tungga hita had'at na, nda nandaa anadiki' ra mbeda' su'it fee neu ina-ama nara sa. Nandaa naa, na, naeni atahori lasi' mana mbeda' hela su'in fo fee neu ana nara. Dad'i au nda parlu fo ama mbeda' hela su'im fee au sa, huu hei ona' au ana ngga ra boe! Au parlu' a hei ao mara no rala susue mara. 15 Mete ma parlu, na au hii' fee basa sud'i a saa nggara ma nau tao ues ita' mamate ngga fo masod'a mara tungga Lamatua' hihii-nanaun. Dad'i mete ma au sue useli' nggi, na hei o musi sue au ona' naa boe. Dad'i, ta'o bee de hei keke'e susue mara? Nda nandaa sa, to? 16 Hambu mia hei e rataa rae, au nda tao umub'era nggi sa. Te ruma fai rae, au dad'i atahori mana mahine peko-leleko' ma leleko' ala nggi, losa tao nggi tungga au hihii ngga. 17 Dad'i ta'o bee? Mbei ma atahori fo au haitua reti sia nggi, leleko' rala nggi, do? 18 Huu au denu Titus fo neti sia nggi. Au o denu toronoo' laen esa neu no e boe. Do ita' Titus leleko' nala nggi, do? Hoko', to? Huu Titus hei atahori nemeherem. Ma Titus no au ia, ona esa'. Hai ue-tao dala' ona esa', huu hai ru'a nggi dud'u'a mara, ona esa' boe. 19 Toronoo susue nggara, e! Se'u te hei dud'u'a eni' a fa' ra mae, hai misila'e ao mara sia mata mara, do? Hoko'! Huu basa saa fo hai ola' ia ra, Lamatualain bub'ulu'. De hai nda bisa mi'ifuni' saa-saa mia E sa. Hai o nenepa'a' mo Kristus boe. Huu hai sue nggi, naeni de basa saa fo hai tao' ia ra, hai mi'ena masud mae tao ma'adere nggi. 20 Dei fo, lele' au eti sia nggi, au du'a-du'a, afi' losa hei nda dad'i ona' au hihii ngga sa. Se'u-se'u te hambu ruma rareresi, rala mera', mbeda' rala', ruma du'a' a ao nara, ruma ola' ra'amuti-ra'amu atahori nara malole nara, ruma rendi-rendi' a ded'ea lena', ruma koao, ma ruma ramue-raanggi. Mbei ma au o dad'i atahori nda ona' hei hii' a sa boe. 21 Dei fo lele' au eti sia nggi, dud'u'a ngga liuali huu hei tatao mara. Afi' losa Lamatualain nae tao na'amamae' au sia mata mara. Afi' losa au tao atahori named'a mambera', huu hetar mia hei e fe'e misod'a tao' a de'ulaka', ma nda nau doa' sa, fo tungga bali' Lamatua' dala ndoo-tetun. Sira manggenggeo'! Huu ruma aka' hohongge. Ara tao mata'-mata' nda rahine mamaet sa.

Report Issue

2 Korintus 13

TOC , Chapters

1 Dad'i ia lao ka telun ena au ae eti se'u nggi. Mete ma hambu atahori nae fua sala' neu atahori, na, afi' lilii' hohoro-lalanen. Huu Lamatua' Susura Meumaren sura' nae, “Mete ma hambu atahori fua sala' neu atahori esa, musi hambu sakasii rua do telu ola' ona esa' dei, dei fo fe'e simbo na. Te mete ma nda ona' naa sa, na, afi' simbo.” 2 Lele' au eti sia hei e lao karuan, au fee nesened'a' ena neu atahori mana rasod'a tao de'ulaka' ra. Ia naa, au fee nesened'a' neu se fai, na'ab'ue no basa basa atahori mana rasod'a tao de'ulaka' ra. Ona' dalahulun, au fee nesened'a' ae, dei fo mete ma au dad'i uma, au nda hela se neu' ena sa. 3 Hei sangga-sangga bukti mae, Kristus ola' pake au. Naa. Mete ma Kristus nau nauli nala nggi, Ana tao koasa manaseli' sia talad'a mara. Te Ana nda tao ues no noe-na'us sa. 4 Lele' ara tao risa E mia hau nggangge' a, mema' Ana masaloe, huu Ana mbo'i hendi koasan. Te Lamatualain fee koasa neu Kristus de nasod'a lele' ia. Ma mae hita mana dad'i Eni atahorin med'a nda tabe'i sa, te Lamatualain fee nggita masod'a feu' ena. Naa de hai bisa mete-se'u nggi mendi' Eni koasan. 5 Esa-esa' paresa' rala mara fo bub'ulu' mae, hei mimihere teb'e neu Kristus, do hoko'. Koasan nenenita' sia masod'a mara, do hoko'? Sob'a ao mara ta'o naa. Huu mete ma Ana nda nenepa'a no nggi sa, ama nda dad'i atahorin sa. 6 Mete ma hei paresa' hai, na, hei bisa mita koasan nenenita' sia hai masod'a mara. No ta'o naa, hai mala seri. 7 Hai o hule-o'e mo'e mbali Lamatualain, fo ama afi' tao sala' saa-saa boe. Hai nda fad'uli mae atahori hii, do hoko' neu hai tatao mara sa. Te hai nau fo ama tao ndoo-tetu', ita' mae atahori ruma rae mbuu hendi hai. Ona' naa o nda saa-saa sa boe. 8 Huu hai nda bisa tao saa-saa sa fo lab'an ndoo-tetu' a sa. Hai mihine' a tao ndoo-tetu' a. 9 Mete ma hei dad'i ma'adere, ma hai dad'i male-ma' a, hai mimiho'o' a. Huu hai hule-o'e mo'e fo Lamatua' tao nggi boe dad'i manad'ai'. 10 Naa de, mae au u'udodoo' o nggi o, au sura' dala' ia ra lele' ia, fo mete ma au eti na, au nda sud'i boe ola' o nggi fai no deres sa ena. Au dad'i hita Lamatuan ded'enun. Te Ana fee au hak ma koasa fo tao ma'adere nggi, nda tao ulutu nggi sa. 11 Toronoo susue nggara e! Au o'ola ma'abui ngga ia, aka' a sod'a-mole'. Tao netetu basa dala' ra. Rena malolole nenori ngga. Misod'a no rala' esa. Hei musi malolole esa no esa. Susue' naa na'oka sia Lamatualain. Au hule fo Ana no nggi nakandoo' a, ma tulu-fali nggi fo misod'a no mole-dame esa no esa. 12 Hei esa musi natea esa no iꞌidꞌu susue-lalaiꞌ a, mana nandaa soaꞌ neu Lamatuaꞌ atahori meumaren. 13 Lamatualain atahorin mana sia ia ra basa se helu hara sodꞌa-moleꞌ neu nggi boe. 14 Au hule fo hita Lamatuan Yesus Kristus natudꞌu Rala malolen neu nggi. Au hule fo Lamatualain natudꞌu susue-lalain neu nggi. Au o hule fo Lamatuaꞌ Dula-dale Meumaren natudꞌu rala malolen, naa fo basa nggi misodꞌa no ralaꞌ esa. Baꞌuꞌ a naa ena, Paulus

Report Issue

Galatia 1

TOC , Chapter 2 3 4 5 6

1 Sod'a-mole' mia au, Paulus, Lamatua' ana ded'enun. Au fee susura ia neu toronoo mamahere' mana sia jama'at-jama'at sia profinsi Galatia. Toronoo' mana ro au sia ia ra o, haitua sod'a-mole' fee nggi. Au fee nesenened'a' neu nggi ae, atahori nda denu au sa, te Ama Lamatualain no Yesus Kristus. Yesus Kristus naa, naeni Atahori fo Lamatua' fee nema' a. Kristus mate, te Lamatua' tao nasod'a bali' E. Ma, Sira mana denu au fo uu ufad'e atahori ra so'al Hara-Lii Malole' ia. 3 Au hule-o'e neu Lamatualain, naeni hita aman, no Yesus Kristus, hita Lamatuan. Au o'e fo ratud'u rala malole nara, neu nggi, fo misod'a no mole-d'ame. 4 Kristus mate fo soi-tefa hendi sala tara, ma mbo'i nggita mia de'ulaka' mana sia raefafo' ia. Basa naa ra, tungga Ama' Lamatualain hihii-nanaun. < aiōn g165 > 5 Huu naa de, hita musi koa-kio E takandoo' a! Teb'e ta'o naa! < aiōn g165 > 6 Toronoo ngga re! Au nda ita' ae dud'u'a mara ta'o bee sa boe! Lamatualain pili nala nggi ena, huu Ana nau fo ama mihine Eni rala dud'u'a malolen. Te ta'o bee de misidea tute' a fo mi mimihere neu nenori' laen 7 nda matetu' sa? Fe'esa'an a, au unori matetu' so'al Yesus Kristus Hara-lii Malolen. Te ia na mana peko-leleko' ra rema esu-b'ab'ali' Hara-lii Malole' naa, losa tao hei bingun. 8 Besa-b'esa! Dei fo Lamatua' sumba-ndoon atahori mana nema nanori Hara-lii Malole' fo nda ona' hai minori' naa sa. Mae atahori naa mia hita, do Lamatua' aten esa mia sorga o, dei fo eni hambu sumba-ndoon boe! 9 Hai mifad'e dala' ia eni' a d'alahulun ena. Te au ae fee nesenened'a selu' fai, ta'o ia: Mete ma hambu atahori nema nanori laen mia Hara-lii Malole' fo d'alahulun hei simbo' naa, dei fo Lamatua' o sumba-ndoon e boe. 10 Au umburani ola' ta'o naa, huu au ae tao Lamatua' ralan namaho'o, te nda atahori ralan sa. Hei du'a mae au ae sangga rala' o atahori, do? Hoko'! Te mete ma au tao ta'o naa, na, au nda undaa dad'i Kristus atahori dedenun sa. 11 Toronoo ngga ra e! Au ae ufad'e relo-relo ta'o ia, Hara-lii Malole' fo au unori neu hei naa, atahori nda ander-ander sa. 12 Au nda simbo naa mia atahori sa, ma atahori nda ranori naa neu au sa boe. Te Yesus Kristus mana nafad'e sosoan neu au. 13 Tantu hei rena basa dud'uit so'al au d'ala masod'a d'alahulu ngga, lele' au fe'e tungga agama Yahudi to? Lele' naa au tao Lamatua' atahori nara doid'oso rita' mamate nara, fo ae tao ulutu se. 14 Lele' naa boe o, rala ngga ma'ahee unori agama Yahudi d'alan, lena' atahori Yahudi laen fo ded'ena' ro au' ra. Ma au o, manggate lena' tao tungga basa bei-ba'i' ra ad'at na no agama hohoro-lalanen. 15 Mae ta'o naa o, Lamatualain na'etu' basa fo fee au uhine Anan. Mama ngga nda fe'e b'onggi au sa, te Ana pili nala au ena, huu Ana nae natud'u rala malolen neu au. Ana o denu au, uu unori atahori nda Yahudi ra sa. Lele' Ana denu au ta'o naa, au nda uu o'e dud'u'at mia atahori laen sa. 17 Au o nda uu undaa o atahori lasi-lasi Kristen ra fo mana dad'i Yesus ded'enun ena sia Yerusalem. Te au lao tute' rae Arab uu. Basa ma, au bali' isi' kota Damsik fai. 18 Too telu boe ma, au 'u undaa o Petrus sia Yerusalem fo ae sangga dud'ui feu' mia e. Boe ma au leo sia naa fai sanahulu lima. 19 Lele' naa, au unda o Lamatua' Yesus od'i b'onggin, naran Yakobis. Te au nda unda o Lamatua' ded'enun laen ra sa. Aka' ru'a se. 20 Saa fo au sura' ia, mema' teb'e ta'o naa! Au nda leleko' sa! Lamatua' bub'ulu'! 21 Basa naa ma, au lao isi' propinsi Siria no propinsi Kilikia 'u. 22 Lele' naa, Kristus atahorin mana sia Yudea ra nda fe'e rahine au sa. 23 Ara rena' a hara' rae, “Atahori fo fe'esa'an mana tao doid'oso hita a, ia naa nanori Kristus Hara-lii Malolen. Naa te Fe'esa'an ana mana sob'a tao nalutu hita.” 24 Rena rala au umuhere neu Lamatua' Yesus Kristus ena, ma basa se so'u rananaru Lamatualain.

Report Issue

Galatia 2

TOC , Chapters

1 Basa too sanahulu haa boe ma, au bali' kota Yerusalem uu o Barnabas. Hai o mo atahori mamahere' sa, nda atahori Yahudi sa, naran Titus. 2 Au naa uu, huu Lamatualain mana denu. Basa naa ma, au dui lasi-lasi Kristen ra, hara-lii malole' fo au unori neu atahori nda Yahudi ra sa. Lele' naa, au ola' mata' o se naa fo ara paresa' malolole saa fo au unori' naa, teb'e' do hoko'. Huu, mete ma ra'etu' rae, nda teb'e sa, na, atahori bisa rae ue-tatao ngga parsuma' a! 3 Rena au ola' ta'o naa ma, ara simbo no malole'. Ara o simbo Titus no malole' boe. Mae eni nda atahori Yahudi sa o, ara nda ra'asusuu' e sunat sa. 4 Te lele' naa, hambu toronoo' hira nda ra'ahei' sa, huu ara ranori laen. Sira atahori Kristen nda matetu' sa. De rema nee-nee fo rae ra'asusuu' Yesus Kristus atahori nda Yahudi nara sa, fo tungga basa hohoro-lalane' agama Yahudi. Te Yesus Kristus mbo'i hendi hita ena, naa de hita nda nenepa'a' sia hohoro-lalane' naa ra sa ena, ona' ate. 5 Mae ra'asusuu' ta'o naa o, hita nda simbo mbei sa boe. No ta'o naa hei mimihere mikindoo Hara-lii Malole' fo au unori' a. Te naa mema' teb'e. 6 Lasi-lasi' naa ra simbo au nenori ngga naa, ma nda tamba-tamba' saa sa boe. Te Lamatualain nda mete mata' sa. De mae sira atahori moko-monaen do anadiki' o, naa nda ma sosoa' sa. 7 Te sosoan, naeni: ara bub'ulu' oi, Lamatualain pili nala au ena fo endi Hara-lii Malolen fee neu atahori nda Yahudi sa. Ona' Ana denu Petrus nendi Hara-lii Malolen neu atahori Yahudi ra. 8 Te Lamatualain fee koasa neu Petrus fo dad'i ded'enu' soa' neu atahori Yahudi ra. Ana o fee koasa neu au ona' naa boe fo dad'i ded'enu' soa' neu atahori nda Yahudi ra sa. 9 Lele naa, atahori du'a ena rae Yakobis, Petrus, ma Yohanis, malangga nggarei'. Lele' telu' se bub'ulu' rae, Lamataulain natud'u rala malolen neu au ena, ma ara rambarii' de rema to'u lima' ro au o Barnabas, fo dad'i tatanda' oi, basa hai rala' sa ena. Ara nau fo hai mi mendi Hara-lii Malole' neu atahori nda Yahudi sa, ma sira mana rendi fee atahori Yahudi ra. 10 Aka' naa, ara fee neseneneda' sa neu au o Barnabas. Naeni, hai afi' lilii' tulu-fali atahori hatata' ra. Mema' naa au ae tao ena. 11 Lao esa ma Petrus nisi' kota Antiokia, boe ma au ai e relo-relo, huu ana tao sala'. 12 Lele' fe'e nema a, ana hii endo' naa na'ab'ue no Kristus atahori nda Yahudi nara sa. Te lele' Yakobis nonoon atahori Yahudi nara rema, boe ma Petrus lao hela toronoon nda Yahudi ra sa, ma nda endo' naa no se sa ena. Huu namatau atahori Yahudi mana ranori rae, Kristus atahori nara musi to'u rahere' atahori Yahudi agama na hohoro-lalanen ma musi rasod'a ra'ad'od'oo' mia atahori nda Yahudi ra sa. 13 Rita Petrus tataon naa, ma atahori Yahudi laen ra o tao tungga boe. Losa Barnabas o tungga tatao-nono'i' mana d'ea-rala nara boe. 14 Te lele' au ita se nda tungga matetu' Hara-lii Malole' a hihiin sa, ma au ai mema' Petrus mia mata nara ae, “We, a'a Pe'u! A'a ia, mema' atahori Yahudi. Te Lamatualain soi dala' fo atahori mana ramahere neu Yesus Kristus afi' nenepa'a' ro atahori Yahudi ra agaman hohoro-lalanen fai. A'a simbo nala dala' naa ena. Te, ta'o bee de ale' ia a'a fe'e mae mu'ususuu' atahori nda Yahudi ra sa, fo tao ao nara ona' atahori Yahudi fai?” 15 Au ai Petrus ta'o naa, huu hai ru'a nggi atahori Yahudi. Hai nusa Yahudi ma nda ona' nusa' laen ra sa, huu hai atahori mara rahine Lamatualain doo' ena. 16 Te ia naa hita o bub'ulu' tae, Lamatua' nda simbo no malole' atahori esa sa boe, huu eni tao tungga agama hohoro-lalanen. Te Lamatua' simbo no malole' atahori', mete ma ana namahere neu Yesus Kristus, nda huu eni tao tungga agama hohoro-lalanen sa. Ta'o naa dei, fo Lamatua' fe'e henggenee atahori nae, salan nese ena. 17 Naeni de hita tanori tae, Lamatua' simbo malole' atahori, huu namahere neu Yesus Kristus. Te hambu atahori Yahudi fua sala' neu nggita rae, hita sala ena, huu hita tamahere neu Kristus, te nda to'u tahere' agama Yahudi hohoro-lalanen sa ena. Hei o mae fua sala' ta'o naa boe, to? 18 Te mete ma au to'u ala bali' agama hohoro-lalanen fo au mbo'i hendi' a, na, naa dei fo au sala! 19 Mema' d'alahulun au manggatee tao tungga agama Yahudi hohoro-lalanen, naa fo au malolole o Lamatua'. Te au nda bisa sa. Naa de ia naa au mbo'i hendi hohoro-lalane' ra fo usod'a u'ub'ue o' a Kristus. No ta'o naa, dei de Lamatualain simbo au no malole. Ona' au mate nenembaku' sia hau nggangge' o Kristus ena. Ia naa au nda usod'a sa ena, te Kristus nasod'a sia au rala. Au hambu masod'a feu' ia, huu au umuhere neu Lamatua' Anan. Te Ana sue naseli' au, losa Ana mate nggati au. 21 Lamatualain simbo au huu rala malolen, nda huu au tao tungga agama hohoro-lalanen sa. Huu mete ma atahori bisa malolole ro Lamatua' huu tungga agama hohoro-lalanen, na, sosoan, Kristus mamaten, parsuma' a. Naa, au ufad'e neu Petrus se sia Antiokia.

Report Issue

Galatia 3

TOC , Chapters

1 We! Atahori Galatia re! D'alahulun au ufad'e mia mata mara, so'al Yesus Kristus mamaten sia hau nggangge'. Te ia naa atahori leleko' hei no mud'a' ena to! Hei nggoa mara seli! 2 Au ae utane dala' sa' a. Hei simbo mala Lamatua' Dula-d'alen naa, huu hei tungga agama hohoro-lalanen, do? Hoko', to! Dula-d'alen nema nisi hei, huu hei mimihere Hara-lii Malolen fo hei rena' a. 3 Dad'i, ta'o bee de hei miminggoa seli ta'o naa, e? D'alahulun hei misod'a tungga Dula-d'ale Meumare' hihii-nanaun ena. Te ale' ia hei misod'a tungga bali' atahori hihii-nanaun. 4 Lele' hei fe'e mae mimihere neu Kristus, hei hambu doid'oso' nae-nae. Afi' losa basa naa ra dad'i parsuma' a! (Tao-tao te, tamahere neu Kristus nda bisa parsuma' a sa.) 5 Lele' Lamatualain fee Dula-dalen, ma natud'u manadad'i' mata'-mata' sia mata mara, hei du'a mae Ana tao ta'o naa huu ama tungga agama hohoro-lalanen, do? Hoko', to! Ana tao ta'o naa, huu mimihere Hara-lii Malole' fo ama rena' a. 6 Misined'a atahori Yahudi ra b'ei-ba'i nara, naeni ba'i Abraham. Te Lamatualain Susura Meumaren sura' nae, “Huu namahere neu Lamatualain, naa de Lamatua' simbo e no malole' ma henggenee e nae fee ne atahori rala ndoos.” 7 Dad'i hei musi mihine malolole dala' ia! Atahori mana namahere' ona' Abraham, sira dad'i Lamatualain atahori ndoo-tetun. 8 Lamatua' nafad'e mema' sia Susura Meumaren nae, dei fo Eni simbo atahori mia nusa fea' ra boe, mete ma ara ramahere Eni. Te fai ma'ahulun Ana nafad'e mema' Hara-lii Malolen neu ba'i Abraham nae, “Dei fo basa nusa' sia raefafo' ia hambu papala-bab'anggi' huu ho.” 9 Huu Lamatualain hehelu-fufulin naa, naa de Ana o fee papala-bab'anggi' neu basa atahori mana ramahere neu E, ona' Ana fee neu Abraham. 10 Atahori mana tungga agama hohoro-lalanen, naa fo Lamatua' simbo e no Malole', na, ana musi lemba-nasaa basa hohoro-lalane' naa, ona' eni nene sumba-ndoon ena. Te nenesura' sia Lamatualain susura Meumaren oi, “Atahori nda mana tungga nakandoo agama hohoro-lalanen losa lutu-lelo' sa, ana hambu sumba-ndoon! 11 Te matetu' ena, Lamatualain nda simbo atahori, huu eni tungga hohoro-lalane agama sa. Te nenesura', oi “Atahori musi ramahere Au, dei fo Au fe'e simbo e ona' atahori rala ndoos, fo ana hambu masod'a ndoo-tetu'.” 12 Naa! Mete ma atahori nau nasod'a tungga agama hohoro-lalanen hihii-nanaun, ana musi tao tungga basa-b'asa' e losa lutu'-lelo'! Te Lamatua' nafad'e mema' sia Susura Meumaren nae, “Atahori mana nae nasod'a tungga hohoro-lalane' a, dei fo batasibu no' a hohoro-lalane' ra.” 13 Huu Kristus bae etu ena, fo mbo'i hendi hai mia agama hohoro-lalanen mana pa'a hai' a. Fe'esa'an, hai misod'a lemba-misaa agama hohoro-lalanen ona' atahori nene sumba-ndoon e. Te ia naa, Lamatua' Yesus so'u hendi sumba-ndoon naa mia hai ena. Te nenesura' sia Susura Meumare' a oi, “Atahori mana mate nene londa-nggangge' sia rii a, eni nene sumba-ndoon.” 14 Lele' Yesus Kristus mate fo fee masod'a' neu hita, naa papala-bab'anggi' fo Lamatualain fee neu Abraham ena, o onda nema nusa fea' ra boe. No ta'o naa, basa atahori mana ramahere neu Kristus bisa simbo Lamatualain Dula-d'alen fo Ana helu-fuli mema' a. 15 Toronoo ngga re! Ia naa au ae utud'u conto mia hita masod'an fais-fais. Mete ma hambu atahori sura' nala susura pusaka, basa ma ana teken basa naran ena, na susura naa nene henggenee' ena. Atahori laen nda bisa fee e'ena-a'ai' neu saa fo nenesura' sia susura naa sa, ma nda bisa sura' selu' saa-saa sia naa sa ena. 16 Ona' naa boe lele' Lamatualain helu-fuli' no Abraham ma tititi-nonosin. Lamatualain nda nae, “Au Helu-fuli ia o tititi-nonosi mara”, huu Ana nda helu-fuli neu atahori hetar sa. Te Ana helu-fuli fee neu aka' Abraham tititi-nonosin esa, naeni Kristus. 17 Au masud ngga ta'o ia: Lamatualain helu-fuli' na'ahulu' no ba'i Abraham. Boe ma basa too natun haa telu nulu, dei de Ana na'onda' agama hohoro-lalanen fee atahori Yahudi ra tungga sira ba'in Musa. Mae ona' naa o, Lamatua' nda lea bali' hehelu-fufuli ma'ahulun naa sa. 18 Lamatua' fee papala-bab'anggi' neu Abraham, nda huu ana tao tungga hohoro-lalane' sa. Te Ana fee papala-bab'anggi' huu Ana helu-fuli mema' nae fee muda' Abraham eni' a ma'ahulun. Naa, ona' ana' sa simbo pusaka mia aman. Ana simbo, huu aman helu-fuli mema', nda huu ana' naa tao tungga atoran sa. 19 Dad'i ia naa au ae utane ta'o ia: mete ma Lamatualain simbo ba'i Abraham no malole' huu nemeheren, ta'o bee de Lamatua' fee tamba hohoro-lalane' neu ba'i Musa? Ana fee tamba agama hohoro-lalanen fo nenori atahori d'ala sala nara mata'-mata'. Eni masud na, naa fo atahori rasod'a tungga hohoro-lalane' a hihii-nanaun, losa Abraham tititi-nonosin esa nema. Boe ma, mete ma tititi-nonosi' naa, naeni Kristus, nema, hohoro-lalane' naa nda parlu sa ena. Lele' Lamatua' fee agama Yahudi hohoro-lalanen, Ana nda fee mata' sa. Ana pake ate nara mia sorga, de rendi neu ba'i Musa, dei de Musa fee neu atahori Yahudi ra. No ta'o naa, Musa dad'i neu mana nendi hara' fee Lamatua' no atahori nara. 20 Te lele' Lamatualain helu-fuli no Abraham, Ana nda pake mana nendi hara' sa. Ana helu-fuli mata' no mata' aon! No ta'o naa, hita tahine tae, Lamatua' helu-fulin manaseli' lena' hohoro-lalane' naa ra. 21 Lele' Lamatua' fee agama hohoro-lalane nara neu ba'i Musa, naa, balab'an no hehelu-fufulin, do? Hoko'! Huu mete ma hambu hohoro-lalane', atahori bisa tao tungga fo Lamatua' simbo e no malole' ma nasod'a, ne'o atahori Yahudi ra hohoro-lalanen bisa tao ta'o naa boe. Tao-tao te nda hambu hohoro-lalane' esa sa boe fo atahori bisa tao tungga, fo tao ma'asufu Lamatua' ralan, fo Ana simbo e no malole'. 22 Huu sia Lamatua' Susura Meumaren nenesura' oi, basa atahori nenepa'a mates ro sala' mata'-mata'. Naa de aka' atahori mana ramahere neu Yesus Kristus, simbo saa fo Lamatualain helu-fuli' a. 23 Te losa fain, Lamatua' soi dala' fo hai nenembo'i' mia hohoro-lalane' ra, sad'i hai mimihere neu Kristus. 24 Dad'i agama hohoro-lalane nara, ona' mana nanea, mana nanori hita no malolole losa Kristus nema. Mete ma nema ena, hita bisa tamahere E, naa fo tasod'a malolole to Lamatualain. Naa de, ia naa hita nda parlu mana nanea' sa ena. 26 Ia naa hei dad'i Lamatualain ana nara ena, huu mimihere Yesus Kristus. 27 Basa hei mana nenesarani' fo dad'i atahorin, ama nenepa'a mates mo E. 28 Basa atahori mana ramahere Kristus, ara ona esa' ena. De mae hei atahori Yahudi, do nda Yahudi sa o, ate do nda ate sa, tou' do ina', basa atahori mana ra 'ab'ue ro Yesus Kristus, ona esa'. 29 Kristus naa, Abraham tititi-nonosin fo Lamatualain helu-fuli eni' a d'alahulun. Huu hei mi'ib'ue mo Kristus, de hei dad'i Abraham tititi-nonosi matetun ena. No ta'o naa, hei o bisa simbo papala-bab'anggi' fo Lamatualain helu-fuli ma'ahulun neu Abraham.

Report Issue

Galatia 4

TOC , Chapters

1 Au fee conto esa fai. Ana' sa na'ena hak simbo hata-heto' mia aman, mete ma aman mate. Te mete ma too na nda fe'e dai sa, nda bisa simbo hata-heto' naa, mae basa naa dei fo dad'i eni enan. Te mete ma toon nda fe'e dai sa, eni ona' ate nda na'ena hak fo ha'i malanggan hata-heto nara sa. 2 Huu naa, musi hambu atahori mete-se'u e no hata-heto nara. Ana' naa musi tungga mana mete-se'u a hihii-nanaun, losa fai' fo aman na'etu' nala', dei fo ana fe'e bisa simbo hata-heton. 3 Hita o ona' naa boe. Lele' Yesus Kristus nda fe'e nema sa, hita fe'e ona' anad'iki' naa. Huu hita fe'e nenepa'a' to raefafo' a hihii-nanaun ona' ate sa. 4 Te nandaa no lele' naa, Lamatualain haitua Anan nema dad'i atahori, naa fo atahori o neneso'u' dad'i Lamatua' ana nara. Lamatualain anan naa, nasod'a tungga atahori Yahudi ra agaman hohoro-lalanen, fo Ana bisa mbo'i basa atahori ma'ahulun mana rasod'a tungga hohoro-lalane' naa. 6 Huu hei dad'i Lamatulain ana nara ena, naeni de Ana fee Anan Dula-d'alen nema, nisi' hei rala mara. No dala' naa, hei mi'ena hak mimeli Lamatualain, mae “Ama B'onggi'”. 7 De ia naa, hei nda afi' dad'i ate mana nda na'ena hak simbo hata-heto' sa. Te hei dad'i Lamatualain anan mana na'ena hak simbo basa hata-heto' fo Ana helu-fuli' a. 8 Fe'esa'an, lele' hei nda fe'e mihine Lamatualain sa, tao ao mara dad'i ate fo songgo d'ala nda matetu' ra sa. 9 Te ia naa, hei mihine Lamatualain ena. Malole lena' au ufad'e ae, Lamatualain mana nahine nggi. Na, ta'o bee de hei mae songgo bali' dala' nda na'ena ngguna ma koasa saa sa boe? Hei mae to'u mihere' dala' naa ra, fo dad'i ate nara fai, do? 10 Au rena oi, hei tao tungga hohoro-lalane' tungga fai, fulan, ma too, fo mae sob'a tao Lamatualain ralan namaho'o. 11 Ia tao au du'a sosonat! Se'u-se'u te au b'engge unori nggi doon seli ena, te parsuma' a. 12 Toronoo susue nggara e! Au hule fo misod'a nenembo'it mia dala' naa ra, ona' au ia. Huu au usod'a nenembo'it mia agama hohoro-lalanen ena, ona' hei nda atahori Yahudi ra sa. Fe'esa'an, lele' hita ta'ab'ue, hei nda mi'isususa' au sa. 13 Basa hei bub'ulu', lele' au uma dui-b'engga Hara-lii Malole' neu hei fefeun, au mamahed'i'. 14 Ona' naa o, hei nda oi au sa, huu hei simbo au, ona' au ia, Lamatualain aten mia sorga. Lelenan fai, hei simbo au, ona' au ia, Yesus Kristus. 15 Lele' naa, basa nggita tamaho'o seli. Te, ta'o bee de ale' ia nda ta'o naa sa ena? Lele' naa hei sue mala au seli, sambe hei sad'ia ed'o mala mata heheli mara fo fee neu au. 16 Te ale' ia hei du'a mae au ia musu, huu au ola' ndoo-tetu' fee neu nggi, do? 17 Mana peko-leleko' ra nda nau au u'ub'ue o nggi sa, de ara manggate kokoe nggi, fo tungga basa atahori Yahudi ra agaman hohoro-lalanen. Ara nau hei mbute-mue tungga' a hihii-nanau nara. 18 De mete ma hei manggate tao d'ala malole', naa malole boe! Mae au u'ub'ue 'o hei, do hoko' o, tao' a malole'. 19 Ana susue nggara e! Ia na, au tao-ues ita mamate ngga fee nggi, de au doid'oso ona' ina' mana named'a nae b'onggi. Ma au nda uloe' tao ues sa, losa rala mara dad'i ona' Kristus ralan. 20 Te ia na, au nda ita' ae tao nggi ta'o bee sa boe! Au hii ae eti ola' mata' o nggi, naa fo au afi ola' deres ta'o ia. 21 Mete ma hei mae misod'a tungga atahori Yahudi ra agaman hohoro-lalanen, malole lena' hei mihine hohoro-lalane' a sosoan d'ei. 22 Te sia Lamatua' susura Meumaren dui so'al sira ba'i Abraham na ana toun rua. Ana hambu ana' esa mia aten, ma ana' esa mia sao kab'in na, fo nda ate sa. 23 Ate naa, b'onggi nala anan, huu tungga atahori hihii-nanaun. Te sao kab'in na b'onggi nala anan, huu Lamatualain helu-fuli mema' ta'o naa neu Abraham ena. 24 Ina ka rua' naa ra, dad'i nekendandaa' netud'u Lamatualain tao hehelu-fulin rua no atahori. Helu-fuli' esa, Ana helu neu ba'i Musa mia lete Sinai, lele' na'onda atahori Yahudi ra agaman hohoro-lalanen. Atahori mana to'u nahere' agama hohoro-lalanen naa, sira o ate ona' Hagar boe. 25 Mamana' naa sia Lete Sinai sia rae Arab, ona' Hagar e boe. Basa atahori Yerusalem mana fe'e to'u rahere' Agama Yahudi hohoro-lalanen, sira o ate ona' Hagar boe. 26 Te Hehelu-fufuli' laen a, natud'u kota Yerusalem esa sia sorga. Lamatualain ana nara mana leo sia na, nda ate sa. Sira, atahori nenembo'it nda mana nenepa'a' no agama hohoro-lalanen sa. Huu naa, sira ona' hita mama Sara na, Abraham sao kab'in na. 27 Huu sia Lamatua' Susura Meumaren nenesura', oi: “Woi! Ina nda mana b'onggi' sa e! tao mumuho'o ralam leo! Woi! Ina' rala nda mana named'a hed'i bob'onggi' sa e! sod'a no nemoho'ot leo! Ina rala mana mambalutu', huu saon nda taoafi' neu e sa ena, dei fo hambu ana' hetar lena' ina' fo saon tao mata' neu e.” 28 De toronoo nggara e! Lele ulu' a Lamatualain helu-fuli fo fee Abraham ana'. Te doo' dei de Lamatualain natetu hehelu-fufulin, fo fee Sara b'onggi Isak fee Abraham. Hita o ona' Isak boe, huu Lamatualain helu-fuli fee tititi-nonosi' laen fee Abraham. 29 Lele' ate a anan, fo neneb'onggi' tungga atahori hihii-nanaun, na'amoko ma, ana tao na'asususa' Isak, fo mana neneb'onggi' tungga Lamatualain Dula-d'alen hihii-nanaun. Naa o ona' a saa mana dad'i' ena. 30 Lamatualain Susura Meumaren sura' oi, “Mbuu hendi ate a no anan. Huu ate a anan nda na'ena hak simbo hata-heto' sa. Aka' sao kab'in a anan na'ena hak.” 31 De ta'o ia, toronoo nggara e! Hita nda ona' ate a anan sa, huu hita nda afi' to'u tahere' agama Yahudi hohoro-lalanen sa. Te hita ia, ona Abraham anan mia sao kab'in na, huu hita tamahere neu Yesus Kristus.

Report Issue

Galatia 5

TOC , Chapters

1 Fe'esa'an atahori Yahudi ra lemba-rasaa bera-b'era sira agaman hohoro-lalanen. Te ia na Kristus so'u hendi bera' naa mia atahori mana ramahere neu E. Naeni de, ia na hita nenembo'it ena. Dad'i ama afi' nenetipu' fo milemba-misaa bali' hohoro-lalane' naa, ona ate e! 2 Rena, e! Ia au, Paulus, mana ola' ia. Mete ma hei simbo sunat fo tungga atahori Yahudi ra hohoro-lalanen, Kristus mamaten fo mana mbo'i hendi hei naa, nda ma ngguna saa sa ena. 3 Mete ma atahori simbo sunat, ana musi lemba-nasaa nala bali' basa hohoro-lalane' naa ra. Misined'a naa, do hoko'? Te fe'esa'an, au ufad'e mema' ena. 4 Atahori mana nau pake hohoro-lalane' fo nae tao Lamatualain simbo e no malole, ana na'adod'oo' aon mia Lamatualain. Te no dala' naa, ana tola hendi Lamatualain rala malolen. 5 Te Lamatualain Dula-d'ale Meumaren mana soi dala' fo tamahere neu Yesus Kristus. Naa de hita tahani' a, tae dei fo Lamatualain henggenee nala hita nae, hita atahori ndoos. 6 Atahori sunat do, hoko' o, naa nda ma ngguna' sa. Te mana ma ngguna' a naeni, Atahori ramahere neu Kristus, naa de ara sue atahori laen. 7 Fe'esa'an, hei misod'a tungga d'ala ndoo-tetu' ena. Te ia na se peko-leleko' hei, de losa nda tungga dala' naa sa ena? 8 Nenori pepeko-leleko' fo hei rena' naa, nda mia Lamatualain sa. Huu Ana mana nameli hei dad'i atahorin. 9 Saa fo ranori' naa, fefeun aka' ded'eat esa-rua' a. Te dod'oo ma nenori' naa tao nalutu dud'u'a mara. Ona' bib'it mbei atahori sambor no tarigu fo rumu dad'i roti. D'od'oo ma, bib'it a tao tarigu nenesambor a hene. 10 Huu hita dad'i esa to hita Lamatuan Yesus Kristus, Naa de au umuhere ae, dei fo Ana fee hei mimihere bali' saa fo au unori' naa. Ma dei fo Lamatualain huku-d'oki sud'i' a se mana tao nalutu nemehere mara. 11 Ta'o ia, toronoo nggara e! Mete ma au unori ae, atahori musi sunat, na ne'o au nda nene tao doid'oso' ona' ia sa. Ma atahori Yahudi ra nda sud'i tola hendi au nenori ngga so'al Yesus mamaten sia hau nggangge' a sa. 12 Te atahori mana tao hei bingun so'al sunat naa, hela fo ara uta hendi ‘mamae’ nara! 13 Toronoo ngga re! Lamatua' mbo'i hendi hei ena, naa fo ama afi' sudi tungga agama hohoro-lalanen hihii-nanaun. Te afi du'a mae, hei nenembo'i ena fo misod'a tungga' a hihii-nanau mara! Te matetun, hei musi misod'a esa sue esa, ma esa mete-se'u esa, ona' ate mete-se'u malanggan. 14 Sia Lamatualain Susura Meumaren nenesura' oi, “Musi sue atahori laen ona' sue aom boe.” Mete ma hei tungga aka' hohoro-lalane' esa ia, na, hei tao tungga basa atahori Yahudi ra agaman hohoro-lalanen hihii-nanaun ena. 15 Te mete ma hei mireresi fo esa lea nore esa, na dei fo mete! Nda doo' sa te, hei esa tao milutu esa. 16 Au masud ngga ta'o ia: Mete ma hei misod'a tungga Lamatua' Dula-d'alen hihii-nanaun, na hei nda tungga atahori hihii-nanaun sa ena. 17 Te atahori hihii-nanaun nda tungga Dula-d'ale' a hihii-nanaun sa. Ma dula-d'ale' a hihii-nanaun o nda tungga atahori hihii-nanaun sa boe. Huu ru'a se balab'an na! Naa de ama afi' sudi tao tungga hihii-nanau mara fai. 18 Te mete ma Lamatualain Dula-d'alen nalalao nggi, hei nda sud'i nenepa'a' mia hohoro-lalane' naa ra sa ena. 19 Atahori mana tungga-tungga' a atahori hihii-nanaun, ona' a: atahori mana hohongge', atahori dud'u'a de'ulaka mana nda na'ena mamaet sa, 20 mana songgo nitu fo suanggi', mana namusu', mana hii' a nareresi, mana hii' horo-mbalama, mana hii' a namue-naanggi', d'u'a' a aon, mana hii' a dud'unggu-mbambau atahori, mana hii' a namue leli, 21 mana hii' a rala mera', mana hii' a ninu mafu, mana hii' a feta-d'ote setelele', ma mana tao sala-singgo' laen fai. Fe'esa'an, au fee nggi nesenened'a' ae, atahori mana tao tungga dala' naa ra, nda bisa dad'i Lamatualain atahorin sa. 22 Te atahori mana nasod'a tungga Lamatua' Dula-d'alen hihii-nanaun, Dula-d'ale' a tao e dad'i atahori mana hii' a sue-lai, rala nemeho'ot, hii' a mole-d'ame, mana na'atataa', ralan malole no atahori', hii tulu-fali atahori, hii to'u nahere' ded'ean, 23 rala meulau' no basa atahori, ma bisa nanea aon no malole. Nda hambu hohoro-lalane' esa o, ena-ai dala' ia ra sa boe. 24 Atahori mana dad'i Yesus Kristus atahorin, ana nda tungga atahori hihiin sa ena. Te dud'u'a de'ulaka' ra nenembaku' mates ro Yesus sia hau nggangge' ena. 25 De mete ma Lamatua' Dula-d'alen fee masod'a feu' neu hita ena, na musi tungga takandoo hihii-nanaun. 26 Huu naa de, ata afi' hii sangga had'a-hormat, afi' hii' a balab'an esa no esa, ma sud'i tao rala mera' esa no esa fai.

Report Issue

Galatia 6

TOC , Chapters

1 Toronoo ngga re! Mete ma atahori mamahere' esa tao sala, na hei mana mihine teb'e-teb'e' Lamatua' Dula-d'alen hihii-nanaun, mii ola mo e no rala malolole. Ma mo bali' e, fo ana tungga Lamatua' d'ala ndoo-tetun. Ma minea ao mara fo afi' tud'a tungga salan. 2 Mete ma atahori hambu sususa', na, hei laen ra tulu-fali e. No dala' naa hei tao tungga Kristus hohoro-lalanen. 3 Mete ma hambu atahori koa-koa' aon, oi eni lena' atahori laen ra, te nda ta'o naa sa, na, ana peko-leleko' bali' aon. 4 Dad'i esa-esa' musi paresa' saa fo eni tao' a. Mete ma saa fo eni tao' naa malole' ena, na ana ma'ahe. Afi' mi'isasama' ao mara mo atahori laen. 5 Au ola' ta'o naa, huu atahori esa-esa' musi lemba-nasaa saa fo eni tao' a. 6 Te huu atahori mana simbo Lamatua' nenorin, musi bab'anggi hahambu-d'ad'ain, fo tulu-fali atahori mana nanori e. 7 Misined'a e! Lamatualain bub'ulu' basa' e. De afi' peko-leleko' ao mara, ma afi' sob'a-sob'a peko-leleko' E. Te saa fo atahori sela sia osi, dei fo ana hambu bali' mbule-b'oan. 8 Ona' naa boe, mete ma atahori tao d'ala de'ulaka' tungga hihii-nanaun, dei fo ana hambu masod'a de'ulaka'. Te mete ma atahori tao d'ala malole' tungga Dula-d'ale Meumare' a hihii-nanaun, dei fo atahori naa hambu masod'a ndoo-tetu' nda mana etu' sa. < aiōnios g166 > 9 Huu naa, ama afi' mbera tao d'ala malole'. Te nandaa no fain na, hita hambu bali' malole', sad'i ata ta'atataa' takandoo. 10 De mete ma hita ka'e tala na, tao malole' neu basa atahori, lelenan fai neu hita toronoo atahori mamahere tara. 11 Oras ia au sura' ao ngga susura ia, endi' huruf monae'. 12 Misined'a e! Mana peko-leleko' ra o ramahere Yesus Kristus mana mate sia hau nggangge' a. Te ara ra'asusuu' hei fo simbo sunat, huu ramatau atahori Yahudi laen ra tuni-ndeni se, mete ma sira ranori rae, Lamatualain o simbo malole' atahori nda mana tungga hohoro-lalane sunat sa. Naa de ara sangga rala' sia atahori Yahudi ra. 13 Te mae sira nene sunat ena o, ara nda tao tungga agama a hohoro-lalane nara sa. Ara nau hei simbo sunat fo dad'i sira atahori nara. No ta'o naa, sira partei na koa-koa' se. 14 Te au na, au koa-koa' aka' a hita Lamatuan Yesus Kristus. Ana mate sia hau nggangge', fo tao nisa d'ala de'ulaka' fo atahori tao' ra, tungga raefafo' hihii-nanaun. Naa de au nda afi' fad'uli raefafo' hihii-nanaun sa ena. Ma raefafo' hihii-nanaun nda afi pa'a au sa ena 15 Sunat do, nda sunat sa, naa nda ma ngguna' sa. Te mana ma ngguna', naeni hita simbo masod'a feu' mia Lamatua'. 16 Au hule fo Lamatualain natud'u Susuen neu basa atahori mana tungga au nenori ngga ia, naa fo ara bisa leo-lao no mole-d'ame, ma esa natud'u rala kasian neu esa. Huu sira dad'i reu Lamatualain nusa feun ena. 17 T ungga ndoon, au nda nau atahori ngganggu au so'al dala' ia ra sa ena. Te ao ngga ma bisu foa' ena, huu au dui-b'engga Yesus Kristus naran. 18 Toronoo nggara e! Au hule fo hita Lamatuan Yesus Kristus natud'u rala malolen neu basa nggi. Ta'o a naa ena! Sod'a-mole' mia au, Paulus

Report Issue

Efesus 1

TOC , Chapter 2 3 4 5 6

1 Sod'a-mole' mia au, Paulus. Au sura' susura ia fee neu basa hei, mana dad'i Yesus Kristus atahorin sia Efesus, ma mana ma'atataa' misod'a meumare' tungga hihii-nanaun. Eni ia, mana denu au tungga Lamatualain hihii-nanaun. 2 Naa! Lamatualain, hita Aman. Ma Yesus Kristus, hita Lamatuan. Au hule fo Ara ratud'u rala malole Nara fo hei leo-lao no mole-d'ame. 3 Koa-kio Lamatualain! Koa-kio hita Lamatuan Yesus Kristus Aman Lamatualain. Huu Lamatua' fee hita papala-bab'anggi' mata'-mata' mia sorga, huu hita dad'i Yesus Kristus atahorin ena. 4 Te lele' raefafo' fe'e nese, Lamatualain sue ma pili nala hita ena, fo dad'i teu Kristus atahorin. Ana nau hita tasod'a no meumare' fo atahori nda bisa rundu sala' neu nggita sa. 5 Ana na'etu' basa eni' a ma'ahulun, fo pake Yesus Kristus tao hita dad'i Anan. Ia mana tao ralan namaho'o. 6 Naa de hita koa-kio E. Huu natud'u rala malolen neu hita, fo tasod'a ta'ab'ue to Ana susuen. 7 Mae ma'ahulun hita nda tasod'a meumare' tungga Lamatualain d'ala masod'an sa o, Ana natud'u rala malolen, ma haitua Anan, fo raan nandali losa mate. No dala' naa, Anan soi-tefa nggita mia sala-singgo tara. 8 Huu sue naseli' hita, de Ana o tao manggarelo hita ralan, fo bisa tahine hihii-nanaun. 9 Ma'ahulun, Lamatualain nda fe'e nafad'e basa hihii-nanaun neu atahori sa. Te ale' ia, Ana fee hita tahine tae, eni' a lele ulu' a Ana na'etu' nala nae pake Yesus Kristus fo nad'ame' atahori no Lamatualain. 10 Losa fain, Yesus Kristus dad'i Malangga fo nalalao basa mana sia raefafo ma sia sorga ra. 11 Huu hita tasod'a to Kristus, naa de hita simbo tala hata-heto' mia Lamatualain. Te mia fefeun, Ana pili hai atahori Yahudi, dad'i Eni atahorin ena. Ana nae pake hai fo soi dala' fee neu nusa' laen ra, naa fo basa atahori bisa ramahere Kristus. Basa ia ra dad'i, tungga saa fo Ana na'etu' basa ena. No ta'o naa, basa hita bisa so'u-boti' Lamatualain nara manaselin. 13 Huu hai soi dala' ena, naa de hei mia nusa' laen o bisa maso' dad'i Kristus atahorin, sad'i hei mimihere Hara-lii Malole matetun naa. Huu hara-lii Malole' naa fee masod'a neu nggi. Mete ma mimihere ta'o naa, na hei simbo Lamatualain Dula-d'ale Meumaren fo Ana helu-fuli' a. Te Dula-d'ale Meumare' naa, ona' cap fo dad'i tatanda' oi, hei dad'i Eni enan ena. 14 Dula-d'ale Meumaren o dad'i tanda nemehere' oi, dei fo Lamatualain fee basa saa fo Ana helu-fuli' naa, losa soi-tefa hita dad'i Eni atahori nara, de nene koa-kio', huu manaseli'. 15 Au rena nae' ena, so'al hei nemehere mara neu Hita Lamatuan Yesus Kristus, ma susue mara neu atahori mamahere' ra. Naa de 16 au nda uloe' o'e makasi neu Lamatualain sa. 17 Au hule-o'e ae, “Ama B'onggi'! Ama', au Lamatua ngga Yesus Kristus Lamatualain na. Ma Ama', manaseli'. Au o'e Ama' fee Dula-d'alem neu atahori Efesus ra, fo rahine d'ala-d'ala ndoo-tetu', ma rahine Ama' no malole'. 18 Au o'e fo Ama' Lamatualain soi rala dud'u'a nara, ma tao munggurelo rala nara, fo rahine basa saa fo Ama' helu-fuli nae fee neu se. Au o nau fo ara rahine hata-heto' fo Ama' helu-fuli mae fee neu se. Te hata-heto' naa, manaseli' teb'e, na! 19 Au o o'e fo Ama' tulun, fo rahine malole selu' Ama' koasa mana selim. Huu Ama' pake koasa naa fo tulun atahori mamahere' ra. 20 Te Lamatualain koasan naa, manaseli' teb'e! Ana tao nasod'a bali' Yesus Kristus mia mamaten nendi' koasa naa. Basa ma Lamatualain so'u Yesus Kristus sorga neu, de na'e'endo E sia Lamatualain bob'oa onan sia mamana' nene fee had'a-hormat seli. 21 Ana sia ata' lena' basa mana sia raefafo' ma sia sorga ena. Huu Ana manaseli' lena' basa koasa, ma mana to'u parenda' ra. Ana to'u koasa manaselin naa, nda aka' lele' ia sa. Huu Ana to'u nakandoo losa doo ndu'u doon. < aiōn g165 > 22 Lamatualain mana fee basa' e be'utee neu Kristus. Ma Ana o mana so'u Kristus dad'i Malangga fo nauli basa dala' nato'u' no atahori mamahere' ra. 23 De mete ma Ana dad'i Langga', na hita atahori mamahere' ra dad'i ona' Eni aon. Dei fo hita mana tao tabasa' saa fo Ana tao lele' Ana fe'e mia raefafo'. Huu Eni mana na'ena koasa fo tao basa' e dad'i, tungga Lamatualain hihii-nanaun.” Au hule-o'e fee nggi ta'o naa.

Report Issue

Efesus 2

TOC , Chapters

1 D'alahulun, hei milena-langga neu Lamatualain parendan nara, ma tao sala' mata'-mata'. Naa de Ana nae hei ona' atahori mates. 2 D'alahulun, misod'a tungga' a raefafo' ia hihiin, ma tungga nitu ra malanggan hihiin. Losa fai' ia, nitu naa fe'e kokoe atahori, fo lab'an Lamatualain. < aiōn g165 > 3 Ma'ahulun, hita masod'a tara ona' naa boe. Losa saa fo hita med'a, do, du'a, hita tao tungga' a hihii-nanau tara. Hita tao de'ulaka' ona' atahori laen ra boe, naa de Lamatualain namanasa hita seli, 4 ma Ana nae hita o ona' atahori mates mana d'inggo' hela E. Ona' naa o, Ana kasian nggita, huu Ana sue naseli' nggita. Naa de Ana natud'u rala malolen ma fee Yesus Kristus nema nendi masod'a feu' soa' neu hita. Dad'i Lamatua' mana fee masoi-masod'a' neu nggita, huu rala malolen. 6 Yesus Kristus mate, te Lamatualain tao nasod'a bali' E. Boe ma Lamatua' so'u E to'u parenda' sia sorga. Lamatua' o tao ona' naa neu nggita boe. Ana fee masod'a feu' neu nggita, basa ma ana so'u nggita, fo to'u parenda' ta'ab'ue too Kristus sia sorga. 7 No ta'o naa, eni' a fai' ia losa doo ndu'u-doon neu, Lamatua' natud'u susuen naen seli, ma rala malole maselin, huu tamahere neu Yesus Kristus. < aiōn g165 > 8 Lele' hei mimihere Kristus, Lamatualain fee masoi-masod'a' neu nggi huu rala malolen. Ana fee masod'a' ona' naa, nda neu bala-b'ae' soa' neu saa fo hei tao' a sa. Naa bab'anggi' fo Ana fee neu nggi d'eo-d'eo, naa fo hei nda hambu dala' fo koa saa fo hei tao' a sa. 10 Hita sia, huu Lamatualain na'ad'ad'ad'i' nggita. Basa ma, Yesus Kristus fee masod'a feu' neu nggita, naa fo hita bisa tao dala malole' fo Lamatua' na'etu' mema' eni' a d'alahulun. 11 Toronoo nggara e! Hei bub'ulu', atahori Yahudi ra to'u rahere' sira atoran sunat na, ma ara raloe-rad'ae hei atahori nda Yahudi ra sa. Huu hei nda tungga sira atoran nara sa! Tao-tao te naa aka' atoran so'al atahori ao-sisin, nda so'al atahori ralan sa. 12 Lele' hei nda fe'e mimihere Yesus Kristus sa, hei nda mi'ena hak maso' dad'i Lamatualain atahorin sa. Te fe'esa'an, hei nda fe'e maso' sia Lamatualain helu-fulin no Abraham, ma tititi-nonosi nara sa. Lele' naa, hei leo sia raefafo' ia ma nda bisa mimihena Lamatualain sa, huu hei fe'e dad'i atahori fea', 13 mana ma'ad'oo' mo Lamatualain. Te ia na, Yesus Kristus soi dala' fo hei bisa mi'ib'ue mo Lamatulain ena. Huu Kristus mate de tao ma'asufu Lamatua' ralan, fo hei bisa bad'ame mo E, ma bisa dad'i atahorin boe. 14 Ma'ahulun, hai atahori Yahudi nda bisa misod'a bad'ame mo hei mia nusa' laen ra sa. Ona' hambu tembok mana tao hita saranggaa. Te huu Yesus Kristus mate sia hau nggangge', de Ana nasea' hendi tembok naa, fo hita mana bamusu' ma'ahulun bisa bad'ame bali' dad'i nusa' esa. 15 Te d'alahulun, atahori Yahudi ra sangga dala' fo rasod'a malole ro Lamatua' rendi' sira agaman atoran nara. Te lele' Yesus Kristus mate, Ana nggari hendi d'ala mbaraa' de soi d'ala feu', naa fo atahori mia nusa Yahudi ro atahori nusa' laen ra, bisa rasod'a malole' ro Lamatualain. No ta'o naa, basa se ra'ab'ue reu esa dad'i nusa feu' sa mana rasod'a no mole-d'ame. 16 Dad'i Kristus mate sia hau nggangge', fo tao mana bamusu' ra dad'i reu esa, ma no bali' se risi' Lamatualain. Huu Kristus sapu hendi basa' e fo ma'ahulun mana dad'i neu dala', de ramusu' ena. 17 Ana raefafo' nema nendi Hara-lii Malole' fee atahori Yahudi ma atahori laen ra boe nae, “D'alahulun hei bamusu', te ia na hambu dala' fo misod'a esa d'ame no esa.” 18 De hai atahori Yahudi ma hei atahori nda Yahudi ra sa, hita hambu dala' tisi' Ama Lamatualain, huu Yesus soi dala' fee basa hita ena. Ma Lamatualain Dula-d'ale Meumaren o natud'u dala' naa neu basa hita. 19 Huu Yesus Kristus tataon naa, de hei atahori nda Yahudi ra sa, nda atahori fea' ra sa ena, fo mana nda na'ena hak saa-saa sa boe. Huu ia na, hei hambu hak dad'i rauinggu sia sorga, huu hei maso' dad'i Lamatualain bob'onggin ena. 20 Naa ona' Lamatualain nae naririi ume sa. Ana tao fatu netehuu', naeni Yesus Kristus. Boe ma nafefela fanderen, naeni mana ola-ola nara ro ded'enu nara. Basa ma, Ana d'ama fatu ra reu ata. Fatu naa ra, naeni basa hita mana maso' dad'i bob'onggin. 21 Ume naa nambarii' nahere', huu fatu ra nene d'ama' malole sia fatu netehuu' a ata. Ma ume naa boe doo' boe na'amoko, losa atahori reu sia naa fo hule-o'e neu Lamatualain. 22 De ia na, Lamatualain tao fo hei atahori nda Yahudi ra sa dad'i ona' fatu, ona' hai atahori Yahudi ra. Lamatualain na'atotod'o' basa hita, dad'i mamana leleo' soa' neu Dula-d'alen ena.

Report Issue

Efesus 3

TOC , Chapters

1 Huu Lamatualain nda pili-tad'a atahori Yahudi ro atahori nda Yahudi ra sa, naa de Ana denu au, Paulus, 'uu dui-b'engga Yesus Kristus Hara-lii Malolen neu hei atahori nda Yahudi ra sa sia kota Efesus. Au ulalao ue-tatao ngga naa, losa au dad'i uu atahori b'ui ena. 2 Tantu hei o bub'ulu' mae, Lamatulain denu au, huu nae natud'u rala malolen neu nggi. 3 Mema' ma'ahulun a Lamatualain nda fe'e nafad'e atahori, so'al saa fo Ana na'etu' fee atahori nda Yahudi ra sa. Te ia na nafad'e dala' ia neu au ena. De ia ra, au sura e'eku' fee neu hei ena. 4 Mete ma hei baca basa, hei o bisa mihine Lamatualain dud'u'an so'al Yesus Kristus, fo Ana natud'u neu au ena. 5 Te d'alahulun, atahori nda fe'e rahine Eni dud'u'an sa. Te ia na, Ana pake Dula-dalen fo nafad'e dud'u'an neu mana ola-ola nara, ma ded'enu nara. 6 Te mia d'alahulun, Lamatualain na'etu' basa ta'o ia: mete ma atahori nda Yahudi ra sa ramahere Yesus Kristus Hara-lii Malolen, ara o bisa maso' dad'i Lamatua' ana nara, ona' atahori Yahudi ra boe. Naa de, ia na hita dad'i bob'onggi' sa ena, ma ata bisa simbo papala-bab'anggi' mia hita Aman Lamatualain. 7 Lamatualain natud'u rala malolen ma pili au dad'i ded'enun. Ma Ana o fee koasan neu au, fo ulalao Eni ue-tataon naa. 8 Mia basa Lamatua' atahori nara, au ia atahori anadiki' lena'. Ona' naa o, Lamatua' pili au fo ulalao Eni ue-tataon manaseli' na. Ana nau fo au ufad'e atahori nda Yahudi ra sa, so'al Kristus rala malolen, nda mana etu' ma basa sa. 9 Te, eni' a Lamatua' na'ad'ad'adi' raefafo' ia, Eni dud'u'an nae denu Kristus nema, fe'e ma'afuni'. Te, ia na, Ana nau fo au uu fee basa atahori bub'ulu' dud'u'an naa. < aiōn g165 > 10 Te dud'u'an naa, mahinen seli. Ma Ana nae pake atahori nara fo reu ratud'u mahinen naa, neu basa koasa ma parenda' mana sia lalai ra. 11 Lele' Ana nda fe'e na'ad'ad'adi' raefafo' ia sa, Ana na'etu' basa nae soi dala' fo fee masod'a' neu atahori. Naa de, Ana denu hita Lamatuan Yesus Kristus, fo tao tungga ta'o naa. < aiōn g165 > 12 Huu naa, hita mana tamahere neu Yesus Kristus, afi' tamatau tema ola-ola' to Lamatua'. Huu, Ana nau simbo hita, sud'i' a fai' bee. 13 Misined'a, e! Au doid'oso huu mete-se'u hei, atahori nda Yahudi ra sa. Ona' naa o, rala mara afi' ra'ana. Huu au lemba doid'oso' ia, naa fo hei simbo mala malolen. 14 Lele' au du'a ala Ama' Lamatualain rala malolen manaselin naa, ma au sende' lululangga ngga hule-o'e o'e makasi neu E. 15 Huu basa bob'onggi' mana sia raefafo' ma sorga Aman, naeni, Eni. 16 Au hule-o'e fo Ana fee papala-bab'anggi' nae' neu nggi tungga rala malole manaselin. Au o o'e fo Ana fee Dula-d'alen, ma koasa, fo rala mara boe manggatee. 17 Au o'e fo Yesus Kristus leo sia rala mara, huu mimihere mikindoo neu E. Au o hule-o'e fo hei misod'a mi'ib'ue mo susuen, ona' hau huu' mana mori mahere', huu okan nandoro rae rala neu roma'. 18 Au o hule-o'e, fo hei mo basa Lamatua' atahori nara, bisa mihine Kristus susuen fo atahori nda uku rala e sa. Huu susue' naa, monaen seli, loan seli, roman seli, ma naen seli! Au hule-o'e fo hei o med'a Eni susuen, losa susue' naa nasofe ralam ma masod'a mara. 20 Lamatualain koasan manaseli', lena' basa saa fo hita bisa to'e', ma mia saa fo hita bisa d'u'a' a. Ma Ana ue-tao sia hita ralan nendi' koasa manaselin. 21 Huu naa, hita mana ta'ab'ue to Yesus Kristus, ima fo so'u tananaru E! Koa-kio takandoo E, mia fai' ia losa doo-ndu'u-doon neu. Naa nandaa! < aiōn g165 >

Report Issue

Efesus 4

TOC , Chapters

1 Au ulalao Lamatua ngga ue-tataon, losa au dad'i atahori b'ui. De ia na, au ae kokoe nggi fo ama leo-lao no matetu' tungga Lamatualain hihii-nanaun, huu Ana no'e nala nggi dad'i atahorin ena. 2 Huu naa, hei musi misod'a miloe-mid'ae ralam, ma misod'a esa malole no esa ma esa sue esa. Musi mi'itataa' ma mihine esa no esa hihii-nanaun. Mete ma sia hei e, esa sangga hal no nonoon, na afi' mimbed'a' rala'. 3 Sangga d'ala teb'e-teb'e' fo misod'a esa bad'ame no esa, huu Lamatualain Dula-d'alen tao hei dad'i esa ena. 4 Huu Yesus Kristus atahori nara dad'i reu esa ona' Eni ao hehelin ena. Ma basa se simbo Lamatua' Dula-d'alen fo isek a. Basa se ramahena neu' a Lamatualain, huu Eni mana no'e se dad'i reu atahorin. 5 Hita Lamatuan, aka' esa' a; Hita tamahere tara, aka' dala' esa' a, fo bisa bad'ame to E. Ma basa hita simbo sarani', fo dad'i teu esa to E. 6 Lamatualain, aka' esa' a, Ma hita Aman, aka' Eni. Aka' Eni mana parenda basa hita. Aka' Eni mana na'ab'ue no basa hita. Ma aka' Eni mana nasod'a nakandoo sia basa hita ralan. 7 Yesus Kristus b'anggi koasan fee neu hita ena, fo hita esa-esa' talalao Eni ue-tataon. 8 Naa de Lamatua' Susura Meumaren nae, “Ana hene nisi' mamana naru', fo natati sia naa losa nasenggi'. Basa fo, no bali' atahori nenehumu nala' ra naen seli, ma banggi-b'a'e hahambu' fee atahori.” 9 (Misined'a ded'ea-o'ola' oi, “Ana hene”. Mete ma Ana hene, naa sosoan nae, lele ulu' a Ana onda nita raefafo' nema. 10 Dad'i atahori mana onda' naa, Kristus. Huu Eni mana hene bali' sorga neu, fo mete-se'u basa-b'asa' mana sia lalai no raefafo'.) 11 Kristus mana fee koasa neu atahori nara, fo ara ralalao ue-tataos fo Ana b'anggi basa fee se ena. Ana fee koasan neu ruma dad'i ded'enun, ruma dad'i, ruma dad'i manatad'a soa' neu atahori nara, ruma dad'i atahori mahine' mana ranori Eni atahorin, ma ruma fai dad'i mana nendi Hara-lii Malole' nisi' mamana-mamana feu' 12 Esa-esa' simbo ue-tataon fo tao rehehere Kristus atahorin nara, fo basa se bisa ralalao Eni ue-tataon. No ta'o naa, basa hita mana tamahere neu Kristus boe ma'adere, 13 losa basa hita tamahere no rala' sa. Ma basa hita tahine teb'e-teb'e' Lamatualain Anan. Hita nda ona' anadiki' sa ena, huu hita tungga teb'e-teb'e' d'alan ena, ma dad'i atahori mana nasod'a tungga basa Eni hihii-nanaun. Mete ma tasod'a ona' naa ena, hita nda ona' amba mana sob'o mbana', fo lea e bee neu na ana tungga-tungga' a. Te mete ma mana peko-leleko' ra rema ranori d'ala peko-leleko', na nda ranggonggoa hita sa ena. 15 Te hita ola' a malole' tungga matetun fee toronoo tara, huu hita sue se. De mete ma tasod'a ona' naa sia sud'i' a dala' bee, hita dad'i ona' Kristus. Te Eni, Malangga mana mete-se'u hita. 16 Ma hita ia, ona' Eni aon. Mete ma atahori lima-ein ma mbana-b'afan esa tao ues tulun esa tungga esa-esa' ue-tataon, na, aon boe ma'adere. Ona' naa boe Kristus atahori nara. Mete ma hita esa sue esa ma esa tulu-fali esa, na, basa hita o boe ma'adere. 17 Rena malolole saa fo au ae ola ia, huu Lamatua ngga mana nafad'e au. Ama afi' sud'i misod'a ona' atahori nda mana nahine Lamatualain sa. Te saa fo ara tao' naa, tungga' a nggoa nara. 18 Ara lao' leli, ona atahori lao' sia ma'ahatu'. Ara leo saranggaa ro Lamatualain, huu langga fatu ma nda nau rena E sa. 19 Ara nda rahine mamaet sa ena. De ara tungga' a hihii-nanau nara, ma rasod'a manggenggeo'. Te ara o nda med'a rae naa dai ena sa. 20 Te Kristus d'ala masod'an, fo hei minori' a, nda ta'o naa sa! 21 Huu saa fo hei minori so'al Yesus Kristus, mema' nenori ndoo-tetu'. Ne'o hei rena ena, to! 22 Dad'i lao hela masod'a mbara mara! Te mete ma misod'a manggenggeo' tungga' a atahori hihii-nanaun, hei nene pepeko-leleko' ta'o' a naa ena. Hei nda mi'ena hak sia naa sa ena. 23 Te hela fo Lamatualain tao rala-d'ud'u'a mara dad'i feu', 24 fo ama dad'i atahori feu' ona' Eni mata-aon boe. Dad'i hei musi mitud'u rala feu', no ndoos ma meumare'. 25 De ia na, miloe' peko-leleko' leo! Esa ola' ndoo-tetu' no esa, huu basa nggita nenepa'a' dad'i esa, ona, ao' esa na'ena ei-lima' ma mbana-bafa'. 26 Mete ma miminasa, na afi' miminasa losa ama tao sala'. Malole lena' ama malolole leo! Afi' mimbeda' nasat losa relo mopo! 27 No ta'o naa, nitu ra malanggan nda bisa sob'a-d'ou nala nggi sa. Afi' fee ne hambu kaka'et mbei boe. 28 Atahori mana hii' a ramana'o, miloe' leo! Malole lena' atahori ona' naa tao ues no malole' nendi' lima hehelin, fo ana bisa bab'anggi buna-b'oa' no atahori mana tud'a lolole' ra. 29 Mete ma ola', afi' ola' de'ulaka', mae aka' ded'ea-d'eke' sa a! Malole lena' ola' malole'. Ma fee nenori' neu atahori, fo tulun teb'e-teb'e' se, ma tao manggatee rala nara. 30 Afi' namera' Lamatualain Dula-d'ale Meumaren ralan, te Ana sia rala mara. Ma Ana henggene hei ena nae, hei ia, Lamatualain enan. Dula-d'alen o fee tatanda nemehere' oi, losa fai matete'en, Lamatualain fee masod'a' neu nggi fo misod'a mikindoo mo E. 31 De afi' mimbeda' rala' mo atahori laen! Afi' mingginggio mbali atahori! Afi' miminasa! Afi' mitofa-miiu! Afi' mi'imuti atahori naran. Ma afi' tao d'ala de'ulaka' laen ra fai! 32 Malole lena' hei esa sue esa, ma esa tao d'ala malole' no esa. Hei musi lilii' hendi atahori sala-kilu nara, ma fee ambon neu e, ona' Lamatualain fee ambon neu sala mara, huu hei nenepa'a' mo Kristus ena.

Report Issue

Efesus 5

TOC , Chapters

1 Hei ia ra, Lamatualain ana susuen. Huu naa, hei musi misod'a tungga hihii-nanaun. 2 Ma musi misod'a esa sue-lai esa, ona Kristus sue nggi. Huu Ana fee aon fo mate nggati hita ena. No ta'o naa, Ana dad'i tutunu-hohotu ma'ameni', fo tao namaho'o Lamatualain. 3 Hei ia ra o, Lamatualain atahori meumaren. De afi' misod'a manggenggeo'! D'u'a' a manggenggeo' o, afi'! Afi' hohongge! Afi hii' a matelena'! 4 Afi' ola' ded'ea mamaet! Ma afi' ola' leli! Huu Lamatua' atahorin nda nandaa ola' ta'o naa sa. Malole' lena' ama ola' a malole', ma mo'e makasi neu Lamatua'. 5 Misined'a malolole! Huu Lamatualain nda simbo atahori mana rasod'a manggenggeo' ma atahori mana hohongge' sa. Ara nda bisa maso' dad'i Kristus atahorin, ma Lamatualain nda dad'i sira manen sa. Lamatualain o nda simbo atahori mana hii' a matelena', huu ara seti hendi E ma so'u rarananaru dala' laen ra. 6 Afi' nene nenggonggoa' mia atahori mana peko-leleko' rae, “Hae misod'a no meumare'!” Te Lamatualain namanasa atahori nda mana tungga hihii-nanaun sa. 7 Naa de, ama afi' mi'ib'ue mo atahori mata' naa ra. 8 D'alahulun, hei ona' atahori mana rasod'a sia ma'ahatu' a, huu hei nda fe'e mihine Lamatualain sa. Te ia na, Ana na'onda' manggarelon fo tao nggi dad'i Eni ana nara. Dad'i hei musi misod'a sia manggarelon naa. 9 Te atahori mana nasod'a nakandoo sia manggarelo', ana tao d'ala malole', nasod'a ndoo-tetu', ma ana ola' matetu'. 10 Sangga dala' fo tao nemeho'o Lamatualain ralan, huu Eni, hita Lamatuan. 11 Afi' mi'ib'ue mo atahori mana rasod'a sia ma'ahatu' a. Te tataon nara, nda na'ena ngguna saa sa boe. De hei musi ena-ai se, ma mitud'u sala nara. 12 Te saa fo ara tao ra'afuni' naa, manggenggeon seli, losa hita tae ola-ola' o, ata mae. 13 Au fee conto ta'o ia: mete ma atahori tao manggarelo' neu sud'i' a sa sia ma'ahatu' a, ne'o atahori rita sud'i' a saa naa ra no relo-relo'. 14 Ona' naa boe, mete ma hita tao manggarelo' neu d'ala de'ulaka' fo atahori tao, ana bisa nahine nae, saa fo eni tao' naa, de'ulaka'. Hambu sosod'at esa oi, “Woi! hei mana sunggu' re, fela leo! Hei mana mate' re, misod'a bali' leo! Huu Kristus nae fee manggarelo' neu nggi.” 15 Huu naa, mete ma'ab'eb'esa masod'a mara, fo ama afi' ona' atahori nggoa'. Malole lena' pake dud'u'a malolole mia Lamatua'. 16 Ale' ia, atahori hetar tao' a d'ala-d'ala de'ulaka rakandoo' a. Dad'i mete ma ka'e mala fo tao d'ala-d'ala malole', na tao leo. Afi' d'oo-d'oo fai! 17 D'u'a malolole fo mihine hita Lamatuan hihii-nanaun, fo afi' nenenggongoa'. 18 Afi' mafu, te hoko' naa nininu' naa nauli nggi, fo tao' a dala' de'ulaka' ra. Te soi rala mara fo hela Lamatualain Dula-d'ale Meumaren mana nauli nggi. 19 No ta'o naa, dei fo hei ola-ola' esa mo esa mendi' ded'ea-o'ola' mia Lamatualain Susura Meumaren, ma mia sosod'a kokoa-kikio' neu E, ma mia sosod'at fo hei hambu mia Dula-d'ale Meumaren. Ma mete ma koa-kio, na, afi' sia' a b'afa mara. Te koa-kio Lamatualain no matetu'. 20 Huu Yesus Kristus dad'i hita Lamatuan, ma Ama' Lamatualain tao dala' nae' fee neu hita ena. Naa de to'e makasi takandoo' a neu E. 21 Basa hei, esa musi rena esa. No ta'o naa, hei mitud'u had'a-hormat neu Yesus Kristus. 22 Sao ina' re! Hei musi rena sao tou mara, ona' hei rena Lamatua ma, Yesus Kristus. 23 Te saom naa, dad'i ho malanggam. Ma Kristus o dad'i Malangga soa' neu atahori nara. Huu Eni mana soi dala' fo rasod'a. 24 Dad'i Kristus atahori nara musi rena E. Ona' naa boe, sao ina' ra musi rena sao tou nara sia basa dala' ra. 25 Ona' naa boe sao tou' re! Hei musi sue sao mara, ona' Kristus sue atahori nara, losa Ana fee aon, fo mate nggati se. 26 Ana tao ta'o naa, fo ara dad'i meumare' sia Lamatualain matan, huu ara tungga Ded'ea-o'olan, ma nenesarani' ena. 27 Yesus Kristus atahori nara o, ona' ina nene lemba-dod'e' mana nene papake-nggao basa' ena, meulaun seli, huu tou' a nae nema nala e ena. Ona' naa boe, Kristus nae nema nala atahori nara. Dad'i ara musi rasod'a no malole' ma ndoo-meu', losa nda hambu sala' mbei sa boe. 28 Ona' naa boe, sao tou' re! Hei musi sue sao mara, ona' hei sue ao mara. Te mete ma sao tou' sue saon, sosoan nae, eni sue aon boe. 29 Nda hambu atahori namanasa aon sa. Te ana mete-se'u ma na'ab'oi e no malolole, ona' Kristus mete-se'u malolole atahori nara, 30 huu hita ia ra, ona' Eni aon boe. 31 Sia Lamatualain Susura Meumaren nenesura' oi, “Huu naa, tou' musi lao hela ina-ama nara, fo neu leo na'ab'ue rala' esa no saon, huu ru'a se dad'i esa ena.” 32 Lamatua' ded'ea-o'olan manaseli' so'al masao' ra susuen naa, ma'ahulun fe'e ma'afuni'. Te ia na hita bub'ulu' tae, ded'ea-o'ola' naa o natud'u Kristus susuen neu atahorin nara boe. 33 Dad'i sao tou' musi sue saon ona' eni sue ao hehelin. Ma sao ina' musi fee had'a-hormat neu sao toun.

Report Issue

Efesus 6

TOC , Chapters

1 Ona' naa boe ana kara! Hei musi rena ina-ama mara, huu naa nandaa no hita Lamatuan hihii-nanaun. 2 Sia Lamatualain Susura Meumaren nenesura' oi, “Ho musi fee had'a-hormat neu amam no inam.” Ia, Lamatualain parenda fefeun, nendi' hehelu-fufuli'. 3 Te lele' Lamatualain fee parenda' naa, Ana helu-fuli nae, “Mete ma ho tao tungga ta'o naa, dei fo ho hambu papala-bab'anggi' nae-nae, ma uanale naru'.” 4 Ona' naa boe, Ina-ama' re! Ama afi' tao d'eres mbali ana mara, te naa tao se ramanasa. Malole lena' mete-se'u se no malole, ma nenori se eni' a a'ana nara fo tungga Lamatua' d'alan. Mete ma ara sala, na, mitud'u matetun tungga Lamatua' hihii-nanaun. 5 Ona' naa boe, atahori mana tao ues re! Hei musi mimitau ma rena malanggam mana parenda nggi sia raefafo ia. Afi' tao-ues no rala seseri', te tungga teb'e-teb'e' Malangga hihii-nanaun, ona' hei o tungga teb'e-teb'e' Kristus hihii-nanaun. 6 Huu hei ia ra o, Kristus atahori mana tao-ues nara boe. De sia raefafo' ia, afi' manggatee' a lele' malangga sia mata mara, te mae ana nese o tao-ues teb'e-teb'e' fee neu e. Huu Lamatualain hihii-nanaun ta'o naa. 7 Dad'i milalao ue-tatao mara no manggatee', ona' hei tao-ues fee hita Lamatualain na, te nda ona' ue-tao fee atahori sa. 8 Huu hita bub'ulu' tae, dei fo Lamatualain bala-b'ae atahori mana tao d'ala malole'. Ita' mae sira, atahori mana tao ues do, malangga do, ate do, atahori mana leo ao' o, Ana bala-b'ae fee basa se. 9 Ona' naa boe, malangga re! Ama afi' mi'itatau' atahori mana tao-ues mara. Te ara ra'ena Lamatua' sia sorga, ona' hei ena ma boe. Ana nda pili-tad'a sa, ma Ana rena sud'i' a se. Mae malangga do, mana tao ues o, ana rena basa se. 10 Rena malolole au o'ola ma'abui ngga ia. Hei musi to'u mihere' nemehere mara neu Lamatualain, Huu Eni, hei malanggam, ma koasan manaseli'. Naa mana tao ma'adere' nggi. 11 Sold'ad'u raa pake bab'aa ao' no tee-tande' fo lab'an musu nara. Lamatua' nae pake nggi ona' sold'ad'u ra boe. Ana nau hei lab'an basa dud'u'a de'ulaka' fo nitu ra malangga monaen tao' ra. Naa de hei musi mihehere mendi' basa Lamatualain bab'aa-aon no tee-tanden. 12 Te hita ia ra, tatati! Hita nda tatati lab'an atahori sa, te tatati lab'an koasa de'ulaka' fo nda tita' a sa, lab'an mana to'u parenda' ra, lab'an koasa ma'ahatu', ma lab'an d'ala-d'ala de'ulaka' ra. < aiōn g165 > 13 De hei musi mihehere mendi' basa Lamatualain tee-tanden. Naa fo, mete ma fai de'ulaka' nema, na, hei bisa lab'an mikindoo losa nate'e. Te mete ma hei nda tud'a sa, na, hei bisa mi'itataa' losa misenggi'. 14 Dad'i hei musi minea mihere'! Mimihere' a Lamatua' Ded'ea-o'ola ndoo-tetun, huu naa ona' hei pake sold'ad'u ra bob'orin. Misod'a no ndoo-tetu', huu naa ona' hei pake bad'u besi' fo bab'aa tenda mara. 15 Mihehere fo mi mifad'e Hara-lii Malole' mana matud'u dala' fo atahori rasod'a no mole-d'ame ro Lamatualain, huu naa ona' hei pake sold'ad'u ra sapatu nara. 16 Mimihere mikindoo' a neu Lamatua', huu naa ona' bab'a besi' fo pake basili mendi'. Hei bisa pake tee-tande' naa fo mimate' basa nitu de'ulaka' ra bub'usu ain fo ara b'usu nisi' hei' a. 17 To'u mihere' nemehere mara, mae hei hambu masod'a' mia Lamatualain, huu naa ona' sold'ad'u ra pake solo besi baja. To'u mihere' Lamatualain Ded'ea-o'olan mia Dula-d'ale Meumaren, huu naa ona' sold'ad'u ra to'u tafa'. 18 Mete ma hei mae mimbirii' mihere', na, hei musi hule-o'e mikindoo' a mendi' Lamatualain Dula-d'ale Meumaren koasan. Minea mikindoo' a, afi' miloe' hule-o'e fee basa Lamatua' atahori nara sud'i' a sia bee. 19 Ma afi' lilii' hule-o'e fee au boe. Mo'e fo Lamatualain fee au hehelu-fufulin, naa fo au bisa ufad'e relo-relo Eni dud'u'an fee atahori laen ra boe. 20 Mae au dad'i atahori b'ui ena o, Lamatua' Yesus denu au, dad'i ded'enun. Dad'i hule-o'e fee au, fo afi' umutau ola' no matetu', na mema' au ues ngga na! 21 Au nau hei bub'ulu' au tetende-nemberii ngga. Huu naa, au fee Tikikus neti. Eni, au toronoo susue ngga, ma ana manggate dui-b'engga Yesus Kristus ue-tataon. 22 Hela fo ana dui so'al hai masod'a mara sia ia. Ma au o nau fo ana tao manggatee rala mara boe. 23 Au hule neu Lamatualain, fo hita Aman, no Yesus Kristus, fo hita Lamatuan, fo Ara tao basa toronoo' ra esa d'ame no esa, ma esa sue esa, huu hei mimihere Se. 24 Au o hule-o'e, fo hita Lamatuan Yesus Kristus natud'u rala malolen neu basa atahori mana sue rakandoo' E. Au susura ngga losa' ia ena! Sod'a-mole' Paulus

Report Issue

Filipi 1

TOC , Chapter 2 3 4

1 Susura ia mia au, Paulus. Nonoo ngga Timotius o fee hara sod'a-mole' neu hei boe. Hai ru'a nggi, Yesus Kristus atahori ded'enun. Hai haitua susura ia fee neu basa atahori mana ramahere neu Yesus Kristus sia kota Filipi. Ma hai nau fo basa malangga atahori sarani', ma mana tulu-fali malangga atahori sarani' ra, rahine malolole susura ia isin. 2 Lamatualain naa, hita Aman. Ma Yesus Kristus hita Malanggan. Hai mo'e fo ratud'u rala malole nara neu nggi, fo ama misod'a no mole-d'ame. 3 D'oo' ena au nda ita hei sa, te au nda lilii' nggi sa! Mete ma au usuned'a hei, na au o'e makasi neu Lamatua', huu hei mimihere mikindoo neu E. 4 Mete ma au hule-o'e fee nggi, na rala ngga namaho'o, 5 huu eni' a fefeun hei simbo Lamatua' Hara-lii Malolen, hei dui-b'engga mikindoo ue-tatao Na, mi'ib'ue mo au. 6 Naa natud'u oi, Lamatualain mulai ue-tao sia rala mara ena. Ma au uhine teb'e-teb'e' ae, Ana ue-tao nakandoo ue-tatao malolen, losa bab'asan, lele' Yesus Kristus bali'-nema. 7 Mema' nandaa au sue nggi, huu rala ngga nene pa'a-sii no hei eni' a doo' ena. Lele' naa, hei ue-tao tungga au boe, lele' au ufad'e Lamatua' Hara-lii malolen neu atahori, ma utaa-uselu o atahori mana lab'an Hara-lii Malole' a. Mae au b'ui rala uu o, hei nda mela hela au sa. 8 Lamatualain bub'ulu' nae, rala ngga ma'ahe seli neu nggi. Au susue ngga neu nggi, ona' Yesus Kristus susuen boe. 9 De au hule-o'e fee nggi, ta'o ia: au o'e fo hei esa boe sue esa mikindoo ma au o hule fo Lamatualain fee nggi mihine teb'e-teb'e' dala' bee malole', fo masod'a mara dad'i ndoo-meu'. Dei fo, lele' Kristus na'etu' ded'eat fee basa atahori, nafad'e nae, hei nda sala saa-saa sa boe, 11 huu mesa' ne mana tao rala mara ndoo-meu' de leo-lao no ndoo-tetu' boe. No leleo-lalao mara ta'o naa, atahori laen ra so'u rananaru Lamatualain, ma koa-kio E boe. 12 Toronoo susue nggara e! Au nau nggi mihine mae, hambu atahori tao doid'oso au, de tao bui rala uu. Te nda bub'ulu' sa te, Lamatua' Hara-liin nene dui-b'engga' nakandoo, 13 sambe sold'ad'u mana ranea sia ume panggat, ma basa atahori laen o bub'ulu' rae, au bui rala uu huu tungga Yesus Kristus. 14 Lamatualain atahori nara sia ia rita rae, Lamatua' tao ta'o naa lele' au sia bui ia rala. Naa de ara boe rambarani, de ara nda ramatau sa ena. Boe ma ara ola' relo-relo Lamatua' Hara-liin sia bee-b'ee. 15 Sia ia hambu atahori mata' rua mana manggate ranori Kristus d'alan na. Naeni, ruma ue-tao no rala ndoos, ma ruma ue-tao rendi' a rala banggi-b'anggi nara. Mana ue-tao no rala ndoos, rala nara malole' ro au. Ara rahine teb'e rae, au lemba-d'oi doid'oso' ia, huu au lao' tao ue-tatao ngga, nda u'ud'ea' mbei sa boe. Te mana ue-tao no rala banggi-b'anggi', ara ue-tao no rala mera', ma sangga rala'. Ara tao sea-saranggaa atahori mamahere' ra, sad'i hambu ruma tungga sira. Ara sangga dala' fo koa-bo'u ao nara rae, sira manaseli' lena' au. Ara du'a rae, mete ma hambu atahori tungga se, naa ne'o tao au boe susa sia bui a. 18 Te hela neu ena! Ita' mae atahori ranori no rala ndoos do hoko' o, au nda ita' ae ta'o bee sa ena boe. Pantin na, sad'i ranori Yesus d'alan! Naa mana tao rala ngga namaho'o. Ma umuho'o teb'e-teb'e', 19 huu au bub'ulu', hei hule-o'e fee au, ma Yesus Kristus Dula-dalen tulu-fali au. De au bub'ulu' sia fai ma'ab'uin na o, mole-d'ame! 20 De mae au usod'a do, mate o, nda saa sa boe. Sad'i Lamatualain pake au fo koa-kio so'u b'oti' Lamatua' Yesus naran, ma unori relo-relo d'alan, losa nda hambu saa na'amamae' au sa boe. Au umuhena ukundoo basa ia ra mia ma'ahulun losa ia. 21 Au du'a ta'o ia: mete ma au usod'a, na, au usod'a u'ub'ue o Kristus, ma au lao' ukundoo dui-b'engga ue-tataon. Naa malole'. Te mete ma au mate, au hambu hahambu ngga lena' naa fai. Huu au lao hela raefafo' ia, ma usod'a u'ub'ue bali' o Kristus sia sorga. Naa d'e rala ngga ma'ahe, ma nda ita' ae bee malole' lena' sa boe! 24 Dad'i, ta'o ia a! Huu hei fe'e nau au sia ia, de malole lena' au leo u'ub'ue o nggi sia raefafo' ia. 25 Au umuhere fe'e u'ena uanale naru', fo leo u'ub'ue o nggi. Lamatua' fe'e nau au tao manggatee rala mara, fo ama boe mimihere neu E no rala nemeho'ot. 26 Dad'i dei fo hei bisa koa-kio so'u minanaru Yesus Kristus naran, huu Ana soi dala' de au uma undaa o nggi fai. 27 Mae ta'o bee o, masod'a mara musi ndoos, huu hei ia, Lamatua' atahori nara. Dad'i hei musi leo-lao nandaa, ma tao tungga saa fo Kristus Hara-lii Malolen nafad'e neu hei. Basa fo, mete ma au dad'i bali' eti se'u nggi, do, rena mia' a atahori rae, hei masod'a mara malole', na, au umuho'o ena. Au bisa bub'ulu' ae, hei misod'a no rala' esa, huu Dula-dale' a pa'a-sii hei mi esa ena. Ma au bisa bub'ulu' ae, hei manggate de mi'ib'ue milalao Lamatua' Hara-lii Malolen, fo atahori fea' ra ramahere boe. Ma hei o nda mimitau sa, ita' mae atahori lab'an hei. Naa dad'i neu tatanda' soa' neu musu ra oi, Lamatualain nae nggari hendi se. Ma fee masod'a' neu nggi, fo misod'a mikindoo mo E. 29 Huu Lamatualain malolen seli, de Ana soi dala' fo ama mimihere neu Kristus, ma dad'i atahori nara. Nda aka' mimihere' a sa, te Ana o fee hei hambu sususa' boe, huu hei tungga E. 30 Au rena hambu atahori sia naa lab'an hei, huu hei tao tungga Kristus Hara-lii Malolen. Misined'a, ma'ahulun ara o lab'an au ta'o naa boe. Losa ia nema o, ara fe'e lab'an ona' naa boe.

Report Issue

Filipi 2

TOC , Chapters

1 De toronoo susue nggara mana dad'i Yesus Kristus Atahori nara! Ana fee d'ala malole' nae-nae neu nggi. Dad'i hei musi tao manggatee esa mo esa ralan. Hei fee nenori' mana ma'oka' mia hei susue mara. Hei leo-lao misod'a malole' esa mo esa, huu Lamatua' Dula-dalen ue-tao sia talad'a mara. Ma mitud'u rala susue malole mara esa mo esa. 2 Mete ma hei tao ta'o naa, na, rala ngga namaho'o. Lelenan fai, mete ma misod'a no susue' ma rala' sa, ma hihii' sa, ma mi'etu' fo ue-tao mi'ib'ue. 3 Afi' tao saa-saa fo sangga' a hahambu' soa' neu' a ao mara. Ma afi' mae hei malole lena' atahori laen. Tao-tao te koao mara nda na'ena huu-pata' sa. Ata musi taloe-tad'ae rala tara, fo tae atahori laen malole lena' hita. 4 Afi mete-se'u neu' a hei esa-esa' ue-tataon. Te hita o musi mete-se'u atahori laen ra to'a-taa nara boe. 5 Rala tara musi ona' Yesus Kristus ralan boe. 6 Mae Mata aon ona' Lamatualain, ma Eni o Malangga, ona' Lamatualain, te Ana mbo'i hendi hak na, ma nda pake panggat na sa. 7 Boe ma Ana onda raefafo' nema, tao Aon ona' atahori e. Ana lao hela basa hak nara, fo tao Aon ona' atahori ded'enu'. 8 Nda aka' ona' atahori anadiki' sa, te tao Aon ona' atahori mana tud'a-loloe', fo tao tungga Lamatualain hihii-nanaun. Mae atahori risa e sia hau nggangge' o, Ana simbo' a, ma mate ona' atahori de'ulaka'. 9 Huu naloe-nad'ae ralan, naa de Lamatualain so'u nananaru E. Ma fee Ne Nara manaseli'. Nda hambu nara' esa manaseli' lena' E sa boe. 10 Lamatualain so'u nananaru nara Na ta'o naa, fo basa atahori fee had'a-hormat neu E. Naeni: atahori sia lalai, ma sia raefafo'. Atahori masod'a' ma atahori mates ra. Dei fo basa atahori sende' lululangga nara be'utee neu E. 11 Ma dei fo basa atahori rae, “Yesus Kristus naa, teb'e-teb'e' Malangga!” No ta'o naa, ara koa-kio Ama' Lamatualain. 12 Toronoo susue nggara e! Rena malolole! Lele' au fe'e sia kota Filipi, hei rena au, de tungga Lamatualain d'ala ndoos na. Ia naa hita saranggaa esa' no mamanan, te au hule fo ama ue-tao mihere' mikindoo fo misod'a ndoos. Misined'a te, mete ma hei nda rena E sa, na, dei fo mita neu' a ena! Huu Ana mana fee masod'a' neu nggi mia basa sala mara. De ama musi misod'a mindaa, huu hei dad'i atahorin ena. 13 Te Lamatualain mana ue-tao sia rala mara. Ana Mana soi dala' fo ama rena neu E. Ma Ana mana fee koasa neu nggi fo ama nau tao-ues fo tao ralan namaho'o. 14 Dad'i ama tao saa, na, afi' au-au' ma afi' mireresi. 15 naa fo hei dad'i atahori rala ndoos, ma atahori nda masala' sa. Hei misod'a sia atahori de'ulaka ma mana peko-leleko' ra talad'a nara. Te afi' tungga se! Musi misod'a no meumare', huu hei, Lamatua' ana nara. Boe ma musi mironda fo mitud'u dala' neu atahori, ona' nduu' ra rondan raronda neu raefafo' ia. 16 Ma misod'a no ndoos ma tao tungga Lamatua' Hara-liin. No ta'o naa, ne'o umuho'o lele' Yesus Kristus bali' nema. Ma beb'engge ngga, hambu buna-b'oa malole', nda parsuma' sa. 17 Te ita' mae au fee basa masod'a ngga, fo dad'i tutunu-hohotu' fo ona bee na mimihere mara boe manggatee ma lao' dui-b'engga Lamatua' ue-taon, na, au simbo no nemeho'ot. [Naa, ona' malangga agama mbori anggor oe' neu mei tutunu-hohotu' fo be'utee neu Lamatua'.] No ta'o naa, fo basa nggita tamoho'o teu esa, huu tutunu-hohotu' a nda parsuma' a sa. 19 Au umuhena, nda doo sa te Lamatua' Yesus soi dala' fo au denu Timotius neu tao manggate rala mara. Basa na, ana bali' ia nema, fo nafad'e au hei tetende-nemberii mara, ma tao manggatee rala ngga. 20 Au nda denu atahori laen sa. Denu aka' Timotius, huu eni rala' esa no au. Boe ma ana teb'e-teb'e' sue nggi. 21 Ana o nda ona' toronoo' laen ra sa. Te sira, du'a aka' ue-tatao nara, te nda ue-tao dala-dala' pantin soa' neu Yesus Kristus sa. 22 Hei bub'ulu' ena mae, Timotius tao ues nita' mamaten fo dui-b'engga Lamatualain ue-tataon. Ana ue-tao no au, ona' ana' esa tao ues fee aman. Hai ru'a nggi mii dui-b'engga Lamatua' Yesus Hara-lii Malolen sia bee-b'ee ena. 23 Mete ma ra'etu' basa ded'ea ngga sia ia ena, dei fo au fe'e fee Timotius neti. 24 Te ia naa, Lamatua' tao manggatee rala ngga nae, nda doo' sa te, au bisa eti se'u hei boe. 25 Fe'esa'an, au hambu sususa'. De hei denu hita toronoon Eprafroditus nema se'u au. Ana dui-b'engga Lamatua' ue-tataon na'ab'ue no au, ona' sold'ad'u ra manggate tungga malanggan parendan. Te ia na, au du'a na musi fee ne bali' neti nisi' hei e. 26 Huu ralan ma'ahee nae bali' neu se'u nggi. Boe ma ana d'u'a-d'u'a' nggi, huu bub'ulu' nae, hei rena eni hed'i-hed'i'. 27 Teb'e ta'o naa. Fe'esa'an namahed'i b'araat losa nae' a mate. Te Lamatualain sue nala e seli, de tao nahai' e. Ma Lamatua' sue au boe, de Ana tao nahai' Eprafroditius, fo au sud'i boe susa fai. 28 Naeni de au ae denu bali' E neti, fo hei mindaa mo e no nemeho'ot. Mete ma ta'o naa, na, au rala ngga teer ena. 29 De hei musi simbo e no malolole, huu eni o, Lamatua' atahorin boe. Ma hei musi fee had'a-hormat neu basa atahori mana ona' e boe. Huu ana neu dui-b'engga Kristus ue-tataon, losa nae' a mate. Te ana nda dinggo' mbei sa boe, huu ana nae tulu-fali au, nggati hei. Sad'i hei musi simbo bali' e no rala malole'.

Report Issue

Filipi 3

TOC , Chapters

1 Toronoo nggara e! Rena malolole! Rala mara musi ramaho'o, huu hei nene pa'a-sii mo Kristus. Hela fo au sura' usufafali ta'o ia, te au nda b'engge fee nesenened'a' neu nggi fo afi nene peko-leleko'! 2 Besa-b'esa mo mana peko-leleko' mana nau ra'asusuu' atahori rae, “Hei musi sunat fo dad'i bukti oi, hei, Lamatualain atahori nara ena.” Tao-tao te, Lamatua' nda parenda ta'o naa sa! Ara sala ena! Mae ona' naa o, ara fe'e use-oi atahori ona' busa de'ulaka'. 3 Huu ara rae Lamatua' simbo atahori huu sunat. Te naa sala! Hita bub'ulu' ena, Lamatua' simbo atahori huu ramahere Yesus. Dad'i Lamatua' atahori ndoo-tetu' Nara, naeni hita mana tamahere neu Yesus! Hita mana be'utee tungga Dula-dale Meumaren. Hita mana so'u tananaru Yesus Kristus, huu Ana soi dala' de hita dad'i Lamatua' atahorin ena. Huu hita nda bisa hambu masod'a' huu tungga atahori ue-taon sa. 4 Fe'esa'an, au o du'a sala, ona' se boe. Au ae, atahori dad'i Lamatua' atahorin, sad'i sira sunat. Tao-tao te naa atahori ue-tataon! Mete ma tae ola' atahori ue-tataon, na, au bisa ola' koao lena' basa naa ra, huu fe'esa'an au ue-tao ngga tungga tetu-tetu basa atahori Yahudi ra agaman hohoro-lalanen. 5 Tungga agama hohoro-lalanen, ina-ama nggara sunat au eni' a fe'e fai falu. Au ia, atahori Yahudis, huu au mia leo Benyamin, nufa-nelu' mia ba'i Isra'el. Au manggate tungga tetu-tetu basa hohoro-lalane' partei agama Farisi ra, de nda hambu atahori esa bisa fee sala' mbei neu au sa boe. Lelenan fai, au manggate tao doid'oso atahori mana tungga Kristus, huu au du'a ae atahori ia ra nggari hendi hita agaman hohoro-lalanen ena. 7 Te dod'oo ma dud'u'a ngga nasafali, lele' au tungga bali' Kristus. Dad'i ia na au nda koao o masod'a ma'ahulu ngga naa sa, huu naa ra nda ra'ena sosoa ndaa-ndaa' fee au sa ena. Saa fo au du'a ae manaseli', naeni: au bisa uhine Lamatua' Yesus, au malangga ngga. Basa dala' laen ra, au du'a ae naa ra ona' afu-rae. 9 Au ae usod'a u'ub'ue o Yesus Kristus. Huu, mae au tungga basa agama hohoro-lalanen o, nda fe'e bub'ulu' Lamatua' simbo au sa. Boe ma ae au ndaa o, nda fe'e bub'ulu' Ana simbo au sa boe. De au musi umuhere neu Yesus Kristus, dei fo Ana simbo au nae, “Huu Kristus fee ambon neu sala mara, naa de ho dad'i meu' ena.” 10 De au hihii ngga ta'o ia: au ae uhine matalolole Kristus. Ae uhine teb'e-teb'e' Lamatualain koasan, fo Ana pake tao nasod'a bali' Yesus Kristus mia mamaten. Ita' mbeima atahori rae ra'asususa' au huu tungga Yesus Kristus, o, hela neu. Te atahori o ra'asususa' Kristus boe. Ma ita' rae risa au huu au mete-se'u atahori, o, au simbo boe. Te Kristus o mate huu au boe. 11 Ma mete ma au mate, na, dei fo Ana tao au usod'a bali' boe. 12 Toronoo nggara e! Au nau tungga basa Kristus d'ala masod'an ma hihii-nanaun. Te mete ma ola' no ndoos, au nda fe'e tungga matetu' ta'o naa sa. Naa de au umburii' uhere', huu Yesus Kristus tengga nala au ena fo tungga E ta'o naa. Au ona' atahori mana tungga nasesesu' fo losa nggaris mate'en. Dad'i au ela' ndoos mata' uu, nda heo' d'ea ngga fo dud'u'a d'ala ma'ahulu ngga ra sa. Au lili' hendi se ena. 14 Te au ela' uhere' losa nggaris matete'en, fo hambu beker. Au beker ngga, naeni: dei fo Lamatualain simbo au sia nusa tetu', huu umuhere neu Yesus Kristus. 15 De au hule fo basa hei mana mori ma mi'oka mihere' sia Kristus, rala' sa mo basa dala' ia ra. Te mete ma hambu dud'u'at fea', na, hela fo Lamatualain natud'u d'ala malole'. 16 Te ona' naa o, hita musi to'u tahere' ma tao tungga basa dala' matetu', fo Lamatua' nanori hita' ra. 17 Basa toronoo nggara e! Hei musi mete au d'ala masod'a ngga. Hei ruma sia naa d'ala masod'a mara o ona' au ena boe. Te bee fe'e hoko', na, minori malolole mia se, fo tao tungga ta'o naa boe. 18 Besa-b'esa mo atahori mana lab'an Kristus, ma nda mana simbo malole' mamaten sia hau nggangge' a sa. Sira d'ala masod'a nara, natud'u sira lab'an Kristus. Au ufad'e hei atahori ona' naa ra d'ala nara ena, te ia na au ufad'e selu' no luu oe'. 19 Te dei fo Lamatua' timba hendi se, ma nggari se risi' mamana huku-d'oki' a, huu rala nara nda nene pa'a-sii ro E sa. Ara to'u rahere' d'ala-d'ala de'ulaka', ma sangga-sangga' dala' fo tao ramaho'o ao nara losa koao rendi' de'ulaka nara. Ara nda mae rahine sa. Ara du'a ona' a atahori nda mana rahine Lamatua' sa. 20 Hei afi' tao tungga se, te tao tungga' a hai. Huu hita dad'i Lamatualain atahorin ena, ma to'u hak atahori nusa tetu' ena. Ia na hita, nea-nea hita Malanggan Yesus Kristus. Ana nae nema mia nusa tetu' a fo mbo'i hita mia Lamatualain nasab'orin. 21 Dei fo Kristus ob'a hita ao mana noen mana bisa mate' ia, dad'i ao feu' nda mana mate' sa, ona' Ao manaselin. Ana ob'a hita ao nara, nendi' koasa monaen. Ana o pake koasa naa fo tao basa' e sia bee-b'ee, be'utee tungga parendan.

Report Issue

Filipi 4

TOC , Chapters

1 Toronoo susue nggara e! Huu basa naa ra, au hule fo hei leo-lao no ndoos mikindoo, afi tungga leli. Au nau ae ita hei boe. Te hei mesa' nggi dad'i au buna-b'oa ngga. Hei tao rala ngga namaho'o. Ma au bisa b'oti' langga ngga, huu hei. 2 Au o'e ina ka rua' naa ra, naeni Yodia no Sinteke, fo sud'i rareresi fai. Ru'a se musi bad'ame, fo rasod'a d'ame esa no esa. Huu ru'a se malanggan, esa, naeni Yesus. Naa de ara nene pa'a-sii esa no esa. 3 Nonoo mana tao ues ngga, e! Au o'e fo mete-se'u mala ina ka rua' ra dei, losa ara malole. Te ma'ahulun, ru'a se o manggatee tao-ues fo tulun au rafad'e atahori so'al Lamatua' Hara-lii malolen. Ru'a se o tao-ues ona' naa boe ro Klemens, ma nonoon ruma boe. Basa se nara nara nenesura' sia Lamatua' susuran fo mana sura' basa atahori mana dei fo rasod'a ra'ab'ue ro Yesus sia nusa tetu' a. 4 Huu hei dad'i Lamatua' atahorin, naeni de rala mara musi ramaho'o hatu'-rerelon. Au ufad'e selu' fai: tao rala mara ramaho'o rakandoo' a! 5 Rala mara musi malole' mo basa atahori. Ma afi' lilii', mae Lamatua' Yesus deka nema ena. 6 Mete ma hei hambu sususa', afi' d'u'a-d'u'a' saa boe. Te hule-o'e mo'e Lamatualain tulu-fali nggi sia basa' e. Basa saa fo hei mo'e' naa ra, afi' lili' mo'e makasi neu E. 7 Mete ma hei tao ta'o naa, ne'o Lamatua' fee rala mara mimiho'o. Mema' atahori nda bisa rahine teb'e-teb'e' rala nemeho'o' fo hambu mia Lamatua' sa. Te, huu hei mimihere neu Yesus Kristus, de Lamatua' mana fee rala mara ramaho'o, Ana nau nanea nggi fo rala mara afi ramue-raanggi. 8 Toronoo nggara e! Eni nggoen ta'o ia: afi' dud'u'a leli. Minea rala mara ma du'a neu' a dala-dala' fo ndaa no Lamatua' ralan, du'a malole' ra fo tao nemeho'o atahori rala nara. Hei musi du'a ndoos, ma meumare'. Dud'u'a d'ala-d'ala ndoo-tetu', ma malole' ra. Sangga dala' fo atahori fea' bisa nene fee had'a-hormat. Sangga dala' fo atahori laen ra hambu had'a-hormat. Sangga dala' fo so'u d'ala malole' ra. Afi miloe' dud'u'a basa d'ala malole' ra. 9 Au o unori nggi tungga Lamatua' d'ala masod'an. Hei musi mete neu au d'ala masod'a ngga, ma tungga basa saa fo au ola' o nggi ma tao' ra. Mete ma hei tungga ta'o naa ena, Lamatualain tao manggatee rala mara, ma hei o misod'a no sod'a-mole' boe. 10 Au o'e makasi, ma koa-kio Lamatualain, huu hei nda lilii' au sa. Mema au bub'ulu', fe'esa'an, hei misined'a au, te nda fe'e ka'e mala fo tulu-fali au sa. 11 Au nda u'ena masud o'e saa sia nggi sa boe. Au nda umed'a to'a-taa saa sa boe ena, huu au unori ao ngga ma'ahe o saa fo u'ena' a ena. 12 Au o parna usod'a lima rou' boe. Ma au o parna usod'a hambu basa-b'asa' e boe. Au o umed'a ndoe-la'as, ma u'ubeta boe. Sia sudi'a sa, au unori basa dala' ra fo bisa u'utataa' usod'a. 13 Au bisa lemba-usaa basa dala' ra, huu Kristus tao ma'ad'ere au! 14 Mae ta'o bee o, au o'e makasi, huu hei mitud'u rala malole mara, ma tulu-fali au sia sususa ngga. 15 Fe'esa'an, lele' au lao hela propinsi Makedonia de uu dui-b'engga Lamatua' Hara-lii Malolen sia mamana' laen ra, aka' hei mia Filipi fee doi dala'. Atahori sarani' laen ra, hoko'. Te hei bub'ulu' dud'uit naa ena. 16 Ona', lele' au mia kota Tesalonika o, hei haitua fee au doi' lao esa do rua boe, fo tulu-fali au. 17 Ale' ia au nda u'ena masud o'e saa sia hei sa ena boe. Te au o'e fo Lamatua' bala-b'ae fee hei papala-bab'anggi' huu rala mara malole' mo au. 18 Au simbo ala mia Eprafroditus, basa tutulu-fafali' fo hei haitua fee au' ra. Naa dad'i papala-bab'anggi' fee au, de losa ia nema au nda to'a saa sa boe. Naa o dad'i tutunu-hohotu ma'ameni', atahori lalangge fo be'utee neu Lamatualain. Ma Lamatua' o simbo malole' tutunu-hohotu' naa, huu tao fee ralan namaho'o boe. 19 Lamatualain fo au be'utee' neu' naa, mamasu'in lena' basa e. Ma Ana bub'ulu' teb'e saa fo hei parlu. Dei fo natud'u rala malolen ma fee nggi papala-bab'anggi' naen seli, huu hei mi'ib'ue mo Yesus Kristus ena. 20 Dad'i hela neu fo hita so'u tananaru Ama' Lamatualain naran, losa d'oo-ndu'u-d'oon neu. Naa ndaa ena! < aiōn g165 > 21 Mifad'e hara sod'a-mole' ngga neu basa atahori mana tungga Yesus Kristus sia Filipi. Nonoo nggara mana sia ia ra o, fee hara sod'a-mole' neu nggi boe. 22 Basa atahori mamahere' sia Roma ia o, fee hara mole-d'ame boe. Toronoo mana tao-ues sia mane monae' a ume panggat na o, fee hei hara-lii malole' boe. 23 Au o'e hita Malanggan Yesus Kristus, natud'u Rala malolen neu basa nggi boe. Au susura ngga losa' ia ena, Paulus

Report Issue

Kolose 1

TOC , Chapter 2 3 4

1 Sod'a-mole' mia au, Paulus. Lamatualain mana pili au fo dad'i Yesus Kristus ded'enun. Sia ia o hita toronoon Timotius fee hei hara sod'a-mole' boe. 2 Au sura' susura ia fee hei, Lamatualain atahorin sia Kolose, mana tao tungga Yesus Kristus d'ala masod'an. Hai mo'e Lamatualain, hita Aman, natud'u rala malolen neu hei, naa fo hei bisa leo-lao no mole-d'ame, ma nemeho'ot. 3 Hai hule-o'e mikindoo' a fee nggi sia ia, ma hai mo'e makasi mbali Lamatualain, fo hita Malanggan Yesus Kristus Aman. 4 Hai rena dala' nae' so'al hei nemehere mara neu Yesus Kristus, ma so'al hei susuem no rala malole mara neu basa atahori mamahere' ra. 5 Hei tao ta'o naa, huu hei bub'ulu' d'ala-d'ala malole', nenembed'a' fee nggi sia nusa tetu' a. D'ala ia ra, hei rena mia ded'ea-o'ola ndoo-tetu', naeni Lamatua' Hara-lii Malolen, 6 fo atahori reti rafad'e hei ma'ahulun. Hara-lii Malole' a nene dui-b'engga' sia bee-b'ee sia raefafo' ia, hambu buna-b'oan no malole', huu ana ob'a atahori masod'an dad'i malole'. Hei masod'a mara o nene ob'a' ona' naa boe, eni' mia fefeun fo hei rena Hara-lii Malole' a, ma mihine teb'e-teb'e Lamatualain rala malolen. 7 Hei minori dala' ia ra mia a'a Eprafras, naeni hita nonoon mana tao ues fo hita sue' a. Te ana manggate tao Kristus ue-tataon, sia talad'a mara. 8 Ana dui hai sia ia so'al hei d'ala susue mara, fo Lamatua' Dula-dalen fee nggi' a. 9 Huu naa, eni' a mia fefeun hai rena so'al hei d'ala ma, hai hule-o'e mikindondoo' a fee nggi. Hai mo'e Lamatualain fo fee nggi mihine teb'e-teb'e' hihii-nanaun, ma mihine dala' nae', tungga saa fo Dula-dale' a nanori neu nggi. 10 No ta'o naa, hei bisa misod'a mindaandaa, ma mendi Lamatualain nara malolen. Ma hei o bisa tao mimiho'o Lamatua' ralan sia basa dala' ra. Mete ma hei mitud'u rala malole mara neu atahori, hei boe mihine Lamatua'. 11 Hai o hule-o'e mo'e Lamatualain fee koasa manaselin, fo bisa mi'itataa' lemba-misaa basa dala' ra. Hai hule fo rala mara sofe' no nemeho'ot, fo mo'e makasi mikindoo neu Ama' Lamatualain. Te Ana soi dala' de hei simbo bab'anggi' mia hata-heto' mana sia nusa tetu'. Hata-heto' naa, Ana fee basa atahori mana ramahere neu Yesus Kristus. Huu Ana mbo'i hendi nggita mia koasa ma'ahatu' a, de fee nggita, dad'i Yesus Kristus atahorin, fo leo sia manggarelo' a. Ana so'u nanaru Yesus Kristus, dad'i hita Manen. Yesus naa, Lamatualain Ana susuen. 14 Lamatualain fee hendi Anan naa, fo soi-tefa nggita, ma fee ambon neu sala-singgo tara. 15 Kristus naa, mata' esa no Lamatualain, fo atahori nda bisa rita' a sa. Ana sia na'ahulu' basa' e, Ana dad'i Malangga mia basa saa fo Lamatualain tao' ra. 16 Huu Lamatualain pake E fo tao nala lalai ma raefafo' no basa isin. Ana tao sud'i' a saa fo atahori bisa rita' ra. ma atahori nda bisa rita' ra sa. Conto ona', mana to'u parenda', mana to'u koasa, mane' ra, ro malangga-malangga ra. Basa saa fo Lamatualain nae tao' ra, Ana tao fee neu Yesus kristus, ma Yesus mana ue-tao basa naa ra. 17 Lele' basa' e nda fe'e sia sa, te Ana sia mema' ena. Basa saa mana dad'i' ra, nene pa'a-sii' ro E, ma Eni mana tao mata' neu se. 18 Ana dad'i Malangga neu basa atahori mamahere' ra, ma atahori mamahere' ra dad'i ona' aon boe. Te Eni mana nalalao basa' e. Mia basa mana mate' ra, Eni mana fela na'ahulu', Dad'i Eni pantin lena' basa se, ma Eni mana sia ata' lena' basa se. 19 Basa mana sia Lamatualain aon, hambu sia Kristus aon boe. naa tao Lamatualain namaho'o, 20 Lamatualain pake Yesus Kristus, fo d'ame no basa saa fo Eni tao' ra. Ana fee Anan, dad'i tutunu-hohotu' fo raa Na nandali, ma mate sia hau nggangge', naa fo basa mana sia lalai, ma raefafo' bisa d'ame bali' ro Lamatualain. 21 Fe'esa'an, hei misod'a mi'id'oo' mia Lamatualain. hei musu E, de misod'a saranggaa mia E, huu rala mara de'ulaka' ma aka' tao de'ulaka', lab'an E mikindoo' a. 22 Ona' naa o, ia na Ana mana soi dala' fo hita d'ame bali to E. Ana mana denu Anan dad'i atahori. Ana mana fee Anan, dad'i tutunu-hohotu', ma mate sia hau nggangge' fo hita bad'ame bali to E, Yesus Kristus tao ta'o naa, fo no nggita teu tisi' Lamatualain matan, fo dad'i teu atahori meumare', rala ndoos, nda ta'ena sala' saa sa boe. 23 E'ekun, hei musi mi'itataa' mikindoo mo nemeherem mara. To'u mihere' fo afi' minggongga'! Afi' d'inggo' hela Hara-lii Malole', fo hei simbo eni' a fefeun. Te Hei bisa mimihena neu Hara-lii Malole' naa. Atahori reu dui-b'engga Hara-lii Malole' a sia bee-b'ee sia raefafo' ia. Ma Lamatua' denu au, Paulus, fo uu dui-b'engga Hara-lii Malole' naa. 24 Lele' Yesus fe'e mia raefafo', Ana doid'oso nae'. Ma ale' ia au o lemba doid'oso' mata'-mata' boe. Ona' naa o, umuho'o ukundoo' a. Mete ma hambu atahori musi doid'oso, hela neu fo au lemba doid'oso' naa fee se, ona' Kristus lemba atahori nara doid'oso nara. Te atahori nara, dad'i ona' Aon boe. 25 Lamatualain fee au ue-tataos fo mete-se'u atahori nara. Naa de au unori lutu'-lelo' Ded'ea-o'olan neu nggi. 26 Mia fefeun, atahori rena Lamatua' Ded'ea-o'ola nara. Te nda fe'e rahine ded'ea-o'ola' ra sosoa-ndandaan no malole sa, huu sosoa-ndandaan fe'e ma'afuni'. Te ia na, Lamatualain na'etu' fo natud'u masud naa, neu atahori nara tungga Yesus neneman. Eni masud Na, hara-lii manaseli' fee neu basa leo-leo ra sia raefafo' ia. Hara-lii manaseli' naa, naeni: Kristus nasod'a sia hei rala mara! Naa, tao nggi mimihere mikindoo mae, dei fo Ana tao dala' malolen seli fee hei sia nusa tetu'. Ia ia, fo hita atahori tahani eni' a fai ma'ahulun neu. < aiōn g165 > 28 Dad'i hai mifad'e basa atahori so'al Kristus. Hai minori basa atahori, ma fee nesenened'a' neu se, mendi' basa dud'u'at fo Lamatualain fee neu nggita' a. Hita tao ta'o naa, fo basa atahori mana tungga Kristus boe hambu ma'ad'ere', naa fo ara bisa rambarii' sia Matan no nda mae-mae' sa, huu ara leo-lao rakandoo no ndoo-tetu' 29 Naa de au manggate tao ues soa' neu nggi. Au bisa u'utataa' manggate tao ues ta'o naa, huu Kristus koasan tao fee au ma'adere'. Ma koasan naa, manaseli'!

Report Issue

Kolose 2

TOC , Chapters

1 Hei mana leo sia kota Kolose, ma mana sia kota Laodikia talad'an, ma nda mana fe'e randaa ro au sa. Rena malolole! Au nau fo basa e bub'ulu' au ue-tatao ngga fee neu nggi, ma fee neu se. 2 Au masud ngga, ae tao basa se rala nara manggatee, fo ara ra'ab'ue reu esa huu rasod'a esa sue esa. Ara ramahere teb'e, huu rahine teb'e Lamatua' masud ma'ahulun mana ma'afuni' a. Mana ma'afuni' naa, naeni Kristus! 3 Mete ma hei nene pa'a-sii' mi'ib'ue mo Kristus ena, dei fo Ana fee basa dud'u'at fo mae mi'ena' a, ma nanori hei nendi' dud'u'at naa fo tao d'ala malole' ra. Dud'u'at ia ra, ona' hata-heto mafelit e. 4 Au ufad'e hei basa dala' ia ra, naa fo atahori afi' rema peko-leleko' hei no maa mina nara. 5 Mema' au leo u'ud'o' o hei. Ona' naa o, au nda lilii' hei sa, huu rala ngga na'ab'ue neu esa no nggi. Au o umuho'o, huu au bub'ulu' hei masod'a mara nandaa, ma fe'e to'u mihere' nemehere mara neu Kristus. 6 Huu fai ma'ahulun hei simbo Yesus Kristus dad'i Malangga mara, naa de ia na, hei musi rena mikindoo E. Te Eni, fe'e dad'i hei malanggam. 7 Mete ma hei misod'a nenepa'a-sii' mo E ta'o naa, hei ona' hau huu manggatee', huu okan nenesela' roman seli. Ma hei ona' ume manggatee', huu nenenefefela' sia netehu manggatee'. Hei ma'ad'ere' mikindoo sia hei nemehere mara, ona' hei rena mala' naa. Hei rala mara sofe' no nemeho'ot, huu basa dala' fo Lamatualain tao fee hei' ra ena. 8 Besa-b'esa fo ama afi' tungga atahori laen dud'u'a nara, fo afi' rendi nggi lao hela d'ala ndoo-tetu' a. Ma afi' tungga atahori nenori mahinen nda mana na'ena huu-pata' sa. Te nenori nara naa, nema mia' a atahori dud'u'a nara, ma mia hohoro-lalane raefafo' ra. Nenori' naa ra nda nenesela' sia Kristus sa. 9 Basa mana sia Lamatualain aon, hambu sia Kristus aon boe. Ma Kristus o dad'i atahori ona' hita boe. 10 Huu hei mi'ib'ue mo Kristus ena, ma dad'i atahori nara, naa de Ana tao nggi dad'i manadai'. Te Ana lena' basa koasa ra ma mana to'u parenda' ra, ona' mae malole' do de'ulaka'. 11 Lele' sunat, atahori Yahudi ra uta hendi ‘mamae nara’ rou tonggon fo dad'i tatanda oi, sira, Lamatualain atahori nara. Lele' hei dad'i Kristus atahori nara, hei o ‘sunat’ boe. Eni masud na ta'o ia: sunat ia nda so'al atahori uta hendi ao roun sa, te so'al Kristus uta hendi basa d'ala-d'ala de'ulaka' ra mia rala mara. Naeni, d'ala-d'ala de'ulaka' fo hita hii' a tao huu hita ia ra, atahori. 12 Lele' ara sarani hei rendi' oe, naa ona' ne'oi hei mi'ib'ue mo Kristus. De hei hambu masod'a feu', ona' Ana hambu masod'a feu' boe. Hei hambu ta'o naa, huu hei mimihere mae, Lamatualain pake Koasa manaselin, fo tao nasod'a bali' Yesus Kristus mia mamaten. Ana o ue-tao sia hei rala mara nendi' koasa naa boe. 13 Fe'esa'an, hei ona' mates ena, huu sala-kilu mara mata'-mata', boe ma nda fe'e dad'i mii Lamatualain atahori nara sa. Mae ona' naa o, Ana soi-tefa nala basa sala-kilu mara, ma fee masod'a feu' neu nggi, ona' Ana tao nasod'a bali' Kristus. 14 Matetun, hita musi nenehukun, huu hita talena-langga neu Lamatualain hohoro-lalanen nara. Te Ana soi-tefa nala sala-kilu tara, lele' Kristus nenembaku' mia hau nggangge' a. 15 Sia naa, Ana nasenggi' basa koasa-koasa ma'ahatu' no mana to'u parenda de'ulaka' ra. De Ana na'amamae' se mia atahori nae' mata nara. Naa ona' sold'ad'u ra rasenggi' musu a, de bali' ma tao pawe rereo', ratud'u neu musu fo sira rasenggi' ra. 16 Mete ma atahori rae ra'atutud'a' hei sia d'ala nanaa-nininu' ra, na, afi' taoafi' neu se. Ma mete ma atahori rae ra'asesenggi' ro nggi so'al fai-fai malole' ra, do feta fula feu', do hohoro-lalane fai hahae ao', na, afi' rena se. 17 Ded'eat mata' naa ra, nda pantin sa! Huu ded'eat naa ra ona' salao' e, dei fo sambu-lalo hendi neu' ena. Te Kristus naa, matetu'. Eni, sia nakandoo. 18 Mete ma atahori rae ra'atutud'a' nggi, huu hei nda tungga hohoro-lalane' fo ara tao' ra sa, na, afi' rena. Te, mete ma hei rena se, na, hei nda bisa simbo d'ala-d'ala malole' fo Lamatualain nae fee nggi. Te besa-b'esa, e! Te mema' hambu atahori hii sangga dala' fo ra'atutud'a' nggi. Ara nau hei musi leo-lao miloe-mid'ae ao mara, ma songgo neu Lamatua' ate nara sia nusa tetu', huu ara rae ne'o hambu meit natud'u neu nggi ta'o naa. Ara rae sira malole' lena' atahori laen ra. Tao-tao te nda ta'o naa sa! Huu dud'u'a nara ona' atahori ra boe. 19 Sira nda nenepa'a-sii' ro Kristus sa. Tao-tao te, Eni malangga. Atahori nara, ona' eni aon fo Eni mete-se'u' a. Ana tao fee atahori nara ma'adere' nendi' Lamatualain koasan. No ta'o naa, ara dad'i ona ua' no rui' nenefutu manggatee' fo esa tulu fali esa, losa ao-sisi' bisa tao ues no malole'. 20 Hei mate mi'ib'ue mo Kristus ena. De hei nda afi' nenepa'a-sii' mo koasa ma'ahatu' a sia raefafo' ia sa. Te, ta'o bee de hei fe'e tungga neu raefafo' a hohoro-lalanen mata'-mata' fai? Ara rae ta'o ia: 21 “Afi' to'u ia; afi' mua naa; afi' nggama ia.” 22 Hohoro-lalane' naa ra, atahori mana tao, fo ranori neu atahori ra. Te huu hohoro-lalane' naa ra mete-se'u neu aka' d'ala-d'ala mana sambu-lalo'! 23 Ona' atahori bisa tao tungga hohoro-lalane' naa ra, rae ne'o dei fo atahori fee had'a-hormat neu se, ma oi sira mahine nara seli, atahori mana tungga agama teb'e-teb'e', mana maloe-mad'ae ralan, mana tao doid'oso ao nara. Tao-tao te hoko'! Hohoro-lalane' ra nda nalole-nalau nala malole' atahori dud'u'an ma ralan fo mana hii' a tao de'ulaka' sa!

Report Issue

Kolose 3

TOC , Chapters

1 Lamatualain fee hei masod'a feu', ona' Ana tao nasod'a bali' hei mo Kristus. Ia na, Kristus endo' sia mamana nenefee had'a-hormat sia Lamatualain bob'oa onan. Naa de hei musi d'u'a-d'u'a dala' fo mana tao Lamatua' ralan namaho'o. 2 D'u'a mikindoo neu dala-dala' fo Lamatua' hii' ra. Afi' tao mata' neu dala' mana tao' a atahori rala nara ramaho'o'. 3 Te lele' Kristus mate, hei o mate boe. De hei masod'a feum naa, nenesad'ia', huu nenepa'a-sii' ena mo Kristus, mana no Lamatualain sia nusa tetu' a. 4 Kristus nasod'a sia hei ralam, ma Ana o tao hei misod'a no matetu'. De lele' Ana bali' nema, hei o sou mi'ib'ue mo E boe. Basa naa ra, manaseli'! 5 Naeni de hei musi nggari hendi hihii-nanau de'ulaka mara. Ona' a: hii' a hohongge; hii' a tao d'ala-d'ala manggenggeo-malafu' ra; hii' a tao tungga ao-sisi' hihii-nanaun; hii' a tao de'ulaka' mata'-mata'; hii' a mu'ena basa-b'asa' e (tao-tao te naa ona' sosonggo' e, huu so'u munanaru dala' laen mana seti hendi Lamatua') 6 Dala' naa ra mana tao Lamatualain namanasa seli, losa Ana nae huku-d'oki basa atahori nda mana rena E sa. 7 Dalahulun, hei misod'a ona' naa boe, huu rala mara ra'ab'ue ro basa d'ala de'ulaka' naa ra. 8 Te ia na, hei musi nggari hendi basa dud'u'at fo hii' a tao de'ulaka'. Ona' a: hii' a miminasa; nasab'ori'; mimbed'a' rala'; mi'imuti-mi'imuu atahori naran; ma ola' ded'ea mamaet. 9 Ama afi' peko-leleko' esa no esa. Huu hei nggari hendi dud'u'at fo hii' a tao de'ulaka' ena, ma lao hela masod'a mbara mara ena. De ia na hei nggati, no dud'u'at feu' ena. Naa ona' atahori nggari hendi b'ua-lo'a mbara manggenggeon nara, de seluao b'ua-lo'a feu' fo meu' a. Lamatualain mana na'adadad'i hei. Ma ale' ia o Ana fee nggi boe mihine Eni, ma doo-doo na tao nggi dad'i mi mata' esa ona' Eni boe 11 Sia masod'a feu' ia, hita nda nile atahori sia' a rou dea' tae, sira atahori Yahudi, do nda Yahudi sa; atahori mana sunat do, nda sunat sa; atahori nusa dea' do; atahori nda mana nahine had'at do; ate do, atahori nenembo'it do. Naa nda pantin sa! Te pantin, mete ma ara ra'ab'ue ro Kristus, ma Ana nasod'a sia rala nara. 12 Lamatualain tengga nala hei ena, huu Ana sue hei. masud na nae ona bee na hei dad'i Eni atahori meumaren mana fea' no atahori laen. Naa de hei musi dad'i atahori marala malole', rala meulau', rala neloe-ned'ae', no se'ana'us, ma mana ma'atataa'. 13 Hei musi mi'itataa' ma mihine esa no esa. Mete ma mia hei ia hambu mana sangga' a netofa-neuu' no nonoon, afi' mimbed'a' rala'. Te hei musi lilii' hendi salan, ma fee ambon neu e, ona' Lamatua' lilii' hendi hei sala mara boe. 14 Misined'a, te susue' a nalena' basa e. Hei musi mi'ena susue' sia rala mara, ona' atahori pake b'uas sia ao nara. Huu susue' naa, ona' abas fo hita tenu dad'i teme meulaun seli. Naa mana pa'a hita dad'i teu esa. 15 Hita bisa bad'ame to Lamatualain, huu Kristus. Dad'i hei musi fee d'ame mana mia Kristus lole-lau sia hei rala mara. Lamatua' nau basa hei misod'a mole-d'ame esa no esa, huu basa hei nenepa'a-sii dad'i ao' esa ena. Ma rala mara musi mimiho'o mikindoo' a, huu Ana tengga nala nggi ena. 16 Kristus Ded'ea-o'olan nara o musi lole-lau hei ralam ma masod'a mara. Ded'ea-o'ola' naa ra ona' hata-heto mafelit, fee neu hei. Ratud'u dala' neu nggi fo mihine dala' nae' tungga Lamatualain dud'u'an. Fo, bisa pake minori ma fee nesenened'a' esa no esa. Mete ma minori atahori mara, afi' minori no d'eres, te minori no rala se'a-na'us ma sofe' no nemeho'ot. Pake sosod'a koa-kio' ra, sosod'a rohani' ra, ma sosod'at fo hei sura' ao mara fo so'u kokoa-kikio' neu Lamatualain. 17 Hei ia, dad'i Yesus Kristus lima onan ena. Dad'i misined'a, basa saa fo hei ola' ra, hei mendi Naran. Basa saa fo hei tao' ra, hei mendi Naran. De afi' lilii' tao basa-b'asa' e sia malanggam Yesus Kristus “naran”. Ma mo'e makasi mikindondoo' a neu Aman, Lamatualain. 18 Sao ina' re! Ama musi rena-rena' sao mara, huu naa nandaa neu atahori mana tungga neu Yesus Kristus. 19 Sao tou' re? Ama musi sue sao mara, ma afi' laka-ese se, fo rala nara afi' mera. 20 Ana nggara e! Ama musi rena ina-ama mara sia basa dala' ra, te naa mana tao Lamatualain ralan namaho'o. 21 Ama' re! Afi' tao d'eres mbali ana mara, naa fo ara afi' ramanasa ma rambed'a' rala' ro nggi. 22 Atahori mana tao ues re! sia raefafao' ia, hei musi tao tungga malanggam sia basa dala' ra. Afi' sangga' a rala' lele' ara rita nggi. Te ue-tao tao nemeho'o rala nara nekendoo' a. Tao-ues sia basa dala' ra no matetu', huu mihine mae, Lamatualain memete' nggi. 23 Hei tao sa o, tao no manggatee'. Hei musi tao-ues ona' hei tao fee Lamatuam Yesus Kristus, nda tao fee neu atahori sa. Huu hei mete-se'u E. Dei fo Ana bala-b'ae ue-tatao mara no hata-heto'. 25 Te mete ma hei nda tao-ues no matetu' sa, dei fo Ana huku-d'oki nggi. Huu Eni ndoo-meu' ma nda mete mata' sa.

Report Issue

Kolose 4

TOC , Chapters

1 Malangga-malangga re! Hei musi mete-se'u ana ded'enu mara no matetu' ma ndoo-meu'. Misined'a, te hei o mi'ena Lamatua' sia nusa tetu' mana mete-se'u nggi. 2 Hei musi manggate hule-o'e mikindoo' a. Ma med'a sia rala mara so'al dala-dala' fo hei ola' mo Lamatualain, ma hule-o'e mo rala nemeho'ot. 3 Afi' lilii' hule-o'e fee hai, mo'e fo Lamatualain soi dala', fo hai mifad'e atahori dala-dala' fo ma'ahulun mana ma'afuni' so'al Yesus. Misined'a, au sia b'ui ia, huu au ufad'e atahori so'al Kristus. 4 Hule-o'e fo au dui-b'engga Hara-lii Malole' naa no matetu', fo atahori rahine no malole'. 5 Misod'a no ndoo-tetu' sia atahori nda mana fe'e ramahere Kristus talad'an nara sa. Pake malolole kaka'e' fo Lamatua' fee neu nggi. 6 Mete ma hei ola', na ola' no malolole fo ndaa no atahori rala nara. Afi' ola' tao fee atahori mbera rena nggi. Ola' mendi' ded'ea-o'ola matetu', fo hei bisa mitaa no malole', mete ma hambu atahori ratane nggi. 7 Dei fo Tikikus nema dui nggi au tetende-nemberii ngga. Eni, hai toronoo susuem, mana ma'atataa' mete-se'u Lamatua' atahori mana tungga nara. Dalahulun, ana o dui-b'engga Lamatua' ue-tataon no au. 8 Au denu e ta'o naa, fo neti tao manggatee rala mara, ma dui hai masod'a mara sia ia neu nggi. 9 Au o denu bali' Onesimus, fo tungga no e. Onesimus naa, hai toronoo susuem mana ma'atataa'. Eni, hei atahorim. Dei fo ru'a se, dui basa d'ala mana dad'i sia ia ra. 10 Aristarkus fee nggi hara sod'a-mole'. Ara tao e sia b'ui rala, no au boe. Barnabas od'in Markus o fee hara sod'a-mole' boe. Markus naa, no Barnabas od'i-a'a tud'a nduna'. Dalahulun au helu mema' nggi ae, mete ma Markus nema se'u nggi, na, simbo e no malolole'. 11 Yesus, (fo hita to'e, na tae, “Yustus”) fee nggi hara sod'a-mole' boe. Mia basa nonoo ngga mana dui-b'engga Lamatualain ue-tataon, aka' sira telu' se fo atahori Yahudi mana dad'i atahori Kristen. Ma sira ia, mana tao manggatee rala ngga. 12 Hei nonoom Eprafas, sia ia, ana o fee nggi hara sod'a-mole' boe. Ana dad'i Yesus Kristus atahori ded'enun. Ana manggate hule-o'e fee nggi, ma no'e Lamatualain tao manggatee nggi, tao na'ad'ad'ai' nggi, ma tao nggi mihine teb'e-teb'e' Hihii-nanaun. 13 Au ufad'e mema' nggi, Eprafas naa, tao ues nita' mamaten fee nggi, ma fee atahori Sarani' ra sia kota Laodikia ma kota Herapolis. 14 Hambu hara sod'a-mole' mia Demas, no doter Lukas, fo hai sue' ra. 15 Au haitua hara sod'a-mole' fee atahori mamahere' ra sia kota Laodikia. Afi' lilii' fee hara sod'a-mole ngga neu Mama Nimfa no atahori mamahere' mana biasa ra'ab'ue sia umen. 16 Dei fo mete ma basa hei mana sia Kolose baca mala susura ia ena, na, haitua nakandoo nisi' atahori mamahere' sia Laodikia fo ara bisa baca boe. Ma hei o musi baca susura fo au haitua ita fee se' a. 17 Fee nesenened'a' neu Arkipus mae, “Afi' lilii' mulalao mub'asa', ue-tataos fo simbo mia Lamatua' a.” 18 Afi' lilii' mae, ara fe'e tao au sia bui ia rala. Au o'e fo Lamatualain natud'u Rala malolen neu nggi. Mete ne'u ena, susura ia, au teken endi' lima heheli ngga, Sod'a-mole' mia au, Paulus

Report Issue

1 Tesalonika 1

TOC , Chapter 2 3 4 5

1 Sod'a mole' mia au, Paulus, ma mia toronoo nggara, Silas no Timotius. Hai haitua susura ia, fee neu basa hei atahori sarani' sia kota Tesalonika. Hei, mana hii tungga Lamatualain hita Aman, no tungga Yesus Kristus, hita Malanggan. Hai mo'e fo Lamatualain natud'u rala malolen neu nggi, naa fo ama misod'a no mole-d'ame'. 2 Hai mo'e makasi mikindondoo' a neu Lamatualain huu hei nemehere mara. Hai hule-o'e fee basa nggi hatu'-rerelon. 3 Hai misined'a mikindoo' a ue-tatao mara huu mimihere neu Lamatua' ma sue E. Hei mi'itataa' mikindoo mo tataos naa ra, huu mimihena neu Lamatua' Yesus. Hai aka' mo'e makasi ma mendi basa naa ra reu Lamatualain, hita Aman, matan. 4 Toronoo nggare! Hai bub'ulu' Lamatualain sue nggi. Naa de, Ana pili nala nggi dad'i bob'onggin. 5 Lele' hai misi' Tesalonika, hai mifad'e nggi Lamatua' Dud'ui Malolen. Lele' naa, hei pasa ndiki mara de rena malolole hai o'olam. Hei nda rena' a sa, te ama o mita no mata-ao mara Lamatualain koasan mia Dula-dale Meumaren. Naa mana tao hei simbo teb'e-teb'e' Lamatualain Dud'ui Malolen. Lele' naa, hei mita hai tetende-nemberii mara, ma hai tao ta'o bee fo hei mihine teb'e-teb'e' Lamatualain d'alan. 6 Huu hei hii nau tungga Lamatualain hihiin, naa de misod'a tungga hai tatao-nono'im, ma misod'a tungga Lamatua' Yesus tatao-nono'in boe. Te lele' hei simbo Dud'ui Malole' naa, hambu atahori ra'asususa' hei. Mae ta'o naa o, hei nda mi'iunda' sa, huu Dula-dale Meumare' tao namaho'o rala mara. 7 No ta'o naa, hei mitud'u dala' soa' neu basa atahori mamahere' sia propinsi Makedonia no propinsi Akaya. 8 Te nda sia' a naa sa. Lamatualain Dud'ui Malolen o neneola-ola' mia hei sia Tesalonika losa sud'i' a bee-b'ee. Dad'i hai fe'e mae ola' saa fai, huu basa atahori rena hei nemeherem neu Lamatualain ena. 9 Sia bee-b'ee atahori ra bad'ui' oi ma'ahulun hei simbo hai no lima rua'. Basa ma hei nggari hendi sosonggo mara, de heo' bali' tungga Lamatualain matetu' a. Huu hei mae dad'i Lamatualain masod'a' a pusakan. 10 Ara o bad'ui' rae, hei nea-nea Lamatualain Anan Yesus nema mia sorga. Ma'ahulun, atahori ra tao risa E, te Lamatualain tao nasod'a bali' E ena. Mete ma Lamatualain nae fee huku-doki' neu atahori, na, Lamatua' Yesus mana soi nala nggita mia Lamatualain nasan.

Report Issue

1 Tesalonika 2

TOC , Chapters

1 Toronoo nggare! Basa hei bub'ulu', lele' hai mii tao ues fee Lamatualain sia Tesalonika, hai nda nggari hendi mbusa titi mara hie-hie' a sa. 2 Hei o misined'a, lele' hai nda fe'e misi' Tesalonika sa, atahori sia kota Filipi ra tao ra'asususa' ma doid'oso hai ena. Te Lamatualain tao manggatete hai rala mara, de mimbirani mifad'e Lamatua' Dud'ui Malolen neu nggi, mae atahori nae' musu hai. 3 Lele' naa, hai mendi Dud'ui Malole' naa fee hei sia Tesalonika, nda mendi nenori' mana tao leli' sa. Hai nda meti tao minggonggoa do peko-leleko' hei sa. 4 Hoko'! Fai' naa hai meti mo rala ndos. Lamatulain mana dud'u hai, fo mendi Dud'ui Malolen fee neu nggi. Hai nda mae tao mimiho'o atahori rala nara sa, te mae tao mimiho'o Lamatualain, huu Eni mana timba-tai hai rala mara nae, ndos do hoko'. 5 Hei o mihine mae, hai nda maa-mina sa, selu' fai mae sangga hahambu' sen esa-rua mia hei e. Lamatualain o bub'ulu' hai rala mara. 6 Hai o ue-tao nda mae sangga nara kokoa' mia atahori, mia hei do mia atahori fea' sa. 7 Hai ia ra Kristus dedenun. De hai o mi'ena hak ona' malangga-malangga ra, te hai nda nau so'u boti' ao mara ta'o naa sa. Lele' naa hai tao ao mara ona' anadiki' sia talad'a mara. Hai o mitud'u susue' neu nggi, ona' mama sa nasusu anan. 8 Hai nda mendi' a Dud'ui Malole' fee hei sa, te hai o fee ao mara teme-teme huu hai sue miseli' nggi. 9 Toronoo nggare! Hei fe'e misined'a, hai o tao ues mita' mamate mara hatu'-rerelon, fo bisa tanggon hai masod'a mara. Lele' hai mendi Dud'ui Malole' a fee hei, hai nda nau tao misimbute nggi sa. 10 Basa hei mita ao mara, ma Lamatulain boe oi, lele' hai mi'ib'ue mo hei mana mamahere' sia naa, hai misod'a no rala meu', leo-lao tungga dala ndos, ma nda tao sala' saa sa boe. 11 Hei bub'ulu' hai tao mata' neu nggi, ona' ama bonggi' tao mata' neu ana nara. 12 Hai tao manggatee rala mara, fee nggi nesenened'a', ma kokoe nggi fo misod'a mindaa-mitetu, fo tao nemeho'o Lamatualain ralan. Te Eni mana dad'i mane'. Ana no'e nala hei fo maso' dad'i bob'onggin, ma hambu had'a-hormat mo E. 13 Hai mo'e makasi nda namaetu' sa neu Lamatualain, huu lele' hei rena Dud'ui Malole' naa mia hai, hei rena Lamatualain ded'ea-o'olan, te nda atahori raefafo ded'ea-o'ola nara sa. Huu Lamatualain ue-tao sia hei mana mamahere' ra rala mara. 14 Toronoo nggare! Hei fe'e mae tungga Lamatualain dalan, te atahori nusa isi mara tao ra'asususa' nggi ena. No ta'o naa, basa hei o mimed'a sususa' ona' atahori mamahere' sia propinsi Yudea ra, fo mana hambu sususa' mia sira atahori Yahudi nara, huu ramahere Yesus Kristus. 15 Hambu atahori Yahudi ruma nda tao afi' neu Lamatualain hihiin sa. Naa de, lele' Lamatualain haitua mana ola-ola nara neu se, ara tao doid'oso ma risa mana ola-ola' naa ra. Ara o tao risa Lamatua' Yesus ona' naa boe. Ia naa ara sangga-sangga dala' fo rae mbuu hendi hai fai. Ara bamusu' ro basa atahori, de Lamatualain nda hii se sa. 16 Lena' fali ara ai-b'aa mata'-mata', naa fo hai afi' mendi Lamatulain Dud'ui Malolen fee nusa fea' ra. Atahori Yahudi naa ra nda nau Lamatualain fee masod'a' neu atahori fea' ra sa. No ta'o naa, ara boe tao sala' ra'aunu'. Naa de, Lamatulain namanasa, de hukun se. 17 Toronoo nggare! Mae oras ia, nau do nda nau sa o hita leo ta'adoo', te naa doo' sia' a mata memete', nda doo' sia rala tara sa. Hai sangga-sangga dala', fo ona bee na, hai meti se'u selu' nggi, huu hai o mae' a do bee fo mindaa mo nggi ena. 18 Au o sob'a usufafali ae eti ita nggi, te nitu malangga monae' a aka' bab'a au nakandondoo' a. 19 Hei bub'ulu', ta'o b e de hai mae meti mita hei? Naa, huu hai mimihena nggi. Hei mana tao ma'ahee ma ne'emoko hai rala mara. Te se fai mana to'u nehere' Lamatua' Yesus naran? Aka' a hei! Mete ma Lamatua' nema nasafali na, hai boti' mala mata mara huu hei. 20 Mema' teb'e! hei mana tao hai rala mara ra'amoko ma ramaho'o.

Report Issue

1 Tesalonika 3

TOC , Chapters

1 Sad'i hei bub'ulu', lele' hai lao hela nggi a, nda tungga hai hihii ma sa. Hai mae' a ima mita hei, te nda bisa sa. D'od'oo ma hai nda mi'itataa' sa ena, naa de hai mi'etu' fee Timotius neti. Te au o Silas mihati sia Atena. Timotius naa hai toronoo ma. Eni hai nonoom mana no hai milalao Yesus Karistus Dud'ui Malolen. Hai denu e neti nanori ma tao manggatetee rala mara, naa fo hei boe mimihere mihere' neu Lamatulain. 3 No ta'o naa, mete ma hambu sususa', hei nda minggongga' sa. To'u mihere' hei nemeherem. Huu hei bub'ulu', atahori mana ramahere neu Karistus ra, dei fo hambu sususa' ta'o naa. 4 Fe'esa'an, lele' hai fe'e mi'ib'ue mo nggi, hai fee nesenened'a' mae, atahori mana ramahere neu Lamatua' Yesus dei fo hambu sususa' mata'-mata'. Ia naa basa e dad'i ta'o naa ena, to! 5 Huu au susa ae mate o hei tetende-nemberii mara, de au denu Timotius Tesalonika neti, naa fo hai bub'ulu', hei fe'e mimihere mikindoo neu Lamatua', do hoko'. Te au umutau, afi' losa nitu ra malangga monaen nema sob'a-d'ou nggi, fo misid'ea Lamatua'. Mete ma dad'i ta'o naa, na hai ue-taom ma'ahulum naa, parsuma' a. 6 Ia naa Timotius bali' mia Tesalonika, ma nendi hara nemeho'o' fee hai. Ana dui nae, hei mimihere mikindoo neu Kristus, ma hei o esa sue esa mikindoo' a. Ana o nafad'e nae, hei misined'a hai mikindoo' a de mae mindaa mo hai ona' a hai o mae mindaa mo hei boe. 7 Toronoo nggare! Mae hai sia ia mimed'a beran seli huu sususa' ia-naa nda mbei-mbei' a sa, te Timotius dud'uin tao hai mimiho'o teb'e-teb'e'. Huu ia na hai bub'ulu' ena mae, hei mimihere mihere' neu Lamatua'. 9 Dad'i hai mo'e makasi nae-nae neu Lamatualain no rala nemeho'ot ona' ia, huu hei tungga mikindoo E. 10 Hatu'-rerelon hai hule-o'e mikindoo' a, fo, ona bee na hita fe'e bisa tandaa selu' fai. Hai mae minori fo hei bub'ulu' basa dala' soa' neu Lamatualain dala masod'an. 11 Hai mimihena Lamatualain, hita Aman, no Yesus Kristus hita malanggan, soi dala' fo hai meti mindaa mo nggi fai. 12 Hai mo'e Lamatua' fo fee hei esa sue-lai esa nae' lena' fai. Ma hei o sue-lai basa atahori, ona' hai o sue hei ta'o naa boe. 13 No ta'o naa, Lamatua' tao manggatee rala mara, fo misod'a ndos no meumare', losa Lamatua' Yesus heo' bali' nema no atahori Nara, na, hei hambu mimbirii' sia hita Aman Lamatualain matan, nda lemba sala' saa sa boe.

Report Issue

1 Tesalonika 4

TOC , Chapters

1 Dad'i ta'o ia, toronoo nggare! Hai kokoe nggi, fo misod'a tao mimiho'o Lamatualain ralan, ona' hai minori nggi' a. Mema' misod'a tungga basa naa ra ena, te huu hita ia ra dad'i Lamatua' Yesus bob'onggin ena, de hai mo'e fo ama b'au ue-tao ma'adere' selu' fai. 2 Basa hei bub'ulu' ena saa fo hai minori neu hei naa, mendi' Lamatua' Yesus koasan. 3 Lamatualain hihiin ta'o ia: Misod'a meumare'! Afi' misod'a manggenggeo'. Naeni, afi' hohongge mo atahori sao nara, sao tou, do, sao ina'. 4 Hei musi tao mata' neu ao mara, fo misod'a meumare', sambe atahori fee had'at neu nggi. 5 Afi' misod'a tungga hihii ao-sisi mara, ona' atahori nda mana rahine Lamatualain sa. 6 Afi' sangga hahambu', ma hohongge mo atahori nemehere' sa neu Lamatua'. Te Lamatua' naa, Malangga mana bala-b'ae basa de'ulaka' ona' naa ra. Hai mifad'e nesefafali basa ia ra neu nggi ena, ma fee nesenened'a' eni' a dalahulun ena. 7 Lamatualain no'e nala hita fo dad'i atahorin ena. Eni hihiin, hita musi tasod'a meumare', nda tasod'a manggenggeo' ona' mana hohongge' ra sa. Nda ta'o naa sa. 8 Huu naa, atahori nda mana tungga nenori' ia sa, ana nda tola aka' a hai sa, te ana o tola Lamatualain, mana fee Dula-dale Meumaren neu nggi' a. 9 Au nda parlu sura' selu' fee hei dala susue' sa, huu Lamatualain nanori ena oi, hei esa musi sue esa. 10 Hai o rena hei sue basa toronoo' mana sia profinsi Makedonia ra. Te toronoo', re! Ia naa hai mo'e fo ama sue milena' se fai. 11 Malolole fo ama misod'a no mole-dame, afi' tungga atahori fea' ra dalan, te esa-esa' tao mata' neu dalan. Ama musi tao ues fo sangga nanaa-nininu' ao mara, afi' mimihena atahori fea' ra. Hai fee nesenened'a' ia neu nggi eni' a dalahulun. 12 Mete ma misod'a ta'o naa, na nda tao mimibera atahori laen sa. Dei fo atahori nda mana ramahere neu Kristus sa mete rita masod'a mara ta'o naa, na ara rae, “We! Mema' atahori mana tungga Lamatua' Yesus naa, manggate seli, o!” 13 Naa! Ia na, basa toronoo' re, au ae ufad'e dala' esa, fo mihine teb'e-teb'e so'al atahori mates ra. Hita bub'ulu' tae, atahori mates ra dei fo rasod'a bali'. Dad'i mete ma hambu Lamatua' atahorin ruma mate, na, afi' mi'isususa' ao mara, ona' atahori fea' nda mana rahine dala' naa sa. 14 Te hita bub'ulu' tae, Yesus mate basa ma Lamatualain o tao nasod'a bali' E. Naa! No ta'o naa, Lamatualain o tao nasod'a bali' basa atahori mates mana ramahere' ra, ma na'ab'ue nala basa se ro Lamatua' Yesus. 15 Te mete ma Lamatua' Yesus heo' bali', Ana onda mia sorga nisi' raefafo', dei fo hambu hara parenda mahere'. Ma ana dedenu' sia sorga ra malanggan fee parenda' fuu ma'oa. Ma Lamatua' atahori mana mate nara rasod'a bali'. Dei fo sira ro hita fe'e masod'a ia ra, neneso'u' lelee' ata teu fo soru Lamatua' Yesus neneman. Basa naa, basa hita tasod'a takandoo to E. Hei rena malolole, te saa fo hai mifad'e' ia, Lamatua' mana nafad'e aon. 18 De ama musi pake nenori' ia, fo tao manggatee esa no esa rala nara.

Report Issue

1 Tesalonika 5

TOC , Chapters

1 Naa, toronoo nggare! Soa sa hai sura' mifad'e, Lamatua' neneman nandaa no lii' hira do fai hira'. 2 Huu basa hei bub'ulu' mae, Eni neneman aiboi', ona' na'o nema tetemba'. 3 De atahori nae' nggua-nggua sub'a-sub'a, nda hambu ud'a-anin sa, ona' o hambu calaka. Neneman o ona' a ina mairu', aiboi' te named'a nae b'onggi. Mete ma dala' naa nema ena, hita nda bisa tola sa ena! Lamatua' neneman o ona' naa boe. 4 Toronoo nggare! Afi' losa Lamatua' neneman, sae nala nggi ona' na'o nema tetemba', nandaa no hei masambeta'. Ama afi' ta'o naa! Hita nda tasod'a sia ma'ahatu' sa ena, ona' atahori fea' mana sunggu' masambeta' ra. Hita mana tamahere neu Yesus, tasod'a sia manggarelo' a, tahehere simbo E, ma tanea ao tara malolole. Hei bub'ulu' basa dala' ia ra ena. 7 Te atahori mana sunggu' ra, ara sunggu' tetemba'. Ma atahori manamafu' ra, ara mafu tetemba'. 8 Te ama afi' ta'o naa, huu hita ia ra tasod'a sia manggarelo' ena. Ama musi minea ao mara. Mete ma mimihere mikindoo neu Lamatua' ma sue-lai esa no esa, naa ona' sold'ad'u mana pake pepele tenda'. De mete ma mimihena mikindoo neu Lamatua' Yesus mana mbo'i hei mia Lamatualain nasan, naa ona' sold'ad'u mana nasolo solo besi'. 9 Lamatualain nda pili nala nggita fo hambu Eni huku-dokin sa. Te Ana pili nala nggita fo hambu masod'a', huu tamahere Yesus Kristus, hita malanggan. 10 Huu Ana mate nggati hita ena. De mete ma Ana heo' bali', hita tasod'a takandoo to E, mae hita mate ena, do fe'e masod'a'. 11 Huu naa, pake o'ola ngga ia, fo tao namaho'o ma tao manggatetee esa no esa ralan, ona' hei tao eni' a ma'ahulun. 12 Basa toronoo nggare! Misined'a fo fee had'at neu ina-ama malangga nggarei' ra. Te ara, ue-tao nae' seli fee nggi, no fee nesened'a' neu nggi, fo ama afi' tud'a. 13 Fee had'a-hormat ma sue-lai se, huu ara ue-tao no manggatee' fee nggi. Misod'a mole-dame esa no esa. 14 Toronoo nggare! Hai mae fee nesenened'a' hira ta'o ia: mifad'e mana mbera-mbike' ra fo ara ue-tao no matetu'. Tao manggatee rala mana banggi-b'anggi' ra. Misila'e atahori manatud'a-loloe' ra. Ma mi'itataa' mo basa atahori ra. 15 Misined'a fo afi' bala-b'ae de'ulaka' no de'ulaka'. Te tao' a malole' mo basa atahori. Afi' tao malole' neu aka' a hita atahori nara, te atahori dea' ra boe. 16 Mimiho'o mikindoo' a. 17 Hule-o'e hatu'-rerelon. 18 Mae susa do mimiho'o o, mo'e makasi neu Lamatualain. Huu Lamatualain hii-nau basa atahori mana tungga Yesus Kristus ra tao ta'o naa. 19 Afi' ai-b'aa Dula-dale' ue-tataon. 20 Mete ma hambu toronoo' esa nae eni simbo hara' mia Lamatualain, na, afi' miloe-mid'ae o'olan! 21 Hei musi paresa' milolole ded'ea-o'ola' naa, teb'e huun mia Lamatualain do hoko'. Mete ma teb'e, na, tungga. 22 Te mi'id'od'oo' ao mara mia basa de'ulaka' ra. 23 Au hule-o'e fo Lamatualain tao nameu rala mara no masod'a mara. Ana mana tao nggita tasod'a mole-d'ame esa no esa. No ta'o naa, lele' hita Malanggan Yesus Kristus bali' nema, na, hei mimbirii' sia matan, mo ao mara, rala mara, boe ma samana mara nda hambu sala' saa sa boe. Teb'e! Lamatua' Yesus mana no'e nggi dad'i atahorin, ralan ndoos. Saa fo Ana ola', naa ana tao tungga. Dad'i dei fo Ana nendi hei no meumare' nisi' Lamatualain matan. 25 Toronoo' re! Afi' lilii' hule-o'e fee hai sia ia. 26 Au o'e fo ama haitua sod'a-mole' fee neu basa Lamatualain atahori sarani nara sia naa, o! 27 Au o'e no Lamatua' Yesus nara na, hei baca susura ngga ia fee neu basa atahori sarani' ra. 28 Au o'e hita Malanggan Yesus Kristus natud'u rala malolen neu basa nggi. Ba'u a naa Sod'a-mole' Paulus

Report Issue

2 Tesalonika 1

TOC , Chapter 2 3

1 Sod'a mole' mia au, Paulus, ma mia au nonoo nggara, Silas no Timotius. Susura ia, hai haitua neu basa atahori sarani' sia kota Tesalonika. Hei, mana pili fo tungga hita Aman Lamatualain no hita malanggan Yesus Kristus. 2 Hai mo'e fo Ara ratud'u rala malole Nara neu nggi, fo misod'a no mole-d'ame. 3 Basa toronoo nggare! Mema' nandaa hai mo'e makasi neu Lamatualain mikindoo' a, huu hei bau mimihere neu E, ma hei esa bau sue esa. 4 Naa de hai dui-b'engga neu Lamatualain atahori sarani nara sia bee-b'ee so'al hei. Hai dui mae, ona' mae atahori fea' ra tuni-ndeni tao doid'oso nggi o, hei mi'itataa' mikindoo mo mimihere mara. 5 Basa ia ra ratud'u oi, dei fo Lamatualain na'etu' ded'ea mara no matetu'. Te doid'oso' fo hei lemba ale' ia, tao nggi mindandaa dad'i Eni atahori nara. Eni, hei mane ma. 6 Afi' mimitau, te Lamatualain naa, ndoo-tetu'. Mete neu' ena! Dei fo Ana bala-b'ae atahori mana tao doid'oso hei ra. 7 Boe ma ana o fee nggi hahae mia doid'oso' fo hei lemba' a. Ana tao ta'o naa neu hai boe. Basa ia ra dei fo dad'i, lele' Lamatua' Yesus onda nema no basa ana dedenu manaseli nara mia sorga. 8 Dei fo ara onda rema ro ai manambila roroo'. Basa ma Ana bala-b'ae basa nda mana nau nahine Lamatualain sa, ma nda mana nau tungga Lamatua' Yesus Dud'ui Malolen sa. 9 Ana na'onda' huku-doki' beran seli neu basa se, de doid'oso rakandoo' a. Ana oi hendi se mia matan, de ara nda ramed'a koasa monae manaselin sa. < aiōnios g166 > 10 Te lele' Ana nema, basa atahori mamahere' ra so'u rananaru Naran, ma fee had'at neu E. Hei o sia atahori mamahere' naa ra talad'a nara, huu ama simbo basa Dud'ui Malole' naa, fo ma'ahulun hai mifad'e basa neu hei' a. 11 Naa de, hai hule-o'e fee nggi hatu'-rerelon, naa fo Lamatualain du'a nae hei mindaa dad'i Eni atahorin. Hai o mo'e fo Ana fee koasan neu nggi, naa fo ama tao basa malole' ra tungga saa fo mi'etu' basa mae tao, ma tungga saa fo mimihere' a. 12 Mete ma misod'a ta'o naa, na atahori ra so'u rananaru Lamatua' Yesus naran. Hei o nenekokoa', huu hei tungga neu E. Dei fo basa ia ra dad'i, huu hita Aman Lamatualain no hita Malanggan Yesus Kristus rala malolen.

Report Issue

2 Tesalonika 2

TOC , Chapters

1 Toronoo nggare! Ia naa hai mae mifad'e hei so'al fai hira' hita Malanggan Yesus Kristus nema, ma ta'o bee fo ta'ab'ue too E. 2 Afi' no'a mud'a' hambu titipu' do dad'i bingun mete ma hei rena atahori rafad'e rae Lamatua' nema ena. Mae ara ola' rae, sira rahine mia Dula-dale' a, do rena mia atahori, do, hambu susura mia hai e, afi' mimihere se. Te basa naa ra, ombo koson! 3 Afi' fee atahori ranggonggoa nggi. Te atahori de'ulaka' esa musi nema na'ahulu', dei fo Lamatua' Yesus heo' bali'. Atahori ia lab'an nahere Lamatua', losa atahori hetar o tungga lab'an boe. Atahori ia mema' seli teb'e! Naa de ana maso' naraka o ndaa. 4 Ana nananaru ao na lena' basa lamatua raefafo', ma lab'an basa saa fo atahori songgo' ra. Sambe ana maso' nisi' Lamatua' Ume Hule-o'e Huun, ma to'o tendan oi, “Au ia, Lamatualain!” 5 Hei misined'a do hoko'? Ma'ahulun au ufad'e mema' neu nggi atahori naa dalan ena, lele' au fe'e o hei, to? 6 Lele' ia, atahori de'ulaka' naa fain nda fe'e losa fo natud'u ao na sa, huu hambu mana b'aa nala e. Hei o mihine saa mana b'aa nala e! 7 Lele' ia mana namue' a fe'e ue-tao na'afuni', huu hambu mana ba nala e. Te dei fo mana b'aa' a, mbo'i liman. 8 Boe ma mana mamue' a, sou nema ma ue-tao no relo-relo. Te nandaa no Lamatua' Yesus fai nenema manaseli Na, Ana tao nalutu atahori de'ulaka' naa no' a ded'ea-o'ola' sa a. 9 Te lele' Lamatua' Yesus nda fe'e nema sa, nitu ra malangga monae na fee koasa neu atahori de'ulaka' naa, fo ana tao manadad'i' mata'-mata', sambe atahori ra du'a rae, ana tao nendi' Lamatualain koasan. 10 No ta'o naa, atahori hetar neneed'i nala' mia atahori de'ulaka' naa pepeko-lelekon. Dei fo, sira mana nenenggari hendi' mia Lamatualain. Ana soi dala' nae fee masod'a' neu se, te ara nda simbo hihii-nanau malolen sa, ma nda nau ramahere ndo-tetu' a sa. 11 Naa de, Lamatualain na'ateme rala nara mia ndo-tetu' a fo hela se ramahere pepeko-leleko' naa ra. 12 No ta'o naa, Lamatualain na'onda' huku-doki' mamabera' neu se, huu nda ramahere ndo-tetu' a sa. Te ara hii tao de'ulaka'. 13 Toronoo nggare! Hai mo'e makasi mikindondo' a neu Lamatualain, huu Ana sue nggi. Te lele' Ana nda fe'e tao raefafo' ia sa, Ana na'etu' basa fee masod'a' neu nggi. Basa naa Ana fee Dula-dalen fo tao nameu nggi, huu mimihere saa fo matetu' a. Dad'i hai mo'e makasi mikindondo' a neu Lamatualain o, naa nandaa. 14 Lele' hai mifad'e Dud'ui Malole' neu nggi, Lamatualain pake Dud'ui Malole' naa fo no'e nggi, naa fo lele' hita malanggan Yesus Kristus hambu had'a-hormat, na hei o mimed'a mita had'a-hormat naa boe. 15 Toronoo nggare! Mi'itataa' mikindoo no to'u malolole saa fo hai mifad'e neu nggi' a. Misined'a saa fo hai sura' sia susura. 16 Hai hule-o'e mikindoo' a neu Lamatualain, hita Aman, no Yesus Kristus, hita malanggan. Hai mo'e fo Ara tao manggatee hei rala mara, fo hela hei tao basa dala malole' ra. Hai mo'e ta'o naa, huu hai bub'ulu', Lamatua' sue naseli' basa hita. Huu ralan malole', naa de Ana nda naloe' tao manggatete hita ralan sa. No ta'o naa hita tamahena takandoo neu E. < aiōnios g166 >

Report Issue

2 Tesalonika 3

TOC , Chapters

1 Toronoo nggare! Afi' lilii' hule-o'e fee hai. Hule-o'e fo Lamatua' Dud'ui Malolen nened'ui' no lai-lai, naa fo atahori sia bee-b'ee fee had'a-hormat neu Dud'ui Malole' naa, ona' lele' hei simbo Dud'ui Malole' a. 2 Hule-o'e boe fo hai nenembo'it mia mana tao kaco ra, ma mia atahori de'ulaka fea' ra, te nda basa atahori ramahere Dud'ui Malole' naa sa. 3 Te Lamatua' to'u o'olan. Ana bisa tao ma'adere hei, ma nanea hei mia de'ulaka'. 4 Hai o mimihere, Lamatua' Yesus tao hei tungga saa fo hai mifad'e hei' a. Ma hei o tao tungga mikindoo ta'o naa. 5 Hai mimihena Lamatua' Yesus nuni nggi, fo bau mihine mae, Lamatualain sue nggi. Ma ama o mihine mae, bisa mi'itataa' sia doid'oso', ona' ma'ahulun Kristus na'atataa' sia doid'oson. 6 Basa toronoo nggare! Au ufad'e mema' hei endi' Lamatua' Yesus Kristus naran, e! Ama afi' mi'ib'ue mo mana mbera-mbike' mana hii roloko' ra. Ara nda tungga hai ue-tatao ma sa. 7 Basa nggi mihine mae, hei musi tungga hai masod'am lele' hai leo mo nggi. Hei mita ena. Hai nda nggari fai a parsuma' a sa. 8 Hai tao-ues mita' mamate mara hatu'-rerelon, fo hai afi' tao mimibera nggi. Hai nda simbo mita atahori nanaan no mud'a sa. 9 Hai ia Lamatua' atahori mana tao-ues Na. De hai o mi'ena hak mo'e saa-saa mia hei e. Te hai nda nau pake hak naa sa. Hai mae mitud'u tatao-nono'i malole', fo ama tungga. 10 Ma'ahulun, hai lao hela fee hei hohoro-lalane' mae, “Seka nda tao-ues sa na, afi' naa-ninu.” 11 Hai rena oi, hambu hei ruma rolokoo' a de nda nau tao-ues sa. Ara aka' tasib'u ma sambor ro atahori (had'a-dalan). 12 Atahori ona' naa ra, hai fee se nesenened'a' mendi' Lamatua' Yesus Kristus Naran, fo ara raloe' rolokoo. Malole lena' ara tao-ues leo, fo sangga nanaat no mbusa titi nara. 13 Basa toronoo nggare! Hei afi' mbera-b'are tao sa fo malole', e! 14 Mete mib'eb'esa atahori nda mana nau tao tungga saa fo hai sura' sia susura ia. Afi' mi'ib'ue mo se, fo hela se mae. 15 Sad'i, afi' mete se ona' musu mara. Te mitea se malolole ona' toronoo mara. 16 Lamatua' naa, mane d'ame. Au o'e fo Ana fee nggi d'ame Na neu sud'i a dala' bee. Au o o'e fo Lamatua' no nggi mikindoo' a. 17 Au ute'e susura ia no lima rarale ngga, naa fo ama bub'ulu' mae, susura ia teb'e-teb'e' mia au. Basa susura laen ra, au tao ta'o naa boe. 18 Au o'e fo hita malanggan Yesus Kristus natud'u rala malolen neu basa nggi. Susura ia losa' a ia ena, Paulus

Report Issue

1 Timotius 1

TOC , Chapter 2 3 4 5 6

1 Timotius rala malole'! Sod'a-mole' mia au, Paulus. Lamatualain so'u au dad'i Yesus Kristus ded'enun. Hita tamahena neu Lamatua' Yesus, mana fee nggita tasod'a takandoo to E, huu Lamatualain fee hita tasod'a mia basa sala tara. Tius! Ho ona' au ana ngga ena, huu au mana utud'u dala' de mumuhere neu Kristus. Au hule-o'e fo Lamatualain, hita Aman, no Yesus Kristus, hita malanggan, ratud'u rala malole nara no susue-lalai nara, ma fee nggo musod'a no mole-d'ame. 3 Fe'esa'an, ru'a nggita ta'ab'ue mia kota Efesus. Lele' au ae uu sia propinsi Makedonia, au huhuar nggo fo muhani sia Efesus. Te lele' naa, hambu atahori ra tao atahori sarani' ra bingun no nenori' nda matetu' sa. Dad'i au o'e muu ai se, fo ara afi' ranori rakandoo ta'o naa. 4 Atahori ra o ngganggari fai parsuma' a reu dui-b'engga dud'ui pepeko-leleko' fai ma'ahulun, boe ma rareresi so'al d'ui-baes rakandoo' a. Ded'e'at naa ra tao' a atahori ra ratofa ma rasod'a nda ramahere Lamatualain sa. 5 Au unori nggo ia, naa fo munori atahori mamahere' ra fo rasod'a no susue' mia rala meumare', dud'u'a ndo-tetu', ma nemehere' teb'e-teb'e'. 6 Te meser ruma ra'ad'od'o' ma nggari hendi nenori' naa. Boe ma ara reu ngganggari fai a no' a nereresit ma ola' baro-leli. 7 Ara ratud'u ao nara rae, sira, meser mana ranori ba'i Musa hohoro-lalane nara. Ara koa ao nara rae sira meser monae' ra, te nda rahine saa fo ranori' naa ra sa boe. 8 Basa hita bub'ulu' tae, basa ba'i Musa hohoro-lalane nara, malole'! Sad'i hita pake se tungga Lamatualain masud na no matetu'. 9 Hohoro-lalane' naa ra, nda nenesura' fee atahori mana rasod'a no ndoo-tetu' sa. Te nenesura' fee neu atahori mana mamue, nda mana rena parenda' sa, rasod'a ra'ad'od'o' ro Lamatualain, hii' a tao de'ulaka', nda taoafi' neu Lamatualain sa, mana raloe-rad'ae dala meumare' a, mana risa atahori, ma mana risa ama-ina nara boe. 10 Hohoro-lalane' naa ra o nenesura' fee neu atahori mana hohongge', tou' sao tou', mana lea rendi atahori fo ro'e doi sosoi', mana pepeko-leleko', sakasii ombo-koson, ma fee basa atahori ralena langga neu nenori ndoo-tetu' a. 11 Nenori ndoo-tetu' naa ra, lao' mia Lamatualain Dud'ui Malolen, fo Ana fee neu au 'a. Lamatualain naa, manaseli'. Atahori so'u rananaru E o, nandaa. 12 Au o'e makasi nae-nae neu hita Malanggan Yesus Kristus huu Ana namahere au, ma tao au bisa ulalao ue-tataon. 13 Fe'esa'an, au hii' a ola' u'umuti fo u'ututud'a' Yesus Naran, ma tao doid'oso atahori mana tungga d'ala masod'an. Au hii' a tuni-ndeni ulutu se. Au de'ulaka ngga ta'o naa, huu lele' naa, au nda uhine saa fo au tao' naa, ma nda fe'e umuhere hita Malanggan Yesus Kristus sa. Huu au nda uhine saa fo au tao' naa sa, dad'i Ana nda lilii' au sa. Ma Ana o natud'u susuen neu au. Lena' fai, natud'u rala malolen neu au nakandoo' a! Ana mbori-mbo'a papala-bab'anggi' fee au, fo umuhere uhere' neu E, ma sue atahori ra ona' Ana sue au boe. 15 Hita o rena-rena' tae, “Yesus Kristus nema sia raefafo' ia, fo fee masod'a' neu atahori mana tao sala' ra.” Mema' teb'e ta'o naa! Mia basa atahori mana tao sala' ra, au ia de'ulaka ngga naseli'. 16 Mae de'ulaka ngga ona' naa o, Lamatualain na'etu' nala nae nda huku-doki au sa. Ana nau pake au dad'i conto fo utud'u Yesus Kristus rala loan neu atahori de'ulaka manaseli' ona' au ia. No ta'o naa, atahori fea' mana tao sala' ra ramahere neu E, fo ara o rasod'a rakando ro E. < aiōnios g166 > 17 Koa-kio Lamatualain! Aka' a mesa' ne, Lamatualain; nda hambu laen sa! Mane mana to'u parenda' nda manabasa' sa. Eni nasod'a nakandoo' a. Eni nda mate sa. Atahori nda rita E no mata ao sisi nara sa. Basa had'a-hormat ma kokoa-kikio' fee neu E. losa doo ndu'u-d'oon neu! Amin. < aiōn g165 > 18 Ana ngga Timotius, rala malole! Au ae ufad'e nggo, saa fo ho musi tao sia ue-tatao mara. Basa ia ra, tungga saa fo Lamatualain mana ola-ola nara ola' mema' so'al ue-tataom. Mete ma ho tungga ded'ea-o'ola' naa ra no matetu', na, ho ona' sold'ad'u esa, natati nahine, lab'an de'ulaka' ra. 19 To'u muhere' nemeherem neu Kristus. Ma munea fo ralam meu' nakandoo' a. Huu hambu atahori nda nau rena sira rala dud'u'a nara sa. Naa tao sira nemehere nara rambalutu, ona' ofai sae nala fatu mbia'. 20 Himenius no Alexander, ona' naa boe! Naa de, au hela fee se reu nitur malangga monaen nauli se. Au tao ta'o naa, fo dad'i nenori' sa, fo ara afi' tao ralutu Lamatua' naran fai.

Report Issue

1 Timotius 2

TOC , Chapters

1 Ma'ahulun, au o'e nggi hule-o'e fe basa atahori ra. Mete ma hei hule-o'e neu Lamatualain, mo'e fo Ana tulu-fali basa atahori mana hambu sususa' ra. Ma mo'e makasi, huu Ana tao malole' neu basa se ena. 2 Hule-o'e ta'o naa fee mane-mane' ra ro basa malangga ra. No ta'o naa, basa hita tasod'a no mole-d'ame, tungga Lamatualain hihiin. Masod'a' naa nandaa soa' neu atahori mana be'utee neu Lamatualain. 3 Hule-o'e mata' naa, malole'. Naa tao nemeho'o Lamatualain, mana fee masod'a' neu hita. 4 Ana nau basa atahori hambu masod'a', ma rahine saa fo ndoo-tetu'. Naeni: 5 Lamatualain naa, esa' a. Ma lelete o esa' a boe. Leleta naa, naeni Yesus kristus mana nadame' Lamatualain no hita atahori. Ma Yesus naa, mema' atahori' teb'e-teb'e. 6 Ana fee aon fo soitefa basa hita mia sala tara. Ndaa no fain, Lamatualain soi relo-relo Dud'ui Malolen fo nafad'e neu basa atahori. 7 Huu naa, Lamatualain pili nala au dad'i ded'enun ena, fo uu ufad'e atahori nda Yahudi ra sa sia bee-b'ee, ma unori se fo ara ramahere Lamatua' Yesus no rasod'a tungga dala ndo tetu' a. Saa fo au ufad'e' ia, teb'e ta'o naa. Au nda leleko' sa. 8 Au hihii ngga ta'o ia: sia bee-b'ee, mete ma hei mi'ib'ue fo hule-o'e, na, hei musi malolole esa no esa. Afi' miminasa esa no esa. Afi' mireresi. Mete ma boti' lima mara fo hule-o'e, rala mara musi meumare'. 9 Ina' ra o ona' naa boe. Au nau ara tao ao nara randaa, ma pake b'ualo'as nandaa boe. Afi' koao fo tao atahori pupuik se, ma afi' tao langga fulu nara mata'-mata', do, pake b'ualo'as mafelit nda nandaa hadat sa, do' koao na'alelena' nendi', bua mbilas lilo fula' no mutiara ma permata. Te mana tao ina' ra meulau, naeni rala meumare, ma tatao malole nara. Na ndaa no ina' mana be'utee neu Lamatualain. 11 Mete ma atahori sarani' ra ra'ab'ue rena nenori', na, ina' ra o tungga hohoro-lalane' ra fo pasa ndiki nara nenene malolole ma rena teteb'es nenori' naa. Afi' utu-utu ma tao haras. 12 Tungga au, ina' ra nda randaa rananaru so'u ao nara fo parenda tou', ma ranori se sa. Malole lena' ina' ra sub'a-sub'a' a. 13 Huu Lamatualain na'ad'ad'i' Adam na'ahulu' dei de Hawa. 14 Boe ma Adam nda nenetipu' na'ahulu' mia nitu ra malangga monaen sa, te ina'. Eni' a lele' naa, atahori ralena-langga Lamatualain hohoro-lalanen. 15 Te ona' naa o, ina' ra o bisa hambu masod'a', huu ara b'onggi. Sad'i ramehere teb'e neu Kristus, rasod'a esa sue esa, rasod'a no rala meumare', ma rasod'a randaa no had'a-d'ala'.

Report Issue

1 Timotius 3

TOC , Chapters

1 Atahori rae, “mete ma se nae dad'i malangga mana nuni jama'at, naa sosoan, ana pili nala ues sa malolen seli.” Ded'ea-o'ola' naa mema' teb'e. 2 Malangga mananuni jama'at naa musi atahori mana nae'na nara meumare'. Eni musi nasod'a no sao' esa' a. Eni musi bisa na'amamate' nala ralan, mana nenee', atahori fee had'a-hormat neu e, hii' a soi umen fo simbo fui' ra, ma nanori nala' atahori fea'. 3 Atahori naa afi' manamafu', ma liman afi' dai-dai' atahori. Mana nandaa, naeni, atahori rala lilo', mana hii' a sangga d'ame, ma nda mana dale d'oi' sa. 4 Eni musi taomata' neu ume isi nara no malole. Ana nara o musi fee had'a-hormat ma rena e. 5 Te mete ma atahori naa nda bisa taomata' neu ume isi nara sa, na ta'o bee fo ana bisa taomata' neu Lamatualain jama'at nara? 6 Malole lena' pili atahori mana tungga Kristus doo' ena. Afi' so'u malangga mananuni jama'at mia atahori mana fe'e namahere Lamatua' Yesus ena. Te ne'o ana koao neu' ena. Afi' losa Lamatualain hukun e, ona' Ana hukun nitur malangga monaen. 7 Mete ma mae pili atahori dad'i malangga mananuni jama'at, na sangga atahori mana na'ena nara malole' no atahori nda mamahere' ra sa boe. Ma atahori nda mamehere' ra sa o fee had'a-hormat neu e. No ta'o naa, ana nda mae saa-saa sa boe. Ma nitu ra malangga monaen nda bisa ratud'a' e sa. 8 Ona' naa boe mana tulu-fali malangga atahori sarani'. Sira, musi atahori mana na'ena nara malole', nda mana leleko' sa, nda mana ninu mafu' sa, ma nda hii laka-ese' atahori sa. 9 Rala nara musi meumare', ma musi to'u rahere' nenori' fo Lamatualain fee hita, atahori mamahere' ra. 10 Paresa' malolole masod'a nara no ue-tatao nara. Mete ma atahori nda hambu sala nara sa, dei fo fe'e so'u se fo tulu-fali malangga mana nuni jama'at ra. 11 Sao nara o ona' naa boe. Sira, musi ina' mana nasod'a ndaa ma malole'. Afi' mana ma'amuti atahori. Ara musi ra'atataa' rala ao nara, ma atahori ramahere se boe. 12 Mana tulu-fali malangga mana nuni jama'at ra musi tou' sao' esa' a. Eni musi taomata' neu ume isin no malole', ma taomata' neu ana nara boe. 13 Sira mana mete-se'u atahori sarani' no malole, de atahori boe fee had'a-hormat neu se. Ma ara boe rambarani, ola' so'al nemehere nara neu Yesus Kristus. 14 Tius! Au umuhena nda doo' sa te, uma undaa o nggo. Mete ma au bab'anggo na susura ia losa na'ahulu' limam. Au sura' ia fo ufad'e nggo ae, Lamatualain bob'onggi nara musi rasod'a ta'o bee. Afi' lilii' mae, Lamatualain naa, masod'a'. Atahori nara ona' ume mana na'ena netehuu' no rii ine' manggatee'. No ta'o na, ara musi tongga Lamatualain nenori matetun. 16 Lamatualain natud'u saa manaseli' mia hita nemeheren. Netehun ta'o ia: Kristus nema sia raefafo' ia ena, nendi' mata-aon ona' hita atahori boe. Lamatua' D'ula-d'alen natud'u oi, Yesus, Atahori rala ndoos. Lamatualain ana ded'enu nara mia sorga rita E. Lamatualain so'u nala E sorga neu, basa ma, so'u nananaru E. Eni dud'uin, nened'ui-b'engga' neu atahori ndule raefafo' ia. Sia bee-b'ee sia raefafo' ia, atahori ramahere neu E. Hita tamahere ta'o naa!

Report Issue

1 Timotius 4

TOC , Chapters

1 Lamatua' D'ula-d'alen nafad'e relo-relo ena nae, dei fo atahori sarani' ruma nggari hendi saa fo hita tamahere' a. De reu tungga nitur nenori tipu-lakan mana natud'a' atahori. 2 Atahori mana nema nanori ta'o naa, ola' laen, te tao laen. Mema' sira atahori mana peko-leleko'! Atahori naa ra rala dud'u'a nara mema' ma'ateme' ena. 3 Ara ranori atahori fo afi' sao. Ara o raluli nanaat mata'-mata' boe! Te matetun, nanaa-nininu' naa ra Lamatualain mana tao. Ana tao nanaat nara, fo mete ma atahori mamahere' ra raa, na, ro'e makasi neu E. Huu rahine nenori ndoon! 4 Basa saa fo Lamatualain tao' naa, mema' malole'. Dad'i afi' neluli mata'-mata'! Atahori musi simbo basa naa, no ro'e makasi neu Lamatualain. 5 Te hita bub'ulu' tae, Lamatualain Ded'ea o'olan, ma hita hule-o'en, tao basa naa ra dad'i meumare'. 6 Tius! Fee nesened'a' basa dala' ia ra reu toronoo mamahere' ra. Mete ma tao ta'o naa, ho dad'i Yesus Kristus atahori mana tao-ues malolen. Lamatualain Ded'ea-o'ola nara tao nggo mumuhere neu E, ma fee nggo muhine nenori' bee ndaa. Ho to'u muhere' Lamatualain Ded'ea-o'olan ena! Naa, ona' a nanaat mana tao ma'adere ao ma. 7 Afi' nggari fai no dud'ui ombo-koson nda mato'u' no Lamatualain sa. Afi' tao-afi' neu ina lasi' ra dud'ui neluli' mata'-mata' nara. Malole lena' munea aom fo m usod'a tungga Lamatualain hihiin. 8 Munea ao ma fo ma'adere', naa malole'. Te nggunan mbei' a. Munea ao ma fo musod'a tungga Lamatua' hihiin sia basa dala' ra, nggunan nae'. Naa nggunan nda soa' neu' a masod'a' sia raefafo' ia sa, te sia masod'a mana nema' a boe. 9 Ded'ea-o'ola' ia ra teb'e! De mbed'a' sia ralam fo afi' lilii'. 10 Hita tamahena neu Lamatualain masod'a' a. Eni, mana fee masod'a' neu basa atahori, lelenan soa' neu hita mana tamahere neu E. Naeni de hita ue-tao tahere takandondo'a. 11 Munori basa ia ra. Ma denu atahori fo tungga nenori ia ra. 12 Afi' fee atahori raloe nggo, huu ho fe'e soru'. Musi mutud'u dala malole' soa' neu atahori mamahere' ra, mia o'olam, tatao-nono'im, susue-lalaim neu atahori, nemeherem neu Yesus Kristus, ma masod'a meumarem. 13 Lele' hei mihani au u'uma ngga, afi' lilii baca Lamatualain ded'ea-o'olan fee atahori mamahere' ra. Tao manggatetee rala nara, ma nenori malolole se. 14 Pake malolole papala-bab'anggi' fo ho simbo mia Lamatualain, lele' malangga mananuni jama'at ra hule-o'e ma lalaa lima nara neu nggo. Lele' naa, ara rafad'e Lamatualain hehelu-fufulin so'al masod'am no ue-tataom. Dad'i afi' mbed'a' hela papala-bab'anggi' fo hambu' naa. 15 Mulalao dala' naa ra no nggate-nggate! Fo basa atahori rita rae, masod'am no ue-tataom lao'. 16 Munea fo musod'a ndos mukundoo' a. Ma munea fo munori' a matetu'. Mete ma mu'utataa' mo basa naa, naa Lamatualain soi dala' fee nggo mo atahori mana rena nggo, fo hei nenembo'it mia basa dala de'ulaka' ra.

Report Issue

1 Timotius 5

TOC , Chapters

1 Afi' ai atahori lasi' lena' nggo no hara ma'adere'. Te mendi ded'ea malole', ona' ola' mo ama b'onggim. Boe ma huhuar atahori soru' ra, ona' toronoo b'onggi mara. 2 Ona' naa boe ina lasi' ra. Ola' mo se ona' ola' mo ina b'onggim. Mete ma ola' mo ina soru' ra, na, tao se ona' feto b'onggi mara. Ralam musi meumare' mo se. 3 Atahori sarani' musi tulu-fali ina falu nda mana ra'ena toronoo' fo ra'ab'oi se sa. Te mete ma ina falu mana fe'e na'ena umbu-ana', na umbu-ana nara musi ra'ab'oi se. Nenori se, fo ara bala-b'ae rahine mbusa-titi nara. No ta'o naa, ara tulufali Lamatualain, ma tao ramaho'o ralan. Te ina falu fo teb'e-teb'e' nasod'a mesa' ne, nda hambu see-see fo na'ab'oi e sa boe. Ana namahena neu' a Lamatualain. Hatu'-rerelon ana hule-o'e no'e tulu-fali' mia Lamatualain. Dad'i Jama'at musi ra'ab'oi ina falu mata' naa ra. 6 Te ina falu fo mana nasod'a tungga' a ao-sisi' hihiin, ona' mae fe'e masod'a' o, nda mafeli' sa ena, ona' atahori mates ena. 7 Fee nesenened'a' basa dala' naa ra neu atahori sarani', naa fo atahori dea' afi' ra'amuti nara malole nara. 8 Te mete ma hambu atahori nda nau ra'ab'oi bob'onggi nara sa, lelenan te ume isi nara, na ona' ana nggari hendi nemeheren neu Lamatualain. De'ulakan nalena' atahori nda mana nahine Lamatualain sa. 9 Mete ma mae so'u ina falu fo tulufali malangga mananuni jama'at, na, d'alan ta'o ia: too na nda bole sia rae' neenulu sa; ma'ahulun saon esa' a; 10 atahori rahine e huu ana hii' a tao malole' neu atahori fea' ra; ana na'ab'oi ana nara no malole; ana mete-se'u atahori fea' ra no lima rua; mana tulu-fali atahori mamahere ra no uetatao anak ra; ma tulufali atahori mana sia sususa'; ma sad'ia mema' fo tulufali sia d'ala malole. 11 Afi' so'u ina falu fe'e soru fo tulu-fali jama'at. Te afi' sambe hihii-nanau ao-sisi nara losa ma, rae sao selu'. No ta'o naa, ara nda ka'e rala fo mete-se'u jama'at no malolole sa. 12 Mete ma fai loa' nese soa' neu jama'at, naa ona' sira tao ralutu helu-fuli nara sia Lamatua' matan. Dei fo atahori fee sala' neu se. 13 Afi' losa ara mbera-mbike, ma tasibu reu-rema sia atahori ume nara, fo ola-ola' ombo-koson tao ralutu atahori nara nara. Lelenan fai, ara hii' a sorod'od'od'o ao nara sia atahori ded'eat nara, ma ola' saa fo nda nandandaa sa. 14 Malole lena', ina falu fe'e soru' ra sao selu', fo ara b'onggi, ma mete-se'u ume-loo nara. No ta'o naa, atahori mana musu hita ra nda hambu dala' fo tao ma'afo nara tara sa. 15 Ina falu soru' ruma lao sala d'alan ena. Ara tungga nitu ra malangga monaen dalan. 16 Mete ma hambu ina mamahere' sa na'ena bob'onggi esa dad'i ina falu ena, na, ana musi tulu-fali ina falu naa. Afi' fee jama'at ra tanggon rala e. No ta'o naa, ara bisa tanggon ina falu laen ra, fo mana nda ra'ena bob'onggi' sa. 17 Hei musi fee had'at lena' neu atahori mananuni jama'at no malole', ma bae nggad'i nara no matetu'. Lelenan atahori mana ue-tao nita' mamaten fo tao manggarelo Lamatualain Hara-liin, ma ranori nggi d'ala masod'a ndoo-tetu' a. 18 Susura meumare' oi, “Mete ma pake sapi fo roroo are-gandum mbule', na, afi' pa'a bafan, na fo ana o naa boe.” Ma nenesura' fai oi, “Seka tao-ues, na, ana nandaa hambu nggad'i'.” 19 Mete ma hambu atahori fua sala' neu mananuni jama'at, na, afi' simbo neu' ena! Musi hambu sakasii rua-telu mana ola' ona' naa, dei fo simbo fo urus e. 20 Mete ma ai basa e ena, te ana fe'e nasod'a tungga nakandoo sala' naa ra, na, ai e sia jama'at ra mata nara. No ta'o naa, atahori laen ra nda rambarani tungga-tungga tao sala' ona' naa sa. 21 Tao basa dala' ia ra sia jama'at. Afi' mete mata', ma afi' nemeb'era seseri'. Au fee ue-tataos ia neu nggo sia Lamatualain no Yesus Kristus matan. Ana ded'enu' sia sorga fo Lamatualain pili nala' ra o, dad'i sakasii boe. 22 Afi' haelai so'u atahori fo dad'i malangga. Paresa' malolole e dei. Te mete ma so'u leli atahori, basa ma atahori na tao sala', hei o tanggon boe, huu eni tataon. Munea aom malolole fo meumare mukundoo' a. 23 Au rena oi tei ma aka' a nambeta. Malole lena', ia na ho seseb'o oe no anggor mbei, fo dad'i mod'o. Afi' minu' a oe muti'. 24 Mete mu'ub'eb'esa! Hambu atahori sala nara nenenatud'u' mema'. Ara nda fe'e losa mana nggero-furi' a matan sa, te basa atahori bub'ulu' sala nara ena. Te hambu atahori laen o, dod'oo dei fo sala nara fe'e sou ena. 25 Ona' naa boe atahori mana tao malole' ra. Hambu ruma sou mema'. Te hambu ruma tao ra'afuni'. Mae ona' naa o, sa fo ara tao' naa, nda doo' sa te ana sou. Nda bisa funi tatao malole' sa.

Report Issue

1 Timotius 6

TOC , Chapters

1 Hambu tuan aten ruma mana ramahere neu Lamatua' Yesus. Ara musi fee had'a-hormat neu tuan na, naa fo atahori dea' ra nda hambu dala' fo ola' ra'atutud'a' Lamatualain naran, ma nda raloe-rad'ae hita nenorin sa. 2 Hambu ate ruma tuan na namahere neu Lamatua' Yesus. Ate ra nda bole raloe-rad'ae tuan naa, huu namahere neu Lamatua' Yesus. Ara musi mete-se'u malolole lena' tuan nara, huu basa sira atahori mamahere', de musi rasod'a esa sue esa. Tius! Munori basa ia ra, ma huhuar jama'at ra fo tao tungga basa naa ra. 3 Hita nenori matetun, dad'i netehuu' mia dala masod'a' fo tao nemeho'o Lamatua' ralan. Te atahori mana nanori fea no ia, ara piru hendi Lamatua' Yesus Kristus nenori matetun ena. 4 Atahori mata' naa, koao, te uta nara rou'! Sira hed'in, naeni hii' a sangga netofa' ma nereresi' ded'ea-o'ola' ra. Basa ia ra tao fee atahori ralan mera, ratofa, tao ralutu atahori laen nara malolen, ma rundu sala' neu atahori laen. 5 Atahori mata' naa ra aka' tao' a nemuet rakandoo' a. Rala nara de'ulaka'. Nda rahine bee malole' sa ena. Ara du'a rae mete ma sira nggate-nggate ro agama, na ramasu'i. 6 Mema', agama bisa tao atahori du'a rae sira ramasu'i. Huu, mete ma tasod'a tungga Lamatualain hihii-nanaun ma tamed'a saa fo hita ta'ena' naa dai ena, naa fo agama matetu'! 7 Misined'a malolole! Lele' b'onggi hita, nda tendi saa nisi' raefafo' ia sa boe. Ma mete ma hita mate o, nda tendi saa mia raefafo' ia sa boe. 8 Dad'i, sad'i nanaat no b'ua-b'a'us dai, naa dai ena! 9 Te atahori mana nae namasu'i, ana hambu sosob'a' mata'-mata' no mud'a', losa ana tud'a nenenore' mia d'ii-ona, huu du'a a hata-heto' a. Basa naa ra rendi sosoe' ma ralutu masod'a nara. 10 Te sue d'oi' naa, dad'i oka' mia basa tatao de'ulaka' mata'-mata' ra. Hambu atahori ruma sangga d'oi' ona' naa, de ara dinggo' ra'ad'od'o' mia nemehere matetu nara. No ta'o naa, ralutu bali' sira masod'an. 11 Timotius! Ho ia, Lamatualain enan. Dad'i dinggo' mu'ud'od'o' mia basa de'ulaka' ra. Musod'a meumare'. Musod'a tao nemeho'o Lamatualain ralan sia basa dala' ra. Mumuhere mukundoo neu Yesus Kristus. Sue basa atahori. Mu'utataa' sia sususa'. Musod'a malole' mo basa atahori. 12 Mu'utataa' teb'e-teb'e', fo munori basa nenori' fo hita tamahere' a. Lamatualain no'e nggo misi' masod'a' nda mana basa' sa. Ma mufad'e nemehere ma neu Lamatua' Yesus ta'o naa sia atahori hetar matan. De holu mihere' masod'a' naa, afi' mbo'i e. < aiōnios g166 > 13 Ia naa, au o'e nggo helu-fuli ta'o ia: tao tungga basa Lamatua' Yesus parendan. Afi' mulena-langga parenda' esa boe, naa fo atahori afi' hambu sala ma. Tao tungga basa naa ra no teteb'es, losa hita Malanggan Yesus Kristus, fai neneman. Au o'e nggo helu-fuli ta'o naa sia Lamatualain matan. Huu ana mana fee ao samana' soa' neu basa mana masod'a' ra. Au o o'e nggo helu-fuli ta'o naa sia Yesus Kristus matan. Huu Eni mana nafad'e relo-relo so'al aon sia hofernor Pontius Pilatus matan. 15 Lamatua' Yesus manaseli' naa, to'u koasa! Eni, Mane Monae' mia basa mane' ra. Eni o, Malangga Monae' mia basa malangga ra. Nandaa no fai na ma, Lamatua' nae tao natud'u dala' ia ra. 16 Aka' a mesa' ne nda mate sa. Nasod'a sia manggarelo' fo atahori nda ra'atataa' mete' a sa. Nda hambu atahori esa mete nita E sa boe. Basa e fee had'a-hormat neu E! Basa koasa sia liman losa doo ndu'u doon neu! Ba'u a naa! Amin. < aiōnios g166 > 17 Mufad'e atahori mamasu'i' ra sia raefafo' ia, fo ara afi' koao, ma afi' ramahena su'i nara. Te basa su'i naa ra dei fo mana sambu-lalo'. Malole lena' ramahena neu Lamatualain masod'a' a. Te Eni mana mbori fee hita, basa saa fo hita parlu' a, naa fo hita tamed'a masod'a' ia nemeho'on. < aiōn g165 > 18 Nefad'e se fo tao malole' rendi' sira su'i nara. Ara musi nggate-nggate tao malole'. Ara musi hii tulu-fali atahori no rala teme-ao', ma hii' a banggi papala-bab'anggi' fo Lamatua' fee se' a. 19 No ta'o naa, ara rad'uru su'i nara fo dad'i netehuu' manggatee' soa' neu masod'a nara sia fai mana nema' ia. Dad'i ara rafefela masod'a mana na'ena sosoa-ndandaa'. 20 Tius! Munea mulolole basa saa fo Lamatualain fee sia limam. Afi' sord'od'od'o mo mana pepeko-leleko' ra. Afi' ola' tungga-tungga' mo ded'ea nda mana nendi had'a-hormat neu Lamatualain sa. Musuned'a, e! Hambu atahori rae sira mahine'. Tao-tao te mahine nara nda na'ena netehuu' saa sa boe. Afi' mireresi mo se. 21 Te ara ramahere nenori pepeko-leleko' ra, de ara dinggo' hela nemehere nara neu Lamatualain ena. Au o'e fo Lamatualain natud'u rala malolen neu basa nggi. Sod'a mole' Paulus

Report Issue

2 Timotius 1

TOC , Chapter 2 3 4

1 Timotius rala malole'! Susura ia mia au, Paulus, fo Lamatualain pili nala dad'i Yesus Kristus ded'enun. Ara denu au ufad'e masod'a ndoo-tetu' a, fo Lamatualain helu-fuli fee neu basa atahori mana ramahere neu Yesus Kristus. Timotius! Ho ona' ana ngga ena. Dad'i au hule-o'e fo hita aman Lamatualain no hita Malanggan Yesus Kristus, sue nggo, ratud'u rala malole nara neu nggo, ma fee nggo musod'a no mole-d'ame. 3 Hatu' rerelon, au hule-o'e fee nggo. Au o'e makasi neu Lamatualain ukundondoo' a, huu ho tungga mukondoo' a neu E. Au mete-se'u E no rala meumare', ona' hita b'ei-ba'i nara mete-se'u E boe. 4 Au usuned'a lele' hita saranggaa, ho luu mara tud'a. Naa de au ae' a doo bee fo undaa o nggo, fo rala ngga namaho'o. 5 Au o usuned'a lele' ho mulai mumuhere teb'e-teb'e' neu Lamatua' Yesus. Nemehere' mata' naa, na'oka mema' sia beim Luisa, ma inam Yunike rala nara ena. Ma au o umehere ae, nemehere' mata' naa mori sia rala ma boe. 6 Fe'esa'an, lele' au lalaa lima ngga neu langgam, ma hule-o'e fee nggo, lele' naa Lamatualain tao nggo fo bisa ue-tao fee Ne. Dad'i ia naa, au o'e fo mumbila' b'ali' papala-bab'anggi' naa ra. 7 Te Lamatualain D'ula-d'alen nda tao hita dad'i atahori mamataus sa. Te Ana tao hita dad'i atahori ma'adere' ma tamahena ao', mana sue-lai', no tahine tauli ao tara no malole'. 8 Dad'i afi' mae ola' so'al hita Malanggan. Ma afi' mae huu au ia atahori b'ui. Au sia b'ui rala ia, huu au mete-se'u E. Naa! Mete ma muu mufad'e dud'ui malolen, ho musi muhehere fo lemba sususa' ona' hai boe. Mete ma hambu sususa' ona' naa, dei fo Lamatualain tao ma'adere nggo. 9 Huu Lamatualain mana soi-tefa hita mia sala tara. Ma Ana here nala nggita dad'i atahori meumaren. Ana natud'u rala malolen neu hita, huu Ana sue nggita. Matetun, hita nda tao saa sa boe fo tao nggita tandaa simbo rala malolen. Lamatualain nda fe'e tao raefafo' ia sa, te Ana na'etu' haitua Yesus Kristus nema, fo natud'u rala malolen, ma fee masod'a' neu hita. Ia naa Yesus Kristus nema ena, ma tao natetu Lamatualain ne'etun. Boe ma Ana tao nalutu mamates koasan! Ia dad'i Dud'ui Malole'! De seka namahere Yesus Kristus, na nda mate sa ena, te nasod'a nakandoo no Lamatualain. < aiōnios g166 > 11 Naa de Lamatualain so'u au dad'i Yesus Kristus ded'enun, fo ufad'e Dud'ui Malolen, ma unori atahori sia bee-b'ee. 12 Basa naa ra tao au doid'oso sia b'ui ia. Te au nda mae sa! Huu au bub'ulu' seka au umuhere' a, naeni Lamatua' Yesus. Au o bub'ulu' teb'e ae, Eni mana tao ue-tataos ia neu lima ngga, de nanea ue-tataos ia, ma tao au bisa ulalao ue-tataos ia losa Ana bali' nema. 13 Dad'i tungga d'ala masod'a' mia nenori matetu', fo au utud'u basa neu nggo' a. Mete ma mumuhere mukundoo, ma sue basa atahori ta'o naa, naa natud'u oi, ho dad'i esa mo Yesus Kristus ena. 14 Lamatualain tao su'i mafelit esa sia limam, naeni nenori matetu'. De mu'ub'oi malolole su'i naa, o! Mo'e D'ula-d'ale Meumare' mana sia hita rala tara, fo Ana tulun na'ab'oi su'i naa no malolole. 15 Ne'o ho rena ena oi, Figelus no Hermogenes, ma atahori laen mia propinsi Asia ra rasad'ea lao hela au ena. 16 Te Onesiforus manafea'. Ana nda dinggo' hela au sa. Ho bub'ulu' to, fe'esa'an lele' au fe'e sia kota Efesus, ana tulu-fali au nakandoo' a. Ia naa ana leo sia kota Roma ia ena. Lele' ana losa, ana sangga au sud'i' a sia bee-b'ee. Basa dei de ana hambu au mia b'ui a. Te ana nda mae sa. Ana aka' nema se'u au nakandoo' a sia b'ui ia, fo tao manggatee rala ngga. Dad'i au hule-o'e fo Lamatualain natud'u rala malolen neu Onesiforus no ume-isi nara. Neu fai mate'en, mete ma Lamatualain na'etu' atahori ra ded'ean, na, au umuhena fo Lamatualain na'etu' no malole' fe neu Onesiforus se.

Report Issue

2 Timotius 2

TOC , Chapters

1 Timotius ana susue ngge! Yesus Kristus naa, rala malole'. Ia naa dad'i esa mo E ena, ma Ana o nae tao ma'adere nggo boe. Dad'i ho musi simbo' a! 2 Fe'esa'an, au unori nggo sia atahori hetar mata nara Lamatualain d'ala masod'a ndoo-tetun. Dad'i ia naa, au o'e nggo, fo rena mala saa mia au e, na muu munori neu atahori fo ho bisa mumuhere' ra. Atahori naa ra musi ranori rahine selu' ta'o naa neu atahori fea' ra fai. 3 Basa hita ia, ona' Yesus Kristus sold'ad'u nara. Dad'i basa hita lemba doid'oso' ona' E boe. Huu ho, sold'ad'u malole, musi lemba bab'anggim boe. 4 Sold'ad'u mana tao ue-tataos na, nda neu mbute-mue no ue-tataos laen sa. No ta'o naa, ana tao namaho'o malanggan. 5 Mete nekendandaa' fea' sia olaraga. Mete ma tungga nesesenggi', na, tungga olaraga atoran na. Te hoko', na, mu'ud'ea'! Nda musenggi' sa. Ona' naa boe, mete ma mae mulalao Lamatua' ue-tataon, na, tungga atoran Na. 6 Mete mana ue-rae ra boe. Ana tao-ues nda hahae aon sa sia osin rala. Dad'i eni etu-oru na'ahulu' osi a mbule-b'oan. 7 D'u'a malolole dala' ia ra. Dei fo Lamatualain fee nggo muhine basa naa ra. 8 D'u'a malolole neu Yesus Kristus. Eni, mane Daud tititi-nonosin. Ana mate, te Lamatualain fee ne nasod'a bali'. Naa dad'i hara-lii malole' fo au ufad'e sia bee-b'ee. 9 Huu au ufad'e Hara-lii Malole' naa, naa de au hambu doid'oso' ta'o ia. Lena' fai ara futu au no rante, ona' au ia atahori de'ulaka'. Te ara nda ai rala Lamatualain Hara-lii Malolen sa. 10 De au uhehere lemba doid'oso' mata'-mata'. Sad'i Lamatualain atahori nara fo Ana pili nala' ra, hambu masod'a'. Te dei fo Lamatualain so'u nananaru se rakandoo' a, huu ara dad'i Yesus Kristus atahori nara. < aiōnios g166 > 11 Ded'ea-o'ola' ia ra mema' teb'e: “Mete ma ata simbo tae, Kristus mate nggati hita, naa ona' hita o mate hela masod'a mbara tara, fo, tasod'a to E boe. 12 Mete ma ta'atataa' to doid'oso' a, dei fo ata endo' to'u parenda' ta'ab'ue to E. Te mete ma tafanii E, Ana o nafanii nggita boe. 13 Ona' mae rala tara nda ta'atataa' tungga E sa, te Ralan na'atataa' no nggita nakandoo' a, huu Ana nda bisa leleko' sa. Saa fo Ana ola', Ana tao tungga.” 14 Fee nesenened'a' neu atahori mamahere' ra, fo ara afi' lilii' basa ia ra. Ai se no Lamatualain naran, fo ara raloe' rareresi ded'ea-o'ola' ra sosoan. Huu basa naa ra nda ma ngguna' saa sa boe. Aka' a tao nalutu atahori mana rena' ra dud'u'a nara. 15 Tao mu'ub'eb'esa aom fo ona' atahori mana tao-ues nandaa hambu kokoa' mia Lamatualain. Atahori ona' naa afi' mae, huu ana tao ue-tataon no malole'. Ho musi dad'i atahori mana nanori Lamatualain Ded'ea-o'olan no matetu'. Huu ded'ea-o'olan teb'e! 16 Mu'ud'od'oo' mia ded'ea-o'ola' mana nda na'ena huu-tonggo' sa, ma ded'ea-o'ola' mana nda fee had'a-hormat neu Lamatualain sa. Te naa tao' a atahori boe tao de'ulaka'. 17 Ded'ea-o'ola de'ulaka nara, nano'i ona' hed'i d'io-mane'. Himeneus no Filetus o'ola nara, ona' naa! 18 Ru'a se ranori sala rae, basa atahori mates ra, rasod'a bali' ena. Te nda teb'e sa! No ta'o naa, ara dinggo' ra'ad'oo' mia d'ala ndoo-tetu' a. Saa fo sira ranori' naa ra, tao ralutu' a atahori ruma nemehere nara. 19 Te netehuu' fo Lamatualain nafefela' a, nda nanggongga sa. Sia netehuu' naa, nenesura' oi, “Lamatua' nahine atahori nara”, ma, “Atahori mana sende' neu Lamatualain musi ra'adod'oo' mia de'ulaka'.” Netehuu' naa, naeni, Lamatualain atahori nara. 20 Sia atahori mamasu'i' ra umen rala, hambu sud'i' a saa mata'-mata'. Hambu ruma nenetao' mia lilo ma doi fula'. Te ruma nenetao' mia hau no rae hura'. Tenu ume a ma'ahee pake sud'i' a saa meulau' ra, sia fefeta monae'. Te ana mae pake sud'i' a saa nda meulau' ra sa, sia atahori ra mata nara. Atahori o ona' naa boe. Atahori mana na'ad'od'o' no de'ulaka' a, ana ona' sud'i' a saa meulau' ra. Tenu ume' a namaho'o pake e, huu ana ma ngguna' fo tao-ues mata'-mata' no malole'. 22 Atahori soru' ra tud'a reu' ena, huu ara tungga hihii-nanau ao-sisi nara. Te, Timotius, musi munea aom malolole, fo afi' tungga hihii' ona' naa. Tao' a malole'. Mumuhere mukundoo neu Lamatua'. Musod'a no susue' ma mole-d'ame mo basa atahori. Basa atahori mana ramahere neu Lamatua', ma rasod'a no rala meumare', hii' a tao malole' rakandoo' a. Dad'i Timotius, ho musi musod'a ona' se boe! 23 Au ufad'e selu' fai! Afi' muu sord'od'od'o fo munggado' so'al ded'eat mana nda ma huu-tonggo' sa. Te basa naa ra soa tao atahori ra ratofa-rarau'. 24 Atahori mana tao-ues fee Lamatua', nda randaa dad'i mana tao nemuet sa. Ara musi malole ro basa atahori, ranori rahine atahori, ra'atataa' mbali atahori mana sangga-sangga' a nemuet. 25 Ara o musi ranori no malolole atahori mana lab'an se. No ta'o naa, se bub'ulu', Lamatualain natetu rala nara, fo raloe', naa fo ara simbo d'ala ndoo-tetu' a. 26 No ta'o naa, dud'u'a nara manggarelo b'ali', ma nenemboi' mia nitu ra malangga monaen, fo mana futu-pa'a se fo tungga hihiin.

Report Issue

2 Timotius 3

TOC , Chapters

1 Timotius! Deka-deka raefafo' fai matete'en, sususa' naen seli. Au ufad'e mema' nggo ta'o naa. 2 Neu fai' naa, atahori ra sue' a ao nara ma d'ale' a d'oi'. Ara koa ao nara, ma raloe-rad'ae atahori laen ra. Ara ra'amuti', nda nau rena atahori lasi' sa, nda hii ro'e makasi sa, nda nenenanori' sa, nda hii d'ala-d'ala rohani sa, 3 nda sue atahori sa, nda nau bad'ame sa, hii' a ra'amuti atahori nara malole nara, nda ra'atataa' rala ao nara sa, de'ulaka manaseli' ma nda hii d'ala malole' sa, 4 Ara hii' a seo nonoo nara, nda dud'u'a naru' sa, tao ao nara ona' mahine' ra, hii' a tungga hihii-nanau nara lena' tungga Lamatualain hihii-nanaun. 5 Ara tao ao nara ona' atahori mana tungga Lamatualain, tao-tao te hoko'. Lamatualain koasan nese rala nara. Afi' deka-deka' mo atahori mata' naa ra! 6 Atahori mata' naa ra maso' no mata meulau nara sia atahori umen, fo fufud'i ina' rala rofot mana tud'a mud'a' no sosob'a d'od'ou' a. Ina' naa ra rasod'a no lemba sala-kilu' ma'aunu', ma tungga hihii-nanau ao-sisi' mata'-mata'. 7 Ara rena meser feu' sa nema nanori nenori feu', na, ara tungga-tungga' a. Te huu ara nda fe'e rahine bee matetu' ma bee sala sa. 8 Musuned'a Yanes no Yambres dud'ui nara, to? Lele' naa, ru'a se lab'an ro ba'i Musa. Meser ale' ia ra, tao ta'o naa boe. Ara lab'an nenori' ndoo-tetu' a. Dud'u'a nara rambalutu ena, huu nemehere nara nda matetu' sa. 9 Meser mana pepeko-leleko' mata' naa ra nda ra'atataa' doo' sa. D'oo-d'oo te basa atahori rahine nggoa nara. Ona' fe'esa'an atahori rahine Yanes no Yamres pepeko-leleko nara. 10 Tius! Ho bub'ulu' basa au masod'a ngga ena. Muhine basa saa fo au unori' ra. Ma muhine dala masod'a ngga. Muhine au dud'u'a ngga. Muhine saa fo au umuhere' a. Mita au ne'etata ngga neu atahori, ma susue ngga neu se. Ma mita au u'utataa' ta'o bee sia doid'oso ngga. 11 Ho o bub'ulu' ara filo ra'amimina' au, losa au lemba doid'oso' mata'-mata'. Au hambu doid'oso' ona' naa mia kota Antiokia, Ikonium, ma Listra. Te Lamatualain mbo'i hendi au mia basa naa ra. 12 Mema', basa atahori mana ramahere neu Yesus Kristus, ma nau rasod'a meumare' tungga Lamatualain hihii-nanaun, dei fo atahori tao doid'oso se. 13 Lelenan fai, atahori de'ulaka' no mana peko-leleko' ra boe de'ulaka rakandoo. Ara peko-leleko ra'atutud'a' atahori laen, tao-tao te sira o nenetipu' boe. 14 Te ho musi to'u muhere' nenori' fo ho simbo' a. Ma tungga mukundoo saa fo mumuhere' naa, huu naa matetu'! Ho bub'ulu' teb'e seka nanori basa naa ra neu nggo, to? Ho bisa mumuhere neu se boe! 15 Eni' a mia a'anam, munori Susura Meumare' isin ena. Susura naa ra ratud'u d'ala masod'a. De mete ma mumuhere Yesus Kristus, naa soi dala' fo musod'a mu'ub'ue mo Lamatualain sia sorga. 16 Basa mana sura' sia Susura Meumare' a rala, mema' Lamatualain mesa' ne mana fee neu atahori mana sura' ra. Susura naa nggunan, naeni: nenori atahori d'ala ndoo-tetu', natud'u atahori sala nara, nore b'ali' atahori risi' d'ala matetu' a, ma netud'u atahori rasod'a fais-fais a tungga Lamatua' hihii-nanaun. 17 No ta'o naa, Susura Meumare' naa, tao ma'ad'ere Lamatua' atahori nara fo ara bisa tao basa ue-tatao malole' ra.

Report Issue

2 Timotius 4

TOC , Chapters

1 Dei fo Yesus Kristus bali' raefafo' nema fo to'u parenda' ona' mane'. Mae atahori fe'e masod'a', do atahori mates ra, ara reu randa ro E, fo Ana na'etu' ded'ea nara. Huu naa, sia Lamatualain no Yesus Kristus mata nara, au o'e teb'e-teb'e' neu nggo fo muu dui-b'engga Lamatualain Hara-liin. Muhehere mukundoo' a! Afi' du'a fai na malole' do hoko'. Mufad'e atahori ra sala nara. Te ai se no malolole ma mu'utataa' mo se. Tao ma'adere rala nara mendi' nenori ndoo-tetu' a. 3 Neu fai' sa te, atahori nda nau rena nenori ndoo-tetu' a sa ena. Ara ra'ab'ue rala meser-meser mana ola' tungga hihii nara, fo tao nemeho'o a rala nara. 4 Ara sena ndiki nara nda hii rena nenori ndoo-tetu' sa. Te ara pasa ndiki nara neu dud'ui raefafo' mana ombo-koson ra! 5 Mae ta'o bee o, ho musi sub'a-sub'a' a. Mu'utataa' sia doid'oso'. Muu dui-b'engga Hara-lii Malole' fo atahori simbo Yesus Kristus. Tao mata' neu atahori no rala nemeho'o' losa basa ue-tataos ra. Afi' no rala seseri'. 6 Afi' dud'u'a au, te fai mamate ngga nda doo' sa ena. Ona' nggalas, isin nae' a basa ena. 7 Te au tungga nesesenggi' no malole'. Au ela' losa nggaris mate'en ena. Au tungga ukundoo Yesus Kristus, nda d'inggo isi' bee-b'ee sa boe. 8 Ia naa, au uhani dala' esa' a. Naeni, beker sesenggi' fo hita Malanggan mbed'a' hela fee neu basa atahori mana masod'a ndoos ra. Hita malanggan, naeni mana na'etu' no matetu'. Ana nda mbee seseri' sa. Dei fo nandaa no fain, Ana fee au beker sesenggi' a. Nda aka' au sa. Basa atahori mana sue E, ma mana rahani neneman, ara o hambu beker ona' naa boe! 9 Tius, e! Uma lai-lai se'u au dei! 10 Te ale' ia au mesa' nggo. Krekes lao propinsi Galatia neu ena. Ma Titus lao neu sia nusa Dalmatia. Demas sue lena' d'ala-d'ala nda matetu' sia raefafo' ia, de ana lao hela au ena, neu sia kota Tesalonika. < aiōn g165 > 11 Aka' Lukas leo no au sia ia. Sangga mala Markus fo ama ima mimilolo'. Huu, ana bisa tulu-fali au mata'-mata' sia ia. 12 Au denu Tikikus nisi' kota Efesus ena. 13 Mete ma uma, na, afi' lilii' mendi au bad'u fau ngga fo au lao hela' a sia Karpus umen sia kota Troas. Boe ma afi' lilii' mendi au susura ngga ra, lelenan fo manasura' sia b'anda rou' a. 14 Alexander, mana tutu riti a, tao de'ulaka' nda mbembei' a sa neu au ena. Hela neu leo, te dei fo Lamatua' mana bala-b'ae e, ona' tataon naa. 15 Ho musi besa-b'esa mo atahori naa, huu ana hii' a lab'an hita o'olan. 16 Lele' au umburii' fefeun mia mana nggero-furi' a matan fo usula'e ded'ea ngga, nda hambu atahori esa na'ab'ue no au sa boe. Basa se lao hela au mesa' nggo. Hela neu leo! Ona bee na Lamatualain lilii' hendi sala nara. 17 Mae ona' na o, Lamatualain nda lao hela au sa. Ana tao ma'adere au, fo au dui-b'engga Hara-lii Malolen nda ukura' saa sa boe. Au dui-b'engga ta'o naa neu basa atahori nda Yahudi ra sa, fo ara rena Hara-lii Malole' naa. Ma au o nenembo'it mia de'ulaka monae'. 18 Ma dei fo Lamatualain mbo'i hendi au mia de'ulaka' ra. Ma Ana nendi au no masod'a', isi' sorga uu. Ana to'u parenda' sia naa. Lamatualain, koasan manaseli' teb'e! Au koa-kio so'u unanaru E nda neme'etu' sa! Amin. < aiōn g165 > 19 Afi' lilii' fe sod'a-mole' neu a'a Priskila, no saon, a'a Akila. Ona' naa boe Onesiforus no basa ume-isi nara. 20 Erastus leo sia kota Korintus. Fe'esa'an, au lao hela Trofimus sia kota Miletus, te lele' naa ana namahed'i nae'. 21 Sangga dala' fo fai ma'asufu' nda fe'e losa sa, te ho losa ia ena. Nonoo tara sia ia naeni: Ebulus, Pudes, Linus no a'a Klaudia haitua sod'a-mole' fee nggi. Ona' naa boe toronoo sarani' laen ra. 22 Au umuhena Lamatualain no nggo nakandoo' a, ma natud'u rala malolen neu basa nggi. Ba'u a naa ena. Paulus

Report Issue

Titus 1

TOC , Chapter 2 3

2 Titus ana malole ngge! Susura ia mia au, Paulus, Lamatualain aten, no Yesus Kristus dedenun. Ana denu au tao manggatetee atahori fo tengga nala' ra nemehere nara. Ana o denu au utud'u dala ndoos, fo rasod'a tungga Lamatua' hihii-nanaun. No ta'o naa, Lamatualain atahori nara ramahena rae dei fo rasod'a ra'ab'ue rakandoo ro E. Lamatua' nda fe'e na'ad'ad'ad'i' raefafo' ia sa, te Ana helu mema' nae, dei fo atahori nara rasod'a rakandoo ro E. Mema' Ana nda mana peko-leleko' sa. Nandaa no fain ma, Lamatualain natud'u relo-relo nae, Eni fee atahori rasod'a mia sala-kilu nara, fo rasod'a rakandoo ro Eni. Basa ma Ana parenda au uu dui-b'engga Hara-lii Malolen neu basa atahori sia bee-b'ee. Titus! Ho ona' ana ngga ena, huu ru'a nggita tamahere bela' neu Kristus. Dad'i au hule-o'e neu Ama Lamatualain, no Yesus Kristus mana fee masod'a' neu nggita, fo ratud'u rala malolen nara neu nggo, fo musod'a no mole-d'ame. < aiōnios g166 > 5 Fai ma'ahulun, au u'etu' lao hela nggo sia pulu Kreta, fo tao mulolole dala' hira fe'e parlu sia naa. Ma so'u atahori mana nandaa nuni jama'at sia tungga-tungga kota ra. Afi' lilii' hohoro-lalane' fo au ufad'e neu nggo so'al atahori mana nandaa nuni jama'at ra. Ae: 6 mete ma mae so'u atahori dad'i mana nuni jama'at, na, masod'an afi' hambu sala-kilu' saa-saa boe. Musi nasod'a no' a saon esa' a. Ana nara o ramahere neu Yesus Kristus. Afi' losa atahori rae, ana nara hii' a tao haras, ma b'alab'an. 7 Huu mana nuni jama'at ra, ralalao Lamatua' ue-tataon, dad'i ara musi rasod'a ndoo-tetu' ma manara malole'. Afi' so'u atahori mana koao'; ma nasa nara seli, fo hii' a nasa-nasa'; mana ninu mafu'; mana matofa-mau'; mana hii' a d'oi'. 8 Atahori mana nuni jama'at ra musi hii simbo atahori sia ume nara no lima rua'. Ara musi hii' a malole'; musi mana matu-matu', tungga' a ndoon, rala meumare', ma mana ma'atataa' rala ao nara. 9 Ara musi to'u rahere' Lamatualain Ded'ea-o'olan, fo fe'esa'an hita tanori neu se ena. No naa, ara ratud'u Lamatua' dala ndoo-tetun neu atahori, ma tao ratetu nenori' fo nda matetu' ra sa. 10 Huu atahori hetar hii' a lab'an nenori ndoo-tetu' a, dad'i ded'ea-o'ola nara nda ra'ena huu-pata' sa, ma hii' a pepeko-leleko'. Lelenan te atahori Yahudi mana rae basa atahori mana nau hambu masod'a' musi sunat. 11 No sira nenori nda matetun sa, lea rala bob'onggi' ruma ra'ad'oo' mia Lamatua' nenori ndoo-tetun. Ara sangga doi' no'a pepeko-leleko' nara! Ai atahori mata' naa ra, fo ara sud'i ranori rakandoo nda matetu' ra sa. 12 Lao esa, mana mahine dui fini nara esa mia pulu Kreta dui so'al eni atahori nara nae, “Atahori Kreta ra hii'a pepeko-leleko', mana nasuu-naseti, banda nda mana nahine had'a-d'ala' sa, ma mbembera nara seli!” 13 Mema' atahori naa ra ona' naa! De musi muu mo bali' atahori mana nenelaka-hese' ra, fo tao manggatee bali' nemehere nara neu Lamatua'. 14 Fo ara sud'i boe rena atahori Yahudi ra dud'ui lasi' nara, ma musi raloe' tungga parenda' mia atahori nda mana simbo nenori ndoo-tetu' a sa. 15 Musuned'a malolole! Soa' neu atahori rala meumare', basa' e meumare'. Te soa' neu atahori rala de'ulaka', ma nda ramahere neu Lamatua' sa, nda hambu d'ala meumare' esa sa boe. Huu rala-d'ud'u'a nara mema' de'ulaka ena. 16 Ara rataa rae sira rahine Lamatualain. Te masod'a nara, ona' nda rahine E sa. Ara ola laen, te tao laen. Mema' atahori de'ulaka'! Ara nda nau tungga Lamatua' hihii-nanaun sa. Afi' mimihena mae atahori mata' naa ra tao malole'.

Report Issue

Titus 2

TOC , Chapters

1 Te Titus, ho afi' dad'i ona' se, e! Musi huhuar atahori ra fo rasod'a tungga Lamatua' nenori ndoo-tetun. 2 Mufad'e ama-ama lasi' ra, fo rasod'a tungga hohoro-lalane' ra, ranea nara malole nara, rasod'a no matu-matu. Musi to'u rahere' ma ra'atataa' tungga Lamatualain nenori ndoo-tetun. Ara musi sue atahori fea' ra boe. 3 Ina-ina lasi' ra ona' naa boe. Mufad'e se fo ranea ralolole tetende-nemberii nara, ma rasod'a tungga' a Lamatua' hihii-nanaun. Afi' ola' ra'amuti atahori nara nara. Afi' hengge ao nara neu sopi-ralu. Te musi ranori atahori ra fo rasod'a no malole'. 4 No ta'o naa, ranori ma ratud'u d'ala malole' fee ina-ina soru' ra, fo ara sue sao-ana nara boe. 5 Ara musi ranori se fo rasod'a no matu-matu, afi' tao leli, ralalau rahine ume nara no malole', fee had'at neu sao nara, ma fee sao nara dad'i malangga umeloo nara. Mete ma rasod'a ona' naa, na, nda hambu atahori ola' ra'atutud'a' Lamatualain Ded'ea-o'olan sa. 6 Ona' naa boe, munori mone-tena' ra, fo rasod'a no matu-matu boe. 7 Titus! Musi musod'a malolole, fo dad'i d'ala malole' soa' neu atahori fea' ra boe. Tao saa na, musi tao no ndoo-tetu', tungga nenorim neu atahori ra. Afi' mu'umimina' mo ue-tatao mara. 8 Munori atahori, na, musi munori mendi' netehu manggatee', fo atahori nda hambu dala' fo ola' ra'atutud'a' nggo sa. No ta'o naa, atahori mana lab'an hita' ra mae ao nara reu' ena, huu nda ra'ena netehuu' fo lab'an hita sa. 9 Munori ate ra, fo rena neu malangga nara sia sud'i' a dala' bee, ma tao nemeho'o malangga ra. Afi' rareresi ro malangga nara boe. 10 Afi ramana'o malangga nara sud'i a saa nara. Musi ratud'u, fo malangga nara bisa ramahere se no teb'e-teb'e'. Sira, musi dad'i atahori malole' ma ra'atataa'. Mete ma atahori d'ea' ra ra'asasama' ate ra masod'a nara ona' naa ro basa hita tanori' ra, na, ara du'a rae, nenori' so'al Lamatualain, mana fee masod'a' neu hita, naa manaseli'. 11 Lamatualain natud'u rala malolen neu basa atahori, ma soi d'ala masod'a' soa' neu atahori sala-kilu nara. 12 Huu naa de, hita musi nggari hendi masod'a nda matetu' sa, ma basa hihii-nanau de'ulaka' ra. Tasod'a sia raefafo' ia, musi ta'atataa' tala ao tara, tasod'a meumare', ma tungga Lamatualain losa bab'asan. < aiōn g165 > 13 Ale' ia tamahena neu Yesus Kristus neneman no mandela-masaan! Naa dad'i papala-bab'anggi' neu basa nggita. Eni, hita Lamatua manaselin, fo mana fee nggita masod'a'. 14 Ana fee Aon dad'i tutunu-hohotu' fo mbo'i hendi hita mia basa sala-kilu tara, fo tao nggita dad'i atahorin mana nasod'a no rala meumare', ma mana hii tao' a malole' ra boe. 15 De Titus, munori basa ia ra neu jama'at ra. Huhuar se fo ara tungga basa nenori' ia ra. Seka tao sala', na, mutud'u d'ala malole' neu se. Atahori nda bole raloe-rad'ae nggo, huu mu'ena hak tao basa naa ra.

Report Issue

Titus 3

TOC , Chapters

1 Fee nesenened'a' neu jama'at ra, fo rena mana parenda ma mana to'u koasa ra. Ma ara musi tao tungga atoran ma sad'ia tao malole' rakandoo' a. 2 Afi' rendi-rendi' ded'eat fo ra'amuti-ra'amuu atahori nara malole nara. Ara o afi' hii rareresi. Malole lena' rasod'a malolole ro basa atahori ra. 3 Ma'ahulun, lele' hita nda fe'e tahine Lamatua' Yesus sa, nda tahine saa-saa sa boe, ma ata nenetipu' no mud'a'. Hita nda nau rena atahori laen sa. Tasod'a tungga' a rala de'ulaka tara, de ta'asususa' ao tara no nasab'ori' mata'-mata'. Hita nda malole' to atahori sa ma masod'a tara sofe' no' a dale-leli' ra. Hii' a tambed'a' rala', ma atahori o rambed'a' rala' ro nggita boe. 4 Ona' mae masod'a tara rambalutu ena o, Lamatualain mana fee hita masod'a' a, natud'u susuen, ma rala malolen neu hita ena. 5 Ana fee masod'a' neu nggita, nda huu hita tatao malolen sa, te huu susuen neu hita. Ana nameu sala-kilu tara, nendi' Dula-dale Meumaren, tao nafefeu masod'a tara, ona' hita neneb'onggi b'ali'. 6 Huu Yesus Kristus mate, fo sala-kilu tara nenefee ambon, ma hambu masod'a' boe, naa de Lamatualain na'onda' Dula-dale Meumaren nema hita nda nemeetu sa. 7 Huu Yesus rala malolen, de Ana tao nalole b'ali' hita leleo-lalaon to Lamatualain, ona' ama' no ana'. De ata bub'ulu' tae, dei fo masod'a tara nda nama'etu no E sa. Naa, dad'i hata-heto tara! < aiōnios g166 > 8 Au ola' ia, mema' teb'e ta'o naa. Saa fo au unori' ia, na'ena ngguna fee basa atahori ra. De musi muu huhuar atahori fo ara tungga nenori' naa ra no teb'e-teb'e. Basa atahori mana ramahere neu Lamatua' musi sangga' dala' fo tao' a malole' ra. 9 Afi' sorod'od'od'o mo ded'ea ombo-koson ra, ona' nereresi ded'ea nda ma huu-pata' ra sa, Afi' muu mutofa mo atahori, mireresi seka tititi-nonosin manaseli' lena', ma mitofa so'al hohoro-lalane adat Yahudi ra. Soa' neu saa? Basa naa ra nda ra'ena ngguna saa sa boe. Ngganggari' a fai! 10 Muu munori atahori mana hii' a tao jama'at ra sea-saranggaa. Mete ma ana fe'e tao ta'o naa, ai e no d'eres. Mete ma ana fe'e tao selu' ta'o naa, naa sud'i boe rena e fai. 11 Atahori mata' naa, dud'u'an nda ndoo-tetu' sa ena. Tatao-nono'in mana natud'u sala nara neu basa atahori. 12 Au ae denu Artemas do Tikikus, neti nandaa no nggo sia pulu Kreta. Mete ma ana losa, na, uma lai-lai mundaa mo au sia kota Nikopolis. Te fai ma'asufu' ia, au hii ae leo sia naa. 13 Muhine mana nahine so'al hohoro-lalane' naran Senas, ma nonoon Apolos, to! Ara rae reu sia mamana dod'oo'. De tulu-fali mala se fo ara afi' to'a-taa saa sia dala' boe. 14 Atahori mana tungga Lamatua' Yesus afi' endo' lipa lima'. Ara musi ranori tao malole' ma tulu-fali atahori mana to'a-taa' ra. No ta'o naa, masod'a nara ra'ena ngguna. 15 Basa hai mana sia ia ra haitua sod'a-mole' fee nggo, Titus, ma fe neu hita toronoo mana ramahere neu Lamatua' Yesus boe. Au hule-o'e fo Lamatua' natud'u rala malolen neu basa nggi. Ba'u a naa, Paulus

Report Issue

Filemon 1

TOC

1 Susura ia mia au, Paulus. Au nonoo ngga Timotius o haitua sod'a-mole' boe. Sad'i a'a muhine, ara tao au sia bui rala ia, huu au dui-b'engga so'al Yesus Kristus neu atahori. Au sura' susura ia fee neu nggo, Filemon, fo hai sue' a, ma mana dad'i hai nonoo mana tao ues ma; 2 fee a'a Apfia, fo hai tao e ona' hai toronoom; fee Arkipus, mana ue-tao na'ab'ue no hai sia ue-tataos ia ra; boe ma fee jama'at mana biasa hule-o'e ra'ab'ue sia umem. 3 Au o'e Lamatualain no hita Lamatuan Yesus Kristus ratud'u Rala Malole nara neu nggi, fo ona bee na, misod'a no mole-d'ame. 4 Filemon! Mete ma au hule-o'e fee nggo, au o'e makasi neu Lamatua' huu masod'am. 5 Au rena nae', so'al nemeherem neu Lamatua' Yesus, ma susuem neu atahori mamahere' ra. 6 Huu nemeherem naa, ho bisa musod'a rala' esa mo atahori mamahere' laen ra. Au hule-o'e fo mete ma hei mitud'u rala malole mara esa no esa, na, hei mihine lena' basa d'ala malole', fo hita bisa tao fee neu Lamatua' Yesus. 7 A'a! Huu susuem naa, ho tao rala ngga namaho'o ena, ma tao manggatee rala ngga. Ma susuem naa o, tao manggatee atahori mamahere' hetar rala nara ena boe. 8 A'a ee! Au parlu ta'o ia: au dad'i Kristus ded'enun. No ta'o naa, au u'ena hak fo parenda nggo tao dala' ia. Te au nda nau parenda-parenda' sa, au ae o'e tulun 'a, ona' atahori lasi' ra ro'e tulun. Au dad'i atahori b'ui huu au tungga Yesus Kristus. Naa de au umburani o'e tulun nggo, huu uhine susuem neu atahori hetar. 10 Au o'e nggo mutud'u susuem neu ana ngga, Onesimus. Eni, ona' ana b'onggi ngga, huu namahere Lamatua' Yesus mia ue-tatao ngga lele' au mia bui ia rala. 11 Au bub'ulu' Onesimus naa, ho atem mana nela hela nggo. Au o bub'ulu', fe'esa'an ana nda ma ngguna saa fee nggo sa boe. Te ale' ia, au umuhere ana na'ena ngguna' naen seli soa' neu ru'a nggita. 12 Au sue ala e seli, te hela neu, au fee bali' e nisi' nggo. 13 Matetun, au ae hela e, fo nggati nggo, fo mete-se'u au sia ia. Huu au nda ka'e ala fo tao saa-saa sia ia sa boe. Au dad'i atahori b'ui huu dui-b'engga Lamatua' Yesus Hara-lii Malolen neu atahori. 14 Aka' au nda nau fo ho tungga-tungga' a sa, huu atahori aka' ra'asusuu' nggo. Au hihii ngga na, ho tao malole' huu hihii-nanaum. Dad'i mete ma ho nda fe'e nau sa, na au o nda nau tao saa-saa so'al Onesimus ia sa boe, huu naa ho hak ma. 15 Mbeima ho du'a ta'o ia: Lamatua' hela Onesimus dinggo' hela nggo nda doo' sa, fo neti leo bali' no nggo losa doon. < aiōnios g166 > 16 Lele' ana nela, ana dad'i' a ate ma. Te ale' ia ana bali', ana dad'i od'i susuem ena. Au o sue ala e seli boe! Dad'i ia naa, nggunan bau namanae fee nggo. Huu ana nda dad'i' a ate sa, te ana o dad'i od'im mana mimihere bela' neu Kristus. 17 Dad'i, ta'o ia a'a. Mete ma ho mae au ia ona' toronoo mana tao ues ma, na, au o'e fo ho simbo e ona' ho simbo au boe. 18 Te, ita' mbeima hambu Onisimus tao nasala' nggo, do, fe'e nahuta nggo, hela fo au tanggon ala. 19 Mete' a! susura huta' ia, au sura' endi' lima heheli ngga: Au, Paulus, dei fo au b'ae ala Onisimus huta-b'ukun mana sia Filemon. Dai ena, do? Ma au o nda parlu u'ingga ho huta-b'ukum nae' lena' neu au sa. Naeni, ho dad'i muu Lamatua' atahorin, huu au. 20 Teb'e, a'a! Hela neu fo a'a tulun au sia dala' ia, huu hita bob'onggi' sia Lamatua' rala. Au tao rala ngga manggatee ta'o naa, huu basa nggita dad'i Kristus enan ena. 21 A'a! Au sura' susura ia fee nggo, huu au umuhere nggo nau rena malolole neu au. Au du'a ae, ne'o tao mulena' saa fo au o'e' a. 22 Hambu dala' esa fai. Tulun sad'ia fee au kama esa dei. Huu au umuhere Lamatua' rena hule-o'e mara, de dei fo Ana soi dala' fo au kalua mia b'ui ia, fo bali' eti ita nggi sia naa. 23 Eprafas sia ia. Ana o dad'i atahori b'ui huu ana dui-b'engga so'al Yesus Kristus, ona' au boe. Ana haitua hara sod'a-mole' neu nggo boe 24 Markus, Aristarkus, Demas, no Lukas o sia ia boe. Ara tao ues ra'ab'ue ro au boe. Ara o haitua hara sod'a-mole' boe. 25 Au o'e neu Hita Lamatuan Yesus Kristus fo natud'u rala malolen neu basa nggi. Ba'u' a naa ena! Sod'a-mole' Paulus

Report Issue

Ibrani 1

TOC , Chapter 2 3 4 5 6 7 8 9 10 11 12 13

1 Dalahulun, Lamatualain denu mana ola-ola nara ola-ola' ro hita bei-ba'i atahori Ibrani nara. Ana pake dala' mata'-mata' de ola' lao hetar no se. 2 Te ia na, Ana haitua Anan, fo ola' mata' no nggita. Mia fefeun, Lamatualain pili nala Anan ia ena, fo parenda na'ab'ue no Eni. Lele' Ana na'ad'ad'ad'i' lalai no raefafo', no basa isi oen, Anan ia o na'ad'ad'ad'i' no E boe. < aiōn g165 > 3 Lamatua' Anan ia, natud'u Aman Lamatua' manaselin, ona' relo a rondan naronda mia tiro-ao. Huu Mata aon ona' Aman. Mia Hara-lii manaselin, Ana nalalao basa mana sia lalai no raefafo'. Ana o natud'u dala', fo fee ambon neu atahori sala-kilu nara, fo ara dad'i meumare'. Basa de Ana bali' sorga neu, fo endo' sia Lamatualain bob'oa onan, sia mamana nene fee-had'at manaseli'. 4 Lamatualain ate nara mana sia sorga mema' manaseli'. Te Anan manaseli' lena' basa se. Lamatualain panggat na, monaen seli. Ana fee panggat Na neu Anan ena. Naa de Anan, lena' basa ate nara mana sia sorga. 5 Lamatualain ola' nita no Anan nae, “Fai' ia, Au so'u Nggo to'u parenda'.” Lamatualain o ola' nae, “Au ia, Eni Aman. Ma, Eni ia, Au Ana ngga.” Lamatualain ola' mema' ta'o naa so'al Anan, te Ana nda ola' nita ta'o naa so'al ate nara mana sia sorga sa. 6 Lele' Lamatualain haitua Anan manaseli' naa nema, Ana o parenda ate nara sia sorga nae, “Wee! Ate ra e! Hei musi mii fee had'a-hormat, ma sende' be'utee neu Ana ngga d'ei!” 7 Lamatualain o ola' so'al ate nara sia sorga nae, “Au tao ate nggara sia sorga, dad'i ona' anin. Au tao ate nggara, dad'i ona' ai. Lamatualain ola' naloe ate ra ona' anin ma ai, huu sira, aka' Eni ded'enu nara. 8 Te Ana ola' laen fai no Anan nae, “Ho ia, Lamatualain. Dei fo Ho endo' sia kadera parenda' losa doo na neu Dei fo Ho to'u koasa fo parenda' no rala ndoos. < aiōn g165 > 9 Ralam namaho'o mete atahori mana nasod'a ndoos Te Ralam susa mete atahori mana nasod'a tao leli. Naa de Ralam namaho'o, de Au mbo'a mina neu langgam, fo so'u nggo d'adi mane' lena' laen ra.” 10 Lamatualain o ola' neu Anan nae, “Ana ngge! Ho ia, Malangga mana to'u parenda' eni' a ma'ahulun. Ho, mana denu fo lalai dad'i. Ho ia, mana parenda fo raefafo' d'adi. 11 Dei fo lalai no raefafo' sambu-lalo hendi se. Dei fo lalai no raefafo' mopo hendi se. Te Ho musod'a mukundoo. Dei fo Ho piru hendi lalai no raefafo', ona' atahori piru hendi bua-ba'u side' ra. Dei fo ho nggati lalai no raefafo', ona' atahori nggati bua-ba'u feu'. Te ho nda ta'o naa sa. Huu Musod'a losa d'oo-ndu'u-d'oon neu.” 13 Lamatualain o ola' neu Anan nae, “Ana Ngge! Uma endo' sia ia, sia mamana nene fee had'a-hormat a, sia Au bob'oa ona ngga. Dei fo Au tao musu mara, Losa ara be'utee neu nggo.” Lamatualain ola' mema' ta'o naa so'al Anan, te Ana nda ola' ta'o naa so'al ate nara sia sorga sa. 14 Ate nara mema' pantin boe. Huu Ana denu se, fo reu tao mata' neu basa atahori nara, fo dei fo Ana fee se masoi-masod'a' mia sala-kilu nara. Te mae ta'o naa o, Lamatualain Anan, fe'e lena' basa se.

Report Issue

Ibrani 2

TOC , Chapters

1 Huu naa, hita musi to'u tahere' saa fo hita rena so'al Lamatualain Anan ena, fo ata afi' lilii' ma lao hela E. 2 Fe'esa'an, Lamatua' pake ate nara mia sorga, fo rafad'e hehelu-fufuli' neu bei-ba'i Isra'el tara mia lenu loa'. Te ara ralena-langga parendan, naa de ara simbo huhuku-dod'oki'. 3 Te Hara-lii Malole' so'al masoi-masod'a' mema' malole' teb'e-teb'e'. Te mete ma hita tae Hara-Lii Malole' so'al Yesus nda ma sosoa-ndandaa' sa, fo nda simbo sa na ta'o bee fo hita bisa keke mia huhuku-dod'oki manaseli' a fo hambu masoi-masod'a? Hoko'! Hita nda bisa hambu masoi-masod'a' mete ma hita nda simbo Hara-Lii Malole' a sa. Lamatua Yesus nafad'e Hara-Lii Malole' neu Mana Tungga nara. Basa de sira mana rita ma rena so'al Yesus rafad'e neu nggita, naa de tamahere. 4 Huu Lamatualain o fee koasa fo ara tao manadad'i' mata'-mata'. Ana na'onda' Dula-dalen neu se, fo ara tao manadad'i' laen ra, tungga hihii-nanaun. Huu basa naa ra, naa de tahine tae, mema' d'ala masoi-masod'a' naa, teb'e. 5 Au ola' so'al raefafo feu' mana nae nema' a. Te Lamatualain nda nafad'e nita ate mana sia sorga nara sa nae, dei fo sira mana mete-se'u raefafo' ia. Huu dei fo atahori mana mete-se'u. 6 Sia Lamatualain Susura Meumaren, Ba'i Daud natane nita so'al atahori felin nae, “Lamatualain! Ta'o bee de Lamatua' taomata' neu atahori? Ta'o bee de Lamatua' sue se? Te sira aka' atahori' a! 7 Ma Lamatua' fee se koasa, de ara dad'i ona' ate mana sia sorga. Lamatua' o fee had'a-hormat neu se, ma so'u se, 8 de ara parenda basa saa fo Lamatua' tao' ra ena.” Dad'i tungga ba'i Daud susuran, Lamatualain tao atahori dad'i malangga, fo ara mete-se'u basa saa fo tao nala' ra. Tao-tao te nda fe'e tahine tita atahori esa fo mana parenda basa-b'asa' e ta'o naa sa. 9 Huu hambu Esa bisa parenda nala' basa-b'asa' e. Eni, naeni Yesus. Ana nema leo losa' a sia raefafo', fo dad'i atahori mana lemba doid'oso' losa mate. Ana mate ona' naa, fo natud'u Lamatualain rala malolen neu atahori. Basa naa ma, Lamatualain koa E ma so'u nanaru E, fo parenda basa saa fo Lamatualain tao nala' ra. 10 Dad'i nandaa Lamatualain fee Yesus lemba doid'oso', naa fo Yesus soi d'ala masod'a' fee atahori. Huu Lamatualain nau fo atahori hetar rasod'a ra'ab'ue ro E sia sorga boe. Te Lamatualain mana tao basa-b'asa' e. Ma basa mana masod'a' ra, sia huu Eni. 11 Dei fo Lamatualain simbo no malole' atahori fo Yesus tao nameu' ra, fo ara dad'i Lamatua' ana nara. Lamatualain naa, Yesus Aman. No ta'o naa, Yesus no se Ama esa. Naa de Yesus nda mae no'e se nae, “Hei ia, Au toronoo heheli nggara.” 12 Huu Yesus nafad'e Aman ena nae, “Au ae ufad'e toronoo ngara, so'al Ama' malolen! Au ae sod'a koa-kio sia talad'a nara, so'al Ama' manaselin!” 13 Yesus o ola' nakandoo nae, “Au umuhere ukundoo neu Lamatualain.” Basa de Yesus ola' fai nae, “Mete d'ei! Au sia ia sie, u'ub'ue o Lamatualain ana nara, fo Ana fee neu Au ena, fo Au mete se'u se.” 14 Huu Lamatualain ana nara naa, atahori biasa boe, naeni de Yesus musi dad'i atahori ona' se. Huu Ana musi dad'i atahori dei, dei fo Ana fe'e bisa mate ena. Tungga Eni mamaten naa, dei fo Ana bisa neu rambas koasa mia nitu ra malanggan. Te malangga de'ulaka' naa, mana to'u koasa fo mete-se'u neu d'ala-d'ala mana nenefutu-pa'a' no mamates a. 15 Ana o tao atahori ramatau mamates rakandoo' a, losa ara tungga hihii-nanaun, ona' ate boe. Te ia na, Yesus bisa mbo'i' atahori mia nemetaus nara ena. 16 Huu relo-relo ena, Yesus nda nema fo tulu-fali Lamatua' aten mana sia sorga sa. Te nema fo tulu-fali nggita, naeni ba'i Abraham tititi-nonosi nara ia. 17 Huu naa, Yesus dad'i ona' hita, mana dad'i Eni toronoo nara ena. No ta'o naa, Ana dad'i hita malangga agaman mana sia ata', fo tulu-fali hita tungga Lamatualain hihii-nanaun. Ana natud'u rala susuen neu nggita. Ana ola' saa, na, Ana tao tungga. Fai dalahulun, hita bei-ba'i nara ro'e malangga agama ra malangga monaen tao tutunu-hohotu', fo Lamatua' fee ambon neu sala-singgo nara. Ale' ia, Yesus mesa' ne dad'i tutunu-hohotu' fo Lamatualain fee ambon neu sala-kilu tara. 18 Lele' Yesus nasod'a mia raefafo' ia, Ana doid'oso naen seli. Hambu ruma kokoe E, fo Ana tao sala'. Ona' naa o, Ana nda tungga sa. Huu naa, mete ma hambu ruma kokoe-nanasi' nggita fo tao sala', na, Yesus bisa tulun nggita fo ata nda tud'a sa.

Report Issue

Ibrani 3

TOC , Chapters

1 Dad'i ta'o ia, toronoo nggare! Lamatualain pili nala hei ena, ma cap nggi atahori rala meumare', fo dei fo misod'a mi'ib'ue mo E sia sorga. Huu naa, hei musi du'a lutu'-lelo' so'al Yesus naa. Huu hita tataa ena tae, Eni, Lamatualain Ded'enun, ma Eni o hita malangga agama monaen mana sia ata'. 2 Lele' Lamatualain denu Yesus, Yesus tao tungga basa Lamatua' hihii-nanaun. No ta'o naa, Ana dad'i ona' ba'i Musa. Huu ba'i Musa o tao tungga Lamatualain hihii-nanaun, lele' ana mete-se'u hita bei-ba'i nara mia fai dalahulu' a. 3 Mae ona' naa o, Yesus manaseli' lena' ba'i Musa. Huu Yesus naa, ona' malangga ume-loo. Ma matetun, malangga ume-loo a manaseli' lena' atahori ded'enu' mana sia ume naa rala. 4 Atahori esa-esa' nafefela ume-loon. Te Lamatualain nafefela basa-b'asa' e. 5 Dad'i ba'i Musa tao tungga Lamatualain hihii-nanaun, lele' ana dad'i ded'enu' sia Lamatua' ume isin. Huu lele' naa, Ana nafad'e mema' saa fo Lamatualain nae tao. 6 Yesus o tao tungga Lamatualain hihii-nanaun, te Eni nda atahori ded'enu' ona' ba'i Musa sa. Huu Eni ia, Kristus, Lamatualain Anan fo Ana pili nala mema' mia dalahulun, fo nae haitua raefafo' nema. Kristus mete-se'u nahine teb'e-teb'e' Aman ume isi nara. Dad'i mete ma hita to'u tahere' nemehere tara, ma tamahena takandoo neu Kristus, hita o bisa dad'i Eni ume isin boe. 7 Huu naa, hei musi pasa ndiki mara fo rena malolole saa fo Lamatualain Dula-dale Meumaren ola' ena nae, “Fai' ia, mete ma hei rena Lamatualain o'olan, 8 Ama afi' langga fatu, ona' atahori naa ra, mana lao' reu-rema losa too haa nulu sia lenu loa'. Huu ara nda nau taoafi' neu ba'i Musa sa, losa Lamatualain nae' a nda na'atataa' no se sa ena. 9 Du'a neu' ena! Too haa nulu Au tao manadad'i' mata'-mata' sia mata nara! Te ara aka' sob'a Au rakandoo' a. Naa de Au o umunasa se ae, ‘Hei ia ra, talalu! Huu hei misid'ea hela Au d'ala ngga, de tungga' a d'ala mana sala mara!’ 11 Au nda u'utataa' mete hei de'ulaka mara ona' naa sa ena. Naeni de Au sumba-ndoon nggi ae, ‘Hei nda bole misi' rala mi sa, fo hahae ao mara mi'ib'ue mo Au.’” 12 Dad'i toronoo nggara e! Besa-b'esa fo afi' losa hambu mia hei mana tao de'ulaka', losa nda namahere sa ena, boe ma misid'ea hela Lamatualain mana nasod'a nakandoo' a. 13 Malole lena', tungga fai hei esa tao manggatee esa rala nara. Esa afi' nahati esa fai! Huu hei nene peko-leleko' no' a mud'a' fo tao sala', losa hei dad'i langga fatu, ma nda taoafi' neu Lamatualain sa. 14 Hita o bisa ei' esa to Yesus Kristus, sad'i hita tamahena takandoo neu E, ona' lele' hita fe'e na tamahere neu E. 15 Te Lamatua' Dula-dale Meumaren o ola' ta'o naa nae, “Fai' ia, mete ma ama rena Lamatualain o'olan, ama afi' langga fatu, ona' atahori naa ra, mana lao' reu-rema losa too haa nulu sia lenu loa', huu ara lab'an Musa.” 16 De ia na au ae utane ta'o ia: atahori mana rena ba'i Musa, boe ma rasad'ea hela e, naa ra seka? Seka fai, sira hita bei-ba'i nara fo Musa mesa' ne no se lao hela rae Masir. Ara rita manad'ad'i' mata'-mata' te fe'e langga fatu. 17 Boe ma, atahori mana tao Lamatualain namanasa losa too haa nulu na, seka? Se fai, mete ma nda hita bei-ba'i tara sa. Huu masod'a nara raseli-sala' sia lenu-loa', losa ara mate, de ne'oi se sia naa. 18 Boe ma, atahori mana hambu sumba-ndoon mia Lamatualain losa nda bole maso' risi' rae naa sa, fo hahae ao nara ro E, naa ra seka? Se fai, mete ma nda hita bei-ba'i tara sa. Huu ara nda nau rena Lamatualain sa.” 19 Dad'i ndaa ena, to! Hita bei-ba'i nara nda losa rae naa sa, fo hahae ao nara ro Lamatualain, huu ara nda ramahere neu E sa.

Report Issue

Ibrani 4

TOC , Chapters

1 De ia naa hita musi dud'u'a naru', huu Lamatua fe'e helu nae, Eni atahori nara bisa hahae ao nara ro E. Dad'i afi' losa hambu ruma mia hei nda simbo saa fo Lamatualain helu-fuli' naa sa. 2 Huu hita rena hara-lii malole' a ena, ona' bei-ba'i tara rena' a boe. Te huu ara nda ramahere hara-lii' naa sa, de nda hambu saa-saa sa boe. 3 Huu mete ma tamahere, hita bisa hahae ao tara ta'ab'ue to Lamatualain. Huu fe'esa'an, Ana helu ta'o naa neu bei-ba'i tara, te basa ma Ana namanasa se nae, “Au nda u'utataa' mete hei de'ulaka' mara ona' naa sa ena. Naa de Au sumba-ndoon nggi ae, ‘Hei nda bole rala mi sa, fo hahae ao mara mo Au.” Dad'i hita bub'ulu' tae, lele' Lamatua' tao lalai no raefafo', Ana tao mema' fo atahori nara bisa hahae ao nara, fo rasod'a ra'ab'ue ro E. 4 Sia dud'uit so'al Lamatualain tao lalai no raefafo', nenesura' so'al Lamatualain hahae aon nae, “Lamatua' ue-tao nala basa' e, boe ma mbila' neu ma, nandaa no fai ka hitun, Ana hahae aon.” 5 Sia tatad'a' laen fai, Lamatualain ola' no bei-ba'i tara nae, “Hei nda bole rala mi sa, fo hahae ao mara mo Au.” 6 Dad'i Lamatualain nau fo atahori nara hahae ao nara fo rasod'a ra'ab'ue ro E. Te bei-ba'i tara mana rena ra'ahulu' hara-lii malole' naa, ara nda bisa maso' rala reu sa, huu ara nda tao tungga Lamatua' hihii-nanaun sa. 7 Te dod'oo ma, Lamatua' pili fai laen, fo atahorin bisa maso' rala reu hahae ao nara ro E. Ana pake ba'i Daud fo ola' nae, “Fai' ia, mete ma hei rena Lamatualain o'olan, afi' tao rala mara manggatee ona' fatu, te rena malolole leo.” 8 Lele' ba'i Daud ola' nae, “Fai' ia”, ana nda dud'u fai' fo lele' Yosua no bei-ba'i' ra ro umbu-ana nara reu risi' Kana'an. Huu lele' ba'i Daud ola' na'o naa, basa se mate doo' ena. 9 Huu naa, hita bub'ulu' tae, Lamatua' pili fai laen, fo atahori nara hahae ao nara, fo rasod'a ra'ab'ue ro E. 10 Ma atahori mana rala neu hahae aon no Lamatualain, ana hahae mia ue-tataon ena, ona' Lamatua' hahae aon mia ue-tataon nandaa no fai kahitun, lele' Ana tao basa raefafo' ia. 11 Dad'i mihehere fo ama bisa maso' hahae ao mara fo misod'a mi'ib'ue mo Lamatualain. Afi' losa ruma nda hambu rala reu sa, huu nda nau rena Lamatua' Hara-liin sa, ona' bei-ba'i tara. 12 Huu Lamatualain Ded'ea-o'ola' nara ratud'u d'ala masod'a ndoo-tetu' a. Ara ra'ena koasa fo maso' risi' rala tara, fo timba-tai dud'u'a tara ma basa hihii-nanau tara. Huu ded'ea-o'ola' naa ra mema' tande' lena' felas fo mana hina ao-sisi' fo uta ua-kakalu', seseri rui' ra, fo tao natangga basa se. 13 Sia lalai no raefafo', nda hambu saa ne'efuni' sia Lamatualain matan sa, Huu Ana nita basa' e meu-meu. Boe ma dei fo hita teu tandaa to E, fo tataa basa tatao-nono'i tara neu E. 14 Hita musi to'u tahere' nemehere tara, huu Lamatualain Anan, Yesus, dad'i hita malangga agama monaen mana sia ata' lena'. Huu Ana sia Lamatualain matan sia sorga ena, fo nasala'e nggita. 15 Ana bisa nasala'e nggita no malole', huu Ana nahine nae, hita ia, atahori. Mete ma hambu ruma kokoe-nanasi' fo tao sala', na, hita tud'a neu' ena. Yesus o hambu sosob'a' ona' hita boe, te Ana nda tud'a nita sa. 16 Huu naa, ima fo tambarani deka-deka to Lamatualain sia kad'era parendan. Huu Eni, ralan malole'. Dad'i mete ma ata hule-o'e Neu E, na, dei fo Ana bisa natud'u susuen fo losa fain na tulu-fali nggita.

Report Issue

Ibrani 5

TOC , Chapters

1 Atahori fo ara so'u rala dad'i malangga agama monae' mana sia ata' lena', eni ue-tataon musi tulu-fali atahori fo ra'ab'ue ro Lamatualain. Eni musi simbo fefee nara no banda tutunu-hohotu nara, fo fee neu Lamatua'. Eni musi fee banda tutunu-hohotu' fo Lamatualain fee ambon neu atahori sala-kilu nara. 2 Mete ma hambu atahori nda rahine d'ala masod'a ndoo-tetu' a sa, do atahori lao hela dala' naa ena, na, malangga agama nda tao na'asususa' se sa. Ralan malole' no se, huu eni o atahori mana tud'a no mud'a' ona' se boe. 3 Huu eni atahori mana tud'a' ona' se boe, naeni de malangga agama naa o musi fee banda tutunu-hohotu' fo Lamatua' fee ambon neu sala nara. 4 Atahori nda bole so'u-so'u' aon dad'i malangga agama monae' mana sia ata' lena'. Huu aka' Lamatualain na'ena hak fo pili atahori ona' naa, ona' lele ulu' a Ana so'u Musa a'an Harun. 5 Kristus o, ona' naa boe. Ana nda so'u Aon fo dad'i malangga agama monae' mana sia ata' lena'. Huu lele ulu' a, Lamatualain mana so'u E nae, “Ho ia, Au Ana ngga, Fai' ia, Au so'u Nggo fo to'u parenda'.” 6 Sia tatad'a' laen sia Lamatua' Susura Meumaren, Ana o ola' nae, “Ho dad'i malangga agama mata' esa mo Melkisedek lele ulu' naa, te Ho dad'i malangga agama losa doo ndu'u-d'oon neu.” < aiōn g165 > 7 Lele' Yesus masod'an nae' a nate'e sia raefafo' ia, Ana hule-o'e nda naloe' sa ma nggae nahere', no'e tulun Lamatualain fo fee beb'e'i-bara'ai' neu E. Huu Ana bub'ulu' nae, Lamatua' koasan, bisa fee masod'a' neu E. Boe ma, Lamatualain rena neu Yesus, huu Ana tungga teb'e-teb'e' Lamatua' hihii-nanaun. 8 Huu Yesus naa, Lamatualain Anan. Mae ona' naa o, Ana musi hambu doid'oso', fo Ana nanori tungga Lamatua' hihii-nanaun. 9 Boe ma, mema' teb'e-teb'e' Ana tao tungga Lamatua' hihii-nanau nara. Naa de ia na Ana dad'i Hau huu masod'a' fee basa atahori mana ramahere neu E, fo ara rasod'a rakandondoo' a ro Lamatualain. < aiōnios g166 > 10 Huu Lamatua' so'u Yesus dad'i malangga agama, mata' esa no malangga agama Melkisedek ma'ahulu' naa. 11 Au fe'e ae ola' dala' hetar so'al Kristus no Melkisedek, te au ae ola' o sosonat, huu hei fe'e ona' anadiki nggoa' nda fe'e mihine no matetu' sa. 12 Tao-tao te, hei mimihere doo' ena. Tungga matetun, hei musi dad'i meser fo bisa minori atahori boe. Tao-tao te hei fe'e ona' anadiki ana' ra de nda fe'e raa rahine sa, huu fe'e bisa rinu' a susu. Hei fe'e parlu atahori ranori nggi, d'ala-d'ala netehuu' mia Lamatua' Susura Meumaren. 13 Au bisa u'usasama' nggi ona' anadiki ana' naa ra, huu hei nda fe'e mihine teb'e-teb'e' nenori netehuu' mana sia Kristus, fo misod'a no ndoos. 14 Te mete ma anadiki ana' a na'amoko ena, ana nda ninu' a susu sa ena, te ana naa nanaat manggatee' boe. Naa ona' atahori sa nanori losa nahine Lamatua' nenorin no matetu', naa fo ana nahine bee malole', ma bee de'ulaka'.

Report Issue

Ibrani 6

TOC , Chapters

1 Dad'i hei musi minori nenori' lena' fai, huu hei minori nenori huu' so'al Kristus doo' ena. Naa de ia na, sud'i boe minori misifafali nenori huu' so'al atahori musi lao hela sala-kilu nara; nenori' so'al atahori ramahere Lamatualain; 2 nenori' so'al sarani'; nenori' so'al lalaa lima' fo atahori simbo Lamatua' Dula-dale Meumaren; nenori' so'al Lamatualain dei fo tao nasod'a bali' atahori mana mate' ra; nenori' so'al atahori reu rataa sia Lamatua'; fo simbo nggenggero-fufurin nae, seka bole nasod'a nakandoo no E, ma se hoko'. < aiōnios g166 > 3 Huu mete ma Lamatua' nau, na, ima hita lali ata' teu. Huu au ae unori nenori' lena' naa fai. 5 Tao-tao te, hambu atahori ruma rahine Kristus nenorin ena, ma ramed'a rita Lamatualain rala malolen ena, losa Ana haitua Dula-dale Meumaren fee neu se. Ara rahine basa Lamatualain Ded'ea-o'olan, ma ramed'a rita Lamatua' Koasan fo nae pake mete ma raefafo' a noe. Te mae ta'o naa o, ara nggari hendi nemehere nara, ma rasad'ea hela Kristus. Huu naa, nda hambu dala' fo bali' ro'e ambon sa, fo rasod'a malolole bali' ro Lamatualain. Huu mete ma atahori nda nau d'oa' ma fale rala nara sa, naa ona' sira mbaku risa Lamatua' Anan sia hau nggangge', basa ma ra'a'e'ei' E sia atahori hetar mata nara. < aiōn g165 > 7 Atahori mata' naa ra, ona' rae mana fee buna-b'oa nda malole' sa. Tao-tao te, mete ma ud'an nema, rae malole' a bisa fee buna-b'oa' mana na'ena ngguna neu atahori mana tao osi-tine. Boe ma Lamatualain na'onda' papala-bab'anggi', fo tao rae a boe fee buna-b'oa' hetar. 8 Te atahori mana nasad'ea Kristus, ona' rae mana fee' a duri-nggaut. Duri-nggaut a nda na'ena ngguna saa-saa sa boe. Nda doo' sa ma, Lamatualain nema de fee huku-doki' neu rae a. Boe ma Ana lalangge hendi buna-b'oa' mana nda na'ena ngguna' sa. 9 Toronoo susue nggare! Mae au ola' deres mbei ona' naa o, au bub'ulu' ae, hei nda misid'ea hela Kristus sa. Huu hei mimihere E, ma masod'a mara na'ena buna-b'oa malole' ena. 10 De misined'a te Lamatualain ralan ndoos, ma Ana nda lilii' mbusa-titi mara sa. Huu hei ue-tao no manggatee' tulu-fali atahori nara, ma sue se. Eni' a dalahulun, hei milalao ue-tataon ena. Hei o fe'e tao ta'o naa boe. 11 Te ia naa, au nau fo basa nggi ue-tao mangganggate lena' fai, fo tao tungga mikindoo ta'o naa losa bab'asan. No ta'o naa, dei fo hei simbo basa dala malole' fo mimihena mia Lamatualain. 12 Sad'i ama afi' mbera-mbera'! Ama musi ha'i conto mia atahori mana ramahere Lamatualain eni' a doo' ena. Ara ramahena rakandondoo' a neu E, losa ara simbo rala saa fo Ana helu-fuli hela' a. 13 Ha'i conto mia hita ba'in Abraham. Dalahulun Lamatualain hengge-nee hehelu-fufulin no e nendi' susumba'. Mete ma atahori so'u susumba', ara sumba' rendi' Lamatualain naran, fo Lamatua' dad'i sakasii, huu Lamatua' naa, lena' eni. Ma mete ma hambu ded'eat, basa atahori bub'ulu' rae, atahori naa o'olan, teb'e, huu ana sumba nendi' Lamatualain Naran. Mema' naa atahori hihiin. Te lele' Lamatualain sumba no ba'i Abraham, Ana sumba nendi' Naran, huu nda hambu esa lena' Eni sa boe. Ana helu-fuli nae, “Dei fo Au fee papala-bab'anggi' nae' neu nggo mo tititi-nonosi mara. Dei fo ara b'au ramaheta, losa nda hambu atahori esa bisa ito-reken nala se sa boe.” Lamatualain helu-fuli basa ta'o naa, boe ma ba'i Abraham namahere ma namahena nakandoo neu Lamatua', mae doo' deid'e ana simbo nala saa fo Lamatua' helu-fuli' naa. 17 No ta'o naa, hita bub'ulu' tae mete ma Lamatua' tao hehelu-fufuli' no atahori nara, Ana hengge-nee hehelu-fufulin nendi' susumba', fo dad'i neu toto'u-nonoet oi, saa fo Eni helu-fuli' naa, Mema' teb'e ma nda ub'a sa. 18 Hambu dala' rua nda mana uba' sa. Ka esan, naeni Lamatua' hehelu-fufulin. Ka ruan, naeni Lamatua' susumban mana dad'i hengge-nee' neu hehelu-fufulin. De mete ma Lamatua' helu-fuli dala' esa ena, dei fo Ana tao tungga, huu nda mana peko-leleko' sa. Naa de rala tara afi' banggi-b'anggi' neu hehelu-fufulin naa. Hita tela teu sangga masoi-masod'a' sia E ena, de ia na ata tahani takandoo ma tamahena neu E. 19 No ta'o naa, rala tara teer, ona' ofa' sa seli hendi rii-ree, fo nafu sia mamana nanafu'. Huu tamahena neu Yesus Kristus mana dad'i malangga agama monae' mana sia ata' lena' a. Dalahulun, nandaa no atahori Yahudi ra fai malole nara, malangga agama monae' mana sia ata' lena' a, rala neu tungga teme mana pele kama Meumare manaseli' a, fo neu nandaa no Lamatualain sia naa. 20 Te ia naa Yesus rala neu na'ahulu' de soi dala' fee nggita ena. Huu Eni malangga agama monae' mana sia ata' lena' a, mata' esa ona' Melkisedek dalahulu' a. Te Yesus manaseli' lena mia basa malangga agama mbaraa' ra, huu nda parna naloe' tao ue-tataon sa. < aiōn g165 >

Report Issue

Ibrani 7

TOC , Chapters

1 Lele ulu' a, Melkisedek dad'i kota Salem manen. Eni o malangga agama soa' neu atahori mana be'utee neu Lamatualain mana sia ata-ata' a. Naran sosoan nae, “Mane Rala Ndoos”. Ma mane Salem a, sosoan, “Mane Dame”. Esa o nda nahine Melkisedek ia lao' mia bee nema sa boe. Esa o nda nahine aman, inan, no bei-ba'i nara sa. Nda rahine b'onggi e ma ana mate eni bee sa boe. Atahori rahine' a eni, mane kota salem, ma malangga agama sia Lamatualain. Te ana ona' Lamatualain Anan boe, huu eni o malangga agama mana nalalao nakandoo ue-tataon. Lao esa, hambu mane' hira rema ro sold'ad'u ra, fo rae rambas rala ba'i Abraham nonoo nara sud'i' a saa nara. Basa naa ma, ba'i Abraham neu natati na'ab'ue no nonoo nara, losa rasenggi' mane' naa ra. Boe ma ba'i Abraham se ha'i rala bali' basa sud'i' a saa ra. Lele ba'i Abraham lao b'ali', boe ma Melkisedek kalua mia kota Salem de neu soru e. Boe ma ana ola' fee papala-bab'anggi' neu ba'i Abraham nae, “Hela fo Lamatualain mana sia ata-ata' a, fee nggo papala-bab'anggi'.” Basa naa ma, ba'i Abraham banggi fee Melkisedek bab'anggi' sa mia bab'anggi' sanahulu, mia basa sud'i' a saa fo ana rambas nala bali' naa ra. Ana fee ta'o naa, huu Melkisedek naa, malangga agama mia Lamatualain mana sia ata-ata' a. 4 De du'a malolole so'al Melkisedek ia! Ba'i Abraham banggi fee ne bab'anggi' esa mia bab'anggi' sanahulu mia basa sud'i' a saa meulau', fo ana ha'i nala bali' ra. Dad'i matetun, Melkisedek naa, atahori moko-monaen boe. 5 Tao-tao te lele' naa, Lamatualain nda fe'e so'u atahori fo dad'i malangga agama sa. Losa nala ba'i Abraham tititi-nonosin Lewi, dei de Lamatualain so'u nala Harun no tititi-nonosi nara, dad'i malangga agama neu basa ba'i Abraham tititi-nonosi nara. Basa ma, losa Musa lelen, Lamatualain na'onda' hohoro-lalane' nae, atahori mia leo Lewi na'ena hak simbo bab'anggi' esa mia buna-b'oa' bab'anggi' sanahulu' mia toronoo leo Isra'el laen ra. 6 Te Melkisedek naa, nda Lewi tititi-nonosin sa. Ona' naa o, ba'i Abraham banggi fee ne bab'anggi' esa, mia bab'anggi' sanahulu, huu ana nae Melkisedek naa, atahori manaseli'. Ba'i Abraham pantin huu ana simbo nala hehelu-fufuli' mia Lamatualain mana nae fee papala-bab'anggi' neu e. Te ona' naa o, Melkisedek mana ola' papala-bab'anggi' fee Abraham nae, “Hela fo Lamatualain Mana Sia Ata-ata' a, fee papala-bab'anggi' neu nggo.” 7 Ia dad'i bukti oi, Melkisedek naa, atahori pantin lena'. Huu atahori mana ola' fee papala-bab'anggi', mema' pantin lena' atahori mana simbo papala-bab'anggi' a. 8 Basa malangga agama ra ra'ena hak fo simbo rala bab'anggi' esa mia bab'anggi' sanahulu. Te huu sira atahori raefafo', de dod'oo ma ara mate. Malangga agama Melkisedek o simbo bab'anggi' esa mia bab'anggi' sanahulu boe. Te ana nasod'a nakandoo, huu Lamatua' Susura Meumaren nda dui nae, ana mate sa. 9 Huu ba'i Abraham banggi fee Melkisedek sud'i' a saa ra bab'anggi' esa mia bab'anggi' sanahulu, na, atahori bisa du'a' rae, eni tanggon nala tititi-nonosin nda fe'e mana bonggi' a sa. No ta'o naa, hita bisa tae ana bae mema' tititi-nonosin Lewi bab'anggin esa mia bab'anggi' sanahulu. 11 Lele' Lewi tititi-nonosin nara dad'i malangga agama, Lamatua' pili ba'i Musa a'an Harun, dad'i atahori kaesan mana dad'i malangga agama monae' mana sia ata' lena'. Malangga agama ra ue-tataon nara, naeni ratud'u dala' fo atahori rasod'a no ndoo-tetu', ma malole ro Lamatua'. Mae sira tao tungga basa hohoro-lalane' fo Musa' simbo' ra o, malangga agama ona' Harun nda bisa tao nameu se no matetu' sa. Naa de ara parlu malangga agama laen, mana ona' Melkisedek. 12 Te mete ma malangga agama mata feu' nggati malangga agama mbaraa', na, musi nggati hohoro-lalane mbaraa' ra boe. 13 De manggarelo' ena, malangga agama mata feu' naa, naeni Yesus. Te huu bonggi e mia leo laen, nda mia leo Lewi sa. Tungga ba'i Musa hohoro-lalanen, malangga agama ona' Harun, nema mia aka' leo Lewi, nda bole mia leo laen sa. 14 Te basa atahori bub'ulu' rae, hita Malanggan Yesus Kristus bonggi E mia leo Yahuda. Tungga ba'i Musa hohoro-lalanen, nda hambu malangga agama mia leo naa sa. 15 Te Lamatualain nda taoafi' neu hohoro-lalane' mbaraa' sa ena, huu ia na Yesus, dad'i malangga agama mata feu', ona' Melkisedek. 16 Huu tungga ba'i Musa hohoro-lalanen, malangga agama mbaraa' ra musi rema mia leo Lewi. Te Yesus nda nema mia leo naa sa. Ona' naa o, Lamatualain so'u E dad'i malangga agama mata feu', huu Na'ena koasa fo nasod'a nakandoo' a, ma nda hambu esa bisa tao nalutu E sa boe. 17 Huu Lamatualain Sura' sia Susuran nae, “Ho dad'i malangga agama ona esa' mo Melkisedek dalahulu' a, te Ho dad'i malangga agama losa doo ndu'u-doon neu.” < aiōn g165 > 18 Sosoan nae, hohoro-lalane mbaraa' nda na'ena koasa fo tulu-fali atahori ra sa. Naeni de Lamatualain fee nggati hohoro-lalane mbaraa' naa ra, fo dalahulun Ana fee neu ba'i Musa. 19 Huu ona' mae atahori tao tungga hohoro-lalane' mbaraa' ra o, ara fe'e masala-kilu'. Naa de ia na, Lamatua' soi dala malole' lena', fo ata tasod'a to E no mole-dame. 21 Dalahulun, lele' Lamatualain so'u Lewi tititi-nonosin fo dad'i malangga agama, Ana nda helu-fuli ma sumba saa-saa no se sa boe. Te Lele' Lamatualain so'u Yesus dad'i malangga agama, Ana helu-fuli nae, “Au ia, Lamatua'! Au sumba, Au nda ub'a saa fo Au helu-fuli' a sa. Au so'u Nggo dad'i malangga agama, fo mulalao ue-tataom mukundondoo' a.” < aiōn g165 > 22 No hehelu-fufulin ta'o naa, Lamatualain pake Yesus dad'i toto'u-nonoet nae, Eni nau hengge-nee hehelu-fufuli malole lena' no nggita. 23 Dalahulun, malangga agama mbaraa' musi nggati se nekendoo' a, huu ara mate. Naeni de musi hambu malangga agama hetar. 24 Te Yesus naa, malangga agama mata feu' sa mana nasod'a nakandoo, ma nalalao ue-tataon nakandoo' a. Naeni de nda parlu atahori nggati E sa. < aiōn g165 > 25 Huu naa, Yesus fee masoi-masod'a' neu basa atahori mana nau nema nisi' Lamatualain tungga Lamatua' Yesus. Ana tao ta'o naa losa doo ndu'u-doon. Boe ma Ana dad'i sira atahori ume-isin mana soa' a neu hule-o'e neu Lamatualain fo tulu-fali se. 26 Yesus naa, malangga agama monae' mana sia ata' lena' mana nandaa no nggita. Huu Eni, Atahori Meumare' nda ma sala' saa sa boe. Eni, nda ona' atahori fo nahine' a tao sala-kilu'. Huu Lamatualain so'u nananaru E ena, lena' basa mana sia raefafo' ma sia sorga. 27 Naa de Yesus malole' lena' basa malangga agama mbaraa' ra. Dalahulun, ara musi tunu-hotu banda tungga fai, naa fo Lamatualain fee ambon neu sala-kilu nara. Basa fo ara tao tutunu-hohotu' fee atahori ra. Te Yesus nda parlu tao nasafafali ta'o naa sa, huu Ana fee aon lao esa' a fo dad'i tutunu-hohotu'. Naa dai ena fo Lamatualain fee ambon neu basa atahori sala-kilu nara. 28 Tungga ba'i Musa hohoro-lalanen, ara so'u atahori raefafo' biasa fo dad'i malangga agama. Te ara fe'e ra'ena sala-kilu', naa de Lamatualain tao hehelu-fufuli feu' nae, Eni nae so'u Anan fo dad'i neu malangga agama monae' mana sia ata' lena' a. Huu Anan ia, tungga nakandoo Eni hihii-nanaun. < aiōn g165 >

Report Issue

Ibrani 8

TOC , Chapters

1 Dad'i au o'ola ngga nenendin ta'o ia: ia naa hita hambu malangga agama monae' mana sia ata' lena' fo manaseli' lena mana sia dalahulu' ra. Eni, naeni Yesus. Ana endo' to'u parenda' sia sorga, sia Lamatualain mana sia ata-ata' a bob'oa onan. 2 Ana nalalao ue-tataon sia mamana hule-o'e matetu' a. Mamana' naa, Lamatualain mana tao, nda atahori tao sa. 3 Malangga agama monae' mana sia ata' lena' a biasa nendi papala-bab'anggi' no tutunu-hohotu' fee Lamatualain. Naa de Yesus o musi nendi tutunu-hohotu' boe. 4 Te Yesus nda nalalao ue-tataon sia raefafo' ia sa. Huu sia raefafo' ia hambu malangga agama mana nendi hahambu' ma tutunu-hohotu' neu Lamatualain, tungga ba'i Musa hohoro-lalanen ena. 5 Ara ralalao ue-tatao nara sia Lalaat Hule-o'e', fo ona' mamana hule-o'e matetu' a sia sorga. Huu lele' ba'i Musa nae tao Lalaat naa, Lamatualain fee nesenened'a' neu e nae, “Musuned'a malolole! Ho musi tao tungga teb'e-teb'e' ona' lalaat fo Au utud'u basa neu nggo mia lete' naa ata!” 6 Te Yesus ue-tataon manaseli' lena' malangga agama mbaraa' ra. Huu ia na, Lamatualain hengge-nee hehelu-fufuli' fo malole' lena' a, huu Ana o pake Yesus dad'i lelete fo atahori bisa hambu dame bali' ro Lamatualain. 7 Dalahulun, Ana hengge-nee hehelu-fufulin no ba'i Musa lele' Ana na'onda' hohoro-lalane' ra. Ona' mae ta'o naa o, atahori nda rasod'a meumare' ma matetu' tungga hohoro-lalane' naa ra sa. Huu naa, ara nda bisa malolole ro Lamatualain sa. Naa de ia na, parlu hambu hehelu-fufuli' malole' lena' fai. 8 Te dalahulun, Lamatualain ai atahori nara, huu ara ralena-langga rasafafali hohoro-lalane mbara Na. Lele' Ana nda na'atataa' sa ena, Ana namanasa, ma nafad'e nae, “Rena malolole, te Au ia, Lamatua'! Dei fo Au hengge-nee hehelu-fufuli feu' o atahori Isra'el, ma leo Yahuda ra. 9 Hehelu-fufuli' fo Au ae hengge-nee o se, nda ona' hehelu-fufuli dalahulu' a fo Au hengge-nee' o bei-ba'i nara sa Huu dalahulun Au to'u lima nara, de o se lao hela rae Masir. Te ara nda tao tungga saa fo ara hengge-nee basa ro Au' a sa. Naa de Au nda afi' ae taoafi' neu se sa ena. 10 Hehelu-fufuli' fo Au ae hengge-nee o atahori Isra'el ra, liin ta'o ia: “Dei fo Au tao hohoro-lalane Ngga neu dud'u'a nara rala. Dei fo Au sura' parenda Ngga sia rala nara. Basa fo, Au dad'i Sira Lamatuan, ma ara dad'i Au atahori nggara. 11 Dei fo ara nda parlu ranori nonoo nara sa ena, boe ma toronoo nara rae, ‘Hei musi mihine Lamatua'!’ huu basa se rahine Au no malole', mia anad'iki' losa monae' ra. 12 Huu Au ae utud'u susue ngga neu se, naa de Au lilii' hendi basa sala-kilu nara.” 13 Lele' Lamatua' ola' nae, Eni nau hengge-nee hehelu-fufuli feu' no se, naa sosoan nae, hehelu-fufuli mbaraa' a, nda papake' sa ena. Nda doo' sa, te sambu-lalo hendi ena.

Report Issue

Ibrani 9

TOC , Chapters

1 Ia na au ae fee nesenened'a' ta'o ia: lele' Lamatualain hengge-nee hehelu-fufuli' fefeun no bei-ba'i tara, Ana o na'onda' hohoro-lalane' fo ara raririi mamana hule-o'e', fo ara bisa be'utee neu E tungga hohoro-lalane' naa hihii-nanaun. 2 Hambu lalaat monae' sa sia mamana hule-o'e' naa, sod'an. Sia lalaat naa kama mata' a, hambu mamana mbed'a' lambu, no mei esa fo malangga agama ra mbed'a' roti fee neu Lamatualain. Ara ro'e Kama mata' naa rae, Lamatualain Kama Meumaren. 3 Hambu teme bab'ambi monae naru' esa doko-doko bab'ata kama laen esa fo ara ro'e rae, Lamatualain Kama Meumare Manaselin. 4 Sia teme bab'ambi' a mata', hambu mei lilo' esa, fo ded'e kamanyan ma'ameni' fee neu Lamatualain. Ma sia Kama Meumare Manaseli' a rala, hambu peti lilo' esa sia naa, fo ara ro'e rae, Peti Hehelu-fufuli'. Sia peti a rala, ara mbeda' sud'i' a saa mia fai ulu' a fo dad'i nesenened'a' neu atahori so'al Lamatualain hehelu-fufulin fo Ana hengge-nee no se. Sia naa hambu tofles lilo' esa, ara mbed'a' roti manna sia rala. Roti naa, roti fo dalahulun Lamatualain na'onda' mia lalai, fee bei-ba'i tara lele' ara ndoe mia lenu-loa' a. Sia peti naa o hambu ba'i Harun teteas meto na, fo dalahulun ana nambetu. Boe ma hambu fatu beb'ela' boe fo lele ulu' a Lamatualain pake fo dud'ula hohoro-lalanen fee neu ba'i Musa. 5 Sia peti a tatanan hambu paton manaseli' rua. Paton naa ra mata aon ona' Lamatualain ate malid'a nara mia sorga mana rambarii' rakambembela lid'a nara fo bab'ata rala peti a, huu mamana' naa, natud'u Lamatualain rala kasian Na neu atahori. Te ia na, au nda ka'e ala fo ola' losa lutu'-lelo' sud'i' a saa naa ra sa. 6 Mema' ara biasa mbed'a'-nggao sud'i' a saa ra sia Lamatualain Ume Lalaat Hule-o'en, ta'o naa. Basa fo malangga agama ra dea-rala tungga fai sia kama mata' a fo ralalao ue-tatao nara sia naa. 7 Te aka' malangga agama Yahudi ra malangga monaen bole rala neu nisi' Lamatualain Kama Meumare Manaselin. Ma nda rala neu sud'i' a fai' saa sa, te to saa na rala neu lao esa' a. Mete ma ana rala neu, musi nendi banda tutunu-hohotu' raan, fo b'ib'rus neu Peti Hehelu-fufuli' a tatanan. Raa' naa sosoan, naa fo Lamatualain fee ambon neu malangga agama no basa atahori ra sala-kilu nara, ona' mae sala' fo ara tao' te nda rita' rae sala' sa boe. 8 Lamatualain nanori nggita nendi' Dula-dale Meumaren ena nae, mete ma teme bab'ambi' a fe'e bab'ata dala' mana nisi' Kama Meumare Manaseli' a, sosoan nae, atahori nda fe'e bisa rala reu risi' Lamatua' matan sa, mete ma hohoro-lalane mbaraa' ra fe'e sia. 9 Huu basa naa ra dad'i conto Lamatua' Dula-dalen, fo nanori nggita mana hambu masod'a' ale' ia. Dalahulun, bei-ba'i tara rendi banda tutunu-hohotu' fee neu malangga agama, fo Lamatualain fee ambon neu sala-kilu' ra. Ona' mae rendi tutunu-hohotu' naen seli o, tutunu-hohotu' naa ra nda bisa tao fee rala nara dad'i meumare' sa, ma nda bisa tao namopo' sira dud'u'an rae sira tao sala' sa. 10 Dad'i saa fo ara tao' naa ra, tungga aka' hohoro-lalane agama. Hambu hohoro-lalane' parenda oi, afi' raa ia, ma afi' rinu naa. Hambu hohoro-lalane' ruma rae, ara musi rameu ao nara ma sud'i' a saa nara tungga hohoro-lalane' hihii-nanaun. Tao-tao te, basa hohoro-lalane' ra, ralalau atahori tungga aka' ao sisi' a, te nda bisa ralalau atahori rala dud'u'a nara sa. Ona' naa o, hohoro-lalane' naa ra musi lao' rakandoo boe, losa Lamatualain nggati se no hohoro-lalane feu'. 11 Te ale' ia, Atahori fo Lamatualain helu-fuli mema' mia lele' ulu' a Ana sia ena. Eni ia, Kristus. Ana nema dad'i hita malangga agama monae' mana sia ata' lena', ma Ana tao dala malole' fee nggita ena. Ana nalalao ue-tataon, ona malangga agama mbaraa' a, te Ana ue-tao sia mamana hule-o'e manaseli' teb'e. Mamana hule-o'en naa, nda sia raefafo' ia sa, huu atahori nda tao mamana' naa sa. 12 Kristus o maso' nisi' Kama Meumare manaseli' naa, fo nandaa no Lamatualain ona' malangga agama monae' mana sia ata' mbaraa' ra, tao too esa na lao esa. Lele' Ana rala neu, Ana o nendi raa' fee Lamatualain boe. Te nda ona esa' sa. Huu Kristus nda nendi raa' mia banda tutunu-hohotu' ra sa. Ana nendi' naa, Eni Raan, huu Ana mate ena fo dad'i tutunu-hohotu' fee nggita. Aka' na Kristus nendi raan lao esa' a fo tao nggita nenembo'it mia sala-kilu' tara, losa doo ndu'u-doon. < aiōnios g166 > 13 Dad'i Kristus raan naa, mema' manaseli' lena' banda tutunu-hohotu' ra raan. Tungga ba'i Musa hohoro-lalane nara, atahori mana tao sala' ra, manggenggeo', ma nda randaa maso' be'utee neu Lamatualain sa. Ara musi risi' malangga agama ra fo tao tutunu-hohotu', naa fo tutunu-hohotu' a raan tao nemeu bali' se. Tutunu-hohotu' nae' ro'e bib'i hiek raan no sapi raan. Hambu hohoro-lalane' esa nae, mete ma atahori kois atahori mates, na, eni manggenggeo' sia Lamatualain matan ena. De mete ma atahori naa nae dad'i meu' bali', na malangga agama musi ha'i afu mia sapi tena nenetunu' a, fo neu mbori neu atahori manggenggeo' naa, naa fo ana dad'i meu' bali'. 14 Naa! Mete ma banda raa' tao nameu atahori ao sisin mana manggenggeo', na, lelenan fai Kristus raan! Huu Raan naa, tao nggita nenembo'i' mia sala-kilu' ra, boe ma tao nameu rala dud'u'a tara. Huu sala-kilu tara tao fee nggita saranggaa to Lamatua. Lele' Kristus mate boe ma, Lamatualain Dula-dalen fo mana nasod'a nakandoo' a, tulu-fali E fo fee Aon neu Lamatua', ona' banda tutunu-hohotu' nda mana koa-kaki' mbei sa boe. De ia na, hita bisa be'utee no matetu' neu Lamatualain mana nasod'a losa bab'asan. < aiōnios g166 > 15 Huu Kristus raan manaseli' naa, naeni de Lamatualain pake E, fo nalalao hehelu-fufuli' feu' fee neu basa atahori fo Lamatualain no'e se dad'i atahorin. Huu lele' Kristus mate fo fee atahori masoi-masod'a', Ana o tefa-soi nala bei-ba'i tara mia sala-kilu' fo ara tao dalahulun naa, lele' Lamatualain hengge-nee hehelu-fufuli mbaraa' no se. Huu na, de ara bisa rasod'a rakandoo ro Lamatualain. < aiōnios g166 > 16 Au pake conto ona' atahori simbo pusaka, ona' ama' sa sura' susura hengge-nee' de fee pusaka neu ana nara. Te ana' naa fe'e bisa to'u nala pusaka naa, lele' aman mate nese ena. 17 Te mete ma aman fe'e masod'a', ana' naa nda fe'e bisa simbo nala pusaka fo aman hengge-nee sia susura naa sa. 18 Ona' naa boe Lamatualain hehelu-fufuli fefeun fo Ana hengge-nee no bei-ba'i tara. Ara fe'e na simbo rala saa fo Lamatualain helu-fuli' naa, mete ma esa mate na'ahulu' ena. Naeni de ara tunu-hotu rendi' banda raa' fo dad'i bukti rae hambu esa mate ena. 19 Lele' naa, ba'i Musa na'ab'ue nala bei-ba'i tara, de nafad'e neu se basa parenda' mana sia hohoro-lalane' fo Lamatua' na'onda' ra. Basa naa de, ba'i Musa tati-mbau sapi ma hiek, fo ha'i nala raa nara, de sambor no oe. Ana o pa'a hau roo lutu' a danan, nendi' tali mbilas. Basa ma ana boro' e neu raa', dei de ana bib'irus neu Lamatualain Susuran ata, ma neu basa rauinggu ra. 20 Lele' ba'i Musa bib'irus raa' a, ana ola' nae, “Raa' ia, dad'i tatanda' oi, Lamatualain hengge-nee hehelu-fufulin no nggi ena. De mete ma ama tao tungga basa Eni parenda nara, dei fo Eni fee basa saa fo nene helu-fuli' naa ra.” 21 Ba'i Musa o bib'irus raa' a neu Ume Lalaat Hule-O'e' a, no basa sud'i' a saa mana sia naa ra fo ara pake be'utee neu Lamatualain. 22 Te tungga Lamatualain hohoro-lalanen, basa sud'i' a saa mana manggenggeo', musi tao nemeu se nendi' raa'. Huu naa, de mete ma atahori nau dad'i meu' mia basa sala nara, na, musi hambu tutunu-hohotu' a raan dei. 23 Saa fo au dui so'al bei-ba'i tara ro Ume Lalaat Hule-O'e' a, basa naa ra dad'i' a conto, naa fo tahine Lamatualain Ume Hule-O'e matetun sia sorga. Huu mete ma malangga agama mbaraa' nae Ume Lalaat rala neu fo be'utee neu Lamatualain, ara musi tao rameu basa-b'asa' e dei, rendi' banda tutunu-hohotu' raan. Lamatualain mamana hule-o'en sia sorga o musi meu' boe. Te huu musi pake raa tutunu-hohotu' manaseli' lena' banda raa'. 24 Kama Meumare manaseli' fo Kristus rala neu' a, nda kama Ume Lalaat Hule-o'e fo atahori tao' a sa. Ume Lalaat mana sia raefafo' ia, naa dad'i' a conto mia matetun. Te Kristus sorga rala neu fo nasala'e nggita sia Lamatualain matan. 25 Dalahulun, malangga agama monae' mana sia ata' seli musi rala neu nasafafali tungga too sia Kama Meumare manaseli' a, nendi banda tutunu-hohotu' a raan neu Lamatualain. Te Kristus nda ta'o naa sa. Eni parlu rala neu lao aka' esa' a, ma nendi Eni raan. 26 Huu mete ma Ana musi rala neu tungga too ona malangga agama mbaraa' ra na, sosoan nae, Eni musi mate nasafafali. Te Ana nda tao ta'o naa sa. Huu Ana dad'i tutunu-hohotu' aka' lao esa' a, fo fee ambon neu basa sala-kilu' fo atahori tao' ra, eni' a mia ne'ed'ad'ad'i' raefafo' ia losa bab'asan. < aiōn g165 > 27 Matetun atahori o mate lao' a esa' a. Te basa na ana musi neu nisi' Lamatualain matan fo Lamatua' paresa' e. 28 Ona' naa boe, Kristus. Ana mate ma fee Aon dad'i tutunu-hohotu' lao esa' a. Dei fo Ana bali' nema. Te Ana nda taoafi' neu atahori sala-kilu nara sa ena, huu Ana tao natetu ue-tataon ena. Te saa fo Ana nae taomata' neu' a, naeni Ana nae fee masoi-masod'a' neu basa atahori mana ramahena neu E.

Report Issue

Ibrani 10

TOC , Chapters

1 Mete ma tae tahine teb'e-teb'e' Lamatualain hihii-nanaun, na, hohoro-lalane' fo Ana fee neu bei-ba'i tara naa, fe'e mana sambu-sambu'. Naa ona' a salao' mia dala-dala malole' fo Lamatua' nau fee neu nggita. Dad'i mae atahori tungga hohoro-lalane' naa ra, ma rendi banda tutunu-hohotu' rakandoo' a, naa nda bisa fee ambon neu sira sala-kilu nara no matetu' sa. 2 Huu mete ma hohoro-lalane' naa ra bisa fee ambon no matetu' neu atahori ra sala-kilun, na, ara nda rendi banda tutunu-hohotu' sa ena, huu ara nda afi' ramed'a rae sira sala sa. Tao-tao te nda ta'o naa sa. 3 Tungga too na ara aka' ro'e rasafafali fo Lamatualain fee ambon neu sala-kilu nara, 4 huu banda raa' naa nda bisa na'ena koasa fo fee ambon no matetu' neu atahori sala-kilu nara sa. 5 Naeni de Kristus ola' na'o ia lele' Ana raefafo' nema: “Lamatualain! Lamatua' nda ma'ahee no banda tutunu-hohotu' no tutunu-hohotu' laen fo rendi' ra. Ara hala risa banda hetar, fo dad'i tutunu-hohotu'. ma ara tunu banda hetar, fo ro'e ambon. Ona' mae ta'o naa o, Lamatua' ralan nda namaho'o sa. Naa de Lamatua' denu Au raefafo' uma, fo dad'i atahori ona' se boe.” 7 Kristus o ola' nae, “Lamatua'! Au sia ia ena! Au uma fo tao tungga Lamatua' hihii-nanaun, ona' Lamatua' mana ola-olan sura' mema' so'al Au.” 8 Dad'i saa fo Kristus ola' fefeun, naeni: “Lamatua' nda namaho'o no banda tutunu-hohotu' ma tutunu-hohotu' laen fo rendi' a sa. Ara hala banda hetar, fo dad'i tutunu-hohotu'. Basa ma ara tunu banda naa ra, fo ro'e ambon. Ona' mae ta'o naa o, Lamatua' ralan nda namaho'o sa.” Dad'i ona' mae ara tao tungga tetu-tetu ba'i Musa hohoro-lalane nara o, Lamatualain ralan nda namaho'o sa. 9 Lele' Kristus ola' nae, “Au uma fo tao tungga Lamatua' hihii-nanaun.” Sosoan nae, Kristus nema fo nggari hendi dala mbaraa', ma nggati no dala feu'. 10 Huu Lamatua' hihii-nanaun, naeni, Yesus Kristus dad'i tutunu-hohotu' fo mate lao esa' a soa' neu hita atahori. No ta'o naa, Ana tao nggita dad'i atahori meumare' losa bab'asan. 11 Tungga fai naa, malangga agama mbaraa' ra ralalao ue-tatao nara, no mbau-hala banda tutunu-hohotu' ra. Tao-tao te, tutunu-hohotu' naa ra nda parna hambu koasa fo fee ambon no matetu' neu atahori sala-kilu nara sa. 12 Te hita Malangga Agama monae mana sia ata' lena' a, naeni Kristus, fee Aon fo mate dad'i tutunu-hohotu' nggati hita. No Ana dad'i tutunu-hohotu' lao esa' a, Ana soi dala' fo nggari hendi basa atahori sala-kilu nara. Basa naa, dei de Ana neu endo' sia Lamatualain bob'oa onan, sia mamana nene fee had'a-hormat. 13 Ana nahani sia naa losa Lamatualain tao musu nara be'utee neu E. 14 Tutunu-hohotun fo lao' a esa' naa, tao na'etu' nakandoo sala-kilu' ra koasan fee neu atahori fo Kristus tao nameu' ra. 15 Lamatualain Dula-dale Meumaren o nafad'e dala' ona' naa neu hai ena boe. Huu Ana o ola' nita nae, 16 “Hei Malanggam nafad'e ta'o ia: Au hengge-nee hehelu-fufuli feu' o atahori nggara, Au tao hohoro-lalane nggara sia dud'u'a nara, ma Au sura' parenda ngga sia rala nara rala.’” 17 Basa ma Ana nafad'e selu' nae, “Dei fo Au lilii' hendi sala-kilu nara. Ma Au lilii' hendi tatao-nono'i nara, lele' ara ralena-langga neu Au hohoro-lalane nggara.” 18 Naa. Sosoan nae, mete ma Lamatualain fee ambon neu atahori sala-kilu nara, na, atahori nda afi' parlu rendi tutunu-hohotu' sa ena, fo tao ma'asufu Lamatua' ralan. 19 Dad'i ta'o ia, toronoo nggara e! Yesus fee raan nandali fo tao ma'asufu Lamatualain ralan. Naa de ia na, ata afi' tamatau tisi' Lamatualain sia Mamana Meumaren Manaseli' sia sorga. 20 Tasaned'a Kama Meumare Manaseli' mbaraa' a! Sia naa, hambu teme loa monae' bambi fo atahori afi' mata' reu risi' Lamatualain matan. Te no Yesus mamaten, Ana soi dala feu', de atahori bisa ola-ola' ro Lamatualain boe. 21 Lelenan fai, Yesus dad'i malangga agama monae' mana sia ata' lena', mana mete-se'u ma mana linu-afi Lamatualain ume isi nara. 22 Huu naa dad'i hita hak na, de la'i rala teu fo tandaa ma ola' to Lamatualain. Te musi tamahere teb'e no rala ndoos neu E. Huu Yesus mamaten tao nameu rala tara, losa ata nda dud'u'a dala-dala de'ulaka' ra sa. Boe ma ata musi tasod'a meumare', ona' malangga agama mbaraa' ra musi rameu ao nara, dei fo rala reu mete-se'u Lamatua' 23 La'i fo ata o to'u tahere' basa saa fo hita tataa so'al Lamatualain. Ata musi tamahena E ma sud'i dud'u'a', te dei fo Ana tao tungga hehelu-fufulin. 24 Ma la'i sangga dala' fo tao manggatee toronoo atahori mamahere' ra, fo ona bee na basa nggita tatud'u susue' nae-nae no ue-tao dala malole' mata'-mata'. 25 Huu Au rena atahori ruma nda nau ra'ab'ue ro toronoo atahori mamahere' ra sa ena. Te afi' ta'o naa! Hei musi mi'ib'ue fo esa tao manggatee esa ralan. Lelenan fai, Lamatua' fai neneman sangga losa ena. Fee nesenened'a' neu se ta'o naa! 26 Toronoo susue nggara e! Ata tahine lutu'-lelo' Lamatua' Yesus dala ndoo-tetun ena. Te mete ma tasad'ea hela Yesus, ma aka' tao sala-kilu' takandoo' a, na, sosoan nae, nda afi' hambu tutunu-hohotu' laen sa ena fo fee ambon neu sala-kilu tara. 27 Hita tahani no'a nemetaus, huu Lamatualain nema fee huku-doki' neu nggita. Huu ai naraka fo mana mbila manaseli' a nene sad'ia' ena fo nalutu basa atahori mana lab'an E. 28 Fe'esa'an, mete ma hambu atahori esa nda simbo ba'i Musa hohoro-lalanen sa, ma hambu rua-telu dad'i sakasii, na, atahori mana tao sala-kilu' naa, musi nene hukun mate, ma nda hambu ambon sa ena. 29 Te ia na, mete ma atahori ra'amuti Lamatualain Anan, naa ona' ana nae naloe-nad'ae Yesus raan, fo Ana na'andandali' e fo tao nameu atahori naa. Ma ana nda taoafi' neu Lamatualain hehelu-fufulin, fo Ana hengge-nee no atahori naa nendi' raan. Ma ana o tao namanasa Lamatualain Dula-dalen, fo mana natud'u rala malolen fee neu atahori ra. Du'a neu' ena! Atahori mata' ia ra dei fo lemba-rasaa huku-d'oki' beran lena' mia atahori nda mana simbo ba'i Musa hohoro-lalanen sa 30 Lamatualain ola' nita nae, “Au u'ena hak, fo bala-ba'e atahori ra de'ulaka nara. Ma dei fo Au tao tungga ta'o naa.” Ma nenesura' fai nae, “Lamatualain naa, Lamatua'. Dei fo Ana nggero-furi atahori nara.” 31 Misined'a te Lamatualain nasod'a nakandoo! Dei fo atahori nggengge'er, mete ma Lamatua' humu nala se ena! 32 Hei musi misined'a lele' hei fe'e na mihine so'al Kristus, dud'u'a mara dad'i meu'. Huu lele' naa, ona' mae hei hambu doid'oso' ma susa-sona' nae' o hei mi'itataa' ma mimihere mikindoo neu Kristus. 33 Hambu atahori ra'amuti, ma ra'amamae' nggi sia atahori hetar matan. Ma mete ma atahori ra'amuti ma ra'amamae' hei toronoo atahori mamahere mara, na hei tulu-fali se. 34 Hei kasian ma mitud'u rala malole mara neu atahori mana sia bui rala ra. Mete ma atahori ramana'o rendi sud'i' a saa mara, hei simbo no rala nemeho'ot, huu hei bub'ulu' mae, dei fo hei simbo saa-saa fo malolen lena', ma atahori nda bisa ramana'o rala sa. 35 Naa de hei musi to'u mihere' nemehere mara. Te dei fo Lamatua' bala-b'ae nae' lena' neu nggi. 36 Dad'i mi'itataa'! Te mete ma hei tao tungga Lamatua' hihii-nanaun, na, dei fo ama simbo basa saa fo Ana helu-fuli' nae fee nggi. 37 Lamatua' mana ola-ola nara sura' so'al Atahori mana Nae Nema' a nae, “Nda doo sa, te Atahori mana Nae Nema' a, sou nema ena. Afi' male-ma'a, te Ana nda nahani sa. 38 Atahori fo ralan ndoos, dei fo hambu masoi-masod'a', huu namahere neu Au. Te mete ma hambu ruma dinggo' hela Au, na, Rala ngga nda namaho'o sa.” 39 Hita nda atahori mana namatau de lao hela nemehere tara. Huu atahori mata' naa, dei fo ara saranggaa mia E. Te huu hita, atahori mana to'u tahere' nemehere' tara. Naa de hita hambu masoi-masod'a' takandoo' a.

Report Issue

Ibrani 11

TOC , Chapters

1 Mete ma hita tamahere Lamatualain, naa sosoan nae, hita tamahena takandoo neu E. Te mete ma Ana helu-fuli nae tao dala' esa, na, hita bub'ulu' tae, Dei fo Ana tao tungga hehelu-fufuli' naa. Ona' mae hita nda fe'e simbo saa sa boe o, tamahere takandoo' a. 2 Hita bei-ba'i tara ruma mema' ramahere ta'o naa. Huu naa, Lamatualain simbo se no malole'. 3 Raefafo' no lalai fo hita tita' lele' ia, tamahere tae, Lamatualain mana tao basa ia ra. Huu Ana nda tao nendi' saa fo mana sia mema', fo atahori bisa mete rita' a. Basa ia ra, dad'i huu Ana ola' nendi' a Ded'ea-o'olan. < aiōn g165 > 4 Habel namahere neu Lamatualain. Huu naa, de ana nendi tutunu-hohotu malole' lena' a'an Kaen. Lamatualain simbo malole Habel no tutunu-hohotun, huu ralan ndoos. Dad'i ona' mae ana mate doo' ena, te hita fe'e bisa tanori mia e, huu nemeheren. 5 Henok o namahere neu Lamatualain. Huu naa, Lamatua' so'u e sorga neu, fo ana nda mate sa. Atahori ra sangga e boe, te nda randaa ro e sa, huu Lamatua' so'u e ena. Lamatua' simbo e no malole', huu Lamatua' nae, “Henok ia, Atahori mana tao rala ngga namaho'o.” 6 De ta'o ia, toronoo ngga re! De manggarelo' ena, Lamatualain nda simbo atahori mana nda ramahere neu E sa. Te atahori mana nae nisi' Lamatualain, musi namahere nae, Lamatua' mema' sia. Boe ma musi namahere nae, Lamatua' nau tulu-fali atahori mana nau sangga Eni. 7 Noh o namahere Lamatualain. Huu naa, Noh namahere Lamatua' lele' Ana nafad'e mema' nae, “Noh! Musuned'a, e! Dei fo Au ulutu raefafo' ia no' a oe mandali monae' manaseli' fo atahori nda fe'e rita sa.” Mae Noh nda fe'e nita ona' naa sa, te ana tao rerena' neu Lamatualain, ma tao ofa' fo no ume-isi nara rasod'a. Huu nemeheren naa, Lamatua' nae eni atahori rala ndoos. Te basa atahori nda mana ramahere' ra sa, Lamatua' fee se huku-doki' beran seli. 8 B'ai Abraham o namahere neu Lamatualain. Huu naa Lamatualain no'e e nae, “Abraham, e! Lao hela kambom fo muu sia mamana' fo dei fo utud'u neu nggo. Te rae naa dei fo dad'i tititi-nonosi mara pusakan.” Rena ta'o naa ma, ana tao tungga Lamatua' hihii-nanaun, mae ana nda nahine nita' nae bee neu sa boe. 9 Lele' ana losa rae naa, ana naririi lalaat na, de leo ona' atahori fui' sia rae naa fo Lamatua' helu-fuli nae fee neu e. Boe ma anan Isak no umbun Yakob o leo sia naa boe, Huu Lamatua' helu-fuli nae fee rae naa dad'i sira pusakan. 10 Ana namahena nae dei fo nasod'a sia kota esa manaseli' teb'e. Huu Lamatualain mesa' ne mana tao nggambar fo nafefela kota naa. 11 Sara, ba'i Abraham saon, o namahere neu Lamatualain boe. Mae ana nda fe'e bonggi nita sa, ma lasi' ena o, Lamatua' tao e dad'i bei-ba'i' soa' neu nusa monae' esa. Huu namahere nae, dei fo Lamatualain tao tungga saa fo nene helu-fuli basa' ena. 12 Huu naa de, ona' mae eni lasi nae' ena o, fe'e bisa bonggi nala tititi-nonosi' hetar, losa atahori nda ito-eken rala se sa. Te ded'esi nara ona' nduu' sia lalai, ma sara'ae' sia retaan. 13 Hita ba'i nara ba'i Abraham, ba'i Isak, ma ba'i Yakob ramahere rakandoo neu Lamatualain losa ara mate. Te ara nda fe'e simbo nusa' fo Lamatua' helu-fuli' a sa. Mae ta'o naa o, ara ramahena rakandoo no rala nemeho'ot, huu ara lalanik rita nusa' naa mia dod'oo' ena. Huu ara rataa rae, sira aka' atahori fui' mana leo ra'atataa' sia raefafo' ia' 14 Tao-tao te, atahori mana ola' mata' naa, ara rae' a doo bee fo hambu mamana' fo dad'i ena nara. 15 Mete ma nusa' fo ba'i tara rae' a doo bee fo ara hambu' a, naeni ba'i Abraham kambo leleo-lulu'un, na, tantu ara hambu kaka'e' nae' fo bali' naa reu. 16 Te mamana' fo rae' a doo bee fo hambu' naa, naeni nusa' manaseli' sia sorga. Huu naa, Lamatualain simbo no malole' ma tao se dad'i atahori nara. Huu Ana sad'ia hela mema' kota esa fee neu se sia sorga. 17 Ba'i Abraham namahere teb'e-teb'e' neu Lamatualain lele' Lamatua' sob'a nemeheren. Huu naa, de ana tao tungga Lamatua' parendan de fee anan Isak dad'i tutunu-hohotu'. Tao tao te, fe'esa'an Lamatua' helu-fuli so'al ana' naa nae, “Mia anam Isak ia, dei fo hambu tititi-nonosi' hetar, losa ara dad'i nusa manaseli'.” 19 Te ba'i Abraham du'a ena nae, Lamatualain na'ena koasa fo tao nasod'a bali' atahori mana mate'. Mema' teb'e ta'o naa, huu lele' naa, ona' eni hambu bali' anan mana dad'i tutunu-hohotu' ena. 20 Ba'i Isak o namahere Lamatualain boe. Huu naa, de ana no'e fo Lamatua' pala-banggi fee ana nara Yakob no Esau papala-bab'anggi'. 21 Ba'i Yakob namahere Lamatualain boe. Huu naa, de lele' nae' a mate ma, nambarii' ruku-ruku to'u teteas na, de be'utee neu Lamatua'. Basa de ana no'e Lamatua' fee papala-bab'anggi' neu umbun mia anan Yusuf. 22 Ba'i Yusuf namahere Lamatualain boe. Lele' ana nae' a mate, ana namahere nae, dei fo Lamatualain no eni atahori Isra'el nara lao hela rae Masir. Naa de ana helu se nae, mete ma ara lao hela rae Masir na musi rendi eni rui nara. 23 Ba'i Musa ina-ama nara o ramahere Lamatualain boe. Lele' inan bonggi hendi e ma, ara ra'afuni' e doon fula telu, huu rita e aon monae'. Ma ara nda ramatau mane Masir a sa, ona' mae ana parenda atahori nara nae, “Misa basa anad'iki tou' nene bonggi feu' mia atahori Ibrani ra! 24 Lele' ba'i Musa na'amoko ma, ana o namahere Lamatualain boe. Huu, fe'esa'an Mane Masir a ana feton so'u nala e dad'i anan. Ona' mae ta'o naa o, ana nda nau atahori rae, eni mane Masir bob'onggin sa. 25 Huu ana du'a nae, malole lena' usod'a susa u'ub'ue o Lamatua' atahori nara, te soa saa usod'a umuho'o o dala de'ulaka' mana na'atataa' losa' a. 26 Ana hela atahori ra'amuti e, huu namahena Kristus, naeni Atahori fo Lamatualain helu-fuli nae haitua nema' a. Ana na'atataa' ona' naa, huu bub'ulu' nae dei fo Lamatualain bala-b'ae eni malole lena' basa hata-heto' mana sia rae Masir. 27 Ba'i Musa o namahere Lamatualain lele' ana no'e mane Masir fo no bei-ba'i tara lao hela raen. Mae mane Masir a namanasa seli te, ba'i Musa nda namatau e sa. Ba'i Musa namahere nakandoo neu Lamatualain fo nda nenenita' a sa, ona' ana nita E ena. 28 Ba'i Musa namahere Lamatua' lele' rahehere rae lao hela rae Masir. Naa de, ana tao tungga Lamatua' parendan, de denu bei-ba'i tara tao fai Paska fefeun no mbau-hala bib'i lombo fo dad'i banda tutunu-hohotu'. Basa ma ara ha'i rala banda raan de tao tatanda' hela neu ume nara. Tetemba' naa, Lamatua' aten mia sorga neu tao nisa basa ana-ana ulu' mana sia rae Masir a. Te nda neu nisi' bei-ba'i tara ume nara rala sa, huu nita raa' naa sia ume nara lelesun. 29 Lele' bei-ba'i tara lao hela rae Masir, ara o ramahere neu Lamatualain boe. Huu nemehere nara, de Lamatua' tad'a b'anggi oe' mia tasi mbilas, fo ara lao' no masod'a' tungga rae mad'a'. Te sold'ad'u Masir mana reu oi tungga se, rasamele mate lele' ara rae sob'a lao' ta'i naa. 30 Lele' bei-ba'i tara maso' risi' rae Kana'an rala reu ena, ara o ramahere neu Lamatualain boe. Huu ara tungga parendan, ma lao rereo' kota Yeriko tembok na dea' losa fai hitu lala'en. Boe ma, tembok naa ndefa' hendi' e neu' ena. 31 Rahab, fo fe'esa'an dad'i ina manendit sia kota naa, ana sia naa boe. Huu namahere neu Lamatualain, naa de ana simbo no malolole atahori Isra'el ra mana maku-ma'u nara, de na'afuni' se mia umen. Boe ma Lamatua' tao nalutu basa atahori Yeriko ra, huu ara nda nau rena E sa. Te Lamatua' fee Rahab nasod'a, huu nemeheren. 32 Au fe'e bisa ola' naru' fai, so'al atahori laen mana ramahere neu Lamatualain. Te nda ka'e ala fo dui lutu'-lelo' so'al Gideon, Barak, Simson, Yefta, Daud, Samuel, boe ma Lamatualain mana ola-ola laen nara. 33 Basa se ramahere neu Lamatualain. Huu naa, hambu ruma lab'an rasenggi' mane' ra. Ruma to'u parenda' no rala ndoos, fo rasala'e atahori nda ma sala' ra sa, ma hukun atahori ma sala' ra. Ruma fai simbo saa fo Lamatua' helu-fuli' ena. Ma hambu ruma ramahere neu Lamatua de singa nda naa se sa. 34 Ruma nene nggari' risi' ai mana mbila monae', te nda mate sa. Ruma fai Lamatua' mbo'i se mia atahori mana nae tati se nendi' fela tafa'. Ruma nda ma'ad'ere' sa, te Lamatua' fee se ma'ad'ere'. Lamatua' fee ruma dad'i manaseli' sia netatis, losa ara rasenggi' sold'ad'u musu mia mamana' laen ra. 35 Hambu mama ra ruma o simbo bali' bob'onggi nara, fo Lamatua' tao nasod'a b'ali' ra. Te ruma hambu doid'oso', huu ramahere neu Lamatualain. Ara hii' a mate, fo ona bee na sira afi' heo' rasad'ea hela Lamatua'. Ara nda ra'etu nemehere nara sia Lamatua' sa. Dad'i ara ramahena rae, dei fo Lamatua' so'u sira fo hambu masoi-masod'a malole' lena' sia sorga. 36 Ruma fai nene ne'emuti', ma hambu ue-hehemba'. Ruma fai nenerante' sia bui rala. 37 Ruma mate', huu nene honda-mbia' no fatu. Ruma mate fai, huu atahori horo banggi rua ao nara. Ruma mate' fai, huu nenetati' no fela tafa'. Ruma rasod'a to'a-tataa' de pake' a bua-ba'u mia banda rou', huu atahori tao doid'oso ma ra'asususa' se, losa use-oi hendi se, 38 de rela reu leo sia mamana rou', sia lete' ra, sia luat, ma ndola-ndola' ra. Atahori raloe-rad'ae se, ma use-oi se reu leo sia mamana nda malole' sa. Tao-tao te atahori naa ra rasod'a' ndoos, dad'i ara malole' lena' atahori laen ra. 39 Lamatua' koa-bo'u basa se, huu ara ramahere neu E. Te losa mamate nara o, ara nda fe'e simbo saa fo Lamatua' helu-fuli' a sa. 40 Ana nae tao tungga hehelu-fufulin, nendi' dala malole' lena'. Huu Ana nau fo basa hita tasod'a takandoo ta'ab'ue to E: naeni hita, fo ale' ia tahine Kristus ena, to sira mana mate mia lele ulu' ra.

Report Issue

Ibrani 12

TOC , Chapters

1 Dad'i hita mana tasod'a lele' ia, ta'o bee? Ata ona' atahori mana tungga nekesesesu' nenelat ra. Bei-ba'i tara mana ramahere Lamatualain ma'ahulun, ara ona' mana manilu ra rambarii' rereo' fo huhuar nggita. Te mete ma hita fe'e nenepa'a to sala-kilu' ra, naa tao nggita nda tela' be'i sa. Naa de ata musi nggari hendi basa sala-kilu' ra, naa fo ata bisa tela' tahere'. Huu Lamatualain tengga nala hita ena fo tungga nekesesesu' ia, dad'i ta'atataa' fo tela' takandoo losa nggaris mate'en a. 2 Boe ma tela' naa afi' mete d'ii-ona, te mete' a Yesus. Huu Eni mana natud'u dala' fo bisa tamahere neu Lamatualain. Ma dei fo Ana tulu-fali nggita fo tamahere takandoo losa bab'asan. Misined'a do hoko'? Lele' Yesus doid'oso sia hau nggangge' a, atahori raneneut E, te Ana na'atataa' nakandoo. Huu Ana bub'ulu' nae mete ma doid'oson basa, dei fo Eni ralan namaho'o. Naa teb'e. Huu Ana mate de basa ma, Lamatualain so'u E fo endo' sia Lamatualain bob'oa onan, de Ru'a se parenda ra'ab'ue. 3 Mae atahori tao de'ulaka E o, na'atataa' nakandoo' a. De ama afi' lilii' Yesus doid'oson ia, naa fo hei o mi'itataa' mikindoo, ma nda bengge sa. 4 Hei lab'an dala de'ulaka ra ena, te nda fe'e lab'an mihere' losa raa mara sai sa. Teb'e, to? 5 Mbei ma hei lilii' Lamatualain Ded'ea-o'olan fo Ana nafad'e neu nggi, ona' ama' sa ola' no anan nae, “Ana ngge! Mete ma hita Lamatuan huku-doki fo nanori nggo, naa fo musod'a tungga dala ndoo-tetu' a, na, afi mae naa nda papake' sa! Do mete ma Ana na'angge fo nanori nggo, na, ralam afi' na'aana. 6 Huu hita Malanggan na'angge ma nanori atahori fo Ana sue' ra. Mema' basa atahori fo Ana simbo dad'i anan, dei fo Ana na'angge fo nanori se.” 7 De mete ma Lamatualain na'angge fo nanori nggi misod'a tungga dala ndoo-tetu' a, na, mi'itataa'. Ana tao ta'o naa, huu hei dad'i anan ena. Te ama' musi na'angge fo nanori anan, losa anan nahine nasod'a tungga dala ndoo-tetu' a. 8 De mete ma Lamatualain nda na'angge fo nanori nggi ona' anan laen ra sa, naa sosoan nae, hei ia, nda Eni anan sa. 9 Hita biasa fee had'a-hormat neu ama bonggi tara sia raefafo' ia, huu nanori nggita lele' ata fe'e anad'iki'. Naa ndaa ena. Te lelenan fai, ata musi tao rerena' neu Lamatualain, huu Eni, hita Aman sia sorga, de Ana na'angge fo nanori nggita tasod'a tungga dala ndoo-tetun. 10 Hita ama bonggin na'angge fo nanori nggita no' a hate mata', tungga saa fo nae malole'. Te Lamatualain nahine lena' saa fo hita parlu tanori' a. Naa de Ana na'angge fo nanori nggita tasod'a meumare' ona' E. 11 Mema' nda malole' sa mete ma hambu ne'engges. Te dod'oo na rala tara lino-lende, huu tahine tasod'a tungga Lamatua' hihii-nanaun. 12 Toronoo nggare! Tao mi'idere lima mana bengge mara, ma mingganggafa ei mana manggu' mara. Afi' mela' penggo-panggi, te mela' no ndoos mikindoo, fo atahori mamahere' mana male-ma'a' ra, ma'ad'ere bali' fo rela' rakandoo boe. Hei musi tao manggate rala mara ma mi'itataa' mikindoo ma mimihere neu Kristus. 14 Toronoo mana mimihere neu Kristus! Hei musi mihehere' fo misod'a dame mo basa atahori. Ma mihehere fo misod'a meumare'. Te atahori nda meumare' sa, nda bisa nita Lamatualain sa. 15 Esa huhuar esa, naa fo afi' losa hei ruma dinggo' ao mara de nda mimed'a mita Lamatualain rala malolen sa. Minea matalolole fo afi' hela esa o named'a rala mera' sia talad'a mara boe. Te naa ona' raso mana meru', mana tao nalutu atahori hetar. 16 Ma besa-b'esa, ma minea fo ruma afi' tao leli. Boe ma besa-b'esa ma minea fo masod'a mara afi' dinggo' hela Lamatualain, ona' Esau. Esau naa, ba'i Isak ana ulun. Fai' sa, Esau bali' no ndoen. De ana no'e nanaat pingga' sa mia od'in Yakob, de bae nendi' hak ulun. 17 Te nda doo' sa ma, ata bub'ulu' Esau fale ralan boe. Huu lele' ama Isak no'e Lamatua' fo fee papala-bab'anggi' ana ulu' neu e, Isak nda bisa no'e sa ena, huu Esau fee hendi parsuma' a hak na. Naa de mae ana nggae ei-ei o, ana nda hambu bali' saa fo ana nggari hendi' ma'ahulun sa ena. 18 Ta'o ia, toronoo nggara e! hita o bisa tema tisi' Lamatualain matan, tungga dala feu' fo Ana soi fee neu nggita. Te lele ulu' a bei-ba'i tara nda fe'e bisa ta'o naa sa. Huu lele' Lamatualain hengge-nee hehelu-fufulin no se, ara deka ro lete' sa, naran Sinai. Sia lete' naa ata ai a mbila. Hambu sanggu-anin boe. Ma Lete' a hatu kib'u-kib'u', de ramatau rae mate. 19 Ara o rena ma'oa liin, boe ma rena Lamatua' haran manaseli' a mia lete' naa. Rena Lamatua' o'olan ma, ara bau ramatau, de ro'e ba'i Musa rae, “Aduu! Hai nda mi'itataa' rena hara' ia sa ena”! 20 Mema' ara nda ra'atataa' sa ena, huu saa fo Lamatua' parenda' naa, beran seli. Huu Ana nafad'e nae, “Esa o nda bole tab'u lete' ia sa boe! Mae atahori do, banda o! Huu se tab'u lete' ia, musi honda se rendi' fatu losa mate.” 21 Saa fo ara rita sia lete' naa, mema' nemetaus teb'e. Losa ba'i Musa o ngge'e-ngge'e boe. 22 Te ia na dala' nisi' Lamatua' nenesoi' ena, de ata bisa ola-ola' mata' to E. Ia na hita tema sia lete' sa, naran Sion. Sia naa hambu kota Yerusalem. Nda kota Yerusalem sia raefafo' sa, te kota Yerusalem feu' sia sorga, naeni Lamatualain mamana leleo-lulu'un. Sia naa, hambu Lamatua' ate nara hetar, losa rifon-rifon, ara aka' feta-dote ra'ab'ub'ue. 23 Kota naa o, dad'i mamana ne'eb'uet mia basa atahori mana ramahere neu Kristus ena. Huu Lamatua' tao susura fo sura' nala nara nara esa-esa' sia sorga ena. Lamatualain o sia naa boe, dei fo Ana mana paresa' ma timba-tai basa atahori masod'an. Basa atahori lele ulu' fo Lamatualain simbo se no malole', ra'ab'ub'ue sia naa boe, huu ramahere neu E. Ara dad'i matetu'-manad'ai' sia naa ena. 24 Yesus o sia naa boe, fo dad'i lelete fee Lamatualain no atahori. Yesus mate raan nandali, fo Lamatualain hengge-nee hehelu-fufuli feu' no nggita. Naa de Yesus raan, tao ma'asufu Lamatualain ralan. Te ia fea' no Habel raan sia Dud'uit Fefeu' a. Huu lele' Kaen nisa Habel, Habel raan mana mandali' naa, tao Lamatualain namanasa, de Ana fee huku-doki' neu Kaen. 25 Pasa ndiki mara malolole fo rena saa fo Lamatualain nae ola' fee nggi. Afi' tao ona' bei-ba'i tara, fo nda simbo ba'i Musa o'olan sa, lele' ana dad'i Lamatualain mana ola-olan mia raefafo' ia. Basa ma Lamatua' fee huku-d'oki' neu se. Ona bee fai hita! Mete ma hita nda nau rena o'olan mia sorga sa, dei fo Ana huku-doki nggita beran lena'. 26 Lele' bei-ba'i tara rambarii' mia lete Sinai, Lamatua' hara manaselin, tao rae a nanggongga'. Ia na, Ana helu-fuli nae, “Dei fo Au tao rae a nanggongga lao esa fai, te nda aka' rae a nanggongga sa, huu lalai a o, nanggongga tungga boe.” 27 Lele' Lamatua' ola' nae, Eni nae tao nanggongga basa' e “lao esa fai”, sosoan nae, Lamatua' nae uli-fae basa saa fo Eni tao sia lalai no raefafo' ia, losa nda mana ma'atataa' ra sa, mopo hendi se. Te huu mana ma'atataa' ra, dei fo rahani rakandoo. 28 Lamatualain to'u parenda' sia sorga. Naa nda bisa nambalutu sa. Sofe' no mole-dame. Huu nae simbo nggi fo dad'i atahorin sia naa, de, ima fo to'e makasi neu E, be'utee neu E, ma tananaru E huu manaselin! 29 Te ata musi besa-b'esa, te Lamatualain nasan, ona' ai a hotu hendi basa' e losa bab'asan.

Report Issue

Ibrani 13

TOC , Chapters

1 Na, toronoo susue nggare! Au ae fee nesenened'a' dala' hira neu nggi. Afi' lilii' sue mikindoo toronoo atahori mamahere' ra. 2 Afi' lilii' soi ralam fo atahori nda mihine sa o simbo e nisi' ume mara. Te atahori ruma simbo rita atahori ona' naa ena, tao-tao te atahori naa ra, Lamatualain aten mia sorga. 3 Afi' lilii' tao mata' neu atahori mana sia bui, te ara neneto'u' huu ramahere neu Kristus. Naa de hei musi tulu-fali, ona' hei mana neneto'u'. Boe ma afi' lilii' tulu-fali atahori nene tao doid'oso'. Mete-se'u se no malolole, ona' hei mana hambu susa-sona' naa. 4 Sasaot naa, meumare'. Te afi' losa sasaot meumare' naa dad'i nanggenggeo. Huu Lamatualain mana fee huku-doki' neu basa atahori mana hohongge. 5 Afi' dale sala doi'. Te musi misod'a mimed'a dai mo' a saa fo hei enam. Huu Lamatualain ola' ena nae, “Au nda lilii' nggi sa. Au nda lao hela nggi sa.” 6 De tao manggatee rala mara, ona' atahori sa sura' nita nae, “Huu au Malangga ngga nae tulun au, naa de au nda umutau sa. Huu nda hambu atahori esa, bisa ngganggu au nemehere ngga sa.” 7 Afi' lilii' hei malangga mara fo mana ranori Lamatualain Hara-liin neu nggi. Du'a malolole dala masod'a nara, ma tungga nemehere nara. Te saa fo ramahere' naa, naeni: 8 Yesus Kristus naa, nda mana oba' sa. Eni' a mia teteri-netehun, losa oras ia, ma losa doo ndu'u-d'oon neu, Ana fe'e naa ena. < aiōn g165 > 9 Huu naa, ama afi' tungga-tungga' leli neu nenori' mana sala' ra. Lamatualain tao manggatee rala mara, huu natud'u rala malolen neu nggi ena. Nda huu hei tungga atoran so'al nanaa-nininu'. Huu atoran naa ra nda ma ngguna' sa. 10 Lele ulu' a, sia Lamatualain Lalaat Hule-o'en sod'an hambu mei tutunu-hohotu' esa soa' neu banda tutunu-hohotu' ra. Malangga agama mana mete-se'u sia naa na'ena hak naa-ninu sisi lena' mana sia mei ata. Te ale' ia, ta'ena mei laen. Ma malangga agama mbaraa' ra nda ra'ena hak raa sia naa sa. 11 Fe'esa'an, tungga too malangga agama monae' mana sia ata' lena' nendi banda tutunu-hohotu' a raa na fo neu tao neu Lamatualain Kama Meumare manaselin. No ta'o naa, Lamatua' fee ambon neu sala-kilu nara. Basa fo ara rendi banda naa, fo tunu sia kambo' a dea' 12 Yesus o ona' naa boe. Ana dad'i tutunu-hohotu' fo Lamatualain fee ambon neu atahori sala nara. Lele' Ana doid'oso, ara o lea rendi E boe, de reu risa E sia Kota Yerusalem dea'. 13 Huu naa, la'i fo ata tisi' Yesus, fo tamahere takandoo neu E. Ona' mae atahori ra'amuti nggita o, ata musi simbo' a, ona' E boe. 14 Huu hita leo aka' hatemata' sia raefafo' ia. Te tamahena fo leo sia kota feu' esa sia sorga losa doo ndu'u-doon neu. 15 Huu Yesus dad'i tutunu-hohotu' fee nggita ena, naa de hita nda parlu tendi banda tutunu-hohotu' fee ne sa ena. Te hambu tutunu-hohotu' laen fo hita musi tendi takandoo' a fee neu Lamatualain, naeni tutunu-hohotu' koa-kio tananaru Naran. 16 Afi' lilii' tao dala malole' fee atahori laen. Mete ma ara parlu sa, na, tulu-fali se. Huu basa naa ra dad'i ona tutunu-hohotu' fo mana tao Lamatualain ralan namaho'o. 17 Hei musi tao rerena' neu basa atahori mana mete-se'u nggi. Huu ara ranea ao samana mara hatu'-rerelon. Dei fo ara musi rataa ue-tatao nara sia Lamatualain matan. De rena malolole se, fo ara bisa ue-tao ma rataa no rala nemeho'ot. Afi' losa ara rataa no rala mambalutu', huu hei lao hela Yesus Kristus dala masod'an. Te no ta'o naa, hei nda onton sa ena. 18 Tulun hule-o'e nekendoo fee hai. Huu hai ralam mema' ndoos, ma hai mae tao mikindoo dala malole' ra. 19 Lelenan fai, tulun hule-o'e fo au bali' lai-lai isi' nggi. 20 Lamatualain naa, mana tao namaho'o rala tara. Au o'e Lamatua' fo tulu-fali nggi, naa fo ama tao tungga basa hihii-nanaun. Au o o'e Ana tulu-fali basa nggita, fo dad'i atahori mana tao nemeho'o Ralan. Huu Lamatualain hengge-nee hehelu-fufulin no nggita nendi' Yesus Kristus raan mana nandali' a. Hehelu-fufuli' naa sia nakandoo losa doo ndu'u-doon neu. Boe ma, Lamatualain fee hita Lamatuan Yesus Kristus nasod'a bali'. Oras ia, Yesus na'ab'oi nggita ona' manatad'a manaseli'. Naa de ata koa tananaru Naran, ma koa-kio takandoo E! Naa ndaa ena. < aiōn g165, aiōnios g166 > 22 Toronoo nggare! Au o'e fo simbo mala au nenori ngga ia no rala loa'. Huu susura ia, e'eku a. 23 Hambu hara' fo au nau basa nggi mihine. Naeni: Hita toronoon Timotius kalua mia bui ena. Mete ma nema lai-lai nisi' au, na, dei fo hai ru'a nggi meti sia nggi. 24 Au fee sod'a-mole neu malangga mara, ma sod'a-mole' fee neu basa nggi fo mana mimihere neu Yesus Kristus. Toronoo-toronoo' sia propinsi Italia o haitua hara sod'a-mole' boe. 25 Au o'e fo Lamatualain natud'u rala malolen neu basa nggi. Ta'o' a naa ena!

Report Issue

Yakobis 1

TOC , Chapter 2 3 4 5

1 Sod'a-mole' mia au, Yakobis. Au ia, Lamatualain no hita malanggan Yesus Kristus, atahori dedenun. Au sura' susura ia fee hei atahori Yahudi, mana tungga Lamatua' Yesus, mana leo-lao sia bee-b'ee. 2 Toronoo nggare! Au ae ufad'e ta'o ia: mete ma ama hambu sususa' mata'-mata', na, afi' masaloe. Simbo no rala nemeho'ot, te dei fo b'una b'oan malole'. 3 Te ata bub'ulu' tae, mete ma see na'atataa' sia sususa', losa nasenggi' sosob'a-d'od'ou' a, ma fe'e mimihere mikindoo neu Lamatua', naa tao nggi b'au matu-matu mete ma hambu sosob'a' laen. 4 Dad'i ama afi' mimitau sususa'. Te ama minori mi'itataa' sia sususa' losa ama dad'i matetu'. No ta'ona, nemehere mara boe na'oka nahere' sia Lamatua', de nda to'a taa esa saa boe. 5 Mete ma hei ruma mimed'a nda hambu dala' fo mi'itataa' mia sususa' sa, hei mitane mbali Lamatua' mana nahine basa' e. Eni mana natud'u dala' fee nggi. Eni mana fee nggi dud'u'a malole' no rala nemeho'ot, ma nda namanasa nggi sa, mete ma hei mo'e mbali E. 6 Mete ma mo'e mia E, afi mo'e no rala seseri'. Hei musi mimihere teb'e-teb'e' mae Ana bisa fee saa fo hei mo'e' a. Te atahori mana ro'e no rala seseri', ana ona' ree fo anin fuu e rae-ata nda natetu-nandaa sa. 7 Atahori se ralan nab'ab'anggi no muda' ona' naa, ana nda matetu' sia basa dala' ra sa. Afi' mimihena mae ana hambu saa-saa mia Lamatua' e boe. 9 Atahori mana tud'a-loloe' mana namahere neu Lamatua' Yesus, musi ramaho'o, huu Lamatualain so'u nala se dad'i bob'onggin ena. 10 Ma atahori mamasu'i' mana ramahere neu Lamatua' Yesus ena, ara o musi tao ralan nara ramaho'o, huu Lamatua' nanori se afi' koao. Ia naa rahine rae, dei fo su'i nara mana sambulalo', ona' buna' sia lasi a nab'una meulau, te nda doo sa ma relo a haa e, de ana male. Atahori mamasu'i' ra o ona' naa boe. Mae sira rasambute ro tatao-nono'i nara, te sira o mana sambulalo' boe. 12 Lamatua' fee papala-bab'anggi' neu atahori mana na'atataa' mia sosob'a' a losa nasenggi'. Ma ana simbo nala hahambu masoi-masod'a' fo Lamatua' helu basa fee neu atahori mana sue E. Ana simbo hahambun ona' atahori mana nasenggi' a hambu beker. 13 Misined'a malolole! Mete ma hei ruma hambu sosob'a' ma mae tao sala', afi' rundu mae, “Lamatua' nae sob'a au” Te Lamatualain nda hii-nau tao sala' sa. Ana o nda sob'a atahori fo atahori naa hii tao sala' sa. 14 Te sala' nema mia atahori ralan. Fefeun, ralan nau tao de'ulaka', de basa ma ana sangga dala' nae tao de'ulaka'. 15 Boe ma ana tao, tungga dud'u'a de'ulakan nakandondoo' a. Matete'en, Lamatualain na'onda' huku-d'oki mamates neu atahori mana tao de'ulaka'. 16 Toronoo susue' re! Afi' nene'edi' so'al dala' ia ra. 17 D'ala de'ulaka' ra nda mia Lamatua' sa. Te ana mana fee basa papala-bab'anggi malole' ma basa d'ala meumare'. Eni mana na'ad'ad'ad'i' relo, fulan, ma nduu' ra. Basa se lali-lali' sia lalai, naa de salao nara ub'a-ub'a rakandoo' a. Aka' a Lamatualain nda mana ub'a' sa. 18 Lamatua' hihii-nanaun fee hita ta'o ia: Ana fee ded'ea-o'ola matetun nema hita. Ma Ana pake ded'ea-o'olan naa, fo fee hita masod'a'. Ana pili nala hita dad'i mbule-ulu' mia basa saa, fo Ana na'adad'i' sia raefafo' ia. 19 Toronoo susue nggare! Misined'a, e! Malolen ta'o ia: afi' sad'i' a ola' a. Malole lena', mete ma atahori ola' malole', na, nenene malolole dei! Ma afi haelai miminasa. 20 Te mete ma miminasa, na, ama nda bisa tao d'ala malole' tungga Lamatualain hihiin sa. 21 Dad'i ama musi nggari hendi basa sala-kilu mara. Ona' atahori raue-rameu tine-osi nara, ma ded'e hendi manggarau' ra. Hei o musi simbo Lamatua' hara-liin no rala neloe-ned'ae'. Hara-lii' naa ra ona' fini nenesela' sia rala mara. Mete ma ama tao ta'o naa, dei fo Lamatua' mbo'i hendi nggi mia basa sala-kilu mara, ma simbo nggi fo misod'a mikindoo mo E. 22 Mete ma ama mihine Lamatua' hara-liin, na, tao tungga e. Afi' rena' a! Mete ma hei rena' a, te nda tao tungga sa, hei e'edik bali' ao mara. 23 Mete ma atahori rena basa hara-lii' naa ra, te nda tao tungga sa, naa ona' atahori sa mete matan sia tiro-ao a. Ana heo' dean, ma lili' hendi mata-aon neu' ena. 25 Te Ama afi' ta'o naa. Ama musi paresa' malole Lamatualain hara-lii matetun, mana bisa tao atahori nenembo'it mia sala-kilu nara. Dei fo Lamatua' fee papala-bab'anggi' sia basa saa fo hei tao' ra, sad'i rena ma tao tungga hara-lii' naa ra. Afi' rena mendi' ndiki diim ma kalua tungga ndiki onam! 26 Mete ma atahori sa nae eni atahori malole', te nda nanea nala bafan sa, eni e'edik bali' aon! Eni nemeheren parsuma' a. 27 Huu atahori mana namahere teb'e-teb'e' neu Ama' Lamatua', ralan musi matetu' losa nda hambu manggenggeo' saa sa boe. Naa, tao Ama Lamatualain ralan namaho'o. Nemehere matetu' ona' naa, tao atahori hii tulufali ina falu ro ana mat ra. Atahori mana na'ena nemehere' mata' naa, nda hela atahori raefafo' ia kokoe-nanasi se no tatao de'ulaka' sa.

Report Issue

Yakobis 2

TOC , Chapters

1 Toronoo nggare! Saa de mae hei mimihere neu Yesus Kristus, hita malangga manaselin naa, te hei fe'e mete mata'? Afi' ta'o naa! 2 Ona' hambu atahori rua risi' hei ume hule-o'e ma. Esa pake b'ua makahahad'o' ma ndeli lilo' sofe liman. Esa fai pake b'ua manggenggeo'. 3 De hei mutumue simbo atahori mana pake b'ua makahahad'o' a, ma fee ne mamana malole' sia mata', te mana pake b'ua manggenggeo' a, hei denu e mae, “Mumburi' sia dea' naa! Hoko' na endo' mu' a rae' a!”. 4 Mete ma hei mete mata' ta'o naa, hei ona' mana nggero ded'eat nda tungga ndoon sa. Hambu dud'u'a de'ulaka' nauli nggi ta'o naa. 5 Toronoo susue nggare! Lamatualain pili nala atahori mana tud'a-loloe' sia raefafo' ia, fo ramahere teb'e-teb'e' neu E, naa ona' su'it sia rala nara. Ana o pili nala se fo dad'i Eni rau-inggun boe. Ana helu-fuli basa naa fee neu atahori mana sue Eni. 6 No mete mata' ta'o naa, hei miloe-mid'ae atahori mana tud'a-loloe' ra. Tao-tao te ara nda tao de'ulaka saa neu nggi sa boe. Lilii', do? Atahori mamasu'i ra mana tuni-ndeni nggi. Ara o soa' a rapepenggo, lea-nore nggi misi' mamana nggero-furi' a. Ara soa mina-ma'en, ma hei hambu seen. 7 Hei ia ra, Lamatua' Yesus atahori nara. Te atahori mamasu'i' ra aka' ola' ralutu Lamatua' Yesus nara malolen! Saa de ama aka' sangga rala' mo se? 8 Malole lena', ama tao tungga Lamatua' hohoro-lalanen esa meulaun lena' oi, “musi sue atahori laen ona' aom.” Hohoro-lalane' naa nenesura' sia Lamatualain Susura Meumaren. 9 Te mete ma hei aka' mete mata' ma ha'i rala' mo atahori mamasu'i' a, hei milena-langga Lamatua' hohoro-lalanen ena. Tungga Lamatua' hohoro-lalanen, na, hei sala ena. 10 Mete ma atahori tao tungga basa Lamatua' hohoro-lalanen, te ana nalena-langga aka' atoran esa o, naa ona' ana nalena-langga basa se. 11 Lamatua' fee basa atoran nae, “Afi' hohongge.” Ana o fee atoran laen nae, “Afi' tao misa atahori.” Dad'i mete ma hei nda hohongge sa, te tao misa atahori, naa ona' hei milena-langga basa Lamatualain hohoro-lalanen ena. 12 De mete ma hei mae ola' do tao dala' sa, hei musi misined'a ta'o ia: dei fo Lamatualain mana na'etu' nae hita tao tungga Eni atoran na fo sue atahori do hoko'. Atoran naa, mana mbo'i hendi nggita mia Lamatua' huku-d'okin. 13 Lamatua' nda kasian atahori mana nda kasian atahori laen sa. Te mete ma hei mi'ena kasian mbali atahori laen, na, Lamatua' o na'ena kasian neu nggi boe. Afi mimitau simbo Lamatua' huku-d'okin, Huu Ana ito-reken basa naa ra ena. 14 Toronoo nggare! Mete ma atahori sa nae eni namahere Lamatua', te nda tao saa-saa natud'u nemeheren sa, na, nda ngguna saa sa boe. Nemehere' mata' naa nda fee ne masod'a' sa. 15 Ona' hambu a'a tou' do a'a ina' sa to'a saa esa teb'e-teb'e', ona' nda ma b'ua-b'a'u' sa, do nda na'ena nanat fai-fai esa sa. 16 Mete ma hei mifad'e' mae' a, “mumuhena Lamatua' fee papala-bab'anggi' neu nggo”! Afi' mumuhed'i, ma afi mate-ndoes, e!” Ola' ta'o naa nggunan sa, mete ma hei nda tao saa-saa fo tulun neu se sa? 17 Dad'i mumuhere' a na, nda fe'e dai sa! Mete ma nemehere, te nda tao tungga nemehere' naa sa, naa nda naran ‘nemehere’ sa. Nemehere' naa mate ena, huu nda na'ena ngguna saa sa boe. 18 Hambu atahori rareresi rae, “Atahori mamahere' ruma ramahere rae sia hambu masod'a' huu nemehere nara neu Lamatua, te ruma ramahere rae sira hambu masod'a' huu sira tatao malolen.” Te d'alan ta'o ia: bukti mia nemeherem na, naeni tatao malole mara. Mete ma nda tao d'ala malole' ra sa, au nda ita bukti mia nemeherem sa. Au bisa utud'u nemehere ngga, no d'ala malole' fo au tao' ra. 19 Tungga nenori' mana nae, “Lamatualain naa, mesa' ne, nda hambu laen sa.” Naa, malole boe! Te nitu ra rahine lena nggo, huu ara o ramehere ta'o naa boe, losa ara nggengge'er ramatau, te huu nemehere nara nda nendi fee se masod'a' sa. Dad'i afi' du'a mae, muhine mendi' a utam na dai ena. Hoko'! Nggoa' ee! Matetun, nemehere' mana nda na'ena bukti sa, nda ma ngguna saa sa boe. 21 Hai conto mia ba'i Abraham. Lele' naa, ana tao tungga saa fo Lamatua' parenda neu e, de nendi anan Isak fo ndae neu mei tutunu-hohotu' ata. Huu naa, Lamatualain nae “Abraham tao ndaa ena.” 22 Abraham namahere neu Lamatua', losa ana simbo fo tao tungga Lamatua' parendan. Dad'i tahine tae, ana namahere teme-ao neu Lamatua', huu ana tao tungga parenda' naa. 23 Dad'i basa ia ra dad'i ona' saa manasura' sia susura meumare' oi, “Abraham namahere neu Lamatua', ma Lamatua' simbo nala e dad'i atahori rala ndoos.” Ma nenesura' boe oi, Abraham naa, Lamatua' nonoon.” 24 Mihine ena, to! Hita tahine tae, Lamatualain simbo atahori, mete ma ana namahere neu Lamatualain ma hii' a tao d'ala malole' ra boe. Aka' nemehere' a, naa nda fe'e dai sa. 25 Nekendandaa' esa fai mia ina Rahab. Ina' naa langga fatu eni' a ma'ahulun. Lele' atahori Jeriko ra sangga rae risa atahori Isra'el mana maku-ma'u nara, Rahab neu na'akekeke' se. Ana denu se rela tungga dala' laen, fo atahori ra nda humu rala se sa. De Lamatua' simbo nala e dad'i ina rala ndoos, huu tatao malolen. 26 Nemehere' mana nda na'ena bukti sa, ona ao-sisi' nda na'ena ani-hahae' sa, naa mates ena. Ona' naa boe, mete ma atahori sa namahere Lamatua', te nda tao d'ala malole' sa, naa ombo-koson! Naa nda nemehere' matetu' sa.

Report Issue

Yakobis 3

TOC , Chapters

1 Toronoo nggare! Atahori hetar rae ranori atahori mamahere' ra. Naa malole! Te misined'a, dei fo Lamatualain paresa' lutu-lelo' atahori mana ranori atahori mamahere' ra. De nda sud'i' a se bole nanori sa. 2 Basa nggita ola' sala mata'-mata'. Te atahori mana na'atataa' nala bafa-maan, fo nda sered'ed'ed'e sa, ana nauli nahine basa masod'an. 3 Conto ona' ndara. Hita bisa lea ndara monae' suet na fo talalao e tungga hita hihiin. 4 Conto esa fai, ofai a. Anin monae' fuu na'amimina' ofai a tungga hihiin. Te uli ana' o bisa tao ofai a d'alan tungga mana to'u uli a hihiin. 5 Hita b'afan o ona' naa boe. Bafa' a anadiki' te tataon seli teb'e! Naa ona' ai mbila' mbei lalangge nabasa' lasi. 6 Bafa' o, ona' ai mbila' boe. Hita bisa pake bafa tara fo talutu dala' nae'. Bafa tara bisa tao nalutu masod'a tara. De'ulaka' hetar sia raefafo' ia, kalua mia atahori bafan. Nitu ra malangga monaen o pake atahori bafan fo nalalao eni ue-tataon. < Geenna g1067 > 7 Atahori ramamau rita banda fui mata-mata', banda mananodo', mbui' ma u'u sia tasi. 8 Te nda fe'e hambu atahori esa namamau nala bafan sa. Te bafa' a, b'ua de'ulaka' susa neneneuli'. Ona' raso mana maso' nisi ao-sisi' fo tao nisa atahori. 9 No bafa' esa, atahori koa-kio ma rarai-oole. Naa nda nandaa sa! Hita pake bafa tara fo koa-kio Ama' Lamatualain. Ma no bafa' naa boe, hita rarai-oole atahori, fo Lamatua' na'adad'i' tungga mata-aon. Saa de ta'o naa? 11 Ona' oemata' sa, nda bisa nandali oe mina' no oe masi' lao esa' sa. 12 Esa fai, nda'e huu' a nda bisa nab'oa dafalandu sa. Ma mbela' nda nab'oa b'oa anggor sa, to? Te hau a nab'oa tungga mata-aon. Ona' hita nda bisa ndui oe mina' mia lifu oe masi' sa. 13 Atahori dud'u'a malole ma nahine dala' tungga Lamatua' hihiin, nda b'ole koa-b'o'u aon sa. Te ana bub'ulu' mahine' naa mia Lamatua'. Hela fo natud'u mahinen, nendi' masod'a ndoos na. 14 Mete ma ralam mera fo aka', mu'ututud'a' atahori ra, na, Afi' oro-ara mae, ho atahori dud'u'a malole'. Naa ona' ho mana peko-leleko'. Te nesod'a ta'o naa, naa nda naran ‘dud'u'a malole'’ sa. Naa, nda onda mia Lamatualain sa, te lao' mia raefafo'. Naa, nandaa neu atahori mana nda fee masod'a nara neu Lamatua' sa. Naa tungga nitu ra d'alan. 16 Te mete ma hambu rala mera' ma netofa-nehuu', na, hambu nemue-anggi', ma atahori tao de'ulaka' mata'-mata'. 17 Te dud'u'a malole' mana onda mia Lamatua' naa, ta'o ia: Fefeun ana tao nggita tasod'a meumare'. Basa ma hita nda hii netofa sa, hita hii taloe ao tara, ta'atataa' ma nenee' a. Nenendin tao rala tara malole, hii tulu-fali atahori, nda to heheli' a esa sa, ma nda dea-mata to atahori laen ra sa. 18 Ma atahori mana natud'u d'ala d'ame nenendin malole' boe. Naa ona' atahori sela fini, de dod'oo ma hambu mbule-b'oa malole'.

Report Issue

Yakobis 4

TOC , Chapters

1 Hei aka' mireresi ma mitofa esa no esa. Huu-patan sa? Naa dad'i, huu sia talad'a mara hambu atahori rae sangga nemeho'ot soa' neu ao nara 2 Hei misuu' a hambu saa esa, te nda nai dai sa. Boe ma hei rala mara mera, de aka' mireresi, ma mifetu, losa hei nda hia-bii mae misa atahori sa. Hei nda hambu e sa, huu hei nda hule-o'e, ma nda mo'e mia Lamatua' sa. 3 Te mae hei hule-o'e losa etu fatu hau ra o, hei nda hambu saa fo mo'e' a sa, huu mo'e tungga' a hihii ao-sisi mara. 4 Mema' hei atahori nda mana ma'atataa' sa! hei ona' atahori masao' ra esa ralan nda na'atataa' no esa sa, de hohongge leli. Mete ma hei tungga' a raefafo' ia hihii-nanaun, na, tao ao mara musu mo Lamatualain. Naa eni ena! 5 Naa de, Lamatualain Susura Meumaren sura' nae, “Lamatua' fee Dula-dalen sia rala tara ena. Ma Dula-dale' hihiin, fo ta'atataa' takandoo to E. Te huu, Ana horombala.” 6 Lena' fai, Lamatualain fe'e nau fee tamba rala malolen. Naa de, Susura Meumare' a, nae: “Lamatua' lab'an atahori mana koao' ra, te natud'u rala malolen neu atahori mana raloe-rad'ae rala nara.” 7 Lamatua' naa, Malangga! Dad'i fee ao mara reu E, fo tungga hihiin. Ama afi' tungga nitu ra malangga monaen hihii-nanaun. Lab'an mihere' e. No ta'o naa, ana nela hela nggi. 8 Sangga dala' fo misod'a rala' esa mo Lamatualain. No ta'o naa, Ana deka no nggi. Weh, mana masod'a sia sala kilu' re! Ama musi tao mitetu d'ala masod'a mara. Ma, rala mana banggi-b'anggi' re! Ama musi lao' no ndoos mo Lamatua', afi dinggo' dii-ona mi fai. D'oo basa ia misod'a no nemeho'ot ma kido-ked'e' a. De miloe' leo! Hei bub'ulu' rala mana banggi-b'anggi mara ma sala-kilu mara ena. Malole lena' fale rala mara ma nggae ei-ei leo. 10 Mete ma hei mihine teb'e-teb'e' mae, mema' hei nda mindaa sia Lamatualain matan sa, dei fo Ana so'u nala nggi dad'i atahori malole' sia matan. 11 Toronoo nggare! Afi' ola' mi'imuti-mi'imu esa no esa nara malolen. Te mete ma hei ola' ta'o naa, ma fee sala' mikindoo' a neu atahori ra, hei milena-langga neu Lamatua' hohoro-lalanen mana oi, “Musi sue toronom, ona aom boe.” Mete ma hei nda tungga hohoro-lalane' naa sa, hei so'u minanaru ao mara lena' Lamatua' hohoro-lalanen. 12 Aka' Lamatua' mesa' ne, mana tao hohoro-lalane' naa, na'ena hak na'etu' hita ded'ean. Ma aka' Eni na'ena hak fee masod'a' neu nggita, do, fee huku-doki mate neu nggita. Hei nda mi'ena hak mi'etu' atahori ded'ean sa, do ola' mi'imuti atahori nara malolen. 13 Ta'o ia! Hei, musi mihine ena fo afi' ola' mae, “Fai' ia do mbila na, hai mae mi sia kota naa! Hai mae leo sia naa too esa. Hai mae danggan fo hambu buna' mbei!” 14 Ho bub'ulu' saa so'al fai mana nema ia ra? Nda hambu esa nahine masod'a' ia nenendin sa. Atahori masod'an ona lume' sou, te aib'oi' ma mopo neu' ena. 15 Malole lena' hei ola' mae, “Mete ma Lamatua' sue, na, hai misod'a. Ma mete ma Lamatua' nau, na, hai tao ia,” 16 Te mete ma nda ola' ta'o naa sa, na, hei koa-kaa' a. Naa ona hei lilii' Lamatua' sia dud'u'a-afi mara. Naa sala monae'. 17 Misined'a malolole! Atahori mana nahine d'ala matetu' a, te nda tao tungga ta'o naa sa, naa eni tao sala ena.

Report Issue

Yakobis 5

TOC , Chapters

1 Hei atahori mamasu'i' re! Pasa ndiki' mara fo rena malolole! Hei milaka mala atahori, mana tao-ues rita' mamate nara fee nggi, nggad'i nara. Ia naa mbusa-titi nara rameli rafad'e pepeko-leleko mara. Lamatua' manaseli' a, rena atahori mana tao-ues ra sususa nara. Hei ue-taos mara sia raefafo' ia, naeni aka' tao mimiho'o neu' a ao mara, ma misod'a mimiho'o' a. Ia naa hei ona' sapi mbaruna fo rae tati e. Hei o huku-doki ma misa atahori malole', mana nda rasala'e rala ao nara sia mata mara sa. Atahori mamasu'i' re! Ama nggae ei-ei leo! Te dei fo doid'oso' mata' hetar dai nggi. Hata-heto mara sangga rambalutu hendi se ena. B'ua-lo'a meulau mara o, mba'i a naa hendi se. Lilo mbilas no lilo fula mara nda rafeli sa ena. Dei fo lilo mbilas no lilo fula mara b'u'i nggi, ona' ai hotu hendi hau meto'. Ta'o bee de raefafo' nae sambu-lalo, te hei fe'e tasib'u mi'id'uru hata-heto mates naa ra? Hata-heto mara dei fo dad'i bukti oi, hei nda mihine saa, mafelit sia Lamatua' matan sa! 7 Dad'i toronoo nggare! Hei musi mi'itataa' mihani Lamatua' neneman. Mete neu atahori mana ue-rae a, na'atataa' nahani rae a mbule-b'oan. Ud'an nema, ana sela-nggari. Basa naa, ana nahani ud'an fai fo tao sela-nggari' ra nggarui. D'od'oo ma rambule-rab'oa. Losa fain ma, atahori naa neu etu-oru raen mbule-b'oa nara. 8 Hei musi mihani ona' naa boe. Ma'adedere ao mara, nda doo sa te, Lamatua nema ena! 9 Toronoo nggare! Afi' unggu-remu esa no esa. Unggu-remu mikindoo' a, te dei fo Lamatua' na'etu' huku-doki' neu nggi! Mete neu' ena, te Mana Nggero-furi mana sia ata' a, nambarii sia mata mara ena. 10 Toronoo nggare! Tungga conto mia Lamatua' mana ola-ola nara. Mae ara hambu sususa' mata'-mata', te ara ra'atataa' rakandoo' a. 11 Mete ma hambu atahori ra'atataa' sia susa-sona', hita hii' a so'u tananaru atahori naa naran. Ona' ba'i Ayub. Ana hambu susa-sona' mata'-mata', te ana na'atataa' nahere'. Boe ma Lamatua' tud'a kasian neu e, de ana tao basa' e dad'i malole' fee neu e. Lamatua' tao ta'o naa, huu ralan malole' ma sofe' no susue'. 12 Toronoo nggare! Tungga matetun, ama afi' so'u susumba'. Mete ma mae mifad'e mae, “ia”, na, mitaa mae “ia”. Ma mete ma mae mifad'e mae, “hoko'”, na, mitaa mae “hoko'” Ona' naa dai ena! Afi' miseli' so'u susumba' mendi' atahori raefafo' naran. Lena' fai sumba mendi' Lamatualain mana masod'a' sia lalai a naran. Nda hambu nggunan so'u susumba' mata'-mata' sa. Te mete ma ta'o naa, na, simbo teme-ao huku-d'oki ma, huu susumba mara. 13 Mete ma hambu sia hei mana susa-sona', malole lena' ana hule-o'e. Ma mete ma hambu sia mana namaho'o', malole lena' ana sod'a koa-kio Lamatua'. 14 Mete ma hambu sia hei mana mamahed'i ra, na, malole lena' mo'e lasi-lasi sarani' ra rema. Mo'e se o'ose mina neu mamahed'i a, ma hule-o'e mendi' Lamatua' naran, fo Lamatua' na'ahahai' e. 15 Mete ma hei hule-o'e fee atahori hed'is ra, ma mimihere teb'e-teb'e' neu Lamatua', dei fo Lamatua' na'ahahai' atahori naa. Ma mete ma atahori naa tao sala' ena, dei fo Lamatua' fee ambon neu sala-kilun. 16 Dad'i mete ma hambu sia hei tao sala', na, hei musi mitaa sala mara. No ta'o naa, hei esa hule-o'e fee esa, naa fo hei dad'i malole'. Atahori rala meumare', hule-o'en sofe' no koasa, ma bisa nendi' hahambu malole'. 17 Ona' ba'i Elia. Eni o, atahori ona' hita boe. Te ana hule-o'e na'angge ud'an, ma nda doo' sa ma ud'an o naloe' boe. De nda ud'an losa too telu seseri' sa. 18 Basa ma, ana hule-o'e no'e ud'an, ma nda doo' sa ma ud'an o nema boe. Uru a mod'o-mod'o bali', ma osi-lutu ra o rambule-rab'oa bali'. 19 Toronoo nggare! Mete ma hambu ruma sia hei mulai tao sala' de lao hela d'ala ndoo-tetu' a, basa ma hambu mana tulu-fali de ro bali' e nisi' Lamatua' d'ala ndoo-tetun, naa malole. 20 Misined'a ia malolole! Mete ma hei tulun atahori mana tao sala', fo ana bali' nisi' Lamatua', ma nda tao sala' sa ena, hei mo bali' atahori naa nisi d'ala masod'a' ena, de ana hambu masod'a' nakandoo no Lamatua'. No ta'o naa, Lamatua' ose hendi basa sala-kilun ena. Ta'o naa ena! Mia au, Yakobis

Report Issue

1 Petrus 1

TOC , Chapter 2 3 4 5

1 Susura ia mia au, Petrus, naeni Yesus Kristus ded'enun. Au sura' susura ia fee neu basa hei fo Lamatualain pili nala nggi ena. Ama dad'i atahori fea' mana leo sea-saranggaa sia mamana' hetar sia profinsi Pontus, Galatia, Kapadokia, Asia, ma profinsi Bitinia. Toronoo susue ngga ra e! Mia fefeun, Ama' Lamatualain pili nala nggi ena fo dad'i Eni atahorin. Dula-d'alen o tao nameu nggi soa' neu Eni, naa fo ama tao tungga basa parenda' fo Yesus Kristus fee nggi' a. Ma mete ma ama tao tungga basa parendan naa ra, naa ona' Lamatua' bibirus Yesus raan neu nggi, dad'i tatanda' oi, ama dad'i meu' fee neu E. Au hule-o'e fo Lamatualain natud'u rala malolen neu nggi, fo ona bee na, ama misod'a tamba fai na tamba nenee lino-lino ma mole-dame. 3 Basa kokoa-kikio' soa' neu Lamatualain! Eni, hita Lamatuan Yesus Kristus Aman. Huu Lamatua' rala susuen, naeni de Ana sue naseli' nggita. Yesus Kristus mate, basa ma Ana nasod'a bali'. Dad'i mete ma Yesus Kristus fee nggita tasod'a, na Ana fee nggita masod'a feu' ona' hita neneb'onggi bali'. Naeni de ata tamahere takandoo neu Kristus, ma tamahena teb'e-teb'e' tae, dei fo Ana na'ab'oi nggita no malole'. 4 Sia raefafo' ia, mete ma ama' esa mate, na, ana lao hela hata-heton fee neu ana nara. Ona' naa boe, Yesus mbeda' hela pusaka fee nggita sia sorga. Te pusaka naa nda bisa nambalutu sa ma nda sambu-lalo sa. 5 Hei mimihere mae, Lamatua' na'ena koasa fo tulu-fali nala nggi. Ana na'aboi ma nanea nggi, fo nda hambu mana tao ralutu nggi sa. Ma mete ma raefafo' sambu-lalo, Ana nae natud'u, no dala' bee Eni fee masod'a' neu nggi. 6 Naa de, mae ale' ia ama mimed'a beran seli huu ama musi hambu sususa' mata'-mata' o, rala mara mimiho'o. 7 Lamatualain hela nggita hambu sosob'a-dod'ou' ra, fo nae fora nemehere tara neu E. Mete ma ata tala seri mia sosob'a' ra, naa natud'u oi, hita nemeheren mahere' ma matetu'. Bisa ta'asasama' no lilo a. Huu hita musi hotu lilo a neu ai a, fo orut hendi manggenggeon, dei fo ata fe'e hambu lilo a meun. Tao-tao te, tungga Lamatualain dud'u'an, hita nemeheren felin lena' lilo mbilas. Dad'i mete ma tala seri mia sosob'a-d'od'ou' naa ra, na, dei fo lele' Yesus Kristus bali' nema, Lamatualain o koa nggita, boe ma natud'u manaseli tara, ma fee nggita had'a-hormat. 8 Mae hei nda fe'e mita Yesus no mata mara sa o, te hei sue E. Mae lele' ia hei nda mita Yesus sa o, te hei mimihere E. Hei rala mara mimiho'o mala seli, mae nda hambu ded'ea deke' sa ndaa nafad'e atahori so'al rala ma'ahe mara sa. 9 Huu mimihere Yesus, de hei hahambum, naeni Lamatualain fee masod'a' neu nggi mia sala-singgo mara. 10 Lamatualain mana ola-olan dalahulu' ra sangga dala' fo rae rahine no malole', no dala' bee Lamatualain fee atahori rasod'a mia sala-singgo nara. Mana ola-ola' naa ra rafad'e mema' so'al Lamatua' natud'u rala malolen neu nggi, huu Ana sad'ia mema' nae fee masod'a' neu nggi. 11 Kristus Dula-dalen ue-tao sia rala nara fo nafad'e mema' oi, dei fo Kristus musi hambu sususa', ma no dala' bee Ana musi hambu doid'oso'. Basa dei fo Lamatua' so'u nananaru E. Naeni de mana ola-ola' naa ra rae rahine fai hira' fo dala' ia ra dad'i. 12 Boe ma, Kristus Dula-dalen nafad'e neu mana ola-olan naa ra nae, ara nda rita sa, te hei mana mita dala' ia ra. De ia na hei o bisa rena so'al dala' ia ra, huu Lamatua' Dula-dale Meumaren mia sorga haitua atahori laen fo reu rafad'e Lamatua' Hara-lii Malolen neu nggi. Tao-tao te, Lamatua' ate nara sia sorga o nau rita dala' ia ra boe. 13 Naeni de ama musi mihehere fo mihine malolole basa dala' ia ra. Minea malolole fo ama dud'u'a no ndoos. Mihehere fo mimihere mikindoo neu Yesus Kristus losa Ana bali' nema. Huu lele' naa, Lamatua' nau natud'u rala malolen neu nggi. 14 Ama musi rena neu Lamatualain, ona' ana-ana' ra rena neu ina-ama nara. Fe'esa'an, hei nda fe'e mihine Lamatua' dala masod'a ndoo-tetun sa. Te ia na mihine ena. De afi' misod'a tungga dud'u'a de'ulaka' mara fai. Te naa hei dala masod'a mbara ma. 15 Naeni de ia na ama musi misod'a meumare'. Huu Lamatua' Meumare'. Ana mana no'e nala nggi fo dad'i Eni anan. Huu naa, basa dala masod'a mara musi meumare'. 16 Te nenesura' sia Lamatua' Susura Meumaren nae, “Hei musi meumare', huu Au meumare'.” 17 Hei hii' a ola-ola' mo Lamatualain ona' Eni, hei Amam. Ana o dad'i mana ma'etu' ded'eat dei fo mana paresa' atahori esa'-esa' masod'an. Te Ana nda ona' mana ma'etu' ded'eat laen ra sa. Huu Ana na'etu' atahori ded'ean no matetu', nda soko seseri' sa. Naa de ama musi misod'a besa-b'esa. Te hei ona' atahori fui' mana leo na'atataa' sia raefafo' ia. 18 Hei bub'ulu' mae, Kristus bae etu ena de tefa-soi nala nggi mia masod'a mara nda mana na'ena huu-pata' sa. Hei simbo mala masod'a' mata' naa, mia bei-ba'i mara, ona' su'i pusaka sa. Te misined'a, Kristus nda bae nala nggi nendi' lilo do doi fula' fo mana mopo' sa. 19 Te Ana bae nala nggi nendi' raan. Naa, felin manaseli'! Ana mate ona' bib'i lombo ana' nda mana tao sala' sa, fo ara hala tao dad'i tutunu-hohotu'. 20 Lele' Lamatualain nda fe'e tao raefafo' ia sa, Ana nahine mema' saa fo Kristus nae tao' a. Te fe'esa'an, Lamatualain nda fe'e natud'u Kristus neu atahori sia raefafo' ia sa. Ia, dei de, Ana natud'u Kristus, fo dad'i papala-bab'anggi' soa' neu nggi. 21 Huu Kristus tao ta'o naa, naa de hei bisa mimihere neu Lamatualain. Huu Ana tao nasod'a bali' Kristus, ma so'u nanaru E. Lamatualain tao ta'o naa, fo ama mimihere neu E, ma mimihena fo Ana tao tungga saa fo Ana helu-fuli mema' a ena. 22 Hei tao tungga saa fo matetu' a. Dad'i ia naa ama bisa ue-tao no manggate fee neu Lamatua'. Naa tao nggi sue matetu' neu toronoo atahori mamahere' ra. Hei susuem naa musi bau manggatee', huu rala mara meumare'. 23 Ia na, hei hambu masod'a feu' ena. Te masod'a feu' ia, hei nda hambu mia ina-ama mara fo dei fo mana mate sia raefafo' ia sa, te ama hambu mia hita Aman mana sia sorga fo nda mana mate' a sa. Hei masod'a feum ia, hei hambu tungga Lamatua' Hara-liin. Hara-liin ia, nendi masod'a ndoo-tetu', ma na'atataa' nakandoo. < aiōn g165 > 24 Huu Lamatua' Susura Meumaren sura' nae, “Atahori, ona' uru, do, buna' esa. Huu lole nara, nda ra'atataa' do' sa. Uru a, male. Buna' o, ou hendi boe. Doo-doo ma ara mate, ma sambu-lalo hendi se. 25 Te hita Lamatuan Hara-liin, na'atataa' nakandoo, ma nda nama'etu sa.” Naa, Lamatua' Hara-liin, naeni, Hara-lii Malole' fo hai mifad'e neu nggi ena. < aiōn g165 >

Report Issue

1 Petrus 2

TOC , Chapters

1 Dad'i hei afi' tao de'ulaka' saa-saa boe. Afi' peko-leleko' atahori. Afi' dea-rala'. Afi' dale sala. Afi' mi'imuti atahori nara malolen. Nggari hendi basa naa ra leo! 2 Rala mara musi hii mihine Lamatualain Ded'ea-o'olan, ona' Ana mana bonggi feu' ra rae' a do bee fo rinu susu mia mama nara. Te naa mana tao nemehere mara boe manggate tungga-tungga fai. No ta'o naa, hei boe dad'i atahori lasi', fo misod'a tungga Lamatua' hihii-nanaun. 3 Huu hei o med'a mita hita Lamatuan rala malolen ena. 4 Misod'a mi'ib'ue mo Kristus. Huu Ana ona' fatu esa, te Ana na'ena masod'a'. Tukan ra nggari hendi fatu naa ena, huu ara du'a rae, fatu naa nda na'ena ngguna' saa sa boe. Te huu Lamatualain nae felin manaseli' teb'e, de pili nala E, dad'i fatu netehuu' pantin manaseli'. 5 Hei o musi mi'ib'ue mo Kristus, fo Lamatualain o pake nggi boe. No ta'o naa, hei ona' fatu fo Lamatua' pili nala' fo nafefela ume fee Dula-dalen. Hei o ona' fatu mana na'ena masod'a', ona' Kristus. Hei o ona' malangga agama mana rasod'a meumare' fee neu Lamatua'. Naa ona' hei mendi tutunu-hohotu' fee neu E. Hei tutunu-hohotu mara tao Lamatua' ralan namaho'o, huu Yesus Kristus mate fee neu basa nggi. 6 Te nenesura' sia Lamatua' Susura Meumaren oi, “Mete dei! Te Au utetende fatu netehuu', sia kota Yerusalem ia, fo ara ingga rae, ‘kota Sion’. Au mana pili fatu naa ena. Eni felin seli soa' neu Au. Dad'i atahori mana ramahere neu E, dei fo nda hambu mamaet saa sa boe.” 7 Yesus, ona' fatu naa boe. Ma soa' neu atahori mana ramahere neu E, Eni felin seli boe. Te soa' neu atahori mana nda ramahere neu E sa, Lamatua' Susura Meumaren sura' oi, “Fatu fo tukan ra nggari hendi' a, ale' ia dad'i fatu netehuu', pantin manaseli'.” 8 Ma hambu nenesura' boe oi, “Hambu fatu mana tao atahori ra'atunu. Hambu fatu mana tao se ra'aloli.” Naa, ra'aloli huu ara nda nau tao tungga Lamatua' hara-liin sa. Te Lamatua' tao mema' fo fee se ra'aloli ta'o naa ena. 9 Te hei nda ona' naa sa. Huu hei dad'i atahori fo Lamatualain pili nala' ena. Hei dad'i Eni enan. Hei ona' malangga agama mana mete-se'u mane' a. Hei o ona' nusa' esa masod'an meumare' fee neu Lamatua'. Hei dad'i ta'o naa, naa fo ama bisa mifad'e basa atahori so'al Lamatualain rala malolen, fo Ana tao fee nggi' a. Huu Ana denu nggi lao hela dala de'ulaka' ra, fo misod'a no tao malole'. Naa ona' hei lao hela ma'ahatu', fo misod'a sia Eni manggarelo meulau manaseli na. 10 Dalahulun, hei dad'i ona' bob'onggi' esa nda mana na'ena sosoan saa sa boe. Te ia na hei dad'i Lamatualain bob'onggin ena. Fe'esa'an, hei nda nau simbo Lamatua' susuen neu nggi sa. Te ia na, hei simbo mala ena. 11 Toronoo susue nggare! Hei ia ra, mema' fui' sia raefafo' ia. Huu hei ona' atahori dea' mana neu tungga-sangga sia atahori nusan. Naa de au aka' o'e fo ama afi' ona' atahori laen mana sia raefafo' ia, mana tao de'ulaka' tungga' a hihii-nanau nara. Huu sia rala mara hambu netatis. Naeni, hihii-nanau mae tao de'ulaka' lab'an no hihii-nanau mae tao malole'. Dad'i afi' hela hihii-nanau' mana nau tao de'ulaka' a nasenggi' nggi. Te mete ma ta'o naa, na, hei mimbilutu! 12 Minea malolole fo ama misod'a ndoo-tetu' sia atahori nda mana fe'e nahine Lamatua' sa matan. No ta'o naa, mete ma ara rae rapepenggo nggi leli, naa, ara rita' a malole mara. Ma, mete ma Kristus bali' nema, dei fo sira mana so'u rananaru Lamatualain, huu hei tatao malolem naa. 13 Hita Lamatuan nau' a hei tao rerena' neu basa atahori mana to'u koasa ra. Ona' a: Rena' neu mane' a, huu eni dad'i malangga mana sia ata' 14 Rena governor, te mane' a denu e, fo na'etu' hukun neu atahori mana tao dala de'ulaka' ra, ma fee kokoa' neu atahori mana tao dala matetu' ra. 15 Naa de Lamatualain nau' a ama tao ndoo-tetu' ra, naa fo atahori nggoa' mana nda nahine saa sa, nda na'ena dala' fo fua sala' neu nggi sa. 16 Mae ama dad'i atahori nenembo'it, mi'ena hak tao tungga hihii-nanau mara o, afi' tao dala-dala de'ulaka' mendi' hei hak ma. Tao ue-tataos fee neu Lamatua' mendi' hei hak ma, huu hei dad'i Lamatua' enan. 17 Hei musi fee had'a-hormat neu basa atahori. Hei musi sue basa atahori mana ramahere neu Kristus. Musi misod'a nandaa sia Lamatua' matan, te dei fo Eni mana na'etu' huku-d'oki' neu nggi. Ma ama musi fee had'a-hormat neu mana to'u parenda' ra. 18 Atahori ded'enu' re! Rena neu malangga mara, ma fee had'a-hormat neu se. Afi' rena neu' a malangga rala malole' ra. Te, ita' mae hei malanggam de'ulakan seli o, musi rena e boe. 19 Mete ma hei ruma nda sala saa sa boe, te hambu huku-doki' mata'-mata' mia malangga, ma hei mi'itataa' sia susa-sona' naa rala huu misined'a Lamatua' hihii-nanaun fee nggi, na, dei fo Lamatualain natud'u rala malolen neu nggi. 20 Mete ma hei tao sala', de hambu ue-hehemba', na, naa hahambun sa, mete ma mi'itataa' sia susa-sona' naa? nese to? Te mete ma hambu susa-sona' huu ama tao malole', ma mi'itataa', na, Lamatua' tao mata' neu nggi. 21 Te Kristus o nau hei misod'a tao ndoo-tetu', mae ama hambu susa-sona'. Huu Lamatua' o lemba-doi susa-sona' fee nggita boe. No ta'o naa, Eni dad'i conto, fo ata tungga, ona' ata lao' tungga ei lelen. 22 Nenesura' sia Lamatua' susura Meumaren nae, “Ana nda tao nita sala' sa. Nda hambu peko-leleko' kalua mia bafan sa.” 23 Lele' ara ola' ra'amuti E o, Ana nda bala-b'ae sa. Lele' Ana doid'oso o, Ana o nda na'atatataa' nae lab'an sa. Te Ana fee Aon neu Lamatualain liman. Huu Ana namahere nae, Lamatua' naa, Mana Ma'etu' Ded'eat no ndoo-tetu'. 24 Kristus naa, mana lemba-doi hita salan, lele' Ana mate mia hau nggangge' a. Ana tao ta'o naa, fo ata tasod'a no sud'i tao sala' fai. De ia na, ata nda tasod'a no tao sala', te tasod'a no tao' a ndoo-tetu'. Te Ana nggati nala hita ena, fo simbo nala huku-doki' tara ena. Huku-d'oki' naa tao E hambu hina-mbaes, losa Ana mate. Hina-mbaes mana tao E mate, na, mana tao malole' neu nggi ena. 25 Hei ona' bib'i lombo fo dalahulun mana lao tara leli' ena. Te ia na hei bali' misi' Lamatua' dala ndoo-tetun ena. Huu Ana mana nanea ma na'ab'oi nggi no malole', ona' manatad'a sa nanea ma na'ab'oi bib'i lombo nara.

Report Issue

1 Petrus 3

TOC , Chapters

1 Sao ina' re! Fa'ra au ae ata musi rena neu atahori mana to'u koasa ra. De hei musi rena sao mara boe. Misined'a te hambu tou' ruma nda nau tao tungga Lamatua' Hara-liin sa. Mae ara nda nau rena ded'ea-o'ola mara sa, te dei fo ara nau ramahere Lamatua', huu hei masod'a mara. 2 Huu ara mete, hei tao basa-b'asa' e no had'a-hormat mbali se ma meumare' sia Lamatualain matan. 3 Ina' meulaun, nda mia saa fo nenenita sia dea' sa. Conto ona': tao langga fulun dad'i mata'-mata', do, pake na'alelena' lilo mbilas-lilo fula', do, pake bua-ba'u mafelit nda nandaa had'at sa. 4 Te mana tao ina' ra meulau' teb'e naa, naeni: rala nara nda nenenita' sia' dea' sa. Conto ona': rala malole' ma mana sub'a-sub'a. Te mae ina' naa namalasi ena o, malole mata' naa, nda mopo sa. Tungga Lamatua' mata memeten, meulau' mata' naa, mafelit. 5 Huu lele ulu' a, ina rala malole' mana ramahere neu Lamatualain, rala malole nara o ona' naa boe. Ara o tao rerena' neu sao nara. 6 Ha'i conto mia bei Sara'. Ana tao rerena' neu saon Abraham. Ana o hela saon linu-afi e. Hei ina' ra musi tungga eni dalan, huu mete ma hei tao dala matetu', na, afi' mimitau saa-saa boe. 7 Sao tou' re! Misod'a rala' esa mo sao mara. Timba-tai malolole saa fo malole' fee neu e, basa naa tao tungga. Mitud'u had'a-hormat mbali e sia basa dala' ra, te ina' ra ma'aderen nda ba'u ona' tou' ra ma'ad'eren sa. Huu basa hei simbo bela' pusaka fo Lamatualain nau fee neu nggi' a. Naeni, simbo bela' masod'a feu' fo Lamatua' fee neu nggi mia rala malolen ena. Te hei sao tou' ra musi misod'a rala' esa mo sao mara, naa fo mete ma ru'a nggi so'u rala mara fo hule-o'e mo'e saa esa mia Lamatua', naa, Ana nau rena nggi boe. 8 Toronoo susue' re! Neu mate'en, au ae ola' dala' esa. Basa hei musi misod'a no rala' esa. Mete ma atahori esa named'a susa-sona' do namaho'o, na, hei laen o musi mimed'a ona' naa boe. Sue-lai atahori mana ramahere neu Kristus. Mitud'u rala malole' esa no esa. Afi' koa-bo'u ao mara, te musi miloe-mid'ae rala mara. 9 Afi' bala-b'ae de'ulaka' no de'ulaka'. Mete ma atahori ola' ra'atutuda' nggi, na afi' ola' mi'itutuda' bali' atahori naa. Te mo'e Lamatua' tao malole' neu atahori naa. Huu Lamatua' no'e nala nggi dad'i Eni atahorin, naa fo ama bisa simbo malole' mia E boe. 10 Nenesura' sia Lamatua' Susura Meumaren oi, Atahori mana sangga masod'a malole', ma mana sangga uanale naru' a, atahori naa musi nanea bafan fo afi' ola' de'ulaka', ma afi' ola' peko-leleko'. 11 Ana musi doa', fo sud'i boe tao de'ulaka' fai, te tao bali' a ndoo-tetu' leo. Ana musi nanori nasod'a mole-dame no basa atahori, ma sangga dala' fo malolole no se. 12 Huu hita Lamatuan tao mata' neu atahori mana nasod'a tungga' a ndoon. Ma Ana o nau rena neu hule-o'e nara boe. Te hita Lamatuan lab'an nakandoo' a neu atahori mana nasod'a tao' a de'ulaka'.” 13 Mete ma hei tao' a ndoo-tetu', na, seka nae tao de'ulaka' mbali nggi fai? Nda hambu, sa to? 14 Te mae hei tao' a ndoo-tetu', te basa ma hambu atahori tao ra'asususa' nggi, na hei onton. Mete ma hambu atahori nda rahine Kristus sa ramatau huu dala' sa, na, ama afi' mimitau tungga ta'o naa. Dud'u'a mara afi' liuali ma rala mara afi' susa ona' se boe. 15 Tao rala mara neenee-linolino, huu hei so'u Kristus sia rala mara fo dad'i hei Lamatua mana meumare'. Mete ma atahori ro'e nggi fo mifad'e nemehere mara, ma saa de ama mimihena mae, dei fo Kristus tao basa' e dad'i malole', na, ama musi sad'ia fo mitaa se. 16 Te hei musi mitaa no rala malole', ma mitud'u had'a-hormat mbali se, naa fo ara bub'ulu' hei tao matetu' mia rala meumare'. Mae hei tao malole' ta'o naa o, tantu hambu mana rae ola' ra'atutud'a' nggi, huu ama nenepa'a' mo Kristus. De mete ma ama tao malole' mikindoo' a, naa, sira mana ra'amuti nggi dei fo ara mae. 17 Mete ma naa tungga Lamatua' hihiin, na, afi' lilii', te malole lena' hei hambu susa-sona' huu tao ndoo-tetu' a, afi' huu hei tao sala' 18 Te Kristus mate lao esa, huu hita atahori tao sala' Eni mana nasod'a ndoo-tetu' a, mate soa' neu hita mana tasod'a to manggenggeo' a. Ana mate fo hei bisa malolole bali' mo Lamatualain. Kristus naa, atahori ona' hita boe. Atahori tao risa E, te Lamatua' Dula-dalen tao nasod'a bali' E. 19 Dula-dale' naa o nendi E neu nanori ao samana' mana nene'ena' ra sia mamana' sa ona bui e. 20 Sira naa, naeni atahori dalahulu' fo nda mana nau rena Lamatua' sa. Lele' naa ba'i Noh tao ofa monae' sa. Lamatua' nea-nea nae mete atahori tao tungga Eni hihii-nanaun, te ara nda nau tao tungga sa. Naa de aka' atahori falu' a hambu rasod'a mia oe mandali monae' a. 21 Oe mandali' naa dad'i conto, ona' lele' hei nenesarani' boe. Sarani' naa natud'u oi, Lamatua' mbo'i hendi nggi mia sala-kilu mara, huu Yesus Kristus nasod'a bali' ena. Lele' ara sarani nggi, ara nda rariu nggi fo tao rameu ao mara sa. Te matetun, hei mitaa mbali Lamatua', fo mae tao mimeu rala mara. No ta'o naa, ama bisa misod'a no ndoo-tetu' 22 Lele' ia, Yesus hene bali' sorga neu ena. Sia naa Ana endo' sia mamana nene fee had'a-hormat manaseli' a, Sia Lamatualain bob'oa onan. Boe ma, ate mana sia sorga ra, basa koasa ra, ma mana to'u koasa ra, musi rena neu Kristus.

Report Issue

1 Petrus 4

TOC , Chapters

1 Kristus naa, atahori ona' hita boe. Huu Ana hambu doid'oso' naen seli, hei o musi sad'ia hambu doid'oso', ona' E boe. Ma misined'a, te atahori mana sad'ia hambu susa-sona' huu nenepa'a' no Kristus, ana na'etu' nae eni nda nau tao sala' sa ena. 2 Mae ana fe'e nasod'a sia raefafo' ia o, ana nda tao sala' sa ena ona' atahori laen ra. Huu ana nasod'a tungga' a Lamatua' hihii-nanaun. 3 Fe'esa'an, hambu fai nae' mete ma hei mae tao sud'i a de'ulaka' sa, ona' atahori nda fe'e rahine Lamatua' sa. Conto ona': ara tao leli'. Ara hohongge. Ara tungga hihii-nanau de'ulaka nara. Ara rinu mafu. Ara feta dote dea'. Ara feta hohongge ra'ab'ue. Ara aka' songgo fo mana bisa tao ao fulu tara tenggou. 4 Ara ola' ralulutu nara malole mara, huu nda rahine ta'o bee de hei nda tao tungga de'ulaka manaseli' ona' sira tao' a sa. 5 Ma misined'a, te dei fo ara musi reu rataa mbali Lamatualain, mana Ma'etu Ded'eat. Ara musi rafad'e neu E saa de sira rasod'a de'ulaka' ta'o naa. Afi' lilii', te basa atahori musi reu rataa mbali E. Mae atahori fe'e masod'a' do mana mate' ra ena. 6 Teb'e! Lamatualain nae paresa' atahori mates ra ona' Eni paresa' atahori laen ra boe. Huu, Ana nae mete dala masod'a ma'ahulu nara. Naa de Yesus neu nafad'e Lamatua' Hara-lii Malolen neu se, naa fo ara o bisa hambu masod'a ndoo-tetu' fo tao tungga Lamatua' hihii-nanaun boe. 7 Fai matete'en deka-deka nema ena. Naa de hei musi dud'u'a losa lolosan, ma sub'a-sub'a, fo hei bisa hule-o'e no malole'. 8 Pantin na, hei musi misod'a esa sue esa mikindoo. Te mae atahori laen ra tao sala' naen seli o, mete ma hei fe'e sue e, na bisa mi'ib'ue mo e boe. 9 Simbo atahori mia mamana' laen numban sia ume mara no lima rua. Ma misined'a. Afi' simbo no unggu-remu'. 10 Atahori mana simbo papala-bab'anggi' mia Lamatua' ena, musi mete-se'u toronoo atahori mamahere nara nendi' papala-bab'anggi naa ra. Tao mata' ma pake no malole papala-bab'anggi' naa fo na'ena ngguna' soa' neu Lamatua'. 11 Conto ona': mete ma hambu papala-bab'anggi' fo nenori atahori, na, misined'a te hei musi mifad'e atahori mendi' Lamatua' Hara-liin. Mete ma hambu papala-bab'anggi' fo mete-se'u atahori, na, mete-se'u mendi' beb'e'i-bara'ai' fo Lamatua' fee' a. No ta'o naa, basa atahori rita rae, hei Yesus Kristus atahorin. Huu naa, ara so'u rananaru Lamatualain. Te Eni manaseli'! Ma na'ena koasa fo to'u parenda' nda nama'etu sa. Teb'e ta'o naa! < aiōn g165 > 12 Toronoo susue nggare! Afi' heran, mete ma hei hambu sosob'a'-dod'ou' beran seli. Te naa fora nemehere mara. Afi' du'a mae, aka' mesa' nggi mana hambu sosob'a ona' naa. 13 Te rala mara bisa ma'ahee, huu ama hambu doid'oso' ona' Kristus o hambu doid'oso' ena. No ta'o naa, dei fo rala mara ma'ahee lele' basa atahori hambu rita Kristus manaselin. 14 Lele' atahori ola' ra'amuti nggi huu hei mi'ib'ue mo Kristus, na hei onton, huu Lamatualain Dula-dalen manaseli' a sia nggi. 15 Te mete ma hei musi hambu doid'oso, na, afi' huu hei misa atahori, do, mimina'o, do, tao de'ulaka', do, mana mii sardod'od'oo mo atahori laen ue-tataon. 16 Te mete ma atahori hambu sususa' huu dad'i Kristus atahorin, ana nda parlu named'a mamaet saa sa boe. Malole lena' ara koa-kio Lamatualain, huu sira dad'i atahori Kristen. 17 Fain losa ena fo atahori rataa sia Lamatualain matan. Ana paresa' na'ahulu' atahori nara masod'an. De dud'u'a neu' ena! Mete ma Ana paresa' na'ahulu' hita atahori Kristen, na, ta'o bee no atahori nda mana nau simbo Hara-lii Malolen sa? Tantu huku-doki nara beran lena'! 18 Te nenesura' sia Lamatua' Susura Meumaren oi, “Mete ma atahori mana nasod'a ndoos ra rae' a nda hambu masoi-masod'a' sa, na, ta'o bee fai atahori nda mana tao-afi' neu Lamatua' sa? Ma, ta'o bee no atahori mana nasod'a no'a sala'?” 19 Dad'i mete ma Lamatualain hela atahori nara hambu sususa' tungga Lamatua' hihii-nanaun, na, ara bisa ramahere rae, dei fo Ana nanea se boe! Huu Eni mana tao nala se na. Eni o tao tungga saa fo Eni ola' a. Huu Eni nanea se ta'o naa, naa de ara fe'e bisa tao ndoo-tetu' a.

Report Issue

1 Petrus 5

TOC , Chapters

1 Naa, au mana nuni esa boe. Dalahulun, lele' Kristus lemba-doi doid'oson, au ita no mata ngga. Mete ma basa atahori rita Lamatualain manaselin, na, au o nau ita no mata ngga dala' naa ra. Dad'i au nau fee nenori' neu mana nuni laen ra, ta'o ia: 2 Hei ona' manatad'a mana ra'ab'oi bib'i lombo nara. Dad'i ama musi mete-se'u malolole atahori fo Lamatua' fee neu nggi ena. Mete-se'u se no malole'. Afi' mete-se'u huu naa hei ue-tatao mara, te huu hei hii tao ta'o naa. Mete-se'u se tungga Lamatua' hihii-nanaun. Afi' hii' a mia onton lena'-lena', te ue-tao no manggate fo tulu-fali Lamatua' atahori nara. 3 Afi' hii' a parenda leli, fo tao mimib'era atahori fo Lamatua' fee nggi mete-se'u' ra. Te, ama musi dad'i conto malole', fo mitud'u dala' fee se. 4 Yesus naa, ona' Malangga Manatad'a. Mete ma Ana bali' nema, Lamatualain nau fee nggad'i mara, huu hei mete-se'u atahori mara no malole'. Nggad'i' naa, nda bisa nambalutu sa, te ana na'atataa' nakandoo' a. 5 Ana soru' re! Hei o musi rena mana nuni jama'at ra. Basa nggi afi' so'u-so'u' ao mara. Huu Lamatua' Susura Meumaren sura' oi, “Lamatua' lab'an atahori mana so'u-so'u' ao nara, te Ana hii' a natud'u rala malolen neu atahori mana naloe-nad'ae ralan.” 6 Naa de basa nggi musi misined'a Lamatua' koasan, fo ama afi' koao. Boe ma, doo-doo nandaa no fain, Lamatua nau koa nggi. 7 So'u rala mara fo hela Lamatua' mana mete-se'u basa dala' mana tao hei dud'u'a. Huu Ana fad'uli hei. 8 Besa-b'esa, o! Dud'u'a naru'! Minea malolole te hita musun, naeni nitu ra malanggan, nae tao nalutu nggi. Ana nae od'o hendi nggi ona' singa mana mamanasa' sa nae sangga banda nanaan. 9 Te afi' mimitau. Hei musi lab'an nitu ra malanggan naa. Hei o musi mi'itataa' fo mimihere nakandoo neu Lamatua'. Huu hei mihine ena mae hei toronoo atahori mamahere mara sia bee-b'ee sia raefafo' ia o, musi hambu doid'oso' ona' hei boe. 10 Misined'a te Lamatualain hii natud'u rala malolen neu nggita. Ana mana no'e nala nggi fo dad'i Eni atahorin, huu hei simbo mala Kristus ena. Naa de Ana nae so'u nananaru nggi, fo ama bisa misod'a mikindoo mo E. Te mete ma hei hambu mala doid'oso' nda doo' sa sia raefafo' ia ena, na, Lamatua' nae tao nalole bali' nggi. Ana nae tao manggate rala mara ma tao fee nggi mi'itataa'. Ana o naririi nggi sia fanderen manggatee'. < aiōnios g166 > 11 Ata to'e fo basa koasa sia Lamatua' liman losa doo ndu'u-d'oon. Teb'e! < aiōn g165 > 12 Silas tulun au de sura' susura e'eku' ia. Eni, hita toronoo nemeheren, ma au lima ona ngga. Au unori nggi, fo ama mi'itataa' mihere', huu Lamatua' hii' a natud'u rala malolen nakandoo' a neu nggita. Dad'i ama musi mimbirii' mihere fo afi' mi'id'ed'ea'. 13 Atahori mamahere' mana ra'ab'ue sia kota Babel haitua hara' sod'a'-mole' fee neu nggi boe. Lamatualain pili nala se, ona' Ana pili nala nggi boe, Au ana ngga Markus o haitua hara sod'a-mole' boe. 14 Mete ma hei mindaa, na, mitea se mendi' i'id'u susue' mana natud'u hei susue mara. Au nau fo basa hei mana mimihere neu Kristus bisa misod'a no mole-dame, ma neenee-linolino. Sod'a-mole', Petrus

Report Issue

2 Petrus 1

TOC , Chapter 2 3

1 Susura ia mia au, Simon Petrus. Au dad'i Yesus Kristus atahori ded'enun. Au o dad'i Eni atahori ded'enun, fo Ana denu sud'i' a bee uu fo ufad'e atahori so'al Eni. Au sura' susura ia fee neu hei mana mimihere neu Yesus Kristus ena. Huu Lamatualain ralan ndoos, de Ana soi dala' fo hei bisa mimihere neu Kristus, ona' hai boe. Nemehere' naa, mafelit soa' neu basa nggita. Kristus o dad'i hita Lamatualain, ma Eni o dad'i atahori mana tefa-soi hita mia sala tara. 2 Au o'e fo hei bisa mihine malolole Lamatualain, ma mihine malolole hita Lamatuan Yesus. Hela fo ara ratud'u rala malole Nara neu nggi, fo ama bisa misod'a no mole-d'ame ma neenee-linolino. 3 Yesus koasan ona' Lamatualain koasan boe. Naa de Yesus fee nggita basa saa fo hita parlu, fo tasod'a matetu' tungga Lamatua' hihii-nanaun. Ana tao ta'o naa, huu tahine malolole E. Ma Ana mana no'e nala nggita fo dad'i atahorin, huu Eni malole' ma manaseli' 4 Yesus fee basa dala pantin ra neu nggita. Huu dalahulun, Ana helu-fuli nae fee dala' naa ra ena. Hehelu-fufuli nara, malolen seli. Ana fee basa naa ra neu nggita, fo rala tara bisa dad'i ona' Lamatua' ralan boe. Ma hita o bisa tala seri mia basa dala' de'ulaka' fo atahori raefafo' hii' a tao' ra, huu rasod'a tungga' a hihii-nanau nara, ma nda ra'amamate' rala sa. 5 Naa de au nau hei mimbirii' mihere' fo tao dala malole' ra. Huu hei mimihere Yesus ena, te naa nda fe'e dai sa. Tao mikindoo' a dala malole' ra. Mihine Lamatua' no malole. 6 Te afi' losa' a naa. Minori fo misod'a mi'imamate' ao mara. Te naa nda fe'e dai sa boe. Mete ma hei hambu susa-sona, na, ama musi mi'itataa' mihere', afi' mi'ided'ea'. Ma tao lena' naa fai. Tao basa-b'asa' e tungga Lamatua' hihii-nanaun. 7 Te afi' losa' a naa. Mitud'u susue' neu toronoo atahori mamahere tara. Te naa nda fe'e dai sa. Huu hei musi misod'a sue-lai basa atahori mikindoo. 8 Mete ma hei misod'a ta'o naa, ma dala' malole ra boe ramanae rakandoo, na, naa tao nggi mihine malole hita Lamatuan Yesus Kristus. Dala malole' ia ra nda nggari parsuma' sa, ma nda ngganggari fai a sa. Huu dala' ia ra tao nggi mihine malolole E. 9 Mete ma hambu atahori nda nau tao ta'o naa sa, ana du'a e'eku' a. Ana nda nita saa mana hambu sia matan sa, Ana ona' poke'. Lamatua' fee ambon neu atahori naa sala nara fo ralan bisa meu'. Te atahori naa lilii' ena! 10 Toronoo susue' re! Ia na ama musi mimbiri' mihere' lena' fai. Lamatua' pili nala nggi dad'i atahorin ena, de ima misi' E. Ia na, musi mitud'u mae, hei dad'i Eni bob'onggin ena. Mete ma dala' ia ra fo au ufad'e fa' ra boe namanae nakandoo' a sia masod'a mara, na, hei nda tud'a sa. 11 No ta'o naa, Lamatualain nau fee nggi dala' sa manaseli'. Naa de Ana soi dala' ma fee nggi hak fo simbo Yesus Kristus dad'i hei Manem fo misod'a mikindoo mo E. Te Eni, hita Lamatuan. Ma Eni o, Atahori mana fee masoi-masod'a' neu nggita mia sala tara. < aiōnios g166 > 12 Hei mihine dala' fo fa' ra au ufad'e' naa ra ena, ma ama mi'itataa' mihere' huu ama mimihere neu saa fo ndoo-tetu' a. Mae ta'o naa o, au ae fee nesenened'a' usufafali dala' ia ra neu nggi, naa fo hei nda lilii' sa. 13 Au nda nau hela nggi fo ama lili' sa. Au ae fee nggi nesenened'a', fo ama du'a mikindoo' a dala' ia ra. Te lele' au fe'e usod'a sia raefafo' ia, mema' nandaa au fee nggi nesenened'a so'al dala' ia ra. 14 Nda doo' sa, te au mate ena. Hita Lamatuan Yesus Kristus nafad'e neu au ta'o naa ena. Naa de au uhine mema' ena. 15 Lele' ia au ue-tao teb'e-teb'e', fo mae dei fo au mate o, ama misined'a mikindoo dala' ia ra. 16 Dalahulun, au o nonoo nggara dui nggi so'al hita Lamatuan Yesus Kristus ena. Hai o dui mae, mete ma Ana bali' nema, na, nema no koasa manaseli'. Teb'e, to? Te naa nda dud'uit leleko' sa. Huu hai dui' saa fo hai parna mita no mata ao mara! Naa de hai bub'ulu' Yesus manaselin, ona' mane monae' sa. 17 Lao esa, hai mo Yesus mi'ib'ue sia Lamatua' lete meumaren. Ma Ama' Lamatualain mana nafad'e hai so'al Yesus manaselin. Huu lele' naa, hai rena hara malole' manaseli' sa mia lalai a oi, “Ia, Au Ana susue ngga. Ana tao namaho'o rala ngga.” 19 Naa tao nggita boe tamahere so'al dala' ra fo hita simbo mia Lamatua' mana ola-olan dalahulu' ra ena. Dad'i malole lena' ama tao tungga hehelu-fufulin nara! Huu hehelu-fufuli nara naa, ona' lambu sa naronda sia mamana ma'ahatu' a. De ama musi rena hehelu-fufuli nara losa Yesus bali' nema. No ta'o naa, ama boe mihine mikindoo' a. Huu naa ona' hei mita ndu fefetu' a na'ahulu', dei de relo a tod'a fo tao basa' e manggarelo'. 20 Misined'a te Lamatua' mana ola-ola nara rafad'e mema' so'al dala' hetar ena. Te sira nefad'en nda tungga' a sira hihii-nanaun sa. 21 Huu saa fo ara sura' naa, nda na'oka mia saa fo ara hii-nau ola' a sa. Te naa na'oka sia Lamatualain, tungga saa fo Dulad'ale Meumare' a natud'u neu se.

Report Issue

2 Petrus 2

TOC , Chapters

1 Dalahulun, hambu atahori Isra'el ruma rae, sira dad'i Lamatualain mana ola-olan. Tao-tao te ara peko-leleko'. Dei fo hei o mindaa mo atahori ona' naa ra sia talad'a mara boe. Huu hambu atahori ruma rae, sira ranori so'al Lamatua', te ara peko-leleko'. Ara ranori ra'afuni' dud'u'a de'ulaka nara. Naa de ara bisa ranori rala sira nenorin mana sora-senggo' ra. Mete ma hei tao rerena' neu nanori nara, na, dei fo hei mimbilutu. Ara rafanii rae, Lamatua' Yesus naa, nda sira lamatuan sa. Tao-tao te, Ana tefa-soi nala se no felin seli. Huu tatao nara ta'o naa, de nda doo' sa te rambalutu. 2 Mae ta'o naa o, dei fo atahori hetar tungga se, ma sud'i' a tao leli nda rahine mamaet sa. Dei fo atahori ola' nda malole' sa so'al nenori matetu' a, huu sira tatao-nono'i nara naa ra. 3 Meser mana peko-leleko' naa ra, mana bare-na'o ra. Ara e'edik mata'-mata' fo tipu-laka rala doi mara. Te afi' lilii', huu Lamatualain dad'i Mana Ma'etu' Ded'eat nda parna sunggu' sa. Mia dalahulun, Ana sad'ia fo huku-doki se. Dei fo ara rambalulutu. 4 Conto ona', dalahulun, Lamatua' ate nara ruma sia sorga tao sala'. Te Lamatua' dad'i Mana Ma'etu' Ded'eat nda mbo'i se sa. Ana nggari se naraka rala reu, ma ena nala se sia ndola ma'ahatu' a rala. Ara rahani sia mamana' naa losa fain fo reu rataa mbali E. < Tartaroō g5020 > 5 Ona' naa boe no atahori lele ulu' ra. Lele' naa, ara rasod'a tao' a de'ulaka', ma nda tao-afi' neu Lamatualain sa. Te Lamatua' nauli de atahori rala ndoos na esa, naran Noh, natud'u dala' fo atahori bisa rasod'a matetu'. Te ara nda nau rena e sa boe. Naeni de Lamatua' na'onda' oe mandali monae' a tao nalutu atahori nda mana tao-afi' neu E sa. Te Ana tao nasod'a Noh no sao ana nara. Basa se atahori falu. 6 Lele' esa fai, ma'ahulun atahori mia kota Sod'om no kota Gomora ra rasod'a tao de'ulaka manaseli'. De Lamatualain hukun se. Ana hotu hendi basa sud'i' a saa mana sia naa ra losa dad'i reu afu. Ma, basa atahori mana sia naa ra mate. Naa dad'i conto fee neu atahori laen mana nau' a tao de'ulaka' ma nda tao afi' neu Lamatualain sa. Ara rahine mema' sira uanale nara, mete ma ara nda nau doa' sa. 7 Te lele' naa, hambu atahori esa, naran Lot, nasod'a tungga' a ndoon. Ana bengge no' a atahori de'ulaka' ra tatao mana ma'alelena nara, mana nda nau rena neu Lamatua' sa. Basa de, Lamatua tao nasod'a Lot mia naa. 8 Lot mesa' ne hii' a tao matetu' ra, te ana leo sia atahori Sod'om ra talad'a nara. Boe ma, tungga-tungga fai na ana nita no rena ara ralena-langga neu Lamatua' Hohoro-lalane nara. Naa tao fee ralan susa. 9 Basa conto naa ra ratud'u oi, Lamatualain nahine fee masoi-masod'a' neu atahori mana hii' a rena Eni, mia sosob'a' mata'-mata'. Ana o nahine na'etu' huku-doki mamabera' neu atahori mana nasod'a no' a sora-senggo' ra. Boe ma Ana tao ta'o naa nakandoo' a losa fain dei fo Ana na'etu' basa atahori ra ded'ean. 10 Huku-doki' mamabera' naa, tud'a lelenan neu atahori mana hii' a rasod'a no manggenggeo' tungga' a hihii-nanau nara. Ara nda nau rena atahori esa sa boe, ma ara raneneut basa mana to'u koasa ra. Dei fo Lamatua' hukun se. Boe ma, meser mana peko-leleko' naa ra, rambarani seli, ma koao. Ara nda nau ratud'u had'a-hormat, ma nda ramatau ola' ra'amuti Lamatualain no ate nara mana sia sorga. 11 Tao-tao te, ate mana sia sorga ra ma'adere' lena meser mana peko-leleko' ra. Mae ta'o naa o, ate naa ra nda ola ra'amuti meser naa ra sia sira Lamatuan matan sa. Ma ara o nda fua sala' leli neu meser naa ra sa. 12 Te meser mana peko-leleko' ra hii' a ola' ra'amuti so'al dala-dala' fo sira o nda rahine sa boe. Huu ara ona' a banda nda mana dud'u'a nahine sa! Malole lena', to'u mala se fo tao milulutu se! Te uanale nara ta'o naa. Tantu rambalutu, huu tatao-nono'i nara. 13 Ara tao sususa' nae' neu atahori ra. Dei fo Lamatua' o tao sususa' nae' neu se boe, huu tatao-nono'i nda matetu nara sa. Ara hii' a feta-dote no koa'-kee. Ara o hii' a tao sora-senggo' sia fai rerelo', naa fo basa atahori bisa rita de'ulaka nara. Ara nda rahine mamaet sa, ma tao ralutu hei nara malole mara. Mete ma ara raa fefetas ra'ab'ue ro nggi, ara hii tao tungga' a hihii-nanau de'ulaka nara. 14 Mata nara lendo neu ina' mana nau tao sala' ro se. Ara rasod'a tao de'ulaka' rakandoo' a. Ara hii' a sangga atahori fo nemeheren neu Lamatua' nda manggatee' sa, ma fufud'i se fo tao tungga de'ulaka'. Ara aka' sangga dala' fo bare-na'o rakandoo' a. Tantu Lamatua' huku-doki se! 15 Dalahulun, meser mana peko-leleko' naa ra, atahori mana tungga dala ndoo-tetu' a, te dood'oo ma ara lao' sora-senggo. No ta'o naa, ara ona' Balaam dalahulun, naeni Bosor anan. Eni naa, Lamatua' mana ola-olan esa. Te ana hii' a sangga doi', naa de ana tao dala nda matetu' ra sa. Lao esa, Balaam sae banda keledei. Keledei ra nda bisa ola-ola' sa. Te lele' naa Lamatua' tao banda keledei a ola' ona' atahori e! De banda keledei naa, ena-ai Balaam, huu tatao-nono'i de'ulakan. Banda keledei naa, nau fo ana naloe', naa fo ana sud'i boe tao sora-senggo' ra fai, ona' atahori mulu' e. 17 Meser mana peko-leleko' naa ra ona' oe mata' esa nda ma ngguna saa sa boe, huu meti hendi ena. Ara o ona' lume-masu' nda ma ngguna saa sa boe, huu anin fuu hendi e. Lamatua' sadia hela mamana ma'ahatu' esa fo ena se reu rala. < questioned > 18 Huu, ara ola' nae', te nda maisi' sa. Ara rae fufud'i atahori, fo tao tungga sira hohongge-bub'uni nara. Ara hii' a kokoe-nanasi atahori mana fe'e lao bali' risi' dala ndoo-tetu' a, fo tao selu' sala' fai. 19 Atahori mana peko-leleko' naa ra helu rae, “Mete ma hei rena neu hai, na, hei bisa tao tungga' a hihii-nanau mara!” Te atahori mana ola' ta'o naa ra, ona' ate mana nda bisa mbo'i ao nara mia de'ulaka' ra sa. Huu atahori mana hela fee dala' sa nauli nala e, na, naa ona' ana dad'i neu dala' naa aten ena. 20 Mete ma nau nenembo'it mia de'ulaka' sia raefafo' mana tao nanggenggeo nggita, na, musi tahine hita Lamatuan Yesus Kristus. Te mete ma hambu atahori dinggo' hela E, fo reu ra'ab'ue selu' ro de'ulaka ona' dalahulun, na, naa ona' dala de'ulaka nauli se. Ale' ia, ara boe hambu sosoe' ena! 21 Mete ma ara rahine dala masod'a' matetu' a ena, te ara dinggo, ma nda tao tungga dala malole' ma meumare' a sa ena, fo Lamatua' parenda neu nggita, na, naa nda malole' sa. Malole lena' ara nda parna rahine dala ndoo-tetu' a sa. 22 Hambu ded'ea lasi' dai meser mana peko-leleko' ra oi, “Mete ma busa muta, na ana neu dalo bali' mutas na.” Hambu laen fai, mana oi, “Mae fafi sa neneneriu' ena o, ana bali' neu loli tane a fai.

Report Issue

2 Petrus 3

TOC , Chapters

1 Toronoo susue nggara e! Ia, au susura karua ngga fee neu nggi. Sia susura karua' ia ra, au fee nesenened'a' neu nggi, fo hei bisa dud'u'a so'al dala ndoo-tetu'. 2 Misined'a Lamatua' mana ola-ola meumare dalahulu nara ded'ea o'ola nara. Misined'a Yesus ded'enu nara boe. Misined'a malolole so'al saa fo hita Lamatuan parenda se fo rafad'e nggi. Te Eni mana fee masoi-masod'a' neu nggi mia sala-kilu' ra! 3 Misined'a ta'o ia: mae raefafo' nda fe'e natete'e sa, te hambu mana ma'ae'ei' mana tao leli tungga' a hihii-nanau nara. Ara ola' ra'amuti basa dala ndoo-tetu' ra. 4 Ara ola' rae, “Cii! Yesus helu-fuli nae, Eni nae bali' nema, do? Mete ma ta'o naa, na, Ana sia bee? Huu eni' a mia hita bei-ba'i nara mate, losa ia nema, basa' e fe'e naa ena. Basa' e lao' nekendoo, eni' a Lamatua' na'adad'i' lalai no raefafo'.” 5 Te hambu dala' esa fo atahori mana peko-leleko' ra nda nau rasaned'a sa. Naeni, mia fefeun Lamatua' ola' a, ma lalai dad'i neu' ena. Ma Lamatua' tao oe boe. Basa ma Ana tad'a-banggi oe mia rae mad'a', ma tao rae mad'a' sou mia oe' a. Lamatua' ola' ta'o bee, na, naa o dad'i boe. Dod'oo ma, Lamatua' tao nalutu basa atahori sia raefafo' ia fo mana rasod'a mia ba'i Noh lelen, nendi' oe mandali monae'. Te lele' ia, Lamatua' nafad'e mema' saa fo Eni nau tao soa' neu lalai no raefafo'. Lele' ia Ana fe'e na'atataa', te dei fo losa fain, Ana nae hotu hendi se. Te dei fo Lamatua' natud'a huku-d'oki' fo nalutu atahori nda mana nau tao afi' neu Eni sa. Mae ta'o naa o, atahori mana peko-leleko' ra nda nau rasaned'a sa rae, Dei fo Lamatualain tao tungga saa fo Eni ola' ena. 8 Toronoo susue ngga re! Afi lilii' dala' ia, naeni, hita Lamatuan nda ito-reken fai ra ona' hita sa. Te tungga Eni, fai esa bisa dad'i too rifon sa. Ma too rifon sa bisa dad'i fai esa. 9 Mete ma hita Lamatuan helu-fuli nae tao dala' esa, na, Ana tao nandaa no fain, nda nahani sa. Hambu atahori ruma du'a rae Ana ue-tao bab'anggo. Tao-tao te hoko'! Te Ana na'atataa', fo nahani fain dei. Hita Lamatuan nau fo basa atahori doa' dei, fo lao hela sala-kilu nara, ma heo' bali' tungga Eni. Huu Ana nda nau atahori nenesaranggaa' mia Eni sa. 10 Te mete ma hita Lamatuan bali' nema na, nda hambu atahori rahine mema' sa. Te neneman naa, aib'oi' ona na'o esa maso' ume rala neu. Lele' naa, basa saa mana sia lalai a kad'e hendi se, ona' relo, fulan, ma nduu' ra. Basa' e basa! Ona' naa boe, raefafo' no basa isi oen. Kad'e hendi se! 11 Dad'i mete ma basa e kad'e hendi se ona' naa, na, hei musi dad'i atahori ona' bee fai? Hei musi mimbirii' mihere' fo misod'a tungga Lamatua' hihii-nanaun. Hei musi misod'a meumare'. 12 Hei musi mihani mikindoo Lamatua' neneman. Dad'i hei musi mimihere' fo tao fain nema lalai leo. Lele' naa, kad'e hendi lalai boe. Ma basa saa-saa sia lalai ra o nene lalangge hendi' de noe hendi se. 13 Te dei fo hambu lalai mata feu' no raefafo mata feu' boe. Lamatualain helu-fuli ta'o naa ena, ma naa saa fo hita tahani' a. Sia naa hambu' a atahori mana rasod'a ndoos ra. 14 De toronoo susue nggare! Lele' hei mihani dala' ia ra, hei musi mihehere fo dad'i atahori malole', tungga Lamatua' nilen. No ta'o naa, nda hambu atahori bisa fua sala' neu nggi sa. Mimihere fo misod'a bad'ame boe. 15 Te hita Lamatuan naa na'atataa', naa fo Ana bisa fee masoi-masod'a' neu nggi mia sala-kilu mara. Naa, hita toronoon Paulus sura fee nggi so'al dala' hetar mana ona esa', to? Lamatua' mana fee ne nahine ta'o naa, naa de ana sura ta'o naa boe. 16 Lele' Paulus sura' susura esa, ana o ola' dala' ia ra boe. Mia susura nara, mema' hambu dala ruma fo hita susa tahine masud na. Ma hambu atahori tao o'oheheo' Paulus masud na boe. Ara o tao o'oheheo' dala' laen sia Lamatua' Susura Meumaren boe. Sira, naeni atahori manambera' ra, ma atahori fo nemeheren nda manggatee' sa. Atahori mata' naa ra, dei fo lutu'-eto' nala se. 17 Toronoo susue nggare! Hei mihine meser mana peko-leleko' naa ra dala masod'a nara ena. De besa-b'esa, o! Te ara nda nau rena hohoro-lalane' saa sa boe. Ara sob'a peko-leleko' nggi, naa fo ama dinggo lao hela dala ndoo-tetu' a. Te afi hela se rasenggi' nggi ta'o naa. Huu naa de ama musi mi'itataa' mihere'. 18 Malole lena, hei nemehere mara mori nekendoo. Huu hei mihine hita Lamatuan Yesus Kristus ena, mana fee masoi-masod'a' neu nggita mia sala-kilu tara. Ana nau natud'u rala malolen neu nggi. Ma Ana o nau fo mihine E no malole' lena' fai. Au nau fo basa atahori so'u rananaru E, mia lele' ia losa doo ndu'u-doon neu. Sod'a-mole' Petrus < aiōn g165 >

Report Issue

1 Yohanis 1

TOC , Chapter 2 3 4 5

1 Au sura' susura ia so'al Lamatualain Hara-liin mana nendi masod'a'. Hara-lii mana nendi masod'a' ia, sia eni' a mia raefafo' fefeun. Lele' ia au, o nonoo nggara mita E no mata mara ena. Hai rena E no hai ndiki mara. Ma hai nggama E no lima mara boe. Hai mita E ta'o naa, 2 huu Ana nema sia hai talad'a mara. Dalahulun, Ana leo no Aman, te ia na Ana natud'u Aon nema nggita. Huu naa, hai mimbirani mifad'e neu nggi ta'o bee fo atahori bisa hambu masod'a ndoo-tetu', nda mana etu' sa. Te Eni ia, Hara-lii mana nendi masod'a'. < aiōnios g166 > 3 Hai mae mifad'e nggi, basa saa fo hai mita' a, ma basa saa fo hai rena' a ena, naa fo ama bisa rala' esa mo hai boe. Huu basa hita nenepa'a to Lamatualain no Anan fo Ana haitua nema' a, naeni Yesus Kristus. 4 Dad'i hai sura' susura ia, fo tao nemeho'o rala mara. No ta'o naa, hai rala mara o boe ma'ahee. 5 Nenori' fo Yesus nanori neu hai, ia na hai mae mifad'e neu nggi, naeni ta'o ia: Lamatualain naa, malolen seli. Ana nda na'ena de'ulaka' mbei sa boe. Huu Ana ona' manggarelo' mana naronda, nda na'ena ma'ahatu' mbei sa boe. 6 Mete ma hita ola' tae, “Hita tasod'a rala' esa to Lamatua',” tao-tao te hita fe'e tasod'a tao de'ulaka', na, naa ona' hita tasod'a sia ma'ahatu' a. Huu hita ola' peko-leleko', ma nda tasod'a tungga dala ndoo-tetu' a sa. 7 Te mete ma tasod'a tungga dala ndoo-tetu' a, na, hita ona' atahori mana nasod'a sia Lamatualain manggarelon rala. No ta'o naa, hita bisa tasod'a rala' sa, esa no esa. Ma rala tara dad'i meumare', huu Lamatualain Anan Yesus mate, ma raan fee ambon neu basa sala-kilu tara ena. 8 Mete ma hita ola' tae, “Hita nda tao sala' sa,” na, naa dad'i tanda oi, hita e'edik tala bali' ao tara, ma nda tahine ndoo-tetu' a sa. 9 Te mete ma hita tataa sala-kilu tara, dei fo Lamatualain, mana na'ena rala ndoos, tao tungga hehelu-fufulin ma fee ambon neu sala tara, ma tao nameu rala tara. 10 Mete ma hita ola' tae, “Hita nda tao tita sala' sa,” na, naa hita tae Lamatualain mana peko-leleko'! Huu Ana ola' ena nae, basa atahori tao sala'. Ma mete ma hita ola' ta'o naa, na, naa natud'u ena oi, Hara-lii nda hambu sia rala tara sa.

Report Issue

1 Yohanis 2

TOC , Chapters

1 Ana susue ngga re! Au sura' fo ufad'e basa ia ra, naa fo ama misod'a sud'i boe tao sala' fai. Te mete ma hambu mana tao sala', dei fo hambu mana masala'e hita sia Ama' Lamatualain matan. Eni, Yesus Kristus, Atahori Meumare' fo Lamatualain haitua nema sia raefafo' ia. 2 Ana mate dad'i tutunu-hohotu' fee neu nggita, fo Lamatualain fee ambon neu sala-kilu tara. Nda fee neu aka' a hita sa, te fee neu basa atahori sia raefafo' ia. 3 Hita bub'ulu' tae, hita tahine Lamatua' no malole, mete ma hita tungga Eni parenda nara. 4 Atahori bisa ola' rae, “Au uhine Lamatualain.” Te mete ma eni nda tao tungga Lamatua' parendan sa, na, eni mana peko-leleko' mana ola' laen te tao laen. 5 Te atahori mana tao tungga Lamatua parendan, naa dad'i bukti oi, eni sue teb'e-teb'e' Lamatua' ena. No ta'o naa, hita bub'ulu' tae, hita ia ra, Lamatua' atahorin. 6 Dad'i mete ma atahori sa ola' nae, “Au usod'a u'ub'ue o Lamatualain,” na, eni masod'an musi ona' Yesus Kristus. 7 Ana susue ngga re! Parenda' fo au sura' ia, nda dala feu' soa' neu nggi sa. Huu parenda' ia mema' sia Lamatua' Hara-liin fo hei rena mia lele ulu' a. 8 Mae ta'o naa o, te hambu dala feu' fo au ae sura' so'al Lamatua' parendan ia. Parenda' ia lao' no matetu' sia Yesus masod'an ena. Ma parenda' ia lao' sia hei ena, huu hatu' mana sia rala mara mopo hendi ena, ma manggarelo matetu' a naronda sia masod'a mara ena. 9 Atahori sa bisa ola' nae, “Au usod'a sia manggarelo' a.” Te mete ma eni mburu-oe' no toronoon, na, naa dad'i tanda oi, eni fe'e nasod'a sia ma'ahatu' a. 10 Huu atahori mana nasod'a sia manggarelo' a, ana musi sue toronoo nara, ma nda hambu de'ulaka saa sa boe sia ralan fo na'atutud'a' e. 11 Naa de, mete ma hambu atahori mburu-oe' no toronoon, naa dad'i tanda oi, eni nasod'a sia ma'ahatu' a. Eni lao' hama-hama, huu ma'ahatu' a tao matan poke ena. 12 Ana ngga re! Au sura' susura ia fee neu nggi, huu Kristus mate soa' neu nggi ena, ma Lamatualain fee ambon neu sala-kilu mara ena. 13 Ina-ama lasi' re! Au sura' susura ia fee neu nggi, huu hei mihine Yesus Kristus, mana sia eni' a lele ulu' a. Ana feto-monetena' re! Au sura' susura ia fee neu nggi, huu hei mitati lab'an de'ulaka manaseli' a, losa hei misenggi' e. 14 Ana ngga re! Au sura' susura ia fee neu nggi, huu hei mihine Ama' Lamatualain. Ina-ama lasi' re! Au sura' susura ia fee neu nggi, huu hei mihine Yesus Kristus, mana sia eni' a lele' ulu' a. Ana feto-monetena' re! Au sura' susura ia fee neu nggi, huu hei mbeda' Lamatua' Hara-liin sia rala mara ena, losa hei dad'i ma'ad'ere', ma mitati lab'an de'ulaka manaseli' a, losa misenggi' e. 15 Hei afi' sue raefafo' hihii-nanaun, ma raefafo' sud'i' a saa nara. Te atahori mana sue raefafo' a, nda bisa sue Ama' Lamatualain sa. 16 Saa mana sia raefafo' ia nda na'ena huu-pata' no Lamatualain sa. Conto ona', atahori mana nasod'a tao namaho'o' a aon; atahori mana bare-na'o; ma atahori mana koao' huu hata-heton. Dala' naa ra nda ra'oka sia Ama' Lamatualain sa. Te ra'oka sia' a raefafo' a. 17 Tao-tao te, dei fo raefafo' ia mopo hendi e, bela' no basa dala' fo atahori hii' a sangga' ra. Te atahori mana hii' a tao tungga Lamatualain hihii-nanaun, ana nda mopo sa, te dei fo nasod'a nakandoo. < aiōn g165 > 18 Ana ngga re! Fai-fai matete'en deka-deka ena. Hei rena ena oi, atahori mana lab'an Kristus dei fo sou nema. Tao-tao te ara sia mema' ena. Te hambu mana lab'an Kristus sia bee-b'ee ena. Naa dad'i tanda oi, fai-fai matete'en deka-deka ena. 19 Mana lab'an ra lao' mia hita talad'an. Tao-tao te, sira nda hita atahori nara sa. Te mete ma sira teb'e-teb'e' hita atahori nara, naa, tantu ara nda lao hela nggita sa. Te ra'atataa' rakandoo ro nggita. Te ara fela lao ena. Dad'i naa manggarelo' ena, Sira, nda hita atahori nara sa, to? 20 Te hei nda ona' se sa. Huu hei simbo mala Lamatua' Atahori Meumaren Dula-dalen ena. Ma Ana o tulu-fali nala nggi ena, fo basa nggi mihine dala ndoo-tetu' a. 21 Se'u te hei mae au sura' susura ia, huu au ae ne'o hei nda mihine dala ndoo-tetu' a sa, do? Hoko'! Huu hei mihine ena, na! Hei mihine bee ndoo-tetu' a, ma bee pepeko-leleko'. 22 Tao-tao te, hambu mana laka-hese' ra lao-lao' sia raefafo' ia. Ta'o bee fo bisa tahine se? Sira, naeni atahori mana ola' rae, Yesus naa, nda Kristus sa. Tungga sira, Yesus nda atahori Meumare' fo Lamatua' helu mema' fo nae haitua nema' a. Atahori mana ola' ra'o naa, lab'an Kristus, huu ara nda simbo Ama' Lamatualain no Anan sa. 23 Atahori nda mana simbo Lamatualain Anan sa, na, ara o nda simbo Eni Aman sa boe. Te mete ma atahori rataa Lamatualain Anan, na, ara o dad'i Lamatualain ana nara ena boe. 24 Dad'i hei musi to'u mikindoo saa fo rena mia lele ulu' a. No ta'o naa, hei nenepa'a' mikindoo mo Ama' Lamatualain no Anan. 25 Ana o helu-fuli no nggita nae, dei fo hita tasod'a takandoo to E. < aiōnios g166 > 26 Au sura' susura ia fo mihine so'al atahori rae e'edik nggi. 27 Hei simbo Lamatua' Dula-dale Meumaren ena, ma hei o misod'a mi'ib'ue mo E ena. Dad'i hei nda parlu atahori laen ranori nggi sa ena. Huu Lamatua' Dula-dalen dai ena, huu Ana bisa nanori basa dala ndoo-tetu' ra. Ana nda peko-leleko', ona' mana e'edik naa ra sa. Dad'i to'u mihere' neu saa fo Ana nanori' a ena, fo hei misod'a rala' esa mikindoo mo Kristus. 28 Ta'o ia, ana ngga re! Hei musi misod'a mi'ib'ue mikindoo mo Kristus. Naa fo Ana bali' nema, na, hei nda mimitau ma mae-mae' mimbiri' sia matan sa. 29 Huu hei bub'ulu' mae, Ana soa tao' a ndoo-tetu' ra, naeni de hei o bisa bub'ulu' mae, basa atahori mana tao tungga ndoo-tetu' ra, ara o dad'i Lamatua' ana nara boe.

Report Issue

1 Yohanis 3

TOC , Chapters

1 Sob'a hei dud'u'a Ama' sia sorga susuen neu nggita! Huu susuen naa manaseli', losa Ana so'u nggita dad'i Eni ana nara. Naa teb'e! Te atahori mana rasod'a tungga raefafo' ia hihii-nanaun, nda rahine hita ia seka sa boe, huu nda rahine Lamatualain sa. 2 Ana susue ngga re! Hita dad'i Lamatualain ana nara ena, te nda fe'e bub'ulu' dei fo hita dad'i ta'o bee sa boe. Aka' na hita bub'ulu', ta'o ia: mete ma Kristus bali' nema, hita dad'i ona' E boe, huu tita E relo-relo. 3 Basa atahori mana rahani Kristus neneman, tantu ara tao ramemeu masod'a nara, fo rasod'a meumare' ona' Kristus boe. 4 Basa sala-kilu' ra ralena-langga Lamatua' parendan. Naa de basa atahori mana tao sala' ra ralena-langga Lamatualain parendan ena, ma lab'an Lamatua' boe. 5 Hei bub'ulu' mae, Kristus dad'i atahori fo fee ambon neu sala-kilu' ra. Ana bisa tao ta'o naa, huu Eni nda mana tao sala' sa. 6 Dad'i atahori fo masod'an na'ab'ue nakandoo no E, nasod'a nda tao sala' sa ena. Te mete ma atahori sa nasod'a tao' a sala' nakandoo' a, eni sosoan nae, ana nda nahine ma nda na'ab'ue no Kristus sa. 7 Ana susue ngga re! Afi' losa hei nene'edi' nala'. Te atahori mana nasod'a tungga saa fo ndoo-tetu' a, naa eni, atahori rala ndoos, ona' Kristus boe. 8 Te atahori mana nasod'a tao sala', eni na'oka sia nitu de'ulaka' ra malanggan. Huu eni mana tao de'ulaka' mia fefeun. Naa de Lamatua' Anan nema tao nalutu nitu a tatao-nono'i de'ulakan naa. 9 Atahori mana dad'i Lamatua' anan, nda tao sala' sa ena, huu Lamatua' leo sia aon rala. Ana nda bisa tao sala' nakandoo' a sa, huu eni na'oka sia Lamatua'. 10 No ta'o naa, hita bisa bub'ulu' seka na'oka sia Lamatualain, ma seka na'oka sia nitu ra malanggan. Huu atahori nda mana tao tungga ndoo-tetu' a sa, ma atahori nda mana sue nahine toronoon sa, naa dad'i bukti oi, eni nda na'oka sia Lamatualain sa. 11 Mia lele ulu' a, hei rena mema' hehelu-fufuli' ia, mana oi, “Esa sue-lai esa!” 12 Fe'e misined'a Kaen no Habel dud'uit na, to? Naa, afi' tao tungga Kaen, te ana na'oka sia de'ulaka manaseli' a, sambe tao nisa od'in Habel. Saa de ana tao ta'o naa? Naa, huu eni tao dala de'ulaka' ra, te odin tao dala ndoo-tetu' a. 13 Toronoo ngga re! Afi' heran mete ma atahori mana tungga raefafo' ia hihii-nanaun ra, mburu-oe' ro nggi. 14 Hai bub'ulu' ena oi, mete ma atahori mana tao sala' ra mate, na, ara saranggaa mia Lamatualain. Te huu hita sue toronoo tara, naa dad'i bukti oi, mete ma hita mate, na, hita tasod'a takandoo to Lamatua'. Te mete ma basa atahori nda mana ra'ena susue' sa mate, na, ara saranggaa mia Lamatua'. 15 Huu atahori mana mburu-oe' ro toronoon, eni ona' atahori mana tao nisa atahori. Naa, hei bub'ulu' ena mae, atahori mata' naa nda hambu nasod'a nakandoo no Lamatualain sa. < aiōnios g166 > 16 Hita bisa tahine susue matetu' mia Kristus conto na. Huu Ana sue nggita, losa Ana fee Aon de mate, fo nggati hita ena. Huu naa, hita o musi sad'ia fee ao tara neu toronoo tara boe. 17 Mete ma hambu atahori sa masod'an hambu-dai, basa ma nita toronoon esa sia sususa' rala, te ralan nda na'ena susue' mbei sa boe, fo tulu-fali e sa, ta'o bee fo atahori naa bisa ola' nae, “Au sue Lamatualain!” Nda bisa sa! 18 Ana susue ngga re! Afi' sue no' a ded'ea-o'ola' malole' ra, te tao dala malole' boe, fo mitud'u susue mara no matetu'. 19 Te mete ma hita tatud'u susue' ma tao dala malole' ta'o naa, hita bisa bub'ulu' tae, hita hambu tasod'a tungga ndoo-tetu' a. No ta'o naa, hita nda parlu tamatau sa, ma bisa boti' mata tara lele' tandaa to Lamatualain. 20 Ita' mae rala tara fe'e fua sala' neu nggita so'al dala nda malole' fo tao tita' ra, na, afi' tamatau. Huu Lamatualain na'ena kasian lena' seli mia hita. Ma Ana o bub'ulu' basa-b'asa' e. 21 Ana susue ngga re! Mete ma rala tara oi hita nda sala sa, na, ata bisa tamahere ao tara ma nda mae sa lele' ata hule-o'e mbali Lamatualain. 22 Huu hita tao tungga parenda nara, ma tao ralan namaho'o, naa de hita bisa simbo basa saa fo to'e mia E. 23 Parendan nae ta'o ia: tamahere takandoo neu Anan Yesus Kristus, fo Ana haitua nema' a. Ma esa sue esa nekendoo' a, ona' Yesus parendan. 24 Atahori mana tao tungga Lamatualain parenda nara, eni nasod'a ne'eb'ue no Lamatualain ena. Ma Lamatua' o ne'eb'ue no eni boe. Hita bub'ulu' Eni sia rala tara, huu Dula-dalen nasod'a sia naa.

Report Issue

1 Yohanis 4

TOC , Chapters

1 Ana susue ngga re! Mete ma atahori esa nae eni nendi Lamatualain hehelu-fufulin, na, afi' simbo leli' a. Te hei musi paresa' matalolole fo bub'ulu' o'olan naa, teb'e-teb'e' mia Lamatua' nema do hoko'. Te ale' ia mana peko-leleko' hetar lao ndule raefafo' ia ena. Ara leleko' atahori rae, sira, Lamatualain mana ola-ola nara. 2 Hita bisa bub'ulu' hehelu-fufuli' bee teb'e-teb'e' mia Lamatua' Dula-dalen, ta'o ia: Lamatualain helu mema' mia lele ulu' a, nae haitua Anan raefafo' nema. Mete ma atahori mana nendi hehelu-fufuli' naa nataa nae, Yesus Kristus naa, teb'e-teb'e' Lamatualain Anan fo mana dad'i atahori ona' hita, na, hehelu-fufulin mema' lao' mia Lamatua'. 3 Te atahori mana nda nau nataa Yesus ta'o naa sa, eni nda na'oka sia Lamatualain sa. Te naa nema mia mana lab'an neu Kristus. Hei rena mita oi, dei fo mana lab'an Kristus naa, sou nema. Tao-tao te, mana ona' naa sia raefafo' ia ena. 4 Ana susue ngga re! Mema' hei mi'oka sia Lamatualain ma koasan sia rala mara ena. Naa de ama misenggi' mana lab'an neu Lamatua'. Huu Dula-dalen mana sia rala mara naa, manaseli' lena' koasa mana sia raefafo' ia. 5 Te mana pepeko-leleko ra ra'oka sia' a raefafo' ia. Naa de o'ola nara o ra'oka sia' a raefafo' ia hihii-nanaun boe. Ma atahori sia raefafo' ia hii' a rena se. 6 Te hita ta'oka sia Lamatua'. Naa de atahori mana nahine Lamatua' nau rena nggita. Ma atahori nda mana na'oka sia Lamatua' sa na, ara nda nau rena nggita sa. No ta'o naa, mete ma atahori sa nae eni nendi hehelu-fufuli' mia Lamatua', hita bisa bub'ulu' bee matetu', mana ma'oka' sia Lamatua' Dula-dalen, ma bee pepeko-leleko'. 7 Ana susue ngga re! Hita musi sue-lai esa no esa, huu susue' a na'oka sia Lamatualain. Basa atahori mana sue-lai', ara ra'oka sia Lamatualain, ma rahine E no malole. 8 Te atahori nda mana na'ena susue' a sa, nda nahine Lamatua' sa. Huu Lamatua' naa, naeni susue' a. 9 Lamatua' natud'u susuen neu nggita ta'o ia: Ana haitua Ana Mone Isen raefafo' ia nema, fo soi dala' fee nggita. No ta'o naa, ata bisa tasod'a takandoo to Lamatua'. 10 Mete ma nau mita susue matetu' a, na, afi' mete neu hita susuen neu Lamatua'. Te mete neu Lamatua' susuen neu nggita, huu Ana haitua Anan nema fo mate dad'i neu tutunu-hohotu' nggati hita ena. No ta'o naa, Ana fee ambon neu sala-kilu tara ena, fo ata malole' bali' to E. 11 Ana susue ngga re! Huu Lamatualain sue-lai naseli' nggita ta'o naa, na, hita o musi sue-lai esa no esa boe. 12 Nda hambu atahori esa boe mete nita Lamatua' relo-relo sa. Mae ona' naa o, mete ma hita esa sue-lai esa, naa sosoan nae, Lamatualain na'ab'ue no nggita ena. Ma Susuen boe namanae sia masod'a tara, losa dad'i susue matetu' a. 13 Lamatualain fee Dula-dalen sia rala tara ena. Naa de ata bub'ulu' tae, tasod'a rala' esa to Lamatua' ena, ma Ana o rala' esa no nggita boe. 14 Au o nonoo nggara mita Lamatualain Anan no hai mata aom ena. Basa de hai mifad'e neu basa atahori mae, Ama' Lamatualain haitua Anan nema ena, fo fee masoi-masod'a' neu atahori sia raefafo' ia mia sala-kilu nara ena 15 Basa atahori mana rataa rae, Yesus naa, Lamatualain Anan, nasod'a malole bali' no Lamatualain, ma Lamatua' o malolole no e boe. 16 Hita bub'ulu' ena tae, Lamatua' sue naseli' nggita. Naa de tamahere tae, dei fo Ana sue nakandoo nggita. Lamatua' sue naseli' atahori. De atahori mana nasod'a ma sue-lai, nasod'a rala' esa no Lamatualain, ma Lamatua' o rala' esa no e boe. 17 Ma, mete ma hita rala' esa to Lamatua', na, hita susuen dad'i matetu'. Basa fo, neu fai matete'en, Lamatua' nae paresa' basa atahori masod'a nara, na, hita nda tamatau tambarii' sia Lamatua' matan sa, huu hita dad'i ona' Kristus lele' Ana nasod'a sia raefafo' ia. 18 Mete ma hita tasod'a to susue-lalai', na, nda tamed'a tamatau mbei sa boe. Huu mete ma hita sue no matetu', na, naa ona' hita nggari hendi basa nemed'a nemetaus sia rala tara ena. Mete ma atahori esa namatau, na, ralan susa, huu namatau hambu huku-doki' a. Ana ona' anad'iki' nda fe'e nahine sue atahori no matetu' sa. 19 Hita sue-lai, huu Lamatualain sue-lai na'ahulu' hita ena. 20 Mete ma atahori sa ola' nae, “Au sue-lai Lamatualain,” tao-tao te ana mburu-oe' no toronoon, na, eni leleko'. Huu mete ma atahori nda sue toronoon mana sia matan sa, na, ta'o bee fo ana bisa sue-lai Lamatualain fo nda fe'e nita' a sa? Hoko', to? 21 Huu Lamatualain na'onda' parenda' ena nae, hita afi' sue-lai' a Eni, te musi sue-lai toronoo atahori mamahere' ra boe.

Report Issue

1 Yohanis 5

TOC , Chapters

1 Basa atahori mana ramahere rae, Yesus naa, mema' Kristus, fo Lamatualain haitua nema' a, naa sira, dad'i Lamatualain ana nara ena. Huu atahori mana sue-lai ama' sa, eni o sue-lai ama' naa anan boe. 2 Mete ma ata sue-lai Lamatua', ma tao tungga parendan, naa natud'u oi, ata sue-lai Eni ana nara boe. 3 Dad'i mete ma hita sue-lai E, na ata tao tungga parenda nara. Ma parendan nda namabera sa. 4 Hita mana dad'i Lamatua' ana nara, bisa lab'an tasenggi' raefafo' no hihii-nanaun, huu hita tamahere neu E. 5 Huu atahori mana bisa nasenggi raefafo' hihii-nanaun, naeni atahori mana ramahere rae, Yesus naa, Lamatualain Anan. 6 Sad'i ama bub'ulu' e. Yesus naa, nda atahori biasa' a sa. Huu Eni o Kristus fo Lamatualain haitua nisi' raefafo' ia. Lele' Ana nae nalalao ue-tataon, Yohanis sarani E nendi' oe. Basa ma, Ana mate ma raan nandali boe. De nda aka' oe' fo Yohanis sarani nendi' neu E, pantin, te raan mana mandali' naa o pantin boe. Huu Lamatualain Dula-dalen mana nafad'e ta'o naa, ma Eni nda pepeko-leleko nahine sa. 7 Huu hambu dala' telu mana dad'i sakasii, 8 naeni, Lamatua' Dula-dalen, oe, fo Yohanis sarani nendi' neu Yesus, ma Yesus raan. Dala' telu naa ra, ratud'u dala onaesa' so'al Yesus. 9 Mete ma atahori mana dad'i sakasii, na, Hita biasa tamahere e. Lelenan fai mete ma Lamatualain mana dad'i sakasii so'al Anan. Tao-tao te Lamatua' pake dala katelu' ia ra, fo natud'u dad'i bukti oi, Yesus naa, nda atahori biasa' a sa, te Eni o Kristus boe. 10 Atahori mana namahere neu Lamatua' Anan, eni sosoan nae, atahori naa simbo Lamatua' Hara-liin so'al Ana' naa. Te atahori nda mana namahere neu Lamatua' sa, eni ona' atahori mana ola' nae, “Lamatualain naa, mana peko-leleko'!” No ta'o naa, eni nda simbo Lamatua' Hara-liin so'al Lamatua' Anan. 11 Lamatua' Hara-liin isin ta'o ia: Ana fee hita masod'a ndoo-tetu' a nda mama'etu' sa. Ma hita hambu masod'a' naa, huu tamahere neu Anan. < aiōnios g166 > 12 De atahori mana na'ab'ue no Lamatualain Anan, hambu nasod'a nakandoo' a no E. te atahori nda mana ne'eb'ue no Lamatualain Anan sa, nda hambu masod'a' ona' naa sa. 13 Au sura' basa dala' ia ra fee neu hei mana mimihere neu Lamatualain Anan, naa fo ama bub'ulu' teb'e-teb'e' mae, hei hambu masod'a' mikindoo' a. < aiōnios g166 > 14 Mete ma hita hule-o'e mbali Lamatualain ma to'e saa tungga Lamatua' hihii-nanaun, na, hita bisa tamahere teb'e tae Ana rena hule-o'e tara. 15 De mete ma hita tamahere ta'o naa ena, na, hita o tamahere, simbo saa fo to'e mia E. 16 Mete ma mita toronoom tao sala' mana nda nendi mamates soa' neu e sa, na, malole lena' hule-o'e mo'e Lamatualain tulu-fali toronoom naa, fo nasod'a. Naa, au masud ngga ta'o ia, hambu sala' ruma nda tao atahori mate sa. Ma hambu sala' ruma tao atahori mate. Te au nda denu hule-o'e fee atahori mana tao sala' mana nendi mamates sa. 17 Sia Lamatualain matan, basa dala' fo nda malole' ra sa, sala ena. Te nda basa sala' ra rendi mamates sa. 18 Atahori mana na'oka sia Lamatualain nda afi' nasod'a tao sala' sa ena, huu Lamatua' anan nanea e. Ma de'ulaka manaseli' a nda nasenggi' e sa ena. 19 Hita tahine tae, hita ta'oka sia Lamatualain. Te hita o tahine tae, de'ulaka manaseli' a naena koasa fo nauli basa atahori sia raefafo' ia. 20 Hita tahine tae, Lamatualain anan nema ena fo fee nggita tahine dala' ia ra, naa fo bisa tahine Lamatualain matetu' a. Lele' ia bisa tasod'a malole' to e, huu tasod'a rala' esa to Anan, Yesus Kristus. Huu Eni o Lamatualain matetu' a boe. Ma Eni mana fee atahori rasod'a rakandoo. < aiōnios g166 > 21 Ana ngga re! Minea malolole masod'a mara. Afi' losa hambu mana seti hendi fo nggati Lamatualain sia rala mara. Ba'u a naa ena. Yohanis

Report Issue

2 Yohanis 1

TOC

1 Mama bo'i! Susura ia mia au, Yohanis, mana nalalao nggarei'. Au sura' susura ia fee mama, fo Lamatualain pili nala dad'i atahorin ena, ma fee mama ana nara boe. Au sue-lai basa hei fo rala mana nenepa'a' no dala ndoo-tetu' ra. Basa atahori laen mana rahine dala ndoo-tetu' ra, sue-lai nggi boe. 2 Hai sue-lai nggi, huu dala ndoo-tetu' ra nenesela' sia rala tara, ma dei fo rasod'a rakandoo sia hita e. < aiōn g165 > 3 Au hule-o'e fo Lamatualain, no Anan, Yesus Kristus, ratud'u rala malole nara ma rala susue nara neu nggita, fo ata bisa tasod'a no mole-dame, esa sue-lai esa, ma nenepa'a takandoo to dala ndoo-tetu' ra. 4 Au umuho'o ala seli, lele' undaa o mama ana nara ruma, ma ita masod'a nara malolole, tungga dala masod'a ndoo-tetu', ona' Ama' Lamatualain fee parendan neu nggita ena. 5 Mama bo'i! Lele' ia au o'e fo basa nggita tasod'a no susue-lalai', au o'o'e ngga naa, nda parenda feu' sa, te au fee' a nesened'a' sia parenda' fo hita to'u mema' mia fefeun. 6 Hita bisa tatud'u susue-lalai' tara, mete ma ata tao tungga Lamatualain parenda nara. Eni' a mia lele ulu' a, Ana parenda nggita fo tasod'a esa sue-lai esa. Ia nda d'ala feu' sa, te hei rena parenda' ia eni' lele ulu' a. 7 Mana peko-leleko' hetar lao ndule raefafo' ia ena. Ara ranori rae, Yesus Kristus nema sia raefafo' ia, te Eni nda atahori teteb'es sa. Sira o, mana peko-leleko' mana lab'an Kristus, ma nda nau simbo rae, Yesus naa, naeni Kristus sa, fo Lamatualain pili nala mema' eni' a lele ulu' a. 8 Minea matalolole, fo beb'engge tara afi mopo hendi se. Dad'i hei musi manggate tao ues mikindoo, fo ama bisa hambu basa papala-bab'anggin fo Lamatua' helu-fuli' nae fee nggi sia sorga. 9 Te atahori mana lao hela Kristus nenorin, eni nda ne'eb'ue no Lamatualain sa. Te atahori mana to'u nahere' nenori' naa ra, eni na'ab'ue no Lamatualain, ma Anan, Yesus Kristus. 10 Mete ma hambu atahori rema ranori dala-dala nda matetu' so'al Kristus, na, afi' simbo e sia ume mara, ma afi' taoafi' neu e. 11 Te mete ma taoafi' neu e, na, hei tungga ue-tatao de'ulaka nara ena. 12 Au fe'e ae ufad'e dala' hetar neu nggi, te malole lena' au afi sura' neu susura. Huu nda doo' sa te, au ae eti ola-ola' mema' o nggi, fo basa nggita tamaho'o ona esa'. 13 Lamatualain pili nala mama a'a inan boe. Ana ara haitua hara malole' fee mama se sia naa. Ba'u a naa ena. Sod'a-mole' mia au, Yohanis.

Report Issue

3 Yohanis 1

TOC

1 Toronoo Gayus fo au sue teb'e-teb'e' a. Sod'a-mole' mia au, Yohanis, mana malalao nggarei'. 2 Au o'e fo Lamatua' nanea nggo, naa fo aom afi' hambu hed'is, ma ralam malole' boe. 3 Hambu toronoo' ruma, rema dui au oi, ho tungga mukundoo Lamatualain dala masod'a ndoo-tetun. Rena ala ta'o naa ma, rala ngga namaho'o nala seli. 4 Huu Au umuho'o ala seli mete ma rena oi, ana nggara rasod'a tungga dala ndoo-tetu' a ena. 5 Toronoo susue' e! Mulalao Lamatualain ue-tataon no malole' ena, lele' simbo malolole toronoo mara mana lao' rereo' ralalao Kristus ue-tataon. Mae nda fe'e muhine se sa o, simbo se no malole. 6 Atahori mana bali' rema, dui neu atahori sarani' ra sia ia oi, simbo mala toronoo' naa ra no malole' ma sue se. Lele' ia au o'e fo tulu-fali mukundoo toronoo' naa ra, te naa tao Lamatualain ralan namaho'o. 7 Ara lao' rereo' mamana' rakandoo' a fo ranori atahori so'al Yesus Kristus. Te ara nda simbo tutulu-fafali' saa sa boe mia atahori nda mamahere' ra sa. 8 De mema' nandaa ena, mete ma hita tulu-fali se. Huu no ta'o naa, hita talalao Lamatua' ue-tataon ta'ab'ue to se. 9 Fe'esa'an, au haitua susura fee atahori sarani' sia mamanam ena, te Diotrefes so'u aon ona' moko-monaen e. Ma nda nau rena au sa. 10 De mete ma au uu sia naa, dei fo au ufad'e relo-relo so'al saa fo ana tao' ra. Huu ana ola peko-leleko', fo nae na'atutud'a' nggita. Lelenan fai, ana oi hendi Lamatua' atahorin mana reu sia naa. Boe ma ana aka' dunggu-mbau toronoo' mana sia naa ra, fo afi' simbo atahori naa ra. Ma mana nau simbo' ra na, ana tola hendi se. 11 Toronoo susue' e! Musi tao tungga atahori mana tao dala malole' ra. Afi' tungga atahori mana tao dala de'ulaka'. Te atahori mana tao dala malole', sira Lamatualain atahorin. Te atahori mana tao de'ulaka', nda rahine Lamatualain sa. 12 Conto mana tao malole' naeni Demetrius. Basa atahori koa-bo'u e, huu ana tao tungga Lamatualain dala masod'a ndoo-tetun. Hai o koa e boe, ma ho bub'ulu' hai nda mana leleko' sa. 13 Au fe'e ae ola' o nggo dala' hetar, te nda nau sura' neu susura sa. 14 Huu au hule-hule' fo nda doo' sa na ata tandaa, fo ru'a nggita ola-ola' neu' ena. Ba'u a na, dei. Toronoo' mana sia ia ra haitua hara sod'a-mole'. Tulun mendi au hara sod'a-mole ngga fee neu toronoo' mana sia naa ra, esa-esa' no naran. Sod'a-mole, Yohanis

Report Issue

Yudas 1

TOC

1 Sod'a-mole' mia au, Yudas. Au, hita Lamatuan Yesus Kristus atahori ded'enun. Au o, Yakobis od'in. Au sura' susura ia fee neu basa atahori fo Ama Lamatua' pili nala' ra, ma sue-lai' ra, ma Yesus Kristus nanea se nakandoo losa Ana bali' nema. 2 Au o'e fo Lamatualain natud'u rala kasian, ma fee susuen nae-nae neu nggi, fo ama misod'a no mole-d'ame. 3 Toronoo susue nggara e! Dalahulun, au ae sura' fee nggi, basa' e so'al Lamatualain fee masod'a' neu nggita. Te ale' ia hambu ded'e'at, de nda bole sa o, au sura' laen. Lamatualain fee d'ala masod'a ndoo-tetu' a nema nggita ena. Ana fee dala masod'a' a lao esa' a, ma Ana nda ub'a-ub'a e sa. Ana fee d'ala masod'a' neu atahori mamahere' ra. De au o'e fo ama mi'itataa' ma mimbirii' mihere' fo atahori afi' sob'a-soba ub'a dala masod'a' mana mia Lamatua' naa. 4 Tao-tao te, hambu atahori hira maso' ra'afuni' sia talad'a mara ena. Ara nda tungga Lamatualain dala masod'a ndoo-tetun sa, te tungga' a sira hihii-nanau nara. Ara rae Lamatua' rala malolen mana soi dala' fo sira sud'i' a tao leli ta'o naa. Naa ombo-koson ena! Sira, atahori mana ola' laen, te tao laen! Ara nau fo ata afi' rena neu hita Manen ma hita Lamatuan Yesus Kristus. Misined'a e, te nenesura' sia susura Meumare' a oi, Lamatua' na'etu' mema' huku-doki nara eni' a dalahulun ena. 5 Hei bub'ulu' dala' hetar ena, te au fee nesenened'a' selu' neu nggi, fo ama musi besa-b'esa. Misined'a dud'ui dalahulu', lele' Isra'el kalua mia Masir. Mae Lamatua' tao nasod'a nusa' sa teme-ao', te fai ma'ab'uin Ana tao nalutu basa nda mana nau ramahere neu E sa. 6 Conto Laen fai, so'al Lamatua' aten sia sorga. Lamatualain fee koasa neu se, te neneuku' boe. Te sira ruma ramed'a naa fe'e nda dai sa, de ara tao raseli' hak nara. De Lamatua' pa'a se nendi' rante nda nenembo'it sa, ma tao se risi' mamana ma'ahatu' a, fo rahani fai' fo Lamatua' nae na'etu' basa atahori tatao-nono'i nara. < aïdios g126 > 7 Ma afi' lilii' kota Sod'om no Gomora, ma kambo-kambo' laen mana deka-deka sia naa. Atahori nara hii' a hohongge. Ara o hii' a tao tatao-nono'ik nda mana ma had'a-dala' sa. De Lamatua' tao nalutu se nendi' ai. Dud'uit ia, fee nesenened'a' neu nggita nae, dei fo Lamatua' nae huku-d'oki basa mana tao de'ulaka' ra nendi' ai naraka nda mana mate' a sa. < aiōnios g166 > 8 Mae ona' naa o, atahori mana sia talad'a mara rasod'a tao leli rakandoo' a. Tao-tao te, ara pake meit nara dad'i netehuu' fo tao ranggenggeo ao nara, ma balab'an leli ro atahori mana to'u koasa, ma ra'amuti-ra'amu koasa malole' mana sia sorga. 9 Te Mikael nda tao tungga se sa. Eni, Lamatua' ate nara sia sorga, malanggan. Lele' Musa fe'e mate hendi, ma Mikael nareresi no nitu ra malangga monaen so'al Musa ao sisin. Te Mikael nda fee sala' do na'amuti e sa. Aka' ana nafad'e nae, “Dei fo Lamatua' ator nggo, fo tafu nggo. 10 Te atahori ia ra nda ta'o naa sa. Ara ra'amuti ma raneneut basa dala' fo nda rahine' ra sa. Ara tungga' a sira hihii-nanau mana tao leli nara, ona' banda ra. Huu naa, ara tao ralutu ao nara. 11 B'esa-b'esa! Dei fo ara simbo hahambu nara. Huu ara tao tungga ona' Kaen, mana nisa od'in. Ara hii' a tao tungga ona' Balaam, mana nae tao sud'i a saa, sad'i hambu d'oi'. Ara o tao tungga Kora, mana nambalutu huu ana balab'an no Lamatua'. Huu tatao de'ulaka' nara naa ra, de, dei fo atahori ia ra saranggaa mia Lamatua'. 12 Mete ma atahori ia ra ra'ab'ue ro nggi fo rasaned'a Lamatua' susuen lele' hei mia-minu mi'ib'ue mo se, ara nda rahine mamaet no bab'are nara sa. Dad'i hei musi besa-b'esa, o. Huu ara ona' fatu mbia' sia tasi mana bisa tao nalutu ofai. Ara ona' atahori fo ue-tatao nara mete-se'u atahori laen, te ara mete-se'u' a ao nara. Ara ona' lelee nggeo' nda mahuu' sa de nda ud'a mbei sa boe. Ara ola' nae' a, te nda tao saa malole' sa boe. Ara ona' hau huu' mana nda na'ena ngguna saa sa boe. Mete ma fai nab'oa' na nda nab'oa b'oa' esa sa boe; naa te nene lea hendi' losa okan ena. 13 Ara tao relo-relo dala-dala' mana nendi mamaet, de tao nanggenggeo nggita. Ara ona' ree monae' po'a hela fure manggenggeo' sia retaan. Ara o ona' nduu' mana lali'-lali' sia lalai, mana nene huku-doki' de Lamatua' tao se sia mamana ma'ahatu kibu-kibu', de mopo se sia naa. < aiōn g165 > 14 Henok naa, tititi-nonosi kahitun, reken mia Adam. Ana nafad'e mema' so'al atahori mata' ia ra. Ana nae, “Ama mete sob'a. Hita Lamatuan nema no ate meumare nara mia sorga. Sira, hetar seli, de nda nene ito-reken nala' sa. 15 Ana nema fo nae na'etu' basa atahori tatao-nono'i nara. Dei fo natud'u atahori esa-esa' no sala-kilu nara, ma soi relo-relo d'ala nda matetu' ra sa. Ana na'etu' huku-doki' neu atahori de'ulaka' ra, huu ara ola' nda malolole' neu E sa.” 16 Atahori ia ra rala' a unggu-remu rakandoo' a. Ara aka' fua sala' rakandoo' a neu atahori. Nda taoafi' neu Lamatua' hihii-nanaun sa, te tungga' a sira hihii-nanaun nara. Ara aka' ola' rananaru ao nara. Ara hii' a sangga rala' ro atahori, fo hambu bala-b'ae' tungga sira hihii-nanau nara. 17 Toronoo susue nggara e! Afi' lilii' helu-fuli' fo hita Lamatuan Yesus Kristus dedenu nara rafad'e mema' neu nggi rae, mete ma raefafo' nae nate'e, mana ma'ae'ei' ra dea rema. Ara hii' a ra'amuti Lamatua' hihii-nanaun, fo tungga-tungga' a hihii-nanau mana sora-senggo nara. 19 Ale' ia atahori naa ra sia ena. Ara mana dunggu-mbau fo tao nggi saranggaa. Ara rasod'a tungga' a atahori hihii-nanaun, huu Lamatua' Dula-dale Meumaren nda sia rala nara sa. 20 Te toronoo susue' re! Hei musi mifefela masod'a mara neu nemehere meumare mara huun. Ma mete ma hei hule-o'e na, tungga saa fo Dula-dale Meumare' a natud'u neu nggi. 21 Misined'a, Lamatualain sue naseli' nggi. De minea ao mara ma misined'a susuen. Ma musi mi'itataa' mihani hita Lamatuan Yesus Kristus, natud'u rala susuen neu nggi, ma fee nggi misod'a mikindoo mo Lamatualain. < aiōnios g166 > 22 Hei musi mitud'u rala susue mara neu atahori fo rala nara mana banggi-b'anggi'. 23 Hei musi tulu-fali basa atahori mana parlu hambu masod'a', ona' hei lea hendi atahori mia ai rala. Hambu atahori laen fai, hei musi mitud'u rala susue mara neu se. Aka' b'esa-b'esa, o! Mae hei sue se o, hei musi melumud'u manggenggeo nara, ona' atahori melumud'u bad'u manggengeo'. 24 De ia naa ata so'u koa-kio' neu Lamatualain! Te Eni mana bisa nanea nggi, fo ama afi' tud'a. Ma Eni bisa nalalao nggi, fo mimbirii' sia Lamatua' matan, te Eni mana tao nameu nggi, ma nda minggenggeo sa ena. Hei ima mo rala nemeho'ot, huu Eni manaseli'! 25 Aka' Lamatualain mesa' ne, mana dad'i neu Lamatua matetu', Aka' Eni bisa fee masod'a' neu nggita! Ana fee masod'a' neu nggita, nendi' hita Lamatuan Yesus Kristus. De fee basa had'a-hormat neu E. Basa manaseli' ra, Eni enan. Koasan, monaen seli. Ma na'ena hak parenda, eni' a ma'ahulun, ma oras ia, losa d'oo-ndu'u-d'oon. Teb'e! Naeni ena! Mia au, Yudas < aiōn g165 >

Report Issue

Rae-fafo' Mata Feu' 1

TOC , Chapter 2 3 4 5 6 7 8 9 10 11 12 13 14 15 16 17 18 19 20 21 22

1 Sod'a-mole' mia au, Yohanis, Yesus Kristus atahori ded'enun. Sia susura ia, au sura' saa mana nae dad'i. Au bub'ulu' ia ra ta'o ia: Lamatualain mana nafad'e mema' neu Yesus Kristus. Boe ma Lamatualain denu Yesus Kristus nafad'e Lamatua' atahori ded'enu nara. De Yesus denu aten esa mia sorga, fo nakambembela natud'u basa ia ra neu au, fo au sura' mema'. Te nda doo' sa te, basa ia ra dad'i. De hei musi rena malolole Lamatualain hara-liin fo Yesus nafad'e' ia. 3 Basa atahori mana baca susura ia losa atahori bisa rena e, na, sira onton seli. Ma atahori mana rena isin no tao tungga hehelu-fufulin, sira o onton boe. Te fain, deka-deka nema ena. 4 Sod'a-mole' mia au fee Lamatua' jama'at kahitu nara sia propinsi Asia. Au o'e fo Lamatualain natud'u rala malolen fo ama bisa misod'a no mole-d'ame. Te Lamatualain sia eni' a ma'ahulun. Ana sia lele' ia, ma nakandoo losa d'oo-ndu'u-d'oon. Au o o'e Dula-dale Meumaren natud'u rala malolen fo ama misod'a no mole-d'ame. Au ita Dula-dalen, ona' dula-dale' hitu mbali Lamatualain kad'era parendan. 5 Au o o'e fo Yesus Kristus natud'u rala malolen fo misod'a no mole-d'ame. Ana ola' tungga ndoon saa fo Lamatualain nafad'e neu E. Dalahulun Ana mate ena, te Lamatualain nasod'a bali' E, fo Ana dad'i atahori ma'ahulu' mana masod'a bali' mia mamates. Dei fo Ana dad'i Mane' mana ator basa mane' sia raefafo'. Huu Yesus sue basa hita, naa de Ana fee raan titi soa' neu hita losa Ana mate. Ma mamaten soi dala' fo mbo'i hita mia sala-kilu tara. 6 Boe ma Ana so'u hita dad'i rauinggun, fo ata ue-tao fee aman Lamatualain. Yesus Kristus mema' manaseli', koasan nda manabasa' sa. Naa teb'e'! < aiōn g165 > 7 De milaa matam fo mete malolole. Ia naa Yesus no aman sia sorga. Nda doo' sa te, Ana onda nema sia lelee' rala. Dei fo basa atahori sia raefafo' rita E. Atahori mana mbau risa e, o rita E boe. Dei fo basa atahori sia raefafo' ia fale rala nara de nggae ei-ei huu rahine E. Basa ia ra mema' dei fo dad'i. Teb'e ta'o naa. 8 Lamatualain nae, “Au ia, Ma'ahulu' losa Ma'ab'uit. Au ia, A losa Z. Basa' e lao' mia Au, Eni' a mia fefeun losa bab'asan. Au sia eni' a dalahulun. Au sia oras ia. Ma Au sia ukundoo losa bab'asan. Huu Au mesa' nggo mana koasa manaseli'!” 9 Huu basa hita tamahere bela' tae, Yesus naa, hita Manen, naa de au o dad'i hei toronoom ena. Atahori ruma ramanasa, huu hita tungga Yesus, de ara tao doid'oso basa nggita. Te Yesus tao manggatee hita rala nara, fo ta'atataa' takandoo' a. Huu au ufad'e basa atahori so'al Lamatualain hara-liin, ma unori Yesus d'alan, naa de hambu atahori rasapaa. Ia naa ara to'u rala au ma nggari hendi' au isi' pulu ia, fo naran Patmos. 10 Lao esa ma, nandaa no fai hule-oe', Lamatualain Dula-dalen dai au. Aiboi' ma, au rena hara' sa nameli nahere' mia dea ngga. Lii na ona' a ma'oa e. 11 Hara' naa denu au nae, “Yohanis! Au ae utud'u mata' esa neu nggo. Basa saa fo mita' ia, musi sura'. Basa naa, musi haitua neu jema'at kahitu' ra, naeni jema'at sia kota Efesus, kota Smirna, kota Pergamus, kota Tiatira, kota Sardis, kota Filadelfia, no kota Laodikia.” 12 Rena ta'o naa ma, heo' dea ngga ae mete seka mana ola' naa. Te au ita lambu ana' hitu nenenggunggua' sia mamana lambu nenetao' mia lilo. 13 Ma Atahori sa nambarii' sia lambu ra talad'a nara. Matan ona' Atahori Matetu' a. Ana pake bad'u naru' sa losa ein, no filu' lafe lilo' sa sia tenda Na. 14 Langga fulun, muti meuhie' ona' ab'as. Mata d'eke Na, mbila ona' ai e. 15 Ei Nara, mbila kara-kara ona' riti fo atahori lalangge sia ai a. Haran, monae' ona' ree ra rakaruruluk. 16 Sia lima onan, Ana to'u nduu' hitu. Mia bafa Na, fela tafa' tande' d'ea'-rala' sa dea nema. Mata Na, naronda ona' relo reorendu'. 17 Lele' au ita Atahori naa, boe ma au u'uloli ona' atahori mana mateleko', sia ein mata'. Te Ana keis au nendi' lima onan, ma ola' nae, “Ana ngge! Afi' mumutau! Te basa-b'asa ia ra lao' mia Au, eni' a mia fefeun losa bab'asan. 18 Dalahulun Au mate, te ia naa mete dei. Au usod'a bali' ena, ma Au usod'a ukundoo losa bab'asan. Au mana to'u nggoe' fo soi mamana atahori mates ra, fo fee se rasod'a bali'. < aiōn g165, Hadēs g86 > 19 Musi sura' mala basa saa fo mita' ra ena, ma sura' basa saa fo mana nae dad'i' ra boe. 20 Au ufad'e u'uhulu' sosoan ta'o ia: lambu lilo kahitu' naa ra sosoan, naeni jama'at hitu. Ma nduu' hitu fo mita sia lima ona ngga naa, naeni ate hitu mia sorga rendi hara-lii' mia Lamatua' fee neu jama'at ra.”

Report Issue

Rae-fafo' Mata Feu' 2

TOC , Chapters

1 Basa naa ma, Atahori Matetu' a parenda au nae, “Yohanis. Musi sura' susura esa. Liin ta'o ia: ‘Soa' neu jama'at sia kota Efesus: Susura ia, mia Au, naeni Yesus. Au mana to'u nduu kahitu' sia lima ona ngga. Au mana lao rereo' mete lambu lilo kahitu' naa ra esa-esa'. Rena o'ola ngga ia. 2 Au ita masod'a mara sia kota Efesus ena. Hei soa' a tao-ues mita' mamate mara fee neu Lamatua'. Mete ma hambu atahori de'ulaka' sia talad'a mara, hei nda mbo'i e sa. Ma mete ma atahori rema e'edik oi, eni, Lamatua' dedenun, hei soa' a paresa' malolole masod'an, fo bub'ulu' mae atahori mata' naa, atahori mana peko-leleko' do hoko'. Basa ma hei tola, fo afi' rena e. 3 Mae atahori tao ra'asususa' nggi huu mimihere Au, te mi'itataa' mikindoo, nda mi'ided'ea' sa. 4 Te Au ita hei tud'a sia dala' sa. Fe'esa'an hei fe'e mulai mimihere Au, hei esa sue esa. Te ia naa hei nda ona' naa sa ena. 5 De musi misined'a lele ulu' naa. Te ia naa, mi'id'od'oo' mia tatao-nono'i lele-ulu' naa ena. Naa de, musi miloe' mia sala-singgo mara ia, fo sue-lai esa no esa ona ma'ahulun. Te mete ma hoko', dei fo Au uma ha'i endi bali' lambu lilo' a mia nggi. 6 Te rala ngga namaho'o mbei ena, huu hei nda simbo Nikolai nenorin fo ana dedenu nara tao tungga' a. Au o nda simbo tatao nara sa boe. 7 Dad'i! Rena malolole saa fo Lamatua' Dula-dalen nafad'e neu jama'at nara. Atahori mana ma'atataa' tungga Au losa mate, dei fo Au fee isin, fo ana naa boa' mia hau huu' mana sia Lamatualain osin. Te atahori mana naa hau boa' naa, ana hambu masod'a' teb'e-teb'e' nda namaetu ma basa sa.’” 8 Basa ma Atahori Matetu' naa tute o'olan nae, “Yohanis, ia naa musi sura' susura laen. Liin ta'o ia: ‘Soa' neu jama'at sia kota Smirna: Susura ia mia Au, naeni Yesus. Basa' e lao' mia Au, eni' a mia fefeun losa bab'asan. Fe'esa'an Au mate, te ia naa usod'a bali' ena. De rena o'ola ngga ia. 9 Au ita hei misod'a doid'oso sia kota Smirna. Tungga atahori dud'u'an, hei mana to'a-taa'. Tao-tao te tungga Lamatua', hei mamasu'i'. Atahori ruma rataa rae sira Lamatua atahorin, te ara mana ola' ra'amuti hei nara malole mara. Sira ia, nda Lamatua' atahori nara sa. Ara ona' jama'at esa mana tungga-tungga' nitu ra malanggan. 10 Dad'i rena malolole. Afi' mimitau mete ma hei fe'e hambu susa-sona'. Sad'i ama bub'ulu', nitu ra malanggan nae sangga atahori fo tao hei ruma bui rala mii losa fai sanahulu. Hiihi na, hei misid'ea lao hela Au. Mae ara rae tao risa hei o, afi' lili' Au. Te atahori mana ma'atataa' tungga Au losa mate, dei fo Au bala-ba'e papala-bab'anggin, fo nasod'a nakandoo na'ab'ue no Au. 11 Dad'i! Rena malolole saa fo Lamatua' Dula-dalen nafad'e neu jama'at nara. Atahori mana ma'atataa' tungga Au losa mate, ana nda doid'oso sia tasi ai mana mbila roroo' nda naloe' sa. No ta'o naa, ana nda mate lao karuan sa.’” 12 Boe ma Atahori Matetu' a tute selu' o'olan fai nae, “Yohanis, ia naa musi sura' susura laen fai. Liin ta'o ia: ‘Soa' neu jama'at sia kota Pergamus: Susura ia, mia Au naeni Yesus. Au mana to'u fela tafa tande' dea'-rala'. Rena o'ola Ngga ia. 13 Au uhine hei kota Pergamus ma ena. Mana to'u parenda' sia naa, naeni nitu ra malanggan. Mae ona' naa o, hei to'u mihere' nara Ngga ma mimihere mikindoo neu Au. Dalahulun atahori Ngga esa sia naa, naran Antipas. Ana soa' a nanori d'ala masod'a Ngga no matetu' te ara tao risa e. Mae ta'o naa o, hei nda mifinii Au sa. 14 Te Au ita hei tud'a sia dala' esa-rua. Hambu hei ruma hii' a tungga Balaam nenorin. Ma'ahulun Balaam nanori Balak fo kokoe-nanasi atahori Isra'el ra losa ara ralena-langga Lamatua' hihiin. Ana kokoe-nanasi se fo reu songgo, raa nanaat sosonggo', ma reu hohongge. 15 Hambu atahori hira mia hei e tungga Nikolai nenorin. 16 De musi miloe' mia sala-singgo mara. Mete ma hoko', nda doo' sa fai, te Au uma ungguruli hei endi' ded'ea-o'ola tande', mana nahina ona' fela tafa'. 17 Dad'i! Rena malolole saa fo Lamatua' Dula-dalen nafad'e neu jama'at nara. Atahori mana ma'atataa' tungga Au losa mate, dei fo Au fee ne naa roti manna mia sorga fo mana nenembed'a' malolole'. Dei fo Au o fee ne fatu muti' sa nenesura' nara feu na. Aka' a mesa' ne bub'ulu' nara' naa, atahori fea' nda bub'ulu' sa.’” 18 Basa ma Atahori Matetu' a tute selu' o'olan nae, “Yohanis, ia naa ho musi sura' selu' susura sa fai, liin ta'o ia: ‘Soa' neu jama'at sia kota Tiatira: Susura ia, mia Au, Yesus, naeni Lamatualain Anan. Au mata Ngga mbila ona' ai, Ei ngga mbilas mbila ona' riti nenelalangge' sia ai rala. Rena o'ola Ngga ia. 19 Au ita masod'a mara ena. Hei sue teb'e Au ma mimihere teb'e-teb'e' neu Au. Hei tungga parenda Ngga, de mii mete-se'u atahori. Ona' mae atahori tao ra'asususa' nggi o, mi'itataa' mikindoo. Au o bub'ulu' ae, ia naa, hei ue-tao manggate lena' fee Au. 20 Te hei tud'a sia sala' esa rala: hei simbo no malole' ina' fo naran Isabel, mana so'u-so'u' aon nae, eni Lamatua' mana ola-olan. Basa ma hei mbo'i e fo nanori sala Au atahori nggara. Huu nenori mana pepeko-leleko' naa, losa Au atahori nggara tungga hohongge, ma raa nanaa sosonggo'. 21 Au ai usufafali ina' naa ena, fo lao hela sala' naa. Te ana nda nau sa. 22 De mete malolole. Te ia naa Au u'etu' fo hukun e no hed'is esa, losa ana nda fela hela mamana susunggun sa. Mete ma basa atahori mana hohongge ro e, nda lao hela ina' de'ulaka' naa sa, nda doo' sa te Au hukun se boe. 23 Dei fo tao isa ina de'ulaka' naa ana nara. No ta'o naa, basa hei mana mamahere' ra mihine, mae Au bub'ulu' basa atahori rala nara. Dei fo Au bala-b'ae nggi tungga tatao-nono'i mara. 24 Te hei laen mana sia Tiatira ra, nda tungga ina' naa nenori de'ulakan sa. Hei nda simbo nenori ma'afuni' fo ara rae, ‘nitu ra nenori ma'ahatun’. Huu naa, Au nda parlu ai nggi sa ena, 25 sad'i to'u mihere' nemehere mara losa Au uma. 26 Atahori mana ma'atataa' tungga Au losa mate, dei fo Au fee ne koasa. Koasa naa, koasa monae', ona' Au hambu mia Ama Ngga, fo parenda basa atahori sia raefafo' no lima besi'. Mete ma hambu ruma lab'an e, dei fo ana tao nambalutu se, ona' atahori tao rafanggi' hura rae. Dei fo Au fee nduu fefetu' neu nggi. 29 Dad'i! Rena malolole sa fo Lamatua' Dula-dalen nafad'e neu jama'at ra.’”

Report Issue

Rae-fafo' Mata Feu' 3

TOC , Chapters

1 Boe ma Atahori Matetu' a tute selu' o'olan fai nae, “Yohanis, ia naa ho musi sura' susura laen fai. Liin ta'o ia: ‘Soa' neu jama'at sia kota Sardis: Susura ia, mia Au, naeni Yesus. Lamatualain Dula-dalen sia Au. Dula-dale' naa mata-aon hitu. Au o manato'u nduu' hitu sia lima ngga. Rena o'ola ngga ia. Au ita tatao mara sia Sardis ena. Atahori ruma oi hei teb'e-teb'e' misod'a tungga hihii ngga, tao-tao te tatao-nono'im mara nda ratud'u rae hei mi'ena masod'a' sa. 2 De fela leo. Tao manggatee' selu' hei nemehere mara fo mana nae' a mate ena. Te Au paresa' basa saa fo hei tao' naa, te nda hambu esa matetu' sia Lamatualain matan sa. 3 De afi' lilii', basa nenori matetu' fo hei simbo mia dalahulun. Tungga teb'e-teb'e' Lamatua' hihiin, ma lao hela sala mara fo tungga bali' Lamatua'. Mete ma hei nda fela lai-lai fo tao ta'o naa sa, aiboi' ma Au uma ona' na'o e, fo hei nda med'a mala sa. 4 Te fe'e hambu hei ruma sia Sardis misod'a no ndoos, ona' atahori mana nda ranggenggeo bua nara sa. Huu masod'a nara ndoos, dad'i dei fo randaa lao' ra'ab'ue ro au pake b'ua muti'. 5 Atahori mana ma'atataa' tungga Au losa mate, dei fo ana pake b'ua muti'. Au nda nggaris hendi naran mia susura mana sura' basa atahori mana dei fo rasod'a rakandoondoo' a ro Lamatua'. Dei fo Au o utaa se sia Ama ngga matan, ma sia ate nara sia sorga ae, eni, Au atahori ngga. 6 Dad'i! Rena malolole saa fo Lamatua' Dula-dalen nafad'e neu jama'at nara.’” 7 Atahori Matetu' a ola' selu' nae, “Yohanis, ia naa musi sura' susura laen fai. Liin ta'o ia: ‘Soa' neu jama'at sia kota Filadelfia: Susura ia, mia Au, Yesus. Au ia, meu' ma ndoos. Au mana to'u mane Daud nggoe na. Mete ma Au soi lelesu a, nda hambu esa tatana nala e sa boe. Mete ma Au ena, nda hambu esa soi nala e sa boe. 8 Au bub'ulu' basa saa fo hei tao' ra. Au o uhine hei kokoe-nanasi mara mbei' a. Ona' mae ta'o naa o, hei nda mifinii Au sa, ma hei tungga mikindoo' a nenori Ngga. Misined'a malolole, te Au soi lelesu fee hei ena, nda hambu esa ena nala sa boe. 9 Rena malolole! Te hambu atahori mana ombo-koson rae, sira Lamatua' atahori matetun. Tao-tao te mana pepeko-leleko' ra, tungga' a nitu malanggan. Te dei fo hei mete neu' ena. Au tao se losa ara rema sende' lululangga nara neu mata mara, ma rataa rae, mema' Au sue nggi. 10 Huu hei tungga parenda ngga fo mi'itataa' tungga Au mikindoo' a, naa de, unea malolole nggi mia doid'oso' fo Lamatua' nae haitua sob'a neu atahori sia raefafo'. 11 Nda doo' sa te Au uma ena. De to'u mihere' Au nenori Ngga fo hei simbo mia dalahulun. Te afi' losa hambu ruma rambas rala hei papala-bab'anggi ma fo Lamatua' nae fee' hei' a. 12 Atahori mana ma'atataa' tungga Au losa mate, dei fo ana leo nakandoo no Lamatua', ona' rii monae' sa nenesela' sia Lamatualain umen. Dei fo Au sura' Lamatua Ngga naran no Lamatua' kota Na naran sia atahori naa aon. Kota naa, ara ro'e rae, ‘Yerusalem Feu'’, dei fo Lamatua' na'onda' e mia sorga nema. Dei fo Au o sura' Au nara feu Ngga sia atahori naa aon. 13 Dad'i rena malolole saa fo Lamatua' Dula-dalen nafad'e neu jama'at nara.’” 14 Boe ma Atahori Matetu' naa ola' selu' nae, “Yohanis, ia naa ho musi sura' susura ma'abui' a. Liin ta'o ia: ‘Soa' neu jama'at sia kota Laodikia: Susura ia, mia Au, Yesus, fo atahori ro'e rae, ‘Matetu'’. Au ia, soa' a ola' teteb'es Lamatualain Hara-liin. Lamatualain pake Au fo tao basa saa fo Ana tao' ra. 15 Au ita hei tao saa sia Laodikia. Te hei ia ra, ta'o bee e?! Matob'i', o hoko'; ma ma'sufu' o hoko' boe. Mete ma ma'atob'i', na, teb'e-teb'e' matob'i'. Mete ma ma'asufu', na, teb'e-teb'e' ma'asufu'. 16 Te huu hei rala mara nenebabanggi', de Au ae usupura' hendi nggi mia bafa ngga, ona' atahori rasapura' miru. 17 Hei ola' koao mae, ‘Hita ia, atahori mamasu'i'. Hita tasod'a malolole, nda parlu saa-saa sa' ena boe!’ Tao-tao te rala mara ma'ateme', de nda mihine bee malole' saa boe. Naeni de hei dad'i ona' atahori mana to'a-taa' ma ma'ahola'. 18 Dad'i malole lena' ima hasa mala lilo mbilas mia Au, naa fo ama dad'i atahori mamasu'i teb'e-teb'e'. Ma hasa mala bua muti' fo tatana ma'ahola mara. Ma hasa mala mod'o mata' fo o'ose neu mata mara, naa fo ama mita bali' no manggarelo'. 19 Mete ma atahori fo Au sue' ra tao sala', Au ai ma hukun se, naa fo ara dad'i malole'. De hei musi tao mitetu rala mara fo teb'e-teb'e' hei derefiti-fiti tungga Au. 20 Rena malolole, te Au umburi' sia lesu mata' ena, ma Au o o'e-o'e' fo ae maso'. Mete ma hambu atahori rena hara Ngga, ma nema soi lelesu, na Au maso' rala uu, fo hai endo' mia mi'ib'ue. 21 Atahori mana ma'atataa' tungga Au losa mate, dei fo Au fee ne hak, fo endo' parenda na'ab'ue no Au. Te Au o u'utataa' tungga o Ama Ngga, naeni de ia naa Au endo' parenda u'ub'ue o E. 22 Dad'i rena malolole saa fo Lamatua' Dula-dalen nafad'e neu jama'at nara.’”

Report Issue

Rae-fafo' Mata Feu' 4

TOC , Chapters

1 Atahori Matetu' a ola' basa helu-fulin fee jama'at kahitu' ra, ma Lamatua' o natud'u au dala fea' fai. Aiboi' ma, au ita lelesu nenesoi' mbali sorga. Basa ma au rena selu' atahori fo haran ona' ma'oa a nae, “Uma! Hene ia uma, fo utud'u nggo basa saa mana nae dad'i' ra. 2 Lele' naa boe Lamatua' Dula-dalen so'u nendi au sorga uu. Aiboi' ma au ita kad'era parenda' esa ma hambu mana endo' sia ata. 3 Ana naronda dula mod'o' no mbilas, ona' fatu makahahad'o' mafelit fo rae, yaspis ma sardius. Ma elus esa o rereo' kad'era parendan. Rondan d'ula mod'o' ona' fatu samrud makahahado'. 4 Sia naa o hambu kadera parenda ana' 24 rereo' kad'era parenda' mana sia talad'a' a. Hambu malangga 24 endo' sia kad'era naa ra. Basa se pake bua muti' ma pake solo parenda lilo'. 5 Hambu ndelas nakahahad'ok nakandoo' a mia kad'era parenda' mana sia talad'a' a. Ma ndukurulu nakaruruluk na'atutute'. Hambu ob'or manambila' hitu sia kad'era parenda' a matan. Ara ona' Lamatua' Dula-dalen fo mana na'ena mata-ao' hitu. 6 Sia kad'era parenda' mata' a, au ita ona' tasi oe meu' mana ona' kaca. Boe ma au ita banda manaseli' haa rereo' kad'era naa. Ao nara dea'-mata' sofe' no' a mata deke'. Banda naa ra, Lamatua' banda mana mete-se'u E. 7 Banda kaesan matan ona' singa e. Karuan matan ona' sapi mone e. Katelun matan, ona' atahori e. Ma kahaan matan, ona' mbui nggaruda mana matambele'. 8 Banda kahaa' naa ra, esa-esa' malid'a' be'e nee'. Sia lid'a' naa ra dea' no rala nara o, sofe' no' a mata deke' boe. Hatu'-rerelon ara sod'a nda ramae'tu sa rae, “Hai koa-kio Lamatualain! Hai so'u minanaru Lamatua' naran! Lamatualain, meun seli! Lamatualain, koasan manaseli'. Lamatualain mana sia eni' a lele ulu' a. Lamatualain mana sia oras ia. Ma Lamatualain mana sia nakandoo losa doo ndu'u-d'oon!” 9 Sod'a ta'o naa, ara koa-kio ma fee had'a-hormat neu Lamatualain, no ro'e makasi neu E, huu Eni manaendo' sia kad'era parenda' a ata, ma eni sia nakandoo losa bab'asan. Lele' ara sod'a, < aiōn g165 > 10 malangga ka 24 naa ra o be'utee sende' lululangga nara sia Lamatualain matan, fo mana endo' sia kad'era parenda' naa. Ara hu'a solo parenda nara, ma mbed'a' sia kadera parendan mata', de be'utee neu E, mana sia losa doo ndu'u-d'oon neu. De so'u koa-kio E rae, < aiōn g165 > 11 “O Lamatualain! Hai koa-kio Lamatualain! Hai so'u minanaru Nara ma. Lamatualain ia, hai Malanggam. Lamatualain ia, hai Lamatualain ma! Lamatualain mana nandaa simbo hai koa-kio mara. Lamatualain mema' musi simbo hai had'a-hormat mara. Huu Lamatualain mana koasa seli. Ma Lamatualain manaseli'. Lamatualain mana tao basa' e. Lamatua' mana fee basa' e rasod'a. Basa mana sia' ra, dad'i ena huu Lamatua' mana na'ad'ad'ad'i'. Basa mana masod'a' ra, ra'ena ani-hahae' ena huu Lamatua' mana fee.”

Report Issue

Rae-fafo' Mata Feu' 5

TOC , Chapters

1 Basa ma au ita bali' manaendo' sia kad'era parenda' naa. Ana to'u susura nenelulu' saa sia lima onan. Lululu' naa nenesura' sofe' d'ea'-mata' ma nenesegel mates sia mamana' hitu. 2 Basa ma au ita ate sa mia sorga manaseli' teb'e. Ana natane nahere' nae, “Seka na'ena hak sefi segel ma baca susura naa?” 3 Natane ta'o naa, te nda hambu esa na'ena hak sefi susura naa, ma baca isin sa. Mae sia sorga do raefafo', nda hambu esa na'ena hak sa. Sia atahori mates ra mamanan o nda hambu sa boe. 4 Ita ta'o naa, ma au nggae ei-ei, huu nda hambu atahori esa na'ena hak sefi, ma baca isin sa. 5 Basa ma esa mia malangga ka 24 ra, ola' no au nae, “We, toronoo'! Afi' nggae. Huu mane Daud a tititi-nonosin esa manaseli', ara ro'e E rae, singa mia leo Yahuda. Ana mbesi' nalutu basa de'ulaka' ra ena. De na'ena hak sefi segel a, ma baca susura naa isin.” 6 Rena ta'o naa ma, au ita Lombo Ana' esa ririi sia banda kahaa manaseli' ra ro malangga ka 24 mana endo' rereo' kad'era parenda' a, talad'a nara. Lombo Ana' a, ona' parna nenembau' ena. Suran hitu ma matan o hitu boe. Mata deke kahitu nara, ona' Dula-dalen mana na'ena mata-ao' hitu a boe. Lombo Ana' a haitua see ndule basa raefafo' ena. 7 Basa ma au ita Lombo Ana' a nisi' Mana endo' sia kad'era parenda' a, de ha'i susura nenelulu' naa mia Lima onan. 8 Lele' Lombo Ana' a ha'i susura ma, banda kahaa manaseli' ra, ro malangga ka 24 ra, sende' lululangga nara be'utee sia matan. Ara esa-esa' to'u malii' ra ona' sasando, no manggo lilo' esa, neneisi' no kemenyan fo rae dede tao masu ma'ameni'. Hau raa ma'ameni' naa, naeni Lamatualain atahori nara hule-o'e nara. 9 Basa ma basa see sod'a sosod'a feu' sa, oi: “Lombo Ana' ia, nandaa simbo susura ia. Lombo Ana' ia, na'ena hak sefi segel a. Huu Ana nenetati' dai' ena. basa ma Lamatualain pake raa Na, fo soi-tefa neu basa atahori mia basa leo ma nusa' ra, fo ruma bisa dad'i Lamatualain atahorin. No ta'o naa, atahori mia basa ded'eat ma negara, bisa dad'i Lamatualain bob'onggin. 10 Lombo Ana' ia, na'ab'ue nala basa se, dad'i nusa' esa. Lombo Ana' ia, tengga nala se, dad'i Lamatualain atahori mana tao-ues nara. Dei fo ara to'u parenda' sia raefafo'. Dei fo ara tao-ues fee Lamatualain sia raefafo'.” 11 Basa ma, au boti' mata ngga, ma rena hara monae' sa. Ma ita banda kahaa manaseli' ra, ro malangga ka 24 ra, ma Lamatua' ate nara hetar mia sorga. Ate naa ra, naen seli, losa juta-juta. 12 Basa se sod'a rahere' oi, “Hai so'u minanaru Lombo Ana' mana nenetati-dai' naa, Huu Eni mana nandaa simbo hai koa-kio ma! Eni koasan, monaen seli. Eni su'i na, naen seli. Eni dud'u'an, tande'. Ma'aderen, manaseli' teb'e. Hai so'u minanaru naran. Hai fee had'a-hormat neu E. Hai koa-kio E.” 13 Basa na ma, au rena sosod'at esa fai. Mia basa masod'a' ra, mae sia sorga, raefafo', ma tasi' rala, basa se so'u hara nara fo sod'a-helo. Mia atahori mates mamana nara o, ara sod'a-helo tungga. Basa se sod'a-helo rae, “Hai koa-kio Lamatualain manaendo' sia kad'era parenda' ia. Hai o so'u minanaru Lombo Ana' ia. Hai fee had'a-hormat neu Se. Hai be'utee neu Se. Huu Sira to'u parenda' rakandoo' a! Ma Sira koasan nda manabasa' sa!” < aiōn g165 > 14 Basa ma, banda kahaa' manaseli' naa ra, rataa rakandondo' a rae, “Naa teb'e! Naa teb'e ena!” Boe ma malangga karua nulu haa' naa ra sende' lululangga nara fai de be'utee neu Lamatualain no Lombo Ana' naa.

Report Issue

Rae-fafo' Mata Feu' 6

TOC , Chapters

1 Basa na ma, au ita Lombo Ana' sefi susura nenelulu' a segel kaesan. Boe ma au rena esa mia banda kahaa manaseli' naa ra, nggasi nahere' ona' ndukurulu' e. Ana parenda oi, “Muu leo!” 2 Aiboi' ma au ita ndara muti' sa. Hambu atahori sa endo' sia ata' nasolo solo netatis, huu Ana nasenggi' netatis nakandoo' a. Ale' ia Ana to'u bub'usut, ma dea neu nakala' selu' musu nara sia raefafo'. 3 Basa ma, Lombo Ana' a sefi segel karuan. Boe ma au rena banda manaseli' karuan parenda nae, “Muu leo!” 4 Basa ma ndara mbilas mana mbila raa-raa' sa dea nema. Atahori mana endo' sia ata simbo fela tafa monae' sa. Ana hambu koasa fo neu tao nemue-naanggit sia raefafo', fo atahori ratati. 5 Boe ma Lombo Ana' a sefi segel katelun. Ma au rena banda manaseli' katelun parenda nae, “Muu leo!” Aib'oi' ma au ita ndara nggeo' esa. Atahori mana endo' sia ndara naa ata, tou tatais esa sia liman fo tai nanaat mana sangga namakura ena. 6 Basa ma, au rena ona' hara' esa nema mia banda kahaa manaseli' ra talad'an. Hara' naa nafad'e nae, “Dei fo hambu fai ndoe-la'as sia raefafo'. Atahori esa nggadin fai esa, dai hasa neu' a isi' mok telu' a, isi malole' na hambu' a mok esa. Te mete ma fai ndoe-la'as naa losa ena, atahori nda bole tao ralutu hau saitun no hau anggor sia osi ra sa.” 7 Basa ma, Lombo Ana' a sefi segel kahaan. Boe ma au rena banda manaseli' kahaan parenda nae, “Muu leo!” 8 Aiboi' ma, au ita ndara huni-manambosa' esa. Atahori mana endo' sia ndara naa ata, naran ‘Mate’. Hambu mana tungga dea na naran ‘Atahori Mates ra Mamanan’. Ru'a se hambu koasa de reu tao risa atahori sia raefafo' rendi' fela tafa', ndoe-la'as, hed'is, no banda de'ulaka'. Mete ma reken manamate' ra, ded'esin ona' babanggi' esa mia babanggi' haa mia basa atahori sia raefafo'. < Hadēs g86 > 9 Basa ma, Lombo Ana' a sefi segel kaliman. Ma au ita atahori fo fe'esa'an a nenetao-nisa' ra. Samana nara sia mei tutunu-hohotu' a filenggan. Atahori risa se huu ramahere neu Lamatualain, ma dui-b'engga Hara-lii Na sia bee-b'ee. 10 Ara rameli rae, “O Lamatualain! Hai Malangga manaseli ma! Malangga meumare ma! Lamatualain ola' saa, na, hai mimihere. Te hai mihani losa fai hira' fai, fo Lamatualain na'etu' ded'eat fo hukun atahori mana risa hai mia raefafo'?” 11 Ratane basa ta'o naa, ma esa-esa' simbo bad'u naru muti'. Hambu atahori sa nafad'e se nae, “Mihani mbei fai, losa ded'esi mara dai dei. Te hela fe'e toronoo mara dei fo nenetao-nisa' ona' hei boe.” 12 Boe ma, Lombo Ana' a sefi segel kaneen. Aiboi' ma, umed'a rae nanggenggo seli. Ma relo a dad'i hatu' ona' teme nggeo', ma fulan dad'i mbilas ona' raa'. 13 Nduu' ra sia lalai tud'a raefafo' rema, ona' hau boa latu' ou, huu sanggu anin. 14 Boe ma au ita lalai sii neu rua, de lululu ona' nenei' losa mopo e. Lete' ra ro pulu-pulu ra basa se ranggenggo losa mopo se mia mamana nara. 15 Rita ona' naa, ma basa atahori sia raefafo' ramatau. Mulai mia mane' ra, malangga mana parenda' ra, malangga sold'ad'u, atahori mamasu'i', losa ate ra, basa se ramatau. De basa se rela reu keke sia luat ma sia fatu sod'a' sia lete' ra. 16 Ara denu lete-lete' ma fatu monae' ra rae, “Ndefa' fo tatana mala hai leo! Mu'ufuni' hai fo mana endo' sia kad'era parenda monae' a, nda nita hai sa ena. Ma Lombo Ana' a nda hukun nala hai sa boe. 17 Aduu! Paia nala hai, huu fai calaka nema ena! Lamatualain no Lombo Ana' rae mbori nasa-bori nara neu hai ena. Esa o nda bisa sili nala sa boe!”

Report Issue

Rae-fafo' Mata Feu' 7

TOC , Chapters

1 Basa naa ma, au ita Lamatualain aten haa mia sorga rambarii' sia raefafo' a ani-mata haa nara fo ra'angge anin. De anin nda bisa fuu sia tasi, mad'a' ata, ma hau-hau huu' ra sa. 2 Lamatualain fee se koasa fo ara tao ralutu mad'a' ata no tasi' a. Basa ma Au ita selu' ate fea' sa mia sorga, nema mia rulu nema. Ana nendi cap mia Lamatualain mana masod'a losa doo ndu'u-d'oon. Ana nameli nafad'e ate kahaa' ra nae, 3 “Helafi' dei! Afi' tao milutu mad'a' ata, tasi' a ma hau-hau huu' ra. Helafi' fo hai cap mala Lamatualain atahori dedenu nara ree nara dei.” 4 Basa ma rafad'e au rae, ate naa cap nala Lamatua' atahori nara ena. Dedesi nara, atahori 144.000, mia basa leo Isra'el. Naeni: 5 hambu atahori 12.000 mia leo Yahuda; atahori 12.000 mia leo Ruben; atahori 12.000 mia leo Gad; 6 atahori 12.000 mia leo Aser; atahori 12.000 mia leo Naftali; atahori 12.000 mia leo Manase; 7 atahori 12.000 mia leo Simeon; atahori 12.000 mia leo Lewi; atahori 12.000 mia leo Isaskar; 8 atahori 12.000 mia leo Sebulon; atahori 12.000 mia leo Yusuf; ma atahori 12.000 mia leo Benyamin. 9 Basa ma, au ita atahori hetar, losa nda nenereken nala sa. Ara rema mia basa leo ra, ded'ea't ra, ma basa nusa' sia raefafo'. Basa se ra'ab'ue mbali kad'era parenda' no Lombo Ana' a. Ara pake bad'u muti' ma to'u palam roo' sia lima nara. 10 Basa ma, ara so'u sosod'at de koa-kio randaa rae, “Hai koa-kio Lamatualain, mana endo' sia kad'era parenda' ia. Hai o so'u minanaru Lombo Ana' ia! Sira ia, mana fee hai masod'a'. Sira ia, mana soi d'ala masod'a' fee hai.” 11 Ara ola' basa ta'o naa, ma Lamatualain ate nara mia sorga mana rambarii' rereo' kad'era parenda' a, sende' lululangga nara losa mata nara dai rae a mbali kad'era parenda monae' naa. Malangga-malangga naa ra, ro banda manaseli kahaa' naa ra, tao ta'o naa boe. Basa se be'utee neu Lamatualain, 12 ma sod'a rae, “Teb'e! Naa teb'e! Hai o koa-kio Lamatualain! Hai o so'u minanaru Lamatua' naran! Lamatua' dud'u'an, tanden seli. Lamatua' koasan, monae' seli. Lamatua' deren, manaseli'. Hai mo'e makasi neu Lamatualain nekendoo' a. Hai fee had'a-hormat neu Lamatualain nda neme'etu sa. Teb'e, ta'o naa! < aiōn g165 > 13 Ara koa-kio basa ta'o naa, ma esa mia malangga ka 24 naa ra natane au nae, “Atahori nae' mana pake bad'u muti' naa ra ho muhine se, do? Ara mia bee rema?” 14 Te au utaa ae, “Hoko', Papa. Au nda uhine se sa. Papa lebe nahine se.” Boe ma ana nafad'e au nae, “Sira, atahori mana kalua mia doid'oso monae' ena. Sira, atahori mana pake Lombo Ana' a raan, fo safe bua-ba'u nara, no tao ramuti' bad'u nara. 15 Huu naa, ara rambarii' sia Lamatualain kad'era parendan mata'. Ara tao mata' neu Lamatualain hatu' rerelon sia ume hule-o'en. Lamatualain no se nakandondoo' a. Lamatualain nanea se nakandondoo' a. 16 Dei fo ara nda ramed'a ndoe sa ena. Dei fo ara nda ramed'a ra'amad'a sa ena. Dei fo relo a nda haa se sa ena. Dei fo rou nara nda kufa dai matob'i' sa ena. 17 Lombo Ana' mana deka kad'era parenda' naa, Dei fo dad'i manatad'a nara. dei fo ana mboo nendi se, reu rinu sia oe mata' mana nendi masod'a'. Dei fo Lamatualain o ose hendi susa-sona nara, fo ara nda afi' nggae sa ena.”

Report Issue

Rae-fafo' Mata Feu' 8

TOC , Chapters

1 Basa ma, Lombo Ana' naa sefi segel kahitun. Aiboi' ma, basa mana sia sorga ra nda ra'aunda' sa. Nda hambu esa nahara sa losa mbei ma banggi rua jam esa. 2 Boe ma au ita ate hitu mia sorga. Ara rambarii' rakandoo' a sia Lamatualain matan, fo rae mete-se'u E. Esa-esa' simbo ma'oa na. 3 Ma au ita ate esa fai mia sorga. Ana nambarii' sia mei tutunu-hohotu' a mata' fo ara tunu-hotu hau ma'ameni' raa' a. Ana to'u manggo lilo' esa fo ara biasa tao hau ma'ameni' raa na. Basa ma ara fee ne hau ma'ameni' raa' nae-nae boe, fo ana na'ab'ue no Lamatualain atahori nara hule-o'e na. Basa ma ana nendi manggo lilo' naa ona' tutunu-hohotu' mana ma'afo meni', fo tao neu mei lilo' sia kad'era parenda' a mata'. 4 Boe ma ana ded'e hau ma'ameni' a raa na. Ma ma'amenin hene nisi' Lamatualain matan, na'ab'ue no basa hule-o'e' mia Lamatualain atahori nara. 5 Ate a ha'i ai mia mei a, de tao nasofe manggo lilo' a. Boe ma ana honda manggo a raefafo' nema. Aiboi' ma, au ita ndelas a hadok na'atutute' dii-ona sia raefafo'. Basa ma, ndelas ndukurulu lii monae' na'atutute, no rae a nanggenggo monae'. 6 De ate kahitu' mia sorga ra rahehere rae fuu ma'oa nara. 7 Lele' ate kaesan fuu ma'oan, ma ud'an es no ai nab'ali no raa' mbori raefafo' nema losa hau-b'eb'a no sela-nggari' ra nenehotu'. Basa uru modo' sia bee-b'ee o nenehotu' boe. Ona' hita b'anggi raefafo' dad'i bab'anggi' telu, na, bab'anggi' esa nenehotu'. Ma ona' hita b'anggi basa hau huu' no sela-nggari' sia raefafo' dad'i bab'anggi' telu, na, bab'anggi' esa nenehotu'. 8 Lele' ate karuan fuu ma'oa na, ma hambu saa o monaen ba'u ona' lete monae' sa mbila nenenggari' tasi rala neu, losa bab'anggi' esa mia tasi' a bab'anggin telu dad'i raa'. 9 Basa ma, esa mia bab'anggi' telu mia basa banda mana masod'a' sia tasi ra, mate se. Ma esa mia bab'anggi' telu mia basa ofa' mana laa-laa' sia tasi' a, rambalutu hendi se. 10 Lele' ate katelun fuu ma'oan, ma nduu monae' sa tud'a mia lalai, ona' ob'or monae' sa mbila. Nduu' naa naran ‘meru’. Lele ana tud'a ma, oe sia loe no oe mata' ra basa e meru. Atahori mana rinu oe naa, hetar mate. Ona' a hita b'anggi basa loe no oe mata' sia raefafo' neu bab'anggi' telu, na, bab'anggi' esa meru. 12 Basa ma, ate kahaan fuu ma'oan. Aiboi' ma relo, fulan no nduu' ra nenehemba', boe ma ara dad'i ma'ahatu'. De nandaa no fai rerelon, bab'anggi' esa mia fai rerelon bab'anggi' telu, dad'i ma'ahatu', huu relo a nda naronda matetu' sa ena. Ma nandaa no fai tetemba', bab'anggi' esa mia fai tetemba' a bab'anggin telu dad'i ma'ahatu kibu-kibu', huu fulan ma nduu' ra nda raronda matetu' sa. 13 Basa de au boti' mata ngga, ma ita mbui marambua sa natambembele sia lalai. Ana nggasi nae, “besa-b'esa, o! Calaka monae' dei fo dai basa atahori mana masod'a' sia raefafo'. Huu hela fe'e ate telu sia sorga nda fe'e fuu ma'oa nara sa.”

Report Issue

Rae-fafo' Mata Feu' 9

TOC , Chapters

1 Basa ma, Ate kaliman fuu ma'oa na. Ma au ita nduu' sa tud'a raefafo' nema. Ara fee nggoe' sa neu nduu' a fo neu soi ndola roma' mana nda na'ena iko' a sa, lelesun. < Abyssos g12 > 2 Ana soi ndola' a lelesun, ma masu nggeo mamafafau' dea nema ona' lasi nened'ed'e' masun. Masu' naa namasu bub'ue' ata neu, losa lalai no relo a ma'ahatu'. < Abyssos g12 > 3 Boe ma lamat hetar seli ratambele dea rema mia masu' naa rala, de onda raefafo' rema. Lamatualain fee se koasa ona ura' e. 4 Te Ana parenda se nae afi' tao milutu uru a, hau huu', ma sela-nggari' ra. Te ara musi tao ra'asususa' atahori fo Lamatua' cap Na nese ree nara. 5 Lamatualain mbo'i lamat ra tao ra'asususa' atahori fula lima, te nda bole risa se. Sad'i tao doid'oso se ona' ura' a to'i'. 6 Sia fula lima rala, atahori doid'oso rala seli, losa ro'e' a mamates. Mae ona' naa o ara nda bisa mate sa. 7 Au ita lamat naa ra mata-ao nara ona' a, ndara netatis. Ara rasolo solo netatis nenetao' mia lilo. Mata-ao nara ona' atahori. 8 Langga fulu nara naru' ona' ina' ra langga fulun, ma nisi nara tande' ona' singa nisi'. 9 Ona ara pake pepele tenda' nenetao' mia besi, ona' u'u una' e. Lid'a nara ralii rahere' ona' sold'ad'u nononggo' sa ndara nara lea kareta netatis. 10 Iko nara manaseli' ma marasot ona' ura' a rason. Ara hambu koasa fo tao doid'oso atahori rendi' raso nara, losa fula lima. 11 Mane lamat ra, naeni malangga mia basa ate neneoi' sia ndola doid'oso' fo nda na'ena iko' sa. Naran sia ded'ea Ibrani, Abadon, ma sia ded'ea Yunani, Apolyon. Sosoan, “Mana Tao Malutu'.” < Abyssos g12 > 12 No ta'o naa, calaka kaesan, seli ena. Te besa-b'esa, o! Huu hela fe'e calaka rua fai. 13 Basa ma ate kaneen fuu ma'oa na. Ma ita mei lilo' mana matambambali' no Lamatualain, fo ara ded'e rendi' neu hau ma'ameni' a raan. Hambu hara' kalua mia mei a sura nara haa' se. 14 Hara' naa nafad'e neu ate mana fe'e fuu basa ma'oan nae, “Ate haa nenefutu' doo' ena sia loe monae' sa, naran Efrat. Muu mbo'i se leo!” 15 Boe ma neu mbo'i se, fo ara reu tao risa atahori nandaa no too, fula, fai, ma lii' fo Lamatualain nae'tu' basa ena. Ona' hita b'anggi atahori sia raefafo' neu bab'anggi' telu, na, dei fo mate hendi bab'anggi' esa. 16 Ara rafad'e au rae, ana bua naa ra, sold'ad'u mana sae ndara nara, juta natun rua. 17 Basa ma au ita sold'ad'u naa ra ro ndara nara. Sold'ad'u naa ra bab'aa tenda' nara rendi' bab'aa' tenda' dula' telu naeni mana mbila-karakara', mod'o' makahahado', ma huni-baleran. Ndara naa ra langga nara ona' singa langgan. Ai no masu' ma baleran nasapupura' mia ndara ra bafa nara, 18 fo fee doid'oso' mata' telu sia raefafo'. Doidoso' mana kalua mia ndara ra bafa nara, risa esa mia bab'anggi' telu, mia basa atahori sia raefafo'. 19 Ndara ra reu tao doid'oso atahori ra rendi' bafa ma iko nara. Sia iko nara, hambu langga' ona' mengge langga'. 20 Te fe'e hambu atahori ruma sia raefafo', nda hambu doid'oso' naa ra sa. Mae ta'o naa o, ara nda nau nggari hendi tatao-nono'i de'ulaka nara sa. Ara songgo nitu rakandoo' a, ma songgo saa fo ara tao mia lilo, doi fula', riti, fatu ma hau. Mae sud'i a saa naa ra nda bisa rita sa, nda bisa rena sa, ma nda bisa lao' sa, te ara songgo se nda raloe' sa! 21 Ara o nda nau raloe' mia sala-kilu' laen nara sa boe, ona' a risa atahori, pake nenori ma'ahatu', hohongge ma ramana'o.

Report Issue

Rae-fafo' Mata Feu' 10

TOC , Chapters

1 Basa ma, au ita Lamatualain ate manaselin esa, onda mia sorga. Aon nenemboti' no lelee', ma elus rereo' langgan. Matan naronda ona' relo, ma ei nara mbila ona' ai. 2 Ana to'u susura ana' nenelulu' esa mana makambembela' ena. Ana nambarii' ei onan sia tasi, ma ei d'iin sia mad'a' ata. 3 Ana nameli nahere', ona' singa nggasi. Nameli basa ma ndelas ndukurulu nataa na'atutute' lao hitu. 4 Lele' ndelas ndukurulu basa, ma au ae sura' o'ola nara. Te au rena hara' sa mia sorga oi, “Wee! Afi mufad'e ndelas kahitu' ra o'ola nara reu atahori, o! Afi sura' saa-saa boe.” 5 Basa ma ate mana nambarii' no ein seri sia tasi' ma seri sia mad'a ata, so'u lima onan lalai neu, 6 de sumba nae, “O'ola ngga ia, mema' teb'e! Au sumba endi' Lamatualain naran, huu Ana sia nakandoo losa doo ndu'u-d'oon! Ana mana tao lalai, raefafo' no basa isi-oen. Dad'i rena malolole! Fai fo hita tahani' a deka-deka nema ena. < aiōn g165 > 7 Te mete ma Lamatualain ate kahitun nae fuu ma'oan, dei fo Lamatualain tao tungga dud'u'an fo fe'esa'an atahori nda rahine' sa. Te Ana nafad'e dud'u'an naa neu mana ola-ola nara fo mana tao-ues fee Ne. Dad'i rena malolole, huu o'ola ngga ia, teb'e.” 8 Basa ma, hara' fo au rena mia lalai a, ola' selu' no au nae, “Yohanis, muu sia ate fo mana nambarii' ein seri sia tasi, ma seri sia mad'a' ata a. Ha'i mala susura ana nenelulu' a fo mana makambembela' sia liman.” 9 Basa de au isi' ate a, de o'e susura ana' naa. Boe ma ana nafad'e au nae, “Ha'i fo mua leo! Sia bafa ma na, ma'e' ona' oni oe', te dei fo ana tao tei ma nanoso.” 10 Ana ola' basa ta'o naa, ma au simbo susura ana' naa mia liman. De au ua. Sia bafa ngga ma'e' ona' oni oe'. Te od'o hendi ma, tei ngga nanoso. 11 Boe ma, hambu esa denu au nae, “Musi muu mufad'e selu' saa fo Lamatualain nae tao sia raefafo'. Mufad'e saa mana nae dad'i neu basa mane' ra sia raefafo' ro atahori mia basa nusa', basa leo, no basa ded'eat ra.”

Report Issue

Rae-fafo' Mata Feu' 11

TOC , Chapters

1 Basa ma ara loo fe au hau u'uku' sa narun ona' teteas. Ma Lamatulain parenda au nae, “Yohanis, fela leo fo muu uku Ume Hule-o'e Huu Ngga no mei tutunu-hohotun sia kota Yerusalem. Ma reken basa atahori mana hule-o'e sia naa. 2 Afi' uku ume hule-o'e' a nembeleon, te mamana' naa fee hendi ena neu nusa-nusa fea' fo nda mana rahine Au sa. Dei fo ara rema tatab'u ranggenggeo kota ngga naa, losa fula haa nulu rua (naeni fai 1.260). 3 Dei fo Au denu atahori Ngga rua sia naa, fo dad'i mana ola-ola Ngga. Dei fo ara pake bua sususa' ma rafad'e hara-lii Ngga, losa fai 1.260 naa ra basa.” 4 Lamatualain mana ola-olan Sakaria sura' mema' mia lele ulu' a, so'al mana ola-ola karua' ia ra. Ana pake gambar hau saitun huu' rua no mamana mbed'a' lambu rua mana mambarii' mbali Lamatualain, naeni basa atahori sia raefafo' Malanggan. 5 Mete ma atahori rae tao ra'asususa' Lamatualain mana ola-olan karua' ia ra, dei fo ai kalua mia bafa nara fo rakad'e' basa musu nara. No ta'o naa basa atahori mana rae tao ra'asususa' se, dei fo mate. 6 Lele' ru'a se dad'i mana ola-olan sia raefafo', Ana fee koasa neu se fo ena ud'an. Ana o fee se koasa fo tao oe dad'i raa', ma koasa fo tao calaka mata'-mata' sia raefafo', tungga' a hihii-nanau nara. 7 Mete ma fai dui-b'engga Lamatualain helu-fulin nate'e, dei fo banda manggeo sa dea nema mia ndola fo nda maiko' a sa. Ana natati lab'an ru'a se, losa nakala' ma tao nisa se. < Abyssos g12 > 8 No ta'o naa, ru'a se mate sia nusa monae' fo lele ulu' a atahori risa sira Lamatuan sia hau nggangge'. Te kota naa, dad'i kota de'ulaka' ona' Sod'om no Masir lele ulu' a. Dei fo atahori ra nggari hendi mana ola-ola' naa ra ao-sisi nara sia dala', losa fai telu seseri'. Basa fo atahori mia basa nusa', leo, ma ded'eat ra, rema ranilu mamates karua' naa ra. Ara o nda fee isin fo ne'oi sa, 10 huu ramaho'o rita atahori karua' naa ra mate ena. Te ma'ahulun ru'a se aka' a ra'asususa' basa atahori sia raefafo' dud'u'a nara. De ara feta-dote, ma esa haitua fee esa hahambu'. 11 Basa fai telu seseri', dei fo Lamatualain fee se hahae' fo rasod'a bali'. Boe ma basa atahori mana rita se foti ngge'e-ngge'e. 12 Mana ola-ola karua' naa ra rena hara' sa mia lalai, denu se oi, “Woi! Ru'a nggi hene ia ima leo!” Boe ma ru'a se neneso'u' lalai reu ma lelee' a babata nala se. Musu nara rita ta'o naa, ma ara mboo-mboo' a. 13 Aiboi' ma, rae a nanggenggo' seli. Ona' hita reken basa ume sia Kota, mia ume sanahulu, hambu esa sea hendi' e. Ma mate atahori rifon hitu. Atahori fea' nda mana mate' ra sa, ramatau rala seli. Te dei fo ara o fee had'a-hormat neu Lamatualain, huu Eni mana to'u parenda' sia sorga. 14 No ta'o naa, calaka karuan seli ena. Te besa-b'esa, o! Huu calaka katelun nae nema ena. 15 Basa ma, Lamatualain ate kahitun mia sorga fuu ma'oan. Aiboi' ma au rena hara' nae' rema randaa mia sorga rae, “Ia naa manato'u parenda' sia raefafo', aka' a Lamatualain no Kristus, naeni Lamatualain Atahorin fo Ana pili nala eni' a lele ulu' a. Dei fo Lamatualain to'u parenda' nakandoo ona' mane, losa doo ndu'u-d'oon. < aiōn g165 > 16 Malangga karua nulu haa' mana endo' sia kad'era-kad'era parenda' sia Lamatualain matan, ara o rena hara' naa ra boe. Boe ma ara sende' lululangga nara no mata nara losa rae, de koa-kio Lamatualain, 17 ma sod'a rae, “Oo, Lamatualain! Hai Malangga ma! Hai Lamatualain ma! Lamatualain mana parenda basa' e. Lamatualain mana koasa basa' e. Lamatualain mana sia eni' a lele ulu' a. Lamatualain mana sia lele' ia. Hai mo'e makasi neu Lamatualain, huu Lamatualain pake koasa monaem ena, fo to'u parenda' sia raefafo'. 18 Te nusa-nusa' laen ra ramanasa, huu ara nda nau tungga Lamatualain sa. Ia naa Lamatualain o namanasa, huu ara nda nau rahine E sa. Lele' ia fain losa ena, fo Lamatualain hukun atahori mana nda tao-afi' neu E sa. Lele' ia fain losa ena, fo Lamatualain tao nambalutu atahori mana tao rambalutu atahori fea' ra. Lele' ia fain losa ena, fo Lamatualain paresa' atahori mates ra ded'ean. Lele' ia fain losa ena, fo Lamatualain bala-b'ae dedenu nara mbusa-titi nara. Naeni Lamatualain mana ola-ola nara, no Lamatualain atahori nara, moko-anak, lasi'-soru'. Lamatualain bala-b'ae basa atahori, mana fee had'at neu naran.” 19 Basa naa ma, au ita sia sorga, Lamatua' Ume Hule-o'en lelesun nenesoi'. Boe ma au ita peti fo lele ulu' a ara mbed'a' Lamatualain parendan mana nenesura' sia fatu. Boe ma lani a had'ok neu-nema, ndelas ndukururulu na'atutute', raefafo' nanggenggo', ma ud'an es fatu mamabera' tud'a mia lalai.

Report Issue

Rae-fafo' Mata Feu' 12

TOC , Chapters

1 Basa ma, aiboi' te ita manadad'i' manaseli' sa sou sia lalai, fo atahori nda fe'e rita sa: hambu ina' sa aon nenebabata' no relo a. Ana tabu ein sia fulan, ma pake solo mane mana na'ena nduu' sanahulu rua. 2 Ina' naa mairu', ma mana nggae', huu tein nambeta named'a nae b'onggi. 3 Aiboi' ma, ita manadad'i' manaseli' laen sa sou sia lalai. Hambu mengge-buta mbilas monae' sa. Langgan hitu ma suran sanahulu. Ana pake solo mane' hitu. 4 Ana sari namopo' nduu' bab'anggi' esa sia lalai a nendi' ikon. De hela aka' a bab'anggi' rua. Boe ma ana mbia hendi nduu' naa ra raefafo' rema. Basa de neu nambarii' mbali ina' naa, de nahati losa ana b'onggi. Huu ana nae od'o ana' naa. 5 Basa ma, ina' a b'onggi ana tou' sa, ma Lamatualain aten esa mia sorga nema rambas nala ana' naa, de nendi nisi' Lamatualain fo Ana' naa parenda no Lamatualain sia sorga. Huu Ana' naa, dei fo parenda basa nusa' sia raefafo' no koasa manaseli'. 6 Ma ina' naa nela nisi' mamana ma'afuni' sa fo Lamatualain sad'ia hela fee ne' a. Dei fo ara mete-se'u e sia naa losa too telu seseri' (naeni fai 1.260). 7 Basa naa ma, netatis monae' dad'i sia sorga. Lamatulain ate nara ro sira malanggan Mikael ratati lab'an ro mengge-buta no ana boa nara. 8 Mikael se rasenggi' mengge-buta a no ana boa nara. Basa ma ara ai mengge-buta no ana boa nara fo afi' sud'i leo sia sorga fai. 9 De ara oi hendi' se mia sorga, de mbia se raefafo' rema. Mengge-buta naa, nitu ra malanggan. Mia fefeun ana aka' leleko' atahori fo ara tao sala'. 10 Basa ma au rena hara' monae' sa mia lalai oi, “Lele ulu' a mengge-buta a nambarii' nakandoo' a sia Lamatualain matan. Eni, mana nendi hara' pepeko-leleko', fo fee sala' neu hita toronoo mamahere nara. Ana aka' fua sala' neu se hatu'-rerelon. Te ia naa ana nenenggari-hendi' mia sorga ena. Dad'i ia naa basa' e manadai' ena. Ia naa fain losa ena fo Lamatualain fee masod'a' neu atahori. Ia naa Lamatualain to'u parenda' no koasa manaseli'. Ma Ana so'u nala Kristus, Atahori fo Ana pili nala dad'i mane' neu basa nusa' ra. 11 Hita toronoo atahori mamahere tara rasenggi' mengge-buta fo ma'ahulun mana mbia sala' neu se, huu Lombo Ana' raan sai fo ose hendi sala nara. Ara o rasenggi' e boe, huu ara rambarani rafad'e Lamatualain Ded'ea-O'olan. Ona' mae atahori ramanasa fo rae risa se o, ara nda dinggo' sa. 12 Dad'i basa mana masod'a' sia sorga, musi ramaho'o! Ma basa mana masod'a' sia raefafo' musi ranea, huu calaka nae' a tud'a dai nggi. Nitu ra malanggan onda nisi' nggi. Ana namanasa nae mate, huu ana bub'ulu' nae, eni fai tao de'ulakan, nae' a basa ena!” 13 Lele' mengge-buta a bub'ulu' nae, eni nenenggari' raefafo' nema, ma ana neu sangga fo nae na'asususa' ina' mana b'onggi Ana' naa. 14 Te ara fee ina' naa lid'a' rua, ona' mbui nggarud'a lid'an, fo ana natambele neu keke sia mamana ma'afuni' mana na'ad'oo' mia mengge-buta a. Sia naa, ara tao mata' neu e losa too telu seseri'. 15 Nita ta'o naa, ma mengge-buta a nasapupura' oe ona' oe mandali', fo nae nandali nendi ina' naa. 16 Te raefafo' tulu-fali ina' naa, no dala' rae a natangga fo musi hendi oe mana mandali' mia mengge-buta bafan, fo afi' nandali losa ina' naa. 17 Boe ma, mengge-buta a namanasa ina' naa seli. De ana neu natati no ina' a ana fea nara naeni atahori mana rasod'a tungga Lamatualain parendan, ma dui-b'engga rakandoo' a Yesus Hara-lii malolen.

Report Issue

Rae-fafo' Mata Feu' 13

TOC , Chapters

1 Basa ma, mengge-buta a neu nambarii' nangginggio sia tasi suun. Basa naa ma, au ita banda de'ulaka' sa dea nema mia tasi. Langgan hitu ma suran sanahulu. Ana pake solo' mane' ra esa-esa' sia suran. Sia langga nara nenesura' ded'ea ne'emutis neu Lamatualain. 2 Aon ona' meoaku. Ei na, ona' banda baruan ei'. Ma bafan, ona' singa bafa' e. Mengge-buta a fee bali' hak na neu banda de'ulaka' naa fo endo' sia kadera parenda' ma pake basa koasan. 3 Sia banda de'ulaka' a langgan esa hambu bisu foa monae' sa, ona' nenetati dai' losa nae' a mate, te nda mate sa. Basa atahori sia raefafo' titindindi rita banda de'ulaka' a manaseli', de ara tungga e. 4 Ara o fee hadat neu mengge-buta naa, ma rananaru e ona' Lamatualain, huu mengge a fee koasa neu banda de'ulaka' naa. Atahori naa ra o koa-koa banda de'ulaka' a, rae. “Eni o, manaseli'! Nda hambu esa nasenggi' e sa boe!” 5 Lamatualain mbo'i banda de'ulaka' a, fo ola' koao ma na'amuti Lamatualain. Ana hambu isin fo to'u parenda', losa fula haa nulu rua. 6 Naa de, ana ola' na'atutud'a' Lamatualain naran ma ana ola' na'amuti basa Lamatualain atahori nara mana leo sia sorga. 7 Lamatualain o fee isin neu e, fo natati lab'an Lamatualain atahori nara, losa nasenggi' se. Ana o hambu koasa fo parenda basa atahori mia basa leo ra, ded'eat ma basa nusa' sia raefafo'. 8 Huu naa, basa atahori sia raefafo' songgo banda de'ulaka' naa. Mana songgo' naa ra, naeni basa atahori, fo nara nara nda nenesura' sia Lombo Ana' a susuran sa. Lele ulu' a atahori risa Lombo Ana' a, te Lamatualain tao nasod'a bali' E. Lele' Lamatua' nda fe'e tao raefafo' ia sa, te Ana sura' basa atahori mamahere' ra nara nara sia susura naa oi, dei fo ara hambu masod'a matetu' nda manabasa' sa. 9 “Rena malolole! 10 Mete ma Lamatualain nae'tu' nae, atahori esa musi neneto'u', na dei fo teb'e neneto'u'. Mete ma Lamatua' nae'tu' nae, atahori esa musi nenetati' no fela-tafa', na dei fo ana nenetati' no fela-tafa'.” Dad'i Lamatualain atahori nara afi' mi'id'ed'ea', te naa dad'i kaka'e' fo ra'atataa' tungga ma ramahere rakandoo neu E! 11 Basa naa ma, au ita banda de'ulaka' laen, kalua mia raefafo'. Suran rua, ona' bibi-lombo suran. Ma haran ona' mengge-buta haran. 12 Ana dad'i mana ola-ola' soa' neu banda de'ulaka' fefeun, fo fe'esa'an nenetati' losa nae' a mate. Ana simbo koasa mia malangga nenetati' na naa, fo neu na'asusuu' basa atahori sia raefafo' songgo malanggan. 13 Ana o tao manadad'i manaseli' ra, losa ana bisa na'onda' ai mia lalai nisi' basa atahori ra mata nara boe. 14 No ta'o naa, banda de'ulaka' karuan peko-leleko atahori sia raefafo' nendi' malanggan koasan. Ana o parenda atahori tao paton esa, ona' malanggan mata-aon, fo ara fee hadat neu malanggan, fo lele-ulu' a nenetati dai' losa nae' a mate ena. 15 Lamatualain o mbo'i banda mana peko-leleko' naa, fo fee ani-hahae' masod'a' neu paton naa. No ta'o naa paton naa ola' nala', ma parenda tati risa atahori nda mana nau songgo e sa. 16 Banda mana peko-leleko' naa, na'asusuu' basa atahori fo simbo ded'ed'e' sia lima ona nara, do, ree nara. Basa atahori, anak-moko, hatata'-mamasu'i', ate do mana leo-ao', basa se musi simbo ded'ed'e' naa. 17 Te hoko', na, ara nda bisa raseo-rahasa' saa-saa sa boe. Sia ded'ed'e' naa, nenesura' banda de'ulaka' nomer kaesan naa naran no nomer na. 18 Sia ia musi pake dud'u'at! Atahori mahine' a, nahine nomer naa sosoan. Nomer naa mana natud'u atahori sa, naeni “666”.

Report Issue

Rae-fafo' Mata Feu' 14

TOC , Chapters

1 Basa de, au boti' mata ngga, aiboi' ma, au ita Lombo Ana' naa nambari sia lete ana' sa ata, naran lete Sion. Ana nambarii' na'ab'ue no atahori rifon natun esa haa nulu haa. Sia basa se ree nara, nenesura' Lombo Ana' a no Aman nara nara. 2 Boe ma au rena hara' sa mia lalai. Liin, monae' ona' ree monae' ra po'a ma nakandendesi ona' ndelas. Te hara' naa meulaun, ona' atahori hetar ra'amimina' sasandu. 3 Boe ma au ita atahori rifon natun esa haa nulu haa naa ra rambarii' mbali Lamatualain, no banda haa manaseli' rereo' Lamatualain kadera parendan, no malangga karua nulu haa' ra. Atahori naa ra sod'a sosod'at feu' sa. Aka' mesa' se rahine sosod'at naa, atahori fea' ra hoko'. Sira malole ro Lamatualain ena, huu Lamatua' soi-tefa se nendi' Anan raan. 4 Masod'a nara meumare', ona' monetena' nda fe'e na'amina' nita no ina' sa. Ara tungga Lombo Ana' naa sud'i' a bee reu, huu Lamatualain soi-tefa nala see nendi' anan raan, fo ara dad'i Eni ena nara. Huu naa, ara ona' mbule-ulu' fo atahori rendi mia osi fee neu Lamatualain no Lombo Ana' a. 5 Ara o nda pepeko-leleko' rala' sa, huu rala nara meu'. 6 Basa ma au ita Lamatualain aten esa fai mia sorga. Ana natambele narun seli sia lalai, fo ola' Lamatualain Hara-lii Malolen mana nda namaetu' sa. Ana natambele rereo' nafad'e basa atahori sia raefafo', mia basa leo, ded'eat ma nusa' ra. < aiōnios g166 > 7 Ana nameli nahere' nae, “Hei musi fee hadat neu Lamatualain! Hei musi so'u minanaru Nara manaselin! Huu fain losa ena, fo Lamatualain paresa' basa atahori ra tatao nara. Koa-kio E! So'u minaru Naran! Huu Ana mana tao raefafo' no lalai. Ma Ana mana parenda de tasi' no oe mata' ra dad'i.” 8 Ola' basa ta'o naa, ma au ita ate sa mia sorga, mana nema tungga e. Ana nafad'e oi, “Nambalutu ena! Nambalutu ena! Kota Babel manaseli' a, nambalutu ena! Kota de'ulaka' naa, ndefa' losa rae a ena. Lele ulu' a kota naa, ona' ina dala', mana soa na'asusuu' atahori mia basa nusa' sia raefafo' rinu mafu ma tungga eni hohonggen. Te ia naa kota naa med'a Lamatualain nasan ena!” 9 Basa ma, au o ita ate esa fai mia sorga, mana nema tungga ate nomer karuan. Ana nameli nahere' oi, “Besa-b'esa, o! Basa atahori mana songgo b'anda de'ulaka' naa no paton na, do simbo ded'ed'e' naa sia ree nara, do lima nara, dei fo ara o ramed'a Lamatualain nasan boe! 10 Dei fo Lamatualain mbori nasan neu se, ona' Ana fee se rinu anggor oe langga' manameru'. Dei fo Ana mbia hendi se risi' ai baleran mana mbila roroo' nda manabasa' a sa. Ate nara mia sorga ra, ro Lombo Ana' o rita dala' naa boe. 11 E'ekun, basa atahori mana songgo banda no paton na, ma simbo ded'ed'en, dei fo ara hambu doid'oso' ta'o naa nda mana basa' sa. Masu' mia sira mamana doid'oson namasu dea nema hatu'-rerelon nda naloe' sa. < aiōn g165 > 12 Dad'i basa naa ra masud na oi, Lamatualain atahori nara musi rena malolole parendan, ramahere rakandoo neu Yesus, ma afi' ra'aded'ea'. Basa ma au rena hara' sa mia lalai nafad'e au nae, “Yohanis! Musi sura' ta'o ia: ia naa, mete ma atahori ramahere neu Lamatua' Yesus losa ara mate, na, ara onton seli.” Basa ma Lamatualain Dula-dale Meumaren nataa oi, “Teb'e! Dei fo ara onton teb'e! Huu ara doid'oso mia raefafo' ena, te ra'atataa' tungga rakandoo Lamatualain. De dei fo Ana bala-b'ae bebengge nara, ma nda rasod'a doid'oso sia sorga sa.” 14 Basa ma, au boti' mata ngga. Aiboi' ma, ita lelee muti maronda' sa no atahori sa endo' sia lelee' naa ata. Atahori naa, ona' Atahori Matetu'. Ana pake solo nesenggit mia lilo, ma to'u dombe sab'it tande' sa. 15 Basa de, au ita ate fea' esa fai mia sorga, dea nema mia Lamatualain Ume Hule-o'en. Ana randu nahere' mbali atahori sia lele' a oi, “Pake dombe sabit a fo etu-oru leo! Te fai etu-oru raefafo' buna-b'oa nara, losa ena.” 16 Boe ma Atahori mana endo' sia lelee' a, lombe dombe sab'it na, de etu-oru, nad'uru raefafo' buna-b'oa nara. 17 Boe ma ate esa fai dea nema mia Ume Hule-o'e sia sorga. Ana o to'u dombe sab'it tande' sa, fo nae etu boa'. 18 Basa de ate esa fai dea nema mia mamana lalangge hau ma'ameni' raan sia Ume Hule-o'e sia sorga. Ate ia ue tataon, naeni nanea ai sia mamana lalangge hau ma'ameni' a raan. Ana nameli mbali ate mana to'u dombe sab'it a nae, “Pake dombe ma fo muu etu boa' sia raefafo' leo! Huu hau anggor boa sia naa aka' latu' ra ena.” 19 Boe ma, ate a lombe dombe sab'it na raefafo' nema, de seru nala anggor ngingginu' nara. De ana mbo'a anggor boa' naa ra risi' bak e'ee' rala neu. De ara heheta se rae ha'i oen. Heheta anggor boa' sia bak e'ee' a, naeni Lamatualain nasaborin. 20 Bak e'ee' naa sia kota dea'. Lele ara heheta anggor boa' naa ra, ma raa' nandali naen seli. Raa' nandali ona' loe sa, nanarun kilo natun telu, ma roroman meter esa seseri'.

Report Issue

Rae-fafo' Mata Feu' 15

TOC , Chapters

1 Basa naa ma, au ita saa manaseli' sa sia lalai, losa au titindindi' a. Hambu ate hitu mia sorga, esa-esa' to'u koasa fo haitua calaka monae' raefafo' nema. Calaka kahitu' ia ra, naeni calaka ma'abui' ra. Mete ma basa se dad'i ena, naa sosoan oi, Lamatualain ralan ma'asufu ena, de nda namanasa atahori sa ena. 2 Basa ma au ita tasi' a mbila ona' kaca nenesambor no ai. Au o ita atahori rambarii' sia tasi suun boe. Sira, atahori nda mana tungga banda de'ulaka' a sa, nda songgo paton na sa, ma nda simbo ded'ed'en sa. Basa se to'u lii-lii' ra ona' sasandu fo ara simbo mia Lamatualain. 3 De ara sod'a sosod'at esa mia ba'i Musa, naeni Lamatualain atahori dedenu ma'ahulun. Atahori ia ra o sod'a sosod'at esa fo koa-kio Yesus. Lele ulu' a atahori risa E, ona' atahori risa bib'i lombo ana' sia Lamatualain Ume Hule-o'en fo tao ma'asufu ralan. Ara sod'a oi, “Hai koa-kio Lamatualain! Hai so'u minanaru naran! Huu Lamatualain Koasan, manaseli'. Ma Lamatualain manaselin, seli teb'e. Lamatualain to'u parenda' neu basa nusa' sia raefafo'. Lamatualain dad'i mane' neu basa leo ra sia raefafo' Lamatualain tataon, manaseli'! Lamatualain ue-tataon, malolen seli! Lamatualain d'alan, ndoo-tetu'! Lamatualain masod'an, ndoo-tetu'! 4 Basa atahori so'u rananaru Lamatualain naran, basa atahori koa-kio Lamatualain malolen. Huu aka' Lamatualain mesa' ne meumare'. Aka' mesa' ne nda ma sala' sa. Dei fo basa nusa ra rema be'utee neu Lamatualain Dei fo basa leo ra rema ro'e makasi neu Lamatualain. Huu basa atahori rita Lamatualain ue-tatao na malole'. Ma basa atahori bub'ulu' Lamatualain rala ndoos na ena.” 5 Lele' atahori ra sod'a basa, ma au ita Kama fo Meumaren seli sia Lamatualain Ume Hule-o'en sia sorga, no teme pepelen mana makambembele' loa'. 6 Boe ma au ita ate kahitu' mia sorga mana rendi calaka kahitu' ra. Ara kalua mia Lamatua' Ume Hule-o'en. Ara pake bua maronda muti meu', no bad'u selendang mia lilo isi'. 7 Au o ita esa mia banda ka haa manaseli' mana sia Lamatualain kadera parendan bob'oan, banggi bokor lilo' hitu fee neu ate kahitu' ra. Bokor ka hitu' naa ra, esa-esa' neneisi' no huku-doki' mia Lamatualain. Ana mana nasod'a nakandoo losa doo ndu'u-d'oon. Ana sangga nae mbori nasaborin raefafo' nema. < aiōn g165 > 8 Nda doo' sa ma, Ume Hule-o'e' a sofe no masu' mana natud'u Lamatualain mandela-masa'an no koasan sia naa. Nda hambu atahori esa maso' nisi' naa sa boe. Ate kahitu' naa ra musi mbori rabasa' calaka kahitu' naa ra raefafo' rema, dei fo atahori fe'e bisa maso' rala reu.

Report Issue

Rae-fafo' Mata Feu' 16

TOC , Chapters

1 Basa ma, au rena hara' mahere' sa kalua mia Ume Hule-o'e', parenda ate kahitu' ra nae, “Mii leo! O'o mendi bokor naa ra fo mbori Lamatualain nasaborin raefafo' neu.” 2 Rena ta'o naa, ma ate kaesan mbori bokor na isin raefafo' nema. Aiboi' ma, calaka dai basa atahori mana simbo rita banda de'ulaka' a ded'ed'en, ma atahori mana songgo paton a. Basa se dai bisu manamburu' nambetan seli. 3 Ate karuan mbori bokor na isin tasi neu. Aiboi' ma, tasi oe' a dad'i raa' manamburu' ona' atahori mates raan. De mate hendi basa mana masod'a sia tasi' a. 4 Basa naa ma, ate katelun mbori bokor na isin nisi' loe no oe-mata' ra. Boe ma basa oe ra dad'i raa'. 5 Boe ma au rena ate esa mia sorga mana parenda basa oe-mata' ra sia raefafo'. Ana koa-kio Lamatualain oi, “O Lamatua'! Lamatualain meumare'! Lamatualain nda ma sala' sa! Lamatualain sia eni' a fefeun, Boe ma sia losa doo ndu'u-d'oon. Lamatualain na'etu' ded'eat no ndoo-tetu'. Lamatualain na'onda' huku-doki' tungga ndoon. 6 Atahori rasai' Lamatualain atahori nara raa nara. Atahori tao risa Lamatualain mana ola-ola nara ena. Naa de, Lamatualain na'asusuu' se fo ara o rinu raa' boe. Naa de, Lamatualain bala-b'ae se no huku-doki matetu'.” 7 Basa naa ma, au rena hara' sa mia mei tutunu-hohotu' a, nataa nae, “Teb'e! Lamatualain mana koasa. Teb'e! Lamatualain manaseli'. Lamatualain mana na'etu' ded'eat no matetu'. Lamatualain mana na'onda' huku-doki' tungga ndoon. 8 Basa ma, ate kahaan mbori bokor na isin nisi' relo a. Aiboi' ma, relo a natob'i nala seli, losa atahori ra rou nara elao. 9 Basa atahori rou mana elao' ra, ndondon Lamatualain naran, huu Ana mana denu haitua calaka neu se. Mae ona' naa o, nda hambu atahori esa doa' sa boe, fo bali' risi' Lamatualain, ma koa-kio E. 10 Basa ma ate kaliman mbori bokor na isin neu banda de'ulaka' a kadera parendan. Aiboi' ma, hatu-kikibu' tatana nala basa atahori mana songgo e, losa ara henggu nisi nara, fo bisa ra'atataa' doid'oso' a. 11 Ara o ndondon Lamatualain sia sorga, huu bisu nara rambeta seli. Mae ona' naa o, nda hambu atahori esa naloe' tao de'ulaka' sa, fo bali' nisi' Lamatualain. 12 Boe ma ate kaneen mbori bokor na isin nisi' loe monae' sa, naran Efrat. Ma loe a mad'a neu' ena. De ara tao dala' sia naa fee neu mane' ra ro sold'ad'u mana rae rema mia seri' rulu. 13 Boe ma ita nitu de'ulaka' telu. Mata-ao nara ona' ngged'e e. Esa dea nema mia mengge-buta a bafan. Esa dea nema mia banda de'ulaka nenetati' a bafan. Ma esa fai dea nema mia banda mana pepeko-leleko' a bafan. 14 Nitu katelu' naa ra ra'ena koasa fo tao manadad'i' mata'-mata'. Ara dea rema randa ro basa mane' sia raefafo', ma kokoe se fo reu ratati lab'an Lamatualain mana koasa manaseli' a. Te fai' fo ara rae reu ratati lab'an Lamatualain naa, naeni Lamatualain fain fo na'etu' nala nae nasenggi' basa musu nara. 15 Mamana' fo ara mahelu' rae ra'ab'ue sia' a fo reu ratati, ded'ea Ibrani oi, Armagedon. Yesus Kristus o ola' nae, “Misined'a malolole! Aiboi' neu ena, Au uma ona' na'o fo atahori nda bub'ulu' sa. Atahori mana be'e no nanea no bua-ba'u manadai' ara onton. Huu lele' Au uma, ana nda hambu mae sa, huu atahori nda rita ma'aholan sa.” 17 Basa de, ate kahitun mbori bokor na isin nisi' anin. Ma Lamatualain ola' nahere' mia kadera parendan mia Ume Hule-o'e' a nae, “Basa ena! Basa nasa Ngga nenembori' ena!” 18 Boe ma lalai a hadok neu-nema ma ndelas ndukurulu na'atutute'. Ma rae nanggenggo manaseli', fo nda fe'e parna dad'i sia raefafo' ia sa. 19 Lele' naa, Lamatualain nda lilii' kota Babel de'ulakan sa. Ana tao rae a nanggenggo manaseli', losa Kota manaseli' naa natafa'a neu telu. Ana tao ta'o naa, fo atahori Babel med'a rita nasan. Kota-kota fea' sia raefafo' o ra'aloli boe. 20 Lele' naa pulu-pulu ra tena reu ena, ma lete-lete' ra o mopo basa se boe. 21 Hambu ud'an es fatu monae' tud'a mia lalai de tuni nala atahori. Es fatu naa ra bera nara, ruma losa kilo haa nulu. Huu ud'an es tao doid'oso se, naa de atahori ndondon Lamatualain.

Report Issue

Rae-fafo' Mata Feu' 17

TOC , Chapters

1 Basa ma esa mia ate kahitu' mana to'u bokor rou' ra, nema ola' no au nae, “Uma ia dei! Au ae utud'u nggo Lamatualain huku-dokin neu ina dala' de'uhakat naa. Eni, naeni kota monae' fo ara rafefela deka no oe nae' a. 2 Ma'ahulun a mane' mia bee-b'ee rema hohongge ro kota naa atahori nara. Atahori laen ra o rema rinu mafu, ma tungga-tungga' kota naa hohonggen.” 3 Basa naa ma, Lamatualain Dula-Dalen dai au, ma ate mia sorga a o'o nendi au isi' mamana rou' sa. Sia naa au ita ina' sa endo' sia banda de'ulaka' sa ata dulan mbilas kara-kara. Banda naa langgan hitu ma suran sanahulu. Sia aon nenesura' ded'ea ne'emutis neu Lamatualain. 4 Ina' naa pake bua mafelit dula mbilas ma mbilas-maranggeo'. Ana heti aon nendi' lilo, fatu makahado' mafelit, ma mutiara. Ana to'u sanggi lilo' esa sofe no oe anggor sia lima onan. Oe anggor naa, naeni hohonggen ma basa de'ulaka' no manggenggeo' fo ana tao' ra. 5 Sia reen nenesura' nara' esa, sosoan fe'e ma'afuni'. Susura naa liin ta'o ia: Au ia, Babel! Naeni, kota manaseli'! Basa de'ulaka' sia raefafo', lao' mia au. Basa mana hohongge' sia raefafo', na'oka sia au. 6 Basa ma au mete, te ina' naa manamafu kale-kale' ena, huu ana ninu Lamatualain atahori nara raa nara ena. Naeni, ana nisa Lamatualain atahori nara, huu ara nda raloe' dui-b'engga atahori so'al Yesus sa. Ita ta'o naa, ma au titindindi mbo-mboo' a ma heran ala seli. 7 Te ate a natane au nae, “Ta'o bee de titindindi ona' naa? Uma, fo au ufad'e ina manendit naa no banda de'ulaka' fo ana sae' a sosoan nara. Naeni mana na'ena langga' hitu, ma sura' sanahulu. 8 Lele ulu' a banda mbilas naa sia raefafo', te ale' ia nese ena. Aka' na nda doo' sa te, ana nema mia ndola doid'oso' fo nda ma iko' a sa. Lele' naa, hambu atahori masod'a' sia raefafo', nara nara nda nenesura' sia Lombo Ana' susuran sa fo Lamatualain sura' eni' a lele' Ana nda fe'e tao raefafo' ia sa. Dei fo atahori titindindi rita banda mbilas naa, huu ana bali' ena. Te mete ma nema ena, dei fo Lamatualain mbia e nisi' tasi ai baleran mana mbila' nda naloe' sa. < Abyssos g12 > 9 Atahori mahine' dei fo nahine dala' ia. Banda de'ulaka' langga' hitu naa, sosoan, lete' hitu. Ina dala' a, endo' sia lete' naa ra ata. Ma langga' hitu naa ra sosoan, mane' hitu. 10 Mia mane kahitu' naa ra, mate lima ena. Ia naa esa endo' parenda. Esa nda fe'e nema sa. Te mete ma nema, ana to'u parenda' losa' a. 11 Ia naa au ufad'e so'al banda mbilas fo fe'esa'an nasod'a, te ia naa mate ena. Fe'esa'an eni o esa mia mane kahitu' naa ra boe, te dei fo ana bali' nema to'u parenda' dad'i mane' kafalun. Mate'en te ana o nambalutu boe. 12 Sura' kasanahulu' naa ra sosoa nara, naeni mane' sanahulu. Ara nda fe'e to'u parenda' sa. Dei fo ara simbo koasa fo to'u parenda' ro banda mbilas a, te ara parenda losa' a. 13 Huu basa se ma'ira' fo fee koasa nara neu banda mbilas a. 14 Dei fo mane' ra ratati lab'an Lombo Ana' a. Te dei fo Lombo Ana' a no atahori nara rasenggi' basa se. Atahori mana tungga Lombo Ana' naa, naeni atahori fo Ana tengga ma no'e nala' ra, mana ra'atataa' tungga E. Dei fo ara manang, huu Lombo Ana' naa manaseli'. Aka' Eni mesa' ne mane', soa' neu basa mane' ra, ma malangga soa' neu basa malangga ra. 15 Oe nae' mana deka no ina dala' a, naeni atahori mia basa leo, ded'eat, ma nusa' sia raefafo'. 16 Mane kasanahulu' ma banda de'ulaka' naa dei fo nda hii ina' fo nda mana na'ena mamaet na sa. Dei fo ara rambas rala basa bua-ba'un ma sud'i' a saa nara, ma lao hela e no ma'aholan sia naa. Ara o raa ao-sisin boe. Boe ma hela ao-sisin bee na, ara mbia hendi' ai rala neu. 17 Lamatualain tataon de mane kasanahulu' ra ma'ira', fo fee koasa nara reu banda mbilas a, losa ana nalutu ina' a. No ta'o naa, Lamatualain dud'u'an basa se dei fo dad'i. 18 Dad'i! Ina dala' fo mita' a, naeni kota manaseli' fo mana parenda basa mane' sia raefafo'.

Report Issue

Rae-fafo' Mata Feu' 18

TOC , Chapters

1 Basa naa ma, au ita Lamatualain aten esa fai onda mia sorga. Ana na'ena koasa ma ronda' manaseli', de tao manggarelo' neu basa raefafo' a. 2 Ana nafad'e no hara monae' nae, “Na'aloli ena! Na'aloli ena! Kota Babel na'aloli ena! Tud'a ena! Tud'a ena! Kota manaseli' naa, tud'a ena! Ana dad'i nitu ra mamana leleon ena. Ana dad'i basa nitu-mula ra rae leleon. Ana dad'i basa mbui mana naa sisi mburu' ra mamana ne'eb'uen. Ana dad'i basa banda de'ulaka' ra lalaet na. 3 Ana na'aloli ena, huu basa nusa' sia raefafo', aka' rema rinu mafu eni anggor na. Ana tud'a ena, huu basa leo mana sia raefafo', aka' rema hohongge ro kota naa atahori nara. Mane-mane' mia basa negara, rema hohongge sia naa. Mana d'anggan mia basa kota ra, rema raseo' losa ramasu'i. Huu kota naa ona' ina' mana hii' a hasa sud'i a saa mafelit ra. Huu kota naa o ona' mana hohongge' hii' a sangga basa malad'a-malad'a ra.” 4 Basa ma, au rena hara' sa fai nameli, mia lalai nae, “Woi! Basa atahori nggara e! Mela dea ima leo! Lao hela nusa' naa leo! Afi' tao tungga atahori nusa' naa de'ulaka nara, fo afi' dai huku-doki nara. 5 Huu de'ulaka nara naen seli ena, Ma sala nara tana'-tana' losa lalai ena. Ia naa Lamatualain nda lilii' d'ala de'ulaka nara sa. Ia naa Lamatualain nahehere nae huku-doki se ena. 6 De hei musi bala-b'ae de'ulaka nara, ona' ara tao de'ulaka' neu atahori fea' ra boe. Aka' hei musi bala-b'ae de'ulaka nara, lao rua. ma'ahulun ara e'ed'ik atahori, fo rinu mia sanggi lilo nara manasofe' no anggor doid'oso'. Te ia naa sira musi rinu anggor doid'oso' naa, lao rua. 7 Ara tao ao nara manaseli'. Ma rananaru ao nara. Ara nau' a rasod'a meulau-meulau'. Ara hii' a malad'a-malad'a'. Huu naa, ara musi hambu sususa' naen seli. Dad'i ara musi rasod'a doid'oso. Huu fe'esa'an ara ola' koao ona' mana hohongge' rae, ‘Au ia, Ina mane'! Au nda dad'i ina falu sa! Au o nda nggae ei-ei sa. Au nda pake b'ua sususa' sa.’ 8 Ara ola' ta'o naa losa Lamatualain namanasa se. Losa Lamatualain nae hukun se. Dei fo sia' a fai' esa rala, ramed'a ndoe rala seli, ara nggae ei-ei, ma ara o mate boe. Losa atahori nggari hendi se ai rala reu. Losa ai nakad'e' hendi ao sisi nara. Lamatualain manato'u koasa manaseli' a, mana na'onda' huku-doki' ia. Ma Lamatua manaseli' a, mana na'etu' ded'eat ia. 9 Mane-mane' fo ma'ahulun rema, hohongge ro kota a atahori nara, ma rasod'a meulau-meulau' sia naa. Dei fo rita masu' a hene mia ai naa, dei fo ara bub'ulu' nusa' naa nenehotu' ena. Dei de ara nggae ei-ei neu e. 10 Ma ramatau rita atahori naa ra doid'oso nara. Te ara mbarani rambarii' sia' a doo-doo'. Ma ara mbarani mete mia' a naa. Boe ma ara ola' rae, ‘Adoo! Kasian Babel, o! Adoo! kasian kota manaseli' a, o! Huu sia' a jam esa rala, ho hambu huku-doki' ena. Huu losa' a, te mumbulutu ena.’ 11 Rena ta'o naa, ma atahori fo ma'ahulun rema mia basa mamana' fo danggan sia naa, ara o nggae ei-ei boe. Huu nda hambu esa, nae hasa sud'i a saa nara sa. 12 Nda hambu esa nau neu hasa b'ua heheti ao nara mana tao' mia lilo, lilo fula', fatu makahad'ok, ma mutiara. Nda hambu esa neu hasa sira teme lenan, teme sutra, do, teme meulau fea' dula mbilas, do dula mbilas-marranggeo'. Nda hambu esa neu hasa sud'i saa nara mia hau ma'ameni', nggadi-noli nenedula', do hau nenedula' ra. Nda hambu esa neu hasa sud'i saa nara mia riti, besi do fatu marmar. 13 Nda hambu esa neu hasa hau ma'e' do hau rou ma'e' mata'-mata' nara sa. Nda hambu esa neu hasa hau raa ma'ameni' nara, do, mina ma'ameni' mata'-mata'. Nda hambu esa neu hasa oe anggor ma mina saitun, tarigu, do, are-nggadum nara sa. Nda hambu esa neu hasa sapi, lombo, do, ndara nara sa. Nda hambu esa neu hasa kareta, do, ate nara sa. 14 Dei fo atahori mana danggan naa ra fale rala nara rae, ‘Adoo! Babel e! Adoo, kota manaseli', o! Ho saa-saa meulau mara, fo atahori mara hii rala seli' ra, nese ena. Mopo basa se ena, de ara hatataa', losa tud'a loloe rala seli.’ 15 Fe'esaan, atahori mana danggan naa ra ramasu'i huu kota naa ona' ina dala'. Ia naa ara fale rala nara nda basa-b'asa sa. Ramatau rala seli, rita kota naa atahori nara doid'oso nara. Ara nggengge'er, rita huku-doki' naa. Te ara rambarani mete mia' a dod'oo'. Ara rambarani rambarii' mia' a naa. 16 Boe ma ara ola' rae, ‘Adoo! Kasian Babel, e! Adoo! Kasian kota manaseli', o! Ma'ahulun atahori mara pake buas meulau' dula mbilas, do mbilas-maranggeo' mia teme mafelit seli. Ma'ahulun atahori mara heti ao nara rendi' lilo, mutiara, ma fatu makahado' mafelit seli. 17 Te sia jam sa rala, sud'i' a saa mara mopo ena. Nda doo' sa, su'i mara mopo basa se!” Ma'ahulun mana mauli ofai ro mataros nara o sae ofa' reu-rema sia kota naa. Te ia naa ara rambarani nafu sia' a dod'oo'. Ma ia naa rambarani lalanit mia' a naa. 18 Ara ranilu masu' mana dea nema mia ai naa. Boe ma bub'ulu' rae, kad'e hendi basa e. De ara fale rala nara rae, ‘Adoo kasian! Nda afi' hambu kota fea' sa ena manaseli' ona' kota Babel. Adoo kasian! Nda hambu kota fea' sa ena, meulaun ona' e.’ 19 Ara ao afu de mbori neu langga nara huu rala nara hed'is. Ara nggae ei-ei, huu rala nara rambalulutu. Boe ma ara ola' rae, ‘Adoo! Kasian Babel, e! Adoo! Kasian kota manaseli' a, o! Hai sae ofa' mii-ima mendi sud'i' a saa fee nggo, losa hai o mimisu'i boe. Hai misaa mendi sud'i' a saa mara ena, losa hai o misod'a meulau-meulau' boe. Te sia' a jam sa rala, basa naa ra, mopo se neu' ena. Losa' a te, basa naa ra, lutu-eto' nala se.’ 20 Basa ma, hara' naa ola' selu' nae, ‘Wei, hei mana masod'a sia sorga! Rala mara nda parlu mera sa ena. Wei, Lamatualain atahori nara! Rala mara nda parlu susa-sona sa ena. Wei, Lamatualain dedenu nara! Rala mara ramaho'o leo. Wei, Lamatua' mana ola-ola nara! Rala mara ma'ahe leo. Ma'ahulun, Babel na'asususa' nggi. Ma'hulun, kota naa ue-hemba nggi. Te ia naa, Lamatualain bala-b'ae doid'oso mara ena. Te ia naa, Ana bala-b'ae kota naa de'ulaka na ena.’” 21 Basa ma, au ita ate esa mia sorga ma'aderen seli. Nema o'o nala fatu esa monaen ona' atahori. De ana mbia fatu a nisi' tasi rala neu. Boe ma nafad'e nae, “Dei fo ara ralutu babel a ona' naa boe” Dei fo ara ramopo' kota manaseli' naa ona' naa boe. 22 Nda hambu atahori, mana na'amina' lii-lii' sia nusa' naa sa ena. Nda hambu atahori rena sasandu, gitar, suling, ma ma'oa liin sia kota naa sa ena. Nda hambu tukan, tao ues sia ue-taon sa ena. Nda hambu atahori, mol are sia kota naa sa ena. 23 Nda hambu atahori, ded'e lambu sia kota naa sa ena. Nda hambu atahori, feta dote kakab'i' sia naa sa ena. ma'ahulun, kota naa mana maseo-mahasa' sud'i' a saa ra, ramasu'i rala seli, Ma'ahulun, Babel atahori mana d'anggan nara, rasod'a hambu-d'ai rala seli. Te ara pake nanori ma'ahatu', fo ralaka atahori sia raefafo'. Ara pake mod'o suanggi', fo peko-leleko' atahori sia raefafo'. 24 Babel simbo huku-doki' a beran seli, huu ana aka' nisa Lamatualain mana ola-ola' nara. Nusa manaseli' a lutu-eto' ena, huu ana aka' ue-hemba namate' Lamatualain atahori nara, hambu Lamatualain atahori nara ruma, nenetao nisa' sia mamana-mamana' fea' ra. Te Babel mana lemba-doi basa sala' naa ra. Nusa manaseli' naa musi lemba-d'oi nala.”

Report Issue

Rae-fafo' Mata Feu' 19

TOC , Chapters

1 Ate naa ola' basa, ma au rena hara makandesi ona' manasod'a bub'ue monae' sa sod'a sia surga. Ara sod'a rae, “Haleloya! Haleloya! Ata koa-kio hita Lamatualain na, huu Eni manaseli' Haleloya! Haleloya! Ata koa-kio hita Lamatualain na, huu Eni koasan manaseli', Lamatua' mana fee nggita tasod'a, mia sala tara, Lamatua' mana tao natetu nggita, mia d'ala sala-singgo tara. 2 Ata koa-kio Lamatualain, huu eni mana na'etu' ded'eat no matetu'. Ata koa-kio Lamatualain, huu eni mana na'onda' huku-doki' tungga d'alan. Lamatualain na'etu' huku-doki' fee ina dala' a, huu ana aka' kokoe atahori sia raefafo', fo tungga hohongge ro e, ma tungga de'ulakan. Lamatualain bala-b'ae ina de'ulaka' naa, huu ana aka' tao nisa Lamatua' atahori dedenu nara.” 3 Basa naa ma, ara sod'a sosod'at laen sia sorga rae, “Haleloya! Koa-kio Lamatualain! Haleloya! Minanaru Lamatualain naran! Huu masu' mia ai mana naa ina' a ao-sisin, hene nakandoo nda naloe' sa. No masu' mia ai mana naa kota manaseli' naa, hene nakandoo nda basa-b'asa sa.” < aiōn g165 > 4 Basa naa ma, malangga karua nulu haa' ra ro banda kahaa manaseli' ra, sende' lululangga nara mbali Lamatualain kadera parendan. Ara fee had'a-hormat neu E rae, “Teb'e! Ima fo ata koa-kio Lamatualain! Haleloya! Ima fo ata tananaru Naran!” 5 Basa ma, au rena hara' sa fai nema mia kadera parenda' nae, “Wei, Lamatualain atahori dedenu nara! Wei, Lamatualain ana nara! Ima fo ata so'u tananaru Lamatualain naran. Ima basa anak-moko koa-kio E.” 6 Au rena ona' atahori hetar ola-ola'. Hara nara monae' ona' oe mandali', ma ona' ndelas nakaruruluk natute-nanato. Ara ola' rae, “Haleloya! Hai koa-kio Lamatualain. Haleloya! Hai so'u minanaru naran. Huu Eni mana koasa manaseli'. Ma Eni mana parenda basa' e. 7 Ia naa, hai rala mara ramaho'o ena. Ia naa, hai rala mara b'una-b'una. Hai koa-kio E, huu Lombo Ana' fai kakab'in na losa ena. Hai so'u minanaru naran, huu Lombo Ana' a lemba-doden nenesad'ia' ena. 8 Lamatualain fee ne b'ua lemba-dode' mia teme meulau'. Lamatualain fee ne b'uas muti makahahadok.” (Buas muti makahahadok naa, naeni Lamatualain atahori nara tatao malole nara.) 9 Boe ma ate mia sorga nafad'e au nae, “Yohanis! Ho musi sura' ta'o ia: ‘Basa atahori mana hambu nerolot rema risi' Lombo Ana' fefeta kabin na, dei fo ara onton teb'e-teb'e'!’” Basa ma, ate naa tute o'olan nae, “Lamatualain Hara-liin ia, mema' teb'e!” 10 Boe ma au be'utee sende' lululangga ngga neu ate a. Te ana ai au oi, “Afi' be'utee neu au ta'o naa! Au ia Lamatua' atahori dedenun ona' nggo, mo toronoo mara mana dui-b'engga atahori so'al Yesus. Yesus nenorin, ona' ma'ahulun Lamatualain nafad'e neu mana ola-ola nara. De afi' be'utee neu au, te be'utee neu' a Lamatualain!” 11 Basa naa ma, au boti' mata ngga, ma ita sorga nenesoi'. Aiboi' ma, ita ndara muti' sa dea nema. Atahori mana endo' sia ndara naa, naran, “Atahori mana to'u ded'ea-o'olan” ma “Atahori Ndoos'”. Lele' Ana na'etu' ded'eat, Na'etu' no matetu'. Mete ma neu natati, Ana neu tungga Lamatualain hihii-nanaun. 12 Matan naronda ona' ai. Ana pake solo mane' hetar sia langgan. Naran nenesura' sia aon, te mesa' ne nahine nara' naa ra sosoan. 13 Bua-ba'un, neneboro' sia raa'. Atahori roe E rae, “Lamatualain hara-liin”. 14 Au o ita sold'ad'u ra mia sorga sae ndara muti' de tungga E. Basa se pake b'ua-b'a'u muti meulau' 15 Hambu fela tafa tande' sa kalua mia atahori naa bafan. Ana pake fela tafa' naa, fo neu natati lab'an basa nusa' sia raefafo'. Mate'en Ana nasenggi' se. Boe ma Ana d'adi mane' nara. Ana parenda se no deres, de ara med'a Lamatualain mana koasa seli' a nasan boe. Naa ona' atahori tatab'u ralutu anggor b'oa' fo e'e rala oen. 16 Sia atahori Naa bua-ba'un, ma sakan, nenesura' ta'o ia: Mane' mia basa mane' ra Malangga mia basa malangga ra. 17 Basa ma, au ita ate sa mia sorga nambarii' sia relo a ata. Ana nggasi neu basa mbui mana raa sisi mburu' mana matambele seku sia lalai ata nae, “Ima mi'ib'ub'ue sia ia leo, fo mia Lamatualain fefeta monaen! 18 Hei bisa mia basa atahori mates ra ao-sisin; naeni mane-mane', malangga-malangga sold'ad'u, ma sold'ad'u ra. Hei o bisa mia basa ndara no sold'ad'u mana sae ndara ra sisin boe. Hei bisa mia ate do atahori mana leo-ao' do, atahori anak-moko ao-sisi nara. E'ekun, ima mia basa naa ra, sisi nara!” 19 Basa naa ma, au ita banda de'ulaka' fo ma'ahulun mana kalua mia tasi' a. Ana neu ma'ira' no basa mane' sia raefafo' ro basa sold'ad'u nara. De reu ratati lab'an atahori mana endo' sia ndara muti' a ata, ma basa sold'ad'u nara mia sorga. 20 Te atahori mana endo' sia ndara muti' a ata, humu nala banda de'ulaka' nenetati' a no banda mana pepeko-leleko' a. Mana ola-olan naa naeni ma'ahulun mana tao manad'adi' mata'-mata' fo ed'i' atahori mana simbo banda de'ulaka' a ded'ed'en ma songgo paton a. Te ia naa, Atahori mana endo' sia ndara muti' a, mbia hendi banda de'ulaka' a no mana ola-olan risi' tasi' ai baliran mana mbila' nda naloe' a sa. < Limnē Pyr g3041 g4442 > 21 Basa ma Atahori mana endo' sia ndara muti' a, neu tati nisa sold'ad'u laen ra. nendi' fela tafa' mana kalua mia bafan. Boe ma, mbui' mana raa sisi mburu' ra rema raa rabasa' aosisi nara.

Report Issue

Rae-fafo' Mata Feu' 20

TOC , Chapters

1 Basa ma, au ita ate sa mia sorga onda mia lalai nema. Ana to'u rante monae' sa, ma nggoe ndola nda maiko' a sa. < Abyssos g12 > 2 Ana neu humu mengge-buta, naeni, nitu ra malanggan. Ana e'edik atahori eni' a doon. De ate a futu mengge-buta nendi' rante, fo ena e neu ndola' rala losa too rifon esa. 3 Boe ma ate a ndundu' hendi e ndola' rala neu. De ana nggoe nisa ndola' a lelesun, fo ena mengge a neu naa, losa too rifon esa. No ta'o naa, mengge a nda pepeko-leleko' nusa-nusa' sia raefafo' losa too rifon esa sa. Basa fo, fe'e mbo'i e, te losa' a. < Abyssos g12 > 4 Boe ma au o ita kadera parenda' hetar, ma hambu atahori ra endo' sia ata. Lamatualain so'u se fo ra'etu' ded'eat. Sira ia, ma'ahulun reu dui-b'engga so'al Yesus dudui malolen ma Lamatualain hara-liin, losa atahori risa se. Sira ia, nda songgo banda de'ulaka' no paton na sa. Ara o nda nau simbo banda naa ded'ed'en sia ree nara no lima nara sa. Ara risa se, te Lamatualain tao nasod'a bali' se, fo ara to'u parenda' ro Kristus losa too rifon esa. 5 No ta'o naa ara d'adi Lamatualain atahori fefeun fo mana rasod'a bali' mia mamates. De sira ia, onton seli, huu ara d'adi Lamatualain atahorin. Sira nda nenenggari risi' mamana doid'oso' sa, de nda rameda rita mamates karuan sa. Te ara dad'i ona' malangga agama mana mete-se'u Lamatualain no Kristus. Ma ara o to'u parenda' ra'ab'ue ro Kristus losa too rifon esa. Te atahori mates laen ra, musi rahani losa too rifon esa, dei fo Lamatualain tao nasod'a bali' se. 7 Lele' too rifon esa naa basa, dei fo Lamatualain denu mbo'i mengge-buta naa mia ndola nda maiko' a sa. 8 Boe ma neu pepeko-leleko' nusa-nusa' mia sud'i' a bee sia raefafo'. Nusa' naa ra, nara nara Gog no Magog. Matete'en ana na'ab'ue nala atahori nara fo reu ratati. Ded'esi nara ona' sara'ae sia tasi suun. 9 Basa de, sold'ad'u Gog no Magog, nonggo-nonggo rema mia basa raefafo' suu-suun, de reu heo ndule Lamatua' nusa susuen, no atahori nara. Te Lamatua' na'onda' ai mia lalai fo lalangge basa sold'ad'u naa ra. 10 Boe ma Lamatualain atahori nara to'u rala nitu ra malanggan mana pepeko-leleko' atahori nae'. De ara mbia hendi e nisi' tasi ai baliran mana mbila nda naloe' sa. Dei fo nenerongga' sia naa na'ab'ue no banda de'ulaka' nenetati' a ma banda mana pepeko-leleko' a. Sia naa, ara ue-hemba no tao doid'oso se hatu'-rerelon nakandoo, losa doo ndu'u-doon. < aiōn g165, Limnē Pyr g3041 g4442 > 11 Basa naa ma, au ita kadera parenda muti' monae' sa. Lamatualain endo' sia ata. Aiboi' ma, raefafo' no lalai mopo reu' ena, huu nda ra'atataa' Lamatualain koasan no mandela-masa'an. 12 Boe ma au ita atahori mana mate' ra. Basa se anak-moko rambarii' mbali kadera parenda' a. Boe ma ate mia sorga ra rema rakambembela susura mana sura' atahori tatao-nono'i nara. Basa ma ara rakambembela susura sa fai, naeni susura mana sura' nara-nara' fo mana rasod'a ro Lamatualain losa doo ndu'u-d'oon. Basa de Lamatualain na'etuu' atahori mates ra ded'eat na, tungga tatao-nono'i nara ona' nenesura' sia susura naa ra rala. 13 Boe ma basa atahori mates ra rema rambarii' mbali kadera parenda' a. Sira, atahori mana mate sia mad'a' ata ma tasi' rala. Lamatualain na'etu' esa-esa' ded'eat na, tungga tatao-nono'i nara. < Hadēs g86 > 14 Basa naa de, Lamatualain mbia hendi Mamates nisi' tasi ai mana mbila nda naloe' sa. Ana o mbia hendi mamana atahori mates ra, nisi' tasi ai rala neu. Tasi ai naa, naeni mamana mamates karuan. < Hadēs g86, Limnē Pyr g3041 g4442 > 15 Atahori bee naran nda nenesura' sia susura naa rala sa, ara nenembia' tasi ai rala reu boe. Huu susura naa, sura' atahori, mana masod'a rakandoo ro Lamatualain, nara nara. < Limnē Pyr g3041 g4442 >

Report Issue

Rae-fafo' Mata Feu' 21

TOC , Chapters

1 Basa naa ma, au ita lalai no raefafo mata feu' a, huu lalai no raefafo mbaraa' a mopo hendi se ena. Tasi' o nese ena boe. 2 Boe ma au ita Lamatualain kota meumaren, naeni Yerusalem feu' a, onda mia sorga. Kota naa ona' lemba-dode ina' fo soru saon. 3 Basa de au rena hara' sa mia kadera parenda' a nae, “Mete malolole! Eni' ia naa, Lamatualain Umen sia atahori ra talad'an. Mia fai' ia, Lamatualain nasod'a na'ab'ue no atahori nara. Ana dad'i sira Lamatualain na. Ma ara dad'i Eni ana nara boe. Dei fo Ana no se nakandoo' a ma Ana na'ab'ue no se losa doo ndu'u-doon a. 4 Dei fo Ana seka namad'a' luu-oe nara, fo ara nda nggae ei-ei sa ena. Huu sia naa esa o nda namahed'i sa ena. Ma sia naa o esa nda mate sa ena boe. Basa saa mana tao susa-sona' mia fe'esa'an na, nese ena. Basa saa mana tao doid'oso' mia fe'esa'an na, mopo ena.” 5 Boe ma mana endo' sia kadera parenda' a ola' nae, “Mete malolole, te Au tao basa' e dad'i feu'.” Basa ma Ana ola' fai no au nae, “Sura' leo! Basa atahori bisa ramahere hara-lii ngga ia, huu basa ia ra, mema' teb'e!” 6 Boe ma Ana nafad'e selu' au nae, “Basa saa fo Au helu-fuli mia ma'ahulun, dad'i ena. Te Au ia, Alfa losa Omega. Ma Au ia, A losa Z, Basa' e lao' mia Au, eni' a mia fefeun losa doo ndu'u-d'oon. Basa atahori mana ma'amad'a' ra, dei fo Au fee se rinu mud'a', mia oe-mata' mana nendi masod'a' fo ara rasod'a no teteb'es. 7 Basa atahori mana ra'atataa' tungga Lamatua' d'ala masod'a ndoo-tetun, dei fo ara simbo rala basa papala-bab'anggi' ia ra. Dei fo Au dad'i sira Lamatualain na, ma ara dad'i ana nggara. 8 Te hambu atahori nenenggari hendi', risi' tasi ai baleran rala neu, mana mbila nda naloe' sa. Atahori mana ramatau doid'oso tungga Lamatua', Atahori mana nasadea Yesus, atahori manggenggeo', atahori mana hohongge', mana nisa atahori, mana songgo-tanggu', mana suanggi', no mana peko-leleko'. Dei fo basa se nenembia-hendi' risi' tasi ai baleran, fo atahori rae, ‘mamana mamates karuan.’” < Limnē Pyr g3041 g4442 > 9 Boe ma au ita esa mia ate kahitu' ra mia sorga fo ma'ahulun mana to'u bokor neneoni' Lamatualain nasan. Ana nema nanda no au, ma ola' nae, “Uma ia dei! Te au ae utud'u nggo lemba-dod'e ina' mana nae sao no Lombo Ana' a.” 10 Boe ma Lamatua' Dula-dalen dai au, de ate esa mia sorga so'u au isi' lete naru' sa ata. Sia naa, ana natud'u au kota Yerusalem, naeni Lamatualain kota meumaren. Kota naa onda mia Lamatua' sia sorga. 11 Kota naa meulaun seli! Hambu ronda' na'atutute' mia Lamatualain manaseli' a, ona' fatu poemata makahahadok e. Losa basa kota a dad'i manggarelo'. 12 Hambu lutu nenedama naru monae' rereo' kota naa, no lelesu ine' sanahulu rua. Ate sanahulu rua mia sorga ranea lelesu ra. Sia lelesu kasanahulu rua' naa ra nenesura' leo Isra'el kasanahulu rua' ra nara nara, 13 Lelesu ine' telu mbali rulu, telu mbali muri, telu mbali dii ma telu mbali ona. 14 Lutu nenedama' a nambarii' sia fatu netehuu' monae' sanahulu rua. Sia fatu netehuu' ra nenesura' nara-nara' mia Lombo Ana' a dedenu kasanahulu rua nara, mana tao mata' neu E sia raefafo'. 15 Basa naa ma, ate mana ola' no au a, to'u tetea u'uku' esa mia lilo, fo nae uku kota a no lelesu ine nara no tembok na. 16 Ana uku na'ahulu' kota a lutu nenedama fala haa na. Nanarun, loloan, ma nanarun ata neu ona esa, naeni kilo rifon rua natun rua rua nulu 17 Basa de ana uku lutu nenedama' a fafaun, meter nee nulu lima, tungga atahori u'ukun. 18 Lutu nenedama' a ara tao mia fatu manggadila' naran Yaspis. Basa mana sia kota naa, ara tao mia lilo isi' meun ona' kaca e. 19 Fatu netehuu' kasanahulu rua' ra, tao mia fatu mafelit mata'-mata'. Kaesan, pake fatu Yaspis naronda dula mod'o'. Karuan, fatu nilam naronda dula nggeo-manggarelo'. Katelun, fatu mirah naronda dula mbilas. Kahaan fatu samrud naronda dula mod'o'. 20 Kaliman, pake fatu unam mamafafau' dula coklat no muti'. Kaneen, pake fatu sardius dula mbilas. Kahitun, pake fatu ratna cempaka, dula huni lilo'. Kafalun, pake fatu beril, dula nggeo-manggarelo mod'o'. Kasion, pake fatu krisolit, dula huni-huni'. Kasanahulun, pake fatu krisopras, dula mod'o-ma'anure'. Kasanahulu esan, pake fatu lasuardi dula mod'o tasi oe'. Ma kasanahulu ruan, pake fatu ndondoa' dula mbilas-maranggeo'. 21 Lelesu ine ka sanahulu rua' ra, tao mia mutiara deke' sanahulu rua. Lelesu esa na tao mia mutiara deke' sa. Ma nusa' naa okofon, ara tao mia lilo isi makahahadok ona' kaca. 22 Te au ita, ume hule-o'e' nese kota naa. Huu Lamatualain mana koasa no Lombo Ana' sia naa rakandoo' a. Naa de atahori reu be'utee mbali se. 23 Nusa' naa nda parlu relo ma fulan fo raronda neu e se. Huu Lamatualain rondan tao manggarelo' sia naa. Ma Lombo Ana' dad'i ona' lambu manambila' ena. 24 Atahori mia basa bangsa sia raefafo' dei fo rema lao' sia manggarelo' naa. Mane-mane' sia raefafo' o dei fo rendi hata-heto manaseli' nara fee neu Lamatualain. 25 Sia naa nda hambu tetemba' sa, naa de ara nda parlu ena lelesu mana maso' kota neu sa. 26 Dei fo ara o rendi basa malole' no basa hadat mia basa nusa' sia raefafo' nisi' kota naa. 27 Te basa de'ulaka', ona' mana songgo-tanggu', mana hohongge, ma mana peko-leleko' ra nda bole maso' sa. Aka' atahori fo nara nara nenesura' sia Lombo Ana' susuran, mana sura' atahori, mana masod'a rakandoo ro Lamatualain, nara naran, bole maso'.

Report Issue

Rae-fafo' Mata Feu' 22

TOC , Chapters

1 Basa naa ma, ate mia sorga naa natud'u au loe esa, oe naa nendi masod'a'. Oe a meun ona' kaca. Ana bub'u mia Lamatualain no Lombo Ana' a kadera parendan. 2 Boe ma ana nandali nisi' okofo monae' sia kota naa talad'an. Sia loe a bob'oan be'e seri', hambu hau huu' mana nendi masod'a'. Hau huu' naa too sa na, naboa lao sanahulu rua; fula sa na lao esa. Roon bisa dad'i mod'o fo tao nahai' atahori sia raefafo'. 3 Te basa saa fo Lamatualain parna timba hendi ma ndondon, ara nese kota naa ena. Hela aka' a Lamatualain no Lombo Ana' mana endo' parenda sia kadera parenda nara, ro atahori dedenu nara mana be'utee neu Se. 4 Basa se rita Lamatualain matan. Boe ma Lamatualain naran nenesura' sia re nara. 5 Sia naa, tetemba' nese. De Lamatualain atahori nara nda parlu relo do lambu sa, huu Lamatualain mesa' ne mana tao manggarelo kota naa. Dei fo ara to'u parenda sia naa losa doo ndu'u-d'oon. < aiōn g165 > 6 Basa naa ma ate a nafad'e au nae, “Basa saa fo au ufad'e neu nggo ia, mema' teb'e. Basa atahori ramahere o'ola ngga naa. Ma'ahulun, Lamatualain nafad'e Hara-liin neu mana ola-ola nara nendi' Dula-dalen. Te ale' ia, Ana pake Ate nara mia sorga fo rafad'e ana nara so'al basa dala' ia ra, fo nda doo' sa te musi dad'i.” 7 Basa naa ma, Yesus ola' nae, “Misined'a, e! Nda doo' sa fai, Au uma ena. Sia susura ia basa' e nenesura' ena, so'al saa fo mana nae dad'i. Basa atahori mana tungga susura ia hara-lii nara, ara onton seli.” 8 Mana sura' susura ia, naeni au, Yohanis. Au ia, mana rena ma ita basa dala' ia ra. Rena basa ma, sende' lululangga ngga be'utee sia ate mia sorga a ein. Te Ana mana natud'u basa ia ra reu au. 9 Te ana ai au nae, “Wee! Afi' tao ta'o naa! Musi be'utee neu Lamatualain. Afi' be'utee neu au. Au ia Lamatua' atahori dedenun ona' nggo boe, ma toronoo mara mana dad'i mana ola-olan, ma basa atahori mana tao tungga saa fo nenesura' sia susura ia. 10 Afi' mu'ufuni' susura ia isin mia atahori fea' ra. Te nda doo' sa fai, basa mana nenesura' sia susura ia, dad'i. 11 Basa atahori mana ranggenggeo, na, hela se fo ara tao ranggenggeo rakandoo' a. Ma basa mana masod'a no meumare', ara musi rasod'a no meumare' rakandoo' a. Basa atahori mana tao de'ulaka' ra, hela fo ara tao de'ulaka' rakandoo' a. Te basa mana tao malole' ra, ara musi tao malole' rakandoo' a.” 12 Basa naa ma, Yesus ola' selu' fai nae, “Musuned'a malolole! Nda doo' sa fai, Au uma ena. Dei fo Au bala-b'ae basa atahori, tungga tatao-nono'i nara. 13 Au ia, Alfa losa Omega. Au ia, A losa Z. Basa' e lao' mia Au e, eni'a mia fefeun losa bab'asan. 14 Atahori mana safe ramemeu bua-ba'u nara, onton. Huu dei fo ara hambu hak rala reu tungga kota naa lelesu ine na. Atahori-atahori mana masod'a meumare' ra, onton. Huu dei fo ara hambu isin raa boa' mana tao atahori rasod'a rakandoo' a. 15 Te atahori fea' ra, nda bole risi' naa sa. Nda Lamatualain atahorin sa, nda bole leo sia naa sa. Naeni, atahori nda mana ramahere Lamatualain sa, mana hohongge, mana songgo-tanggu, mana nisa atahori, mana suanggi', ma mana pepeko-leleko'. Basa se, nda bole maso' sa. Basa se, hela se sia' a dea'. 16 Au ia, Yesus. Au mana haitua ate ngga mia sorga fo nakambembela basa ia ra, fo hei mi mifad'e hehelu-fufuli ngga ia neu jama'at kahitu' naa ra. Au ia, mane Daud tititi-nonosin. Au ia, mane mana to'u parenda'. Au ronda ngga manggarelon seli, ona' Nduu Fefetu'. Au ronda ngga maheren seli, ona' Nduu Fefetu Ana'.” 17 Lamatualain Dula-dalen no'e nae, “Uma ia leo!” Ina nenelemba-dode' o no'e nae, “Uma leo!” Naa fo basa mana rena' ra tungga rae, “Uma leo!” Hela fo basa mana ma'amad'a' ra, rema rinu leo! Hela fo basa mana rae rinu oe mana nendi masod'a' a, rema ha'i leo! Atahori bole ha'i oe naa no muda' a. Atahori bole rinu oe naa nda pake bae sa.” 18 Au, Yohanis, fee nesenened'a' neu basa atahori mana dei fo rena saa fo Lamatualain nakambembela mema' fee au sia susura ia, ta'o ia: mete ma hambu atahori nae tao nalena' saa sia susura ia rala, dei fo Lamatualain hukun tamba e no calaka hitu mana nenembori raefafo' nema' naa. 19 Mete ma hambu atahori ra'akukura' saa-saa sia susura ia, dei fo Lamatualain lea hendi hak na fo ana afi' nisi' kota meumare' rala neu, ma afi' naa boa' mana tao fee atahori rasod'a rakandoo' a. 20 Yesus mesa' ne mana nakambembela fee basa ia ra. Ana helu-fuli nae, “Naa teb'e! Nda doo' sa fai, te Au uma ena.” Naa, Lamatua' Yesus, uma leo! 21 Au o'e fo Lamatua' Yesus natud'u rala malolen neu basa atahori nara. Amin! Mia au, Yohanis

Report Issue

New Jerusalem

Boe ma au ita Lamatualain kota meumaren, naeni Yerusalem feu' a, onda mia sorga. Kota naa ona' lemba-dode ina' fo soru saon. Basa de au rena hara' sa mia kadera parenda' a nae, “Mete malolole! Eni' ia naa, Lamatualain Umen sia atahori ra talad'an. Mia fai' ia, Lamatualain nasod'a na'ab'ue no atahori nara. Ana dad'i sira Lamatualain na. Ma ara dad'i Eni ana nara boe. Dei fo Ana no se nakandoo' a ma Ana na'ab'ue no se losa doo ndu'u-doon a.
Rae-fafo' Mata Feu' 21:2-3

TOC

Reader's Guide

Dela–Oenale at www.AionianBible.org/Readers-Guide

The Aionian Bible republishes public domain and Creative Common Bible texts that are 100% free to copy and print. The original translation is unaltered and notes are added to help your study. The notes show the location of eleven special Greek and Hebrew Aionian Glossary words to help us better understand God’s love for individuals and for all mankind, and the nature of afterlife destinies.

Who has the authority to interpret the Bible and examine the underlying Hebrew and Greek words? That is a good question! We read in 1 John 2:27, "As for you, the anointing which you received from him remains in you, and you do not need for anyone to teach you. But as his anointing teaches you concerning all things, and is true, and is no lie, and even as it taught you, you remain in him." Every Christian is qualified to interpret the Bible! Now that does not mean we will all agree. Each of us is still growing in our understanding of the truth. However, it does mean that there is no infallible human or tradition to answer all our questions. Instead the Holy Spirit helps each of us to know the truth and grow closer to God and each other.

The Bible is a library with 66 books in the Protestant Canon. The best way to learn God’s word is to read entire books. Read the book of Genesis. Read the book of John. Read the entire Bible library. Topical studies and cross-referencing can be good. However, the safest way to understand context and meaning is to read whole Bible books. Chapter and verse numbers were added for convenience in the 16th century, but unfortunately they can cause the Bible to seem like an encyclopedia. The Aionian Bible is formatted with simple verse numbering, minimal notes, and no cross-referencing in order to encourage the reading of Bible books.

Bible reading must also begin with prayer. Any Christian is qualified to interpret the Bible with God’s help. However, this freedom is also a responsibility because without the Holy Spirit we cannot interpret accurately. We read in 1 Corinthians 2:13-14, "And we speak of these things, not with words taught by human wisdom, but with those taught by the Spirit, comparing spiritual things with spiritual things. Now the natural person does not receive the things of the Spirit of God, for they are foolishness to him, and he cannot understand them, because they are spiritually discerned." So we cannot understand in our natural self, but we can with God’s help through prayer.

The Holy Spirit is the best writer and he uses literary devices such as introductions, conclusions, paragraphs, and metaphors. He also writes various genres including historical narrative, prose, and poetry. So Bible study must spiritually discern and understand literature. Pray, read, observe, interpret, and apply. Finally, "Do your best to present yourself approved by God, a worker who does not need to be ashamed, properly handling the word of truth." 2 Timothy 2:15. "God has granted to us his precious and exceedingly great promises; that through these you may become partakers of the divine nature, having escaped from the corruption that is in the world by lust. Yes, and for this very cause adding on your part all diligence, in your faith supply moral excellence; and in moral excellence, knowledge; and in knowledge, self-control; and in self-control patience; and in patience godliness; and in godliness brotherly affection; and in brotherly affection, love. For if these things are yours and abound, they make you to be not idle nor unfruitful to the knowledge of our Lord Jesus Christ. 2 Peter 1:4-8.

Middle Eastern and Mediterranean maps and Bible timelines and Church history charts are also available to help your study.

TOC

Project History

Dela–Oenale at www.AionianBible.org/History

The Aionian Bible republishes public domain and Creative Common Bible texts that are 100% free to copy and print. All versions are available online at AionianBible.org in web page, ePub, text, and PDF format. Also read online with the Android and Apple iOS App. Buy print Bibles at Amazon.com and Lulu.com.

02/04/24 352 translations now available in 135 languages.

12/04/23 Eleēsē (g1653) added to the Aionian Glossary.

02/14/23 Aionian Bible published for anonymous access on the TOR Network.

02/14/22 Strong's Concordance from viz.bible, Open Scriptures, and STEPBible Enhanced Strong's at AionianBible.org/Strongs.

01/09/22 StudyPack resources for Bible translation and underlying language study now available.

01/01/22 216 translations now available in 99 languages.

12/20/21 Social media presence on Facebook, Twitter, LinkedIn, Instagram, Pinterest, YouTube, GooglePlay, and MailChimp

11/17/21 Aionian Bible Branded Leather Bible Covers now available.

03/31/21 214 translations now available in 99 languages.

12/01/20 Right to left and Hindic languages now available in PDF format.

08/29/20 Aionian Bibles now available in ePub format.

05/25/20 Illustrations by Gustave Doré, La Grande Bible de Tours, (Felix Just, S.J., Catholic-Resources.org/Art/Dore.htm).

02/22/20 Aionian Bibles available in print at Lulu.com.

10/31/19 174 translations now available in 74 languages.

10/28/19 Aionian Bible project nursed as J. and J. pray.

03/24/19 135 translations now available in 67 languages.

11/17/18 104 translations now available in 57 languages.

10/20/18 70 translations now available in 33 languages.

03/06/18 Aionian Bibles available in print at Amazon.com.

02/01/18 Holy Bible Aionian Edition® trademark registered.

07/30/17 42 translations now available in 22 languages.

07/01/17 'The Purple Bible' nickname begins.

01/16/17 Aionian Bible Google Play Store App published.

01/01/17 Creative Commons Attribution No Derivative Works 4.0 license added.

12/07/16 Nainoia Inc established as non-profit corporation.

06/21/16 30 translations available in 12 languages.

01/11/16 AionianBible.org domain registered.

06/21/15 Aionian Bible project birthed as G. and J. pray.

12/18/13 Aionian Bible project announced as J. and J. pray.

04/15/85 Aionian Bible project conceived as B. and J. pray.

TOC

Aionian Glossary

Dela–Oenale at www.AionianBible.org/Glossary

The Aionian Bible un-translates and instead transliterates eleven special words to help us better understand the extent of God’s love for individuals and all mankind, and the nature of afterlife destinies. The original translation is unaltered and a note is added to 64 Old Testament and 200 New Testament verses. Compare the definitions below to the Strong's Concordance. Follow the links below to study the word's usage.

Abyssos

Language: Koine Greek
Speech: proper noun, place
Strongs: g12
Meaning:

Temporary prison for special fallen angels such as Apollyon, the Beast, and Satan.

Usage: 9 times in 3 books, 6 chapters, and 9 verses

Lukas 8:31, Roma 10:7, Rae-fafo' Mata Feu' 9:1, 9:2, 9:11, 11:7, 17:8, 20:1, 20:3

aïdios

Language: Koine Greek
Speech: adjective
Strongs: g126
Meaning:

Lasting, enduring forever, eternal.

Usage: 2 times in Romans 1:20 and Jude 6

Roma 1:20, Yudas 1:6

aiōn

Language: Koine Greek
Speech: noun
Strongs: g165
Meaning:

A lifetime or time period with a beginning and end, an era, an age, the completion of which is beyond human perception, but known only to God the creator of the aiōns, Hebrews 1:2. Never meaning simple endless or infinite chronological time in Koine Greek usage. Read Dr. Heleen Keizer and Ramelli and Konstan for proofs.

Usage: 127 times in 22 books, 75 chapters, and 102 verses

Mateos 12:32, 13:22, 13:39, 13:40, 13:49, 21:19, 24:3, 28:20, Markus 3:29, 4:19, 10:30, 11:14, Lukas 1:33, 1:55, 1:70, 16:8, 18:30, 20:34, 20:35, Yohanis 4:14, 6:51, 6:58, 8:35, 8:51, 8:52, 9:32, 10:28, 11:26, 12:34, 13:8, 14:16, Ded'enu' ra Dud'uin 3:21, 15:18, Roma 1:25, 9:5, 11:32, 11:36, 12:2, 16:27, 1 Korintus 1:20, 2:6, 2:7, 2:8, 3:18, 8:13, 10:11, 2 Korintus 4:4, 9:9, 11:31, Galatia 1:4, 1:5, Efesus 1:21, 2:2, 2:7, 3:9, 3:11, 3:21, 6:12, Filipi 4:20, Kolose 1:26, 1 Timotius 1:17, 6:17, 2 Timotius 4:10, 4:18, Titus 2:12, Ibrani 1:2, 1:8, 5:6, 6:5, 6:20, 7:17, 7:21, 7:24, 7:28, 9:26, 11:3, 13:8, 13:21, 1 Petrus 1:23, 1:25, 4:11, 5:11, 2 Petrus 3:18, 1 Yohanis 2:17, 2 Yohanis 1:2, Yudas 1:13, 1:25, Rae-fafo' Mata Feu' 1:6, 1:18, 4:9, 4:10, 5:13, 7:12, 10:6, 11:15, 14:11, 15:7, 19:3, 20:10, 22:5

aiōnios

Language: Koine Greek
Speech: adjective
Strongs: g166
Meaning:

From start to finish, pertaining to the age, lifetime, entirety, complete, or even consummate. Never meaning simple endless or infinite chronological time in Koine Greek usage. Read Dr. Heleen Keizer and Ramelli and Konstan for proofs.

Usage: 71 times in 19 books, 44 chapters, and 69 verses

Mateos 18:8, 19:16, 19:29, 25:41, 25:46, Markus 3:29, 10:17, 10:30, Lukas 10:25, 16:9, 18:18, 18:30, Yohanis 3:15, 3:16, 3:36, 4:14, 4:36, 5:24, 5:39, 6:27, 6:40, 6:47, 6:54, 6:68, 10:28, 12:25, 12:50, 17:2, 17:3, Ded'enu' ra Dud'uin 13:46, 13:48, Roma 2:7, 5:21, 6:22, 6:23, 16:25, 16:26, 2 Korintus 4:17, 4:18, 5:1, Galatia 6:8, 2 Tesalonika 1:9, 2:16, 1 Timotius 1:16, 6:12, 6:16, 2 Timotius 1:9, 2:10, Titus 1:2, 3:7, Filemon 1:15, Ibrani 5:9, 6:2, 9:12, 9:14, 9:15, 13:20, 1 Petrus 5:10, 2 Petrus 1:11, 1 Yohanis 1:2, 2:25, 3:15, 5:11, 5:13, 5:20, Yudas 1:7, 1:21, Rae-fafo' Mata Feu' 14:6

eleēsē

Language: Koine Greek
Speech: verb
Strongs: g1653
Meaning:

To have pity on, to show mercy. Typically, the subjunctive mood indicates possiblity, not certainty. However, a subjunctive in a purpose clause is a resulting action as certain as the causal action. The subjunctive in a purpose clause functions as an indicative, not an optative. Thus, the grand conclusion of grace theology in Romans 11:32 must be clarified. God's mercy on all is not a possibility, but a certainty. See www.ntgreek.org.

Usage: 1 time in this conjugation, Romans 11:32

Geenna

Language: Koine Greek
Speech: proper noun, place
Strongs: g1067
Meaning:

Valley of Hinnom, Jerusalem's trash dump, a place of ruin, destruction, and judgment in this life, or the next, though not eternal to Jesus' audience.

Usage: 12 times in 4 books, 7 chapters, and 12 verses

Mateos 5:22, 5:29, 5:30, 10:28, 18:9, 23:15, 23:33, Markus 9:43, 9:45, 9:47, Lukas 12:5, Yakobis 3:6

Hadēs

Language: Koine Greek
Speech: proper noun, place
Strongs: g86
Meaning:

Synonomous with Sheol, though in New Testament usage Hades is the temporal place of punishment for deceased unbelieving mankind, distinct from Paradise for deceased believers.

Usage: 11 times in 5 books, 9 chapters, and 11 verses

Mateos 11:23, 16:18, Lukas 10:15, 16:23, Ded'enu' ra Dud'uin 2:27, 2:31, 1 Korintus 15:55, Rae-fafo' Mata Feu' 1:18, 6:8, 20:13, 20:14

Limnē Pyr

Language: Koine Greek
Speech: proper noun, place
Strongs: g3041 g4442
Meaning:

Lake of Fire, final punishment for those not named in the Book of Life, prepared for the Devil and his angels, Matthew 25:41.

Usage: Phrase 5 times in the New Testament

Rae-fafo' Mata Feu' 19:20, 20:10, 20:14, 20:15, 21:8

Sheol

Language: Hebrew
Speech: proper noun, place
Strongs: h7585
Meaning:

The grave or temporal afterlife world of both the righteous and unrighteous, believing and unbelieving, until the general resurrection.

Usage: 66 times in 17 books, 50 chapters, and 64 verses

Dud'uit Fefeu' a 37:35, 42:38, 44:29, 44:31, Numbers 16:30, 16:33, Deuteronomy 32:22, 1 Samuel 2:6, 2 Samuel 22:6, 1 Kings 2:6, 2:9, Job 7:9, 11:8, 14:13, 17:13, 17:16, 21:13, 24:19, 26:6, Psalms 6:5, 9:17, 16:10, 18:5, 30:3, 31:17, 49:14, 49:15, 55:15, 86:13, 88:3, 89:48, 116:3, 139:8, 141:7, Proverbs 1:12, 5:5, 7:27, 9:18, 15:11, 15:24, 23:14, 27:20, 30:16, Ecclesiastes 9:10, Song of Solomon 8:6, Isaiah 5:14, 7:11, 14:9, 14:11, 14:15, 28:15, 28:18, 38:10, 38:18, 57:9, Ezekiel 31:15, 31:16, 31:17, 32:21, 32:27, Hosea 13:14, Amos 9:2, Jonah 2:2, Habakkuk 2:5

Tartaroō

Language: Koine Greek
Speech: proper noun, place
Strongs: g5020
Meaning:

Temporary prison for particular fallen angels awaiting final judgment.

Usage: 1 time in 2 Peter 2:4

2 Petrus 2:4

Questioned

Questioned verse translations do not contain Aionian Glossary words, but may wrongly imply eternal or Hell.

2 Petrus 2:17

TOC

History Past

Derived from The Annals of the World by James Uusher and Timeline of Christian missions, Wikipedia.

TOC / Printable version

History Future

The chart indicates the whereabouts of God, mankind, and angels throughout the ages of history. Note that the punishment of deceased unbelieving mankind in Hades is temporal as promised when Jesus said “the gates of Hades will not prevail”, Paul wrote “Hades where is your victory?”, and John wrote “Hades gives up.” Also note that certain fallen angels are already held in a separate prison, Tartarus, awaiting final judgment and sentencing to the Lake of Fire which is “prepared for the Devil and his angels,” according to Matthew 25:41. Satan’s rebellion will be crushed and Christ will be victorious in the salvation of all his people. You too can know your name is already written in Heaven through faith in Jesus Christ!

TOC / Printable version

Destiny

Dela–Oenale at www.AionianBible.org/Destiny

The Aionian Bible shows the location of eleven special Greek and Hebrew Aionian Glossary words to help us better understand God’s love for individuals and for all mankind, and the nature of after-life destinies. The underlying Hebrew and Greek words typically translated as Hell show us that there are not just two after-life destinies, Heaven or Hell. Instead, there are a number of different locations, each with different purposes, different durations, and different inhabitants. Locations include 1) Old Testament Sheol and New Testament Hadēs, 2) Geenna, 3) Tartaroō, 4) Abyssos, 5) Limnē Pyr, 6) Paradise, 7) The New Heaven, and 8) The New Earth. So there is reason to review our conclusions about the destinies of redeemed mankind and fallen angels.

The key observation is that fallen angels will be present at the final judgment, 2 Peter 2:4 and Jude 6. Traditionally, we understand the separation of the Sheep and the Goats at the final judgment to divide believing from unbelieving mankind, Matthew 25:31-46 and Revelation 20:11-15. However, the presence of fallen angels alternatively suggests that Jesus is separating redeemed mankind from the fallen angels. We do know that Jesus is the helper of mankind and not the helper of the Devil, Hebrews 2. We also know that Jesus has atoned for the sins of all mankind, both believer and unbeliever alike, 1 John 2:1-2. Deceased believers are rewarded in Paradise, Luke 23:43, while unbelievers are punished in Hades as the story of Lazarus makes plain, Luke 16:19-31. Yet less commonly known, the punishment of this selfish man and all unbelievers is before the final judgment, is temporal, and is punctuated when Hades is evacuated, Revelation 20:13-14. So is there hope beyond Hades for unbelieving mankind? Jesus promised, “the gates of Hades will not prevail,” Matthew 16:18. Paul asks, “Hades where is your victory?” 1 Corinthians 15:55. John wrote, “Hades gives up,” Revelation 20:13-14.

Jesus comforts us saying, “Do not be afraid,” because he holds the keys to unlock death and Hades, Revelation 1:18. Yet too often our Good News sounds like a warning to “be afraid” because Jesus holds the keys to lock Hades! Wow, we have it backwards! Hades will be evacuated! And to guarrantee hope, once emptied, Hades is thrown into the Lake of Fire, never needed again, Revelation 20:13-14.

Finally, we read that anyone whose name is not written in the Book of Life is thrown into the Lake of Fire, the second death, with no exit ever mentioned or promised, Revelation 21:1-8. So are those evacuated from Hades then, “out of the frying pan, into the fire?” Certainly, the Lake of Fire is the destiny of the Goats. But, do not be afraid. Instead, read the Bible's explicit mention of the purpose of the Lake of Fire and the identity of the Goats. “Then he will say also to those on the left hand, ‘Depart from me, you cursed, into the consummate fire which is prepared for... the devil and his angels,’” Matthew 25:41. Bad news for the Devil. Good news for all mankind!

Faith is not a pen to write your own name in the Book of Life. Instead, faith is the glasses to see that the love of Christ for all mankind has already written our names in Heaven. Jesus said, “You did not choose me, but I chose you,” John 15:16. Though unbelievers will suffer regrettable punishment in Hades, redeemed mankind will never enter the Lake of Fire, prepared for the devil and his angels. And as God promised, all mankind will worship Christ together forever, Philippians 2:9-11.

TOC

Abraham's Journeys

B'ai Abraham o namahere neu Lamatualain. Huu naa Lamatualain no'e e nae, “Abraham, e! Lao hela kambom fo muu sia mamana' fo dei fo utud'u neu nggo. Te rae naa dei fo dad'i tititi-nonosi mara pusakan.” Rena ta'o naa ma, ana tao tungga Lamatua' hihii-nanaun, mae ana nda nahine nita' nae bee neu sa boe.
Ibrani 11:8

TOC / Printable version

Israel's Exodus

“When Pharaoh had let the people go, God didn’t lead them by the way of the land of the Philistines, although that was near; for God said, ‘Lest perhaps the people change their minds when they see war, and they return to Egypt’”
Exodus 13:17

TOC / Printable version

Jesus' Journeys

Te Au ia, teb'e-teb'e Atahori Matetu' a. Au nda uma fo atahori tao mata' neu Au sa. Te Au uma fo tao mata' neu atahori nae'. Au uma fee masod'a ngga teme-teme fo mbo'i hendi atahori nae' mia sira sala nara.
Markus 10:45

TOC / Printable version

Paul's Missionary Journeys

Susura ia mia au, Paulus. Lamatualain no'e nala au fo dad'i Yesus Kristus ded'enun. Ana so'u au dad'i Yesus Kristus atahori ded'enun fo uu dui-b'engga Eni Hara-lii Malolen sud'i' sia bee-b'ee.
Roma 1:1

TOC / Printable version

Great Commission

Dad'i hei mii sia bee-b'ee, na, hei musi dui-b'engga Au Dud'ui Malole ngga neu basa nusa' ra. Hei musi minori se malolole, naa fo ara dad'i Au ana ded'enu ngga. Ma musi sarani se fo dad'i tatanda' oi, ara ra'ab'ue reu esa ro Ama', ma Anan, boe ma Dula-dale Meumaren
Mateos 28:19

TOC / Printable version